
PREFAŢĂ 

Notă 

Atât în prefaţă, cât şi în note, comentarii, precum în 
titlul şi în textul pieselor am păstrat ortografia 
traducătorului pentru numele proprii (vezi explicaţia Dlui 
de la pag. 30), dar am considerat necesar ca pe copertă şi 
în alte rechizite editoriale numele autorului sau alte nume 
greceşti să apară conform adaptării tradiţionale, aşa cum 
sunt date în Dicţionarul ortografic, ortoepic şi morfologic 
al limbii române (ed. 1989, p. 678 şi urm.) şi în majoritatea 
dicţionarelor enciclopedice sau de mitologie, apărute până 
în prezent. La sfârşitul cărţii cititorul va găsi un INDEX 
care cuprinde toate numele proprii (nume de persoane, de 
localităţi şi geografice) întâlnite pe parcursul lecturii 
acestui volum şi care vor fi însoţite, în paranteze, de 
variantele ortografice unanim acceptate. 

Redacţia 

Dramaturgul şi vremea lui 

Despre tragedie, Aristoteles afirmă că s-a dezvoltat 
din cântecele şi dansurile cetelor de Satyri, alcătuite în 
cinstea isprăvilor şi întru amintirea patimilor zeului 
Dionysos. 

Dar ceea ce stârneşte uimire este iuţeala creşterii, 
care a înălţat tragedia de la naivul dithyrambos la culmile 
neîntrecute pe urmă cândva de slujitorii Muzei Dramatice. 
Intr-un singur secol s-au succedat trei foarte mari 
personalităţi poetice: Aischylos (Eschil), Sophokles 
(Sofocle) şi Euripides (Euripide). Numele şi operele lor 
rezumă parcă însăşi calea străbătută de cultura Atenei. 
Aischylos, titanul aspru, se leagă de perioada mai veche a 


înfloririi artei eline, care a dăinuit până în vremea 
războaielor medice. Sophokles, prin creaţia sa de o nobleţe 
armonioasă, reprezintă clasicismul epocii lui Perikles. 
Euripides ilustrează răstimpul de efervescenţă spirituală şi 
critică din care s-a făurit ulterior cultura lumii elenistice. 

Clădită pe un tărâm de hotar, între veacurile statului- 
cetate (polis) şi cele ale statului cosmopolit, elenistic, 
opera lui Euripides a avut în curgerea timpului o soartă 
schimbătoare, când favorabilă, când potrivnică. Gilbert 
Murray notează cu umor că îndeobşte dramaturgul «a fost 
iubit de poeţi şi disprețuit de critici». Probabil că primii i- 
au depăşit mai lesne contradicţiile, pe când ultimii s-au 
întrecut să i le scoată la iveală. Dar amploarea 
personalităţii lui poate să fie evaluată mai bine ţinând 
seama de fundalul epocii pe care poetul adeseori a 
oglindit-o. 

Statul democratic atenian, consolidat prin reformele 
lui Solon şi ale lui Kleisthenes, triumfător după încercarea 
războaielor cu perşii, prospera la mijlocul secolului V î.Hr., 
dominat de figura strategului Perikles. Ogoarele, viile şi 
livezile erau încărcate de rod. Meşterii olari, ţesători, 
fauri, zidari, cioplitori în piatră sau în lemn creau din 
belşug bunurile care să corespundă nevoilor materiale şi 
de frumos ale cetăţenilor. Din şantierele navale corăbiile 
lunecau una după alta pe drumurile mării, umflând pânzele 
comerţului până în ţinuturi depărtate, aproape fabuloase. 
Din minele de la Laurion se extrăgea întruna argintul 
drahmelor attice, monedele cu cel mai mare curs în 
imperiul maritim atenian. Este o vreme a afacerilor, a 
prevederilor şi a calculelor, începând din sfera particulară 
până în cea politică. În acelaşi timp, artele şi literatura 
ajung la desăvârşire. Atena atrage magnetic arhitecţi, 
sculptori, pictori, filosofi, istorici,  acoperindu-se cu 
strălucirea epocii sale de aur. 


Cu toată această înflorire, în profunzime lucrau 
tensiuni puternice, germenii declinului de mai târziu al 
statului. Pe de altă parte, din ciocnirea năzuinţelor de 
hegemonie ale Atenei cu cele ale Spartei, izbucneşte în 
anul 431, după numeroase momente de încordare 
preliminare, războiul. Acest conflict fratricid, îndelung şi 
pustiitor, încheiat în anul 404 prin cucerirea cetăţii de 
către hopliţii generalului spartan Lysandros, a grăbit 
ritmul unor majore prefaceri. A secătuit izvoarele 
economice ale Atenei, a dislocat unele raporturi sociale, a 
spulberat până la urmă schelăria statului democratic, a 
remodelat mentalitatea şi a schimbat obiectivele gândirii 
filosofice. Thukydides, cronicarul nenorocirilor Atenei, a 
înfăţişat magistral în cărţile sale transformarea sufletului 
cetăţii, îngroşându-i trăsăturile până la dimensiunile unei 
adevărate catastrofe. Paralelă cu ciuma secerătoare de 
trupuri, el descrie molima morală, topirea eroismului civic, 
luptele dintre partide, uneltirile, răzbunările, salturile de 
opinie. S-a cheltuit până şi miezul noţiunilor, au răsărit şi 
au apus cuvinte, altele au dobândit înţelesuri noi: «Azi 
unde se află ruşinea? / Chipul virtuţii este lipsit de vlagă, / 
doar impietatea este puternică, / muritorii s-au întors 
dinspre bine, / legea îndură jugul nelegiuirii, / şi oamenii 
nu mai silesc, / în unire cu semenii / să prevină invidia 
zeilor.» (Euripides, Iphigeneia la Aulis, v. 1087 şi urm.) 

Totuşi, înflorirea  individualităţilor nu a fost 
împiedicată. În pofida războiului, s-a pârguit o generaţie 
«inteligentă şi rafinată, sensibilă la frumos, înclinată spre 
jocul nestingherit al forţelor intelectuale» (W. Jaeger). Se 
întăreşte tot mai mult tendinţa iscoditoare, critică, a 
culturii citadine, în opoziţie cu orientarea conservatoare. 
Raționalismul se strecoară în toate unghiurile şi erodează 
rădăcinile religiei, politicii şi ale dreptului. În desfăşurarea 
acestui proces, alături de filosofii diferitelor şcoli deschise 


sub cerul Atenei, numele cel mai greu, ca întruchipare a 
noului, este Euripides. 

Deşi mărturiile despre dramaturg sunt mai 
numeroase decât cele referitoare la ceilalţi poeţi tragici, 
este anevoie să i se înfiripe o biografie conformă cu 
criteriile de azi ale genului. Biografii antici adeseori 
colaborau nemijlocit la trasarea vieților pe care le 
înfăţişau. 

Naşterea lui Euripides ar fi avut loc în insula 
Salamina, în chiar ziua victoriei navale a grecilor asupra 
perşilor (anul 480). După Marmora din Paros, s-ar fi născut 
la Atena, cu patru ani mai înainte. 

Dincolo de controversele privitoare la data şi la locul 
naşterii sale, sau a originii de jos a părinţilor săi, este sigur 
că poetul a fost atenian şi că s-a bucurat de o educaţie 
(paideia) îngrijită. Dacă de pe urma încercărilor lui 
gimnastice s-a ales doar cu disprețul pentru atleți, 
îndeletnicirea cu pictura, împinsă aproape până pe 
treptele măiestriei, l-a înzestrat cu o vedere picturală, cu 
înclinare subtilă spre amănunte pitoreşti, care s-a 
manifestat în descrierile de personaje şi de natură. 

Nu au ajuns până în prezent numele dascălilor 
tinereţii sale, dar se poate presupune că poetul a fost de 
faţă la spectacolele tragice care i-au adus ultimele 
încununări mai vârstnicului Aischylos (Oresteia şi poate 
tetralogia thebană) şi cele dintâi izbânde ale lui Sophokles. 
Luând pildă de la aceste înalte «lecţii» de dramaturgie, 
Euripides începe să scrie şi câştigă o cunună înainte de 
treizeci de ani cu piesa Fiicele lui Pelias. 

O altă înrâurire, care i-a împlinit personalitatea, a 
fost a filosofiei, această nouă orientare critică a gândirii, 
atât de grecească. Despre câţiva filosofi s-a afirmat, cu sau 
fără temei, că au modelat gândirea lui Euripides. Poate 
unora le-a fost elev, ideile altora l-au atins indirect. 


El va fi cunoscut părerile lui Xenophanes din 
Kolophon, ctitorul şcolii eleate, împotriva politeismului 
antropomorf. 

Lui Anaxagoras din Klazomenai i-a fost ucenic şi apoi 
prieten. Acest gânditor, din pleiada ionienilor preocupaţi 
de matematica, fizică şi astronomie, depăna o teorie a 
universului apropiată de cea atomică modernă: «La 
început toate lucrurile au fost împreună, infinite în 
mulţimea şi micimea lor, deoarece şi micimea lor era 
infinită (adică infinit mică).» în sfera morală, Anaxagoras 
afirma un principiu raţional, nous (mintea, inteligenţa), 
«cel mai subtil şi mai curat dintre lucruri». 

Un alt model al lui Euripides a fost sofistul 
Protagoras, reprezentant de frunte al aşa-numitului 
iluminism atenian. El, ca şi ceilalţi sofişti, s-a depărtat de 
studiul naturii, aşezând în miezul preocupărilor speculative 
persoana umană, omul. Profesor de retorică, lingvist şi 
teoretician al democraţiei, Protagoras a recunoscut 
relativitatea puterii de cunoaştere, formulând sentinţe 
surprinzătoare ca: «Omul este măsura lucrurilor, ale celor 
ce sunt că sunt şi ale celor ce nu sunt că nu sunt.» Sau: 
«Despre zei nu putem afirma nimic, nici că există, nici că 
nu există.» Este posibil ca Euripides să fi avut legături şi 
cu alţi sofişti, mai ales cu Prodikos, iar mai târziu şi cu 
nihilistul Gorgias. Sofistica, sugerează plastic Werner 
Jaeger!, ni se înfăţişează ca un cap de Ianus: o frunte 
întoarsă către Sophokles, cealaltă către Euripides. Sofiştii 
împart cu Sophokles idealul de creştere armonioasă a 
sufletului omenesc. Îndoiala, reflex al unei lumi divizate, în 
contradicţie cu ea însăşi, o au în comun cu Euripides. 

El trebuie să-l fi cunoscut, de asemenea, pe Sokrates. 
Amândoi, maeştri ai  dialecticii, mari iscoditori ai 


1 Werner Jaeger, Paideia, La formazione dell' uomo greco, traduzione 
di Luigi Emery, Firenze, 1936, p.495. 


comportamentelor şi judecători ai credințelor statornicite, 
au prețuit integritatea morală deasupra oricărei alte valori. 
Despre Sokrates, care nu iubea din convingere teatrul, se 
spune că era totuşi un spectator atent al dramelor lui 
Euripides. Comedia veche a răspândit legenda unei 
colaborări nemijlocite a filosofului la opera poetului: 
«Sokrates grămădeşte surcele pentru focul lui Euripides.» 
Mai târziu, cu vehemenţă, Nietzsche îi acuză pe cei doi 
mari contemporani de păcatul instaurării raționalismului în 
cultura greacă. Euripides ar fi fost, după filosoful german, 
propagatorul «socratismului estetic». De fapt, influenţele 
gândirii lui Sokrates sunt puţine, poate chiar absente, în 
piesele lui. 

Întâlnirea cu filosofii i-a adâncit lui Euripides 
melancolia firească. El nu face parte din «rasa puternică a 
geniilor voioase»?. Brutalitatea vieţii, participarea la 
durerile altora, propriile înfrângeri (în căsnicie sau în 
teatru), declinul patriei şi cruzimile războiului au făcut din 
poet un cugetător singuratic. Se pare că avea în insula 
Salamina o peşteră deschisă spre mare unde, neatins de 
freamătul oraşului, se retrăgea zile în şir pentru a medita 
şi a scrie. 

Biografii îl caracterizează prin epitete ca grav, 
încruntat, mohorât. Busturile antice, îndeobşte copii din 
perioada romană, îl reprezintă cu o figură nobilă, 
inteligentă, parcă uşor obosită de gânduri şi umbrită de o 
bunătate tristă. 

Euripides nu a fost, poate, un cetăţean ideal, după 
vederile epocii sale. Nu s-a zbătut să i se încredinţeze 
funcţii publice, politice sau militare. S-a confruntat prea 
mult cu ideile, pentru a se mai putea face cunoscut ca 
orator, diplomat sau militar. Era ceea ce se cheamă, de la o 
vreme încoace, un intelectual; el era, de altminteri, 


2 Paul Decharme, Euripide et lesprit de son théâtre, Paris, 1893, p. 8. 


agonisitorul unei mari biblioteci. Aportul minţii lui se cade 
a fi urmărit atât în domeniul ideilor, cât şi mai ales în cel al 
excelenţei artei sale. 

În problematica socială, dramaturgul se profilează, 
peste secole, ca un spirit înnoitor. El ţine cu hotărâre 
partea celor oropsiţi. Intre oamenii de stirpe aleasă şi cei 
cu părinţi obscuri şterge deosebirile: «nobili şi nenobili, 
noi suntem cu toţii dintr-un acelaşi neam»(Alexandros, 
fragm. 52), ideal comun cu cel al unor Montesquieu şi 
Rousseau. Adevărata valoare umană este de ordin moral: 
omul cinstit este nobil, cel necinstit nu este. 

«chiar de s-ar trage dintr-un tată mai înalt decât 
Zeus» (Diktys, fragm. 326). Selecţia fruntaşilor trebuie 
făcută numai pe temeiurile valorii şi ale competenţei: «N- 
aş alege capul ţării, nici maimarele armatei / după naştere 
sau bunuri; căpetenia de oaste / trebuie să aibă numai 
meritul înţelepciunii.» (Iphigeneia la Aulis, v. 368 şi urm.). 

Intr-o vreme, când la Atena se iscau controverse în 
legătură cu conceptul de citadin (asteion), sinonim cu om 
instruit, şi cel de rustic (agroikon), Euripides creează 
personajul ţăranului din tragedia Elektra, blând, temător 
de zei şi generos. Zugrăvind trăsăturile acestui «plugar şi 
bouar», soţ al prinţesei Elektra, poetul suie omul din popor 
pe aceeaşi treaptă cu eroii tragici. Candoarea sufletului 
simplu este exaltată şi de Corul din Bakehantele (v. 427 şi 
urm.): «Păstrămu-ne mintea şlinima / cât mai departe de 
semenii / plini de trufie! / Fie-ne pururea pildă / poporul de 
rând, smerit în păreri şi în fapte.» 

Atitudinea poetului faţă de sclavie a fost de-a dreptul 
surprinzătoare. Un secol mai târziu Aristoteles încă va mai 
susţine că natura îi zămisleşte pe unii oameni liberi, iar pe 
alţii sclavi. Euripides şi-a exprimat compasiunea faţă de 
starea acestora din urmă, i-a observat, le-a prețuit 
înzestrările - cinstea, fidelitatea, inteligenţa - şi le-a dat 


viaţă în dramele sale, făcându-i să vorbească deopotrivă cu 
stăpânii, să se exprime aforistic, ori să-şi depene 
«filosofia». În Medeia, servitoarea sclavă rosteşte prologul 
tragediei, parte încredinţată cel mai adesea de Euripides 
unui personaj divin. Alkestis, din drama omonimă, luându- 
şi rămas bun în pragul morţii de la slugile casei, este o 
pildă de purtare generoasă cu cei asupriţi. Piesele pierdute 
Alexandros şi Archelaos se pare că adânceau analiza 
destinului sclavilor. 

În teatrul lui Euripides un spaţiu larg este hărăzit 
personajelor feminine, dar părerile sale despre femeie se 
arată, la o vedere superficială, contradictorii. A fost 
declarat misogin, pe temeiul aserţiunilor răutăcioase ale 
autorilor de comedii, mai ales ale lui Aristophanes (în 
Sărbătorile Demetrei, de pildă), şi pe temeiul însumării 
mecanice a unor citate în care atacă femeile. Dar niciun alt 
autor din antichitate nu a investigat mai mult ca Euripides 
psihologia şi psihopatologia feminină. El a început să 
exploreze un domeniu vast, aproape necunoscut în vremea 
lui, şi a plăsmuit o galerie de prototipuri impresionante. S- 
a remarcat de timpuriu că eroinele lui sunt mai puternice 
şi mai izbutite decât eroii. Unii critici moderni n-au 
pregetat să le împartă, după tipicul ştiinţelor naturii, în 
clase. Astfel, ei disting «fecioarele martire» (Iphigeneia, 
Makaria,  Polyxene, Kasandra), «femeile ucigaşe din 
dragoste» (Medeia,  Phaidra,  Sthenoboia,  Aerope, 
Klytaimnestra), «soțiile virtuoase» (Alkestis, Laodameia, 
Euadne, Andromacha) etc. Nu putea să fie misogin autorul 
care a vrut să reabiliteze onoarea Hellenei în drama 
omonimă, înfăţişând-o neprihănită pe cea mai compromisă 
femeie a legendelor, în alte locuri emite opinii feministe 
avant la lettre: «Din tot ce este înzestrat cu suflet şi 
gândire, femeile sunt soiul cel mai oropsit.»(Medeia, v.230 
- 31). Astfel, se vădeşte a fi întemeiată părerea lui G. 


Murray, anume că Euripides «preţuia şi studia femeile pe 
care cercul lui Sokrates le ignora, iar Perikles le sfătuia să 
rămână în gineceu». 

Dramaturgul, deşi era un solitar, a urmărit creşterea 
şi descreşterea cetăţii sale Atena; sufletul lui nu a fost 
străin de bucuriile şi durerile patriei. Adeseori elogiază 
rânduielile statului şi cântă în versuri aeriene frumuseţea 
naturii şi eminenţa spirituală a Atticei. Acolo: «din 
frumoasele unde ale lui Kephisos / Kypris înalţă, se 
povesteşte, / vânturi domoale cu plăcută suflare / şi le 
răsfiră prin ţară. Purtând pe plete / trandafiri ce revarsă 
mireasmă, / trimite să stea în preajma înţelepciunii / 
Eroşii, de ajutor / la toată virtutea.»(Medeia, v. 835 şi 
urm.). 

Subiectele multor tragedii (Heraklizii, Hippolytos, 
Erechtheus, Theseus, Rugătoarele) Euripides le-a ales din 
lumea legendelor Atenei. Faţă de patrie, consideră el, 
cetăţeanul este dator să i se supună şi să i se dăruiască 
până la jertfa totală, aşa cum face Iphigeneia, care se lasă 
junghiată pe altarul intereselor obşteşti ale grecilor. 
Fecioara, conştientă de înalta ei misiune, îi spune mamei 
sale, Klytaimnestra: «Nu doar pentru tine m-ai născut, ci 
pentru toţi elenii.» (Iphigeneia la Aulis, v. 1386). 

Dar patriotismul lui Euripides nu a fost unul orb. 
Împlinea cincizeci de ani când a izbucnit războiul 
peloponnesiac, cauza pustiirilor şi prăbuşirii cetăţii. Intr-o 
seamă de tragedii compuse în această perioadă - 
Andromacha> Hekabe, hRugătoarele, Troienele - este 
vădită o neabătută opţiune pacifistă. lată un apel din 
Rugătoarele: «O muritorilor nefericiţi, de ce vă înarmaţi cu 
lănci şi vă ucideţi între voi? Opriţi-vă, destul v-aţi războit! 
Păstrativă cetăţile în pace, lăsaţi-i şi pe alţii să <trăiască>- 


3 Gilbert Murray, A History of Ancient Greek Literature, London, 
1917, p. 262. 


n pace. Atât de scurtă este viaţa! Cercaţi să o străbateţi 
cât mai lin, departe de primejdii î» (v. 949 şi urm.). 

Tragedia Troienele, în care este deplânsă soarta 
captivelor de la Troia, reprezintă cel mai viguros act de 
acuzare al războiului din literatura antică. În această 
capodoperă, scrisă, se pare, sub impresia masacrării de 
către atenieni a locuitorilor insulei Melos, poetul tragic ia 
apărarea învinşilor, iar motivaţia cuceritorilor greci la Ilion 
este prezentată ca o poftă brutală de dominare şi nimicire. 

Deasupra ţelurilor Atenei şi ale Helladei, Euripides s- 
a ridicat, printr-un efort de generalizare, în sfera 
intereselor umanităţii. «Întreg văzduhul este deschis 
zborului vulturilor, pământul întreg este patria omului 
generos» (fragm. 1034). Îmbinarea patriotismului cu 
umanitarismul este o mostră a modului său complex de 
gândire. 

Cum pot să fie evaluate ideile lui morale şi filosofice? 
S-a afirmat succesiv că a fost ateu sau reformator al 
religiei, raţionalist sau iraţionalist, dialectician subţire sau 
apostol al instinctelor. 

Filosofia, care la ceilalţi poeţi greci era subordonată 
mitului şi religiei, la Euripides dă pe alocuri impresia că se 
desprinde de poezie şi că o domină. Personajele sale, chiar 
cele episodice şi umile, discută în contradictoriu şi îşi 
desfăşoară antilogiile, asemenea sofiştilor. În piesele lui 
scapără maxime celebre în toată antichitatea. 

Miturile, care fuseseră până atunci tiparele venerate 
şi ideale pentru orice nou conţinut artistic, devin pretexte 
literare, pe care adeseori poetul îşi îngăduie să le 
transforme, ba chiar să le inventeze, pentru necesităţile 
dramei. Zeităţile religiei politeiste tradiţionale sunt reduse 
câteodată la dimensiunile unor ficțiuni dramatice. Harţa 
dintre Apollon şi Thanatos (Demonul Morţii) din Alkestis 
prefigurează lupta dintre viaţă şi moarte care va urma de-a 


lungul piesei. 

Alteori zeii apar ca întruchiparea unor forţe 
misterioase sau/ şi terifiante ale naturii, mai ales ale 
naturii omeneşti. Aphrodita din tragediile Medeia şi 
Hippolytos nu este o zeiţă cu trăsături precise, postulată 
ca existenţă personală, ci însăşi stihia violentă şi 
distrugătoare a dragostei neîmplinite. «Aphrodita nu este o 
zeiţă - strigă Doica din Hippolytos - este ceva mai mult 
decât o zeiţă, ceva mai mare.» 

Dionysos din  Bakehantele simbolizează, poate, 
năzuinţa originară a sufletului omenesc de comuniune cu 
natura, cu elementele cosmosului, care a fost exaltată mai 
târziu şi de romantici. 

Euripides se îndoieşte până şi în privinţa lui Zeus, 
mai-marele pantheonului grec. Ințeleaptă Melanippe, o 
dramă din păcate pierdută, începea într-o notă sceptică: 
«Zeus? Oricine ar fi Zeus, eu nu-l cunosc decât din vorbe» 
(fragm.483). Alteori îl circumscrie pe acesta prudent, ca în 
invocaţia din Troienele (v. 844 şi urm.): «O tu, care susţii 
pământul / şi care pe pământ ai tronul, / oricine-ai fi, de 
nepătruns pentru gândire, Zeus, / nestrămutată lege a 
naturii / sau raţiune-a muritorilor, te proslăvesc! / 
Urmându-ţi fără zgomot calea, / mână pururi soarta omului 
la ţintă.» 

Aici unii comentatori au crezut să desluşească o 
nuanţă monoteistă, alţii, dimpotrivă, un reflex al filosofiei, 
ceea ce pare mai probabil, dacă se ţine seama că în altă 
parte poetul, prin glasul Corului, exaltă Necesitatea 
(Ananke) astfel: «Am zăbovit în tărâmul Muzelor, / ne-am 
avântat sprenălţimi, / am pătruns felurite ştiinţe, / dar n- 
am întâlnit nimic / mai presus de Ananke.» (Alkestis, v. 962 
şi urm.) 

Personificarea unor idei generale ca Necesitatea, 
Legea, Dreptatea, întâmplarea, se întâlneşte adeseori în 


opera lui Euripides. W, Jaeger face o observaţie interesantă 
cu privire la întâmplare (Tyche) care, investită cu o putere 
nefastă, înlocuieşte zeii favorabili. Pe măsură ce se 
risipeşte realitatea zeilor, întâmplarea, fericita sau 
nefericită, schimbătoare de la o zi la alta, ia trăsăturile 
unei adevărate divinităţi. 

Euripides a criticat uneori nu doar fondul religiei, dar 
şi manifestările sale exterioare, cultul. Nu o dată a veştejit 
oracolele delphice şi în general prevestitorii, care «picură 
puţine adevăruri în mulţime de minciuni» (Iphigeneia la 
Aulis, v.956). 

Deşi dramaturgul a fost un gânditor îndrăzneţ, care a 
combătut oracolele, imoralitatea unor mituri, anumite 
prevederi ale justiţiei arhaice, de pildă dreptul de azil 
pentru ucigaşi la sanctuarele zeilor, ar fi exagerat să fie 
considerat agnostic sau ateu. Ar fi o eroare majoră să i se 
treacă în fişa ideologică personală diferitele păreri ale 
numeroaselor lui personaje. Însemnat este faptul că a 
exprimat unele puncte de vedere noi, idei-germene pentru 
mai târziu. 

Dar valoarea tragediografului trebuie căutată mai 
ales în creaţia sa artistică, în contribuţia lui la dezvoltarea 
artei teatrului. 

Niciunul dintre contemporani nu putea să bănuiască 
forţa de înrâurire cuprinsă în teatrul lui Euripides. 
Aristophanes, la un an după moartea poetului, l-a pus pe 
(personajul) Aischylos să proclame în comedia Broaştele 
(v. 862): «Poezia făurită de mine mi-a supravieţuit, a lui 
Euripides a murit odată cu el.» 

În ciuda ideilor sale provocatoare, sau poate tocmai 
datorită acestora, Euripides trebuie că şi-a fascinat 
spectatorii încă din timpul vieţii, iar faima lui s-a răspândit 
în toată Hellada. Se spune că, după dezastrul militar din 
Sicilia, prizonierii atenieni erau puşi în libertate dacă ştiau 


să-i recite versurile. Cât priveşte înfrângerile sale la 
concursurile tragice, acestea au fost compensate de 
influenţa sa crescândă în secolele următoare. 

Participând prin opera lui la edificarea unui nou tip 
de om, Euripides a triumfat după moarte. In epoca 
elenistică a fost considerat, alături de Sokrates, cel mai 
mare animator spiritual al Greciei. Teatrul lui de 
observaţie şi de caractere, în care oamenii se înfăţişează 
«aşa cum sunt aievea, nu aşa cum s-ar cuveni să fie», a 
devenit un model, mereu imitat, dar niciodată întrecut. El 
a contribuit la formarea noii comedii attice a lui Philemon 
şi a lui Menandros. Eroii lui patetici au evoluat în 
magnifice amfiteatre de piatră, înălțate pe teritoriul vast al 
culturii elenistice. Sculptorii şi pictorii i-au figurat 
personajele. Oratorii citau din versurile lui de la tribune. 
Felurite şcoli filosofice şi-l anexau ca precursor. 
Admiratorii săi nu-şi cruţau entuziasmul: «Dacă aş fi 
încredinţat că morţii îşi păstrează conştiinţa <în Hades> 
m-aş spânzura ca să-l întâlnesc pe Euripides», declară 
Philemon. A bântuit la un moment dat o adevărată modă 
Euripides, încât fervenţii săi au fost luaţi peste picior în 
comedii cu titluri ca Fanaticul lui Furipides (Phileuripides) 
Loukianos din Samosata relatează cu vervă ironică despre 
tulburarea stârnită la Abdera de reprezentarea dramei 
Andromeda de Euripides. Toată populaţia, cuprinsă ca de 
un straniu delir, a rătăcit prin oraş luni în şir, declamând şi 
cântând părţi din piesă. Abia la căderea iernii, odată cu 
primele înghețuri, s-a potolit «această boală ciudată».? 

La Roma, dramaturgul a fost imitat în tragediile unor 
Ovidius şi Seneca, iar comedia latină a primit de la el 
influenţe îndepărtate, prin mijlocirea noii comedii eline. 


4 Aristoteles, Poetica, XXV, 1460 b, 33-35 
5 Din Cum trebuie scrisă istoria, în volumul Lucian, Scrieri alese, 
traducere de Radu Hîncu, Bucureşti, ESPLA, 1959, p. 25. 


Mai târziu, un autor necunoscut şi-a însuşit cel puţin un 
episod din Bakehantele pentru a-l însera într-o dramă 
creştină: Patimile lui Hristos. 

Înflorirea teatrului din Renaşterea europeană a fost 
favorizată de studierea modelelor greco-romane, mai ales 
ale celor euripideice. Pe urmă, în Franţa, Euripides i-a 
inspirat pe Corneille şi pe Rotrou. Tânărul Racine îl citea 
cu pasiune în elină în singurătatea de la Port-Royal, iar 
cele mai  desăvârşite tragedii ale lui s-au numit 
Andromaque, Iphigenie, Phedre. Secolele XVII ŞI XIX au 
prețuit ideile poetului. Unii l-au numit Voltaire al Greciei 
antice, alţii l-au apropiat de Shakespeare şi de romantici 
(Shelley, Byron) cu care are în comun amestecul genurilor, 
intrigile complicate, acumularea de violenţe şi efluviile de 
poezie. Subiectele dramelor sale au fost valorificate în 
muzica de operă prin lucrările compozitorilor Rameau, 
Gluck, Cherubini, Richard Strauss, Bentoiu etc. Goethe, 
care a creat un strălucit remake după Iphigeneia în 
Taurida, şi-a exprimat de multe ori admiraţia faţă de 
autorul modelului său antic. Ca un alt phileuripides 
modern, poetul de la Weimar se întreabă: «Oare au produs 
toate naţiunile lumii până astăzi un singur dramaturg 
vrednic să-i aducă papucii?»* 

Desigur că o personalitate de complexitatea lui 
Euripides a avut şi detractori, dintre care unii de geniu, în 
toate timpurile, de la Aristophanes la Schlegel şi 
Nietzsche. Ultimul îl face vinovat de moartea prin 
sinucidere a tragediei, o idee strălucit susţinută, dar 
dezminţită de întreaga evoluţie a teatrului european de 
după Euripides. 

Opera tragediografului, mereu actuală, emoţionează 
atât la lectură, cât mai ales la reprezentare. Dramele lui se 
întruchipează în cadrul solemn al festivalurilor desfăşurate 


6 Goethe, Tagebücher (însemnări zilnice), 1831, noiembrie 22. 


în amfiteatre antice, de pildă la Epidauros sau la 
Agrigente, în  stagiunile curente ale teatrelor de 
pretutindeni sau în versiuni cinematografice izbutite. 
Neirosită de vreme, ci îmbogăţită cu noi înţelesuri, creaţia 
lui Euripides, sinteză de observaţie, filosofare şi 
transfigurare poetică, aruncă asupra lumii moderne 
luminile şi umbrele sale. 

Alexandru Miran 

TABEL. CRONOLOGIC 

535” La Atena se instituie oficial concursurile tragice 
în cinstea şi cu prilejul sărbătorilor lui Dionysos. Apogeul 
carierei lui Thespis, pe care tradiţia îl considera 
«născocitorul tragediei». 

525 Naşterea lui Aischylos lângă Atena în dema 
misteriilor, Eleusis. 

518 La Theba se naşte Pindaros, cel mai strălucit 
poet liric al Greciei. 

500 - 490 Aischylos creează primele tragedii, 
întrecându-se cu mai vârstnicii Choirilos, Pratinas şi 
Phrynichos. 

499 Întâiul război medic. Răscoala Miletului şi a 
cetăților ioniene împotriva perşilor. Atena sprijină cu 
douăzeci de triere revolta şi incendiază ca represalii oraşul 
Sardes, în Asia Mică. 

498 - 494 Se nasc: Pheidias, cel care va fi numit 
«Homerul sculpturii», Sophokles tragicul, la Kolonos, 
lângă Atena, şi viitorul om de stat, Perikles. 

494 Perşii rad de pe faţa pământului cetatea Miletos. 

490 Expediția persană în Grecia este înfrântă la 
Marathon. 

Themistokles îndeamnă atenienii să-şi ridice un 
arsenal şi o flotă de război. 


7 Este vorba, desigur, de ani înainte de Hristos, ca şi aproape 
pretutindeni în acest volum; de aceea am înlăturat balastul iniţialelor. 


488/87  Instituirea oficială a concursurilor de 
comedie. 

480 Al doilea război medic; armatele lui Xerxes 
năvălesc în Attika şi dau foc Atenei. Victoria navală de la 
Salamina schimbă soarta armelor în favoarea 

Helladei. Aischylos (35 ani) ia parte ca hoplit la 
bătălie, iar adolescentul Sophokles (16 - 17 ani) conduce 
cortegiul efebilor care cântă peanul victoriei, în luna 
septembrie vede lumina zilei Euripides, cel de al treilea 
poet tragic, în insula Salamina, aparținătoare Atenei. 
Părinţii săi au fost Mnesarchos sau Mnesarchides, 
negustor de  mărunţişuri, şi  Kleito, vânzătoare de 
zarzavaturi. Se spune că poetul şi-ar fi petrecut la 
Salamina primii ani ai vieţii. 

478 înfiinţarea Ligii de la Delos, formată din Atena 
împreună cu cetăţile Ioniei şi ale Hellespontului, în care 
cea dintâi are rolul de hegemon. Începutul ascensiunii 
puterii ateniene. 

472 Reprezentarea tragediei Perşii de Aischylos. 

470 Polygnotos din Thassos începe să picteze la 
Atena vaste compoziţii murale. Anul naşterii lui Sokrates. 

465 - 455 Anii de formare a lui Euripides. La început, 
părinţii îl pregătesc în vederea unor sporturi antice, 
atletică, pancraţiu, pugilat, dar, în acelaşi timp, tânărul 
învaţă să picteze. Abia în cele din urmă se dedică teatrului. 

462 Anaxagoras din Klazomenai vine la Atena şi 
deschide o şcoală liberă de filosofic, pe care o vor 
frecventa Perikles, Euripides şi mai târziu Sokrates. 

461 Perikles ajunge la cârma partidului democratic şi 
a statului atenian. 

459 începe lupta armată dintre Atena şi Sparta. 

458 Se reprezintă Oresteia, cea din urmă trilogie a 
lui Aischylos. Peste doi ani, acesta se stinge la Gella, în 
Sicilia, unde fusese invitat de Hieron, regele Siracuzei. 


455 Euripides este înscris pentru întâia dată 
câştigător la concursurile de teatru, şi anume pe locul al 
treilea, cu drama Fiicele lui Pelias. 

450 Se naşte Alkibiades, nepotul lui Perikles. 

447/436 Arhitectul  Iktinos înaltă  Parthenonul, 
grandios templu 

În stil doric. Pheidias realizează pentru naosul 
templului statuia de marmură şi aur a Athenei Fecioare. 

446 Herodotos din Halikarnassos citeşte la Atena, în 
public, părţi din Istoriile sale. 

446 - 445 încheierea fragilei «păci de treizeci de 
ani»; Atena şi Sparta îşi delimitează zonele de influenţă. 
Sub conducerea lui Perikles, statul atenian prosperă şi îşi 
dezvoltă  tezaurele, atât cele materiale cât şi cele 
spirituale. 

445 Naşterea la Atena a lui Aristophanes, cel mai 
scânteietor comediograf al antichităţii. 

443 Perikles devine strateg, magistratură în care va 
fi reales până la moarte. 

442 Euripides primeşte consacrarea publică: locul 
întâi la festivitățile dramatice ale anului. Gândirea lui 
artistică devine tot mai originală, stimulată de opera 
înaintaşilor săi şi de noul val de filosofi pe care i-a 
cunoscut sau cărora le-a fost poate ucenic: Anaxagoras, 
Archelaos, sofiştii (Protagoras, Prodikos) şi mai ales 
Sokrates. Posesor al celei mai mari biblioteci personale din 


8 Euripides ar fi scris, după unele mărturii antice, 75 drame, după 
altele, 92. Din uriaşa lui operă se cunosc 80 de titluri, dar au 
supravieţuit pînă astăzi numai 19 piese întregi sau aproape întregi (18 
tragedii şi drama satyrică Cyclopul). Acestea, în ordine alfabetică, sînt 
următoarele: Alkestis, Andromacha, Bakchan- tele, Cyclopul, Elektra, 
Fenicienele, Hekabe, Helena, Herakles, Heraklizii, Hippoly- tos, Ion, 
Iphigeneia la Aulis, Iphigeneia în Taurida, Meiieia, Orestes, Rhesos, 
Rugătoarele, Troienele. Am inserat in tabelul cronologic numai operele 
ale căror date au fost acceptate de critica modernă. 


Atena înainte de Aristoteles, geniu singuratic, studios, 
meditativ, Euripides nu se lasă atras în tumultul treburilor 
publice, alegând să-şi servească patria prin opera sa, prin 
mesajul artei sale. În Adunarea Poporului se ducea numai 
ca observator, căci nu-i preţuia nici pe demagogi, nici pe 
obişnuiţii  Agorei.  Neîmplinit pe tărâmul bucuriilor 
domestice, poetul a fost căsătorit de două ori, întâi cu 
Melito, apoi cu Choirile (sau Choirine), care i-a dăruit trei 
feciori: Mnesarchides, Mnesilochos şi Euripides cel Tânăr. 

441 Moare la Argos poetul fără pereche şi maestrul 
neîntrecut al lirismului coral, thebanul Pindaros. 

440 Se pune în scenă Antigona de Sophokles. 

431 începe războiul peloponnesiac; Attika e pustiită 
de spartani, populaţia se adăposteşte înăuntrul zidurilor 
cetăţii; flota ateniană atacă malurile Peloponnesului. Se 
stinge Pheidias; se reprezintă Medeia. 

429 Epidemia de «ciumă» vlăguieşte Atena şi seceră 
viaţa lui Perikles. Ascensiunea politică fulgerătoare a lui 
Kleophon şi a lui Nikias. Se reprezintă tragedia Hippolytos; 
trilogia din care făcea parte îi aduce lui Euripides o 
cunună. 

428 Naşterea lui Platon. 

425 Aristophanes, la numai douăzeci de ani, îşi 
inaugurează şirul victoriilor cu Acharmnienii, năstruşnică 
satiră antirăzboinică. 

424 (?) în Hekabe, tragedia lui Euripides, sunt de 
asemenea condamnate ororile războiului. 

421 încheierea păcii lui Nikias, scurt intermezzo în 
războiul fratricid. 

415 Alkibiades îşi îndeamnă  concetăţenii să 
pornească o expediţie militară în Sicilia, a cărei urmare 
este reluarea ostilităţilor dintre Atena şi Sparta. 

414 La Marile Dionysii are loc premiera comediei 
Păsările de Aristophanes, în care se întâlnesc aluzii amare 


la nefericita campanie din Sicilia. Euripides compune un 
poem funebru în amintirea primilor atenieni pieriţi. 

413 Reprezentarea Flektrei lui Euripides. Dezastrul 
armatelor expediţionare ateniene în Sicilia. Apusul puterii 
militare a Atenei şi dezagregarea confederației ioniene al 
cărei lider era. 

412 Poetul scrie tragedia romantică Helena. 

411 în Sărbătorile Demetrei Aristophanes atacă 
teatrul lui 

Euripides şi inovațiile sale. 

408 I se reprezintă drama Orestes, ultima jucată la 
Atena în timpul vieţii sale. În acelaşi an, sau la începutul 
anului următor, septiiagenar, îşi părăseşte cetatea pentru 
Pella, capitala Macedoniei, unde fusese invitat de regele 
Archelaos, care voia să creeze în ţara lui un nou focar de 
cultură. Comentatorii antici consideră că Euripides şi-ar fi 
părăsit patria ca să scape de săgețile autorilor de comedii 
şi de nepăsarea publicului. Unii critici moderni cred că ar 
fi avut de împlinit o misiune politică pe lângă regele 
Archelaos. 

408 - 406 în anii petrecuţi la Pella a scris cel puţin 
patru opere: Archelaos (în cinstea protectorului său), 
Alkmeon, Bakehantele şi Iphigeneia la Aulis. Numai 
ultimele două s-au păstrat, ambele reprezentate postum la 
Atena. 

406 în timpul verii Euripides moare. Privitor la 
sfârşitul său, în antichitate a circulat versiunea 
(îndoielnică?) după care ar fi pierit la o vânătoare, sfâşiat 
de haita câinilor lui Archelaos. A fost înmormântat în 
Macedonia. Atenienii au ridicat pe drumul spre oraşul lor 
un cenotaf cu inscripţia: «întreaga Helladă este mormântul 
lui Euripides, / dar oasele sale zac în pământ macedon, / 
acolo unde-l ajunse sfârşitul vieţii. / Patria lui e Atena, 
Hellada Helladei; / harul poemelor sale-i aduse mulţime de 


laude.» La finele aceluiaşi an se stinge şi Sophokles. 

405 Se reprezintă Broaştele de Aristophanes, în care 
autorul, punându-i să se înfrunte în infern pe Euripides şi 
pe Aischylos, deveniți măşti de comedie, îşi exprimă 
preferința pentru acesta din urmă. 

404 Atena, îngenuncheată în lupte şi sleită de foame, 
primeşte condiţiile umilitoare de pace dictate de Sparta: 
abolirea regimului democratic, dărâmarea zidurilor cetăţii, 
evacuarea posesiunilor exterioare, predarea ultimelor 
nave. 

Al. M. 

LĂMURIRI DESPRE EDIŢIE ŞI TRADUCERE 

M-am străduit îndelung să traduc unele din 
uluitoarele capodopere - tragedii, drame, comedii - ale 
teatrului clasic atenian. Roadele acestor silinţe, întrucât îl 
privesc pe Euripides, au fost cinci volume publicate între 
1965 şi 1996, două în colecţia «Biblioteca pentru toţi» şi 
trei la Editura Univers din Bucureşti. Aceste volume 
cuprind «teatrul complet» al lui Euripides, dacă poate fi 
numită aşa suma celor 19 piese care au supravieţuit din 
cele 75, după alte mărturii antice 92, câte ar fi compus al 
treilea mare poet tragic grec. Astfel s-a realizat - în sfârşit! 
- o primă transpunere integrală în româneşte, isprăvită de 
un singur traducător al moştenirii euripideice. Dar tirajele 
cărţilor apărute s-au istovit, şi niciuna dintre ele nu a fost 
reeditată, deşi toate au avut referinţe critice favorabile şi 
au fost încununate cu două premii pentru traducere ale 
Uniunii Scriitorilor din România. 

În ultimii ani, având în vedere totuşi o eventuală 
reeditare, am revizuit temeinic textele cărţilor menţionate 
mai sus, le-am confruntat din nou cu originalul elin, le-am 
unificat unele aspecte formale, ca de pildă alternarea 
rostirii iambice cu cântul, transcrierea numelor proprii 
greceşti etc. 


Astfel, când s-a înfăţişat oportunitatea de a mi se 
tipări toate traducerile din Euripides într-un singur 
monument tipografic în prestigioasă colecţie ACTHRA a 
Editurii GUNIVAS din Chişinău, am acceptat prilejul cu 
satisfacţie. Alcătuirea, de proporţii impozante, cuprinde 
patru volume, adică cele 19 piese, cu revizuirile şi 
îmbunătățirile semnalate anterior. Fiecare volum, 
păstrându-şi autonomia şi identitatea structurală din 
edițiaprinceps, este precedat de comentarii şi este urmat 
de note. Cu alte cuvinte, este vorba de patru volume legate 
între copertele unei singure cărți. 

La fel ca în tălmăcirile mele anterioare, m-am folosit 
şi aici de două moduri de redare în româneşte a versurilor 
dramei attice. 

Am reprodus ca atare ritmurile iambic, predominant 
în tragedii, anapestic şi trohaic ale acelor părţi care la 
greci erau declamate: prologuri, episoade, epiloguri. În 
vederea unei comunicări fluente, am divizat părțile 
iambice în versuri, versete sau conglomerate ritmice de 
măsuri diferite. In felul acesta dicţiunea se apropie de 
rostirea firească, fără să inducă în auditor somnolența 
decurgând din pastişarea versificaţiei clasice de-a lungul a 
mii de versuri. Secvenţele anapestice, care se pare că erau 
declamate, sau cântate quasi parlando cu acompaniament 
instrumental, le-am dispus sub forma de versuri izolate. 
Acolo unde poetul utilizează tetrametrul trohaic, l-am 
redat întocmai şi în traducere. 

Părţile care în spectacolul tragic erau cântate de cor 
sau de personaje le-am echivalat sub forma de versuri 
libere, desigur albe, rânduite, când originalul o cere, în 
structurile lirismului coral: strofă, antistrofa, epodă. Este 
cu neputinţă să se imite ritmurile şi măsurile deosebit de 
subtile şi de variabile din textul elin. De altfel, prosodia 
antică nu este aidoma cu cea modernă. 


Pentru scrierea numelor proprii am urmat procedeul 
transliterării alfabetului grec, cu foarte rare excepţii, când 
am introdus formele tradiţionale, bunăoară din raţiuni 
stilistice, cum ar fi posibilitatea declinării unui nume 
feminin sau pentru evitarea unei cacofonii. Într-un singur 
caz am recurs atât la forma tradiţională pentru oraşul 
(statul) Atena, cât şi la forma transliterată pentru zeiţa lui 
protectoare, Athena. 

Am respectat accentuarea corectă a numelor 
greceşti, aceasta putând să fie dedusă prin scandarea 
pasajului respectiv. Totuşi, mai ales pentru folosul 
teatrelor, am adăugat un tabel onomastic selectiv indicând 
accentuarea corectă a unor nume greceşti care apar în 
dramele volumului de faţă. 

Tot referitor la cuvintele eline, aduc aminte că 
diftongii ai, ei, eu, oi se pronunţă ca în română. Astfel, 
Zeus se rosteşte monosilabic, nicidecum Ze-us, tot aşa 
grupul eus din componenţa altor nume ca The-seus, Eu-ry- 
stheus. În acest mod corect de pronunție s-ul final sună 
fatalmente mai moale; n-ar fi greşit nici dacă s-ar rosti ca 
în limba neogreacă; Zevs, Thesevs, FEurysthevs etc. De 
asemenea, diftongii ai şi oi pot să fie pronunţaţi e, conform 
tradiţiei. Alte particularităţi de ortoepie le-am precizat în 
note. 

Menţionez că în traducere apar trei feluri de 
paranteze: rotunde, cuprinzând amănunte cu privire la 
decorul scenic, mişcarea şi jocul actorilor; drepte, indicând 
interpolările din manuscrise; ascuţite, sporadice, rezervate 
unor minime adăugiri personale, care mi s-au părut 
necesare pentru clarificarea textului. 

Ţin să-mi exprim adânca recunoştinţă omului 
incomparabil care a fost profesorul Aram Frenkian şi 
doamnei Adelina Piatkowski, cei care m-au încurajat cu 
generozitate la începutul încercărilor mele de tălmăcitor 


din dramaturgia attică. De asemenea, le sunt recunoscător 
regretaţilor umaniști Radu Hâncu şi Petru Creţia, precum 
şi lui Mihai Nasta, lon Acsan şi încă o dată doamnei 
Adelina Piatkowski pentru minuţioasele confruntări cu 
originalul elin şi pentru preţioasele sugestii de îndreptare 
a versiunilor române. 

Al. M. 

EURIPIDES TEATRU COMPLET 

I 

ALKESTIS 

MEDEIA 

BAKCHANTELE 

CYCLOPUL 

Traducerea acestor piese s-a făcut după textul grec 
stabilit de Louis Méridier şi Henri Grégoire, respectiv în 
EURIPIDE, Tome I, Le Cyclope, Alceste, Médée, Les 
Heraclides şi în Tome VI-2 e partie, Les Bacchantes, 
Societe d'edition «Les Belles Lettres» Paris, 1925. 

ALKESTIS 

Reprezentată în anul 438, Alkestis, capodopera cea 
mai veche ce s-a păstrat din dramaturgia lui Euripides, 
este o piesă greu de încadrat conform tiparelor clasice 
greceşti. Drama explorează şi amplifică sensurile unei 
binecunoscute legende thessaliene. 

Admetos, basileul din Pherai, în Thessalia, fusese 
sortit să moară într-o anume zi, dar Apollon, ocrotitorul 
său, răsplătindu-i evlavia, îi înlesneşte să scape de ceasul 
morţii, dacă va găsi un înlocuitor care să piară pentru el. 
Părinţii lui bătrâni nu primesc să se jertfească; doar 
blânda-i soţie, Alkestis, primeşte şi moare, după ce şi-a 
luat rămas bun de la soţ, copii şi servitorii casei. În timp ce 
convoiul funerar tocmai porneşte spre locul de 
îngropăciune, soseşte Herakles în căutare de sălaş. 
Admetos nu-i împărtăşeşte nenorocirea şi deschide porţile 


palatului pentru oaspete. Apoi, în vreme ce Herakles 
benchetuieşte în casă, Pheres, tatăl lui Admetos, aduce 
prinoase pentru moartă. O ceartă violentă, înveninată 
izbucneşte între părinte şi fiu, chiar lângă sicriu. 
Înmormântarea este încheiată, când Herakles, sătul şi 
ameţit de băutură, află adevărul. Cuprins de remuşcări, 
eroul aleargă, se luptă cu Thanatos la mormântul reginei, 
îi smulge prada şi i-o dăruie lui Admetos. 

In legătură cu noutatea piesei, Dikaiarchos notează: 
«Trebuie socotite străine de genul tragediei <dramele> 
Orestes şi Alkestis, deoarece ele încep printr-o nenorocire 
şi se încheie în fericire şi bucurie, ceea ce este mai 
degrabă propriu comediei.» Se ştie de altfel că Alkestis a 
fost compusă de Euripides ca să fie reprezentată în loc de 
dramă satyrică după trilogia alcătuită din tragediile 
Cretanele, Alkmeon la Psophis şi Telephos. Două momente 
din piesă se desfăşoară în stilul dramei cu Satyri: 
înfruntarea dintre Apollon şi Thanatos şi scena beţiei lui 
Herakles, în care acesta rosteşte un faimos discurs. De 
asemenea, întreaga operă este împănată cu observaţii 
tăioase privitoare la moravuri. Totuşi în Alkestis se 
explorează domeniu] suferințelor omeneşti nimicitoare, 
care generează sentimentul tragicului.  Deznodarea 
conflictului fără catastrofa, cu speranța că viitorul va fi mai 
fericit decât trecutul, se întâlneşte sporadic şi la ceilalți 
tragici. 

Alkestis a fost caracterizată ca: fantastică, romantică 
(îmbinare de «sublim» şi de «grotesc»), dramă satyrică pe 
jumătate serioasă, tragedie pe jumătate comică etc. S-ar 
putea afirma, fără să pară o exagerare, că este cea dintâi 
piesă «modernă», că Euripides a creat un model, care a 
fost urmat mereu, din antichitate până la Shakespeare şi 
mai departe. 

Deşi piesa se intitulează Alkestis, personajul cel mai 


interesant, care a stârnit cele mai multe nedumeriri, este 
Admetos. El reprezintă un tip nou de erou neeroic, a cărui 
trăsătură distinctivă nu este tăria, ci fragilitatea voinţei. 
Admetos are un suflet sensibil, dar cu scăderi, care 
răspunde situaţiilor tragice prin slăbiciunile sale: pofta 
egoistă de viaţă, timiditatea, jeluirea de sine. Dar dincolo 
de acestea, Euripides îl  înzestrează cu însuşiri 
fermecătoare. Este un grand seigneur (Meridier”), un 
bărbat tânăr, favorizat de noroc, fastuos, care nu-şi 
drămuieşte ospitalitatea, cheltuitor cu convivii, oameni, zei 
sau semizei. Deşi pare să-şi iubească mai mult prietenii 
decât soţia, după moartea acesteia, în faţa palatului 
deşert, se tânguie amarnic, realizând inutilitatea rămânerii 
sale în viaţă (v. 895 şi urm.). 

Alkestis este unul din cele mai pure personaje din 
creaţia poetului. Nicio umbră nu întunecă figura eroinei 
care, învingându-şi sentimentele de mamă, îşi jertfeşte 
soţului viaţa şi tinereţea. Cu toate că în clipele de agonie 
are viziunea (halucinație?) duhurilor infernale, ea nu speră 
într-o viaţă viitoare. Sacrificiul total, devotamentul ei 
aproape supraomenesc, aproape de necrezut, o fac să le 
pară unora «îndepărtată şi rece»!0. Dar cât este totuşi de 
umană în scenele premergătoare morţii! Cu câtă sinceră 
sfâşiere se desprinde din viaţă această fiinţă blândă şi 
generoasă, a cărei prezenţă pluteşte peste întreaga dramă. 
Euripides s-a folosit aici de unul din resorturile emoţiei 
tragice, anume admiraţia decurgând din sacrificiul liber 
consimţit. Astfel, omul nu mai este zdrobit de fatalitatea 
ostilă, ci pare că se angajează singur într-o devenire 
nimicitoare, care deşteaptă în cititor şi spectator admiraţia 


9 Euripide, Tome I, Texte établi et traduit par Louis Meridier, ed. « 
Les Belles Lettres», Paris 1925, p. 52. 

10 Philip Vellacott în Euripides, Alcestis and Other Plays, Pinguin 
Books, 1953, p. 23. 


tragică.  Jertfirea de bunăvoie în numele unui 
comandament moral caracterizează şi alte personaje din 
creaţia dramaturgului: pe  Polyxene (din Hekabe), 
Menoikeus (din Fenicienele), Makaria (din Heraklizii) şi 
Iphigeneia (din Iphigeneia la Aulis). 

În Alkesti-Sy autorul se dezvăluie nu numai ca un 
iscusit constructor de situaţii şi de caractere, ci şi ca un 
inspirat poet liric. El nu a scăzut funcţia dramatică a 
corului, nici nu i-a rezervat rolul minor de a cânta 
interludii, aşa cum susţin unii critici. Corul participă 
întruna la tensiunea  desfăşurărilor de pe scenă, 
comentându-le în versuri de o limpede frumuseţe. Cântecul 
de intrare (parodos) este un dialog agitat între corifeu şi 
coreuţii divizați în două jumătăţi. Aceeaşi structură o are şi 
întâiul stasimon, cu care se împleteşte cântul dureros al 
muribundei Alkestis. După stingerea eroinei, Corul îşi ia 
bun rămas de la ea şi îi laudă curajul, în altă parte laudă 
ospitalitatea lui Admetos, sau încearcă să-i aline tristeţea. 
Coreuţii părăsesc scena, lucru neobişnuit în tragedia 
greacă, însoțesc convoiul funerar şi se întorc după 
săvârşirea ritualului înmormântării. Poetul şi compozitorul 
Euripides a ştiut să dezvolte elementul liric, transferându-l 
în parte şi la personaje. Ariile cântate de Alkestis, Eumelos 
şi Admetos sporesc patosul spectacolului. 

MEDEIA 

Medeia, scrisă în perioada de maturitate a poetului şi 
înfăţişată atenienilor în anul 431, împreună cu Philoktetes, 
Diktys şi drama satyrică Secerătoriiy este una din cele mai 
desăvârşite plăsmuiri din teatrul antic. Tragedia se inspiră 
dintr-un crâmpei al mitului Argonauţilor. Acţiunea este 
simplă, dar mereu mlădiată de progresiunea episoadelor. 

Iason şi Medeia, însoţiţi de cei doi copii ai lor, sunt 
refugiaţi în Korinthos, oraş aflat sub cârmuirea regelui 
Kreon. Iason, fostul conducător al faimoasei expediţii 


argonautice, tânjind după gloria de odinioară, îşi părăseşte 
soţia şi copiii, pentru a se căsători cu fiica lui Kreon. 
Basileul, urmat de străji, îi porunceşte Medeii să plece fără 
întârziere din cetate. Aceasta, mascându-şi clocotul 
dorinţei de răzbunare, îi cere un răgaz de o singură zi, 
spre a-şi pregăti copiii pentru exil. Kreon încuviinţează. 
Urmează prima ciocnire dintre Medeia şi Iason, în care 
soţia ulcerată, pe jumătate înnebunită, şi soţul calculat se 
învinuiesc unul pe altul. Aigeus, în trecere prin Korinthos, 
află de nefericirea Medeii şi îi promite azil între zidurile 
cetăţii sale, Atena. Această asigurare pune în mişcare 
fatalul mecanism al răzbunării femeii. Prefăcându-se 
smerită faţă de Iason, ea îşi trimite copiii la noua lui soţie, 
ca să-i dăruiască o coroană şi un văl de preţ, înmuiate în 
otravă. Primindu-le şi împodobindu-se cu ele, tânăra 
prinţesă moare în groaznice chinuri, împreună cu tatăl ei, 
care încearcă zadarnic s-o scape. Medeia amplifică oroarea 
răzbunării, omorându-şi copiii, pentru a-l lăsa pe Iason fără 
moştenitori. Nu-i îngăduie nici barem să le atingă leşurile, 
ci le târăşte cu sine, mistuindu-se în aer, într-un car 
fantastic, întunecând parcă şi cerul cu un «extaz de ură» 
(G. Murray). 

Medeia este o tragedie puternica, riguros articulată, 
tradiţională în privinţa formei, care stârneşte din belşug 
inspectator sentimentele de milă, groază şi consternare. 
Dar şi aici braţele distrugătoare ale Ursitei sunt înlocuite 
cu coliziunile teribile dintre sufletele omeneşti. Ceea ce 
declanşează şi conduce acțiunea este caracterul 
personajelor, războiul voințelor şi al sentimentelor 
contrare, schisma dintre rațiune şi pasiune. Este adevărat 
că setea de răzbunare a Medeii este dilatată enorm, 
putând să pară o forţă impersonală, un soi de fatalitate a 
instinctului. Acestei forţe îi cad victimă atât făcătorii cât şi 
suferitorii răului. Poate şi de aceea Aristoteles l-a 


caracterizat pe Euripides drept «cel mai tragic dintre 
poeţi»i!. Oricum el se impune şi ca «psiholog», poate cel 
dintâi, care a analizat mobilele conduitei umane. 

În Medeia se oglindeşte o problematică nouă, 
aproape senzaţională în epoca respectivă: se discută 
despre instituţia căsătoriei, se emit judecăţi asupra 
raporturilor dintre sexe. Este surprinzător cum, alegând 
drept eroină o barbară, pentru a-i atribui, neestompate, 
unele trăsături definitorii ale naturii feminine, Euripides o 
conturează ca pe o fiinţă mult mai instruită şi mai 
complexă decât contemporanele lui ateniene. În cazul ei, 
însuşirile considerate de autor feminine, nestatornicia, 
slăbiciunea, mânia, neputinţa de a-şi tempera suferinţa din 
dragoste, sunt ţinute în cumpănă de luciditate şi de voinţă 
aproape virile. Medeia îşi dă seama că este târâtă de 
şuvoiul pasiunii spre propria nenorocire, totuşi nu poate şi 
parcă nici nu vrea să-i pună stavilă. Oricât ar fi de 
condamnabilă pentru felul cum îşi duce la împlinire 
urzelile, ea trezeşte compasiunea spectatorului, ca femeie 
şi ca mamă. Este neîndoios că-şi iubeşte mult copiii, 
desfăşurând toate dovezile dragostei de mamă, de la cele 
mai gingaşe până la cele mai frenetice, elementare. 
Momentul despărțirii de copii, cu alternanţele de hotărâre 
şi ezitare, cu oscilaţiile de dragoste şi ură, cu «valurile de 
lacrimi revărsate», este deosebit de puternic. 

Este interesant cum Iason, eroul idealizat al legendei, 
devine la Euripides, despuiat de nimbul său mitic, un 
simplu caracter, limitat şi egoist, al unei gâlcevi conjugale. 
Episodul «explicărilor» dintre soţi impresionează prin 
realismul observaţiei. Este o scenă influenţată de retorica 
sofiştilor, avocaţi redutabili, care-şi susțineau clienţii cu 
orice mijloace de persuasiune. S-a subliniat adeseori că în 
dialogurile lui Euripides există o adevărată invazie de 


11 Aristoteles, Poetica, XIII, 1453 a 29. 


retorică, spre desfătarea publicului atenian. La greci 
cuvântul rhetorike nu avea conotaţie peiorativă, ci însemna 
vorbire iscusită, clară, elegantă. Scoţând personajele de 
sub atotputernicia divinului şi înzestrându-le cu conştiinţa 
subiectivă a propriei lor nevinovăţii, devenise necesar ca 
acestea să se apere folosind metodica rânduirii abile a 
argumentelor. 

Un alt element al artei dramatice de a stârni mila, la 
îndemâna lui Euripides, îl reprezintă copiii Medeii. Ei nu 
au roluri de figuranţi, ci sunt prezenţi atât pe scenă cât şi 
în mintea eroilor şi a Corului. Cuvintele lor ţipă, 
sugrumate, în clipele când mama lor le curmă viaţa. 
Folosirea rolurilor de copii, mute sau vorbite, apare şi în 
alte drame de Euripides: Aâkestis (bocetul lui Eumelos), 
Andromacha, Hekabe, Troienele, Heraklizii etc. 

Tragedia Medeia, prin realismul cu care înfăţişă 
patimile eroinei, mai ales transformarea patologică a 
dragostei în ură, prin problematica insolită şi prin teribilul 
deznodământ, a şocat publicul atenian. Piesa nu s-a 
bucurat la început de succes, iar autorul a fost acuzat de 
imoralitate, aşa cum se va întâmpla mai târziu cu Flaubert 
pentru Madame Bovary. Atitudinea marelui tragic faţă de 
creatura sa este înţelegătoare, dar nu aprobatoare, aşa 
cum aceasta se desprinde din cântecele Corului. La 
început femeile care-l alcătuiesc vibrează la unison cu 
durerile Medeii; totuşi o invocă pe zeiţa dragostei, 
cerându-i să le scutească de incendiul pasiunii. Dar după 
ce află de planul eroinei, deşi continuă să o plângă, luptă 
din răsputeri să-i întoarcă gândurile, până în chiar 
momentul asasinării copiilor. 

Medeia nu a fost singura piesă a lui Euripides 
neînţeleasă de contemporani. Îndrăznelile din dramaturgia 
lui au nedumerit şi indignat de multe ori spectatorii. Câţi 
nu vor fi fost scandalizaţi de ideile sale antirăzboinice, în 


timp ce Atena era încleştată în războiul cu Sparta, de 
critica moravurilor publice, de punerea sub îndoială a unor 
credinţe, ce reprezentau în vremea aceea tabuuri. 

Autorii de comedii, îndeosebi Aristophanes, au folosit 
inovațiile originale ale poetului şi insuccesele sale ca 
izvoare de inspiraţie, exagerându-i grosolan portretul 
moral şi îmbogăţindu-i biografia cu scorneli groteşti. 

La sfârşitul vieţii, în anul 408, obosit de lupta cu 
opinia concetăţenilor, hărțuit de comediografi şi îngrijorat 
de instabilitatea politică din Atena, Euripides, răspunzând 
chemărilor repetate ale lui Archelaos, regele Macedoniei, 
îşi părăseşte cetatea istovită de război şi se stabileşte la 
Pella. 

Lui Archelaos i-a plăcut să-şi orneze capitala cu tot 
ce avea mai de seamă cultura greacă. La curtea lui s-au 
perindat poetul tragic Agathon, compozitorul Timotheos, 
pictorul Zeuxis, poate şi istoricul Thukydides. 

În exilul voluntar în Macedonia, la Pella, dominat de 
decorul măreț al unei naturi virgine, poetul a găsit răgazul 
de linişte care i-a îngăduit, în cele optsprezece luni 
petrecute acolo, să scrie câteva drame, dar numai două au 
supravieţuit: Iphigeneia la Aulis şi Bakehantele. Ambele au 
fost reprezentate la Atena postum, prin strădania fiului 
său, Euripides cel Tânăr, câştigând primul loc la 
concursurile tragice. 

BAKCHANTELE 

Bakehantele, ultima creaţie a celui de al treilea mare 
trage - diograf, reînnoadă fire cu începutul obscur şi 
îndepărtat al genului, fiind singura piesă dionysiacă 
păstrată aproape în întregime. Subiectul desfăşoară un 
episod din legenda lui Dionysos. 

Zeul Bakehos, însoţit de un cortegiu (thiasos) de 
adoratoare, bakehante, soseşte la Theba pentru a-şi 
propaga cultul. Fiicele lui Kadmos se împotrivesc 


mesajului noii religii. Drept pedeapsă, zeul le tulbură 
minţile, silindu-le să alerge prin muntele Kithairon, 
împreună cu celelalte femei din cetate, şi să-l slăvească 
prin cântece şi dansuri sacre, pradă unui extaz sălbatic. 
Pentheus, tânărul rege al Thebei, în numele raţiunii şi al 
moralei, interzice cultul dionysiac. Bătrânii cetăţii, fostul 
monarh Kadmos şi profetul Teiresias, îl sfătuiesc să i se 
închine. Pentheus se îndârjeşte şi-l întemniţează pe 
Dionysos, care luase chipul unui predicator al cultului 
străin. Zeul face să-i cadă de la sine lanţurile, sfarmă 
printr-un cutremur zidul închisorii şi iese la lumină. Apoi 
îşi revarsă puterea peste Pentheus, aţipindu-i voinţa şi 
înceţoşându-i mintea. 

Regele, depersonalizat, mânat de o pornire bolnavă, 
se travesteşte în femeie şi suie pe plaiurile muntelui ca să 
iscodească thebanele bântuite de nebunia divină. Acestea 
îl descoperă, îl prind şi-l omoară, sfârticându-i trupul. 
Însăşi mama lui, Agave, îi aduce în cetate capul înfipt într- 
o lance, cântând un imn de izbândă, în vreme ce bătrânul 
Kadmos îl jeleşte. Venindu-şi în fire, Agave recunoaşte 
trupul mutilat al fiului său şi se alătură lamentaţiilor lui 
Kadmos. La urmă Dionysos, dezvăluindu-şi zeiască slavă, 
împarte pedepse nefericiţilor muritori şi se face nevăzut. 

Tragedia Bakehantele ocupă un loc singular în 
creaţia lui Euripides. Majoritatea pieselor sale se disting 
prin fantezia invenţiei dramatice şi prin realismul 
zugrăvirii caracterelor. Nu trebuie uitat însă faptul că 
tragedia, la origine, a fost o dramă sacră menită să-l 
preamărească pe Dionysos şi să facă înţelese, prin 
mijlocirea unei reprezentări artistice, anumite aspecte ale 
religiei dionysiace, aşa cum les miracles medievale erau 
ilustraţii dramatice ale religiei creştine. Cu toată laicizarea 
treptată a tragediei, aceasta nu şi-a pierdut, în perioada 
clasicismului atenian, o bună parte din rosturile rituale. 


Întrecerile tragice aveau loc în frenezia sărbătorilor lui 
Dionysos şi începeau totdeauna prin acte de cult. 

Euripides şi-a ales pentru Bakehantele o temă 
străveche, fixată de tradiţie, care a fost dezvoltată anterior 
şi de Aischylos în trilogia Lykurgos. Aici poetul nu 
născoceşte subiectul, ci deapănă firul unui mythos 
cunoscut, nu făureşte caractere originale, ci învie 
arhetipuri. După cum scrie G. Murray, personajele 
tragediei, Dionysos, Pentheus, Kadmos, Teiresias, Agave, 
aproape că se pot lipsi de nume proprii; ele s-ar putea 
chema Zeul, Regele Tânăr, Regele Bătrân, Profetul, 
Femeia. 

Cu toate acestea, Bakehantele şi-a asigurat prețuirea 
multor admiratori, care o socotesc cea mai strălucitoare 
dintre capodoperele lui Euripides. Într-adevăr piesa are o 
forță zguduitoare, decurgând, între altele, din linearitatea 
acțiunii, din momentele stranii şi înfricoşate, din eroismul 
voinţelor omeneşti, mai cu seamă a lui Pentheus, care 
îndrăzneşte să înfrunte ineluctabilul, din dimensiunea 
abisală a catastrofei. 

Dar această dramă poartă mai mult pecetea de geniu 
a poetului decât a dramaturgului şi a filosofului, sau a 
moralistului. Nicăieri, niciunul din tragici nu a revărsat 
atât prisos de pitoresc şi de poezie. Drama depăşeşte 
limitele scenei şi umple natura, munţii cu vârfuri ninse, 
stânci şi prăpăstii, cu adâncimi de brădet şi de stejariş, cu 
murmur de ape, cu turme mugind pe plaiuri ierboase. Intr- 
un loc se vede o mânză care zburdă în jurul mamei sale, în 
altul un pui de ciută, care, scăpând de urmărirea copoilor, 
«aleargă de-a lungul câmpiei / scăldată de râu şi se bucură 
/ în locuri deşarte de oameni, / sub umbroasele ramuri ale 
pădurii.» (v. 873 şi urm.). 

Natura nu este tratată ca un cadru pictural, ci în 
mişcare, luând parte la acţiune, străbătută de un sens 


misterios al devenirii: scapără fulgere, se aud tunete, 
pământul se cutremură, ţâşnesc izvoare de lapte şi de vin, 
adie miresme exotice, frunzele iederii picură miere. 
Bakehantele umplu, uneori, cu prezenţa lor peisaje 
paradiziace, în care par să comunice cu întreaga fire: 
împodobite cu iederă alăptează pui de lup, iar şerpii le ling 
obrajii. Alteori dimpotrivă, mânate de o exaltare ostilă, 
smulg copaci, dislocă stâncile, decimează turmele şi 
pustiesc oraşe. 

Adevăratul suflet al dramei palpită în cântecele 
Corului. Acest personaj, alcătuit din fiinţe pe jumătate 
umane, pe jumătate supranaturale, care se exprimă în 
graiul împletit al poeziei, muzicii şi dansului, redobândeşte 
în Bakehantele importanţa din vechea dramă dionysiacă. 
Dacă paşii dansurilor şi sunetele muzicii sunt pentru noi 
iremediabil pierdute, frumuseţea versurilor, reliefate de 
bogăţia ritmică, asigură tragediei un loc de frunte în lirica 
tuturor timpurilor. Niciodată la Euripides vreun cor nu a 
cântat mai strălucitor şi mai pătimaş, niciodată nu a fost 
mai implicat în acţiune. 

In  Bakehantele poetul  însufleţeşte, până la 
incandescenţă, chiar şi efecte care, folosindu-le stăruitor, 
au fost adesea şi uneori pe nedrept criticate: prologul, 
relatările  mesagerilor şi dezlegarea conflictului prin 
intervenţia neaşteptată a unei divinităţi (deus ex machina). 
Prologul tragediei, după o fermecătoare pagină de 
geografie dionysiacă, deschide orizont unor întâmplări 
stranii, care fac să încolţească inspectator emoția tragică. 
Cele două povestiri ale mesagerilor impresionează prin 
deosebita vigoare epică. Dionysos nu se iveşte la sfârşitul 
piesei ca un duh al deznodământului, fără legătură cu cele 
petrecute pe scenă, ci ca un personaj activ, care umpluse 
întreaga tragedie. 

Nu este locul să fie dezbătute aici părerile exegeţilor 


despre mitul theban al lui Dionysos, tratat în Bakehantele, 
dacă este reflexul artistic al unui fapt istoric (opoziţia 
aristocrației homerice la intruziunea în Hellada a cultului 
dionysiac) sau a unor vechi rituri agrare (în legătură cu 
moartea şi învierea spiritului vegetației). La fel, nu este 
locul să fie dezbătută controversa privitoare la poziţia de 
gânditor a lui Euripides. 

A vrut să compună o dramă raţională sau una 
mistică? A vrut să arate eroismul luptei duse de Pentheus 
contra unor superstiții pernicioase sau, dimpotrivă, 
pedepsele teribile pe care le revarsă divinitatea asupra 
oamenilor vinovaţi de impietate? 

Şi-a lepădat cumva «filosoful scenei» la sfârşitul vieţii 
convingerile sale «iluministe» şi a compus drama ca o 
mărturie a întoarcerii lui la ortodoxie? A răspuns unei 
comenzi a  protectorilor săi macedoneni, ferventi 
practicanți ai religiei lui Bakehos, ori i-a plăcut, pur şi 
simplu, să dea la iveală o «piesă frumoasă» pe temeiul unei 
scheme tradiţionale, fără nicio implicaţie ideologică? Toate 
aceste puncte de vedere îşi au susţinătorii şi adversarii lor. 
Nu se poate încuviinţa opinia negării totale de către 
Euripides a libertăţii sale anterioare de gândire. Iarăşi, nu 
se poate tăgădui că tragedia pare să arate o anumită 
înclinare spre asumarea religiei, într-o variantă panteistă. 

CYCLOPUL 

O altă piesă a lui Euripides care a păstrat, cel puţin 
în parte, vechiul caracter dionysiac este drama satyrică 
Cyclopul. Tragedia greacă, extrăgându-şi subiectele din 
tezaurul legendelor eroice sau făurindu-şi subiecte libere, 
şi-a lărgit cuprinsul şi s-a depărtat de forma pe care o 
îmbrăca la izvoarele sale. În felul acesta a dispărut însăşi 
matricea presupusă a tragediei, corul de Satyri, înlocuit cu 
coruri alcătuite din oameni. Atenienii nu mai întâlneau 
«nimic despre Dionysos» în operele poeţilor tragici. Pentru 


a mulţumi aşteptările gustului popular, poeţii au perpetuat 
tradiţia, înnoind-o, în drama satyrică, mai exact «cu 
Satyri». Chiar dacă Dionysos nu mai era personajul 
obligatoriu al acestui gen original de teatru, amintirea lui 
se făcea simțită în evoluţiile exuberante ale Satyrilor, care 
formau corul dramei. Prin fantezia sa năstruşnică, prin 
îmbinarea gravităţii tragice cu hilaritatea, drama satyrică, 
această «tragedie jucăuşă», ivită la hotarele comediei, 
avea menirea să destindă sufletele spectatorilor, după 
încordarea provocată de fluxul calamităţilor dezlănţuit de- 
a lungul unei trilogii. Cu un deosebit simţ al măsurii, poeţii 
voiau să descreţească frunţile, fără să şteargă cu totul 
emoția tragică. 

Cyclopul lui Euripides este singura dramă satyrică 
păstrată, alături de fragmente din Copoii de Sophokles. 
Data scrierii piesei este incertă. După unele păreri, este o 
operă de tinereţe a dramaturgului, după altele, dintre cele 
mai competente, aparţine anilor săi de maturitate. 

Urzeala textului dramatic al Cyclopului era şi este 
bine cunoscută din Odysseia lui Homeros, cântul al 
nouălea. Printre firele împrumutate din lumea eroilor 
epopeii, Euripides a înserat cu îndemânare elementul 
satyric, propriu dramei attice. 

Odysseus cu mateloţii săi, după căderea Troiei, este 
azvârlit de o furtună pe insula muntoasă a Siciliei, tărâm 
stăpânit de rasa brutală a unor uriaşi cu un singur ochi. 
Pornind cu o mână de oameni în căutare de hrană, ajunge 
la peştera lui Polyphemos, Cyclopul, unde întâlneşte o 
ceată de Satyri şi pe tatăl lor Silenos. Cu toţii fuseseră 
robiţi de uriaşul monstru şi preschimbaţi: Satyrii în păstori 
ai turmelor Cyclopului, Silenos în rândaş. Polyphemos, 
întorcându-se de la vânătoare, îi surprinde pe greci, îi 
zăvorăşte în peşteră şi, în pofida suplicaţiilor lui Odysseus, 
ucide doi dintre ei şi îi devorează. Atunci, fiul lui Laertes, 


îmblânzindu-l pe Cyclop cu un vin miraculos, îl ameţeşte şi, 
după o scenă burlescă de beţie, acesta cade într-un somn 
adânc. În timp ce uriaşul doarme, Odysseus pune la cale şi 
înfăptuieşte celebra răzbunare, arzându-i ochiul cu un par 
de lemn de măslin, ascuţit şi înroşit în flăcări. Satyrii 
fanfaroni se mulţumesc să ia parte la isprava vitejească 
doar prin cântecele lor. Urmează un joc crud de-a v-aţi 
ascunselea, în care Cyclopul orb, cu faţa însângerată, 
încearcă zadarnic să-i prindă pe străini. La urmă, cu toţii, 
oameni şi Satyri, se îndreaptă spre nave pentru a-şi 
continua călătoria. 

Dacă ar fi să se caute un sens mai înalt în această 
dramă mustind de viaţă şi de mişcare, acesta ar trebui 
dedus din contrastul dintre Odysseus şi Cyclop, dintre 
eroul subtil şi namila instinctivă. Primul are un profil moral 
citadin, al doilea însumează apucăturile grosolane ale unei 
omeniri primitive,  paleolitice, s-ar spune astăzi, 
nestructurată încă de normele morale. Odysseus are 
curajul inteligent şi vorbirea aleasă, când plină de patos 
eroic, când insinuantă, dar niciodată nestrujita. Mintea 
Cyclopului este obnubilată de sentimentul confuz al 
dimensiunii lui fizice colosale; discursul său de apologet al 
forţei este colţuros. Totuşi, la Euripides, Cyclopul 
antropofag este mai puţin fabulos, mai umanizat decât în 
Odysseia. Nu este doar un păstor singuratic, ci îşi doreşte 
la chef tovărăşia unor semeni Cyclopi. Alteori vânează 
seniorial cerbi sau lei, cu haita de copoi. El cunoaşte 
mitologia şi face comentarii dispreţuitoare privitor la 
războiul troian. Mai mult, şi-a înjghebat o concepţie 
proprie despre lume, individualistă, sceptică şi libertină, 
pe care o expune grecilor, nu fără coerenţă retorică. 

Dar tonalitatea generală a piesei nu este dată de 
substratul homeric, care de fapt e tragic, ci de cel satyric. 
Satyrii vicioşi, laşi, neastâmpăraţi şi starostele lor Silenos 


sunt trataţi cu o vervă nuanţată, când graţioasă, când 
enormă, comparabilă cu a lui Aristophanes. Ţopăielile 
îndrăcite ale Satyrilor, schimele lor hazlii, coregrafia lor, 
percutantă în scena orbirii Cyclopului, voioşia dezlănţuită 
ce le-o provoacă aburii vinului, şotiile, vorbele cu două 
înţelesuri şi atâta farmec al pajiştilor înmuiate de rouă, al 
turmelor şi al brizelor mării, toate acestea se desfăşoară 
spre încântarea spectatorului sau a cititorului. 

Al. M. 

ALKESTIS 

PERSOANELE 

(în ordinea intrării în scenă) 

APOLLON. 

THANATOS. 

CORUL cetăţenilor din Pherai. 

O SERVITOARE a reginei. 

ALKESTIS, soţia lui Admetos. 

ADMETOS, rege în Pherai. 

EUMELOS, copilul perechii regale. 

HERAKLES. 

PHERES, tatăl lui Admetos. 

UN SERVITOR. 

Sora lui Eumelos, copilă; femei din preajma reginei; 
bărbaţi din suitele lui Admetos şi a lui Pheres. 

Acţiunea se desfăşoară în faţa palatului lui Admetos, 
într-o piaţă din Pherail. Apollon iese dinăuntrupe o poartă 
laterală, purtând arcul în mână şi tolba cu săgeți pe umeri. 

Apollon 

<Rămâi cu bine> casă a lui Admetos2, în care am 
primit, deşi sunt zeu, să stau la masă cu argaţii. De vină a 
fost Zeus: el l-a ucis pe fiul meu Asklepios, zvârlindu-i 
fulgerul în piept. Atunci, plin de mânie, am omorât şi eu 
Cyclopii3, făuritorii pentru Zeus ai focului ceresc. Drept 
care, tatăl meu m-a osândit să fiu argatul unui muritor. 


Venind în Phthia, m-am tocmit boar la gazda mea şi i- 
am adus noroc în casă până astăzi. Am întâlnit un suflet 
drept, cum sunt şi eu, în Admetos, fiul lui Pheres4; de- 
aceea l-am salvat apoi de ceasul morţii, amăgindu-le pe 
Moircă. Şi ele mi-au făgăduit, zeițele, să-l ierte de pieire, 
dacă, în schimbul lui, va cobori altcineva în Hadese. 

Rugându-se de toţi prietenii, pe rând, şi de părinţii 
săi bătrâni ce l-au adus pe lume, niciunul nu s-a învoit, 
decât soţia lui, să moară pentru el, să nu mai vadă 
strălucirea zilei. 

Acum, ţinută strâns în braţe de bărbatul ei, se 
prăpădeşte înăuntrul casei, căci astăzi i s-a împlinit sorocul 
morţii, al desprinderii de viaţă. 

Eu, ca să nu mă pângăresc, voi părăsi aceste dragi 
acoperişuri de palat7. Iată, îl văd sosind pe însuşi zbirul 
morţilor, pe Thanatos8, ca s-o coboare în sălaşele lui 
Hades. El a sosit la timp, căci ziua de pe urmă i-o pândea 
de mult9. (intră Thanatos, cu sabia în mâini. E un bărbat 
înalt, cu aripi mari, înveşmântat în negru.) 

Thanatos 

Ah! Ah! 

Ce-i cu tine lângă casă? 

Ce pândeşti pe-aci Apollon? 

fără vrei, călcând dreptatea, să ne surpi şi spulberi 
slava, nouă, celor din adâncuri? 

Nu-i destul că l-ai scăpat pe Admetos de ceasul 
morţii, cu măiastra-ţi viclenie10, înşelându-le pe Cele ce 
împart ursitele? 

Şi-acum stai, cu arcu-n mână, s-o păzeşti pe Alkestis, 
care a primit să moară pentru soţ, de bunăvoie! 

Apollon 

Fii liniştit! Dreptatea e de partea mea. 

Thanatos 

La ce bun arcul, dacă ai de partea ta dreptatea? 


Apollon 

Îl port mereu cu mine; aşa mi-e obiceiul. 

Thanatos îl porţi ca să ajuţi această casă pe nedrept. 

Apollon 

Năpasta unui om la care ţin mă întristează. 

Thanatos 

Deci vrei să mă lipseşti de încă un cadavru? 

Apollon 

Nu ţi l-am smuls cu sila nici pe celălalt. 

Thanatos 

Atunci, cum de se află pe pământ, şi nu sub glie? 
Apollon 

Şi-a dat în locul lui soţia, pe care tocmai vrei s-o duci. 
Thanatos 

O voi muta sub glie, printre morţi. 

Apollon 

la-o şi du-te! Văd că nu mi-e dat să te înduplec. 
Thanatos 

Ucid pe cei sortiţi <să piară>: acesta-i rostul meu. 


Apollon 

Nu, ci să le amâni sorocul morţii. 

Thanatos 

Pricep cuvântul tău şi ştiu spre ce ţinteşti. 
Apollon 

Nu-i cu putinţă să ajungă Alkestis la bătrâneţe? 
Thanatos 

Nu, crede-mă, şi eu vreau să mă bucur de onoruri. 
Apollon 

Numai un suflet vei răpi, nimic mai mult. 
Thanatos 


Cu cei răpuşi în floarea vârstei mă mândresc mai 
tare. Apollon 

Murind bătrână, îi vor face înmormântare mai 
bogată. Thanatos 


Văd, Phoibos, că ţii partea celor înstăriți. 


Apollon 

Ce spui? Bag seamă eşti isteţ, fără s-o fi ştiut? 
Thanatos 

Cei care pot şi-ar cumpăra o viaţă lungă. 
Apollon 

Nu te îndupleci, aşadar, să-mi împlineşti dorinţa? 
Thanatos 

Cu niciun preţ. Ştii bine felul meu de-a fi. 
Apollon 

Urât de muritori şi detestat de zei! 

Thanatos 

Nu pot să-ţi las întruna ce nu ţi se cuvine. 
Apollon 


Ascultă-mă, cruzimea ta se va topi. La casele lui 
Pheres va sosi, în drum spre ţara thracilor cu ierni 
cumplite, un om trimis de Eurystheus după un car cu patru 
cai. Fiind primit de Admetos ca oaspe în acest palat, el ţi-o 
va smulge pe soţia lui n. Vei fi silit s-o laşi, fără să 
dobândeşti în schimb nicio recunoştinţă, ci numai ura mea. 
(Pleacă.) 

T HANATOS 

Vorbeşte vrute şi nevrute. Tot nu vei câştiga nimic. 
Femeia, orişicum, va cobori în casele lui Hades. Mă duc 
spre ea, să-i tai din plete câteva şuviţe. Iar cel pe care îl 
însemn cu spada meal?2 trece-n puterea zeilor 
subpământeni. (Intră în palat. După plecarea lui vine 
Corul, alcătuit din bărbaţi, cetățeni ai oraşului Pherai.) 

Corifeul 

Ce tăcere înaintea-acestor ziduri! 

Casele lui Admetos sunt mute? 

Nu-i niciun prieten să ne spună dacă trebuie s-o 
plângem pe regina moartă sau e încă vie Alkestis, încă 
vede strălucirea zilei fata lui Pelias 13> ce ne pare, mie şi 


întregii lumi, femeia cea mai devotată soţului. 

Corul 

Strofa 1 

Oare se-aud suspine din casă, zbucium de braţe şi 
vaiere, semnele stingerii vieţiil4? Nu-i nimeni, nici barem 
la porţi vreun servitor. 

Apollon, arată-te, potoleşte talazul restriştii. 

Vindecătorule15! 

(În timp ce cântă aceste versuri, Corul se desparte în 
două jumătăţi, aşezându-se de o parte şi de alta a 
Corifeului.) 

Întâiul HEMICOR E prea tăcere ca să fi pierit. 

AL DOILEA HEMICOR Acum ea nu-i decât o moartă. 

Întâiul hemicor Din casă încă totuşi n-a plecat. 

Al doilea hemicor Cum? Nu ne vine-a crede. Sunteţi 
siguri? 

Întâiul hemicor 

Doar Admetos nu i-a făcut în taină înmormântare 
scumpei lui soţii. 

Corul 

Antistrofa 1 

Nu vedem proaspătă apă <lustrală> 

la porţi, precum cere datina morţilor16, nici la altare, 
tăiată, vreo şuviţă de păr a doliu17. 

Nici nu-şi lovesc femeile tinere cu mâinile <pieptul>. 

Al doilea hemicor Dar, iată, ziua însemnată... 

Întâiul hemicor Prin asta ce aţi vrut să înţelegem? 

Al doilea hemicor Azi cată să coboare sub pământ. 

Întâiul hemicor Ne frângeţi sufletul, ne rupeţi inima! 

Al doilea hemicor când drepţii sunt bătuţi de 
nenoroc, tot omul trebuie să-i plângă. 

Corul 

Strofa 2 

În van s-ar trimite degrabă o navă în Lykia sau în 


tărâmul uscat al zeului Ammon, să-i mântuie viaţa 
sărmanei - 18. 

Unde să mergem? La care preot, la care altar pentru 
jertfe? 

Iată, deschisă în preajmă, prăpastia morții! 

Antistrofa 2 

Asklepios, feciorul lui Phoibos 19, doar el, de-ar trăi, 
ar aduce-o din lăcaşul întunecat şi de la porţile lui Hades. 

Doar el învia răposaţii mai înainte să-l piardă Zeus cu 
lancea de foc a fulgerului. 

De unde-am putea să primim o speranţă de viaţă? 

Corifeul 

Regele a săvârşit toate <riturile>. 

Sângele scaldă altarele tuturor zeilor2 (l. 

Jertifele-au fost mistuite. 

Nenorocirea nu are leac. 

(Din palat iese plângând o servitoare.) 

Dar iată, vine din palat o slujitoare, lăcrimând. Ce 
întâmplare nouă vom afla? Firesc este să sufere, când îi 
sunt urgisiţi stăpânii. Am vrea să ştim: regina mai trăieşte 
ori s-a stins? 

Servitoarea 

Poţi spune că e vie şi e moartă în acelaşi timp. 

Corifeul 

Cum să fii mort şi totuşi să mai vezi dumina zilei>? 
Servitoarea 

Ea nu-şi mai ţine capul, abia de mai răsuflă. 

Corifeul 

Sărmane crege>, ce soţie fără seamăn pierzi! 

Servitoarea 

Stăpânul se va dumeri abia când o va pierde. 

Corifeul 

N-a mai rămas speranţă de-a scăpa cu viaţă? 

Servitoarea 


O smulge silnic ziua de pe urmă. 

Corifeul 

Vă pregătiţi cumva de cele ale mortului? 

Servitoarea 

E giulgiul pregătit, doar s-o-nvelească soţul ei. 

Corifeul 

Să ştie <soţul> că sfârşitul ei n-are pereche şi nu 
este sub soare nimeni mai presus de ea. 

Servitoarea 

Şi cum ar fi altminteri? Tăgăduieşte cineva? Dar cum 
ar trebui să fie o femeie, ca s-o depăşească? Prisosul 
dragostei de soţ în ce fel să-l arăţi mai desluşit decât 
primind să mori în locul lui? Toată cetatea recunoaşte asta. 
Însă veţi fi uimiţi, când veţi afla cum s-a purtat în casă. 

Înţelegând că i s-a împlinit sorocul, ea trupul luminos 
şi l-a scăldat în apă de pârâu, apoi s-a îmbrăcat cuviincios 
cu straie şi podoabe scoase dintr-un scrin de cedru21. Şi-n 
faţa vetrei, astfel s-a rugat: «Stăpâna mea Hestia22, de 
vreme ce cobor în Hades, ascultă cea din urmă rugă care 
ti-o închin. Copiii mei orfani veghează!! Dă-i fiului soţie 
blândă şi soţ ales fiicei mele. Să nu aibă sfârşitul 
născătoarei lor, care s-a stins de timpuriu, ci să petreacă, 
norocoşi, o viaţă dulce pe pământul părintesc». 

La toate-altarele palatului lui Admetos, rugându-se 
fără istov, a pus cununi de frunze retezate crengilor de 
mirt23, senină, neplângând, cu chipul său frumos, 
neadumbrit de răul care stă să vină. Intrând pe urmă în 
iatacul nunţii, se trânti pe pat şi, lăcrimând amarnic, 
spuse: «Culcuş, în care trup şi suflet i le-am dat bărbatului 
de dragul căruia mă sting, rămâi cu bine! Deşi m-ai 
nimicit, nu te urăsc. Mă voi sfârşi curând, căci nu am vrut 
să vă trădez, pe tine şi pe soţ. Altă femeie, care te va 
stăpâni, va fi mai norocoasă, poate, însă nu mai fără-de- 
prihană decât am fost eu». 


Apoi, stând în genunchi, a sărutat tot patul şi l-a udat 
cu valurile plânsului. lar când s-a potolit după atâta 
plânset, s-a ridicat, cu faţa înclinată, s-a îndreptat spre 
uşă, dar s-a întors din nou şi s-a surpat peste-aşternut iară 
şi iară. 

Copiii, atârnaţi de straiul mamei lor, se tânguiau. Şi 
ea, îmbrăţişându-i, rând pe rând, îi copleşea cu sărutări, 
precum în ceasul morţii. 

Toţi slujitorii hohoteau prin încăperi de mila doamnei 
lor. Iar dânsa-i mângâia cu mâna dreaptă, îl agrăia pe unul 
fiecare, cât de mărunt era, şi-l saluta de bun rămas. 

Acesta e prăpădul caselor lui Admetos. Murind, el nu 
l-ar findurat, pe când aşa, scăpând din gheara morţii, va 
purta mereu în inimă durerea şi-n veci n-o va uita! 

Corifeul 

Desigur Admetos suspină, zdrobit de pierderea prea 
nobilei soţii. 

Servitoarea 

El plânge, da, îmbrăţişând-o pe iubita lui nevastă, şi-o 
roagă: «Nu mă părăsi!» Dar ruga lui nu foloseşte, căci ea 
se mistuie, se macină de boală, povară dureroasă pentru 
braţul cunui soţ>. 

Deşi abia mai pâlpâie suflarea sa, doreşte să mai 
vadă soarele lucind, căci niciodată nu va mai zări, decât 
acuma, razele şi discul soarelui. 

Eu merg să dau de veste că v-aţi adunat. Nu toţi 
supuşii li se-alătură stăpânilor şi nu-i urmează în 
nenorocire, dar tu le eşti prieten vechi şi credincios. 
(Servitoarea intră în palat.) 

Întâiul HEMICOR Io, Zeus, afla-vom făgaş de scăpare 
din mijlocul răului? 

Cum să abatem destinul care ne-am eninţă regii? 

AL DOILEA HEMICOR Cine se-apropie? Trebuie 
părul să ni-l retezăm, trupul să ni-l învelim în straie 


cernite? 

Întâiul hemicor Cât e, prieteni, de limpede, cât e de 
limpede-acuma! 

Rugămu-ne zeilor, totuşi; mare le este puterea! 

Corul 

<Phoibos>, augustule Vindecător, află un leac pentru 
răul lui Admetos! Dă-i ajutor, ocroteşte-l, precum altă dată! 

Vino degrabă şi rupe legăturile morţii, pune stavilă 
lăcomiei călăului Hades! 

Al doilea hemicor Aiai! ce durere amară, fecior al lui 
Pheres, cât e de crunt pentru tine să-ţi piară soţia! 

Întâiul hemicor Poate durerea te-mpinge să-ţi tai cu 
sabia firul vieţii, ori să-ţi anini sub cer trupul, cu gâtul în 
ştreang. 

Al doilea  hemicor Astăzi  vedea-vei apusul 
desăvârşitei soţii, al celei mai desăvârşite din toate femeile 
lumii. 

(Se deschide larg poarta palatului.) 

Corul 

Priviţi, ah! priviţi-o! 

Ea vine spre noi din palat cu soţul. 

O, plângi şi jeleşte, tărâm al lui Pheres, pe cea mai 
fără de seamăn femeie, topită de răul ce-o trage adânc sub 
glie, la Hades subpământeanul. 

Corifeul 

De-acum înainte voi socoti că nunţile-aduc mai multe 
dureri decât bucurii. Aşa-am înţeles din cele-ntâmplate. Il 
văd copleşit pe rege de moartea scumpei soţii şi-apoi 
trebuind să petreacă stingher un trai care nu este viaţă. 

(Cu paşi şovăitori, înaintează Alkestis, susținută de 
Admetos. Sunt urmaţi de cei doi copii, Eumelos şi sora lui, 
şi de femeile care o îngrijesc pe bolnavă. Acestea aduc un 
pat.) 

Alkestis 


(sprijinindu-se de Admetos, priveşte spre cer) 

Strofa 1 

Soare, lumină a zilei, nori ce goniţi prin cer pe căi 
rotitoare!...24 

Admetos 

Se uită soarele la doi năpăstuiţi. Cu ce-am greşit faţă 
de zei, ca să te stingi? 

Alkestis 

Antistrofa 1 Glie şi-acoperişuri de casă, pat nuptial 
din Iolkos, patria mea!... 

(Se aşază pe pat.) 

Admetos 

Ridică-te, nefericite, nu mă părăsi, imploră mila 
preaputernicilor zei! 

Alkestis 

(îngrozită de o apariţie invizibilă celorlalţi) 

Strofa 2 

Văd pe un lac o barcă, o luntre cu două vâsle, şi 
vameşul morţilor Charon25, ţinând în mână prăjina, mă 
cheamă: 

«De ce zăboveşti? Zoreşte! 

Să nu mă întârzii!» Astfel mă strigă şi mă-mpresoară 
statornic. 

Admetos 

Vai, cât e de amară trecerea acestui lac26, ce mi-o 
vesteşti! Sărmane, cât eşti de năpăstuită! 

Alkestis 

(zbuciumându-se în braţele lui Admetos) 

Antistrofa 2 

Mă duce, mă duce - ah! cum de nu-l vezi? - mă trage- 
n sălaşele morţilor. 

Aripat, de sub negre sprâncene, îmi fulgeră Hades 
privirile-i sumbre2 7. 

Ce faci din mine? Dă-mi drumul! 


O, calea mâhnită care m-aşteaptă! 

(Cade istovită pe pat.) 

ADMETOS (căutând s-o ridice cu blândeţe) 

O cale vrednică de milă pentru dragii tăi, dar mai cu 
seamă pentru mine şi aceşti copii îndoliaţi. 

Alkestis 

Epodă 

Lasă-mă, lăsaţi-mă acuma, şi aşterneţi-mă lin, mi s-au 
vlăguit genunchii. 

Hades se află pe-aproape. 

Beznele nopţii-mi acoperă ochii. 

O copiii mei, copii, mama voastră s-a sfârşit. 

Bun rămas. Fie s-aveţi parte, voioşi, de lumină! 

Admetos 

Aiai! Ce cuvânt dureros să-l ascult, mai greu pentru 
mine ca moartea, în numele zeilor, nu mă lăsa! în numele- 
acestor copii, să nu-i părăseşti orfani! 

Ridică-te, ai îndrăzneală! 

Dacă pleci dintre noi şi eu voi pieri; de tine atârnă 
viaţa sau moartea noastră, căci dragostea ta pentru noi e 
sfântă. 

Alke STIS (ridicându-se din pat, potolită) 

Tu vezi prea bine, Admetos, care mi-e starea. Vreau, 
înaintea morţii, să-ţi împărtăşesc dorinţele din urmă. Eu 
te-am iubit. De-aceea sufletul mi-l dau şi plec în locul tău, 
ca tu să mai priveşti lumina zilei. Mă sting, deşi puteam să 
mai trăiesc, luându-mi soţ pe placul meu dintre thessalieni 
şi locuind în casa cu belşug a unor regi. Dar fără tine, 
traiul meu cum ar fi fost, cu doi copii orfani? De-aceea mi- 
am jertfit podoaba tinereţii ce mă desfăta. 

Căci tatăl care te-a sădit şi mama care te-a născut te- 
au părăsit, cu toate că, fiind bătrâni, se cuvenea să moară 
demni, salvându-şi fiul. Doar un fecior aveau şi nu puteau 
spera să zămislească altul, dacă te pierdeau. Atunci, noi 


laolaltă ne-am fi dus până la capăt viaţa, şi tu nu te-ai mai 
tângui după soţie, cu copiii tăi orfani. 

Fără-ndoială, vreun zeu ne dete-această soartă. Fie! 
În schimb, te rog să recunoşti cum m-am purtat. Îţi cer 
atâta de puţin. Într-adevăr, nimic nu este mai de preţ ca 
viaţa. Vei încuviința că rugămintea-mi este dreaptă. 

Tu îţi iubeşti copiii, nu mai puţin ca mine, doar eşti 
un om întreg la minte! Ai grijă să rămână ei stăpânii casei! 
Să nu le-aduci, căsătorindu-te, o mamă vitregă, care ar fi 
mai aprigă la fire decât mine şi-ar asupri cu mină grea de 
gelozie copiii mei şi-ai tăi. Să nu faci asta, împlineşte-mi 
rugămintea, căci maştera îi duşmăneşte pe copiii patului 
dintâi, şi o năpârcă e mai blinda decât ea28. Băiatul va 
găsi la tatăl său, desigur, ajutor temeinic. 

Dar tu, copilă dragă, cum ai să-ţi petreci cu cinste 
fecioria? Şi cum ai să te înţelegi cu noua tatălui soţie? Mă 
tem ca nu cumva, <răuvoitorii>, scornindu-ţi un renume 
necurat în floarea tinereţii, să-ţi ruineze nunta. Fiica mea, 
eu n-am să te mărit şi n-am să te veghez în ceasul naşterii, 
când dragostea de mamă foloseşte cel mai mult. (Amuțeşte 
un timp, istovită.) 

Îmi este dat să mor şi săvârşirea mea va fi nu mâine- 
poimâine29, ci azi, numaidecât, voi fi mutată printre cei ce 
nu mai sunt. Rămâneţi bucuroşi! Fiţi mândri c-aţi avut, 
bărbate, tu, soţia cea mai devotată, şi voi, copii, o mamă 
fără de cusur. 

Corifeul 

Să fii pe pace! Nu mi-e frică să-ţi răspund în locul lui. 
Va face precum zici, numai să nu se fi smintit. 

Admetos 

Aşa va fi, aşa va fi, să nu te îndoieşti! Doar tu mi-ai 
fost, cât ai trăit, soţie; a mea şi moartă, vei rămâne numai 
tu. Nu-mi voi lua nicicând, în locul tău, din Thessalia vreo 
mireasă, să mă numească soţul ei, chiar dacă-ar fi 


frumoasă fără seamăn şi de viţă veche. 

Aceşti copii mi-ajung şi-i rog pe zei să am de dânşii 
parte, căci de tine n-am avut. 

Păstra-voi doliul, Alkestis, nu doar un an, ci pururi, 
câtă viaţă-mi va fi hărăzită, purtând în suflet ura faţă de 
părinţii mei, ce m-au iubit numai prin vorba, nu prin fapta 
lor. Tu, dăruindu-mi tot ce ai mai scump, îmi mântui zilele. 
Cum oare să nu gem, când pierd o astfel de soţie? 

Voi porunci să fie interzise alaiurile vesele, ospeţele, 
cununile şi cântul, care-mi umpleau palatul; eu n-am să 
mai ating în veci cu degetele lira şi nici n-am să tânjesc de 
dorul viersului sunat din fluier libyan30. Plecând, ai smuls 
din mine şi dragostea de viaţă. 

În patul nunţii noastre aşeza-voi trupul tău, sculptat 
de mâna unor meşteri iscusiţi, şi lângă el am să mă culc şi- 
am să-l cuprind la piept, rostindu-ţi numele, crezând c-o 
strâng în braţe pe draga mea soţie, deşi n-are să fie însăşi 
ea. Reci desfătări! Dar voi scădea prin ele împovărarea 
sufletului meu31. 

Te voi visa mereu şi astfel mă vei fermeca; e dulce, 
noaptea, revederea celor dragi, fie şi doar o clipă. Ah! dacă 
aş avea un glas melodios precum al lui Orpheus32, ca s-o 
îmbun pe Persephone şi pe soţul ei, aş cobori să te aduc 
din Hades. lar câinele lui Pluton33 şi vâslaşul Charon, 
însoţitorul sufletelor după moarte, nu m-ar opri nici ei să 
te întorc la viaţă, în lumină. Acolo barem caută să mă 
aştepţi şi pregăteşte, pentru când voi răposa, o casă, pe 
care s-o împărţi cu mine. 

Copiilor am să le cer să mă întindă în racla ta de 
cedru lângă trupul tău, să fim şi-n moarte veşnic împreună, 
fiinţă credincioasă mie, numai tu. 

Corifeul 

Precum prietenul pentru prieten, şi eu mă voi 
împărtăşi din doliul tău; cregina> este vrednică să-l portx 


Alkestis 

Copiilor, îl auziţi pe tatăl vostru spunând că niciodată 
nu se va căsători cu alta, că va păstra nepângărită 
amintirea mea? Admetos 

Mai spun o dată şi-am să-mi ţin cuvântul. 

Alkestis 

Atunci, primeşte-i pe copii din mâna mea. 

ADMETOS (îmbrățişându-i) 

Primesc din mână dragă darul cel mai drag. 

Alkestis 

Şi mamă să le fii de-acum în locul meu. 

Admetos 

Va trebui, desigur, să le fiu, în lipsa ta. 

Alkestis 

Copiilor, deşi sunt tânără, merg sub pământ. 

Admetos 

Vai, ce mă fac, rămas de unul singur? 

Alkestis 

Cu timpul îţi va trece dorul, căci mortul nu-i decât... 
nimica. Admetos 

De ţii la zei, du-mă cu tine sub pământ! 


Alkestis 

De-ajuns e pentru amândoi că pier în locul tău. 
Admetos 

O Soartă, ce soţie fără seamăn îmi răpeşti! 
Alkestis 

Mi se întunecă privirea, mi se îngreunează ochii. 
Admetos 

Mă voi sfârşi, dacă mă părăseşti, femeie. 
Alkestis 

Pot spune despre mine că nu mai sunt în viaţă. 
Admetos 


Obrazul sus! Nu-ţi părăsi copiii! 
Alkestis 


E peste voia mea. Rămâneţi sănătoşi copii. 

Admetos 

Priveşte-i, uită-te la ei. 

Alkestis îmi dau suflarea! 

Admetos 

Ce faci? Mă laşi? 

Alkestis 

Rămâi cu bine! (Moare.) 

Admetos 

Sunt pierdut! 

Corifeul 

S-a stins, s-a stins nevasta lui Admetos din viaţă. 

Eumelos 

Strofă 

Io! bietul de mine! 

Măicuţa s-a dus departe, în beznă. 

Tată, ea nu se mai află sub soare. 

Ne-a părăsit să trăim nemângâiaţi şi orfani. 

Iată, ah! iată-i pleoapa închisă; mâinile sale sunt reci. 

Dă-mi ascultare,  ascultă-mă,  rogu-te, mamă, 
fierbinte! Sunt eu, mamă, sunt eu, fecioraşul tău care te 
cheamă, aplecat peste buzele tale! 

Admetos 

Ea nici n-aude, nici nu vede. Nenorocirea ne-a lovit 
din greu, pe mine şi pe voi, copiii mei. 

Eumelos 

Antistrofă 

Cât de plăpând sunt, tată, şi singur pe lume, căci 
mama s-a dus. 

Cumplită-ncercare! 

Şi tu, surioară, ai parte de-aceeaşi durere. 

Tată, în van, ah! în van ai nuntit. 

Nu v-a fost dat să ajungeţi la bătrâneţe-mpreună. 

Mamă, te-ai stins prea devreme, iar laolaltă cu tine 


moare şi casa noastră. 

Corifeul 

Trebuie să înduri această lovitură, Admetos. Nu eşti 
întâiul muritor ce şi-a pierdut soţia nobilă, nici ultimul. Află 
că toţi suntem datori, pe lume, cu o moarte. 

Admetos 

O ştiu. Nu mi-a căzut din cer senin năpasta. Am fost 
înştiinţat şi-n mine mă luptam cu ea. Acum, deoarece am 
să pornesc curând cortegiul funerar, voi staţi aici, în 
aşteptare şi cântaţi un imn34 de jale> pentru zeul 
neînduplecat de sub pământ. 

Iar tuturor supuşilor thessalieni le dau poruncă să 
păstreze doliu pentru noi, cu capul ras, în straie negre. Voi, 
cei ce înhămaţi fugarii la cvadrige, şi voi ce călăriţi pe 
buiestraşi, tăiaţi cu fierul coama cailor. Un an întreg să 
tacă lirele şi flautele în cetate. 

Nicicând n-am să îngrop un mort atât de drag, atât 
de bun cu mine. Cuvine-se să-i port recunoştinţă, căci 
singur ea s-a învoit să moară pentru mine. (Purtând trupul 
reginei, slujitorii, împreună cu Admetos şi copiii, intră în 
palat.) 

Corul 

Strofa 1 O fiică lui Pelias, bucură-te-n casele lui 
Hades din tărâmul fărăsoarei Trebuie să ştie Hades, zeul 
cu întunecate plete, şi Charon, bătrânul ce mână barca, 
ducând în adâncuri morţii. 

<să ştie> că azi a trecut peste râul Acheron36 
femeia cu mult, cu mult cea mai bună din toate câte-au 
plutit în luntrea cu două lopeţi. 

Antistrofa 1 

Te vor lăuda la Sparta slujitorii Muzelor, adesea, prin 
cântări şi zvon de coarde şi prin imne fără liră 37, când în 
cercul anotimpurilor vin zilele dragi lui <Apollon> 
Karneios şi luna domneşte în aer noaptea întreagă. 


<Vei fi lăudată> şi în Atena cea fericită şi- 
mbelşugată. 

Cântece pururi se vor intona întru cinstirea morţii 
tale38. 

Strofa 2 

Ah, de am găsi o cale, de ar sta-n puterea noastră s-o 
înălţăm la lumină, departe de Hades, în luntrea din apele 
râului morţilor, Kokytos! 

Tu, numai tu, îndrăgită regină, te-ai jertfit pentru 
scăparea soţului sortit lui Hades, dânduc-ţi viaţa-n locul lui. 

Fie-ţi uşoară ţărâna, femeie39! Dacă vreodată 
bărbatul tău va îndrăzni să se-nsoare, noi ne jurăm să-l 
urâm, la fel ca odraslele tale. 

Antistrofa 2 

Mama n-a vrut să-şi coboare pentru fiu trupul în 
groapă, nici gârbovul tată. 

Acei care l-au zămislit şi născut n-au cutezat, lipsiţi 
de milă, să-l mântuie, chiar dacă părul lor cărunţise. 

Tu, în floarea tinereţii, pentru el ales-ai moartea, 
despărţindu-te de soare. 

Fie-ne date neveste şi nouă pline de-atâta iubire! 

[Asta rar se întâmplă în viaţă.] 

Ele şi-ar trece veacul fără necazuri alături de noi. 

(Intră Herakles40. Corifeul il recunoaşte după blana 
de leu ce o poartă pe umăr şi după faimoasa lui ghioagă.) 

Herakles 

Străinilor ce locuiţi în patria lui Pheres, acasă este 
Admetos? Aş vrea să-l întâlnesc. 

Corifeul 

Da, Herakles, el este-acasă. Dar spune-ne, ce te-a 
adus în Thessalia şi ţi-a minat la Pherai, cetatea noastră, 
paşii? Herakles îndeplinesc o muncă pentru Eurystheus din 
Tiryns41. Corifeul 

Dar unde mergi? Unde eşti nevoit să tragi? 


Herakles în Thracia, la Diomedes, după o cvadrigă. 

Corifeul 

Numai să izbuteşti. Pesemne nu-l cunoşti pe-acel 
sălbatic? Herakles 

Nu; n-am mai fost prin părţile bistonilor. 

Corifeul 

Nu poţi să dobândeşti fugarii fără luptă. 

Herakles 

Mi-a fost sortit să trec prin aspre încercări. 

Corifeul 

Ucide-l tu <pe Diomedes>; altminteri el te va ucide! 
Herakles 

N-am să mă bat întâia dată ca să rămân în viaţă. 


Corifeul 

Şi dacă vei învinge, cu ce te vei alege? 
Herakles 

Voi duce caii regelui din Tiryns. 

Corifeul 

Nu-i lesne să le pui în falei zăbalele. 
Herakles 

Doar dacă nu cumva răsuflă foc pe nări. 
Corifeul 

Ei hărtănesc cu falei flămânde omul. 
Herakles 

Mâncarea fiarelor din munţi nu-i pentru cai. 
Corifeul 

leslele lor ai să le vezi cu sânge pângărite. 
Herakles 

Şi cine-i tatăl celui care i-a crescut? 
Corifeul 

E Ares, domnul scutului de aur thrac. 
Herakles 


Tu mi-ai vorbit de truda la care sunt supus. E aspru 
totdeauna şi pieptiş destinul meu. Mereu se-ntâmplă că mă 


bat cu stirpea fiilor lui Ares: întâi a fost Lykaon, apoi 
Kyknos şi-acuma, în a treia încercare, eu mă voi măsura cu 
bidiviii crânceni şi cu Diomedes42. Dar nimenea nu-l va 
vedea pe Herakles să tremure în faţa unui braţ duşman. 
(în strai cernit, Admetos iese din palat, cu pletele tăiate. Íl 
urmează un pâlc de slujitori, îndoliați şi ei.) 

Corifeul 

lată-l pe Admetos, poruncitorul ţării; el tocmai vine 
din palat. 

ADMETOS (zărindu-l pe Herakles) 

Noroc! fiu al lui Zeus, de-acelaşi sânge cu Perseus43! 

Herakles 

Noroc! şi ţie Admetos, mai-marele thessalienilor! 

A DIN ETOS (întâi aparte, apoi lui Herakles) 

Mi-aş vrea şi eu <noroc>. Bunăvoinţa ta mi-e 
cunoscută. Herakles 

De ce ai capul ras în semn de doliu? 


Admetos 

Azi trebuie să însoțesc un mort la groapă. 
Herakles 

Ferească-i zeii de năpastă pe copiii tăi! 
Admetos 

Copiii mei sunt în palat, nevătămaţi. 
Herakles 

De-i tatăl tău cumva, oricum, a vieţuit destul. 
Admetos 

Trăieşte tata, Herakles, şi maică-mea la fel. 
Herakles 

Doar nu ţi-a răposat nevasta, Alkestis? 
Admetos 

Pot să-ţi răspund în două feluri, privitor la ea. 
Herakles 


E moartă sau e vie? Ce înţelegi să spui? 
Admetos 


Şi este, şi nu este! Destinul ei mă doare. 


Herakles 

Dar ăsta nu e un răspuns. Vorbeşti în dodii. 
Admetos 

Poate nu ştii ce soartă i s-a hărăzit? 
Herakles 

Ba da: ştiu c-a primit să moară-n locul tău. 
Admetos 

Şi cum să mai trăiască, dacă a primit? 
Herakles 

Aşteaptă până la soroc, să plângi când va pieri. 
ADMETOS 

Alesul morţii mort e... şi mortul nu mai este. 
Herakles 

Dar nu-i acelaşi lucru a fi sau a nu fi. 
ADMETOS 

Tu judeci astfel, Herakles, nu eu. 

Herakles 


Atunci de ce te tânguieşti? Care prieten ţi-a murit? 
Admetos 

E o femeie... despre care tocmai am vorbit. 

Herakles 

Străină sau vreo rubedenie cumva? 

Admetos 

Străină, dar legată strâns de neamul meu. 

Herakles 

Cum de s-a nimerit să moară în căminul tău? 

Admetos 

Fiind orfană de părinte, i-am dat sălaş în casa 
noastră. 

Herakles (pregătindu-se de plecare) îmi pare rău că 
te-am aflat în zi de doliu, Admetos. Admetos 

Sub vorbele acestea, spune ce-mi ascunzi? 

Herakles 


Mă duc la vatra unei alte gazde. 

Admetos (oprindu-l să plece) 

Stăpâne, nu! Scuteşte-mă de-asemenea ocară! 

Herakles 

Un oaspe cade rău la casa întristată! 

Admetos 

Cei morţi sunt morţi! Te rog, pofteşte sub acoperişul 
meu. Herakles 

E ruşinos a prăznui la gazde care plâng. 

Admetos 

Odăile de oaspeţi, în care ai să stai, sunt la o parte. 

Herakles 

Dă-mi drumul şi-ţi voi fi mereu îndatorat. 

Admetos 

Cu neputinţă! N-ai să mergi la vatra altuia. (Către 
unul din slujitori.) Călăuzeşte-l tu, deschide pentru el 
odăile de oaspeţi cele mai ferite şi porunceşte celor care-l 
vor sluji să-i pregătească un ospăț îmbelşugat! (în vreme 
ce Herakles, condus de servitor intră în palat, Admetos se 
adresează altora.) închideţi grabnic porţile ce dau spre 
curtea dinăuntru, să nu ne-audă oaspetele, când va sta la 
masă, cum ne tânguim, ca nu cumva să-l întristăm. 

Corifeul 

Ce faci? Fiind lovit de-atare nenoroc, o rege, mai ţii 
să-l găzduieşti? Oare mai eşti întreg la minte? 

Admetos 

Crezi tu că m-ai fi lăudat mai mult, dacă l-aş fi 
respins pe Herakles din casa mea şi din cetate? Defel, căci 
nu mi s-ar fi micşorat nenorocirea, în schimb toţi ar fi spus 
că sunt neprimitor de oaspeţi, adăugând necazurilor mele 
încă un necaz; s-ar fi zvonit că numi deschid palatul 
nimănui. Fiul Alkmenei mă primeşte ca gazda cea mai 
nobilă, când merg în Argos44, <ţara-i> cu pământ uscat. 
Corifeul 


De ce ascunzi urgia care te-a lovit, când ţi-a venit în 
casă un prieten, aşa cum susţineai? 

Admetos 

El nu s-ar fi înduplecat să-mi treacă pragul, de-ar fi 
ştiut ce supărare mă încearcă. Vor spune unii, fără 
îndoială, că am înnebunit purtându-mă aşa, că nu s-ar fi 
căzut s-o fac. Dar casa mea nu ştie să gonească, nici să 
jignească oaspeţii ce-i bat la poartă. (Intră în palat.) 

Corul 

Strofa 1 

O lăcaş totdeauna deschis cu mâini primitoare de 
oaspeţi, până şi-un zeu a venit din Pytho45. 

Apollon cu lira măiastră, să hălăduiască în tine! 

El a primit să fie păstor pe păşunile tale. 

Mânându-şi prin văi, pe colnice mioarele, din fluierul 
său ciobănesc le cânta turmelor viersuri de nuntă. 

Antistrofa 1 

Vrăjiţi de cântări, se-adunau să-l asculte lincşii bălţaţi 
şi-o ceată de lei arămii sosea din hăţişuri, de pe muntele 
Othrys46. 

Phoibos! în sunetul lirei tale dansau puii de ciută cu 
pielea pestriță, sus, lângă codrii de brad cu coamele-nalte. 

Paşii lor  sprinteni  săltau  voioşi în melodia 
tulburătoare47. 

Strofa 2 

Astfel, <prin grijă divină> cirezile s-au înmulţit din 
belşug în vatra lui Admetos de lângă lacul Boibe cu apă 
curată. 

Ogoarele lui plugărite, câmpiile-ntinse se mărginesc 
da apus>, către popasul nocturn al cailor Soarelui48, cu 
ţinutul molossilor, iar da răsărit> cu malul lipsit de porturi 
al Mării Egeane ce scaldă 

< Muntele> Pelion49. 

Antistrofa 2 


Astăzi, de-asemenea, larg a deschis porţile casei sale 
şi-a găzduit, cu pleoapele umede, un străin, în vreme ce 
noi plângeam peste trupul preascumpei sale soţii, moartă- 
n palat adineauri. 

Marilor suflete le este sortit să-şi înăbuşe pururi 
durerile. 

Drepţii au parte de darul înţelepciunii. 

Noi cu tărie credem că pe omul cucernic îl ajută 
norocul50. 

(Admetos iese din palat, urmat de slujitori care duc 
pe umeri patul5l cu trupul reginei. Cortegiul funerar, 
alcătuit de bărbaţi şi femei în doliu, poartă daruri pentru 
răposată.) 

ADMETOS (adresându-se Corului) 

Prieteni pheraieni aici de faţa, acum trupul lipsit de 
viaţă, cu pietate pregătit, va fi purtat de servitori pe umeri 
spre mormânt52. Luaţi-vă cu toţii bun rămas, cum cere 
datina, căci ea îndată va porni pe drumul cel din urmă. 

Corifeul 

Iată, îl văd venind, cu paşi bătrâni, pe tatăl tău şi pe 
însoțitorii lui, care aduc în mâini găteli de preţ pentru soţia 
ta, odoare cuvenite celor ce coboară sub pământ. (Pheres 
vine în întâmpinarea cortegiului. Servitorii săi aduc 
panglici, cununi, vase de preț şi alte daruri funerare.) 

Pheres 

Vin să împărtăşesc durerea ta, copilul meu! într- 
adevăr, soţia care ţi s-a stins era deosebită şi cuminte. Dar 
chinul tău trebuie să-l înduri, oricât ar fi de greu. Tu ia 
găteala aceasta şi în mormânt aşaz-o. Se cade trupul 
moartei să-l cinstim, căci ea, pierind, te-a mântuit, feciorul 
meu, şi n-a făcut din mine un bătrân lipsit de fiu, să-mi 
târăsc zilele mâhnit. Prin pilda faptei sale faima tuturor 
femeilor va fi slăvită. 

Tu, care mi-ai salvat feciorul şi m-ai ridicat din 


mijlocul restriştii, bun rămas! De-ar fi să-ţi afli fericirea în 
sălaşele lui Hades53! 

Vă spun: numai atare nunţi sunt de folos; altminteri 
n-are rost să te căsătoreşti. 

Admetos 

Nu te-am poftit să vii la îngroparea aceasta şi ştiu că 
nu de dragul ei te văd aici. N-o vom găti cu darurile tale, în 
groapa nu vom cobori prinosul tău. Atunci tind chinul mă 
muncea, să-mi fi împărtăşit durerea, dar tu ai stat de-o 
parte, cu toate că eşti vârstnic, lăsându-i grija morţii unei 
femei în floare. Şi-acum mai vii să plângi peste cadavrul ei? 

Sau poate nu mi-ai fost părinte după trup şi mama, 
care se fălea că m-a născut, nu mi-a fost mamă. Mă trag 
cumva din sângele vreunui sclav şi-am fost adus, ca un 
copil schimbat, la sânul soaţei tale pe furiş54? 

În ceasul încercării mi te-am desluşit. Să nu mă mai 
numeşti copilul tău. I-ai depăşit pe toţi nemernicii din 
lume, căci, ajungând la bătrâneţe, cu traiul încheiat, n-ai 
vrut, nu te-ai încumetat să te sacrifici pentru fiul tău. Voi 
aţi îngăduit să piară o străină, pe care sunt îndreptăţit să o 
socot şi mamă, şi părinte, doar pe ea. 

Ce minunat prilej de slavă ţi se oferea: să mori în 
locul fiului, când nu-ţi mai rămăsese, din firul zilelor, decât 
un capăt. [lar eu şi ea ne-am fi urmat cât mai aveam de 
vieţuit şi n-aş mai fi ajuns, de unul singur, să-mi plâng 
nenorocirile cu glas înalt.) 

Ai avut parte să te-nfrupţi, ca omul norocos, din tot 
ce ţi se cuvenea. Te-ai bucurat încă din tinereţe de domnie 
şi ţi s-a dăruit un fiu, adică eu, moştenitorul casei tale. 
Deci nu te-ameninţa primejdia să mori şi să rămână gol 
palatul tău, nemoştenit, să-l prade mâini străine. De- 
asemenea, nu poţi să zici că nu m-am îngrijit de tine, ca să 
mă pedepseşti, lăsându-mă să mor, când ştii prea bine cât 
te-am respectat. Şi iată cum mi-aţi dat răsplată, tu şi 


mama. 

Hai, zămisleşte iute alţi copii, să-ţi ocrotească 
bătrâneţea şi apoi să-ţi învelească trupul, când vei răposa, 
şi să-l expună pe un pat, căci eu nu te voi îngropa cu mâna 
mea; de-acum, în tot ce te priveşte, sunt ca mort55. Alt 
salvator mi-a înlesnit să mai privesc lumina zilei; voi socoti 
că sunt copilul său şi reazemul său grijuliu la bătrâneţe56. 

Moşnegii mint când spun întruna că-şi doresc 
sfârşitul, plângându-se de neputinţe şi de traiul îndelung, 
căci toţi se răzgândesc în ceasul morţii, şi bătrâneţea nu li 
se mai pare o povară. Corifeul 

Un singur nenoroc ajunge, Admetos! Opreşte-te, 
fereşte-te să-l întăriţi pe tatăl tău. 

Pheres 

Pe cine, fiule, socoţi că-l ocărăşti? Pe vreun lydian 
sau phrygian, <sclav> cumpărat cu banii tăi? Nu ştii că 
sunt thessalian, copil legitim de thessalian, şi liber? Mă 
vatămi prea din cale-afară. Nu voi răbda să nu-ţi răspund 
ocărilor nesăbuite, tinereşti. 

Te-am zămislit şi te-am hrănit ca să te fac stăpânul 
<bunurilor mele>, dar nu mă ştiu dator să pier în locul 
tău. Nu este nici la noi, de la strămoşi, nici în Hellada57, 
vreo lege poruncind c-ar trebui să moară, în schimb, 
pentru odrasle taţii lor. Noroc sau nenoroc e datul tău, 
spre care eşti născut. 

Iar noi te-am înzestrat aşa cum se cădea. Sunt mulţi 
supuşii tăi şi-ţi voi lăsa moşiile de multe iugărcă*, primite 
de la tatăl meu. Nu pot să înţeleg ce ţi-am greşit. Te-am 
despuiat cumva de dreptul tău? 

Să nu-ţi dai viaţa pentru mine, precum nici eu nu mor 
în locul tău. Îţi place să priveşti lumina <zilei>: crezi că eu 
nu mă bucur s-o privesc? O veşnicie vom petrece sub 
pământ, iar viaţa este scurtă, însă cât de dulce. 

Chiar tu, fără ruşine te-ai zbătut să scapi de moarte; 


în ceasul rău te-ai strecurat, jertfind-o pe nevastă-ta. Şi ai 
încă obraz să mă numeşti mişel, nemernice, când o femeie 
ţi-a luat-o înainte, pierind în locul tău, flăcăule frumos! Ai 
dibuit un bun tertip ca să devii nemuritor, de-ţi vei 
îndupleca nevestele, pe rând, să moară pentru tine. 

De ce îi ponegreşti pe-ai tăi că-şi cruţă viaţa, tu care, 
în privinţa aceasta, te dovedeşti a fi mişel. Tăcere! Crede- 
mă că tuturor ne este traiul drag, precum îţi este drag şi 
ţie. lar dacă tu ne ocărăşti, şi noi, cum meriţi, te vom 
umple de ocări59. 

Corifeul 

Destul v-aţi azvârlit cuvinte veninoase. Bătrâne nu-l 
mai copleşi pe fiul tău. 

Admetos 

Vorbeşte, să-ţi răspund. Dacă n-ai fi greşit faţă de 
mine, auzul adevărului nu te-ar durea. 

Pheres 

Murind în locul tău, mai rău aş fi greşit. 

Admetos 

E totuna să mori la tinereţe sau moşneag? 

Pheres 

O dată numai, nu de două ori, trăim. 

ADMETOS 

Atunci trăieşte, n-ai decât! mai mult ca Zeus. 

Pheres îi blestemi pe părinţii tăi nevinovaţi? 

Admetos 

M-am lămurit că eşti îndrăgostit de viaţă lungă. 

Pheres 

Dar leşul ei, pe care-l însoţeşti, nu-i dat în schimbul 
tău? Admetos 

Ea - ţi dă pe faţă, răule, nemernicia. 

Pheres 

Oricum, nu poţi să spui că am ucis-o eu. 

Admetos 


Ah! va veni, sper, ziua, când îmi vei cere ajutor. 

Pheres însoară-te cu cât mai multe, să moară pentru 
tine! Admetos 

Ruşine ţie! N-ai avut putere să-ţi dai duhul. 

Pheres 

Lumina soarelui mi-e dragă, foarte dragă. 

Admetos 

Urâtă fire ai, nevrednică de un bărbat. 

Pheres 

Tu nu vei chicoti, ducând la groapă un moşneag. 
Admetos 

Şi totuşi, vei muri curând, dar în ruşine vei muri. 

Pheres 

O dată răposat, puţin îmi pasă de bârfeli. 

Admetos 

Vai, bătrâneţe, cât eşti de neruşinată! 

PHERES (arătând trupul moartei) 

Ea nu a fost neruşinată, doar smintită. 

Admetos 

Hai, pleacă, lasă-mă pe moartă s-o îngrop! 

Pheres 

Mă duc. Poţi s-o îngropi: eşti ucigaşul ei. Dar într-o 
zi, cumnaţii tăi îţi vor plăti. Căci Akastos nu se va număra 
printre bărbaţi, de nu va răzbuna moartea surorii lui. 
(Pleacă urmat de însoțitori.) Admetos 

Pieriţi din ochii mei, tu şi soţia ta! Îmbătrâniţi la 
nesfârşit, aşa vă trebuie! fără copii, deşi feciorul vostru 
este viu. Nicicând n-am să mai intru sub acoperişul tău. De 
s-ar putea, prin vocea crainicilor, aş vesti că vatra 
părintească n-o mai recunosc. 

Şi-acum, fiindcă ni s-a dat să trecem prin acest amar, 
s-o însoţim pe moartă pe drumul cel din urmă60. (Corul se 
alătură cortegiului funerar61 şi părăseşte scena, în timp 
ce Corifeul rosteşte:) 


Corifeul 

Io, io! te-a pierdut curajul, sărmana de tine! o suflet 
înalt şi fără pereche, purcede cu bine! Fii prielnic primită 
de Hermes cel subpământean62 şi de Hades! 

Acolo, de-ar fi să se-mpartă răsplată virtuţii, fie s-o 
capeţi, să stai pe un tron în preajma soţiei lui Hades63. 

(Scena rămâne goală 64. După ce toate zvonurile s- 
au stins, pe-o poartă laterală vine din palat servitorul care- 
l condusese şi slujise pe Herakles.) 

Servitorul 

Mulţi oaspeţi am văzut, din felurite ţări, sosiți în 
casele lui Admetos, şi le-am slujit la prânz. Dar n-am primit 
nicicând un om mai necuviincios ca ăsta. 

Întâi şi-ntâi, văzând că regele jeleşte, a îndrăznit să-i 
treacă pragul. Apoi, având despre durerea noastră 
cunoştinţă, el nu s-a folosit în linişte de darurile ospeţiei. 
Când noi lipseam să-i dăm câte ceva, ne poruncea degrabă 
să-i aducem. 

Ţinând în mână un pocal din lemn de iederă, sorbea 
licoarea limpede a negrilor ciorchini şi se înfierbânta de 
flăcările vinului cotropitor65. Apoi, încununându-se cu 
crengi de mirt, a hăulit cântări să bage Muzele în sperieţi. 
Aşa că două melodii sunau deodată: a lui, nestingherit de 
răul ce căzuse peste Admetos, şi-a noastră, servitorii casei, 
care plângeam după stăpână, dar fără să ne arătăm 
străinului cu ochii plini de lacrimi, căci astfel ne dăduse 
Admetos poruncă. Acum, în casă, iată, stau să ospătez 
vreun tâlhar nelegiuit sau lotru. 

Şi Alkestis din casă a plecat, iar eu nu pot s-o 
însoțesc şi nici să-i fac cu mâna semn de bun rămas 
stăpânei după care plâng. Ea se purta precum o mamă cu 
mine şi cu toate slugile palatului şi, potolindu-i soţului 
mânia, de multe neajunsuri ne ferea. N-am oare dreptul să- 
l urăsc pe oaspetele ăsta, picat aici în mijlocul nenorocirii? 


(încununat cu frunze de mirt şi în mână cu o cupă mare de 
vin, Herakles iese, plin de chef, din palat.) 

Herakles 

Hei, tu! de ce te uiţi la mine cu ochi solemni şi plini 
de grija? O slugă nu se cade să-i întâmpine cu chip 
posomorât pe oaspeţi, ci cu inima deschisă! Când ştii că 
sunt prieten cu stăpânul tău, de ce-mi arăţi o faţă 
încruntată, tristă şi, după o străină, eşti copleşit de doliu? 

Dar vino-ncoace să te fac mai înţelept. Cunoşti 
natura, starea muritorilor? Nu cred. De unde s-o cunoşti? 
Ascultă! Toţi oamenii sunt destinaţii să piară şi nu e nimeni 
sigur că a doua zi va mai fi viu, deoarece poteca sorții nu e 
la vedere şi nu poate să fie învățată; n-o poate desluşi nicio 
ştiinţă. Te-am luminat acum? 

Deci, bucură-te, bea <vârtos>, trăieşte-ţi zilnic viaţa 
şi celelalte lasă-le în seama sorții. Dintre divinităţi s-o 
venerezi pe cea mai dulce, pe Kypris66, mângâierea 
muritorilor. Alungă-ţi grijile, urmează-mi sfatul, de-ţi pare 
că a fost întemeiat cuvântul meu. Eu cred că da. Hai, 
scutură-ţi amarul şi bea cu noi, netulburat de întâmplări, 
încununează-ţi creştetul cu flori! Sunt sigur că, în ritmul 
cupelor sorbite, posomorâta, crunta-ţi fire s-ar însenina. 

Oameni fiind, noi cată omeneşte să gândim. Căci 
pentru muritorii mohorâţi şi trişti, dacă de judecata mea se 
poate ţine seama, eu cred că viaţa este chin, şi nu 
adevărată viaţă67. 

Servitorul 

Ştiu asta, însă cele petrecute azi nu sunt prilej de 
sărbătoare, nici de râsete! 

Herakles 

Dar moarta este o străină. Voi prea nemăsurat jeliţi, 
cât timp stăpânii casei sunt în viaţă! 

Servitorul 

Spui că trăiesc? Nu ştii năpasta care ne-a lovit? 


Herakles 

Ştiu. Doar să nu mă fi minţit stăpânul tău. 

Servitorul 

<Stăpânul> e prea iubitor de oaspeţi, cu mult prea 
iubitor. Herakles 

Voiai şi eu să sufăr pentr-un doliu depărtat? 

Servitorul 

Era de-al casei mortul, vai, cât era de-al casei! 

Herakles 

Oare mi-a tăinuit <prietenul> vreun prăpăd? 

Servitorul 

Mergi bucuros! Noi vom jeli pentru stăpânii noştri. 
Herakles 

Se pare, după spusa ta, că mortul n-ar fi tocmai un 
străin. Servitorul 

De-ar fi <străin>, nu m-aş fi supărat privind ospăţul 
tău. Herakles 

Am fost oare jignit de-o gazdă <neîncrezătoare>? 
Servitorul 

Tu ai cerut sălaş aici la timp nepotrivit. [Eram 
îndoliaţi; ne vezi cu capetele rase şi cu veşmintele cernite.] 

Herakles 

Dar cine i-a pierit lui Admetos? Vreunul din copii sau 
tatăl său bătrân? 

Servitorul 

Străine, i s-a prăpădit soţia. 

Herakles 

Ce zici? Şi voi m-aţi găzduit în ceasul ăsta? 

Servitorul 

El n-ar fi îndurat ruşinea de-a te îndepărta din casă. 
Herakles 

Sărmanul, ce soţie <fără seamăn> i s-a stins! 

Servitorul 

Nu singur ea, ci noi, cu toţii, am pierit. 


Herakles 

Am presimţit, văzându-i ochii umeziţi de lacrimi, 
capul ras şi faţa <tristă>, dar m-a făcut să cred că duce un 
străin la groapă. Şi, peste voia mea, trecându-i pragul, în 
casa gazdei generoase am băut <din plin>, când el era 
greu încercat. Şi iată c-am benchetuit, cântând, încununat 
cu flori. (își azvârle pe jos cununa şi cupa.) Dar şi tu eşti de 
vină. Nu mi-ai vorbit nimic despre năpasta care copleşea 
palatul. Unde îi fac înmormântarea? Pe el unde-aş putea 
să-l aflu? Servitorul 

Pe drumul drept ce duce către Larisa, tu vei vedea, în 
faţa zidului cetăţii, un mormânt de piatră şlefuită68. (Intră 
în palat.) Herakles 

Mult încercată inimă şi braţ al meu, să dovediţi 
acuma ce odraslă i-a născut lui Zeus fiica lui Elektryon, 
Alkmene din <cetatea, Tiryns! Pe cea sfârşită de curând va 
trebui s-o scap şi s-o aşez din nou în casa aceasta, făcându- 
i astfel soţului un bine <drept răsplatăx îl voi pândi pe 
Thanatos, al morţii domn cu peplos69 negru. Il voi afla, 
fără-ndoială, sorbind din jertfele de sânge la mormânt. Am 
să ţâşnesc din ascunzişul meu şi-am să-l înhaţ, cu braţele 
am să-l înlănţui şi trunchiul am să i-l zdrobesc, şi n-are să 
mi-l smulgă nimeni, până ce nu-mi va da femeia. 

lar dacă prada mi-ar scăpa, dacă el va lipsi să vină la 
comându-l sângeros, voi cobori adânc sub glie la Kore70 şi 
Stăpânul <Hades>, în casele neînsorite, ca să le-o cer pe 
Alkestis. Şi sigur sunt c-am s-o aduc afară la lumină şi-am 
s-o încredinţez în mâinile lui Admetos, ce m-a primit 
precum o găzdă bună, în loc să mă alunge, iar pacostea 
care-l lovise greu, din grijă pentru mine, mi-a ascuns-o. 
Nobil suflet! 

Se află cineva, în Thessalia, cu casă mai deschisă 
pentru oaspeţi? Se află în Hellada cineva? Eu n-am să-i dau 
prilej să spună c-a fost mărinimos şi îndatoritor cu un 


mişel. (Iese în grabă. Scena rămâne din nou goală un 
răstimp. Apoi intră încet Admetos, urmat de la.) 

ADMETOS 

Io, drumul acesta cumplit, cumplită-i vederea casei 
pustii! 

Aiai! Ce năpastă! 

Încotro s-o apuc? Şi unde să stau? 

Ce vorbe să spun? Şi ce să nu spun? 

De ce n-am pierit? 

Ah! maică-mea spre nenoroc m-a născut. 

Ferice de morţi! Eu tânjesc după soarta lor; acolo 
sunt case în care aş vrea să mă mut. 

Azi nu mă mai bucur să văd lumina şi nici să mai calc 
pe pământ; mi-e dor de fiinţa luată de Thanatos ostatic în 
locul meu, ca s-o dea lui Hades. 

Corul 

Strofa 1 

Intră-năuntru, intră-n adâncul casei. 

Admetos 

Aiai! 

Corul 

După-atâta durere ai dreptul să strigi. 

Admetos 

Alelei! 

Corul 

Te mistuie chinul; o ştim prea bine. 

Admetos 

Io, io! 

Corul 

Plângând-o pe Alkestis, n-o mai ajuţi. 

Admetos 

Vai mie! 

Corul 

Ce trist e să nu mai priveşti niciodată chipul iubit al 


soţiei! 

Admetos 

Cuvintele tale inima-mi sfarmă. 

Ce rău e mai crunt pentru soţ decât moartea soţiei 
cinstite? 

Mai bine-ar fi fost să nu fi nuntit cu ea, să nu fi trăit 
în acelaşi cămin. 

Sunt demni de invidie oamenii neînsuraţi şi fără 
copii. 

Ei poartă de grijă doar unui suflet; le vine mai lesne 
să sufere doar pentru el. În schimb, ce cumplit e să vezi 
odrasle bolnave şi paturi de nuntă pustiite de moarte, când 
ai putea să-ţi duci pân' la capăt viaţa lipsit de copii şi 
neînsurat! 

Corul 

Antistrofa 1 

Destinul, de nebiruit se-abate destinul. 

Admetos 

Aiai! 

Corul 

Chinuindu-te, nu pui durerilor tale hotar. 

Admetos 

Alelei! 

Corul 

Povara te-apasă amarnic, totuşi... 

Admetos 

Io, io! 

Corul îndură, căci nu eşti întâiul ce-ţi pierzi... 

Admetos 

Vai mie! 

Corul 

„„„soţia. Năpasta pe oameni îi prăbuşeşte pururi tot 
altfel şi altfel. 

Admetos 


O chinuri, o doliu fără sfârşit după scumpa soţie 
coborâtă-n pământ! 

De ce mă opriţi să m-arunc în groapa deschisă şi să 
mă sting alături de cea fără seamăn? 

Ar merge la Hades nu doar un suflet, ci două, nespus 
de legate, plutind peste lacul subpământean7 1. 

Corul 

Strofa 2 

Aveam în familie pe cineva, căruia moartea i-a smuls 
din vatră unicul fiu, un biet copilandru, să-i plângi de milă. 

Dar în toată năpasta pierderii fiului s-a purtat cu 
măsură, deşi ajunsese, cu plete cărunte, aproape de buza 
gropii. 

Admetos 

(urcă şovăind treptele palatului, dar se opreşte în 
fața pragului) o casă mâhnită, cum să-ţi trec pragul? 

Şi cum să mai pot locui în tine acum, când destinul 
mi-a fost răsturnat? 

Vai, câtă schimbare, vai mie! 

Cândva, cu făclii răşinoase din <muntele> Pelion şi-n 
cântare de nuntă72 intram înăuntru ţinându-mi de mână 
soţia-ndrăgită şi-n urmă venea, zgomotos, un alai, urându- 
ne, moartei şi mie, de bine, bucurându-se că se uneau doi 
miri potriviţi prin sânge şi ne-am. 

Dar astăzi, în loc de viersul nuntaşilor, răsună jelanii 
prelungi, şi, în loc de veşminte albe, mă-nsoţesc numai 
straie cernite spre patul pustiu din iatac. 

Corul 

Antistrofa 2 A căzut peste tine năpasta când zilele 
tale curgeau fericite, când nu bănuiai ce înseamnă 
durerea. 

Dar fost-au salvate şi viaţa, şi sufletul tău. 

Nevasta ţi-e moartă şi dragostea frântă. 

Nimic nu-i ciudat în aceasta, căci moartea desparte 


multe perechi. 

Admetos 

Prieteni, eu socot mai norocos destinul soţiei mele 
decât esteal meu, deşi nu pare astfel. De-acum n-o va mai 
chinui nicio durere, căci s-a desprins cu glorie de apăsarea 
multor suferinţe. 

Dar eu, care fusesem însemnat să mor, uitat de 
soartă, voi avea un trai îndurerat. Mi-e dat acum să 
înţeleg. Cum să mai am dorinţa de-a intra în casă? Pe cine 
voi striga, cine-mi va da răspuns de bun-venit din prag? 
Unde să mă îndrept? Ah! mă va izgoni singurătatea 
dinăuntru, când voi vedea deşarte patul ei şi jeţurile pe 
care se-aşeza, când voi vedea cât praf se-adună pe podele 
sub acoperişul meu, când mi se vor lipi copiii de genunchi 
şi vor boci, strigându-şi mama, iar servitorii vor ofta că nu 
mai este în palat preabuna lor stăpână. 

Acesta va fi traiul meu în casă. Dar cum, afară? De 
nuntile thessalienilor mă voi feri, precum şi de-adunările la 
care vin femei. N-aş îndrăzni nici barem să privesc fiinţele 
de-o seamă cu soţia mea. 

Sunt sigur că duşmanii mă vor ponegri: «Priviţi, 
neruşinatul, e viu şi neatins! El nu s-a îndurat să moară; ca 
un fricos, în locul lui şi-a dat nevasta, spre a scăpa de 
Hades. Şi încă se împăunează că-i bărbat! îşi varsă ura pe 
părinţi, când însuşi n-a voit să moară.» Atare faimă proastă 
va spori necazurile mele. De ce să mai trăiesc, prieteni, în 
dezonoare şi restrişte? 

Corul 

Strofa 1 

Am zăbovit în tărâmul Muzelor, ne-am avântat 
sprenălţimi, am pătruns felurite ştiinţe, dar n-am întâlnit 
nimic mai presus de Ananke73. 

Ea nu poate fi biruită nici prin descântece scrise de 
Orpheus pe tăblițe thrace 74> nici prin mijloace 


vindecătoare date de Phoibos Asklepiazilor75, ierburi de 
leac care mântuie muritorii de grele chinuri. Antistrofa 1 
Doar ea, doar zeiţa fără altare şi fără chipuri cioplite, e 
surdă la jertfele noastre, îndură-te, o preamărite, nu ne- 
apăsa mai amarnic traiul decât înainte! 

Toată voinţa lui Zeus numai prin tine se împlineşte. 

Tu izbuteşti, cu puterea ta, să îndoi până şi fierul 
călit de chalybi76; năprasnică, inima ta nu cunoaşte 
măsura. 

Strofa 2 

lată, te-a prins şi pe tine, fără scăpare, zeiţa în 
cleştile mâinilor sale. 

Totuşi, alină-ţi durerea. 

Cu plânsul n-o să-i trezeşti niciodată la viaţă pe cei 
răposaţi. 

Chiar şi odraslele zeilor se mistuie-n beznele 
morții77. 

Dragă ne-a fost, când trăia printre noi, dragă ne este 
cregina> şi moartă. 

Ce nobilă, fără de seamăn soţie primit-ai în patul tău! 

Antistrofa 2 

Mormântul perechii tale să nu rămână o groapă ca 
oricare alta; noi vrem să-l cinstească drumeţii ca pe un loc 
divin, să se abată din cale şi să rostească: 

«Uite, aceasta cândva şi-a jertfit viaţa de dragul 
bărbatului său, iar acum e o preafericită zeiţă78. 

Fii bucuroasă, stăpână, şi ocroteşte-ne!» 

Cu atare cuvinte o vor invoca. 

(Se întoarce Herakles, tinând de mână o femeie 
acoperită cu văluri.) Corifeul 

Dar iată, Admetos, pe cât se pare, fiul Alkmenei vine 
înspre vatra ta. 

Herakles 

Unui prieten se cuvine să-i vorbeşti pe faţă, Admetos; 


să nu-ţi aduni în inimă învinuiri tăcute. Aş fi dorit, aflându- 
mă aici, să-ţi dau dovadă la necaz că-ţi sunt prieten. Dar tu 
mi-ai tăinuit că trupul care se afla întins pe pat <în casă> 
era chiar al soţiei tale şi m-ai găzduit, [zicând că eşti 
îndoliat la pierderea unei <femei> străine]. Iar eu mi-am 
pus cununi pe cap şi le-am făcut libaţii zeilor în locuinţa ta 
lovită de prăpăd. Să ştii că-mi pare rău, îmi pare foarte 
Tău. 

Dar n-aş dori să-ţi mai sporesc durerile. De ce sunt 
iar aici, întors din cale, îţi voi spune. 

Femeia aceasta ia-o şi păzeşte-mi-o, până voi reveni 
cu armăsarii thraci, când îl voi fi ucis pe regele bistonilor. 
Dacă, ferească zeii! se va petrece altfel, deşi eu ţin să vin, 
atunci ţi-o dau în dar, ca să slujească în căminul tău. 

Doar după trudă multă mi-a căzut în mâini. Am 
nimerit, pe drumul meu, la nişte jocuri publice - prilej 
ispititor de înfruntări pentru atleți - am biruit şi mi s-a dat 
ca premiu o femeie. Căci, după merit, au primit: 
învingătorii luptelor uşoare79 cai, ai celor grele, pugilat 
sau trântă, boi şi pe-deasupra o femeie. Cum mă găseam 
acolo, m-aş fi ruşinat să-mi scape un câştig atât de 
strălucit. 

Te rog s-o ţii în paza ta. N-am dobândit-o prin hotie, 
ci numai după luptă dârză. Cu vremea, poate, pentru asta, 
şi tu ai să mă lauzi. Admetos 

Nu ţi-am ascuns din duşmănie sau dispreţ destinul 
jalnic al soţiei mele. Aş fi adăugat încă un chin la chinul 
meu, de te-ai fi îndreptat spre vatra altui om. Destul este 
că plâng pentru acest prăpăd. 

Te rog fierbinte, Herakles, dacă se poate, femeia dă- 
o-n grija unui alt thessalian, ce nu este îndurerat ca mine; 
ai multe gazde printre pheraieni. Să nu îmi aminteşti de 
nenorocul meu. Eu n-aş putea s-o văd în casă, fără să mă 
cuprindă plânsul, şi s-ar adăuga durere la durere; de-ajuns 


este cât mă frământ. 

Iar în palat, unde s-ar cuveni să găzduiesc o tânără 
femeie? Văd, fără greş, că-i tânără, după veşminte şi găteli. 
Să locuiască sub acoperişul meu printre bărbaţi? Fiind 
înconjurată de flăcăi, se va păstra neprihănită? Căci 
tinereţea nu se înfrânează lesne, Herakles. Eu judec astfel 
spre folosul tău. 

Ori s-o aşez, mai bine, în odaia moartei? Cum aş 
putea s-o las în patul celeilalte să se culce? Mi-e teamă că 
voi fi mustrat din două părţi: poporul mă va-nvinui că 
salvatoarea mi-o trădez, luându-mi o femeie tânără în 
aşternut; şi-apoi soţia mea ce-ar spune? Am datoria să o 
port în gând şi-n inimă de-a pururi. 

Dar tu să ştii, femeie, oricine-ai fi, că semeni cu 
Alkestis la înălţime şi la chip. 

Aiai! De dragul zeilor, înlătură din ochii mei făptura 
aceasta. Nu chinui un om învins! Privind-o, parc-aş zice că- 
i soţia mea. Ea - mi răscoleşte inima şi lacrimile, vai! îmi 
izvorăsc din pleoape. Cât sunt de oropsit! Am început să 
gust din doliul meu amar! Corifeul 

Eu nu te fericesc pentru destinul tău. Primeşte datul 
cerului, oricum ar fi! 

Herakles 

De-aş fi avut putere, aş fi mers să-ţi urc nevasta la 
lumină din tărâmul trist al umbrelor şi astfel să te 
răsplătesc. 

Admetos 

Ştiu negreşit că ai fi vrut să mergi. Dar ce folos? Nu 
sunt în stare morţii să urce la lumină. 

Herakles 

Struneşte-ţi focul inimii; învaţă să te resemnezi. 

Admetos 

Un sfat pe care poţi să-l dai mai lesne decât să-l 
urmezi. Herakles 


Dar ce vei dobândi plângând necontenit? 


Admetos 

Nimic, o ştiu, dar sunt împins de dor. 
Herakles 

Aşa este, de dorul morţilor ne năpădeşte plânsul. 
Admetos 

Sunt nimicit, mai groaznic decât pot să spun. 
Herakles 

Tu ai pierdut, într-adevăr, o nobilă soţie. 
Admetos 

De-aceea nu mă bucur că am rămas în viaţă. 
Herakles 

Cu timpul, chinul încă proaspăt se va domoli. 
Admetos 

Cu timpul, bine zici, cu timpul, voi muri. 
Herakles 

Ţi-ar stinge răul o femeie, o căsnicie nouă! 
Admetos 

Ah, taci! Nu mai vorbi. Nu m-aş fi aşteptat... 
Herakles 


Cum? Nu vrei să nunteşti? De-acum culcuşul tău va fi 
deşert? Admetos 

Femeie nu se va culca în aşternut cu mine. 

Herakles 

Din toate-acestea moarta ce va câştiga? 

Admetos 

Se cade s-o cinstesc oriunde s-ar afla. 

Herakles 

Frumos, e prea frumos; dar vei fi socotit nebun. 

A DIN ETOS 

Nu-ţi va fi dat să mă numeşti vreodată nou-căsătorit. 
Herakles 

Te laud pentru dragostea nestrămutată de soţie. 
Admetos 


Să pier, de-am s-o trădez, cu toate c-a murit! 

Herakles 

(încercând să pună mâna femeii învăluite în mâna lui 
Admetos) Primeşte-o pe aceasta în nobila ta casă. 

Admetos 

O, nu, te rog, în numele lui Zeus, care te-a zămislit! 
Herakles 

Şi totuşi, dacă o respingi, te vei căi. 

Admetos 

lar dacă o primesc, durerea îmi va roade inima. 
Herakles înduplecă-te! S-ar putea să-mi mulţumeşti <pe 
urmăx Admetos 

Aiai! de ce s-a întâmplat să o câştigi la jocuri? 

Herakles 

Cu biruinţa mea şi tu ai biruit. 

Admetos 

Aşa e, dar femeia n-o lăsa da minex Herakles 

Ea va pleca, dacă <socoţi că, trebuie, dar oare 
trebuie? Admetos 

Da, trebuie, deşi n-aş vrea să te jignesc. 

Herakles 

Eu ştiu prea bine de ce stărui s-o primeşti. 

Admetos 

Mă dau învins, dar nu-i spre bucuria mea. 

Herakles 

Şi totuşi mă vei lăuda odată, crede-mă. 

ADMETOS (către slujitori) 

Călăuziţi-o voi, dacă e dat s-o găzduim. 

Herakles 

N-aş vrea să las în seama unor servitori femeia. 

Admetos 

Condu-o tu în casă, precum îţi este placul. 

Herakles 

Ba nu. Am s-o încredinţez mâinilor tale. 


Admetos 

Eu nu pot s-o ating, dar este liberă să intre. 

Herakles 

Am s-o încredinţez doar mâinii tale drepte. 

Admetos 

Stăpâne, mă sileşti; e peste voia mea. 

Herakles 

Cutează mâna s-o întinzi şi să atingi străina. 

Admetos 

(întinde mâna dreaptă, dar îşi întoarce capul) 

Ei, fie! Am întins-o. 

Herakles 

<Te porţi> de parcă ai tăia capul Gorgonei80. Ţine-o! 
Admetos 

O ţin. 

Herakles 

Păstreaz-o şi cândva vei spune că Herakles a fost un 
oaspete mărinimos. (Cu un gest triumfător, ridică vălul de 
pe fata femeii misterioase.) Priveşte-o, vezi, nu seamănă cu 
Alkestis? Fii fericit, mâhnirea ţi se va topi. 

Admetos 

(văzând-o, îi scapă mâna soției şi se trage îndărăt) 

O zeilor, ce pot să zic? Minune nesperată! Făptura ce 
o văd este soţia mea sau jocul unui zeu amăgitor? 

Herakles 

Deloc! Tu îţi priveşti, într-adevăr, soţia. 

Admetos 

Nu-i o nălucă din tărâmul morţilor? 

Herakles 

Nu-i; cel ce ţi-a fost oaspete nu-i necromant. 

Admetos 

Cum? Ea soţia mea să fie, pe care am înmormântat-o? 
Herakles 

Desigur. Îndoiala ta este firească. 


Admetos 

S-o iau de mină, să-i vorbesc, de parcă ar fi vie? 

Herakles 

Vorbeşte-i, ţi s-au împlinit cele mai dragi dorinţe. 

Admetos 

Sunt ochii tăi şi trupul tău! Soţie preaiubită, eşti din 
nou a mea, când nu speram să te mai văd vreodată. 

Herakles 

A ta este; numai să nu stârneşti invidia divină. 

Admetos 

O fiule mărinimos al preaputernicului Zeus, fii fericit 
şi să te aibă-n pază tatăl tău, căci singur tu m-ai ridicat din 
prăbuşire! Dar cum ai scos-o la lumină dintre umbre? 

Herakles 

Luptându-mă cu daimonul ce o luase-n stăpânire. 

Admetos 

Unde ţi-ai măsurat cu Thanatos puterile? 

Herakles 

Pitindu-mă lângă mormântul ei, l-am prins în braţe 
dintr-un salt. 

Admetos 

Şi cum se face că ea nu mai are glas? 

Herakles 

N-ai voie să-i auzi cuvântul până ce nu se curăţă 
deplin de legăturile cu zeii morţilor, mai înainte să răsară 
de trei ori lumina82. Deci du-o, Admetos, în casă şi, drept 
fiind mereu, să-ţi împlineşti îndatoririle faţă de oaspeţi. 
Rămâi cu bine! Mi-a dat o muncă aspră regele, fiul lui 
Sthenelos82. Mă duc s-o scot la capăt. Admetos 

Mai stai la vatra noastră, să locuieşti cu noi. 

Herakles 

Veni-voi altă dată; azi timpul mă zoreşte. (Pleacă.) 

Admetos 

Mergi cu noroc şi cercetează-ne cât mai curând! (Se 


adresează Corului.) Poruncă dau cetăţii şi întregii ţări83; 
să fie celebrat prin cântece şi dansuri sfârşitul norocos al 
celor întâmplate, să fumege pe-altare jertfele de boi şi să 
se-nalţe rugăciuni de mulţumire. Căci astăzi tot ce-a fost s- 
a îndreptat spre o mai bună viaţă. Acum sunt fericit şi nu 
tăgăduiesc84. (Intră în palat, ținând-o de mână pe 
Alkestis.) 

CORIFEUL (în vreme ce Corul iese) 

Numeroase sunt formele sorții, numeroase-ntâmplări 
nesperate dezlănţuie zeii. 

Aşteptările omului nu se-mplinesc; un zeu deschide 
neaşteptărilor cale. 

La fel s-a-ncheiat şi <drama> aceasta85. 

MEDEIA 

PERSOANELE 

(în ordinea intrării în scenă) 

DOICA Medeii. 

COPIII Medeii. 

PEDAGOGUL.. 

CORUL femeilor korinthiene. 

MEDEIA. 

KREON, rege în Korinthos. 

IASON, soţul Medeii. 

AIGEUS, regele Atenei. 

VESTITORUL, servitor al lui Iason. 

Gărzile lui Kreon. 

Acţiunea se petrece la Korinthos, în faţa palatului 
regal. Lângă acesta se află o construcție mai modestă, 
locuinţa Medeii, din care iese o sclavă bătrână, Doica. 

Doica 

O, dacă, navigând cu zor înspre pământul 
kolchilor86, corabia Argo87 n-ar fi trecut nicicând prin 
poarta vinetelor Symplegade88, dacă în văile din Pelion89 
n-ar fi căzut semeţul pin, tăiat, ca să se facă vâsle pentru 


mâinile vitejilor plecaţi să afle lâna cea de aur pentru 
Pelias90! 

Atunci stăpâna mea Medeia9l n-ar fi plutit spre 
meterezele oraşului Iolkos92, aprinsă de iubire pentru 
Iason. Ea nu le-ar mai fi îndemnat pe fetele lui Pelias să-şi 
ciopârţească tatăl93 şi nu s-ar fi mutat aici, la Korinthos, 
cu soţul şi copiii săi94. 

La început a fost pe placul cetăţenilor acestei ţări, în 
care s-a refugiat, şi-a căutat să-şi potrivească necontenit 
cu lason gândul. <în căsnicii> temeiul cel mai sigur e 
înţelegerea femeii cu bărbatul. 

În schimb, acuma sufletu-i bolnav revarsă numai 
duşmănie, căci lason, care şi-a trădat copiii şi soţia, 
petrece în culcuş regal, căsătorit cu fata regelui poruncitor 
al ţării, Kreon95. 

Nefericita Medeia,  jignită, ţipă aprig, invocă 
jurămintele şi strângerile mâinilor, suprema chezăşie, şi ia 
drept martori zeii, să vadă cum o răsplăteşte Iason. Cu 
trupul cotropit de chinuri, ea zace fără să mănânce şi 
lăcrimează toată vremea, de când a părăsit-o soţul. Cu 
ochii aţintiţi şi faţa înclinată spre pământ, precum o stâncă 
sau precum talazul mării, e surdă când prietenii o 
dojenesc. 

Dar câteodată, întorcându-şi gâtul alb, în sine-şi 
plânge părintele iubit, palatul şi pământul, pe care i-a 
trădat de dragul unui om ce-o părăseşte cu dispreţ. 
Sărmana, înţelege azi, cuprinsă de durere, cât e de dulce 
traiul în pământul părintesc. 

li face silă să-şi privească fiii. Mă tem să nu 
mocnească într-însa ceva straniu, căci sufletu-i năvalnic nu 
va îndura să fie umilită. Preabine o cunosc şi mă cutremur 
[să nu-şi înfigă în ficat o sabie tăioasă, intrând hoţeşte în 
odaia de dormit, ori să-i ucidă pe monarh şi pe bărbatul ei, 
sporindu-şi astfel mai amarnic răul.] E cruntă, când urăşte, 


iar duşmanul său cu greu va dobândi cununa biruinţei. 

Dar, iată, vin copiii de la alergări. Ei n-au habar de 
chinul mamei lor, căci sufletul nevârstnic nu-i deprins să 
pătimească. (Intră cei doi băieţi ai Medeii, însoțiți de un 
bărbat în vârstă, Pedagogul96.) 

Pedagogul 

Bătrână slujitoare a stăpânei mele, de ce stai lângă 
poartă, singură, şi-ţi strigi necazurile ţie însăţi? Cum de s-a 
învoit Medeia să nu te afli-n preajma ei? 

Doica 

Bătrânule însoțitor al fiilor lui Iason, când sclavii nu 
sunt răi, împart necazurile cu stăpânii lor şi le resimt în 
inimă. Durerea m-a stârnit atât de tare, încât, iată, m-am 
strecurat aici, să spun pământului şi cerului nefericirea 
doamnei mele. 

Pedagogul 

Sărmana, nu s-a săturat încă de plâns? 

Doica 

Ce spui? Durerea sa e doar la început. 

Pedagogul 

Nesăbuita! - ierte-mi-se vorba. Ea nu ştie nimic 
despre un alt necaz. 

Doica 

Ce s-a mai întâmplat, bătrâne? Te rog, vorbeşte. 

Pedagogul 

Nimic. Imi pare rău de cele spuse adineauri. 

Doica 

(face gestul  suplicantului, atingând  bărbia şi 
genunchii Pedagogului) 

O, nu, te rog fierbinte97. Slujim aceluiaşi stăpân. Nu 
te feri. De trebuie, voi şti să tac. 

Pedagogul 

Am prins o vorbă, ca din întâmplare, apropiindu-mă 
de cei ce joacă zaruri98, acolo unde stau moşnegii, la apa 


sfântă a Peirenei-Se şuşotea că domnul ţării, Kreon, 
urmează să-i alunge pe aceşti copii, cu mama lor cu tot, 
din Korinthos. Să fie zvonul drept? Nu ştiu. Aş vrea să fie 
mincinos. 

Doica 

Şi crezi că lason va lăsa să sufere copiii lui, din 
pricină că e certat cu mama lor? 

Pedagogul 

Din faţa căsniciei noi cea veche se retrage, iar el de 
casa noastră s-a înstrăinat. 

Doica 

Suntem pierduţi, dacă adăugăm la răul dinainte altul, 
când încă nu l-am istovit pe-acela. 

Pedagogul 

Să nu-l afle stăpâna prea devreme. Astâmpără-te şi 
păstrează în tine însăţi tot ce ştii. 

Doica 

Aţi auzit, copiilor, ce face tatăl vostru? Să moară! Nu, 
căci e stăpânul meu, dar cât de ticălos se poartă cu ai săi. 

Pedagogul 

Dar care muritor se poartă altfel? Sau nu ştiai că 
fiecare se iubeşte mai mult pe el decât pe semeni? Un tată 
proaspăt însurat îşi uită fiii. 

Doica 

Intraţi, copiilor, în casă, căci toate se vor îndrepta. Tu 
caută să-i ţii de-o parte; nu-i slobozi în preajma unei mame 
disperate. A şi pornit să fulgere asupra lor priviri sălbatice 
10*, vestind vreo grozăvie. Sunt sigură că nu-şi va potoli 
mânia până ce nu va dobori pe cineva. Lovească-i barem 
pe duşmanii săi, nu pe cei dragi! 

MEDEIA (dinăuntrul casei) 

Io, vai mie, vai, cumplit pătimesc! 

Amare dureri, vai, moartea mi-o chem! 

Doica 


Se-aude venind, copiilor dragi! 

E mama, stârnită în inima sa, stârnită de furie. Fuga! 
copii, grăbiţi-vă-n casă cât mai curând! 

Nu mergeţi spre ea, nu-i staţi în privire. 

De patima ei să v-adăpostiţi, căci e fire grozavă, 
suflet semeţ. 

Plecaţi, alergaţi, intraţi cât mai iute! 

Aduce furtună norul acesta de plânsete mari. Şi ce va 
tinti năprasnicul duh muşcat de dureri, inima ei atât de 
măreaţă? 

(în timp ce doica vorbeşte, copiii şi Pedagogul intră 
în casă.) 

MedEIA (dinăuntru) 

Aiai! cât sufăr, eu sufăr dureri care trebuie plânse cu 
vaiete mari! 

Copii blestemaţi, din mamă cumplită, de-ar fi să 
muriţi odată cu Iason şi voi, lăcaşul acesta de s-ar nărui! 

Doica 

Sărmano, cu ce-au fost copiii părtaşi la greşeala 
părintelui lor? 

De ce să-i urăşti? O, jale şi vai! 

Copii, mă frământ, mă tem pentru voi, să nu vă 
lovească vreun nenoroc. 

Puternicii lumii sunt neînduraţi, ascultă puţin, şi, 
mereu poruncind, anevoie îşi schimbă pornirile. 

Mai multe foloase tragi petrecânduc-ţi viaţa în mijlocul 
celor de-o seamă cu tine. 

Fie-mi dat să-mi petrec bătrâneţea în siguranţă, 
departe de orice mărire! 

E destul să vorbeşti despre dreapta măsură, ca să 
meriţi cununi. De-o şi împlineşti, nimic nu-ţi aduce câştig 
mai prielnic. 

Dar lipsa măsurii nu este în veci de folos muritorilor, 
căci Soarta jignită revarsă năpastă şi chin peste casele 


lor101! 

(intră Corul alcătuit din femei korinthiene, care 
păşesc lent şi cadenţat, în timp ce Doica rosteşte ultimele 
cuvinte.) 

Corul 

Un glas auzit-am, un țipăt înalt auzit-am, al 
nefericitei kolchidiene. 

Încă ea nu-i potolită. Vorbeşte, bătrâno. 

Hohote mari auzit-am ţâşnind din palat prin porţile 
duble102. 

Plângem şi noi, femeie, pentru durerile casei la care 
ţinem. 

Doica 

Sfârşită e casa; nimic n-a rămas din ea. 

Pe Iason îl înlănţuie patul regal, în timp ce stăpâna se 
sfarmă-n iatac şi niciun prieten nu încălzeşte cu barem o 
vorbă inima sa. 

Medeia 

Aiai! 

Să-mi fulgere flacăra cerului capul! 

La ce-mi foloseşte să mai trăiesc? 

Vai mie! dezlege-mă moartea, să scap de-o viaţă 
cumplită! 

Corul 

Stro fă 

Auzit-aţi, o Zeus, o Lumină şi Glie103! cât de jalnic 
boceşte nefericita soţie? 

Ce dorinţă te-mpinge, nesăbuite, spre îngrozitorul 
culcuş <al mormântului>? 

Destul de grăbit e sorocul morţii; nu te ruga să vină 
<mai repedex 

Dacă bărbatul tău a căzut în mreaja unui nou 
aşternut, nu-l potopi cu mânia ta. 

Zeus îţi va face dreptate. 


Nu te topi lăcrimând după soţ prea mult. 

MEDEIA (dinăuntru) Priviţi cât îndur, o puternice 
Zeus şi Themis, augustă <zeiţă>, deşi sunt unită prin sfânt 
jurământ cu soţul acesta nelegiuit! îi blestem, pe el, pe 
nevasta lui şi palatul, să-i văd nimiciţi, căci ei, cei dintâi, 
au îndrăznit să mă vatăme. 

O tată, o patrie, v-am părăsit, şi pe fratele meu l-am 
ucis mişeleşte m. 

Doica 

Auziţi cum vorbeşte, cum îi invocă ţipând pe 
Themis105, chezaşa făgăduielilor, şi pe Zeus, socotit de 
oameni a fi vistierul la tot ce se jură. 

Nu va fi lesne să se aline mânia dezlănţuită a 
stăpânei mele. 

Corul 

Antistrofă 

Să vină la noi, s-o privim, s-o îmbunăm cu sunetul 
spuselor noastre, să uite povara mâniei din inima sa şi 
îndârjirea duhului său. 

Fie-i prielnic harul dragostei noastre! Du-te în casă, 
rugămu-te, călăuzeşte-o la noi, spune-i că-i suntem 
prietene. 

Mergi, nu cumva să-i lovească pe cei dinăuntru! 

Tot mai năprasnic sporesc durerile sale. 

Doica 

Aş vrea s-o aduc, dar mă tem că n-am să-mi înduplec 
stăpâna. 

Mă voi strădui să mă port cum vreţi. 

Ea, ca o leoaică lăuză, aruncă spre sclavi priviri 
fioroase, când vin la dânsa cu vorba pe buze. 

Numindu-i pe cei din vechime orbi şi nătângi, nimic 
n-am greşi. 

Doar imne de praznice mari au scornit, de ospeţe şi 
chefuri, să facă voioasă viaţa, să placă urechilor noastre. 


Dar caznele crunte ce copleşesc muritorii ei n-au 
izbutit vreodată să le aline prin voci împletite cu muzica 
lirelor, şi tocmai de-aceea cad morţi şi case ajung în ruină 
sub grele năpaste. Am fi câştigaţi de s-ar lecui aceste nevoi 
prin cântec. 

În van sună glasul umflat în toiul ospeţelor. 

Nu-i oare destul că se veselesc la ospăț, îmbuibaţi, 
muritorii? 

(Doica intră în locuința Medeii.) 

Corul 

Noi ţipete jalnice am auzit şi hohote lungi, şi vaiere, 
dezlănţuite asupra soţului ce i-a trădat aşternutul. 

O strigă, mişelnic lovită, pe Themis, soţia lui Zeus, 
zeiţa celor ce jură, s-o ducă spre ţărmul din faţa Helladei, 
trecând peste unda noptatică, la locul prin care se scurge 
spre larg106 întinsul sărat al mării. 

(Medeia intră în scenă, palidă şi înlăcrimată; poartă 
îmbrăcăminte asiatică, acum răvăşită. ) 

MEDEIA (înaintând, se adresează Corului) 

Femeilor korinthiene, eu am ieşit din casă fiindcă n- 
aş dori să mă învinuiți. Se spune că sunt oameni prea 
trufaşi cei care se feresc de semeni şi tot aşa cei care stau 
mereu în văzul tuturor; iar altora, din mersul molcom, li se 
trage renumele urât c-ar fi nepăsători. 

Dreptatea nu are lăcaşul în ochii muritorilor, pentru 
că ei, mai înainte de-a-ţi fi înţeles adâncul inimii, te 
socotesc duşman, numai dintr-o privire, cu toate că nimic 
nu le-ai greşit. Străinul e dator să se supună rânduielilor 
cetăţii unde locuieşte. Dar nu pot să-l îndreptăţesc pe 
băştinaş, când e fudul şi-şi vatămă compatrioţii din pricină 
că nu-l cunosc. 

Un rău neaşteptat, lovindu-mă, îmi frânse inima. S-a 
isprăvit cu mine, mi s-a topit plăcerea vieţii. Nu mai aştept, 
prietenelor, decât moartea. Acel care mi-a fost odată totul, 


bărbatul meu, prea bine ştiu, s-a preschimbat în omul cel 
mai ticălos. 

Din tot ce este înzestrat cu suflet şi gândire, noi 
suntem, noi femeile, făpturile cele mai oropsite107. Întâi 
ne trebuie bănet ca să ne cumpărăm un soţ şi peste trupul 
nostru să ne luăm stăpân, adaus nesfârşit de chinuri şi 
dureri. Dar iată ce nu ştim. Va fi mişel sau bun? Căci legea 
nu îngăduie să-l alungăm şi nu-i cuviincios ca noi să-l 
părăsim. 

Intrând în aşezări şi-n obiceiuri noi, ar trebui să fii 
profet ca să ghiceşti cum să te porţi cu omul cu care- 
mparţi culcuşul, când asta nu te-au învăţat acasă. Dar dacă 
izbutim să-i plăcem soţului, şi el primeşte, nesilit, să 
poarte jugul căsniciei, n-are asemănare viaţa noastră. 
Altminteri, mai degrabă moartea! 

Bărbatul, când a zăbovit prea mult pe lângă vatră şi 
s-a săturat, îşi vindecă dezgustul inimii mergând afară [la 
prieteni şi la cei de vârsta lui]. În schimb, noi nu avem în 
faţa ochilor decât un singur suflet. 

Se spune despre noi că, petrecându-ne în casă traiul, 
nu înfruntăm primejdii, în timp ce ei se bat cu lăncile <în 
mâini>. Ce gând nebun! Decât să nasc numai o dată, m-aş 
duce de trei ori să lupt, <cu lancea şi cu scutul. 

Dar toate-aceste vorbe nu sunt pentru voi, căci voi 
aveţi aici o patrie, o casă părintească, plăcerea vieţii şi 
prieteni. În schimb eu, singură, străină, mereu jignită de 
bărbatul meu, care m-a smuls din ţara-mi depărtată108, n- 
am mamă, n-am nici fraţi, nici rude, la care să mă pot 
adăposti pe vreme grea. 

Deci iată ce vă cer acum: de aflu calea sau mijlocul să 
mă răzbun de răul ce mi l-a făcut bărbatul meu, [să-l 
pedepsesc pe cel care i-a dat fiica de soţie, precum şi pe 
femeia cu care s-a-nsurat], păstraţi tăcere! 

Femeia este îndeobşte sperioasă şi dă-napoi când 


vede <scăpărând> în luptă fierul, dar dacă i se necinsteşte 
patul, nu are nimeni suflet mai setos de sânge decât ea. 

Corifeul 109 

Aşa-am să fac. Tu eşti îndreptăţită să-ţi pedepseşti 
bărbatul, Medeia. Şi nu mă mir că-ţi plângi destinul crunt. 
Dar iată, Kreon, regele acestei ţări, soseşte să-ţi vestească 
ultimele hotărâri. (Intră regele Kreon, cu sceptrul în mină, 
însoţit de gărzi.) 

Kreon 

Obraz pâcliş, nevastă clocotind de ură, Medeia, îţi 
poruncesc: lipseşte din această ţară, luânduc-ţi cei doi fii cu 
tine. Vezi nu cumva să zăboveşti. Eu însumi voi veghea să- 
mi împlineşti pe loc porunca şi nu mă voi întoarce în palat 
până când nu te voi fi aruncat peste hotare no. 

Medeia 

Aiai! sunt nimicită, totul s-a sfârşit. Duşmanii mei 
plutesc cu pânzele umflate, iar pentru mine, ca să scap din 
pacoste, nu este nicăieri un port ocrotitor. In ciuda 
suferinţei mele te întreb: de ce mă izgoneşti din ţară, 
Kreon? 

Kreon 

Mă tem de tine. N-am de ce să mă ascund. Mi-e frică 
să nu-i faci copilei mele vreun rău netrecător şi am 
temeiuri multe să fiu îngrijorat. Eşti iscusită, meşteră în 
uneltiri şi destrămarea căsniciei te-a jignit. Am auzit 
spunându-se, mi s-a vestit că tu ameninţi să-i loveşti pe 
mire, pe mireasă şi pe tatăl ei. Mă voi păzi mai înainte s-o 
păţesc. Sunt gata să înfrunt acum, femeie, ura ta, decât să 
plâng amar pe urmă c-am fost moale. 

Medeia 

Aiai! Nu azi întâia dată, ci adesea, Kreon, renumele 
mi-a dăunat. Nicicând un om întreg la minte să nu le dea 
copiilor învățături prea multe, căci ei, pe lângă faima c-ar 
fi leneşi, dobândesc invidia şi ura cetăţenilor. Când vrei să- 


i înzestrezi pe proşti cu o ştiinţă nouă, ei te socot, nu 
înţelept, ci pierde-vară; în schimb, dacă-i întreci pe cei ce 
par atoateştiutori, aceştia cred că eşti primejdios pentru 
cetate. Aşa mi-a fost adesea soarta! Vezi, unii mă urăsc 
pentru ştiinţa mea, [iar alţii spun că n-aş fi bună de nimic]; 
dar nu sunt chiar atât de ştiutoare m. 

Oricum, pe tine te frământă teama că eu ţi-aş pregăti 
o lovitură. Nu tremura de frica mea; nu sunt în stare să mă 
răzvrătesc faţă de suverani. Tu, ca părinte, nu m-ai 
vătămat. Ţi-ai dat fiica după cine ţi-a plăcut. Pe Iason îl 
urăsc. Purtarea ta îmi pare chibzuită. Nu te invidiez pentru 
norocul tău. Nuntiţi şi propăşiţi, numai lăsaţi-mă să 
locuiesc pe-acest pământ. Chiar dacă m-aţi năpăstuit, voi 
şti să tac. M-au biruit unii cu mult mai tari ca mine. 

Kreon 

Cuvântul tău, când îl auzi, e molcom, dar mă cuprind 
fiori că în adâncul inimii ameninţi să ne pierzi şi mă încred 
tot mai puţin în tine. De omul mânios, femeie sau bărbat, 
te poţi păzi uşor, dar nu de iscusitul care tace. Acum, 
degrabă, pleacă! Niciun cuvânt mai mult! Nu poţi să 
schimbi nimic. Prin nicio viclenie nu vei izbuti să mai 
rămâi la noi, căci tu mă duşmăneşti. 

Medeia 

(căzând la pământ, cuprinde genunchii regelui) 

Nu! Iată, îţi cuprind genunchii. În numele fiicei tale! 

Kreon 

Cuvinte în deşert! Nu poţi să mă îndupleci! 

Medeia 

De ce ţii să mă izgoneşti, nepăsător la ruga mea? 

Kreon 

Deoarece nu-mi eşti mai dragă decât casa. 

Medeia 

Patria mea! la tine-mi zboară gândul azi. 

Kreon 


După copii, şi pentru mine, nimic nu e mai scump 
<ca ţara>. Medeia 

Aiai! ce rău sunt dragostele pentru muritori. 

Kreon 

Eu cred că şi norocul cântăreşte mult. 

Medeia 

Să nu îţi scape, Zeus, cel care m-a rănit! 

Kreon 

Nebuno, pleacă şi dezleagă-mă de grijă! 

Medeia 

E datul nostru grija şi grija nu ne iartă. 

KREON (făcând un semn însoțitorilor) 

Am să te-alung de-a sila prin braţul gărzii mele. 

Medeia 

Nu, asta nu! Ascultă-mi rugămintea, Kreon. 

Kreon 

Femeie, văd că-mi dai mereu de lucru. 

Medeia 

Noi ne vom duce în exil, dar alta-mi este rugămintea. 

Kreon 

Atunci de ce te mai împotriveşti, în loc să pleci? 

Medeia 

O zi numai, doar astăzi, îngăduie-mi să stau, să 
cumpănesc unde să fug şi să-mi adun de toate pentru fiii 
mei, deoarece lui Iason nici prin gând nu-i trece să-i ajute. 
Îndură-te, căci şi tu eşti părinte; firesc este să nu te porţi 
fără cruţare cu copiii. Nu sunt îngrijorată pentru mine, 
pentru exilul meu; îi plâng numai pe ei şi nenorocul lor. 

Kreon 

Eu n-am voinţă <împietrită> de tiran şi mila de mai 
multe ori mi-a dăunat. Văd bine, azi greşesc din nou, 
femeie. Şi totuşi, fie după voia ta. (Medeia se ridică.) Dar 
dacă mâine-n zorii zilei, lumina soarelui vă află, pe tine şi 
copiii tăi, dincoace de hotare, ţi-o spun deschis că vei muri. 


Acesta e cuvântul meu şi nu sunt mincinos. [Acum, de 
trebuie să mai rămâi, stai doar o zi: într-una singură n-ai 
timp să te răzbuni]. (Kreon pleacă impreună cu garda.) 
Corifeul 

[Sărmană femeie!] Ah! năpăstuito, ce chinuri te 
mistuie! 

Încotro să te-ndrepţi, spre care popas primitor de 
străini? Găsi-vei o casă, o ţară în care să scapi de mulţimea 
nevoilor? 

Vreun zeu te-a zvârlit, o Medeia, într-o viitoare de 
rele fără ieşire. 

Medeia 

Nenorocirile, de peste tot, îmi dau năvală. Cine-ar 
tăgădui? Dar lucrurile nu se vor petrece astfel: să nu vă 
înşelaţi. Veni-vor ceasuri negre pentru nsurăţei şi pentru 
tatăl-socru grele încercări. Nu l-aş fi linguşit pe omul ăsta, 
de nu ţinteam câştigul unui gând ascuns. O vorbă nu i-aş fi 
rostit şi nu l-aş fi atins. Dar el, fiind atât de nătărău, deşi 
putea să spulbere ce-am chibzuit, să mă gonească în exil, 
mi-a-ngăduit să stau o zi şi-n ziua aceasta voi ucide trei 
duşmani: pe tată, pe fiică şi pe soţul meu 12. 

Mai multe căi de nimicire desluşesc, dar nu ştiu, 
dragelor, pe care s-o aleg. Să le prefac în scrum odaia 
nunţii, ori în ficat să le înfig o sabie tăioasă, intrând furiş în 
casă, în iatacul lor? Dar mă reţine o ameninţare. De mă vor 
dibui când le voi trece pragul, pregătită să-i lovesc, eu voi 
muri, în vreme ce duşmanii mei vor râde. 

Mai bine s-o apuc pe calea dreaptă, în care sunt mai 
mare meşteră: să piară otrăviţi113. 

Aşa! Deci, iată-i morţi. Dar ce oraş mă va primi şi 
cine, dându-mi adăpost în ţara lui şi dându-mi locuinţa-i 
chezăşie, va vrea să-mi apere făptura? Nimeni! Ci să mai 
zăbovesc aici o vreme; pe urmă, dacă mi se va ivi un sprijin 
de nădejde, le voi urzi prin viclenie moartea, pe tăcute! 


Dar, dacă nenorocul mă va urmări şi va împiedica să-mi 
izbutească viclenia, am să-i ucid cu spada, chiar dacă-ar fi 
să pier <şi eu>, căci nu mă tem să lupt făţiş. 

Jur pe Hekate114, venerata mea stăpână, cu care am 
urzit adesea laolaltă, locuitoarea din adâncul vetrei mele, 
niciunul <din duşmanii mei> nu se va bucura, râzând, că- 
mi frânge inima! Amară le voi face nunta şi de plâns, 
amare noua înrudire şi surghiunul meu. 

Începe, foloseşte-ţi întreaga ta ştiinţă, Medeia, în tot 
ce pui la cale şi urzeşti! Apucă-te de fapta cruntă! Acum e 
ceasul îndrăznelii. Doar vezi cât chin înduri din partea lor. 
Să nu le dai prilejul să-şi bată joc de tine la nunta 
strănepoatei lui Sisyphos115 cu Iason, tu, fata unui nobil 
tată, din seminţia Soarelui116. Eşti îndeajuns de iscusită. 
Şi dacă noi, femeile, nu facem binele din fire, la rele nu e 
nimeni mai priceput ca noi. 

Corul 

Strofa 1 

Sfintele râuri se-ntorc spre izvoare117; dreptatea şi 
toate sunt răsturnate. 

Oamenii ţes viclenii; credinţa jurată zeilor cade-n 
ruină. 

Se ridică în slavă faima femeii. 

Iată, e ziua măririi femeilor! 

De azi înainte, renumele lor nu va mai fi ponegrit. 

Antistrofa 1 

Muza poemelor vechi va-ncera să cânte nestatornica 
noastră natură118. 

Regele imnelor, Phoibos, nu ne-a-nzestrat cu harul 
cântării din liră, altfel am fi născocit melodii să împroaşte 
bărbaţii. Timpul bătrân are multe de spus despre soarta 
femeilor şi a bărbaţilor. 

Strofa 2 

Lăsat-ai departe ţara părinţilor tăi, cu inima 


înnebunită; ai străbătut printre stâncile gemene 
marea119; şi-acum te găseşti pe sol străin, părăsită de soţ, 
din iatac izgonită, biata de tine, silită să-nduri ocara 
surghiunului. 

Antistrofa 2 

Nu se mai ţin jurămintele. N-a mai rămas în Hellada 
cea mare Sfiala, a zburat în văzduhul înalt120. Iar tu eşti 
lipsită acum de cămin părintesc, să-ţi fie liman, departe de 
chinuri, sărmano! 

Mai puternică decât e patul tău, o altă regină 
domneşte în casă. 

(Intră Iason şi se adresează soției sale.) 

Iason 

Nu numai astăzi, ci adesea, m-am încredințat ce 
pacoste de neînvins este o fire arţăgoasă. Ai fi putut să stai 
pe-acest pământ şi-n casa aceasta, dacă te-ai fi supus uşor 
voinţei celor mai puternici <decât tine>. Din ţară te 
alungă vorbele-ţi nesăbuite. Dar mie nici că-mi pasa. N-ai 
decât să repeţi că Iason e bărbatul cel mai ticălos. 
Cuvintele cu care i-ai rănit pe suverani ţi-aduc dobândă 
grea: pedeapsa cu exilul. Am încercat să potolesc mânia 
regelui întărâtat, căci nu voiam să pleci; dar tu, în nebunia 
ta, nu încetai să-i ocâraşti pe suverani; de-aceea te vor 
izgoni din Korinthos. 

Cu toate-acestea, nu m-am lepădat de voi, cei dragi. 
Am fost adus aici, femeie, de grija pentru soarta voastră, 
să nu plecaţi, tu şi copiii, strâmtoraţi, lipsiţi de bunuri, căci 
în exil se-adună o groază de nevoi. Eu, în pofida urii tale, 
nu ţi-aş dori vreodată răul. 

MEDELA. (măsurându-l cu dispreţ) 

Mişelule între mişei! - n-am la-ndemână alt cuvânt 
mai greu, cu care limba mea să-ţi înfiereze laşitatea. Deci, 
iată-te în faţa noastră, iată-te aici, duşmanule de moarte, al 
meu, al zeilor şi al întregii omeniri. Nu-i semn de vitejie, 


nu-i semn de îndrăzneală să-ţi priveşti în ochi prietenii pe 
care i-ai lovit. Din toate viciile omului, neruşinarea este cel 
mai mare. 

<Totuşi> îmi pare bine c-ai venit. Jignindu-te, vreau 
sufletul să mi-l descarc şi tu să suferi ascultându-mi 
spusele. 

Am să încep cu începutul. Eu te-am salvat, cum ştiu 
prea bine toţi elenii care au plutit cu tine pe corabia Argo, 
când ţi s-a dat să prinzi la jug taurii cu suflări de foc şi 
brazdele să le însămânţezi cu moarte121. 

Balaurul încolăcit şi fără somn, care păzea lâna de 
aur, eu l-am ucis şi ţi-am aprins lumina izbăvirii122. 

Pe urmă mi-am trădat părintele şi vatra, ca să vin cu 
tine la Iolkos, sub Pelion, în Thessalia, mai mult înflăcărată 
decât înţeleaptă. 

Lui Pelias i-am hărăzit o moarte grea, prin mâna 
propriilor sale fete, şi astfel te-am eliberat de toată 
frica123. 

Iar după cât te-am ajutat, m-ai părăsit, nemernice, şi 
te-ai căsătorit din nou, deşi aveai copii. De nu ai fi avut 
urmaşi, te-aş fi iertat că ai tânjit să intri-n aşternutul 
alteia. S-a risipit credinţa ta în jurămintele rostite. Eu nu 
pot să pricep: socoţi cumva că s-a sfârşit puterea zeilor de- 
atunci, că oamenii au astăzi alte legi, de vreme ce îţi dai 
desigur seama că m-ai înşelat. 

Ah! dreapta mea, pe care mi-o strângeai adesea, şi, 
ah! genunchii mei! Zadarnic m-ai îmbrăţişat, mişelule! 
Câte speranţe ruinate! (Un moment de tăcere.) 

Dar haide, să ne sfătuim prieteneşte, deşi nu mă 
aştept din parte-ţi la nimic de bine. Şi totuşi, de-ţi voi pune 
întrebări, voi da pe faţă mai vârtos ticăloşia ta. Azi încotro 
să merg? în patrie, la casa părintească, pe care le-am 
trădat, urmându-te pe tine, ori la fiicele lui Pelias, 
nefericitele? Cât de frumos m-ar găzdui la vatra lor, pe 


mine care le-am ucis părintele! 

Aşa s-a întâmplat să fie!: familia de-acasă acum mă 
duşmăneşte şi eu, voind să-ţi plac, m-am războit cu mulţi 
din cei de care nu se cuvenea să mă ating. Dar tu, tu m-ai 
făcut, în schimb, invidiată de vreo hellenă pentru fericirea 
mea? 

E minunat bărbatul meu şi credincios, vai mie! dacă 
trebuie să plec din ţară, exilată, lipsită de prieteni, singură 
cu fiii mei stingheri! Frumos îi şade celui însurat din nou 
să-şi lase cerşetori copiii şi nevasta care l-a salvat! 

O Zeus, de ce ai dat oamenilor mijloace sigure să 
poată recunoaşte aurul amestecat, dar n-ai înscris, din 
naştere, pe trupul omenesc un semn, prin care să-i 
deosebească pe nemernici? Corifeul 

Cumplită este furia şi greu de vindecat, când se 
stârneşte ceartă între rude. 

Iason 

Sunt nevoit, se pare, să-ți răspund cu iscusință. 
Asemenea cârmaciului prevăzător, îmi strâng, femeie, 
pânzele, ferindu-mă de şfichiul rău şi nestrunit al limbii 
tale. 

Prea te făleşti că m-ai fi ajutat. Eu, dintre zei şi dintre 
muritori, socot că de la Kypris mi-a venit salvarea în 
drumul meu pe mare124. Desigur, ai o minte ascuțită, dar 
nu-ţi place să înţelegi că Eros, cu arcul său ce nu dă greş, 
te-a obligat să mă salvezil125. Dar despre asta nu vreau să 
vorbesc în amănunt. 

Mi-ai fost oricum de ajutor, aşa că nu mă plâng. Doar 
că, în schimbul mântuirii mele, ai căpătat mai mult decât 
ai dăruit. Să-ţi dovedesc: întâi că nu mai locuieşti într-un 
ţinut barbar, ci în Hellada; aici ai cunoscut dreptatea şi 
cinstirea legilor, nu a capriciilor forţeil26. Elenii au aflat 
despre ştiinţa ta şi ai ajuns celebră. De-ai fi trăit la 
marginea pământului, acum nu s-ar vorbi de tine. Nu mi-aş 


dori o casă doldora de aur şi glas mai minunat decât 
Orpheus, de nu s-ar aţinti spre mine ochii lumii. 

Ajungă cele spuse despre muncile pe care le-am 
îndeplinit odată. Acest război de vorbe tu l-ai aţâţat. Iar 
nunta mea regală, de care m-ai învinuit, am să-ţi arăt că, 
săvârşind-o, am dat dovadă de înţelepciune mai întâi, apoi 
de prevedere, pe urmă de bunăvoință pentru tine şi copii. 
(Medeia vrea să-l întrerupă.) 

Stai, potoleşte-te! Când am venit aici de la Iolkos, 
trăgând un lung şirag de rele după mine, ce rost mai fericit 
aş fi putut să-mi fac, fiind un exilat, decât să mă 
statornicesc, unindu-mă cu fata regelui? Mărturisesc că 
patul tău nu l-am urât, precum te plângi, că nu mânat de 
poftă mi-am luat soţie nouă şi n-am tânjit să mi se nască 
mulţi copii. Mi-ajung urmaşii care-i am şi pentru asta nu 
cârtesc. Doream ceva nespus de însemnat, un trai prosper, 
la adăpost de lipsuri, ştiind că pe cel nevoiaş, prietenii îl 
ocolesc. Voiam să-mi cresc băieţii demni de casa mea şi, 
dându-le născuţilor de tine fraţi egali în drepturi, să 
clădesc un singur neam şi să-mi asigur fericirea. 

Dar tu de ce mai vrei copii? Eu ţin să-mi întăresc 
feciorii de acum prin cei ce vor veni. Nu-i bine oare cum 
gândesc? Mi-ai da până şi tu dreptate, de n-ai fi îndârjită 
de dorul patului. Dar astfel credeţi voi, femeile, căen 
viaţă> totul este să aveţi un soţ fidel, iar când se clatină 
cumva iubirea lui, prilejul cel mai bun, cel mai frumos, îl 
duşmăniţi de moarte. Ah! dacă oamenii ar dobândi copii 
fără femei, pe altă cale, n-ar mai avea de înfruntat niciun 
necaz127. Corifeul 

Iason, ţi-ai potrivit prea bine cuvântarea, ci chiar de 
te-ar uimi părerea mea, ai încălcat dreptatea, când ţi-ai 
trădat soţia. 

Medeia 

De multe ori nu mă împac cu gândul multor muritori. 


Îl osândesc fără cruţare pe oratorul iscusit, când e 
nedrept. Înfăşurând destoinic fapta mârşavă în straiul 
vorbelor, el îndrăzneşte orişice. Dar iscusinţa lui e 
mărginită. Nu mai veni în faţa mea cu vorbe înflorite de 
cuvântător. Te voi răpune doar dintr-o rostire: de nu erai 
mişel, ai fi cerut şi sfatul meu ca să nunteşti, iar nunta n-ai 
fi tăinuit-o celor dragi. 

Iason 

Frumos m-ai fi primit, dacă-ți spuneam că am de 
gând să mă însor, când nici acum nu vrei să potoleşti 
turbarea sufletului tău! 

Medeia 

Nu asta te-a oprit. Căsătoria ta cu o «barbară» te 
îndrepta către o bătrânețe fără glorie. 

Iason 

Să nu te îndoieşti: nu m-am căsătorit cu fata regelui, 
ademenit de dragostea unei femei. Ți-am spus o dată: 
năzuiam să te ajut şi fiii mei să aibă fraţi de neam regal, un 
reazem sigur pentru casa mea. 

Medeia 

Nu-mi trebuie o fericire care să-mi fie spre povară, 
niciun belşug care să-mi frângă inima. 

Iason 

Ştii cum să scapi de-atare gânduri şi să te-arăți mai 
înţeleaptă? Să nu-ţi socoti vreodată sinistră fericirea, să nu 
te crezi lovită, când soarta-ţi este bună. 

Medeia 

Jigneşte-mă! Tu ai acuma un refugiu, pe când eu, de 
toată lumea părăsită, voi merge în exil. 

Iason 

Ai dobândit ce-ai vrut. E numai vina ta. 

Medeia 

Dar ce-am făcut? Eu mi-am luat altă pereche şi te-am 
înşelat? 


Iason 

I-ai împroşcat pe regi cu groaznice blesteme. 

Medeia 

Voi revărsa şi peste casa ta blesteme. 

Iason 

Destul f N-am să mă cert mai mult cu tine. Dacă 
doreşti pentru copii, pentru exilul tău, din bunurile mele 
vreun sprijin, te rog să-mi spui. Am să vă dau de toate, 
bucuros; am să trimit şi semne128 ca să fiţi recunoscuţi de 
gazde şi astfel să intrați sub ocrotirea lor. Te dovedeşti a fi 
nebună, de nu primeşti, femeie. Astâmpără-ţi mânia şi vei 
fi câştigată. 

Medeia 

N-am să mă folosesc de cei care te-au găzduit şi nu 
vreau să primesc nimic. Nimic nu-mi da, căci darul 
ticălosului e fără spor. Iason 

Să-mi fie zeii martori că sunt pregătit să fac orice 
pentru copii şi pentru tine. Dar ţie binefacerile nu îţi plac 
şi îţi respingi prietenii cu îndârjire. De-aceea suferinţa ta 
va fi şi mai amară. 

Medeia 

Pleacă! Ţi-e dor, bag seamă, de tânăra mireasă. Prea 
mult ai zăbovit aici. Mergi în palat! Alint-o pe nevastă- 
ta129. Poate că zeii mă vor asculta, astfel încât să-ţi pară 
rău că ai nuntit. (Jason pleacă.) Corul 

Strofa 1 

Iubirile, când se abat peste oameni năprasnic, nu le 
aduc nici virtute, nici faimă curată. 

Dar când se apropie Kypris cu paşi cumpăniţi, nicio 
zeiţă nu dăruieşte un farmec mai dulce. 

Nu slobozi niciodată spre noi, stăpâno, din arcul de 
aur al tău săgeata ce nu dă greş, umezită în filtrul dorinţei 
13°. 

Antistrofa 1 


De-ar fi să cinstim neprihana, cel mai frumos dar al 
zeilor! 

Clocotind de mânie, o Kypris, nu ne împinge vreodată 
spre paturi străine, cruţă-ne de pătimaşe schimburi de 
vorbe, de nestăpânite gâlcevi cu bărbatul, fa să trăiască în 
pace perechile şi rânduieşte cu mintea-ţi subţire, prin 
hotărârile tale, viaţa femeilor. 

Strofa 2 

Patrie, casă! de nu ne-ar fi dat să-ndurăm, departe de 
voi, prilejuri mâhnite şi griji dureroase! 

Moartea, mai bine moartea să ne aline şi să ne pună 
zilelor capăt! Nicio durere nu e mai mare ca lipsa 
pământului ţării. 

Antistrofa 2 

Văzut-am cu ochii, nu cuvântăm din poveşti, tu nu ai 
cetate, nici vreo rudenie, să-i fie milă de tine în cea mai 
cumplită-ncercare. 

Piară mişelul necinstitor de prieteni, care nu le 
deschide o inimă pură! 

El nu va fi niciodată prietenul nostru. 

(intră Aigeuăv regele Atenei, în straie de călător.) 

ĂIGEUS 

Fii bucuroasă, Medeiai Nu ştie nimeni alt fel, mai 
frumos, de-a-i saluta pe cei la care ţine. 

Medeia 

Fii bucuros şi tu, Aigeus, feciorul înţeleptului 
Pandion131. De unde vii în ţara aceasta? 

Aigeus 

Vin de la templul vechi al lui Apollon132. 

Medeia 

De ce te-ai dus la sanctuarul profetic din buricul 
lumii133? Aigeus 

Ca să întreb coracolul> cum aş putea să dobândesc 
copii. Medeia 


Cum oare, zeilor! tu până astăzi ai trăit fără copii? 


Aigeus 

Fără copii134. Aşa mi-a hărăzit vreo zeitate. 
Medeia 

Eşti însurat? sau n-ai avut de căsnicie parte? 
Aigeus 

Ba da, şi eu m-am prins în jugul căsniciei135. 
Medeia 

Dar Phoibos ce ţi-a spus despre urmaşi? 
Aigeus 

Cuvinte prea profunde pentru mintea omenească. 
Medeia 

Am voie să cunosc şi eu oracolul divin? 
Aigeus 


Cum nu? îţi trebuie, ca să-l pătrunzi, o minte 
înţeleaptă. Medeia 

Ce ţi-a răspuns? De-i voie să ascult, vorbeşte! 

Aigeus 

Să nu dezleg piciorul care iese din burduf136. 

Medeia 

Până când ce vei fi făcut, şi-n ce meleag vei fi ajuns? 

Aigeus 

Până când nu mă voi fi-ntors la vatra părintească. 

Medeia 

Ce grijă ţi-a mânat corabia în ţara aceasta? 

Aigeus 

Mă duc la cineva <numit> Pittheus, mai-marele 
Troizeneil137. Medeia 

Fiu al lui Pelopsl38, zice-se, pios nevoie-mare. 

Aigeus 

Vreau să mă sfătuiesc cu el despre oracolul lui 
Phoibos! Medeia 

Da, omul este înţelept şi iscusit tălmăcitor. 

Aigeus 


Iar mie, din toţi aliaţii, cel mai drag. 

Medeia 

Fii norocos! Să-ţi meargă toate cum pofteşti. (Aigeus 
se pregăteşte să plece. Medeia cade pe gânduri, întristată, 
şi Aigeus, observând-o, se opreşte.) 

Aigeus 

De ce ai ochiul trist şi chipul tulburat? 

Medeia 

Aigeus, bărbatul meu, din toţi, este cel mai nemernic. 
Aigeus 

Nu spune! Deapănă-mi în amănunt cnecazul tău>. 
Medeia 

Fără să-i fi greşit cât de puţin, Iason m-a vătămat. 

Aigeus 

Ce-a săvârşit? Vorbeşte mai pe înţeles! Medeia 

El şi-a luat altă femeie, să fie-n casa lui stăpână. 

Aigeus 

Doar nu a cutezat să facă asemenea ticăloşie! 

Medeia 

Să ştii că mă urăşte cel care-nainte mă iubea. 

Aigeus 

E-ndrăgostit de alta sau îţi urăşte patul? 

Medeia îndrăgostit nespus de tare; i-a înşelat pe cei 
care-l iubesc. Aigeus 

Ruşine lui, dacă-i nemernic precum spui! 

Medeia 

A vrut să se însoare cu fata unui rege. 

Aigeus 

Şi cine i-a dat <fata>? încheie spusa ta. 

Medeia 

I-a dat-o Kreon, regele pământului korinthian. 

Aigeus 

Atunci e de-nţeles mâhnirea ta, femeie! 

Medeia 


Pierdută sunt! Şi după toate, mă exilează de aici. 

Aigeus 

Dar cine-o face? îmi vesteşti un alt necaz. 

Medeia 

De pe pământul ţării mă exilează Kreon. 

Aigeus 

Cum de consimte Iason? Nu mă împac cu asta. 

Medeia 

Din vorbe nu <consimte>, dar voia lui se pleacă. (Se 
aruncă la picioarele lui Aigeus, cuprinzându-i genunchii.) 

Aigeus, ţi-ating bărbia şi genunchii, priveşte cum 
cerşesc, te rog, fii milostiv, ai mila de durerea mea! 
împotriveşte-te să fiu gonită la-ntâmplare. Primeşte-mă în 
ţara ta, la vatra casei tale. 

Atunci, cu ajutorul zeilor, vei dobândi copiii mult 
doriţi şi fericit vei fi până la moarte. Nu bănuieşti cu ce 
noroc te-ai întâlnit venind aici. Voi pune capăt lipsei tale de 
copii, voi mijloci să zămisleşti moştenitori. Atare filtre ştiu 
să pregătesc. 

Aigeus (ridicând-o) 

Temeiuri am destule să te ajut, femeie: întâi 
ceredinţa mea, în zei, pe urmă naşterea copiilor făgăduiţi 
de tine, spre care năzuiesc din toată inima. 

Am hotărât: de vei sosi în ţara mea, voi căuta, cum 
este drept, să-ţi dau sălaş. Totuşi, din capul locului, un 
lucru vreau să-ţi spun. Nu eu am să te scot de pe acest 
pământ. Dar dacă vei veni la casa mea prin tine însăţi, 
atunci te vei afla în siguranţă, căci nimănui nu te voi da. 
Deci părăseşte ţara singură; vreau să mă port fără cusur 
cu cei care mă găzduiesc. 

Medeia 

Aşa va fi. Dar dacă, peste ce mi-ai spus, aş mai primi 
o chezăşie, m-aş lăuda că te cunosc. 

Aigeus 


De ce nu te încrezi <în mine>? Ce te-a neliniştit 
anume? Medeia 

Eu am încredere, dar sunt certată cu casele lui Pelias 
şi a lui Kreon. Dacă tu te-ai lega şi printr-un jurământ, 
<sunt sigură că, nu m-ai da pe mâna lor, când vor veni să 
mă răpească de la voi. De-ai fi ţinut numai de vorbe, fără 
să fi jurat pe zei, s-ar prea putea să treci de partea lor şi să 
mă laşi, când crainicul m-ar cere. Căci, iată, eu sunt slabă, 
pe când ei au belşugul şi casele regale. 

Aigeus 

E plin de prevedere cuvântul tău, femeie. De crezi că 
astfel este bine, n-am cum să fac altminteri. Şi, faţă de 
duşmanii tăi, voi câştiga temeiul de-a te ocroti, iar starea 
ta va fi mai întărită. Numeşte-mi zeii, aşadar, pe care să-i 
invoc. 

Medeia 

Pe Glie jură şi pe Soare, tatăl meu, şi pe tot neamul 
zeilor. 

Aigeus 

Ce trebuie să fac ori să nu fac? Arată-mi! 

Medeia 

Din ţara ta să nu mă izgoneşti tu însuţi niciodată, şi 
dacă ar voi duşmanii să mă smulgă, să nu mă laşi de 
bunăvoie, cât eşti viu. 

Aigeus 

Pe Glie jur, pe strălucirea Soarelui, jur pe soborul 
zeilor să împlinesc dorinţa ta. 

Medeia 

Destul! Şi ce să păţi, de mă vei înşela? 

Aigeus 

Pedeapsa cuvenită celor ce nu-şi respectă 
jurământul. 

Medeia 

Drum bun, cu bucurie! Toate-s acum spre bine. Cât 


de curând eu voi ajunge în Atena, dar mai întâi să duc aici 
un gând la împlinire şi să câştig ceea ce urmăresc. 

Corifeul 

(lui Aigeus, în timp ce acesta pleacă) 

Porneşte spre casă, purtat de Hermes>, călăuzul 
divin, fiul Maiei, şi dorul ce-ţi mână repede paşii să ţi se- 
mplinească, Aigeus, căci nouă ne pari a fi un bărbat de 
nădejde! 

Medeia 

O Zeus! Dreptate139 a lui Zeus! lumină a Soarelui! 
acum, prietenelor, îmi voi birui faimos duşmanii. Am şi 
pornit la drum: acum sper pe duşmani să-i răsplătesc cu o 
pedeapsă dreaptă. 

Tocmai când nava mea se clătina mai tare, acest 
bărbat mi s-a ivit precum un port adăpostit, unde să-mi leg 
odgonul de la pupă, ducându-mă în falnicul oraş cu 
citadelă al Athenei140. 

Dar să vă spun ce am de gând să fac. Veţi auzi 
cuvinte ce n-au cum să vă placă141. Am să trimit un sclav 
de-al meu la Iason cu rugămintea să poftească înaintea 
mea. Când va veni, eu am să-i depăn vorbe dulci, că 
suntem într-un gând, că pentru nunta lui cu fata regelui, 
prin care m-a trădat, mă bucur, că hotărârile luate sunt de 
folos şi nimerite. 

Şi-l voi ruga să nu mai plece fiii mei, nu ca să-i 
părăsesc într-un tărâm potrivnic, [să-şi bată joc de ei 
duşmanii], ci doar ca s-o ucid cu ajutorul lor pe fata 
regelui. Am să-i trimit la ea, în mâini cu daruri scumpe, un 
văl şi o cunună de aur cizelat, ca tânăra soţie să mă scape 
de surghiun. 

Dar când, primind gătelile, se va împodobi cu ele, 
năprasnic va muri şi dacă s-ar atinge oricine de femeie, la 
rândul lui îşi va da duhul, căci darurile le voi înmuia în 
straşnice veninuri. 


Acum, să trec la altceva şi ah! mă vait, gândindu-mă 
ce trebuie să fac <pe urmăx Am să-mi ucid copiii şi nu se 
află nimeni să-i poată smulge morţii. lar după ce am să-i 
dărâm lui Iason toată casa, eu am să plec din ţară. Mă va 
goni omorul scumpilor mei fii, căci voi fi cutezat cea mai 
nelegiuită crimă142. 

Nu vreau să fiu batjocura duşmanilor, nu, dragi 
femei. La fapte! Cu ce s-ar mai alege <copiii mei> din 
viaţă, când n-am nici patrie, nici casă, nici adăpost în faţa 
relelor? 

Mult am greşit în ziua când mi-am părăsit lăcaşul 
părintesc, momită de cuvintele unui hellen. Dar, dacă zeii 
mă vor ajuta, voi şti să-i dau răsplată dreaptă. Copiii 
plămădiţi de mine în veci el n-are să-i mai vadă vii, şi 
tânăra soţie n-are să-i mai nască alţii, căci trebuie de-o 
moarte rea să piară prin veninurile mele. 

Să nu mă socotiți plăpândă, slabă, lăsătoare, ci 
dimpotrivă: groaznică pentru duşmani şi bună cu cei dragi. 
Doar inimile tari au parte de o viaţă glorioasă. 

Corifeul 

Cum ne-ai făcut părtaşele gândului tău, vrem să te 
sprijinim, dar să urmăm şi legile oamenilor: aceste hotărâri 
să nu le duci la capăt. 

Medeia 

Nu-i cu putinţă altcumva! Eu pentru sfatul tău te iert, 
căci n-ai avut de îndurat atâta chin <ca mine>. 

Corifeul 

Vei cuteza, femeie, să-i ucizi pe cei doi fii rodiţi de 
tine? Medeia 

Nimic nu l-ar muşca mai crunt pe soţul meu... 

Corifeul 

...Şi nu te-ar cufunda mai mult în nenoroc. 

Medeia 

La fapte! Orice vorbă este de prisos. (Se adresează 


Doicii, care se ivise între timp şi stă în picioare lângă 
poartă.) Mergi, adu-mi-l pe Iason! La trebile de taină mă 
folosesc de tine. Nimic să nu împrăştii din tot ce-am pus la 
cale, dacă ţi-s dragi stăpânii şi dacă eşti femeie. (Doica 
pleacă.) 

Corul 

Strofa 1 

Erechtheizii143 au fost din vechime prosperi: odrasle 
de zei fericiţi, în sacre tărâmuri necotropite vreodată, 
hrăniţi cu ştiinţa cea mai înaltă, umblă pururi, senini, în 
aerul limpede, unde ar fi zămislit Harmonia bălaie Muzele, 
nouă la număr, Pieridele sfinte. 

Antistrofa 1 

Din clarele unde ale lui Kephisos Kypris înalţă, se 
povesteşte, gingaşe brize cu dulce suflare şi le resfiră prin 
ţară. Purtând în plete mereu trandafiri bogaţi în mireasmă, 
trimite în preajma înţelepciunii Eroşii, de ajutor la toată 
virtutea 144. 

Strofa 2 

Cetatea sfintelor râuril45, meleagul bucuros de 
prieteni, te va primi printre ceilalţi pe tine de-fii-ucigaşa, 
pe tine haina? 

Ia seama! Cum să-ţi loveşti copiii? 

Ia seama la crima cu care te vei încărca! 

Nu! <Te rugăm>, atingându-ţi genunchii, cerşim de 
la tine din toate puterile, iartă-ţi de moarte băieţii! 

Antistrofa 2 Afla-vei destulă-ndrăzneală în suflet, în 
braţ, ca să străpungi fără milă pieptul născuţilor tăi? 

Cum să-ţi cobori peste fii privirea şi, nelăcrimând, să- 
i ucizi? 

Văzând cum te roagă să-i cruţi, la picioarele tale, n-ai 
să poţi îndura cu inimă dârză să-ţi curgă pe mână şuvoiul 
de sânge. 

(Intră Iason, urmat de Doică.) 


Iason 

Vin la chemarea ta, înduplecat să te ascult, cu toate 
că mă duşmăneşti. Ce mai doreşti să-mi ceri, femeie? 

Medeia 

Te rog, iartă-mă, Iason, pentru ce-am rostit şi fii mai 
îngăduitor cu răbufnirile mâniei mele, căci noi am dovedit 
de-atâtea ori că ne iubim. 

Am chibzuit în mine şi m-am certat, zicând: «De ce, 
sărmano, nebunia aceasta, de ce pornirea aceasta contra 
unor hotărâri atât de înțelepte? De ce să-i socoteşti 
duşmani pe regii ţării şi pe bărbatul care spre folosul tău s- 
a însurat cu o prinţesă, dorind să zămislească fraţi fiilor 
tăi? Când oare am să mă dezbar de furie? De ce să mă 
frământ întruna, când zeii-mi sunt acum prielnici? N-am 
oare fii? Nu ştiu că suntem exilați, fără prieteni?» 

Gândindu-mă, m-am luminat: prea mult am îndrăznit 
şi m-am umplut de ură în zadar. Te laud şi te socotesc 
cuminte, că ai ţinut să-nchei, de dragul nostru, noul 
legământ. Am fost nebună; se cădea să stau cu gândul şi 
cu fapta lângă tine, să-ţi pregătesc eu patul nupţial şi s-o 
alint, cu inimă voioasă, pe mireasa ta. 

Dar noi, femeile, să nu zic vorbă proastă, noi suntem 
doar ceea ce suntem. Tu n-ar fi trebuit să te arăţi la fel de 
rău ca mine, nici să răspunzi copilăreşte la copilării. Mă 
dau bătută! Cât de smintită-am fost atunci! Dar am ajuns 
acum la hotărâri mai bune. (Se întoarce spre casă.) 

Copii, veniţi, copii, ieşiţi de sub acest acoperiş! Veniţi 
să-i daţi bineţe tatălui şi să-i vorbiţi, cu mine laolaltă. La 
fel ca mama voastră, lepădaţi-vă de ura dinainte faţă de 
prieteni. (Vin copiii Medeii, conduşi de Pedagog.) 

Ne-am împăcat, mânia ne-a căzut! Prindeţi-i mâna 
dreaptă. (Aparte, cu vocea scăzută.) Vai mie, vai! presimt 
<nenorociri> ascunse. Cât timp veţi mai trăi, copii, să mai 
întindeţi astfel dragile voastre braţe? Vai mie, vai! mă 


năpădeşte teama şi gata sunt să plâng. În vreme ce sting 
cearta mea cu tatăl vostru, se umplu ochii mei, înduioşaţi, 
de lacrimi. 

Corifeul 

Din ochii mei de-asemenea s-a revărsat un val de 
lacrimi. De nu s-ar adânci năpasta şi mai mult! 

Iason 

Mă bucură schimbarea ta, femeie. Te iert pentru 
trecut. Firesc e ca nevasta să-l urască pe soțul care face 
nuntă nouă. Dar inima ți s-a întors spre gândul cel mai de 
folos. Ai înțeles - într-un târziu, e drept - temeiul care a 
învins; acum te porți ca o femeie chibzuită. 

Copiii mei, nu v-am uitat. Am izbutit, cu ajutorul 
zeilor, să vă salvez. Cred că veţi străluci în fruntea ţării, cu 
fraţii voştri, într-o zi la Korinthos. Să creşteţi doar, de 
celelalte are grijă tatăl vostru şi unii dintre zei, care vă 
sunt prielnici. De v-aş vedea în floarea tinereţii, mai 
straşnici ca duşmanii mei! (Se întoarce spre Medeia.) 

De ce sunt ochii tăi scăldaţi în lacrimi? De ce-ţi 
fereşti de mine albul tău obraz şi nu-mi asculţi cuvintele în 
pace? 

Medeia 

Nimic. Doar stăruiam cu gândul la copii. 

Iason 

Fii liniştită, mă voi îngriji de soarta lor. 

Medeia 

Aşa va fi; nu mă-ndoiam de spusa ta. Insă femeia este 
slabă, gata oricând să plângă. 

Iason 

De ce suspini atât de greu pentru copii? 

Medeia 

Ei sunt născuţii mei. Când le urai să vieţuiască, m-am 
întrebat în gând cu milă de ţi se va-mplini menirea. Dar să 
revin la cele dinainte: o parte am rostit-o, cealaltă ţi-o 


adaug. 

Voința regelui este să plec din ţară. Prea bine înţeleg 
că pentru mine lucrul cel mai de folos este să nu vă fiu, 
trăind aici, o piedică, nici suveranilor, nici ţie, de vreme ce 
se crede că aş fi duşmană casei lor. Voi părăsi acest 
pământ pentru exil. Dar ei, copiii? Roagă-te de Kreon 
pentru ei, să nu ti-i surghiunească, să poată fi crescuţi de 
mâna ta. 

Iason 

Nu ştiu de-am să-l înduplec, dar cată să încerc. 

Medeia 

Tu cel puţin îndeamn-o pe soţia ta să-i ceară tatălui 
să nu mai fie surghiuniţi copiii. 

Iason 

Desigur, o voi îndemna şi trag nădejde s-o conving. 

Medeia 

Da, dacă are suflet de femeie. De altfel te voi ajuta şi 
eu intrasta. li voi trimite daruri care, de departe, sunt cele 
mai frumoase din întreaga lume, [un văl şi o coroană de 
aur cizelată]. I le vor duce fiii mei. 

O slujitoare, cât mai grabnic, să vină cu podoabele 
aici! <Prinţesa> se va bucura, nu doar o dată, ci din plin, 
că te-a luat, bărbat ales, în aşternutul ei şi c-a primit un 
dar lăsat urmaşilor de tatăl tatii, Helios, pe vremuri. (O 
servitoare aduce un văl subțire şi o coroană de aur, pe 
care Medeia le înmânează copiilor.) 

Luaţi în mâini odoarele de nuntă, copiii mei, şi daţi-le 
miresei, stăpânei norocoase. Le va primi, căci nu este un 
dar de lepădat. 

Iason 

De ce-ţi goleşti, biată smintită, mâinile? Crezi că din 
casele regeşti lipseşte giulgiul sau crezi că nu avem belşug 
de aur? Păstrează-le, nu mi le da. lar pe nevasta mea, de 
mă iubeşte fie şi puţin, ştiu negreşit c-am s-o câştig mai 


lesne, decât prin bogății, prin mine însumi. 

Medeia 

Să nu-mi spui asta. Darurile, zice-se, pot să înduplece 
şi zeii. lar pentru oameni, aurul e mai puternic decât toate 
vorbele <din lume>. Destinul astăzi o răsfaţă, căci ea se 
bucură de paza unui zeu, ea este tânără şi ea domneşte. I- 
aş da nu numai aurul, ci însăşi viaţa mea, ca să-mi salvez 
copiii de surghiun. 

Grăbiţi-vă copiilor, intraţi în casa plină de averi, 
rugaţi-vă de noua tatălui soţie, de stăpâna mea. Rugaţi-o 
din adâncul inimii să nu fiţi alungaţi şi închinaţi-i darurile. 
Luaţi neapărat aminte: chiar ea, în propriile mâini, să le 
primească. 

Acum plecaţi de zor. Aduceţi mamei voastre semnul 
scump şi mult dorit că totul s-a sfârşit frumos. (Copiii, cu 
darurile în mâini, pleacă însoţiţi de Iason şi Pedagog.) 

Corul 

Strofa 1 

Nu mai avem acuma speranţă. 

Viaţa copiilor, iată, se va frânge curând. 

Ei se îndreaptă spre moarte. 

Sărmana prințesă primeşte, primeşte  năpasta 
coroanei, îşi potriveşte cu mâinile sale pe părul bălai 
podoaba lui Hades. 

Antistrofa 1 

Vraja şi nemuritoarea lor strălucire o vor ispiti să-şi 
pună vălul şi coroana de aur. 

Va cobori printre umbre gătită de nuntă. 

Aceasta e cursa morţii spre care alunecă, nefericita, 
şi nu va scăpa din plasa destinului. 

Strofa 2 

lar tu, o sărmane, o soţ păcătos, al regelui ginere, 
fără să vrei le aduci fiiilor tăi nimicirea! 

Jalnică moarte-i aduci şi nevestei tale. 


Ce rătăcire fatală, nefericitule! 

Antistrofa 2 

Plângem şi noi pentru tine, greu încercată mamă, 
care stai să-ţi înjunghii copiii din pricina patului nunţii 
tale, părăsit de bărbatul tău nemernic ca să se culce în alt 
aşternut. 

(Pedagogul şi copiii se întorc.) 

Pedagogul 

Stăpână, iată fiii tăi! Au fost iertaţi să plece în exil şi 
darurile tânăra prinţesă le-a primit în <propriile> mâini, 
cu bucurie. Pentru copii s-a încheiat acolo pace. 

De ce îmi pari atât de răvăşită? Norocul s-a întors la 
tine. [De ce înclini obrazul tău şi nu primeşti voioasă 
vestea?] 

Medeia 

Aiai! 

Pedagogul 

Aceasta nu consună cu ştirile din urmă. 

Medeia 

Aiai! din nou! 

Pedagogul 

Eu ţi-am vestit cumva de rău? Crezut-am din greşeală 
vestea bună? 

Medeia 

Ai spus ce trebuia să-mi spui. N-am să te cert. 

Pedagogul 

De ce ţi-ai coborât privirea şi lacrimile-ţi curg 
şiroaie? Medeia 

Dar trebuie <să lăcrimez>, bătrâne; iată ce-au izbutit 
să facă zeii şi uneltirea mea nechibzuită. 

Pedagogul 

Curaj! Ai să revii şi tu, prin fiii tăi, odată pe acest 
pământ. Medeia 

Dar înainte, vai! am să-i trimit pe alţii... în 


pământ146. Pedagogul 

Tu nu eşti singura ce-ai fost îndepărtată de copii. Se 
cade muritorul să îndure năpastele cu inima uşoară. 

Medeia 

Aşa mă voi purta. Mergi în palat şi pregăteşte-le 
copiilor cele de trebuinţă zilnică. (Pedagogul pleacă; 
Medeia îşi reține copiii.) 

Copii, copiii mei, acum aveţi cetate şi un lăcaş în care 
să hălăduiţi de-a pururil47, lipsiţi de mama voastră, pe 
care voi o părăsiţi. Iar eu, spre altă ţară voi merge în exil. 
Când veţi nunti, nu mă voi bucura de fericirea voastră, nu 
voi împodobi iatacul vostru, nu voi întâmpina cortegiul 
nuptial cu torţa-n mână148. 

Ah! cât m-am semeţit, nefericita! Zadarnic v-am 
crescut, copiii mei, zadarnic m-au muncit durerile în ceasul 
greu al naşterii! Da, recunosc, sărmana, că-mi întemeiam 
pe voi speranţe multe până azi: să mă hrăniţi la bătrâneţe 
şi, când voi răposa, să mă înmormântați cu mâini pioase - 
destin invidiat de oameni. Acuma dulcele meu gând s-a 
stins. 

Îmi va fi vai şi-amar să duc un trai pustiu, în lipsa 
voastră. lar voi pe mama n-o veţi mai privi nicicând cu 
dragii voştri ochi. Veţi fi trecut în altă viaţă. 

Ah! vai! de ce vă îndreptaţi, copiii mei, privirile spre 
mine? De ce mă-nvăluiţi cu ultimul surâs? Vai, ce să fac, 
femeilor, mă pierd, când văd lucirea limpede din ochii lor. 
Nu, n-aş putea! Vă las cu bine hotărârilor [de adineauri; 
voi scoate fiii mei din ţară!] La ce bun să-mi sporesc 
nenorocirea, lovind în tată cu năpasta fiilor? Nu, nu voi 
făptui! Vă las cu bine hotărârilor! 

Dar ce simţiri mă-ncearcă? Ţin să ajung de râs, 
lăsându-i pe duşmanii mei  nepedepsiţi? E timpul 
îndrăznelii. Cât de fricoasă sunt, să-mi rabd în inimă astfel 
de gânduri slabe! Intraţi, copii, în casă. Cei care sunt opriţi 


de Themis, să nu stea lângă jertfa mea, să se ferească149! 
Nu-mi va fi moale mâna. (Copiii se îndepărtează.) 

Aiai! Nu, inimă, nu săvârşi omorul! Sărmano, iartă-i, 
cruţă-i pe copii! Ei, dacă vor trăi, vor fi chiar de departe 
bucuria ta. 

Ba nu, mă jur pe daimonii răzbunători din Hades. Nu 
se va povesti cândva că mi-am lăsat între duşmani copiii, 
să-şi bată joc de ei. [Tot sunt sortiţi să moară şi dacă 
trebuie, am să-i ucid, eu născătoarea lor.] Nu se mai poate 
da-napoi, nu-i loc pentru salvare. Purtând pe cap coroana, 
îmbrăcată-n văl, se stinge tânăra prinţesă; nu mai încape 
îndoială. Acum, de-am apucat pe calea celei mai mari 
nenorociri, iar lor le hărăzesc o mai cumplită cale, vreau 
să-i îmbrăţişez pe fiii mei la despărţire. 

Veniti, copii, şi daţi-mi mâinile să le sărut. (Copiii vin 
în fugă. Medeia îi imbrăţişează.) o mâini iubite, buze dragi 
şi chipuri nobile, copiii mei! Fiţi fericiţi, însă... acolo, 
amândoi! Căci tatăl vostru v-a răpit norocul de aici. O dulci 
îmbrăţişări, obraze gingaşe, suflări suave de copii! Plecaţi, 
plecaţi! Eu nu mai am putere să întorc privirea către voi. 
Năpasta m-a zdrobit. Ştiu ce ticăloşie sunt gata să cutez, 
dar patima îmi copleşeşte gândul, ea, care iscă-n lume cele 
mai crunte rele 15°. (Copiii pleacă înspăimântați.) Corifeul 

Ades mă frământă mai agere gânduri şi caut răspuns 
la-ntrebări mai grele decât li se cade femeilor. 

Dar, iată, avem Muza noastră, care schimbă cu noi 
cuvinte 

<având înţelesuri> adânci, deşi nu cu toate, căci rar 
se găsesc femei înclinate spre Muze, doar una singură din 
sumedenie151. 

Aşa, eu susţin că oamenii fără copii sunt mai fericiţi 
decât sunt născătorii, în lipsa copiilor n-ai cum să ştii dacă 
ei aduc bucurii sau mâhniri şi astfel te cruţi de multe 
necazuri. 


Pe cei care au în vetrele lor o dulce-nflorire de 
moştenitori, îi văd năpădiţi întruna de griji. 

Întâi sunt datori să-i crească frumos, apoi să le 
strângă averi. 

Dar n-au cum să ştie dacă trudesc pentru inşi 
becisnici sau nobili. Asta-i o taină! 

Acum vă voi spune supremul amar pentru toţi 
muritorii: în ceasul când şi-au rotunjit bunăstarea şi 
odraslele lor au ajuns, cu aleasă purtare, la tinereţe, dacă 
Soarta pofteşte, îl lasă pe Thanatos să le tragă în Hades 
făptura. 

Ce câştig are omul dăruit cu urmaşi, dacă zeii, la 
caznele lor, adaugă răul acesta, cel mai năprasnic din 
toate? 

MEDEIA (adresându-se Corului) 

De mult aştept nerăbdătoare, dragi femei, pândind să 
aflu ce se-ntâmplă în palat. Dar, iată, vine fuga o slugă de-a 
lui las on şi gâfâie, semn că ne va vesti o stranie 
nenorocire. (Un servitor al lui lason intră alergând.) 

Vestitorul 

Fugi, Medeia, cu orice mijloc, fugi cu corabie sau car 
terestru, tu, care, în pofida legilor, ai săvârşit o crimă 
fioroasă. 

Medeia 

Dar ce s-a întâmplat, de zici că trebuie să fug? 

Vestitorul 

Fiica regelui şi Kreon, tatăl ei, s-au prăpădit pe dată, 
înveninaţi de tine. 

Medeia 

O, cea mai minunată ştire! De azi încolo te voi socoti 
prietenul şi binefăcătorul meu. 

Vestitorul 

Ce spui? Unde ţi-e mintea? Ai căpiat, femeie? Tu, 
care ai făcut fărâme vatra regelui, te bucuri auzind atare 


întâmplări, în loc să te cutremuri? 

Medeia 

Intâmpinării tale am ce să-i răspund. Dar nu te 
mânia, prietene. Vorbeşte! Cum s-au prăpădit? De două ori 
mai mult are să-mi placă, de s-au sfârşit căznindu-se 
amarnic. 

Vestitorul 

Când au intrat copiii, cei doi urmaşi ai tăi, aduşi de 
tatăl lor în casa nupţială, noi, sclavii, ce trăisem suferinţa 
ta, ne-am bucurat şi din ureche în ureche ne-am şoptit că 
tu şi Iason aţi pecetluit sfârşitul vrajbei vechi şi toţi le-am 
sărutat fiilor tăi ba mâinile, ba creştetul bălai; iar eu de- 
asemeni, plin de voioşie, am însoţit în încăperile femeilor 
copiii. 

Stăpâna noastră nouă, pe care castăzi> o cinsteam în 
locul tău, îşi aţinti spre Iason ochii arzători, căci nu-i zărise 
încă pe băieţi. Dar când intrară, îşi acoperi lumina ochilor 
şi silnic îşi întoarse faţa albă. Bărbatul tău, voind să-i 
domolească ura tinerei femei, a spus: «Fii blândă cu 
prietenii! Te rog, alină-te şi caută spre noi. Să ţii şi tu la cei 
care mi-s dragi. Primeşte-aceste daruri. De mă iubeşti, 
roagă-l pe tatăl tău să nu mai fie alungaţi copiii.» 

Îndată ce-a văzut podoabele, s-a îmbunat şi întru 
totul s-a unit cu vrerea soţului. Abia trecură dincolo de 
pragul casei Iason şi copiii tăi, că ea se şi găti cu vălul 
învrâstat, îşi puse peste plete coroana ta de aur şi-şi potrivi 
zulufii într-o oglindă clară. Apoi s-a ridicat din jeţ şi s-a 
plimbat, păşind uşor prin încăpere, şi-i străluceau 
picioarele ca neaua. Cum darurile o umpleau de fericire, 
săltându-se iară şi iară, îşi arunca privirea spre călcâie. 

Atunci s-a petrecut un fioros spectacol: i s-a schimbat 
culoarea pielii, s-a înclinat, s-a clătinat, cu trupul străbătut 
de tremur şi, doar lăsându-se în jeţ, a izbutit să nu se 
prăbuşească pe pământ. O slujnică bătrână, crezând că s-a 


stârnit într-însa furia lui Pan152 sau poate-a altui zeu, a 
înălţat o rugă hăulită 15| Dar a văzut cum s-a umplut de-o 
spumă albă gura ei, cum ochii săi se învârteau şi sângele 
cum i se retrăgea din trup154. lar după ruga hăulită, 
slujnica porni să plângă jalnic, îndelung. 

Îndată cineva fugi spre casa tatălui şi cineva spre soţ, 
să le vestească răul tinerei femei. Întreg palatul răsuna de 
paşi grăbiţi. 

Lungindu-şi pasul sprinten, un atlet ar fi ajuns la 
ţintă străbătând un drum de şase plethre155, când, iată, se 
trezi, nefericita, cu ochii mari şi dete glas, urlând. Un chin 
de două ori mai mare o căznea: coroana cea de aur de pe 
cap vărsa un uimitor şuvoi de foc nesăţios, iar vălul gingaş 
îi rodea nefericitei albul trup. Atunci s-a ridicat din jeţ, 
fugind în vâlvătăi şi pletele şi le smucea sălbatic, voind să 
lepede coroana; dar aurul era de nedesprins; cu cât îşi 
agita mai tare părul, cu-atât se înteţea mai tare focul. 

Apoi s-a năruit, învinsă de dureri, abia s-o poată 
recunoaşte tatăl său. Nimic nu desluşeai, nici locul ochilor, 
nici frăgezimea chipului, doar sângele mustea din vârful 
capului, prin valul de văpăi. Ca lacrimile pinului, se 
desprindea de oase carnea sa156, căci o muşca veninul 
nevăzut, privelişte îngrozitoare. 

Cu toţii ne temeam cadavrul să-i atingem, căci soarta 
ei ne-a fost învăţătură. Dar bietul său părinte, nebănuind 
urgia, dă buzna în odaie, se-aruncă peste moartă, îi 
strânge-n braţe trupul, se tânguie amarnic şi zice, 
sărutând-o: «Sărmana mea copilă! ce zeu ţi-a hărăzit 
această moarte mârşavă? De tine cine m-a lipsit, lăsându- 
mă moşneag, aproape un mormânt? Vai mie, de-aş pieri cu 
tine, fata mea!» 

Când încetă să plângă şi să geamă, voi să se ridice, 
dar trupul său bătrân rămase alipit de văl, ca iedera de 
dafinul crengos. <Atunci> s-a dat o luptă fioroasă: el se 


căznea să salte în genunchi, dar ea-l trăgea-napoi şi când 
se zvârcolea să scape, i se rupeau fâşii de carne de pe 
oase. Apoi se potoli, sărmanul, şi neputând să biruie 
năpasta, îşi dete ultima suflare157. 

Ei zac alături morţi, fiica şi părintele bătrân, 
nenorocire vrednică de lacrimi! (Medeii.) Cât despre 
soarta ce te-aşteaptă, nu vreau nimic să mai adaug. Tu 
însăţi vei cunoaşte răsplata cuvenită. 

Am înţeles încă de mult că viaţa muritorilor e umbră 
şi nu preget să spun că oamenii ce trec drept înţelepţi şi 
dornici de ştiinţă sunt cel mai greu loviți. Nu este muritor 
să fie fericit. Belşugul poate să aducă uneori anume 
împliniri, dar fericire niciodată. (Vestitorul pleacă.) 

Corifeul 

Se pare că destinul azi l-a copleşit pe Iason cu 
năpaste şi era drept s-o facă. Nefericito, cât îţi plângem 
nenorocul, fiică a lui Kreon, tu care ai plecat spre porţile 
lui Hades, jertfa unei nunţi! Medeia 

Prietenelor, lucrul este hotărât: îmi voi ucide cât mai 
grabnic fiii şi mă voi strămuta din ţară, ca nu cumva băieţii 
mei să piară de-o altă mână mai necruțătoare. Oricum, tot 
vor muri şi, dacă trebuie, am să-i ucid eu însămi, care i-am 
zămislit. 

Hai! înarmează-te, inima mea, nu şovăi, nevoia te 
sileşte să faci fărădelegea! Apucă spada, ţine-o, biată mână 
a mea, purcede spre genunea unei vieţi de chinuri! Nu fi 
becisnică! Să uiţi că sunt ai tăi aceşti preascumpi copii, pe 
care i-ai născut. Să uiţi, azi cel puţin, şi-apoi să plângi, căci 
tu îi nimiceşti, cu toate că-ţi erau atât de dragi. Voi fi, vai! 
o femeie adânc nefericită! (Medeia intră în palat. La un 
semn al ei, o sclavă zăvorăşte porţile.) 

Corul 

Strofa 1 

Io! Glie şi Soare cu raze învăpăiate, priviţi-o, priviţi 


cumplita femeie, până nu se abate peste odrasle cu braţ 
ucigaş, jertfitoare a propriei stirpe! 

Copiii sunt ramuri din tine, <Soare>158! 

Cumplit este când se împrăştie sânge divin datorită 
mâinilor omului. 

Du-te lumină născută de Zeus, să opreşti, să 
împiedici, să scoţi din palat sărmana Erinye159 
sângeroasă, asmuţită de daimoni răzbunători. 

Antistrofal 

Au fost în zadar ostenelile tale de mamă. În zadar ai 
rodit urmaşi îndrăgiţi, tu ce-ai trecut prin neprimitoarea 
strâmtoare a Symplegadelor, stâncile vinete! 

Pentru ce clocoteşte de ură sufletul tău pornit să 
ucidă, nefericite? 

Greu e păcatul omului care deşartă sângele neamului 
său, căci stingerea rudelor iscă în casa lui, pe măsura 
crimei, dureri hărăzite de zei. 

(Din casă răzbat tipetele îngrozite ale copiilor.) 

Copiii (dinăuntru 160) 

Aiai! 

Corul 

S tro fa 2 

Auziţi, auziți cum strigă copiii? 

Io! biată, năpăstuită femeie! 

Unul DINTRE COPII (dinăuntru) 

Vai mie! ce să fac? de mâna mamei unde să m- 
ascund? 

Celălalt copil (dinăuntru) 

Eu nu ştiu, dragă frate, suntem nimiciţi. 

Corul 

Trebuie! Haidem în casă, copiii să-i smulgem din 
<menghina> crimei. 

Unul DINTRE COPII (dinăuntru) 

Io! Da, de dragul zeilor, scăpaţi-ne, cât se mai poate! 


Celălalt copil (dinăuntru) 

Tăişul spadei se abate peste noi. 

Corul 

Inima ta, sărmano, era de fier sau poate de piatră, ca 
să-ţi omori vlăstarele trupului tău, cu mâinile tale! 

Antistrofa 2 

Doar o femeie, se zice, doar una, demult, îşi ucise 
copiii-ndrăgiţi. 

O FEMEIE DIN COR 

Ino, de zei smintită, când a gonit-o Hera din casa ei, 
să rătăcească la-ntâmplare. 

Corul 

Ea, după ce-i omori, se zvârli, copleşită, în apele- 
amare161. 

Altă femeie din cor 

Trecând peste faleza mării dintr-un salt, se prăbuşi 
cu amândoi copiii în adâncul morţii. 

Corul 

Ce s-ar putea săvârşi mai groaznic de-acum? 

O, chin al femeilor, nuntă, tu eşti izvor de necazuri în 
lume! 

(Intră Iason, agitat.) 

Iason 

Femeilor ce staţi în preajma-acestor ziduri, Medeia, 
făptaşa crimei crunte, se află-n casă, ori, fugind, s-a dus 
departe? 

Să se ascundă sub pământ, să zboare sus, înaripată, 
în adâncimile văzduhului, de vrea să scape de pedeapsa 
casei regelui. Doreşte, după ce i-a nimicit pe suveranii 
ţării, să părăsească iute, neplătind <pentru omor>, acest 
lăcaş? 

Nu sunt îngrijorat de soarta ei, ci numai de-a copiilor. 
Cei vătămaţi îi vor răspunde, lovind-o cu aceleaşi cazne. 
Am alergat aici să-mi apăr fiii. Mă tem că neamurile 


regelui vor căuta să-şi verse focul răzbunării pe ai mei, din 
pricina fărădelegii mamei lor. 

Corifeul 

Sărmane Iason, n-ai vorbi aşa, de-ai şti ce greu eşti 
copleşit de nenoroc. 


Iason 

Ce este? Vrea cumva să-mi ia şi mie viaţa? 
Corifeul 

Copiii tăi sunt morţi de mâna mamei lorl62. 
Iason 

Vai mie! Ce grăieşti? Ah! m-ai ucis, femeie! 
Corifeul 

Să ştii că s-au sfârşit copiii, grija ta. 

Iason 

Şi unde i-a sfârşit? Afară sau în casă? 
Corifeul 

Deschide porţile, să-i vezi înjunghiaţi. 
Iason 


Trageţi zăvoarele degrabă, slujitorilor, jos ivărul, să- 
mi văd năpasta îndoită: ei morți şi ea pe care am s-o 
pedepsesc. (Iason se năpusteşte la porţi. Medeia apare 
plutind deasupra palatului, cu cadavrele copiilor, într-un 
car tras de dragoni.) 

Medeia 

De ce mai zgudui porţile, să le forţezi? Tu cauţi 
victimele şi făptaşa? Nu te trudi zadarnic. De ţii să-mi spui 
ceva, poţi să măntrebi. Dar n-am să-ţi cad în mână 
niciodată, căci Soarele mi-a dat un car <cu aripi>, drept 
meterez în faţa braţului duşman. lason 

O, iazmă! Zeii, neamul omenesc şi eu pe tine te urâm 
mai mult, dintre femei! Ai cutezat să-ţi înfigi spada în copiii 
tăi, născuţi de tine, iar pe mine, lăsându-mă fără feciori, de 
moarte m-ai lovit. Şi-acum, după nelegiuire, încă te uiţi la 
soare şi pământ, nepăsătoare după mârşăvia săvârşită! 


Lovi-te-ar moartea! 

Azi mintea mea este întreagă; dar n-o aveam atunci, 
când eu te aduceam din casa ta şi din tărâmul tău barbar 
într-un sălaş hellen, nemernică urgie, ce ţi-ai trădat 
pământul hrănitor şi tatăl. 

Pe tine zeii te-au zvârlit asupra mea ca pe un duh al 
răzbunării. Ţi-ai omorât în vatra părintească fratele163, 
când te-ai suit la prora mândră a corăbiei Argo. Acesta ţi-a 
fost începutul. 

Apoi m-am însurat cu tine, mi-ai zămislit copii şi i-ai 
jertfit, fierbând de gelozie. Nicio hellenă n-ar fi îndrăznit 
asemenea omor şi nu dintre acelea mi-am luat nevastă, ci 
m-am căsătorit, ca să mă pierd, cu o vrăjmaşă, o leoaică, şi 
nu cu o femeie, având o fire mai sălbatică decât a Skyllei, 
<dihania> tyrrheniană164. Pe tine nicio mie de jigniri nu 
te-ar muşca destul, atâta de sfruntată-ţi este firea. Să pieri, 
neruşinate, suflet pângărit cu sângele copiilor. 

Acum pot plânge pentru soarta mea, căci nunta nouă 
nu-mi va fi prilej de bucurie, iar fiii ce i-am zămislit şi i-am 
crescut sunt morţi şi nu mai au cum să m-audă: i-am 
pierdut. 

Medeia 

Ţi-aş fi răspuns pe larg acestor vorbe, de n-ar şti tatăl 
Zeus cum m-am purtat cu tine şi ce am îndurat <în 
schimb> din partea ta. De ce aş fi îngăduit ca tu, care mi- 
ai necinstit culcuşul nupţial, să îţi petreci în pace viaţa cu 
prinţesa, râzându-vă de mine? Şi cum să-l las pe Kreon, 
socrul tău, nepedepsit, când el mă alunga din ţara? 
Numeşte-mă leoaică, dacă vrei, şi Skylla locuind în 
preajma solului tyrrhenian. Eu rană după rană ţi-am tăiat 
în inimă, cum ţi se cuvenea. 

Iason 

Dar şi tu suferi, te împărtăşeşti din chinul meu. 

Medeia 


Să ştii: decât să-ţi râzi de mine, mă împac mai lesne 
cu durerea. lason 

Copiii mei, ce mamă ticăloasă aţi avut! 

Medeia 

Feciorii mei, cum v-a pierdut sminteala tatălui! Iason 

Ba nu, ei n-au murit de mâna mea. 

Medeia 

Nu, ci din pricina jignirilor şi-a noii tale căsnicii. 

Iason 

Tu, pentru patul tău, n-ai pregetat să-i pierzi. 

Medeia 

Crezi că acesta-i un necaz mărunt pentru femeie? 

Iason 

Da, dacă este înţeleaptă, dar tu eşti, toată, mârşăvie. 

MEDEIA (arătându-i cadavrele copiilor) 

Nu mai sunt vii. Aceasta va fi cazna ta. 


Iason 

Sunt vii: răzbunători cumpliţi, legaţi de capul tău. 
Medeia 

Cel ce a săvârşit răul dintâi e cunoscut de zei. 
Iason 

Deci inima nelegiuită ţi-o cunosc. 

Medeia 

Nemernice! Mi-e silă să te-aud vorbind. 

Iason 

La fel şi mie. Nu e greu să încetăm. 

Medeia 

Şi eu doresc din inimă. Vorbeşte, ce mai vrei să fac? 
Iason 

Tu lasă-mi morții să-i îngrop şi să-i jelesc. 

Medeia 


Nici gând! îi voi înmormânta cu mâna mea în crângul 
sfânt al Herei, zeiţa culmilor165, ca nu cumva vreun 
duşman să-i pângărească, stricându-le mormântul. Iar în 


această ţara a lui Sisyphos, am să întemeiez o sărbătoare 
şi solemne rânduieli, spre ispăşirea necuratului omor166. 

Cât mă priveşte, plec în patria lui Erechtheus, să 
locuiesc cu fiul lui Pandion, cu Aigeus167. Tu, cum ţi se 
cuvine, vei pieri de moarte rea [lovit în cap de-o bârnă 
<desprinsă> din Argo168] după ce-ai cunoscut amarnicul 
sfârşit al noii tale nunţi. 

Iason 

Erinya copiilor tăi să te piardă şi platnica fărădelegii, 
Dreptatea! 

Medeia 

Ce zeu sau ce daimon te-ascultă pe tine sperjurul, 
mârşavul oaspete? 


Iason 

Fiinţă nemernică, de copii-ucigaşă! 
Medeia 

Hai, du-te-n palat şi îngroapă-ţi nevasta! 
Iason 

Mă duc, văduvit de cei doi feciori. 
Medeia 

Aşteaptă, să plângi şi mai jalnic la bătrâneţe. 
Iason 

Copii preaiubiţi! 

Medeia 

De mamă <iubiţi>, nu de tine. 

Iason 

De ce i-ai ucis? 

Medeia 

Ca să suferi <cumplit> şi tu. 

Iason 


Vai! buzele dragi ale fiilor mei, cât aş vrea, sărmanul 
de mine, să le sărut. 

Medeia 

Acum le vorbeşti, acum îi răsfeţi; atunci îi dădeai la o 


parte. 

Iason în numele zeilor! lasă-mă să le sărut barem 
gingaşa piele. 

Medeia 

Nu se poate! Zadarnic împrăştii cuvinte! (Medeia se 
înalță cu cadavrele copiilor şi dispare dusă de carul 
înaripat169.) 

Iason 

O Zeus, ascultă cum mă respinge, cum se poartă cu 
mine afurisita, de copii-ucigaşa, leoaica! 

Pentru că doar de atât sunt în stare, copiii mi-i plâng 
şi strig către zei, chemându-i să stea mărturie că, după 
uciderea lor, m-a oprit să-i ating cu mâinile mele şi să-i 
cobor în morminte. De ce i-am sădit, ca să-i văd nimiciţi de 
tine? 

(Iason pleacă abătut.) 

Corifeul 

(în timp ce Corul se îndepărtează şi iese) 

Stăpân peste sorţi este Zeus din Cer. 

Numeroase-ntâmplări nesperate dezlănţuie zeii. 

Aşteptările omului nu se-mplinesc; un zeu deschide 
neaşteptărilor cale. Aşa  s-a-ncheiat şi  <drama> 
aceasta170. 

BAKCHANTELE 

(în ordinea intrării în scenă) 

DIONYSOS. 

CORUL Bakehantelor asiatice. 

TEIRESIAS, bătrânul profet orb. 

KADMOS, fostul rege, fondatorul Thebei. 

PENTHEUS, regele Thebei. 

UN SERVITOR al lui Pentheus. 

UN PĂSTOR. 

UN VESTITOR. 

AGAVE, fiica lui Kadmos, mama lui Pentheus. 


Garda lui Pentheus, însoțitori ai lui Kadmos. 

Acţiunea începe la Theba m, dimineaţa, în fața 
palatului lui Pentheus. Intr-o parte se află ruinele 
fumegânde ale casei în care a fost fulgerată Seme le 172, 
mama lui Dionysos, şi mormântul acesteia, împrejmuit cu 
gard de viţă. Intră Dionysos, în chip de tânăr bakehant, are 
plete blonde şi o frumuseţe mai degrabă feminină; poartă 
cunună de iederă şi în mână un thyrs. Divinitatea lui va 
rămâne ascunsă până aproape de sfârşitul tragediei. 

Dionysos 

Sosesc aici, în Theba, eu Dionysos, fiul lui Zeus, 
născut odinioară de Semele, a lui Kadmos fată, pe care a 
moşit-o fulgerul scăpărător173. Schimbându-mi chipul din 
zeiesc în omenesc, mă aflu la izvorul Dirkei şi la râul 
Ismenos174. 

Privesc aici, lângă palat, mormântul mamei mele 
fulgerate, ruina fumegândă a locuinţei sale şi para focului 
divin de-a pururi vie - urmarea răzbunării Herei. Il 
binecuvântez pe Kadmos, căci el a închinat acest pământ 
fiicei lui şi l-a împrejmuit, să nu-l atingă nimeni. <Apoi> o 
viţă a crescut, prin grija mea, şi îl ascunde sub verdeaţa 
încărcată de ciorchini175. 

Plecând din ţarinile lydiene cu belşug de aur şi din 
meleagul phrygienilor, am străbătut întinderile Persiei, sub 
soare arzător, şi Baktriana plină de fortificaţii, geroasa 
Medie, Arabia cea fericită 176 şi toată Asia, pe care-o 
spală marea cu apele-i sărate, acolo unde, în cetăţi cu 
mândre turnuri, forfotesc, amestecați, helleni şi alte 
neamuril77. lar după ce-am întemeiat <acolo> sărbători 
şi rituri noi, ca să-mi vădesc dumnezeirea muritorilor, 
<azi> am intrat în cel dintâi oraş hellen. 

Din părţile pământului Helladei, eu am ales întâi 
<cetatea, Theba, s-o zguduie bakehantelel78, ţipând înalt; 
lor le-am împodobit făptura cu nebrida şi le-am pus în 


mână thyrsul 179, această lance învelită-n iederă. <Aici> 
surorile Semelei, maică-mea, spuneau despre Dionysos - 
cum? tocmai ele? - că n-a fost zămislit de Zeus, că mama s- 
ar fi aşternut cu vreun muritor şi l-a făcut apoi răspunzător 
de sarcină pe Zeus - o iscusită născocire a lui Kadmos. Ele 
mai cleveteau, stârnite de invidie, că Zeus ar fi uciso 
<drept pedeapsă> pentru minciuna nunţii <lui cu ea. 

De-aceea le-am gonit cu biciul nebuniei din palat, şi, 
prinse în vârtejul pierderii de minte, bântuie prin munţi, 
purtând însemnele misteriilor mele. Şi tot ce-i parte 
femeiască, toate femeile thebane, le-am aiurit, le-am scos 
din case şi le-am adăugat fiicelor lui Kadmos, cu care 
laolaltă zăbovesc prin stâncării, sub cetină de brazi. 
Cetatea trebuie să recunoască, vrea nu vrea, că nu este 
iniţiată în rânduielile lui Bakehos180. Eu <totodată> ţin să 
proslăvesc renumele Semelei, maică-mea, ca oamenii să se 
încredinţeze ce zeu puternic i-a născut lui Zeus. 

Kadmos, acuma, sceptrul ţării l-a lăsat feciorului 
copilei sale, lui Pentheus; acesta poartă un război nelegiuit 
cu mine, nu mă cinsteşte cu libaţii şi niciodată, când se 
roagă, nu-mi pomeneşte numele181. De-aceea, lui şi 
tuturor thebanilor, am să le dovedesc dumnezeirea mea; 
iar când aici va prinde rădăcină cultul meu, voi merge să 
mă fac în altă ţară cunoscut. Dar, dacă Theba, la mânie, ar 
căuta, cu arma-n mână, bakehantele să le întoarcă de pe 
munte, voi duce însumi eu menadele la luptă. 

Acesta-i țelul pentru care am luat înfăţişarea unui 
muritor, mi-am  preschimbat divinul chip într-unul 
omenesc. 

O voi, care aţi părăsit pietrosul 'Tmolos182, 
meterezul Lydiei, femeilor ce mi-aţi făcut alai şi v-am 
purtat printre barbari cu mine, sunati în tobele scornite în 
Phrygia de Mama Rhea183 şi de mine, înconjurați palatul 
regelui Pentheus, ca să ne vadă lumea în oraşul ridicat de 


Kadmos, 84. 

Eu plec să întâlnesc bakehantele în văile din 
Kithairon, să iau parte şi eu la dansurile lor. (Dionysos 
pleacă. În timp ce rostea ultimele cuvinte, a intrat Corul 
pbpakehantelor asiatice. Ele sunt îmbrăcate în piei de pui de 
ciută, cu şerpi în plete şi la cingători, poartă pe cap cununi 
din frunze de stejar, de iederă şi de smilaxm, îşi zguduie 
thyrsul, dansează şi se învărtejesc în larma flautelor şi 
tamburinelor.) 

Corul 186 

Strofa 1 

Părăsit-am sfântul Tmolos în pământul Asiei şi-am 
venit cu-nflăcărare să-l urmăm pe Bromios187, caznă lină, 
dulce chin, să-l mărim pe Bakehios, chiuindu-i: cuhoe188. 

Antistrofa 1 

Cine-ntârzie pe cale? Cine zăboveşte-n drum? Să se 
tragă toţi în case. La o parte! 

Ţină-şi limba fiecare în evlavia tăcerii, îl slăvim, cum 
cere ritul, pe Dionysos prin cântec: cuhoe! 

Strofa 2 

Fericit este cel hărăzit de Soartă să fie părtaş la 
misterii. 

El duce o viaţă curată, sufletul lui tresaltă în cetele 
zeului, se umple de Bakehos în munţi prin cuvioase 
purificări189, împlineşte orgiile mistice 190 ale Kybelei, 
Muma cea Mare, şi, cu thyrsul în aer, purtând o cunună de 
iederă, îi slujeşte supus lui Dionysos. 

Mergeţi  bakehantelor! Mergeţi  bakehantei or, 
călăuziţi-l pe Bromios, pe zeul fecior de zeu, pe Dionysos, 
coborâţi-l din munţii Phrygiei în oraşele-ntinse ale 
Helladei. 

<coborâţi-l> pe Bromios! 

Antistrofa 2 

Acesta e zeul născut în groaznice chinuri de maică- 


sa, căci Zeus din cer îi zvârli un trăsnet în patul durerilor, 
şi ea, lepădând coconul, pieri mistuită de fulger. 

Dar Zeus, feciorul lui Kronos, pe loc îl luă şi-l închise 
într-una din coapsele sale, cusându-l cu copci de aur, 
ascuns de privirile Herei 191. 

Pe urmă, când Moirele împliniră sorocul, Zeus îl 
născu pe zeul cu coarne de taur 192, şi-i puse pe capo 
cunună de şerpi. De-aceea, cu thyrsul în mâini, vânează 
menadele şerpi 193 şi-i poartă-mpletiţi în cosiţe. 

S trofa 3 

O Theba, doică a Semelei, să-ţi pui cununi de iederă, 
să-nalţi desiş, să-nalţi desiş de smilax verde plin de boabe, 
să te-ncununi cu cetină de brad şi frunze de stejar şi să te 
laşi în voia sfintei nebunii! 

Nebrida, haina ta bălţată, împodobeşte-o cu fâşii de 
lină albă împletită şi poartă cu evlavie toiag de narthex 
194 nestrunit, îndată toată ţara va dansal95, când Bromios 
va duce alaiul său pe munte, pe munte unde zăboveşte 
cioporul stirpei femeieşti, departe de suveici şi iţe, căci le- 
a stârnit Dionysos cu boldul său năucitor. Antistrofa 3 O 
grote-ale kureţilor, peşteri divine ale Kretei, unde-a venit 
pe lume Zeus 196! Acolo-n peşteri Korybanţii, ce poartă 
coifuri  întreite, au născocit cercul de piele <al 
tamburinei>197 pentru mine, făcând să sune laolaltă 
răpăitoarele bătăi şi viersul molcom picurat al flautului 
phrygian. 

Apoi dădură născocirea în mâinile zeiţei Rhea, să 
duruie gălăgios când chiuie bakehantele. 

Pe urmă Satyrii 198 primiră de la Zeiţa-Mumă 
<toba>, să folosească cetelor ce imnuie şi dănţuiesc la 
sărbătoarea trienală 199 plăcută lui Dionysos. 

Epoda 

(Cântecul Corului devine tot mai agitat.) Ah! cât e de 
dulce prin munţi! 


Acolo, după goana în cete, celebrantul se-aruncă pe 
jos, purtând, ca sacru veşmânt, nebrida200. El vânează 
ţapul şi-l junghie, să soarbă din sângele lui, să-nfulece 
carne crudă201. 

Cât e de dulce s-alerge prin munţi phrygieni, lydieni, 
când Bromios, primul, începe să chiuie lung: cuhoe! 

Atunci pe pământ se revarsă râuri de lapte, râuri de 
vin, râuri de miere, şi-adie mireasmă ca fumul tămâii de 
Syria. Bromios duce făclia de foc şi răşină în vârful tulpinii 
de narthex, goneşte năvalnic, stârneşte bakehantele 
rătăcitoare, ţâşneşte cu strigăt mare şi pletele moi şi le- 
azvârle să-i fluture-n aer, în timp ce sloboade voioase 
cuvinte: 

«O, mergeţi, bakehantelor! O, mergeţi, bakehantelor, 
voi, mândria şi harul muntelui Tmolos cu ape ce cară la 
vale aur202, cântaţi-l înalt pe Dionysos, cântaţi-l adânc din 
tobe, lăudaţi-l strigând: cuhoe! 

măriţi-l pe zeul Euhios cu chiote lungi phrygiene, 
când flautul armonios, flautul sfânt răspândeşte cântece 
sfinte şi înflăcărează raznele voastre. 

La munte! La munte!» 

Atunci, bucuroasă, bakehanta, pornind, ca o mânză 
prin iarbă pe urmele mamei, zvâcneşte din glezne iuți şi 
se-avântă. 

(Intră în costum de bakehant Teiresias profetul, 
bătrân şi orb, călăuzit de un slujitor) 

TelRESIAS203 (adresându-se Corifeului) 

Hei! Nu-i la poartă nimeni? Cheamă-l din palat pe 
Kadmos, fiul lui Agenor, bărbatul care a lăsat cândva 
Sidonul şi-a ridicat aici oraşul Theba întărit cu turnuri. Să 
meargă cineva să-i spună că-l aşteaptă Teiresias. El ştie 
pentru ce-am venit, ce legământ am încheiat, eu, în pofida 
bătrâneţii mele, şi el, încă mai vârstnic decât mine: cu 
thyrs în mâini şi îmbrăcaţi în piei de căprior, să ne 


încununăm cu ramuri tinere de iederă. (Din palat iese 
bătrânul Kadmos, regele Thebei de odinioară, îmbrăcat 
asemenea lui Teiresias.) 

Kadmos 

O dragul meu prieten, am auzit şi ţi-am recunoscut 
din casă vocea, chemarea ta cea înţeleaptă, bărbate 
înţelept. Sunt gata, iată-mă, şi port însemnele divine. 
Cuvine-se din răsputeri să-l proslăvim pe cel născut din 
fata mea, [Dionysos, adeverit în faţa lumii ca un zeu]. 

Noi unde vom dansa, noi unde vom sălta cu 
creştetele albe zguduite-n joc? Bătrâne Teiresias, tu eşti un 
înţelept, călăuzeşte bătrâneţea mea. Aş fi în stare, ziua- 
noaptea, să bat mereu cu thyrsul în pământ. Am şi uitat că 
sunt moşneag, cu câtă bucurie! 

Teiresias E 

La fel socot şi eu. Mă simt întinerit. Imi arde să 
dansez. (Bătrânii bat cu thyrsul în pământ şi înfiripă, greoi, 
câţiva paşi de dans.) 

Kadmos 

La munte să ne ducem oare într-un car? 

Teiresias 

Mergând în car, n-am onora cum se cuvine zeul. 

Kadmos 

Deşi sunt încărcat de ani, bătrâne, te voi conduce ca 
pe un copil. 

Teiresias 

Acolo, fără trudă, ne va conduce zeul. 

Kadmos 

Doar noi, dintre thebani, îl vom sărbători pe 
Bakehos? 

Teiresias între nebuni, doar noi suntem întregi la 
minte. 

Kadmos 

Nu-i timp pentru zăbavă. Apucă-mă de mână! 


Teiresias 

Aşază-ţi mâna într-a mea; să ne-ajutăm unul pe altul. 
(Se pregătesc să plece, ținându-se de mână204.) 

Kadmos 

Eu zeii nu-i dispreţuiesc; nu sunt decât un muritor. 

Teiresias 

N-avem nevoie să grăim cu măiestrie despre zei, ci 
doar să ţinem datinile părinteşti din vremea de demult, pe 
care nu le poate răsturna vreo judecată, cât de subţire-ar fi 
înţelepciunea unor minţi alese. 

Va spune, poate, cineva că nu-mi cinstesc cum se 
cuvine bătrâneţea, de vreme ce mă prind în dansuri, 
încununat cu iederă. 

Dar zeul nu doreşte să fie celebrat mai mult sau mai 
puţin de tineri sau de moşi. El vrea să fie adorat de toţi la 
fel şi nu-şi deosebeşte după vârstă cinstitorii. 

Kadmos 

Deoarece tu nu mai vezi lumina zilei, Teiresias, voi fi 
prorocul tău şi-ţi voi vesti ce se petrece-n jur. lată că vine 
iute spre palat Pentheus, feciorul lui Echion205, cel care a 
primit puterea în Theba de la mine. Cât este de 
înspăimântat! Ce pacoste necunoscută vom afla?( Venind 
din cetate, intră precipitat Pentheus, în straie regale, 
tunică purpurie, diademă etc., însoțit de oameni înarmați 
şi de slujitori. La început nu-i vede pe cei doi bătrâni.) 

Pentheus 

Am fost plecat întâmplător din ţară, şi-acum găsesc 
cetatea molipsită de ciudate rele. Femeile şi-au părăsit 
căminele, cu vorba că urmează riturile bakehice, şi 
rătăcesc în umbra munţilor, slăvind prin cântece şi dansuri 
noul zeu, Dionysos. Şi în alaiurile lor craterele206 sunt 
pline. Ascunse prin singurătăţi, ele se dăruie bărbaţilor, 
spunând că sunt menade ce-şi urmează riturile. Dar o 
cinstesc de fapt pe Aphrodita mai presus de Bakehos. Pe 


câte-am izbutit să le înşfac, le-am pus, cu mâinile legate, 
sub pază-n temniţa cetăţii. Pe cele care mi-au scăpat le voi 
vâna <ca să le-ntorc> din munte, <şi mai cu seamă> pe 
Ino, Agave, care m-a născut, şi Autonoe, mama lui 
Aktaion207. Cu legături de fier am să le ferec, şi-am să 
înmoi urgia nebuniei lor. 

Se povesteşte despre un străin sosit aici, un pehlivan, 
un vrăjitor din ţara lydiană, cu părul inelat, bălai şi 
parfumat, cu ochii negri strălucind de farmecele 
Aphroditei208. El se uneşte zi şi noapte cu tinere <femei şi 
fete>, smintindu-le ca să le-arate ce dulci sunt tainele lui 
Bakehos. Dar de-l voi prinde în acest palat, va înceta să 
mai lovească în pământ cu thyrsul şi coama să şi-o fluture: 
căci eu am să-i despart capul de trup. 

El întăreşte că Dionysos este un zeu, c-a fost cusut 
cândva de către Zeus în însăşi coapsa lui şi c-a fost ars de 
fulgerul scăpărător, la fel ca maică-sa, care în van se laudă 
că s-a culcat cu Zeus. Acest necunoscut, oricine-ar fi, e 
vrednic de spânzurătoare, căci prea din cale-afară ne-a 
jignit. (întorcându-se, îi observă pe Teiresias şi pe 
Kadmos.) 

Dar iată încă o minunăţie: prezicătorul Teiresias, 
înveşmântat în piei de căprior, bălţate, şi tatăl mamei mele 
- ce ruşine! - în mână poartă thyrsul, ca bakehantele! 

Mi-e silă, tată, să vă văd pe amândoi cu mintea 
rătăcită la bătrâneţea voastră. Lipseşte-te de iederă şi 
thyrsul leapădă-l, să fii cu mâna liberă, părinte-al mamei 
mele! 

De ce l-ai hotărât să te urmeze, Teiresias? Pesemne 
vrei ca, răspândind prin oameni zeul nou, să tragi foloase 
din scrutarea păsărilor şi a jertfelor209. Ah! dacă nu te-ar 
ocroti cărunta-ţi bătrâneţe, te-aş fereca în lanţuri, în 
mijlocul bakehantelor, deoarece ai împlântat aici misterii 
ticăloase. 


Când sunt femei de faţă la un praznic, unde abundă 
vinul, zâmbetul ciorchinilor, nimic nu mai rămâne, în astfel 
de orgii210, neprihănit. 

Corifeul211 

Necredinciosule, tu nu-i cinsteşti pe zei şi nici pe 
Kadmos care a sădit şi a cules un Ian de uriaşi, născuţi de 
Glie. Cu toate că eşti fiul cunuia din ei, a> lui Echion, îţi 
faci neamul de ruşine. Teiresias 

Când apără dreptatea, bărbatul înţelept dă fără 
greutate răspunsul potrivit. 

Tu ai o limbă sprintenă şi pari deştept, dar nu găsesc 
nimic deştept în tot ce ai rostit. Un om cutezător, puternic, 
şi totodată priceput la cuvântări, e cetăţean primejdios, 
dacă-i lipseşte socotinţa. 

Eu n-am cuvinte să-ţi arăt ce mult va creşte şi va 
domina Hellada noul zeu, pe care-l iei în râs. O tinere, să 
ştii că pentru oameni doi sunt zeii cei mai însemnați. 
Demeter este una sau Glia, sau cum vrei să-i zici, ea, care 
satură cu hrană seacă muritorii212. lar celălalt, de-o 
seamă cu zeiţa, este Dionysos, fiul Semelei; el a găsit o 
băutură, stoarsă din ciorchini, şi-a dat-o muritorilor, să-i 
mântuie de supărări. Cei care sorb licoarea viței cad în 
somn, uitându-şi relele de fiecare zi, şi nu este alt leac 
<mai bun> pentru necazuri2 13! Dionysos, el însuşi zeu, se 
dăruieşte în libaţii zeilor, încât <prin mijlocirea lui> îşi află 
oamenii tot binele214. 

Il iei în râs c-a fost cusut de Zeus în coapsa lui. Am 
să-ţi arăt ce minunat e adevărul. Din vâlvătaia fulgerului, 
<Zeus> a răpit divinul prunc şi l-a urcat în Olympos, dar 
Hera urmărea din cer să-l prăbuşească. Kronidul însă i-a 
răspuns cum doar un zeu putea s-o facă: a rupt o parte din 
etherul care înconjură pământul şi-a plăsmuit un nou 
Dionysos; pe-acesta l-a încredinţat geloasei Hera ca 
ostatic. Cu timpul, muritorii, trăgând un înţeles stricat din 


vorbe, au povestit c-a fost alcătuit de tatăl său în coapsă şi 
astfel a sporit legenda zeului? 15. 

Să ştii că Bakehos este şi profet: înflăcărarea vinului, 
la fel ca nebunia, se înrudeşte mult cu darul profeţiei. Într- 
adevăr, când zeul se revarsă în trupul nostru cu putere 
multă, cei scoşi din minţi de el văd viitorul216. 

Mai mult, are şi unele din însuşirile lui Ares. 
Adeseori, chiar înainte să înalțe lancea, se clatină, cuprinși 
de spaimă, oştenii care stau înşiruiţi pentru război cu 
armele în mâini, şi se împrăştie. Această năucire-a minţii 
de la Dionysos le vine. 

De-asemenea, îl vei vedea pe stânci, la Delphi, 
trecând cu torţele în salturi prin cmuntele cu> două 
piscuri şi agitând un ram divin, căci el este atotputernic în 
Hellada217. 

Pentheus, fereşte-te să socoteşti că numai forţa 
covârşeşte oamenii. lar dacă astfel crezi, părerea ta nu-i 
sănătoasă; să nu-ţi închipui că eşti teafăr. Primeşte zeul pe 
acest pământ, varsă-i libaţii, slăveşte-l chiuind, cu creştetul 
încununat. 

Dionysos nu va constrânge femeile la cumpătare în 
cele ce-o privesc pe Kypris; doar firea lor le poate ţine, 
oricând, oriunde, nepătate. Află că nici în toiul sărbătorilor 
lui Bakehos, femeile într-adevăr curate nu se pângăresc. 

Vezi, tu te bucuri când se-adună mulţi thebani la 
porţile <palatului> şi numele ţi-l preamăresc. După 
părerea mea, şi zeul este încântat, când i se-aduc cinstiri. 
Deci eu şi Kadmos, care am fost batjocoriţi de tine, ne vom 
încununa cu iederă şi vom intra - pereche de moşnegi - în 
cetele dănţuitoare. Eu nu mă voi lupta cu zeul numai ca să- 
ţi urmez porunca. Eşti prins în volbura unei cumplite 
nebunii şi niciun leac nu te mai poate vindeca. Corifeul 

Prin cuvântarea ta, bătrâne, nu-l faci pe Phoibos de 
ruşine şi-ţi dovedeşti înţelepciunea, când îl cinsteşti pe 


Bromios ca pe un mare zeu218. 

Kadmos 

Copile, Teiresias ţi-a dat îndemnuri bune. Rămâi cu 
noi în casa legilor, nu în afara lor. Acum eşti tulburat şi 
mintea ţi-a luat-o razna. Chiar dacă n-ar fi zeu Dionysos, 
precum susţii, dă-i totuşi numele acesta şi caută să minţi 
frumos, adeverind că din Semele s-a născut un zeu, spre 
cinstea noastră şi a neamului întreg. Gândeşte-te, ce 
groaznic a pierit Aktaion: fălindu-se c-ar fi un vânător mai 
priceput decât e Artemis, copoii lui, hrăniţi de însuşi el cu 
carne crudă, l-au sfâşiat pe glia grasă. Fie să nu ai parte 
de asemenea ursită! Primeşte să te încununi cu iederă. 
Închină-i-te zeului, cu noi o dată! (Se apropie să-l 
încunune. Pentheus se fereşte, apoi se adresează 
însoţitorilor. ) 

Pentheus 

Ţine-ţi departe mâna! Du-te la  zbănţuielile 
bakehantelor. Nu încerca să mă atragi în căpiala ta. Pe- 
acesta îl voi pedepsi, pe dascălul nechibzuinţei tale. 

Plecaţi, grăbiţi-vă, mergeţi la jeţul lui, din care 
urmăreşte zburătoarele, cu drugi zdrobiţi-l, prăvăliţi-l, 
răsturnaţi-l, pe dos întoarceţi totul! Zvârliţi-i panglicile de 
profet> în vânt, în vijelie219!(Câţiva slujitori pleacă în 
grabă.) Va fi lovit din plin de răzbunarea mea. 

Voi ceilalţi, străbătând cetatea, să-i daţi de urmă 
veneticului efeminat, ce răspândeşte noua molimă printre 
femei şi paturile vi le pângăreşte! Prinzându-l, să-l legaţi în 
lanţuri şi să-l aduceţi în palat, să fie pedepsit cu pietre, să 
moară, după ce, la Theba, îi va fi fost amar cultul lui 
Bakehos. (Pentheus intră în palat. Garda pleacă în 
căutarea lui Dionysos.) 

Teiresias 

Sărmane, nu ştii unde te târăsc cuvintele! Acum eşti 
chiar nebun; mai adineauri nu erai decât într-o ureche. Noi 


să purcedem, Kadmos, iar pentru el să ne rugăm, deşi e un 
sălbatic, şi pentru ţara noastră, să nu ne bată zeul cu vreo 
pacoste. 

Să mergem! vino cu toiagul îmbrăcat în iederă şi 
ţine-mă, căci şi eu te voi ajuta. Ar fi ruşine să se 
prăbuşească doi bătrâni. La drum! orice va fi să fie! Se 
cade să-i slujim lui Bakehos al lui Zeus. Mi-e teamă ca 
Pentheus să nu-ţi îndolieze casă, Kadmos220! Aceasta nu-i 
vreo profeție, ci faptele mă fac s-o spun. El e nebun şi 
cuvintează nebuneşte. (Teiresias şi Kadmos părăsesc 
scena, sprijinindu-se unul pe altul.) 

Corul 

Strofa 1 

O Evlavie, preasfântă între zei, Evlavie ce pluteşti 
peste pământ purtată de aripi de aur, nu-i auzi cuvintele lui 
Pentheus? Nu îl auzi cât de mârşav pângăreşte numele lui 
Bromios, al feciorului Semelei, zeul stăpânind în fruntea 
unor vesele ospeţe cu coroane-mpodobite? 

El conduce dansuri sacre, se răsfaţă-n viers de flaut 
şi topeşte toată grija, când licoarea viței curge sclipitoare 
la banchetul zeilor, şi când, la mese, sub umbrar de iederă, 
pe bărbaţi îi prinde somnul ce se-mprăştie din cupe. 

Antistrofa 1 Limbile neînfrânate şi sminteala far de 
lege se îneacă-n nenoroc. 

Iar o viaţă chibzuită şi umilă întăreşte casele, să nu le 
strice zguduirile <Ursitei>. 

Chiar dacă îşi au lăcaşul în etherul depărtat. 

Fiii Cerului221 se-apleacă peste cele muritoare. 

Nu e semn de-nţelepciune să aduni ştiinţă multă, nici 
să depăşeşti cu gândul graniţele omeneşti, căci e scurt 
răgazul vieţii, şi semeţul ars de gânduri prea înalte nu 
culege bucuria unei clipe 222. 

După noi, acesta este fel de-a fi de oameni şui sau 
prost, poate, sfătuiţi. 


Strofa 2 

O, de ne-am duce în insula Kypros a Aphroditei, unde 
iubirea domneşte şi-nvăluie sufletul omului223! 

O, de ne-am duce la Pharos, unde fluviul barbar cu o 
sută de guri încarcă pământul cu roade, fără să plouă 
vreodată224! 

O, de-am ajunge-n Pieria225, tărâmul frumos, fără 
seamăn, scaunul Muzelor, şi pe costişele sacre ale 
Olympului! Bromios. 

Bromios, du-ne acolo, zeule Euhios, care porneşti 
zvăpăiatele hore! 

Acolo se află Charitele226, acolo-i sălaşul lui 
Pothos227, acolo e slobod extazul bakehantelor. 

Antistrofa 2 

Zeul acesta, feciorul lui Zeus, se simte acasă-n 
ospeţe, şi îndrăgeşte zeiţa ce toarnă cin lume> belşugul, 
crescătoarea copiilor, Pacea! 

El dă tuturor, deopotrivă, săraci sau bogaţi, 
desfătările vinului, mângâietoare; dar îl urăşte pe omul 
nedoritor să-şi petreacă în bucurie luminoasele zile şi 
dulcile nopţi ale vieţii sale. 

Păstrămu-ne mintea şi inima cât mai departe de 
semeni umflaţi de mândrie! 

Fie-ne pururea pilda poporul de rând, smerit în 
păreri şi în fapte! 

Aceasta să fie alegerea noastră228. 

(Trimişii regelui se întorc, aducându-l pe Dionysos. 
Bakehantele se retrag, înspăimântate. Auzind zgomotele 
de afară, Pentheus iese din palat.) 

Un servitor 

Pentheus, venim cu prada după care ne-ai trimis s-o 
prindem. N-a fost deşartă goana noastră. Vânatul nu ni s-a 
împotrivit, nu s-a zbătut să fugă, ci ne-a întins de bunăvoie 
mâinile, nici barem n-a pălit, nu i s-au stins bujorii din 


obraji. Ne-a poruncit, zâmbind, să-l ferecăm şi să-l 
aducem. El a stat blând şi ne-a făcut uşoară osteneala. 
Atunci, plin de sfială, i-am vorbit: «Te duc, străine, însă nu 
din voia mea. Eu împlinesc porunca lui Pentheus, cel care 
m-a trimis.» 

Însă bakehantele, pe care tu le-ai prins şi le-ai zvârlit 
în închisoarea publică, legate-n lanţuri, s-au mistuit din 
temniţă; acum aleargă spre păduri, săltând, şi-l cheamă cu 
glas mare pe zeul Bromios. Căci fiarele de la picioare le-au 
căzut, sfărmate de la sine, zăvoarele s-au desfăcut şi 
porţile s-au dat în lături, deşi n-au fost atinse de mână 
muritoare. Da, prin acest bărbat sosit la noi, se umple 
Theba de minuni. 

Cât despre celelalte, hotărăşte singur! 

Phntheus 

Sunteţi nebuni! El mi-a căzut în mâini, în plasa mea, 
şi nu-i destul de sprinten ca să-mi scape. 

Cum văd, străine, trupul tău nu-i prost făcut şi cred 
că place femeilor pe care le momeşti prin Theba. Tu nu 
eşti luptător; se vede după părul lung ce se revarsă pe 
obrajii tăi, stârnind dorinţa. Iar pielea-ţi este albă, îngrijită; 
anume te-ai ferit de focul soarelui, hălăduind la umbră, ca 
s-o vânezi pe Aphrodita cu frumuseţea feţei tale. 

Dar mai întâi să-mi spui care ţi-e baştina. 

Dionysos 

E lesne să-ţi răspund şi fără îngâmfare. Ai auzit de 
Tmolos, un munte înflorit? 

Pentheus îl ştiu, înconjură <aproape> ca un cerc 
cetatea Sardes229. Dionysos 

De-acolo sunt. Lydia-mi este patria. 

Pentheus 

Şi cum se face că aduci aceste rituri în Hellada? 

Dionysos 

Dionysos, fiul lui Zeus, mi-a poruncit <să le aduc> 


23°. Pentheus 

Aveţi acolo un alt Zeus, părintele unor zei noi? 

Dionysos 

Nu. E tot cel ce s-a unit aici da Theba> cu Semele. 
Pentheus 

Ţi-a dat <în vis> porunca, noaptea, sau privindu-te în 
ochi? Dionysos 

Ba eram treaz, când mi-a încredinţat misteriile lui. 


Pentheus 

Dar poţi să-mi spui ce sunt misteriile astea? 
Dionysos 

N-au voie să le ştie muritorii ce nu au fost iniţiaţi. 
Pentheus 

Şi ce câştigă cei care le celebrează? 

Dionysos 

Este oprit să afli, dar merită să cauţi a cunoaşte. 
Pentheus 

Vorbeşte mai pe şleau, ca să pricep. 

Dionysos 

Misteriile zeului detestă necredinţa. 

Pentheus 

Dar zeul, dacă spui că l-ai văzut făţiş, cum arăta? 
Dionysos 


Aşa cum socotea să fie. Nu eu îi porunceam într-asta. 
Pentheus 

Din nou vorbeşti pe ocolite şi nu-mi răspunzi la 
întrebare. Dionysos 

Neştiutorului răspunsul înţelept îi pare prost231. 

Pentheus 

Acesta-i primul loc în care ai strecurat daimonul 
ăsta? 

Dionysos 

Toţi barbarii, prin dansuri, îi celebrează cultul. 

Pentheus 


Pentru că barbarii, desigur, sunt mai smintiţi decât 
elenii. Dionysos 

Ba, cât priveşte cultul, mai puţin; au alte obiceiuri. 
Pentheus 

Slujiţi zeului noaptea sau la lumina zilei? 

Dionysos 

Cel mai adesea noaptea, căci bezna este sacră. 

Pentheus 

Dar bezna e vicleană şi stricătoare de femei. 

Dionysos 

Desfrâul poate fi neruşinat şi ziua. 

Pentheus 

Eşti vrednic să primeşti pedeapsă pentru vorbire 
lunecoasă. 

Dionysos 

Iar tu pentru orbire şi lipsă de credinţă. 

Pentheus 

Obraznic e acest bakehant şi retor încercat! 

Dionysos 

Aştept osânda. Spune, cum mă vei căzni? 

Pentheus 

La început îţi voi tăia zulufii. 

Dionysos 

Dar părul meu e sfânt; îl las să crească pentru zeu. 
Pentheus 

Pe urmă am să-ţi smulg din mână thyrsul. 

Dionysos încearcă numai să mi-l smulgi! E lucrul lui 
Dionysos. Pentheus în temniţă te voi închide, păzit, să 
putrezeşti acolo. Dionysos 

Iar zeul însuşi mă va libera, când va pofti. 

Pentheus 

Desigur, când îl vei striga din mijlocul bakehantelor. 
Dionysos 

El chiar acum este de faţă şi vede câte pătimesc. 


Pentheus 

Aşa să fie? Unde este? Privirea mea nu-l desluşeşte. 
Dionysos în preajma mea. Dar tu, fiind necredincios, nu 
vezi nimic. Pentheus 

Luaţi-l, <străjilor>! îşi bate joc de mine şi de Theba. 
Dionysos 

N-am să vă las să mă legaţi; eu sunt întreg la minte, 
voi smintiţi. 

Pentheus 

Legaţi-l! Doar sunt regele. Vă poruncesc! 

Dionysos 

Nu ştii ce spui, ce faci, nici barem cine eşti. 

Pentheus 

Eu sunt Pentheus, feciorul lui Echion şi-ai Agavei. 

Dionysos 

Prin nume chiar ai fost menit nenorocirii2 32. 

Pentheus 

(adresându-se întâi gărzilor, apoi lui Dionysos) 

Hai, mergeţi şi legaţi-l de ieslea cailor, să vadă numai 
întunericul adânc. Acolo n-ai decât să dănţuieşti. 

Femeile care te-au însoţit, tovarăşele tale de 
nemernicii, sau le voi vinde <sclave>, sau le voi ţine să-mi 
slujească mie, să ţeasă la război, şi-atunci nu vor mai face 
zgomot, bătând cu mâinile în tobe. 

Dionysos 

Mă duc. Oricum, din ceea ce nu-ţi este hărăzit, nimic 
nu-ţi va impune soarta. Însă Dionysos, pe care-l vatămi 
susţinând că nu există, îţi va plăti pentru jignire; căci tu 
loveşti în el, când mă întemniţezi pe mine. (Dionysos este 
luat de garda regelui spre a fi închis. Pentheus se duce 
după ei.) 

Corul 

Strofă 

Dirke limpede, frumoasă fată a lui Acheloos 23| tu pe 


vremuri ai scăldat în apa ta unduitoare pruncul sfânt2 34, 
pe care Zeus, tatăl său zămislitor, închizându-l într-o 
coapsă, l-a răpit din vâlvătaia focului fără de moarte şi-a 
strigat: «Dithyrambos235, fătul meu cu două naşteri, află- 
ţi adăpost în sânul bărbătesc <al coapsei mele>! 

Ai să te vădeşti, o Bakehos, şi vor învăţa cândva 
thebanii numele acesta.» 

Dar azi, fericită Dirke, când purtăm cununi pe creştet 
şi-i dansăm zeului nostru în alaiuri avântate, ne alungi de 
lângă tine>. 

Ah! de ce ne dai în lături? 

De ce fugi din calea noastră? în curând, prin băutura 
tescuită din ciorchinii viței lui Dionysos, în curând vei ţine 
seama nu puţin de Bromios. 

Antistrofă Ce mânie clocoteşte în Pentheus, născut 
din stirpea Gliei şi-a unui balaur! 

Ce mânie clocoteşte în feciorul lui Echion, acel 
monstru necioplit, nu un om ca muritorii, ci un soi de uriaş 
însetat de sânge, care pururi se lupta cu zeii! 

lar pe noi, care-i slujim lui Bromios, ne va lega în 
curând cu lanţuri grele, căci îl ţine în palat, într-o neagră 
temniţă, pe cel ce ne-nsoţeşte-n dansuri. 

O Dionysos, copile fără seamăn al lui Zeus, vezi-ţi 
prorociţele şi din Olympos coboară, scuturând năprasnic 
thyrsul tău strălucitor de aur236; spulberă neobrăzarea 
ucigaşului acesta! 

Epoda 

Unde eşti, Dionysos? 

Poate că dansezi prin Nysa237, nutritoare de jivine, 
sau pe culmi korykiene238 şi conduci, cu thyrs în mină, 
cete de închinătoare; poate umbli prin cotloane şi păduri 
pe Olympos, unde-şi instruna Orpheus lira şi cânta pe 
vremuri, încât se-adunau copaci şi fiare să-i asculte viersul. 

O Pieria, fericito. 


Euhios te venerează; el va trece pe la tine-n pâlcuri 
de dănţuitoare. 

Săltătoarele menade le va duce peste râul Axios cu 
unde repezi şi peste Lydias, care le împarte bunăstare 
oamenilor, ca un tată al belşugului, şi face prin curata-i 
apă rodnic un ţinut cu mândri cai239. 

Dionysos (nevăzut, din palat) 10240!  Ascultaţi, 
ascultaţi-mi strigarea! 

Io, bakehante, bakehantelor! 

Corul 

Cine, cine, de unde strigă năvalnic? 

Nu este chemarea lui Euhios? 

Dionysos (dinăuntru) 

Io! io! vă strigă din nou fiul Semelei şi al lui Zeus. 

Corul 

Io! io! stăpâne! 

Vino degrabă la ceata supuselor tale, o, Bromios, 
Bromios! 

(Pământul se cutremură.) 

Corifeul 

Pământul se zguduie! Sfânt e cutremurul! 

Corul 

Aaa!... 

Corifeul 

Palatul lui Pentheus în curând va cădea clătinat din 
adâncuri! în palat se află Dionysos. 

Lui închinaţi-vă! 

Corul 

Lui ne-nchinăm. 

Dionysos (dinăuntru) 

Io! io! 

(Se aud prăbuşiri de ziduri înăuntrul palatului.) 

O BAKCHANTĂ DIN COR lată, zidul de piatră se 
crapă deasupra coloanelor. 


De dinăuntrul lăcaşului. 

Bromios va chiui, ţipându-şi izbânda. 

Dionysos (dinăuntru) 

Aprinde-te, fulger, torţă de foc! 

Mistuie-n flăcări, mistuie-n flăcări al lui Pentheus 
palat! 

(Scena se luminează de vâlvătaia focului izbucnit din 
mormântul Semelei.) 

Corul 

Aaa!... 

Altă BAKCHANTĂ DIN COR Ah! focul! Priviţi, priviţi! 
în jurul mormântului sfânt al Semelei arde văpaia, rămasă 
din ziua când a lovit-o cu fulgerul Zeus. 

Corifeul 

Aruncaţi-vă pe pământ, aruncaţi-vă tremurătoarele 
trupuri, menadelor! 

După ce-a ruinat de sus până jos palatul acesta, 
regele nostru, fiul lui Zeus, se îndreaptă spre noi. 

(Bakehantele se prosternă. Dionysos iese din palatul 
cuprins de foc.) 

Dionysos 

O femeilor străine, încetaţi a vă mai teme. 

Când v-aţi aruncat pe glie, bine aţi simţit că Bakehos 
clătina vârtos palatul lui Pentheus. Sculaţi-vă, lepădaţi-vă 
de spaimă, nu mai tremuraţi atâta! 

(Corul bakehantelor se ridică de la pământ.) 

Corifeul 

Preaputernică lumină a misteriilor noastre, după 
trista-nsingurare, cât mă bucur să te văd! 

Dionysos 

Aţi căzut în deznădejde, când m-au dus să mă 
azvârle-n bezna cea întunecoasă a-nchisorii lui Pentheus? 

Corifeul 

Cum să nu? Căci fără tine, cine ne-ar mai ocroti? 


Spune-ne cum ai scăpat din ghearele omului mârşav? 

Dionysos 

Lesne, fără opintire, singur m-am eliberat. 

Corifeul 

Cum? Nu ţi-a legat cu funii înnodate mâinile? 

Dionysos 

Mi-am bătut joc de sfruntarea lui, care-şi închipuia că 
mă leagă strâns, dar, iată, n-a fost vrednic să mă prindă, 
nici nu m-a atins; zadarnic se-mbuibase cu speranţe. 

Dând peste un taur lângă iesle, <într-un staul> unde 
m-a condus să mă închidă, i-a legat lui strâns genunchii şi 
copitele cu funii. lar acesta, de mânie, gâfâia grozav, 
sudoarea i se prelingea pe trup, şi-şi rupea cu dinţii buza. 
Eu stăteam în preajma lui şi priveam senin. Deodată, 
Bakehos  clătină palatul şi aprinse-o vâlvătaie pe 
mormântul mamei sale. 

Dar Pentheus, crezând că arde chiar palatul, alerga 
fără noimă pretutindeni, şi pe sclavi îi trimitea să stingă cu 
apă focul 242. Slugile s-au străduit fără rost cu lucrul ăsta. 
El apoi, încredinţat c-am fugit, trăgându-şi spada cu miner 
întunecat, năvăli năuc în casă. Şi atunci Dionysos, eu socot 
că el, în curte plăsmui o arătare, iar Pentheus, dând iama- 
ntr-însa, socotind că mă ucide, junghie  înfiriparea 
luminoasă de ether243. 

După multe cazne, Bakehos şi mai greu îl umili. 

Zgudui întreg palatul, prăbuşindu-l în ruină, ca să-i 
fie-amarnic lanţul ce mi-l pregătise mie. 

Obosit, acuma zace lângă spadă pe pământ omul 
care-a cutezat să intre-n luptă cu un zeu. 

Eu, senin, ieşind din casă, am venit să vă găsesc, fără 
să-i mai port de grijă lui Pentheus. Dar mi se pare că 
răsună paşi în goană prin palat. Desigur el va sosi curând 
la poartă. Ce îmi va mai spune oare după cele petrecute? 
Liniştit am să-l întâmpin, chiar de-l bântuie mânia. 


Înțeleptul e dator să-şi potolească totdeauna sufletul 
înviforat. 

(Pentheus se năpusteşte afară din palat, plin de 
neliniște şi furie.) 

Pentheus 

Ce lovitură groaznică! Străinul a scăpat, deşi era 
împovărat de lanţuri adineaori. 

Dionysos 

Stai locului! Alină-ţi furia şi domoleşte-ţi paşii! 

Pentheus 

Cum ai putut să te dezlegi, să ieşi din închisoare? 

Dionysos 

Nu ţi-am spus limpede că voi fi dezlegat? N-ai auzit? 
Pentheus 

De cine? Pururea spui ciudăţenii! 

Dionysos 

De cel ce face să rodească belşugul de ciorchini al 
viței. 

Pentheus 

Prin struguri s-a împrăştiat beţia pe pământ244. 

Dionysos 

Jignirea aceasta e de fapt pentru Dionysos o laudă. 

Pentheus 

Ordon să se încuie poarta la toate turnurile 
<Thebei>. 

Dionysos 

De ce? Sau nu pot zeii să treacă peste ziduri? 

Pentheus 

Eşti înţelept nevoie mare, dar nu cât s-ar cădea să fii. 

Dionysos 

Ba tocmai că sunt înţelept îndeosebi când trebuie. 
Dar mai întâi ascultă spusa unui vestitor care coboară de 
la munte. Am să rămân aici şi eu, n-am să lipsesc de lângă 
tine. (Unul dintre păstorii lui Pentheus soseşte în mare 


grabă şi se înfăţişează regelui.) 

Păstorul 

Pentheus, o rege al pământului theban, tocmai sosesc 
din Kithairon, unde nicicând nu se topesc zăpezile 
strălucitoare. 

Pentheus 

De ce atâta zor? Ce veste grabnică-mi aduci? 

Păstorul 

Văzut-am sfintele bakehante, care, împunse de 
tepuşa zeului, au alergat desculţe dincolo de porţile 
oraşului şi am venit cu gândul să vă spun, stăpâne, ţie şi 
cetăţii, ce fel de ciudăţenii săvârşesc, mai straşnice decât 
orice minune. 

Dar ţin să aflu dacă pot vorbi fără sfială despre tot ce 
se petrece sau dacă trebuie să-mi cern cuvintele, deoarece 
mă tem, stăpâne, de iuţeala firii tale şi de regeasca ta 
mânie. 

Pentheus 

Vorbeşte şi nu-ţi fie frică de mine câtuşi de puţin. [Pe 
omul brav nu se cuvine să-l întărâte adevărul.] Cu cât vei 
da pe faţă mai multe mişelii de-ale bakehantelor, cu-atât 
voi pedepsi mai aspru pe cel ce a momit femeile să lunece 
pe căi greşite. 

Pastorul 

Suiam cu turmele de boi la păşunat pe un tăpşan 
stâncos, în zori, când razele de soare prind a încălzi 
pământul, şi-acolo am văzut trei pâlcuri avântate de femei. 
In fruntea unuia sta Autonoe, al doilea primea porunci de 
la Agave, mama ta, al treilea de la Ino. 

Şi slobode, toate <femeile> zăceau, cu trupurile 
dăruite somnului. Unele-şi rezemau spinările de brazi, iar 
altele îşi odihneau la întâmplare capul pe pământ, pe 
frunze de stejar, în chip cuviincios, şi nu cum spui că s-ar fi 
îmbătat cu vin sau de cântarea flautelor şi c-ar umbla prin 


codrii singuratici după Kypris. 

La mugetele boilor încornoraţi, deodată, ridicându-se 
în mijlocul bakehantelor, Agave a tipat prelung, să le 
trezească. Şi ele, după ce şi-au scuturat din pleoape 
somnul, s-au sculat, păstrând o rânduială sfântă - lucru 
minunat! - neveste tinere, bătrâne şi fete încă nenuntite. 

Întâi şi-au răsfirat pe umeri părul, apoi şi-au potrivit 
nebridele, legând şireturile deznodate, iar peste brâu, pe 
pieile de căprior, bălţate, s-au încins cu şerpi, ce le lingeau 
obrajii. Ţineau în braţe câteva un ied de căprioară sau un 
pui de lup sălbatic şi le dădeau să sugă lapte alb. Erau 
femei cu sâni umflaţi, ce-şi părăsiseră copiii nou-născuţi. 

Pe urmă s-au încununat cu iederă, cu frunze de 
stejar, cu smilax înflorit. Când una dintre ele lovi cu thyrsul 
stânca, ţâşni, strălimpede ca rouă, un izvor. Şi când atinse 
alta cu narthexul ţărâna, porni să curgă un pârâu de vin, 
prin voia zeului. Era destul să zgârie cu degetele lor 
pământul, şi, cele ce pofteau, primeau belşug de lapte. 
Cununile de iederă din vârful thyrselor lăsau să cadă 
picături de miere. 

Şi tu de-ai fi văzut aceste întâmplări, ai proslăvi prin 
rugăciuni marele zeu, pe care-l ponegreşti. 

Iar noi, atunci, bouari şi păcurari, ne-am sfătuit şi ne- 
am ciocnit părerile despre minunile ciudate, uimitoare. Şi 
unul dintre noi, umblat pe la oraş şi bun de gură, ne spuse 
tuturor: «O voi ce locuiţi pe sfintele podişuri ale munţilor, 
nu vreţi s-o urmărim pe mama lui Pentheus, Agave, şi 
smulgând-o din aceste rituri, să-i facem regelui plăcere?» 
Noi am găsit cuvântul său întemeiat şi ne-am ascuns în 
tufe să pândim. 

Bakehantele, la ceasul lor obişnuit, săltându-şi 
thyrsul, începură să danseze, şi-l preamăreau pe lakehos 
245 într-un glas, pe Bromios, fiul lui Zeus. Juca tot 
muntele, jucau şi fiarele; nimic nu rămăsese afară din 


vârtej 246. 

În toiul dansului, Agave a trecut pe lângă mine, şi eu, 
sărind din ascunziş, m-am repezit s-o prind. Dar ea strigă: 
«Ogarcelor, ah, sprintenele mele, suntem vânate de 
bărbaţi247. Urmaţi-mă cu arma thyrsului în mâini! urmati- 
mă!» Prin fugă numai am scăpat să nu mă sfârtice 
bakehantele. 

În schimb, ele s-au năpustit, fără să ţină fier în mâini, 
asupra vitelor care păşteau pe plai. Să fi văzut atunci cum 
unele, numai cu degetele, sfâşiau vreo vacă mugitoare, 
doldora de lapte, cum altele frângeau junincile şi aruncau 
copite despicate şi coaste pretutindeni, încât se agăţau de 
ramurile brazilor, mânjindu-le cu sânge. lar taurii 
nedomoliţi, care te-ar fi luat în coarnele mâniei mai 
devreme, se prăbuşeau năprasnic pe pământ, sub braţele a 
mii de tinere <femei şi fete>; acestea le jupeau pe loc 
veşmântul cărnii, mai grabnic decât ai clipi din ochii tăi 
regeşti248. 

Apoi s-au năpustit precum un stol de păsări în 
câmpiile prin care curge Asopos şi care le împart 
thebanilor belşug de spice grele. Căzând pe Hysiai şi 
Erythrai 249 cu duşmănie, <cetăţi> ce propăşeau sub 
Kithairon, le-au pustiit, le-au răsturnat din temelii. Răpeau 
copii din case şi prăzi duceau pe umeri, de fier sau de 
aramă, nelegate, fără să cadă pe pământul negru, şi flăcări 
izbucneau din părul lor cârlionţat, dar nu-l ardeau 250. 

lar oamenii, ameninţaţi de pacostea bakehantelor, 
luară armele în mâini. Să fi văzut atunci, stăpâne, o 
privelişte de necrezut! Zadarnic înfigeau în ele vârful 
lăncilor, că nu mustea măcar un strop de sânge. În schimb 
acestea, aruncând cu thyrsul, îi răneau cumplit şi îi sileau 
să fugă dinaintea lor, nişte femei; un zeu desigur le-a venit 
în ajutor! 

La urmă s-au întors <pe muntele> de unde 


năvăliseră şi la izvoarele de zeu deschise pentru ele şi s-au 
spălat de sângele pângăritor, iar şerpii le-au cules cu 
limbile de pe obraji broboanele sudorii, făcându-i luminoşi. 

Pe zeul ăsta, oricine ar fi, stăpâne, primeşte-l în 
cetate, căci este mare întru toate cele. În primul rând, se 
spune despre el, am auzit, că muritorilor le-a dăruit viţa de 
vie. lar fără vin nici dragoste nu este şi-apune tot ce-i 
dulce în traiul omenesc. 

Corifeul 

Mi-e teamă să rostesc în faţa regelui cuvinte 
nestrunite şi totuşi am s-o spun: Dionysos nu este mai 
prejos de ceilalţi zei. Pentheus 

Se-apropie de noi, ca un incendiu, neobrăzările 
bakehantelor. Câtă batjocură pentru helleni! Nu-i timp de 
zăbovit. Aleargă la poarta Elektrei251 şi porunceşte să se 
strângă degrabă toţi bărbaţii purtători de scuturi grele sau 
uşoare, toţi cei săltaţi pe cai sirepi şi toţi cei care trag cu 
arcul, ca să pornim război contra bakehantelor! Ar fi 
ruşine fără seamăn de-am îndura <şi mai departe> de la 
femei ce îndurăm acum. (Păstorul pleacă în goană.) 

DIONYSOS (apropiindu-se de Pentheus) 

Pentheus, de ce nu vrei cuvântul să-mi asculţi? Cu 
toate că te porţi atât de rău cu mine, îţi dau un sfat: nu 
tăbări cu armele asupra zeului, încearcă să te potoleşiti, 
căci Bromios nu va răbda să hăituieşti bakehantele din 
munţii pentru ele sacri. 

Pentheus 

Lipseşte-mă de sfatul tău. Erai înlănţuit şi tu te-ai 
dezlegat. Nu mă stârni, să nu te pedepsesc din nou! 

Dionysos 

De-aş fi în locul tău, nu m-aş înfuria, ci aş aduce 
jertfe, şi n-aş da cu piciorul în ţepuşa unui zeu. 

Pentheus îi voi aduce jertfă ucigând mulţime de 
femei, cum merită, prin văgăunile din Kithairon 252. 


Dionysos 

Voi veţi fugi cu toţii; şi e ruşine s-o luaţi la fugă, cu 
scut de bronz în mâini din faţa thyrsului bakehantelor. 

Pentheus 

Ţin piept unui străin de neînduplecat. Nu tace nici 
când pierde, nici când biruie. 

Dionysos 

Prietene, acestea toate mai pot să fie îndreptate. 

Pentheus 

Cum oare? Să mă las robit de propriile mele roabe? 
Dionysos 

Am să-ţi aduc aici femeile, nefolosindu-mă de arme. 
Pentheus 

Vai mie, ce încerci să pui la cale împotriva mea? 

Dionysos 

Nimic, vreau doar să te salvez prin mijloacele mele. 
Pentheus 

Aţi pus la cale împreună să celebraţi cultul lui 
Bakehos. Dionysos într-adevăr, am pus la cale, dar nu cu 
ele, ci cu zeul. Pentheus 

(adresându-se slujitorilor, apoi lui Dionysos) 

Aduceţi-mi degrabă armele. Iar tu nu mai rosti niciun 
cuvânt. Dionysos 

Aşteaptă! Nu doreşti să vezi <hbakehantele> 
hălăduind la munte? 

Pentheus 

Cum nu? Aş da preţ greu de aur pentru asta! 

Dionysos 

De ce pofteşti cu-atâta foc <să le-ntâlneşti>? 

Pentheus 

Le-ar ustura amarnic să le găsesc băute. 

Dionysos 

Ţi-ar place să priveşti ceva care te-ar supăra? 

Pentheus 


Fireşte, dacă le-aş privi, păstrând tăcere, de sub 
brazi. 

Dionysos 

Chiar dacă mergi acolo pe ascuns, ele te vor 
adulmeca. Pentheus 

Atunci să merg pe faţă. Ai dreptate. 

Dionysos 

Doreşti să te călăuzesc? Vrei să plecăm? 

Pentheus 

Călăuzeşte-mă cât mai degrabă. Să nu întârziem. 

Dionysos îmbracă mai întâi o rochie de in 

Pentheus 

De ce, când sunt bărbat, să par femeie? 

Dionisos 

Mă tem că ele te-ar ucide, de-ar dibui că eşti bărbat. 
Pentheus 

Drept ai grăit. Am înţeles de la-nceput că eşti isteţ. 
Dionysos 

Dionysos mi-a insuflat aceste gânduri. 

Pentheus 

Cum să-mplinesc mai bine sfaturile tale? 

Dionysos 

Să mergem în palat, ca însumi să te înveşmânt. 

Pentheus 

Cu ce fel de veşminte? Femeieşti? Mi-ar fi ruşine. 
Dionysos 

Deci nu mai arzi de dor să vezi menadele? 

Pentheus 

Ce straie zici că trebuie să trag pe mine? 

Dionysos îţi voi desface părul, să curgă lung pe 
umeri. 

Pentheus 

Şi după asta ce găteală vrei să port? 

Dionysos 


O rochie până-n pământ, pe cap o mitră253. 

Pentheus 

Răspunde-mi, ce vei mai adăuga? 

Dionysos 

Un thyrs în mână, o pielcea de pui de căprioară. 
Pentheus 

Nu, nu pot să îmbrac veşminte muiereşti. 

Dionysos 

Dacă te vei lua la luptă cu bakehantele, va curge 
sânge. 

Pentheus 

Aşa e, trebuie să merg întâi la ele ca iscoadă. 

Dionysos 

Oricum e mai cuminte decât să stârneşti, prin 
folosirea forţei, forţa lor. 

Pentheus 

Cum oare să străbat cetatea fără să fiu văzut de 
kadmeeni. 

Dionysos 

Mergând pe drumuri neumblate; chiar eu te voi 
călăuzi. 

Pentheus 

Primesc orice; nu vreau să-şi bată joc bakehantele de 
mine. Intrând în casă, voi lua o hotărâre chibzuită. 

Dionysos 

Aşa să faci. Cât mă priveşte, totul este pregătit. 

Pentheus 

Mă duc în casă. Aşadar, sau voi purcede la război, 
sau voi urma îndemnul tău. (Pentheus intră în palat.) 

Dionysos 

Femeilor, bărbatul cade în năvod. Vârându-se între 
bakehante, el va fi pedepsit cu moartea. Dionysos, aceasta- 
i clipa ta; la lucru! Rămâi în preajma lui, ca să ne 
răzbunăm. Întâi sminteşte-l, dă-i o nebunie blândă! De-ar fi 


întreg la minte, nu s-ar învoi să-şi pună straie de femeie, 
dar când va fi lipsit de frâul minţii, e sigur că le va-mbrăca. 

Am să-l arunc batjocurii thebanilor pe cel ce mai 
devreme ameninţa năprasnic, purtându-l prin cetate, gătit 
ca o femeie. Mă duc să-i potrivesc eu lui Pentheus 
veşmântul şi podoabele cu care va intra în Hades, 
măcelărit de mâna mamei sale. Şi astfel va cunoaşte că 
Dionysos, fiul lui Zeus, prin naştere atotputernic, e zeul cel 
mai de temut şi cel mai gingaş pentru oameni254. 
(Dionysos intră şi el în palat.) 

Corul 

Strofă în lungile nopţi rituale, dansa-vom oare cu 
albe picioare, pline de harul lui Bakehos? Lăsându-ne 
capul pe spate, mişca-ne-vom oare prin aerul jilav de rouă, 
ca puiul de ciută ce zburdă şi se desfată în pajiştea verde, 
după ce, ocolind hăitaşii, sărind peste laţuri destoinic 
întinse, a izbutit să scape de-o vânătoare grozavă? 

Când vânătorul asmute din urmă cu ţipete goana 
copoilor, adunându-şi puterile sprintene, <puiul de ciută> 
ca un vârtej, aleargă de-a lungul câmpiei scăldată de râu şi 
se bucură în locuri deşarte de oameni, sub umbroasele 
ramuri ale pădurii. Care-i temeiul înţelepciunii? 

Ce dar mai frumos pot primi de la zei muritorii, decât 
să-şi abată o mână învingătoare peste capul duşmanilor? 

Frumosul pururea place. Antistrofă 

Greu se urneşte, dar fără greşeală, puterea divină şi-i 
pedepseşte pe muritorii care-şi dau în vileag necredinţa, 
care, smintiţi de trufie, nu înţeleg să cinstească zeii. 

<Puterea divină> ascunde în chip iscusit paşii 
străvechi ai Timpului, dar îl vânează <până la urmă> şi-l 
loveşte pe omul nelegiuit. 

Nu cugeta şi nu făptui niciodată nimic mai presus de 
datini şi legi! Mărunt este preţul de-a le recunoaşte şi de-a 
sluji divinității, oricare ar fi, rânduielilor statornicite din 


veac pe potriva naturii. 

Care-i temeiul înţelepciunii? 

Ce dar mai frumos pot primi de la zei muritorii, decât 
să-şi abată o mână învingătoare peste capul duşmanilor? 

Frumosul pururea place. 

Epodă 

Fericit este cel ocrotit în liniştea portului, după 
furtunile mării. 

Fericit este cel înălţat deasupra durerilor. 

Oamenii, unii pe alţii se-ntrec prin bogăţie şi faimă. 

Prin mii de speranţe întrezăresc îmbelşugări viitoare; 
unele se împlinesc întocmai, altele niciodată. 

Într-adevăr fericit e doar cel răsfăţat de noroc zi de 
zi, toată viaţa. 

(Dionysos iese din palat şi se întoarce pentru a-l 
chema pe Pentheus. Acesta apare gătit cu peplos lung, 
încins cu brâu, mitră pe cap, thyrs în mină. Purtarea lui 
este din ce în ce mai stranie.) 

Dionysos 

Nerăbdător să vezi ce nu e de văzut şi să doreşti ce 
nu e de dorit, te chem, Pentheus, ieşi din palat, arată-te 
privirii mele îmbrăcat în straie de bakehantă, cu duhul 
rătăcit, ca s-o pândeşti pe maică-ta şi ceata ei. Arăţi leit ca 
una din fetele lui Kadmos. 

Pentheus într-adevăr, eu cred că văd doi sori şi două 
Thebe, două cetăţi cu şapte porţi. Tu-mi pari a fi un taur ce 
merge înaintea mea; ti-au şi crescut pe frunte două coarne. 
Deci tu erai sălbătăciune? Te văd schimbat în taur255! 

Dionysos 

Ne însoţeşte zeul. El nu e duşmănos ca înainte. S-a 
împăcat cu noi. Începi să vezi ceea ce trebuie să vezi. 

Pentheus 

Dar spune-mi cum arăt? Nu semăn cu Ino la stat sau 
mai degrabă cu Agave, maică-mea? 


Dionysos 

Uitându-mă la tine, îmi pare că le văd pe ele. 
Opreşte-te, aici un cârlionţ a lunecat din locul lui, nu stă 
cum ţi l-am potrivit sub mitră. 

Pentheus 

S-a răvăşit când m-am mişcat prin casă, zvârlindu-mi 
capul înainte şi-napoi ca un bakehant 256. 

Dionysos 

Dar eu, a cărui grijă este să-ţi slujesc, am să-ţi aşez la 
loc zulufii. Hai, ţine capul drept. 

Pentheus 

Găteşte-mă, te rog. Mă dau pe mâna ta. (Dionysos îi 
potriveşte părul.) 

Dionysos 

Vezi, brâul tău s-a desfăcut şi cutele nu-ţi cad la rând 
în lungul rochiei pân’ la călcâie. 

Pentheus în dreapta doar îmi pare că-i aşa, pe glezna 
stângă rochia coboară lin. 

Dionysos 

Tu mă vei socoti prieten de nădejde, când vei vedea, 
deşi nu te aştepţi, cât de cuviincioase sunt bakehantele. 

Pentheus în mâna dreaptă să ţin thyrsul sau în 
stânga, ca să aduc mai bine c-o bakehantă? 

Dionysos în dreapta ţine-l şi ridică-l odată cu piciorul 
drept. Purtarea ta schimbată este vrednică de laudă. 

Pentheus 

Crezi c-aş putea să port prăpăstiosul Kithairon pe 
umeri, cu bakehantele cu tot? 

Dionysos 

Dacă ai vrea, ai fi în stare. Mai adineauri mintea ta 
era bolnavă; acum este întocmai cum trebuie să fie. 

Pentheus 

Să iau cu mine pârghii sau să smulg din rădăcină 
muntele şi să-l încarc pe umăr257? 


Dionysos 

Să nu strici sacrele sălaşuri ale Nymphelor şi grotele 
în care sună fluierul lui Pan. 

Pentheus 

Preabine zici. Femeile nu cu puterea trebuie învinse. 
Mă voi ascunde în brădet. 

Dionysos 

Ai să te-ascunzi în ascunzişul cuvenit, mergând furiş 
să iscodeşti menadele. 

Pentheus 

Eu cred că ele cată să se afle în desişul <codrului>, 
ca nişte păsări prinse-n plasele preadulci ale iubirii. 

Dionysos 

Nu pentru asta pleci acolo ca pândaş? îţi vor cădea în 
mâini, doar dacă n-au să te apuce ele mai întâi. 

Pentheus 

Călăuzeşte-mă prin mijlocul cetăţii. Sunt singurul 
bărbat din Theba plin de atâta îndrăzneală. 

Dionysos 

Tu singur te sileşti pentru cetate, singur tu. lar astăzi 
te aşteaptă lupte pe măsura ta. Urmează-mă, sunt călăuzul 
tău ocrotitor. Dar de acolo, înapoi, altcineva te va aduce. 

Pentheus 

Desigur, mama mea. 

Dionysos 

Sub ochii tuturor. 

Pentheus 

Purced spre telul meu. 

Dionysos 

Ai să te-ntorci purtat258... 

Pentheus 

Prea gingaş mă socoţi. 

Dionysos 

...de maică-ta în mâini. 


Pentheus 

Susţii că voi fi răsfăţat. 

Dionysos 

Cu un răsfăţ anume. 

Pentheus 

Voi dobândi ceea ce mi se cade. (în timp ce schimbă 
ultimele cuvinte cu Dionysos, Pentheus pleacă spre cetate, 
împins ca de o putere străină.) 

Dionysos 

Tu eşti îngrozitor, îngrozitor, şi te îndrepţi spre un 
sfârşit de groază, ce-ţi va sălta renumele până la cer. 
Întinde-ţi mâinile, Agave, şi voi de-asemenea, surori din 
sângele lui Kadmos. Îl mân pe tânărul acesta spre o mare 
luptă. Învingătorul eu voi fi, şi Bromios, cum se va dovedi 
prin tot ce va urma. (Dionysos îl urmează pe Pentheus.) 

Corul 

Strofă 

Mergeţi, sprinteni ogari ai Turbării, mergeţi pe 
munte, mergeţi la cetele sfinte minate de-ale lui Kadmos 
fiice, întărâtaţi-le-asupra nebunului care cutează, gătit în 
strai de femeie, să iscodească menadele. 

Maica lui, cu privire tăioasă, de pe un creştet semeţ 
de piatră, îl va zări cea dintâi cum şade la pândă şi va 
striga menadelor: «Cine-i thebanul ăsta, spionul sosit în 
goană prin munţi? Cine-a venit la munte, la munte? Cine-a 
venit, o bakehantelor? 

Din sângele cui a fost plămădit? 

Nu l-a făcut o femeie, ci vreo leoaică sau vreo 
Gorgonă de soi libyan!» 

O, de-ar veni Dreptatea făţişă, de-ar veni cu sabia-n 
mână, să-i  reteze  gâtlejul, să-l nimicească pe 
necredinciosul, nedreptul şi nelegiuitul fecior al lui Echion, 
cel răsărit din Glie! 

Antistrofă 


Ilată-l împins de-o voinţă haină şi de-o mânie mârşavă 
asupra sfintelor tale misterii! 

lată-l împins de un cuget nebun, de-o sfruntare 
năucă, să domine prin forţă ceea ce nu poate fi biruit. 

Sufletul fără prihană, care cinsteşte plin de smerenie 
zeii, împăcat cu destinul de muritor, trăieşte o viaţă senină. 

Nu jinduim să fim înțelepte. 

Nouă ne place să urmărim o altfel de fericire, 
deplină, vădită, să ne-aplecăm întruna spre cele sacre, să 
ne desprindem, evlavioase, şi ziua, şi noaptea, de tot ce-i 
potrivnic Dreptăţii, preamărindu-i pe zei. 

O, de-ar veni Dreptatea făţişă, de-ar veni cu sabia-n 
mână, să-i  reteze  gâtlejul, să-l nimicească pe 
necredinciosul, nedreptul şi nelegiuitul fecior al lui Echion, 
cel răsărit din Glie! 

Epodă 

Vino, Dionysos, iveşte-te-n faţa noastră în chip de 
taur, sau de balaur cu capete multe, iscă-te-n chip de leu 
care suflă foc259. 

Du-te, o Bakehos, cu obraz zâmbitor, aruncă năvodul 
morţii peste-acest vânător de bakehante, când va cădea în 
turma menadelor! 

(Un vestitor, dintre servitorii lui Pentheus, vine 
alergând.) 

Vestitorul 

O casă, până astăzi norocoasă în Hellada, lăcaş 
întemeiat aici de Kadmos din Sidon, bătrânul care a zvârlit 
sămânţa şarpeluibalaur în pământ, te plâng amar, deşi nu 
sunt decât un sclav. Dar sclavii buni împart necazurile cu 
stăpânii lor. 

Corifeul 

Ce s-a mai întâmplat? Ce noutăţi aduci de la 
bakehante? Vestitorul 

Pentheus, feciorul lui Echion, a murit. 


Corifeul 

O rege Bromios, te-arăţi a fi un zeu puternic! 

Vestitorul 

Ce spui, cum de grăieşti aşa, femeie? De ce tresalţi 
de bucurie când ţi-a fost nimicit stăpânul? 

Corul 

Străine fiind, ne strigăm bucuria printr-un cântec din 
Asia, şi nu ne mai temem de lanţuri. 

Vestitorul 

Credeţi că Theba duce lipsă de bărbaţi? 

Corul 

Nu Theba, Dionysos, numai Dionysos, are putere 
asupra noastră! 

Vestitorul 

Purtarea voastră poate fi iertată, dar nu e bine să vă 
bucurati, femeilor, de grozăvia petrecută. 

Corul 

Povesteşte, grăieşte-ne cum a pierit bărbatul hain ce 
urzea nedreptatea. 

Vestitorul 

Lăsând în urma noastră hotarul ţării Thebei, trecut- 
am dincolo de râul Asopos şi-am început să ne urcăm pe 
Kithairon spre culmi, Pentheus cu mine, căci îmi însoţeam 
stăpânul şi străinul care ne ducea să iscodim misteriile 
zeului. Ne-am aşezat întâi pe iarbă într-o vale, stând 
nemişcaţi, vorbind în şoaptă, ca să putem vedea, fără să 
fim văzuţi. Erau tăiaţi adânc pereţii văii şi-o străbăteau 
pâraie. 

Acolo  zăboveau  menadele, sub umbra pinilor 
înrămuraţi, şi săvârşeau cu mâinile plăcute munci. Unele 
înnoiau cu iederă cununa thyrsului, dacă fusese răvăşită, 
altele, vesele ca nişte mânze ce-au scăpat din jug, îşi 
răspundeau prin cântece de proslăvire a lui Bakehos. 
Pentheus, nefericitul, care nu putea să vadă gloata de 


femei, a spus: 

«Prietene, din locul unde ne găsim, nu pot privi 
menadele. De m-aş urca pe vreun colţ înalt de stâncă sau 
într-un brad cu gâtul lung, mai lesne-aş urmări ce fac şi 
cum se desfrânează». 

Atunci străinul iată ce minuni a săvârşit. A prins un 
brad de ramura din vârf, care creştea spre cer, şi-a tras-o 
lin în jos, în jos, a tras-o-n jos până pe solul negru, încât 
era încovoiat copacul ca un arc sau ca o curbă însemnată 
cu compasul. Astfel a înclinat cu mâinile străinul pe 
pământ vlăstarul muntelui, un fapt pe care niciun muritor 
nu-l poate izbuti. lar pe Pentheus l-a aşezat în ramurile 
bradului şi a lăsat copacul apoi să se îndrepte, dar l-a ţinut 
cu mâinile, ca nu cumva să cadă regele. Aşa, tulpina s-a- 
nălţat în slavă dreaptă, păstrându-l, cuibărit în ramuri pe 
stăpânul meu. 

Insă de-acolo l-au zărit menadele mai înainte să le 
vadă el. Dar până să ajungă la vedere, ridicat în slavă, 
străinul se făcu deodată nevăzut şi răsună puternic un glas 
prin tot văzduhul, părând a fi al lui Dionysos: 

«Femeilor, aici este bărbatul care-şi bate joc de voi, 
de mine şi de cultul meu. Veniţi şi răzbunaţi-vă!» 

După ce astfel a grăit, lumina unui foc preasfânt a 
strălucit în cer şi pe pământ. Văzduhul amuţi, frunzişul văii 
păduroase amuţi şi n-ai fi auzit ţipând nicio jivină. 

Bakehantele nu desluşiră bine glasul, dar se sculară 
în picioare, căutând cu ochii pretutindeni. Atunci zeul dădu 
din nou poruncă. Înţelegând că le vorbeşte însuşi Bakehos, 
fiicele lui Kadmos au pornit în goană, precum un stol de 
porumbei sălbatici, Agave, mama cregelui>, surorile cu ea 
de-acelaşi sânge şi tot alaiul de bakehante. S-au năpustit 
în salturi mari prin vale, prin puhoaie, peste râpi, înfuriate 
de suflarea zeului. 

Îndată ce-l văzură pe stăpânul meu în vârful bradului, 


întâi se repeziră pe o stâncă precum un turn şi azvârliră- 
ntr-însul cu bolovani şi crengi de brad. Altele-şi azvârleau 
prin aer thyrsul, ţintindul pe Pentheus, nefericitul, dar nu- 
l puteau lovi, căci el, descumpănit, era mai sus decât urca 
mânia lor. Rupând fulgerător apoi crengi <groase> de 
stejar, le-au folosit ca pârghii, voind să smulgă arborele din 
pământ. Cum truda lor nu se mai isprăvea, Agave zise: 

«Hai, cutezaţi, menadelor, veniţi şi apucaţi de crengi, 
jur-împrejur, să înşfacăm sălbăticiunea căţărată în copac, 
să nu trădeze tainicele dansuri ale zeului.» 

Şi apucând, au tras cu mii de mâini, de-au smuls din 
rădăcină bradul. Şi a căzut Pentheus din pânda sa înaltă pe 
pământ, cu gemete şi vaiere, înțelegând că i-a venit 
sfârşitul. Întâi <Agave> maică-sa, <ca preoteasa ce> 
începe un sacrificiu sângeros, s-a năpustit asupra lui. 
Atunci el, grabnic, şi-a scos mitra de pe cap, ca 
născătoarea lui să-l recunoască şi să nu-l ucidă. Şi 
atingându-i faţa, i-a grăit: 

«Mamă, sunt eu, sunt eu, feciorul tău Pentheus, pe 
care l-ai născut în casa lui Echion! îndură-te de mine, 
mamă, şi în pofida vinii mele, nu-l omori pe fiul tău!» 

Dar ea, cu gura înspumată, cu ochii rotitori în gol, 
nemaigândind cum se cuvine, căci o luase-n stăpânire 
Bakehos, nu s-a milostivit de fiul său. Pe loc l-a înşfăcat de 
braţul stâng, iar cu piciorul s-a proptit în coastele 
nefericitului şi-a tras până i-a rupt din umăr <braţul>, dar 
nu prin forţa ei, căci zeul i-a sporit puterea mâinilor. De 
partea cealaltă îl tortura Ino, rupându-i carnea de pe trup, 
şi Autonoe, şi toată ceata de bakehante care le urmau. 

Se ridica un vălmăşag de ţipete. El suspina, cât mai 
avea suflare, bakehantele urlau triumfătoare. Iar unele 
plecau purtând câte un braţ sau câte un picior nedescălţat, 
în timp ce altele, trăgând fâşii-fâşii, lăsau golaşe coastele 
şi toate răvăşeau cu mâini însângerate carnea lui 


Pentheus. 

Acuma trupul său e risipit, bucăţi din el se-ntind pe 
colţi de stâncă sau spânzură în arborii pădurii cu frunziş 
bogat. Nu lesne ai putea să le găseşti. 

Iar capul lui fără noroc a încăput în mâna maică-sii; 
ea l-a înfipt în ţeapa thyrsului şi l-a purtat, precum al unui 
leu de munte, prin codrii Kithaironului. Apoi şi-a părăsit 
surorile în mijlocul menadelor şi, mândră de cumplita-i 
pradă, revine înăuntrul zidurilor Thebei, slăvindu-l pe 
însoţitorul şi sprijinitorul ei la vânătoare, Bakehos, care i-a 
hărăzit această biruinţă vrednică de plâns. 

Eu, pentru a scăpa de o privelişte lugubră, plec până 
nu soseşte la palat Agave. Cred că nimic nu este pentru 
muritori mai înţelept şi mai frumos decât un trai de zei 
preamăritor şi dus cu modestie260. (Vestitorul părăseşte 
scena.) 

Corul 

Slăviţi-l pe Bakehos prin dansuri, vestiți prin strigăte- 
nalte prăpădul acestui vlăstar de balaur, Pentheus, care, 
purtând veşmânt femeiesc, tulpină de narthex şi thyrs 
frumos, s-a gătit pentru Hades şi-a fost condus de un taur 
pe drumul pierzaniei. 

Bakehante din vatra lui Kadmos, voi încheiaţi un imn 
de izbândă şi slavă cu tânguiri şi vărsare de lacrimi. 

Straşnică luptă! <O mamă> să-şi vâre adânc în 
sângele fiului mâinile! 

Corifeul 

Dar iată că Agave, mama lui Pentheus, rostogolindu- 
şi ochii, vine spre palat. Primiţi alaiul falnic al lui 
Euhios261! (Intră Agave, cu privirea rătăcită, urmată de 
mai multe bakehante. Ea aduce capul lui Pentheus înfipt în 
vârful thyrsului.) 

ĂGAVE (adresându-se Corului) 

Strofă 


Bakehante din Asia! 

Corul 

Cine oare ne cheamă? 

Agave 

Aduc la palat, de pe munte, iedera aceasta proaspăt 
tăiată262. 

O straşnică pradă! 

Corul 

O vedem <bucuroase>, fii binevenită în veselul 
nostru alai! 

Agave 

Fără capcană am prins puiul acesta de leu tânăr şi 
aprig, precum îl vedeţi. 

Corul 

Unde? în care pustietate? 

Agave 

Pe Kithairon, acolo... 

Corul 

Pe Kithairon? 

Agave 

...muntele l-a deşertat de sânge. 

Corul 

Dar cine a dat lovitura dinţii? 

Agave 

Eu am avut marea cinste. 

Corul 

Fericită Agave! 

Agave 

Ceata bakehantelor mă proslăveşte. 

Corul 

Cine-a lovit pe urmă? 

Agave 

Ale lui Kadmos... 

Corul 


Ale lui Kadmos? 

Agave 

Ale lui Kadmos copile s-au năpustit după mine, după 
mine, asupra jivinei. 

Corul 

A fost cu noroc vânătoarea! 

Agave 

Antistrofă 

Veniţi, luaţi parte la praznic. 

Corul 

Cum, nefericito? La praznic? 

Agave 

Vânatul e tânăr. 

Sub coama de păr mătăsos, pe faţă îi dau tuleiele-n 
floare. 

Corul 

Fiara sălbatică are o coamă bogată. 

Agave 

Ca un isteţ vânător. 

Bakehos, în chip iscusit, a gonit asupra fiarei 
menadele. 


Corul 

Vânătoarea îi place stăpânului nostru. 
Agave 

Dar voi nu-mi aduceţi laude? 
Corul 

Te lăudăm, negreşit. 

Agave 

Curând, urmaşii lui Kadmos... 
Corul 

...cu Pentheus, fiul tău, laolaltă?... 
Agave 


...mă vor lăuda c-am vânat... 
Corul 


„„„această frumoasă pradă... 

Agave 

...puiul acesta de leu. 

Corul 

O pradă grozavă! 

Agave 

Răpusă grozav! 

Corul 

Eşti mândră de asta? 

Agave 

Mă bucură marile, marile şi strălucitele fapte- 
mplinite de mine, spre gloria-acestui pământ263. 

Corifeul 

Atunci, arată-le, nefericito, cetăţenilor ce pradă ai 
adus, dovada biruinţei tale. 

Agave 

O voi, locuitorii cetăţii întărite cu mândre turnuri în 
pământul Thebei, veniţi, priviţi sălbăticiunea, ce-au prins-o 
fetele lui Kadmos, dar fără sulițe thessaliene, fără plase, ci 
doar cu degetele albe. De ce să ne fălim peste măsură cu 
vânătorii şi cu faurii de lănci? Noi fiara cu puterea mâinilor 
am prins-o şi-am sfârtecat-o. 

Dar unde-i tatăl meu bătrân? Să vină-aici. Unde-i 
feciorul meu Pentheus? Să ia o scară zdravănă, ca s-o 
proptească de palat, şi, căţărându-se, să pironească pe 
cornişă capul leului vânat de mine şi adus acasă264. (Intră 
Kadmos, copleşit de durere. Îl urmează câţiva slujitori, 
care aduc pe o targă rămăşiţele trupului regelui Pentheus, 
acoperite cu un giulgiu.) 

Kadmos 

Urmaţi-mă, voi ce purtaţi a lui Pentheus povară 
tristă. Urmaţi-mă, depuneţi-l în faţa casei, slujitorilor. 
Acesta-i trupul său, pe care numai după multe căutări 
obositoare l-am găsit, făcut bucăţi, prin râpele din 


Kithairon. Nimic n-am adunat dintr-un acelaşi loc, ci totul, 
anevoie de găsit, zăcea prin codru pretutindeni. 

Abia intrasem cu bătrânul Teiresias în cetate, venind 
de la închinătoarele lui Bakehos, când cineva mi-a spus ce 
crunt omor au săvârşit fetele mele. Îndată m-am înapoiat 
pe munte, ca să-mi aduc aici acum nepotul, pe care l-au 
răpus menadele. 

Acolo mi-a fost dat s-o văd pe Autonoe, care l-a 
zămislit cu Aristaios pe Aktaion; era-nsoţită de Ino, şi 
amândouă încă mai goneau, sărmanele, prin stejeriş, într- 
un vârtej de nebunie. Iar cealaltă, Agave, am înţeles c-ar fi 
venit cu paşi dănţuitori în Theba. 

Dar n-a fost zvon ce-am auzit: o văd aici. Aiai! 
privelişte de necrezut! 

Agave 

O tată, poţi să te făleşti oricât de mult cu fetele pe 
care le-ai prăsit, viteze cum nu-s altele pe lume. De toate 
poţi fi mândru, dar mai ales de mine, căci eu m-am dezlipit 
de ţesături şi de suveici, ca să sporesc în măreție, ca să 
înşfac la vânătoare, numai cu mâinile, dihănii. Dovada 
îndrăznelii mele, cum vezi, o port acum în braţe, ca tu s-o 
spânzuri de palatul tău. (Ja capul lui Pentheus din vârful 
thyrsului şi il oferă tatălui său.) Din mâna mea primeşte cu 
mândrie prinosul vânătorii noastre, tată. Pofteşte-ţi la 
ospăț prietenii, căci tu eşti fericit, eşti fericit că noi am 
izbutit asemenea ispravă! 

KADMOS (ferindu-se, plin de spaimă) 

O chin tară măsură, privelişte de neprivit! Omor 
făcut cu braţe blestemate! Frumoasă-i jertfa ce le-ai 
dăruit-o zeilor! Şi încă ne pofteşti la praznic, pe mine şi 
poporul Thebei! Vai ţie, câte rele-nduri, vai mie, câte-ndur 
şi eu! Pe drept am fost loviți de zeu, ci prea cumplit; 
stăpânul Bromios ne-a spulberat, deşi îi suntem rude. 

Agave 


Ursuză este bătrâneţea, cu faţa pururi încruntată! 
Fie să aibă şi feciorul meu noroc la vânătoare precum 
maică-sa, când merge cu tineri thebani să hăituiască 
fiarele! Dar el numai cu zeii ştie să se lupte. E datoria ta 
să-l mustri, tată. De ce nu-l cheamă nimeni în faţa mea să 
vadă cât sunt de fericită? 

Kadmos 

Aiai! când vă veţi dumeri ce-aţi făptuit, cât de 
amarnică va fi durerea voastră! Rămâneţi mai departe în 
starea-n care sunteţi, să vă închipuiţi că nenorocul e noroc. 

Agave 

(recăpătându-şi treptat limpezimea minţii) 

Ce nu-i frumos în toate astea? sau e tulburător? 

Kadmos 

Ridică-ţi ochii mai întâi spre cer. 

Agave 

lată-mi ridic privirea. Ce vrei să văd acolo? 

Kadmos îţi pare <cerul> cunoscut, ori s-a schimbat? 

Agave îl văd mai limpede şi mai strălucitor decât era. 

Kadmos îţi stăruie în suflet aceeaşi rătăcire? 

Agave 

Nu ştiu ce vrei să spui, dar mi se pare că-mi revin în 
minte şi nu mai sunt ca înainte. 

Kadmos 

Atunci ascultă şi răspunde-mi răspicat. 

Agave 

Da, tată. Uite c-am uitat: noi despre ce vorbeam? 
Kadmos 

Când te-ai căsătorit, în casa cui te-ai dus? 

Agave 

M-ai dat să-i fiu soţie lui Echion Semănatul. 

Kadmos 

Ce fiu ai odrăslit în casa lui? 

Agave 


Din mine şi Echion s-a născut Pentheus. 


Kadmos 

Şi capul cui îl ţii acum în braţe? 

Agave 

Al unui leu, spun cele care l-au vânat. 

Kadmos 

Priveşte-l drept în faţă; nu-i lucru mare să te uiţi. 
Agave 

Ah! ce îmi este dat să văd? Ce duc în mâini? 

Kadmos 

Priveşte-l bine, ca să-l recunoşti deplin. 

Agave 


Văd, ah! durere fără seamăn! Cât sunt de urgisită! 
Kadmos 
Tot ţi se pare c-ar fi capul unui leu? 


Agave 

Vai, nu! E capul lui Pentheus, amar şi vai! 

Kadmos 

Aşa e; pentru el am plâns când încă nu-l recunoşteai. 
Agave 

Cine l-a omorât? Cum mi-a căzut în mâini? 

Kadmos 

Amarnic adevăr, nedesluşit la timp! 

Agave 

Vorbeşte! Ce voi auzi? Ah! cum îmi bate inima! 

Kadmos 

Chiar tu, chiar voi, surorile, l-aţi omorât! 

Agave 


Şi-a dat suflarea în palat sau unde? 

Kadmos în locul unde a fost rupt de câini Aktaion. 
Agave 

Ce-a căutat pe Kithairon, nefericitul? 

Kadmos 

S-a dus să-şi bată joc de zeu şi de misteriile lui. 


Agave 

Dar noi, în ce fel am ajuns acolo? 

Kadmos 

Eraţi nebune şi întreg oraşul era cuprins de-aceeaşi 
căpială Agave 

Acum pricep: Dionysos ne-a nimicit. 

Kadmos 

Voi l-aţi jignit din cale-afară, tăgăduind că este zeu. 

Agave 

Şi unde zace, tată, scumpul trup al lui Pentheus? 

Kadmos 

Aici e tot ce-am izbutit cu greutate să adun. 

Agave 

Sunt toate părţile aici, tot trupul? 

Kadmos 

Agave 

Cum de s-a molipsit Pentheus de nebunia mea? 

Kadmos 

<Pentheus>, asemeni vouă, nu-l venera pe Bakehos. 
De-aceea zeul, într-o singură năpastă, v-a pierdut pe toţi, 
pe voi <surorile> cu el, ca să mă piardă şi să-mi stingă 
neamul, căci nu mai am feciori şi l-am văzut pierind atât de 
ruşinos, nefericite, atât de crunt pe-acest vlăstar al 
pântecului tău. 

Speranţa casei noastre tu erai, copilul meu, o fiul 
fetei mele, ce susţineai palatul! Cetatea îţi ştia de frică. 
Niciunul n-ar fi cutezat, văzându-te, să-mi facă de ocară 
bătrâneţea, căci îi dădeai pe loc pedeapsa cuvenită. 

Acuma, spre ruşinea mea, din casă mă vor alunga pe 
mine, Kadmos, Venerabilul, care am răspândit sămânţa 
neamului theban în brazde şi-am secerat un rod frumos 
cum altul n-a mai fost. 

O preaiubit bărbat, cu toate că eşti fără viaţă, te voi 
păstra mereu în rândul celor mie foarte dragi. Nepoate, n- 


o să mai atingi bărbia mea cu mâna şi n-o să-l mai 
îmbrăţişezi vreodată pe bunicul tău, spunându-i: «Bătrâne, 
cine te-a jignit sau ţi-a greşit? De ce ţi-e tulburată inima şi 
eşti mâhnit? Vorbeşte, tată, ca să-l pedepsesc pe vinovat.» 

Acuma mie nu-mi rămâne decât chinul, ţie 
nenorocirea <morţii>, sărmanei tale mame plânsul, 
surorilor îndurerarea. 

Cel ce se-arată prea semeţ faţă de zei, să ţină minte 
moartea lui Pentheus şi să se teamă. 

Corifeul 

Durerea ta mă mişcă şi pe mine, Kadmos, dar fiul 
fetei tale şi-a primit pe drept osânda, atât de cruntă pentru 
tine. 

ĂGAVE (se apropie şi jeleşte peste cadavrul fiului 
său) 

Priveşte, tată, soarta mea cât s-a schimbat! 

265 

De ce m-am pângărit pe mâini cu-acest omor? 

Nemernica de mine, cum să strâng la piept sărmanu-i 
trup? Nu mai cutez nici să-l ating, în ce fel cântecul de jale 
să i-l cânt? 

Cum să adun ce-a mai rămas din fiul meu şi carnea 
plămădită-n mine s-o sărut? 

Bătrâne, vino, capul lui nefericit să-l potrivim cu 
trunchiul, să înnădim din nou, pe cât putem, întreg, 
vânjosul trup al său. 

O chip nespus de scump, o tineri, dulci obraji!... 

Îţi voi ascunde într-un giulgiu capul şi mădularele 
însângerate, pe care unghiile mele le-au brăzdat... 

(Apare Dionysos în toată slava puterii sale, 
dezvăluindu-şi adevărata natură, cea divină.) 

Dionysos 

<Pentheus> împins de ură şi mânie, cu mine s-a 
purtat ca un hain, m-a împroşcat şi m-a zvârlit în temniţă. 


De-aceea s-a sfârşit prin braţul mamei sale, pe cât de 
nefiresc, pe-atât de drept. 

Vreau să vestesc pedepsele ce vor Iovi acest popor... 
<Agave şi surorile> vor fi silite să purceadă în exil, să 
ispăşească pentru sângele vărsat. 

Niciuna nu va mai vedea vreodată pământul patriei; 
nu-i drept ca ucigaşii să-şi ducă viaţa lângă victima din 
groapă... 

Acum ascultă, Kadmos, partea ta de chinuri. 

Vei fi schimbat într-un balaur, de-asemenea şi 
Harmonia, soţia ta, care s-a măritat cu tine, un muritor, 
deşi era fata lui Ares, se va schimba în lighioană, luând 
înfăţişarea unui şarpe. Şi într-un car tras de juninci veţi 
rătăci cun timp>, aşa cum a vestit oracolul lui Zeus. Iar tu 
vei fi poruncitor peste barbari267 şi vei surpa multe cetăţi, 
în fruntea unei hoarde numeroase. Apoi, când ei vor jefui 
altarul lui Loxias268, pe drumul de întoarcere veţi fi 
năpăstuiţi. Dar are să vă mântuiască Ares, pe tine şi pe 
Harmonia, mutându-vă şi dându-vă salaş în [ara 
Fericiţilor269. 

Acestea toate vi le spune Dionysos, născut din Zeus, 
nu din părinte muritor. De-aţi fi urmat înţelepciunea, în loc 
s-o părăsiţi, atunci, prin harul fiului Kronidului, aţi fi avut 
de fericire parte şi aţi fi câştigat <în el> un aliat. 

Agave îndură-te de noi, Dionysos, căci am greşit! 

Dionysos 

E prea târziu. Când trebuia, n-aţi vrut să mă 
cunoaşteţi. 

Agave 

Am înţeles, dar răzbunarea ta prea crudă este. 

Dionysos 

Am fost jignit de voi, cu toate că sunt zeu. 

Agave 


Nu trebuie să fie zeii răzbunători ca muritorii2 70. 

Dionysos încă demult Zeus, tatăl meu, a hotărât 
acestea toate. 

Agave 

Aiai! bătrâne, suntem osândiţi la un exil amarnic. 

Dionysos 

De ce întârziaţi? Doar sunteţi nevoiţi <să mergeţix 
(Dionysos dispare în chip miraculos.) 

Kadmos 

Copila mea, în ce urgie ne-am pierdut şi eu, şi tu, 
sărmano, şi dragile-ţi surori! 

În ţări străine mă voi duce, nefericit bătrân pribeag. 
Mi s-a prezis că voi străbate Hellada cu o hoardă de 
barbari. Schimbat într-un balaur, cu Harmonia, soaţa mea 
şi a lui Ares fată, care şi ea va îmbrăca un trup de şarpe 
fioros, vom revărsa puzderie de suliţaşi asupra templelor şi 
a mormintelor Helladei. 

Sărman de mine, n-am să scap de chinuri niciodată! 
Nici printre umbre, după ce voi fi plutit peste Acheron, nu- 
mi voi afla odihna! 

AGAVE (îmbrățişându-şi părintele) 

Vai, tată, fără tine voi pleca-n exil. 

Kadmos 

De ce mă strângi în braţe, sărmana mea copilă, 
precum îşi caută refugiu puiul la lebăda bătrână cu penetul 
alb? 

Agave 

Din ţară sunt gonită; ah! încotro să merg? 

Kadmos 

Nu ştiu, copila mea, nu sunt în stare să te-ajut. 
(Despărţindu-se, Kadmos şi Agave se îndepărtează cu greu 
unul de altul.) 

Agave 

Rămâneţi cu bine, casă, cetate şi ţară, cu bine 


rămâneţi! 

Vă las, copleşită de supărare, şi plec în exil din odăile 
nunţii mele. 

Kadmos 

Du-te, copilă, află un loc să-ţi ascunzi ruşinea şi 
jalea271. 

Agave 

Părinte al meu, suspin pentru tine. 

Kadmos 

lar eu, pentru tine, copilă, şi pentru surorile tale, 
vărs lacrimi. 

Agave 

Mult prea grozavă e răzbunarea lui Dionysos Regele, 
tată, asupra palatului tău! 

Kadmos 

Dar şi voi grozav l-aţi rănit, când aţi vrut să faceţi în 
Theba numele lui de ruşine. 

Agave 

Cu bine, părinte, fii fericit! 

Kadmos 

Fii fericită, sărmana mea fată! 

Greu vei afla fericirea. 

Agave 

Şi acum, călăuzelor, să mă duceţi la surorile mele, 
părtaşele acestui exil. 

De-ar fi să ajungem într-un tărâm de unde să nu se 
mai vadă în veci Kithaironul respingător, de unde să nu 
mai zăresc în veci Kithaironul şi thyrsul să-mi piară din 
amintire, să-l zguduie alte bakehante! 

(Kadmos şi Agave, copleşiți de durere, apucând-o 
fiecare pe alt drum, pleacă împreună cu însoțitorii lor.) 

Corifeul 

(în vreme ce Corul se îndepărtează şi iese) 

Numeroase sunt formele sorții, numeroase-ntâmplări 


nesperate dezlănţuie zeii. 

Aşteptările omului nu se-mplinesc; un zeu deschide 
neaşteptărilor cale. 

La fel s-a-ncheiat şi această <dramă>. 

CYCLOPUL 

(în ordinea intrării în scenă) 

SILENOS. 

CORUL Satyrilor. 

ODYSSEUS. 

CYCLOPUL Polyphemos. 

Însoţitorii lui Odysseus, sclavi ai Cyclopului. 

Tinut împădurit în Sicilia, la poalele muntelui Etna. 
În mijloc se deschide o peşteră, în care se văd staule. Prin 
fața peşterii trece un drum. Intr-o parte se află adăpători 
pentru vite, lângă un pârâu. Silenos curăţă pe jos cu o 
greblă de fier. Este bătrân, puhav, chel, îmbrăcat în verde 
şi are coadă de cal. 

SILENOS272 

O Bromios, ah! pentru tine îndur atât amar de 
chinuri, acum la fel ca în junie, când trupul meu era 
puternic. Întâi pe vremuri când, smintit de Hera, te-ai 
despărţit de Nymphele din munţi, care ţi-au fost dădace 
273; apoi în bătălia cu feciorii Gliei, când am luptat la 
dreapta ta, greu înarmat, şi i-am străpuns cu lancea scutul 
lui Enkelados 274, încât şi-a dat suflarea. Dar stai, nu 
povestesc cumva un vis275? Ba nu, pe Zeus! doar i-am şi 
arătat lui Bakehos prada. 

Însă acum îndur un chin mai straşnic decât cel de- 
atunci. Îndată ce pirați tyrrhenieni, stârniţi de Hera 
împotriva ta, te-au prins ca să te vândă crob> departe, m- 
am avântat pe mare cu copiii să te căutăm 276. La vârful 
pupei însumi eu eram cârmaciul, iar fiii mei, orânduiţi ca 
lopătari, albeau cu lovituri de vâsle marea vineţie277, în 
căutarea ta, stăpâne. 


Aproape ajunsesem la Malea 278, când vântul de la 
răsărit, suflând potrivnic, zvârli corabia pe stânca Etnei, 
aici unde hălăduiesc în peşteri izolate feciorii cu un singur 
ochi ai zeului marin279, Cyclopii ucigaşi de oameni. Şi 
fiind prinşi de unul dintre ei, acum robim în locuinţa lui. 
Polyphemos280 e numele celui de care ascultăm. 

În loc să chiuim în sărbătorile lui Bakehos281, noi 
paştem turmele nelegiuitului Cyclop. Pe coamele colnicelor 
băieţii mei păzesc cârlanii, căci sunt şi ei tot cârlănaşi. Iar 
eu rămân aici să umplu jgheaburile de-adăpat, să-i mătur 
locuinţa şi să-i pregătesc procletului Polyphemos groaznice 
prânzuri. 

Acuma trebuie, aşa mi-a poruncit, cu flerul ăsta să 
greblez lăcaşul, să fie lună peştera, când va sosi Cyclopul, 
stăpânul meu, cu oile. (în scenă răzbate un 
cântecgălăgios.) 

Dar iată se întorc flăcăii mei, mânând spre casă 
turmele. Ce-i asta? Zvon de sikinnis 282? Vă credeţi tot pe 
vremea serbărilor voioase, când îi făceaţi, în rânduri 
strânse, cortegiu lui Dionysos şi îl urmaţi până acasă la 
Althaia 283, cu mersul legănat de cântul lirelor?(Intră un 
fluieraş şi Corul, alcătuit din Satyri. El mină turmele, 
sărind şi cântând. Poartă haine din piele de capră.) 

Corul satyrilor 

Strofă 

(unei oi răzlețite de turmă) 

Stai, fiică din tată de soi, şi din mamă de stirpe 
aleasă, unde te caţări pe stânci? 

Vântul aici este lin, iarba păşunii grasă. 

Lângă peşteră, apa pâraielor murmură molcom prin 
jgheaburi. 

N-auzi cum behăie-ntr-una mieii? 

(unui berbece întârziat) 

Psit! vino de-acolo, haide încoace, să paşti pe coasta- 


nmuiată de rouă. 

Hei! vom arunca după tine cu pietre, încornoratule, 
mână, mână la stâna ciobanului, a Cyclopului neşlefuit. 

Antistrofă (unei alte oi îndărătnice) 

Haide, mioară, dezumflă-ţi plinele ugere! 

Primeşte-ţi prăsila să sugă, mieii lăsaţi în ţarcuri. 

Auzi cum te strigă, cum behăie micuţii <flămânzi> 
ce-au dormit câtamai ziua de lungă. 

Du-te la stână, părăseşte odată păşunile grase! Fuga 
sub stâncile <muntelui> Etna! 

Epodă 

Nu-l avem cu noi pe Bakehos, n-avem dansuri, nici 
bakehante care ţin în mână thyrsul, nici bătăi de 
tamburine lângă sprintene izvoare284. 

Ah! pe-aici nu curge vinul proaspăt. Nu suntem la 
Nysa, printre Nymphe, să cântăm «lakehos, lakehos», 
dulce chiot, căutând-o pe Aphrodita285, alergând în razne 
cu bakehante cu picioare albe. 

Dragule, dragule Bakehos, unde rătăceşti singuratic, 
fluturându-ţi pletele galbene? 

lată cum noi, slujitorii tăi, suntem robii Cyclopului 
chior şi umblăm în veşminte rufoase din lână de capră. 

Dragostea ta ne lipseşte. 

(Silenos priveşte în depărtare, spre ţărmul insulei, 
apoi se întoarce către ceata Satyrilor. ) 

Silenos 

Copii, tăcere! Daţi poruncă slugilor să mâne turmele 
în staulul de piatră. (Turmele sunt minate în peşteră de 
sclavi apăruţi între timp.) 

Corifeul 

Grăbiţi-vă! Dar, taică, spune ce se-ntâmplă. 

Silenos 

Zăresc la țărm corabia unor helleni şi câţiva meşteri 
lopătari, conduşi de un războinic, venind spre peşteră. Pe 


umeri duc ulcioare goale şi panere. Bag seamă au nevoie 
de-ale gurii. O bieţi străini! cine-ar putea să fie? Ei nu-l 
ştiu pe Polyphemos, stăpânul nostru, dacă vin la casa lui 
neprimitoare, împinşi de nenoroc în fălcile Cyclopului de- 
oamenimâncător. 

Tăceţi chitic, să-i iscodim cum de-au ajuns aici, pe 
vârful Etnei, în Sicilia! (Odysseus şi câțiva tovarăşi intră 
înarmaţi. El poartă un burduf de piele şi o cupă. Insoţitorii 
lui aduc ulcioare şi coşuri goale.) 

Odysseus 

Străinilor, puteţi să ne-arătaţi vreun izvor cu apă 
<limpede>, ca să ne stingem setea? Şi cineva poate s-ar 
învoi să vândă unor corăbieri lihniţi merinde. Ce văd? Noi 
am ajuns, se pare, în cetatea lui Dionysos. Zăresc în 
preajma peşterii un pâlc de Satyri. Îţi spunem ţie mai întâi, 
moşnege, bun găsit. 

SILENOS 

Noroc, străine! cine şi de unde eşti? 

Odysseus 

Sunt Odysseus, rege-n Ithaka şi-n ţara kephalleniană. 

SILENOS 

Te ştiu, chimval răsunător, din sângele lui 
Sisiphos187. 

Odysseus 

Sunt eu acela, dar să nu mă iei peste picior. 

SILENOS 

De unde ai venit, adus de navă, în Sicilia? 

Odysseus 

Din Ilion şi de la muncile troiene. 

SILENOS 

Dar calea către patrie n-o cunoşteai? 

Odysseus 

Urgia vânturilor m-a zvârlit aici. 

SILENOS 


Ce spui?... Acelaşi crud destin precum al meu. 

Odysseus 

Şi voi aţi fost împinşi aici de-a sila? 

SILENOS 

În timp ce-i urmăream pe răpitorii lui Dionysos! 

Odysseus 

Ce ţară e aceasta? Şi cine-i sunt locuitorii? 

SILENOS 

E <ţara> Etnei, piscul munţilor sicilieni. 

Odysseus 

Dar zidurile unde sunt? şi meterezele cetăţii? 

SILENOS 

Străine, ţancurile astea sunt pustii. 

Odysseus în ţară cine locuieşte? Sămânţa fiarelor 
cumva? 

SILENOS 

Cyclopii trăitori în peşteri, nu în case. 

Odysseus 

Ascultă de vreun monarh sau statul lor e democratic? 
SILENOS 

Ei sunt nomazi. Nu-i nimeni sluga nimănui. 


Odysseus 

Ca să trăiască, seamănă spicul Demetrei? 
SILENOS 

Mănâncă lapte, brânză şi carne de mioară. 
Odysseus 

Au sucul viţelor de vie, licoarea lui Dionysos? 
SILENOS 

Defel. În ţara lor nu se dansează, nu se cântă. 
Odysseus 

Sunt bine-primitori de oaspeţi şi pioşi? 
SILENOS 


Străinii, după gustul lor, au carnea cea mai dulce. 
Odysseus 


Ce spui? Să fie căpcăuni, într-adevăr? 
SILENOS 
N-a fost un singur om, venit aici, să nu-l fi sfârtecat. 


Odysseus 


Acum Cyclopul unde este? în locuinţa lui? 

SILENOS 

Vânează sus, pe Etna, cu haita de copoi. 

Odysseus 

Ştii tu ce trebuie să faci, ca să scăpăm din ţara lui? 


SILENOS 


Nu ştiu, dar noi am face totul pentru tine, Odysseus. 


Odysseus 


Ai să ne vinzi merinde, căci suntem hămesiţi. 
SILENOS 
Noi pâine nu avem, doar carne, cum ţi-am spus. 


Odysseus 


vin. 


Când potoleşte foamea, şi carnea este bună. 
SILENOS 

Avem şi urdă dulce, şi lapte de juncană. 
Odysseus 

Aduceţi marfa la lumină, s-o vedem. 

SILENOS 

Spune-mi cât aur ai să-mi dai în schimbul ei? 
Odysseus 

Nu aur, ci licoarea lui Dionysos am să v-o dau. 
SILENOS 

O scump cuvânt! De multă vreme suntem înţărcaţi de 


Odysseus 

Ne-a dăruit licoarea Maron288, feciorul unui zeu. 
SILENOS 

Pe-acela eu, cu aste braţe, l-am crescut. 
Odysseus 

Dar Bakehos i-a fost tată, ca să vorbim pe şleau. 


SILENOS 

E vinul în corabie sau l-ai adus cu tine? 
OdYSSEUS (arătând burduful pe care-l poartă) 
El umple - acest burduf, moşnege, cum se vede. 


SILENOS 

Atâta doar? Nici cât să sorbi o dată. 
Odysseus 

Pe toţi am să vă satur din acest burduf. 
SILENOS 

Frumos izvor ne-arăţi, şi mie tare-mi place. 
Odysseus 

N-ai vrea să guşti oleacă vinul limpede? 
SILENOS 

Că bine zici! <întâi> să-l gust, şi-apoi să ne tocmim. 
Odysseus 


<Noroc că, am adus o cupă, odată cu burduful. 
SILENOS 

Hai, toarnă-mi zdravăn, să-mi aduc de vin> aminte. 

Odysseus 

(dezleagă burduful, umple cupa şi i-o dă lui Silenos) 
Poftim! 

SILENOS (mirosind vinul) 

Papai! pe cinste, minunat buchet! 

Odysseus 

Ce zici, e bun? 

SILENOS 

Pe Zeus! mirosul lui îmbată. 

ODYSSEUS (îi pune cupa în mâini) 

Hai, gustă, ca să-l lauzi nu numai prin vorbe! 

SILENOS (goleşte cupa şi începe să ţopăie) 

Babai! mă îmboldeşte Bakehos să dansez. Tra-la-la- 
la! Odysseus 

Trecându-ţi prin gâtlej, n-a gâlgâit frumos? 

SILENOS 


Până în vârful unghiilor m-a pătruns. 

Odysseus 

Iar pe deasupra îţi voi pune şi bănet în palmă. 

SILENOS 

Goleşte doar burduful, bănetul ducă-se! 

Odysseus 

Întâi aduceţi mieii, aduceţi caşcavalul! 

SILENOS 

Aşa-am să fac! Puțin îmi pasă de stăpân. Da, ca să 
sorb o cupă, una singură, aş căpia şi turmele de vite ale 
tuturor Cyclopilor le-aş da în schimb; ba chiar m-aş arunca 
în fundul mării din vârful Stâncii Albe 289, să fiu măcar o 
clipă beat şi fără griji. 

Nebun e cel ce nu se bucură de băutură. Atunci ţi se 
înalţă, dreaptă, treaba-aceea, poţi să dezmierzi un sân, să 
le atingi <femeilor> cu mâinile grădina şi să te scuturi de 
necazuri în vârtejul unui dans. 

Cum oare să nu cumpăr asemenea licoare? Nu-mi 
pasa de Cyclopul bădăran şi nici de ochiul lui din frunte. 
(Intră în peşteră.) 

Corifeul 

Ascultă, Odysseus, nu vrei să stăm puţin de vorbă? 
Odysseus 

Cum nu? îmi eşti prieten şi te ascult ca un prieten. 
Corifeul 

Nu v-a căzut în mâini, cu Troia laolaltă, şi Helena? 

Odysseus 

Noi toată casa fiilor lui Priamos290 am dărâmat-o. 

Corifeul 

Dar când aţi înşfăcat frumoasă, nu v-aţi slujit de ea, 
pe rând, cu toţii, de vreme ce îi place să-şi schimbe veşnic 
soţii? Ah! trădătoarea, dacă l-a zărit pe unul ce purta 
şalvari tărcaţi, şi-n jurul gâtului colan de aur291, s-a 
zăpăcit îndată şi pe Menelaos l-a părăsit, un bărbăţel atât 


de cumsecade. De n-ar fi fost nicicând, niciunde neamul 
femeiesc... decât al meu! (Silenos iese din peşteră, 
aducând miei cu picioarele legate şi sădile cu caşuri.) 

Silenos 

Stăpâne Odysseus, priveşte, ţi-am adus belşugul 
ciobănesc: mieluţi behăitori şi caşuri câte vrei. Luaţi totul 
cu voi şi cât mai grabnic depărtaţi-vă de peşteră. Dar mai 
întâi să-mi daţi în schimb curatul suc, stors din ciorchinii 
lui Dionysos. 

Valeu! păzea! Cyclopul vine-acasă. Ce ne facem? 
(Silenos priveşte speriat spre muntele Etna.) 

Odysseus 

Suntem pierduţi. Moşnege, unde să fugim? 

SILENOS 

În fundul peşterii găsiţi ascunzători. 

Odysseus 

Ciudat e sfatul tău: să ne-aruncăm în plasă. 

SILENOS 

Defel. Sub stânca <muntelui> se află adăposturi. 

Odysseus 

Nu! Cât ar geme Troia de-ar afla că noi dăm cu fugiţii 
bir din faţa unui singur ins, când eu, adeseori am înfruntat 
cu scutul atâtea mii de phrygieni! Dacă-i nevoie să murim, 
cu cinste vom muri, iar dacă vom rămâne vii, ne vom salva 
şi gloria trecută292. (Satyrii încep să sară neliniştiți, cu 
mişcări de tapi. De după o stâncă se iveşte un uriaş 
bărbos, cu un singur ochi în frunte. Poartă măciucă şi este 
urmat de câini. Odysseus şi ceata lui stau îngrămădiți 
lângă gura peşterii, rămânând câtva timp neobservați.) 

CYCLOPUL (Corului de Satyri) 

Staţi, faceţi loc! ce-i asta? Talmeş-balmeş? De ce vă 
zbenguiţi? Dionysos nu e de faţă, şi nu se-aud crotale de 
aramă 293, nici răpăieli de tamburine. Ce fac în peşteră 
micuţii nou-născuţi? Se îmbulzesc la ugere, adăpostiţi sub 


coasta mumelor? Aţi aşezat la scurs sădilele de papură cu 
caşuri proaspete? 

Ce spuneţi? Nu vorbiţi? Ciomagul meu, din voi, va 
stoarce lacrimi. Privirea sus! De ce priviţi în jos? (Satyrii 
se opresc şi Îşi ridică, toţi dintr-odată, privirile la cer.) 

Corifeul 

Noi capetele, iată, ni le ridicăm spre Zeus; privim 
spre cer ca nişte cititori în stele. 


Cyclopul 

E pregătit cum se cuvine prânzul? 

Corifeul 

E gata. Nu rămâne decât să-ţi deschizi gâtlejul. 
Cyclopul 

Ciuberele294 cu lapte le-aţi umplut? 

Corifeul 

Da, poţi să bei, dacă pofteşti, o butie până la fund. 
Cyclopul 

De oaie, sau de vacă, sau amestecat? 

Corifeul 

De care vrei, pe mine doar să nu mă bei. 
Cyclopul 


Nici pomeneală, căci, sărind în burta mea, cu 
ţopăiala voastră m-aţi ucide. (Întorcându-se, dă cu ochii de 
ceata lui Odysseus.) 

Hait! Ce fel de buluc văd lângă ţarcuri? Piraţi sau 
lotri ne-au căzut în ţară? Ah! uite mieii, scoşi din peşteră, 
cum zac legaţi cu mlade împletite, zvârliţi anapoda cu 
caşurile din sădile laolaltă, şi moşul are capul chel umflat 
de lovituri. 

SILENOS (văicărindu-se) 

Mă ia cu frig şi cald. Valeu, cum m-au snopit! 

Cyclopul 

Dar cine? Cine ţi-a pocnit, bătrâne, cu pumnii 
căpăţâna? 


SILENOS (arătându-i pe helleni) 

Aştia, stăpânul meu, când nu-i lăsam să jefuiască. 

Cyclopul 

Ei nu ştiau bag seamă că sunt un zeu şi fiu de zeu. 

SILENOS 

Ba le spuneam, dar tâlhăreau tot ce găseau şi în 
pofida mea se înfruptau din caş, iar mieii ţi-i cărau. Aveau 
de gând pe tine să te lege cu un lanţ lung de trei coţi şi 
măruntaiele să ţi le smulgă prin buric, spinarea să ţi-o 
sfâşie cu biciul, pe urmă, ferecat, să te arunce pe 
scândurile navei lor şi să te vândă rob, ca să trudeşti în 
pietrărie sau la moară. 

Cyclopul 

Aşa? la dă tu fuga, degrabă, să ascuţi satirele şi 
zvârle-n foc o stivă de butuci. Indată vreau să-i căsăpesc 
pe venetici, să-mi umple pântecul, să mă îmbuib, precum 
un jertfitor cu carne rumenită, luată caldă de pe spuză; pe 
urmă voi mânca prisosul fiert şi frăgezit într-un ceaun, căci 
de vânat de munte m-am lehămetit. 

Destul m-am ospătat cu lei şi cerbi, şi-am fost lipsit 
atâta vreme de carne omenească. 

SILENOS 

O trufanda, stăpâne, după bucatele de rând, e şi mai 
dulce, într-adevăr, de mult nu ţi-au intrat în peşteră străini. 

ODYSSEUS (ieşind înaintea Cyclopului) 

Polyphemos, acum ascultă şi străinii. 

Voind să cumpărăm merinde, am părăsit corabia şi 
ne-am apropiat de adăpostul tău. Miorii tocmai ni-i vindea 
<bătrânul> pe un căuş de vin. El îi dădea de bunăvoie, 
după ce-l băuse; a fost un târg cinstit, nici vorbă că l-am fi 
silit. E fără noimă spusa lui, când însuţi tu l-ai prins aici 
făcând negoţ cu bunul tău. 

SILENOS 

Cum, eu? Lovi-te-ar moartea! 


Odysseus 

De spun cumva minciuni. 

SILENOS (căzând în genunchi în fața Cyclopului) 

Mă jur pe Poseidon, al tău părinte, o Cyclopul meu, 
pe Triton cel puternic, pe Nereus, pe Kalypso şi 
Nereide295, pe valurile sfinte, pe toată spiţa peştilor, o 
preafrumosule, Cyclopuşorule, stăpânişorule, mă jur că nu- 
ţi înstrăinam avutul. De nu a fost aşa, mănânce-i moartea 
pe aceşti feciori iubiţi ai mei! 

Corifeul 

Mănânce-te pe tine! Eu te-am văzut <cu ochii mei> 
cum le vindeai străinilor. Să moară însuşi tata dacă mint! 
Dar pe străini să nu-i jertfeşti fără temei. 

Cyclopul 

Minciuni! Minciuni! îl cred pe-acest bătrân mai mult 
decât pe Rhadamanthys296 şi îl socot mai drept decât pe 
el. Dar vreau să vă întreb, străinilor, de unde mi-aţi venit şi 
cine sunteţi voi? Ce ţară v-a hrănit copilăria? 

Odysseus 

Ithaka ne-a fost baştină, şi după ce-am zdrobit oraşul 
Ilion, ne întorceam spre casă, când vânturile care bântuie 
pe mări ne-au aruncat aici, în ţara ta, Polyphemos. 

Cyclopul 

Deci voi v-aţi dus să pedepsiţi cetatea Ilion, de lângă 
<râul>  Skamandros, din pricina răpirii nemernicei 
Helena? 

Odysseus 

Da, noi ne-am dus şi-am isprăvit acel război cumplit. 
Cyclopul 

O  ruşinoasă expediţie! Să navigaţi spre ţara 
phrygienilor de dragul unei singure muieri! 

Odysseus 

Un zeu a hotărât aşa. Să nu învinuieşti de asta niciun 
muritor. O nobil fiu al zeului marin, noi te rugăm să ne 


asculţi; dar îţi vorbim ca nişte oameni liberi. Noi am sosit 
cu gânduri bune la peştera ta: nu îndrăzni să ne ucizi şi 
fălcile să ţi le spurci cu un ospăț nelegiuit. 

Luptând da Troia> noi am apărat, o rege, şi templele 
tatălui tău din cele mai retrase părţi ale Helladei. Sunt 
neatinse: portul sfânt la capul Tainaron şi ascunzişurile 
golfului Malea şi muntele cu vine de argint al veşnicei 
Athena la Sunion, pe țărm, ca şi refugiile de la 
Geraistos297. Noi n-am lăsat Hellada de izbelişte, ocară 
greu de îndurat, s-o cucerească phrygienii. 

lar biruinţa noastră ţi-a folosit şi ţie, căci şi tu 
locuieşti într-un pământ grecesc, pe coasta Etnei, muntele 
ce scuipă foc298. (Cyclopul face un gest dispreţuitor.) 

Dacă nu-ţi pasă de temeiurile mele, să-ţi spun că 
pentru muritori e lege să nu respingă rugătorii urgisiţi de 
mare, ci să le dea sălaş, îmbrăcăminte, ajutoare şi 
nicidecum să-i frigă ca pe boi, trăgându-le în ţeapă 
membrele, ca să-şi îndoape pântecul şi falca. 

Destule goluri a făcut printre helleni glia lui Priamos, 
căci le-a băut multor <viteji> căzuţi sub lance sângele, 
lăsând neveste fără soţi, bătrâne fără fii şi taţi cu păr 
cărunt sfârşiţi. Dacă pe cei scăpaţi doreşti să-i frigi şi să-i 
înfuleci la un prânz cumplit, în ce să mai sperăm? 

Ascultă-mă, Polyphemos, struneşte lăcomia gurii tale, 
îndură-te de noi, în loc să fii neîndurat, căci mulţi sunt cei 
care-şi primesc osânda pentru mârşavele lor câştiguri. 

SILENOS 

Să-ţi dau un sfat, Cyclopul meu, din carnea ăstuia să 
nu laşi nicio bucăţică, iar dacă vei muşca din limba lui, pe 
loc vei deveni isteţ şi vorbăreţ nevoie mare. 

CYCLOPUL (Jui Odysseus) 

Măi omulețule, belşugul este zeul înţelepţilor. Încolo 
toate-s larmă şi vorbe căutate. Să fie sănătoase 
promontoriile mării, pe care tatăl meu hălăduieşte. De ce 


să le mai pomeneşti? 

Şi nici de fulgerul lui Zeus nu-mi este frică, o străine! 
Nu ştiu de ce-ar fi el un zeu mai straşnic decât mine? 
Oricum ar fi, totuna-mi este, şi-am să-ţi arăt acum de ce. 

Când el din cer sloboade ploi ropotitoare, eu şed ferit 
în adăpostul meu de stâncă, prânzind vițel gătit pe spuză 
sau vânat, iar pântecele tolănit mi-l umezesc sorbind o 
puţină299 de lapte până-n fund. Apoi mă iau la-ntrecere cu 
tunetul lui Zeus şi-mi saltă de bubuituri sumanul. 

Când vântul Thraciei, Boreas, spulberă zăpada, mă- 
mbrac în piei de fiare şi, aprinzându-mi focul, nu-mi pasă 
de zăpadă. 

Din glie, de nevoie, fie că vrea, fie că nu vrea, răsare 
iarba şi-mi îngraşă vitele, să le sacrific nu vreunuia din zei, 
ci lui, celui mai mare daimon, pântecele meu. 

Căci băutura, hrana cea de zi cu zi şi lipsa 
supărărilor de orice fel, acestea, pentru oamenii deştepţi, 
sunt Zeus. La naiba cu legiuitorii care ţin să înfrumuseţeze 
viaţa omului! 

Eu niciodată nu voi înceta să-mi port de grijă... şi să 
te-nghit pe tine. Îţi dau şi niscai daruri de bună ospeţie, 
căci vreau să fiu fără cusur: primeşte focul viu şi apa, 
zestre de la tata 30°, şi un ceaun în care, ciopârţit mărunt, 
vei clocoti. Intraţi, vă cheamă zeul peşterii, staţi la altarul 
lui şi ospătaţi-mă301. (îi împinge pe străini în peşteră.) 

ODYSSEUS (înainte de a-şi urma tovarăşii) 

Aiai! am izbutit să scap de grele încercări la Troia şi 
pe mare, ca să încap acum în gheara unui ins nelegiuit, cu 
inimă haină. 

Stăpână, o Pallas302, fiică a lui Zeus, ajută-mă zeiţo! 
E mai cumplit acum aici decât la Ilion. Primejdii mari mă 
împresoară. O Zeus, care îndrumi luceferii din cer, 
ocrotitorule de oaspeţi, apleacă-te spre soarta mea! De nu- 
ţi cobori privirile spre mine, zadarnic se mai crede că eşti 


zeul Zeus: nimic nu eşti! (Dispar cu toții în peşteră.) 

Corul 

Strofă 

Deschide-ţi intrarea gâtlejului larg. 

<stăpâne> Cyclop, căci prânzul e gata, să sfârtici, să 
ronţăi, să mesteci, să-nghiţi ciozvârte de oaspeţi, prăjite şi 
fierte, şi fripte-n tăciuni, apoi să te-ntinzi pe o blană de 
capră flocoasă! 

Dar nouă nimic nu ne da, nimic, doar pentru tine 
păstrează <bucatele>, doar pentru tine, şi umple-ţi cu vârf 
burdihanul. 

Departe să stăm de peştera lui, de jertfa ce-i spurcă 
altarele, căci namila muntelui Etna pofteşte carne de 
oaspeţi. 

Antist rofă 

Da, pocitania necruțătoare, dacă-i vine vreun rugător 
la vatră şi-i cere ajutor, îl jertfeşte, îl hăcuie scurt cu 
securea, îl sfârtică-n dinţi blestemaţi, iar botul scârbos şi-l 
desfată cu bălei rumenite pe jar. 

Dar nouă nimic nu ne da, nimic, doar pentru tine 
păstrează <bucatele>, doar pentru tine, şi umple-ţi cu vârf 
burdihanul. 

Departe să stăm de peştera lui, de jertfa ce-i spurcă 
altarele, căci namila muntelui Etna pofteşte carne de 
oaspeţi. 

(Odysseus iese din peşteră, aducând burduful.) 

Odysseus 

O Zeus, ce să mai spun după ororile ce le-am văzut în 
peşteră? De necrezut! Fac parte, mi se pare, dintr-un basm 
de groază>, căci nu sunt fapte omeneşti. 

Corifeul 

Ce este, Odysseus? Nemernicul Cyclop s-a ospătat 
cumva din scumpii tăi însoțitori? 

Odysseus 


Din doi. Ne-a cercetat din ochi, ne-a cântărit în mâini 
şi i-a-nşfăcat pe cei mai zdraveni şi mai dolofani. 

Corifeul 

Sărmane, spune cum s-a petrecut cnenorocireax 

Odysseus 

Când am intrat în adăpostul lui de stâncă, el mai întâi 
aprinse focul şi aruncă pe vatra largă butuci dintr-un stejar 
înalt, cu greu să-ncapă în trei care mari. Pe urmă lângă foc 
el aşternu un pat de cetină. lar după ce îşi mulse vacile, 
umplu cu lapte un hârdău de douăzeci de vedre303. Alături 
puse vasul de băut, lucrat din lemn de iederă, larg de trei 
coţi, adânc de patru. Şi apa clocotea într-un ceaun de 
bronz. Apoi îşi pregăti frigări din lemn spinos, cojite cu 
cosorul, al căror vârf fusese întărit la flacără, şi vase mari 
cât Etna, pentru sacrificiu, şi securi cu falei tăioase. 

Când totul era gata, bucătarul infernal, urât de zei, 
îmi înşfacă doi soţi deodată. Pe unul l-a înjunghiat, nu fără 
meşteşug, deasupra marelui ceaun; pe celălalt l-a apucat 
de gleznă şi l-a zvârlit în colţul unei stânci, încât i s-au 
prelins din ţeastă creierii. li hăcui pe amândoi cu 
groaznicul satâr şi hălci din trupul lor le puse la prăjit, iar 
membrele le aruncă să fiarbă în ceaun. 

Sărman de mine, stăm cu ochii plânşi mereu lângă 
Cyclop, slujindu-l la ospăț; ceilalţi se ghemuiseră ca nişte 
păsări prin ascunzişurile muntelui, şi nu le mai curgea prin 
vine pic de sânge. 

Dar când, umflat de carnea prietenilor mei, se tolăni 
pe spate şi slobozi din gât duhori cumplite, îmi răsări un 
gând dumnezeiesc. În cupă torn licoarea de la Maron, i-o- 
ntind să bea şi-i spun: «O, fiu al zeului marin, primeşte 
sucul minunat pe care-l trag elenii din butucul viței, 
surâsul lui Dionysos.» 

El, ghiftuit de prânzul său scârbos, ia cupa şi 
numaidecât o soarbe, apoi o laudă cu mina ridicată: «Tu, 


dintre oaspeţi, mie cel mai drag, mi-ai dăruit, după un 
straşnic prânz, o straşnică licoare.» 

Văzându-l încântat, i-am mai umplut o cupă, ştiind că 
vinul tare îi va veni de hac şi că apoi nu-mi va fi greu să-l 
pedepsesc. Deodată începu să cânte, în timp ce eu, de zor, 
turnându-i cupă după cupă, îi încălzeam cu vinul 
măruntaiele. El lălăia cumplit lângă năierii mei înlăcrimaţi 
şi grota răsuna. 

Atunci m-am strecurat afară pe tăcute, hotărât să vă 
salvez, dacă doriţi, cu mine-odată. Hai, spuneţi-mi deschis, 
vreţi, da sau nu, să-l părăsiţi pe uriaşul necioplit, să locuiţi 
sub un acoperiş cu Bakehos şi printre Naiade? Căci tatăl 
vostru, iată, în peşteră s-a învoit, dar el e slab, cu gândul 
doar la vin, şi şovăie, lipit de cupă, <precum o pasăre> cu 
aripile prinse-n clei. Voi, care sunteţi tineri, salvaţi-vă cu 
mine, să-l întâlniți pe vechiul vostru bun prieten, pe 
Dionysos; el nu îi seamănă de fel Cyclopului. 

Corifeul 

Prietene, ah! de-aş trăi şi ziua-aceea, să scap de 
uriaş, deacest obraz nelegiuit! (Face un gest obscen.) De 
multă vreme mădularul ăsta drag a văduvit. Dar pe Cyclop 
noi nu suntem în stare să-l mâncăm. 

Odysseus 

Ascultă cum am chibzuit să pedepsesc dihania 
răufăcătoare şi să vă scap de slugărie. 

Corifeul 

Ascult. Kithara304 asiatică nu mi-ar suna mai dulce 
decât vestea că s-a stins Polyphemos. 

Odysseus 

El vrea să tragă un chiolhan cu fraţii săi Cyclopi, 
înfierbântat de băutura zeului. 

Corifeul 

Am înţeles. Gândeşti să-l junghiem, căzând asupra lui 
în codru, sau să-l surpăm în fundul unei râpe. 


Odysseus 

Nici vorbă! Vreau să-l pierd prin viclenie. 

Corifeul 

Dar cum? De multă vreme am aflat că eşti isteţ 
nevoie mare. 

Odysseus 

Am să-l înduplec să-şi întoarcă gândul de la chef, să 
nu le dea licoarea celorlalţi Cyclopi, ci s-o păstreze numai 
pentru sine, ca să-şi petreacă zilele cu bucurie. 

Iar când va adormi, învins de Bakehos, eu voi lua din 
peşteră o creangă lungă de măslin, pe care o voi ascuţi la 
vârf cu spada şi-o voi încinge-n foc. Când se va fi-nroşit în 
flăcări, voi scoate lemnul arzător, îl voi înfige drept în ochi 
Cyclopului şi voi orbi vederea lui prin foc. Precum 
dulgherul trage de curelele burghiului din două părţi, când 
se trudeşte să îmbine nava, aşa voi răsuci şi eu tăciunele în 
ochiul matahalei şi-l voi nimici. 

Corifeul 

Iu! la! un gând pe cinste! înnebunesc de bucurie. 

Odysseus 

Pe urmă, laolaltă, pe voi, pe toţi ai mei şi pe moşneag 
am să vă mut în pântecele navei mele negre şi ne vom 
depărta, vâslind vârtos, de-acest meleag. 

Corifeul 

Se poate, ca la o libaţie întru onoarea unui zeu, să ţin 
şi eu tăciunele ce-l va orbi305? 

Odysseus 

Desigur, lemnul este greu, cu toţii îl vom ţine. 

Corifeul 

Aş ridica şi-o sută de căruţe pline, dacă am izbuti să-i 
dăm cu fum la ochi Cyclopului, precum unui viespar, 
mânca-l-ar moartea! 

Odysseus 

Tăceţi acum. Voi ştiţi ce viclenie pun la cale. Deci, 


când voi da porunci, vedeţi să le urmaţi, căci eu sunt 
căpetenia. Nu-mi voi lăsa prietenii închişi acolo, salvându- 
mă numai pe mine, cu toate c-am ieşit afară din peştera cu 
ascunzişuri şi aş putea s-o iau la fugă. Dar nu e drept să-mi 
părăsesc prietenii care m-au însoţit aici. (Odysseus intră în 
peşteră.) 

Corifeul 

Haideţi, cine va fi-ntâiul, cine următorii, care 
apucând vârtos butucul dogorind îl vor înfige în Cyclop, să- 
i ardă ochiul, să-i întunece lumina? 

(Se aude un cântec din peşteră. Cyclopul vine urmat 
de Silenos, care poartă un vas de amestecat vinul306, şi de 
Odysseus cu burduful.) 

Pst! tăceţi! El la beţie hăuleşte fără har, nătărăul 
tunător, dar păzea! căci, uite, iese din palatul lui de stâncă. 

Hai să educăm mârlanul printr-un cânt de voie bună. 

Tot nu scapă de orbire. 

Întâiul hemicor 

Strofa 1 

Fericit e cel ce strigă cuhoe! răpit de vraja vinului din 
dulci izvoare. 

El cuprinde strâns în braţe un prieten care-i place 
sau dezmiardă printre perne trupul moale-al unei fete, 
curtezană, floare scumpă, şi, din pletele lui unse 
răspândind parfum, rosteşte: 

«Cine-mi va deschide poarta?» 

Cyclopul 

Strofa 2 

Papapai! Sunt plin de vin, strălucesc după ospăţul 
săţios. Am burdihanul greu ca nava încărcată până la- 
nălţimea punţii. 

Iarba proaspătă şi timpul însorit al primăverii mă- 
mboldesc să-ntind chiolhanul pân’ la fraţii mei Cyclopi. 

Hai, străine, cu burduful, haide, dă-mi-l, vreau să 


beau! 

Al doilea hemicor 

Strofa 3 

Ce frumos e! Frumuseţea cum îi luminează ochiul! 

Ilată-l, iese din palat... 

...plin de nuri, se îndreaptă-ncoace. 

Dar în peşteră te-aşteaptă, pâlpâind, făclii aprinse, şi 
o gingaşă mireasă. 

O cunună împletită dintr-o seamă de culori îţi va 
străluci pe creştet307. 

Odysseus 

Ascultă-mă Polyphemos, eu îl cunosc prea bine pe 
Bakehios din care te-am poftit să bei. 

Cyclopul 

Dar Bakehios ce fel de zeu e socotit a fi? 

Odysseus 

Cel mai în stare să dea farmec vieţii omului. 

Cyclopul 

Oricum ar fi, când râgâi, ştiu că-mi place. 

Odysseus 

Aşa e daimonul acesta; niciunui muritor nu-i face rău. 
Cyclopul 

Un zeu? într-un burduf? Dar cum de zace în 
asemenea lăcaş? 

Odysseus în orice loc îl pui se simte-acasă 308. 

Cyclopul 

Zeii nu trebuie să stea închişi în piei de dobitoacex 

Odysseus 

De-ţi cade bine băutura, să nu-ţi mai pese de burduf. 
Cyclopul 

Mi-e silă de burduf, dar băutura-mi este dragă. 

Odysseus 

Rămâi aici, în tihnă, ca s-o dai pe gât. 

Cyclopul 


N-ar trebui să le împart şi fraţilor din vin? 

Odysseus 

Păstrându-l pentru tine, vei fi mai câştigat. 

Cyclopul 

Ar fi mai cu folos dacă l-aş bea între prieteni. 

Odysseus 

La chei se iscă lovituri de pumni, jigniri şi certuri. 
Cyclopul 

Cu toate că sunt cherchelit, nu m-ar atinge nimeni. 
Odysseus 

O bunul meu, cel care a băut să stea la casa lui. 

Cyclopul 

Netot e cel ce bea fără să chefuiască. 

Odysseus 

Ba înţelept e cel băut care rămâne-acasă. 

Cyclopul (Jui Silenos) 

Ce crezi că-i de făcut, bătrâne? Să mai stăm aici? 
Silenos 

Stăpâne, da. La ce să ne mai încurcăm cu alţi cheflii? 
Cyclopul 

Ce-i drept, aici pământul e smălţat cu flori. 

SILENOS 

lar în văpaia soarelui se bea vârtos vinaţul. Hai, 
culcă-te, prăvaie-ţi coasta pe pământ. (Cyclopul se culcă 
pe iarbă. Silenos, pe furiș, ascunde vasul cu vin în spatele 
lui.) 

Cyclopul 

De ce doseşti de mine oala, Silenos? 

Silenos 

Să n-o răstoarne cineva, trecând... 

Cyclopul 

Ba vrei să sorbi din ea hoţeşte. Aşaz-o între noi. 
(Silenos aşază vasul înaintea Cyclopului. ) 

Iar tu, străine, spune-mi cum să te numesc? 


Odysseus 

Mă cheamă Nimeni309. Oare să m-aştept la un hatâr 
din partea ta? 

Cyclopul 

Abia la urmă, după toţi însoțitorii tăi, te voi mânca. 

Silenos 

(amestecă vinul cu apa şi umple cupa) 

Frumos hatâr îi faci străinului, Cyclopul meu! 
(Soarbe vinul.) 

Cyclopul 

Ce meştereşti acolo? Bei vinul pe furiş? 

Silenos 

Nu! el m-a sărutat, că tare mai sunt chipeş. 

Cyclopul 

Vei plânge dacă vinul ţi-e atât de drag. El nu te place. 

Silenos 

Ba da, pe Zeus! căci i-a căzut cu tronc la inimă 
mândreţea mea! 

Cyclopul 

Hai, toarnă-mi vinul, cupa umple-mi-o cu vârf. 
(Silenos toarnă, apoi işi apropie cupa de gură.) 

Silenos 

E oare bine-amestecat? Întâi să-l cercetez. 

Cyclopul 

Nu mă ucide! Dă-mi-l cum o fi! 

SILENOS (oferindu-i o cunună) 

Pe Zeus! nu înainte să te văd încununat... şi să mai 
gust niţel o dată. (În timp ce Cyclopui primeşte coroana, 
Silenos bea din nou.) 

Cyclopul 

Paharnicul e necinstit! 

Silenos 

Ba nu, pe Zeus! dar vinu-i tare dulce! Hai, şterge-ţi 
gura ca să-ţi dau să bei! (Silenos mai umple o cupă.) 


CYCLOPUL (ştergându-şi faţa şi barba) 

Priveşte, sunt curat pe buze şi mustăţi. 

Silenos 

Atunci ridică-te frumos în cot şi cupa dă-o peste cap, 
cum vezi că beau şi eu... (dă vinul pegât.) apoi, cum n-ai ce 
să mai vezi. Cyclopul 

Hei-hei! ce faci acolo? 

Silenos 

Deodată s-a golit. 

Cyclopul 

(smulgând cupa de la Silenos şi dând-o lui Odysseus) 

Străine, ţine cupa, vreau să-mi fii tu paharnic. 

Odysseus : 

Cu dragă inimă. Intr-ale vinului sunt priceput. 

Cyclopul 

Hai, toarnă-mi repede. 

Odysseus îţi torn, numai să taci. 

Cyclopul 

E greu să tacă cel ce bea vârtos. 

Odysseus 

Ia, ţine cupa, bea, să nu rămână picătură, să-ţi dai şi 
sufletul sorbind licoarea. 

Cyclopul (bând) 

Papai! cât este de grozav butucul viței! 

Odysseus 

lar dacă, după ce te-ai ospătat din plin, tragi la 
măsea pe săturate şi setea pântecului ţi-o astâmperi, vei 
luneca în somn. Dar dacă laşi fie şi doar un strop în cupă, 
Dionysos te va usca. 

CYCLOPUL (goleşte altă cupă) 

lui în! Cât e de greu să ieşi la mal din valuri! Ah! 
limpezi desfătări! îmi pare că se-nvârt de-a valma cerul şi 
pământul, că văd tronul lui Zeus, precum şi tot soborul 
zeilor măreț şi sfânt. (Satyrii sar în jurul lui şi-l sâcâie.) 


Nu, n-am de gând să vă sărut, Charitelor310. În van 
îmi aruncaţi ocheade. Mi-ajunge Ganymedes311 ăsta. In 
numele Charitelor! cu el alături mă voi desfăta în tihnă, 
căci un drăguţ îmi place mai dihai decât o fetişcană (fI 
îmbrăţişează pe Silenos.) 

SILENOS 

Cum? eu sunt Ganymedes, al lui Zeus <drăguţ>? 

Cyclopul 

Pe Zeus, oh, da! Şi te răpesc din baştina lui 
Dardanos. (Cyclopul se scoală şi-l duce de-a sila pe Silenos 
spre peşteră.) 

Silenos (zbătându-se) 

Sunt mort, copii, săriţi! Cumplit am s-o păţesc... 

Cyclopul 

Faci nazuri pentru că iubitul tău e beat? 

Silenos 

Valeu! amarnic vin sorbi-voi în curând! (Cyclopul, 
Silenos şi Odysseus intră în peşteră. Odysseus revine după 
câteva clipe.) 

Odysseus 

Sus! nobile odrasle, copii ai lui Dionysos, acum se 
află-n peşteră huiduma. Invins de somn, el va vărsa îndată 
din gâtleju-i blestemat bucăţi de carne comenească>. Dar 
în speluncă fumegă tăciunele. E totul pregătit: n-avem 
decât să pârjolim ochiul Cyclopului. De voi ţine acum să fiţi 
bărbaţi. 

Corifeul 

Ca piatra, ca oţelul ne vom îndârji. Aleargă înăuntru 
până nu păţeşte tata un ponos! Noi stăm afară, pregătiţi să 
te slujim. 

Odysseus 

Stăpâne-al Etnei, Hephaistos, dezbară-te de un vecin 
mişel, arzându-i licărul vederii. Şi tu, vlăstar al Nopţii 
negre, Somnule312, coboară-te cu toată străşnicia peste 


dihania de zei urâtă. 

Să nu-l lăsaţi pe Odysseus şi pe năierii lui, ce-au 
strălucit la Troia prin fapte glorioase, să fie la cheremul 
unui uriaş necinstitor de oameni şi de zei. Altminteri 
trebuie să socotim că întâmplarea este o divinitate, iar 
ceilalţi zei sunt mai becisnici decât nimereala. (Intră în 
peşteră.) 

Corul 

Straşnic va fi apucat cu cleştele gâtul celui care-şi 
înfulecă oaspeţii. 

Focul îndată îi va nimici lumina vederii. 

Zace în spuză, mocnind, zace ascuns tăciunele, 
falnicul ram al copacului. 

Hai, Maron 3 || purcede! 

Vinule,  smulge-i degrabă ochiul  Cyclopului 
descreierat, beţia să-i vină de hac! 

Ah! cât ne mistuie dorul să-l revedem pe Bakehos 
purtând cununa de iederă! 

Cât suntem de dornici să părăsim pustietatea 
Cyclopului! 

Vom apuca ziua-aceea? 

ODYSSEUS (ieşind din peşteră) 

Tăcere, pe toţi zeii, jivinelor, staţi molcom, închideţi- 
vă gurile! Să nu suflaţi, să nu clipiţi, nici să tuşiţi, ca nu 
cumva să se deştepte namila mai înainte să-i stârpim 
lumina singurului ochi prin foc. (Satyr îi se opresc 
împietriţi.) 

Corifeul 

Tăcem şi ne închidem cu fălcile suflarea. 

Odysseus 

Veniţi! Luaţi în mâini tăciunele. Intraţi, căci e aprins 
tocmai cât trebuie. 

Corifeul 

Alege-i tu pe cei dintâi care vor mânui pociumbul 


înroşit, ca prin pârjol să-i stingă Cyclopului lumina. Dorim 
să-ţi fim de ajutor. 

ÎNTÂIUL PARASTAT314 

Noi suntem prea departe, aici, în faţa porţii, ca să-i 
putem înfige focul drept în ochi. 

AL DOILEA PARASTAT (Satyrii şchioapătă şi se 
strâmbă grotesc) 

Iar noi, deodată, din senin, am ologit. 

INTAIUL PARASTAT (cu acelaşi şchiopătat) 

Avem şi noi aceeaşi boală! De unde ni se va fi tras? 
Ni s-au scrântit picioarele, deşi stăm locului. (Toți Satyrii 
şchioapătă.) 

Odysseus 

Cum v-aţi scrântit picioarele în timp ce staţi? 

AL DOILEA PARASTAT (frecându-se la ochi) 

Şi ochii ne sunt plini de praf sau de cenuşă. De unde 
ne va fi căzut? 

Odysseus 

Fricoşilor netrebnici, iată, mă părăsiţi! 

Corifeul 

Tu spui c-am fi netrebnici din pricină că ne păzim 
spinările şi şalele, că nu voim să ne scuipăm măselele sub 
lovituri? în schimb ştim un nespus de bun descântec al lui 
Orpheus, carele singur va mişca tăciunele şi tigva i-o va 
sfredeli şi pârjoli odraslei cu un singur ochi al Gliei. 

Odysseus 

Eu bănuiam de mult cam ce vă poate firea, dar azi m- 
am lămurit. Deci tot la dragii mei prieteni sunt nevoit să-mi 
caut sprijin. Dar dacă nu aveţi în braţe vlagă, măcar 
îmbărbătaţi cu cântecele voastre cadenţate ceata mea. 
(Intră în peşteră.) 

Corifeul 

Aşa va fi. Ne vom primejdui pe seama unui 
karian315. Să fie afumat Cyclopul în ritmul cântecului 


nostru. (Satyrii cântă chiuind, cu foarte multă mişcare.) 

Corul 

Io, io, hai, cutezaţi! 

Hai, împingeţi, daţi bătaie! 

Pârjoliţi cât mai degrabă ochiul căpcăunului! 

Afumaţi-l, ohoho! pârjoliţi-l, ohoho! pe ciobanul 
Etnei! 

Trageţi tare, răsuciţi, dar păzea, nu cumva, scos din 
minte de durere, să vă facă vreo belea! 

(Se aude un urlet înfricoşător din peşteră.) 

Cyclopul (dinăuntru) 

Vai mie, vai! mi-au ars lumina ochiului! 

Corifeul 

E minunat peanul ăsta! Hai, cântă-mi-l, Cyclopul 
meu316. Cyclopul (dinăuntru) 

Vai mie şi iar vai! ce crunt m-au vătămat, sunt mort! 
Dar voi să nu speraţi că veţi fugi nepedepsiţi, din stânca 
asta, nemernice nimicuri! Mă voi propti aici, în prag, şi-mi 
voi întinde braţele <să vă opreso. (Iese Cyclopul, cu 
fruntea arsă şi însângerată. Se opreşte la intrarea în 
peşteră.) 

Corifeul 

De ce zbieri, bunul meu Cyclop? 

Cyclopul 

Ah! sunt pierdut! 

Corifeul 

Ce-i drept, arăţi cam rău! 

Cyclopul 

Ba chiar mai mult, sunt vrednic să mă plângi. 

Corifeul 

Căzut-ai oare la beţie, pe tăciuni? 

Cyclopul 

Am fost ucis de Nimeni. 

Corifeul 


Deci nu te-a vătămat niciunul. 

Cyclopul 

Am fost orbit de Nimeni. 

Corifeul 

Deci nu eşti orb defel. 

Cyclopul 

Fire-ai să fii şi tu la fel ca mine! 

Corifeul 

Cum ar fi fost în stare să te orbească nimeni? 

Cyclopul 

Faci haz pe seama mea. Dar unde-i Nimeni ăsta? 

Corifeul 

Nu se găseşte nicăieri, Cyclopul meu. 

Cyclopul 

Străinul, înţelegi? m-a ruinat, mişelul. Umplându-mă 
cu vinul lui, m-a înecat. 

Corifeul 

Da, vinul este de temut: un straşnic luptător! 

Cyclopul 

De dragul zeilor! mai sunt în peşteră ori au fugit? 

Corifeul 

<Străinii> tac şi se pitesc, adăpostiţi de stâncă. 

Cyclopul 

De care parte sunt? (Cyclopul îi caută pe greci. În 
timpul jocului care urmează, Odysseus şi ceata lui se 
strecoară din peşteră, încărcaţi de oi şi alte prăzi.) 

Corifeul 

La dreapta ta. 

Cyclopul 

Pe unde? 

Corifeul 

Acolo, lângă stâncă. Nu i-ai prins? 

Cyclopul (cade între stânci) 

Aiai! Necaz peste necaz! M-am poticnit şi mi-am 


spart capul. Corifeul 

Păzea, acum îţi scapă! 

Cyclopul (bâjbâind) 

N-ai zis că sunt pe-aci? 

Corifeul 

Pe dincolo ţi-am spus. 

Cyclopul 

Aşadar unde sunt? 

Corifeul întoarce-te! Acolo sunt, la stânga ta. 

Cyclopul 

Vai mie, râdeţi şi vă bateţi joc de chinul meu. (Se 
întoarce, căutându-i pe fugari. Aceştia, între timp s-au 
îndepărtat. ) 

Corifeul 

Acum se află chiar în faţa ta. 

Cyclopul 

Nemernicule, unde eşti? 

Odysseus 

Departe stau acum de tine şi-i fac lui Odysseus de 
strajă. 

Cyclopul 

Ce spui? Schimbându-ţi numele, te foloseşti de altul 
nou? 

Odysseus 

De cel pe care mi l-a dat chiar tata: Odysseus. Erai 
dator să suferi, după ospăţul groaznic. Zadarnic m-aş fi 
lăudat că am surpat în flăcări Troia317, dacă lăsam 
nepedepsită uciderea tovarăşilor mei. Cyclopul 

Aiai! s-a împlinit vechiul oracol. Mi s-a prezis că tu 
mă vei orbi, când, de la Ilion, vei nimeri aici. Dar ai să fii 
lovit la rândul tău. Drept ispăşire pentru crimă, vei rătăci, 
săltat de valuri, un lung amar de ani. 

Odysseus 

Afundă-te în nenoroc! Trăieşte cum ţi-am rânduit. Eu 


unul merg la ţărmul mării, să coborâm în apele Siciliei 
corabia şi să plutim spre ţara părintească. (Grecii ies din 
scenă.) 

Cyclopul 

Ba nu! căci am să smulg o stâncă grea din munte şi- 
am s-o arunc, zdrobind şi luntrea voastră şi luntraşii. Deşi 
sunt orb, am să mă caţăr până la faleză, trăgându-mi paşii 
prin această peşteră cu două guri318. (Intră în peşteră.) 

Corifeul 

(în timp ce Satyrii cu Silenos pleacă în urma grecilor) 

Iar noi, <plutind> într-o corabie cu Odysseus, îl vom 
sluji de azi încolo doar pe Bakehos. 

NOTE 

ALKESTIS 

1. Cetate din câmpia Thessaliei, nu departe de locul 
unde se unesc munţii Pelion şi Ossa. 

2. Admetos stăpânea pământul thessalian din 
apropierea lacului Boibe, unde se petrecuse dragostea lui 
Apollon pentru fecioara Koronis, al cărei rod a fost 
Asklepios. Acesta, învăţat de centaurul Cheiron, a ajuns să 
cunoască proprietăţile curative ale buruienilor şi ale 
rădăcinilor, cu ajutorul cărora a izbutit vindecări 
miraculoase. Când a întors la viaţă un mort, Zeus l-a 
omorât,  fulgerându-l, deoarece, prin minunile sale, 
Asklepios ameninţa drepturile veşnice ale Morţii. Apollon, 
ca să răzbune uciderea fiului său, a nimicit Cyclopii, 
făurarii fulgerelor, pe care le mânuia Zeus. Apoi, drept 
pedeapsă, a trebuit să intre slugă în casa unui muritor. 
Astfel a devenit păstor la curtea lui Admetos, regele din 
Pherai, unde ar fi rămas, după unele versiuni, timp de un 
an, după altele, nouă. 

3. Cyclopii: de la kyklos, rotund şi ops, ochi; făpturi 
uriaşe, primitive şi brutale, având un singur ochi, zămisliţi 
de Uranos şi Gaia (Hesiodos, Theogonia, 139). Ei ar fi 


făurit mănunchiul de fulgere, arma temută a lui Zeus, 
simbolizând, ca atare, forţa furtunilor. După tradiţia 
homerică din Odysseia, IX, Cyclopii aparţin generaţiei de 
divinităţi marine, fiind feciorii lui Poseidon şi reprezentând 
talazurile dezlănţuite. 

4. Rege thessalian, fiul lui Kretheus, întemeietorul şi 
eroul eponim al cetăţii Pherai. La bătrâneţe i-a încredinţat 
tronul urmaşului său Admetos. 

5. Cuvântul moira înseamnă parte, de aici, partea 
acordată fiecărei vieţi, durata repartizată vieţii, soarta. 
Această noțiune, iniţial impersonală, se transformă 
ulterior, ajungând să fie concepută ca o divinitate 
personificând soarta. De la Hesiodos, Moirele sunt 
reprezentate în general ca o treime: Klotho, Lachesis şi 
Atropos. Ele «aduc muritorilor binele şi răul» (Theogonia, 
v. 901 - 906) şi sunt similare Parcelor romane, Nomelor 
scandinave şi Ursitoarelor din basmele româneşti. 

În ziua nunţii sale cu Alkestis, Admetos a uitat să-i 
aducă un sacrificiu zeiţei Artemis. Aceasta n-a uitat să se 
răzbune. Astfel, când Admetos a intrat în odaia nupţială, a 
găsit-o mişunând de şerpi, ceea ce însemna că eroul fusese 
condamnat la moarte. Apollon intervine în favoarea 
protejatului său, domolind mânia surorii sale Artemis; 
totodată, de la Moire obţine ca el să fie scutit de moarte, 
dacă altcineva se va învoi să-şi dea viaţa în locul său. 

6. În mitologia greacă era numit Hades (Invizibilul): 
a) tărâmul subpământean în care hălăduiesc sufletele 
oamenilor şi ale eroilor după moarte (Infernul); b) zeul 
Pluton, regele tărâmului infernal, fiul lui Kronos şi fratele 
lui Zeus. 

7. Atingerea sau vederea unui mort erau prilejuri de 
pângărire atât pentru oameni, cât şi pentru zei. Apollon 
părăseşte casa gazdei sale ca să evite contaminarea 
(miasma). 


8. Thanatos, daimonul morţii, a fost întruchipat de 
greci ca un bărbat robust, hirsut, înaripat şi violent, care 
îşi răpea victimele şi le ducea în Infern. 

9. Alkestis a acceptat să moară în locul soţului încă 
din ziua nunţii lor. Dramaturgul amână termenul fatal, 
pentru ca între timp mireasa să devină soţie şi mamă, 
adâncind astfel şi mai mult caracterul tragic al morţii sale. 

10. Scholiastul afirmă că Apollon ar fi înduplecat 
zeițele Sorţii îmbătându-le 

11. Textul se referă la Herakles, care, după legenda 
argiană, a fost silit să-i slujească vreme de doisprezece ani 
regelui Eurystheus, îndeplinind faimoasele «munci». Aici 
este vorba de câştigarea cailor lui Diomedes. Acest fiu al 
lui Ares domnea peste neamul războinic al bistonilor; caii 
săi carnivori îi sfârticau pe călătorii care se abăteau prin 
ţinutul acela. Herakles, la porunca lui Eurystheus, pleacă 
însoţit de o ceată de viteji, se bate cu bistonii, îi învinge, îl 
ucide pe regele thrac în luptă şi îl oferă ca hrană propriilor 
săi cai. 

12. În original: «să încep cu spada jertfa». Este o 
aluzie la gestul sacrificatorului care mai întâi tăia câteva 
fire din părul victimei şi le arunca în foc. 

13. Fiul zeului Poseidon şi al muritoarei Tyro a fost 
eroul mai multor legende din ciclul thessalian. 

14. La greci, în perioada arhaică, bocetul era susţinut 
de anumite gesturi rituale: însoțitorii mortului îşi brăzdau 
faţa cu unghiile, până la sânge, şi îşi loveau capul şi 
pieptul cu mâinile. Mai târziu, în jurul anului 600, 
legiuitorul Solon a îngrădit aceste obiceiuri, rezervându-le 
doar femeilor, rude apropiate. 

15. În text: «O Paian», adică Vindecătorule, 
Salvatorule, unul din epitetele lui Apollon, în cinstea căruia 
se intona peanul, imn solemn de glorie şi victorie. 

16. Înaintea casei se aşeza un vas plin cu apă curată, 


scoasă din fântână străină, folosită în ritualul de purificare 
a celor pângăriţi prin atingerea sau vederea cadavrului. 
Prezenţa vasului cu apă lustrală şi a ramurilor de chiparos 
la poartă erau semne că înăuntru se afla un răposat. 

17. Unul din semnele doliului era tăierea părului şi 
depunerea lui pe mormânt. Autorul spune că pletele tăiate 
ar fi atârnate la intrarea în casă. Mai degrabă, aşa cum 
interpretează Wilamowitz, se poate bănui că este vorba de 
altarele aflate înaintea casei. 

18. În Lykia, ţară muntoasă din Asia Mică, Apollon 
era venerat în templul de la Patara. În deşertul african, nu 
departe de colonia greacă de la Kyrene, se găsea faimosul 
templu şi oracol al lui Zeus-Ammon. Aici cultul zeului 
hellen fuzionase cu cel al egipteanului Amun-Ra. Sensul 
ultimelor versuri este: ar fi zadarnic să se ceară ajutor de 
la oracolele celebre şi îndepărtate ale zeilor. 

19. Nume ritual al lui Apollon, însemnând 
Strălucitorul, Luminosul. 

20.  Sacrificarea de animale înaintea scoaterii 
mortului din casă era un obicei străvechi; şi pe acesta l-ar 
fi îngrădit Solon. 

21. Femeile, rude apropiate ale mortului, după ce îi 
închideau ochii şi gura, îl spălau, îl ungeau şi îl îmbrăcau 
în straie curate. Alkestis, simţindu-şi moartea aproape, îşi 
împlineşte singură această găteală supremă. 

22. În greceşte scrie doar «stăpână». După cum socot 
comentatorii, Alkestis o invocă aici pe Hestia, zeiţa focului 
domestic. Focul era considerat a fi de origine divină, era 
adorat, i se închinau ofrande (flori, fructe, tămâie, vin) şi 
rugăciuni. Focul din vatră garanta bunăstarea familiei. De 
aceea Alkestis îi cere să-i ocrotească odraslele. 

23. Plantă mediteraneană, ale cărei ramuri serveau 
atât în prilejuri fericite (nunţi, ospeţe, victorii ale atleţilor), 
cât şi în ceremoniile funebre. 


24. Unii au văzut în aceste rânduri o influenţă a 
părerii filosofului Anaxagoras, după care cerul ar fi 
însufleţit de o mişcare de rotaţie în jurul pământului. 

25. Divinitate infernală, înfăţişat de obicei ca un 
luntraş bătrân care trecea sufletele morţilor peste apele 
din Hades. 

26. Admetos se referă la traversarea apelor infernale. 

27. Regina căzând pentru o clipă ca într-un delir 
halucinatoriu, vede o arătare din lumea de dincolo, care nu 
poate să fie altcineva decât Thanatos. L. Meridier 
consideră plauzibil că Alkestis în agonie «nu are precizia 
unui arheolog» şi i se adresează daimonului morţii cu 
numele de Hades. De altfel, acesta din urmă nu era 
înfăţişat niciodată cu aripi şi nu avea misiunea să conducă 
sufletele în adâncuri. 

28. Cu privire la mama vitregă, într-un fragment din 
tragedia pierdută Aigeus, Euripides afirmă: «A doua soţie a 
tatălui este duşmana firească a copiilor din primul pat». 

29. În original: «nu mâine, nici în a treia zi a lunii». 
Textul este în acest loc obscur. Unii filologi cred că 
expresia se referă la răgazul pe care legea sau omenia 
creditorilor îl acordau datornicilor, alţii că este o locuţiune 
proverbială. 

30. Fluier cioplit dintr-o specie de lotus din nordul 
Africii (numită de greci Libya) cu lemnul tare şi întunecat. 
Prin lărgirea sensului, lotos era denumit însuşi flautul 
lucrat din această esenţă. 

31. Euripides a tratat această temă în tragedia 
pierdută  Protesilaos, inspirată tot de o legendă 
thessaliană.  Protesilaos, îndată după noaptea nunţii, 
trebuie s-o părăsească pe Laodamcia şi să plece la Troia, 
unde cade odată cu primii greci angajaţi în luptă. 
Laodameia pune să i se facă o statuie a soţului, o aşază pe 
ascuns în patul nuptial şi îi închină un adevărat cult. 


32. Orpheus, fiul lui Oiagros şi al Muzei Kalliope, a 
fost un maestru miraculos al lirei. Mitul cel mai cunoscut 
al lui Orpheus vorbeşte despre coborârea sa în Hades 
pentru a-şi dobândi soţia moartă, pe Eurydike; cu ajutorul 
lirei câştigă bunăvoința divinităţilor infernale. Eurydike va 
reveni la lumină, cu condiţia ca Orpheus, pe drumul de 
întoarcere, să nu o privească; el nu respectă interdicţia ce 
i-o impusese Pluto şi îşi pierde soţia pentru totdeauna. 
Acest mit are asemănări notabile cu cel al lui Admetos şi al 
devotatei Alkestis. 

33. Referire la Kerberos, câinele cu mai multe 
capete, paznicul tărâmurilor infernale. 

34. În text: paiatt, cuvânt care însemna: 1) ajutător, 
salvator, vindecător, fiind folosit în poezia elină ca epitet al 
unor zei (Apollon, Dionysos) şi 2) imn coral de bucurie, de 
recunoştinţă, de laudă sau de victorie, înălţat lui Apollon 
sau lui Ares; alteori peanul era cântec funebru (threnos), 
închinat zeilor subpământeni. 

35. Doliul era purtat la greci, de către rudele 
mortului, în general nouă zile, la 

Sparta unsprezece, la Atena maximum o lună. Faţă 
de acestea, doliul poruncit de Admetos pare exagerat, dar 
în concordanţă cu obiceiurile fastuoase ale nobilimii 
thessaliene. 

36. Reţeaua hidrografică a Infernului era alcătuită 
din Styx (Urâtul, Detestabilul), Acheron (Râul întristării), 
Kokytos (Râul Vaierelor) şi Pyriphlegeton (Şuvoiul de Foc). 

37. În original: «Servitorii Muzelor te vor slăvi, 
cântând pe carapacea cu şapte corzi a broaştei țestoase de 
munte şi prin imnuri fără liră (alyrois hymnois)». Întâia 
perifrază se referă la poezia lirică, la cântecele intonate cu 
acompaniament de liră, instrument inventat de zeul 
Hermes, care avea drept cutie rezonatoare o carapace de 
broască ţestoasă. A doua perifrază, «imnuri fără liră», 


indică probabil poezia epică, ale cărei versuri erau numai 
recitate, nu cântate, şi nu aveau parte de însoţire 
instrumentală. 

38. Din antistrofa 1 reiese că legenda lui Admetos şi 
a soţiei lui era răspândită în Hellada, atât la Sparta, unde 
figura printre recitările ce se ţineau cu prilejul sărbătorii 
închinate lui Apollon în luna Karneios (august-septembrie), 
cât şi la Atena, aşa cum, de altfel, o dovedesc dramele 
compuse de Phrinychos, Sophokles (?) şi Euripides care se 
numesc Alkestis. 

39. Era obiceiul ca la sfârşitul ceremoniei funebre să 
se cheme de trei ori sufletul mortului, pe numele său, şi să 
i se ureze un trai fericit sub pământ. De fiecare dată se 
adăuga: «Să-ţi fie ţărâna uşoară!» 

40. Herakles: fiul lui Zeus şi al Alkmenei, născut la 
Theba, cel mai popular erou grec, în jurul căruia s-au 
aglutinat numeroase mituri. Gelozia şi uneltirile Herei îl 
fac să ajungă supusul lui Eurystheus, pentru care eroul a 
împlinit cele douăsprezece faimoase munci. Herakles e 
prototipul viteazului căzut în robia unui nemernic. Pentru 
suferinţele, isprăvile şi luptele sale, şi ca răsplată a 
curăţirii lumii de o seamă de calamităţi, Zeus, în cele din 
urmă, îl ridică în rândul divinităţilor. 

41. Cetate străveche în Peloponnesos la sud-vest de 
Argos, unde a fost rege Eurystheus, stăpânul lui Herakles. 

42. Lykaon, Kyknos şi Diomedes, fiii zeului războiului, 
Ares, şi ai Pyrenei, au fost făpturi pricinaşe, belicoase, 
malefice, pe care Herakles i-a răpus în trei confruntări 
distincte. 

43. Atât mama lui Herakles, Alkmene, cât şi tatăl său 
pământesc, Amphitryon, erau descendenţi din Perseus, un 
faimos erou argian. 

44. Cetatea-reşedinţă din ţinutul Argolida din nord- 
estul Peloponnesului. În vecinătatea ei se ridica pe un deal 


Mykene, aşezare apărată de ziduri cyclopice, de unde 
Schliemann, în anul 1876, a scos la lumină uluitoare 
vestigii, care confirmă realitatea istorică a lumii homerice. 

45. Nume arhaic pentru Delphi, unde se afla templul 
oracular al lui Apollon, ridicat pe locul în care zeul a ucis 
balaurul Python. 

46. Prezenţa leilor pe pământul grecesc este 
menţionată de numeroase legende şi monumente arhaice. 
Se admite astăzi că aceste feline, în mileniul ” î.Hr, 
populau într-adevăr Hellada şi Asia Mică. Muntele Othrys 
din Thessalia era bogat în păduri şi păşuni. 

47. Fermecarea animalelor, a plantelor şi chiar a 
mineralelor prin cântec este un motiv întâlnit în 
numeroase legende: Apollon, Dionysos, Orpheus. 

48. «Popasul nocturn al cailor soarelui» este o 
expresie figurată pentru apus. Corul indică hotarele 
stăpânirii basileului: la apus munţii Molossiei, la răsărit 
Marea Egeană. 

49. Strofa cuprinde câteva detalii de geografie 
thessaliană: lacul Boibe şi muntele Pelion, celebru, 
împreună cu Ossa, în poezia greacă; molossii erau o etnie 
din regiunea muntoasă a Epirului, situată la vest de 
Thessalia. 

50. Versurile Corului aduc un prinos de laudă 
ospitalităţii lui Admetos. Aceasta a fost virtutea de 
căpetenie a lui şi, în genere, a eroilor thessalieni. 

51. Trupul răposatului era expus în casă, pe un pat, 
vreme de o zi. În a treia zi după moarte, dimineaţa, era 
scos afară, împreună cu patul în care zăcuse, şi era dus 
într-un cortegiu solemn la groapă sau la rug. Din necesităţi 
dramatice Euripides porneşte convoiul funerar mai curând. 

52. În original: «la mormânt şi rug». Atât din tradiţie, 
cât şi din descoperirile arheologice, reiese că, de cele mai 
multe ori, în Grecia antică, morţii erau incineraţi şi cenuşa 


lor păstrată în urne. Totuşi exista şi obiceiul depunerii 
trupului într-un mormânt, fie în sicriu de lemn sau de lut, 
fie doar pe un strat de frunze. Am evitat traducerea 
cuvintelor «şi rug» pentru că ele par să contrazică 
versurile în care Admetos îi promite soţiei sale că, după 
moarte, va fi aşezat alături de ea în acelaşi sicriu şi, de 
asemenea, pasajul în care Admetos, întorcându-se de la 
înmormântare, îşi exprimă regretul că n-a fost lăsat să se 
culce în groapă lângă Alkestis. Totodată arderea trupului 
ar face neverosimil deznodământul dramei. 

53. Conform unor credinţe străvechi, morții 
petreceau în «sălaşele lui Hades» o viaţă în multe privinţe 
asemănătoare celei pământeşti. De aceea li se aşezau în 
mormânt obiecte personale şi daruri, tot de aceea li se 
ofereau ospeţe funerare (lapte, miere, vin). În secolul ” 
d.Hr. Lukianos din Samosata consemna ironic: «Oamenii 
îşi închipuie că sufletele suie din adânc la prinzurile ce li 
se aduc, că se ospătează cu fumul cărnurilor şi beau din 
vinul risipit peste morminte». 

54. Acest pasaj este controversat şi, nefiind siguri că- 
i aparţine dramaturgului, unii editori îl suprimă, pe temeiul 
că Admetos ar fi prea mândru ca să fi putut expune în 
public ideea originii sale servile. 

55. Impresionează cruzimea cuvintelor lui Admetos 
faţă de tatăl său bătrân, care nu mai putea să procreeze. 
Dar, pe de altă parte, nu trebuie uitată grija celor vechi de 
a avea moştenitori care la moarte să le îndeplinească 
riturile funerare şi apoi să le întreţină cultul domestic. 

56. Vorbele lui Admetos par fără noimă, dar ele ar fi 
putut să fie rostite în toiul mâniei. După cum remarcă 
Meridier, fiul lui Pheres înţelege să spună: «Nu te bizui pe 
mine, căci n-am să te ocrotesc la bătrâneţe!» 

57. In timpul lui Euripides, thessalienii, deşi aveau 
aceiaşi strămoşi cu ceilalţi helleni şi vorbeau un dialect 


grecesc, erau consideraţi aparte; aceasta poate şi datorită 
faptului că, în timpul invaziei persane, cavaleria lor a 
luptat alături de Xerxes. 

58. In original: «nenumărate plethre de pământ». Un 
plethron, ca unitate de lungime, cuprindea 100 de 
picioare, adică aproximativ 30 metri; ca unitate de 
suprafaţă era egal cu un pătrat având latura de 100 de 
picioare, adică de aproximativ 950 metri pătraţi, aproape a 
zecea parte dintr-un hectar. 

59. In replica lui, Pheres îi aduce lui Admetos 
acuzaţiile pe care le va formula critica de mai târziu, şi 
anume: frica lui de moarte şi dragostea de viaţă mai 
puternică decât cea de soţie. Legendele din care s-a 
inspirat Euripides nu vorbesc despre acestea, deoarece, în 
lumina mentalităţii arhaice, era socotit firesc ca un om, 
aflat pe culmea vieţii, să accepte moartea altuia în locul 
său. În calitatea lui dublă de cap al familiei şi al ţării, 
Admetos era obligat să primească sacrificiul soţiei. Iar una 
din eroinele martire ale dramaturgului, lphigeneia, 
declara: «Viaţa unui bărbat este mai prețioasă decât a o 
mie de femei». (Iphigeneia la Aulis, v. 1394.) în farsa Zeii, 
eroii şi Wieland, Goethe, satirizând tragedia Alkestis de 
Wieland, considera că este îndreptăţită purtarea lui 
Admetos: «Un prinţ tânăr trăieşte nespus de fericit, în cel 
mai mare belşug, moştenind de la tatăl său regatul şi toată 
averea, bunuri şi turme. Se bucură de toate deplin 
mulţumit... are prieteni şi printre oameni şi printre zei, 
astfel că, la masa lui, Apollon îşi uită de Cer. Este cu 
putinţă ca omul acesta să nu dorească a trăi veşnic?» 

60. In text: «Şi acum, să mergem s-o aşezăm pe 
moartă pe rug» (vezi n. 52). 

61. Intreruperea convoiului funerar şi cearta dintre 
Admetos şi Pheres este un moment zguduitor prin 
realismul său. O scenă asemănătoare se petrece în 


Richard al IllLlea de Shakespeare (act. I, sc. 2), când 
Gloster interceptează cortegiul ce însoţeşte trupul lui 
Henric al VI-lea şi are celebrul dialog cu Lady Anne. 

62. Hermes era venerat ca mesager al Cerului, dar şi 
ca trimis al Infernului, ca psychagogos sau psychopompos, 
cu alte cuvinte călăuză a sufletelor după moarte. În calitate 
de chthonios, adică de divinitate subterană, cultul său era 
asociat cu al zeiţelor Persephone şi Hekate. 

63. Persephone. 

64. Corul tragic odată instalat la începutul piesei în 
orchestra, nu o mai părăsea până la sfârşit, urmărind atent 
desfăşurarea acţiunii dramatice. In cele de mai sus, Corul 
bărbaţilor pheraieni urmează cortegiul funerar. Ei lasă 
scena deşartă, lucru cu totul excepţional, prin care autorul 
a vrut să sublinieze durerea şi dezolarea stârnită de 
moartea eroinei. O mişcare asemănătoare se întâlneşte în 
Aias de Sophokles, tragedie reprezentată la câţiva ani 
după Alkestis. 

65. Lăcomia lui Herakles pentru mâncare şi băutură 
era una din temele favorite ale dramei satyrice şi ale 
comediei attice. 

66. Alt nume al Aphroditei, derivând de la Kypros 
(Cipru), insula în care zeiţa era obiectul unui cult 
particular de influenţă orientală, mai ales în templul de la 
Paphos. 

67. Apariţia burlescă a lui Herakles în această scenă 
şi lecţia de hedonism, pe care i-o ţine servitorului, 
corespund cerinţelor dramei cu Satyri şi nu celor ale 
tragediei. După cum se ştie, Alkestis a fost compusă şi 
reprezentată în loc de dramă satyrică, la sfârşitul 
tetralogiei din care făcea parte, în anul 438 î.Hr. 

68. În Hellada, mormintele se aflau în afara zidurilor 
cetăţii, ca şi la romani. Larisa era un oraş din câmpia 
thessaliană. 


69. Veşmânt mai ales femeiesc, a cărui parte 
superioară trecea oblic peste piept, fiind prinsă cu paftale. 
Bărbaţii îl îmbrăcau îndeosebi ca haină rituală şi la unele 
ocazii solemne. 

70. Kore (Fata) este alt nume al Persephonei, fiica 
marii zeițe Demeter şi a lui Zeus, nevasta lui Hades şi 
stăpâna, împreună cu acesta, peste tărâmul umbrelor. 

71. Este vorba de Acheron, fluviul infernal cu ape 
leneşe. 

72. Încheierea unei căsătorii era consfinţită printr-o 
ceremonie care se desfăşura în trei acte. Primul avea loc în 
faţa altarului părintesc din casa fetei, al treilea la altarul 
din casa mirelui; al doilea era trecerea de la unul la altul, 
alaiul de nuntă. În acest alai, mireasa mergea într-un car, 
îmbrăcată în alb, cu faţa voalată; însoțitorii purtau torţe şi 
cântau un imn sacru, hymeneul. (Fustei de Coulanges, La 
câte antique, Il, 2). 

73. Ananke, personificarea necesității, a 
constrângerii, a legilor ineluctabile care guvernează 
cosmosul, era considerată mai puternică decât însuşi Zeus 
şi avea, în mare, aceleaşi valenţe ca şi Moira (vezi n. 5). 

74. Tradiţia îi atribuia lui Orpheus felurite scrieri 
mistice şi filosofice, între altele «tăbliţele thrace», 
conţinând prescripţii în versuri, care ar fi slujit la 
vindecarea bolilor trupeşti şi sufleteşti. 

75. Fiii şi descendenţii lui Asklepios, zeul tămăduitor 
(vezi n. 2); prin extensiune, medicii. 

76. Seminţie scitică locuind în apropierea Mării 
Negre; mari fauri de unelte şi arme de fier. Uneori, în 
limba poeziei, flerul însuşi poartă numele neamului de 
siderurgi. 

77. De pildă, Asklepios, fiul lui Apollon. 

78. În credinţa celor vechi, tot răposatul, chiar dacă 
nu fusese om ilustru, devenea o divinitate tutelară, care îşi 


exercita influenţa, binefăcătoare sau răufăcătoare, asupra 
urmaşilor. De aceea, în fiecare familie, se întreținea cultul 
strămoşilor respectivi, numiţi la greci daimoni sau eroi, iar 
la romani lari, mani, genii. 

79.  Întrecerile uşoare cuprindeau în principal 
alergările, săriturile şi aruncarea suliţei. 

80. După Hesiodos, Gorgonele erau trei (Theogonia, 
v. 274 şi urm.). Fiice ale unor divinităţi marine, cu sediul în 
extremul occident, aveau capetele înconjurate de şerpi, 
colţi ca mistreţii, mâini de bronz şi aripi de aur; ochii lor 
fulgerau priviri care împietreau orice fiinţă le ieşea în cale. 

81. Vezi n. 7. 

82. Eurystheus. 

83. Ín original: <«Poruncesc cetăţii şi întregii 
tetrarchii». Thessalia în timpul lui Euripides era formată 
din patru provincii, care fuseseră unite într-o confederație 
(tetrarchie) abia în secolul VII, deci mult mai târziu decât 
epoca în care ar fi avut loc acţiunea piesei. Într-adevăr, 
Eumelos, fiul lui Admetos, care era copil în momentul 
morţii şi salvării mamei sale, va participa la asediul Troiei. 
Admetos şi divina Alkestis, cum o numea Homeros, 
aparţineau generaţiei care a precedat războiul troian. 

84. Alkestis nu este singura dramă cu happy-end a lui 
Euripides; în chip asemănător se încheie Jon, Iphigeneia în 
Taurida şi Helena, despre care se ştie că nu ţineau loc de 
dramă cu Satyri. La acestea se referă Aristoteles în 
capitolul XII al Poeticei, când îi găseşte vină lui Euripides 
că dezleagă uneori conflictul tragediei fără catastrofă. 

85. In discursul lui Phaidros din Banchetul, 178 e, 
Platon face elogiul eroinei cu aceste cuvinte: «Doar cei 
care se iubesc sunt în stare să moară unul pentru celălalt. 
Şi-au jertfit viaţa dragostei lor nu numai bărbaţi, ci şi unele 
femei. Ajunge pentru Hellada, ca adeverire a acestor 
cuvinte, pilda fiicei lui Pelias, Alkestis. Ea singură a primit 


să moară în locul soţului său căruia îi trăiau încă tatăl şi 
mama. <... Această faptă a fost socotită atât de frumoasă 
şi de oameni, şi de zei, încât, deşi sunt mulţi cei care au 
săvârşit lucruri măreţe, zeii le-au îngăduit numai câtorva 
dintre ei să se întoarcă din Hades.» 

MEDEIA 

86. Kolchis sau Kolchida, ţara kolchilor, era un ţinut 
de pe coasta răsăriteană a Mării Negre, la sud de Munţii 
Caucaz, unde milezienii au întemeiat prin secolul VII o 
colonie. Legenda argonauţilor descrie de fapt o regiune 
septentrională fabuloasă, stăpânită de Aietes, tatăl Medeii, 
numită când Kolchis, când Aia (adică pământ, ţară) aşezată 
«la marginea Oceanului, acolo unde razele Soarelui sunt 
închise într-o cameră de aur». (Minunermos, fragm. 11) 

87. Nava cu cincizeci perechi de vâsle, care a servit 
la ducerea la capăt a expediției argonauţilor. După 
Apollonios din Rhodos, corabia şi-a primit numele de la 
Argos, un expediționar care a construit-o dintr-un singur 
pin uriaş, sub supravegherea zeiţei Athena. 

88.  Symplegadele  (Symplegades), în mitologia 
greacă, două stânci ivite din valuri care străjuiau intrarea 
în Marea Neagră. Stâncile erau mişcătoare şi, ciocnindu-se 
una de alta, zdrobeau navele ce se aventurau să treacă 
printre ele. Argonauţii au izbutit această ispravă cu 
ajutorul lui Poseidon. 

89. Vezi n. 49. 

90. Mitul thessalian al argonauţilor este cunoscut 
mai ales din Argonautica lui Apollonios din Rhodos, autor 
din epoca alexandrină, dar el conţine elemente mult mai 
vechi, menţionate de Homeros (Odysseia), Hesiodos 
(Theogonia), Pindaros (Pythianica a patra) etc. Legenda 
spune că Pelias, regele din Iolkos, se ridicase prin 
uzurpare pe tronul fratelui său Aison şi al fiului acestuia, 
Iason. Un oracol îl prevenise pe Pelias să se ferească de 


omul care va veni înaintea lui încălţat cu o singură 
sandală. Dar însuşi Iason, împlinind douăzeci de ani, s-a 
înfăţişat regelui purtând o singură sandală şi şi-a reclamat 
dreptul părintesc. Ca să-l înlăture pe rivalul periculos, 
Pelias îl trimite în  Kolchida cea îndepărtată să 
dobândească de la Aietes, fiul Soarelui, o faimoasă lână de 
aur. Aceasta era lâna de pe un berbec miraculos, care îi 
salvase pe Phrixos şi Helle, copiii lui Athamas, zburând cu 
ei peste mare, în momentul când tatăl lor se pregătea să-i 
sacrifice zeilor. Iason strânge într-o ceată pe cei mai vestiți 
eroi greci, se îmbarcă pe corabia Argo, înving împreună 
neaşteptate pericole în călătoria lor şi ajung în Kolchida. 
Aici Medeia, fiica regelui ţării, se îndrăgosteşte de 
căpetenia argonauţilor, îl ajută prin vrăjile ei să cucerească 
lâna de aur şi fuge cu el peste mare, înapoi la Iolkos, unde 
Iason o ia de soţie. 

91. Medeia, fiica lui Aietes, regele kolchilor, şi a 
Idyei, celebră ca vrăjitoare şi ca fiinţă pătimaşă, a jucat un 
rol de seamă în reuşita expediției argonauţilor. Dragostea 
şi căsătoria sa nefericită cu Iason au inspirat numeroase 
opere literare şi plastice în antichitate. Medeia este 
protagonistă în tragediile cu acelaşi nume ale lui 
Euripides, Ovidius, Seneca, şi mai târziu ale lui Corneille 
(1645), Glover (1761), Grillparzer (1824), Catulle Mendes 
(1898) etc. 

92. Oraş din Thessalia, port la mare. Din Iolkos a 
pornit şi tot acolo s-a întors expediţia condusă de Iason. 
Argonauţii erau în număr de cincizeci, cu toţii regi sau fii 
de regi. Cei mai străluciți dintre ei au fost: Iason, 
Herakles, Kastor şi Polydeukes, Telamon, Orpheus. 
Expediția lor este considerată o ficțiune în legătură cu 
eforturile de colonizare ale ionienilor. 

93. După instalarea lui Iason şi a Medeii la Iolkos, 
fiicele lui Pelias şi-au ucis părintele, tăindu-l în bucăţi, şi l- 


au fiert într-un ceaun, îndemnate de sfatul perfid al 
Medeii, care le-a promis că în felul acesta regele va 
întineri. Ca să scape de răzbunarea thessalienilor conduşi 
de Akastos, fiul lui Pelias, Iason, Medeia şi cei doi copii ai 
lor au fost nevoiţi să se refugieze la Korinthos. Aceste 
întâmplări au fost tratate de Euripides în Fiicele lui Pelias, 
tragedie pierdută, reprezentată în anul 454, aproape cu un 
sfert de secol înaintea Medeii (431 ). 

94. Copiii Medeii se numeau Mermeros şi Pheres. 

95. Kreon, fiul lui Sisyphos, era regele Korinthului. În 
acest oraş, Iason, după ce a trăit o vreme în pace, dar 
strâmtorat, cu Medeia, a încercat să-şi îndrepte situaţia 
compromisă de exil, căsătorindu-se cu Glauke, pe care alţii 
o numesc Kreusa, fiica lui Kreon. 

96. În antichitate, pedagogul era de obicei un sclav 
care avea în grija sa băieţii stăpânului, după ce aceştia 
împlineau vârsta de şapte ani. 

97. În original: «Pe bărbia ta, nu ascunde nimic 
tovarăşei tale de robie!» 

98. Korinthienii aveau faima de a fi mari iubitori ai 
jocurilor de noroc. Se spune despre Chilon din 
Lakedaimon, unul din «cei şapte înţelepţi» (sec. al VI-lea), 
că, fiind trimis la Korinthos pentru a încheia o alianţă, i-a 
găsit pe toţi maimarii cetăţii jucând zaruri. El s-a întors 
fără să fi început tratativele, socotind că este nedemn 
pentru Sparta să aibă asemenea aliaţi. 

99. Izvor cu apă limpede, sub citadela oraşului. 

100. În text: «să-i privească <pe copii> cu ochi 
<sălbatici> de taur». 

101. În aceste versuri sunt deplânse urmările 
ciocnirilor dintre cei puternici, ale căror suflete orgolioase 
clocotesc de patimi nestăvilite. Poetul propune un ideal de 
cumpătare, deoarece depăşirea măsurii constituie o 
provocare (hybris), care stârneşte mânia pedepsitoare a 


zeilor. 

102. Prin poarta palatului şi cea a gineceului. 

103. O invocaţie frecventă. 

104. În timp ce argonauţii, împreună cu Medeia, se 
întorceau din Kolchida, aceasta şi-a ciopârţit fratele, pe 
Absyrtos, şi l-a aruncat din corabie în mare bucată cu 
bucată, pentru a întârzia vasele tatălui său care se grăbeau 
să-i ajungă. 

105. Themis, fiica, după Hesiodos, a Cerului şi a 
Gliei, personifica ideea de ordine, de lege, de justiţie, şi a 
fost a doua soţie a lui Zeus, cu care a zămislit-o pe Dike 
(Dreptatea). 

106. E vorba de strâmtoarea Bosforului, calea spre 
Marea Neagră, prin care Medeia dorea să se întoarcă în 
patrie. 

107. În versurile ce urmează, Euripides o face pe 
Medeia să expună unele aspecte ale stării femeilor, 
aspecte contemporane lui, semnificative pentru secolul al 
V-lea, şi nu pentru mileniul al II-lea, în care se presupune 
că ar fi trăit eroina. Medeia protestează împotriva 
instituţiei zestrei, care nu reprezintă o garanţie pentru 
fericirea viitoarei căsnicii şi împotriva opreliştilor pe care 
legile le puneau divorţului, mai ales când acesta era cerut 
de femeie. De altfel, căsătoria fiind un legământ sacru, 
divorţul era aproape imposibil de obţinut; doar soţul avea 
dreptul să-şi părăsească soţia în cazul că aceasta era 
sterilă. Eroina se ridică de asemenea împotriva autorităţii 
maritale şi a libertăţilor de care se bucura soţul, în timp ce 
soţia era obligată să-şi petreacă viaţa în casă. 

108. În text: «din ţara mea barbară». Aici, ca şi în 
alte locuri ale traducerii, am evitat adeseori să folosesc 
acest cuvânt, deoarece înţelesul noţiunii barbaros s-a 
modificat de-a lungul timpului. Elenii numeau barbar pe 
orice negrec, fie că aparţinea unui popor pe care-l admirau 


pentru cultura şi înţelepciunea lui, fie că era vlăstarul unor 
neamuri încă sălbatice. Trăsăturile barbarului erau: 
supunerea oarbă faţă de căpetenie, adorarea unor zeități 
implacabile, stranii sau terifiante, adesea zoomorfe, şi 
limba «ciripită», păsărească, de neînțeles. 

109. Tradiția teatrului grec cerea ca toate rolurile, 
inclusiv cele feminine, să fie jucate de bărbaţi, deci 
conducătorul corului se numea corifeu (koryphaios), chiar 
în cazul corurilor alcătuite din femei, ca, de pildă, în 
Medeia. 

110. Exilul era perceput odinioară drept cea mai grea 
pedeapsă, deoarece surghiunitul, lipsit de pământul şi 
cultul patriei, scos în afara legilor politice şi religioase, era 
privit ca un cadavru viu. Niciun concetățean nu avea voie 
«... să-l primească pe acest om, oricine ar fi el, să-i 
vorbească, să-l facă părtaş rugăciunilor, sacrificiilor aduse 
zeilor, vărsării de apă lustrală; dimpotrivă <trebuia> să-l 
alunge din casă...» (Sophokles, Oidipus Rege, v. 235 şi 
urm.). 

111. Eroina meditează mai departe cu amărăciune 
asupra destinului femeii, care, chiar dacă era instruită şi 
egală bărbatului ca înzestrare intelectuală, avea parte de 
invidia şi de duşmănia semenilor. 

112. În acest moment al tragediei, Medeia îşi face 
întâiul plan de răzbunare: să-l ucidă pe soţul trădător, 
împreună cu soţia lui de-a doua şi cu tatăl ei. 

113. Această femeie nordică era faimoasă pentru 
iscusinţa sa în arta vrăjitoriei. Ea cunoştea proprietăţile 
magice, binefăcătoare sau răufăcătoare, ale feluritelor 
băuturi, unguente etc. în legătură cu aceasta, într-unul din 
argumentele tragediei se citează un fragment din poemul 
epic întoarcerile (Nostoi): «îndată ea <Medeia> făcu din 
Aison un tânăr plăcut, în floarea anilor, ştergându-i în chip 
iscusit bătrâneţea, cu ajutorul anumitor leacuri, pe care le- 


a fiert în căldări de aur.» 

114. Hekate, zeiţa chthoniană a fantomelor, a 
spaimelor nocturne şi a magiei, era protectoarea Medeii. 

115. În cuvintele sale dispreţuitoare, Medeia se 
referă la faptul că Sisyphos, întemeietorul legendar al 
oraşului Korinthos, era strămoşul lui Kreon şi al fiicei sale. 

116. Privitor la neamul prinţesei barbare, se spune în 
Theogonia, v. 956 şi urm.: «din neostenitul Helios, slăvită 
Okeanidă Perseis i-a zămislit pe Kirke şi pe regele Aietes. 
Şi Aietes, fiul lui Helios, care împarte lumina oamenilor, 
luă de soţie, urmând sfatul zeilor, pe fiica fluviului fără 
capăt Okeanos, pe vestita Idyia, cea cu chipul plăcut, care 
unindu-se cu Aietes, la îndemnul Aphroditei de aur, a 
născut-o pe Medeia cu gleznele frumoase.» 

117. Expresie proverbială pentru a caracteriza 
răsturnarea ordinii fireşti a lucrurilor. 

118. Aluzia Corului este obscură. Scholiastul Medeii 
citează unele versuri celebre care veştejesc perfidia 
femeii: «Nu se mai poate să te încrezi în femei» (Odysseia, 
XI, 456) şi «Cine se încrede în femei, se încrede în hoţi». 
(Hesiodos. 

Munci şi zile, 375). 

119. Este vorba de cele două stânci Symplegade (vezi 
n. 88). 

120. Euripides a avut probabil în minte versurile 197 
- 200 din Munci şi zile, în care, descriind vârsta de fier, 
Hesiodos spune: «Atunci, zburând de pe largul pământ 
spre Olympos şi părăsindu-i pe oameni, Aidos (Sfiala) şi 
Nemesis (Indignarea), îmbrăcate în straie albe, vor locui 
împreună cu neamul nemuritorilor.» 

121. În Kolchida, Iason a fost supus de Aietes la o 
seamă de încercări înainte să dobândească lâna de aur. În 
toate a fost ajutat de farmecele fiicei acestuia. Astfel, a 
trebuit să lucreze un ogor al lui Ares, folosind un plug de 


bronz, tras de tauri cu răsuflări de foc. A scăpat de văpaia 
animalelor prin puterea unui unguent dat de Medeia. «Ea 
amestecă ulei cu buruieni în stare să ferească de dureri 
straşnice, îi dădu această unsoare şi îşi făgăduiră unul 
altuia să încheie o dulce căsătorie.» (Pindaros, Pythianica 
a patra, v. 221 şi urm.). Pe ogorul arat, lason a fost silit să 
semene colții balaurului ucis de Kadmos, din care răsăreau 
pe loc uriaşi (vezi n. 171). 

122. Lâna de aur se afla atârnată pe un stejar în 
crângul lui Ares, păzită de un balaur veşnic treaz. Cu 
ajutorul unei băuturi pregătite de Medeia, Iason îl adormi 
şi îl ucise. 

123. Vezi n. 93. 

124. «Ea aduse oamenilor pentru întâia dată pasărea 
delirului şi îl învăţă pe iscusitul fiu al lui Aison cuvinte şi 
farmece pentru ca Medeia să-şi uite de cinstirea părinţilor 
săi, pentru ca dorul de a vedea Hellada să chinuiască 
sufletul ei aprins de dragoste». (Pindaros, Pythianica a 
patra, v. 216 şi urm.) 

125. În unele plăsmuiri ale artei antice, zeul amorului 
era figurat ca un copilandru purtând arc şi o tolbă cu 
săgeți. 

126. Autorii greci au exprimat adeseori ideea că 
Hellada este tărâmul în care au fost instaurate ordinea, 
dreptatea, legea, spre deosebire de ţinuturile «barbare» în 
care stăpâneau violenţa şi bunul plac, arbitrarul. 

127. În lungul său răspuns, lason respinge cu o 
cruzime calmă, metodică, toate învinuirile ce i le adusese 
fosta nevastă. Subtilitatea logicii sale nu este străină, după 
cum remarca Decharme, artei sofiştilor, cu care, susţinea 
ironic Aristophanes, tragediograful ar fi avut unele 
legături. 

128. În original este folosit cuvântul symbola, semne 
de recunoaştere. Este vorba probabil de oscioarele 


tarsiene pe care prietenii şi le divizau în semn de 
pecetluire a unei alianţe. Fiecare păstra câte o jumătate, 
iar reconstituirea întregului era o modalitate de 
recunoaştere pentru rude şi prieteni. 

129. Medeia vrea să spună: «Urmează-ţi viaţa de 
tânăr căsătorit!» 

130. Arcul şi săgețile, însemnele lui Eros, sunt 
atribuite aici zeiţei dragostei, Aphrodita. 

131. Pandion era fiul lui Kekrops, primul rege 
legendar al Atenei. 

132. Faimosul templu oracular de la Delphi. 

133. În templul lui Apollon de la Delphi se găsea o 
piatră albă de formă conică, pe care cei vechi o considerau 
buricul pământului, omphalos ges. Se povestea că Zeus ar 
fi slobozit odinioară doi vulturi, unul de la răsărit şi altul 
de la apus, care s-ar fi întâlnit în locul acela. 

134. După tradiţie, Aigeus avusese un fecior, pe 
renumitul erou atenian Theseus, despre existenţa căruia 
nu ştia, deoarece o părăsise pe Aithra, mama pruncului, 
înainte de naşterea acestuia. 

135. După scholiast Aigeus fusese căsătorit de două 
ori. 

136. Expresie confuză caracteristică oracolelor. 

137. Înțeleptul Pittheus a fost rege al Troizenei, 
cetate din sudul Argolidei. Fiica lui, Aithra, s-a unit cu 
Aigeus şi a devenit mama lui Theseus. 

138. Regele Elidei, nepotul lui Zeus şi eroul eponim 
al regiunii Peloponnesos (insula lui Pelops). 

139. Dike, Dreptatea, era după unii fiica, după alţii 
soţia lui Zeus. 

140. Apariţia lui Aigeus la momentul oportun şi 
întreaga scena rece a tratativelor dintre el şi femeia 
profund jignită a fost în general criticată, începând cu 
Aristoteles, care se pare că face aluzie la ea într-un pasaj 


din Poetica (XXV, 19). Introducerea acestui element 
neprevăzut pentru a da un nou impuls acţiunii a fost o 
concesie a lui Euripides în favoarea tradiţiei attice şi a 
sentimentului patriotic. La Atena erau familiare 
informaţiile mitice privitoare la relaţiile ulterioare dintre 
Aigeus şi Medeia; totodată poetul avea prilejul să laude 
ospitalitatea ateniană şi să înalțe apoi, prin vocea Corului, 
un imn de slava cetăţii. 

141. Ca urmare a confruntării cu lason şi a 
promisiunii lui Aigeus, Medeia îşi remaniază intenţiile, 
imaginând un proiect complicat de răzbunare şi mai crud 
decât cel dintâi (vezi n. 112). 

142. Omorul rudelor de sânge era considerat cea mai 
abominabilă şi mai gravă crimă. 

143.  Atenienii sunt numiţi în cântul acesta 
FErechtheizi, adică descendenți ai regelui legendar 
Erechtheus. Acest fecior al Gliei (Gaia) ar fi fost hrănit şi 
crescut de zeiţa Athena şi era asociat cultului său în 
templul Erechteion. Aşa se justifică expresia «fii de zei 
fericiţi» cu care Corul se adresează atenienilor. Euripides 
în aceste versuri face elogiul Atenei. Figurile mitologice 
dobândesc valoare simbolică pentru a caracteriza 
eminenţa sa culturală şi artistică. Muzele, care după 
tradiţie erau fiicele lui Zeus şi ale Mnemosynei, având 
patrie fie Pieria (regiune în Macedonia), fie munţii 
Olympos sau Helikon, sunt strămutate de fantezia poetului 
în Attika, unde le dă drept mamă pe Harmonia. 

144. Divinităţile dragostei (Erotes) simbolizează aici 
dorinţele de progres şi de iluminare ale sufletului 
omenesc, care în colaborare cu Sophia (înţelepciunea) 
guvernează virtuțile. Se poate desluşi într-asta o schiţă a 
teoriei dragostei, aşa cum va fi dezvoltată mai apoi de 
Platon în Banchetul. 

145. Kephisos şi Ilissos, râuri din Attika. 


146. Joc sumbru de cuvinte. Medeia se referă la cei 
doi băieţi pe care a hotărât să-i ucidă. 

147. Vorbe cu două înţelesuri. Eroina are în minte 
«casele lui Hades» (Infernul) unde vor cobori copiii săi. 

148. Era obiceiul ca mama care îşi mărita fiica să 
meargă, purtând torţe, în cortegiul de nuntă, însoţind 
mireasa până la casa mirelui. Mama mirelui aştepta acasă, 
tot cu torţe aprinse, pentru a întâmpina alaiul. Medeia, 
mamă a doi feciori, se referă la această parte a ceremoniei 
nuptiale. Cu privire la nuntă, vezi n. 72. 

149. Se adresează Corului care nu trebuie să se 
pângărească asistând la uciderea copiilor şi pe care ţine 
să-l avertizeze că-şi va înfăptui neabătută hotărârile. 

150. În această scenă, în sufletul Medeii se înfruntă 
sentimentul violent al geloziei, pentru care prinţesa 
kolchidiană a fost asemănată cu maurul Othello, şi 
dragostea de copii. Evoluţia pendulară a pornirilor sale, 
departe de a fi un cusur (aşa cum au afirmat unii critici 
încă din antichitate), o face mai patetică, mai umană, mai 
«modernă». De altfel, momentul despărțirii sale de copii a 
mişcat imaginaţia artiştilor plastici. Ovidius, făcând 
probabil aluzie la tablourile lui Timomachos, pomeneşte 
«Alături de un Aiax cu ochi plini de mânie / Sau de-o 
Medeie gata de planul ei cel crud / O Venere ieşită din 
valurile mării etc...» (7ristele II, v. 526 şi urm., în 
româneşte de Teodor Naum). Se ştie că Ovidius a fost 
autorul unei Medea, tragedie ce se reprezenta cu succes la 
Roma, în timp ce poetul îşi petrecea exilul la Tomis, pe 
malul Mării Negre. 

151. Primele versuri, în care corifeul îşi cere iertare 
că pătrunde în domeniul speculațiilor filosofice, sunt 
socotite de unii comentatori un atac al lui Euripides, 
reputat ca misogin, contra femeilor. Într-adevăr, 
răspunsurile din această replică la «întrebările grele» sunt 


consideraţii banale izvorâte din învăţămintele vieţii. 

152. Zeul pădurilor, păşunilor şi păstorilor, fiul lui 
Hermes, a avut încă de la naştere înfăţişarea cunoscută: 
coarne, nas cârn, barbă, picioare de ţap şi coadă. Se 
spunea despre Pan că stârnea uneori spaime contagioase 
şi accese de nebunie printre oameni şi printre animale 
(panica). 

153. Ololyge, plângere rituală, rugăciune rostită cu 
glas ţipător mai cu seamă de femei. 

154. În relatarea vestitorului, Euripides înfăţişează 
cu mare forţă realistă suferinţele tinerei femei, întrunind 
aproape toate simptomele marelui atac convulsiv 
(epileptic): mişcări involuntare  (contracturi),  revulsia 
globilor oculari, paloarea feţei, apariţia de spume la gură, 
pierderea conştienţei, urmată după un timp de revenirea 
ei. 

155. Lungimea de 6 plethre, adică 600 picioare 
(aproximativ 185 m) este egală cu aceea a unui stadion, 
distanţa pe care aveau loc alergările (vezi n. 58). 

156. Asemenea răşinii care se desprinde de pe 
trunchiul coniferului. 

157. Chinurile Glaukei şi ale lui Kreon sunt 
asemănătoare celor provocate lui Herakles de faimoasa 
tunică a lui  Nessos, descrise de Sophokles în 
Trachinienele, tragedie posterioară Medeii. 

158. Copiii coborau prin Medeia din Soare, fiind 
strănepoţii acestuia. Vezi n. 116. 

159. Pe Medeia, pornită să comită omorul, Corul o 
aseamănă cu o Erinye răzbunătoare. Erinyile, Furiile la 
romani, erau divinităţi primordiale având misiunea să-i 
tortureze pe criminali, mai ales pe paricizi, atât în viaţă, 
cât şi după moarte, în Infern. 

160. În teatrul grec, în poezie sau în pictură tradiţia 
interzicea să se reprezinte deschis scenele de omor. 


Horatius, având în minte drama lui Euripides, recomandă 
în Arta poetică, v. 185: «Ne pueros coram populo Medea 
trucidet» («Medeia să nu-şi ucidă copiii în faţa 
publicului»). 

161. Ino, fiica lui Kadmos, ocrotind copilăria lui 
Dionysos, s-a ales cu mânia Herei, care, drept răzbunare, i- 
a luat minţile şi a silit-o în cele din urmă să se arunce în 
mare împreună cu cei doi copii ai săi. După o versiune 
tangentă cu expediţia argonauţilor, Ino, geloasă pe Phrixos 
şi Helle, copiii lui Athamas din prima căsătorie, a îndemnat 
femeile din Orchomenos să prăjească grăunţele destinate 
semănăturilor. Nerăsărind nici un singur spic, a mituit 
mesagerii ce trebuiau să aducă răspunsul oracolului de la 
Delphi, făcându-i să afirme că nu s-ar putea pune capăt 
sterilităţii pământului decât jertfindu-i zeilor pe Phrixos şi 
Helle. Athamas acceptă să facă sacrificiul, dar copiii sunt 
salvaţi miraculos in extremis de berbecul cu lâna de aur şi 
duşi de acesta în Kolchida (vezi n. 86). 

162. După o tradiţie anterioară lui Euripides, 
menţionată în poemul epic Cucerirea Oichaliei, atribuit lui 
Kreophilos, copiii lui Iason ar fi fost ucişi de korinthieni, 
care au pedepsit astfel moartea lui Kreon şi a fiicei sale. 

163. Euripides urmează aici versiunea după care 
Medeia şi-a omorât fratele lângă altarul părintesc, înainte 
de a se îmbarca pe nava Argo (vezi n. 104). 

164. Skylla, femeie-monstru al apelor, cunoscută din 
Cântul XII al Oadysseii, este numită aici tyrrheniană, 
deoarece strâmtoarea Siciliei, în care hălăduia, împreună 
cu perechea sa Charybdis, se deschide spre Marea 
Tyrrheniană. Ambele erau personificări ale furtunilor 
marine. 

165. În original: Hera Akraia, adică locuitoarea pe 
culmi, protectoarea înălțimilor, venerată într-un templu 
celebru din Korinthos. 


166. La Korinthos s-au celebrat multă vreme sacrificii 
anuale în amintirea copiilor ucişi ai Medeii. Cu acest prilej, 
notează Pausanias (Descrierea Helladei, Il, 3), copiii îşi 
tăiau părul şi purtau haine de doliu. Acelaşi autor 
relatează că acolo exista în secolul ” d.Hr. O fântână a 
Glaukei, în care s-ar fi aruncat, chinuită de otravă, mireasa 
lui Iason, precum şi un mormânt al fiilor Medeii, Mermeros 
şi Pheres. 

167. Cu privire la aventurile Medeii legate de 
căsnicia sa cu regele Atenei, Euripides a creat o tragedie, 
astăzi pierdută, Aigeus. 

168. Despre sfârşitul lui Iason au circulat diverse 
legende. După moarte a fost socotit un mare erou şi avea 
sanctuare în mai multe locuri din Grecia. 

169. Aristoteles în Poetica este critic privitor la 
sfârşitul dramei «... deznodământul intrigii trebuie să se 
datoreze caracterelor eroilor şi nu unei intervenţii divine 
ca în Medeia...» (trad. D.M. Pippidi, 1940, p. 60). Pe de 
altă parte, întreaga piesă este plină de întâmplări ciudate, 
astfel că plecarea miraculoasă a eroinei poate să pară 
plauzibilă din perspectivă mitică. 

170. Aceste cuvinte ale Corifeului se întâlnesc 
aproape identice în finalul mai multor piese de Euripides: 
Alkestis, Medeia, Bakehantele, Andromacha, Helena. Intr- 
adevăr, Medeia este una din tragediile din care poetul a 
eliminat «fatalitatea antică a destinului», înlocuind-o cu 
«fatalitatea nouă a patimilor omeneşti» (Patin). Unii 
comentatori consideră formula de încheiere ca un adaos 
datorat actorilor. 

BAKCHANTELE 

171. În antichitate, numele cetăţii Theba era legat 
atât de mitul lui Dionysos, hotărâtor pentru naşterea 
tragediei attice, cât şi de cel al Labdakizilor, izvor generos 
de subiecte pentru tragediografi. Kadmos, fiul regilor 


fenicieni Agenor şi Telephassa, căutându-şi în lumea largă 
sora, pe Europe, care fusese răpită de Zeus, ajunge în 
ţinutul unde avea să se înalțe «cetatea cu şapte porţi», dar 
mai întâi trebuie să se lupte cu un balaur şi să-l ucidă. El 
împrăştie dinţii monstrului pe pământ şi din brazde răsar 
dintr-odată războinici uriaşi, gata înarmaţi, Spartoi 
(Semănaţii), care încep să se omoare între ei. Cinci totuşi 
supraviețuiesc şi îl ajută pe Kadmos să construiască Theba. 
Acesta se căsătoreşte cu Harmonia şi are o numeroasă 
posteritate, fiind bunicul marelui zeu al vegetației, 
Dionysos. 

172. Fiica lui Kadmos, mama lui Dionysos, era 
probabil personificarea gliei fertile în perioada primăverii. 
Surorile ei se numeau Agave, Ino şi Autonoe. 

173. Legenda principală a zeului vinului s-a format la 
Theba şi de acolo a pătruns în Attika. Semele, fiica regelui 
Kadmos, fiind îndrăgită de Zeus, l-a zămislit pe Dionysos. 
Dar Hera, geloasă, luând chipul bătrânei doici a Semelei, a 
sfătuit-o pe aceasta să-i ceară Mai-Marelui Zeilor să i se 
înfăţişeze în toată slava puterii divine. Zeus i-a împlinit 
Semelei dorinţa şi a coborât la ea împodobit cu flăcările şi 
zgomotul trăsnetului; astfel a fost mistuită de foc fiica lui 
Kadmos şi, în acelaşi timp, l-a născut preamatur pe 
Bakehos. Zeus a salvat fătul şi l-a închis în coapsa lui, 
purtându-l până la întregirea duratei de gestație, când a 
văzut lumina zilei a doua oară. Abia atunci tatăl său l-a 
încredinţat Nymphelor din Nysa, un munte fabulos, care l- 
au dădăcit şi crescut în răcoarea unei peşteri căptuşite cu 
vilă de vie şi iederă. Într-o zi Dionysos, gustând din 
ciorchini, se îmbătă şi, împreună cu el, ceata doicilor sale a 
fost însufleţită de entuziasmul unei desfătări necunoscute, 
întregul alai, cu zeul în frunte, porni să alerge impetuos 
prin pădurile şi prin văile muntelui Nysa, şi de acolo tot 
mai departe, răspândind cultura viței de vie şi ceremoniile 


sacre legate de aceasta în numeroase ţări. Acest itinerar 
mitic al religiei dionysiace îl schiţează însuşi zeul în 
versurile prologului tragediei. 

174. Theba era mărginită, la est, de Ismenos şi 
traversată, la vest, de Dirke. Cele două cursuri de apă se 
uneau în câmpia situată la nord de oraş. 

175. La Theba, mormântul Semelei, pe care Bakehos 
îl ocrotise, acoperindu-l cu frunzişul viței, era un loc sfinţit, 
pe care nu aveau voie să calce muritorii. (Pausanias, 
Descrierea Helladei, LX, 12). 

176. Dionysos a fost crescut în Lydia şi Phrygia, 
regiuni din Asia Mică. Prin Lydia curgea râul Paktolos, 
care conţinea nisip aurifer. Baktra era o provincie din 
partea de răsărit a Imperiului Persan. Arabia Fericită 
denumea însăşi Peninsula Arabică, din care în antichitate 
erau cunoscute doar fâşiile de coastă, roditoare de plante 
aromatice, şi aproape deloc deşertul din interior. 

177. Versul conţine un anacronism, deoarece în 
epoca în care se presupune că se desfăşura acţiunea 
dramei nu începuse colonizarea greacă în Asia Mică. În 
textul grec este sintagma: «helleni şi barbari» (vezi n. 
108). 

178. Bakehante (bakehai) se numeau femeile care, la 
sărbătorile lui  Bakehos, celebrau misteriile cultului 
dionysiac. În alaiurile rituale ale zeului erau acceptaţi 
rareori bărbaţi care, în acest caz, purtau numele de 
bakehanţi. 

179. Nebrida, haina din piele de căprior purtată pe 
umăr, era un element din costumul lui Bakehos şi al 
bakehantelor. Ea avea un caracter religios, simbolizând 
uniunea mistică dintre bakehante şi zeu. Thyrsul era o 
bâtă lungă, ce se încheia cu un vârf de lance, din fier, 
înconjurată cu iederă, foi de viţă şi panglici; slujea ca 
simbol al zeului, ca toiag al iniţiaţilor şi ca armă. ledera 


era, de asemenea, una dintre plantele consacrate lui 
Dionysos; după unii, o formă a zeului însuşi. 

180.  Adoratoarele lui Dionysos, bakehantele, 
cuprinse de frenezie, celebrau riturile zeului în sânul 
naturii sălbatice, prin munţi prăpăstioşi, mai ales noaptea, 
sub lumina torţelor. Muzica obsedantă a flautelor şi 
tamburinelor le transporta într-un dans fără capăt, 
năucitor, extenuant, insuflându-le o nebunie sacră şi 
dându-le iluzia unei fuzionări extatice cu Bakehos. In 
această exaltare mistică, sufletul individual părea că se 
topeşte în matca largă şi confuză a sufletului universal. La 
aceste misterii ale zeului aveau acces numai iniţiaţi. 

181. Religia lui Dionysos a pătruns pe teritoriul 
Greciei în perioada posthomerică şi s-a izbit de rezistenţa 
cultelor tradiţionale; faptul este ilustrat de numeroase 
legende, care au inspirat apoi operele poeţilor, mai ales ale 
autorilor de tragedii. Drama lui Euripides tratează tocmai 
această temă. 

182. Munte sacru în Asia Mică, în Lydia, la poalele 
căruia se afla Sardes, capitala ţării, oraş vestit pentru 
vinurile, aurul şi bogăţiile sale. 

183. Rhea-Kybele, divinitate primitivă, originară din 
Phrygia, personifica rodnicia pământului şi era asociată lui 
Dionysos ca ocrotitoare a vegetației, mai ales a celei 
sălbatice, din munţi. Cultul Kybelei s-a contopit ulterior cu 
ceremoniile închinate lui Bakehos. 

184. Theba este numită adeseori în limba poeziei 
Cetatea lui Kadmos, după numele legendarului său 
fondator, iar thebanit sunt numiţi kadmei. 

185. O varietate de volbură, asemănătoare iederii, cu 
flori albe şi parfumate, din care se împleteau cununi. 

186. Unii comentatori au subliniat contrastul dintre 
două categorii de bakehante: cele care s-au supus de 
bunăvoie zeului, thyadele, alcătuitoarele corului, au 


seninătatea solemnă a unor preoţesc; cele care s-au 
împotrivit lui Dionysos, «bakehantele involuntare» (Patin), 
şi-au părăsit casele şi rătăcesc prin munţi animate de o 
nebunie distrugătoare. Această opoziţie ar exprima 
dualitatea firii lui  Bakehos, vizibilă şi invizibilă, 
fermecătoare şi necruțătoare, binevoitoare şi 
răzbunătoare. 

187. Dionysos era invocat cu numeroase nume: 
Bromios, Bakehos, Bakehios, Bakeheus, lakehos, Euios, 
lobakehos, Bakehebakehos etc. 

188. Euoi, strigăt de jubilaţie prin care era aclamat 
Dionysos în alaiul (thiasos) bakehantelor, este scris aici în 
forma latină, cuhoe -, o altă variantă folosită în traduceri 
este evohe. Din această interjecţie derivă epitetul zeului: 
Euhios sau Evios. 

189. Dionysos avea faima de eleutheros (eliberator) 
şi de katharsios (curăţitor), atribuindu-i-se puterea de a 
absolvi sufletul omenesc de povara grijilor şi a păcatelor. 

190. Orgiile (orgai) erau ceremonii religioase secrete 
în cinstea anumitor zei, Rhea-Kybele, Demeter şi mai ales 
Bakehos. 

191. Vezi n. 173. 

192. Taurul, leul, pantera, măgarul, ţapul etc. erau 
considerate fiinţe cu afinități dionysiace. Uneori însuşi zeul 
era numit în ceremoniile mistice zeu cu cap de taur 
(tauromorphos), cu coarne de taur (taurokeros) sau cu 
frunte de taur (taurometopos), acest animal simbolizând 
neistovita forţă zămislitoare a naturii. 

193. Şerpii reprezentau adâncurile subterane din 
care îşi trage seva întreaga lume vegetală, simbolizând 
înnoirea anuală a vieţii naturii. 

194. O specie de trestie mediteraneană (fierula 
communis) a cărei măduvă, arzând încetul cu încetul, fără 
să distrugă lemnul ce o înconjură, păstrează focul vreme 


îndelungată. Legenda spune că Prometheus a furat 
scânteia cerească şi-a coborât-o pe pământ ascunsă într-o 
tulpină de narthex. 

195. Adoratoarele lui Bakehos credeau că acesta ar fi 
avut darul să comunice întregii firi entuziasmul divin; de 
altfel religia dionysiacă era o formă de panteism. 

196. Kureţii (kuretes) erau preoţii zeiţei cretane 
Rhea, korybanţii (korybarttes) ai zeiţei phrygiene Kybele. 
Când Rhea, mama lui Zeus, zeiţa munţilor şi a peşterilor, s- 
a identificat cu Kybele, zeiţă ce ocrotea veşnica schimbare 
a lucrurilor, sacerdoţi! lor au fuzionat şi ei. Legenda 
cretană povestea că, în timp ce pruncul Zeus era ascuns 
într-o peşteră, pentru a-l scăpa de lăcomia tatălui său 
Kronos, care îşi devora noii născuţi, kureţii loveau cu 
săbiile în scuturile lor de aramă, să nu se audă ţipetele 
copilului. Kureţii şi korybanţii îşi cinsteau respectivele 
zeițe prin dansuri violente şi strigăte, în muzica stridentă a 
flautelor şi tamburinelor. Ca şi cultul orgiastic al lui 
Dionysos, cultul acestor mari divinităţi urmărea atingerea 
unei stări de delir extatic. 

197. Acest instrument muzical ar fi fost inventat de 
slujitorii  divinei Rhea, căreia îi plăceau «sunetele 
zgomotoase ale crotalelor şi tamburinelor amestecate cu 
țipătul flautelor, urletele lupilor şi ale leilor cu priviri 
fioroase, vuietul munţilor şi văile adânci împădurite». 
(Imnul homeric către Muma zeilor.) 

198. Satyrii, Nymphele, Pan, Silenos, Centaurii erau 
divinităţi secundare care făceau parte din alaiul (thiasos) 
zeului. 

199. 'Trieteridele, după cum arată şi numele lor, se 
celebrau la Theba din trei în trei ani. Ceremoniile, 
rezervate numai femeilor, aveau un puternic caracter 
inițiatic şi se desfăşurau prin văile Kithaironului la 
solstițiul de iarnă în cinstea victoriilor şi întoarcerii lui 


Dionysos din India. 

200.  Contopirea cu divinitatea, care pentru 
misticismul antic însemna o scufundare în sânul înnoitor al 
naturii, se obținea, în cazul bakehantelor prin muzică şi 
dans. 

201. Textul se referă la ritul omofagiei (de la omos, 
crud, negătit şi phagein, a mânca) în care iniţiaţii 
consumau carnea crudă a unor animale sfârtecate de ei în 
timpul delirului sacru (ţapi, de pildă) sau sacrificate 
(tauri). Ospătarea cu carnea crudă a taurului, care era 
considerat una din ipostazele lui Dionysos, avea 
semnificaţia unui prânz mistic: odată cu carnea şi sângele, 
iniţiatul credea că se împărtăşeşte, că îşi umple sufletul cu 
însăşi divinitatea. În vremuri mai îndepărtate se pare că i 
se aduceau zeului sacrificii omeneşti, nu numai în ţări 
«barbare», dar şi în Grecia, cu prilejul anumitor sărbători 
sau evenimente. Plutarchos (Viața lui Temistocle, XIII, 3) 
aminteşte că înaintea bătăliei de la Salamina (480 î.Hr.) au 
fost jertfiți lui Dionysos Omestes, adică Mâncătorul-de- 
carne-crudă, trei tineri persani. 

202. Aluzie la aurul râului Paktolos, ce izvora din 
muntele Tmolos. 

203. Profet renumit, bătrân şi orb, care a trăit şapte 
sau nouă vieţi omeneşti; personaj ăl mai multor tragedii: 
Oedipus Rege şi Antigona de Sophokles, Bakehantele şi 
Fenicienele de Euripides. 

204. După W. Pater (Greek Studies, p. 53) scena 
dintre Kadmos şi Teiresias ar fi un reflex, în tragedie, al 
vechii comedii, al ilarităţii, element esenţial în adorarea 
primitivă a zeului. 

205. Echion (de la echis, şarpe), fiul pământului, 
răsărit din sămânţa dinţilor balaurului ucis de Kadmos, a 
fost căsătorit cu Agave, din care s-a născut Pentheus (vezi 
n. 171). 


206. Vase mari de argilă sau de bronz, în care grecii 
amestecau vinul (2/5) cu apa (3/5) înainte de a turna în 
cupe. 

207. Renumit vânător, care, drept pedeapsă că a 
privit-o pe Artemis în timp ce se scălda, a fost preschimbat 
de zeiţă în cerb şi apoi a fost sfâşiat de propria lui haită de 
Copoi. 

208. În arta greacă, Dionysos a fost reprezentat în 
două feluri: tipul arhaic, în care zeul este viril, bărbos 
(pogonites, katapogon), aşa cum apare pe vasele pictate cu 
figuri negre, şi tipul clasic, al zeului efeb, veşnic tânăr. 
Acest aspect, de influenţă orientală, conturat încă din 
secolul lui Perikles şi consacrat de sculpturile lui 
Praxiteles, este al unui Dionysos androgin, care, ca şi 
Shiva la indieni şi Astarte la syrieni, exprimă beatitudinea, 
echilibrul dintre sexe, plenitudinea fiinţei ce-şi ajunge 
sieşi, frumuseţea ideală exterioară unită cu puterea 
interioară invincibilă. 

209. Între variatele forme ale artei divinaţiunii 
(mantica) se numărau prorocirea viitorului din observarea 
focului sacrificiilor şi a zborului păsărilor. 

210. Din violenţa cuvintelor lui Pentheus rezultă că 
religia dionysiacă, pătrunzând în Hellada, a întâmpinat 
opoziţia aristocrației conservatoare. Acelaşi lucru se va 
întâmpla mai târziu la Roma, când un senatus-consultus 
din anul 186 î.Hr. va interzice celebrarea Bacchanalelor pe 
pământul Italiei. 

211. Vezi n. 109. 

212. Demeter, zeiţa griului şi a pâinii, şi Dionysos, 
zeul vinului, au fost asociaţi, ca divinităţi patetice, de 
imaginaţia religioasă a grecilor. În misteriile de la Eleusis, 
închinate Demetrei de poporul din Attika, era venerat şi 
Dionysos, ca un zeu tainic, paşnic şi binefăcător, de folos 
agriculturii. Încă din antichitate a fost remarcată 


asemănarea dintre cuplul eleusin Dionysos-Demeter şi cel 
egiptean Osiris-Isis: «Iniţierea lui Osiris este aceeaşi cu a 
lui Dionysos, iar cea a Isidei întru totul asemănătoare cu a 
Demetrei; doar numele au fost schimbate» (Diodoros, 1, 
96). 

213. Dionysos purta epitetele de Lysios, dezlegătorul 
(de griji) şi Meilichios, îmblânzitorul, mângâietorul. 

214. Ca şi zeul Vedelor, Soma, cu care, de altfel, are 
multe trăsături comune, Dionysos era identificat cu vinul 
divinizat şi în această calitate se oferea pe sine însuşi ca 
libaţie zeilor pentru a mijloci fericirea muritorilor. 

215. Interpretarea sofistică, bizară, pe care poetul o 
dă legendei thebane despre Dionysos se bazează pe 
asemănarea în elină a doua cuvinte: ho meros, coapsa şi 
homero Sy ostatic. După Euripides, Bakehos nu ar fi fost 
cusut în coapsa lui Zeus, ci ar fi fost oferit ca ostatic Herei 
sub forma unei năluci de văzduh. Această explicaţie 
vădeşte scepticismul lui Euripides cu privire la legendele 
mitologice. 

216. Din mistica entuziastă a lui Dionysos s-a 
dezvoltat o mantică a extazului, a inspiraţiei divine; 
individul înceţoşat de băutură, crezându-se în legătură cu 
lumea zeilor, prezicea viitorul fără intermediul semnelor. 

217. Deşi ultimul venit dintre zei, cultul lui Dionysos 
a pătruns chiar şi în cel mai venerat sanctuar grecesc, cel 
de la Delphi. Aici, alături de templul lui Apollon, se afla 
peştera korikyană, închinată lui Bakehos. Timp de nouă 
luni pe an la Delphi răsuna peanul, imnul apollinic, iar 
timp de trei luni dithyrambul dionysiac; iarăşi, din trei în 
trei ani, pe muntele Parnassos se celebrau, ca şi la Theba, 
trieteridele nocturne (vezi n. 199). 

218. Corifeul aprobă atitudinea lui Teiresias, care 
aflându-se în slujba lui Apollon, patronul profeților, face şi 
el elogiul lui Dionysos. 


219. E vorba de trepiedul augural, din care Teiresias 
profeţea urmărind zborul, poziţia şi ţipetele păsărilor, şi de 
panglicile de lină albă care împodobeau scaunul. 

220. Joc de cuvinte între Pentheus şi penthos, doliu. 
De fapt, Pentheus ar fi trebuit să însemne îndoliatul, omul 
doliului. 

221. Zeii cereşti din descendența lui Uranos. 

222. Aici Corul pare să propună aceeaşi atitudine 
hedonistă pe care o va exprima mai târziu celebrul adagiu 
Carpe diem al lui Horatius. 

223. Aluzie la legăturile dintre cultul Aphroditei şi al 
lui Dionysos, din insula Cipru, unde Bakehos a fost 
identificat cu Adonis, iubitul zeiţei. 

224. Insula Pharos se afla aproape de Poarta 
Egiptului, în faţa deltei Nilului. 

225. Pieria este o regiune din Macedonia, în 
apropierea muntelui Olympos. Se ştie că drama 
Bakehantele a fost compusă şi reprezentată la curtea lui 
Archelaos, regele Macedoniei, unde se retrăsese atunci 
Euripides. În această ţară cultul lui Dionysos era la mare 
cinste. 

226. Charitele, care erau la începuturi divinităţi 
ocrotitoare ale creşterii vegetalelor, precum Dionysos, au 
devenit apoi simboluri ale graţiei, şi făceau parte din 
cortegiul zeului. Charitele sau Graţiile romane erau 
treime: Aglaia, Thalia şi Euphrosine. 

227. Pothos, divinitate masculină, personifica dorinţa, 
pofta. 

228. Cultul dionysiac s-a răspândit mai întâi în popor, 
a devenit cel mai popular cult din Attika şi ultimul care a 
cedat în faţa creştinismului. 

229. Capitala Lydiei. 

230. În această scenă şi în cele următoare, Dionysos, 
care-şi luase înfăţişare de muritor, se dedublează, vorbind 


despre sine ca un bakehant despre zeul adorat. M. 
Meunier subliniază frecvenţa substituirii de personalităţi 
în practica unor culte orgiastice. 

231. Sensul aici este: cel ignorant (neiniţiat) în 
privinţa  misteriilor zeului nu-i poate pătrunde 
înţelepciunea. 

232. Vezi n. 220. 

233. Fluviu izvorând din munţii Pindos, din nordul 
Greciei, în mitologie tatăl nimfei Dirke. 

234. Când Selene muri fulgerată, născându-l 
prematur pe Dionysos, Zeus, înainte să şi-l închidă în 
coapsă, l-a scăldat şi l-a purificat în apa limpede a fântânii 
Dirke. Astfel Bakehos s-a împărtăşit şi din natura focului şi 
din aceea a apei, fiind, aşa cum îl caracterizează W. Pater 
«un spirit de foc şi de rouă». El, prin vin, amesteca în 
sufletele oamenilor amândouă aceste elemente. 

235. Epitet mistic al lui Dionysos, în legătură cu 
dubla lui naştere, pe care Euripides îl derivă din dithyros, 
adică cel cu două porţi. Porecla zeului a devenit cu vremea 
numele unui gen de cântec monodie sau coral, 
dithyrambos, izvorât din serbările populare închinate lui 
Bakehos, a cărui expresie artistică ar fi desăvârşit-o Arion. 

236. Florile iederii, care înconjoară thyrsul, sunt 
galbene. 

237. Tărâm fabulos, situat de unii în Asia, de alţii în 
Etiopia sau Africa (vezi n. 173). 

238. Culmile korykiene adăposteau peştera cu acelaşi 
nume din muntele Parnasos, la Delphi, închinată lui Pan şi 
Nimphelor. 

239. Axios, astăzi Vardar, şi Lydias, sunt fluvii din 
Macedonia. 

240. Strigăt de invocare în elină. 

241. Cât timp i-au auzit numai vocea, bakehantele l- 
au adorat pe Dionysos ca zeu. Dar în faţa prezenţei lui 


fizice, necunoscându-i încă natura divină, ele se adresează 
bakehantului, conducătorul lor. 

242. În text: «să aducă Acheloos». Undele acestui 
fluviu, cel mai mare în Grecia, erau atât de clare încât 
poeţii foloseau numele său pentru toată apa limpede şi 
proaspătă. 

243. Partea cea mai de sus, curată şi strălucitoare a 
cerului. În limbajul poetic: aer, lumină, strălucire. 

244. Lacună în text, vers împlinit de traducător. 

245. lakehos era numele mistic cu care bakehantele 
îl aclamau pe Dionysos în timpul cântecelor şi dansurilor 
lor. 

246. Vezi n. 195. 

247. Bărbaţilor nu li se îngăduia să participe la unele 
ceremonii ale bakehantelor. 

248. Delirul sacru ar fi avut darul să sporească în 
chip miraculos puterile fizice, mai ales cele musculare, ale 
adoratoarelor zeului. 

249. Oraşe din apropierea Thebei. 

250. Bakehantele păreau să prezinte simptomul 
anesteziei, observate la alte categorii de indivizi în stare 
de supraexcitare religioasă: şamani, dervişi, yogini. 

251. Prin Poarta Elektra, numită astfel după una din 
surorile lui Kadmos, se pătrundea în Theba, oraşul cu 
şapte porţi, venind dinspre Attika. 

252. În această replică şi în cele câteva următoare, 
Pentheus pare a fi încă însufleţit de mânie, dar în acelaşi 
timp se desluşeşte un început de stranie îngăduinţă faţă de 
străin. În loc să-l pedepsească, îl ameninţă, apoi încearcă 
să-l combată prin argumente, lăsându-se prins, treptat, în 
insinuările acestuia, astfel că personalitatea lui se 
dezagregă, pierzându-şi luciditatea şi puterea voinţei. Unii 
au văzut în aceasta o stare de hipnoză ce poate să fie 
responsabilă de unele manifestări ale extazului religios. 


253. Dionysos îi propune lui Pentheus să-l îmbrace în 
straie asiatice precum ale preoteselor sale. 

254. Privitor la dualitatea naturii lui Dionysos, vezi n. 
186 şi 208. 

255. Primele semne ale nebuniei lui Pentheus sunt 
halucinaţiile vizuale. Despre simbolica taurului în mistica 
dionisiacă, vezi n. 192. 

256. Aceste mişcări ale capului (jactatio capitis) sunt 
înfăţişate de numeroase reprezentări figurative antice ale 
bakehantelor. Dervişii musulmani îşi provoacă stări de 
halucinație într-un mod asemănător: dansuri rotitoare, 
zvâcniri ritmice ale capului şi ale trunchiului, ţipete 
ascuţite, neîntrerupte. 

257. Impresia că ar putea să poarte în braţe poveri 
uriaşe este la Pentheus un simptom caracteristic al 
delirului de grandoare. 

258. H. Gregoire observă faptul că Pentheus nu 
înţelege sensul sinistru al cuvântului «purtat» şi pare că ar 
vrea să refuze, cu o umbră de demnitate, slava unei primiri 
triumfale, după moda orientală. 

259. Despre metamortozele lui Dionysos vezi n. 276. 

260. Moartea prin sfârtecare (sparagmos) a lui 
Pentheus, a lui Lycurgos, a lui Ikarios etc., pedepsiţi cu 
toţii de Dionysos, ar fi, după unele păreri, o amintire din 
vremea and se aduceau sacrificii umane spre conservarea 
şi înnoirea vieţii vegetale de pe pământ. O moarte 
asemănătoare are însuşi zeul în mitul orphie ce înşiră 
suferinţele lui Dionysos-Zagreus. După această legendă, 
Bakehos nu mai era zeul theban, feciorul Semelei, ci 
fusese născut din Zeus şi Demeter sau din Zeus şi Kore 
(Persephone), marile zeițe chtoniene, rânduitoarele vieţii şi 
morţii. Pe când era copil, Dionysos a fost amăgit de Titani, 
fiii Gliei, care, dăruindu-i o jucărie, s-au apropiat de el şi l- 
au sfârtecat, iar părţile din trupul lui le-au fiert şi le-au 


mâncat. Dar inima celui jertfit a fost răpită de Athena în 
momentul crimei şi dusă lui Zeus, în jurul acestei inimi 
«substanţa nemuritoare» s-a închegat din nou, împreună 
cu zeul renăscând principiul unei vieţi noi. lar pe Titani 
Zeus i-a fulgerat drept pedeapsă; din cenuşa lor au răsărit 
oamenii, care astfel se împărtăşesc atât din firea 
pământească a Titanilor, cât şi din aceea cerească a lui 
Dionysos-Zagreus, ale cărui firimituri de materie divină 
fuseseră cuprinse în trupurile ucigaşilor săi. 

261. După H. Gregoire, unde date mitice cuprinse în 
Bakehantele, adevărat mister al lui Dionysos, îşi au 
originea în rituri agrare străvechi întâlnite în cultele 
greceşti şi în folclorul universal. Tema persecutării 
divinității de către un rege ar fi o transpunere istorică a 
practicilor de scufundare în mare sau într-un fluviu a 
imaginii zeului, în cadrul ritualului spiritelor vegetației. De 
asemenea, smintirea fiicelor lui Kadmos şi sfârşitul tragic 
al lui Pentheus au caracteristici larg răspândite în 
ceremoniile magice de «expulzare sau omorâre a iernii». 
M. Bather a dovedit că mitul lui Pentheus se desfăşoară 
după un scenariu ceremonial foarte cunoscut şi care 
consta în «scoaterea din oraş sau sat al unui chip 
înfăţişând spiritul vegetației din anotimpul trecut şi 
aducerea unui chip nou al aceluiaşi spirit». 

262. În concepţia credincioşilor lui Dionysos, iedera 
conţinea însuşi principiul divin al vegetației; de aceea 
bakehantele îi rupeau şi consumau frunzele, după cum 
sfâşiau şi mâncau carnea crudă a animalelor consacrate 
divinității. 

263. Agave, succesiv, îşi ia «prada» drept iederă, pui 
de leu, poate juncan, aşa cum reiese din invitaţia la ospăț, 
apoi din nou drept fiară şi leu. Aceste incoerenţe 
corespund delirului reginei. 

264. Exista obiceiul să se expună trofeele de 


vânătoare sau de război pe frizele templelor şi ale 
palatelor. 

265. În locul acesta, în textul tragediei se află o 
lacună profundă, datorită pierderii din manuscrise a unei 
file ce cuprindea lamentaţiile Agavei asupra cadavrului 
fiului său şi începutul discursului lui Dionysos. Conţinutul 
părţii pierdute a putut să fie reconstituit în linii mari, 
folosindu-se: a) preceptele retorului Aspines (sec. al III 
d.Hr.), care se referă la această scenă când tratează 
despre mijloacele apte să trezească mila auditoriului; b) 
drama sacră Christos pâschon (Patimile lui Hristos), 
atribuită de unii în mod eronat lui Grigorie din Nazianz, în 
care autorul necunoscut a împrumutat larg din rolul 
Agavei pentru a compune plângerile Fecioarei Maria la 
moartea lui lisus; c) câteva fragmente de papirus, recent 
descoperite. Am folosit pentru traducere textul stabilit 
după aceste trei izvoare de către H. Gregoire în ediţia «Les 
belles lettres», Paris, 1961. 

266. Aci încetează lacuna din manuscrise. 

267. După această versiune a legendei, Kadmos ar fi 
devenit regele ilirilor şi a fost preschimbat în balaur 
împreună cu soţia lui. 

268. Epitetul de Loxias (Oblicul) sublinia aptitudinea 
profetică a lui Apollon, deoarece oracolele sale erau 
exprimate învăluit, pieziş. 

269. Ţara Fericiţilor sau Insulele Fericiţilor: târâm 
mitic, localizat în poemele homerice la marginea fluviului 
Okeanos, în care erau strămutați unii eroi după moarte, 
pentru a-şi petrece o altă viaţă, veşnică şi senină. 

270. Unii comentatori consideră că acest vers ar 
dovedi opoziţia lui Euripides faţă de anumite aspecte ale 
religiei dionysiace. În tragedia Hippolytos de acelaşi autor, 
unul din personaje formulează o idee asemănătoare: «Zeii 
ar trebui să fie mai înţelepţi decât muritorii.» 


271. În original: «O, fiica mea, du-te la Aristeus...» 
(Lacuna) Aristeu era soţul Autonoei. 

CYCLOPUL 

272. Zeitate a izvoarelor, a fântânilor şi-a apelor, de 
origine orientala, care făcea parte din alaiul lui Dionysos. 
Se spune că ar fi vegheat la creşterea acestuia, fiindu-i 
dădacă şi preceptor, şi că avea, în afara înclinării spre 
băutură, unele daruri profetice. 

273. Doicile lui Dionysos au fost Nimphele munţilor 
din Nysa (vezi n. 173). Nu se cunosc amănunte cu privire 
la episodul pomenit aici al despărțirii zeului de doicile sale. 

274. Gigantul Enkelados care, împreună cu fraţii săi, 
a vrut să asalteze Olympul, nu a fost ucis de lăudărosul 
Silenos, ci Athena l-a prăbuşit, zdrobindu-l de insula 
Siciliei. Participarea lui Silenos la Gigantomachie a fost 
reprezentată pe unele vase greceşti. 

275. În comedia Broaştele de Aristophanes, Herakles 
îi răspunde lui Bakehos, care se lăuda cu scufundarea mai 
multor vase inamice: «La urmă te-ai deşteptat şi ai 
descoperit că era doar un vis». Acest sarcasm proverbial 
era folosit de ascultătorul unor întâmplări incredibile. 

276. Legenda răpirii tânărului Dionysos de către 
piraţii tyrrhenieni (etrusci) este descrisă în unul din 
Imnurile homerice. Zeul s-a salvat din mâinile lor, după ce 
i-a înfricoşat prin câteva miracole: «... Întâi un vin dulce, 
răspândind un buchet divin, curse peste sprintena corabie 
neagră... Apoi o viţă de vie crescu până la vârful pânzei, 
încărcată de ciorchini, şi o iederă se încolăci în jurul 
catargului, acoperindu-se de flori şi roade frumoase... 
Dionysos, iată, li se înfăţişă <piraţilor> ca un leu fioros, 
răgind cumplit. Pe urmă, dovedindu-şi puterea, plăsmui o 
ursoaică zbârlită, care se înălța mânioasă, în vreme ce leul, 
la capătul punţii, arunca priviri îngrozitoare. Atunci 
năierii... săriră în marea divină, unde se preschimbară în 


delfini...». 

277. Urmărirea piraţilor de Silenos şi Satyri, care 
după unele versiuni ar fi fost copiii săi, nu este consemnată 
în poezia homerică, ci pare mai degrabă o invenţie a lui 
Euripides, pentru a putea introduce în piesă corul de 
Satyri. 

278. Promontoriu bântuit de furtuni la extremitatea 
de sud-est a Peloponnesului. 

279. Poseidon, fratele lui Zeus, stăpânul mărilor şi al 
furtunilor. In theogonia homerică era socotit tatăl 
Cyclopilor. 

280. Polyphemos înseamnă «faimosul», «renumitul». 

281. În textul grec: «în loc de a tipa cuhoe în 
sărbătorile lui Bakehos». 

282. Dans hazliu al Satyrilor, propriu mai ales 
comediei attice, imitând ţopăiala caprelor. 

283. Althaia, soția lui Oineus  («vinarul», 
«podgoreanul») a fost îndrăgită de Dionysos. 

284. Vezi n. 179 şi n. 180. 

285. Vezi n. 223. 

286. Khephallenieni erau denumiți în Iliada toţi 
supuşii peste care domnea Odysseus, atât cei din Ithaka, 
reşedinţa basileului, cât şi cei din insulele învecinate. 

287. Vorbele lui Silenos sunt insultătoare, făcând 
aluzie la răpirea de către Sisyphos a mamei lui Odysseus, 
Antikleia, înainte să fi devenit nevasta lui Laertes. După 
această versiune faimosul erou ar fi fost copilul lui 
Sisyphos, cu care, de altfel, a rivalizat prin şiretenie. 

288. Fiul lui Euanthes şi preot al lui Apollon, căruia 
Odysseus i-a cruțat viaţa; drept răsplată, el i-a dăruit 
eroului un burduf plin cu vin roşu, dulce şi foarte tare. 
După versiunea urmată de Euripides în Cyclopul, Maron ar 
fi fost fiul lui Dionysos. 

289. Stânca Leucadă era o peninsulă stâncoasă în 


Akarnania, numită astfel după solul său calcaros (leukos, 
strălucitor, alb), bogat în struguri. De acolo s-ar fi aruncat 
în mare poeta Sappho, îndurerată de iubirea sa 
neîmpărtăşită pentru Phaon. Stânca Leucadă a devenit un 
loc de sinucidere al disperaţilor din dragoste. 

290. Priamos, regele Troiei, a avut cincizeci de fii şi 
tot atâtea fiice. 

291. E vorba de Paris, fiul lui Priamos, care purta 
îmbrăcăminte şi podoabe orientale, deosebite de ale 
grecilor. 

292. Parodie a stilului tragic. 

293. Instrumente muzicale zgomotoase, un fel de 
castaniete. 

294. În original: krater (vezi n. 206). 

295. Triton, Nereus, Nereidele, Kalypso: divinităţi 
marine din cortegiul lui Poseidon, părintele Cyclopului. 

296. Radamanthys, fiul lui Zeus şi al Europei, drept 
răsplată pentru spiritul său de dreptate, a fost rânduit 
judecător al sufletelor după moarte, în Hades. 

297. La capurile Malea şi Tainaron, din extremitatea 
sudică a Peloponnesului, şi pe promontoriul de la 
Geraistos, din insula Euboia, se aflau sanctuare şi statui 
ale lui Poseidon. Capul de la Sunion din Attika era 
consacrat lui Poseidon şi Athenei. «Vinele de argint» 
reprezintă o aluzie la minele de argint din muntele 
Laurion. Într-o rugăciune din secolul IV î.Hr., zeul mărilor 
este invocat astfel: «Stăpân al cailor, Poseidon, căruia-ţi 
place ropotul galopului de bronz şi trierele rapide cu 
pinteni albaştri, căruia-ţi place întrecerea pe care a 
tinerilor străluciți... o, tu, ce porţi un trident de aur, zeu al 
capului Sunion, fiul lui Kronos, slăvit la Geraistos!» 

298. Sicilia a fost colonizată de greci începând din 
jurul anului 700, deci mult mai târziu decât epoca în care 
se presupune că ar fi trăit Odysseus. 


299. În text amforă, vas conic, mare, cu două toarte; 
ca măsură de capacitate, în Attika, echivala cu 19, 44 litri. 

300. Poseidon, tatăl lui Polyphemos, era nu numai 
domnul mărilor, ci şi al râurilor şi al lacurilor. 

301. Cyclopul lui Euripides, mai evoluat decât bruta 
monstruoasă din poemul homeric, îi face lui Odysseus o 
scurtă prelegere de filosofic a forţei, demonstrându-i că 
amoralitatea este folositoare. Acest discurs a fost 
considerat similar celui rostit de Herakles în Alkestis (v. n. 
67); 

302. Pallas-Athena a ţinut partea grecilor în războiul 
troian, iar pe Odysseus l-a ajutat în chip deosebit în toate 
împrejurările. 

303. În text: «vasul de zece amfore». 

304. Instrument muzical cu şapte până la nouă corzi 
şi cutie de rezonanţă, asemănător cu lira, folosit în poezia 
greacă pentru a acompania cântece monodice sau corale. 

305. Aluzie la una din ceremoniile cultului morţilor, 
când era atins cu mâna vasul cu libaţii. 

306. În text: krater (vezi n. 206). 

307. Versurile acestei strofe par să se refere la 
pregătirile unei ceremonii nupţiale: faclele, mireasa, 
cununile de pe capul mirelui. Este de fapt o ameninţare 
învăluită, prin facle Corul înțelegând cărbunele aprins ce-l 
va orbi pe Cyclop iar prin cunună sângele ce-i va mânji 
obrazul (L. Meridier). 

308. Dionysos era identificat uneori cu viţa de vie şi 
cu vinul. 

309. jocul sumbru de cuvinte între Outis (Nimeni) şi 
Odysseus este celebru din Odysseia, IX, v. 366 şi urm. 

310. Vezi n. 226. 

311. Frumosul adolescent Ganymedes, din neamul lui 
Dardanos, unul din strămoşii troienilor, a fost răpit de Zeus 
de pe muntele Ida şi dus în Olymp, în mijlocul unui «vârtej 


divin». (Imnul homeric către Aphrodita, v. 202 şi urm.) 

312. Somnul (Hypnos) ca şi Moartea (Thanatos) erau 
socotiți, după Theogonia hesiodică, fiii Nopţii (Nyx). 

313. Maron indică aici vinul personificat. 

314. Parastatai erau doi dintre membrii corului, 
ajutoarele corifeului, care şedeau, de obicei, la dreapta şi 
la stânga lui. 

315. Karia era un ţinut în partea de sud-vest a Asiei 
Mici. Formula de aici corespunde locuţiunii româneşti «a 
scoate tăciunii din foc cu mâna altuia». 

316. Vezi n. 34. 

317. Odysseus i-a asmuţit pe greci după cucerirea 
cetăţii s-o distrugă prin foc. 

318. Peştera avea probabil încă o ieşire pe faleză. În 
poemul homeric, Odysseus povesteşte: «Vorbele mele îl 
umplură de o mânie atât de cumplită, că smulse vârful 
unui munte, de căzu în faţa corăbiei noastre şi puţin îi lipsi 
să nu-i atingă botul. Marea clocoti sub lovitura stâncii, iar 
valul ne împinse din nou îndărăt spre țărm de atinserăm 
pământul.» (Odiseea, IX, 480 - 486, traducere de E. 
Lovinescu). 

EURIPIDES TEATRU COMPLET 

II 

IPHIGENEIA LA AULIS HEKABE ELEKTRA 

IPHIGENEIA ÎN TAURIDA HIPPOLYTOS 

Traducerea acestor piese s-a făcut după textul grec 
stabilit în: Euripide, Tome IV (H. Grégoire şi L. 
Parmentier), Société d'edition «Les Belles Lettres», Paris 
1982, şi Evripidis tragoediae (A. Năuck). Volumen 1, II, în 
acelibus Teubneri, Lipsiae, MDCCCLXXXI. 

IPHIGENEIA LA AULIS 

O inovație de seamă a lui Euripides a fost 
descoperirea şi explorarea sufletului feminin în aspectele 
sale cele mai diverse, contrastante sau nuanţate. Astfel, 


dramaturgul descrie în Medeia modul cum dragostea 
pătimaşă se transformă în ură feroce şi în sete de 
răzbunare. În Hippolytos aduce pe scenă figura Phaidrei, 
mistuită de dragoste incestuoasă faţă de fiul său vitreg. La 
acestea se pot adăuga şi alte tipuri stăpânite de patima 
dragostei nebune şi de imoralitate patologică: Pasiphae din 
Cretanii, Stheneboia din tragedia omonimă sau Aerope din 
Cretanele. In acelaşi timp, tragediograful a plăsmuit 
personaje feminine înzestrate cu puritate fără cusur, în 
stare de supremul sacrificiu: Alkestis şi Andromacha din 
dramele omonime, Euadne din Rugătoarele, Makaria din 
Heraklizii, Polyxene din Hekabe, dar mai presus de toate 
eroina titulară din Iphigeneia la Aulis. 

Există puţine legende mai celebre decât jertfirea 
fiicei lui Agamemnon de către tatăl său, ca să obţină de la 
zei, pentru flota greacă, vânturi favorabile navigaţiei. 
Acesta este nucleul primitiv al dramei, care i-a slujit mai 
târziu poetului latin Lucretius să atace religia şi îndeosebi 
fanatismul religios: «Tantum religio potuit suadere 
malorum!» 

Dar motivul originar, în jurul căruia s-a țesut fabula, 
vine din preistorie şi corespunde metafizicii arhaice, în 
lumina căreia nimic nu poate să dureze, dacă nu are 
«suflet» sau dacă nu este «însuflețit». 1? 

Legendele multor popoare vorbesc despre sacrificiile 
umane indispensabile construirii podurilor, fortărețelor, 
castelelor, oraşelor, la luarea în stăpânire a unei case noi, 
la desţelenirea unui teren virgin, la deschiderea unei mine, 
la lansarea în apă a unei nave şi în general «în pragul 
oricărei activităţi iniţiale»!5. După unele versiuni, trebuiau 
sacrificați cu precădere copii; la temelia multor biserici s- 


12 Vezi Mircea Eliade, Comentarii la legenda Meşterului Manole, 
Publicom, Bucureşti, 1943. 
13 Ibid. p. 66. 


au găsit schelete de nevârstnici; se cuvenea ca victima să- 
şi accepte jertfa de bunăvoie, la fel cum fac în dramele 
amintite lIphigeneia, Polyxene şi Makaria: «ne flebilis 
hoştia immoletur.» Adesea meşterul îşi jertfea propriul fiu, 
tot astfel şiy regele, când comunitatea trecea printr-o mare 
primejdie: molimă, secetă, catastrofe militare.!1 

Cu timpul, sacrificiul inaugural uman a fost înlocuit 
cu sacrificii de animale întocmai ca în epilogul dramei lui 
Euripides, când zeiţa Artemis a salvat-o pe Iphigeneia, 
substituindu-i o căprioară. 

Iphigeneia la Aulis a fost scrisă probabil de poetul 
tragic în ultimele luni ale vieţii, când arta lui creatoare se 
afla la zenit. Tocmai compusese Bakehantele. El părăsise 
mai devreme Atena şi trăia la curtea lui Archelaos, regele 
Macedoniei, marele său admirator. Dar poetul a murit 
acolo, înainte să isprăvească sau barem să-şi revadă 
drama. Fiul său a găsit manuscrisul, l-a adus în patrie, tot 
el fiind răspunzător de unele adaosuri şi, poate, alterări în 
text. Piesa a fost reprezentată în chiar anul stingerii 
autorului (406) şi a primit cununa la întrecerile de 
tragedie. A fost o victorie postumă a lui Euripides, care nu 
s-a bucurat prea des în viaţă de această distincţie. 

Acţiunea dramei se desfăşoară pe ţărmul mării la 
Aulis, în Boiotia. Agamemnon, în calitate de comandant 
suprem, trebuie să conducă flota greacă în Asia Mică şi să 
atace Troia, ca să răzbune răpirea frumoasei Helena de 
către Paris. Dar, pentru a le dărui vânt favorabil, creşte 


14 « Copilul este un simbol ecumenic al începuturilor, al lucrului nou, 
al vieţii totale, al evenimentelor excepţionale, al eternității.» Ibid. p. 
52. 

« Numai moartea violentă a unei divinităţi sau a unei făpturi 
extraordinare (zînă, erou) este creatoare, sporind realitatea. Orice 
viaţă jertfită, înainte de a-şi fi istovit posibilităţile de manifestare, 
printr-o moarte rituală (violentă) se transformă într-o nouă formă de 
viaţă.» Ibid. p. 92. 


zvonul că zeiţa Artemis cere să-i fie adusă jertfa viaţa fiicei 
lui, Iphigeneia. Drept urmare, regele se află într-o mare 
cumpănă: să asculte de poruncile datoriei faţă de Hellada 
sau de cele ale dragostei paterne? Fratele său Menelaos, 
soţul Hellenei, cel mai interesat în declanşarea războiului, 
se arată a fi copleşit şi el de zbuciumul lui Agamemnon şi 
renunţă la sacrificarea fecioarei. Dar demersurile Atrizilor 
sunt zadarnice: marele preot şi toată «infanteria marină» 
greacă pretind vehement,  ameninţător, săvârşirea 
sacrificiului. 

Între timp soseşte Iphigeneia, care, plină de graţie şi 
de copilărească voioşie, îşi îmbrăţişează părintele. Doar 
este cea mai îndrăgită odraslă a basileului şi fusese 
înştiinţată că, înaintea plecării flotei, va face nuntă cu 
Achilleus, cel mai strălucit erou hellen. Dar gingaşa 
adolescentă află curând că în loc de altarul nupţial o 
aşteaptă altarul jertfelor de sânge. E mişcătoare 
deznădejdea cu care imploră să i se cruţe viaţa, căci: 
«Lumina, pentru oameni, e darul cel mai dulce, / iar bezna 
din tărâmul lui Hades e ursuză. / Doar cineva cu mintea 
stricată vrea să moară. / O viaţă rea, mai bine, decât o 
moarte mândră!» Atunci are loc un reviriment neaşteptat. 
Agamemnon, cu sufletul sfâşiat, îi arată că războiul pus la 
cale e destinat să garanteze libertatea întregii Hellade, că 
«barbarii» răpitori de neveste reprezintă pentru greci o 
permanentă primejdie, că patria are mare nevoie de 
sacrificiul ei. Aceste spuse transfigurează copila şi în timp 
ce maică-sa, Klytaimnestra, se frământă, împreună cu 
Achilleus, să găsească vreun mod de salvare, ea îşi declară 
ferm hotărârea de a se jertfi pentru binele tuturor, pentru 
gloria patriei. «M-ai născut nu numai pentru mine, ci 
pentru toţi elenii» (v. 1386), îi spune mamei sale, înainte 
de a se îndrepta fără şovăială spre jertfelnic. Schimbarea 
fiicei lui Agamemnon este surprinzătoare, în contrast cu 


apariţiile sale anterioare, în care îşi manifesta exuberanţa 
juvenilă, calineria, prospeţimea, spaima inocentă şi revolta 
instinctivă împotriva morţii. 

Dar încă Aristoteles a remarcat comportamentul 
imprevizibil al eroinelor lui Euripides, ceea ce reprezintă o 
înnoire în spirit modern, spre deosebire de personajele 
feminine ale lui Sophokles, consecvente până la obsesie, 
tăioase, închise în ele însele. «Amestecul acesta de forţă şi 
slăbiciune, de sfiala şi eroism, înfiripă un tablou al naturii 
cumane> adevărat şi încântător», observa Schiller. Pe de 
altă parte, Euripides ştie că un mare ideal poate să 
favorizeze o  transfigurare, o maturizare bruscă a 
caracterelor, că fragilitatea se poate converti în eroism. O 
atare supremă convertire se petrece în personajul grațios, 
diafan, al fecioarei martire, Iphigeneia. 

Deznodământul dramei cu substituirea, pentru jertfa, 
a unei căprioare şi salvarea copilei au fost socotite de unii 
o interpolare tardivă. Totuşi posibilitatea înlocuirii 
oamenilor cu animale în sacrificiile inaugurale, menţionată 
mai sus, este un argument pentru autenticitatea textului. 
De altfel, aceeaşi versiune a desfăşurării sacrificiului se 
regăseşte şi în Iphigeneia în Taurida de acelaşi Euripides. 

Aşadar, în ultima dramă a poetului the happy-end ţine 
loc de purificare (katharsis) tragică, la fel ca în Alkestis 
sau în Jon. Dar în Iphigeneia la Aulis domneşte o atmosferă 
aspră, amară, care se intensifică de-a lungul acţiunii în 
pofida încheierii fericite. Totuşi aceasta nu-l cruţă pe 
Agamemnon de ruşine, pe lphigeneia de calvar şi pe 
Klytaimnestra de pierderea fiicei adorate. De fapt, în piesă 
nu există erou sau eroină tragici. Niciunul din cele trei 
personaje care suferă nu are statura de erou: Agamemnon 
este moralmente un laş, Klytaimnestra o femeie egoistă, 
Iphigeneia doar o copilă vitează. Adevăratul erou tragic 
este, ca şi în Troienele, poporul grec, pe care nebunia l-a 


implicat în război. 

Vellacott distinge în Iphigeneia la Aulis două teme 
notabile. Una este pierderea minţii ca simbol pentru război 
şi pentru urmările sale; în piesă se afirmă de mai multe ori 
că grecii au purces la Troia mânaţi de nebunie. A doua 
temă este răspunsul la întrebarea crucială: cine este liber 
şi cine sclav? Agamemnon, căpetenia căpeteniilor, îi 
mărturiseşte fetei sale că este sclavul Helladei. La rândul 
ei, armata răzvrătită este sclava superstiţiei şi a dorinţei 
de pradă.!5 

Într-adevăr, încă din expunerea lui Agamemnon din 
prolog rezultă că ceea ce face inevitabilă jertfirea 
Iphigeniei este  superstiţia războinicilor, ai căror 
conducători nu sunt în stare să-i domine. În cuprinsul 
dramei nu se face aluzie la vreo furtună marină sau la 
vânturi adverse. Vremea este doar mult prea calmă, aerul 
este nemişcat (v. 10 - 11, 813). Insă navele de război ale 
grecilor erau echipate atât cu pânze, cât şi cu vâsle, 
ultimele menţionate la versurile 174, 765 şi 1388. Practica 
obişnuită era să se folosească vâslele la intrarea şi ieşirea 
din porturi, iar pânzele în larg; dar vâslele serveau şi în 
caz de urgenţă, ori iminenţa unui sacrificiu uman era o 
perspectivă extraordinară. Prin urmare, izvorul răului şi al 
suferințelor în această dramă nu ţine de cauze naturale 
(vremea potrivnică) sau supranaturale (divinitatea), ci este 
războiul, combinat cu erorile şi nebunia unui grup de 
oameni implicaţi în acţiune (Kalchas, Menelaos, Odysseus). 

In Iphigeneia la Aulis toate personajele adulte, cu 
excepţia bătrânului servitor, au defecte de caracter 
apreciabile, «care ne fac să roşim pentru ele», spune 
Vellacott!$. Euripides ilustrează prin comportamentul lor 


15 Euripides, Orestes and other plays, translated with an introduction 
by Philip Vellacott, p. S4, Pinguin Books, London, 1972. 


16 Ibid. p. 96. 


ostentaţia şi falsitatea inseparabile de război: 
incapacitatea mai-marilor de a comanda, invocarea unor 
motive neîntemeiate, adesea stupide, decăderea loialității 
la nivelul de expedient, alegerea de soluții provizorii etc. 

Purtarea oscilantă a lui Agamemnon nu este 
scuzabilă. El se vădeşte a fi ipocrit când trimite a doua 
scrisoare în Argos, ca să împiedice venirea la Aulis a soției 
şi a fiicei sale, într-un moment când este limpede că 
mesajul lui nu mai putea să ajungă la destinatie. 

Menelaos, chiar dacă, după disputa cu fratele său, 
renunţă să mai pretindă jertfirea fecioarei, pare să ştie că 
aceasta nu mai poate să fie salvată, deoarece oricum va 
sosi în tabăra grecilor. 

Klytaimnestra, copleşită de perspectiva pierderii 
copilei, se ceartă vehement cu Agamemnon, aducându-i 
învinuiri meschine. Ea perorează, iritată, ca şi cum crima 
ar fi fost îndreptată mai mult contra ei decât contra 
Iphigeniei. Apoi îşi dă în vileag gelozia faţă de sora sa 
Helena şi egoismul, insistând peste măsură asupra 
suferințelor sale când va fi lipsită de fiică. Iar la sfârşit 
izbucneşte; «Omoare-şi-o Menelaos pe Hermione!» (v. 
1204) Cu alte cuvinte, se învoieşte să fie junghiată o 
copilă, dar nu propria sa fiică, ci nepoata sa. 

Însuşi Achilleus, semizeul, care este animat de unele 
elanuri eroice, nu se înfăţişează destul de demn, ci prea 
plin de sine, parcă oleacă nătâng şi se descrie fudul drept 
un campion al libertăţii. De trei ori se jură că nimeni nu se 
va atinge de Iphigeneia, dar nu întreprinde nimic ca s-o 
scape. De fapt, eroul nu ţine la fecioară, dragostea lipsind 
din această dramă, spre deosebire de Iphigenie a lui 
Racine, iar pornirea lui de-a o salva este doar o reacţie la 
faptul că a fost ofensat. Altminteri, nu se sfieşte să declare 
că, dacă ar fi fost întrebat, ar fi consimţit să aibă loc 
sacrificiul. 


Prin contrast, Iphigeneia, cruda încă, în vârstă cam 
de paisprezece ani, este de o sublimă puritate, tandră, 
uneori blând-ironica, dovedind iubire de părinţi, dar şi de 
patrie. Trăsăturile ei copilăreşti au forţă de convingere. 
Cuvintele sale sunt singurele sincere din toată piesa. 
Intuieşte duplicitatea lui Agamemnon, egală cu egoismul 
Klytaimnestrei. Nu se îndoieşte că va muri chiar în ziua 
sosirii în tabără şi îşi întâmpină demnă moartea, în 
mijlocul lumii degradate a adulţilor, doar o adolescentă se 
dovedeşte a fi nealterată. Dacă atât de sumbră este 
concluzia lui Euripides, după trei decenii de război dintre 
Atena şi Sparta, se înţelege prea bine de ce, la capătul 
vieţii, şi-a părăsit cetatea şi s-a exilat în Macedonia. 

Iphigeneia la Aulis, dezvoltată din motivul arhaic al 
sacrificiului ritual, se distinge prin polarizarea 
caracterelor, amintită mai înainte, prin forța retoricii şi 
concizia dialogului, prin tensiunea crescândă şi iluminarea 
tragică finală şi nu în ultimul rând prin inspiratele 
secvente lirice. Ea este una din cele mai frumoase drame 
attice şi reprezintă, împreună cu Bakehantele, operele 
supreme ale poetului, cântecul său de lebădă, pasărea 
despre care Platon spune că, după ce a cântat toată viata, 
o face cu şi mai mare măiestrie în ziua morții. 17 

HEKABE 


17 Această piesă, arzătoare cu flacără pură, a fascinat şi încă mai 
fascinează disponibilităţile creatoare ale poeţilor, compozitorilor, 
artiştilor plastici şi slujitorilor scenei. Imitată de romanii Naevius şi 
Ennius, beneficiind de traducători iluştri de talia lui Erasmus 
(realizatorul unei versiuni în latina Renaşterii) sau a lui Schiller, tema 
euripideică a cunoscut numeroase prelucrări dramatice, de la Lodovico 
Dolce (1551) la Rotrou (1640) şi Racine (a cărui replică din 1674 este 
o capodoperă pe măsura modelului) pînă la Hauptmann (1943). Tema 
se regăseşte de asemenea în reprezentările ceramicei greceşti, în 
frescele de la Pompei sau în pînzele lui Tiepolo. Muzicieni ca Gluck 
(1774), Cherubini (1788), Bentoiu (1968) şi alţii au compus opere întru 
amintirea şi gloria fecioarei martire. 


Euripides a fost criticat că n-a ştiut să realizeze în 
Hekabe ceea ce se consideră a fi, de la Aristoteles încoace, 
unitatea subiectului. Această creaţie a poetului tragic de 
fapt ar cuprinde două piese înnădite în chip arbitrar: prima 
s-ar putea numi  Jertfirea  Polyxenei, iar cealaltă 
Răzbunarea Hekabei sau Vendetta Reginei- Mame. in 
acelaşi timp, comentatorii sunt unanimi în a-i recunoaşte 
forţa patetică şi remarcabila progresie dramatică de-a 
lungul tuturor episoadelor, ceea ce face ca Hekabe să fie şi 
astăzi o tragedie reprezentabilă, nu doar în spectacole 
academice, ci şi în versiuni artistice de excepţie. Aşadar, 
între analiza filologică şi viaţa operei există o contradicţie. 
Să fie la mijloc vreo debilitate a demersului critic? 
Dimpotrivă, judecata enunțată mai sus e riguros exactă. Să 
fie nefondate argumentele în favoarea celebrei unităţi 
aristotelice? Lucru anevoie şi poate periculos de dovedit. 
Să fie cumva necesară, pentru lămurirea cazului, 
recurgerea la alte categorii estetice, cum ar fi, de pildă, 
unitatea interesului dramatic? Nu s-ar obţine un spor de 
înţelegere prea mare înlocuind o abstracţiune prin alta. 
Jocul cu noţiunile nu ar izbuti să anuleze contradicţia 
amintită, după cum nu ar izbuti să elimine nici alte aspecte 
contradictorii, care nu lipsesc din teatrul lui Euripides.18 

Mai lămuritor este faptul că Hekabe, ca de altfel şi 
celelalte tragedii, a fost scrisă în vederea reprezentării pe 
scenă, nu în vederea lecturii la umbra unor prejudecăţi 


18 Se ştie că opera lui Euripides a stîrnit în cursul timpului 
numeroase controverse. Şirul criticilor săi, unii de geniu, e 
impresionant, începind cu Aristophanes, ale cărui atacuri şi-au găsit 
expresia cea mai strălucită în comedia Broaştele, şi ur- mind mulţi 
alţii, între care Schlegel, Nietzsche şi nume sonore ale şcolii filologice 
franceze. Este adevărat că poetul n-a dus niciodată lipsă de admiratori, 
dacă n-ar fi fost decît unele virfuri ale teatrului mondial: Menandros, 
Seneca, Shakespeare, Racine, Goethe şi alţii, pînă la Giraudoux sau 
Anouilh. 


teoretice. O piesă pusă în scenă devine cu totul altceva de 
cât aceeaşi piesă citită, şi aceasta nu mai trebuie 
demonstrat în cazul tragediei eline, în care se împleteau: 
prezenţa fizică a actorilor, spunerea textului (dicţiunea), 
cântecul coral sau monodie, contribuţia instrumentelor 
muzicale, dansul, sugestiile plastice (măşti, costume, 
decoruri), mecanismele scenice şi altele, toate într-un 
prilej de elecţie, sacru, sărbătorile marelui zeu al 
vegetației, Dionysos. 

Textul unei tragedii, oricât ar impresiona prin vis 
dramatica şi fulgor poeticus, ar putea să fie considerat 
astăzi o creaţie între scenariu şi libret, care îşi întregeşte 
rostul, îşi dobândeşte supremele valenţe prin reprezentare 
scenică şi prin comuniunea cu spectatorii. Dar textul nu 
este un simplu, scheletic, suport verbal, ci are existenţă 
estetică autonomă şi o incontestabilă putere formativă. 
Într-adevăr, crescută din rădăcinile mitului, tragedia este 
dominată de elementul simbolic, hieratic. Desigur nu 
lipseşte nici elementul analogic, imitativ, faimoasa 
mimesis, pentru care s-au înnegrit atâtea file de la Poetica 
lui Aristoteles încoace, acest judecător al literaturii cu 
minte mai degrabă de naturalist. Altminteri, drama 
europeană, alunecând mereu spre conţinuturi şi forme din 
ce în ce mai profane, şi-a întărit caracterul de uneori 
grosolană, mimesis. Dar drama attică, aflată mai aproape 
de izvoarele sale sacre, asculta de poruncile tainice ale 
expresiei simbolice. De aici decurge maldărul de 
semnificaţii posibile, caracterul de «operă deschisă» şi 
forţa neofilită a marelui spectacol tragic, dincolo de 
controversele filologice şi estetice. 

La fel şi cu Hekabe. În vremea contemporană, 
bântuită de atâtea grozăvii, ameninţări şi spaime, nu se 
poate interpreta această operă din perspectivă pur 
psihologică, aşa cum ar fi făcut altă dată Racine, sublimul 


admirator al lui Euripides. Ne aflăm angrenaţi în 
problematica unei epoci din mijlocul căreia înţelegem clar 
că în Hekabe se vorbeşte despre ororile războiului. De 
altfel, această tragedie a fost creată în plină desfăşurare a 
sălbaticului conflict peloponnesiac şi poate fi socotită o 
piesă antirăzboinică, în care dramaturgul, plângând pentru 
cumplita nenorocire a învinşilor, n-o uită nici pe cea a 
învingătorilor. 

Dar despre ce este vorba în drama cu numele fostei 
regine a cetăţii Troia? Războiul tocmai s-a încheiat. După 
zece ani de soartă oscilantă, grecii au dobândit în cele din 
urmă victoria; genocidul a fost realizat prin masacrarea 
tuturor bărbaţilor şi băieţilor în chiar noaptea asaltului 
final. Troia a fost jefuită, dărâmată şi incendiată; undeva, 
în zare, cerul fumegă încă, după mistuirea zidurilor cetăţii. 
Acum flota elenilor aşteaptă, gata de întoarcere. Ca de 
obicei, în asemenea cumplite prilejuri, femeile şi fiicele 
învinşilor au rămas la cheremul invadatorilor; o parte din 
captive au şi fost luate în stăpânire şi siluite după toanele 
întâmplării, celelalte îşi pândesc destinul; între ele, 
decăzută din splendoarea regală, se găseşte cea mai 
amarnic lovită, Hekabe. 

Aici începe drama, prin apariţia Umbrei lui 
Polydoros, spectrul fiului mezin al Hekabei, care, rostind 
prologul, aminteşte că suferinţele învinşilor nu se istovesc 
odată cu stingerea luptelor. El însuşi fusese ucis de 
propria-i gazdă, thracul Polymestor, iar sora lui, Polyxene, 
urmează să fie sacrificată, la rândul ei, pe mormântul lui 
Achilleus, pentru a domoli, dincolo de moarte, spiritul 
neliniştit al eroului. 

Apoi se aude glasul reginei troiene tânguindu-se 
pentru nimicirea cetăţii, urmat de intrarea Corului 
femeilor captive, care confirmă emiterea unei sentinţe de 
moarte asupra Polyxenei. Însuşi Odysseus vine s-o smulgă 


din braţele mamei. Hekabe, ca să-şi salveze copila, 
oscilând între orgoliu rănit şi umilinţă, face prima tentativă 
de acomodare cu învingătorii, reprezentaţi de fiul lui 
Laertes, căruia odinioară îi ocrotise viaţa. Acesta se arată 
a fi neînduplecat: cei scăpaţi din măcelul luptelor nu-şi mai 
plătesc datoriile morale. 

Acum are loc faimoasa intervenţie a Polyxenei, 
personaj făcând parte, ca şi lphigeneia, din seria 
euripideică a fecioarelor inocente şi martire, care, 
confruntată cu perspectiva sclaviei, alege să-şi sacrifice de 
bunăvoie viaţa. Elita spirituală, adesea din rândurile 
vârstei crude, este secerată cu precădere de braţul unei 
puteri străine. Polyxene, fecioara firavă, dar neşovăitoare, 
moare în numele libertăţii şi a unor idealuri revolute. La 
mormintele unora ca aceasta, mâini nevăzute aşază 
noaptea flori, închinate din adâncul fără speranţe a celor 
învinşi. 

Dar consumarea jertfei, relatată în toată frumuseţea 
sa înfricoşătoare de ritual, nu anulează suferinţele 
Hekabei: nenorocire urmează după nenorocire. O femeie 
târăşte de la ţărmul mării cadavrul lui Polydoros, fiul 
mezin pe care maică-sa îl credea bine ascuns şi adăpostit 
în Thracia la regele Polymestor, împreună cu un tezaur 
care ar fi trebuit să-i asigure supraviețuirea, dacă zidurile 
Troiei ar fi cedat. Însă catastrofa unui stat are drept 
urmare destrămarea vechilor alianţe şi o regrupare a 
sateliților. Cetăţenii săi, surprinşi în străinătate, din 
oaspeţi respectaţi devin dintr-odată ostatici, care pot să fie 
lichidaţi sau predaţi în mâinile biruitorului, ca să-i 
stârpească. În această lumină, Polymestor este un 
exemplar tipic de aliat hainit, iar gestul lui criminal încape, 
în atare prilejuri, sub etichete eufemistice. 

Moartea fiului de pe urmă, cel care ar fi trebuit să 
devină, poate, trunchiul altui neam de troieni, stârneşte 


iarăşi cântul bocit al Hekabei şi dezlănţuie mecanismul 
paroxistic al răzbunării, al vendettei. Din punctul acesta 
începe a doua mişcare dramatică, peste care parcă fâlfâie, 
nevăzute, umbra lui Polydoros şi destinul de excepţie al 
Polyxenei, înzestrând opera cu un alt fel de unitate, 
lăuntrică, proprie oricărui fapt de mare artă. În vederea 
răzbunării, regina captivă face încă o tentativă de 
acomodare cu grecii şi de data aceasta, în persoana 
comandantului suprem, Agamemnon, găseşte un ins 
pregătit să se apropie de noii supuşi. 

Departe de a fi, aşa cum îl consideră unii, un rege de 
operă bufa, Agamemnon are o înţelegere prudentă faţă de 
motivaţia Hekabei, pe a cărei fiică, anume Kasandra, o 
păstrează ca ibovnică în cortul său. Căzut în condiţie 
servilă, sufletul fostei regine începe să se deterioreze: ea 
pune la cale cea mai respingătoare răzbunare contra lui 
Polymestor, dar numai după ce câştigă încuviințarea tacită 
a mai-marelui, care, dincolo de legătura cu ibovnica lui de 
sânge regal, are în vedere mai mult noile realităţi politice, 
părând a se călăuzi după dictonul divide et impera. 

Răzbunarea năprasnică a Hekabei face alte două 
victime nevinovate, cei doi băieţi ai lui Polymestor, ucişi de 
mâinile captivelor troiene, înaintea tatălui lor, căruia 
acestea îi sparg bulbii ochilor cu ajutorul acelor de păr. 
Ascunse de umbra largă şi însângerată a biruinţei, încep să 
se consume lichidările reciproce ale biruiţilor. Ultimele 
scene clocotesc de ură bestială şi de durere sălbatică, de 
suferinţa cărnii sfâşiate, de mânia primitivă a regelui thrac 
şi de hohotul cinic al fostei regine; în totul un agon sumbru 
şi puţin grotesc în faţa lui Agamemnon, silit de împrejurări 
să judece, simulând o poziţie de nepărtinire. 

În încheiere răsună profeţiile lui Polymestor despre 
destinul amarnic atât al învinşilor (Hekabe, Kasandra), cât 
şi al învingătorilor (Agamemnon). Aceste adaosuri tematice 


din zăcămintele altor legende au darul să lărgească şi mai 
mult pesimismul piesei lui Euripides. 

Câte opere sunt oare la fel de patetice ca Hekabe, 
tragedia în care pier asasinați, unul după altul, patru copii, 
în care toate dialogurile personajelor şi toate cântecele 
Corului evocă momente sau urmări ale războiului? în 
puţine se succed acţiuni mai odioase, mai elementare şi 
mai inumane din punctul de vedere al oricărei morale, 
încolţite din mâzga însângerată a măcelului. În schimb, din 
puţine tragedii se  răspândeşte, deasupra tuturor 
nemerniciilor, o lumină mai tristă şi mai pură decât aceea a 
jertfei Polyxenei. Într-însa mitul întrece istoria, sacrul 
încununează  profanul, iar simbolul se substituie 
contingenţelor. 

ELEKTRA 

Oricine se apropie de Elektra lui Euripides, pe calea 
lecturii sau a vizionării vreunei reprezentări scenice, este 
ispitit să o compare cu tragediile construite pe aceeaşi 
temă de iluştrii săi predecesori. Într-adevăr, cu 
Choephorele lui Aischylos şi cele două Elektre, a lui 
Sophokles şi a lui Euripides, ne stau la îndemână trei 
opere în care triada poeţilor tragici tratează acelaşi episod 
al unui mythos argian.!% 

În vârsta de aur a poeziei nu se punea la îndoială 
neistovita forţă a modelelor, puterea germinativă a 
structurilor mitice, iar faptul că Euripides îl urma pe 
Sophokles, Sophokles pe Aischylos sau invers, ţinea mai 
mult de accidentele creaţiei decât de esenţa ei: în tărâmul 
marilor tipare nu era oprită intrarea nimănui. Astăzi e greu 
de imaginat ca, de pildă, trei autori din generaţii succesive 
ale literelor franceze, numească-se Gide, Montherlant şi 
Camus, ar fi scris fiecare câte un roman, în care să evoce, 


19 Printre subiectele tratate de toţi cei trei dramaturgi se mai 
numărau Pala- medes, Iphigeneia, Philoktetes. 


urmând aceeaşi schemă, pe jumătate istorică, pe jumătate 
legendară, figura Ioanei d'Arc.20 

Dar grecii au înţeles natura duală a oricărui act 
creator. Forţa modelului, singură, rămâne sterilă, dacă nu 
se opune şi nu se conjugă cu forţa invenţiei artistice. Din 
această tensiune, făţişă sau secretă, răsar în chip firesc 
mugurii înnoirii; nu prin căutarea crispată sau delirantă a 
originalității, a vreunei formule capabile să nege totul în 
toate şi să genereze din neant o realitate poetică 
stupefiantă. 

Atitudinea creatorului antic pare că se împărtăşeşte 
din regulile întrecerilor gimnice. Participantul trebuie să 
accepte din capul locului codul respectivei întreceri, 
altminteri s-ar condamna la excludere. El copiază modelul 
în speranţa că odată şi odată îl va depăşi. 

Scriind o a treia Flektra?!, Euripides s-a arătat 
deosebit de iscusit în remodelarea şi  mlădierea 
subiectului. Punerea în lumină a înnoirilor, uneori majore, 
alteori abia imperceptibile, înseamnă de fapt a urmări 
despărţirea autorului de tradiție, adică însăşi 
transformarea tragediei. Este ciudat că tocmai aceste 
despărțiri de tradiţie au devenit ţinte pentru o parte din 
critica filologică modernă. Ca şi cum ar fi fost posibil ca un 
creator de anvergura lui Euripides să ţină seama de 
normele estetice ale unei viitorimi îndepărtate şi 
nebuloase. 

Trecut-au opt sau poate zece ani de când 


20 Doar în istoria filmului, gen prolific la fel de popular cum a fost şi 
tragedia attică, se întilneşte adesea preluarea aceloraşi modele, 
succesive sau simultane. 

21 Elektra lui Sophokles datează din vîrsta căruntă a poetului, foarte 
aproape de 413, î.Hr., anul presupus al versiunii euripideice. Deşi nu 
există argumente convingătoare pentru întîietatea cronologică a 
vreunuia din autori, este mai probabil ca drama lui Euripides să fi fost 
alcătuită cea din urmă. 


Agamemnon, la întoarcerea de la Troia, a fost ucis de soţia 
sa Klytaimnestra şi de amantul ei, Aigisthos. Acum 
uzurpatorul domneşte peste Argos. Orestes, singurul fiu al 
regelui răpus, rătăceşte în exil, iar sora lui, Elektra, 
mistuită de ură şi primejdioasă pentru ucigaşi, a fost 
îndepărtată de la curte şi măritată cu un umil truditor al 
gliei; prin această mezalianţă tatăl vitreg voise să înlăture 
posibilitatea naşterii unor urmaşi legitimi răzbunători. 

Elektra lui Euripides nu se desfăşoară în faţa 
palatului mânjit cu crime al Atrizilor, ci undeva la marginea 
ţării, în munţi, înaintea unei colibe, din care se iveşte, ca 
să rostească prologul, Plugarul, soţul odraslei regale. S-a 
susţinut că prin asta autorul ar fi nesocotit unitatea de loc 
a dramei, risipind-o în spaţiu. Dar apropierea de natură, 
departe de a-i conferi o trăsătură idilică, creează un spaţiu 
vast, sălbatic, dionysiac, precum cel în care se desfăşura 
probabil la începuturi spectacolul tragic. De fapt, locul 
acţiunii este mai mult un concept teoretic decât o realitate 
artistică. Acţiunea tragică de obicei nu se desfăşoară 
înăuntrul unor ziduri, ci afară, între cer şi pământ, iar prin 
relatările personajelor, mai ales ale mesagerilor, se 
prelungeşte, dincolo de incinta sacră a scenei, până în 
păduri, în văile şi pe vârfurile munţilor sau pe ţărmul 
mării. Chiar dacă pe scenă se află totdeauna un element de 
decor reprezentând Lăcaşul (palat regal, cort militar, 
bordei țărănesc sau peşteră cyclopică), drama antică se 
petrecea pe fundal cosmic şi asta se vede nemijlocit în 
Elektra, ca şi de altfel în Alkestis, Iphigeneia la Aulis, 
Bakehantele, Cyclopul etc. 

Fiica lui Agamemnon se iroseşte în sărăcie şi obidă, 
neîngăduindu-şi să ia parte la sărbătoarea zeiţei Hera, 
ocrotitoarea cetăţii, unde vin s-o invite femeile Corului. 
Elektra, asemenea Hekabei şi-a altor măşti din tragediile 
lui Euripides, se înfăţişează de la început decăzută din 


gloria de odinioară. Dramaturgul face să purceadă 
acţiunea de la un prag foarte înalt al durerii, amplificând-o 
apoi până dincolo de ceea ce poate să fie omeneşte 
îndurat. 

Abia sosit în ţară, împreună cu Pylades, Orestes îşi 
întâlneşte sora şi-o lasă,  nerecunoscând-o, să-i 
mărturisească suferinţa. Oaspeţii sunt găzduiţi în colibă, 
prilej de elogiere a ospitalităţii arhaice, apoi Elektra 
trimite după mâncare şi băutură tocmai la un moşneag 
care îl crescuse pe Orestes şi îl salvase din palatul Atrizilor 
în ziua regicidului. Acesta vine el însuşi, declanşând 
mecanismul faimoasei recunoaşteri dintre frate şi soră. 
Aici Euripides a reconstituit în spirit polemic secvenţa 
similară din Choephorele lui Aischylos. 

Afirmarea într-o dramă a unor crâmpeie de artă 
poetică personală nu este inoporiună, ci revelatoare 
pentru luciditatea autorului. In scena recunoaşterii 
Euripides îi replică marelui înaintaş tocmai în numele 
argumentului, care va ajunge cu timpul aristotelic, al 
verosimilităţii. 

După recunoaşterea dintre fraţi şi după bucuria 
revederii, se pune precipitat la cale omorârea lui Aigisthos 
de către Orestes şi Pylades. Curând un martor anunţă că 
uzurpatorul a căzut, lovit de străinii pe care îi poftise 
mărinimos să participe, împreună cu el, la un ritual de 
sacrificare în cinstea Nymphelor. În crângul acestor zeițe a 
fost sacrificat el însuşi, neliniştit şi trist; deodată cu taurul 
de jertfa a primit şi el lovituri nemăsurat de crude. Şi 
astfel spectatorii sunt parcă îndemnați să-l ierte de o parte 
din vină. 

Cu atât mai zguduitor este momentul următor, în 
care Elektra, dezlegată de teamă şi ruşine, inundă cu 
insulte cadavrul fostului său duşman. Unii comentatori au 
condamnat accentele de cruzime ale acestei scene, dar cei 


care îşi amintesc interpretarea uimitoare, sălbatică şi 
totodată demnă a Irinei Papas din filmul lui M. Kakoiannis, 
creat după Elektra lui Euripides, îi înţeleg rostul şi 
frumuseţea. 

Dar mai trăieşte mama. Poetul a umanizat-o în tot 
cuprinsul tragediei, făcând din Klytaimnestra o eroină 
ambiguă, aproape blândă. Primind ştirea mincinoasă a 
lăuziei Elektrei, se grăbeşte, bucuroasă, s-o vadă, dar 
dialogul celor două femei devine îndată prilej de ceartă 
violentă despre trecut. Încercările de disculpare, până la 
urmă înduioşătoare, ale mamei, se izbesc de neîndurarea 
glacială şi sumbru-ironică a fiicei. Regina nu se mai poartă 
ca femeia cu voinţă de oţel, netemătoare de sânge, care şi- 
a ucis bărbatul în baie cu securea. Mişcările sale sunt 
lâncede, pare învinsă de Soartă, chiar înainte de a intra în 
tărâmul morţii. Şi iar li se arată spectatorilor cadavrele lui 
Aigisthos şi al Klytaimnestrei. Doar că aici, lângă fiul 
ucigaş, se află şi fiica, nu numai ca instigatoare a lui 
Orestes, ci ca părtaşă la crimă. 

Stranie, aspră şi complexă este Elektra lui Euripides! 
Asemenea unui arhetip, la îndemâna interpretărilor 
psihanalitice, ea este fiica pătimaşă care îşi iubeşte tatăl 
tot atât de fierbinte pe cât îşi urăşte mama. Gândul 
răzbunării, nevoia de răzbunare, aceasta-i singura ei 
obsesie, zi de zi, noapte de noapte. Ea se păstrează 
fecioară, neatinsă nici chiar de soţul său legiuit, Plugarul, 
căci numai fanatismul castităţii putea să genereze atâta 
implacabilă ură faţă de mama ucigaşă din dragoste. Ea 
totuşi este şi femeie, plină de înţelegere şi de nobilă 
căldură faţă de bărbatul ei rustic, căruia îi ţine casa şi 
gospodăria. Ba mai mult, se dovedeşte a fi în mare măsură 
şi virilă prin cruzime, violenţă şi luciditate. Cu toate 
acestea, iat-o prăbuşită în ceasul din urmă, al căinţei. 
După omor, în drama lui Euripides, nu izbucneşte un cânt 


jubilatoriu, ca la Aischylos, ci răsună triste lamentaţii 
lirice. 

Tragedia se încheie prin intervenţia Dioskorilor, fraţii 
divini ai Klyitaimnestrei, apăruţi ca să prevestească 
destinele personajelor. În cazul de faţă, apariţia 
divinităţilor ex machina şi întregul exodos echivalează cu 
reintrarea tragediei în zarea mitului, după itinerarul 
zbuciumat al făptaşilor şi al victimelor. 

O figură aparte este plugarul argian, acel personaj 
«democratic şi melodramatic» (Parmentier), întruchipând 
noblețea sufletească în straie modeste. În el prinde glas 
conştiinţa morală, ca şi cum ar fi preluat unele din 
atribuţiile Corului, care în această dramă îşi împlineşte 
numai rostul liric. Splendoarea odelor, mai ales cea în care 
se glorifică armele lui Achilleus sau cea depănând legenda 
mielului de aur, incandescenţa fragmentelor monodice şi a 
dialogurilor lirice dintre actori şi coreuţi dau socoteală, 
întrucâtva, despre amploarea elementului muzical în 
tragedia greacă. 

IPHIGENEIA ÎN TAURIDA 

Palpitantă, poetică, surprinzătoare, înhigeneia în 
Tauridaface parte din şirul operelor lui Euripides 
neconforme cu standardele teoretice. Deşi este citată şi 
elogiată cu prisosinţă în Poetica lui Aristoteles, ea nu 
corespunde tiparului aristotelic şi nici nu poate să fie 
socotită o tragedie în înţelesul modern al cuvântului. 
Desigur, spunând modern, implicăm, cu sau fără ştiinţă, o 
seamă de norme, unele din ele formulate de Boileau în 
secolul XVII şi devenite între timp idola mentis. De obicei, 
înhigeneia în Taurida este considerată melodramă sau 
dramă romantică, alteori piesă de atmosferă sau de 
intrigă, sau de suspense, de fantezie exotică sau pur şi 
simplu o desfăşurare factice, cu happy-end, al cărei singur 
scop, aproape vulgar, ar fi divertismentul. 


Dar, în acelaşi timp, nimeni n-a putut să treacă pe 
lângă elementele mitice ale dramei, fără să le remarce 
belşugul, vechimea, disparitatea şi fără să aprecieze 
îndemânarea cu care au fost împletite de imaginaţia 
poetului. Într-adevăr, nu se poate pune la îndoială 
măiestria dramaturgului, care a altoit pe aceeaşi tulpină 
zvonurile ceţoase despre Fecioara Scitică, divinitatea 
lacomă de sânge omenesc, amănuntele despre cultul 
Artemidei în sanctuarele de la Halai şi Brauron, în Attika, 
ipostazele diverse ale Iphigeniei (de zeiţă neprihănită, de 
preoteasă şi de fiică a lui Agamemnon, de jertfa la Aulis şi 
de jertfitoare în Taurida) şi legenda ramificată a casei de 
Argos, dincolo de care se desfăşoară o ceartă între zei, cu 
alte cuvinte, o controversă teologică”?. 

Câte lumini şi umbre sunt cuprinse laolaltă în toate 
acestea, câte sugestii pentru exegeţi, câte filoane de 


22 încă din secolul XIX, Schroeder, Patin şi alţii au reţinut 
asemănarea dintre două creaţii gemene ale lui Euripides: Iphigeneia în 
Taurida şi Helena. Ultima este considerată a fi o variantă, dar nu 
inutilă, a celei dintîi. lată cum rezumă H. Gre- goire ambele drame, 
întemeiat pe o analiză mai veche a lui Schroeder: « O femeie de sînge 
regal, din vestita casă a Atrizilor este prizonieră, departe de patrie, a 
unui rege sîngeros, care îi junghie pe toţi străinii pripăşiţi în ţara sa. 
Suferinţa eroinei este fără margini, cînd află că a pierit omul la care 
ţinea cel mai mult. Dar iată că se iveşte tocmai acela. După o 
recunoaştere înduioşătoare, amîndoi pregătesc evadarea. Dovedind 
mai multă astucie decît bărbatul, femeia pune la cale o ieşire din 
impas care nu dă greş. Regele barbar, amăgit de greci, ia parte de 
bunăvoie Ia realizarea planului. Prefacîndu-se că este însufleţită de zel 
faţă de monarh şi invocînd anumite rituri care nu pot să fie săvîrşite 
decît în preajma mării, eroina se îndepărtează, laolaltă cu celălalt 
captiv şi cu o escortă dată de însuşi regele. Cei doi greci sînt ajutaţi de 
un grup de compatrioți, care aşteptau ascunşi în văgăunile coastei 
mării. Oamenii monarhului descoperă în cele din urmă viclenia, acesta 
e avertizat şi dă poruncă să fie urmăriţi şi prinşi fugarii. Dar îşi face 
apariţia o divinitate care îi porunceşte regelui barbar să se resemneze 
şi să se supună forţei destinului». 


interpretare se pot urmări, începând cu cele mărunte, 
circumstanţiale, până la cele înalte, simbolice, de la 
argumentele retorice ale sofiştilor până la cele etiologice 
ale arheologilor sau cele psihoterapeutice ale discipolilor 
lui Carl Gustav Jung! Şi totuşi pare ciudat faptul că 
greutatea elementului sacru în structura dramei este 
apreciată de mulți comentatori formală sau doar 
demonstrativă pentru scepticismul lui Euripides. Fantezia 
dramaturgului ar fi născocit şi împreunat legendele şi 
riturile în felul în care magicianul amestecă şi apoi extrage 
«surprizele» din aceeaşi pălărie. Mai aproape de substanţa 
dramei pare a fi interpretarea lui A. Lesky”; acesta insistă 
asupra relaţiei antinomice dintre gravitatea cultuală, pe de 
o parte, şi jocul parodic, agitat, omenesc, pe de altă parte, 
joc în care elementele principale laice, recunoaşterea şi 
intriga (anagnorisis şi mechanema) sunt golite de orice 
semnificaţie religioasă. 

Citită fără lentilele aparatului critic, Iphigeneia în 
Taurida se înfăţişează ca o dramă sacră, celebrată întru 
slava Fecioarei Artemis, înăuntrul căreia se află două 
enclave profane: scena recunoaşterii îndelung amânate şi 
scena punerii la cale a evadării. 

Tărâmul acţiunii, dincolo de Stâncile Symplegade, 
este un loc limită, în zarea neguroasă a cunoaşterii de 
miazănoapte, unde divinul, umanul şi barbarul pot să se 
confunde. Fundalul scenei este chiar templul zeiţei, 
înaintea căruia se mişcă, în care intră şi din care ies 
actorii, la fel ca într-un mister medieval. 

La începutul dramei se deschid solemn porţile de 
bronz ale templului Artemidei Tauriene şi din lăcaşul sacru 
se iveşte Iphigeneia în straie de preoteasă. În prolog ea 
aminteşte despre propria jertfire pe ţărmul nisipos de la 


23 A. Lesky, Geschichte der Griechischen Literatur, Bern., Munchen, 
1963. 


Aulis, arată cum prin mila zeiţei a devenit din sacrificată 
sacrificatoare a străinilor naufragiaţi pe meleagurile 
sciţilor şi încheie printr-o desluşire oniromantică, după 
care se retrage în templu. În scurta lor apariţie următoare, 
Orestes şi Pylades divulgă motivul de pe urmă, religios, al 
călătoriei lor: opoziţia dintre Erinyi, stihiile arhaice ale 
răzbunării, şi Apollon, zeul extazului lucid şi al unor 
comandamente etice mai nuanţate. Intrarea Corului se 
face în legănarea hieratică, evlavioasă, a unei rugi, căreia 
îi răspunde bocetul ritual, prelung, al Iphigeniei (ea 
tălmăcise visul drept vestitor de moarte pentru fratele său 
Orestes), urmat de momentul vărsării prinoaselor spre 
îndestularea sufletului mort, de invocare a puterilor 
chthoniene şi de un dialog liric tânguitor dintre preoteasă 
şi slujitoarele sale. 

Urmează, neaşteptată, relatarea bouarului, 
capodoperă a genului epic scurt; povestirea prinderii celor 
doi călători străini hărăziţi morţii este plină de amănunte 
ciudate, miraculoase, şocante, între care atacul de delir, 
boală socotită în antichitate sacră, al lui Orestes cel hăituit 
de Erinyi. 

Un cântec al Corului («Vinete valuri, vinete-negre 
valuri...») care evocă relieful, peisajul, culorile tari, parcă 
şi izul Mării Negre, încheie prima secţiune precumpănitor 
religioasă a dramei. 

Aducerea prizonierilor legați înaintea  teribilei 
preoţesc inaugurează secțiunea centrală, profană, de 
sondaj psihologic şi complot. Orestes nu avea ştire că sora 
lui se afla în Taurida, ci credea, ca toată Hellada de altfel, 
că aceasta pierise de cuțitul sacrificial la Aulis. Iphigeneia, 
stăpânită de dorul ţării, îşi întreabă metodic şi cu băgare 
de seamă fratele despre patrie şi despre eroii argieni, 
despre soarta alor săi. Cu greu, ascunzându-şi durerea, 
Orestes vorbeşte pe rând, când mai învăluit, când mai 


transparent, despre faptele şi ticăloşiile petrecute în 
Argos. Amânarea momentului dublei recunoaşteri, scenă 
lăudată de Aristoteles ca una dintre cele mai izbutite din 
drama attică, autorul nu o face doar de dragul suspense- 
ului, ci şi al verosimilităţii. Dar întâlnirea vlăstarelor lui 
Agamemnon se petrece la vreme de grea năpastă. 
Cântecul lor de bucurie se împleteşte cu tânguirea, totuşi 
mişcarea dramatică nu lâncezeşte nicio clipă şi fraţii, 
deveniți dintr-odată lucizi, pun la cale evadarea din 
Taurida. 

Iphigeneia invocă într-o rugăciune ajutorul stăpânei 
sale Artemis şi astfel revine atmosfera religioasă din 
ultima secţiune a dramei. Din nou se deschid porţile de 
bronz ale templului şi începe o procesiune în care eroina 
titulară poartă în braţe, cu grijă şi cu evlavie, statuia 
zeiţei, urmată de prizonieri, gărzi şi ministranţi ai 
sanctuarului. Thoas, regele superstiţios al acelei seminţii 
scitice, poate să fie convins cu uşurinţă de nevoia 
purificării prealabile a statuii şi a victimelor «cu apă sfântă 
şi cu sabie», ritual care este apoi simulat în amănunt. Cei 
destinaţi morţii trec cu feţele acoperite, un crainic 
împrăştie lumea, cerându-le localnicilor să se ferească de 
contaminare, deoarece grecii erau mânjiţi moralmente cu 
sângele paricidului, clădirea templului se purifică prin 
aprindere de torţe, Iphigeneia se închină iarăşi zeiţei sale 
ocrotitoare, apoi, după trecerea cortegiului, Corul evocă 
printr-un imn mitul întemeierii cultului delphic al lui 
Apollon Pythianul, geamănul Artemidei. Soseşte din nou un 
vestitor, cu răsuflarea tăiată, care descrie mişcarea lentă, 
ceremonioasă a cortegiului pe malul mării, apoi fuga 
străinilor şi a marii preotese cu statuia zeiţei în braţe spre 
corabie, lupta dintre sciți şi greci, ultimii însufleţiţi de 
puteri extraordinare, induse de zei, şi la urmă citează în 
întregime încă o rugăciune a Iphigeniei către Artemis, a 


treia din piesă. 

Tragedia este încununată de un moment teofanic. 
Apare Athena, dar nu ca o dea ex machina de 
circumstanţă, ci pentru a împlini rosturile progresiei 
dramatice: ea înfiinţează anumite rânduieli, aruncă punți 
etiologice între culte îndepărtate, prescrie tipicuri rituale, 
îl îmblânzeşte miraculos pe regele scit, pune în mişcare 
vânturile prielnice întoarcerii şi veghează din zbor asupra 
drumului navei spre Attika, unde va fi găzduită statuia 
zeiţei septentrionale. 

Desfăşurată sub semnele stranii ale unui cer 
potrivnic, cu toate că pe scenă nu cade niciun cadavru, 
Iphigeneia în Taurida este departe de a fi o creaţie lucidă 
sau artificioasă, cum o definesc unii. Câte cadavre ilustre 
n-o înconjură, nevăzute! Câte duhuri nerăzbunate nu 
ameninţă să spulbere echilibrul personajelor! Din 
depărtări de timp şi spaţiu, parcă un vânt umbros aduce 
uneori, peste albastrul întunecat al Mării Negre, câte o 
aripă de fum din incendiul Troiei de odinioară sau o 
duhoare de sânge din Argos. Amenințarea morţii stăruie 
asupra unor figuri sumbre, ultimii urmaşi ai trunchiului 
atrid. Iphigeneia, caracterul feminin central, este o fiinţă 
zbuciumată, ca în atâtea drame euripideice, dură, lipsită 
de trăsăturile virginale cu care o va înzestra poetul în 
ultima sa tragedie, al cărei loc este Aulis. Aici sufletul fiicei 
lui Agamemnon, asemenea personajelor moderne, este 
scindat între ura faţă de ucigaşii tatălui, fără să uite că 
acesta i-a fost totodată asasin, şi dorul de patrie, firesc la o 
fiinţă exilată într-un ţinut «barbar», chiar dacă exilul ei a 
fost lucrarea proniei divine. Orestes, la rândul său, e 
obsedat de felul abominabil în care şi-a ucis mama. 
Amândoi fraţii se supun poruncilor zeilor şi Sorţii, dar nu 
fără să cârtească, nu fără să se umple de-o mare mâhnire, 
care le macină noblețea sufletească şi îi împinge dincolo de 


hotarul îndurării, pe unul în nebunie, iar pe cealaltă în 
deznădejde. 

Patetică şi captivantă prin solemnitate rituală şi prin 
intrigă, fără să fie într-adevăr fermecătoare, construită din 
momente ambigue, tragedie totuşi, dar tragedie 
suspendată, spectacol sacru învelind un nucleu profan, 
Iphigeneia în Taurida, această capodoperă neclasificabilă, 
reverberează de frumuseţea fascinantă a lirismului său, 
adevăratul suflet al tragediei attice.2 

HIPPOLYTOS 

La greci, până spre sfârşitul perioadei clasice, Bros, 
divinitatea primordială a dragostei, era venerat pentru 
influenţa lui universală, cosmică. Tot astfel îl consideră şi 
poeţii tragici, Aischylos în tetralogia Danaidele şi 
Sophokles în faimosul imn din Antigone. Dar Euripides e 
singurul şi cel dintâi care, pe lângă lucrarea universală a 
zeului, se preocupă şi de răsfrângerea omenească, intimă, 
a stihiei erotice. El înfăţişează nu o dată, cu înțelegere şi 
subtilitate, atât împlinirile sublime, cât şi devastările 


24 Se ştie că Racine a proiectat să scrie o Iphigenie en Tauride şi că 
s-a păstrat în manuscris schița în proză a primului act. Desigur, poetul 
francez țese de la început tema iubirii: « barbarul» Thoas apare 
îndrăgostit de principesa argiană. în schimb Goethe a realizat în a sa 
Iphigenie aufTauris capodopera şi tiparul poeziei dramatice clasice 
germane, atît în privinţa interiorității conflictului dramatic 
(„Seelendrama), cît şi sub aspect formal, în această operă ajungînd la 
desăvîrşire versul alb, utilizat apoi în Germania pentru teatrul în 
versuri. Operă de gingăşie poetică şi sondare psihologică nuanţată, 
Iphigenie ar fi, după Fritz Martini, drama propriei clarificări lăuntrice 
a lui Goethe însuşi. Portanţa piesei o reprezintă de fapt problema 
etică. Prin mărturisirea adevărului, fără subterfugiul teofaniei, 
personajul titular îl biruie pe regele scit, îndrăgostit de ea. 
Interiorizarea tensiunilor sufleteşti, lipsa gesticulaţiei şi a patetismului 
fac din creaţia poetului de la Weimar o piesă destinată mai degrabă 
lecturii, greu de reprezentat pe scenă, deşi autorul a ţinut să-i adauge 
subtitlul ein Schauspiel (o piesă de teatru). Departe de modelul 
euripideic dinamic, spectaculos şi scăpărînd de « nervi» dramatici. 


prilejuite de dragoste. Într-adevăr, poetul a intuit aspectul 
contradictoriu, mai bine zis complementar, al lui Bros, 
făurind, pe de o parte, personaje pure ca Alkestis sau 
Euadne, soţii devotate până la moarte dragostei legiuite, 
armonioase, iar pe de altă parte a întruchipat în Medeia, 
Stheneboia, Phaidra etc. urmările iubirii fulgerătoare şi 
frenetice. Folosind culorile flăcărilor, el a zugrăvit cu 
măiestrie pathos-ul iubirii, acel eros arrhythmos, dragostea 
nesăbuită, fără noimă şi măsură. Desigur, publicul atenian 
a fost cel puţin uimit de modul nou, direct, uneori aproape 
brutal, în care trata Euripides raporturile dintre bărbat şi 
femeie. 

Dacă în Medeia dramaturgul a creat capodopera 
răzbunării din dragoste, amplificând până la abominabil 
crima femeii părăsite de soţ, în Hippolytos tema tragediei 
este tocmai amorul dezlănţuit, anarhic,  incestuos. 
Considerată de mulţi comentatori ca o variantă greacă a 
unui arhetip, ilustrat de cazul mai vechi al lui Iosif şi al 
nevestei lui Putifar din Cartea Facerii, capitolul 39, 
tragedia depăşeşte motivul respectiv prin textura mult mai 
bogată, dar mai ales prin semnificaţiile sale etice, filosofice 
şi teologice.25 

lată, în câteva cuvinte, schema pe care a construit 
Euripides: Hippolytos era un vlăstar regesc, atlet şi 
vânător desăvârşit, ce-şi consacrase viaţa castităţii. 
Phaidra, noua soţie a tatălui său, pecetluită de o ereditate 
pasională, se îndrăgosteşte violent de fiul vitreg, dar efebul 
o respinge cu indignare şi, la rândul lui, cu violenţă. 
Femeia, căzută în deznădejde, îşi pune capăt zilelor, 
lăsând, ca răzbunare, o epistolă în care Hippolytos este 
acuzat el însuşi de iubire imprudentă faţă de soţia tatălui 
său. Acesta, Theseus, citind scrisoarea, o crede adevărată 


25 Aceiaşi motiv a mai fost tratat de Euripides şi în alte tragedii: 
Stheneboia, Belerophontes şi Phoinix. 


şi rosteşte împotriva fiului un blestem de moarte, a cărui 
putere îl nimiceşte pe dată. 

Este interesant, poate semnificativ, faptul că 
Euripides a scris mai întâi drama într-o formă deosebită de 
cea supraviețuitoare. În această primă versiune, denumită 
Hippolytos kalyptomenos, adică Hippolytos cel învăluit, cel 
care se acoperă, deoarece virginalul adorator al Artemidei 
îşi acoperă de ruşine faţa la auzul propunerilor pe care i le 
făcea tânăra sa mamă vitregă, patima şi nesăbuinţa 
Phaidrei erau mult mai îngroşate. Această primă versiune 
poate să fie reconstituită după tragedia omonimă a lui 
Seneca; acesta a preferat-o, ca model, pentru nota ei de 
brutalitate, mai aproape de preferinţele publicului roman 
blazat, obişnuit cu măcelurile din arenă. În prima versiune, 
Doica mijlocitoare lipsea, iar fiica lui Minos îi dezvăluia 
singură castului tânăr pasiunea. 

De ce a simţit Euripides nevoia să remanieze piesa şi 
să dea la iveală peste trei-patru ani (în 429 î.Hr.) o nouă 
tragedie Hippolytos  Stephanephoros (purtătorul de 
cunună)? L-a silit cumva răceala sau chiar nemulțumirea 
publicului? Sau faptul că între timp subiectul ar fi fost 
reluat şi tratat cu mai multă decență de Sophokles? Este 
mai probabil că spiritul mobil al lui Euripides, meditând 
asupra implicaţiilor umane ale lui Bros, asupra raporturilor 
lui cu Soarta, asupra răspunderii personale în asemenea 
prilejuri, a vrut să facă un aggiornamento al materialului 
dramatic. 

Phaidra este femeia dominată, răvăşită de instinct; 
Hippolytos este efebul-aproape-bărbat, exemplarul de 
excepţie, bănuit a fi un aderent al orfismului, care, între 
alte comandamente morale, îl are şi pe acela al castității. 
Dar în spatele acestor figuri sunt alte forțe: divinitățile, 
stihiile, principiile. Nu întâmplător tragedia începe şi se 
încheie cu o teofanie: prologul este rostit de Aphrodita, 


zeiţa voluptăţii, cea care o acţionează ca pe o somnambulă 
pe Phaidra, iar în final apare Artemis, coborâtă ca să-l 
beatifice, în pragul morţii, pe castul Hippolytos. Opoziția 
dintre Dorinţă şi Abstinenţă, cele două feţe ale sexualităţii, 
se întruchipează artistic în pomenitele zeițe: amândouă 
implacabile, ca  înseşi principiile, fanatice, gata de 
răzbunare. 

Sub aceste auspicii supranaturale purtarea Phaidrei, 
răvăşită de dragoste, nu este întru totul şi în sine 
condamnabilă, ci în mare măsură scuzabilă. Euripides îşi 
plămădeşte eroina dintr-un alt aluat decât în primul 
Hippolytos, înfăţişând-o căznita de ezitări, remuşcări şi 
ruşine; ticăloşiile extreme nu mai sunt opera ei, ci ale 
Doicii, adevărata  urzitoare, cinică, a intrigii. Fiul 
Amazoanei, la rândul său, nu mai este cu totul nevinovat, 
deoarece prin purtarea lui a jignit Natura, în vreme ce 
maştera lui, îndrăgostindu-se de el, a jignit Morala. 
Theseus, marele erou atenian, apare şi el ca o victimă a 
împrejurărilor, micşorat, naiv şi, cum s-ar spune astăzi, 
demitizat. 

Aşadar, caracterele tragediei au fost aduse mai 
aproape de ambiguitatea multor personaje euripideice. 
«Filosofia vieţii pe care se întemeiază, scrie Vellacott?5, 
este aceea că fericirea şi suferinţa sunt indivizibile... ca 
pentru Phaidra, Hippolytos şi Theseus atât vinovăția, cât şi 
nevinovăția le-au fost hărăzite în părţi egale. Niciunul 
dintre ei nu este în chip desluşit agent tragic, nici 
victimă.» Dar fiecare în parte s-a făcut vinovat de hybris 
printr-un singur defect sau printr-o singură calitate. In 
teatrul păpuşilor umane cu măşti terifiante, torturate de 
durere, sforile le trăgeau, la vedere, forţele suprafireşti, 
cosmice sau morale, revărsând nenorocire peste vieţile 


26 Euripides, Alcestis and other plays, translated by Philip Vellacott, 
Pinguin Books, p. 18-19, London, 1953. 


muritorilor. Faţă de perturbările absurde şi răsturnările 
neaşteptate provocate de acestea, datoria şi învăţământul 
omului este să-şi salveze iluzia numită fericire prin 
resemnare, răbdare, smerenie şi bunăvoință, aşa cum 
recomandă Corul în ultima odă a tragediei. Divinitatea, fie 
că reprezintă pulsiunile din subconştientul pe care astăzi 
psihanaliştii se trudesc să-l demonteze (Aphrodita), fie că 
este drapată în peplosul supraconştient al ascezei 
spirituale (Artemis), nu îngăduie să o contrazică muritorii. 
Uneori simpla omisiune sau escamotare a unei dimensiuni 
existenţiale, cea erotică, de pildă, cântăreşte cât o 
impardonabilă jignire. Oamenii de rină au înțelegere sau 
mai curând aprehensiune pentru aceste rosturi în 
zăcămintele lor de «înțelepciune» practică; de aceea 
servitorul lui Hippolytos şi doica Phaidrei recomandă 
amândoi supunere în faţa inexorabilului. Dar capitularea 
sau compromisul nu sunt acceptate de personalităţile 
accentuate; fiinţa lor nu poate să fie fatalmente decât 
pulverizată. Ori tocmai acesta e resortul grandorii tragice. 
Există oare pentru omul tragic altă cale? Ca şi pentru 
martir, salvarea în ţarcul rânduielilor vulgare ar însemna 
negarea de sine, adică pierderea excelenţei, fuziunea 
gregară. Concluzia lui Euripides este, aşadar, pesimistă, 
aidoma cu aceea a înaintaşilor săi, Aischylos şi Sophokles. 
Totuşi dincolo de zugrăvirea nepărtinitoare a 
«cazurilor» sale, şi s-a vorbit despre o adevărată patologie 
a erosului în această dramă, dintre Phaidra şi Hippolytos, 
poetul pare să-l prefere pe cel din urmă, şi asta consună cu 
structura lui intelectuală, Camil Petrescu ar fi numit-o 
nootică, un cuvânt potrivit pentru fostul discipol al lui 
Anaxagoras. Lucrul este sugerat de apariţia virginală şi 
totodată viguroasă a fiului Amazoanei din primul episod, în 
puritatea devoţiunii lui faţă de Artemis, în neclintita tinere 
a jurământului de castitate, în nimbul orfic ce pare că-l 


învăluie şi, mai ales, în scena finală a apoteozei, când, 
după dialogul cu zeiţa, spiritul muribundului se contopeşte 
cu însăşi stihia, cu puterea în numele căreia i-a fost hărăzit 
să piară. Oare dramaturgul o face pe Phaidra să dispară la 
jumătatea dramei, ceea ce a fost considerat un defect de 
construcţie, numai spre a deschide cale glorificării lui 
Hippolytos? Aici se petrece iarăşi, după înfruntările prea 
omeneşti ale dragostei neîmplinite şi nimicitoare, o 
mişcare solemnă spre izvoarele sacre ale spectacolului 
tragic. După scena patetică în care trupul îşi urlă pe rând 
durerea fiecărui mădular zdrobit, Hippolytos se potoleşte 
treptat în largul duet liric cu Artemis, i se închină, i se 
încredinţează din nou, de data asta pentru vecie, şi se 
stinge în lumină lină. 

S-a susţinut că, şi în această piesă, Euripides ar fi un 
detractor al femeilor, mai ales în rechizitoriul rostit de 
personajul titular, vrednic de pana misogină a unui 
Simonides din Amorgos. Dar nu trebuie minimalizat nici 
zbuciumul tulburător al Phaidrei. Regina nu este o fiinţă 
uşuratică, infidelă prin vocaţie, sau amorală. Ea are 
conştiinţa acută, în sens antic, a păcatului, îşi dă seama că, 
luată în stăpânire de dragoste ca de o boală, este împinsă 
în zona în care orice devine cu putinţă. 

Această tragedie trebuie considerată începutul a 
ceea ce francezii numesc théâtre damour, în care resortul 
progresiunii dramatice este iubirea în ipostazele sale cele 
mai neaşteptate. Influenţa pe care a avut-o, alături de alte 
drame ale lui Euripides impregnate cu motivele iubirii, a 
fost uriaşă. În această largă sferă de influenţă se înscriu: 
comedia lui Menandros şi a contemporanilor săi, comedia 
şi tragedia latină, teatrul Renaşterii, drama elizabethană, 
piesele lui Corneille şi ale lui Racine, şi aşa mai departe, 
până la mulţimea de produse aparţinând «bulevardului» şi 
la hăţişul de creaţii al secolului douăzeci, piese academice 


sau de avangardă, platonice sau carnale, sublime sau 
pornografice, vorbite, cântate, dansate sau mimate etc., la 
care se adaugă realizările prestigioase sau de serie ale 
cinematografiei. 

Dacă ultimul poet tragic atenian n-ar fi avut decât 
acest merit, introducerea explozivă a temelor erotice în 
teatru, tot i s-ar fi cuvenit un loc de seamă printre creatorii 
de tipare ai spiritului european. Dar, mai presus de această 
contribuţie, de la el am moştenit, printre alte capodopere, 
şi cea închinată destinului tragic al lui Hippolytos cel 
purtător de cunună.” 

IPHIGENEIA LA AULIS 

(în ordinea intrării în scenă) 

AGAMEMNON, rege în Argos, comandantul suprem 
al grecilor. UN BĂTRÂN servitor din casa lui Agamemnon. 


27 Captivaţi de modelul euripideic, Seneca, Racine şi alţii au scris 
drame pur- tînd numele lui Hippolytos sau al Phaidrei. 


Din versiunea lui Seneca sînt memorabile: invocaţia către zeul Eros, 
laudă şi blestem totodată, elogiul făcut de Hippolytos singurătăţii şi 
celibatului, confruntarea violentă, brutală dintre regină şi fiul 
vitreg, amănuntele naturaliste din descrierea morţii efebului şi 
celebra exclamaţie a Phaidrei: «de-a pururi dragostele noastre au 
fost amestecate cu omorul!» 


Phedre este cea mai raciniană capodoperă a lui Racine, cu muzica 
infinită a atîtor meandre sufleteşti şi cu atitea versuri incantatorii 
de neclintit din memorie : « Ce n'est pas une ardeur dans mes 
veines cachee, / Cest Venus toute entiere â sa proie attachee.» Sau: 
« Dieux! que dira Ie roi ? Quel funeste poison / Lamour a repandu 
sur toute la mai son ? » 

La acestea se mai pot adăuga imitaţiile obscure după Seneca ale lui 

Garnier (1573), De Pineliere (1635) sau Gilbert (1646), care a dat 

piesei titlul hilar Le Garţon insensible (Băiatul nesimţitor). Apoi 

Phedre de Pradon, montată de faimoasa cabală, la cîteva zile după cea 

a lui Racine (1677), Phaedra and Hippolytus de Edmund Smith (1707), 

Hippolyte et Aride de abatele Pellegrin (1733), după care Jean-Philippe 

Rameau a compus o operă tragică etc. 


CORUL femeilor din Chalkis. 

MENELAOS, fratele lui Agamemnon, rege în Sparta. 
KLYTAIMNESTRA, soţia lui Agamemnon. 

IPHIGENEIA, fiica lui Agamemnon şi a 
Klytaimnestrei. ACHILLEUS, mai-marele myrmidonilor. 

UN VESTITOR. 

Orestes, fiul nevârstnic al lui Agamemnon, slujitori, 
slujitoare, soldaţi din gărzile căpeteniilor. 

Scena reprezintă tabăra grecilor la Aulis \ pe coastă, 
în faţa insulei Euboia. Este noapte, spre zori. În cortul lui 
Agamemnon pâlpâie o lumină. Comandantul suprem iese şi 
se îndreaptă spre alt cort, strigând. 

Agamemnon Bătrâne, vino afară din cort! 

BĂTRÂNUL (dinăuntru) 

Vin numaidecât. Ce gând te frământă, stăpâne- 
Agamemnon? 

Agamemnon 

Să nu zăboveşti. 

BĂTRÂNUL (jvindu-se din cort) 

Vin degrabă. 

Bătrâneţea îmi este lipsită de somn, ochii mei 
veghează întruna. 

Agamemnon 

Ce stea luminoasă pluteşte prin slavă aproape de cele 
şapte Pleiade, la mijlocul bolţii cereşti? 

Nimic nu se-aude, nici păsări, nici valuri, şi brizele, 
mute, zac peste Euripos?2. 

BĂTRÂNUL 

De ce ai ţâşnit din cort, stăpâne-Agamemnon Aici, în 
Aulis, încă e linişte şi străjile stau nemişcate pe ziduri. 

Agamemnon Fericiţi sunteţi, tu, bătrâne, şi oamenii 
care-şi duc viaţa ocoliţi de primejdii, umili, neştiuţi; dar îi 
socot mai puţin fericiţi pe cei mari. 

Bătrânul 


Măririle totuşi dau farmec vieţii. 

Agamemnon 

Dar, vai, acest farmec e prea trecător. <Mărirea, o 
dulce ispită, se învecinează cu suferinţa. 

Adesea mânia zeilor ne ruinează traiul, adesea 
părerile semenilor, mereu schimbători şi nemulţumiţi, ne 
rănesc amarnic. 

Bătrânul 

Nu mă mir să aud din gura unui puternic al lumii 
asemenea vorbe. Agamemnon, tu n-ai fost născut de 
Atreusă ca toate de-a pururi să te răsfeţe. 

Fii pregătit să te umple când bucuria, când suferinţa, 
doar eşti muritor. 

Şi chiar dacă nu ţi-e pe plac, voinţa divină se 
împlineşte. 

Acum tu, la lumina unui opaiţ, ai scris pe-o tăbliță, 
aceasta, pe care o ţii în mână, apoi cuvintele scrise le-ai 
şters, ai rupt pecetea şi ai zvârlit în ţărână tăbliţa de pin4, 
cu faţa înlăcrimată. 

Pe scurt, nu-ţi lipsea niciunul din semnele care 
vădesc nebunia. 

Ce chin te frământa? Ce chin te frământă? Ce 
cumpănă te asupreşte, rege? Destăinuie-mi grija ta. 

Vorbeşti unui om de credinţă, cinstit, pe care 
Tyndareosă ţi l-a trimis la nuntă, ca parte din zestrea 
miresei şi slugă fără cusur. 

Agamemnon 

Din Leda, nobila fiică a lui Thestios, s-au zămislit trei 
fete: Phoibe, Klytaimnestra, care s-a măritat cu mine, şi 
Helena6. În jurul ei s-a strâns un roi de peţitori din toate 
părţile Helladei, fruntea tinerimii. Şi fiecare îi ameninţa pe 
ceilalţi cu moartea, dacă nu va dobândi fecioara. 

Stătea la îndoială tatăl ei Tyndareos, s-o dea ori să n- 
o dea, şi căuta ieşire potrivită. Atunci i-a înflorit un gând: 


să lege peţitorii printr-un jurământ, să-i facă să-şi unească 
mâinile, turnând prinoase peste flăcările jertfelor, şi să 
făgăduiască, prin cuvinte mari, tot sprijinul celui menit să-i 
fie soţ Hellenei, să vină laolaltă în ajutorul lui, degrabă, 
dacă vreun răpitor ar ridică-o din căminul şi din patul 
legiuit, să se-narmeze şi să pedepsească ticălosul cu 
război, să-i spulbere cetatea, oriunde s-ar găsi, în părţile 
Helladei sau aiurea. 

Când astfel s-au legat, ademeniţi de mintea iscusită a 
bătrânului Tyndareos, acesta îşi lăsă fiica să aleagă, dintre 
atâţia peţitori, pe cel spre care o vor duce brizele 
mângâietoare ale Aphroditei. lar ea s-a hotărât pentru 
Menelaos - de nu l-ar fi luat nicicând! 

Dar iată că veni la Sparta phrygianul Paris, cel care-a 
fost judecător zeiţelor, aşa-i povestea depănată de argei7, 
purtând veşmânt brodat, cu străluciri de aur, şi podoabe 
asiatice. Îndrăgostindu-se înflăcărat unul de altul, el a 
răpit-o pe Helena şi-a fugit cu ea spre staulele de pe Ida8, 
în vreme ce Menelaos călătorea departe. 

Acesta, scos din minţi de dorul ei, chemă toată 
Hellada, prin glasul vorbelor jurate lui Tyndareos, să-i 
sară-n ajutor, deoarece, ca soţ, a fost jignit. 

Atunci, punând mâna pe lănci şi îmbrăcând armurile, 
elenii au venit aici, pe marginea strâmtorii, la Aulis, 
îngrămădind corăbii, scuturi, sumedenie de cai şi care. De 
dragul lui Menelaos, ca frate, pe mine m-au ales să fiu mai- 
marele armatei. De ce nu-i deteră înalta cinste altuia? 

Acum, când oştile s-au adunat în bună rânduială la 
Aulis, stau ţintuite şi nu pot pluti în largul mării. lar 
Kalchas9, văzătorul, ne-a desluşit ieşirea din restrişte: să-i 
oferim zeiţei Artemis, stăpâna locului, o jertfă, pe 
Iphigeneia, copila mea. Numai aşa ne va fi dat să navigam 
şi să înfrângem Troia, căci fără sacrificiu nu vom izbuti. 

Eu, când am auzit, i-am dat poruncă lui Talthybios10 


să risipească toţi oştenii, spunându-le că niciodată n-am 
să-ngădui să-mi fie omorâtă fata. lIntr-asta, fratele 
Menelaos, însăilând temeiuri felurite, m-a împins să iau o 
hotărâre cruntă. 

Şi i-am trimis, pe o tăbliță, soţiei mele o scrisoare, în 
care i-am cerut să o trimită pe fata noastră la Aulis, 
scornind că vrem s-o mărităm cu Achilleus; am preamărit 
înalta faimă a bărbatului acesta şi am adăugat că el nu se 
va îmbarca în navele aheilor de nu-i vom dărui nevastă din 
neamul nostru pentru casa lui din Phthiall. Aveam un 
mijloc sigur să-mi conving soţia, scornind minciuna despre 
cununia fetei. 

Numai puţini dintre ahei ştim adevărul, doar Kalchas, 
Odysseus, Menelaos şi eu. Dar iată că m-am răzgândit şi- 
am îndreptat răul spre bine prin vorbele altei scrisori, pe 
care m-ai văzut, bătrâne, c-o leg şi c-o dezleg, pe rând, în 
umbra nopţii. 

Vino şi ia tăbliţa, mergi în Argos12, dar să-ţi arăt 
întâi, vorbă cu vorbă, ce gânduri zac în ascunzişul ei, căci 
tu eşti omul de credinţă al soaţei şi al casei mele. 

Bătrânul 

Vorbeşte, mă-nvaţă, să pot grăi pe potriva scriselor 
tale. 

Agamemnon (citind de pe tăbliță) 

«Adaos epistolei mele de dinainte: 

Fiică a Ledei13, nu-ţi mai porni copila pe drumul spre 
insula Euboia, încreţită precum o aripă, la Aulis, unde 
marea e molcomă. 

Să nu ne grăbim; afla-vom răgaz mai târziu pentru 
nunta copilei.» 

Bătrânul 

Dar dacă, fiind lipsit de mireasă. 

Achilleus îşi va revărsa mânia peste tine şi peste 
soţia ta? 


Ar fi o grozavă primejdie! Spune-mi ce crezi despre 
asta? 

Agamemnon 

Achilleus numai numele ni-l împrumută. 

El n-are amestec în faptele noastre, nu ştie nimic 
despre nuntă, nici despre urzeală, că aş fi promis să-mi 
încredinţez aşternutului său copila, s-o strângă în braţe de 
mire. 

Bătrânul îndrăzneală de spaimă, rege-Agamemnon! 
Chemând-o la nunta cu fiul zeiţei <Thetis>, voiai să-ţi 
jertifeşti elenilor fata. 

Agamemnon Eu, vai! îmi ieşisem din minţi. Aiai! 

Căzusem în neagră orbire. 

Porneşte, grăbeşte-ţi piciorul, moşnege, bătrâneţile 
tale să nu-l lenevească. 

Bătrânul 

Degrabă voi merge, stăpâne. 

Agamemnon să nu zăboveşti în păduri, la izvoare, să 
nu te laşi prins de farmecul somnului. 

Bătrânul 

Nu da glas îndoielilor tale. 

Agamemnon la toate răscrucile, bagă de seamă, 
priveşte cu grijă, fii treaz, să nu treci pe lângă un car 
duruind cu sprintene roţi, care-aduce fecioara aici, lângă 
flota danailor. 

Bătrânul 

Voi merge cu ochii în patru. 

Agamemnon 

lar dacă vei întâlni cortegiul domniţei departe de 
iatacul fiicelor mele, apucă frâiele straşnic şi-ntoarce 
<carul> 

spre oraşul zidit de Cyclopi14. 

BĂTRÂNUL 

Dar cum, cu asemenea veste, răspunde-mi, să aflu 


crezare la regină şi la Iphigeneia? 

AGAMEMNON (în timp ce sporeşte lumina dimineții) 

Păzeşte pecetea tăbliţei ce-o porţi şi du-te, căci, iată, 
lumina mijeşte în slavă, anunțând aurora strălucitoare şi 
cvadriga de foc a zeului Soare, 5. 

Acum, la restrişte, ajută-mă, căci nu e niciun muritor 
dăruit cu noroc, răsfăţat de zei pân la capătul vieţii, niciun 
om nu-i scutit de chinuril6. 

(Bătrânul iese. Agamemnon se retrage în cort. 
Lumină deplină. Intră Corul, alcătuit din femei din Chalkis, 
cetate în Euboia. Ele au traversat strâmtoarea ce desparte 
această insulă de continent, pentru a vedea flota 
încremenită pe țărm.) 

Corul 

Strofă 

Venit-am pe malul cernut cu nisip al golfului de la 
Aulis. 

Am trecut prin şuvoiul canalului Euripos, lipsind din 
cetatea noastră, Chalkis, de lângă vestita fântână 
Arethusa, vecină cu marea17. Veneam să privim luptătorii 
ahei şi navele-acestor eroi, cu vâsle ce spintecă undele. 

După spusa bărbaţilor noştri, o mie corăbii de pin 
aruncă spre Troia bălaiul Menelaos şi Agamemnon cel 
nobil pe urma Hellenei, răpită şi dusă departe de râul 
Eurotas18 cu lunca umbrită de trestii. 

Aphrodita i-a dat-o în dar bouarului Paris când, lângă 
izvoare cu apă ca rouă. 

Kypris, certându-se aprig cu Hera şi cu Pallas-Athena, 
a fost încununată drept cea mai frumoasă 19. 

Antistrofă 

Prin crângul zeiţei Artemis, martor al multor jertfe, 
noi am trecut cu ochii la pândă, şi jarul sfielii ne înroşise 
obrazul. 

Ardeam să privim purtătorii de scuturi, stive de arme 


în corturi şi cai fremătând. 

l-am zărit împreună, la sfat, pe Aias Oilidul cu 
<celălalt Aias>, vlăstarul lui Telamon, a Salaminei 
mândrie. 

Pe jeţuri şezând, Protesilaos cu Palamedes, sădit de 
feciorul lui Poseidon, se desfătau jucând table. 

Plăcută zăbavă-şi făcea Diomedes cu discul, şi-alături 
de el Meriones, din stirpea lui Ares, minune-ntre oameni, 
şi Odysseus, coborât din ostroave muntoase, şi cel mai 
chipeş dintre ahei, Nireus20. 

Epodă 

Noi l-am văzut şi pe Achilleus cel iute ca vântul, 
născut de Thetis, crescut şi-nvăţat de Cheiron21. 

Pe dunga nisipului mării fugea înarmat, ca să 
întreacă un car cu patru fugari sirepi, şi ţâşnea spre 
izbândă. 

Eumelos, urmaşul lui Pheres22, din car, ţipa şi- 
mboldea telegarii cei nemaivăzuţi de frumoşi, cu ţinte de 
aur pe frâie; la mijloc rotaşii sclipeau, înjugaţi, cu părul 
pătat, înstelat, la margini trăgeau lăturaşii, cei deprinşi să 
cotească-mpreună23, cu spatele roib ca focul, cu glezne 
pestriţe. Şi lângă car, chiar lângă butucul roții, greu 
înarmat alerga Peleidul. 

Strofa 1 

Mers-am apoi24 spre mulţimea corăbiilor, o privelişte 
fără pereche; voiam să ne umplem ochii de o dulce 
plăcere. 

În aripa dreaptă a flotei se află myrmidonii din Phthia 
cu cincizeci de sprintene nave, ce poartă la pupă statui 
aurite  închipuind Nereide, semnul  năierilor lui 
Achilleus25. 

Antistrofa 1 

Chiar lângă ei, cei din Argos au rânduit acelaşi 
număr de vase. 


Le sunt căpetenii feciorul lui Mekisteus, cel crescut 
de bunicul său Talaos26, şi Sthenelos, fiul lui Kapaneus. 

Şaizeci de nave din Attika stau sub porunca lui 
Demophon27; <statuia zeiţei> Pallas într-un car aripat 
tras de fugari cu copite nedespicate e blazonul ce poartă 
noroc mateloţilor. 

Strofa 2 

Privit-am de-asemenea flota boiotiană, cincizeci de 
corăbii marine, avându-l, emblemă, la vârfuri pe Kadmos 
care striveşte un şarpe de aur; căpetenia lor este Leitos, 
născut de Gaia28. Multe nave-au sosit din ţinutul Phokidei, 
în număr egal din Lokrida, sub comanda lui Aias Oilidul, 
care plecase din Thronion, o vestită cetate29. 

Antistrofa 2 

lar din Mykene, oraşul zidit de  Cyclopi, 
<Agamemnon> Atridul aduse războinici căliţi pe corăbii o 
sută. 

Fratele său, prieten şi părtaş la putere, îi dă ajutor să 
câştige femeia ce şi-a lăsat palatul de dragul unui ibovnic 
străin. 

L-am văzut şi pe regele Pylosului, pe Nestor 
Gerenianul; la pupa navelor sale se ridică simbolul lui 
Alpheios din vatra natală, înfăţişat cu picioare de taur30. 

Strofa 3 

Ainianii trimis-au un stol de douăsprezece corăbii, 
sub comanda mai-marelui lor, Guneus. În preajmă le stau 
dinaştii din Elis, numiţi Epeianii de toată lumea; căpetenia 
lor este Eurytos31. 

Purtătorii de arme din Taphos cu vâslele albe ascultă 
de Meges, care a fost plămădit de Phyleus: el vine din 
insulele Echinade, ocolite de navigatori32. 

Antistrofa 3 

Iar Aias, al Salaminei vlăstar, unindu-şi aripa dreaptă 
cu aripa stângă a flotei, o întăreşte cu douăsprezece 


corăbii, cele mai lesne de cârmuit. 

lată ce ni s-a spus despre forţa marină şi ce-am văzut 
cu ochii noştri. 

Nimeni, de-o va înfrunta cu calce barbare, nu va mai 
fi legănat pe drumul spre casă. 

Atât de puternică este armada privită de noi în 
ţinutul acesta. 

Păstra-vom de-a pururi în minte adunarea atâtor 
vestiți războinici. 

(în timp ce Corul cântă ultimele cuvinte, intră 
Menelaos tinând în mână scrisoarea smulsă bătrânului 
servitor. Acesta îl urmează de aproape, în grabă.) 

Bătrânul 

Ai cutezat o faptă de nimic. Ruşine ţie! 

Menelaos 

Lipseşte dinaintea mea. Eşti prea supus domnului 
tău. Bătrânul 

Să ştii că ma simt mândru că sunt jignit de tine. 

Menelaos 

Te vei căi, dacă te porţi cum nu se cade. 

Bătrânul 

De ce ai rupt pecetea scrisorii ce-o duceam? 

Menelaos 

De ce-o duceai spre răul tuturor heâlenilor? 

Bătrânul 

Sfădeşte-te cu alţii despre asta, dar mie dă-mi 
scrisoarea. Menelaos 

Nici gând s-o las! 

Bătrânul 

Nici eu nu vreau s-o pierd. 

Menelaos 

Curând, lovit de bâtă, capul tău va sângera. 

Bătrânul 

Cuvine-se să mori pentru stăpânul tău. 


Menelaos 

(luptându-se cu moşneagul) 

Jos mâna, rob limbut, destul ai meliţat! 

Bătrânul 

(împins de Menelaos, strigă spre cortul lui 
Agamemnon) 

Sunt în primejdie, stăpâne Agamemnon, el mi-a luat 
cu sila scrisoarea ta din mină, fără să-i pese de dreptate. 

Agamemnon (ieşind din cort) 

Ce-i acest vuiet de vorbe, ce gâlceavă-n faţa porţii? 
Menelaos 

Mie doar mi se cuvine, nu lui, să strig sus şi tare. 
Agamemnon 

De ce vă certaţi, Menelaos, de ce îl asupreşti? 

Menelaos 

Drept priveşte-mă în faţă, vreau să-ţi pot vorbi 
deschis. 

(Bătrânul servitor iese.) 

Agamemnon 

Să-mi cobor ochii de frică eu, feciorul lui Atreus? 
Menelaos 

Vezi sau nu tăbliţa asta cu mesajul tău nemernic? 
Agamemnon 

Văd, ci mai întâi slăbeşte-o din strânsoarea mâinii 
tale. 

Menelaos 

Ba nu! trebuie cuprinsul ei să-l afle toţi danaii. 

Agamemnon 

Cum? Ai rupt pecetea mea şi ştii ce n-aş fi vrut să 
ştii? Menelaos 

Da, şi-ţi voi plăti; ştiu toată mişelia ce-o urzeai. 
Agamemnon 

Cum de ţi-a-ncăput în mână? Zeilor, câtă ocară! 

Menelaos 


Aşteptând sosirea dinspre Argos a copilei tale. 

Agamemnon îmi pândeai gândul şi fapta? Mârşavă 
neruşinare! 

Menelaos 

Am făcut-o de plăcere. Nu sunt servitorul tău. 

Agamemnon 

Ce sfruntare! Nu-mi dă voie să domnesc în casa mea. 

Menelaos 

Gândul tău e nestatornic, astăzi unul, mâine altul. 

AGAMEMNON (ironic, apoi revoltat) 

Cât eşti de isteţ! Parşivă e o limbă ascuţită! 

Menelaos 

Dar o minte fără stare? Ce izvor de nedreptate, ce 
pierzare de prieteni! Vreau să te încondeiez. 

Recunoaşte adevărul, deşi spumegi de mânie; nu-mi 
voi încorda prea tare arcul. Ţi s-a şters din minte vremea 
când te cuprinsese pofta să fii tu mai mare peste oştile 
danailor care porneau spre Troia. 

Prefăcându-te că nu vrei, în ascuns râvneai cu foc. 

Ce smerit păreai şi dreapta ţi-o-ntindeai către 
oricine, uşa ta era deschisă pentru toţi, dădeai bineţe 
fiecăruia de-a valma, cu sau fără voia lui, căutând să-ţi 
cumperi astfel prețuirea tuturor. 

Când ai dobândit puterea, ţi-ai schimbat felul 
purtării, ţi s-a stins prietenia pentru vechii tăi prieteni; se 
ajunge greu la tine, rar poţi fi găsit acasă33. 

Omul drept şi-n culmea slavei ţine-aceleaşi obiceiuri, 
mai legat ca totdeauna de prieteni, căci norocul generos îi 
dă mijloace să le vie-n ajutor. 

Am ţintit întâi în locul unde-i vina ta dintâi. 

Când pe urmă, la Aulis, întreaga oaste a Helladei 
aştepta în van din partea zeilor un vânt prielnic, şi danaii 
ti-au cerut să-mprăştii flota, să nu zacă fără rost pe ţărmul 
mării, cât ţi se-ntristară ochii, cât te-ai tulburat de tare! 


Cum? Să nu fii cel mai mare peste-o mie de corăbii, să nu 
mai reverşi în ţara 

Troiei zăngănit de arme? Năucit de lovitura 

Sorţii, m-ai chemat la tine: «Dă-mi un mijloc. Cum să 
aflu dezlegare din necazul care-mi roade stăpânirea? 

Cum să mă despart de-atâta mândră slavă?>». lar 
când Kalchas ne-a cerut, de la altar, s-o sacrificăm zeiţei 
Artemis pe fata voastră, fiind sigur că danaii vor pluti pe 
mare slobozi, inima ţi-a tresăltat, ai primit cu voie bună s-o 
jertfeşti şi-ai dat de veste soaţei tale s-o trimită - n-o să 
spui că te-am silit - amăgind-o cu momeala nunţii ei cu 
Achilleus. 

Dar te-ai răzgândit, te-am prins acum cu altfel de 
scrisoare; nu vrei să-ţi ucizi fiica. Foarte bine! însă cerul e 
tot cel faţă de care ţi-ai rostit promisiunea. 

Mulţi sunt cei care se poartă astfel când sunt la 
strâmtoare. 

Se trudesc de bunăvoie să câştige vreo mărire, dar 
apoi sunt daţi de-o parte, în chip jalnic uneori, măturaţi de 
toana gloatei proaste, alteori pe drept, nefiind în stare să 
vegheze peste o cetate. 

Plâng amar pentru Hellada, căci se află la 
strâmtoare; am ţintit spre nalte țeluri, şi-acum râd de noi 
străinii, nişte oameni de nimic, din vina ta şi-a fetei tale. 

Nimeni să nu mai aleagă capul ţării şi-al armatei 
după naştere: cârmaciul statului şi al oştirii trebuie numai 
să fie dăruit din plin cu minte. 

Orice om poate conduce dacă are judecată34. 

Corifeul35 

Sunt grele vorbele şi lupta dintre fraţi, când cearta îi 
dezbină. Agamemnon 

Vreau să te lovesc la rându-mi, dar pe scurt şi cu 
măsură. 

Nu mă voi uita la tine prea de sus, plin de sfruntare; 


voi fi cumpănit ca frate şi ca om cinstind sfiala. Lămureşte- 
mă de ce ţi-s ochii înroşiţi de sânge? 

Ce te mistuie? Sau ce vrei? Arzi de dor să dobândeşti 
o nevastă preacurată? Nu-s dator eu să ţi-o dau. 

Nu ai izbutit s-o ţii în frâu cât a trăit cu tine. 

Să plătesc eu pentru vina ta fără să am vreo vină? 

Te umbreşte faima mea? Nu! Tu pofteşti să strângi în 
braţe o femeie-atrăgătoare, împotriva chibzuinţei şi a 
cinstei. Desfătare vinovată de om slab! 

Pentru că-mi îndrept părerea, înainte rătăcită, crezi 
că sunt nebun? Ba tu eşti, căci, pierzând o dezmăţată 

— Ce noroc trimis de-un zeu! - cauţi s-o câştigi din 
nou. 

Dacă s-au jurat odată peţitorii ei s-o scape, cum a 
vrut Tyndareos, doar Speranţa e zeiţa care i-a făcut să 
jure, nu tu, nici puterea voastră. 

Ia-i şi du cu ei războiul, căci sunt pregătiţi, năucii! 

Altminteri divinitatea recunoaşte fără greş 
jurământul strâmb şi stors cu viclenie la restrişte. 

Nu-mi voi omori copila. Nu vreau să fii bucuros pe 
nedrept că-şi ia pedeapsa o soţie ticăloasă, iar eu să mă- 
nec în lacrimi, suferind ziua şi noaptea, crunt călău 
nelegiuit, vai! al înseşi fetei mele. 

Iată vorbe scurte, clare şi uşor de înţeles. 

N-ai decât să fii smintit; eu îmi voi face datoria. 

Corifeul 

Cuvintele acestea suna altfel decât cele spuse ieri; e 
bine că te-ai hotărât să-ţi cruţi copila. 

Menelaos 

Sărman de mine, nu mai am prieteni. 

Agamemnon 

Ba da, numai dacă nu le doreşti cumva pieirea. 

Menelaos 

Prin ce-mi vei dovedi că suntem copiii-aceluiaşi 


părinte? Agamemnon 

Urmând înţelepciunea, şi nu sminteala ta. 

Menelaos 

Prietenii se leagă mai trainic la durere. 

Agamemnon 

Cu gânduri bune să mă chemi, nu spre ruina mea. 

Menelaos 

Deci nu vrei, cu Hellada, să-mparţi aceeaşi grijă? 

Agamemnon 

Elenii, ca şi tine, au fost smintiţi de vreun zeu. 

Menelaos 

Făleşte-te cu sceptrul şi fratele trădează-ţi! Mă duc 
să caut ajutor în altă parte, să-mi caut alţi prieteni. (Intră 
în fugă un vestitor.) Vestitorul 

Rege al tuturor elenilor, îţi dau de veste, 
Agamemnon, că Iphigeneia, fiica ta, vine în paza mamei 
sale, Klytaimnestra, cu fiul tău Orestes împreună. Tu vei fi 
bucuros să-i vezi, căci ai plecat de multă vreme de acasă. 

Acuma, după drumul lung, au tras la un izvor cu apă 
limpede şi-şi răcoresc picioarele subţiri. Eu mânzele, în 
iarba pajiştei, le-am deshămat să pască şi-am alergat aici 
<cu vestea, ca tu să-ţi poţi întâmpina familia cum se 
cuvine. 

În tabără se ştie de sosirea fetei tale, căci vestea s-a 
lăţit năvalnic. Oştirea toată se grăbeşte s-o primească, să o 
vadă. Căci muritorii cu noroc, iluştri, sunt urmăriţi de ochii 
tuturor. Se-ntreabă oamenii: «O pregătesc de nuntă sau 
pentru altceva, sau poate regele, cuprins de dor, poftea 
numai s-o vadă?». lar alţii lămuresc: «Pe tânără, în 
preajma nunţii, vor s-o consacre Artemidei36, regină la 
Aulis. Cine-i va fi bărbatul?» 

Haideţi, să fie gata coşurile jertfei, puneţi-vă cununi 
pe creştet37. Iar tu, Menelaos, începe a cânta, stăpâne, 
imnul nunţii36, în tabără să sune fluierul de lotos39 şi 


ropotul picioarelor în dansuri; fecioara întâlneşte astăzi 
fericirea. 

Agamemnon 

Preabine, du-te-n tabără acum. Se va petrece de 
minune totul, precum e rânduiala sorții. (Vestitorul 
pleacă.) 

Vai mie, ce să spun? De unde să încep? M-am 
prăbuşit sub jugul aprigei Ananke40. Un zeu mi-a pus 
capcana vicleniei lui, m-a biruit prea lesne, cu toată 
iscusinţa mea. 

Mai de folos este o naştere umilă: poţi lacrimile să le 
verşi în voie şi să-ţi urli nestingherit durerile. Când eşti de 
neam ales, acestea nu îţi sunt îngăduite. Ne ducem zilele 
umflaţi de glorie şi suntem robii gloatei. Mă ruşinez fie şi-o 
lacrimă să-mi cadă şi totuşi mi-e ruşine să nu plâng, 
sărman de mine, din adâncul celei mai mari nenorociri. 

Cum s-o întâmpin pe soţia mea? Cu ce cuvinte oare? 
Cum să-i îndur privirea? Sosirea ei devreme şi nedorită 
face cumplit de grea povara necazurilor mele. Era firesc să 
vină la nuntă cu copila, să-i dăruiască mirelui tot ceea ce 
iubea mai mult; dar iată că va desluşi pe loc nemernicia 
mea. 

Plâng pentru soarta-ţi tristă, fecioară! Cum fecioară? 
Curând vei fi mireasă în braţele lui Hades41. Iar gândul 
meu parcă ţi-aude ruga: «Ah, tată, vrei să mă ucizi! 
Nuntire-aţi nuntă ca a mea, tu şi toţi cei la care ţii!» în 
preajma ei pruncul Orestes va tipa cu înţeles, el carele 
doar gângureşte. O Paris al lui Priamos, dragostea ta 
pentru Helena m-a lovit de moarte! 

Corifeul 

Deşi suntem femei din alte părţi, ne năpădeşte mila şi 
plângem pentru suferinţele acestor regi. 

Menelaos 

Dă-mi, frate, mâna dreaptă să ţi-o strâng. 


Agamemnon 

Ţi-o dau, m-ai biruit, m-am frânt sub încercare. 

Menelaos 

Mă jur pe numele lui Pelops, tatăl tatii, şi pe Atreus, 
care ne dete viaţă, jur să-ţi vorbesc din inimă, deschis, 
întocmai cum gândesc. Văzându-ţi lacrimile izvorând din 
ochi, înduioşat, am plâns şi eu, cu tine laolaltă. Mă lepăd 
de cuvintele de adineaori. 

De mine nu-ţi mai fie frică. lată, mă pun în locul tău 
şi zic: nu-ţi omori copila, mai bine urmăreşte fericirea ta 
decât a mea. Nu este drept ca tu să gemi, în vreme ce pe 
mine soarta mă răsfaţă, nici ca fiica ta să piară, în vreme 
ce copiii mei au parte de lumina zilei. 

Mă-ntreb, de fapt, ce vreau? Nu mi-aş putea lua soţie 
pe alese, dacă-aş dori să mă însor? Pierzându-mi fratele - 
de nu s-ar întâmpla vreodată! - aş dobândi-o pe Helena, în 
locul binelui, năpasta. Ca un nebun şi un nătâng, n-am 
căutat să înţeleg, privind mai de aproape lucrurile, ce- 
nseamnă să-ţi ucizi copiii. 

Dar stăruind cu gândul la înrudirea noastră, am fost 
cuprins de milă pentru sărmana fată. De ce să cadă jertfă 
căsătoriei mele? Copila ta n-are nimic a face cu Helena. Să 
plece slobodă armata din Aulis! Să nu-ţi mai scalde 
lacrimile ochii şi nici pe mine, frate, să nu mă năpădească 
plânsul. Nu vreau să fiu amestecat, de-am fost vreodată, în 
profeţiile despre fiica ta. 

Vor spune unii, poate, că folosesc alt grai, după 
atâtea vorbe grele. Acum ascult porunca firii, mă las 
călăuzit de focul drag al legăturilor de sânge. Asemenea 
întoarceri spre tot ce e mai bine nu stau în obiceiul unui 
bărbat nemernic. 

Corifeul 

Cuvinte nobile, demne de Tantalos42, fiul lui Zeus43! 
Astăzi înaintaşii tăi se pot mândri cu tine. 


Agamemnon 

Menelaos, te laud, nu mai speram să spui cuvinte 
cumpănite şi potrivite ţie. Gâlceava fraţilor se iscă din 
dragostea <pentru femeie> şi din dorinţa nestrunită de a 
spori puterea casei. Mă lepăd de asemenea frăţie 
veninoasă. Dar soarta neîndurătoare îmi porunceşte să 
înec în sânge viaţa fetei mele. 

Menelaos 

Cum? Cine te sileşte să-ţi omori copila? 

Agamemnon întregul sfat al oştilor Helladei. 

Menelaos 

Trimite-ţi fata grabnic, pe furiş, în Argos. 

Agamemnon 

Da, s-ar putea, în taină, ci cum să stingem zvonul? 
Menelaos 

Cum zvonul? Nu te teme de murmurul mulţimii. 


Agamemnon 

Argeii, de la Kalchas, vor şti de profeție. 

Menelaos 

Nu, dacă-l vom ucide şi nu e greu <s-o facemx 
Agamemnon 


Ce molimă sunt ghicitorii! Un soi umblând după 
putere. Menelaos 

Se vâră-n toate cele, necinstiţi, netrebnici. 

Agamemnon 

Să-ţi fie frică de un alt duşman, la care mă gândesc. 
Menelaos 

Vorbeşte mai deschis. Aşa, cum vrei să înţeleg? 
Agamemnon 

Oracolul e cunoscut de a lui Sisyphos prăsilă44. 

Menelaos 

Nu cred că Odysseus ne va vorbi de rău, pe tine şi pe 
mine. Agamemnon 

E un bărbat cu multe feţe, mereu ţine partea 


mulţimii. Menelaos 

E lacom de mărire, îngrozitor cusur! 

Agamemnon 

Fii sigur că el se va ridica în mijlocul argeilor şi că va 
da pe faţă <gloatei> oracolul rostit de Kalchas; va spune 
că nu mi-am ţinut cuvântul, că nu vreau să-mi închin zeiţei 
Artemis făgăduita jertfa. Va răzvrăti toată armata şi ne va 
nimici pe amândoi. Apoi tot el va porunci elenilor să-mi 
junghie copila. Iar de-mi voi căuta în Argos adăpost, vor 
năvăli şi ei acolo, să-mi surpe zidurile înălțate de Cyclopi45 
şi să-mi răstoarne ţara. Acesta-i chinul meu. 

Sărman de mine, mă muncesc dureri cumplite! Te 
rog, Menelaos, de dragul zeilor, să ţii ascunsă ştirea, când 
vei umbla prin tabără, să n-o audă Klytaimnestra până n-o 
trimit în Hades pe fiica noastră, căci n-aş dori să risipim 
prea multe lacrimi. lar voi, străinelor, păstraţi tăcere. 
(Agamemnon şi Menelaos ies împreună. ) 

Corul 

Strofă 

Fericiţi sunt cei cumpăniţi în divina iubire ce le-o 
stârneşte-Aphrodita, păstrătorii, în miezul plăcerilor, ai 
cuviinţei, neînghimpaţi de patimi smintite, la ora când Eros 
cu părul de aur zvârle săgețile dragostei, unele care aduc 
bucurie, altele care spulberă viaţa46. 

Rugămu-te, Kypris47, o preafrumoase, scuteşte-ne 
patul de-atare prăpăd, dă-ne podoabă de har măsurat şi 
dorinţe curate! 

Coboară spre noi, Aphrodita, ci cruţă-ne de răvăşirile 
tale! 

Antistrofă 

Feluriţi, după fire, sunt muritorii, felurită le este 
purtarea, iar bunătatea curată în veci se vădeşte. 

Hrana, din copilărie, a dreptelor învăţăminte ne duce 
întins la virtute. 


Sfiala e semn de înţelepciune, nimic n-are preţ mai 
înalt decât o minte care-şi cunoaşte îndatoririle. 

Prin asta noi credem că vieţile noastre câştigă o 
glorie netrecătoare. 

Ah! cât de măreţe sunt năzuinţele către virtute: la 
femeie tăcerea în ce priveşte taina iubirii, la bărbat 
osteneala spre buna-ntocmire a obştii, prin care sporeşte 
mărirea cetăţii. 

Epodă 

Paris, tu ai venit din tărâmul ce te-a crescut, de lângă 
juncile albe ca neaua de pe muntele Ida, unde răsfirai din 
syrinx48 melodii asiatice, de o seamă cu cele suflate de 
Olympos49 

In trestia flautelor phrygiene. 

Cu ugere grele de lapte păşteau vacile tale, când te-a 
căpiat judecata-ţi rostită în cearta zeiască şi te-a împins 
<peste mare> până-n Hellada, la pragul unui palat 
încrustat cu fildeş50. 

Acolo privirile ţi s-au topit în ochii Hellenei, 
dragostea ta, dăruită, s-a înfiorat de freamătul dragostei 
sale şi astfel, iscată din cearta zeiţelor. 

Cearta mână azi din Hellada lănci şi corăbii la Troia, 
sub turnuri5l 

(Intră, înconjurat se slujitori şi slujitoare, carul ce i-a 
adus din Argos pe Klytaimnestra, Iphigeneia şi Orestes. 
Femeile Corului îl înconjură, uimite, şi rostesc:) 

Io, io, măriri şi belşuguri ale mai-marilor! 

Iat-o pe  lIphigeneia, odrasla regală, iat-o pe 
Klytaimnestra, a lui Tyndareos fată! 

Mlădiţe de nobilă stirpe, ce soartă înaltă vă cheamă? 

Puternicii zilei, acoperiţi de slavă, le par zei 
muritorilor fără noroc. 

Să ne-aşezăm <înainte>, femei din Chalkis, să- 
ntâmpinăm regina care coboară din car, să nu se 


împiedice. 

[întindeţi-i blânde mâini primitoare, să nu-i fie teamă 
de cum soseşte, ilustrei copile a lui Agamemnon. 

Străinelor venite din Argos, să nu fiţi cumva 
tulburate sau stingherite de faptul că suntem străine!] 

Klytaimnestra 

(adresându-se, pe rând, Corului, însoţitoarelor sale, 
Iphigeniei şi pruncului Orestes) 

Primirea voastră caldă şi binevoitoare îmi pare-a fi 
prevestitoare de noroc şi trag nădejde că mi-am însoţit 
fiica la o nuntă fericită. Scoateţi din car odoarele miresei, 
pe care le-am adus, purtaţi-le în cort cu grijă. 

Iar tu, copilo, părăseşte carul tras de mânze, aşază-ţi 
molcom pe pământ picioarele plăpânde. Tinerelor femei, 
vă rog să o luaţi în braţe şi ajutaţi-o să se dea jos din 
trăsură, iar mie să-mi întindă mâna careva, ca să mă scol şi 
să cobor în pace. Staţi unele din voi în faţa cailor, struniţi-i, 
căci ochii lor se sperie dintr-un nimic. 

Luaţi-l pe Orestes, acest vlăstar gânguritor al regelui 
din Argos. Ai adormit în leagănul trăsurii, pruncul meu. 
Trezeşte-te cu voie bună şi ascultă cântecul de nuntă al 
surorii tale. Cum tu eşti os de neam ales, vei dobândi 
cumnat de neam ales, pe fiul fetei lui Nereus, prin naştere 
cu zeii de o seamă. 

Vino aici, cât mai aproape, Iphigeneia, stai lângă 
mama, fata mea, să se încredinţeze străinele acestea de 
fericirea noastră. (între timp, Klytaimnestra şi copiii săi au 
coborât pe scenă. Din cortul regal se iveşte Agamemnon.) 

Dar să-l întâmpinăm pe tatăl tău iubit. O preamărite 
domn şi rege Agamemnon, ţi-am ascultat, supuse, porunca 
şi-am venit. IPHIGENEIA (alergând în brațele lui 
Agamemnon) 

Să nu te superi, mamă, dacă te întrec şi fug la pieptul 
tatii să-l îmbrăţişez. Vreau, tată, eu să mă arunc, întâia, la 


pieptul tău, după atât amar de vreme. Cât mi-a lipsit 
privirea ta! (Klytaimnestrei.) Să nu te superi, <mamă>. 

Klytaimnestra 

Aleargă, fata mea! Din toţi copiii care i am născut, ai 
fost mereu cea mai de-tată-iubitoare. 

IPHIGENEIA (îmbrățişându-l) 

Ce bucurie, tată, după atâta lipsă! 

Agamemnon 

Ce bucurie, fata mea, şi pentru mine! 

IPHIGENEIA 

Fii sănătos! Ce bine, tată, că iar mă aflu lângă tine! 

Agamemnon (întorcându-şi faţa) 

Nu ştiu să-ţi spun, copilă, de-i bine sau nebine. 

IPHIGENEIA 

Dar cât de tulburi îţi sunt ochii într-un moment de 
bucurie! Agamemnon 

Un rege, cap de oaste, e doldora de gânduri. 

IPHIGENEIA 

Acum fii doar cu mine, nu te-adânci în gânduri. 
Agamemnon întreg, numai cu tine, nimic nu mă răpeşte. 

IPHIGENEIA 

Priveşte-mă cu drag şi descreţeşte-ţi fruntea. 

Agamemnon 

Văzându-te, mă bucur, pe cât îmi stă-n putere. 

IPHIGENEIA 

Oare de-aceea ochii ţi s-au umplut de lacrimi? 

Agamemnon Prea lungă despărţire ne aşteaptă52. 

Iphigeneia 

Nu ştiu ce vrei să spui şi totuşi înţeleg, părinte 
preaiubit. Agamemnon 

Gândirea ta cuminte mai tare mă-ntristează. 

Iphigeneia 

Voi spune nerozii, ca să te veselesc. 

AGAMEMNON (mai întâi ferindu-se, apoi înhigeniei) 


Vai, nu mai pot să tac. Destul, fiica mea! 

Iphigeneia 

Rămâi acasă, tată, lângă copiii tăi. 

Agamemnon 

Aş vrea, dar nu mi-e dat să vreau; de-aceea sufăr. 
Iphigeneia 

Să piară lăncile şi relele stârnite de Menelaos! 

Agamemnon (pentru sine) 

Întâi pieri-vor alţii; aceasta mi-e năpasta. 

Iphigeneia 

Ce mult ai zăbovit pe ţărmul golfului de la Aulis! 
Agamemnon 

Plecarea noastră e oprită şi astăzi ca de un zăgaz. 
Iphigeneia 

Dar, tată, phrygienii în ce meleag trăiesc? 

Agamemnon în patria lui Paris al lui Priamos; de n-ar 
mai fi trăit! Iphigeneia 

Te-avânţi pe-o cale lungă, tată, şi mă laşi. 

Agamemnon 

Vom fi cândva iar împreună, fata mea53. 

Iphigeneia 

la-mă, dacă se cade, cu tine pe corăbii. 

Agamemnon 

Vei traversa şi tu o apă, cu gândul îndreptat spre 
mine54. 

Iphigeneia 

Cu mama laolaltă sau singură pluti-voi? 

Agamemnon 

Doar singură, desprinsă de tată şi de mamă. 

Iphigeneia 

Deci, tată, mă vei aşeza în altă vatră? 

Agamemnon 

Destul! Nu le stă bine fetelor să ştie totul. 

Iphigeneia 


Pe phrygieni învinge-i, tată, şi-ntoarce-te curând 
acasă! 

Agamemnon 

Dar mai întâi trebuie să închin aici o jertfă. 

Iphigeneia 

Cuvine-se să venerezi cu sfinte rituri zeii. 

Agamemnon 

La care tu vei fi de faţă, stând lângă apele lustrale55. 

Iphigeneia 

Înconjurând altarul c-un brâu de dansuri, tată? 

Agamemnon 

Cât eşti de fericită în neştiinţa ta! Mergi, rogu-te, în 
corturi, căci nu-i de cuviinţă să-ntârzie fecioarele printre 
războinici. 

Dar dă-mi întâi sărutul tău amar, îmbrăţişează-mă a 
despărţire lungă. O trupul tău, o faţă, o părul tău bălai, le 
pierd pentru cetatea phrygienilor, le pierd pentru Helena. 

Mai bine să-ncetez acum, căci, alintându-te, mă 
năpădeşte plânsul. Degrabă, du-te într-un cort! (Iphigeneia 
se duce într-un cort. Agamemnon se întoarce spre soţie.) 

Iar tu, fiică a Ledei, iartă-mi înduioşarea la măritişul 
Iphigeniei cu Achilleus. Aceste despărţiri, desigur fericite, 
înmoaie inima părinţilor, când tatăl trebuie să-şi mute în 
cămin străin copiii pentru care a trudit din greu. 

Klytaimnestra 

Nu sunt atât de mărginită; fii sigur că mă va munci 
durerea despărțirii şi pe mine. Cum aş putea să te 
învinuiesc? Voi însoți fecioara cu cântece de nuntă. Dar 
datina şi timpul vor tămădui această suferinţă. 

Ştiu numele logodnicului fetei noastre, dar vreau să-i 
aflu şi obârşia, şi neamul. 

Agamemnon 

Părintele Aiginei a fost Asopos56. 

Klytaimnestra 


Cine-a nuntit cu <Nympha> ceasta, un muritor sau 
un nemuritor? 

Agamemnon 

Zeus, şi l-a zămislit pe Aiakos, mai-marele Oinonei5”7. 
Klytaimnestra 

Iar casele lui Aiakos care fecior le-a moştenit? 


Agamemnon 

Peleus, care s-a însoţit cu fata lui Nereus58. 
Klytaimnestra 

Din voia zeilor sau împotriva lor? 
Agamemnon 

Chiar Zeus a logodit-o, şi tatăl ei a dat-059. 
Klytaimnestra 

Unde-au făcut ospățul? în valurile mării? 
Agamemnon 

Pe muntele lui Cheiron, semeţul Pelion60. 
Klytaimnestra 


Acolo unde, zice-se, hălăduieşte neamul de Centauri? 
Agamemnon 

Acolo celebrară zeii ospăţul nunţii lui Peleus. 

Klytaimnestra 

Şi Achilleus de cine-a fost crescut, de Thetis sau de 
tatăl lui? Agamemnon 

De Cheiron, ca să nu deprindă năravurile oamenilor. 
Klytaimnestra 

Un dascăl înţelept, mai înţelept decât un tată! 

Agamemnon 

Asemenea bărbat va fi soţul fiicei tale. 

Klytaimnestra 

<Un soţ> fără cusur. El unde porunceşte în Hellada? 
Agamemnon în preajma râului Apidanos6l, pe vatra 
Phthiei. 

Klytaimnestra Acolo se va strămuta copila noastră? 

Agamemnon 


Aceasta-i taina celuia care va fi stăpânul ei62. 

Klytaimnestra 

Să aibă parte de noroc! Dar noi când facem nunta? 
Agamemnon 

Când cercul lunii pline le va fi prielnic63. 

Klytaimnestra 

Ai închinat Zeiţei jertfa ce precede nunta64? 

Agamemnon 

Mă pregătesc, vreau să închin curând această 
jertfa65... 

Klytaimnestra şi să întinzi ospăţul nunţii mai târziu? 

Agamemnon întâi să facem jertfa datorată zeilor. 

Klytaimnestra 

Iar eu unde să pregătesc pentru femei ospăţul? 

Agamemnon 

Aici, în preajma navelor, cu pupele frumos 
împodobite. Klytaimnestra 

Primesc, n-am încotro. Numai de-ar fi spre bine! 
Agamemnon 

Ştii ce te rog acum, soţie? încrede-te în mine. 

Klytaimnestra 

Ce vrei să spui cu asta? Sunt învățată să te-ascult. 
Agamemnon în timp ce eu aici voi da copila... 

Klytaimnestra 

Ce ţii să faci, în lipsa mea, din cele care stau în grija 
mamei? 

Agamemnon 

„„.Voi da-o mirelui, cu ajutorul fiilor lui Danaos... 

Klytaimnestra 

Şi eu, în vremea aceasta, unde trebuie să mă aţin? 

Agamemnon 

„„„Întoarce-te în Argos, ca să te îngrijeşti de celelalte 
fete. 

Klytaimnestra 


Să-mi părăsesc aici copila? Dar torţa cine-o va 
purta66? 

Agamemnon 

Voi duce însumi eu făclia nunţii. 

Klytaimnestra 

Nu ăsta-i obiceiul; nu ţii de datini seama. 

Agamemnon 

Nu se cuvine să întârzii prin oştire. 

Klytaimnestra 

Cuvine-se ca mama să-şi mărite fata. 

Agamemnon 

Dar şi să stea lângă fecioarele de-acasă. 

Klytaimnestra 

Acestea sunt în siguranţă, închise în iatacul lor. 

Agamemnon 

Ascultă-mă! 

Klytaimnestra 

Ba nu, jur pe zeiţa Hera, stăpâna Argosului67! Tu 
poartă grija treburilor din afara <casei>, şi lasă-mi-le mie 
pe cele dinăuntru. Am să veghez, la nunta fetei, să se 
petreacă totul după datină. (Intră în cortul lui 
Agamemnon.) 

Agamemnon 

Zadarnice silinţe! Mi s-a surpat speranţa de-a o 
depărta din ochii mei pe Klytaimnestra. Am încercat 
zadarnic să găsesc mijloace iscusite spre a-i ocroti pe 
dragii mei; sunt biruit de pretutindeni. Totuşi mă duc la 
Kalchas, jertfitorul, să-l descos despre dorinţele zeiţei 
<Artemis> care ne-aduce elenilor năpastă şi mie nenoroc. 

Bărbatul înţelept să-şi ia în casă nevastă bună şi 
supusă; altfel să nu se mai însoare. (Agamemnon pleacă 
prin tabăra elenilor.) 

Corul 

Strofă întrunită, armata Helladei va merge la <râul> 


Simois68 cu vârtejuri de-argint; greu înarmată, va merge 
pe nave la Ilion. 

<cetatea, din şesul troian ocrotită de Phoibos, unde 
se-aude că-şi  fâlfâie blondele plete  Kasandra69, 
împodobită c-o verde-nfrunzită cunună de laur, când zeul 
sloboade asupră-i, năvalnic, vântul profetic. 

Antistrofă 

Vor sta phrygienii de strajă în turnuri pe incinta 
zidului Troiei, în vreme ce Ares, cu scut de aramă, pe 
marea-nflorită de valuri, dus de puterea lopeţilor, în corăbii 
cu prore frumoase va pluti spre pământul udat de Simois, 
nerăbdător să i-o smulgă lui Priamos pe sora perechii de 
gemeni, Dioskorii, ce strălucesc în văzduh, s-o aducă-napoi 
pe Helena în glia elenilor, cucerind-o cu lancea şi scutul 
aheilor căliţi în războaie. 

Epodă 

Un cerc ucigaş de lănci revărsa-va peste Pergamon70 
sânge, peste cetatea de scaun troiană cu foişoare de 
piatră. 

Vor cădea căpăţâni retezate, vor fi junghiate 
gâtlejuri, citadela va zace-n ruină! 

Jalnic vor plânge fiicele şi soţia lui Priamos, iar 
Helena, odrasla lui Zeus, covârşită de lacrimi, va înţelege 
ce a-nsemnat părăsirea căminului său. 

De n-am avea parte vreodată, nici noi, nici fetele 
fetelor noastre, de priveliştea ce le va fi hărăzită atâtor 
femei lydiene sclipind de aur71 şi atâtor soţii phrygiene, 
care, ţesând la război, îşi vor spune: 

«Cine oare, în lacrimi, târându-ne de frumoasele 
noastre plete, ne va smulge din ţara zdrobită?» 

Tu eşti izvorul năpastei, Helena, odraslă a păsării cu 
gât şerpuit, dacă ai fost zămislită aievea de Leda şi Zeus, 
ce luase înfăţişare de lebădoi aripat. 

Sau, poate, că-i vorba doar de-o legendă inspirată de 


Muze72, un zvon răspândit printre oameni la vreme 
nepotrivită, sfidând adevărul. 

(Intră Achilleuăv înarmat.) 

Achilleus 

Unde-aş putea să îl găsesc pe al aheilor înalt 
poruncitor? Nu-i niciun servitor <aici>, care să-i spună că 
Achilleus, feciorul lui Peleus, aşteaptă înaintea porţii? 

Nu zăbovim, la fel cu toţii, lângă Euripos? Unii din 
noi, cei încă nelegaţi prin nuntă, au trebuit să-şi lase 
vetrele deşarte şi zac pe ţărmul ăsta; iar alţii au neveste şi 
copii <acasă>. Atât este de straşnică pornirea ce-a mânat, 
nu fără ştirea zeilor, Hellada la război. 

Eu cată să dau glas acum unor îndreptăţite plângeri; 
e liber fiecare s-o facă pentru sine. M-am dezlipit de 
Pharsalia73, ţara mea, şi de Peleus, aştept sub vântul ce 
abia dacă adie peste Euripos şi caut să-i îmbun pe 
myrmidonii mei, care îmi strigă fără încetare: 

«Cât mai rămânem, Achilleus, în locul ăsta? De ce 
întârzie plecarea către Ilion? La fapte, dacă ai ceva de 
făptuit, iar, dacă nu, întoarce războinicii acasă, să nu te 
molipseşti de amânările Atrizilor.» 

KIyIAIMNESTRA (ieşind din cortul lui Agamemnon) 

Copile al divinei Nereide, ţi-am auzit cuvântul 
dinăuntru şi am ieşit din cort. 

Achilleus 

O preaputernică Sfială! Cine-i femeia dinaintea 
mea74? Şi, la înfăţişare, cât e de frumoasă! 

KLYTAIMNESTRA 

Fireşte că te miri, nu mă cunoşti, nu m-ai văzut 
vreodată; îţi laud buna cuviinţă! 

Achilleus 

De ce-ai venit în tabăra danailor, tu, o femeie, printre 
bărbaţi războinici, înarmaţi cu scuturi? Cine eşti? 

KLYTAIMNESTRA. 


Eu sunt fiica Ledei, mă cheamă Klytaimnestra, iar 
soţul meu e regele-Agamemnon! 

Achilleus 

Mi-ai spus tot miezul, limpede, fără ocol, dar nu se 
cade să vorbesc cu o femeie. (Vrea să plece.) 

Klytaimnestra 

Stai! Unde fugi? întinde-mi mâna dreaptă, preludiu la 
o nuntă fericită! 

Achilleus 

Ce spui? Cum s-o întind? Căci atingând ce nu e 
cuvenit, m-aş ruşina să-l mai privesc <în ochi> pe 
Agamemnon. 

Klytaimnestra 

Ba este cuvenit din plin, de vreme ce eşti mirele 
copilei mele, o fiu al doamnei mării, divina Nereidă! 

Achilleus 

Mirele cui, femeie? Mi se sugrumă glasul. Cuvântul 
tău trădează o minte rătăcită. 

Klytaimnestra 

Aşa-i, din fire, omul, se simte stingherit în fața 
neamurilor noi, când îi vorbesc de nuntă. 

Achilleus 

Dar n-am peţit-o pe fiica ta, regină, şi nici Atrizii n-au 
suflat o vorbă despre nuntă. 

Klytaimnestra 

Ce vrei să zici? Dacă rostirea mea te miră, în schimb, 
răspunsul tău mă uluieşte. 

Achilleus 

Gândeşte-te! Să căutăm o limpezire. Ne-am încurcat 
în vorbe, se pare, amândoi. 

Klytaimnestra 

Am fost, bag seamă, înşelată? Poate mă pregăteam 
pentru o nuntă doar închipuită? Ce ruşine! 

Achilleus încep să cred că cineva şi-a râs de noi. Nu- 


ţi face sânge rău şi treci peste jignire. 

Klytaimnestra 

Rămâi cu bine. Nu mai pot să te privesc. Ţi-am înşirat 
minciuni, amarnic înjosită. 

Achilleus îţi spun şi eu: rămâi cu bine. Mă duc să-l 
caut pe bărbatul tău în cortul lui. (Achilleus vrea să plece. 
Se deschide intrarea unuia dintre corturi şi se iveşte, cu 
teamă, bătrânul servitor.) 

Bătrânul 

Stai, ascultă-mă, străine, nobilule Aiakid, fecior al 
zeiţei Thetis; stai şi tu, fiica Ledei. 

Achilleus 

Cine ne-a strigat cu glasul speriat din dreptul porţii? 

Bătrânul 

Un biet rob şi pentru asta nu-s fudul, asta mi-e 
starea. 

Achilleus 

Nu-mi eşti mie sclav. Al cui eşti? Poate al lui 
Agamemnon. 

Bătrânul 

Sunt din zestrea Klytaimnestrei, dăruit de tatăl ei. 
Achilleus 

Aşteptăm, vorbeşte, spune, de ce ţii să mă întârzii? 
Bătrânul 

Sunteţi doar voi doi, nu-i nimeni altul lângă poarta 
asta? Achilleus 

Aşteptăm, rosteşte-ţi păsul; vino înaintea noastră. 
Bătrânul 

Prevedere şi Ursită, nu îngăduiţi să piară! 

Achilleus 

Bătrânul 

V-ar fi de folos cuvântul meu, dar preget să-l rostesc. 
Klytaimnestra 

lată mâna mea, nu-ţi pese, orice ai avea de spus75. 


Bătrânul 

Credincios v-am fost, şi ţie, şi copiilor, ştii bine. 
Klytaimnestra 

Da, ştiu, eşti o veche slugă, din străvechea noastră 
casă. Bătrânul 

Ştii că regele-Agamemnon m-a primit cu zestrea ta. 
Klytaimnestra 

Ai venit cu mine-n Argos şi întruna mi-ai slujit. 

Bătrânul 

Credincios cu totul ţie; mai puţin soţului tău. 

Klytaimnestra 

Dezveleşte-ne odată ce te crezi dator să spui. 

Bătrânul îţi va omori copila tatăl ei, cu mâna lui. 

Klytaimnestra 

Cum ai zis? înghite-ţi vorba76! Nu mai eşti, bătrâne, 
teafăr. Bătrânul îi va junghia sărmanei cu o spadă gâtul 
alb. 

Klytaimnestra 

Vai, nenorocire mie! Soţul meu a-nnebunit! 

Bătrânul 

Da' de unde; e nebun doar pentru tine şi copilă. 
Klytaimnestra 

Ce temei are? Ce duh ucigător ha subjugat? 

Bătrânul 

Kalchas, cu oracolele sale despre drumul oştii. 
Klytaimnestra înspre ce tărâm? Vai mie, vai, sărmana mea 
fiică! Bătrânul înspre Troia, ca să-şi ia Menelaos soția- 
acasă77. 

Klytaimnestra 

Cum? Fiica mea să piară pentru întoarcerea 
Hellenei? Bătrânul 

Ai aflat acum; el fata va jertfi-o Artemidei. 

Klytaimnestra 

Deci a fost scornire nunta pentru care-am fost 


chemată? 


Bătrânul 

Astfel ai adus-o grabnic, s-o măriţi cu Achilleus. 
Klytaimnestra 

Am venit spre nimicire amândouă, fata mea. 

Bătrânul 


V-a lovit pe amândouă, fără milă, Agamemnon. 
Klytaimnestra 

Sunt sfârşită! Lacrimile-mi curg şiroaie din pleoape. 
Bătrânul 

E firesc să plângi amarnic, de rămâi fără copilă. 

Klytaimnestra 

Dar, bătrâne, tu de unde ai aflat? Cine ţi-a spus? 
Bătrânul 

Eu pornisem către tine cu scrisoare de la rege. 

Klytaimnestra 

Îndemnându-mă să nu vin sau chemându-mă 
degrabă? 

BĂTRÂNUL 

Mintea lui se vindecase. Poruncea să nu mai vii. 

Klytaimnestra 

Pentru ce nu-mi dai solia, de ţi-a fost încredinţată? 
BĂTRÂNUL 

Ah! Menelaos mi-a smuls-o, vinovat de-aceste rele. 
Klytaimnestra 

Fiu al lui Peleus şi al Thetidei, auzit-ai astea? 

Achilleus 

Da, ti-am auzit durerea, dar mă simt jignit şi eu. 
Klytaimnestra îmi vor omori copila, prinsă-n mreaja nunţii 
tale. Achilleus 

Soţul tău şi-a râs de mine; n-am să-ndur lesne 
jignirea. 

KLYTAIMNESTRA (căzând la picioare] e lui Achilleus) 
Nu-mi este defel ruşine, sunt o biată muritoare, să-mi îndoi 


genunchii lângă un vlăstar dumnezeiesc. Mi-am învins 
mândria. Fata trebuie să mi-o salvez. Scoate-mă, fiu al 
Zeiţei, din adânca mea restrişte! 

Vino s-o ajuţi pe-aceea care s-a-ntâmplat să-ţi fie 
hărăzită de mireasă în zadar, numai prin nume. 

Am adus-o cu podoabe pentru legământul nunţii, nu 
ştiam c-o-ndrum să piară junghiată pe altar. 

Te va veşteji ruşinea, dacă nu primeşti s-o aperi. 

Chiar de nu v-aţi însoţit prin jurământul căsniciei, ai 
fost socotit alesul mire al sărmanei fete. Îţi ating bărbia, 
dreapta78, îţi invoc de-asemeni mama! Umple-ţi, rogu-te, 
de slavă numele ce ne-a pierdut! N-am altar de-adăpostire 
decât la genunchii tăi, n-am în jur niciun prieten. Iar în 
soţul meu dospesc gânduri crude şi sfruntate. lată-mă, 
femeie slabă, stând în mijlocul armatei de năieri 
nestăpâniţi, îndrăzneţi la rele, însă şi la bune, dacă vor. 

Nu întârzia, întinde braţul tău ocrotitor peste noi şi 
ne salvează, altminteri suntem pierdute. 

Corifeul 

Puternică e naşterea, un mare farmec de iubire> ce 
mină toate mamele să lupte dârz pentru copii. 

Achilleus 

Din inimă mi se înalţă gânduri avântate, dar ştiu să 
ţin dreapta măsură şi când necazurile mă mâhnesc, şi când 
sunt bucuros că am noroc. Doar astfel izbutim să ne 
petrecem cu înţelepciune zilele. E dulce uneori să nu 
pătrunzi în adâncime totul, dar alteori e de folos puterea 
minţii. 

Fiind crescut de Cheiron, cel fără seamăn de pios, am 
învăţat să caut pururi calea fără ocolişuri. Atrizilor mă voi 
supune, de vor şti să ţină bine cârma. Dar dacă vor greşi, 
nu voi mai asculta de ei. Aici, ca şi la Troia, având o fire 
liberă, îl voi sluji cu sulița pe Ares79. 

Cumplit ai fost lovită, vai, de mâna cea mai scumpă 


tie. Te rog, primeşte alinarea milei mele, atât cât poate 
dărui un tânăr. 

Fiica ta, o dată ce s-a spus că va nunti cu mine, nu va 
fi junghiată nicicând de tatăl ei. Nu vreau să-i fiu de ajutor 
la uneltiri soţului tău. Căci altfel ar pieri copila, tăiată nu 
de spada mea, ci de-al meu nume. Desigur, vinovat ar fi 
bărbatul tău, dar şi eu aş fi pângărit de vina lui, dacă s-ar 
stinge pentru mine, pentru nunta mea, fecioara, pradă 
celor mai cumplite chinuri. 

O, cât mă uluieşte-această mârşavă jignire! Dar eu 
nu-s oare fiul lui Peleus? Mi-a fost părinte vreun duh 
răufăcător? Aş fi cel mai din urmă ticălos dintre argei, om 
de nimic, în schimb s-ar crede că Menelaos este bărbat 
<dintr-o bucată>, de-aş deveni, fie şi doar prin nume, un 
ucigaş servind soţului tău. 

Mă jur pe zeul din adâncul mării umed, Nereus, 
plămăditorul mamei mele Thetis, că basileul Agamemnon 
nu-şi va cobori asupra fetei sale braţul; el n-are să-i atingă 
cu vârful degetelor nici măcar veşmântul, altminteri 
Sipylos80, acest tărâm barbar pe jumătate, locul de 
baştină al capului oştirii, ar fi într-adevăr cetate şi nici nu 
s-ar mai pomeni pe undeva de Phthia. 

Prezicătorul Kalchas va primi spre jertfă un prinos 
amar: grăunţele de orz şi apa <sfântă>81. Ce este un 
prezicător? Este un ins ce picură puţine adevăruri în baia 
de minciuni, iar dacă se înşală nu-i pasă nimănui. 

Eu nu vorbesc aşa din pricina neîmplinirii unei nunţi, 
căci mii de fete ar voi să le fiu mire, ci pentru că am fost 
jignit de Agamemnon. De ce nu mi-a cerut să-i împrumut 
numele meu, momeală la prinderea fecioarei, dacă-şi 
închipuia că, dintre toţi, eram logodnicul cel mai pe placul 
Klytaimnestrei? Le-aş fi îngăduit elenilor să-mi folosească 
numele, dar numai în credinţa că astfel s-ar fi dezlegat 
plutirea către Ilion, spre binele obştesc. 


Bag seamă eu nu mai am preţ în mintea căpeteniilor 
<flotei>; acum totuna-i pentru ei de mă cinstesc, ori 
dimpotrivă. Dar vor cunoaşte adevărul de la spada mea. 
Căci până să împrăştie omorul printre phrygieni, am s-o 
înmoi aici în sânge, dacă încearcă cineva s-o ia cu sila pe 
fiica ta. 

Fii liniştită: ţi-am ieşit în cale ca un zeu puternic, şi 
chiar de nu sunt unul, am să mă port de parcă-aş fi. 

Corifeul 

Fiule-al lui Peleus, ai spus cuvinte de tine vrednice şi 
de zeiţă, doamna valurilor mării. (Bătrânul servitor se 
retrage.) 

Klytaimnestra 

Cum să te laud, fără să întrec măsura şi totodată să 
te preţuiesc destul? Căci oamenii aleşi urăsc linguşitorii ce 
vor să-i tămâieze cu elogii. M-aş ruşina să te împovărez cu 
mila pentru suferinţami tristă, pe tine care eşti străin de 
ea, dar cât e de frumos ca un bărbat mărinimos să vină-n 
ajutorul obidiţilor. 

Îndură-te de noi, căci suntem vrednice de milă. Mai 
adineauri socoteam că vei fi ginerele nostru, acum 
speranţa mi s-a spulberat. Dar moartea fetei mele ar putea 
să fie spre nenorocul nunţii tale viitoare; de-această piază- 
rea încearcă să te aperi. 

Rostirea ta frumoasă, de la un cap la altul, arată că 
eşti hotărât să-mi ocroteşti copila. Ai vrea să-ţi cadă, 
rugătoare, la genunchii tăi? N-ar fi chiar potrivit pentr-o 
fecioară. Dar dacă asta ţi-e dorinţa, ea va veni la tine cu 
faţa inocentă, umbrită de sfială. Totuşi de poţi să 
împlineşti, în lipsa ei, ceea ce vreau, atunci să nu iasă din 
cort. Cinstita ei purtare s-o răsplătim cu cinste. Oricum, 
sfiala trebuie să-i fie cumpănită82. 

Achilleus 

Regină, nu-ţi chema copila înaintea mea, să nu 


cădem în plasa bârfelilor neghioabe. O gloată de războinici 
rupti de treburile casei, caută prilej de trăncăneli 
răuvoitoare şi viclene. Oricum, totuna-mi este dacă vă 
purtaţi ca rugătoarele sau nici măcar nu mă rugaţi. Eu 
cată să câştig aici o bătălie, să vă descarc de chinuri. 

Îţi spun şi asta îţi ajunge, căci n-am să te înşel. De 
mint cumva, de iau în râs bună-credinţa ta, să mor; dar 
dacă îţi salvez copila, să trăiesc. 

Klytaimnestra 

Bine te cuvinteze cerul, ca să ajuţi năpăstuiţii! 

Achilleus 

Ascultă-mă, ca să ajungem la liman... 

Klytaimnestra 

Ce ai de gând să-mi zici? Eu sfatul trebuie să ţi-l 
ascult. 

Achilleus 

„„„să căutăm întâi să-l îmbunăm pe tatăl fetei. 

Klytaimnestra 

E prea lipsit de îndrăzneală şi prea supus armatei. 

Achilleus 

Dar noi putem să răsturnăm temeiurile fricii sale. 

Klytaimnestra 

Speranța mea e înghețată; dar spune-mi totuşi ce să 
fac. 

Achilleus 

Întâi du-te şi roagă-l să nu-şi ucidă fata, iar de se- 
mpotriveşte, aleargă să mă cauţi. De ce să mă amestec, 
când poţi, înduplecându-l, să dobândeşti salvarea? Aşa nu 
m-aş purta nedrept cu un prieten şi nu mă va învinui 
armata, de-aş birui prin judecată, nu prin forţă. Sfârşind cu 
bine totul, ţi-aş fi pe plac şi ţie, şi omului pe care îl 
socotesc prieten. 

Klytaimnestra 

Sunt gânduri înțelepte. Le voi urma întocmai. Dar 


dacă nu vom isprăvi ceea ce inima-mi doreşte, unde te voi 
găsi, de unde să te iau, să-mi sprijini nenorocul cu braţul 
tău puternic? 

Achilleus 

Asupra ta eu voi veghea din locul cel mai potrivit, să 
nu te vadă nimeni că te strecori cu teamă prin cetele 
danailor, să nu ţi se păteze cinstea casei părinteşti şi 
neamul lui Tyndareos să nu se ponegrească, un nume greu 
de slavă pentru toţi elenii. Klytaimnestra 

Ascult, precum o roabă, porunca ta, orbeşte. Şi dacă 
sunt în lume zei, reverse cel puţin asupră-ţi fericirea, căci 
ai un suflet drept. lar dacă nu sunt, în zadar e orice 
străduinţă. (Achilleus pleacă. Klytaimnestra intră în cortul 
lui Agamemnon.) 

Corul 

Strofă 

Ce vesel sălta imnul nunţii în sunet de flaut din lemn 
libyan, în zvon de lăută83, ce îndeamnă la dans, şi-n triluri 
limpezi de syrinx, când Muzele cu plete frumoase urcau pe 
<muntele> Pelion, izbind cu sandale de aur pământul, şi, 
aidoma celorlalţi zei, mergeau la ospăţul de nuntă al lui 
Peleus. 

Vocile lor mlădiau înaltă cântare <miresei> Thetis şi 
lui Peleus84, în tărâmul cutreierat de Centauri, prin văi şi 
păduri. 

Urmaşul lui Dardanos. 

Ganymedes85, ibovnicul drag al lui Zeus, răpit din 
Phrygia de acvilă, turna nectar în cratere pântecoase de 
aur. 

lar pe nisipul lucind ca zăpada dansau întru lauda 
nunţii, în cerc rotitor, cele cincizeci de fete ale bătrânului 
mării, Nereus. 

Antistrofă 

Sprijiniţi în trunchiuri de brad, purtând cununi de 


fragedă iarbă-mpletită, veni şi un pâlc călăreț de Centauri 
la praznicul zeilor, la craterul lui Bakehos, şi cu glas 
preaputernic rostiră: 

«Slavă, fiică a lui Nereus, slavă, lumină a Thessaliei, 
tu vei aduce pe lume un prunc, aşa prevesteşte Cheiron, 
profetul atotoriceput în arta lui Phoibos. 

Iar fiul acesta, poruncind myrmidonilor purtători de 
lance şi scut, va pleca să împrăştie foc şi ruină pe 
pământul vestit al lui Priamos; el va fi îmbrăcat în armură 
de aur lucrată de Hephaistos, meşterul faur, un dar primit 
de la maică-sa, Thetis86.» Astfel, odinioară, nemuritorii au 
revărsat fericire, în cadenţa cântului vesel de nuntă, peste 
unirea nobilei, a celei dintâi Nereide şi-a lui Peleus. 

Epodă 

Ţie, în schimb <lphigeneia>, pe frumoasele tale 
plete, argeii-ţi vor pune cunună, precum unei junei bălţate, 
fără prihană, coborâtă din munţii cu peşteri stâncoase, şi 
te vor scurge de sânge prin gâtul alb. 

Dar tu, <fecioară>, n-ai fost crescută în triluri de 
syrinx, printre boari şuierând <după vite>, ci ţi-a purtat 
Klytaimnestra de grijă, ca să îmbraci într-o zi găteli de 
mireasă, promisă unui fiu al lui Inachos87. 

Câtă putere mai are astăzi Ruşinea? <Astăzi> 
obrazul Virtuţii e veşted, necredinţa în zei stăpâneşte 
lumea, legea primeşte porunci de la nelegiuire, muritorii s- 
au întors dinspre bine şi nu mai silesc, în unire cu semenii 
lor, să prevină invidia zeilor88. 

(Klytaimnestra apare din cortul regal) 

Klytaimnestra 

leşind din cort, pândesc să vină soţul meu; 
întârzierea lui îmi pare lungă. Sărmana mea copilă plânge, 
hohotind, şi vaierele sale izbucnesc întruna, de când a 
înţeles că tatăl ei urzeşte s-o ucidă. (Intră Agamemnon.) 
Dar, iată, tocmai vine Agamemnon şi în curând voi da-n 


vileag ticăloşia ce i-o pregăteşte propriei copile. 
Agamemnon 

Fiică a Ledei, bine că te întâlnesc afară; îţi pot vorbi, 
în lipsa fetei, despre lucruri ce nu e cuvenit să le audă o 
logodnică. Klytaimnestra 

Ce veste vrei să-mi dai cu-atâta nerăbdare? 

Agamemnon 

Cheamă-ţi din cort fiica, să-şi urmeze tatăl. 
Ulcioarele cu apă lustrală ne aşteaptă şi boabele de orz, pe 
care mâini de celebrant> le vor zvârli în focul purificator, 
şi juncile care, până la nuntă, trebuie să cadă, <junghiate> 
zeiţei Artemis, în valurile unui sânge negru. 

Klytaimnestra 

De laudă îţi sunt cuvintele, în schimb eu nu găsesc 
cuvinte potrivite să-ţi laud faptele. Copilo, ieşi din cort; tu 
ştii prea bine tot ce-ţi pregăteşte tatăl tău. Cu tine adu-l pe 
Orestes, pe frăţiorul tău, în braţe. (Intră Iphigeneia, cu 
fața acoperită de un văl, şi Orestes.) Aceasta este, iat-o, 
supusă voii tale, dar despre celelalte eu am să vorbesc şi 
pentru ea, şi pentru mine. 

Agamemnon 

De ce plângi, fata mea, de ce ţi-e chipul trist, şi ochii 
tăi, sub văl, se uită ţintă spre pământ? 

Klytaimnestra 

Ah! [Chinurile mele în vorbe cum să-ncapă? Pe toate 
aş putea să mi le strig la începutul cuvântării, dar şi la 
mijlocul, şi la sfârşitul ei.] 

Agamemnon 

Ce se întâmplă oare? De ce au amândouă priviri 
neliniştite, ochi tulburaţi de lacrimi? 

Klytaimnestra 

Răspunde-mi bărbăteşte la toate, Agamemnon! 

Agamemnon îţi dau răspuns şi fără să mă rogi. 
Întreabă-mă! 


Klytaimnestra 

Vrei s-o ucizi, într-adevăr, pe fata noastră? 

Agamemnon 

Cumplit cuvânt! Nepotrivită bănuială! 

Klytaimnestra 

Stai liniştit, răspunde-mi întâi la întrebare. i-o pun 
încă o dată. 

Agamemnon  întreabă-mă cu noimă şi-am să-ţi 
răspund cu noimă. Klytaimnestra 

Doar asta te întreb şi nu vreau alt răspuns. 

Agamemnon 

O sfântă Soartă, întâmplare, şi daimon ce mă 
urmăreşti! Klytaimnestra 

Un daimon nesătul, asupritor al casei noastre. 

Agamemnon 

Ce chin te-a scos din minţi? 

Klytaimnestra 

Cum, tu mă-ntrebi pe mine? Atare gând vădeşte 
tocmai smintirea ta. 

Agamemnon (pentru sine) 

Acum urzeala e ştiută. Sunt pierdut! 

Klytaimnestra 

Ştiu tot, am fost înştiinţată ce grozăvie pui la cale. O 
dovedesc tăcerea ta şi lungile-ţi suspine. Nu te mai osteni 
zadarnic să te aperi. 

Agamemnon 

Vezi bine, tac. La ce-ar fi bun să mai adaug la 
nenorocul meu sfruntările minciunii? 

Klytaimnestra 

Acum ascultă! Am să dau pe față gândurile mele, 
nefolosindu-mă de ghicitori şi ocolişuri. 

Din capul locului să-ţi amintesc întâia vătămare: ți- 
am fost nevastă peste voia mea, silită, când l-ai ucis pe 
soţul meu dintâi, pe Tantalos89, şi pruncul meu, rupându- 


mi-l sălbatic de la sân, l-ai sfărâmat, izbindu-l de pământ. 
Atuncea frații mei, fiii lui Zeus90, gonind pe cai 
strălucitori, te-au înfruntat cu armele. Dar tatăl meu 
bătrân, Tyndareos, te-a mântuit, căci te refugiaseşi la el ca 
rugător; apoi tu m-ai luat în aşternutul tău. 

M-am lepădat cu timpul de orice duşmănie şi am 
rămas, mărturiseşte, pentru tine şi pentru casa ta, femeia 
fără pată, supusă Aphroditei, dar neprihănită. <Prin grija 
mea, palatul tău a propăşit, încât aveai parte de bucurie 
înăuntru, şi-afară, din belşug, de fericire. Arar se 
întâlneşte un bărbat cu astfel de soţie. Mai numeroase 
sunt femeile din soiul rău. 

Ţi-am dăruit un fiu, Orestes, după trei copile91; şi azi 
pe una dintre ele mi-o smulgi fără cruţare. Răspunde, ce 
vei spune, când lumea te va întreba de ce o pierzi? Să dau 
răspunsul eu în locul tău? «Pentru Menelaos, ca s-o câştige 
pe Helena lui». Frumos îţi şade, pentru o stricată, să 
plăteşti cu viaţa unuia dintre copiii tăi. Răscumperi 
dezmăţarea, dând cel mai scump tezaur. 

Dacă te duci să cheltuieşti în lupte-atâta vreme, dacă 
mă laşi acasă cu inima strivită, închipuie-ţi ce gânduri am 
să macin, văzând iatacul ei de fată gol şi jeţurile goale, pe 
care zăbovea, cum, singură cu plânsul, eu voi boci întruna: 

«Copilă, însuşi tatăl tău te-a omorât, nu altul; tu ai 
pierit prin mâna omului care te-a semănat. Atât a cântărit 
la el iubirea de cămin!» 

la seama, vom afla vreun temei cât de mărunt, eu şi 
copilele pe care le scuteşti de moarte, ca, la întoarcere, să 
te primim... cum se cuvine92! De dragul zeilor! nu mă 
împinge să mă port cu tine ca o ticăloasă, nici tu <nu te 
purta la fel> cu mine. Vrei s-o jertfeşti pe Iphigeneia? Ce 
rugăciune vei rosti acolo? Ce bine speri să ţi se tragă din 
omorârea fetei tale? întoarcere acasă blestemată, pe cât ți- 
a fost plecarea de haină? 


Dar eu am dreptul oare să-ţi doresc izbândă? Ar 
trebui să credem că zeii sunt zănateci, dacă i-am implora 
să binecuvânteze ucigaşii. Vrei să revii în Argos, să-ţi 
strângi copiii-n braţe? N-ai dreptul. Nu vor îndrăzni măcar 
să te privească, pentru ca, nu cumva, îmbrăţişându-i, să-i 
înjunghii. Ai oare asta-n minte? 

Nu te mai semeţi, ca purtător de sceptru şi 
comandant de oşti! Grăieşte-le războinicilor cuvinte drepte 
ca acestea: 

«Aheilor, voi care năzuiţi să navigaţi spre ţara 
phrygienilor, alegeţi-l prin tragere la sorţi pe cel ce-şi va 
sacrifica fiica.» 

Aşa este cinstit, nu să-ţi arunci danailor copila, de 
parcă dinainte ar fi sortită morţii. Ucidă-şi-o Menelaos pe 
Hermione93, ea să răscumpere păcatul mamei sale! Dar 
iată că, în timp ce eu, soţia credincioasă, voi fi lipsită de 
copila mea, Helena, dezmăţata, şi-o va păstra la Sparta pe 
a ei, ca să trăiască laolaltă fericite. 

Răspunde, n-am rostit cuvinte cu temei? Dar de-am 
rostit, întoarce-ţi gândul, salvează-ţi fata de la moarte şi 
vei fi socotit un înţelept. 

Corifeul 

Ascult-o, Agamemnon, salvaţi-vă fiica împreună; aşa 
este frumos. Şi niciun muritor nu spune altfel. 

Iphigeneia 

De ce n-am, tată, vocea cu harul lui Orpheus94, ca 
stâncile să vină, vrăjite, să m-asculte, ca vorbele-mi să 
sune stăruitor prin inimi şi să conving prin farmec? Nu ştiu 
să dăruiesc decât prisos de lacrimi; atâta mi-e puterea. 

Căzând, ca rugătoare, eu îţi cuprind genunchii; vezi 
trupul meu născut de mama pentru tine, nu-l pierde prea 
devreme! îmi place să privesc lumina zilei, dulce. Nu mă 
sili să intru-n lăcaşurile umbrei. Eu te-am chemat întâia 
rostind cuvântul «tată», şi tu mi-ai spus «copilă», tu m-ai 


săltat întâia cu grijă pe genunchi, ţi-am dat şi am primit 
alinturi de la tine şi mi-ai grăit adesea: «Copilă, de-ai 
culege belşug de fericire în casa unui soţ, o viaţă împlinită 
şi vrednică de noi!» 

Legându-mă de tine cu-aceste două braţe ce azi ți- 
ating bărbia cerând înduplecare, îţi răspundeam: «Eu, 
tată, când vei îmbătrâni, te voi primi ca oaspe iubit în casa 
mea, înapoindu-ţi grija cu care m-ai crescut!» îmi amintesc 
întruna cuvintele de-atunci, tu nu le mai ţii minte şi vrei să 
mă ucizi, în numele lui Pelops, al părintelui Atreus, în 
numele acestei mult încercate mame, ce parcă azi m-ar 
naşte în munci încă o dată, nu-mi pasă de iubirea lui Paris 
cu Helena! 

De ce-a venit acesta să mă răpună, tată? întoarce-ţi 
către mine privirea, mă sărută, ca să păstrez în moarte o 
dragă amintire, de nu pot să-ţi înmoi prin ruga mea voinţa. 

<Orestes>, frate, sprijin plăpând surorii tale, să 
plângem împreună, cerşeşte de la tata să nu fiu dată 
morţii. Parcă şi pruncii simt când bântuie restriştea. 
Priveşte-l cum te roagă fără cuvinte, tată! Ai milă, cruţă-mi 
viaţa! 

Noi, amândoi dragi ţie, bărbia ţi-o atingem, acest 
copil nevolnic şi eu în floarea vârstei. 

O vorbă mai adaug, să-ţi birui îndârjirea. 

Lumina pentru oameni e darul cel mai dulce, iar 
bezna din tărâmul lui Hades e ursuză. 

Doar cineva cu mintea stricată vrea să moară. 

Mai bine-amară viaţă, decât frumoasă moarte95! 

Corifeul 

Helena, vai de tine, prin dragostele tale se năruie 
năprasnic urmaşii lui Atreus! 

Agamemnon 

Prea bine ştiu ce-i vrednic de mila şi ce nu e; nu sunt 
nebun să-mi nimicesc copiii. Cumplit e să cutez acest 


omor, soţie, cumplit să nu-l cutez. Ce cale să aleg? Vedeţi 
mulţimea oştii, năierii adunaţi şi căpetenii mândre cu 
scuturi de aramă, dar e închisă calea spre turnurile Troiei. 

clopila mea, de nu te voi jertfi, aşa cum vrea profetul 
Kalchas, la Ilion nu vor fi răsturnate din temelii puternicele 
ziduri. Armata este străbătută de o dorinţă pătimaşă: 
argeii vor cât mai degrabă să plutească spre solul 
phrygienilor, să pună capăt răpirii de neveste din casele 
Helladei. De nu voi împlini oracolul zeiţei, îmi vor ucide 
fetele din Argos, dar şi aici ne vor sfârşi pe amândoi. 
Copilă, nu Menelaos m-a înrobit şi la Aulis nu am venit ca 
să ascult de el; Hellada-mi porunceşte să i te jertfesc, fie 
că vreau, fie că nu, şi nu mă pot împotrivi. Căci patria 
trebuie să ne fie liberă, atât cât ţine, fata mea, de tine şi de 
mine, bărbaţi din depărtări să nu le ducă elenilor soțiile 
de-a sila96. (Agamemnon iese în grabă.) Klytaimnestra Vai 
mie, copilă! Străinelor, vai! 

Mă sfâşie moartea ta <Iphigeneia>. 

Te părăseşte părintele tău, te lasă pradă lui Hades. 

Iphigeneia 

Vai nouă, mamă! Soarta ne stoarce acelaşi cânt de 
durere. 

Vai, mă despart de lumină, mă despart de razele 
soarelui. 

Io, io, vă blestem văi phrygiene înzăpezite, costişe-ale 
muntelui Ida, unde Priamos a lepădat un prunc nou-născut, 
ridicându-l din braţele mamei sale, ca să-l lase să moară, 
pe Paris, numit la Troia păstorul, numit păstorul din 
muntele Ida97! 

De nu i-ar fi fost hărăzit acestui boar să crească în 
mijlocul turmelor. 

[acestui Alexandras], azvârlit de părintele său lângă 
ape clare, în tărâmul din care ţâşnesc izvoarele Nymphelor 
şi se întinde o luncă smălţată cu flori, unde mâini de zeițe 


culeg trandafir înflorit şi iacint! 

Acolo veniră odată Pallas-Athena, vicleana Kypris şi 
Hera, şi Hermes, vestitorul lui Zeus. 

Erau mândre zeițele: 

Kypris de focul dorinţei pe care-l inspiră. 

Pallas de fulgerul suliţei sale şi Hera de patul 
Stăpânului Cerului. 

Aceste frumoase duşmance râvneau să afle câştig la 
cumplita întrecere, din care decurge sfârşitul meu, 
moartea mea, care va să dezlege suflarea vântului pentru 
helleni pe drumul spre Ilion. 

Sângele meu  feciorelnic este prinos închinat 
Artemidei. 

Acel care m-a zămislit a plecat, o mamă! o mamă! m- 
a părăsit să-mi dau viaţa, sărmana de mine! 

Aiai! Iphigeneia, nefericite, năpastă, năpastă ţi-a fost 
înrudirea cu blestemata Helena! 

Vei pieri, vei cădea sub nelegiuitul tăiş al unui 
părinte nelegiuit. 

De ce şi-au găsit adăpost la Aulis atâtea corăbii cu 
pinteni de-aramă înainte să zboare spre Troia? 

De ce-a slobozit peste Euripos suflare potrivnică 
Zeus, cel ce împarte navigatorilor sorţi felurite: 

bucurii, restrişti, neputinţe, unora căi legănate, 
altora pânze căzute, şi altora lungă zăbavă? 

Mult încercaţi sunt de cazne, mult încercaţi de cazne 
sunt oamenii trăitori o singură zi. 

Ah! muritorii câtse-ncovoaie sub greul sorții! 

Io, io! Ce talaz de dureri, cât amar de chinuri, îndură 
danaii pentru Helena! 

Corifeul 

Ne căinăm pentru năpasta ce te copleşeşte. De nu te- 
ar fi cuprins asemenea dureri! 

Iphigeneia 


Mamă, maică, văd o ceată de bărbaţi zorind spre noi. 

Klytaimnestra E fiul zeiţei, care trebuia să-ţi fie mire. 

Iphigeneia 

Servitorilor, deschideţi cortul, vreau să mă ascund. 
Klytaimnestra 

De ce fugi, copilă? 

Iphigeneia Nu pot să-mi ridic spre el privirea. 

Klytaimnestra 

Cum să nu? 

Iphigeneia 

Mi-este ruşine de sfârşitul trist al nunţii. 

Klytaimnestra 

O ruşine fără rost în toiul celor ce se-ntâmplă. 

Nu pleca! Acum nu-i clipa să ne dovedim mândria. 

(Intră Achilleus în fruntea unei cete de slujitori 
înarmaţi. Iphigeneia se ascunde lângă unul din corturi, 
rămânând neobservată.) 

Achilleus 

Doamnă, o fiică Ledei, copleşită! 

Klytaimnestra 

Greu lovită. 

Achilleus 

Murmură cumplit aheii. 

Klytaimnestra Pentru ce vuiesc, răspunde-mi. 

Achilleus 

Pentru soarta fetei tale. 

Klytaimnestra Murmur anunțând furtună. 

Achilleus 

Cer să fie-adusă jertfa. 

Klytaimnestra Nu le stă-mpotrivă nimeni? 

Achilleus 

Eu, dar sunt ameninţat! 

Klytaimnestra Ce primejdie te paşte? 

Achilleus 


Să fiu doborât cu pietre! 

Klytaimnestra Dacă-mi vei salva fiica? 

Achilleus 

Negreşit! 

Klytaimnestra 

Cine cutează să ridice asupra-ți mina? 

Achilleus 

Toți elenii! 

Klytaimnestra 

Dar cu tine nu se afla myrmidonii? 

Achilleus 

Ei m-au poreclit «argatul dragostei». 

Klytaimnestra 

Ce le-ai răspuns? 

Achilleus 

«Nu vă-ngădui s-o ucideți pe logodnica sosită... 

Klytaimnestra 

Vorbe drepte, răspicate. 

Achilleus 

...cea făgăduită mie de regescul său părinte.» 

Klytaimnestra... Şi chemată de la Argos. 

Achilleus 

Dar am fost învins de vuiet. 

Klytaimnestra Gloata e un rău de spaimă! 

Achilleus 

Totuşi eu am să te apăr. 

Klytaimnestra Sânfrunţi singur o mulţime? 

Achilleus 

(iarătând spre servitorii ce-i poartă armele) lată-mi 
ceata înarmată. 

Klytaimnestra Fie-ţi răsplătit curajul! 

Achilleus îmi va fi. 

Klytaimnestra 

Copila noastră va scăpa de fierul jertfei? 


Achilleus 

Da, pe cât îmi stă-n putere. 

Klytaimnestra Cine va veni s-o ducă? 

Achilleus 

Mulţi, cu Odysseus în frunte. 

Klytaimnestra A lui Sisyphos odraslă? 

Achilleus însuşi el. 

Klytaimnestra 

Din râvna lui sau din însărcinarea oştii? 

Achilleus 

Şi ales, dar şi cu vrere. 

Klytaimnestra Cruntă sarcină de gâde! 

Achilleus îi voi sta în drum. 

Klytaimnestra Dar dacă se opune, o va trage? 

Achilleus 

De bălaiul păr târând-o. 

Klytaimnestra şi eu ce să fac atunci? 

Achilleus 

Apără-ţi cu trupul fata! 

Klytaimnestra Astfel nu va fi jertfită? 

Achilleus 

<Odysseus> ar fi în stare şi de-această răutate. 
(Iphigeneia iese din colţul de unde a urmărit, neobservată, 
dialogul.) 

Iphigeneia 

Mamă, gândurile mele ascultaţi-le-amândoi. 

Văd că tucţi reverşi zadarnic peste soţul tău mânia. 

Nu e lesne să înlături piedici de nebiruit. 

Să-i aducem mulţumire, pentru zel, lui Achilleus, dar 
gândeşte-te că nu se cade să-l urască oastea, să-l 
împingem în urgie fără a dobândi nimic. 

Frământarea minţii mele, mamă, cearcă s-o asculti. 

Mi s-a dat osânda morţii; vreau în glorie să mor, 
scuturându-mă de spaima ce-ar scădea un suflet mare. 


Să pătrundem laolaltă, mamă, gândul drept al meu. 
Preaputernica Helladă mă priveşte, aţintită, să asigur eu 
plutirea flotei şi căderea Troiei, să feresc de nunţi cu 
barbari viitoarele neveste, nimeni să nu le mai fure din 
cămine-nfloritoare, să-şi primească plata Paris c-a răpit-o 
pe Helena. 

Toate-acestea le câştig prin moartea mea. Făcându- 
mi ţara liberă, voi fi urcată-n slăvi şi binecuvântată. 

Oare nu-i zădărnicie să iubeşti prea tare viaţa? 

M-ai născut nu pentru tine doar, ci pentru toţi elenii. 

Mii de oameni, grei de arme, se acoperă cu scuturi, 
mii şi mii zvâcnesc la vâsle, pentru patria jignită, să se 
lupte cum duşmanii, să îşi dea Helladei viaţa. 

Cum? eu însămi să înăbuş marea lor înflăcărare? 

Am spus numai adevărul. Ce-aş putea să mai adaug? 

Staţi, să cumpănim în cuget: nu-i dator acest 
războinic să înfrunte toţi argeii pentru mine, o sărmană 
fată, şi să-şi piardă viaţa. Căci un singur om ce vede 
soarele întrece preţul a o mie de femei”. 

Iarăşi, dacă Artemis vrea să-i fiu sacrificată, cum să 
calc, eu muritoare, hotărârile zeiţei? 

E cu neputinţă; trupul mi-l voi dărui Helladei. 

Hai, jertfiţi-mă şi Troia dărâmaţi-o! Doar atâta 
monument lăsa-voi lumii pe vecie, doar atâta-mi sunt 
copiii, nunta, faima. Mamă, trebuie elenii peste barbari să 
domnească, nu peste helleni străinii, căci ei sunt meniţi 
sclaviei, iar ai noştri libertăţiil00! 

Corifeul 

E nobilă purtarea ta, fecioară, dar Soarta şi zeiţa 
Artemis sunt neîndurătoare. 

Achilleus în tine, Iphigeneia, mi-ar fi întruchipat un 
zeu minunea fericirii, de mi-ai fi fost soţie. Invidiez 
Hellada, pentru care te jertfeşti şi faima ta de-o seamă cu 
gloria Helladei. Cât este de înalt cuvântul tău şi pe măsura 


ţării! Înţelegând să nu mai lupţi cu zeii, care te covârşesc, 
ai folosit necesitatea ca să sporeşti întru virtute. 

De-aceea şi mai mult doresc să-mi fii nevastă, ştiindu- 
ţi sufletul curat şi fără frică. la seama, sunt nespus de 
hotărât să te slujesc şi să te-aşez în casa mea. Voi suferi - 
să-mi fie Thetis martoră! - de nu voi izbuti să te salvez, 
luându-mă la luptă cu danaii. Gândeşte-te ce rău cumplit e 
moartea! 

IPHIGENEIA 

Am să-ţi răspund: nu cruţ pe nimeni şi nimic. Destul e 
că fiica lui Tyndareos, cu frumuseţea ei, stârneşte-atâtea 
bătălii şi pierde-atâţi viteji. N-aş vrea să-ţi dai suflarea 
pentru mine, Achilleus, nici să ucizi. Lasă-mă să aduc 
Helladei, dacă pot, salvarea. 

Achilleus 

O suflet nobil, dacă nu vrei să primeşti, eu nu mă pot 
împotrivi. Purtarea ta e fără seamăn. De ce n-am spune 
adevărul? Şi totuşi nu e prea târziu să-ţi pară rău. Ascultă 
ce sunt pregătit să fac. Voi sta lângă altar cu ceata mea de 
luptători, ca să te ocrotesc şi să te smulg din gheara 
morţii. 

Poate-ţi aduci aminte de legământul meu, când îţi va 
fulgera jungherul peste gât. N-am să te las să pieri, pradă 
unei sminteli. Mergând cu aste arme la altarul Artemidei, 
voi aştepta înfiorat sosirea ta. (Achilleus şi însoțitorii lui 
pleacă.) 

Iphigeneia 

De ce-ţi curg lacrimile în tăcere, mamă? 

Klytaimnestra 

Biata de mine, vai, mi-e inima zdrobită. 

Iphigeneia 

Taci, nu-mi slăbi curajul, ci fa precum îţi cer. 

Klytaimnestra 

Vorbeşte, căci n-am să-ţi resping, copilă, rugăminţile. 


Iphigeneia 
Să nu retezi şuviţe, cumva, din părul tău; să nu-ți 
învălui trupul în straie mohorâte. 


Klytaimnestra 

De ce acest îndemn, doar te-am pierdut, copilă? 

Iphigeneia 

N-ai să mă pierzi; eu am să fiu gloria ta. 

Klytaimnestra 

Ce spui? Cum să nu plâng sfârşitul vieții tale? 

Iphigeneia 

Ba nu, căci mie nu mi se va înălța mormânt. 

Klytaimnestra 

Cum? Nu-i îndătinat că morţii trebuie să se îngroape? 
Iphigeneia 

Altarul Artemidei va fi mormântul meu. 

Klytaimnestra 

Copila mea, voi împlini dorinţa ta îndreptăţită. 

Iphigeneia 


Mă bucur să fiu binefăcătoarea țarii <mele>. 

Klytaimnestra Ce să le spun surorilor din partea ta? 

Iphigeneia 

Nici ele să nu poarte straie negre. 

Klytaimnestra 

Ce alte vorbe dragi le mai trimiţi fecioarelor? 

Iphigeneia (în pragul cortului apare Orestes) 

Doar «bun rămas!» Iar din Orestes creşte-ți un 
bărbat. Klytaimnestra 

Cuprinde-l strâns în brate, îl vezi ultima dată. 

IPHIGENEIA (îmbràtişându-] pe Orestes) 

O scumpe reazăm firav al surorii tale! 

Klytaimnestra 

Ce dor aş mai putea să-ți împlinesc în Argos? 

Iphigeneia 

Să nu-l urăşti pe tata; el este soțul tău. 


Klytaimnestra Ba fie să plătească pentru acest omor! 

Iphigeneia 

Nevrând el mă jertfeşte pământului Helladei. 

Klytaimnestra 

Prin mârşavă trădare, nevrednică de casa lui Atreus. 
Iphigeneia 

Acolo cine mă va duce, ca să nu fiu de păr târâtă? 

Klytaimnestra Eu însămi te voi duce. 

Iphigeneia 

Tu nu, cu neputinţă. 

Klytaimnestra 

<Am să te duc>, ţinându-mă de straiul tău. 

Iphigeneia 

O mamă, dă-mi crezare şi nu mă însoţi; aşa va fi mai 
bine pentru amândouă. Un servitor de-al tatii să mă 
călăuzească spre lunca Artemidei, în care voi pieri. 

Klytaimnestra Vai, pleci, copila mea! 

Iphigeneia 

Şi nu mă voi întoarce niciodată. 

Klytaimnestra o părăseşti pe maică-ta? 

Iphigeneia 

Cum vezi, deşi tu nu eşti vinovată cu nimic. 

Klytaimnestra Opreşte-te, nu mă lăsa! 

Iphigeneia 

Nu vreau să plângi. lar voi, femeilor în floare, la 
săvârşirea mea, sunaţi-i, spre cinstire, un peânlol 
fecioarei Artemis! Meniţi-le de bine danailor, cântând. 
Aduceţi coşurile sfinte şi mistuiţi în foc spre ispăşire orzul, 
în timp ce tatăl meu va merge împrejurul altarului prin 
dreapta102. Eu le voi da elenilor salvare şi victorie. 
Călăuziţi-o <acum> pe nimicitoarea Troiei şi-a ţării 
Phrygiei! împodobiţi-mi fruntea cu panglici, iată ofranda 
pletelor mele, faceţi să curgă apa lustrală! încingeţi 
templul cu dansuri de slavă, încingeţi altarul stăpânei 


Artemis, al preafericitei zeițe! 

Sângele meu, sortit să se scurgă, va spăla profeţiile 
rele. 

Mamă, o mamă augustă, primeşte-mi prinosul de 
lacrimi; 

<acolo> nu se cuvine să plâng, la altar. 

Io, io, femeilor tinere, cântaţi-o, cu mine-mpreună, pe 
Artemis, vecina cetăţii Chalkis. 

<pe Artemis> doamna Aulidei, unde, din pricina 
numelui meu, zac în strâmte limanuri navele cu luptători 
îndâriiţi. 

Io, io, pământ al pelasgilor103, o mamă, şi case din 
vatra Mykenei! 

Corul 

Numeşti cetatea lui Perseus, clădită prin truda 
Cyclopilor104. Iphigeneia 

Tu m-ai hrănit să-i aduc Helladei speranţa salvării. 
Nu mă cutremură moartea. 

Corul 

Renumele tău dăinui-va de-a pururi. 

Iphigeneia 

Io, io! Lumină din torţele zilei, văpaie a bolţii cereşti, 
mă-ndrept către altă viaţă. 

Soarta mă poartă spre alt sălaş. 

Rămâi cu bine preadulce lumină105. 

(Iphigeneia pleacă solemn, însoţită de câteva femei şi 
de oamenii lui Agamemnon. În timp ce Corul începe să-şi 
depene cântul, Klytaimnestra se retrage în cort.) 

Corul 

lo, io! Priviţi-o pe nimicitoarea Troiei şi-a ţării 
Phrygiei cum pleacă să ise-ncunune fruntea, să-i gâlgâie pe 
creştet apa lustrală! 

Stropii sângelui său risipit păta-vor altarul 
necruţătoarei zeițe, ţâşnind din gingaşul gât <junghiat>. 


Tatăl tău te aşteaptă, gata să verse ulciorul cu apa de 
jertfa, aheii-narmaţi te aşteaptă, dornici s-ajungă, plutind, 
la Ilion. 

Rugămu-ne totuşi Fecioarei, odraslei lui Zeus, reginei 
zeiţelor, Artemis, precum într-un ceas cu noroc: 

«O preaslăvito, harul tău răsplătească această viaţă 
ce cade jertfită; mută pe țărm phrygian armata Helladei, la 
Troia, cuibul trădării! 

Ingăduie-i lui Agamemnon să aşeze cununa celei mai 
mari victorii pe lăncile patriei, iar pentru sine, de- 
asemenea, să cucerească o nemuritoare faimă!» 

(Se întoarce unul din oamenii lui Agamemnon care 
au însoțit-o pe Iphigeneia la sacrificiu.) 

Vestitorul 

Fiică a lui Tyndareos, o Klytaimnestra, ieşi din cort, 
ca să-mi asculţi vestirea. 

Klytaimnestra 

Eu glasul ţi l-am auzit şi ies afară tremurând de 
teamă, cumplit înfricoşată, nemernica de mine. Ce 
pacoste-mi vesteşti, adaos celei dinainte? 

Vestitorul 

Nu! Am să-ţi spun, despre copila ta, un lucru 
minunat, nemaivăzut. 

Klytaimnestra 

Vorbeşte-odată, iute, nu tărăgăna! 

Vestitorul _ 

Stăpână scumpă, vei afla fără greşeală totul. Incep să 
povestesc, doar mintea, tulburată, să nu-mi încurce limba 
în timpul cuvântării. 

Când am pătruns, călăuzind-o pe copila ta, în crângul 
Artemidei, a lui Zeus fiică, şi-n pajiştile scânteind de flori, 
unde urmau să se adune războinicii Helladei, îndată a sosit 
mulţime de argei. 

Regele Agamemnon, când a văzut fecioara înaintând 


în crângul sfânt, spre jertfa, gemu adânc, întoarse capul şi 
încercă să nu-şi trădeze plânsul, trăgându-şi mantia peste 
obraz. Dar ea, oprindm se în faţa tatălui, rosti: 

«Sunt lângă tine, tată, şi-ţi încredinţez de bunăvoie 
trupul, pentru cetatea mea, şi pentru tot întinsul 
pământului Helladei. 

Suiţi-mă pe piatra altarului zeiţei, jertfiţi-mă, să fie 
prezicerea-mplinită! 

Vreau, cât îmi stă-n putere, să mergeţi cu noroc, să 
dobândiţi prin arme coroana biruinţei şi să vă-ntoarceţi 
<teferi> în ţara strămoşească. 

Niciun argeu asupra-mi să nu-şi întindă mâna. 

Tăcută, neclintită, eu îmi ofer gâtlejul.» 

Aşa vorbi şi toţi din inimă s-au minunat de cugetul 
fecioarei cumpătat şi dârz. Talthybios, cum era cuvenit, 
venind în mijloc, porunci armatei să păstreze o linişte 
smerită. lar ghicitorul Kalchas trase din teacă spada 
ascuţită, o puse într-un coş de aur, umplut cu boabe pentru 
jertfa, apoi încunună cu panglici capul fetei. Atunci feciorul 
lui Peleus, luând coşul şi apa purificatoare, înconjură 
altarul Artemidei şi-l stropi; apoi rosti106: 

«Fiică a lui Zeus, care ucizi jivine hăituite şi îţi 
răspândeşti lumina strălucindă în cercul nopţii blânde107, 
primeşte jertfa ce ţi-o hărăzesc armata întrunită şi regele- 
Agamemnon. 

Primeşte sângele fără prihană din gâtul unei gingaşe 
fecioare, acestor nave dă-le prielnică plutire, iar turnurile 
Troiei răstoarnă-le cu lancea.» 

Atrizii, împietriţi, şi toată oastea, îşi ţineau privirile-n 
pământ. Numaidecât un preot, apucând mânerul spadei, se 
rugă şi căută în gâtul Iphigeniei un loc în care să-şi înfigă 
fierul. 

Imi năpădise pieptul o tristeţe grea, stăteam cu ochii 
pironiţi în jos, când, iată, s-a-ntâmplat chiar o minune: am 


auzit cu toţii desluşit bufnitul fierului înfipt, dar unde oare, 
în ce străfund al gliei se mistui fecioara? strigă puternic 
preotul şi s-a întins prin toată oastea ţipătul, căci se iscase, 
prin har divin, un fapt nebănuit şi parcă neaievea, deşi era 
văzut. Într-adevăr, o căprioară se zbătea, nespus de mare 
şi frumoasă, pe pământ, şi sângele îi şiroia peste altar. Iar 
Kalchas, năucit de bucurie, a strigat: 

«O căpetenii ale oştilor unite, o luptătorilor ahei, 
priviţi ce fel de jertfă a vrut să şi-o aducă zeiţa la altar! 

Priviţi la căprioara ce zburda prin munţi. 

Pe-aceasta şi-a dorit-o, mai mult decât pe fată, 
nevrând să se păteze cu nobilul ei sânge. 

Ofranda de răscumpărare a primit-o şi ne-a dat cale 
liberă spre Ilion cu vânturi de folos. Năierilor, porniţi 
degrabă la corăbii! Noi astăzi vom pluti de la Aulis, din 
golful cel întortocheat, să despicăm în larg talazurile 
mării.» 

Când jertfa s-a topit, prin ardere de tot, în flacăra lui 
Hephaistos, profetul s-a rugat să fie norocoasă întoarcerea 
armatei. Pe mine Agamemnon m-a zorit să-ţi spun ce har a 
dobândit copila ta din partea zeilor şi ce renume veşnic în 
Hellada. 

Alungă-ţi jalea, stinge-ţi ura de bărbat. De nepătruns 
sunt ţelurile zeilor; pe cei care li-s dragi îi mântuie. Azi, în 
acelaşi timp, copila ţi-a murit şi totodată este vie. 

Corifeul 

Ce fericită sunt s-aud vestirile acestui sol! El spune 
că fiica ta hălăduieşte printre zei. 

Klytaimnestra Ce fel de zeu te-a răpit, copilă? 

Ce nume să-ţi dau? Şi cum să mă-ncred în fumul 
acestor poveşti care caută-n van să-mi aline amarnicul 
suflet îndoliat108? 

Corifeul 

Dar iată că regele însuşi vine şi poate-ntări cele 


spuse de vestitor. 

(Intră Agamemnon. ) 

Agamemnon 

Regină, să nu ne trufim cu soarta fetei noastre. Ea 
negreşit petrece în lumea zeilor. Întoarce-te acasă cu acest 
vlăstar nevârstnic, moştenitorul unui neam ales. Armata 
este gata să pornească-n larg. Rămâi cu bine! O lungă 
despărţire se-aşterne între noi, până mă voi întoarce de la 
Troia109. Fie să ai de fericire partel110! (Klytaimnestra 
rămâne împietrită, în timp ce Agamemnon pleacă.) 

Corul 

Fie s-ajungi bucuros, Agamemnon, pe pământul 
Phrygiei şi să revii, printre noi, încărcat din belşug cu 
prăzi de la Troia111! 

HEKABE 

(în ordinea intrării în scenă) 

UMBRA LUI POLYDOROS. 

HEKABE, fostă regină a Troiei. 

CORUL femeilor troiene captive. 

POLYXENE, fiica Hekabei. 

ODYSSEUS. 

TALTHYBIOS, crainicul aheilor. 

O SERVITOARE. 

AGAMEMNON. 

POLYMESTOR, un rege thrac. 

Captive troiene, oameni înarmaţi din suita lui 
Odysseus, Agamemnon şi Polymestor. 

Acţiunea dramei se desfăşoară pe coasta Thraciei, în 
Chersonesos. Aproape de mare este rânduită tabăra 
aheilor, în mijlocul căreia se înalţă cortul lui Agamemnon. 
E noapte, spre dimineaţă. Din ceața mării se înfiripă 
Umbra lui Polydoros. 

Umbra lui polydoros112 

Venind aici, am părăsit tărâmul morţilor şi porţile 


întunecimii, în care locuieşte Hades, deosebit de ceilalţi 
zei. 

Eu sunt Polydoros. Hekabe mi-a fost mamă, fiica lui 
Kisseus, iar tată mi-a fost Priamos. Acesta, când a înţeles 
că Ilion, cetatea phrygienilor113, poate să fie cucerită de 
ahei, cuprins de frică, m-a trimis, departe de pământul 
Troiei, în casele lui Polymestor, thracul, oaspetele său, cel 
care seamănă aceste şesuri roditoare din Chersonesos114 
şi care dă porunci, cu sulița în mână, unui popor de 
călăreţi. Cu mine împreună, tata a trimis belşug de aur pe 
ascuns, gândindu-se că, dacă zidurile Troiei s-ar surpa 
cândva, copiii lui rămaşi în viaţă să nu cunoască sărăcia. 

Eram cel mai nevârstnic dintre Priamizi; aşa se face 
că m-a scos din ţară, punându-mă la adăpost, căci 
fragedele mele braţe încă nu puteau să poarte pavăza şi 
lancea. 

Cât timp întăriturile cetăţii erau falnice, cât timp 
stăteau neclătinate turnurile Troiei, cât timp norocul a 
ţinut cu spada fratelui meu Hektor, eu am crescut frumos, 
înconjurat de multă grijă, în Thracia, la oaspetele 
părintesc, sărman de mine! Dar când a fost răpusă Troia, 
când sufletul lui Hektor a pierit, când vatra părintească ne- 
a fost nimicită şi tatăl meu s-a prăbuşit lângă altarul 
ridicat spre slava zeilor, înjunghiat de mâna cruntă a lui 
Achilleus, atunci am fost ucis de gazda mea, din lăcomie 
pentru aur, şi oropsitul trup mi l-a zvârlit în valuri, ca el să 
pună stăpânire pe comoară şi s-o păstreze în conacul său. 

Acuma trupul meu zace pe țărm sau, când se umflă 
marea, este târât de valuri în dubla, ritmica lor legănare, 
nejeluit, neîngropat. Iar sufletul mi s-a desprins de trup şi 
zboară lin deasupra mamei mele dragi, Hekabe; aceasta e 
a treia dimineaţă de când pluteşte în văzduh şi de când 
biata <mama>, luată de la Troia, a pus pe-acest pământ 
piciorul, în Chersonesos. 


În vremea asta toţi aheii, lăsându-şi navele-ancorate, 
întârzie de-a lungul ţărmurilor Thraciei, căci Achilleus, 
feciorul lui Peleus, li s-a ivit în aer peste groapa lui şi-a 
țintuit pe loc întreaga oaste, care dorea să plece către casă 
cu vâslele muiate în talazuri. lar el stăruitor o cere pe 
Polyxene, sora mea, drept gingaş sacrificiu de cinstire la 
mormântul său; sunt sigur c-o va dobândi. Nu va rămâne 
fără să primească de la prieteni partea lui de pradă115. 
Surorii mele i-a fost hărăzit să moară astăzi. 

Aşa, sub ochii mamei mele se vor afla cadavrele a doi 
copii, al meu şi al acestei nefericite fete. Deoarece şi eu, 
sărman de mine, ca să-mi câştig loc de mormânt, am să 
ajung, împins de valul mării lânced, în preajma unei sclave. 
<Zeii> puternici de sub glie au decis să fiu încredinţat 
Hekabei, maică-mea, ca ea cu propriile mâini să mă 
îngroape. Şi astfel se va împlini singura mea dorinţă116. 
(în pragul cortului central apare, clătinându-se, Hekabe.) 

Acum să ies din calea bătrânei mele mame. O văd 
cum îşi îndreaptă paşii-ncoace prin poarta cortului lui 
Agamemnon, înfricoşată de cum arătam în visul ei. Vai, 
mamă smulsă din regeasca noastră casă, ca să trăieşti zile 
de sclavă, cât nenoroc te asupreşte! Şi câtă glorie te 
îmbrăca odinioară! Un zeu ţi-a revărsat necazuri pe 
măsura marii tale fericiri de altă datăl17. (Umbra lui 
Polydoros se mistuie, odată cu ceața nopții. Lumina 
sporeşte, Hekabe, cu faţa îngrozită şi hainele răvăşite, 
înaintează, sprijinită de câteva femei troiene, servitoarele 
sale.) 

Hekabe 

Copilele mele, conduceţi afară din cort această 
femeie trecută, conduceţi-o şi sprijiniţi-o, troienelor, pe cea 
înrobită cu voi laolaltă, dar mai înainte regină. 

Luaţi-mă,  duceţi-mă,  conduceţi-mă,  ridicaţi-mă. 
Mâinile voastre să-mi ţină zbârcita mână. 


Iar eu, pipăind pământul cu lemnul cârjei pe care mă 
sprijin, grăbi-voi mersul greoi al picioarelor mele bătrâne. 

O rază a lui Zeus, o noapte obscură, de ce îmi 
răstoarnă odihna cumplite năluci nocturne? 

O Glie augustă şi mumă a viselor mele cu aripi negre, 
departe de mine ducă-se aceste nocturne vedenii, a fiului 
meu salvat în Thracia şi-a Polyxenei, scumpa-mi copilă, 
amândoi cu chipuri de spaimă! 

O zeilor subpământeni, scăpaţi-mi feciorul, singurul 
reazem al neamului meu, care trăieşte în Thracia, ţara 
zăpezilor, ocrotit de un oaspăt al tatălui său! 

<Curând> ceva groaznic se va petrece. 

O voce de jale va suna împreună cu tânguirile 
noastre. 

Nicicând n-a zvâcnit mai tare de fior şi cutremur 
inima mea. 

Unde să-l aflu pe Helenos, cel înzestrat cu suflu 
profetic? 

Dar pe Kasandra unde s-o aflu să tălmăcească visele 
mele118? 

Căci am văzut <în vis> un lup cu labele însângerate 
sfâşiind fără milă o ciută pestriță, în preajma genunchilor 
mei. 

Şi mai am un temei de spaimă: e umbra lui Achilleus, 
nălucită, pe vârful movilei lui funerare, cerând ca prinos de 
cinstire pe una din fetele Troiei atât de amarnic lovite. 

Fierbinte rogu-vă, zeilor, feriţi-mi copila, feriţi-mi 
copila de toată primejdia! 

(Intră Corul alcătuit din femei şi fete troiene captive.) 

Corifeul 

M-am strecurat degrabă, să vin la tine Hekabe, 
părăsit-am cortul stăpânului căruia mă deteră prin tragere 
la sorţi. 

Şi pilcul acesta de sclave, minate departe de Ilion, 


patria lor cucerită de-ahei cu vârful lăncii, nu vine defel să 
facă mai line durerile tale, regină. 

lar eu m-am împovărat cu o veste, cu o veste 
cumplită; eu îţi aduc solie de suferinţe. Se spune că toţi 
aheii, strânşi laolaltă în adunare, au hotărât s-o închine 
jertfa lui Achilleus pe copila ta. 

Ai aflat cum el s-a ivit pe vârful gorganului său 
funerar în armură de aurl19 

şi-a zădărnicit plutirea flotei marine cu pânzele 
desfăşurate în vânt, rostind tunător aceste cuvinte: 

«Unde purcedeţi pe ape, danailor120, lăsându-mi 
fără prinos mormântul?» 

Atunci izbucni furtunos o ceartă aprinsă şi două 
păreri se-nfruntau în armata elenilor, înţesată de suliţi: 
unii voiau să aducă o jertfă mormântului, iar alţii erau 
împotrivă. 

Se lupta pentru binele tău Agamemnon, ocrotindu-şi 
bakehanta profeţitoare121 cu care împarte-aşternutul. 

Dar cei doi Theseizi, vlăstarii <cetăţii, Atena122, 
luând fiecare cuvântul, se uneau într-un cuget, anume, să 
încunune mormântul lui Achilleus cu o jertfă de sânge 
proaspăt. 

Spuneau că nicicând nu vor pune îmbrăţişările unei 
Kasandra mai presus de isprăvile lui Achilleus. 

Aceste păreri, susţinute vârtos de ambele părţi, se 
cumpăneau, până când Odysseus, isteţul şi amăgitorul 
dulce la vorbă, neîntrecut în a măguli poporul 123, a 
convins luptătorii să nu se opună dorinţei celui mai vajnic 
erou al aheilor, cruţând un sânge de sclavă, să nu dea 
prilej unei umbre, dintre cele ce stau aproape de 
Persephone, să-i spună cumva că urmaşii lui Danaos, când 
au plecat din câmpia troiană, au fost ingraţi cu semenii lor 
răposaţi pentru cauza-ntregii Hellade124. 

Şi astfel, nu peste multă vreme. 


Odysseus va sosi să despartă de tine tânăra, 
frumoasa fiică, s-o răpească din braţele tale bătrâne. 

Aleargă la temple, fugi la altare, cazi la genunchii lui 
Agamemnon, imploră-l fierbinte! 

Strigă spre zeii din cer şi spre cei din pământ! 

Poate rugile tale vor face să nu fii lipsită de biata 
copilă; dacă nu, îţi va fi hărăzit, din gâtul cu podoabe de 
aur al fetei prăbuşită în faţa mormântului să vezi curgând 
o purpură sumbră de sânge125. 

Hekabe 

Vai mie, sărmana! Ce să mai spun? 

Ce țipăt să-nalţ, ce plâns hohotit? 

Nemernică, ah! bătrâneţe nemernică! 

Sclavie de neîndurat, peste putere de suferit! 

Vai mie! cine-mi va da ajutor? 

Copiii? Cetatea? Dar, spuneţi-mi, care? 

Bătrânul meu soţ a pierit, mi-au pierit şi copiii. 

La cine să merg? Ce drum să apuc? încotro să mă- 
ndrept? 

Cine-mi va da ajutor, ce daimonl26, ce zeu? 
Troienelor, voi, ce-mi aduceţi cumplita veste, voi, 
vestitoare a negrei năpaste, mă ucideţi, îmi daţi lovitura de 
moarte. 

Viaţa, lumina, nu mai au preţ pentru mine. 
Conduceţi-mi paşii, vai mie! 

Conduceţi o biată bătrână spre cortul acesta. Copila 
mea, fata celei mai obidite mame, ieşi din lăcaşul tău şi 
vino la mine. 

Ascultă, copilă, ce ştire, ce ştire-am aflat: în joc este 
însăşi viaţa ta. 

POLYXENE (ieşind din acelaşi cort ca Hekabe) Ah! 
mamă, de ce mă strigi, mamă? 

Ce altă năpastă-mi vesteşti? 

De ce m-ai chemat să ies din cort ca o pasăre 


cuprinsă de groază? 

Hekabe 

Vai mie, copila mea! 

Polyxene 

De ce mă întâmpini gemând? 

Acest început mă umple de spaimă. 

Hekabe 

Aiai! pentru viaţa ta! 

Polyxene 

Dezvăluie-mi totul, nu ocoli adevărul. 

Eu tremur de frică, eu tremur, mamă. 

Pentru ce atâtea suspine? 

Hekabe 

Copilă, copilă din mamă de plâns! 

Polyxene 

Ce ştire îmi dai prin aceste cuvinte? 

Hekabe 

Argeii doresc, uniţi într-un gând, să te închine jertfită 
lui Achilleus la mormânt. 

POLYXENE 

Vai mie! mamă, cum poţi să-mi vesteşti cea mai 
amarnică nenorocire?  Luminează-mă,  luminează-mă, 
mamă. 

Hekabe 

Ţi-am împărtăşit, copilă, o veste cruntă. Aceste femei 
îmi spun că argeii au hotărât prin vot cu privire la viaţa ta. 

POLYXENE 

O mamă, lovită cumplit şi atoturgisită, o mamă, ce 
trai nemilos, ce încercare neîndurată, ce încercare de 
nerostit a zvârlit vreun zeu peste zilele tale! 

Iată că eu, deşi sunt fiica ta, nu voi mai fi părtaşă, nu 
voi fi tristă părtaşă a tristei tale sclavii de femeie căruntă. 

La fel cum e smulsă o juncă din leagănul munţilor 
unde-a crescut, astfel o vei vedea, sărmano, pe sărmana ta 


Polyxene smulsă din braţele tale, cu gâtul tăiat, şi trimisă, 
pradă lui Hades, în bezna subpământeană, să stea printre 
umbre, nefericita. 

Plâng pentru viaţa ta, oropsită mamă, cu lacrimi 
fierbinţi, cu suspine adânci, dar nu-mi plâng viaţa, ruina şi 
umilirea, căci a muri pentru mine înseamnă ea dobândi> o 
soartă mai bună. 

Corifeul îl văd pe Odysseus venind în grabă, Hekabe, 
să-ţi aducă ştire nouă. (Intră în scenă Odysseus, înarmat, ţi 
o gardă de războinici.) 

Odysseus 

Femeie, cred că ai aflat ce-a hotărât armata şi ce 
părere a învins la vot. Eu totuşi îţi voi spune. Aheii au găsit 
de cuviinţă pe Polyxene, fata ta, să o jertfească la movila- 
naltă127 sub care zace Achilleus şi m-au ales pe mine să 
ridic şi să conduc fecioara; apoi fiul lui Achilleus va fi 
rânduitor şi preot al acestui sacrificiu. Socot că ştii ce 
trebuie să faci. Nu-mi da prilej s-o iau cu sila, nu încerca să 
lupti cu mine. Să-ţi cântăreşti câtă putere ai şi nu uita 
restriştea ta fără ieşire. Ai dovedi înţelepciune să te porţi 
chiar în nenorociri cum se cuvine. 

Hekabe 

Aiai! Aceasta-i, pare-mi-se, clipa cruntei înfruntări, 
grea de suspine şi scăldată-n lacrimi. Eu n-am murit când 
trebuia să mor; Zeus nu m-a nimicit, ci mă păstrează vie, 
spre a vedea, după atâtea rele, noi rele, şi mai mari, 
nemernica de mine! 

Dar dacă li se dă şi sclavilor îngăduinţa de-a pune 
oamenilor liberi întrebări ce nu-i mâhnesc în inimă şi nu-i 
rănesc, ai datoria să-mi răspunzi, iar eu să te întreb şi să-ţi 
ascult răspunsul. Odysseus 

Ai voie să mă-ntrebi. Îţi dau acest răgaz. 

Hekabe 

Ţii minte ziua când te-ai furişat la Ilion ca spion, în 


straie zdrenţuite, încât erai de nerecunoscut, şi când din 
ochi ţi se scurgeau pe faţă picături de sânge128? 

Odysseus 

Ţin minte şi-am fost tulburat adânc de întâmplare. 

Hekabe 

Ţi-aduci aminte că Helena te-a recunoscut şi casta> 
mi-a destăinuit-o numai mie129? 

Odysseus 

Mi-aduc aminte că eram primejduit nevoie mare. 

Hekabe 

Şi că-mi îmbrăţişai umil genunchii? 

Odysseus 

Astfel că mâna mi s-a încleştat de straiul tău. 

Hekabe 

Atunci nu te-am salvat, nu eu te-am scos din ţară? 
Odysseus 

Ba da, iar mulţumită ţie, mi-e dat să văd lumina zilei. 
Hekabe 

Şi ce mi-ai spus atunci, când erai prinsul meu? 

Odysseus 

Cuvinte multe, născociri spre a scăpa de moarte. 

Hekabe 

Nu crezi că tu te dovedeşti a fi mişel, când iei atare 
hotărâri <acum>, tu, care, după ce m-am fost purtat cu 
tine, aşa cum singur recunoşti că m-am purtat, departe de- 
a mă ocroti, mă covârşeşti cu tot amarul de care eşti 
<acum> în stare. 

O neam ingrat al demagogilor, care vânaţi onoruri! 
De nu aş fi avut nicicând ocazia de-a vă cunoaşte! Căci 
pentru voi a vă răni prietenii este un fleac, doar să puteţi 
rosti discursuri care plac mulţimii. 

Dar ei <elenii> cum de au crezut c-ar fi un mare act 
politic să condamne copila mea la moarte? Ananke i-a 
constrâns cumva să-nchine o jertfă omenească la mormânt, 


şi nu vreo juncă, după cum se cuvenea? Sau, dacă 
Achilleus, drept răzbunare, doreşte moartea celor care l-au 
ucis, pe ce temei îmi hărăzeşte morţii fata? Ea barem cu 
nimic nu i-a greşit. El trebuia să ceară, pentru mormântul 
său, un alt prinos de sânge, şi-anume pe Helena, căci ea l-a 
nimicit, amestecându-l în războiul Troiei. Şi dacă trebuie 
aleasă, dintre femeile captive, o victimă de spiţă-naltă şi 
chipeşă fără pereche, aceasta nu-i niciuna dintre noi, ci 
tocmai fata lui Tyndareos, care prin frumuseţe pe toate le 
umbreşte, iar vina ei nu este cu nimic mai mică decât vina 
noastră. Cu drept cuvânt susţin părerea aceasta 130. 

la seama: dacă-ţi cer ce se cuvine să-mi înapoiezi, 
plăteşte-ţi datoria! Deci recunoşti că mi-ai prins mâna, că 
te-ai trântit pe jos 

<în faţa mea, şi mi-ai atins obrazul veşted? (Hekabe 
se prosternă ca rugătoare înaintea lui Odysseus.) 

La rândul meu, azi îţi ating eu mina şi obrazul. 
Cerşesc răsplată de la tine pentru felul cum te-am ajutat 
atunci. Te rog fierbinte, nu-mi smulge din mâini copila, n-o 
ucide! Destui sunt cei care s-au prăpădit. Ea - mi este 
bucuria, prin ea îmi uit de suferinţe, doar ea, pentru atâţia 
morţi, îmi este alinare, ocrotitoarea bătrâneţii mele albe, 
toiagul meu şi călăuza mea pe cale. 

Cei mari să nu se folosească nedrept de marea lor 
putere, învingătorii să nu creadă că totdeauna vor învinge. 
Şi eu am fost odată fericită, dar astăzi nu mai sunt nimic; 
am fost lipsită în răstimpul unei zile de toată strălucirea şi 
de tot belşugul 131. 

O scump obraz, respectă-mi bătrâneţea! Mergi, află-i 
pe ahei, înduplecă-i, arată-le că-i strigător la cer să 
omorâţi femei pe care nu le-aţi căsăpit la început, luându- 
le de la altare, ci le-aţi cruțat. Când este viaţa omului în 
joc, la voi, stăpâni şi sclavi sunt ocrotiţi de-aceeaşi 
lege132. Sunt sigură că ai puterea de-a-i convinge, chiar 


dacă ai susţine o ticăloşie. Aceleaşi gânduri n-au aceeaşi 
forţă când le rosteşte un necunoscut sau cineva ilustru. 

Corifeul 

Nu-i fire omenească atât de împietrită, încât să poată 
asculta, fără să verse lacrimi, suspinele şi gemetele tale 
lungi, tânguitoare. Odysseus 

Primeşte să te lămuresc, Hekabe; nu-l socoti, în 
răzvrătirea ta, răuvoitor pe unul care-ţi spune cuvinte 
cumpănite. Într-adevăr sunt pregătit să te salvez pe tine, 
binefăcătoarea mea, acestea nu sunt vorbe-n vânt, dar n- 
am de gând să neg ce am rostit în faţa tuturor aheilor. 

Fiind acum stăpânii Troiei, noi trebuie să dăm copila 
ta celui mai dârz erou, de vreme ce pofteşte o jertfă 
sângeroasă. Un rău de care suferă multe cetăţi este că 
oamenii neînfricaţi şi plini de însuşiri alese nu dobândesc 
mai mult decât mişeii. 

Femeie, Achilleus e vrednic să-l cinstim, bărbatul 
care a murit nespus de glorios pentru Hellada. N-ar fi 
ruşine să ne folosim de un prieten cât e viu, ca să-l uităm 
pe urmă, când închide ochii? Ce se va spune când se va ivi 
prilejul unei alte adunări de luptători, al unei alte lupte cu 
duşmanul? Vom merge să ne batem sau mai curând vom 
sta pe loc de dragul vieţii, văzând că, mort, războinicul nu 
are parte de cinstire? 

Eu unul, câtă vreme sunt în viaţă, chiar dacă-aş fi s-o 
duc de azi pe mâine, nu m-aş plânge; în schimb, lăcaşul 
meu de veci aş vrea să-l vadă muritorii încărcat cu semne 
de cinstire, deoarece asemenea recunoştinţă nu e 
trecătoare. 

Tu spui că soarta-ţi este vrednică de plâns. Ascultă şi 
răspunsul meu: avem şi noi, la fel, femei bătrâne şi 
moşnegi nu mai uşor loviți ca tine, avem mirese văduvite 
de nobilii lor miri, ce zac răpuşi în pulbere, sub Ida133. 

Îndură deci aceste suferinţe. Şi dacă obiceiul nostru 


de a cinsti viteazul este rău, învinuiască-mă oricine de 
sminteală. Voi, asiaticii134, n-aveţi decât să nu vă socotiți 
prietenii prieteni, să nu vă sinchisiţi de cei ce mor în slavă. 
Aşa Hellada pururea va înflori, iar voi veţi câştiga izbânzi 
aidoma convingerilor voastre. Corifeul 

Aiai! Cât e de rea sclavia totdeauna! Cum trebuie să 
sufere, supusă cu puterea, ceea ce nu-i de îndurat! 

Hekabe 

Fiica mea, cuvintele mi s-au împrăştiat în aer; 
zadarnic le-am rostit, ca să te scap de moarte. Dar dacă ai 
putere mai multă decât mine, tu stăruie să ţi se cruţe viaţa, 
şi gura ta, precum privighetoarea, să sune glasuri felurite. 
Aruncă-i-te la genunchi lui Odysseus, mâhnită, şi încearcă 
să-l îndupleci. Ai un temei să-l agrăieşti, şi el are copii, aşa 
că poate să-l înduioşeze soarta ta. 

POLYXENE 

Văd, Odysseus, că îţi ascunzi sub haine mâna dreaptă 
şi îţi întorci obrazul, să nu-ţi ating bărbia135. Fii liniştit, 
căci ai scăpat să te implor în numele lui Zeus al 
Rugătorilor136. 

Te voi urma nu doar pentru că sunt silită, ci şi pentru 
că ţin să mor. De m-aş împotrivi, ar însemna să mă arăt a fi 
becisnică şi prea deviaţă-iubitoare. 

La ce aş mai trăi? Aveam drept tată pe mai-marele 
întregului popor al phrygienilor: aşa mi-a fost în lume 
începutul! apoi am fost hrănită cu speranţe fără seamăn. 
Fiind menită să ajung mireasa unui rege, mă aşteptam să 
se întreacă peţitorii pentru mine: 

care palat, ce vatră urma să mă primească? Eram, 
nefericita! stăpâna tuturor femeilor şi fetelor troiene; spre 
mine se-aţinteau toate privirile; eram cu zeii deopotrivă, 
doar că supusă morţii. 

Şi-acum iată-mă sclavă. Fie şi numele acesta, ce-mi 
sună neobişnuit, face să-mi fie dragă moartea. Apoi, poate 


că aş ajunge în mâinile unui stăpân cu inimă hapsână, 
care, vărsând bani de argint, m-ar cumpăra pe mine, a lui 
Hektor soră şi-a multor alţi viteji, şi m-ar sili să coc la el în 
casă pâine, să-i mătur locuinţa sau să tes, ah! la război. Mi- 
aş duce viaţa în amărăciune; pe urmă vreun sclav, adus de 
cine ştie unde, va pângări culcuşul meu, sortit odinioară 
unui rege. Nu, niciodată! Vreau, ca fiinţă liberă, să mi se 
stingă lumina ochilor şi să-mi încredinţez lui Hades trupul. 

Hai, du-mă, Odysseus, răpune-ţi victima. Nu întrevăd, 
în starea mea, nimic care să-mi dea credinţa sau speranţa 
că voi fi vreodată fericită. Nu-mi sta în cale, mamă, cu 
fapta sau cuvântul, doreşte mai degrabă, cu mine laolaltă, 
să mor fără a fi cunoscut o soartă ruşinoasă, nevrednică de 
mine. Când omul nu este deprins cu răul, îndură, iată, 
vreun jug, însă cu preţul câtor suferinţe? Mai multă 
fericire îi aduce moartea decât viaţa; căci viaţa fără 
frumuseţe nu e decât o grea povară. 

Corifeul 

Obârşia ilustră-şi pune pe om puternica pecete, 
deosebindu-l de mulţime, dar inima, când e aleasă, 
sporeşte slava moştenită. Hekabe 

Strălucitor ai cuvântat, fiica mea, dar cât e de amară 
această strălucire! Dar dacă totuşi trebuie să fie mulţumit 
feciorul lui Pe-leus, iar voi să nu fiţi socotiți răufăcători, 
nu-mi omorâţi copila, Odysseus. Călăuziţi-mă pe mine 
lângă rugul care l-a mistuit pe Achilleus, străpungeţi 
trupul meu, nu mă cruţaţi. Eu l-am născut pe Paris, de-al 
cărui arc a fost ucis feciorul Nereidei. 

Odysseus 

Nu te-a cerut umbra lui Achilleus pe tine, ci pe ea, 
bătrâno, să i-o sacrifice aheii. 

Hekabe 

Atunci barem sacrificaţi-mă, odată cu copila, şi pe 
mine, ca un tain de sânge dublu să sature pământul şi 


cadavrul care pofteşte-asemenea cinstire. 

Odysseus 

Ajunge să jertfim fecioara, să nu adăugăm la moartea 
sa o altă moarte. De n-am fi fost siliţi s-o facem nici pe 
asta! 

Hekabe 

Dar trebuie neapărat să mor şi eu cu fata mea. 

Odysseus 

Cum? Nu ştiam că am aici stăpâni de care să ascult. 

Hekabe 

Am să mă ţin de trupul tău, cum iedera se-agaţă de 
stejar. Odysseus 

Nu, dar încrede-te în cei mai înţelepţi ca tine. 

HEKABE (imbrățişându-şi fiica) 

Îţi spun că nu mă învoiesc să mă despart de-acest 
copil. Odysseus 

la seama: n-am să plec din locul ăsta fără ea. 

POLYXENE 

Mamă, ascultă-mă. lar tu, fecior al lui Laertes, fii 
îngăduitor cu sufletul dezlănţuit, cum e firesc, al unei 
mame. Sărmano, nu te arunca în luptă cu stăpânii <zilei>. 
Doreşti cumva să fii trântită la pământ şi să-ţi răneşti 
bătrânul trup, să fii cu forţa îmbrâncită, târâtă de un braţ 
vânjos? Aceasta-i soarta ce te-aşteaptă. Să nu cazi în atâta 
lipsă de mândrie. Nu, mamă scumpă, nu; dă-mi mâna ta 
preadulce, lasă-mă să lipesc obrazul meu de-al tău, căci nu 
îmi voi mai ridica vreodată ochii spre razele şi discul 
soarelui; eu astăzi le privesc ultima dată. Primeşte-mi 
spusele acestea de pe urmă. O născătoarea mea, o mamă, 
îndată mă voi duce sub pământ... Hekabe 

Iar eu, fiica mea, voi mai trăi sub cer, ca sclavă. 

POLYXENE 

„„lipsită de logodnă şi de nuntă, deşi acestea mi se 
cuveneau. 


Hekabe 

Eşti vrednică de plâns, copila mea, dar cât de 
încercată sunt şi eu. PoLYXENE 

Acolo jos, în Hades, îmi voi afla odihna, de tine 
despărțită. Hekabe 

Vai mie! ce să fac? Unde să-mi caut moartea? 

PoLYXENE 

Ca roabă voi pieri, deşi m-a zămislit un tată liber137. 

Hekabe 

La fel şi eu, după ce toţi copiii mi-au murit138. 

POLYXENE 

Ce să le spun din partea ta lui Hektor şi bătrânului 
tău so (139? Hekabe 

Vesteşte-le că am ajuns femeia, din toate, cea mai 
greu lovită. 

POLYXENE (îmbrățişându-şi mama) 

O piept, o sâni ce m-aţi hrănit cu-atâta gingăşie! 

Hekabe 

O fată mea fără noroc! O moarte timpurie! 

POLYXENE 

O mamă, bun rămas, şi tu, Kasandra, bun rămas, fiţi 
fericite! Hekabe 

Nu maică-ta, ci alţii pot să fie fericiţi. 

POLYXENE 

<Un bun rămas> şi lui Polydoros, fratele meu, aflat 
în Thracia. Hekabe 

Numai să fie viu; mă îndoiesc. Prea m-au cuprins 
nenorocirile. POLYXENE 

E viu; la moarte el îţi va închide ochii. 

Hekabe 

Sunt moartă încă dinaintea morţii. Necazurile m-au 
sfârşit. POLYXENE 

Aşază-mi, Odysseus, în jurul capului un văl şi du-mă. 
Simt, până să fiu junghiată, cum mi se frânge inima de 


bocetele mamei, şi cum pe ea o sfâşie, la rându-i, gemetele 
mele. (însoțitorii lui Odysseus îi acoperă capul cu un văl.) 

Lumină, încă pot rosti numele tău, dar nu să mă 
împărtăşesc din tine. Mi-a mai rămas numai un fir de timp, 
apoi mă voi afla sub spadă, la rugul lui Achilleus. (Polyxene 
pleacă spre locul jertfirii, condusă de Odysseus şi păzită de 
garda acestuia.) 

HEKABE (prăbuşindu-se) 

Îmi vine să leşin, vai mie! Genunchii mi se-nmoaie. 
Fiica mea, cuprinde-ţi mama, întinde-mi mâna, dă-mi-o, nu 
mă lăsa în viaţă fără tine! Prietenelor, mi-a sunat sfârşitul. 
Ah! de-aş mai apuca s-o întâlnesc o dată pe Helena de la 
Sparta, pe sora celor doi Dioskori140. Căci pentru ochii ei 
frumoşi s-a spulberat atât de ruşinos destinul fericit al 
Troiei. (Hekabe îşi acoperă faţa cu haina şi rămâne, în 
pulbere, întinsă pe pământ.) 

Corul 

Strofa 1 

Vântule, vânt marin care porţi peste mare, pe coame 
de valuri, luntrile sprintene, unde vei duce obida noastră? 
în casele cui vom ajunge, cumpărate ca sclave? în vreun 
port al pământului doric sau al Phthiotidei cu largi ogoare 
îngrăşate de frumoasele unde ale părintelui Apidanos141? 

Antistrofa 1 

Sau într-o insulă vom fi duse. 

<în nave> cu vâsle ce spintecă marea, să ne 
petrecem, vai nouă! vieţile triste? 

Să fie insula unde palmierul dintâi şi dintâiul dafin în 
cinstea-ndrăgitei Leto şi-au întins crengile sfinte, ca un 
monument al divinelor sale Dureri de naştere> 142? 

Vom merge cu fetele insulei Delos să proslăvim 
cununa de aur şi arcul zeiţei Artemis? 

Strofa 2 

Afla-vom sălaş în cetatea fecioarei Pallas, zeiţa 


frumosului car de război, unde vom prinde în ham bidivii 
pe un văl ca şofranul, îmbinând felurite culori în urzeala cu 
fire de aur a pânzei brodate143? 

Sau poate vom ţese povestea Titanilor, cărora Zeus, 
Kronidul, mistuindu-i cu fulgerul său, le dete somnul 
veciei? 

Anti strofa 2 

Vai vouă, copiilor noştri, vai vouă, străbunilor noştri, 
vai ţie, pământ pârjolit, azi numai ruini fumegânde, cucerit 
de lănci argiene! 

Iată-ne roabe, acesta e numele nostru în ţară străină. 

Smulse din Asia, în Europa vom fi strămutate de azi 
înainte, în Europa, iatacul lui Hades144. 

(Vine Talthybios, crainicul aheilor.) 

Talthybios 

Fiice ale Troiei, unde-aş putea s-o aflu pe Hekabe, 
regina de odinioară a cetăţii Ilion? 

Corifeul 

Iat-o în preajma ta, Talthybios; ea zace cu spinarea 
pe pământ, înfăşurată în veşminte. 

Talthybios 

O Zeus, ce trebuie să spun? Sunt oare oamenii 
călăuziţi de providenţă sau nu-i la mijloc decât o credinţă 
vană şi soarta muritorilor atârnă doar de întâmplare? 
Aceasta e regina phrygienilor îmbelşugaţi? Aceasta e soţia 
lui Priamos cel Mare? Acum toată cetatea s-a prăbuşit sub 
lance şi iat-o, roabă, vârstnică, lipsită de copii, cum zace 
pe pământ şi cum i s-a umplut de pulbere sărmanul cap. 
Ah! sunt bătrân şi eu. De mi-ar fi hărăzit să pier mai 
înainte de-a cădea în plasa unei sorţi îngrozitoare! 

Ridică-te, năpăstuite, îndreaptă-te, înalţă fruntea ta 
căruntă. 

HeKABE (fără să-l privească) 

Tu cine eşti, cel care nu mă laşi să zac pe jos? 


Oricine-ai fi, de ce vrei să mă scoli din suferinţa mea? 

Talthybios 

Eu sunt 'Talthybios, un slujitor al fiilor lui Danaos, 
femeie, şi vin acum la tine trimis de Agamemnon. 

HeKABE (ridicându-se brusc) 

Prietene, au hotărât aheii să mă jertfească şi pe mine 
la mormânt? Vei fi venit să mă-nsoţeşti <acolo>? Cât de 
plăcută mi-ar fi ştirea aceasta! Să ne grăbim, să nu mai 
pierdem timpul. Călăuzeşte-mă bătrâne! 

Talthybios 

Copila ta, femeie, s-a sfârşit. Eu am venit la tine 
pentru funeralii, trimis de cei doi fii ai lui Atreus, de toţi 
războinicii ahei. Hekabe 

Aiai! Ce vrei să spui? Deci n-ai venit să duci o altă 
victimă, ci să-mi vesteşti nenorocirea. Copila mea, te-ai 
stins, mi-ai fost răpită! Eu nu mai am fiică; tu nu mai eşti în 
viaţă. Vai mie, oropsita! 

Şi cum s-a petrecut omorul? V-a fost cumva milă de 
ea, bătrâne, sau poate, dimpotrivă, în clipa de pe urmă, v- 
aţi dat pe faţă duşmănia, sfârticând-o. Vorbeşte, cât ar fi de 
cruntă spusa ta. Talthybios 

Hekabe, vrei să plâng din nou de mila fetei tale? Iată 
că şi acum, istorisindu-ţi tot amarul ei, din pleoape îmi vor 
curge lacrimi, precum s-a întâmplat lângă mormânt, în 
clipa când a fost ucisă. 

Deci, în vederea sacrificiului fecioarei, se adunase la 
mormânt mulţime de ahei, întreaga oaste. Fiul lui Achilleus 
a prins-o cu mâna lui pe Polyxene şi a săltat-o pe movilă. 
Eu mă aflam în preajma sa. O străjuiau tineri ahei, aleşi 
dintre războinicii de frunte, gata să ţină victima şi s-o 
împiedice cu forţa să se zbată. 

Fiul lui Achilleus, luând cu amândouă mâinile o cupă 
de aur plină ochi, a ridicat prinosul băuturii în amintirea 
tatălui său mort şi mi-a cerut prin semne să le poruncesc 


tăcere luptătorilor ahei. Atunci, înaintând în mijlocul 
armatei, am rostit: «Tăceţi, aheilor! Tăcere să păstreze 
toată oastea. Păstraţi tăcere, linişte!» La glasul meu, 
mulţimea nici c-a mai suflat. 

lar el grăi: «O tată, fiu al lui Peleus, primeşte din 
partea mea  libaţiile-acestea, prin mijlocirea cărora 
umbrele celor răposaţi revin în lume. Întoarce-te să bei 
sângele negru şi neprihănit al fetei, pe care ţi-l vărsăm eu 
şi armata. Fii binevoitor faţă de noi, nu ne mai ţintui pe loc 
corăbiile şi înlesneşte pentru toţi călătorie de folos pe 
drumul de la Ilion spre patriile noastre145!» 

Aşa grăi şi toată-armata înălţă aceeaşi rugă după el. 
Pe urmă, apucând minerul ferecat cu aur, îşi trase sabia 
din teacă şi, printr-un semn din cap, dădu poruncă tinerilor 
luptători din strajă să pună mâna pe fecioară. Dar ea, 
înțelegând îndată, rosti cuvintele acestea: «Argeilor, voi 
care mi-aţi zdrobit cetatea, de bunăvoie îmi dau viaţa. Să 
nu-mi atingă nimeni trupul, îmi voi întinde gâtul fără frică. 
Vreau liberă să mor. De dragul zeilor! lăsaţi-mi libertatea 
până-n clipele din urmă. Eu sunt fiica unui rege şi mi-ar fi 
ruşine ca, printre morţi, să fiu cândva numită sclavă.» 

Un zvon de încuviinţare străbătu mulţimea; atunci 
stăpânul Agamemnon le spuse oamenilor să sloboadă fata. 
Îndată ce acesta îşi isprăvi cuvântul, ei l-au îndeplinit pe 
loc. 

Când Polyxene auzi porunca regelui, îşi apucă 
veşmântul de la umăr şi-l rupse pân' la brâu, aproape de 
buric, descoperindu-şi sânii şi pieptul de statuie, frumos 
fără pereche. Pe urmă, coborându-şi un genunchi pe sol, 
rosti cuvintele acestea, din toate cele mai viteze: «Sunt 
pregătită, iată pieptul meu, loveşte-l, tinere războinic, dacă 
aici vrei să loveşti, sau dacă vrei la rădăcina gâtului, iată, 
grumazul meu ţi se îmbie». 

Fiul lui Achilleus, stând nemişcat o clipă, deoarece-l 


înduioşase fata, dar totuşi hotărât, i-a junghiat cu fierul 
gâtul şi sângele-a ţâşnit în valuri. Ea, chiar în clipa morţii, 
s-a prăbuşit cuviincios, cu multă grijă ascunzând de ochii 
bărbaţilor ce nu-i slobod să vadă. 

lar după ce îşi dete sufletul sub lovitura ucigaşă, 
aheii s-au pornit cu toţii să facă trebi deosebite: unii, cu 
mâini evlavioase, aruncau pe trupul moartei frunze, alţii 
nălţau un rug din crengi de pin, iar cel care nu aducea 
nimic era mustrat de ceilalţi, ce aduceau ofrande: «De ce 
stai, ticălosule, lângă fecioară, fără să ţii nimic în mâini, 
veşminte sau podoabe? Nu te gândeşti să-i dăruieşti ceva 
acestei fete dârze cum nu s-a mai văzut, acestui suflet 
nobil?» Atare vorbe se spuneau despre copila ta sfârşită, 
iar eu, acum, uitându-mă la tine, înţeleg că eşti femeia cea 
mai binecuvântată, pentru asemenea copii, dar totodată şi 
cea mai năpăstuită146. Corifeul 

Azi hotărârea zeilor, de neclintit, a revărsat o pacoste 
cumplită peste familia lui Priamos şi peste ţara mea. 

Hekabe 

Fiica mea, sunt copleşită de nenorociri, nu ştiu la 
care să mândrept cu gândul mai întâi: de mă întorc spre 
una, în lat mă prinde alta şi de aici decurge un şir de 
suferinţe, urmându-se întruna rele după rele. Acum, la fel, 
n-aş izbuti să mă împac, ştergându-mi sacrificiul tău din 
minte şi încetând să mai suspin. Dar am simţit că se alină 
preaplinul deznădejdii mele, când mi s-a dat de veste cât 
de nobilă ţi-a fost purtarea. 

Nu e ciudat? O țarină uscată, când este dăruită de zei 
cu timp prielnic, se umple din belşug de spice, în schimb, o 
glie grasă, când îi lipseşte ce i se cuvine, rodeşte numai 
câteva grăunţe. La oameni totdeauna, dimpotrivă, cel rău 
nu se înfăţişează decât mereu ca un nemernic. Iarăşi, cel 
bun se-arată <pururi> generos; natura lui nu se corupe 
sub loviturile ursitei, virtutea lui nu se înmoaie. Şi mă 


întreb, ţine de naştere deosebirea sau de creştere? 
Desigur, nu e lucru de nimic să capeţi aleasa hrană a 
deprinderii virtuţii. Cel care s-a pătruns de lecţiile binelui, 
desigur ştie ce e răul, căci a fost învăţat să-l recunoască, 
după canonul frumuseţii. Dar mintea mea zadarnic 
săgetează-atare gânduril47. 

Du-te <'Talthybios> şi spune-le argeilor deschis: să 
nu atingă nimeni trupul Polyxenei, să ţină gloata la o parte. 
Căci într-o tabără de multe mii, ostaşii sunt fără măsură, şi 
neastâmpărul sfruntat al oamenilor mării e mai aprins ca 
focul, încât e socotit molâu cel care nu face blestemăţii. 
(După plecarea lui Talthybios îi spune unei servitoare.) 

lar tu, bătrână slujnică, ia un ulcior, mergi să-l 
cufunzi în apa mării şi adu-mi-l, ca să purific cu unda de pe 
urmă fata, mireasa nemireasă, fecioara nefecioară, şi să-i 
expun cadavrul, nu după cum e vrednică, nu se mai poate, 
ci doar cât sunt în stare - ce să fac? - strângând podoabe 
felurite de la femeile captive, ce sunt adăpostite cu mine 
laolaltă, în corturile-acestea. Poate că fără ştirea noilor 
stăpâni, vreunele au mai păstrat câte un giuvaier, scos într- 
ascuns din case148. (Servitoarea ia un ulcior din cort şi 
pleacă.) 

O strălucit palat, o casă care înflorea odinioară, o 
Priamos, părinte dăruit cu nobile odrasle şi cu comori de 
mare preţ, şi eu, bătrâna mamă a copiilor, cum ne-am ales 
toţi cu nimicul, lipsiţi de măreţia de pe vremuri! Şi după 
cele petrecute, să se mai umfle oamenii în pene, unii din 
mijlocul unor lăcaşuri pline de belşug, alţii pentru cinstirile 
cu care îi răsfaţă cetăţenii! Toate acestea sunt nimic. În 
van e tot ce-avem de gând să facem şi spunerea de vorbe 
mari, zăngănitoare. Acela este fericit într-adevăr căruia zi 
de zi nu-i cade niciun nenoroc. (Intră în cortul regal din 
mijlocul scenei.) Corul 

S t.ro fă 


Ne-a fost hărăzită năpasta, ne-a fost hărăzită ruina 
din ziua când brazii căzură pe Ida, tăiaţi de securea lui 
Paris 

<pentru facerea navei în care> 

se pregătea să pornească pe undele mării-nfoiate 
spre aşternutul Hellenei, cea mai frumoasă <femeie> din 
câte sunt îmhbăiate de Soare în raze de aur. 

Antistrofă în cerc nesfârşit, după cazne urmează 
cazne, de neocolit, întruna mai crunte. 

Spre pierderea noastră, a tuturor a, sminteala unuia 
singur, îmboldindu-i şi pe alţii să lupte, revarsă pe glia 
troiană o pacoste, o năpastă de moarte. 

lar cearta treimii zeiţelor preafericite, judecată de 
<Paris> bouarul muntelui Ida, ne-aduse Epodă războiul, 
măcelul şi prăbuşirea palatelor noastre. 

De-asemenea, lângă Eurotas, râul cu ape limpezi, 
jelesc fecioare spartane şi plâng cu suspine prin case, iar 
mame lipsite de fii îşi bat cu pumnii capul cărunt şi faţa şi- 
o sfârtică, umplându-şi de sânge unghiile149. 

(Servitoarea, trimisă de Hekabe după apă lustrală 
pentru spălatul moartei, se întoarce târând un cadavru 
învelit într-un linţoliu.) 

Servitoarea 

Troienelor, unde-i Hekabe, cea de tot nefericită, care 
prin nenorocul ei pe toţi îi depăşeşte, fie bărbaţi, fie femei? 
Cununa asta nimeni nu va încerca să i-o răpească. 

Corifeul 

Sărmane, ce înseamnă strigătele tale cobitoare? De 
ce nu încetezi a fi o crainică de grozăvii? 

SERVITOAREA (arătând spre cadavru) 

Cată să-i dau Hekabei un nou prilej de chinuri. Nu-i 
lesne pentru muritori, când sunt adânc îndureraţi, să 
spună vorbe prevestind de bine. (Auzind vocea tânguitoare 
a sclavei, Hekabe se iveşte din cort.) 


Corifeul 

Ea tocmai părăseşte cortul. La timp soseşte să te- 
asculte. 

Servitoarea 

Stăpâna mea mult încercată, mult mai năpăstuită 
decât pot să spun, tu eşti pierdută, tu nu mai eşti nimic, 
deşi încă priveşti lumina, fără copii, fără bărbat, fără 
cetate, căzută în ruină. 

Hekabe 

N-ai spus o noutate; nu mă umili. Îmi ştiu prea bine 
pacostele toate. Ce te-ai găsit să-mi vii aici târând cadavrul 
Polyxenei? Am fost înştiinţată că aheii, lucrând de zor cu 
toţii, îi pregătesc înmormântarea. 

Servitoarea 

Ea nu ştie nimic. Jeleşte pentru Polyxene şi nici prin 
gând nu-i trece că-i o năpastă nouă. 

Hekabe 

Vai mie, oropsita! Nu îmi aduci cumva capul 
Kasandrei, bakehanta străbătută de duhul profeţiei? 

Servitoarea 

E vie cea pe care ai numit-o. De ce nu înţelegi să 
plângi pentru acesta, care-i mort. Priveşte-i trupul 
despuiat! Nu te cuprinde groaza şi uimirea? 

Hekabe 

Vai mie! Ce mi-e dat să văd? Copilul meu, trupul 
sfârşit al lui Polydoros, pe care mi-l păzea bărbatul thrac, 
în casa lui. Şi eu, biata de mine, m-am sfârşit. N-a mai 
rămas nimic din mine. 

Copilul meu, copilul meu! 

Aiai! încep să-nalţ un cânt de nebunie. 

Un duh răzbunător m-a pedepsit c-o nouă lovitură. 

Servitoarea 

Oare pătrunzi acum, nefericito, destinul crunt al lui 
Polydoros? Hekabe 


De necrezut, de necrezut! Cumplit, cumplit 
spectacol! 

Tot rele după rele urmează de-a pururi. 

Nici o singură zi nu apune fără suspine, fără vărsare 
de lacrimi. 

Corifeul 

Cumplite suferinţe îndurăm, cumplite, o sărmano! 

Hekabe 

Copilul meu, copil născut din mamă urgisită, ce 
soartă-ţi aduse pieirea? 

Ce întâmplare te-a aşternut în moarte? 

Prin mâinile cui ţi-a căzut lovitura? 

Servitoarea 

Eu nu ştiu, l-am aflat pe mal, aproape de talazurile 
mării. Hekabe 

Purtat de valuri sau zăcând pe ţărmur în nisip, răpus 
de-o lance ucigaşă? 

Servitoarea 

L-a scos pe ţărmur un talaz rostogolit din larg. 

Hekabe 

Aiai! înţeles-am vedenia rătăcită prin somnul ochilor 
mei. 

Mai stăruie-n mine, cu aripi smolite, năluca în care 
te-am recunoscut pe tine, copile, ce nu mai zăreşti lumina 
divină a zilei! 

Corifeul 

Cine să-l fi ucis? Poate că ştii să-mi spui şi visul să 
mi-l luminezi. 

Hekabe 

Chiar oaspetele, oaspetele nostru, chiar cavalerul 
thrac, la care-l găzduise tatăl său bătrân, ca să-l ascundă. 

Corifeul 

Ce vrei să zidi o are l-a omorât, ca să-i încapă aurul 
în mână? Hekabe 


O crimă de nespus, de nenumit, ce depăşeşte cele 
mai surprinzătoare grozăvii! 

Nelegiuită crimă, cruda! 

Nu mai e sfântă ospeţia? 

O, cel mai mârşav dintre oameni, cum de-ai brăzdat 
gingaşa-i piele, cum de-ai tăiat cu fierul spadei aceste 
membre, fără milă150? 

Corifeul 

Sărmano, datorită zeului ce te-asupreşte ai ajuns 
femeia cea mai oropsita. Dar îl zăresc venind pe 
Agamemnon, domnul nostru. Acum, prietenelor, să 
păstrăm tăcere. (Cu mers regal înaintează Agamemnon.) 

Agamemnon 

De ce nu te grăbeşti să vii, Hekabe, ca să-ţi cobori 
fiica în mormânt? Talthybios mi-a-mpărtăşit dorinţa ta de-a 
nu îngădui nici unui argian să se atingă de fecioară. Noi o 
cinstim, într-adevăr, şi ne-am ferit cu toţii s-o atingem, dar 
iată că întârzierea ta începe să ne mire. Eu am venit 
<aici> să te zoresc: porneşte! Acolo totul este pregătit, 
toate sunt bine rânduite, dacă în astfel de împrejurări se 
poate folosi cuvântul «bine». Ah! cine-i omul ăsta, pe care-l 
văd în pragul cortului? Cine-i troianul ăsta fără viaţă? Că 
nu-i argeu se recunoaşte după straiul larg ce înveleşte 
trupul său. Hekabe (aparte) 

Ce trebuie să faci, Hekabe, oropsito? Când spun «să 
faci» vorbesc cu mine însămi. Să-mi plec genunchii 
înaintea lui Agamemnon de acolo ori să-mi îndur, tăcând, 
năpasta? 

Agamemnon 

De ce te tângui, întorcându-ţi spre mine spatele 
încovoiat, şi nu-mi spui ce s-a petrecut? Troianul ăsta cine 
este? 

Hekabe (aparte) 

Dar dacă mă va depărta de la genunchii lui ca pe o 


roabă, ca pe-o duşmancă, n-aş face decât să-mi sporesc 
durerea. 

Agamemnon 

Nu sunt un ghicitor, să-ţi pot cunoaşte gândurile fără 
să ţi le-aud rostite. 

HEKABE (aparte) 

Eu mi-l închipui, poate, mai plin de duşmănie decât 
este, poate că nu-i răuvoitor faţă de mine. 

AGAMEMNON (pierzându-și răbdarea) 

Dacă doreşti să nu cunosc nimic din toate-acestea, 
prea bine, suntem la un gând, căci, dinspre partea mea, nu 
tin să aflu. 

HEKABE (aparte) 

N-aş fi în stare să-mi răzbun copiii, fără el. De ce mai 
stau în cumpănă? Da, trebuie să îndrăznesc, fie că-mi va fi 
dat să izbutesc, fie că nu. (Se aruncă la picioarele lui 
Agamemnon, în atitudine de suplicantă.) Te rog fierbinte, 
Agamemnon, căzută la genunchii tăi; ating bărbia ta şi 
dreapta-ţi norocoasă. 

Agamemnon 

Ce vrei? Doreşti să-ţi fie traiul iarăşi liber? Aceasta 
poţi s-o dobândeşti uşor. 

Hekabe 

Nu, ci să mă răzbun pe un nemernic. Primesc să-ndur 
cât voi trăi sclavia. 

Agamemnon 

<Ce s-a mai întâmplat? Ai fost jignită de vreun aheu? 

Hekabe 

Nimic din ceea ce-ţi închipui, rege. 

Agamemnon 

Ce fel de ajutor aştepţi din partea mea? 

Hekabe 

Vezi acest trup lipsit de viaţă, asupra căruia vărs 


lacrimi? 

Agamemnon îl văd, însă cu asta nu m-am dumerit. 

Hekabe 

Odinioară l-am purtat sub brâu şi l-am adus pe lume. 

Agamemnon să fie unul dintre fiii tăi, nefericite? 

Hekabe 

El nu-i un Priamid din cei care-au murit sub zidurile 
Troiei. Agamemnon 

Deci ai născut şi altul, afară de aceia? 

Hekabe 

Da, spre năpasta mea, desigur; pe-acest vlăstar pe 
care-l vezi aci. 

Agamemnon şi unde se afla când a căzut cetatea? 

Hekabe 

Fiindu-i teamă să nu-l piardă, l-a scos <din Troia> 
tatăl său. Agamemnon 

Dar unde l-a trimis numai pe el, departe de ceilalţi 
copii ai săi. Hekabe 

Aici, în ţara aceasta, în care-a fost găsit cadavrul lui. 
Agamemnon 

La omul ce domneşte  peste-acest pământ, 
Polymestor? Hekabe 

A fost trimis aici, la paznicul celui mai blestemat 
tezaur. Agamemnon 

Prin cine a murit? Prin ce destin năprasnic? 

Hekabe 

Prin cine altul? Thracul, gazda lui l-a omorât. 

Agamemnon 

Sărmano! El s-a lăcomit să-nhaţe aurul comorii? 

Hekabe întocmai, de îndată ce-a ştiut că phrygienii 
sunt zdrobiţi. Agamemnon în ce loc l-ai găsit sau cine ţi-a 
adus cadavrul lui? 

HeKABE (întinzând mâna spre servitoare) 

Aceasta l-a descoperit pe ţărmul mării. 


Agamemnon 

Anume căutându-l sau împlinind vreo altă muncă? 

Hekabe 

Ducându-se la țărm să tragă apă din mare pentru 
baia Polyxenei. 

Agamemnon 

E limpede că gazda lui, după omor, l-a aruncat în 
valuri. Hekabe în voia valurilor mării, aşa cum vezi, cu 
trupul sfârticat. Agamemnon 

Cine-ar putea, nefericito, să-ţi cântărească suferinţa? 
Hekabe 

Sunt moartă, Agamemnon, nu-mi rămâne să mai 
îndur nicio năpastă. 

Agamemnon 

Vai! a mai fost femeie atât de urgisită? 

Hekabe 

N-a fost, doar dacă nu cumva ţii să numeşti însăşi 
Nefericirea. Ascultă-mi rugămintea pentru care îmi plec 
genunchiul înaintea ta. De socoteşti că nu am îndurat ceva 
care încalcă legile divine, eu, fără îndoială, mă voi 
resemna, în schimb de socoteşti c-am îndurat co 
mârşăvie>, te rog să fii chiar tu răzbunătorul meu. Pe omul 
ăsta pedepseşte-l, pe gazda cea mai ticăloasă, care, fără 
să-i fie teamă de puterile subpământene, nici de puterile 
cereşti, a săvârşit omorul cel mai ticălos. [El mi-a şezut 
adeseori la masă: niciun prieten nu s-a bucurat mai mult 
de ospeţia mea. Indestulat cu toate câte i se cuveneau, el 
s-a legat întâi să-mi ocrotească fiul, apoi l-a omorât. Şi cel 
puţin, dacă s-a hotărât să-l piardă, i-a dat cumva prin gând 
să-i hărăzească un mormânt? Nu! ci l-a lepădat în valuri.] 

Eu nu sunt decât o becisnică, o sclavă, dar zeii sunt 
puternici, la fel este şi Legea [de care înşişi ei ascultă, prin 
forţa căreia noi ne supunem zeilor şi ne petrecem traiul, 
punând hotar între nedrept şi drept]. Această lege, azi 


încredinţată ţie, va fi strivită în picioare, de vor scăpa 
nepedepsiţi cei ce-şi omoară oaspeţii sau cei ce-şi însuşesc, 
obraznici, un tezaur sfânt, şi oamenii nu vor mai respecta 
defel măsura152. Tu caută să vezi în asta o ruşine, 
cinsteşte-mi suferinţa, fie-ţi de mine milă şi, stând precum 
un pictor, oleacă mai departe, priveşte, cântăreşte bine, tot 
şirul de năpaste care mă copleşesc. Am fost cândva regină, 
acum sunt roaba ta; aveam cândva copii frumoşi, acum 
sunt o bătrână, lipsită de odrasle; nu mai am patrie; sunt 
singură, femeia cea mai crunt lovită. (Agamemnon 
încearcă să plece.) 

Vai mie! încotro ţi se îndreaptă paşii? Deci nu mă voi 
alege cu nimic, sărmana! 

Oare de ce noi, muritorii, ne dăm atâta osteneală şi 
încercăm să dobândim toate ştiinţele temeinic, dar nu ne 
străduim mai mult, plătind şi bani, ca să pătrundem 
meşteşugul persuasiunii, stăpâna preaputernică a lumii? 
Aşa, după dorinţa noastră convingând, am fi în stare să 
avem mereu câştig de cauză153. 

În ce speranţă de noroc aş mai putea să mă încred? 
Azi nu mai am copiii de odinioară; eu însămi, o captivă de 
război, sortită înjosirii, voi merge în exil, privind cum, din 
ruinele cetăţii mele, se-nalţă fumul în văzduh. 

Zadarnic este, poate, s-o amestec pe Kypris154 în 
atare cuvântare şi totuşi mă voi folosi de ea. În pat cu tine, 
lângă pieptul tău, ştiu că se culcă fata mea cea 
inspirată155 de apoi lon>, pe care phrygienii o numesc 
Kasandra156. Stăpâne, când vei dovedi că nopţile în care 
te-ai întins cu ea ţi-s dragi? Pentru îmbrăţişările din 
aşternut, atât de scumpe sufletului tău, cu ce-mi vei 
răsplăti copila? Iar eu cu ce mă voi alege? Din întuneric şi 
din farmecele nopţii în muritori se-aprind cele mai mari 
plăceri. Şi-acum ascultă-mă. Vezi acest mort? Purtându-te 
frumos cu el, înseamnă că te vei purta cu o rudenie 


frumos. 

Mai am numai o vorbă să adaug. De s-ar putea, prin 
măiestria unui zeu sau a lui Daidalos, să-mi dobândească 
voce braţele şi mâinile, şi capul, şi tălpile ce mă susţin, ca 
să-ţi cuprindă toate în acelaşi timp genunchii, tânguindu- 
se, şi să te facă să-mi asculţi până la capăt rugăciunea157! 
Ascultă-mi ruga, o stăpâne, lumina fără seamăn a Helladei, 
întinde braţul tău răzbunător unei femei bătrâne, chiar 
dacă ea nimic nu mai înseamnă, întinde-i totuşi braţul! 
Bărbatul nobil se cuvine să-i fie servitor dreptăţii şi pe 
nemernici să-i supună oricând la cazne şi oriunde. 

Corifeul 

Ciudată este viaţa omenească, în care toate căile se 
împletesc, în care legile destinului urzesc noi legături, 
unindu-i în prietenie pe cei mai îndârjiţi potrivnici şi 
preschimbându-i în duşmani pe cei apropiaţi odată. 

Agamemnon 

Feciorul tău <răpus>, nenorocirea ta şi-această mină 
rugătoare, Hekabe, m-au umplut de milă şi vreau, pentru a 
fi pe placul zeilor şi ai dreptăţii, să fie pedepsită gazda 
mârşavă precum îmi ceri, dacă se află un mijloc care să-ţi 
împlinească voia şi totodată eu să nu apar în ochii oştii, că 
doar din dragoste pentru Kasandra am hotărât uciderea 
regelui thrac. Într-adevăr, este ceva care mă tulbură 
adânc. Armata-l socoteşte pe-acel bărbat prieten, în 
schimb pe mort îl ţine de duşman şi dacă faţă de copilul 
tău am sentimente bune, aceasta mă priveşte pe mine, nu 
armata. 

Gândeşte-te, în urma celor spuse, că eu sunt gata să- 
ti împărtăşesc pornirea <de-a te răzbuna> şi să alerg în 
ajutorul tău, dar că voi fi mult mai puţin grăbit, dacă s-ar 
întâmpla să isc dihonie între ahei şi mine. 

Hekabe 

Vai! niciun muritor nu este liber! Unul e sclavul 


bogățiilor, altul supusul întâmplării, pe celălalt părerea 
gloatei cetăţenilor şi textul legilor nu-l lasă să-şi urmeze 
gândul. Dar pentru că ţi-e frică de mulţime şi pentru că 
îngădui ce nu i se cuvine, te voi elibera de teamă. Astfel, 
dacă voi unelti să mă răzbun pe omul care mi-a ucis 
copilul, tu stai de partea mea, în cuget, nu în fapte. lar 
dacă izbucneşte fierbere printre ahei sau dacă vor cerca 
să-i sară thracului în ajutor, când el va pătimi... ce-i va fi 
dat să pătimească, tu să-i opreşti, dar fără să răsară 
bănuiala că eşti cu mine înţeles. Cât despre celelalte, fii pe 
pace, căci toate le voi împlini cum trebuie. Agamemnon 

In ce fel? Cum vei face? Vei apuca o sabie cu mâna ta 
bătrână şi vei ucide thracul? Te bizui, poate, pe otravă? Pe- 
al cărui ajutor? Ce braţ va fi de partea ta? Unde afla-vei 
aliaţi? 

HEKABE (arătând spre corturile captivelor) 

Mulţime de troiene sunt aici adăpostite. 

Agamemnon 

Cum? Prada noastră de război, captivele? 

Hekabe 

Cu ele împreună îl voi pedepsi pe ucigaşul meu. 
Agamemnon 

Cum vor putea femeile să fie mai puternice decât 
bărbaţii? Hekabe 

Cumplită e mulţimea şi de neînvins, când o ajută 
viclenia. Agamemnon 

Desigur, e cumplită, dar parcă totuşi n-am încredere- 
n femei. Hekabe 

Cum? n-au căzut fiii lui Aigyptos în cursa pregătită de 
femei? Nu ele au stârpit insula Lemnos de bărbaţil58? Dar 
fie! lasă vorbele de-o parte şi mai degrabă înlesneşte ca 
femeia aceasta (arătând-o pe cea care a găsit trupul lui 
Polydoros) să treacă printre oamenii din tabără 
nevătămată. (Apoi se adresează sclavei.) 


Mergi de-l găseşte pe străinul thrac şi spune-i: 
«Hekabe, care altă dată a fost în Ilion regină, te cheamă 
spre folosul tău, nu mai puţin decât al ei. Adu-ți cu tine toţi 
copiii, căci trebuie şi ei să afle ce-ţi voi spune.» 

Cât despre Polyxene, cea de curând jertfită, amână-i, 
Agamemnon, îngroparea ca, după ce vor arde într-un 
singur rug, să-i coborâm pe frate şi pe soră laolaltă sub 
pământ, prilej de îndoită grijă pioasă pentru mama lor. 

Agamemnon 

Aşa va fi. De-ar fi avut armata parte de plutire lină 
către ţară, mi-ar fi fost greu să-ţi împlinesc dorinţa, dar 
cum divinitatea nu ne mai trimite vânt prielnic, suntem 
siliţi să zăbovim aici şi să pândim prilejul unei navigaţii 
liniştite. De-ar fi să izbuteşti. E spre folosul tuturor, al 
fiecărui cetăţean şi-al statului, ca mârşavii să se aleagă cu 
pedeapsă, iar oamenii de bine cu noroc. (Agamemnon se 
întoarce în tabără, urmat de servitoarea Hekabei.) 

Corul 

Strofa 1 

Ilion, patria noastră, azi nu te numeşte nimeni cetate 
de necucerit! 

Ce nor, ce vârtej te ascunde, zdrobită sub lance, 
zdrobită sub lancea elenilor? Coroana de turnuri ţi s-a 
surpat, o neagră cenuşă mânjeşte meterezele tale mâhnite. 

Te-am părăsit, sărmano, pentru vecie. 

Antistrofa 1 

Moartea la noi s-a ivit în mijlocul nopţii, după 
sfârşitul cinei, când dulcele somn umpluse pleoapele 
noastre, când aţipiseră cântul şi jertfele desfătătoare. 

Bărbaţii erau întinşi în iatacuri, şi lăncile lor atârnau 
pe pereţi, căci ei nu mai vedeau mulţimea de oameni ai 
mării ce năpădise pământul Troadei. 

Strofa 2 

Iar noi, înălţându-ne părul şi potrivindu-l cu panglici, 


priveam sclipirile-adânci, unduioase ale oglinzilor noastre 
de aur şi ne-am întins în culcuşuri. 

Atunci trecu prin cetate un vuiet şi răsunară în Ilion 
chemările luptei: 

«O fi ai Helladei, când, oare când, răsturnând 
meterezele Troiei, vă veţi întoarce la casele voastre?» 
Antistrofa 2 

Din dragile noastre paturi sărind, acoperite abia cu 
un peplos, ca dorienele159, am alergat, oropsitele, să ne 
rugăm Artemidei, dar, vai, în zadar! <Apoi> după ce-am 
stat de faţă la uciderea soţilor noştri, am fost cărate pe 
apele mării sărate. 

Acuma doar ochii ni se întorc spre cetate, căci 
navele, iată, pornesc pe drumul întoarcerii şi suntem 
smulse din solul Troiei! 

Epodă 

Lovească-i mânia Cerului pe sora divinilor gemeni, 
Helena, şi pe boarul din <muntele> Ida, sămânţa năpastei, 
Paris. 

Nevastă-sa, ca să ne piardă, ne-a scos din ţara 
părinţilor noştri, din vatra noastră. 

Oare de ce-am spus nevastă? 

Ba duh al ruinei şi-al fărădelegii. 

De n-ar îndura-o talazul mării! 

De n-ar mai ajunge nicicând în casele străbunilor săi! 

(Intră Polymestor, cu pompă barbară, înarmat. Este 
urmat de cei doi fii ai săi şi de războinici thraci.) 

Polymestor 

O Priamos, bărbatul mie cel mai drag, o tu, Hekabe, 
mie cea mai dragă, văzându-te, vărs lacrimi pentru tine, 
pentru cetatea ta, cât şi pentru copila ta, pierdută de 
curând. Nimic nu e statornic, nici faima, nici încrederea că 
omul dăruit cu fericire va fi scutit vreodată de nefericire. 
Pe toate le frământă zeii, le răvăşesc în toate părţile, 


păstrându-le mereu în vălmăşeală, ca noi să devenim 
smeriţi din neştiinţă. La ce sunt bune bocetele noastre, 
când tot nu izbutim să punem capăt relelor? 

Tu poate eşti nemulțumită că am lipsit să vin la tine. 
Să nu mai fi. Când ai sosit aici, eu mă aflam în fundul 
Thraciei, departe. Abia mă întorsesem, tocmai ieşeam din 
casă şi uite că m-am întâlnit cu sclava pe care mi-ai trimis- 
o. Ea mi-a vestit porunca ta şi cum am auzit-o, am alergat 
încoace. 

HEKABE (fără să-şi înalțe privirea, stăpânindu-se) 

N-aş îndrăzni să-ndrept privirea mea spre tine, 
Polymestor, din mijlocul unei nenorociri atât de crunte. 
Într-adevăr, fiind căzută în neputinţa de acuma, mă simt 
cuprinsă de ruşine în faţa celor ce m-au cunoscut 
codinioară> norocoasă şi nu pot să mă uit în ochii lor. Nu 
socoti în asta, Polymestor, că am un dinte împotriva ta. 
Apoi mai e la mijloc şi buna-cuviinţă, ce nu îngăduie 
femeilor să-şi aţintească spre bărbaţi privirile. 

Polymestor 

Nu-i de mirare câtuşi de puţin. Dar ce aştepţi din 
partea mea? De ce mi-ai dat de ştire să vin aici de-acasă? 

Hekabe 

Vreau să vă spun o taină, doar ţie şi copiilor; te rog 
dă-le poruncă oamenilor tăi să nu stea lângă corturi. 

Polymestor 

Plecaţi, pot fără grijă să rămân aici de unul singur. 
Tu-mi eşti prietenă, <Hekabe>, şi-n tabăra aheilor am 
numai binevoitori. (Războinicii thraci se îndepărtează.) 
Arată-mi deci cum ar putea un om din toiul fericirii să-şi 
ajute prietenii nefericiţi; cât mă priveşte, eu sunt gata să o 
fac. 

Hekabe 

Spune-mi întâi: copilul meu, Polydoros, e viu, acel pe 
care l-ai primit în casă din mâinile lui Priamos şi ale mele? 


Pe urmă îţi voi face a doua întrebare. 

Polymestor 

E viu; cum să nu fie? Destinul, dinspre partea lui, ţi-a 
fost prielnic. 

Hekabe 

Prietene iubit, ce minunat răspuns, vrednic de tine! 

Polymestor 

Ce ştire mai doreşti să-ţi dau pe urmă? 

Hekabe îşi mai aduce-aminte de maică-sa, de mine? 

Polymestor 

El chiar a căutat să vină pe furiş să te găsească. 

Hekabe 

Dar aurul e neatins, tezaurul adus din Ilion? 

POLYMESTOR 

E neatins, păstrat în casa mea, sub pază. 

Hekabe 

Păzeşte-l bine, fără să pofteşti la bunul altuia. 

POLYMESTOR 

Nici vorbă! De m-aş bucura, femeie, de tot ce 
stăpânesc acum! 

Hekabe 

Nu ştii ce am de gând să vă încredinţez, copiilor şi 
ţie? POLYMESTOR 

Nu ştiu, dar mă vei lămuri, spunându-mi. 

Hekabe (ironica) 

Prietene iubit, de ieri ca şi de astăzi, se află undeva... 
POLYMESTOR 

Ce vrei să spui? Ce trebuie, copiii şi cu mine, să 
cunoaştem? HEKABE (cu glas insinuant) 

Se află sub pământ, în vechi ascunzători, comoara 
Priamizilor. POLYMESTOR 

Aceasta-i vestea ce voiai să i-o trimiţi fiului tău? 

Hekabe 

Aceasta e şi o trimit prin tine, deoarece te ştiu bărbat 


pios. POLYMESTOR 

Atunci de ce este nevoie să stea de faţă şi copiii? 

Hekabe 

Dar dacă ai muri? Mai de folos este să aibă şi ei 
cunoştinţă. POLYMESTOR 

Prea bine zici, aşa e mai cuminte. 

Hekabe 

Ştii unde se-nălţa la Ilion templul Athenei160? 

POLYMESTOR 

Acolo este aurul? Nu are locul vreun semn de 
recunoaştere? 

Hekabe 

O piatră neagră, împlântată în pământ. 

POLYMESTOR 

Mai ţii să-mi spui ceva despre tezaur? 

Hekabe 

Vrei să-mi salvezi unele lucruri preţioase, pe care le- 
am adus <aici>? 

POLYMESTOR 

Şi unde sunt? Le ai asupra ta, pitite sub veşminte? 

Hekabe 

Ba sunt la adăpost în corturi, printre fărâmele averii 
noastre. POLYMESTOR 

Aici, în tabăra aheilor, în locul unde-s trase navele pe 
țărm? Hekabe 

Vorbeam de alte corturi, în care stau captivele. 

POLYMESTOR 

Poţi să fii sigur înăuntrul lor? Nu se ascund cumva 
bărbaţi în ele? 

Hekabe 

Niciun aheu măcar; nu suntem decât noi. Intră, elenii 
ard de nerăbdare să ridice ancora şi, navigând spre patrie, 
să părăsească Troia. Strecoară-te în cort degrabă şi, după 
ce vei împlini... ce trebuie să împlineşti, întoarce - te... să 


locuieşti cu fiul meu în vatra ce i-ai hărăzit-ol6l. 
(Polymestor şi fiii săi sunt conduşi de Hekabe într-un cort.) 

Corifeul 

N-ai îndurat încă pedeapsa, dar o vei îndura curând. 

Corul 

Precum cineva, departe de port, lunecând pe o rână, 
se-afundă în talazul rotit al mării, aşa vei cădea şi tu de pe 
creasta închipuirilor tale şi vei fi şters din lume. 

Când se-mplinesc laolaltă soroacele zeilor şi-ale 
Dreptăţii, de moarte, de moarte-i năpasta. 

Sărmane, la capăt de drum vei afla năluca speranţei 
ce te-a minat spre jertfa lui Hades. 

Şi-o mină becisnică, neîncercată-n război, te va lipsi 
de viaţă. 

POLYMESTOR 

(scoțând un strigăt prelung, înfiorător, dinăuntrul 
cortului) 

Ah! M-au orbit, mi-au nimicit lumina ochilor, ah! vai! 
Corifeul 

Aţi auzit, prietenelor, urletele thracului? 

POLYMESTOR (alt urlet, dinăuntru) 

Ah! altă lovitură! Nefericiţilor copii, ne junghie! 

Corifeul 

Dragile mele, se petrec acolo grozăvii de neînchipuit. 

POLYMESTOR (dinăuntru) 

N-aveţi decât să alergaţi, nu-mi veţi scăpa. Zvârlind 
cu pietre, voi surpa îndată adăpostul vostru. (O piatră cade 
între femeile Corului.) 

Corifeul 

Feriţi-vă! lată pietroiul aruncat de mâna lui vânjoasă. 
Nu vreţi să năvălim asupra lui? Clipa ne porunceşte să 
luptăm alături de Hekabe şi femeile troiene. 

HEKABE (strecurându-se afară) 

Izbeşte! Nu ierta nimic! Zdrobeşte porţile! Lumina 


nu-ţi va mai pătrunde niciodată prin pupile şi niciodată nu- 
ţi vei mai vedea în viaţă fiii omorâţi de mâna mea. 

Corifeul 

L-ai dovedit într-adevăr pe thrac, stăpână? L-ai biruit 
pe Polymestor? Ai săvârşit întocmai ce ne-ai spus? 

Hekabe îl vei vedea îndată cum iese orb din cort, 
umblând cu paşi năuci, şovăitori. Vei mai vedea şi trupurile 
celor doi copii, pe care i-am ucis, eu cu troienele mele 
viteze. Ah! şi-a primit osânda. Dar, iată, se iveşte, vine- 
afară. Să ne ferim din calea lui, să-i facem loc thracului 
răvăşit de-o furie nemăsurată. (Cortul se deschide larg, 
lăsând să se vadă înăuntru cadavrele mutilate ale celor doi 
copii şi regele thrac, orbecăind în căutarea agresoarelor 
troiene.) 

POLYMESTOR (şovăind, cu faţa însângerată) 

Vai! unde să merg? Vai! unde să stau? încotro să mă- 
ndrept? 

Să merg, muşinând, în patru labe, ca o fiară din 
munţi? 

Să caut urmele lor, pipăind cu mâinile? 

Pe unde? Aici? Pe acolo? Ce cărare s-apuc? 

Ah! ard de dorinţa să vă înşfac, ucigaşelor, troienelor 
ce m-aţi zdrobit! 

Nemernice fete, nemernice fete din Phrygia, ah! 
blestematelor! Unde v-aţi dus, în ce ascunzişuri? 

Vindecă-mi, Soare, pleoapele pline de sânge, vindecă- 
mi ochii orbi, dăruieşte-le iară lumina! 

Aiai! niciun foşnet. 

Parcă se-aude aici un mers furiş, un mers de femei. 
Încotro să ţâşnesc, să mă satur cu carnea şi oasele lor, să- 
mi închin un praznic sălbatic de fiară, să le dau răsplata 
din urmă pentru tot ce îndur162! 

Unde bâjbâi, sărmane? îţi laşi copiii să-i sfâşie-aceste 
bakehante scăpate din Hades, iar cadavrele lor, făcute 


bucăţi, să fie zvârlite prin munţi, fără milă, să ajungă ospăț 
sângeros pentru câini? 

Unde să merg, unde să stau? 

Unde să-mi aflu odihnă ca o corabie, care-şi coboară, 
pe frânghii, pânza de in şi să veghez lângă patul funebru al 
fiilor mei? 

Corifeul 

Sărmane, ce dureri necruțătoare te încearcă! Ţi-a dat 
răsplată grea divinitatea pentru faptele-ţi neruşinate. 

POLYMESTOR Aiai! seminţie a thracilor, suliţaşi, 
tineret înarmat, călăreţi frumoşi, plini de duhul lui 
Ares163! 

Săriţi, io! aheilor! Săriţi, io! Atrizilor! 

Cu strigăte-nalte, înalte, vă chem. 

Veniti, alergaţi, în numele zeilor! 

Careva mă aude? 

Nimenea nu mă ajută? De ce pregetaţi? 

Femeile m-au sfârticat, femeile, prizonierele voastre. 

Groaznice, groaznice chinuri! Vai! cazna cumplită! 
încotro să mă-ndrept? încotro s-o apuc? 

Să zbor în cerescul palat de văzduh, de unde 
Orion164 şi Seiros165, din ochi de flăcări, împrăştie razele 
lor arzătoare sau să mă arunc, oropsitul, în braţul de apă, 
negru, din Hades? 

Corifeul 

Când omul e răzbit de suferinţe mai grele decât 
poate să îndure, nu-i de mirare că-şi ridică viaţa. (Intră în 
mare grabă Agamemnon, însoțit de câţiva slujitori.) 

Agamemnon 

Sosesc aici chemat de strigăte, deoarece, dezlănţuită, 
Echo166, fiica munţilor stâncoşi, s-a tânguit şi a vuit prin 
tabără. De nu am fi ştiut că turnurile phrygienilor au fost 
surpate de sulița elenilor, atâta tărăboi ne-ar fi umplut de 
spaimă. 


POLYMESTOR 

O preaiubite Agamemnon, doar cât te-am auzit şi te- 
am recunoscut. Nu vezi ce pătimesc? 

Agamemnon 

Vai, Polymestor, cine te-a pierdut, nefericite? Cine ţi-a 
scos ochii şi ţi-a însângerat pupilele? Cine ţi-a omorât 
copiii? Oricine ar fi, năprasnic vă ura, pe tine şi pe fiii tăi. 

Polymestor 

M-a omorât Hekabe cu femeile captive. M-a omorât? 
Ba nu: mai mult decât atât! 

Agamemnon 

Ce spui? Tu eşti făptaşa, precum zice el? Tu ai avut, 
Hekabe, atât de uimitoare îndrăzneală? 

Polymestor 

Ah! ce vorbeşti? Deci ea se află prin apropiere. 
Condu-mă, du-mă unde este. Vreau s-o înhaţ, să-i sfirtic cu 
mâinile <goale> trupul, să o golesc de sânge. (Se repede 
în gol după Hekabe.) 

Agamemnon 

Opreşte-te; ai căpiat? 

Polymestor 

De dragul zeilor, te rog, îngăduie-mi să mă abat 
asupra ei cu mâna asta furioasă. 

Agamemnon 

Ajunge! Leapădă-ţi din inimă asemenea porniri 
sălbatice. Vorbiţi, şi tu şi ea, pentru ca, ascultându-vă pe 
rând, să judec faptele din care ţi se trage suferinţa de 
acuml67. 

Polymestor 

Ei bine, voi vorbi. A fost un Priamid, cel mai 
nevârstnic, Polydoros, fiul Hekabei, pe care tatăl lui mi l-a 
trimis din Ilion, să-l cresc în casa mea, căci presimţise 
prăbuşirea Troiei. Pe-acest vlăstar l-am omorât. De ce l-am 
omorât? Ascultă şi te vei încredința c-am fost prevăzător şi 


înţelept. Eram îngrijorat ca nu cumva copilul să devină 
pentru tine un duşman, care să strângă rămăşiţele troiene 
şi să înalțe iar cetatea, ca nu cumva aheii, aflând că a 
scăpat un Priamid cu viaţă, să-şi ducă iarăşi flota contra 
ţării phrygiene, apoi să calce şi să jefuiască şesurile 
Thraciei; aşa, fiind vecini troienilor, am îndura din nou, 
stăpâne, zile grele. 

Hekabe, când află destinul de moarte al odraslei sale, 
mă amăgi să vin aici, ca, vorba vine, să-mi dezvăluie nişte 
ascunzători, în care ar fi fost îngrămădită, la Ilion, 
comoara Priamizilor. Şi pentru ca să nu cunoască nimeni 
altul taina, ea m-a făcut să intru, însoţit doar de copiii mei, 
în cort. 

Acolo, îndoind genunchii, eu mă aşez la mijloc pe un 
pat şi-o ceată de femei troiene, venind cu scaune, atât la 
stânga mea, cât şi la dreapta, mă înconjoară ca pe un 
prieten, se miră de îndemânarea ţesătoarelor edoniene168 
şi îmi admiră straiul în lumină. lar altele, făcându-se că vor 
să vadă de aproape lancea thracă, mă lasă fără amândouă 
armele ce le purtam. Şi toate câte erau mame, nu 
prididesc să-mi laude copiii, mi-i leagănă în braţe, iar 
pentru a-i îndepărta de tatăl lor, şi-i trec din mână-n mână. 

Numai că, dintr-odată, după primirea călduroasă, 
crede-mă, pun mâna pe cutite, de unde, nu ştiu, poate de 
sub veşminte, şi îmi străpung copiii, în timp ce altele, ca pe 
un câmp de luptă, mă prind, mi se atârnă de braţe, de 
picioare, ţinându-le precum în cleşti. Voiam să sar în 
ajutorul fiilor, însă de câte ori ţâşneam cu capul <înainte>, 
se agăţau de părul meu, de câte ori cercam să mă 
desprind, grămada de femei nu mă lăsa nici barem să mă 
zbat, sărman de mine! 

La urmă - chinul chinurilor mele! - iată ce grozăvie 
săvârşesc: îşi scot agrafele şi le înfig în ochii mei, străpung 
şi îmi însângerează bietele pupile. Apoi, fugind, se- 


mprăştie prin cort. În salturi ca de fiară, alerg după 
căţelele ucigătoare şi scormonesc prin toate colţurile, ca 
să prind vânatul, zvârlind cu pietre, dărâmând cu pumnii. 

In felul ăsta mi-a fost răsplătită, Agamemnon, 
strădania de-a te sluji, scăpându-te de un duşman. Dar nu 
vreau să întind cuvântul meu prea mult. Dacă odinioară s-a 
vorbit de rău despre femei, dacă acum sunt blestemate şi 
dacă mâine vor fi blestemate, apoi acestea toate le voi 
scurta, zicând: nici marea, nici pământul nu hrănesc un soi 
atât de mârşav, iar cel ce-şi face cu muierile de lucru va 
recunoaşte adevărul spusei mele. 

Corifeul 

Nu fi atâta de sfruntat! Nu ponegri, fără deosebire, 
tot soiul femeiesc, din pricina năpastei tale. Căci printre 
noi, din sumedenie, sunt unele îngrozitoare, dar se găsesc 
destule altele care îndreaptă cumpăna169. 

Hekabe 

Vorbirea oamenilor, Agamemnon, n-ar trebui nicicând 
să fie mai presus decât le este felul. Ar trebui ca doar din 
fapte bune să izvorască bune cuvântări, în schimb 
ticăloşiile să molipsească spusele, în veci să nu poată grăi 
frumos nedrepţii170. Într-adevăr, sunt iscusiţi cei care au 
sporit în arta asta, dar nu se-ntâmplă să rămână iscusiţi 
până la capăt. Sfârşitul lor este nemernic şi nimeni încă n- 
a putut să-l ocolească. Aceasta-i ce-am avut să-ţi spun la 
început. 

Acum să mă întorc la omul ăsta şi să răspund vorbirii 
sale. Deci, după cum gândeşti, mi-ai omorât copilul ca să 
scuteşti aheii de alt război la Troia şi pentru binele lui 
Agamemnon. Mişelule! în primul rând că niciodată elenii n- 
ar lega prietenie cu barbarii; aceasta e cu neputinţă. Ce te 
mâna să desfăşori atâta zel? Dorinţa unei alianţe, a unei 
încuscriri sau ce anume? Erai cumva îngrijorat că la o 
nouă expediţie marină se va împrăştia recolta gliei tale? Pe 


cine îţi închipui că-l vei face să te creadă? Nu! Dacă ţii la 
adevăr, zi că doar aurul şi lăcomia ta mi-au omorât copilul. 
Şi haida de! un lucru lămureşte-mi: de ce, când Troia 
propăşea, când turnurile apărau cetatea, când Priamos 
trăia, când fulgera lancea lui Hektor, de ce, dacă umblai 
să-i faci pe plac lui <Agamemnon>, n-ai omorât atunci 
copilul, pe care îl păstrai şi îl creştea! în casa ta, sau cum 
de nu l-ai dat argeilor cât era viu? 

Dar nu, abia când noi nu mai eram nimic sub soare, 

când fumul meterezelor arzând vestea victoria potrivnicilor 
noştri, l-ai sfârticat pe oaspetele ce trăsese la căminul tău, 
să-l ocroteşti. 
: Şi mai ascultă încă, să-ți dau ticăloşia în vileag. 
Incalţe, ar fi trebuit, dacă într-adevăr erai prietenul 
aheilor, să iei tot aurul - adică bunul lui Polydoros, în 
niciun fel al tău, cum ai recunoscut - şi să-l aduci degrabă 
acestor bieţi războinici, care trăiesc de-atât amar de vreme 
înstrăinaţi de glia părintească. Ba chiar acum, nu te 
îndupleci să-l slăbeşti din mâini, ci îl păstrezi cu îndârjire 
în palatul tău. Şi totuşi ai fi dobândit o mare faimă, dacă 
mi-ai fi purtat copilului de grijă şi mi l-ai fi salvat precum 
erai dator <să facix la vreme de restrişte se cunosc 
prietenii adevăraţi; în zile bune plouă cu prieteni. Dacă 
vreodată ai fi fost lipsit de bani, iar fiul meu îmbelşugat, el 
pentru tine ar fi cântărit cât cel mai preţios tezaur. Acum 
tu ai pierdut prietenia lui, folosul aurului ţi-a scăpat, copiii 
tăi sunt morţi, tu însuţi iată unde ai ajuns. 

Pe tine, Agamemnon, te previn; dacă-l vei sprijini, tu 
vei fi socotit un ticălos, vei ajuta o gazdă mârşavă, 
nelegiuită, lipsită de evlavie, certată cu dreptatea. Şi 
despre tine se va spune că-ţi plac mişeii pentru că le 
semeni. Dar nu mă ispiteşte gândul de a-mi jigni stăpânii. 

Corifeul 

Ah! faptele alese îi fac întotdeauna pe oameni să 


rostească alese cuvântări! 

Agamemnon 

E greu să judeci pricinile altora. Şi totuşi trebuie s-o 
fac; ar fi ruşine, după ce-am luat în mâini această treabă, 
să mă dau în lături. 

De vrei să ştii, eu nu cred, Polymestor, că l-ai sfârşit 
pe oaspetele tău din grijă pentru mine sau pentru ahei, ci 
numai spre a-ţi însuşi aurul lui. Aflându-te azi la 
strâmtoare, răstălmăceşti omorul în folosul tău. Poate la 
voi uciderea de oaspeţi e un moft, dar pentru noi, elenii, se 
cheamă mârşăvie. Dacă prin judecata mea te-aş descărca 
de vină, nu s-ar putea să scap neînfierat. Aşa, deoarece ai 
îndrăznit să săvârşeşti omorul, acuma îndrăzneşte să 
înduri osânda. 

Polymestor 

Vai mie! pare-mi-se că, învins de o femeie, de o 
sclavă, voi suferi să li se dea unor nemernice dreptate. 


Hekabe 

Nu-i oare drept, de vreme ce ai săvârşit o crimă? 
Polymestor 

Vai mie! fiii mei, vai! ochii mei, sărman de mine! 

Hekabe 


Te doare? Dar pe mine? Nu crezi că sunt îndurerată 
pentru fiul meu? 

Polymestor 

Când mă jigneşti, nemernice, te umflă bucuria. 

Hekabe 

Dar cum? Să nu tresalt de bucurie că m-am 
răzbunat? POLYMESTOR 

Curând nu vei mai tresălta, când valurile mării... 

Hekabe 

Mă vor muta pe vreun țărm al solului Helladei? 

POLYMESTOR 

Nu; valurile te vor înghiţi, când vei cădea de sus, de 


pe catarg. Hekabe 

Şi ce putere va fi pricina căderii mele? 

POLYMESTOR Te vei sui tu însăţi pe catargul navei. 

Hekabe 

Oare pe spate îmi vor creşte aripi? Sau altfel cum voi 
face? POLYMESTOR 

Te vei schimba într-o căţea cu ochi de foc171. 

Hekabe 

Şi cum de ai ştiinţă de-această preschimbare? 

POLYMESTOR 

O ştiu de la Dionysos, prezicătorul thracilor1 72. 

Hekabe 

Dar ţie nu ţi-a prorocit nimic despre nenorocirile de 
azi? POLYMESTOR 

Nimic, desigur, căci altminteri nu ţi-aş fi căzut în 
cursă. Hekabe îmi va fi dat să mor curând sau, dimpotrivă, 
să trăiesc173? POLYMESTOR 

Te vei sfârşi; mormântul tău se va numi... 

Hekabe 

Cu vreun nume decurgând din chipul meu? Vorbeşte! 
POLYMESTOR 

I se va spune Monumentul Căţelei mizerabile, un 
semn pentru navigatoril 74. 

Hekabe 

Nu-mi pasă de nimic. M-am răzbunat pe tine! 

POLYMESTOR 

Destinul vrea să piară şi fata ta Kasandra. 

Hekabe _ 

Ptiu! Am scuipat. Intoarcă-se asupră-ţi 
prevestirea175! 

POLYMESTOR (arătându-l pe Agamemnon) 

Va fi ucisă de nevasta lui, cumplita paznică a vetrei 
sale. Agamemnon 

De n-ar fi stăpânită niciodată fiica lui Tyndareos de 


un atare gând nebun! 

POLYMESTOR 

Te va ucide şi pe tine, Agamemnon, cu securea. 

Agamemnon 

Eşti chiar smintit? Vrei să păţeşti altă nenorocire? 
POLYMESTOR 

Omoară-mă! în Argos te aşteaptă o baie sângeroasă. 
Agamemnon 

Luaţi-l, slujitorilor, de-aci, cu sila duceţi-l! 

POLYMESTOR (în timp ce este imobilizat) 

Te doare să-mi auzi cuvântul. 

Agamemnon 

Ah! zăvorâţi-i gura! 

POLYMESTOR 

Puteţi să-mi puneţi botniţă. Am spus ce vream să 
spun>. (Este evacuat cu forța.) 

Agamemnon 

Zvârliţi-l iute într-o insulă pustie! Neruşinarea limbii 
lui e fără margini. 

Hekabe, urgisito, mergi de-ţi îngroapă morţii, iar voi, 
troienelor, intraţi în corturile noilor stăpâni. Aceste 
vânturi-călăuze, iată, încep să sufle către patrie. O, de-am 
pluti cu bine spre ţărmul strămoşesc şi, scuturaţi de trudă, 
de-am afla în bună rânduială totul pe la case. (Agamemnon 
se îndreaptă spre tabără.) 

Corul 

Purcedeţi spre şirul de nave, dragele noastre! 
Purcedeţi spre corturi, să ne supunem caznei robiei! 
Aceasta-i porunca neiertătoarei Ananke176. 

ELEKTRA 

(în ordinea intrării în scenă) 

PLUGARUL MYKENIAN, soţul Elektrei. 

ELEKTRA, fiica lui Agamemnon. 

ORESTES, fratele Elektrei. 


CORUL femeilor argiene. 

UN BĂTRÂN. 

UN VESTITOR. 

KLYTAIMNESTRA, regină în Argos. 

DIOSKORIL fraţii Klytaimnestrei. 

Pylades, servitori ai lui Orestes, sclave ale 
Klytaimnestrei. 

Scena înfăţişează o privelişte muntoasă din Argolida, 
aproape de izvorul râului Ismenos. În lumina tulbure a 
zorilor se desluşeşte o casă țărănească. Printr-o parte 
trece drumul spre Argos, dincolo de care se întind petice 
de ogoare şi păşuni. Un bărbat în straie rustice iese din 
casă. 

Plugarul 

Argos, tărâm străvechi177 şi unde-ale lui Inachos! 
De-aci, ducând o mie de corăbii de război, stăpânul 
Agamemnon a plutit odinioară spre pământul Troiei. Iar 
după ce l-a omorât pe Priamos, mai-marele tinuturilor care 
ascultau de Ilion, şi-a cucerit cetatea renumită a lui 
Dardanos178, el s-a întors aici, în Argos, şi-a atârnat de 
templele înalte sumedenie de prăzi luate de la phrygieni. 

Dar după ce s-a bucurat acolo de noroc, i s-a- 
ntâmplat să moară în palatul său. Nevastă-sa i-a pregătit 
capcana, iar Aigisthos, feciorul lui Thyestes, l-a lovit cu 
mâna lui. S-a stins din viaţă, lepădându-şi vechiul sceptru, 
pe care-l moştenise de la Tantalos179. Azi Aigisthos e 
regele acestei ţări şi domnul fetei lui Tyndareos180, soţia 
celui răposat. 

Când Agamemnon a plutit spre Ilion, lăsa un fiu 
acasă, pe Orestes, şi o fiică, mladă ridicată, pe Elektra. 
Fiind ameninţat să-l piardă Aigisthos, Orestes a fost 
mântuit de un moşneag, care pe vremuri îi crescuse tatăl, 
şi-a fost încredinţat lui Strophios să-l ocrotească în 
Phokida181. 


Elektra a rămas în casa părintească, iar când a 
împlinit înfloritoarea vârstă a juniei, a fost peţită de 
fruntaşi din toate părţile Helladei. Dar Aigisthos, temându- 
se ca nu cumva să-i nască unui om de seamă vreun fiu 
răzbunător al stingerii lui Agamemnon, se-nverşuna s-o 
ţină în palat şi nu-i da voie să se logodească. El totuşi n-a 
scăpat de spaima că ar putea să aibă pe ascuns odrasle de 
la vreun nobil. Aşa se face că s-a hotărât s-o piardă. Dar 
maică-sa, oricât ar fi de cruntă, nu a lăsat-o să încapă în 
mâinile lui Aigisthos. Când a urzit pieirea soţului, era 
întrucâtva îndreptăţită182, dar s-a temut ca prin uciderea 
copiilor, să nu stârnească ura tuturor. 

Atunci, iată ce-a pus la cale Aigisthos. Fiul lui 
Agamemnon era surghiunit din ţară; deci a făgăduit celui 
care-l va omori drept plată aur. Iar mie pe Elektra mi-a dat- 
o de nevastă. Adevărat este că şi părinţii mei au fost 
mykenieni; într-asta n-am niciun cusur; barem obârşia mi-e 
strălucită183. Dar lipsa bunăstării spulberă noblețea. 
Căsătorind-o pe Elektra c-un bărbat umil şi temerea lui 
Aigisthos urma să scadă. De-ar fi luat-o de soţie un bărbat 
de seamă, el ar fi deşteptat din somn omorul crâncen al lui 
Agamemnon  şi-atunci Dreptatea l-ar fi pedepsit pe 
Aigisthos. 

Dar niciodată eu, soţul Elektrei - îmi este Kypris 
martoră! - nu i-am atins culcuşul, ea rămânând fecioară. 
Mi-ar fi ruşine să jignesc fiica unui neam atât de mare; eu 
nu-s prin naştere vrednic de ea. 

Îl căinez, de-asemenea, pe aşa-zisul meu cumnat, 
Orestes cel năpăstuit, gândindu-mă că, poate, într-o bună 
zi, venind în Argos, va vedea nefericita căsnicie a surorii 
sale. Dacă mă socoteşte cineva nebun pentru că am primit 
în casă o fecioară şi nici nu m-am apropiat de ea, părerea 
lui e un canon nemernic, cu care nu se poate judeca 
virtutea. Să ştie-acela că, din contra, el este nebun184. 


(Elektra, în veşminte ponosite, iese din casă, purtând pe 
creştetul capului un ulcior.) 

Elektra 

O noapte neagră, doica stelelor de aur185, în umbra 
ta, purtând pe cap acest ulcior, merg la izvorul râului să 
scot de-acolo apă. Nu că aş fi căzut în cea mai aspră 
încercare, ci doar pentru că vreau să le dezvălui zeilor cum 
mă jigneşte Aigisthos şi să înalţ spre tata tânguiri în 
marele văzduh186, căci maică-mea, fiica lui Tyndareos cea 
blestemată, m-a izgonit din casă spre a-i face soţului pe 
plac. De când a zămislit cu Aigisthos şi alţi moştenitori, eu 
şi Orestes suntem de prisos acolo. 

Plugarul 

De ce te chinuieşti, sărmano, în locul meu cu-atâta 
trudă, tu care ai copilărit în bogăţie? De ce nu stai de-o 
parte, precum te rog adesea? 

Elektra 

Pe un prieten cum eşti tu îl preţuiesc nu mai puţin 
decât pe zei. În tot amarul meu nu m-ai jignit vreodată. E 
mare darul sorții pentru muritori când află la restrişte un 
atare medic, cum este cel pe care l-am aflat în tine. Mă 
simt datoare, fără să-mi fi poruncit, pe cât îmi stă-n putere, 
să-ţi fac oleacă mai uşoară truda, ca s-o înduri mai lesne, 
să port şi eu o parte din povara ta. Tu ai destul de robotit 
pe-afară. Ci treburile casei lasă-le în seama mea. Când se 
întoarce truditorul la cămin, îi place, de la poartă, să 
găsească în rânduială cele dinăuntru. 

Plugarul 

De crezi că astfel este bine, du-te. Altminteri apa nu-i 
departe de sălaşul nostru. lar eu, în zorii zilei, îmi voi 
mâna boii la câmp, apoi voi semăna ogorul. Căci omul 
leneş niciodată, chiar de-ar avea numele zeilor mereu pe 
buze, nu poate să-şi câştige traiul fără muncă. (Pleacă 
amândoi, Elektra la izvor, Plugarul la lucru. Scena rămâne 


goală. Lumina este încă tulbure. Dinspre partea drumului 
intră Orestes şi Pylades. Câţiva servitori, nevăzuţi, ti 
aşteaptă mai în urmă.) 

Orestes 

Pylades187, din atâta omenire, în tine mă încred mai 
mult ca gazdă şi prieten. Dintre atâţi prieteni, doar tu îmi 
porţi de grijă, deşi am fost silit de Aigisthos să-ndur o 
soartă cruntă, de cel care mi-a omorât părintele cu ajutorul 
mamei mele blestemate! 

Mânat de un oracol, în pofida tuturor, eu am sosit pe 
solul argian, ca moarte pentru moarte să le dau celor ce l- 
au ucis pe tatăl meu188. Am fost azi-noapte la mormântul 
lui, am lăcrimat amarnic şi i-am închinat prinos din părul 
meu, şi am vărsat acolo sângele unei mioare junghiate, 
fără să fâu văzut de despoţii care domnesc în ţară189. 

Nu voi pătrunde între zidurile <Argosului> întărite. 
Oprindu-mă aici, lângă hotar, am două ţinte în vedere: să 
pot ajunge, dintr-un pas, în altă ţară iarăşi, dacă m-ar 
recunoaşte <în Argos> vreo iscoadă, şi s-o găsesc pe sora 
mea. Se zice că trăieşte măritată, că nu mai e fecioara 
închisă în palat. Eu ţin s-o întâlnesc, s-o fac părtaşă la 
omor, prin ea să aflu negreşit ce se petrece dincolo de- 
aceste metereze. 

Dar, iată, Aurora 190 îşi arată alba faţă. Eu zic să ne 
retragem paşii din cărarea aceasta. Se va ivi desigur 
cineva, vreun plugar sau o femeie slujitoare în palat. Vom 
întreba de nu cumva Elektra locuieşte prin apropiere. 

Zăresc o servitoare, ducând pe capul ras un vas cu 
apă 191. Să ne-aşezăm şi s-o pândim pe sclavă. Poate ne 
vom alege cu vreo ştire, Pylades, despre lucrul pentru care 
am venit aici. (Orestes şi Pylades se ascund după zidul 
casei. Revine în scenă Elektra, purtând pe cap ulciorul plin 
cu apă de izvor. Înaintează în cadenţa unui cântec de jale.) 

Elektra 


Strofa 1 

Porneşte cu pasul întins, este timpul. 

Mergi înainte, mergi înainte plângând 192. 

Vai mie, vai mie! 

Părintele meu a fost Agamemnon şi născătoarea mea 
Klytaimnestra, fiica demnă de ură a lui Tyndareos. 

Sărmana Elektra, aşa mi se spune-n cetate. 

Ah! muncile mele nemernice! 

Ah! zilele mele respingătoare! 

Tată, tu zaci în Hades, junghiat de soţia ta şi de 
Aigisthos, o Agamemnon! 

Haide, începe din nou acelaşi bocet, încearcă din nou 
aleanul multelor lacrimi! 

Antistrofa 1 

Porneşte cu pasul întins, este timpul. 

Mergi înainte, mergi înainte plângând. 

Vai mie, vai mie! 

În care cetate, în care sălaş ţi-e dat să fii slugă, bietul 
meu frate, de când m-ai lăsat în vatra părinţilor noştri pe 
mine, sărmana, pradă celor mai crunte izbelişti? 

Vino, de chinuri dezleagă-mă, ai milă de mine - Zeus, 
o Zeus! - răzbună cumplitul omor al tatii! întoarce-ţi în 
Argos picioarele tale pribege! 

(Depune  ulciorul pe pământ, apoi işi urmează 
bocetul.) 

Strofa 2 

Aşază ulciorul, de pe creştet coboară-l. 

Vreau, pentru tata, să strig în zori bocetul meu de 
noapte: e strigarea lui Hades, e cântul lui Hades. 

Ajungă-ţi, tată, sub glie, plânsul meu, pe care zilnic, 
necontenit, ţi-l torn, în vreme ce gâtul gingaş mi-l sfârtic 
din unghii şi creştetul capului ras mi-l izbesc cu pumnul în 
amintirea morţii tale. 

Zgârie-ţi faţa, Elektra! 


Ca o lebădă cu voce sonoră, care, din undele râului, 
îşi cheamă părintele drag pierit în năvodul cu ochiuri 
viclene, tot astfel şi eu, pentru năpastele tale, tată, mă 
irosesc lăcrimând 193. 

Antistrofa 2 O, baia din urmă în care ai fost cufundat, 
o, patul de moarte, îngrozitor! 

Vai mie, vai mie! 

Amară ea fost> securea, tată, cu care ai fost lovit 
194! 

Amară, capcana <întinsă> la întoarcerea ta de la 
Troia! 

Soţia ta nici diademă nu ţi-a-nchinat, nici cunună, ci 
te-a lăsat - mişelie sfruntată! - în seama spadei cu două 
tăişuri, mânuită de Aigisthos. 

Apoi a primit trădătorul în aşternut. 

(Intră Corul, alcătuit din tinere ţărănci argiene.) 

Corul 

Strofa 3 

Elektra, fiică a lui Agamemnon, iată, venim la lăcaşul 
tău țărănesc 195. 

A sosit un bărbat, a sosit din Mykene un muntean 
băutor de lapte, care ne-a dat de ştire ce s-a vestit acolo 
prin crainic: 

de azi în trei zile se va face o jertfă în Argos şi toate 
fecioarele vor trebui să meargă la templul Herei 196. 

Elektra 

Nici spre splendoare sărbătorească, nici spre 
podoabe de aur nu-mi zboară dorinţele, dragile mele. 
Sărmana de mine! 

Eu nu voi dansa laolaltă cu argienele tinere şi nu voi 
lovi, în cadență, cu piciorul pământul. 

Plâng toată noaptea şi ziua, la fel, mi-o petrec 
plângându-mi durerea. 

Priviţi la pletele mele neîngrijite, la hainele mele 


zdrenţoase! 

Oare-i sunt potrivite fiicei lui Agamemnon, unei 
odrasle regale, oare sunt potrivite, când Troia şi-aduce 
aminte că tata odinioară a cucerit-o? 

Corul 

Antistrofa 3 

Mare-i puterea zeiţei <Hera>! 

Primeşte să-ţi împrumutăm o rochie scumpă, ţesută 
cu fir, şi giuvaiere de aur, adaos la strălucirea fiinţei tale. 

Să nu crezi că numai cu lacrimi şi neproslăvindu-i pe 
zei îţi vei învinge duşmanii! 

Nu prin suspine, ci prin evlavie şi rugăciuni îţi vor fi 
dăruite zile mai bune, Elektra. 

Elektra 

Niciunul din zei nu ascultă strigătul meu de restrişte 
şi nu-şi aminteşte jertfele-aduse pe vremuri de tatăl meu 
197. 

Vai! pentru cel răposat şi vai! pentru cel care încă 
trăieşte, rătăcind într-o ţară străină, departe! în câte-o 
vatră, bietul pribeag se-ntâmplă să stea la un loc cu 
argaţii, el care a fost zămislit de un tată ilustru. 

Iar eu, în lăcaşul unui bărbat ce lucrează cu mâinile, 
trăiesc, irosindu-mi viaţa, între vârfuri de munţi râpoşi, din 
părintescul palat alungată. 

lar mama cu alt om împarte aşternutul omorului. 

Corifeul 

O, câte rele a-ndurat Hellada şi neamul tău din 
pricina Hellenei, sora mamei tale! (Orestes și Pylades ies 
din ascunzătoare. În spatele lor, cei câţiva servitori.) 

Elektra 

Femeilor, ah! trebuie să-mi întrerup jelirea. Aici, 
chiar lângă casă, pândeau nişte străini. Acum se-nalţă din 
ascunzătoare. Să mergem iute, voi pe drum, eu înăuntrul 
casei noastre, ca să scăpăm cu fuga de-aceşti răufăcători. 


Orestes 

Rămâi pe loc, sărmano, să nu te temi de mâna mea! 
Elektra 

(închinându-se la statuia lui Apollon din faţa porții) 

O Phoibos, te implor, salvează-mă de la pieire 19*! 
Orestes 

O, de-aş putea să-i pierd pe alţii, pe care îi urăsc mai 


Elektra în lături! Nu m-atinge, nu se cuvine să m- 


atingi! 


Orestes 
Nu-i nimeni altul mai îndreptăţit să se apropie de 


tine. Elektra 


De ce îmi iscodeai, cu spada-n mână, casa? 

Orestes 

Rămâi, ascultă şi îndată vei fi cu mine într-un gând. 
Elektra 

Mă plec. Oricum sunt în puterea ta, eşti mai puternic 


<decât minex 


Orestes 

Eu am venit aici cu veşti de la Orestes. 

Elektra 

O drag prieten, el trăieşte sau e mort? 

Orestes 

E viu. Sunt bucuros să-ţi dau întâi o veste fericită. 
Elektra 

Fii binecuvântat de soartă pentru atât de dulci 


cuvinte! Orestes 


De ne-am împărtăşi din fericirea aceasta amândoi. 
Elektra 
Unde-şi petrece <frate-meu> sărmanul, sărmana 


viaţă în exil? 


Orestes 
El rătăceşte din cetate în cetate, istovit. 


Elektra 

Poate-i lipseşte hrana cea de toate zilele. 

Orestes 

Defel, dar omul în exil se vlăguieşte. 

Elektra 

Cu ce înştiinţare te-a trimis la mine? 

Orestes întreabă dacă eşti în viaţă şi care-ţi este 
traiul. 

Elektra în primul rând, tu vezi prea bine cum trupul 
meu s-a veştejit. Orestes 

Da, l-au topit durerile, încât îţi plâng de milă. 

Elektra 

Şi capul meu e ras, cum e al sciţilor. 

Orestes 

Te macină, cred, jalea pentru frate şi pentru tatăl 
mort. Elektra 

Vai mie! Oare nu sunt ei tot ce-am avut mai drag pe 
lume? Orestes 

Dar oare tu, pentru Orestes, nu eşti la fel de dragă>? 
Elektra 

Acest prieten îmi lipseşte; el nu se află lângă mine. 

Orestes 

De ce trăieşti aici, departe de oraş? 

Elektra 

Străine, sunt căsătorită. Ah! blestemată nuntă! 

Orestes 

Plâng eu în locul lui Orestes. Bărbatul tău e din 
Mykene? Elektra 

Nu-i cel cu care tatăl meu spera să mă mărite. 

Orestes 

Vorbeşte, eu te-ascult, ca spusa ta să i-o vestesc 
fratelui tău. Elektra 

Eu locuiesc aici, în casa soţului, din astă depărtare. 

Orestes 


O locuinţă de plugar sau de boar? 

Elektra 

Bărbatul e sărac, dar nobil şi smerit faţă de mine. 

Orestes în ce fel e smerit faţă de tine? 

Elektra 

N-a îndrăznit nicicând să se apropie de patul meu. 

Orestes 

Făcut-a jurământ de castitate sau crede că ai fi 
nedemnă? Elektra 

El crede că <din partea lui> ar fi nedemn să nu-i 
respecte pe părinţii mei. 

Orestes 

Şi cum de nu s-a înfruptat dintr-o atare nuntă? 

Elektra 

Străine, el socoate că m-am măritat c-un ins fără 
îndreptăţire 199. 

Orestes 

Am înţeles: îi este frică de răzbunarea lui Orestes. 

Elektra 

Sigur, îi este frică, dar mai presus de asta, el e cinstit 
din fire. Orestes 

Tu mi-ai vorbit despre un suflet nobil ce trebuie să fie 
răsplătit cum se cuvine. 

Elektra 

Va fi dacă se va întoarce-acasă vreodată cel care 
<acum> lipseşte. 

Orestes 

Dar mama, care te-a născut, cum de-a îngăduit 
această nuntă? Elektra 

Femeile-şi iubesc bărbatul, străine, nu copiii. 

Orestes 

Şi Aigisthos de ce a vrut să te jignească? 

Elektra 

Căsătorindu-mă c-un om mărunt, voia să nasc feciori 


becisnici. Orestes 

Să nu dai naştere unor copii răzbunători? 

Elektra 

Acesta este țelul său. De şi-ar primi pedeapsa! 

Orestes 

Dar soţul mamei tale ştie c-ai rămas fecioară? 

Elektra 

Nu ştie, asta e o taină pe care n-o dezvăluim. 

Orestes 

Ţărăncile care ne-ascultă aici vorbind îţi sunt 
prietene? Elektra îmi sunt, ele vor tăinui cuvintele 
schimbate între noi. Orestes 

Orestes ce-ar putea să facă, de-ar fi să se întoarcă-n 
Argos? Elektra 

Mă mai întrebi? Nu ţi-e ruşine? Nu s-a-mplinit 
sorocul faptei? Orestes 

Şi dacă s-ar întoarce, cum să-i piardă pe cei ce ţi-au 
răpus părintele? 

Elektra 

Să îndrăznească ceea ce, odată, au îndrăznit 
duşmanii lui. Orestes 

Unindu-te cu el, tu ai avea curajul s-o ucizi pe maică- 
ta? Elektra 

Da, folosind şi eu securea cu care l-a lovit pe tata. 

Orestes 

Să-i dau de ştire lui Orestes? E dârză hotărârea ta? 

Elektra 

Chiar dacă-ar fi să mor; numai s-o pot înjunghia pe 
mama! Orestes 

De ce nu e Orestes prin apropiere, să te-audă? 

Elektra 

De l-aş vedea, străine, eu nu l-aş recunoaşte. 

Orestes 

Nu-i de mirare. Când v-au despărţit, eraţi nevârstnici 


amândoi. 

Elektra 

Din toţi prietenii, doar unul ar putea să-l recunoască. 

Orestes 

Nu este cel care se zice că l-a salvat de-a fi ucis? 

Elektra 

Chiar el, bătrânul încărcat de ani, ce l-a crescut pe 
tatăl meu. 

Orestes 

Dar tatăl tău, când a pierit, a fost depus într-un 
mormânt? 

Elektra 

Da, însă cum? L-au azvârlit afară din palat. 

Orestes 

Vai, ce îmi spui? Necazurile celorlalţi, chiar dacă nu 
sunt ale unor rude, îi răscolesc pe muritori. Vorbeşte! 
Vreau să aflu şi să-i duc fratelui tău veşti mâhnitoare, pe 
care negreşit este nevoie să le-audă. Mila cu neştiinţa nu 
face casă bună; aceea se-ntâlneşte doar la omul înţelept, 
iar înțeleptul, nu fără durere, ajunge la cunoaştere atât de 
înţeleaptă200. 

Corifeul 

Doresc din inimă şi eu acelaşi lucru. Cum locuiesc 
departe de oraş şi sunt străină de năpastele cetăţii, acum 
aş vrea, de-asemenea, să le cunosc. 

Elektra 

Am să vorbesc, de trebuie - şi trebuie, căci am de 
faţă un prieten. Voi înşira nenorocirile care ne-au copleşit, 
pe mine şi pe Agamemnon. Deoarece tu m-ai stârnit să 
spun, te rog, vesteşte-i lui Orestes, străine, chinurile mele 
şi-ale tatii. 

Întâi să-i zugrăveşti ce fel de straie port, cât de 
neîngrijit îmi este trupul, în ce cocioabă locuieşte-aceea 
care hălăduia într-un palat regesc. Trudesc eu însămi cu 


suveica să-mi ţes haine, altminteri n-aş avea şi-ar trebui să 
umblu despuiată. Mă duc eu însămi după apă de izvor, la 
râu. În cinstea zeilor, la sărbători eu nu iau parte şi nici la 
dansuri <sacre>. Fiind fecioară cată să mă ţin departe de 
tovărăşia cu femeile. Mai trebuie să nu mi-l amintesc pe 
Kastor, cu care - înainte să fi fost trecut în rândul zeilor - 
am încheiat logodnă; iar el îmi era rudă201. 

Azi mama, între prăzi luate de la phrygieni, e aşezată 
pe un tron; în preajma ei, pe trepte, stau slujnice din Asia, 
de tata cucerite, şi rochiile lor sunt prinse, ca la Ilion, cu 
fibule de aur. În timp ce sângele lui Agamemnon mai 
înnegreşte, putrezit, palatul, cel care l-a ucis se-arată 
peste tot în public, săltat în carul tatii, şi e fălos că ţine în 
mâna-i pângărită un sceptru care poruncea elenilor odată. 

Iar tatăl meu, la un mormânt fără cinstiri, nu a primit 
nicicând libaţii, nici crengi de mirt202 şi rugul său e 
neîmpodobit. Beat, plin de băutură, bărbatul mamei mele - 
Ilustrul i se spune - adesea sare pe mormânt şi-aruncă în 
lespedea de marmoră cu pietre203. El nu se dă în lături să 
ne ponegrească: «Unde-i feciorul tău Orestes? Aproape de 
mormânt, viteazul, desigur, ca să-l ocrotească!» Aşa îşi 
bate joc de cel aflat departe. 

Străine, te implor să-i dai de ştire totul. Atât de multe 
împrumută glasul meu şi-l cheamă: aceste braţe, buzele 
acestea, această inimă năpăstuită, această căpăţână rasă 
şi însuşi cel care m-a zămislit. N-ar fi de laudă ca tatăl să-i 
fi nimicit pe phrygieni, iar fiul lui, de unul singur, să nu fie 
în stare să ucidă nici barem un om, când este tânăr şi 
născut dintr-un părinte neasemuit de vrednic. Corifeul 

Dar iată-l văd acolo, vorbesc de soţul tău, care, 
sfârşindu-şi munca, zoreşte către casă. (Se întoarce soțul 
Elektrei.) 

Plugarul 

Ei, cine sunt străinii din faţa porţii mele? De ce îmi 


cercetează casa ţărănească? Nu e cuviincios ca o femeie să 
stea cu oameni tineri la taifas. 

Elektra 

Dragă prietene, nu fii bănuitor faţă de mine. Tu vei 
afla îndată despre ce stăteam de vorbă. Drumeţii au venit 
ca să-mi aducă ştiri de la Orestes. Iar voi, străinilor, iertaţi- 
i vorbele. 

Plugarul 

Ce spun? E viu Orestes? Lumina o mai vede? 

Elektra 

E viu, spun ei, şi-mi pare că nu sunt prefăcuţi. 

Plugarul îşi mai aduce-aminte cât aţi pătimit şi tatăl 
tău, şi tu? 

Elektra 

Eu sper că da, însă bărbatul în exil e fără vlagă. 

Plugarul 

Ce fel de veste ti-au adus din partea lui Orestes? 

Elektra 

El i-a trimis să-mi desluşească suferinţele. 

Plugarul 

Preabine; unele şi ei le văd, iar altele le află de la 
tine. 

Elektra 

Ştiu totul, nu le-a mai rămas nimic să afle. 

Plugarul 

De multă vreme, pentru ei, s-ar fi căzut să se 
deschidă poarta mea. Intraţi în casă. În schimbul unor ştiri 
atât de bune, o să vă bucurati de toate darurile ospeţiei din 
căminul meu. (Se adresează servitorilor lui Orestes.) Hai, 
duceţi-le, servitorilor, poverile în casă. (Apoi lui Orestes şi 
lui Pylades.) Să nu vă-mpotriviţi; voi ca prieteni aţi venit, 
trimişi de un prieten. Chiar dacă m-am născut sărac, eu 
barem nu am suflet josnic şi-am să v-o dovedesc. 

Orestes 


O zeilor, acesta-i omul care s-a înţeles cu tine să nu 
desăvârşească nunta, spre a-l cruța de o ruşine pe 
Orestes? 

Elektra 

Acesta-i cel care se cheamă că e soţul meu, 
năpăstuita! 

Orestes 

Ah! nu se află un semn sigur al virtuţii, ci totul e 
amestec în firea omenească. Mi s-a-ntâmplat să văd cum 
fiul unui tată generos se dovedeşte-a fi om de nimic şi iar 
cum din părinţi nemernici se nasc odrasle minunate. Am 
întâlnit pustiu în inima unui bogat şi măreție sufletească în 
fiinţa unui nevoiaş. Deci cum să poţi deosebi şi cum să 
judeci drept? Luând în seamă bogăţia? Ar fi o judecată 
proastă. Luând în seamă neaverea? Dar are racilele ei şi 
sărăcia, căci lipsurile, pentru om, sunt şcoala răutăţilor. Să 
fie armele, cumva, mai de folos? Dar nimenea, dacă se uită 
la o lance, nu poate garanta că lăncierul e viteaz. Este mai 
bine să renunti şi să te bizui doar pe întâmplare204. 

Acest bărbat, care printre argei nu-i o mărime şi care 
nu se laudă cu slava casei sale, deşi e unul din cei mulţi, şi- 
a dovedit virtutea. 

Incredeţi-vă dar în bunul simţ, voi care rătăciţi plini 
de păreri deşarte! Nobleţea muritorilor puteţi s-o judecaţi 
doar după cum se poartă şi după caracter. Aceştia sunt 
bărbaţii care fac să propăşească statele şi vetrele. Dar 
trupurile muşchiuloase, când le lipseşte gândul, nu sunt 
decât nişte statui de piaţă publică205. Într-adevăr, un braţ 
puternic nu aşteaptă asaltul lăncii altfel decât unul moale. 
Intrasta preţuieşte doar natura şi buna înzestrare 
sufletească. 

Întâmpinarea voastră fiind vrednică de cel ce este şi 
de faţă şi departe, adică de Orestes, pentru care am venit, 
primim să ne adăpostim în casa asta. Intraţi în locuinţa 


<plugărească>, servitorilor. 

Decât un bogătaş, mai bine fie-mi gazdă un sărac 
prevenitor. Mă bucur, aşadar, că sunt poftit de-acest bărbat 
în casa lui. Şi totuşi mai degrabă aş dori să-ţi văd odată 
fratele cum mă primeşte fericit în fericitul său lăcaş. El 
poate că se va întoarce. Oracolele lui Loxias206 nu 
greşesc. În schimb, prezicerile muritorilor eu nu le 
preţuiesc la fel. (Orestes, Pylades şi însoțitorii lor intră în 
casă.) 

Corifeul 

Elektra, astăzi trebuie, mai mult ca niciodată, să ni se 
încălzească inima de bucurie. Se poate că Norocul, după o 
cale aspră, se va opri aici, prielnic pentru noi. 

Elektra 

Sărmane, ştii cât e de strâmtorată casa ta. De ce ai 
găzduit nişte străini aflaţi deasupra stării tale? 

Plugarul 

Cum? Dacă sunt de viţă nobilă, aşa cum par a fi, crezi 
că primirea noastră, mai mult sau mai puţin umilă, nu-i va 
mulţumi? 

Elektra 

Acum, deoarece greşeala e făcută, mergi la 
moşneagul care l-a crescut pe tata. Il vei găsi pe lângă râul 
Tanaos, care slujeşte de hotar între pământul Argosului şi 
al Spartei. Işi paşte turmele în părţile acelea, de când a 
fost gonit afară din cetate. Roagă-l să vină, dar întâi să 
treacă pe la casa lui, ca să aducă un adaos de bucate 
pentru prânzul oaspeţilor noştri. O, cât va fi de bucuros şi-i 
va glorifica pe zei, aflând că este viu copilul pe care l-a 
salvat odată! Căci din palatul părintesc, în care locuieşte 
mama, noi nu vom dobândi nimic. Şi-ar fi primejdios să-i 
dăm nemernicei de ştire că Orestes încă este viu. 

Plugarul 

Preabine; dacă ţi se pare nimerit, voi duce moşului 


porunca ta. Cât mai degrabă intră-n casă, fa toate 
pregătirile! Femeia, la nevoie, poate încropi destule feluri 
de mâncare> pentr-un prânz. Sunt sigur că avem în casă 
bucate îndeajuns de multe, încât să-i săturăm barem o zi 
pe oaspeţi. (Elektra intră în casă.) 

De stau să mă gândesc la unele împrejurări precum 
aceasta, eu mă încredinţez ce straşnic este preţul 
bunăstării, când trebuie să găzduim străini sau când ni se 
îmbolnăveşte trupul şi, pentru vindecare, trebuie să 
cheltuim <bani grei>. Dar cheltuiala pentru hrana zilnică 
este măruntă: pe oameni, ori că sunt avuti, ori nevoiaşi, 
poţi să-i îndestulezi cu părţi egale. (Plugarul pleacă.) Corul 

Strofa 1 

Vestite corăbii, voi aţi plutit la Troia cu mulţime de 
vâsle, pe vremuri, stârnind din adânc Nereidele să vă- 
nsoţească, dansând207, iar delfinul ţâşnea, fermecat de 
flaut, şi se rotea întruna lângă prorele voastre cu vinete 
ciocuri208. 

El îl urma pe fiul zeiţei Thetis. 

Achilleus, cel sprinten la fugă şi salturi, şi pe 
Agamemnon spre Ilion, spre râul Simois. 

Antistrofa 1 

Părăsind promontoriul insulei Euboia. 

Nereidele îi aduceau armele grele şi scutul, făurite 
cu trudă de Hephaistos pe nicovale de aur209. 

Prin muntele Pelion şi prin sacrele văi ale muntelui 
Ossa, ascunzătorile Nymphelor, ele mergeau să afle un 
tânăr pe care părintele lui călăre (210 îl creştea spre slava 
Helladei, fiul marinei Thetis, aprig alergător şi reazem 
Atrizilor. 

Strofa 2 

Fecior al stăpânei Thetis, odată, în port la 
Nauplia211, un om întors de la Ilion ne-a descris 
numeroasele chipuri gravate pe rotundul scutului tău 


renumit, îngrozitoare pentru troieni212. 

La marginea lui, pe circumferință, Perseus, cu 
sandale înaripate, după ce retezase gâtul Gorgonei, plutea 
pe deasupra mării, ţinând în mână capul urgiei. 

Aproape de el se afla vestitorul lui Zeus. 

Hermes, fiul Maiei, tânărul zeu câmpenesc213. 

Antistrofa 2 în mijlocul largului scut revărsa potop de 
lumină Soarele, discul aprins, din carul purtat de cai 
zburători şi cereştile cete de stele. 

Pleiade şi Hyade214, care treziseră spaimă în ochii 
lui Hektor215. 

Pe chivără acoperită cu fluturi de aur. 

Sphinxe216 duceau în unghii prăzi biruite prin 
cântec. 

Pe platoşa pieptului, strânsă, leoaica217 sărea cu 
ghearele scoase şi cu răsuflare de foc, văzând armăsarul 
sosit de la izvorul Peirene218. 

Epodă 

Pe sulița lui ucigaşă un şir de cai gonea în galop cu 
picioarele-ntinse şi o pulbere neagră le-nconjura, răscolită, 
spinările. lată mai-marele căror neistoviţi luptători a fost 
prăbuşit pentru iubirile tale, Helena, făptură vicleană! 

De aceea, cândva, Fiii Cerului te vor osândi la moarte 
şi atunci vom vedea, vom vedea curgând din gâtul tăiat 
sângele tău risipit de fierul jungherului. 

(încărcat cu merinde, vine un bătrân, fostul pedagog 
al lui Agamemnon.) BĂTRÂNUL 

Să-mi spuneţi unde este, unde-i, tânăra mea stăpână, 
fata lui Agamemnon, pe care l-am crescut odinioară? Ce 
aspru e suişul spre lăcaşul ăsta, istovitor pentru picioarele 
unui bătrân zbârcit ca mine! Dar până la prieteni trebuie 
să-mi trag spinarea cocoşată şi genunchii slăbănogi. 
(Elektra iese din casă.) 

Ah! iată-te, copila mea, în faţa casei. Ţi-aduc un miel 


ca neaua, ales din turma mea, un gingaş nou-născut, luat 
din grija mamei, cununi de flori, caş crud, scos adineauri 
din sădile, şi o comoară veche a lui Bakehos, cu minunat 
buchet; burduful nu e mare, dar e destul să torni o cupă în 
altă băutură, slabă, ca să o faci pe loc plăcută. Hai, duceţi 
darurile pentru oaspeţi înăuntru. 

Eu vreau, cu mâneca acestei haine zdrenţuite, să-mi 
şterg obrazul năpădit de lacrimi. 

Elektra 

De ce ai faţa umedă de plâns, bătrâne? Să fie 
chinurile mele care deşteaptă, după-atâta vreme, în tine 
amintirea alor tale? Sau poate că suspini, gândindu-te la 
jalnicul exil al lui Orestes şi la tatăl meu, pe care l-ai ţinut 
în braţe şi l-ai crescut zadarnic pentru tine şi prieteni? 

Bătrânul într-adevăr, zadarnic l-am crescut. Şi totuşi 
ceea ce m-a copleșit nu-i amintirea asta. 

Venind spre voi, m-am abătut din drum pe la 
mormântul lui <Agamemnon>, m-am prosternat în faţa lui, 
am plâns, aflându-l părăsit, şi deschizând burduful, pe 
care-l aduceam aici pentru străini, am revărsat prinos de 
vin>; pe urmă am înconjurat cu crengi de mirt mormântul. 

Atunci, pe locul rugului, văzui, jertfită, o mioară 
neagră, al cărei sânge se scursese de curând <în glie>, şi 
câteva şuviţe retezate dintr-un păr bălai. Inchipuie-ţi cât 
m-am mirat, copilă. Cine-a fost omul carele a cutezat să 
vină la mormânt? Desigur nu vreun argeu. Dar poate că 
Orestes a sosit în ţară şi, întorcându-se, a închinat cinstire 
mormântului de jale al lui Agamemnon. 

Tu cercetează părul ăsta, apropie-l de cap, vezi dacă 
părul tău nu are culoarea buclelor tăiate. Adeseori 
odraslele ivite din sângele aceluiaşi părinte au trupuri 
foarte asemănătoare. 

Elektra 

Cuvintele pe care le-ai rostit, bătrâne, nu sunt demne 


de un bărbat cuminte. Crezi oare că, temându-se de 
Aigisthos, viteazul meu Orestes ar fi revenit în ţară pe 
ascuns? Apoi, cum ar putea să fie asemănătoare două 
smocuri, din care unul a crescut în aerul palestrelor, unde 
se iau la-ntrecere bărbaţii nobili, iar altul, părul de femeie, 
s-a moleşit prin pieptănare? Nu, nu e cu putinţă! Adeseori, 
bătrâne, poţi să întâlneşti şuviţe de-o culoare la oameni 
care nu sunt înrudiţi prin sânge. 

Bătrânul 

Mergând, aşază paşii tăi în urmele întipărite de 
încălţămintea lui şi vezi, copila mea, dacă la tălpi aveţi 
măsuri egale. 

Elektra 

Cum ar putea păstra un sol pietros întipăririle 
picioarelor? Totuşi să presupunem <c-ar păstrax Dar nu se 
poate nici măcar închipui ca doi copii, frate şi soră, să aibă 
tălpile egale; ale bărbatului sunt mai puternice. 

Bătrânul 

De-ar fi aici fratele tău, nu crezi că ai putea să 
recunoşti o mantie ţesută de suveica ta, în care i-am salvat 
odinioară viaţa? 

Elektra 

Adu-ţi aminte cât eram de crudă când l-au exilat. 
Chiar dacă i-am ţesut veşminte, cum ar putea să poarte azi 
îmbrăcămintea din copilărie? Doar dacă nu cumva, cu 
trupul, cresc şi hainele. Ba nu! vreun străin şi-a închinat, 
cuprins de milă, părul la mormânt, cu ajutorul unor spioni 
din ţară219. 

Bătrânul 

Dar călătorii unde sunt? Doresc să-i văd şi să-i întreb 
despre Orestes. (Orestes şi Pylades apar în pragul casei şi 
se îndreaptă iute spre moş.) 

Elektra lată-i cum ies cu paşi grăbiţi din casă. 

Bătrânul 


Da, sunt de viţă nobilă, dar asta uneori nu-i semn de 
vrednicie. Căci mulţi, deşi prin naştere sunt nobili, au inimi 
de nemernici. Oricum, străinilor, îngăduiţi-mi să vă dau 
bineţe. 

Orestes 

Bine-ai venit, bătrâne. Elektra, cine-i acest moşneag 
surpat? Vreunul din prieteni? 

Elektra 

El este omul care l-a crescut pe tatăl meu, străine. 

Orestes 

Să fie oare salvatorul lui Orestes? 

Elektra 

Da, l-a salvat el însuşi, de va mai fi trăind. 

Orestes 

Preabine, dar de ce se uită atât de scrutător la mine, 
de parcă el ar cerceta temeinic amprenta unui ban de- 
argint? Sau poate că îi par a fi o faţă cunoscută? 

Elektra 

Se bucură, desigur, să privească un om de-o seamă 
cu Orestes. Orestes 

Da, un apropiat al său. Dar ce-l apucă de se tot 
învârte-n jurul meu? 

Elektra 

Purtarea lui mă uluieşte şi pe mine. 

Bătrânul 

Stăpâna şi copila mea, Elektra, înalţă rugăciune 
zeilor! Elektra 

Ce fel de daruri să le cer: pentru acum sau pentru 
mai târziu? Bătrânul 

Să dobândeşti un scump tezaur, pe care ţi-l arată 
Cerul. Elektra 

Mă rog: o zeilor! Ce înţelegi să spui prin asta, 
moşule? Bătrânul 

Priveşte-l, fata mea, el este tot ce ai mai drag pe 


lume. Elektra 

Mă tem, până la urmă, nu cumva să-ți fi ieşit din 
minţi. Bătrânul 

Să-mi fi ieşit din minţi? Tocmai când îţi privesc în faţă 
fratele? Elektra 

Ce vrei să spui, bătrâne, prin vorbele acestea 
nesperate? Bătrânul 

Că-l văd aici chiar pe Orestes al lui Agamemnon. 

Elektra 

Ce semn ai desluşit la el, în care să mă-ncred? 

Bătrânul 

Urmarea unei răni de lângă pleoapă. Pe vremuri, 
când era la tatăl lui, acasă, a fugărit cu tine un pui de 
căprioară şi s-a julit, căzând. 

Elektra 

Ce spui? Da, văd şi eu că l-a-nsemnat căderea. 

Bătrânul 

De ce nu te grăbeşti să te arunci în braţele unei fiinţe 
dragi? Elektra 

Ah! nu, bătrâne, nu mai preget, căci semnul arătat de 
tine m-a convins. (fI îmbrățișează pe Orestes.) O, te-ai ivit 
până la urmă, eşti al meu, când nici nu mai speram! 

Orestes 

Şi tu, până la urmă, eşti a mea! 

Elektra 

N-aş fi crezut nicicând! 

Orestes 

Nici eu n-aş fi sperat vreodată. 

Elektra 

Eşti oare tu, într-adevăr? 

Orestes într-adevăr, şi singurul tău aliat. 

Elektra 

Orestes 


O, de-aş putea să trag năvodul pe care caut să-l 
întind! Elektra 

Sunt sigură că vei putea. Ar trebui să încetăm să 
credem în divinităţi, dacă dreptatea-ar fi învinsă de 
ticăloşie. 

Corul 

Ai venit, ai venit, o mult aşteptată zi! 

Strălucind, ni-l arăţi în deplină lumină, ca o torţă 
deasupra cetăţii, pe nefericitul întors din largul exil, în 
care se mistuia rătăcind departe de casă. 

Un zeu, desigur, un zeu ne aduce izbânda, prietenă! 
înalţă mâinile tale, glasul înalţă-l, avântă-ţi spre zei 
rugăciunile! 

Ocrotită să fie, ocrotită de Soartă, întoarcerea 
fratelui tău în cetate! 

Orestes 

Preabine! Dulcile îmbrăţişări îmi plac şi mie, dar ne 
vom bucura din nou de ele mai târziu. 

Bătrâne, ai sosit la timp; vorbeşte. Ce-i de făcut 
pentru a-l pedepsi pe ucigaşul tatii, cum şi pe maică-mea, 
care cu ela săvârşit nelegiuită nuntă? Aş mai putea să mă 
încred în Argos pe o mână de prieteni? Sau suntem pe de- 
a-ntregul ruinaţi, cum este şi norocul nostru? Cu cine să 
mă sfătuiesc? în timpul nopţii sau mai bine ziua? Ce cale să 
aleg spre a-mi lovi duşmanii? Bătrânul 

Copilul meu, norocul ţi-e potrivnic: tu n-ai niciun 
prieten. E rar prilejul de-a găsi pe cineva care să-mpartă 
nu doar binele cu noi, ci, la nevoie, răul. lar tu eşti 
prăbuşit de tot, căzut în grea ruină. Aşa te văd prietenii şi 
nu le-ai mai lăsat nicio speranţă. Ascultă-mă, să ştii, ai 
numai braţul tău, destinul tău, ca să-ţi recucereşti palatul 
părintesc şi patria. 

Orestes 

Ce trebuie să făptuim, ca să ne-atingem ţinta? 


Bătrânul 

Ucide-i pe feciorul lui Thyestes şi pe maică-ta! 

Orestes 

Eu îmi doresc cununa aceasta, dar cum s-o 
dobândesc? Bătrânul 

Oricât ai vrea, n-ai să poţi trece dincolo de zidurile 
întărite. Orestes 

El este, aşadar, înconjurat de paznici şi de lănci. 

Bătrânul întocmai; el, de frica ta, nici somn nu are. 

Orestes 

Preabine; deci va trebui să-mi faci un plan, bătrâne. 
Bătrânul 

Ascultă-mă. Mi-a încolţit un gând. 

Orestes 

Numai să-ţi fie sfatul nimerit, să-mi folosească. 

Bătrânul 

Venind încoace, l-am zărit pe Aigisthos. 

Orestes _ 

Mă bucură cuvântul tău. În ce loc l-ai văzut? 

Bătrânul 

Aici, aproape, în imaşul hergheliei lui. 

Orestes 

Şi ce făcea? Văd o speranţă de-a ieşi din neputinţa 
noastră. Bătrânul 

Mi s-a părut că pregătea un rit sărbătoresc în cinstea 
Nymphelor221. 

Orestes 

Pentru un prunc născut sau pentru unul aşteptat? 

Bătrânul 

Nu ştiu decât un lucru: se pregătea de sacrificiul 
unui taur. 

Orestes 

Câţi oameni sunt cu el? E însoţit cumva numai de 
slugi? Bătrânul 


Niciun argeu nu-l însoțea, doar câţiva slujitori de-ai 
casei. Orestes 

Nu e vreunul între ei, bătrâne, în stare să mă 
recunoască? Bătrânul 

Sunt numai slugi care nicicând nu te-au văzut. 

Orestes 

Oare vor fi de partea noastră, de-aş fi învingătorul? 

Bătr Înul 

Da, spre norocul tău; acesta e năravul robilor. 

Orestes 

Cum aş putea să mă apropii de stăpânul lor? 

Bătrânul 

Mergi până într-un loc din care să te vadă când 
jerifeşte taurul. Orestes 

Cum înţeleg, pământul lui este întins de-a lungul 
drumului. Bătrânul 

Văzându-te, el va dori să te poftească la ospă (222. 

Orestes 

Amarnic oaspete voi fi, cu voia unui zeu. 

Bătrânul 

Apoi, după împrejurări, dă-ţi singur sfaturi. 

Orestes 

Tu ai vorbit cu tâlc. Şi maică-mea unde-i acum? 

Bătrânul în Argos, dar va fi curând lângă bărbatul ei, 
la praznic. 

Orestes 

De ce nu a plecat cu Aigisthos o dată? 

Bătrânul 

Temându-se de judecata lumii, ea vine mai pe urmă. 

Orestes 

Am înţeles. Ea ştie că e rău văzută în cetate. 

Bătrânul 

Desigur. Oamenii urăsc femeia necinstită. 

Orestes 


Cum s-o ucidem în acelaşi timp cu el? 

Elektra 

Voi pune eu la cale omorul mamei noastre. 

Orestes 

Cât despre celălalt, Norocul va-ncheia cu bine totul. 
Elektra 

De-ar fi să ne ajute la fel pe amândoi! 

Orestes 

Aşa va fi. Ce mijloc întrevezi ca s-o sfârşim pe mama? 


Elektra 


Bătrâne, mergi la Klytaimnestra şi dă-i de veste că aş 


fi lăuză după naşterea unui băiat. 


pieri. 


Bătrânul 

Oleacă mai de mult sau de curând? 

Elektra 

Să-i spui că am ajuns în ziua când lăuza e curată223. 
Bătrânul 

Şi cum îţi va sluji minciuna la omorul mamei tale? 
Elektra 

Ea va veni aici, aflând că mă ridic din lăuzie. 
Bătrânul 

Cum? Bănuieşti că-i pasă, copila mea, de tine? 
Elektra 

Da, va vărsa şi lacrimi pentru soarta pruncului. 
Bătrânul 

Se poate, dar mă-ntorc la întrebarea mea dintâi. 
Elektra 

De-ar fi numai să vină, căci, fără doar şi poate, va 
Bătrânul 

Să presupunem c-o aduc aici, la poarta casei tale. 
Elektra 

E lesne să o preschimbăm în una din porţile lui 


Hades. Bătrânul 


Pot să şi mor, numai să apuc odată clipa asta! 


Elektra 

Întâi călăuzeşte-mi fratele, bătrâne... 

Bătrânul 

„„„spre locul unde Aigisthos acum jertfeşte zeilor. 

Elektra 

Apoi întâmpin-o pe mama şi fă-i ştiută voia mea. 

BĂTRÂNUL 

Astfel încât va crede că-i vorbeşte însăşi gura ta. 

Elektra 

La faptă deci, Orestes! Tu trebuie să verşi întâiul 
sânge. Orestes 

Plec, dacă cineva mi-arată drumul. 

BĂTRÂNUL 

Eu te voi însoţi, şi nu fără plăcere. 

ORESTES (cu un gest de invocare a zeilor) 

Zeus părintesc, răzbunătorul duşmanilor mei224... 

Elektra (Ja fel, cu gest de invocare) 

„fii milostiv cu noi, căci suferinţele ni-s vrednice de 
milă! BĂTRÂNUL 

Da, fie-ţi milă de copiii al căror sânge este-al tău! 

Orestes 

O Hera, tu care domneşti peste altarele Mykenei... 

Elektra 

...Îngăduie să biruim, dacă temeiul nostru este drept! 
BĂTRÂNUL 

Îngăduie-le să răzbune uciderea lui Agamemnon. 
(Orestes, Elektra şi Bătrânul se prosternă şi izbesc 
pământul cu mâinile.) 

Orestes 

Şi tu, cel prăbuşit sub glie de un omor nemernic, 
tată... Elektra 

„„.Şi tu, augustă Glie, pe care te lovesc cu mâinile... 
Bătrânul 

„„.veniţi, veniţi în ajutorul acestor mult iubiţi copii! 


Orestes 

<Părinte-al meu> adă cu tine toţi morţii din războiul 
Troiei... Elektra 

„cei ce te-au ajutat cu lancea să-i învingi pe 
phrygieni... Bătrânul 

„„.Şi toţi cei care îi urăsc pe marii ucigași. 

Orestes 

Ai auzit, tu cei pe care mama l-a căznit cumplit? 

Bătrânul 

Da, toate astea le aude tatăl tău225. Dar este timpul 
să pornim. (Se ridică toți trei de pe pământ.) 

Elektra 

Şi-acum îţi spun cu glas înalt: să piară Aigisthos! Dar 
dacă tu, învins în luptă, vei cădea, lovit de moarte, şi eu mă 
voi sfârşi; să nu crezi că voi mai trăi. Îmi voi înfige în ficat 
o sabie cu două ascuţişuri. <Acum> voi merge înăuntrul 
casei, să am la îndemână, <pregătită> sabia. De voi primi 
din partea ta o ştire norocoasă, va chiui de bucurie tot 
lăcaşul; de vei muri, suna-vor, dimpotrivă, cântece de jale. 
Acestea ţin să ţi le spun. 

Orestes 

Ştiu totul desluşit. 

Elektra 

Acum nu trebuie decât să fii bărbat! (Orestes şi 
Bătrânul pleacă, urmaţi la un răstimp de Pylades şi de 
servitori.) 

Iar voi, femeilor, vestiţi-mi strigătele luptei. Eu am să 
stau de veghe cu spada pregătită, ţinând-o ridicată-n mină. 
Nu, nu voi fi învinsă, nu le voi da prilej duşmanilor să se 
răzbune; ei nu-şi vor bate joc de trupul meu. (Elektra intră 
în casă.) 

Corul226 

Strofa 1 

Încă mielul sugea de la blânda-i mumă, tind, în 


munţii din Argos, pe vremuri, după cum spune vechea 
legendă. 

<zeul> ocrotitor al câmpiilor, Pan, a zvonit o dulce 
cântare, suflând în cavalul bine-ntocmit, şi-a mânat din 
urmă mielul nemaivăzut de frumos, cu lâna de aur. 

De pe trepte de piatră, stând în picioare, un crainic 
atunci a strigat: 

«În adunare, în adunare, mykenieni, veniţi să vedeţi 
arătarea ce prevesteşte o fericită domnie!» 

Şi neamul Atrizilor era slăvit prin dansuri şi cântece. 

Antistrofa 1 

Altarele se dezveleau, strălucind de aur. 

Prin toată cetatea focul ardea pe jertfelnice. 

Din trişca tăiată din lemn de lotos227, a Muzelor 
slujnică, picurau melodii nespus de frumoase. 

Imnele până la nori lăudau mielul de aur, făcător de 
minuni, şi susțineau că Thyestes ar fi stăpânul său. 

El, carele, vai, într-ascuns amăgise nevasta iubită a 
lui Atreus, a luat în palatul său minunea, pe urmă s-a-ntors 
şi-a vestit adunării că al lui este mielul cornut cu lână de 
aur. 

Strofa 2 

În vremea de-atunci, în vremea de-atunci. 

Zeus a mutat făgaşele învăpăiate-ale astrelor, al 
Soarelui strălucitor şi-al Aurorei cu faţa ca neaua. 

Spre apus se îndreaptă <de-atunci> bolta cerească şi 
flacăra ei arzătoare aprinsă, se pare, de vreun zeu, norii 
apoşi purced către Ursă, câmpia lui Ammon, secată, 
boleşte uitată de rouă, lipsită de ploile rodnice ale lui 
Zeus228. 

Antistrofa 2 

Se spune, dar nouă povestea nu prea ne vine s-o 
credem, se spune că Soarele cu fruntea de aur s-a-ntors şi- 
a inversat drumeţia fierbinte, spre pacostea tuturor 


oamenilor, în urma păcatului unuia singur. 

Astfel de basme, umplând muritorii de teamă, sunt 
prielnice cultului zeilor229. 

Dar tu, Klytaimnestra, n-ai ţinut seama de ele şi ţi-ai 
omorât bărbatul, tu, soră a iluştrilor gemeni230! 

Corifeul 

Aţi auzit un strigăt, prietenele mele? 

Sau poate m-a smintit o amăgire? 

S-ar zice că e tunetul lui Zeus, de sub pământ231. 

Acuma, iată, prin văzduh răzbat parcă mai desluşite 
zvonuri. 

Stăpâna mea, Elektra, ieşi din casă! 

(Fiica lui Agamemnon revine în scenă.) 

Elektra 

Ce s-a-ntâmplat, prietenelor? Care-i soarta luptei? 
Corifeul 

Nu ştiu nimic, numai aud cum strigă moartea. 

Elektra 

Aud şi eu un strigăt venind din depărtare. 

Corifeul 

Aşa e, glasul vine de departe, dar e răspicat. 

Elektra 

Geme cumva vreun străin sau unul din apropiații 
mei? Corifeul 

Nu pot să ştiu. Totul e vălmăşag, concert de ţipete. 

Elektra 

Adică trebuie să mă ucid, asta îmi strigă. De ce-aş 
mai zăbovi?(Vrea să se omoare cu o spadă.) 

Corifeul 

Aşteaptă să-ţi cunoşti fără greşeală soarta. 

Elektra 

Nu-i chip, am fost învinşi, căci nu văd niciun vestitor. 

Corifeul 

Dar va veni. Nu-i lesne să omori un rege. (Intră 


alergând un vestitor.) 

Vestitorul 

Victorie! Fecioare din Mykene, a biruit Orestes. Dau 
tuturor prietenilor săi de veste că Aigisthos, cel care l-a 
ucis pe Agamemnon, acuma zace pe pământ. Cuvine-se să 
mulţumim cu toţii zeilor. 

Elektra 

Tu cine eşti? De ce ar fi adevărată ştirea ta? 

Vestitorul 

Nu ştii? Doar m-ai văzut că sunt un servitor al lui 
Orestes. 

Elektra 

Prietene, de spaimă nu puteam să-ţi recunosc 
obrazul. Acum însă mi-l amintesc. Ce spui? E mort 
mârşavul ucigaş al tatii? 

Vestitorul 

E mort; rostesc din nou cuvântul aşteptat de tine. 

Elektra 

O zeilor, Dreptate, căreia nimic nu-i scapă, totuşi ai 
venit! Dar cum, prin ce urzeli fatale, Orestes l-a ucis pe fiul 
lui Thyestes? Eu ţin să ştiu. 

Vestitorul 

Când paşii noştri ne-au purtat dincolo de lăcaşul tău, 
am mers pe drumul carelor brăzdat de roţi gălăgioase232, 
până la locul unde se afla ilustrul rege al Mykenei. El, prin 
grădina lui, udată din belşug, umbla ca să culeagă gingaş 
mirt şi să-mpletească o cunună pentru fruntea sa. 

Văzându-ne, el strigă: «Străinilor, salut! Voi cine 
sunteţi? De unde aţi pornit la drum? Şi care-i ţara 
voastră?» 

Orestes îi răspunde: «Din Thessalia suntem şi ne 
îndreptăm spre râul Alpheios233, ca să-i aducem jertfa lui 
Zeus Olympianul.» 

Când îi aude vorba, Aigisthos grăieşte: «Azi trebuie 


să vă opriţi la vatra mea, să ospătaţi cu mine; căci eu 
sacrific Nymphelor un taur. Sculându-vă din paturi, în zorii 
zilei, mâine, veţi câştiga timpul pierdut. Hai să intrăm în 
casă. Nici gând să vă împotriviţi.» Şi-n vreme ce vorbea, ne 
apuca de mâini şi ne ducea cu sine. 

Şi ajungând în casa lui rosteşte: «Să se aducă băi, 
degrabă, pentru oaspeţi, să poată sta <curaţi> lângă altar, 
în preajma apelor lustrale». 

«Noi tocmai ne-am purificat, spune Orestes, 
scăldându-ne în limpezile unde ale unui râu. De este- 
ngăduit să ia străinii parte la jertfele aduse de oamenii 
cetăţii, noi suntem pregătiţi, o rege Aigisthos, şi ne plecăm 
voinţei tale». Pe urmă, despre asta nu s-a mai vorbit. 

Atunci, lăsându-şi lăncile, toţi servitorii, paznicii 
stăpânului, îşi pun la lucru mâinile. Unii aduc vasul în care 
să se scurgă sângele, în timp ce alţii cară coşuri, iar alţii 
aprind focul şi aşază căldări în jurul vetrei. De-atâta 
hărmălaie răsună toată casa. 

Iubitul mamei tale, luând în mână orz, împrăştie 
grăunţele peste altar, spunând o invocare: «O Nymphe ale 
stâncilor, fie-ne dat să vă jertfim încă de multe ori, eu şi 
soţia mea de-acasă, fiica lui Tyndareos, şi să trăim în 
bucurie, precum azi, iar pe duşmanii noştri să-i bată 
nenorocul!» Voia să se-nţeleagă: pe Orestes şi pe tine. 
Stăpânul meu, din contra, se ruga în şoaptă, cerând să 
dobândească palatul părintesc. 

Pe urmă, Aigisthos apucă dintr-un coş cuțitul drept, 
retează de pe june un smoc de păr, îl zvârle-n focul sfânt 
cu mâna dreaptă şi junghie taurul ridicat de slugi pe 
umeri. Atunci îi spune lui Orestes: «Dintre atâtea vrednicii 
ale thessalienilor, le merge vestea că sunt foarte pricepuţi 
la despicarea unui taur şi la strunirea cailor. Străine, ţine 
fierul ăsta şi dovedeşte că renumele thessalienilor este 
îndreptăţit.» 


Orestes ia cu amândouă mâinile cuțitul dorian, bătut 
vârtos <pe nicovală>, îşi leapădă frumoasa mantie, nu-l 
lasă decât pe Pylades să-l ajute, şi-ndepărtează de acolo 
servitorii. El prinde juncul de picior şi, întinzându-şi braţul, 
îi dezveleşte cărnurile lucitoare. Şi îi jupoaie pielea mai 
curând decât ar alerga un om călare patru stadii234. Pe 
urmă îi deschide pântecul. Iar Aigisthos, luând în mâini 
sfintele <măruntaie>, le cercetează-amănunţit. O parte 
din ficat lipsea235, iar vina porţii şi, în preajma ei, băşica 
fierii prevesteau, la cercetare, sorţi nefericite. 

El se întunecă. Stăpânul meu l-întreabă: «De ce te-ai 
abătut?» «Mă tem, străine, de vreo viclenie din afară. Am 
un duşman de moarte, fiul lui Agamemnon, care se află în 
război cu casa mea.» 

Orestes îi răspunde: «De ce te înspăimântă viclenia 
unui exilat, pe tine, care porunceşti unei cetăţi? Ba nu! Ca 
să ne ospătăm din măruntaie, să mi se-aducă un satâr de 
Phthia în locul lamei doriene: astfel voi sparge pieptul 
ciunculuix» 

Primind unealta, el îşi dă silinţa să despice. Iar 
Aigisthos ia măruntaiele, şi iar, pe rând, le cercetează. Şi-n 
timp ce se apleacă înainte, fratele tău, săltându-se din 
glezne, îi fulgeră şira spinării şi îi zdrobeşte spatele. 
Întregul trup, de sus şi până jos, tresare rău, se 
zvârcoleşte şi, slobozind un țipăt mare, se zbuciumă în 
chinurile morţii. 

Văzând nenorocirea, servitorii se reped la lănci, o 
droaie, să lupte cu cei doi. Însufleţiţi de vitejie, Orestes şi 
Pylades îşi ridică vârfurile armelor în faţa lor şi îi aşteaptă. 
Şi cel dintâi le cuvintează: «Eu n-am venit aici ca un 
duşman al statului şi nici al oamenilor mei. L-am pedepsit 
pe cel care l-a omorât pe Agamemnon. Eu sunt Orestes 
urgisitul. Nu mă ucideţi, servitorilor bătrâni ai tatii!» 

În urma-acestor spuse, lăncile se potolesc. Orestes e 


recunoscut de un moşneag aflat de multă vreme la palat. 
Şi fără şovăială, cu mare bucurie, aşază o cunună pe 
fruntea dragului tău frate. El vine să-ţi înfăţişeze capul, nu 
al Gorgonei, ci al omului pe care îl urăşti. 

Da, sânge pentru sânge s-a vărsat, iar Aigisthos azi 
morţii i-a plătit o camătă amară. 

Corul 

Strofă 

Amestecă-ţi paşii în dans, prietena mea, saltă uşor, ca 
un pui de ciută, spre cer, răspândind bucurie! 

Fratele tău a învins, a dobândit o cunună mai 
frumoasă decât se câştigă pe malul lui Alpheios236. Să 
răsune, laolaltă cu dansul nostru, cântecul tău de izbândă! 

Elektra 

O raze de lumină, o car cu patru cai, strălucitor, al 
Soarelui, o Glie, o Noapte, singura pe care te vedeam până 
mai ieri! Azi ochii mei privesc nestingheriţi, căci Aigisthos, 
cel care mi-a ucis părintele, s-a prăbuşit. Eu toate 
giuvaierele, pe care le păstrez în casă încuiate, ca să-mi 
împodobesc cu ele părul, am să le scot, prietene iubit, şi- 
am să le-aşez, cunună, pe capul fratelui biruitor. 

Corul 

Antistrofă 

Giuvaierele sus! împodobeşte-i capul, în timp ce 
alaiul nostru, Muzelor drag, va urma să danseze! 

Regii noştri iubiţi, cei de pe vremuri, azi vor domni 
din nou peste ţară. 

Dreptatea-i doboară pe cei nedrepţi. 

Hai, bucuriei noastre să-i răspundă cântarea de flaut! 

(Se întorc Orestes şi Pylades, urmaţi de servitori, 
care aduc cadavrul lui Aigisthos.) 

Elektra învingător slăvit, fiu vrednic de părintele ce-a 
fost victorios în bătălia de sub Ilion, primeşte-aceste 
legături, Orestes, încinge buclele părului tău. Căci, iată, te- 


ai întors acasă, nu după ce ai câştigat da alergări> 
întrecerea de şase plethre237, o luptă fără rost, ci după ce 
ai nimicit duşmanul nostru, pe Aigisthos, care ne-a omorât 
părintele. 

Şi tu, tovarăşu-i de arme, Pylades, fiu crescut de 
omul cel mai pios din toată lumea238, îngăduie să-ţi dau 
cu mâna mea cunună, căci ai avut, în confruntare, şi tu cu 
el aceeaşi parte. De v-aş vedea pe amândoi de-a pururi 
fericiţi! 

Orestes 

Elektra, socoteşte-i mai întâi pe zei făuritori ai sorții 
noastre bune. Pe mine laudă-mă după-aceea, căci n-am fost 
decât slujitorul zeilor şi-al Sorţii. Da, l-am ucis pe Aigisthos 
şi m-am întors - acestea nu sunt vorbe, acesta-i adevărul - 
şi, ca să se încredinţeze fiecare, ţi-aduc aici chiar mortul. 
Aruncă-l, dacă vrei, să fie hrană fiarelor sălbatice sau 
trage-l într-o ţeapă şi lasă-l păsărilor răpitoare, odraslelor 
văzduhului. Căci azi îţi este sclav cel care înainte îţi era 
stăpân. 

Elektra 

Deşi mă ruşinez, aş vrea să-ţi spun ceva. 

Orestes 

Vorbeşte, n-ai de ce să-ţi fie frică. 

Elektra 

O are-aş putea să fiu învinuită de jignirea unui 
mort239? Orestes 

Nu poate nimeni pentru asta să-ţi găsească vină. 

Elektra 

Cetatea este greu de împăcat şi gata să bârfească. 

Orestes 

Vorbeşte, soră, ce pofteşti, căci ura dintre noi şi el e 
aprigă, fără iertare. 

Elektra 

Ei bine, fie! Cum să-l ocărăsc la început? Dar la 


sfârşit? Şi ce ocări să-i spun la mijlocul discursului240? Şi 
totuşi, zilnic, dimineaţa, nu uitam să murmur pentru mine 
însămi vorbele pe care aş fi vrut să ţi le strig în faţă, de nu 
m-ar fi înlănţuit atâta spaimă. Dar astăzi eu sunt liberă. 
Vreau să-mi plătesc o datorie, rostind ocările pe care aş fi 
dorit să ţi le torn când erai viu. 

Tu m-ai năpăstuit, tu ne-ai lăsat orfani de dragul 
nostru, tată, pe mine şi pe el, deşi noi nu-ţi greşisem cu 
nimic. Ca să te-nsori cu maică-mea - câtă sfruntare! - l-ai 
omorât pe soţul ei, mai-marele armatei tuturor elenilor, tu 
care nici n-ai pus piciorul pe pământul phrygian. 

Cât de nebun ai fost! Ai tras nădejde să-ţi găseşti în 
mama mea o vrednică nevastă, când aşternutul tatii l-ai 
pângărit tu însuţi I Bărbatul care a sedus femeia altuia, 
culcându-se-mpreună pe ascuns, şi-a fost pe urmă nevoit s- 
o ia cu cununie, să ştie că e demn de plâns, dacă-şi 
închipuie că ea la el va respecta virtutea, pe care a 
nesocotit-o înainte! Duceai un jalnic trai acasă, fără să vezi 
cât e de jalnic. Ştiai prea bine că nuntiseşi o nuntă în afara 
legii, iar maică-mea ştia că-n tine avea un soţ nelegiuit. 
Dar amândoi fiind nemernici, vă amăgeaţi unul pe altul, ea 
privitor la starea ta, tu privitor la mârşăvia sa. 

Văzându-vă, toţi cei din Argos cum spuneau? «Acesta 
e bărbatul ei», şi nu «aceasta e nevasta lui». E lucru de 
ruşine ca în casă să dea porunci femeia, nu bărbatul. Urâţi 
îmi sunt copiii numiţi de gura lumii, nu după omul care i-a 
sădit, ci după mamă. Când face nuntă strălucită şi peste 
rangul lui, bărbatul e un nimeni; numai despre femeie se 
vorbeşte. 

Dintr-o greşeală fără seamăn, urmarea neghiobiei 
tale, te amăgeai a crede că eşti cineva, te bizuiai pe forţa 
ce ţine de avere. Acestea toate sunt nimic, nu-s ale noastre 
decât pentru scurtă vreme. Doar caracterul este trainic, 
bogăţia nu. Doar caracterul pururi dăinuie şi biruie 


nenorocirile. Belşugul, dacă e nedrept şi-n mâinile unor 
mişei, îşi ia din case zborul; numai câteva clipe străluceşte. 

Eu nu voi spune cu femeile cum te purtai, căci nu-i 
frumos ca o fecioară să vorbească despre asta; dar mă voi 
face înţeleasă vorbind pe ocolite. Erai neobrăzat, având 
casa regală-n stăpânire şi prevalându-te de frumuseţea ta. 
Să-mi fie hărăzit un soţ deosebit prin firea bărbătească, nu 
prin o faţă de fecioară. Copiii unui astfel de părinte sunt 
căliţi de Ares, pe când frumosul este giuvaierul cetelor de 
dansatori, nimic mai mult. 

Fii blestemat! Ai fost un nătărău şi ţi-ai primit 
osânda. Tot astfel, un răufăcător, dacă străbate jumătatea 
cursei lui cu bine, să nu-şi închipuie că a învins Dreptatea 
mai înainte de-a se fi întors la linia plecării, de-a fi trecut 
de cel din urmă cot al vieţii241. 

CORIFEUL (arătând cadavrul lui Aigisthos) 

A săvârşit fărădelegi îngrozitoare; îngrozitoare este 
şi osânda lui, prin care vă plăteşte amândurora. Cât de 
puternică-i Dreptatea! 

Orestes 

Hai, duceţi trupul lui în casă, ascundeţi-l în beznă, 
servitorilor. Nu vreau, când va sosi, să vadă mama mortul, 
până nu va fi lovită. (Servitorii duc cadavrul lui Aigisthos 
în casă; pe drumul dinspre Argos, departe, se vede venind 
carul Klytaimnestrei.) 

Elektra 

Destul! Noi trebuie <acuma> vorba s-o schimbăm. 

Orestes 

Ce văd? Ne vine din Mykene ajutor? 

Elektra 

Nu, este cea care m-a plămădit şi m-a născut. 

Orestes 

Ah! câtă strălucire în carul ei şi-n straie! 

Elektra 


Cât de frumos soseşte, să cadă-n plasa noastră! 

Orestes 

Ce-i de făcut? E maică-mea. S-o junghiem? 

Elektra 

Eşti năpădit cumva de milă, văzând făptura mamei 
tale? Orestes 

Cum să ucid fiinţa care m-a hrănit şi m-a adus pe 
lume? Elektra 

Aşa cum ea l-a prăpădit pe tatăl tău şi-al meu. 

Orestes 

O Phoibos, cât de fără noimă ţi-a fost prorocirea...242 
Elektra 

Dacă Apollon e smintit, cine-i cu minte - ntreagă? 

Orestes 

„„„când mi-ai cerut să săvârşesc omorul neîngăduit al 
mamei! Elektra 

Ce rău te-ameninţă, dacă-ţi răzbuni părintele? 

Orestes 

Voi fi învinuit de paricid, eu până azi fără prihană. 

Elektra 

De nu-l răzbuni pe tatăl tău, vei fi numit 
necredincios. Orestes 

Va trebui să ispăşesc pentru vărsarea sângelui 
matern. Elektra 

Dar cine te va pedepsi, de nu-l răzbuni pe tata? 

Orestes 

Luându-şi chipul zeului, nu mi-a vorbit cumva un 
daimon rău243? 

Elektra 

Şezând pe trepiedul sfânt244? Nu-mi vine-a crede. 

Orestes 

Nu mă pot învoi defel că ar fi drept acest oracol. 

Elektra 

la seama, nu te moleşi, să nu cazi în nesăbuinţă. 


Mergi şi întinde o capcană, cum i-a întins şi maică-ta 
soţului său, când l-a răpus prin cmâinile lui> Aigisthos. 

Orestes 

Eu intru-n casa ta pentru o faptă groaznică şi-mi este 
groază s-o îndeplinesc. Dar dacă astfel este voia zeilor, aşa 
să fie! Cât de amară, de nedulce îmi pare încercarea asta! 
(Orestes intră grabnic în casă. Pylades îl urmează. Într-un 
car somptuos, soseşte Klytaimnestra, purtând veşminte şi 
podoabe strălucitoare. Este însoțită de câteva femei de 
neam bun, luate sclave după cucerirea Troiei.) 

Corul 

Io, Klytaimnestra, regină în Argos, a lui Tyndareos 
fată şi sora vitejilor fii ai lui Zeus, ce hălăduiesc printre 
stele, în văzduhul scânteietor, şi scapă năieri din furtuni 
marine245, fii binevenită! 

Te venerăm deopotrivă cu zeii pentru averile tale şi 
pentru falnica ta fericire. 

Dar este locul să fii cu băgare de seamă faţă de 
propria soartă. 

Fii binevenită, regină! 

Klytaimnestra 

Troienelor, daţi-vă jos din car, luaţi-mă de mină şi 
ajutaţi - mă să pun piciorul pe pământ! <Acuma> prăzile 
<războiului> din Phrygia împodobesc lăcaşurile zeilor. Eu 
mi-am ales femeile acestea, mutate din pământul Troiei, în 
locul fetei mele, pe care am pierdut-o246: o slabă 
mângâiere pentru mine, dar pentru casă un câştig frumos. 

Elektra 

Dă-mi voie, mamă, să-ţi prind eu preafericita mână, 
eu roaba alungată din casa părintească şi care locuiesc 
într-o colibă prăpădită. 

Klytaimnestra 

Dar iată roabele acolo, nu te căzni să-mi porţi de 
grijă. Elektra 


De ce? Şi eu sunt o captivă, pe care m-ai gonit din 
locuinţa mea. Când casa mi-a fost cucerită, am fost eu 
însămi cucerită şi am rămas orfană de părinte, întocmai ca 
aceste roabe. 

Klytaimnestra 

Şi totuşi rosturile astea îşi au în tatăl tău izvorul, în 
contra celor care trebuiau să-i fie dragi. 

Nu vreau să tac. Când o femeie are faimă rea, se 
crede că vorbeşte dominată de mâhnire. Cât mă priveşte, 
nu-i adevărat. Să desluşim întâi de toate faptele: dacă sunt 
vrednice de-a fi respinse, atunci şi ura <lumii> e 
îndreptăţită, dar dacă nu, la ce atâta ură? 

Tyndareos, când m-a căsătorit cu tatăl tău, nu s-a 
gândit la moartea mea sau a copiilor născuţi de mine. Dar, 
iată, Agamemnon mi-a înşelat copila, făgăduindu-i c-o va 
mărita cu Achilleus, şi-a depărtat-o de palatul nostru, 
ademenind-o la Aulis, în preajma navelor oprite. Acolo a 
întins-o pe altar şi albul chip al Iphigeniei l-a secerat. De- 
ar fi făcut-o ca să-mpiedice ruina ţării sau pentru 
propăşirea vetrei sale, sau spre salvarea celorlalţi copii ai 
săi, de-ar fi sacrificat o singură fiinţă, ca să prevină 
omorârea multora, l-aş fi iertat de vină247. 

Dar nu, a fost la mijloc o stricată ca Helena şi un 
bărbat precum al ei, nehotărât să-i pedepsească 
necredinţa. lată de dragul cărora mi-a prăpădit copila! 
Totuşi, deşi am fost adânc rănită, eu nu m-aş fi încrâncenat 
şi nu mi-aş fi ucis bărbatul. Dar el a revenit acasă aducând 
o fată căpiată, o menadă, şi-a oploşit-o-n patul său2486, 
încât eram două soţii sortite să trăim sub un acoperiş. 

Femeia - trebuie să recunosc - e roaba simţurilor. 
Având această slăbiciune, când soţul ei face greşeala de-a 
nu-i lua în seamă patul, nevasta ţine să se poarte ca 
bărbatul şi îşi găseşte un iubit în altă parte. Şi-atunci, de 
ce învinuirile nu se abat decât asupra noastră, iar despre 


cei ce sunt într-adevăr de vină, despre bărbaţi, nici barem 
un cuvânt păgubitor nu se rosteşte? Dacă Menelaos, 
cumva, era răpit pe-ascuns din casa lui, eu trebuia să-l 
junghii pe Orestes, ca să-mi salvez cumnatul, pe 
Menelaos249? Ce-ar fi făcut după asemenea jignire tatăl 
tău? Cum? El era îndreptăţit să-i piardă pe copiii mei, fără 
a plăti cu viaţa lui, şi tot pe mine să mă pedepsească? 

Eu l-am ucis, iar pentru asta m-am întors către 
duşmanii lui, n-aveam o altă cale. Dintre prietenii lui 
Agamemnon, care s-ar fi-nţeles cu mine ca să-l omorâm? 
Vorbeşte, dacă ţii s-o faci, şi dovedeşte în deplină libertate, 
la rândul tău, că pe nedrept ţi-a fost răpus părintele. 

Corifeul 

Ai amintit dreptatea, însă dreptatea ta e o ruşine. 
Femeia, dacă are minte, trebuie, în toate cele, să-şi urmeze 
soţul. Pe cea care gândeşte altfel, n-am cum s-o iau în 
seamă în cugetele mele. Elektra 

Adu-ţi aminte, mamă, de ultimele tale vorbe: mi-ai 
spus că pot grăi deschis. 

Klytaimnestra 

Deschis  grăieşte, nu mă lepăd de vorbele de 
adineauri. Elektra 

Deci, mamă, auzindu-mi spusa, n-ai să te porţi urât 
cu mine? 

Klytaimnestra 

Defel, îți voi întâmpina pornirile cu gingăşie. 

Elektra 

Deci voi vorbi. Pornirile, spuneai. Din chiar acest 
cuvânt voi face începutul celor ce le voi rosti. Dar tu de ce 
nu ai porniri mai bune, mamă? Pe drept e lăudată 
frumuseţea ta şi a Hellenei; sunteţi surori, într-adevăr, 
deşarte amândouă, nevrednice de Kastor. Helena s-a 
pierdut pe sine, când a primit să o răpească <Paris>, iar tu 
ai nimicit eroul cel mai nobil al Helladei. 


Zici că aveai pentru aceasta un temei, că omorând 
bărbatul îţi răzbunai copila. Dar nu-i adevărat. Eu te 
cunosc mai bine decât ceilalţi. 

Mai înainte să se fi decis jertfirea fetei tale, când 
soţul tău abia ieşise din palat, îţi petreceai mai toată 
vremea la oglindă şi-ţi potriveai şuviţele de păr bălai. 
Femeia care se găteşte să fie chipeşă pe-afară, în lipsa 
soţului de-acasă, o şterg din rândul celor cumsecade. La ce 
i-ar folosi să îşi arate pe stradă farmecele feţei sale, de nu 
ar încerca să facă rele? 

Pe urmă, eu sunt singura femeie din Hellada care ştiu 
ce bine îţi părea când învingeau troienii. In schimb, când 
sufereau infringed, privirea ţi se-ntuneca; tu nu doreai să 
se întoarcă Agamemnon de la Troia. 

Totuşi aveai temeiuri minunate să rămâi cinstită. 
Aveai de soţ, nu un nemernic precum Aigisthos, ci pe 
bărbatul ce fusese-ales în fruntea oştilor de toţi elenii. 
Purtarea necuviincioasă a Hellenei, sora ta, ţi-ar fi putut 
îngădui să dobândeşti un bun renume, căci viciile fac să fie 
virtuțile pilduitoare. 

Dar dacă tatăl meu, să zicem, ţi-a omorât copila, noi 
ce-am greşit, ce rău ţi-am căşunat, eu şi Orestes? De ce, 
după uciderea lui Agamemnon, nu ne-ai încredinţat palatul 
părintesc? De ce iai dăruit ibovnicului bunul altora şi 
măritişul ţi l-ai cumpărat cu preţul ăsta? Bărbatul tău de- 
acum nu rătăceşte în exil drept ispăşire pentru exilarea lui 
Orestes şi n-a murit drept ispăşire pentru nimicirea mea, 
care-i de două ori mai cruntă decât a surorii mele 
<Iphigeneia>, căci eu sunt vie. 

Dar dacă, la omor, e-ngăduit să se răspundă cu omor, 
s-ar cuveni să te ucid cu ajutorul lui Orestes, pentru a-l 
răzbuna pe tata. Dacă întâia crimă a fost dreaptă, atunci ar 
fi îndreptăţită şi a noastră. 

Nebun este cel care, luând în seamă numai bogăţia şi 


noblețea stirpei, se-nsoară cu femeie rea! Soţia dintr-un 
neam umil, când este virtuoasă, are preţ, pentru cămin, 
mai mare ca orişice mărire. 

Corifeul 

Femeia nunţii o alege întâmplarea. Eu văd că pentru 
oameni sorții cad când cu noroc, când cu năpastă. 

Klytaimnestra 

Dintotdeauna tatăl ţi-a fost mai drag, Elektra. Aşa e 
firea: unele odrasle ţin mai mult la tată, iar altele, din 
contra, îşi iubesc mai tare mama. 

Vreau să te iert. Nici eu nu sunt prea bucuroasă de 
cele întâmplate, fata mea. Căci, iată, stai neîmbăiată şi în 
veşminte ponosite, când tocmai te-ai sculat din patul 
lăuziei. Aiai! biata de tine! Ce mi-a fost dat să împlinesc! 
Cât de departe m-a împins mânia împotriva soţului! Am 
întrecut măsura250. 

Elektra 

E prea târziu ca să mai plângi, când răul este fără 
leac, căci tata nu mai poate să învie. Dar pe feciorul tău, 
care trăieşte rătăcind departe de pământul ţării, de ce nu-l 
chemi să se întoarcă? 

Klytaimnestra 

Mă tem. Ţin seama de folosul meu, nu de al lui. 
Uciderea părintelui, se spune, i-a aţâţat mânia. 

Elektra 

Dar soţul tău de ce se poartă cu noi atât de fără milă? 

Klytaimnestra 

Aşa e felul lui; şi tu din fire eşti nestăpânită. 

Elektra 

De chin prea mult. Însă mânia mea va conteni 
<curând>. 

Klytaimnestra în viitor nici el nu va mai fi cu tine-atât 
de aspru. 

ELEKTRA (ironică) 


Ce suflet generos! Poate pentru că huzureşte în 
palatul meu251. 

Klytaimnestra 

Vezi, certurile noastre iarăşi tu le-aprinzi. 

Elektra 

Eu tac; mă tem de el atât cât se cuvine să mă tem. 

Klytaimnestra 

Nimic să nu mai spunem despre asta. Cu ce gând m- 
ai chemat, <aici>, copilă? 

Elektra £ 

Vei fi aflat că am născut, aşa-mi închipui. Inchină cu 
acest prilej în locul meu o jertfă - căci nu ştiu rânduiala ei 
- pentru coconul meu de zece zile, după datină. Nu mă 
pricep, n-am mai avut copii252. 

Klytaimnestra 

Aceasta-i datoria alteia, a celei care te-a moşit. 

Elektra 

Eu însămi m-am moşit, de una singură-am adus pe 
lume fătul. 

Klytaimnestra 

Dar n-ai prieteni prin vecinătatea casei? 

Elektra 

Nime nu caută să lege prietenie cu calicii. 

Klytaimnestra 

Ei bine, voi intra şi zeilor le voi aduce jertfa rânduită 
pentru naştere, când numărul de zile ale pruncului s-a 
împlinit. Pe urmă, după ce voi fi făcut, de dragul tău, 
aceasta, eu voi pleca la câmp, unde bărbatul meu sacrifică 
în cinstea Nymphelor. 

Hai, servitorilor, mânaţi în grajd, la iesle, caii; şi când 
veţi socoti c-am isprăvit jertfirea către zei, să vă întoarceţi. 
Căci trebuie să-i fac şi soţului pe plac. (Sermitorii 
îndepărtează caii şi carul.) 

Elektra 


Pofteşte-n casa mea săracă. Ai grijă să nu-ți 
înnegreşti veşmântul de pereţii afumaţi. Vei închina 
divinităţilor ofranda ce le-o datorezi253. (Klytaimnestra 
intră în casă.) 

E coşul pregătit254 şi ascuţit tăişul ce-a junghiat mai 
adineauri taurul255, în preajma căruia, lovită, te vei 
prăbuşi. Vei face nuntă şi în casele lui Hades cu mirele cu 
care te-ai culcat sub soare. Doar astă mulţumire pot să ţi-o 
aduc şi e astfel> tu îmi vei plăti pentru sfârşitul tatii. 
(Elektra, la rândul său, intră în casă.) 

Corul 

Strofă 

Năpastele se risipesc. Nu mai bat peste casă rafalele 
vântului. 

Pe vremuri, lovit de moarte, regele, regele nostru, s-a 
prăbuşit în baie. 

Urlete au răsunat în palatul cu bolți şi creneluri de 
piatră. 

El striga: «Urgisitul de mine! Ah! cum? 

Mă vei ucide, femeie, chiar în ziua sosirii mele, după 
zece recolte de roade>, în patria-mi dragă?» 

Antistrofă 

Vine năprasnic Dreptatea, târând în faţa ochilor 
noştri femeia haină. 

Aiai! după ani şi ani, nefericitul ei soţ se-ntorcea în 
palat, între ziduri clădite odinioară către cer de Cyclopi. 

Folosind ascuţişul armei tăioase, l-a ucis cu propria 
mână; da, mâinile sale-au ţinut securea. 

Ticăloasa! el totuşi era soţul ei, chiar dacă de mult o 
rănise, sărmana. 

Epodă 

Ca o leoaică de munte, care bântuie-n codrii vecini cu 
ogoarele, a săvârşit astă <cruntă> nelegiuire. 

KLYTAIMNESTRA (dinăuntru) 


Ah! nu, copiii mei! De dragul zeilor, nu vă ucideţi 
mama! Corifeul 

Aţi auzit cum se răcneşte de sub acoperişul casei? 
KLYTAIMNESTRA 

Aiai! nenorocire! 

Corifeul 

Mă tânguiesc şi eu. Copiii săi o-nşfacă. 

Corul 

Da, Zeul împarte dreptatea la sorocul Ursitei256. 
<Acum> pătimeşti amarnic, dar tu ţi-ai sfârşit bărbatul 
printr-o crimă nelegiuită, sărmano! 

(Orestes, Elektra şi Pylades ies din casă. Prin uşa 
lăsată deschisă se văd cadavrele însângerate al lui 
Aigisthos şi al Klytaimnestrei25 7.) 

Corifeul 

lată-i, mânjiţi de sângele neînchegat al mamei lor, 
ieşind din locuinţă, vin spre noi. Aceste pete sunt trofee 
pentru care se vor alege cu porecle dureroase258. Nu, 
nicio casă nu a fost cândva mai obidită decât aceea a 
urmaşilor lui Tantalos. 

Orestes 

Strofa 1 

Io! Glie şi Zeus atotvăzător al faptelor omului, iată 
aceste groaznice victime pline de sânge, această pereche 
de trupuri zăcând pe pământ, lovite de mâna mea, drept 
ispăşire a caznelor noastre (Jacunâ) 

Elektra 

Prea multe lacrimi <se varsă>, frate, şi toate din 
pricina mea! 

Mă mistuiam, vai mie! de focul urii faţă de mama ce- 
mi dete viaţă259. 

Corul 

Ce soartă-ai avut, ce soartă, o Klytaimnestra, să naşti 
copii <ca să-nduri>... (lacună) ... 


„„„cruzimea purtării lor fără seamăn... 

Din partea copiilor ai pătimit cumplite, amarnice 
chinuri, plătind după rostul dreptăţii pentru omorul 
părintelui lor. 

Orestes 

Antistrofa 1 O Phoibos, oracolul tău ne-a cântat o 
dreptate de neînțeles, în schimb e vădită urgia trimisă de 
tine asupra noastră şi prea sângeros este birul pe care-l 
închini lui Hades, în care cetate-aş putea să merg? Găsi-voi 
o gazdă, un om cucernic, să-şi întoarcă privirea spre faţa 
mea, după ce am ucis-o pe mama? 

Elektra 

Io! io! dar eu unde să merg? 

La ce <rituale> dansuri lua-voi parte? La ce 
cununie? 

Mă va primi vreun mire în pat nuptial? 

Corul 

Câtă schimbare în cugetul tău, după cum suflă 
vântul! 

Acuma gândeşti cu evlavie, altminteri decât înainte. 

Prietenă, tu l-ai împins pe Orestes, deşi nu voia, la o 
crimă cumplită. 

Orestes 

Strofa 2 

Ai văzut-o prea bine cum, lepădându-şi vălul, şi-a 
dezvelit, sărmana, un sân în clipa din urmă260. 

Ah! cum se târa pe pământ fiinţa ce-mi dete viaţă, şi 
eu, de plete...261 

Corul înţelegem prin ce suferinţe-ai trecut, auzind-o 
cum strigă şi plânge maică-ta ce te-a născut. 

Orestes 

Antistrofa 2 

Ea zise, ţipând, şi-mi atinse bărbia cu mâna: 

«Copile, te rog, te rog să mă cruţi!» 


Apoi îmi cuprinse obrajii, atârnată de mine; era gata 
să-mi cadă spada din mână. 

Corul 

Sărmane! O, cum ai putut să priveşti curgând sângele 
mamei tale care-şi dădea suflarea! 

Orestes 

Strofa 3 

Atunci, ascunzându-mi sub mantie ochii, eu am 
jertfit-o, i-am înfipt vârful spadei în gât. 

Elektra 

lar eu ţi-am stârnit îndrăzneala şi-am pus mâna pe 
spadă, alături de tine. 

Corul 

Ai săvârşit cel mai groaznic omor. 

ORESTES (intinzându-i Elektrei un giulgiu) Antistrofa 
3 

Ia giulgiul acesta şi-nvăluie-i trupul, acoperă-i rănile. 
<Mamă>, tu ţi-ai purtat ucigaşii în pântec. 

Elektra 

Pe mama, pe care-am iubit-o şi-apoi am urât-o, acum 
o-nvelim în linţoliu. 

Corul 

Cel mai crunt nenoroc al acestei case! 

(Pe acoperişul casei sau în aer, deasupra scenei, apar 
Dioskorii262.) 

Corifeul 

Dar, iată, deasupra, cine se iscă, plutind? 

Au daimoni să fie, au zeii cereşti263? 

Asemenea cale nu-i pentru oameni. 

De ce se arată ochilor noştri de muritori? 

Dioskorii 

Ascultă-mă, Orestes al lui Agamemnon, te chemăm 
noi, fraţii mamei tale, Gemenii, Dioskorii, eu, Kastor264, 
şi-al meu frate, Polydeukes. Noi tocmai potolisem o 


furtună, dezlănţuită-asupra unei nave265, când am sosit în 
Argos, căci am văzut uciderea surorii noastre, maică-ta. 

E dreaptă pedepsirea ei, dar nu isprava ta. Apollon, 
chiar Apollon - el este domnul meu şi-ar trebui să tac - 
deşi-i atât de înţelept, nu ţi-a făcut o prorocire înţeleaptă. 
<Totuşi> să nu i ne împotrivim; aşa se cade. Dar mai 
departe cată să-mplineşti ceea ce hotărâră pentru tine 
Zeus şi Moira266. 

Dă-i de soţie lui Pylades pe Elektra, s-o ducă în 
căminul său267. 

Tu părăseşte Argosul, căci nu-ţi mai este-ngăduit să 
umbli prin cetate, după omorul mamei tale. Teribilele 
Kere268, zeițele cu cap de câine, te vor urmări din carul 
lor, şi tu vei rătăci cu mintea-nceţoşată. Fugi la Atena şi 
cuprinde-n braţe statuia preaputernicei Pallas. Aceasta va 
îndepărta de tine ceruntele zeiţe>, şi nu te vor atinge 
şerpii lor cumpliţi; ea va întinde peste capul tău rotunda-i 
pavăză cu faţă de Gorgonă. 

Acolo este o colină ce poartă numele lui Ares269, pe 
care zeii, pentru ntâia dată, s-au adunat să judece o crimă, 
când nemilosul Ares, înfuriat de siluirea mârşavă a fetei 
lui, l-a omorât pe Halirrhothios270, feciorul marelui stăpân 
al mării. Acolo se votează într-un fel deosebit de sfânt şi 
sigur, înfiinţat de o divinitate. 

În faţa tribunalului acela vei fi judecat şi tu pentru 
omor. Dar voturile se vor împărţi taman în două şi astfel 
vei scăpa să nu fii osândit la moarte. Loxias va lua asupra 
lui învinuirea, căci el ţi-a poruncit printr-un oracol s-o ucizi 
pe maică-ta. În viitor se va întemeia o lege: egalitatea 
voturilor, totdeauna, va trebui să dea câştig de cauză 
pârâtului271. Cumplitele zeițe, mâhnite dureros că vor fi 
fost învinse, se vor piti aproape de colină într-o spărtură a 
pământului şi-acolo se va ridica un sfânt oracol, venerat de 
muritori. 


Pe urmă-ţi va fi dat să locuieşti într-un oraş din 
Arkadia, la râul Alpheios, în preajma sanctuarului de la 
Lykaion; cetatea va purta numele tău272. Aceasta-i soarta 
ce ţi-o prevestesc. 

Trupul lui Aigisthos va fi înmormântat de cetăţenii 
Argosului. Pe Klytaimnestra o va îngropa Menelaos, care 
sosi tocmai acuma la Nauplia273, deşi a cucerit de multă 
vreme Troia, şi cu Helena. Aceasta, părăsind Egiptul, s-a 
întors din casa lui Proteus; la Troia nici barem piciorul nu 
l-a pus. Zeus a trimis la Ilion doar o nălucă a Helenei274, 
ca să stârnească printre muritori gâlceavă şi măcel. 

Pylades, împreună cu fecioara, numită şi soţia lui, să 
plece din pământul argian la vatra lui, luându-l în Phokida 
pe <plugarul>, să-i spun cumnatul tău, şieacolo> multe 
bogății să-i dăruiască. 

Tu, îndreptându-te spre gâtul ţării Isthmului275, 
mergi în sălaşul binecuvântat al Kekropiei276. Şi când îţi 
vei fi istovit pedepsele impuse de ursită pentru crimă, te 
vei împărtăşi din fericire, dezlegat de chinuri. 

Corifeul 

O fi ai lui Zeus, cuvine-se oare să cuvântăm? 

Dioskorii 

Desigur. Voi nu v-aţi mânjit cu acest omor. 

Orestes 

Dar eu, 'Tyndarizilor, pot să vorbesc? 

Dioskorii 

Vorbeşte, căci Phoibos e vinovat de faptul acesta 
scăldat în sânge277. 

Corifeul 

De ce, fiind zei amândoi şi fraţi după mamă cu 
moarta, voi nu le-aţi gonit pe Kere din casă? 

Dioskorii 

Trebuia împlinită voinţa Moirei şi  neînţeleapta 
poruncă rostită de Phoibos. 


Elektra 

Dar care Apollon, ce profeţii m-au făcut să ajung 
ucigaşa mamei? 

Dioskorii 

Aţi ucis împreună; acum pătimiţi împreună. Acelaşi 
blestem care v-a năruit părinţii v-a căznit şi pe voi 
amândoi278. 

Orestes 

Abia te-am văzut, după multă vreme, soră, şi trebuie 
să mă lipsesc de alintul tău; noi trebuie să ne desprindem 
unul de altul. 

Dioskorii 

Ea are un soţ, un cămin, şi nu e de plâns decât, 
poate, pentru că pleacă din Argos. 

Elektra 

Nimic nu-i mai vrednic de lacrimi decât să laşi în 
urmă, departe, hotarul patriei tale279. 

Orestes 

Eu voi părăsi palatul tatălui meu, şi mă voi supune, 
pentru omorul mamei, judecății unor străini. 

Dioskorii încrede-te! Ai să te duci în oraşul pios al 
Athenei-Pallas. Fii pe pace. 

Elektra 

Strânge-mă, dragul meu frate, piept lângă piept. Vom 
trăi despărțiți, departe de casa părinţilor noştri, goniţi de 
blestemele mamei însângerate. 

Orestes 

Cuprinde-mă, strânge-mi trupul! 

Precum unui mort la groapă, îngână-mi un cântec de 
jale. 

Dioskorii 

Vai! astfel de plângeri sunt chiar pentru zei dureros 
să le-asculte. 

Noi, ca şi ceilalţi locuitori din cer, ne umplem de 


milă, dacă pe oameni îi sufocă nevoile250. 

Orestes 

De-acum înainte n-am să te văd <Elektra>. 

Elektra 

Nici eu n-am să fiu aproape de ochii tăi <Orestes>. 

Orestes 

Acestea sunt cele din urmă cuvinte ce mi le spui. 

Elektra 

Rămâi, o cetate, cu bine! 

Rămâneţi cu bine şi iarăşi rămâneţi cu bine, argeilor! 

Orestes 

Vrei să pleci, statornică soră? 

Elektra 

Acum plec şi privirea mi-e umedă de-nduioşare. 

Orestes 

Cu bine, Pylades, mergi bucuros! 

Elektra să-ţi fie mireasă! 

(Elektra şi Pylades pleacă.) 

Dioskorii 

Doar lor li se-arată prilejul nunţii. 

Ah! iată căţelele. Fugi! 

Purcede de zor spre Atena. 

Cu salturi de spaimă, ele ţâşnesc pe urmele tale; 
braţele lor sunt şerpi, au pielea cu totul neagră şi se 
hrănesc cu cele mai groaznice chinuri281. (Orestesfuge, 
înspăimântat.) 

Acum să pornim degrabă şi noi spre marea Siciliei, ca 
să salvăm o seamă de nave cu prora izbită de valuri282. 

Străbătând câmpia văzduhului, nu-i ajutăm pe 
nelegiuiţi, dar pe cei care sunt cucernici şi drepţi îi 
mântuim de grele primejdii, le aducem salvarea. 

De-aceea, să nu cadă nimeni la învoiala cu 
nedreptatea, nici să plutească pe mare împreună cu cei 
care jură strâmb. 


Acesta-i mesajul nostru, al unor zei, către oameni. 
(Dioskorii se mistuie în văzduh.) 

CORUL (în timp ce părăseşte scena) Plecaţi bucuroşi! 
Doar omul în stare să-şi depene traiul în bucurie, 
nefulgerat de Soartă cu vreo năpastă, cunoaşte din plin 
fericirea. 

IPHIGENEIA ÎN TAURIDA 

(în ordinea intrării în scenă) 

IPHIGENEIA, fiica lui Agamemnon. 

ORESTES, fratele Iphigeniei. 

PYLADES, vărul şi prietenul lui Orestes. 

CORUL femeilor captive, slujitoarele Iphigeniei. 

UN BOAR. 

THOAS, regele taurienilor. 

UN VESTITOR. 

ATHENA. 

Oameni din garda lui Thoas, slujitori ai templului. 

În fundul scenei se înalță templul zeiţei Artemis de 
pe coasta tauriană pe friza căruia sunt fixate cranii 
omeneşti; înaintea templului se află un altar pătat de 
sânge. Din sanctuar iese Iphigeneia în strai de preoteasă. 

Iphigeneia 

Sunt Iphigeneia; mă trag din Pelops Tantalidul, care, 
venind cu caii săi fugaci la Pisa, s-a însurat cu fata lui 
Oinomaos. Acesta i-a dat viaţă lui Atreus, din care s-au 
născut Menelaos şi Agamemnon283. lar Agamemnon cu 
fiica lui Tyndareos m-au zămislit pe mine. 

La marea vânătă, care prin Euripos284, strâmtoarea 
vântuită, se umflă de atâtea ori în fluxuri schimbătoare, 
părintele meu m-a jertfit, mai bine zis el şi-a închipuit că 
mă jertfeşte Artemidei - din pricina Hellenei - într-o vale 
renumită, la Aulis. 

Acolo Agamemnon strânsese flota greacă de-o mie de 
corăbii, voind să cucerească pentru ahei cununa victoriei 


depline, să  biruiască Troia şi răzbunând răpirea 
<zburaţicei> Helena, să-i facă lui Menelaos pe plac. Insă, 
cum vânturi <dimpotrivă> ţineau corăbiile-n radă, a 
întrebat ce semne-arată văpaia jertfelor arzânde. Şi 
Kalchas285 i-a răspuns: «O Agamemnon, care dai porunci 
armatei strânse din toată Hellada, să nu crezi că vei părăsi 
cu navele aceste ţărmuri, de nu vei junghia, ofrandă 
Artemidei, pe Iphigeneia, fiica ta. Căci ai făgăduit 
odinioară să-i jertfeşti zeiţei nopţilor cu lună cel mai 
frumos vlăstar al anului. Dar Klytaimnestra, soaţa ta, 
tocmai născuse o copilă în palatul tău. Pe-aceea trebuie să 
o jertifeşti.» 

Şi astfel frumuseţea, vai! mi-a fost spre nenoroc286. 

Vicleanul Odysseus s-a priceput cum să mă ia de 
lângă mama sub cuvânt că mă voi mărita cu Achilleus. Aşa- 
am ajuns, nefericita, la Aulis: acolo, ridicată pe altar, urma 
să pier de-o sabie, dar <în aceeaşi clipă> Artemis m-a 
smuls, Lăsându-le aheilor, în locul meu o ciută287. 

Pe urmă, prin văzduhul luminos, m-a strămutat să 
locuiesc pe glia taurienilor288, unde un crege> necioplit 
domneşte peste neciopliţi. E Thoas cu picior mai iute decât 
pasărea, al cărui nume i se trage de la sprinteneală289. 
Zeita m-a orânduit în templul ei ca preoteasă. Aici 
îndeplinesc un cult pe placul Artemidei, ce nu este frumos 
decât cu numele. Dar nu rostesc mai multe; mi-e frică de 
stăpână. (După o pauză, ezitând, la început în şoaptă:) 

Mai dinainte de sosirea mea, prin partea locului se 
ține datina de a-i sacrifica pe toţi elenii care păşesc pe 
solul ţării. Eu doar consacru victimele pentru sacrificiu; pe 
urmă alţii sunt datori să le răpună, în taină, în adâncul 
templului zeiţei. 

Dar astă noapte am avut vedenii stranii. Am să le 
povestesc în faptul zilei; aşa poate se vor împrăştia290. În 
vis mi se părea că locuiam departe, departe de aici, în 


Argos, şi că mă odihneam în camera-mi de fată, când un 
cutremur zgudui pământul. Am alergat afară, m-am oprit şi 
am văzut cum zidurile, acoperişul şi coloanele se năruie şi 
se fac pulbere. Numai un stâlp al casei părinteşti mi s-a 
părut că rămăsese în picioare291; deodată capitelul s-a 
acoperit cu păr bălai şi a grăit cu glas de om. lar eu, 
îndeplinind funestul rit al suprimării străinilor <sosiţi 
aici>, turnam asupra lui apă lustrală, precum asupra unei 
victime sortite morţii şi plângeam. 

Eu visul iată cum îl tălmăcesc. Ce înseamnă stâlpii 
unei case altceva decât feciorii292? Iar cei stropiţi cu apa 
mea lustrală sunt pierduţi. Orestes deci e mort. Căci ritul 
<consacrării> pentru el l-am săvârşit. [Şi visul nu se 
potriveşte cu alte rude ale mele; cunchiul meu> 
Strophios293 n-avea fecior când eu am fost adusă jertfa.] 

De-aceea barem vreau, cum sunt în viaţă, să-i torn 
fratelui meu absent libaţii; e singurul prinos ce pot să i-l 
închin. Şi mă vor însoţi femeile hellene, pe care mi le-a dat 
ca slujitoare domnul ţării. De ce vor fi întârziind? în 
aşteptarea lor, mai bine să mă duc în casa unde viețuiesc, 
lăcaşul sfânt al Artemidei. (Iphigeneia intră în templu. Din 
dreapta, dinspre țărm, vin Orestes şi Pylades, privind 
neliniştiți în jur.) 

Orestes 

Ia seama, uită-te cu grijă, de nu e cineva pe drum. 

Pylades 

Eu stau de veghe şi îmi plimb privirile jur-împrejur. 

ORESTES (cercetând cu privirea templul) 

Nu crezi, Pylades, că avem în faţă templul Artemidei, 
spre care noi am îndreptat, plecând din Argos, nava 
<noastră>? Pylades 

Ba cred, Orestes; trebuie să crezi şi tu la fel ca mine. 

Orestes 

Acest altar este stropit cumva cu sânge de helleni? 


Pylades 

Fără-ndoială, căci e ruginiu de sânge. 

Orestes 

(ridicându-şi ochii spre friza sanctuarului) 

Tu vezi acolo, sub acoperiş, trofee atârnând? 

Pylades 

Văd rămăşiţele străinilor sacrificați aici294. Noi locul 
trebuie să-l cercetăm cu ochi iscoditori. 

Orestes 

O Phoibos, prin oracol, tu mi-ai întins o cursă, 
cerându-mi s-o ucid pe mama, ca să răzbun sângele 
tatei295. Căci Erinyile, pe urmă, se întreceau să mă alunge 
dintr-un exil în altul, până când, şubrezit de fugile fără 
istov, am mers la tine şi te-am întrebat cum să pun capăt 
goanei căpiate şi remuşcărilor [care mă torturau în timp ce 
străbăteam Hellada]. 

lar tu mi-ai spus atunci să trec peste hotarul 
pământului 'Tauridei, unde surorii tale, Artemis, i s-au 
întemeiat altare, şi să răpesc statuia care, zice-se, ar fi 
căzut din cer aici, în templu296. <Mi-ai spus> să iau 
chipul zeiţei, ajutorat sau de noroc, sau de vreo viclenie, să 
trec peste primejdii şi s-o dăruiesc apoi pământului 
atenian, dar fără să-mi dezvălui ce va deveni acolo. Mi-ai 
spus numai atât: «Fă asta ca să-ţi afli alinarea.» Ţi-am 
ascultat cuvintele şi iată-mă acuma în acest ţinut 
necunoscut, neprimitor. 

Pylades, tu, care n-ai pregetat să fii părtaşul 
încercării mele, arată-mi ce să fac. Vezi cât sunt de semeţe 
zidurile templului. Oare va trebui să ne urcăm acolo, pe 
stinghiile unei scări? Da; însă de vom fi văzuţi, nu vom 
avea scăpare. Sau poate vom fi nevoiţi să rupem cu o 
pârghie zăvoarele de-aramă, de care nu ştim cum sunt 
îmbinate. 

Dar decât să ne prindă căţărându-ne <pe-o scară> 


sau deschizând cu forţa poarta, mai bine să fugim, cât 
suntem încă vii, la nava care ne-a adus aici! 

Pylades 

Cum să fugim? Nici gând! Nu-i obiceiul nostru. Să nu 
vorbim de rău despre oracolul divin. Să ne îndepărtăm de 
templu şi să ne-ascundem într-o peşteră, în care se 
strecoară valurile negre ale mării, departe de corabie, ca 
nu cumva, zărind-o, vreun băştinaş să-i dea de ştire regelui 
şi să fim prinşi. 

Dar când se va deschide ochiul nopţii sumbre, vom 
cuteza prin orice mijloc să răpim din templu idolul acela 
şlefuit. Vezi dacă este loc destul între triglife297, ca să ne 
strecurăm pe-acolo înăuntru. 

Bărbaţii vrednici la primejdie se recunosc, cei slabi 
se dau bătuţi întotdeauna. 

Orestes 

Aşa e, n-am făcut pe mare călătoria aceasta lungă 
doar ca să revenim acasă îndată ce-am ajuns la ţintă. Tu ai 
dreptate, trebuie să te ascult. Să căutăm un ascunziş, unde 
să stăm la adăpost. Nu se va spune că din vina mea n-a fost 
urmat oracolul divin. Să nu mai şovăim: nimic nu-i va 
împiedica pe nişte tineri să-şi facă datoria. (Pleacă 
amândoi spre țărm. intră Corul femeilor captive din 
Hellada, care o slujesc pe Iphigeneia.) 

Corul 

Păstraţi tăcere cucernică, o ţărmureni ai Mării 
Neprimitoare298 străjuită de-o pereche de stânci299! 

O, Diktynna Munţilor300 fiica divinei Leto, venim la 
palatul tău, la templul cu mândre coloane şi-acoperiş aurit, 
venim cu paşii evlaviei, noi roabe fecioare care-nsoţim o 
preoteasă preasfântă. 

Lăsat-am în urmă Hellada cu ziduri şi turnuri, 
crescătoarea de cai minunaţi, şi Europa cu arbori frumoşi 
301, unde îşi au temeliile părinteştile noastre lăcaşuri. 


Iată-ne! Ce s-a-ntâmplat? 

Ce te-a mâhnit? Pentru ce ne-ai chemat la templu, 
pentru ce ai trimis după noi, fiică a lui Agamemnon, cel ce 
s-a dus să cuprindă foişoarele Troiei cu flota de-o mie de 
nave şi nenumărați războinici? <Vorbeşte>, mlădiţă din 
trunchiul vestit al Atrizilor! 

(lphigeneia iese din templu, eventual în straie de 
doliu, însoţită de roabe care poartă vase pentru libaţii.) 

IPHIGENEIA 

Io! slujitoarelor mele, bocesc un bocet amarnic, un 
cânt care nu place Muzelor, un plâns fără liră302, plin de 
suspine funebre. 

O, câte chinuri mă mistuie! 

Plâng după viaţa fratelui meu. 

Astfel mi-a fost vedenia, astfel visat-am în bezna 
nopţii care acum se împrăştie. 

Mă pierd, mă sfârşesc! 

Casa părinţilor mei s-a surpat, neamul, vai mie! mi-a 
fost nimicit! 

Câtă durere, mai! în Argos! 

Io, duh al destinului, care pe singurul frate mi-l 
răpeşti şi-l trimiţi în Hades! 

Pentru sufletul lui am adus aceste ofrande, să le vărs 
pe pământ. 

lată craterul morţilor, unde se-amestecă apa şi 
laptele muls de la vaci muntene, vinul, licoarea lui 
Bakehos, şi <mierea, truda albinelor galbene, alinări 
hărăzite celor pieriţi303. 

(Se adresează unei însoţitoare.) 

Dă-mi vasul cu totul de aur, băutura lui Hades! 

(Toarnă pe pământ conţinutul craterului.) 

O fiule de sub pământ al lui Agamemnon, îţi torn 
aceste prinoase ca unuia care s-a stins din viaţă. 

Primeşte-l, căci pe mormântul tău nu-mi voi tăia 


şuviţe din părul bălai, nici nu voi plânge. 

Am fost răsădită departe de patria ta şi a mea, unde 
se crede că m-am sfârşit junghiată, sărmana de mine! 

Corul 

La cântecul tău de jale răspundem cântând de jale, 
stăpână, sunând asiatice imnuri şi plângeri barbare304. 

Striga-vom cântările morţilor. 

— Nu bucuria peanului305 - să se cutremure Hades. 

Aiai! palat al Atrizilor, se stinge lumina sceptrului, 
piere, mai! strălucirea vetrei neamului nostru, apune 
puterea fericiţilor regi din Argos! 

Năpaste dau buzna peste năpaste, după drumul 
întors al cailor înaripaţi306... Soarele mersul şi l-a 
schimbat, ochiul lui sfânt, radios. 

<spre răsărit s-a-ndreptat>. 

Izbelişte după izbelişte, ucidere după ucidere, chin 
după chin au pătruns în palat odată cu mielul de aur. 

De-atuncea, drept ispăşire pentru urmaşii lui 
Tantalos omorâţi pe vremuri, casa întruna-i lovită. 

Daimonul  Sorţii nu  oboseşte s-o  asuprească 
năprasnic. 

Iphigeneia 

Soarta mi-a fost blestemată de la-nceput, din noaptea 
când mama şi-a dezlegat brâul de fată. 

De la-nceput zeițele naşterii, Moirele, mi-au bântuit 
fără milă copilăria307. Mama, sărmana fiică a Ledei, m-a 
doar ca să fiu jertfită de oarba pornire a tatălui meu, 
victimă fără scăpare a unui cumplit sacrificiu. 

M-au dus într-un car pe țărm, la Aulis, să-i fiu 
mireasă, vai mie, fiului vajnic al Nereidei <Thetis>, o! 
neîmplinită nuntă! 

Şi-acum, lângă Marea Neprimitoare, locuiesc în 
aceste meleaguri sterpe, lipsită de soţ, de copii, de cetate 


şi de prieteni, eu care am fost peţită 

de oameni aleşi> în ţara elenilor. 

În loc s-o slăvesc prin imne pe Hera din Argos308, în 
loc să ţes, în culori felurite, alintată de cântul suveicii, o 
pânză cu chipul Athenei luptând cu Titanii309, aici, la 
altar, scriu cu sânge amarul, ce nu poate fi cântat, al 
străinilor, când jalnic suspină şi jalnic îşi varsă plânsul. 

Dar azi nu-mi stă gândul la ei, ci jelesc pentru fratele 
meu răposat pe pământ argian, pe care <plecând> l-am 
lăsat copil atât de nevârstnic, de fraged, la pieptul şi-n 
braţele mamei, Orestes, moştenitorul domniei în Argos. 

Corifeul 

Dar, iată, de la ţărmul mării soseşte un boar cu veste. 
(Intra grăbit un păstor de boi.) 

Boarul 

Copilă a lui Agamemnon, copilă a Klytaimnestrei, află 
din partea mea o veste bună. 

Iphigeneia 

Ce s-a-ntâmplat? De ce îmi tulburi tânguirea? 

Boarul 

Doi tineri, după ce-au trecut nevătămaţi cu nava 
printre vinetele Symplegade, au coborât pe-acest pământ, 
să-i fie jertfa dragă, victime de preţ, zeiţei noastre Artemis. 
Grăbeşte-te să ai la îndemână apa sfântă, fii gata pentru 
rânduiala închinării <lor, Iphigeneia 

De unde sunt? Şi cum se cheamă ţara lor? 

Boarul 

Ei sunt helleni; atâta ştiu, nimic mai mult. 

Iphigeneia 

Nu ştii cum se numesc cei doi <navigatori>? 

Boarul 

L-am auzit pe unul când i-a spus prietenului său: 
Pylades. 

Iphigeneia 


Şi cum se cheamă celălalt prieten? 

Boarul 

Nime nu poate şti; n-am auzit numele său. 

Iphigeneia în ce împrejurare i-aţi văzut şi cum i-aţi 
capturat? 

Boarul 

Pe ţărmul mării duşmănoase cu străinii. 

Iphigeneia 

Dar voi, boarii, ce aveaţi de împărţit cu marea? 

Boarul 

Venisem să scăldăm în apa mării boii. 

Iphigeneia E 

Ei bine, povesteşte-mi cum aţi izbutit să-i prindeţi. In 
ce fel? Asta vreau să ştiu. Mult au întârziat elenii! De 
multă vreme n-a mai fost împurpurat cu sângele acestui 
neam altarul Artemidei. 

Boarul 

Intrasem, aşadar, cu turma noastră păduratică în 
marea care se strecoară printre Symplegade310. Acolo se 
afla o peşteră adâncă, săpată-n stâncă de talazuri, în care 
se adăpostesc pescuitorii scoicilor cu purpură311. Într-însa 
unul din boarii noştri a văzut doi tineri; pe urmă, 
întorcându-se la noi tiptil, ne-a zis: «Uitaţi-vă, cei care şed 
acolo, fără-ndoială că sunt niscai zei.» Altul atunci, bărbat 
cucernic, privindu-i s-a rugat cu mâinilenălţate către cer: 

«Puternice Palaimon312, ocrotitor al navelor, odraslă 
a zeiţei mării, Leukothea, îndură-te de noi! Sau poate voi, 
care v-aţi aşezat aici pe mal, sunteţi Dioskorii, sau 
mândrele vlăstare ale lui Nereus, zămislitorul cetei 
nobilelor Nereide.» 

Altul, în schimb, cu gură slobodă, sfruntat cum sunt 
necredincioşii, a râs de ruga celui dinainte şi-a susţinut că 
tinerii erau  corăbieri scăpaţi bag seamă dintr-un 
naufragiu, care se ghemuiseră sub stânci, de groaza 


obiceiului acestei ţări, ştiind anume că aici străinii sunt 
sacrificați. Recunoscând aproape toţi că el avea dreptate, 
am hotărât să-i prindem şi să-i aducem jertfa zeiţei 
Artemis, cum cere datina. 

Dar iată, unul din cei doi străini, ieşind din peşteră, 
se-nalţă, îşi azvârle capul când înapoi, când înainte, 
suspină groaznic, tremură şi din vârtejul nebuniei răcneşte 
ca un vânător: 

«Pylades, o zăreşti pe asta? Dar pe asta? Nu vezi cum 
vrea să mă ucidă această iazmă infernală, stârnind asupra 
mea un cuib de vipere cumplite? lar asta, îmbrăcată în 
strai de foc şi crimă, înaintează dând din aripi de-a lungul 
țărmului stâncos, cu maică-mea în braţe, şi este gata s-o 
arunce peste mine. Vai mie! mă va omori! unde să fug?» 

Noi îl priveam cum faţa i se preschimba întruna, 
după vedeniile care i se năzăreau. Apropiindu-se de noi, 
când auzi lătratul câinilor şi mugetele boilor, el le luă drept 
urlete de Erinyi. Noi nici nu mai suflam, strânşi unul lângă 
altul, cuprinşi de groaza morţii. Deodată trase spada, sări 
precum un leu în mijlocul turmei de vite şi începu să le 
izbească, să le înfigă fierul între coaste, închipuindu-şi că 
se luptă cu Erinyile divine şi marea înflori de-o spumă- 
nsângerată. 

Atunci, noi toţi, văzând cum ne sunt doborâte vitele şi 
sfârticate, am pus de zor mâna pe arme şi-am trâmbiţat 
din concă după ajutoare din împrejurimi. Eram doar bieţi 
boari şi nu ne socoteam destul de tari ca să-nfruntăm 
străinii tineri şi vânjoşi. Curând ne adunarăm sumedenie. 

Străinul, între timp, ieşind din toiul nebuniei, căzuse 
moale pe pământ, cu barba plină de clăbuci. Când l-am 
văzut <surpat> pe jos, cu toţii ne-am grăbit să aruncăm în 
el <cu ce aveam la îndemână> şi să-l lovim cât mai vârtos. 
Străinul celălalt porni să-i şteargă bolnavului clăbucii de 
pe buze, să-i deie ajutor, să-i ocrotească trupul, făcându-i 


adăpost sub manta lui cu țesătură deasă, sau mai pe scurt, 
să-şi copleşească prietenul cu îngrijiri313. 

Acesta îşi revine în simţiri, se scoală iute, vede 
duşmanii năvălind asupra lor ca un talaz, ia seama că sunt 
încolţiţi şi dă un țipăt dureros. Noi, azvârlind în el fără 
istov cu pietre, înaintam din toate părţile şi-atunci am auzit 
chemarea lui cumplită: «Pylades, vom muri, dar barem să 
murim frumos. Urmează-mă cu spada-n mână!» 

Văzând cum fulgerau asupra noastră cele două 
spade, ne-am aşternut pe fugă şi ne-am risipit prin văi şi 
prin păduri. Doar că, în timp ce unii dintre noi fugeau, alţii 
îi potopeau cu pietre <pe străini> şi când, la rândul lor, 
erau respinşi, cei ce se retrăseseră se întorceau, dând 
iureş. Însă un fapt era de necrezut: din miile de pietre 
aruncate, niciuna n-a lovit aceste victime ale zeiţei314. Cu 
greu am izbutit să le venim de hac, şi nu prin luptă 
vitejească. Fiind răzbiţi de pretutindeni, sub grindina de 
lovituri, lăsară săbiile frânte să le alunece din mâini, iar ei, 
sfârşiţi de oboseală, căzură în genunchi. 

Pe urmă i-am condus la înainte-stătătorul ţării. El, 
cum a dat cu ochii de prizonieri, a poruncit să ţi-i aducem 
ca să-i purifici şi să-i junghii315. 

Fecioară, roagă-te să ai mereu asemenea străini spre 
jertfa. Jertfind atare victime, vei pedepsi Hellada pentru 
moartea ta, vei răzbuna fărădelegea săvârşită la Aulis. 

Corifeul 

Ciudată întâmplare! Cine să fie-acest bărbat nebun, 
sosit din ţările elenilor pe malurile noastre vitrege cu 
oaspeţii? Iphigeneia 

Ajunge! Pleacă, să-mi aduci străinii. Iar eu voi pregăti 
de toate, ca să-mplinesc ceremonia. (Boarul pleacă.) 

O inimă, atât de încercată, întotdeauna, până astăzi, 
ai fost lipsită de mânie şi milostivă cu străinii! Când îmi 
cădeau în mâini helleni, eu mă gândeam la oamenii din 


neamul meu. Dar astăzi, după vis, mi-e sufletul învârtoşat. 
Cred că Orestes a murit. De aceea, de oriunde-aţi fi sosit 
aici, faţă de voi mă voi purta cu duşmănie. 

Un om nefericit, pentru c-a pătimit amarnic, se 
poartă rău cu unul mai puţin nefericit ca el. Proverbul e 
adevărat, prietenelor; de asta> m-am încredinţat. Dar 
niciodată, dinspre Zeus, nu a suflat vreo adiere şi nicio 
navă, strecurându-se prin trecătoarea Symplegadelor, n-a 
ancorat aici, să mi-o aducă pe Helena, care mă pierdut, şi 
pe Menelaos, să pot să mă răzbun, şi-aceste ţărmuri, 
pentru ei, Aulis a lor să fie. Căci la Aulis dan aii, apucându- 
mă ca pe o juncă, m-au junghiat şi însuşi tata mi-a fost 
preot <jertfitor>. 

Cum aş putea să uit atâta suferinţă! De câte ori nu i- 
am atins tatălui meu bărbia, de câte ori nu i-am cuprins 
genunchii şi i-am spus: «O tată, groaznică e nunta ce-o 
nuntesc, de tine pregătită! în clipele în care mă ucizi, îmi 
cântă mama şi argeii hymeneul316; <acasă> tot palatul 
este plin de sunete de flaut, iar eu sunt dată morţii datorită 
ţie. Nu Achilleus, feciorul lui Peleus, e cel făgăduit să-mi 
fie soţ, ci Hades. Tu m-ai adus prin vicleşug, în car de 
nuntă, să mă căsătoreşti cu moartea sângeroasă.» 

Când am plecat de-acasă, mi-am ascuns sub văl 
obrazul şi n-am putut să-mi strâng în braţe fratele, acuma 
răposat, iar de sfială nici pe sora mea n-am sărutat-o, căci 
trebuia să merg de zor> în casa lui Peleus. Şi-atâtea 
sărutări le-am amânat, crezând că mai târziu voi reveni în 
Argos. 

Sărmanul meu Orestes, dacă eşti mort într-adevăr, o, 
câtă fericire ai pierdut, şi câtă moştenire părintească! 

Nu mă împac cu felul de-a gândi, făţarnic, al zeiţei. 
Pe muritorul ce-şi pătează mâinile cu sânge, ba chiar pe 
cel care se-atinge de un mort317, ori de-o lăuză, îl 
socoteşte că e necurat şi nu-l primeşte la altar, dar ea se 


bucură când ise-nchină jertfe omeneşti. Nu, niciodată, ca 
soţie a lui Zeus, Leto n-ar fi putut da naştere cuiva cu 
minte-atât de încâlcită. 

Nu pot să cred că e adevărat nici basmul cu ospăţul 
oferit de Tantalos318, la care zeii s-ar fi înfruptat din 
carnea propriului său fecior. Eu bănuiesc că oamenii de pe 
aici, din fire sângeroşi, au înzestrat-o cu sălbăticia lor şi pe 
zeiţa <Artemis>. Nu mi-aş putea închipui că vreun zeu 
este nemernic319. (Intră în templu să pregătească jertfă, ) 

Corul 

Strofa 1 

Vinete, vinete valuri ale strâmtorii prin care trecut-a 
în zbor tăunul din Argos spre Marea Neprimitoare, 
alungând-o pe Io din Europa în pământul vecin al Asiei320, 
cine să fie aceşti muritori şi de unde-au venit? 

De lângă Eurotas321,. 

râul cu apă curată şi trestie verde, sau de lângă 
Dirke322, izvorul sfânt? 

De ce au tras oare la ţărmul nostru lipsit de-ndurare, 
unde, în cinstea Fecioarei divine, sânge de om inundă 
altarele şi înroşeşte coloanele templelor? 

Antistrofa I 

Două rânduri de vâsle din lemn de brad au lovit dintr- 
odată critmio unda sonoră şi carul marin a plutit peste 
valuri cu pânza umflată de vânt>, în căutare de bogății 
spre împodobirea palatelor. 

Nesătula speranţă, pacostea omului, e preţuită de 
inima celor ce rătăcesc peste ape şi merg să adune averi 
navigând către ţări barbare. 

Toţi urmăresc aceeaşi nălucă. 

Strădania unora însă nu recoltează averi, pe când 
alţii ca din senin le câştigă. 

Strofa 2 

Cum de-au trecut printre stâncile care se ciocnesc 


între ele323, cum, mai pe urmă, au navigat de-a lungul 
coastei fiilor regelui thrac Phineus324, bătută de valuri 
nepotolite, mereu înspumată de Amphitrita325, unde 
copilele <zeului mării> Nereus dansează în cercuri şi 
cântă? 

Sau poate că, duşi de prielnice vânturi, cu cârma 
scrâşnind, nemişcată, la pupă, în voia suflării lui Notos şi-a 
răsuflării lui Zephiros326, au nimerit la ţărmul cu mii de 
păsări al Insulei Albe din Marea Neprimitoare, locul 
frumos de întreceri al lui Achilleus327. 

Antistrofa 2 

Facă-se voia stăpânei noastre, fie s-ajungă aici într-o 
zi, venind de la Troia. 

Helena, fiica Ledei! 

Cu părul având cunună o rouă de sânge, va muri 
junghiată de mâna stăpânei, lovită de-o dreaptă răsplată. 

Dar cea mai plăcută veste ar fi pentru noi să vedem 
că soseşte din ţara Helladei un călător care să pună capăt 
durerilor amarnicei noastre robii. 

O, de ne-ar fi hărăzit să vedem, barem în vise, lăcaşul 
părinţilor noştri din patrie şi să gustăm dulceaţa cântărilor, 
o bucurie ce i se cade oricui. 

Corifeul 

Dar, iată, cu mâinile strâns legate, sosesc cei doi 
tineri, ca să se reverse pe altarul Zeiţei un sânge proaspăt. 

Tăcere, dragile mele! 

Prinosul hellenic înaintează spre porţile templului. 

Boarul acela n-a spus minciuni. 

Dacă inimii tale, augustă <Artemis>, îi plac 
asemenea jertfe sălbatice, îndură-te să le primeşti, deşi, 
după legea patriei noastre, ele sunt strigătoare la cer. 

(Intră Orestes şi Pylades păziți de gărzi înarmate. 
Iphigeneia revine din templu.) 

Iphigeneia 


Ajunge! Grija mea dintâi e împlinirea cultului zeiţei. 
Descătuşaţi mâinile celor doi străini. Acum sunt închinaţi 
<divinei Artemis>; nu se cuvine să mai fie-nlănţuiţi. (Către 
paznicii captivilor.) Intraţi în templu, ca să pregătiţi ceea 
ce trebuie şi este legiuit pentru jertfire. (Gărzile îi 
împlinesc porunca. Slujitorii care au asistat-o pe preoteasă 
la libaţii intră în templu. Rămânând singură cu prizonierii, 
Iphigeneia suspină.) 

Vai, cine este oare mama care v-a dat viaţă? Şi cine-i 
tatăl vostru? Şi sora voastră, de aveţi vreuna, ce nobilă 
pereche de adolescenţi va pierde! 

Dar cine poate să prevadă destinul unui muritor? 
Voința zeilor urmează căi întunecoase; nu ştie nimeni ce 
năpastă îl aşteaptă. Ursita ne abate în necunoscut. 

De unde aţi venit, nefericiţi străini? Voi multă vreme 
aţi plutit pe mare până-n ţara aceasta, dar veţi petrece şi 
mai multă departe de căminul vostru, de-a pururi sub 
pământ. 

Orestes 

Oricine-ai fi, de ce să gemi, femeie? De ce adaugi 
plânsul tău la chinurile ce ne-aşteaptă? Eu nu socot că e- 
nţelept bărbatul care, hărăzit fiind să moară, încearcă 
printr-un val de lacrimi să-şi domolească frica morţii şi fără 
să se întrevadă nicio speranţă de scăpare [nu încetează să 
suspine în faţa porţilor lui Hades]. Şi astfel, dintr-o singură 
nenorocire face două: el e învinuit pe drept de nebunie şi 
pe deasupra trebuie să-şi deie viaţa. Soarta n-are decât să 
se împlinească! Şi încetează să te tângui pentru noi! Ne- 
am lămurit ce fel de jertfe închinaţi în ţara asta, ştim prea 
bine. 

Iphigeneia 

Să-mi spuneţi care dintre voi este numit Pylades? E 
ceea ce doresc întâi să aflu. 

Orestes 


Acesta, dacă ţii într-adevăr să-ţi fie cunoscut. 

Iphigeneia în care din cetăţile Helladei s-a născut? 

Orestes 

Cu ce te vei alege, de vei afla şi asta? 

Iphigeneia 

Voi sunteţi fraţi? Aveţi aceeaşi mamă amândoi? 

Orestes 

Pe noi ne-a înfrățit nu neamul, ci prietenia. 

Iphigeneia 

Dar ţie ce nume ţi-a dat părintele care te-a zămislit? 
Orestes 

Numele meu adevărat ar trebui să fie Nenoroc. 


Iphigeneia 

Pe-acesta ţi l-a dat destinul, tu spune-mi-l pe celălalt. 

Orestes 

Murind lipsit de nume, încalţe nu voi fi batjocorit. 
Iphigeneia 

De ce te-ascunzi de mine, din mândrie? 

Orestes 

Nu vei jertfi numele meu, ci trupul meu. 

Iphigeneia 

Nu vrei să-mi spui nici care e cetatea ta? 

Orestes 


<Dacă-ţi voi spune> nu te vei alege cu nimic, iar eu 
tot voi muri. 


Iphigeneia 

Ce te împiedică anume să-mi răspunzi? 

Orestes 

Sunt mândru c-am văzut lumina zilei în ilustrul 
Argos. 

IPHIGENEIA 


De dragul cerului, străine, spune-mi, acolo te-ai 
născut într-adevăr? 
Orestes 


Da, vin de la Mykene, oraş cândva îmbelşugat. 

Iphigeneia 

Ce te-a făcut să pleci din ţara ta? Exilul sau vreo altă 
soartă? Orestes 

Exilul, un exil de bunăvoie, dar silnic în acelaşi 
timp328. Iphigeneia 

Şi totuşi, ce noroc să vii tocmai din Argos! 

Orestes 

Nu pentru mine, iar norocul tău nu mă priveşte. 

Iphigeneia 

N-ai vrea să-mi spui un lucru, pe care ţin să-l aflu? 

Orestes 

Da; nu va fi decât un mărunţiş, pe lângă tot necazul 
meu. Iphigeneia 

Ai auzit de Troia? Doar se vorbeşte pretutindeni 
despre asta. Orestes 

De n-aş fi auzit vreodată, nici măcar în vis! 

Iphigeneia 

Se zice că coraşul> nu mai este, că lăncile 
<războiului> l-au nimicit... 

Orestes 

Chiar astfel s-a-ntâmplat; n-ai fost minţită. 

Iphigeneia 

„„.Şi că Helena s-a întors lângă Menelaos. 

Orestes 

A revenit spre nenorocul unuia dintre ai mei. 

Iphigeneia 

Unde trăieşte-acum? Căci are şi faţă de mine datorii 
mai vechi. Orestes 

La Sparta, fericită, cu soţul ei dintâi. 

Iphigeneia 

Femeie detestată de helleni, nu doar de mine! 

Orestes 

Şi mie mi-a fost dat să sufăr de pe urma dragostelor 


ei. Iphigeneia 

Aheii s-au întors la vetre, aşa cum se zvoneşte? 

Orestes 

Ah! câte întrebări ai pus prin una singură! 

Iphigeneia 

Eu, înaintea morţii tale, asta-aş dori să aflu. 

Orestes 

Dacă doreşti, întreabă-mă şi-ţi voi răspunde. 

Iphigeneia 

Un ghicitor, pe nume Kalchas329, s-a-ntors acasă de 
la Troia? 

Orestes 

A răposat; aşa e vorba prin Mykene. 

Iphigeneia 

Stăpână <Artemis>, îţi mulţumesc. Dar <Odysseus>, 
odrasla lui Laertes330? 

Orestes 

El nu s-a-ntors; totuşi, se pare că trăieşte. 

Iphigeneia 

Să moară şi să nu-şi mai vadă niciodată patria! 

Orestes 

Nu-l urgisi! Destul i-a fost duşman destinul. 

Iphigeneia 

Dar fiul Nereidei Thetis mai trăieşte? 

Orestes 

E mort. Zadarnică i-a fost făgăduiala nunţii la Aulis. 
Iphigeneia 

Amăgitoare nunta! O ştiu cei cărora dintr-însa li s-au 
tras urgii. 

Orestes 

Tu cine eşti, de mă întrebi în amănunt despre 
Hellada? 

Iphigeneia 

De-acolo sunt, dar încă din copilărie viaţa mi-a fost 


frântă. Orestes 

Atunci este firesc, femeie, să vrei să afli ştiri de- 
acasă. Iphigeneia 

Şi el, mai-marele armatei, cel despre care se spunea 
că-i fericit? Orestes 

Cine anume? Singurul de care am habar nu s-a- 
nfruptat din fericire. 

Iphigeneia 

Era un rege Agamemnon, feciorul lui Atreus. 

Orestes 

Nu ştiu... Nu mă mai întreba, femeie. 

Iphigeneia 

De dragul zeilor! vorbeşte! şi fă-mi această bucurie. 
Orestes 

E mort, nefericitul, târând în moartea lui... 

Iphigeneia 

E mort? Ce întâmplare l-a răpus? Nenorocire mie! 

Orestes 

De ce suspini? Doar nu era cu tine rudă. 

Iphigeneia 

Vărs lacrimi pentru fericirea lui de altă dată. 

Orestes 

Cumplit i-a fost sfârşitul, ucis chiar de soţia lui. 

Iphigeneia 

Ah! vrednică de plâns e ucigaşa şi victima e vrednică 
de plâns! Orestes 

Acum nu mai vorbi, nu-mi pune întrebări. 

Iphigeneia 

O vorbă doar: soţia-acestui om năpăstuit mai este 
vie? Orestes 

Nu, nu mai este, a pierit de mâna fiului născut din 
trupul său. 

Iphigeneia 

Vai, casă pustiită! De ce, de ce-a ucis-o? 


Orestes 

Ca să-şi răzbune tatăl hăcuit. 

Iphigeneia 

Vai! cât şi-a împlinit de bine îndatorirea sângeroasă! 
Orestes 

Şi totuşi zeii nu l-au răsplătit pentru împlinirea 
datoriei. Iphigeneia 

Dar Agamemnon n-a lăsat şi alt copil acasă? 

Orestes 

Ba da, a mai lăsat o singură fiică, pe Elektra. 

Iphigeneia 

Şi despre alta, care-a fost jertfită, nu se mai 
vorbeşte? Orestes 

Se spune doar că a murit, că nu vede lumina <zilei>. 
Iphigeneia 

Biata fiică! Bietul tată ucigaş! 

Orestes 

I-a fost ursit să piară demn, pentru o fiinţă fără 
demnitate. Iphigeneia 

Dar fiul, după moartea tatălui, mai locuieşte-n Argos? 
Orestes 

Trăieşte nicăieri şi peste tot, rătăcitor. 

Iphigeneia 

Vă las cu bine, vise mincinoase! Eraţi doar amăgiri. 

Orestes 

Chiar daimonii <prorocitori>, ce trec drept înţelepţi, 
nu spun mai multe adevăruri decât visele înaripate. În 
rânduielile divine, precum în cele omeneşti, domneşte 
mare-nvălmăşală. <Pe fiul exilat> îl chinuie un singur 
lucru, acela de-a fi ascultat orbeşte, el, care nu era smintit, 
cuvintele profeților şi de-a se fi pierdut pe sine, căci pentru 
cei în stare să priceapă e pierdut. 

Corifeul 

Vai nouă! vai! pe unde se vor fi aflând părinţii noştri? 


Sunt vii sau morţi? Dar cine să ne spună? 

Iphigeneia 

Străinilor, luaţi aminte, mi-a încolţit un gând şi vouă 
de folos, şi mie. Într-adevăr, dacă urmăm acelaşi drum cu 
toţii, sunt sigură că lucrurile se vor încheia cu bine. (Lui 
Orestes.) 

N-ai vrea, de te-aş salva, să mergi în Argos şi să le 
duci prietenilor mei de-acolo o scrisoare, pe care un 
prizonier a însemnat-o pentru mine pe tăblițe? El s-a 
milostivit de mine, înțelegând că-l va ucide nu braţul meu, 
ci braţul legii, precum este dorinţa Artemidei. Dar n-a sosit 
din Argos nimeni, care, scăpând cu viaţă, să se-ntoarcă la 
el în ţară şi să-i înmâneze vreunuia din dragii mei mesajul. 
În schimb tu-mi pari a fi de neam ales, cunoşti Mykene şi 
pe cei la care mă gândesc. Salvează-te şi vei primi răsplată 
bună: viaţa în schimb pentru scrisoare, o sarcină uşoară. 

În ce-l priveşte pe însoţitorul tău, acesta să rămână, 
ca să-l jertfim numai pe el zeiţei, aşa cum porunceşte legea 
ţării331. Orestes 

Ai cumpănit bine, femeie, afară de un amănunt. 
Uciderea prietenului meu m-ar apăsa cumplit. Eu însumi 
am călăuzit aici corabia nenorocirii; el nu este decât un 
călător, părtaş al chinurilor mele. Ar fi nedrept ca, numai 
de hatârul tău, să dau pierzării un nefericit în locul meu. 

lată părerea mea: încredinţează-i lui scrisoarea, s-o 
ducă-n Argos, după cum doreşti. lar eu mă voi lăsa în 
seama braţului ce va pofti să mă lovească. E faptă mârşavă 
să te salvezi pe tine şi să-ţi arunci prietenul în grea nevoie. 
Iar el e cel mai bun al meu prieten şi ţin la viaţa lui la fel 
ca la a mea. 

Iphigeneia 

O nobil suflet, se cunoaşte că te tragi din neam ales. 
Tu eşti pe drept cuvânt prietenul prietenilor tăi. Fie să 
semene cu tine singurul meu frate. Aflaţi, străinilor, că am 


şi eu un frate, dar ochii mei nu pot să-l vadă. De vreme ce 
aşa doreşti, îl voi alege pe bărbatul ăsta, să ducă el 
mesajul meu, iar tu, tu vei pieri, dacă vădeşti atare 
înclinare pentru moarte. 


Orestes 

Cine mă va jertfi? Cine va îndrăzni s-o facă? 
Iphigeneia 

Eu. Artemis mi-a-ncredinţat această sarcină. 
Orestes 

De neinvidiat, fecioară, şi sinistră. 
Iphigeneia 

Ursita mă sileşte şi trebuie să mă supun. 
Orestes 

Cum? Tu, fiind femeie, jertfeşti bărbaţi cu spada? 
Iphigeneia 


Ba nu, eu doar te voi purifica, vărsând pe părul tău 
apă lustrală. 

Orestes 

Şi cine mă va junghia? Pot să întreb332? 

Iphigeneia 

Cei care sunt însărcinaţi s-o facă se găsesc în templu. 

Orestes 

Şi-n ce fel de mormânt are să zacă trupul meu? 

Iphigeneia 

Are să zacă într-o scorbură de piatră, în care arde un 
foc sacru333. 

Orestes 

Oh! De-ar putea să mă îngroape mâinile surorii mele! 

Iphigeneia 

Zadarnică dorinţă, oricine-ai fi sărmane! Ea locuieşte 
undeva departe, şi nu pe-acest pământ barbar. Totuşi, 
pentru că eşti din Argos, tu vei primi din partea mea ceea 
ce pot să-ţi dăruiesc. Mormântul tău îl voi împodobi cu 
mână largă, voi răspândi pe trupul tău arzând ulei de aur 


şi-ţi voi turna pe rug dulcele suc cules din flori de munte 
de galbena albină. Acuma plec să caut epistola în templu. 
Nu mă uri, nu-ţi sunt duşmană. 

Păziţi-i, servitorilor, dar nu-i încătuşaţi! (Gărzile 
reapar. Iphigeneia se îndreaptă spre templu. În pragul 
acestuia se opreşte, rostind pentru sine.) 

Oh! dacă s-ar putea, deşi nu sper, aceste rânduri să 
ajungă la neamurile mele-n Argos şi mai ales la cel mai 
drag! Scrisoarea mea îi va vesti că n-am murit, dar că sunt 
vie, umplându-l de încredere şi bucurie. (Intră în templu.) 

CORUL (lui Orestes) 

Strofă 

Plâng pentru tine din suflet, jertfa-nchinată apei 
lustrale, stropilor de sângeroasă rouă! 

Orestes 

N-aveţi de ce să suspinaţi. Străinelor, vă las cu bine. 

CORUL (lui Pylades) 

Antistrofă Fii fericit, ursita îţi este prielnică! în 
curând vei vedea pământul patriei tale. 

Pylades 

Voi credeți că e fericit cel care pierde un prieten? 

CORUL (adresându-se pe rând celor doi) 

Epodă 

Tu pleci întristat la drum. 

dar tu> vei muri, mai! 

Care-i mai vrednic de lacrimi? Aiai! 

Inima noastră se zbate nehotărâtă: mai vârtos pentru 
tine să plângem sau mai vârtos pentru tine să gemem? 

Orestes 

De dragul zeilor, Pylades, gândeşti cumva şi tu ca 
mine? Pylades 

Nu ştiu ce să-ţi răspund la întrebare. 

Orestes 

Cine-i fecioara aceasta? M-a iscodit ca o fiică a 


Helladei despre urmarea luptelor la Troia, despre 
întoarcerea aheilor <acasă>, despre profetul Kalchas, apoi 
l-a pomenit pe Achilleus, l-a plâns pe bietul Agamemnon, 
m-a întrebat despre soţia şi copiii lui. Străina este de la 
noi, din Argos, altfel ea nu mi-ar fi cerut să duc scrisoarea, 
nu mi-ar fi pus atât de-amănunţite întrebări, nici nu şi-ar 
face griji pentru destinul ţării mele. 

Pylades 

Tot asta vream să spun şi eu, dar mi-ai luat-o înainte. 
Mai amintesc un singur lucru: năpastele regilor noştri sunt 
cunoscute tuturor celor ce nu sunt rupţi de lume. Dar 
altceva îmi stăruie în minte. Orestes 

Ce gând anume? Spune-mi-l. Vom judeca mai bine 
împreună. Pylades 

De vei muri, va fi ruşine mare pentru mine să trăiesc. 
Precum am navigat cu tine, cu tine trebuie să mor, să nu 
fiu socotit un om fricos cu două feţe, în Argos şi în văile 
Phokidei. Căci ticăloşii sunt mulţime şi mulţi vor crede că 
te-am părăsit, salvându-mă numai pe mine sau, mai rău, 
că, după ruina casei voastre, ţi-am întins o cursă şi te-am 
omorât, spre a mă aşeza pe tronul tău, fiind căsătorit cu 
sora ta, moştenitoarea legiuită334. De asta-mi este teamă 
şi ruşine dinainte. 

Nu, nu am altă cale, decât să-mi dau suflarea de pe 
urmă. Vom fi sacrificați şi mistuiţi de flăcări laolaltă, căci 
ţin, prietene, la tine şi mi-e urât să fiu stigmatizat. 

Orestes 

Nu mai vorbi. Trebuie să-mi îndur nenorocirile. Şi ale 
mele îmi ajung. Nu vreau să sufăr îndoit. Vorbele rele şi 
ruşinea, pe care tu le aminteai, m-ar copleşi pe mine, de-aş 
răsplăti cu moarte tovărăşia noastră din multe clipe grele. 
Nu-mi pare că ar fi prăpăd, după ce zeii m-au năpăstuit, să 
mă despart de viaţă. 

Dar ţie totul îţi surâde, căminul tău este curat, 


nepângărit, pe când al meu este nelegiuit şi urgisit. 
Salvându-te, vei dobândi odrasle de la sora mea, pe care ți- 
am încredinţat-o să te însori cu ea. Aşa va dăinui numele 
meu şi vatra părintească nu mi se va stinge, lipsită de 
urmaşi. Mergi şi trăieşte fericit în casele tatălui tău! 

lar când vei revedea Hellada şi Argosul bogat în cai, 
te rog din suflet să-mplineşti ceva şi pentru mine: în 
amintirea mea ridică un mormânt de piatră. Acolo sora 
mea să mă jelească şi să închi ne părul său. Vesteşte 
<tuturor> că am pierit de-o mină argiană, lângă altar ca 
jertfa sacră. De sora mea să nu te lepezi niciodată, văzând 
pustie casa noastră şi neamul istovit. 

Cu bine! Tu mi-ai fost cel mai iubit prieten, căci 
laolaltă am crescut şi laolaltă am vânat, şi ai luat parte 
mereu la încercările prin care am trecut. 

Pe mine Phoibos, zeul care ştie viitorul, m-a pierdut. 
Anume m-a împins departe, cât mai departe de Hellada. 
Acuma însă pentru profeţiile dintâi se ruşinează. Eu, 
supunându-mă voinţei sale, îndeplinindu-i prea plecat 
poruncile, pe mama am ucis-o şi iată, astăzi, pier la rândul 
meu. 

Pylades 

Zic da, tu vei avea mormânt. Şi nici nu mă voi 
despărţi, sărmane, de soţia mea, de sora ta. Apoi să ştii că 
moartea va spori prietenia noastră. Chiar dacă te găseşti 
<acum> în pragul morţii, oracolul lui Phoibos încă nu te-a 
nimicit. Adeseori, nenorocirile prea mari pot să îndrepte 
soarta dintr-odată. 

Orestes 

Taci! Nu mai sper nimic din partea vorbelor lui 
Phoibos. <Priveşte>, preoteasa tocmai părăseşte templul. 
(Iphigeneia revine în scenă.) 

IPHIGENEIA (adresându-se întâi paznicilor, apoi 
prizonierilor) 


Intraţi în templu, servitorilor, siliţi-vă să fie totul gata 
pentru jertfa. lată, străinilor, mesajul meu, înscris pe 
câteva tăbliţe335. Acum luaţi aminte care îmi este gândul. 
Un om care a fost ameninţat cândva de moarte, nu mai 
rămâne-acelaşi om, dacă se află-n siguranţă şi groaza i s-a 
risipit. Mă tem că, părăsind Taurida, cel care trebuie să 
ducă în Argos rândurile mele va da epistola uitării. Orestes 

Ce vrei anume? Ce te-a tulburat? 

Iphigeneia însoţitorul tău să jure că va duce negreşit 
în Argos mesajul meu prietenilor cărora l-am destinat. 

Orestes 

Dar tu cu ce <făgăduieli> te legi faţă de el? 

Iphigeneia 

Ce trebuie să jur că fac sau ce că nu fac? Spune. 

Orestes 

Să-l laşi să părăsească viu acest pământ sălbatic. 

Iphigeneia 

Desigur, astfel este drept. Altminteri cum să-şi 
împlinească sarcina? 

Orestes 

Dar oare regele pământului acesta se va învoi? 

Iphigeneia 

Am să-l înduplec, iar pe vestitor chiar eu am să-l 
îmbarc în navă. 

ORESTES (intâi lui Pylades, apoi preotesei) 

Să juri! Iar tu dictează-i un jurământ cucernic. 

Iphigeneia 

Rosteşte: «Am să dau prietenilor tăi aceste 
<rânduri>». Pylades 

Jur să le dau prietenilor tăi scrisoarea. 

Iphigeneia 

lar eu am să te-ajut să treci cu bine printre 
Symplegade. Pylades 

Ce zeu vei invoca să-ţi fie martor? 


Iphigeneia 

Pe Artemis, în templul căreia slujesc. 

Pylades 

Eu jur pe Suveranul Cerului, augustul Zeus. 

Iphigeneia 

Şi dacă mă înşeli, călcându-ţi jurământul? 

Pylades 

Să nu ajung acasă niciodată. Dar tu, de nu mă vei 
salva? Iphigeneia 

Să nu mai pun vreodată, vie, piciorul pe pământul 
argian. Pylades 

Ascultă-mă, noi am uitat ceva. 

Iphigeneia 

Nu-i prea târziu să mai schimbăm, dacă-i nevoie, 
jurământul. 

Pylades împrejurarea care trebuie avută-n seamă 
este naufragiul. Dacă scrisoarea ta se pierde-n valuri şi 
izbutesc doar eu să scap cu viaţă, atunci nu foloseşte 
jurământul. 

Iphigeneia 

Ei bine, iată ce vom face. Vom înmulţi mijloacele ce 
duc la ţintă. Am să te-nvăţ să ştii pe dinafară cuvintele 
înscrise pe tăblițe, ca să le spui întocmai alor mei. Făcând 
aşa, n-am cum să pierd. Sau, dacă tu păstrezi scrisoarea, 
tăbliţele acestea vor vorbi, sau, dacă nava se îneacă, 
salvându-ţi trupul, vei salva şi spusa mea. 

Pylades 

Aşa e cel mai bine pentru amândoi. Spune-mi cui 
trebuie să duc epistola în Argos şi ce cuvinte să rostesc din 
partea ta. 

Iphigeneia 

Mergând, rosteşte-i lui Orestes al lui Agamemnon: 
«lată ce-ţi scrie Iphigeneia cea junghiată la Aulis. Voi 
credeţi c-a murit, dar ea trăieşte.» 


Orestes 

Cum? Iphigeneia? Unde trăieşte? S-a-ntors la viaţă 
dintre morţi? 

Iphigeneia 

Se află chiar în faţa ta. Dar nu mă întrerupe: «Iubite 
frate, vino să mă duci în Argos, mai înainte să mă sting pe- 
acest pământ sălbatic.  Eliberează-mă de preoția 
sângeroasă, ce mă sileşte să ucid străinii la altarul cunui 
templux» 

Orestes 

Ce pot să spun, Pylades? Noi unde ne găsim? 

Iphigeneia 

«lar dacă nu mă duci, Orestes, să-ţi fie blestemată 
casa!» Ascultă iarăşi numele acesta şi învaţă-l. 

Orestes 

O zeilor! 

Iphigeneia 

De ce strigi zeii? Ce înseamnă acestea toate pentru 
tine? 

Orestes 

Nu s-a-ntâmplat nimic; urmează. Mi se cam rătăcise 
gândul. N-am să te mai întreb, căci s-ar putea să aflu ştiri 
de necrezut. Iphigeneia 

Spune-i că: «Artemis a pus în locul meu o ciută la 
Aulis, pe care a jertfit-o tata, crezând că mie îmi străpunge 
cu ascuţişul spadei gâtul, şi m-a mutat în ţara aceasta.» 
lată-mi epistola, iatămi cuvintele înscrise pe tăblițe.» (îi 
înmmează tăbliţele lui Pylades.) 

Pylades 

Nu este greu să duc la împlinire jurămintele prin 
care m-ai legat şi tu, de-asemeni, mi-ai făcut o straşnică 
promisiune. Nu voi întârzia să-mi ţin cuvântul. Priveşte: îţi 
aduc, Orestes, scrisoare de la sora ta. (îi înmânează lui 
Orestes scrisoarea.) 


Orestes 

O iau, numai că prea puţin îmi pasă de cele 
însemnate pe tăblițe. Vreau să trăiesc o bucurie-adevărată 
ce nu se poate revărsa din nişte scrise. 

O dragă soră dragă! Cuprins de uluire, te strâng în 
braţe care încă nu pot crede şi mă topesc de încântare! Ce 
întâmplare minunată! 

Corifeul 

Străine, stai, n-o pângări pe preoteasa noastră. Jos 
mâna de pe sacrul ei veşmânt! 

Orestes 

Soră, fiica mamei mele, sădită de Agamemnon, tatăl 
meu, nu te întoarce dinspre mine, căci lângă tine se 
găseşte fratele pe care nu sperai să-l mai priveşti vreodată. 

Iphigeneia 

Tu nu-mi eşti frate. Încetează! El e <bărbat> de 
seamă-n Argos şi-n Nauplia. 

Orestes 

Nefericite, nu! Fratele tău nu este-acolo. 

IPHIGENEIA 

Ai vrea să zici că te-a născut fiica lui Tyndareos din 
Sparta? Orestes întocmai, şi părinte mi-a fost fiul unui 
Pelopid. 

Iphigeneia 

Ce vorbe spui? Poţi să aduci dovezi? 

Orestes 

Cum să nu pot? întreabă-mă despre <trecutul> casei 
părinteşti. Iphigeneia 

Ba nu, vorbeşte tu, iar eu voi cumpăni. 

Orestes 

Am să-ţi înşir întâi din ce mi-a povestit Elektra. 
Thyestes şi Atreus, cum ştii, s-au duşmănit de moarte336. 

Iphigeneia 

Am auzit vorbindu-se; gâlceava s-a iscat în jurul unui 


miel de aur. 

Orestes îţi aminteşti că ai ţesut cu mâna ta într-un 
covor bogat această întâmplare? 

Iphigeneia 

Prietene, cugetul tău e foarte-aproape de al meu. 

Orestes 

Şi că pe pânză ai ţesut cum Soarele-şi întoarce carul? 
Iphigeneia într-adevăr, în țesătura mea era şi Soarele. 

Orestes 

Şi c-ai primit din partea mamei apă sfântă la 
Aulis337? Iphigeneia 

Da, mi-a trimis-o în vederea unei dulci căsătorii. 

Orestes 

Şi că tu părul tuns ţi l-ai dat mamei <noastre>? 

Iphigeneia 

Să fie îngropat în locul meu, spre amintire. 

Orestes 

Dar iată o dovadă văzută chiar de mine: e vorba 
despre lancea veche a lui Pelops din casa părintească, pe 
care o purta eroul, când l-a ucis la Pisa pe Oinomaos şi-a 
cucerit-o pe fecioara Hippodameia338. lar <lancea, stă 
ascunsă în odaia ta de fată. Iphigeneia 

O frate preaiubit! 

Eşti fratele meu drag, fără-ndoială, sosit din glia- 
ndepărtata a ţării mele Argos, o dragul meu Orestes339! 

Orestes 

Te strâng în braţe, te crezusem moartă. Ai ochii 
umezi, ca şi mine. Dar lacrimile noastre curg de fericire, 
noi suspinăm de bucurie. Iphigeneia 

Când am plecat erai un prunc purtat de doică-n 
braţe, erai mezinul casei. 

O, fericire mai presus de vorbe! 

Ce să rostesc, o suflete al meu? 

Minunea este mult prea mare, nu poate fi cuprinsă în 


cuvinte. 

Orestes 

Să fim de azi încolo fericiţi, unul prin altul. 

Iphigeneia 

Gust o plăcere fără seamăn, prietenelor mele. 

Mă tem să nu-mi fugă din braţe, să nu se risipească 
în văzduh. 

O vatră, ridicată de Cyclopi340, o patrie, o scumpa 
mea Mykene, îţi mulţumesc că l-ai adus pe lume, îţi 
mulţumesc că l-ai crescut pe-acest vlăstar, lumina şi 
mântuirea casei noastre! 

Orestes 

Destinul ne-a-nzestrat cu sânge nobil, într-o cetate 
însemnată, dar tot destinul ne-a năpăstuit. 

Iphigeneia Ah! ştiu, prea bine ştiu, nefericita, de 
când sărmanul meu părinte mi-a junghiat cu spada gâtul. 

Orestes 

Deşi n-am fost acolo, îmi pare că te văd <sub fier>. 
Iphigeneia 

O frate, n-au sunat cântări de nuntă, când m-au adus, 
prin viclenie, să-i fiu lui Achilleus mireasă, ci lacrimi şi 
suspine s-au revărsat peste altar. 

Aiai! stropiri lustrale blestemate341! 

Orestes 

Mi-a frânt şi mie inima curajul crunt al tatii. 

Iphigeneia 

Avut-am oare un părinte? 

Cum să-l numesc părinte? 

Aşa mi-a fost ursita, mi-a fost sortit un şir de chinuri. 

Orestes 

Şi era gata să-ţi omori, sărmane, fratele. 

Iphigeneia 

Mă ruşinez de trista-mi îndrăzneală, frate. 

Puțin lipsea să nu te stingi de-o moarte mârşavă, să 


nu fii sfâşiat de mâna mea. 

Dar totul cum se va-ncheia? 

Voi fi slujită oare de noroc? 

Găsi-voi cale să te scap de neamul ăsta, de pierzare, 
să te trimit în Argos până nu-ţi deşartă sângele o spadă? 

Tu trebuie, sărmane suflete al meu, tu trebuie să afli 
cale! 

Oare să pleci, nu într-o navă, ci cu piciorul, pe uscat? 

Ar fi primejdie să mori, căci vei fi nevoit să treci pe 
drumuri aspre, pe la seminţii barbare. 

Dar va fi lungă şi plutirea pe mare prin strâmtoarea- 
ngustă a Stâncilor întunecate. 

Vai mie! oropsita, oropsita! 

Ce zeu, ce muritor, vai mie, sau ce-ntâmplare 
nesperată, ne va călăuzi, urmând cărări ce par fără ieşire, 
spre dezlegarea de necazuri, pe tine şi pe mine, ultimii 
urmaşi ai trunchiului Atrizilor? 

Corifeul 

E mai ciudat decât într-o poveste tot ce-am auzit şi 
ce-am văzut cu ochii noştri. 

Pylades 

Orestes, e firesc s-o-mbrăţişezi pe sora ta, când vă 
vedeţi după atât amar de ani, dar să lăsăm înduioşarea la o 
parte. E timpul să ne înţelegem asupra unui lucru minunat 
numit salvare. Noi am întârziat destul pe-acest pământ 
sălbatic. Căci omul înţelept, când se iveşte un moment 
prielnic, se-agaţă de Noroc şi nu se pierde în bucurii 
deşarte. 

Orestes 

Tu ai dreptate, dar Norocul nu cred că ne va sprijini 
decât cu ajutorul nostru. Dacă ne vom îndeplini cum se 
cuvine partea noastră, atunci desigur vom primi şi ajutorul 
zeilor. 

Iphigeneia 


Barem acum nimic nu mă împiedică, nu mă reţine să 
te întreb întâi despre Elektra, căci ea şi tu îmi sunteţi cei 
mai dragi din lume. 

Orestes 

Trăieşte fericită cu soţul ei Pylades. 

Iphigeneia 

Dar el de unde vine şi cine-i tatăl său? 

Orestes 

<E1 vine> din Phokida, iar tatăl lui se cheamă 
Strophios. Iphigeneia 

Născut de fata lui Atreus342? Deci ar fi neam cu noi? 
Orestes 

Da, este vărul nostru şi singurul, adevăratul meu 
prieten. Iphigeneia 

Când tata m-a jertfit, el încă nu era născut. 

Orestes 

Nu; Strophios o vreme n-a avut copii. 

Iphigeneia 

Fii sănătos, soţ al surorii mele! 

Orestes 

Şi nu doar ruda noastră, ci omul care m-a salvat. 

Iphigeneia 

Vorbeşte-mi despre mama. Cum de-ai trecut la fapta- 
aceea cruntă? 

Orestes 

Să n-o mai amintim. <Am săvârşit-o> ca răzbunător 
al tatii. 

Iphigeneia Dar ea de ce şi-a omorât bărbatul? 

Orestes 

Pe mama s-o lăsăm în pace; nu-i cuvenit să ştii mai 
multe343. Iphigeneia 

Nu mai întreb. Acuma tu împărţi porunci în Argos? 
Orestes 

Menelaos domneşte, iar eu sunt exilat. 


Iphigeneia 

Nu cumva unchiul a dat buzna în casa noastră 
şubrezită. 

Orestes 

Nu, eu sunt cel ce am fugit din ţară, de groaza 
Erinyilor344. 

Iphigenela 

Din asta ţi se trage nebunia, vădită şi aici pe malul 
mării? 

Orestes 

Nu azi a izbucnit întâia data boala mea. 

Iphigeneia 

Am înţeles. Te hăituiesc zeițele răzbunătoare ale 
mamei. 

Orestes 

Mi-au pus în gură o zabală-nsângerată. 

Iphigeneia 

Spune-mi cum s-a-ntâmplat de-ai coborât pe ţărmul 
taurian? 

Orestes 

Apollon, prin oracole, mi-a poruncit să vin. 

Iphigeneia 

De ce? Poţi să mărturiseşti sau trebuie să taci? 

Orestes 

Ascultă! Am să-ţi deapăn de la început necazurile 
mele. Când mi-am pătat <cu sânge> mâinile, din pricina 
greşelii mamei <noastre>, asupra căreia nu stărui, am fost 
vânat de Erinyi şi-am rătăcit din ţară-n ţară, până în ziua 
când Loxias m-a trimis pe drumul spre Atena, să mă supun 
acolo judecății, precum cereau Zeiţelefară-de-Nume345. 
Acolo se găseşte un sacru tribunal, întemeiat de Zeus 
odinioară pentru Ares, în urma unei crime fioroase346. 

Când am sosit, niciun atenian n-a vrut să-mi dea 
sălaş, ca unui om respins de Cer. Apoi câţiva, cuprinși de 


milă, m-au poftit să stau la masă, dar nu alăturea de ei, ci 
singur. Intrând sub coperişul casei lor, ei mă întâmpinau 
tăcuţi şi eu gustam, şezând mai la o parte, bucatele şi 
băutura. lar vinul ni se măsura cu aceeaşi cupă tuturor şi 
astfel luam parte la ospăţul lor. Nevrând să-mi supăr 
gazdele, ma întristam în sinea mea, păstrând tăcere, şi mă 
prefăceam că nu pricep nimic; doar suspinam, cu gândul la 
omorul mamei. 

Am auzit că de atunci atenienii, în amintirea pătimirii 
mele, întemeiară o ceremonie şi că, oblăduiţi de Athena, 
celebrează Sărbătoarea Cănilor347. 

Apoi, când m-au chemat la judecată, eu m-am urcat 
pe dealul cu numele lui Ares şi am şezut pe scaunul de 
piatră <al pârâtului>; pe celălalt <al pârâtorului> s-a 
aşezat cea mai bătrână Erinye. M-am apărat eu însumi şi 
Phoibos mi-a fost martor salvator. Athena, numărând la 
urmă voturile, le-a găsit egale şi a făcut cu mâna ridicată 
semnul achitării. După ce-am fost iertat de tribunalul care 
judecă vărsările de sânge, am plecat. 

Acele Erinyi care s-au înclinat în faţa hotărârii au 
primit un templu lângă locul judecăţii348. Iar cele care s- 
au împotrivit <sentinţei> m-au hăituit, înverşunate, şi m- 
au gonit de pretutindeni. Dar eu m-am dus da Delphi> pe 
glia sfântă a lui Phoibos, m-am prosternat în faţa 
sanctuarului şi m-am jurat să nu mai pun în gură hrană, 
lăsându-mă să mor de foame, dacă zeul nu mă va salva, 
Loxias, pricina pierzării mele. 

Atunci, dând glas de pe tripodul său de aur, L.oxias m- 
a trimis aicea să iau o statuie din cer căzută şi s-o aşez pe 
sol atenian. 

Ajută-mă să împlinesc îndatorirea de care ţine 
mântuirea mea, precum a zis <Apollon>. Dacă putem să 
punem mâna pe imaginea de lemn cioplit a Artemidei, mi 
se va stinge nebunia şi vom putea să navigăm către 


Mykene. O cea mai dragă dintre cei care mi-s dragi, o soră, 
scumpă faţă, salvează casa părintească, salvează-mă pe 
mine! De nu vom duce statuia cerească a zeiţei, atunci 
pierduţi vom fi şi eu şi Pelopizii. 

Corifeul 

Mânia zeilor cumplită s-a abătut asupra spiţei lui 
Tantalos, care îndură un şir de încercări şi chinuri. 

Iphigeneia 

Eu port în inimă şi înainte de sosirea ta purtam 
dorinţa să mă-ntorc în Argos, lângă tine, frate. La fel ca 
tine, vreau să te dezleg din lanţul suferințelor şi, fără ciudă 
pentru omul care m-a jertfit, să-nalţ din năruire casa 
părintească. Aşa nu-mi voi păta cu sângele tău mâna şi 
vatra ne va fi salvată. Dar vai, mă tem că nu vom izbuti s-o 
înşelăm pe Artemis şi nici pe regele <pământului>, ce va 
vedea că soclul cioplit din piatră este gol, fără statuie. 
Cum aş putea să scap, atunci, de moarte? Cum să mă 
dezvinovăţesc? 

Desigur, dacă poţi răpi statuia şi totodată să mă urci 
pe mine în frumoasa voastră navă, ce minunată-ar fi 
victoria! Dar dacă nu e cu putinţă să îmbini aceste două 
fapte, sunt pierdută, în timp ce tu, scăpând de ceasul 
morţii, te vei întoarce-n ţară. Totuşi eu nu voi pregeta să te 
salvez, cu preţul vieţii mele. Când moare un bărbat, 
întreaga casă îl regretă; în schimb viaţa unei femei nimic 
nu cântăreşte. 

Orestes 

Nu! Nu vreau, după mama, să te ucid <acum> pe 
tine. Ajunge c-am vărsat sângele său! Să fie inimile noastre 
una, precum în viaţă şi în moarte! Dacă voi izbuti să fug, te 
voi lua cu mine, altminteri voi pieri aci, nedespărţit de tine. 

Dar ia la gândul meu aminte. Dacă pe Artemis 
răpirea <idolului> o nemulţumeşte, cum de mi-a poruncit 
L.oxias, prin oracol, să duc statuia în Atena349?... Cum de 


mi-a-ngăduit să te revăd? Punând alături toate-aceste 
<date>, eu trag nădejde că ne vom întoarce-acasă. 

Iphigeneia 

Cum să îndeplinim deodată două lucruri? Să ne ferim 
de moarte şi să luăm statuia? De-aceea nu prea văd cum s- 
ar putea să ne întoarcem, deşi asta-mi doresc din toată 
inima. 

Orestes 

Stai! N-am putea să-l suprimăm pe rege? 

Iphigeneia 

Cum? Nişte oaspeţi să-şi ucidă gazda? îngrozitoare 
crimă! Orestes 

E vorba de salvarea ta şi-a mea. Noi trebuie să 
încercăm. Iphigeneia îţi laud îndrăzneala, dar n-am putea 
<să încercămx Orestes 

Şi dacă m-ai ascunde-n adâncul templului? 

Iphigeneia 

[Ca să fugim pe urmă, sub ocrotirea beznei?] 

Orestes 

[Da, noaptea e prietena hoţiei, loialitatea se vădeşte 
ziua.] IPHIGENEIA 

Dar înăuntru stau străjerii templului; cum să 
scăpăm? Orestes 

Aiai! Suntem pierduţi. Cum am putea să ne salvăm? 
Iphigeneia 

Eu cred că desluşesc o altă cale. 

Orestes 

Ce altă cale? Spune-mi-o şi mie. 

Iphigeneia 

Aş folosi nenorocirea ta ca să-l înşel pe rege. 

Orestes 

Femeile sunt pricepute la tertipuri. 

Iphigeneia 

Voi spune că un ucigaş de mamă a sosit din Argos... 


Orestes 

Slujeşte-te de pacostele mele, dacă-ai putea să 
dobândeşti ceva. 

Iphigeneia 

„„„Însă pe care n-avem voie să-l jertfim zeiţei... 

Orestes 

Din ce temei anume? încep să-ţi dibui gândul. 

Iphigeneia 

„.„.pentru că este pângărit; eu voi susţine că nu vreau 
să-nchin, jertfite, decât victime curate. 

Orestes 

Şi asta ne va ajuta să ridicăm <din templu> idolul 
zeiţei? Iphigeneia 

Voi arăta că sunt silită să-ţi purific în valurile mării 
trupul. 

Orestes 

Dar, vai, statuia pentru care am călătorit pe apă, nu 
văd cum va pleca din sanctuar. 

Iphigeneia 

Voi porunci să fie şi ea purificată de-atingerea cu 
tine. 

Orestes în ce loc? Lângă promontoriul umezit de 
mare? 

Iphigeneia 

Acolo unde nava ta se leagănă, legată cu odgoane. 

Orestes 

Statuia cine o va duce, tu sau alţii? 

Iphigeneia 

Eu; nimeni altul n-are voie s-o atingă. 

Orestes 

Dar ce rol va avea Pylades în această <viclenie>? 

Iphigeneia 

<Voi spune> că şi el a fost pătat, la fel ca tine, de 
omor. 


Orestes 

Şi regele? Vei făptui cu ştirea lui sau pe ascuns? 

Iphigeneia 

Voi câştiga consimţământul lui. Cum aş putea s-o fac 
în taină? 

Orestes 

Corabia nu e departe, iar oamenii sunt gata să 
vâslească. 

Iphigeneia 

E datoria ta să împlineşti această parte ea urzeliix 

Orestes 

Nu trebuie decât un lucru încă: aceste <slujitoare> 
să păzească taina. Vorbeşte-le şi caută să le convingi. 
Femeia are forţă, când este vorba să trezească mila. Cât 
despre celelalte, socot că se vor încheia cu bine. 

Iphigeneia (adresându-se Corului) 

Prietenelor scumpe, mă întorc spre voi. Tot viitorul 
meu de voi atârnă, dacă voi izbuti sau dacă, dimpotrivă, voi 
fi lipsită pururea de patrie, de fratele meu drag, de sora-mi 
dragă. Vă dau un argument de căpetenie: suntem femei, 
făpturi din soiul celor ce se-ajută între ele, şi suntem 
iscusite, când uneltim să ne prefacem. Să nu spuneţi nimic 
din ce vom săvârşi. Veniţi în ajutorul fugii noastre. 

Cât este de frumos să ai o limbă ce ştie a păstra 
secretele! Vedeţi cum un destin comun ne leagă pe toţi 
trei, atât deapropiaţi prin dragoste <frăţească>: sau vom 
ajunge laolaltă pe pământul ţării, sau laolaltă vom muri. 
De-mi va fi dat să scap cu viaţă, vreau să vă fac părtaşe la 
norocul meu, să vă salvez, ducându-vă <pe toate> în 
Hellada. (Apoi mergând de la una la alta). 

Te rog pe tine, pentru mina ta, pe care-o strâng, pe 
tine, dragă, pentru chipul tău, pentru genunchii tăi, pe 
tine, şi pentru tot ce aţi lăsat mai scump acasă, părinţii, 
mamele, copiii! Ce ziceţi? Cine se-nvoieşte? Şi cine se 


împotriveşte? vorbiţi odată! De nu luaţi la ce vă rog 
aminte, noi vom pieri: şi eu, şi frate meu nefericitul. 
Corifeul 

Stăpână, fii pe pace şi salvează-te! Ne rogi să nu 
dezvăluim secretul: jurăm pe Zeus cel Mare să-l păstrăm 
cu străşnicie. Iphigeneia 

Ah! binecuvântate vorbe! Să fiţi de-a pururi fericite! 
(Apoi se adresează lui Orestes şi lui Pylades.) 

Acum intraţi în templu amândoi. Căci va sosi cât de 
curând regele ţării, să afle dacă sacrificiul s-a sfârşit. 
(Orestes şi Pylades intră în templu.) 

Stăpână <Artemis>, tu care la Aulis m-ai smuls din 
mâna unui tată ucigaş, salvează-mă din nou, salvează-ne 
pe toţi! Altminteri tu acoperi cu dispreţ oracolele lui 
L.oxias. Nu pregeta să te desparţi de-acest pământ sălbatic, 
porneşte spre Atena. Lăcaşul de aici nu-i demn de tine. 
Acolo te aşteaptă o cetate fericită. (Iphigeneia intră şi ea 
în templu.) 

Corul 

Strofa 1 

Pasăre-n zbor peste ţărmul stâncos al mării. 

Alkyone350 ce-ţi plângi mohorâtul destin, strigătul 
tău le spune celor ce-ţi ştiu povestea că, fără-ncetare 
cântând, jeleşti după soţul tău drag! 

Dar noi te întrecem cu tânguirile noastre, noi păsări 
nearipate, lipsite de sărbătorile patriei. 

Noi tânjim după cultul zeiţei Artemis, doamna 
lăuzelor, al cărei sălaş e vecin cu <muntele> Kynthos, cu 
palmierul pletos, cu dafinul plin de sevă, cu sfintele ramuri 
ale măslinului sur, crescute <să facă umbră divinei> 

Leto în muncile facerii, aproape de lacul rotund cu 
apă lin rotitoare, în care înoată lebăda, a Muzelor slugă 
melodioasă351. 

Antistrofa 1 


Şiruri de lacrimi ne-au curs pe obraz, când au căzut 
meterezele coraşului nostru> 

şi-am fost de piraţi> aruncate în nave între vâslaşi cu 
lănci duşmănoase. 

<apoi> când am fost vândute pe aur în pământul 
acesta sălbatic unde-o slujim pe fiica lui Agamemnon, 
preoteasa <zeiţei Artemis>, vânătoriţa de ciute. 

co slujim> la altarul pe care nu se jertfesc mioare 
<ci oamenix Ne-am fi dorit mai degrabă soarta celora ce 
nu cunosc decât nenorocul. Muritorul crescut în necazuri 
nu le mai simte povara. 

Cât de cumplită e răsturnarea sorții! 

Să cazi în năpastă, din fericire: iată ce face traiul de 
neîndurat. 

Strofa 2 

Pe tine, stăpâna noastră, o navă din Argos, cu 
cincizeci de vâsle te va duce acasă. 

Flautul zeului munţilor, Pan, îi va-ndemna pe vâslaşi 
cu muzica lui subţire352. 

Phoibos, zeul profet, făcând să sune lira cu şapte 
corzi, te va-nsoţi, prin cântecul său, până în ţara luminii, 
Atena. 

Iar noi, părăsite, aici vom rămâne şi vom privi de pe 
mal> 

dâra spumoasă, tăiată de vâsle, odgoanele-ntinse la 
proră deasupra ciocului navei, pânzele pline de vânt şi 
corabia sprinten plutind peste valuri. 

Antistrofa 2 

Ah! de-am putea să mergem pe luminosul făgaş 
urmat de carul de foc al Soarelui, să plutim, fâlfâind 
întruna din aripi, până la casele noastre şi să ne prindem 
iarăşi în dansuri ca pe vremea când, încă fecioare menite 
unor nunţi strălucite, năvalnicul joc ne răpea de lângă 
mame, ducându-ne să ne întrecem în graţie şi-n măiestria 


pieptănăturii cu alte alaiuri zglobii! 

Atunci ne găteam cu văluri scumpe şi părul buclat ne 
umbrea obrazul. 

(Intră regele Thoas însoţit de gărzi.) 

Thoas 

Unde-i femeia din Hellada, straja templului? A 
consacrat, cum cere datina, străinii şi trupurile lor se 
mistuie în focul de lângă sacrul, tainicul lăcaş? 

Corifeul 

Stăpâne, iat-o. Însăşi ea - ţi va spune <totul> 
desluşit. (Se deschid porțile templului. Apare Iphigeneia, 
purtând statuia zeiţei Artemis353.) 

Thoas 

Fiică a lui Agamemnon, ce caută la tine-n braţe idolul 
zeiţei? De ce l-ai ridicat din locul lui de neatins? 


Iphigeneia 

Opreşte-ţi paşii, rege, sub coloanele porticului. 
Thoas 

Dar ce s-a petrecut în templu, Iphigeneia? 
Iphigeneia 

Eu scuip354. Acest cuvânt îl spun din pietate. 
Thoas 

Ce noutate s-a-ntâmplat? Vorbeşte limpede. 
Iphigeneia 

Ai prins, stăpâne, două victime care sunt pângărite. 
Thoas 

De unde ştii? Poate că numai presupui. 
Iphigeneia 

Statuia <Artemidei> s-a răsucit pe soclu. 
Thoas 


De una singură sau a mişcat-o un cutremur de 
pământ? Iphigeneia 

De una singură şi ochii săi deodată s-au închis. 

Thoas 


Cumva de silă faţă de <cei doi> străini? 

Iphigeneia 

Aceasta-i pricina. <Cei doi> s-au pângărit printr-un 
omor355. Thoas 

Au doborât pe țărm vreun supus al meu? 

Iphigeneia 

Ba s-au mânjit încă de-acasă cu o crimă. 

Thoas 

Ce crimă? Sunt nerăbdător să aflu. 

Iphigeneia 

Şi-au masacrat cu-aceeaşi spadă mama. 

Thoas 

Apollon! Nimeni n-ar fi cutezat, nici la «barbari», să 
facă asta. Iphigeneia 

I-au hăituit şi alungat de pretutindeni din Hellada. 

Thoas 

Aşa se face că ai scos din templu idolul? 

Iphigeneia îl port sub cerul limpede, să-l depărtez de 
sângele omorului. Thoas 

Dar despre pângărirea celor doi cum ai aflat? 

Iphigeneia 

Când idolul s-a răsucit <pe soclu>, i-am întrebat în 
amănunt. Thoas 

Straşnic i-ai  descusut. Adevărată iscusinţă de 
hellenă! Iphigeneia 

Şi totuşi ei au încercat să mă înşele. 

Thoas 

Ţi-au dat cumva, din Argos, veşti încântătoare? 

Iphigeneia 

Mi-au spus că singurul meu frate, Orestes, 
propăşeşte. Thoas 

Poate credeau că-i vei salva, de bucurie. 

Iphigeneia 

Mi-au spus, de-asemenea, că tatăl meu trăieşte 


fericit. Thoas 

Sunt sigur că tu n-ai ţinut să fii pe plac decât zeiţei. 
Iphigeneia 

Urăsc toată Hellada, căci m-a condus la moarte. 

Thoas 

Răspunde-mi, ce vom face cu cei doi străini? 

Iphigeneia 

Suntem datori să respectăm porunca legii. 

Thoas 

La lucru dar, cu apa sfântă şi cu spada! 

Iphigeneia 

Eu vreau să-ncep <ceremonia> prin a-i purifica. 

Thoas în apă curgătoare sau în unda mării? 

Iphigeneia în mare, căci ea spală omul şi-l curăţă de 
orice pată. 

Thoas 

Şi astfel junghierea lor va fi cu-atât mai vrednică de 
Artemis. Iphigeneia 

Ceea ce trebuie să fie împlinit va fi mai bine împlinit. 

Thoas 

Şi iată, valurile mării se sfarmă tocmai lângă templu. 
Iphigeneia îmi trebuie singurătate pentru anume alte 
rituri. 

Thoas 

Mergi unde vrei, nu ţin să fiu de faţă la misterii. 

Iphigeneia 

Dar chipul sacru <al zeiţei> de-asemenea vreau să-l 
purific... 

Thoas 

„fiind mânjit de petele omorului de mamă. 

Iphigeneia 

Altminteri nu l-aş fi luat vreodată de pe soclu. 

Thoas 

Evlavia şi grija ta sunt lesne de-nţeles. 


Iphigeneia 

Ştii de ce mai am nevoie? 
Thoas 

N-ai decât să-mi spui şi mie. 
Iphigeneia 

Leagă-i pe străini în lanţuri. 
Thoas 

Unde-ar mai putea să fugă? 
Iphigeneia 

Nu te-ncrede în helleni. 
Thoas 

Străjilor, înlănţuiţi-i! 
Iphigeneia 

Şi din templu să-i aducă. 
Thoas îţi vor împlini porunca. 
Iphigeneia 

Să le pună văl pe faţă356. 
Thoas 

Soarele să nu Le-o vadă. 
Iphigeneia 

Dă-mi şi oameni, să-i păzească. 
Thoas 

lată-i, vei avea escortă. 
Iphigeneia 

Iar un crainic să vestească cetăţenii... 
Thoas 

Ce să spună? 

Iphigeneia 

„„„să rămână toţi în case. 
Thoas 

De mişei să se ferească. 
Iphigeneia 

Nu cumva să se mânjească. 
ThOAS (unui paznic) Du-te tu şi dă de ştire. 


Iphigeneia 

Niciun om să nu-i privească. 
Thoas 

Vrei să-mi ocroteşti poporul. 
Iphigeneia 

Mai cu seamă pe prieteni. 

Thoas 

Te gândeşti cumva la mine? 
Iphigeneia 

Tu aşteaptă lângă templu. 

Thoas 

Ce s-ar cuveni să fac? 

Iphigeneia 

Să purifici locul sfânt cu foc de torţe. 
Thoas 

Când te vei întoarce va fi fără pată. 
Iphigeneia 

Iar când vor ieşi străinii... 

Thoas 

Ce-mi rămâne să mai fac? 
Iphigeneia 

„„.trageţi peste ochi veşmântul. 
Thoas 

Ca să nu mă spurce crima. 
Iphigeneia 

Dacă eu am să întârzii... 

Thoas 

Câtă vreme să te-aştept? 
Iphigeneia 

...nu te tulbura. 

Thoas 

Urmează ritul cât timp vrea zeiţa. 
Iphigeneia 

Fie să-mplinesc precum doresc ceremonia357! 


Thoas 

Fie! (Porţile templului se deschid din nou. Apar 
Orestes şi Pylades în lanţuri, cu fețele acoperite, păziţi de 
străji ce poartă miei şi torţe.) 

Iphigeneia 

Văd ieşind cei doi străini din <sfânta> locuinţă. lată 
şi podoabele zeiţei: mieii pregătiţi să spele sângele vărsat 
cu sânge358 şi mai văd văpăi de torţe şi-alte mijloace de 
care mă slujesc ca să purific trupurile-acestor oameni şi 
statuia pângărită. 

(înalţă chipul Artemidei şi se formează o procesiune.) 

Cetăţenilor, nu staţi aproape de necurăţie! 

Dacă vreun slujitor al templului vrea să-şi păstreze 
pentru zei mina curată, dacă cineva urmează să nuntească, 
dacă este-nsărcinată vreo femeie, să se dea, fugind, în 
lături, ca să nu se molipsească! 

O stăpâna mea, fecioară, care te-ai născut din Zeus şi 
din Leto, dacă prihana celor doi o voi spăla, dacă voi putea 
jertfi acolo unde se cuvine, tu vei locui <pe urmă> într-un 
templu fără pată, iar noi o vom duce bine359. Doar atâta- 
mi este vorba, totuşi mă simt înţeleasă şi de ceilalţi zei, ce 
ştiu mai multe decât ni se pare, şi de tine, Artemis! 

(Cortegiul pleacă, urmat de Iphigeneia. Regele Thoas 
intră în templu.) 

Corul 

Strofă 

Cât de frumos e vlăstarul născut de Leto în văile 
rodnice ale insulei Delos, zeul cu părul de aur, măiestru al 
lirei şi mândru arcaş destoinic! 

Dar, părăsind refugiul durerilor naşterii sale ilustre 
din insula stâncoasă cu murmur de ape, mama îşi duse 
copilul pe Parnasos, pe culmile însufleţite de cinstitorii lui 
Bakehos360, unde Dragonul, roşu ca vinul, cu solzii lucind 
pe-o carapace de-aramă, dihania cruntă scornită de Glie, 


sub umbră frunzoasă de dafin păzea chthonianul oracol. 

Dar tu, încă prunc jucăuş în braţele mamei scumpe, l- 
ai omorât, Apollon, şi, aşezat pe tripodul de aur, pe tronul 
nemincinos, le-ai cântat muritorilor taine divine, dând glas 
din adâncul lăcaşului profetic de lângă apa strălimpede a 
Kastaliei, din sanctuarul tău ridicat în mijlocul lumii361. 

Antistrofă 

<Apoi> cum <Phoibos> a izgonit-o de pe jeţul divin 
din Pytho pe Themis, fiica gliei. 

Gaia stârni din adâncuri nălucile nopţii, Visele, care 
pe mulţi muritori îi năpădiră prin somn în bezna 
culcuşului, vorbindu-le despre-ntâmplări trecute, prezente 
şi viitoare362. 

Astfel, ca să-şi răzbune copila. 

Gaia îi smulse lui Phoibos profetica slavă. 

Atunci zeul ţâşni până-n Olympos, cuprinse tronul lui 
Zeus cu mâini de copil, implorându-l s-o îmbune pe Gaia şi 
să oprească năvala nocturnă a Viselor asupra lăcaşului său 
din Pytho. 

Şi Tatăl ceresc a zâmbit, văzând cât de straşnic 
pornise Copilul să stăpânească doar el un sanctuar 
încărcat de bogății şi de aur. 

Scuturându-şi pletele, Zeus făcu să-nceteze puterea 
nocturnă a Viselor, eliberând muritorii de-o mantică 
întunecată. 

Astfel Loxias363 s-a bucurat din nou de cinstiri şi 
oamenii s-au mângâiat cu profeţii cântate de pe tripodul la 
care vin, sumedenie, să se închine. 

(Intră Vestitorul, unul din servitorii lui Thoas.) 

Vestitorul 

Paznici ai templului şi voi care răspundeţi de altare, 
unde se află Thoas, regele acestei ţări? Desferecaţi 
zăvoarele, deschideţi poarta grea! Chemaţi-l pe monarh, să 
iasă din palat. 


Corifeul 

Ce  s-a-ntâmplat, dacă am voie să vorbesc 
neîntrebată364? 

Vestitorul 

Cei doi tineri captivi au izbutit să fugă; acum se află- 
n largul mării, căci au fost ajutaţi în chip viclean de 
Iphigeneia. S-au depărtat de ţara noastră luând cu ei 
statuia sfântă în pântecele unui vas hellen. 

Corifeul 

Povestea ta nu-i de crezut. Dar cel pe care-l cauţi, 
regele, nu se găseşte-n templu. 


Vestitorul 

Unde s-a dus? El trebuie să afle ce s-a petrecut. 

Corifeul 

Nu ştiu, dar mergi de-l caută şi dă-i de ştire ce ne-ai 
spus. 

Vestitorul 


Vedeţi cât de perfid e neamul femeiesc! Sunt sigur că 
şi voi sunteţi amestecate în complot. 

Corifeul 

Tu nu eşti teafăr. Ce amestec să avem în fuga lor? 
Mai bine mergi îndată la palatul regelui. 

Vestitorul 

Nu înainte de-a găsi pe cineva care să-mi spună 
răspicat dacă poruncitorul ţării e sau nu e înăuntru. 
(Izbeşte violent în poarta templului) Hei!  Ridicaţi 
zăvoarele, voi cei din templu, şi spuneţi-i stăpânului că 
stau în faţa porţii şi cât aduc povara unor noutăţi afurisite. 
(Apare Thoas cu însoțitorii săi.) 

Thoas 

Cine răcneşte-n jurul templului zeiţei, izbeşte poarta 
şi stârneşte înăuntru spaimă? 

Vestitorul 

Aşa! deci te aflai acolo. Femeile, ca să mă- 


ndepărteze, mi-au spus că ai plecat. 

Thoas 

Şi ce au câştigat, minţind în felul ăsta? 

Vestitorul 

Am să te fac să înţelegi. Ascultă-mă pe dată. Fecioara 
Iphigeneia, care aici slujea altarele, a părăsit pământul 
ţării; ea duce şi statuia sfântă a zeiţei. Purificările n-au fost 
decât o farsă. 

Thoas 

Ce spui? Ce vânt al sorții a silit-o? 

Vestitorul 

Acuma te voi ului: ca să-l salveze pe Orestes. 

Thoas 

Orestes? Care? Cel născut de fata lui Tyndareos? 

Vestitorul 

Cel care Artemis dorea să-i fie consacrat. 

Thoas 

Minune! N-aş putea să spun cuvânt mai potrivit. 

Vestitorul 

Stai, nu îngădui să-ţi rătăcească mintea. Ascultă şi, în 
vreme ce asculţi, gândeşte-te şi cumpăneşte cum să-i 
vânăm şi cum să-i înşfacam. 

Thoas 

Vorbeşte; ai dreptate. Lor le rămâne de făcut un 
drum prea lung, ca să-şi închipuie că nu-i vor prinde 
luptătorii mei. 

Vestitorul 

Când am ajuns pe ţărmul cu nisip al mării, pe care, în 
ascuns, fusese trasă nava lui Orestes, fata lui Agamemnon, 
printr-un semn, ne-a îndemnat să stăm de-o parte, ca ea să 
poată-aprinde focul sfânt şi să-mplinească ritul tainic al 
purificărilor. Luând în mână lanţul celor doi captivi, a mers 
în urma lor. Acestea ne-au făcut bănuitori pe noi, stăpâne, 
servitorii tăi, dar n-am cârtit. 


Şi ca să credem că e prinsă în săvârşiri misterioase, a 
scos un țipăt ritual şi-a început un lung descântec aspru, 
spre a ne dovedi că spală pângărirea. Dar după multă 
aşteptare, noi ne-am temut ca nu cumva străinii dezlegaţi 
să fi ucis fecioara şi să fi fugit. Totuşi groaza de a vedea 
ceremonii oprite ne-a țintuit pe loc, tăcuţi, într-un târziu, 
trecând peste oprelişti, am hotărât cu toţii să ne ducem 
după ei. 

Ne-am dus şi, iată, am văzut o navă din Hellada, cu 
vâslele ca nişte aripi coborâte-n apă, şi cincizeci de vâslaşi, 
pe scândurile băncilor, gata de drum, şi cei doi tineri lângă 
pupă, dezlegaţi din lanţuri. În timp ce unii căutau să ţină 
cu prăjini vasul <pe loc>, alţii legau de proră ancora sau 
întindeau odgoanele, iar alţii sârguiau să le coboare celor 
doi helleni în mare scara împletită, ca să se caţere pe 
punte. 

Noi, de îndată ce-am văzut aceste pregătiri viclene, 
am lepădat orice sfială, am înşfăcat-o pe străină, am 
apucat odgoanele şi ne-am trudit să smulgem de la vârful 
pupei, din găurile lor, lopeţile cu ajutorul cărora se 
cârmuieşte <nava>. 

Se înfruntau cuvinte tari: «De ce vreţi să fugiţi pe 
mare după ce-aţi furat şi preoteasa, şi statuia? Tu cine eşti 
şi cine ţi-a fost tată, ca să răpeşti fecioara de pe pământul 
nostru?» 

Străinul a răspuns: «Aflaţi că sunt Orestes, fiul lui 
Agamemnon şi fratele acestei tinere, şi c-am venit să-mi 
iau acasă sora cea demult pierdută.» 

Noi n-o slăbeam din mâini pe Iphigeneia, cercând să 
ţi-o aducem cu de-a sila, deşi pe feţe ne cădea o grindină 
de lovituri. Eram, şi ei şi noi, neînarmaţi, dar cei doi tineri 
ne-au stâlcit cu pumnii, cu picioarele, lovindu-ne în coaste 
şi-n ficat. A sta de ei aproape însemna să te smintească în 
bătaie. 


Fiind muştruluiţi amarnic, cu ochi umflaţi şi capete 
însângerate, noi ne-am retras pe-o creastă a falezei. Acolo 
ne-am oprit şi iar am năvălit la luptă, dar mai prevăzători, 
zvârlind în ei cu pietre. Curând am fost siliţi din nou să ne 
retragem, căci de la pupa vasului arcaşi trăgeau săgeți 
asupra noastră. 

Atunci un val puternic a împins corabia spre țărm, şi 
cum <fecioara> se ferea să-şi ude gleznele, mergând prin 
apă, Orestes <a-nşfacat-o> şi-a săltat-o pe umărul stâng, a 
coborât în mare, s-a căţărat pe scara <navei> şi a depus-o 
teafără pe punte, cu idolul căzut din cer al Artemidei 
laolaltă365. 

Şi din corabie s-a înălţat un glas: «Vâsliţi, corăbierilor 
helleni, albiţi cu spumă valurile mării! Am dobândit o 
pradă pentru care am izbutit să trecem printre 
Symplegade şi am plutit pe marea duşmănoasă cu 
străinii.» 

Năierii, răspunzând cu strigăte de biruinţă, îşi 
adânciră vâslele în undele sărate şi vasul lor porni de zor, 
dar numai cât a fost în apă lină. Când era tocmai gata să 
părăsească portul, izbit de un talaz, s-a clătinat năprasnic, 
căci se stârnise din senin un vânt grozav ce-l împingea 
către uscat. Năierii, înfruntând curentul, trudeau din 
răsputeri, dar fluxul întorcea corabia la țărm. 

lar lIphigeneia, stând în picioare, se ruga: «O 
Artemis, salvează-mă, pe mine preoteasa ta, ajută-mă s- 
ajung cu bine în Hellada, strămută-mă dintre barbari şi ai 
îngăduinţă pentru furtul meu! Oare tu nu-ţi iubeşti, zeiţă, 
fratele? N-am dreptul să-l iubesc şi eu pe-al meu?» 

Ca un ecou la ruga fetei, năierii au cântat peanul. Cu 
braţe goale, fără mâneci, trăgeau la vâsle în cadență. Dar 
nava se apropia din ce în ce mai mult de stânci. Atunci unii 
din noi s-au năpustit în mare, în timp ce alţii încercau să 
lege nava cu odgoane. lar eu, plecând numaidecât, am 


alergat la tine, rege, să-ţi dau de veste despre cele 
întâmplate. 

Mergi aşadar acolo, cu lanţuri şi cu funii, căci, dacă 
valurile nu se potolesc, ei n-au speranţă de scăpare. 
Augustul Poseidon, stăpânul mării, ocroteşte Troia, în 
schimb este duşmanul urmaşilor lui Pelops366. El are să 
vi-i dea în mâini, ţie şi oamenilor tăi, îndată, pe Orestes şi 
pe sora lui, ce şi-a trădat zeiţa, uitând cine-a scăpat-o de 
spadă la Aulis. 

Corifeul 

Nefericită Iphigeneia! Tu şi Orestes veţi muri, de veţi 
cădea din nou în mâinile stăpânului <acestei ţărix 

Thoas 

Voi, toţi locuitorii acestei aspre glii, încălecaţi şi 
alergaţi la țărm, fiţi gata să îi prindeţi pe helleni, când li se 
va slarma corabia de stânci>! Grăbiţi-vă să-i apucaţi pe 
ticăloşi cu sprijinul zeiţei. Daţi drumul în talazuri 
sprintenelor voastre luntre. Să-i urmăriţi atât pe apă, cât şi 
pe uscat, pentru ca, prinşi de voi, să-i prăbuşim din vârful 
unei stânci sau să le tragem trupurile-n ţeapă. (Mai mulți 
războinici dau să plece spre țărm, dar se iveşte zeița 
Athena, uriaşă, deasupra porticului templului367.) 

Athena 

Stai, rege Thoas! Unde vrei să-i urmăreşti? Ascultă- 
mă, eu sunt Athena. Opreşte urmărirea ctuturorx Opreşte- 
nflăcărarea oştii tale. Orestes a venit în locurile-acestea, 
fiind mânat de profeţiile lui Phoibos, şi ca să scape de 
mânia Erinyilor, apoi ca s-o întoarcă pe sora lui în Argos, 
să mute pe pământul meu statuia sfântă şi astfel să se- 
ncheie patimile sufletului său. Acest cuvânt al meu e 
pentru tine. Orestes, cel pe care tu voiai să-l prinzi din 
mijlocul talazurilor şi să-l nimiceşti, acum pluteşte pe 
oglinda mării, iertat de Poseidon, la rugămintea mea. 

Iar tu, Orestes, află ce doresc, căci vocea mea divină 


răzbate pân’ la tine, deşi nu eşti de faţă368. Luânducţi sora 
şi statuia <Artemidei>, du-te şi când vei fi ajuns în 
aşezarea clădită de nemuritori, Atena, să ştii că vei găsi la 
marginile Atticei un loc vecin cu ţancurile de la Karystos, 
un sacru loc numit Halai; aşa-i spune poporul meu. Acolo 
să ridici un templu, în care să aşezi statuia. Numele lui să- 
ţi amintească de tărâmul taurian şi de necazurile îndurate 
când pribegeai prin părţile Helladei, <împins> de boldul 
Erinyilor. lar oamenii, în viitor, o vor cinsti pe Artemis prin 
imne, numind-o Tauropolos. Vă-ncredinţez o rânduială: la 
sărbătoarea templului să i se zgârie unui bărbat cu spada 
gâtul, ca să se scurgă câţiva stropi de sânge - despăgubire 
pentru viaţa ta cruţată - aşa cum cer evlavia şi venerarea 
Artemidei369. 

Tu, Iphigeneia, în preajma unor dealuri sfinte, la 
Brauron, ca slujitoare a zeiţei, vei fi şi chelăreasa altui 
sanctuar. Acolo vei fi îngropată după moarte şi ca ofrande 
vei primi veşmintele subţiri rămase-n locuinţele femeilor 
ce pier la naştere370. (Arătând spre femeile din cor.) 

<Pe tine, Thoas, te poftesc să laşi hellenele să 
părăsească ţara ta şi-n patrie să se întoarcă. 

Orestes, eu te am mai salvat o dată, în tribunalul de 
pe Măgura lui Ares, când datorită mie voturile s-au ales în 
<două spărţi egale. Aceasta va fi lege: cel care va obţine 
din voturi jumătate, va fi iertat de vină. Du-ţi aşadar acasă 
sora, copile al lui Agamemnon, iar tu mânia să o lepezi, 
Thoas. 

Thoas 

Athena, cine-ascultă spusa zeilor şi n-o urmează, nu-i 
întreg la minte. Mă lepăd de mânia contra lui Orestes şi-a 
surorii lui, cu toate că ei au furat chipul de lemn cioplit al 
Artemidei. La ce miar folosi <mânia>? Nu se cuvine să ne 
războim cu zeii, suveranii noştri. <Fugarii> n-au decât să 
meargă sănătoşi în ţara ta şi să ridice, ajutaţi de Cer, un 


templu. lar pe aceste argiene le voi trimite în tărâmul 
Helladei binecuvântate, precum mi-ai poruncit. Voi pune 
capăt îndârjirii lăncilor asupra cetei de străini şi voi 
întoarce navele <noastre> din drum, ca să te-ascult, zeiţă. 

Athena 

E bine. Doamna ta este nevoia şi zeilor, la fel, le este 
doamnă. Suflaţi, o vânturilor, şi purtaţi-l pe Orestes la 
Atena! Vă însoțesc şi eu spre a păzi statuia sacră a surorii 
mele. (Athena dispare în văzduh.) 

Corifeul 

Mergând, bucuraţi-vă de libertate şi fiţi fericiţi 
pentru sorţile voastre! 

Vom face precum porunceşti. 

Pallas-Athena, căci tu eşti cinstită de zei şi de 
oameni. 

Plăcute-s cuvintele ce ne-au sunat în ureche şi 
neaşteptate. 

[O mare, slăvită Victorie, păzeşte vieţile noastre şi 
mereu încunună-le!] 

HIPPOLYTOS 

(în ordinea intrării în scenă) 

APHRODITA. 

HIPPOLYTOS, fiul lui Theseus şi al unei Amazoane. 

VÂNĂTORI din ceata lui Hippolytos. 

UN SLUJITOR. 

CORUL femeilor din Troizen. 

DOICA Phaidrei. 

PHAIDRA, soţia lui Theseus. 

O SLUJITOARE. 

THESEUS, regele Atenei. 

UN VESTITOR. 

ARTEMIS. 

Femei din suita Phaidrei, bărbaţi din garda lui 
Theseus. 


Acţiunea se desfăşoară în faţa palatului regal din 
Troizen, unde Theseus petrece un an de exil, drept 
ispăşire pentru o crimă. De o parte şi de alta a portii 
centrale se află statuile şi altarele respective ale zeițelor 
Aphrodita şi Artemis. Intră Aphrodita, eventual ca apariţie 
nefirească deasupra palatului. 

Aphrodita 

Sunt Kypris371, proslăvită în cer şi pe pământ. 
Numele meu nu-i oarecare. Pe toţi cei care locuiesc şi văd 
lumina soarelui din răsăritul pontic la hotarele atlantice îi 
ocrotesc, dacă se-nchină slavei mele; <în schimb» îi 
prăbuşesc, dacă mă-nfruntă cu trufie372. 

Nici neamul zeilor nu e scutit de-o slăbiciune: se 
bucură să fie venerat de oameni. Voi dovedi chiar astăzi 
adevărul spusei mele. 

Doar unul din locuitorii pământului Troizenei373 
afirmă că aş fi cea mai nemernică divinitate: Hippolytos, 
feciorul lui Theseus, vlăstarul Amazoanei, învăţăcelul 
cuviosului Pittheus374. El duşmăneşte patul dragostei, 
respinge gândul nunţii. O venerează doar pe sora lui 
Appollon, Artemis, al cărei tată este Zeus, şi-o socoteşte 
mai presus de orice zeitate375. Prin codrii verzi, de-a 
pururi însoţind fecioara, cu câinii lui rapizi goleşte ţara de 
jivine, primit într-o tovărăşie mult prea înaltă pentr-un 
muritor. 

Eu nu mă sinchisesc de vânătoarea lor. De ce aş face- 
o? Dar pentru că Hippolytos m-a ofensat, chiar astăzi îl voi 
pedepsi376. Am pregătit de multă vreme calea şi nu-mi 
rămâne să adaug decât amănunte. 

În urmă cu doi ani, Hippolytos a părăsit lăcaşul lui 
Pittheus, şi-a mers în ţara lui Pandion la Atena, ca să 
privească sfintele misterii şi să participe la ele377. Acolo l- 
a văzut soţia lui Theseus, nobila Phaidra378, şi inima i-a 
fost cuprinsă de-o dragoste mistuitoare, aşa cum eu am 


pus la cale. Când <tânărul> s-a-ntors aici, regina, pe 
Akropo-lis, creasta Pallas-Athenei, a înălţat un templu al 
Iubirii cu vedere spre Troizen, tânjind de dorul celui 
îndrăgit379. Şi sanctuarul a primit încă de-atunci un nume 
care să amintească de Hippolytos380. 

Dar după ce Theseus, ca să se spele prin exil de 
sângele vărsat al Pallantizilor381, a părăsit Atena într-o 
navă şi-a pus piciorul, cu soţia lui, pe-acest pământ, în care 
de un an îndură pacostea surghiunului, sărmana Phaidra 
geme şi suspină de boldul dragostei rănită, şi se topeşte în 
tăcere. Niciunul dintre slujitori nu-i ştie boala. Dar astă 
patimă <de-acum> nu trebuie să se petreacă în ascuns. 
Am să-i descopăr lui Theseus întregul adevăr. 

Pe tânărul care mi se împotriveşte blestemul tatălui îl 
va ucide, prin suveranul mării, Poseidon: acesta i-a 
făgăduit odată lui Theseus să-i împlinească, drept răsplată, 
trei dorinţe382. lar Phaidra-şi va salva renumele, dar îşi va 
pierde viaţa, căci gândul la nenorocirea ei nu mă va- 
mpiedica să le urzesc duşmanilor o răzbunare care să mă 
mulţumească. 

Dar, iată, vine-aci Hippolytos, feciorul lui Theseus, 
luându-şi un răgaz după isprăvile vânătoreşti. Voi părăsi 
aceste locuri, în urma lui zoreşte, zgomotoasă, o ceată de 
hăitaşi, care-i înalţă imne Artemidei. N-are habar că porţile 
lui Hades sunt <de-acum> deschise pentru el, că numai 
azi mai vede strălucirea soarelui. (Aphrodita dispare. Intră 
Hippolytos în straie vânătoreşti, purtând în mână o cunună 
de flori. E însoțit de vânători şi de un slujitor bătrân.) 

Hippolytos Veniţi după mine, veniţi! 

Lăudaţi-o cântând pe fiica din cer a lui Zeus, pe 
Artemis, care ne poartă de grijă. 

VÂNĂTORII 

Sfântă, sfântă, o preacinstită, mlădiţă a mai-marelui 
zeilor, glorie, glorie ţie, curată Artemis, fiica lui Zeus şi-a 


divinei Leto, cea mai frumoasă fecioară, care trăieşti în 
cerul vast la curtea regescului tău părinte, în aşezarea cu 
totul de aur a lui Kronion! 

[Glorie ţie, o cea mai frumoasă, o cea mai frumoasă 
fecioară din Olympos, Artemis!] 

HIPPOLYTOS (așezând cununa de flori pe statuia 
Artemidei) Stăpâna mea, ţi-am împletit cunună de flori 
culese dintr-o pajişte nepângărită, unde păstorul nici nu s- 
a gândit vreodată să-şi mâne turmele la păşunat, unde nici 
fierul <coasei> n-a umblat - o pajişte nepângărită, 
cutreierată primăvara de albine. 

Acolo undele Sfielii rourează florile, pe care le culeg 
doar cei al căror suflet, nedăscălit, prin însuşi harul firii, 
aspiră spre sfințenie deplină; cei necuraţi nu au 
îngăduinţă383. 

Primeşte, o stăpână scumpă, din mâna mea 
evlavioasă cununa asta împletită, s-o porţi pe părul tău de 
aur! 

Eu singur din toţi muritorii am parte de atâta cinste: 
să-ţi fiu însoțitor adesea, să pot vorbi ades cu tine şi să-ţi 
aud vocea <divină>; doar faţa nu pot să ţi-o văd. 

Ah, de mi-ar fi urmarea vieţii la fel cum mi-a fost 
începutul! Un slujitor 

Stăpâne! - sau, mai bine, prinţul meu, căci doar pe 
zei se cade să-i numim stăpâni - n-ai vrea să-ţi dau un sfat 
folositor? HIPPOLYTOS 

Şi cum să nu? Altminteri aş părea neghiob. 

Slujitorul 

Oare tu nu cunoşti o lege statornicită printre 
oameni? HIPPOLYTOS 

Eu n-o cunosc. Ce-mi dai să înţeleg? De ce m-ai 
întrebat? Slujitorul 

Această lege spune «urăşte semeţia şi neprietenia!» 
HIPPOLYTOS 


Pe drept cuvânt, căci semeţia e pururi vrednică de 
ură. Slujitorul 

Şi nu-i un dar fermecător să fii cu sufletul deschis 
faţă de toţi? 

Hippolytos 

Un mare farmec şi-un câştig dintr-o măruntă 
osteneală. Slujitorul 

Dar printre zei nu crezi că lucrurile stau la fel? 

Hippolytos 

Ba da, deoarece noi oamenii ne potrivim purtarea 
după zei. Slujitorul 

Cum poţi atunci să nu te rogi unei zeițe preamărite? 
Hippolytos 

La ce zeiţă te gândeşti? la seama, gura ta să nu 
grăiască în deşert. 

Slujitorul 

La Kypris care se înalţă aici, în pragul casei tale. 

Hippolytos 

Eu sunt fără prihană şi-o salut <pe Kypris> de 
departe. Slujitorul 

Ea totuşi este preamărită şi însemnată printre 
oameni. Hippolytos 

Şi oamenii, şi zeii se aleg nemijlocit unii pe alţii. 


Slujitorul 

De-ar fi să ai o soartă bună şi cuget plin de cuviinţă! 
Hippolytos 

Nu-mi place nicio zeitate în toiul nopţii celebrată. 
Slujitorul 

Copilul meu, avem o datorie: să-i cinstim pe zei. 
Hippolytos 


Porniţi, însoțitorii mei, intraţi în casă şi prânzul 
pregătiţi-ni-l. Este plăcut să ai o masă încărcată, după 
vânătoare. Şi ţesălaţi-mi armăsarii; vreau să-i înham la car, 
după ospăț, ca să-i deprind cu goana. lar Aphrodita 


<doamna> ta, să fie sănătoasă384! (Intră în palat 
împreună cu vânătorii.) 

Slujitorul 

Nu-l voi urma pe tânărul acesta, ci cu smerenia ce-i 
şade bine unui sclav, stăpână Kypris, mă voi închina statuii 
tale. Te rog, fii îngăduitoare cu cel pe care zvăpăiala 
vârstei şi sângele fierbinte îl împing să spună vorbe 
deşucheate contra ta. Prefă-te că n-ai auzit cuvântul lui, 
căci zeii trebuie să fie mai înţelepţi ca muritorii. (Slujitorul 
se închină la altarul Aphroditei, apoi pleacă. Intră femeile 
din Troizen, care alcătuiesc Corul.) 

Corul 

Strofa 1 

La stânca de pe malul mării prin care suie din 
adâncul Oceanului fântână vie cu apă ţâşnitoare, unde ne 
umplem vasele, am dat peste-o prietenă de-a noastră: 
clătea veşminte de porfiră în apa limpede ca rouă şi le usca 
pe caldul spate al lespezilor însorite. 

Ea ne-a vorbit întâia dată despre durerile stăpânei. 

Antistrofa 1 cum zace lâncedă de boală în aşternut, 
închisă-n casă, şi cum marama îi umbreşte, subţire, pletele 
de aur. 

Trei zile au trecut, se spune, de când divina-i gură nu 
vrea să se atingă de prinosul Demetrei - sfântul trup al 
pâinii. 

Ţinând, sărmana, să-şi ascundă nenorocirea vieţii 
sale, doreşte să-şi găsească pacea în portul mohorât al 
morţii. 

Strofa 2 

Şi totuşi, tânără femeie, nu ţi-au trimis turbare sacră 
nici Pan, nici <vitrega> Hekate, şi nici Korybanţii slăviţi, 
nici Muma <Zeilor, Kybele> cinstită penălţimi de 
munte385. Şi iarăşi, nu eşti mistuită deoarece, uitând să-i 
arzi belşug de turte la altare, pe Diktynna386 ai fi jignit-o, 


pe agera vânătoriţă care străbate largul mării, umblând pe 
creste de talazuri, prin spuma undelor sărate. Antistrofa 2 
Se poate că Theseus, monarhul urmaşilor lui 
Erechtheus387, desprins de vatră, zăboveşte în vreun 
aşternut secret, necunoscut soţiei sale? 

Sau poate că vreun străin a navigat, pornind din 
Creta, până aici în portul nostru prielnic oamenilor mării, 
să-ţi dea, regină, ştire despre un doliu ce te ţintuieşte de 
pat, cu inima zdrobită? 

Epodă 

În trupul firav al femeii, întruna năpădit de chinuri, 
adesea naşterea stârneşte o tulburare şi o grijă ce pot 
duce la nebunie. 

Şi noi am resimţit în pântec aceste răbufhniri ciudate. 
Rugămu-ne Ocrotitoarei femeilor gata să nască, uranienei 
Artemis, arcaş ei vrednice de slavă în ceata zeilor de-a 
pururi! 

(Se deschide poarta din mijloc a palatului şi se iveşte 
Phaidra, sprijinită de Doică. Slujitoarele aduc un pat, pe 
care se aşază, şovăind, tânăra regină 388.) 

Corifeul 

Priviţi, vine doica bătrână, aducând-o pe Phaidra 
înaintea porţii palatului. 

Un nor mohorât se adună în jurul sprâncenelor sale. 

Ah! sufletu-mi arde să afle ce rău istoveşte trupul 
reginei şi-i ofileşte obrazul. 

Doica 

Câte chinuri şi groaznice boli asupresc muritorii! 

Ce să fac pentru tine? Ce nu vrei să fac? 

Priveşte tăria cerului, priveşte văzduhul strălucitor! 

Eu patul durerilor tale, în care tânjeşti, l-am adus 
înaintea palatului. 

Intruna pofteai să te scoatem aici, dar în curând îmi 
vei cere, nerăbdătoare, să te întorc în iatac, căci grabnic 


se schimbă dorinţele tale. 

Nimic nu te bucură. Ceea ce ai te mâhneşte, în 
schimb însetezi după ceea ce nu ai. 

Cu mult mai uşor este pentru bolnav decât pentru cel 
care stă să-l vegheze. 

Bolnavul îndură doar răul bolii; pe veghetor îl 
căzneşte amarul din suflet şi truda neistovită a braţelor 
sale. 

Ah! viaţa se ţese din suferinţe, durerile noastre nu 
încetează. 

Dar dacă se află cumva un tărâm mai plăcut decât 
viaţa, cunoaşterea lui e-nvelită în nori şi în beznă. 

Cum nu ştim nimic despre altă viaţă, cum lumea 
pieriţilor, de sub pământ, e o taină, îndrăgim, din păcate, 
tot ce sclipeşte pe faţa pământului şi rătăcim amăgiţi de 
poveşti deşarte. 

Phaidra 

Ridicaţi-mi, prietene, trupul. 

Sprijiniţi-mi şi capul. Sunt frântă; îmi pare că 
membrele mi se desfac. 

Slujitoarelor, prindeţi-mi mâinile lâncede. 

Acest văl pentru capul meu e povară, în lături cu el! 
Lăsaţi să-mi cadă pe umeri părul. 

Doica 

Alină-te, Phaidra, stai molcom. Să nu te frămânţi. 

Cu răbdare şi inimă trează îţi vei îndura mai lesne 
boala, căci suferinţa e însăşi ursita omului. 

PHAIDRA (cu accente de exaltare) 

Aiai! de-aş putea să-mi astâmpăr setea cu apă 
strălimpede dintr-un izvor de rouă şi să mă aştern pe 
pământ, să mă afund spre odihnă sub doșnet de plopi în 
poiană ierboasă! 

Doica 

Copilă, vorbeşte în şoaptă! 


De ce-ţi este sete de apa izvoarelor? în preajma 
<clădirii> cu turnuri coboară la vale un râu subţire; acolo 
astâmpără-ţi setea. 

Phaidra 

<Vă cer> să mă duceti la munte! 

Vreau să merg în pădurea de pin, unde haita de câini 
sângeroşi aleargă pe urmele cerbilor împestriţaţi. 

O zeilor, cât aş dori să tip, să-i asmut, să ridic lângă 
pletele mele bălaie o suliță thessaliană389, şi arma cu vârf 
ascuţit s-o arunc în jivine! 

Doica 

Copilă, ce gânduri te chinuie? 

La ce bun să-ţi pese atâta de câini şi vânat? 

Să nu mai vorbeşti aşa înaintea lumii. Asemenea 
vorbe îţi dau de gol nebunia. 

Phaidra 

O Artemis, Doamna Lacului390, lângă care se-ntrec 
bidivii focoşi, de ce nu mi-e dat, în câmpiile tale, să 
domolesc mânzoci din meleagul veneţilor391? Doica 

Din nou ti-au scăpat din gură cuvinte nebune. 
Adineauri pofteai să ajungi la munte ca vânătoriţă, şi- 
acum, iată, îţi arde să domesticeşti mânzoci pe nisipuri 
ferite de valuri. 

Ar fi nevoie, copilă, de un mare profet să ne spună ce 
zeu te stârneşte întruna şi-ţi tulbură mintea. 

PHAIDRA (cu emoție stăpânită) Sărmana de mine, 
cum m-am purtat? 

Cât de mult mi-am ieşit din fire! 

Am fost o nebună. Un zeu m-a smintit. 

O, câtă durere, sărmana de mine! 

Acoperă-mi iarăşi obrazul, doică. 

Roşesc pentru tot ce am spus. Ascunde-mi faţa. Din 
ochi mă inundă plânsul. 

Ruşinea îmi tulbură văzul, îndată ce mintea mi se 


limpezeşte, mă copleşesc remuşcările, dar şi nebunia mă 
face să sufăr. 

<îmi doreso mai degrabă să mor, să nu mai îndur 
nimic. 

DOICA (acoperind-o cu vălul) îți acopăr obrazul. Dar 
când va să cadă zăbranicul morţii şi peste mine? 

Ce mult mi-a fost dat să învăţ în lungul meu trai! 

Pe pământ muritorii ar trebui să lege doar prietenii 
cumpănite cu grijă, să nu-şi deschidă oricui şi prea lesne 
inima, iar legăturile gingaşe ale iubirii ar trebui să fie 
destul de slabe ca omul să poată în voie să le deznoade sau 
să le înnoade <din nou>. 

Dar când o singură inimă are de pătimit pentru două, 
aşa cum eu sufăr şi pentru tine, nespus de amarnică este 
povara. 

Se spune că-n viaţă a fi prea cinstit aduce mai multă 
mâhnire decât bucurie şi ruinează curând sănătatea. 

De altfel nici eu nu mă-mpac cu lipsa măsurii, ci 
preţuiesc dictonul «nimic prea mult»; orice om cu scaun la 
cap îmi va da dreptate392. 

Corifeul 

Bătrâno, credincioasă doică a reginei, văd cât de 
jalnică e starea sa, dar nu ştiu pricina îmbolnăvirii. Aş vrea 
să te întreb, s-o aflu de la tine. 

Doica 

Nici eu nu ştiu nimic. Am întrebat-o; nu vrea să-mi 
răspundă. Corifeul 

Nu ştii nici barem când sau cum a început necazul? 

Doica 

La orice întrebare răspunde cu tăcere. 

Corifeul 

Cât e de slabă! Trupul cum i s-a topit! 

Doica 

Dar poate fi altminteri? N-a pus mâncare-n gură de 


trei zile. 

Corifeul 

Fără să vrea sau pentru că a hotărât să moară? 

Doica 

Ea vrea să moară, să sfirşească prin înfometare. 

Corifeul 

Este ciudat că soţul ei nu se împotriveşte. 

Doica 

Ea suferinţa şi-o ascunde, nu se destăinuie c-ar fi 
bolnavă. Corifeul 

Dar el, când îi priveşte faţa, nu-şi dă seama? 

Doica 

Se-ntâmplă că-i plecat departe de Troizen, tocmai 
acum. Corifeul 

Şi tu de ce nu stărui să vorbească? încearcă să te 
lămureşti de unde i se trage răul, rătăcirea minţii. 

Doica 

Am încercat în fel şi chip, fără folos. Dar zelul meu, 
oricum, n-are să-mi scadă. Aflându-vă aici, voi veţi fi 
martore cum caut să-mi ajut regina la restrişte. (Se 
întoarce spre Phaidra.) 

Copilă dragă, să uităm tot ce-am rostit mai înainte 
amândouă. Fii blândă iar, alungă-ţi încruntarea de pe faţă 
şi limpezeşte-ţi gândul. Eu, dacă adineauri am greşit, îţi 
voi aduce mai puternice temeiuri. Dacă te mistuie un rău 
de nemărturisit, femeile acestea, iată, sunt pregătite să te- 
ajute. Iar dacă tulburarea ta poate să fie dată în vileag 
bărbaţilor, înştiinţează-ne, ca să-ţi aducem un vindecător. 
(Phaidra stăruie să tacă.) 

De ce păstrezi tăcere? N-ar trebui să taci, copila mea, 
ci mai curând îndreaptă-mă, dacă vorbesc aiurea, sau, 
dacă spusa mea este cu miez, urmează-mi sfatul. Rosteşte 
barem un cuvânt! Priveşte-mă, biata de mine! (Se 
adresează Corului.) 


Femeilor, zadarnică e toată râvna mea. Mă aflu tot 
unde eram, cu niciun pas mai înainte: precum atunci sta 
neclintită, când mă rugam de ea, nu vrea să se înmoaie 
nici acum. (Se întoarce spre Phaidra.) 

Ei bine, totuşi ia aminte: tu n-ai decât să fii, faţă de 
sfatul meu, mai neînduplecată decât marea, dar dacă mori, 
înseamnă că-ţi trădezi copiii. Ei nu vor moşteni palatul 
părintesc. Jur pe stăpâna călăreaţă, pe Amazoana care a 
născut un domn pentru copiii tăi, un fiu din flori cu ifose de 
fiu regal, îl ştii prea bine, pe Hippolytos. Phaidra 

Ah! nu! 

Doica 

Cu asta văd că te-am atins. 

Phaidra 

Ah! maică, mă ucizi. De dragul zeilor, te rog să nu-mi 
vorbeşti vreodată despre-acest bărbat. 

Doica 

Vezi, mintea-ţi este limpede, dar nu doreşti, cu toată 
limpezimea asta, să-ţi ajuţi copiii şi să scapi de moarte. 

Phaidra 

Ţin la copii, dar altceva îmi răscoleşte inima. 

Doica 

Doar nu-ţi vor fi pătate mâinile de sânge, draga mea! 
Phaidra îmi sunt curate mâinile, dar sufletul mi-e pângărit. 

Doica 

Să-ţi fi făcut vreun duşman o vrajă? 

Phaidra 

Mă pierde o fiinţă dragă, dar fără voia lui şi fără voia 
mea. Doica 

E vinovat faţă de tine cumva Theseus cu vreo 
greşeală? Phaidra 

O, nu! Ci eu faţă de el de nu m-aş face vinovată. 

Doica 

Ce taină înspăimântătoare te-aduce să-ţi doreşti 


pieirea? Phaidra 

Lasă-mă cu necazul meu, căci n-am păcătuit faţă de 
tine. 

Două (îngenunchează şi îi apucă mâna) 

N-am să te las, de bunăvoie. lar dacă voi da greş, va 
fi din vina ta. 

Phaidra 

Ce faci? încerci să mă sileşti? Te-agăţi de mina mea? 

DOICA (îmbrățişându-i genunchii) 

Şi de genunchii tăi. Voi atârna de tine până vei vorbi. 
Phaidra 

Va fi un chin cumplit, sărmano, să afli adevărul. 

Doica 

Ce chin poate să fie mai mare pentru mine decât să-ţi 
văd pieirea? 

Phaidra 

Eu voi pieri, fără-ndoială, dar moartea îmi va fi spre 
cinste. Doica 

Dacă-i aşa, vorbeşte-odată şi cinstea ta va fi cu-atât 
mai mare. Phaidra încerc să aflu cum să-mi curăţ cinstea 
de ruşine. 

Doica 

Deci sunt îndreptăţită să te rog: mărturiseşte, nu te- 
ascunde. Phaidra 

Ah! lasă-mă, de dragul zeilor! Desprinde-ţi mâna de 
pe dreapta mea. 

Doica 

Nici gând, până nu-mi faci hatârul ce mi se cuvine. 

PHAIDRA (Ja capătul puterilor) 

Mă-nduplec, n-am puterea să rezist acestei sfinte 
rugăminţi a mâinii tale. 

Doica 

Acum voi fi tăcută. E rândul tău să cuvintezi. (Doica 
se ridică. După o tăcere lungă, Phaidra începe cu greu, 


copleşită de amintiri.) 

Phaidra 

O mamă urgisită, ce groaznică iubire, nemiloasă ţi-a 
fost dată393! 

Doica 

Iubirea ei cu taurul? Sau ce-nţelegi a spune? 

Phaidra 

Şi tu, sărmano, sora mea, iubită de Dionysos, o, cât ai 
pătimit din dragoste394! 

Doica 

Ce ai, copila mea, de-ţi ponegreşti întregul neam? 

Phaidra 

Şi eu sunt cea de-a treia care pier, sub ce destin, 
năpăstuita395! Doica 

Mi-e groază, încotro se-ndreaptă vorba ta? 

Phaidra 

De-acolo <din Atena> mi se trage răul şi sufăr de 
mai multă vreme. 

Doica 

Tu încă nu mi-ai spus nimic din ce doream să aflu. 

Phaidra 

Ah! de-ai putea să dai tu însăţi glas cuvintelor pe 
care trebuie să le rostesc! 

Doica 

Eu nu sunt ghicitoare, ca să citesc în gânduri. 

Phaidra 

Ce vor să înţeleagă oamenii când spun că sunt 
îndrăgostiţi? Doica 

Ei spun, copilă, că au parte de cea mai dulce din 
plăceri şi de durerea cea mai mare. 

Phaidra 

Deci eu am cunoscut doar jumătate din iubire. 

Doica 

Ce dai să zici, copila mea, iubeşti? De cine eşti 


îndrăgostită? Phaidra 

De cine s-ar putea să fiu? De el, feciorul Amazoanei... 
Doica 

Cum? De Hippolytos? 

Phaidra 

Tu însăţi i-ai spus numele, nu eu396. 

Doica 

Vai, ce îmi spui, copilă? Amarnic m-ai lovit. Femeilor, 
e prea cumplit! Cum aş putea să mai trăiesc? Mi-e silă să 
rămân în viaţă. Urăsc lumina zilei. (Cade la pământ. 
Câteva femei din lor o ridică.) 

Aş vrea să pier, să mă arunc într-o genune, să-mi aflu, 
dinaintea pacostelor vieţii, adăpost în moarte. Rămâneţi 
dar cu bine! Eu nu mai sunt nimic. Vedeţi, femeia aceasta 
cu inimă curată este târâtă silnic în mrejele iubirii. 

Nu! Aphrodita nu este zeiţă! Este ceva deasupra 
zeilor, ceva cu mult mai mare, care ne-a pierdut, pe 
Phaidra şi pe mine, şi toată-această casă. 

Corul 

Strofă 

Aţi auzit, auzit-aţi mărturisirea de neîndurat, plânsul 
reginei şi cazna-i nebună? 

De-am putea să ne stingem, regină iubită, până nu 
vom cădea-n rătăcirea ce bântuie-n inima ta. Vai nouă! 

Oh! Phaidra, fiica durerii! 

Oh! suferinţă, care doiceşti muritorii! 

Acum eşti pierdută <Phaidra>. 

Ţi-ai dat la iveală răul. 

Ce-ţi va aduce, pân’ la apusul soarelui, ziua de 
astăzi? 

Ce grozăvie nemaivăzută se va petrece-n acest palat? 

De-acum este fără cruţare sfârşitul spre care te mână 
Kypris, sărmană fiică a Cretei! 

PHAIDRA (ridicându-se încet în picioare) 


Femeilor locuitoare în Troizen, aici, pe pragul din 
afară al Peloponnesului397, mi s-a-ntâmplat odinioară, în 
lunga scurgere a nopţilor, să mă întreb prin ce anume se 
strică traiul muritorilor. Eu cred că dacă oamenii se poartă 
rău, nu e din pricina vreunui neajuns firesc al judecății lor, 
căci chibzuinţă multora e dreaptă. 

Dar lucrurile mai degrabă stau precum urmează: noi 
ştim ce este binele, cu mintea îl cuprindem, ci nu ne dăm 
silinţa să-l înfăptuim, fie din moliciune, fie că punem mai 
presus decât virtutea unele plăceri. lar viaţa este plină de 
plăceri: taifasurile îndelungi, dulceaţa timpului pierdut, 
ispitele primejdioase şi desfătările <numite> ruşinoase. 
Însă ruşinea e de două feluri: una lipsită de păcat, cealaltă 
pentru case un blestem. De-am fi în stare să le desluşim 
mai bine, n-am folosi aceleaşi litere să însemnăm idei 
<deosebite> 398. 

Fiind pătrunsă de asemenea încredinţări, n-ar fi 
putut să mi le smulgă niciun farmec, şi-apoi să mă împingă 
la greşelile contrare. 

Am să vă spun pe rând ce gânduri am urmat. Din 
clipa când am fost rănită de iubire, n-am mai avut decât o 
grijă: cum să îndur cât mai frumos această lovitură. La 
început am chibzuit să tac, să-mi ţin ascunsă boala-n mine 
însămi. Căci nu poţi să te bizui câtuşi de puţin pe limbă: ea 
se pricepe de minune să mustre gândurile altora, dar nouă, 
prin nestăpânire, ne iscă numeroase rele. Apoi m-am 
hotărât să lupt cu nebunia mea şi, însetată de virtute, s-o 
răpun. 

La urmă, dându-mi seama că nu voi izbuti s-o-nving 
pe Aphrodita, am hotărât să mor. Mi s-a părut că este calea 
cea mai nimerită şi nimeni nu va spune altfel. Nu vreau să- 
mi fie îngropate faptele frumoase, nici aruncate-n gura 
lumii cele de ruşine. Ştiam că dorul meu, că boala 
dragostei îmi va strica renumele; ştiam prea bine şi aceea 


că eram femeie, o ţintă a dispreţului obştesc. 

De ce nu a pierit, ca o nemernică, nevasta cea dintâi 
care şi-a pângărit c-un om străin culcuşul căsniciei? Din 
case nobile s-a răspândit această molimă printre femei. 
Când stricăciunea are trecere la oamenii de seamă, e 
limpede că secăturile îşi fac din asta o virtute. Urăsc 
femeile care vorbesc de castitate, dar se dedau în taină la 
dezmăţări urâte. 

O Kypris, stăpâna mării, acelea cum de mai cutează 
să privească în ochii soţului care le strânge-n braţe, fără să 
li se pară că aud, înfiorate, cum întunericul părtaş da 
adulter> şi zidurile camerei prind glas ca să le dea-n 
vileag? 

Prietenelor, ascultați de ce am hotărât să mor: eu nu 
vreau să ajung să-mi necinstesc bărbatul şi copiii. Doresc 
ca fiii mei să poată să vorbească liberi şi nestingheriţi şi 
să-nflorească în 

Atena, cetatea renumită, să nu se ruşineze de 
purtarea mamei lor. Căci omul, cât i-ar fi de dârză inima, 
se simte sclav când trebuie să recunoască despre mama sa 
ori despre tatăl său c-au fost nemernici. Se spune că numai 
ceva e de un preţ cu viaţa: o conştiinţă limpede şi dreaptă. 
Adevăratul chip al ticăloşilor se-arată la vreun prilej, când 
Timpul le aşază oglinda lui în faţă şi se privesc în ea, 
precum o fată tânără se uită în oglinda sa. De n-aş fi 
numărată niciodată printre ei! 

Corifeul 

Cât de frumoasă e virtutea pretutindeni şi câtă faimă 
nobilă rodeşte-n oameni! 

Doica 

Stăpână, auzind prin ce ţi-e dat să treci, în prima 
clipă m-a cuprins o groază mare; însă acum m-am dumerit 
c-am fost o proastă. In viaţa oamenilor gândurile de pe 
urmă adeseori se dovedesc a fi mai înțelepte. Nimic din ce 


ţi s-a-ntâmplat nu-mi pare neobişnuit sau greu de înţeles. 

Asupra ta s-a abătut mânia Aphroditei. Tu eşti 

îndrăgostită; nu-i lucru de mirare. Aşa e datul multor 
muritori. Şi-acuma pentru că iubeşti, vrei să renunti la 
viaţă? Dar pentru toţi amanţii de astăzi şi de mâine ar fi o 
cale aspră de-ar trebui să moară. 
j Căci Kypris e de neînvins, când dă năvală cu putere. 
În inima celui supus ea se strecoară dulce, însă pe cel 
care, trufaş, i se opune, poţi să-ţi închipui cum îl zguduie şi 
cum îl ia în stăpânire. 

Văzduhul este plin de Kypris, în valurile mării ea se 
umflă; totul s-a plăsmuit prin ea, toată sămânţa ea o 
seamănă şi ea stârneşte dragostea, din care ne-am ivit cu 
toţii, noi care am umplut pământul. 

Toţi păstrătorii de imagini din vremuri de demult 
apuse şi cei ce sunt cu Muzele în legătură ştiu că odinioară 
Zeus a fost îndrăgostit năprasnic de Semele şi că Eos, zeiţa 
zorilor luminătoare, l-a strămutat printre nemuritori pe 
Kephalos, deoarece-l iubea399. Acum ei amândoi trăiesc în 
cer şi n-au de gând să părăsească tovărăşia zeilor. Fiind 
învinşi de întâmplări, îmi pare că sunt fericiţi să le îndure. 

Şi tu, tu pentru ce nu te-ai supune? Căci altfel ar fi 
trebuit ca tatăl tău să te sădească doar după unele tocmeli 
<cu Cerul> şi să te dea în grija unor zei necunoscuţi, de 
vreme ce tu nu vrei să asculţi de legile naturii. Ce crezi, 
câţi oameni buni, întregi la minte, ştiind că-n patul lor se 
lăfăie desfrâul, nu se prefac a nu vedea nimic? Şi câţi 
părinţi nu sar în ajutorul fiilor îndrăgostiţi, ca să câştige 
iute ce-şi doresc <aceştia>. 

Sunt înţelepţi într-adevăr doar oamenii ce se pricep 
să-şi tăinuiască rătăcirile. Nu trebuie să caute să-şi facă 
prea desăvârşită viaţa, căci muritorii nu pot nici 
acoperişurile caselor să le îmbine fără greş. 

Iar tu cum ai de gând să ieşi la un liman din pacostea 


în care te-a surpat ursita? Dacă în tine binele întrece răul, 
poţi să te socoteşti nespus de norocoasă. 

Copilă dragă, potoleşte-ţi tulburarea inimii, înfrânge- 
ţi semeţia, căci nu e decât semeţie dorinţa de a fi mai tare 
decât zeii. Deci îndrăzneşte să iubeşti, precum ţi-a hărăzit 
divinitatea. Eşti suferindă <din iubire neîmpărtăşită>, ci 
caută să-ţi schimbi în propriul bine suferinţa. Doar sunt 
descântece destule şi farmece alinătoare; vom dibui şi 
pentru boala ta un leac. Nespus de greu le-ar fi bărbaţilor, 
de nu le-am da mijloace de înzdrăvenire noi, femeile. 
Corifeul 

Regină Phaidra, sfatul ei, pentru necazul tău de- 
acum, îţi este de folos mai mare <decât gândurile talex 
Dar eu îţi dau dreptate ţie. De fapt, această laudă te 
supără mai mult decât mustrarea <doicii>; nu ţi se pare 
lesne s-o asculţi. 

Phaidra 

lată de ce se pierd cetăţile cele mai bine rânduite şi 
casele de ce se ruinează: din vina cuvântărilor prea 
iscusite. Nu-mi spune vorbe care sună dulce în urechi, 
arată-mi mijlocul de a-mi salva onoarea. 

Doica 

Ce sunt cuvintele acestea mari? Acum nu-ţi foloseşte 
să ne ţii discursuri, ci trebuie să-l întâlneşti cât mai curând 
pe omul tău <iubit>, ca să-i dezvălui tot ce se petrece-n 
tine, fără ocolişuri. Ah! dacă nu ar fi în cumpăna chiar 
viaţa ta şi dacă-ai fi în stare să te stăpâneşti, nu te-aş 
împinge pe această cale, spre împlinirea dorului şi a 
plăcerii. Insă acum se dă o mare bătălie, de care ţine 
mântuirea vieţii tale şi nu-i ticăloşie ceea ce-ţi propun <să 
facix 

Phaidra 

O sfaturi groaznice! închide-ţi gura, nu mai rosti 
cuvinte de ruşine! 


Doica 

Sunt de ruşine, poate, dar ţie mult mai de folos decât 
dictoanele frumoase. Mai bine fa ce-ţi spun, ca să rămâi în 
viaţă, decât să mori pentru slava deşartă a neprihănirii. 

Phaidra 

O, nu! de dragul zeilor! Cuvintele ţi-s măiestrite, dar 
prea lipsite de ruşine. Să nu mergi prea departe. Eu 
sufletul abia mi l-am strunit ca să îndure totul, dar 
auzindu-te cum îmi vorbeşti de înflorit despre păcat, iarăşi 
voi luneca în pacostea de care vreau să scap. 

Doica 

Dacă acesta-ţi este gândul, mă-ntreb de ce vei fi 
greşit; dar dacă totuşi ai greşit, ascultă-mă. Te rog, fă-mi 
barem un hatâr. (în şoaptă.) Eu am acasă, mi-am adus 
aminte, un leac alinător de dragoste. Acesta, fără să-ţi 
păteze cinstea şi fără să-ţi învolbureze mintea, te va 
elibera de suferinţă, dacă din fire eşti netemătoare. [Dar 
de la cel pe care îl doreşti îmi trebuie un semn, un moţ de 
păr, un petic din îmbrăcămintea lui, ca să vă pot uni pe 
amândoi întru aceeaşi desfătare400.] 

Phaidra 

E alifie leacul tău sau băutură? 

Doica 

Nu ştiu, copilă, lasă-mă să te ajut, nu-mi cere 
lămuriri. 

Phaidra 

Mă tem că nu-mi vei dovedi că eşti prea iscusită. 

Doica 

Pe tine totul te-nfioară; ţi-o spun pe şleau. De ce ţi-e 
frică? 

Phaidra 

Mă tem să nu-i şopteşti o vorbă despre mine lui 
Hippolytos. 

Doica 


Pe mine bizuie-te, Phaidra. Eu ştiu ce trebuie să fac. 
Doar de m-ar ajuta Stăpâna Mării, Aphrodita! iar pentru 
mai amănunțite desluşiri, va fi de-ajuns să schimb vreo 
două vorbe cu prietenii din casă. (Doica intră în palat. 
Phaidra cade iarăşi pe pat şi zace, în vreme ce Corul 
proslăveşte zeitățile dragostei.) 

Corul 

Strofa 1 

Bros, co zeu preaputernio Bros, tu care strecori 
dorinţa prin ochi şi-n sufletul celui cu care te lupţi 
împrăştii o dulce răpire, să nu ne apari niciodată însoţit de 
năpastă, să nu vii spre noi niciodată năprasnic! 

Focul <solar> sau razele astrelor sunt mai puţin de 
temut decât săgețile dragostei slobozite din arcul lui Bros, 
feciorul lui Zeus. 

Antistrofa 1 

Zadarnic pe malul lui Alpheios401, zadarnic în vatra 
lui Phoibos de la Pytho402, înalţă Hellada grămezi de tauri 
jertfiți, dacă nu ise-nchină lui Bros, stăpânul şi domnul 
lumii, chelarul iatacului fără pereche al Aphroditei, lui 
Bros pustietorul, care <altminteri>, tind se abate, îi 
copleşeşte pe oameni cu necazuri şi moarte403. 

Strofa 2 

Iole, fecioara din Oichalia404, mânza neprinsă în 
hamuri, ce nu cunoscuse bărbat şi nuntă, a fost dată de 
Bros în seama nimicitorului neamului său405. 

Pierdută, ca pe-o bakehantă din Hades, printre crime 
şi fum de incendii, şi printre gemete de muribunzi drept 
imn nupţial. 

Kypris a împreunat-o cu fiul Alkmenei. 

Amarnic i-a fost hymeneul, sărmana! 

Antistrofa 2 O ziduri thebane, o gură a fântânii Dirke, 
voi aţi putea să ne povestiţi despre mânia năprasnicei 
Kypris. 


Hărăzindu-i o nuntă de tunet şi foc Semelei, care-l 
purta în pântec pe Bakehos, plămada lui Zeus, a mistuit-o 
în somnul morţii406. 

<Kypris> îşi plimbă suflarea cumplită peste lumea 
întreagă şi zboară repede precum albina. 

(În tăcerea sacră de după cântul Corului răbufnesc 
prin poarta palatului  vociferări.  Phaidra  tresare, 
neliniştită, şi se ridică.) 

Phaidra 

Tăceţi, femeilor! Suntem pierdute. 

Corifeul 

Ceva îngrozitor se-ntâmplă în palat. Ce poate fi, 
regină? Phaidra 

Tăcere! Vreau să înţeleg ce se vorbeşte înăuntru. 

Corifeul 

Eu tac, dar vocile din casă nu sunt de bine vestitoare. 
Phaidra 

Strofa 1 

Vai mie! Aiai! Aiai! 

Nefericita de mine, ce chin! 

Corul 

Strofa 2 Ce strigăte-auzi? 

De ce te căzneşte un zvon de cuvinte? 

Spune-ne, Phaidra, ce vorbe cumplite răsună în inima 
ta? 

Phaidra 

Eu sunt pierdută. Aşezaţi-vă în preajma porţii, 
ascultați: din casă se revarsă zgomot de gâlceavă. 

Corul 

Strofa 3 

Tu eşti aproape de pragul <palatului> şi poţi desluşi 
cuvintele care ţâşnesc afară. 

Vorbeşte, spune ce pacoste s-a petrecut acolo? 

Phaidra 


Hippolytos e cel ce strigă, feciorul Amazoanei 
călăreţe; o ceartă şi o blestemă pe servitoarea mea. 

Corul 

Antistrofa 3 

Noi auzim gălăgia, dar limpede nu înţelegem ce 
înseamnă cuvintele aspre care ţâşnesc prin poarta 
palatului până la tine. 

Phaidra îi strigă verde-n faţă «codoaşă ticăloasă» şi-o 
învinovăţeşte că a trădat culcuşul stăpânului <Theseus>. 

Corul 

Antistrofa 2 

Te-a dat în vileag, te-a dat în vileag o femeie prietenă. 

Cum am putea să-ţi fim de folos? N 

<Doica> a dezvăluit secretul tău. Intr-adevăr eşti 
pierdută. 

Phaidra 

Antistrofa 1 

Aiai! Cumplită năpastă! 

Dezvăluind secretul, m-a nimicit. 

Corifeul 

Din grijă pentru tine, chiar dacă nu spre faima ta, a 
vrut să-ţi lecuiască boala. Acuma ce vei face? N-ai cale de 
scăpare. Phaidra 

Nu ştiu decât un lucru: acuma doar o moarte 
grabnică m-ar lecui de suferinţă. (Hippolytos năvăleşte din 
palat, urmat de doică.) 

Hippolytos 

O glie, muma tuturor! O raze izvorând din Soare! Ce 
vorbe groaznice, de nerostit, au fost rostite! 

Doica 

Taci, fiul meu, să nu-ţi audă strigătele cineva. 

Hippolytos 

Nu! Cum să tac, după cuvintele revoltătoare ce mi-a 
fost dat să le aud? 


Două (aruncându-se la genunchii lui Hippolytos) 

Te rog fierbinte, îţi sărut frumoasa mână dreaptă. 
Hippolytos 

Jos mâinile de pe veşmântul meu. Nu mă atinge! 

Doica 

Ah! iată, îţi cuprind genunchii. Să nu mă ruinezi! 
Hippolytos 

Nici n-aş putea, căci, după tine, n-ai spus cuvinte 
vinovate. Doica 

Să nu împărtăşeşti cuiva nimic din ce ţi-am spus, 
copile. Hippolytos 

Cuvintele nemincinoase, când le rosteşti în public, şi 
mai nemincinoase par. 


Doica 

Să nu-ți calci jurământul, fiule. 

Hippolytos 

Cu limba, nu cu gândul, am jurat407. 

Doica 

Ce vrei să faci, copilul meu? Să-ţi nimiceşti prietenii? 
Hippolytos 

Să mă ferească zeii de-asemenea prieteni408! 
Doica 

Iartă-mă! Muritorii sunt supuşi greşelii. 
Hippolytos 


O Zeus, de ce ai aşezat sub soare, alături de bărbaţi, 
femeile, fiinţele acestea păcătoase, de nimic? Dacă voiai să 
răspândeşti în lume spiţa muritorilor, nu trebuia să te 
slujeşti vreodată de femei, în temple, oamenii, în schimbul 
unor greutăţi de aur, de aramă sau de fier, ar fi putut să-şi 
cumpere sămânță de copii şi-ar fi trăit nestingheriţi în casa 
lor, lipsindu-se de parte femeiască. Azi dimpotrivă, noi, ca 
să primim o pacoste-n căminul nostru, întâi de toate 
suntem nevoiţi să irosim tot ce-am agonisit. 

Dar iată şi dovada că femeia nu-i decât o grea 


năpastă. Părintele care a zămislit-o şi-a crescut-o, când 
vrea s-o mute într-un alt cămin <al unui soţ>, îi dă şi 
zestre pe deasupra, numai să scape repede de soiul râu. În 
schimb, nătângul ce primeşte această scorpie în casă, de 
fericire îşi încarcă nemernica, precum un idol, cu cele mai 
frumoase daruri; şi astfel i se risipeşte nefericitului 
belşugul. Oricum el are parte de povară: fie ca, socrii lui 
fiind de neam ales, se străduie ca nu cumva să piardă o 
nevastă cârcotaşă, fie că, dacă-i însurat cu o nevastă 
cumsecade, dar din familie săracă, încearcă să se- 
ncredinţeze că l-a blagoslovit destinul, nemaiţinând seama 
de lipsuri. 

Mai nimerit e să aduci în casă o nimenea, o 
prostănacă, dar nerozia poate fi şi ea primejdioasă. Urăsc 
femeia, dacă e vicleană. Ferească-mi zeii vatra de vreuna 
mai înţeleaptă decât i se cade! în cele înțelepte mai 
degrabă trezeşte Kypris toată desfrânarea; pe cele simple 
mintea scurtă le apără de căpială. 

Apoi, aproape de neveste, să nu roiască slujitoare! 
mai binear fi să le păzească jivine mute şi colţate, să le 
împiedice de a vorbi cu cineva şi de a asculta pălăvrăgeala 
slugilor. Azi, dinlăuntrul caselor, femeile nemernice urzesc 
nemernicii şi slugile le duc afară, ca să se-nfăptuiască. 

La fel şi tu, chip ticălos! venind la mine, m-ai 
îndemnat să necinstesc inviolabilul iatac al tatii. Cu apă de 
izvor mă voi spăla de pângărire şi-mi voi purifica urechile. 
Cum aş putea să cad cu tine la învoială păcătoasă, eu care 
mă socot mânjit fie şi numai pentru că am auzit 
îndemnurile tale? Să ştii că vei scăpa, femeie, doar datorită 
pietăţii mele. Căci dacă nu m-ai fi legat prin jurământul pe 
care mi l-ai smuls în faţa zeilor, n-aş fi putut să nu-i 
dezvălui totul lui Theseus. 

Acum, atâta timp cât va lipsi din ţară tatăl meu, voi 
părăsi palatul, iar gura mea va fi tăcută. Dar îmi voi însoţi 


părintele, când el se va întoarce şi voi vedea cu ce priviri îl 
veţi întâmpina, tu şi stăpâna ta. Cât despre îndrăzneala ta 
sfruntată, m-am lămurit din cele întâmplate. 

Fiţi blestemate! Voi uri femeile de-a pururi. Nu-mi 
pasă dacă s-ar susţine că spun mereu acelaşi lucru, 
deoarece şi ele sunt mereu la fel de rele. Să le înveţe 
cineva nedesfrânarea, iar dacă nu, să mi se-ngăduiască să 
le calc de-a pururi numele-n picioare. (Hippolytos 
părăseşte precipitat scena.) 

Phaidra 

Antistrofă 

Destin al femeilor! Jalnic destin: viaţă de cazne, 
speranţe-nşelate! 

Cu sprijinul cui voi rupe nodul funiei care mă 
strânge? 

Aiai! mi-am primit pedeapsa. 

Io! Glie şi Soare! 

Cum să mă smulg din cleştile sorții? 

Cum să-mi ascund suferinţa, dragile mele? 

Ce zeu va voi să mă mântuie? 

Ce muritor îmi va fi de-ajutor sau fi-va părtaş la 
faptele mele nemernice? 

Un trai împletit cu astfel de cazne îmi pare o cale 
fără ieşire. 

Ah! dacă pe lume se află o năpăstuită, aceea sunt eu. 

Corifeul 

Aiai! s-a împlinit amarul! Stăpână, iscusinţa slugii 
tale n-a fost de folos. 

PHAIDRA (adresându-se doicii) 

Ce mi-ai făcut, femeie mârşavă, o tu, pierzania 
prietenilor tăi? Să te lovească Zeus, înaintaşul meu, cu 
fulgerul, să te prefacă în cenuşă! Au un ţi-am spus, au, 
prevăzându-ţi gândul, nu ţi-am dat poruncă să păstrezi 
tăcere despre secretul meu ce mă pătează? Tu nu m-ai 


ascultat, iar ca urmare voi muri dezonorată. 

Şi totuşi trebuie să aflu altă cale. Hippolytos, cu 
inima încinsă de mânie, îi va vorbi tatălui său despre 
purtarea ta parşivă, prin care m-ai pierdut. [Va spune şi 
bătrânului Pittheus ce pătimesc.] Va umple toată ţara cu 
zvonuri de ruşine. 

Fiţi blestemaţi, tu şi oricine se grăbeşte să le dea 
prietenilor ajutor, dar fără învoirea lor şi astfel îi 
dezonorează! 

Doica 

Stăpână, ţi-am făcut un rău şi ai temei să mă 
învinuieşti, căci suferinţa te sleieşte şi-ţi strică dreapta 
judecată; dar, dacă îmi îngăduieşti, pot să răspund 
învinuirii tale. Eu te-am crescut şi ţin la tine, şi pentru 
boala ta am căutat un leac. Păcat că n-a fost să-l găsesc. Pe 
mine, dacă izbuteam, m-ai fi numit femeie înţeleaptă, dar 
pare-mi-se că înţelepciunea este doar noroc, doar 
nimereală. Phaidra 

Să fie drept? Să fiu cumva şi mulţumită că, după ce 
m-ai vătămat de moarte, acuma te grăbeşti să-mi ţii o 
cuvântare? 

Doica _ 

Ne pierdem vremea cu palavre. Într-adevăr, n-am fost 
prevăzătoare, dar tot mai este o speranţă de scăpare, fata 
mea. Phaidra 

Destul! Niciun cuvânt mai mult! Mi-ai dat şi 
adineauri dăunătoare sfaturi, m-ai îndemnat la mârşăvie. 
Lipseşte dinaintea mea! Vezi-ţi de treburile tale! (Doica 
iese.) Eu le voi rândui pe ale mele. (Se întoarce spre lor.) 

lar vouă, nobile neveste din Troizen, vă cer să-mi 
împliniţi numai o rugăminte: ascundeţi tot ce-aţi auzit într- 
o tăcere de mormânt. 

Corifeul 

Jurăm pe Artemis, pe sfânta fată a lui Zeus, să nu 


destăinuim nimic din tot ce-ai pătimit. 

Phaidra 

Ce-ai spus acuma este bine. Eu, după ce m-am 
frământat cu mintea, n-am desluşit decât o singură ieşire 
din restrişte, dacă doresc să le asigur copiilor un trai 
ilustru şi totodată să mă scutur de pacostea care m-apasă. 

Nu! Nu-mi voi face de ruşine vreodată neamul meu 
din Creta şi, după ce-am greşit amarnic, nu mă voi duce 
înaintea privirii lui Theseus vreodată, ca să-mi salvez biata 
mea viaţă. 

Corifeul 

Doar n-ai de gând să-ţi faci un rău fără ieşire! 
Phaidra 

Vreau să mă sting; prin ce mijloc, doar eu voi hotări. 
Corifeul 

O, nu! în numele lui Zeus! 

Phaidra 

Te rog să nu-mi dai sfaturi, decât spre cinstea mea. 
Eu, despărţindu-mă de viaţă, ştiu că voi face bucurie 
nimicitoarei mele Kypris. Voi fi învinsă de o dragoste 
amară. 

Dar este unul pentru care moartea mea va fi un greu 
blestem. Am să-l învăţ să nu privească de sus la chinurile 
mele. Împărtăşindu-l şi pe el din răul ce mă mistuie, se va 
tămădui de îngâmfare. (Intră în palat, urmată de 
slujitoarele care îi duc patul.) 

Corul 

Strofa 1 

Am vrea să ne-ascundem în hăuri de nestrăbătut, ori 
un zeu, dăruindu-ne aripi, să ne mute în stoluri fâlfâitoare. 

Am vrea să plutim pe valuri aproape de adriatice 
maluri, pe urmă, prin apa lui Eridanos, în părţile unde 
mâhnite fecioare îl jelesc pe Phaeton şi picură lacrimi de 
chihlimbar în palatul cu sumbre talazuri al tatălui lor409. 


Antistrofa 1 

Am vrea să ajungem în zbor pe malul sădit cu meri, 
unde cântă atât de frumos Hesperidele, mai departe de 
care stăpânul oceanului, al imensului lac porfiriu, nu-i mai 
oferă năierului cale. 

Acolo, aflată sub straja lui Atlas, e marginea cerului, 
sfântă, cu fântâni de ambrozie, lângă iatacul nunţii lui 
Zeus, tărâm roditor, lăcaş preaslăvit şi comoară de fericire 
divină410. 

Strofa 2 

Navă cretană cu aripi albe, tu, prin vuiet de valuri, 
prin unda sărată, ai adus-o pe doamna noastră dintr-un 
cămin fericit spre plăcerile unei nunţi urgisite! 

Semne de rău vestitoare ţi-au adumbrit plutirea, o, 
navă, sau la plecarea din Creta, sau la sosire, când oamenii 
mării, ajungând la Atena, regina cetăților, te-au legat cu 
odgoane vârtos împletite în portul pietros Munychia411 

şi-au coborât pe uscatul larg. 

Antistrofa 2 

Acolo a fost să se-aprindă dragostea necuvenită, 
teribila boală iscată de Aphrodita, care frânse inima 
Phaidrei. 

Iată, povara durerilor o copleşeşte. 

Şi-o funie va spânzura de tavanul iatacului său 
nuptial, şi-un laţ se va strânge pe gâtul ei alb. 

Aşa, rămânând credincioasă zeilor ocrotitori ai 
nunţii, îşi va păstra un renume neîntinat şi inima şi-o va 
scăpa de durerile dragostei. 

O SLUJITOARE (strigând din palat) 

Aiai! Oh! Ajutor! Daţi fuga, toţi ai casei! Ajutor! S-a 
spânzurat regina, soţia lui Theseus. 

Corifeul 

Vai, şi-a ţinut cuvântul! Stăpâna nu mai este; 
cadavrul ei atârnă sus, în la (412. 


Slujitoarea 

Aduceţi iute, cât mai iute, un fier cu două ascuţişuri, 
să i se taie nodul <funiei> ce o sugrumă! 

O VOCE DIN COR 

Ce-i de făcut, prietenelor? Oare să mergem în palat şi 
să desfacem laţul care gâtuie regina? 

Altă voce din cor 

De ce? Nu sunt acolo servitori <ca s-o ajute>? în 
viaţă nu-i cuminte să fii prea zelos. 

Slujitoarea întindeţi bietul trup fără suflare. Amarnic 
îi va fi stăpânului să-şi vadă moartă straja vetrei sale. 

Corifeul 

Aţi auzit? S-a stins sărmana Phaidra. Curând îi vor 
aşterne trupul <pe un pat>. (Theseus intră în scenă ca 
pelerin cucernic, însoțit de câţiva oameni din gardă. Pe 
cap poartă cunună, semn că a primit răspuns favorabil din 
partea unui oracol.) 

Theseus 

Femeilor, nu ştiţi cumva de ce se strigă în palat? 
Răzbate-afară larmă grea de slujitori. (Urmează un 
moment de linişte.) 

Este ciudat: revin, după un drum pios, acasă şi nu îşi 
dă silinţa nimeni să-mi deschidă poarta, să mă întâmpine 
cu bucurie şi să-mi ureze bun venit. Eu sper că bătrâneţea 
lui Pittheus n-a pătimit nimic. El este fără îndoială încărcat 
de ani, totuşi m-ar întrista plecarea lui din casa mea413. 

Corifeul 

Năpasta n-a surpat un om bătrân, Theseus. Vei fi 
îndurerat de pierderea cuiva în floarea vârstei. 

Theseus 

Doar nu i-a fost răpită viaţa vreunuia din fiii mei? 

Corifeul 

Nu, ei trăiesc, dar mama lor e moartă: o pacoste şi 
mai grozavă. 


T HESEUS 

Ce spui? Soţia mea s-a prăpădit? în ce împrejurare? 
Corifeul 

S-a spânzurat cu laţul unei frânghii atârnate de o 
grindăx Theseus 

Ce rău o chinuia? Ce întâmplare blestemată a silit-o? 
Corifeul 

Atâta ştim, Theseus, căci nu de multă vreme stăm 
lângă palat şi lăcrimăm pentru nenorocirea ta. 

THESEUS (smulgându-şi cununa de pe cap) 

Aiai! De ce, întors din sfânt pelerinaj, mai port pe cap 
cununa de frunze împletite? Hai, slujitorilor, daţi jos 
zăvoarele, deschideţi porţile, să-mi văd soţia moartă - o 
jalnică privelişte! (Se deschide poarta palatului, prin care 
se vede trupul fără viaţă al Phaidrei, întins pe pat. Regina 
moartă este înconjurată de servitori414.) 

Corul 

Strofa 1 

Io, io! sărmano! Restrişte nebună! 

După ce-ai pătimit, după ce-ai săvârşit, se prăbuşeşte 
palatul. 

Aiai! tu n-ai şovăit să pieri de o moarte hidoasă, 
nesfântă, prin lucrul mâinilor tale necruțătoare! 

Ce putere, sărmano, te-a rostogolit în bezna morţii? 

Theseus 

Strofa 2 

Vai mie, ce chin! Din noianul de rele câte mi-au fost 
hărăzite acesta e cel mai mare, o Soartă! 

Căzut-a peste mine, grea, şi peste casa mea, 
năprasna de nespus, trimisă de un duh răzbunător. 

Ah! viaţa şi pofta de viaţă îmi sunt spulberate. 
Privesc înainte, sărmanul de mine, şi văd o mare de patimi. 

Din ea înotătorul nu mai atinge malul, din marea cu 
talazuri umflate de restrişte. 


Cu care cuvânt potrivit să numesc, bietul de mine, 
urgia destinului tău, o Phaidra? 

Precum o pasăre ce mi-a scăpat din mâini, tu ai 
plecat în zbor întins spre Hades. 

Aiai! Aiai! suferinţe smintite, smintite! 

De foarte departe vine blestemul zeilor care mă 
pierde, răsplată amarnică pentru păcatele vreunui strămoş 
din vechime. 

Corifeul 

Tu nu eşti singurul lovit de nenoroc, o rege! Mulţi 
oameni şi-au pierdut, ca tine, soțiile iubite. 

Theseus 

Antistrofa 2 

Vreau să cobor sub pământ, în subpământescul 
amurg, sărmanul de mine, în bezna morţii. 

Fiind lipsit de scumpa ta făptură, această moarte-mi 
pare-a fi mai mult sfârşitul meu decât al tău. 

Oare cine-mi va spune fără ocol cum de-a pătruns în 
sufletul tău, sărmano, ispita morţii? 

Cine-mi va spune ce s-a petrecut? Oare palatul meu 
regesc adăposteşte în zadar atât amar de slugi? 

Vai mie, <lipsit> de tine, ce tristă-mi va fi 
întoarcerea, Phaidra, în odăile mele îndoliate, oropsitul de 
mine! 

Durere de nespus, neîndurată! Sunt nimicit, palatul 
mi-e pustiu, copiii-mi sunt orfani de mamă. 

Preascumpă soţie, m-ai părăsit, o tu, cea mai bună 
din câte-au trăit cândva sub privirile Soarelui, învăpăiate, 
şi sub cerul nocturn scăpărând de stele! 

(în timpul tânguirilor lui Theseus, femeile din lor au 
remarcat o scrisoare legată de mina Phaidrei.) 

Corul 

Antistrofa 1 Sărmane, sărmane, câtă urgie în casele 
tale! 


Pleoapele noastre se umplu de lacrimi curgând în 
valuri şi tremurăm dinainte la gândul celor ce stau să 
urmeze. 

THESEUS (remarcând scrisoarea) 

Priviţi aici, priviţi! Ce taină va dezvălui scrisoarea 
care spânzură de mina sa iubită? Sau poate mai degrabă, 
sărmana, pe tăblițe, şi-a scris dorinţele din urmă în 
legătură cu copiii şi patul căsniciei. Fii liniştită, Phaidra! 
Nicio femeie nu te va înlocui în aşternutul şi în casa lui 
Theseus. 

Ah! Iată, semnele înscrise de pecetea inelului de aur 
al celei care nu mai este parcă-mi vorbesc de dincolo de 
moarte. Acum să dezlegăm pecetea şi să vedem ce vor 
tăbliţele să spună. (Theseus rupe sigiliul scrisorii, desface 
tăbliţele şi citeşte.) 

Corul 

Aiai! la şiragul năpastelor se-adaugă alta, şi mai 
cumplită, trimisă de zei. Ah! cum vom putea să trăim mai 
departe după cele-ntâmplate? 

Casa regală se năruie; am zice că nu mai rămâne 
piatră pe piatră. 

Corifeul 

O zeilor, fie-vă milă, dacă se poate, de neamul acesta! 
Luaţi-mi în seamă ruga! 

Dar, iată, o rea presimţire mă face să prorocesc un 
dezastru. 

Theseus 

Vai, grozăvie după grozăvie! Vai, lovitură după 
lovitură! De ne-ndurat, de nerostit. 

Corifeul 

Dar ce s-a întâmplat? Vorbeşte, dacă e îngăduit să 
aflu. Theseus 

Strigă scrisoarea, vesteşte o crimă. 

Unde să fug de povara durerilor mele? 


Mă simt prăbuşit, nimicit sunt. 

Ce glas răbufneşte, ce glas, din tăblițe, sărmanul de 
mine? 

Corifeul 

Aiai! Cuvintele acestea prevestesc mari suferinţe. 

Theseus 

Eu, faţă de-această crimă sfruntată, nu-i pun zăvor 
gurii mele; voi da în vileag mârşăvia. Ascultă, cetate! 

Hippolytos a îndrăznit să-mi pângărească silnic 
aşternutul şi să insulte ochiul sacru al lui Zeus. O tată 
Poseidon, odinioară mi-ai făgăduit să-mi împlineşti trei 
rugăminţi. Du-mi azi la împlinire una: răpune-l pe feciorul 
meu. Să nu apuce viu sfârşitul zilei, de mi-ai făcut 
făgăduinţe-adevărate. 

Corifeul 

De dragul zeilor, stăpâne, retrage-ţi rugămintea! Vei 
recunoaşte mai târziu că ai greşit. Ascultă-mă! 

T HESEUS 

Nici gând! Şi pe deasupra, îl voi goni din ţară. Aşa, 
din două lovituri, va fi atins barem de una: fie că Poseidon 
îmi va urma blestemul şi-i va trimite leşul la porţile lui 
Hades, fie că, izgonit din patrie, va merge prin străini, ca 
să îndure vitregia unei vieţi rătăcitoare415. 

Corifeul 

Dar iată, chiar acum soseşte însuşi fiul tău 
Hippolytos. Dă-i un răgaz, rege Theseus, mâniei tale 
blestemate, alege calea cea mai de folos neamului tău. 
(Intră Hippolytos, însotit de vânători.) 

Hippolytos 

Te-am auzit vorbind cu glas înalt şi am venit în grabă, 
tată, dar nu ştiu pricina mâhnirii tale; aş vrea s-o aflu de la 
tine. 

Vai, ce zăresc aici? Soţia ta e fără viaţă, tată! Să fie 
moartă? Cum e cu putinţă? Abia m-am despărţit de ea; nu 


e mult timp de când încă privea spre cerul luminos. Ce-a 
pătimit? Cum a pierit? Vreau, tată, să-mi răspunzi. Căci 
omul este lacom să cunoască totul, chiar şi în ceasul unor 
întâmplări nefericite. Tu taci? Tăcerea, la restrişte, nu e de 
folos. Nu este drept, părinte, să-i ascunzi durerile unui 
prieten, de fapt mai mult decât prieten416. 

Theseus 

O muritorilor, prea tare vă siliţi în van! La ce vă 
foloseşte să deprindeţi mii de arte, la ce vă folosesc atâtea 
iscusinţe şi-atâtea căutări, când nu cunoaşteţi un mijloc de 
a-i învăţa să fie înţelepţi pe cei ce nu sunt <câtuşi de 
puţin>? 

Hippolytos 

Ar fi neîntrecut maestrul despre care îmi vorbeşti, în 
stare din smintit să facă om cuminte. Dar, tată, nu-i timp 
pentru cugetări subţiri. Mă tem să nu-ţi fi tulburat durerile 
vorbirea. Theseus 

Vai, muritorilor le-ar trebui un semn pe care să se 
bizuie când îşi aleg prietenii, un mijloc de a desluşi, în 
inimă, care-i prietenul adevărat şi care dimpotrivă. lar 
fiecare om ar trebui să aibă două glasuri: un glas al 
adevărului şi altul oarecare, pentru ca glasul drept să-l 
poată dovedi pe cel viclean şi astfel niciodată să nu fim 
traşi pe sfoară417. 

Hippolytos 

Vreunul din apropiații tăi m-a ponegrit cumva? îţi 
pare că sunt vinovat, deşi n-am nicio vină. Mă uluiesc, mă 
năucesc, într-adevăr, aceste vorbe stranii, trădând o 
judecată ieşită din făgaşe. Theseus 

Cât de nemernică poate să fie mintea muritorilor! 
Neruşinarea lor sfruntată n-are margini. Dacă sporeşte 
pururi şi se umflă cu fiecare nouă generaţie, dacă urmaşii 
sunt mereu mai ticăloşi decât înaintaşii, atunci mă tem că 
zeii vor fi nevoiţi să facă un al doilea pământ, în care să 


hălăduiască nedrepţii şi destrăbălaţi! 

Uitaţi-vă la blestematul zămislit de mine, care mi-a 
pângărit culcuşul şi căruia cregina> moartă i-a dat de gol 
nemernicia. Hai, dacă tot m-ai întinat, arată-mi faţa ta! 
Apropie-te şi priveşte-mă în ochi418. 

Deci tu eşti sufletul ales ce zăboveşti în preajma 
zeilor! Tu eşti neprihănitul, flăcăul neatins de nicio 
slăbiciune! Dar nu mă voi încrede în ifosele tale, nici nu-i 
voi acuza pe zeii <tăi ocrotitori> că sunt neghiobi şi 
căpiaţi. Înalţă-te, plin de mândrie, faleşte-te cu prânzurile 
tale fără carne! Ia-l pe Orpheus de domn şi de profet, 
îmbată-te cu fumul scrierilor lui! Acum te-ai dat de gol419. 

De-atare oameni lumea trebuie să se ferească; o spun 
eu, sus şi tare, tuturor. Ah! rostitorii vorbelor măreţe pun 
ruşinoase uneltiri la cale! 

Soţia mea s-a omorât. Tu poate crezi că moartea ei te 
va salva. Ba tocmai asta mai vârtos te-nvinuieşte, o răul 
răilor! Ce jurăminte, ce discursuri pot să fie mai presus de- 
atare mărturie zdrobitoare, încât să te scutească de 
pedeapsă? 

Vei spune că regina te ura şi că bastardul e duşmanul 
înnăscut al fiilor legitimi. Dar cum de şi-a vândut aşa de 
ieftin viaţa, de ce, ca să te piardă, şi-a jertfit ceea ce nouă 
ne era atât de scump? Sau vei susţine că bărbaţii sunt 
scutiţi de nebunia <dragostei>, că doar femeile, din fire, 
sunt înclinate spre desfrâu? Prea bine ştiu că tinerii nu se 
împotrivesc mai tare ca femeile, când Kypris le-nfierbântă 
sângele. [lar bărbăţia <dimpotrivă> şi mai stăruitori îi 
face.] 

Dar contra ta, eu nu mai trebuie să strâng dovezi, 
căci iată martorul cel mai necruţător: cadavrul ei. 
Degrabă! părăseşte ţara! porneşte în exil, dar fără să te 
duci vreodată în Atena, cetatea de nemuritori clădită420, 
şi nicăieri între hotarele pământului în care porunceşte 


lancea mea! 

De m-aş îndupleca în faţa ta, după asemenea jignire, 
tâlharul isthmic, Sinis, ar striga că nu eu l-am ucis, că în 
zadar m-am lăudat cu moartea lui, iar stâncile spălate de 
talazuri, unde şi-a dat sfârşitul Skeiron, ar dezminţi că 
braţul meu loveşte greu răufăcătorii421. Corifeul 

Cum aş putea numi «oblăduit de soartă» un muritor, 
ori ei - ne-ar fi? Chiar cei sus-puşi, cum bag de seamă, sunt 
răsturnaţi din slava lor. 

Hippolytos 

Cumplită este, tată, mânia sufletului tău stârnit, dar 
în această întâmplare, care ţi-a dat prilejul să rosteşti o 
strălucită cuvântare, dacă am sta să cercetăm, ceva nu-i 
câtuşi de puţin frumos. Nu mă pricep să ţin discursuri 
înaintea gloatei, dar în tovărăşia mai restrânsă a unora de 
vârsta mea pot să vorbesc. Aşa e, are fiecare tainul lui de 
înzestrare: bărbaţi nu foarte înţelepţi sunt vorbitori ce ştiu 
să zguduie mulţimea. Dar iată că sunt nevoit să cuvintez; 
faţă de-asemenea năpastă nu pot să-mi ţin legată limba. 

Întâi am să răspund la prima ta învinuire, prin care 
socoteai că mă vei amuţi şi spulbera. Tu vezi lumina zilei, 
vezi pământul. Nu se găseşte nicăieri, chiar dacă nu te 
învoieşti <cu mine>, un om cu suflet mai curat decât al 
meu. Am învăţat de mult să vencrez, cucernic, zeii, pe 
urmă să-mi aleg prieteni, care, departe de-a umbla pe căi 
cotite, n-ar îndrăzni să dea îndemnuri criminale, nici să-i 
ajute pe apropiații lor la fapte ruşinoase422. Eu, tată, nu- 
mi bat joc de cei cu care am pecetluit tovărăşie, ci pentru 
toţi prietenii, fie că sunt de faţă, fie că lipsesc, rămân 
acelaşi. 

Şi dacă este un păcat în care n-am căzut vreodată, 
acela-i tocmai cel de care crezi c-ai izbutit să mă acuzi. 
Căci până astăzi trupul nu mi l-am întinat; n-am cunoscut 
femeie; nu ştiu ce-i dragostea decât din auzite şi din vreo 


câteva picturi văzute, pe care însă nu ţin să le văd din nou. 
Da, sufletul îmi este feciorelnic! 

Dar poate tu nu recunoşti că sunt fără prihană. 
Arată-mi ce anume m-ar fi ispitit. Soţia ta era cumva 
femeia cu trupul cel mai minunat din lume? Speram cumva 
să mă înstăpânesc pe casa şi averea ta, intrând în 
aşternutul moştenitoarei tale? înseamnă că aş fi nebun, 
fără un dram de minte. 

Vei spune, poate, că tânjeam după domnie. Defel! N- 
ar fi din partea mea dovadă de înţelepciune, cu toate că 
adeseori dorinţa de putere perverteşte muritorii. Eu vreau 
să fiu învingător, pe primul loc la jocurile cele mari ale 
elenilor, iar în cetate îmi doresc numai un loc secund şi să 
mă bucur de o soartă bună, mereu în mijlocul unor prieteni 
vrednici. Aşa pot să-mi trăiesc în voie viaţa, iar lipsa 
oricărei primejdii e un har mai scump decât e sceptrul 
ţării423. 

Mai vreau să-ţi spun un singur lucru; pe celelalte le 
cunoşti. O, de-aş avea un martor, care să susţină despre 
mine că sunt fără pată, şi de-ar fi vie Phaidra, ca să-mi 
audă apărarea, chiar faptele te-ar îndruma să afli care sunt 
<adevăraţii> vinovaţi. 

Dar, iată, nu-mi rămâne decât să-i invoc pe Zeus, 
chezaşul jurămintelor, pe Gaia, temelia tuturor, şi să mă jur 
că nu ţi-am vătămat vreodată căsnicia, că de soţia ta nu m- 
am apropiat nici cu dorinţa, nici cu gândul. 

Îi rog <de-asemenea pe zei> să pier nemernic, fără 
nume, lipsit de patrie şi casă, rătăcitor gonit din ţară, nici 
marea, nici pământul să nu-mi primească trupul, de-am 
săvârşit vreun păcat! 

Poate o spaimă a împins-o pe Phaidra să-şi ridice 
viaţa. Nu ştiu şi nu-mi este îngăduit să spun mai multe. Ea 
s-a păstrat fără prihană, cu toate că-i lipsea virtutea 
castităţii; în schimb eu am avut-o şi-am slujit-o, dar nu a 


fost să fie spre folosul meu. 

Corifeul 

Desigur, mărturia ta te poate dezvinovâăţi şi trebuie 
crezute jurămintele ce le-ai rostit în faţa zeilor. 

Theseus 

Ah! cât este de iscusit în prefăcătorii şi viclenii! 
întemeinduse pe bunătatea mea, el speră să-mi înmoaie 
sufletul, pe care tot el l-a jignit. 

Hippolytos 

Ceva mă miră, tată, în purtarea ta: dacă eram eu 
tatăl tău şi tu erai feciorul meu, şi dacă îndrăzneai să te 
atingi vreodată de soţia mea, te omoram pe loc; nu-mi 
ajungea să te gonesc din ţară. 

Theseus (batjocoritor) 

Ce bine ai spus asta! Nu; n-ai să mori aşa. Căci 
moartea grabnică, pentr-un atare criminal, e o pedeapsă 
prea uşoară. Tu te vei stinge în exil, rătăcitor, departe de 
pământul patriei, deoarece te-ai pedepsit tu însuţi. Vei 
îndura pe sol străin tot răul unui trai nemernic; aceasta e 
simbria unui ticălos ca tine. 

Hippolytos 

Vai mie! Ce gândeşti să faci? De ce nu vrei să mai 
aştepţi? Cu timpul se va dovedi că n-am minţit. Nu mă goni 
din ţară. 

Theseus 

Ba dincolo de răsăritul pontic sau de hotarele 
atlantice te-aş alunga, dacă mi-ar sta-n putere424. Atât îmi 
este de urâtă faţa ta! 

Hippolytos 

Cum? Fără să ţii seama de jurământul meu şi fără să 
întrebi vreun profet, mă vei zvârli, nejudecat afară din 
pământul ţării? Theseus 

Scrisoarea aceasta nu e lucrul întâmplării, cum sunt 
tăbliţele profeților; ea - ţi dovedeşte vina şi trebuie 


crezută. lar păsările care trec deasupra capetelor noastre 
n-au decât să zboare sănătoase425. 

Hippolytos 

De ce nu mi-aş deschide gura <să vorbesc>, o zeilor, 
când, iată, mă sfârşesc prin voi, în faţa cărora mă-nchin? 
Dar nu, mai bine tac. Tot nu m-ar crede cel pe care am 
nevoie să-l conving şi în zadar aş rupe jurământul ce mă 
leagă. 

Theseus (ironic) 

Ce suflet mare! Cât mă faci să sufăr! Ce mai aştepţi? 
Afară din pământul ţării mele! 

Hippolytos 

Pe ce drum s-o apuc, sărman de mine? Cine va găzdui 
în casa lui pe surghiunitul încărcat cu astfel de învinuire? 

Theseus 

Du-te la cineva care primeşte călduros pe cei care 
seduc şi pierd femeile şi fac tovărăşie cu toată mârşăvia! 

Hippolytos _ 

Aiai! Mi-e inima străpunsă, mă năpădeşte plânsul. Îţi 
pare că sunt vinovat şi te încrezi într-o părere. 

Theseus 

Atunci să fi gemut şi să fi cumpănit, când ai avut 
curajul să-mi necinsteşti soţia. 

Hippolytos 

O ziduri ale casei, prindeţi glas, fiţi martore că nu 
sunt păcătos! 

Theseus 

Acum strigi unor martori muţi să te ajute, dar 
moarta, fără barem un cuvânt, arată că eşti vinovat. 

Hippolytos 

De ce nu pot să mă privesc pe mine însumi şi să 
plâng pentru năpasta care mă căzneşte? 

Theseus 

Te-ai nărăvit, într-adevăr, să te respecţi mai mult pe 


tine decât îndatoririle faţă de tatăl tău. Şi încă mai susţii 
că eşti om drept. 

Hippolytos 

O mamă oropsită! O naştere amară! Nimeni din cei 
care mi-s dragi - ferească zeii! - să nu fie bastard! 

Theseus 

Zvârliţi-l, servitorilor! Daţi-l afară! Aţi asurzit? El nu 
mai este decât un străin, v-am spus-o adineauri. 

Hippolytos 

Nu! Va fi vai şi-amar de pielea celui care m-ar atinge. 
Tu însuţi, dacă asta vrei, goneşte-mă din ţară. 

Theseus 

Te voi goni, de nu-mi asculţi porunca; şi nu voi 
suspina pentru exilul tău. (Theseus pleacă urmat de gărzi.) 

Hippolytos 

Deci soarta mea e hotărâtă. Vai mie, ce nenorocire! 
Acesta-i adevărul, ştiu; dar nu ştiu să mi-l lămuresc. (Se 
întoarce spre statuia şi altarul zeiţei Artemis.) 

O tu, zeiţa cea mai scumpă mie, născută de Leto, 
însoţitoare dragă, tovarăşă de vânătoare, eu mă voi duce 
în exil, departe de Atena strălucită. 

Rămâi, cetatea mea, cu bine! Rămâi cu bine, glie a lui 
Erechtheus! Şi tu, câmpie a Troizenei, în care tinerii au 
parte de viguroase bucurii, rămâi cu bine! De azi încolo n- 
am să te mai văd şi n-am să-ţi mai vorbesc. 

Veniti, voi tinerii crescuţi cu mine împreună, uraţi-mi 
cale bună, petreceţi-mă până la hotarul ţării! Voi niciodată 
nu veţi întâlni, chiar dacă tatăl meu tăgăduieşte, un 
muritor mai virtuos ca mine. (Pleacă însoțit de oamenii 
săi.) 

Corul 

Strofa I 

La gândul că zeii ne poartă de grijă ne simţim întărite 
şi neînfricate, dar speranţa secretă că este o providenţă 


<divină> ni se sfărâmă în faţa ursitelor omului şi-a 
întâmplărilor lumii. 

Totul e neaşezare, iară şi iară. 

Pe muritori nestatornicul Timp întruna îi mută în 
mişcătoare meleaguri. 

Antistrofa 1 

Fie ca zeii, în urma rugilor noastre, să ne dea 
fericire, belşug şi pace în inimi nebântuite de chinuri! 

Să nu se adune în noi nici prea severă virtute, nici 
prea nemernică deşertăciune. 

Zilnic şi lesne gata să ne schimbăm înclinările, fie-ne 
îngăduit să-ntâlnim mereu fericirea de-a lungul vieţii! 

Strofa 2 

Dar cugetul nostru se tulbură, când vedem 
petrecându-se astfel de neaşteptate năpaste. 

lată cum astrul Atenei, cel mai strălucitor din toată 
Hellada, este-alungat, alungat de părintele său mânios, 
spre alte meleaguri. 

O țărm nisipos al patriei, stejariş al munţilor noştri 
prin care vâna lighioane cu haita copoilor săi năvalnici pe 
urmele Diktynnei, marea zeiţă! Antistrofa 2 

El nu-şi va mai duce caii veneţi prin Limne, ciocul de- 
ntreceri> unde răsună copitele unor fugari încercaţi. 

Muza lipsită de somn, ce stârnea mereu fremătarea 
lirei, acum va fi mută în casa strămoşilor săi. 

Nu vor mai fi lăsate cununi şi ghirlande prin poienile 
codrilor, molcome, unde întârzie Artemis. 

Hippolytos, când vei pleca în exil, se va potoli 
gâlceava fecioarelor care tânjeau să încheie cu tine 
logodnă şi nuntă. 

Epodă 

lar nouă, năpasta ce te-a copleşit ne va face de 
neîndurat zilele noastre înlăcrimate. 

O mamă muncită, Leto, în zadar ai născut! 


A voastră e, zeilor, vina. 

Surorilor sfinte, Charitelor426, de ce-ngăduiţi să 
plece departe de solul patriei lui 

cornul> acesta, sărmanul, nevinovat, pe care-l 
doboară blestemul statălui său>. 

Corifeul 

Priviţi, se-ndreaptă cineva în fugă spre palat, cu faţa 
încruntată. E unul din însoțitorii lui Hippolytos. (Intră 
vestitorul.) Vestitorul 

Femeilor, unde-i Theseus? Unde-aş putea să-l aflu pe 
stăpânul ţării? Să-mi spuneţi, dacă ştiţi. 

Corifeul 

Stăpânul, iată, tocmai iese din palat. (Revine în scenă 
Theseus.) 

Vestitorul 

Theseus, aduc o veste proastă, prilej de întristare 
pentru tine şi pentru toţi locuitorii din Atena şi Troizen. 

Theseus 

Ce s-a mai întâmplat? Ce nouă grozăvie s-a abătut 
deodată asupra celor două cetăţi învecinate? 

Vestitorul 

Hippolytos s-a prăpădit sau e pe moarte. Lumina 
pentru el se stinge; abia dacă o mai zăreşte. 

Theseus 

De mâna cui a fost răpus? Avea vreun duşman, care 
s-a răzbunat deoarece i-a siluit nevasta, precum mie? 

Vestitorul 

A fost răpus de roţile carului său, în urma 
imprecaţiilor gurii tale, prin care l-ai rugat pe marele 
stăpân al mărilor să-ţi piardă fiul. 

Theseus 

O zeilor! O Poseidon! într-adevăr îmi eşti părinte, 
căci tu blestemul meu l-ai auzit. Cum a pierit? Vorbeşte! 
Cum l-a izbit Dreptatea, cum s-a prins în cursă cel care m- 


a necinstit? Vestitorul în preajma țărmului săpat de valuri, 
noi ţesălam coamele cailor şi lăcrimam deoarece aflasem 
că Hippolytos nu se va mai întoarce niciodată la Troizen, 
fiind gonit de tine în exil, sărmanul. 

Apoi veni şi el, iar plânsul lui pe țărm era la fel de 
trist precum al nostru. Şi după el sosi o ceată mare de 
prieteni, însoțitorii lui. 

La un răstimp, înăbuşindu-şi plânsul, zise: 

«De ce să mă frământ atâta? Va trebui să împlinesc 
porunca tatii. Hai, înjugaţi-mi, slujitorilor, la car fugarii 
purtători de hamuri! Aceasta nu mai este ţara mea.» 

Îndată, fiecare ne-am aşternut pe lucru şi mai curând 
decât sar povesti noi ne-am înfăţişat stăpânului cu telegarii 
înhămaţi. El prinde frâiele în mâini şi, dintr-un salt, îşi vâră 
tălpile în cele două încălțări din car427. Apoi, cu braţele 
spre cer, se roagă zeilor: 

«O Zeus, ia-mi viaţa, dacă sunt nelegiuit din fire şi fă- 
l pe tatăl meu să înţeleagă - fie că voi muri, fie că voi privi 
încă lumina - cât de amarnic m-a nedreptăţit!» 

După aceste vorbe, luând în mână boldul, el îşi 
îndeamnă caii. Noi cei din slujba lui, în jurul cailor, în 
preajma frâielor, ne însoţeam stăpânul pe drumul drept ce 
duce spre Argos şi Epidauros428. 

Trecând, zoriţi, peste hotarul ţării, ne-am pomenit 
într-o pustietate, un țărm stâncos ce se ridică deasupra 
Golfului Saronic429. Acolo, din adâncuri, de parcă Zeus ar 
fi tunat de sub pământ, un zgomot s-a întins prin valuri şi 
țărmul a răspuns cu vuiete de groază să le-auzi. Caii, 
ciulind urechile, îşi înălţară boturile-n aer. Pe noi ne-a 
năpădit o spaimă de copii: de unde răbufnea cumplita 
voce? 

Uitându-ne în depărtare, spre râpele bătute de valuri 
sunătoare, am desluşit o trâmbă de apă nelumească, suind 
până la cer, încât n-am mai văzut nici stâncile 


Skeironiene430, nici promontoriul lui Asklepios431, nici 
Isthmul. Apoi, umflându-se mereu şi împroşcând în toate 
părţile talazuri înspumate, înalta trâmbă năpădi faleza pe 
care-nainta cvadriga noastră. 

Dar, iată, printre valuri, din muntele de apă marea 
lepădă un taur monstruos, sălbatic, al cărui muget se lăţi 
pe tot pământul, iar drept răspuns mugi năprasnic şi ecoul. 
Era peste puterea omenească să priveşti atare arătare. 

Şi telegarii-au fost cuprinşi de-o spaimă fără seamăn. 
Stăpânul lor, obişnuit cu felul şi năravurile cailor, apucă 
hăţurile, hotărât, în mâini, trăgându-le cu forţă, precum 
năierul vâsla, şi le petrece peste mijloc, şi se propteşte-n 
ele, lăsându-se spre spate. Dar telegarii, sfărâmând în falei 
zăbalele călite, ţâşnesc în goană mare şi nu le pasă nici de 
braţul care-i mână, nici de dârlogi şi nici de carul bine 
întocmit. lar când Hippolytos, încrâncenat la cârmă, vrea 
să le-ndrepte goana spre câmpia moale, ivindu-se în faţa 
lor, ca să-i întoarcă, dihania de taur înnebuneşte caii. Şi 
când dau iama către stânci, turbaţi de groază, <dihania> 
zorind pe lângă car, îi urmăreşte în tăcere. 

Apoi, lovindu-se de-o stâncă, obada unei roţi se 
frânge, iar carul se răstoarnă. Se risipesc în ţăndări spiţe, 
osii şi butuci de roată; rămân doar rămăşiţe-amestecate. 
Bietul Hippolytos, împleticit în şleauri, ţinut de legături 
întortocheate, e tras în jos şi capul său iubit e vătămat de 
stânci, şi carnea sa e sfâşiată, şi scoate ţipete îngrozitoare: 

«Staţi, telegarilor hrăniţi în grajdurile mele, nu mă 
zdrobiţi de moarte! De ce m-ai blestemat, părinte-al meu? 
Veniţi, salvaţi un om nevinovat!» 

Eram destui care voiam să-l ajutăm, dar rămăsesem 
mult în urma lui. În vremea asta, desprinzându-se din 
legături, ieşind din încâlceala hamurilor, nu ştim cum, s-a 
năruit şi-n el abia mai pâlpâia un capăt de suflare. Pe dată 
caii şi năprasnica dihanie de taur se făcură nevăzuţi, bag 


seama după stâncile falezei, nu ştim unde. 

Eu sunt, o rege, doar un sclav din casa ta, dar 
niciodată n-aş putea şi nici n-aş vrea să cred că fiul tău e 
vinovat de-o mârşavă nelegiuire. Nu! Chiar dacă s-ar 
spânzura femeile din lumeantreagă şi-ar înnegri toţi pinii 
unui munte cu litere acuzatoare, tot nu m-aş îndoi că <fiul 
tău> a fost un suflet nobil. 

Corifeul 

Aiai! S-a împlinit cumplita nenorocire fără seamăn! 
Ursita e necruțătoare; ea nu îngăduie scăpare. 

Theseus 

A fost o bucurie pentru mine să te-ascult, căci îl uram 
pe omul care a-nlesnit aceste suferinţe; acum însă, 
gândindu-mă smerit la zei şi amintindu-mi că Hippolytos e 
trup din trupul meu, nu mai încerc pentru năpasta lui nici 
bucurie, nici mâhnire. 

V ESTITORUL 

Noi ce să facem? Să-l cărăm aici? Nefericitul! Sau 
cum să ne purtăm altminteri? la seama: fiul tău a fost 
răpus de nenoroc. Nu te-arăta necruţător, ascultă-mi 
sfatul. 

Theseus 

Aduceţi-l aici, sub ochii mei, pe cel care tăgăduia că 
mi-ar fi pângărit culcuşul. Cuvântul meu şi răzbunarea 
Cerului îl vor sili să recunoască. (Vestitorul pleacă.) 

Corul 

O Kypris, tu faci să se-ncline sufletul plin de trufie al 
zeilor şi-al muritorilor! 

Alături de tine, Bros, cu aripi smălţate, în zbor 
năvalnic,  împresoară pământul şi marea sărată, 
răsunătoare. 

El farmecă inima înnebunită a celor pe care-i atinge 
aripa lui de aur, stârneşte jivinile munţilor, lighioanele 
mărilor şi tot ce hrăneşte Gaia sub văpaia privirilor 


Soarelui; el farmecă omul. 

O Kypris, atoateregină, cu slavă doar tu stăpâneşti 
peste toate! 

(În timp ce Theseus şi Corul stau cu faţa spre statuia 
Aphroditei, din partea opusă a scenei apare Artemis, cu 
arc şi tolbă de săgeți. Ea se opreşte lângă propria sa 
statuie sau rămâne suspendată în aer432.) 

Artemis 

O nobil lăstar ivit din Aigeus, ascultă, îţi dau 
poruncă. 

E Artemis, fata divinei Leto, ce-ţi vorbeşte. 

Sărmane Theseus, după cele-ntâmplate, cum de te 
bucuri? I-ai hărăzit feciorului tău o moarte nemernică. 

Crezând în scornelile Phaidrei, te-ai bizuit pe o 
tulbure  învinuire, în schimb este prea răspicată 
nenorocirea care te-apasă. De ce nu te-ascunzi sub 
pământ, de ruşine, în Tartaros433? 

De ce nu te-nalţi, aripat, să te muţi în văzduh şi să te 
salvezi, departe de-atâta năprasnă? 

Căci nu vei mai fi numărat printre oamenii buni de 
azi înainte. 

(înaintează în mijlocul scenei.) 

Află, Theseus, despre nenorocirea ta tot adevărul. 
Desigur, astfel nu-ţi voi alina, ci-ţi voi spori durerea. Dar 
am venit aici să te încredinţez că inima fiului tău a fost 
lipsită de păcat - ca el să poată răposa în slavă - şi 
totodată să-ţi dezvălui patima nebună a soţiei tale, dar şi, 
într-un anume fel, noblețea sa. 

Zeița ce ne duşmăneşte cel mai mult, pe noi care ne 
bucurăm de feciorie434, cu boldurile sale ţi-a silit nevasta 
să-l îndrăgească nebuneşte pe Hippolytos. Deşi fusese 
hotărâtă s-o biruie pe Aphrodita, s-a întâmplat să moară 
fără să fi vrut: o doică intrigantă i-a mărturisit fiului tău 
iubirea aceasta ruşinoasă şi l-a făcut să jure că va păstra 


secretul. 

Hippolytos, fiind prea drept, a rezistat îndemnurilor 
ei, dar, în acelaşi timp, fiind pios, n-a vrut să-şi calce 
jurământul, nici când a fost jignit de tine. Soţia ta, 
temându-se că va fi dată în vileag, a scris răvaşul mincinos 
şi-a căutat să-ţi piardă fiul printr-o ponegrire, în care ai 
crezut. 

Theseus 

Vai, mie! 

Artemis 

Cuvântul meu te sfâşie, Theseus. Stai locului şi- 
ascultă ce-a urmat, ca să te doară şi mai tare. 

Îţi aminteşti că tatăl tău «iivinul Poseidon> odată ţi-a 
făgăduit să-ţi împlinească trei dorinţe. Tu te-ai slujit, 
nemernice, de una dintre ele, ca să-ţi loveşti feciorul, în loc 
s-o foloseşti ca să răpui vreun duşman. Stăpânul valurilor 
mării, tatăl tău, în larga lui bunăvoință, pentru tine, şi-a 
împlinit făgăduinţa cum se cuvenea. N 

Dar tu eşti vinovat şi-n fața lui, şi-n fața mea. In loc 
să strângi dovezi şi să întrebi profeţii, fără să cercetezi <în 
amănunt> sau fără barem să-i dai Timpului răgaz de 
desluşire, tu, într-o mare, neiertată grabă, ai rostit 
blestemul şi ţi-ai ucis feciorul. 

Theseus 

Stăpână, lasă-mă să mor! 

Artemis 

Păcatul tău este de groază. Dar încă poţi să 
dobândeşti iertare pentru fapta ta. Căci Kypris a ţinut să se 
petreacă <totul> astfel, ca să-şi astâmpere mânia. În 
lumea zeilor este o lege: niciunul n-are voie să se- 
mpotrivească dorințelor vreunuia din noi, ci face fiecare 
cum pofteşte435. Şi-ţi mai adaug limpede ceva: de nu m-aş 
fi temut de Zeus, eu n-aş fi îndurat ruşinea de-a lăsa să 
piară muritorul mie cel mai drag. 


E drept că adevărul tu nu l-ai cunoscut şi asta 
micşorează grozăvia faptei tale. Apoi, soţia ta pierind, a 
spulberat putinţa de-a se lămuri temeiurile cinvocate de 
Hippolytos>, în stare să-ţi atingă inima. Aşa se face că 
nenorocirile te-au năpădit îndeosebi pe tine, dar suferinţa 
ta e şi a mea, căci zeii nu se bucură de moartea omului 
pios, în schimb îl ruinează pe cel nelegiuit, cu casa şi copiii 
lui cu tot. (Hippolytos, plin de sânge, apare târându-se, 
sprijinit de vânători.) 

Corifeul 

Ah! iată, sărmanul, vine spre noi. 

Vai, carnea lui tânără e vătămată şi părul bălai 
cnăclăit de sângex 

O palat suferind! 

Azi două dolii, trimise de zei, au răvăşit lăcaşul 
acesta. 

Hippolytos 

Aiai! mai! oropsitul de mine! 

Blestemul nedrept al tatălui meu nedrept mi-a 
schilodit făptură. 

Vai mie, pierdut sunt, sărmanul! 

Prin cap mă străbat năprasnice junghiuri, răul îmi 
zbuciumă creierul. 

Opriţi-vă! Ah! sunt sfârşit, lăsaţi-mă jos. 

O car blestemat şi fugari nutriţi de mâinile mele, voi 
m-aţi zdrobit, m-aţi ucis! 

Aiai! în numele zeilor, purta-ţi-mă lin, oameni buni! 

Mâinile voastre abia să-mi atingă trupul căznit. Cine- 
şi propteşte mâna pe coastele mele, în dreapta? 

Ridicaţi-mă blând, potriviţi-vă molcom mişcările când 
mă purtaţi, oropsitul de mine, orbeşte lovit de blestemul 
tatii. 

O Zeus, întoarce-te, Zeus, spre mine! 

Eu, credinciosul şi temătorul de zei, eu, muritorul cel 


mai fără prihană, cobor sub pământ la-ntâlnirea cu Hades. 

O! viaţa mi s-a risipit. 

Zadarnic m-am străduit să-mi iubesc seamănul şi să-l 
ajut. 

Aiai! mai! 

Încă un junghi, mă apucă un junghi. 

Lăsaţi-mă, nu mă mai ţineţi! Sosească odată 
Thanatos Vindecătorul! 

Voi mă ucideţi iarăşi, voi mă ucideţi, nefericitul. 

Vă rog din suflet, daţi-mi o lance, o suliță bine- 
ascuţită, ca inima să mi-o străpung şi să mă nărui în 
somnul din urmă. 

O blestem urgisit al părintelui meu! 

Desigur, un neam înecat în sânge, strămoşi de demult 
încărcaţi de păcate se răzbună în mine fără cruţare436. 

Dar pentru ce, când eu n-am nicio vină? 

Vai! ce pot să spun? Cum să scap de-această durere 
fără sfârşit? 

O Hades, cernitule, fii milostiv, primeşte-mă, 
năpăstuitul, în lumea nopţii şi-a somnului! 

Artemis 

Biet suflet, crunt e jugul sorții tale. Te-a nimicit 
noblețea sufletului tău. 

HIPPOLYTOS 

Ah! răsuflare de parfum divin! Te simt, zeiţo, din 
adâncul chinurilor mele şi trupul mi se face parcă mai 
uşor. E Artemis, într-adevăr, aici, în acest loc. 

Artemis 

Se află chiar aici, sărmane, zeiţa cea mai dragă ţie. 
HIPPOLYTOS 

Tu vezi, stăpână, unde am ajuns, nefericitul. 

Artemis 

Te văd, dar mie nu-mi este îngăduit să plâng. 

HIPPOLYTOS 


Se stinge vânătorul tău, însoţitorul tău. 

Artemis 

Da, însă tu-mi eşti drag până şi-n pragul morţii. 

HIPPOLYTOS 

<Se stinge> crescătorul tău de cai, cel care-ţi 
străjuia statuile. Artemis 

Cumplita Kypris a urzit pieirea ta. 

HIPPOLYTOS 

Vai! acum ştiu prin ce divinitate mă sfârşesc. 

Artemis 

Neîmplinindu-i cultul, ai jignit-o şi nu-i plăcea 
neprihănirea ta. HIPPOLYTOS 

Îmi este limpede acum: toţi trei am fost pierduţi de 
Kypris. 

Artemis într-adevăr: tu, tatăl tău şi Phaidra. 

Hippolytos 

Plâng pentru tine, tată, deşi m-ai urgisit. 

Artemis 

L-a înşelat urzeala Aphroditei şi pe el. 

Hippolytos 

Cât de adâncă ţi-e durerea, tată. 

Theseus 

Sunt isprăvit, copilul meu, şi n-are rost să mai 
trăiesc. Hippolytos 

Te plâng, pentru greşeala ta, mai mult decât pe mine. 

Theseus 

De ce nu pot, copile, să mor în locul tău? 

Hippolytos 

Un dar amarnic ţi-a făcut <divinul tău> părinte, 
Poseidon. Theseus 

Ah! gura mea de nu i-ar fi cerut în veci nimic. 

Hippolytos 

Oricum m-ai fi ucis, de vreme ce erai atât de mâniat 
pe mine. Theseus 


<Aşa eram> pentru că zeii m-au lipsit de dreapta 
judecată. Hippolytos 

De ce nu poate neamul omenesc să blesteme 
nemuritorii? Artemis 

Nu trebuie să blestemi. Trupul tău va cobori în 
beznă, sub pământ, dar Kypris va primi pedeapsă grea 
pentru mânia revărsată peste tine, un om pios, o inimă 
curată. Eu însămi te voi răzbuna cu arcul meu ce nu 
greşeşte ţinta; această mână a mea va dobori alt muritor, 
pe cel mai scump iubit <al Aphroditei>437. 

lar ţie, bietul meu <Hippolytos>, în schimbul 
patimilor tale îţi voi dărui cea mai înaltă slavă în Troizen. 
Fecioarele neîntinate, aflate înaintea nunţii, au să-ți 
închine părul lor tăiat şi-n cursul anilor au să-ţi aducă 
neistovit prinos de bocete şi lacrimi. Vei fi de-a pururi 
pentru fete prilej de cântece mâhnite, şi dragostea ce ai 
stârnit-o în Phaidra nu va fi uitată, nu va rămâne fără 
faimă. 

lar tu  <Theseus>, fiul bătrânului Aigeus, 
îmbrăţişează! pe copilul tău şi ţine-l strâns la piept. Pieirea 
lui n-a fost din voia ta; căci oamenii, când zeii astfel vor, 
nu-i de mirare că greşesc. 

Te rog, Hippolytos, să nu-ţi urăşti părintele, acum că 
ştii prin cine te-a strivit ursita. Te las. N-am voie să privesc 
cadavre, nici să mă pângăresc uitându-mă la cei ce trag să 
moară, iar tu eşti foarte-aproape de răul de pe urmă. 
(Artemis dispare.) 

Hippolytos 

Cu bine, cale bună, fecioară fericită! Nu-ţi va fi greu 
să te desparţi de îndelunga ta petrecere cu mine. [ţi 
împlinesc dorinţa şi-l iert pe tatăl meu; întotdeauna ţi-am 
urmat supus poruncile. 

Aiai! Privirea mi se-ntunecă. Îndreaptă-mi trupul, 
tată, ţine-mă! 


Theseus (ținându-l] în braţe) 

Vai, ce faci, fiul meu? De ce-mi frângi inima? 

Hippolytos 

Mor: am ajuns la porţile lui Hades. 

Theseus 

Vrei să mă părăseşti, când încă nu m-am curăţit de 
vină? 

Hippolytos 

Ba nu, căci, iată, pentru moartea mea te iert. 

T HESEUS 

Ce spui? Mă ierţi de vina sângelui vărsat? 

Hippolytos 

Mă jur pe arcul neînvins al Artemidei. 

Theseus 

Preascumpul meu fecior, cât de mărinimos mi te 
dezvălui! 

Hippolytos 

Rămâi cu bine, tată, rămâi, rămâi cu bine! 

Theseus 

Ah! inimă cucernică şi plină de virtute! 

Hippolytos 

Roagă-te <Cerului> să dobândeşti fii legiuiţi care să- 
mi semene. 

T HESEUS 

O, nu mă părăsi, copilul meu, fii dârz! 

Hippolytos 

Mi s-a topit dârzenia, îmi dau suflarea, tată. Acoperă- 
mi degrabă cu peplosul obrazul. (Moare în brațele lui 
Theseus438.) 

Theseus 

Oraş ilustru şi hotare ale pământului Atenei, ce om 
fără pereche pierdeţi! Cât sunt de urgisit! O Kypris, eu 
pururea voi ţine minte cruzimea răzbunării tale. (Intră 
abătut în palat, urmat de bărbaţii ce poartă trupul fiului 


său.) 

Corul 

Pe toţi cetăţenii căzu deopotrivă doliul acesta 
năprasnic. 

Vor curge şiroaie de lacrimi, căci jalea şi plânsul la 
moartea bărbaţilor nobili răsună în lumea largă439. 

NOTE 

IPHIGENEIA LA AULIS 

1. În antichitate, Aulis era o cetate, nu un ţinut. 
Clasicii francezi din secolele XVI ŞI XVIII, poate înşelaţi de 
folosirea diferită în greacă, faţă de latină, a prepoziţiilor 
înaintea numelor de oraşe, poate seduşi de analogia cu 
Iphigeneia în  Taurida, au tradus titlul tragediei: 
Iphigeneia în Aulida. Această deformare a contaminat şi 
versiunile româneşti, a lui P. Dulfu şi a lui N.B. Bănescu. 
Echivalentul corect al denumirii eline este, aşadar, 
Iphigeneia la Aulis. 

2. Strâmtoarea dintre insula Euboia şi coasta 
continentală era faimoasă pentru capricioasele schimbări 
de direcţie ale curenților marini ce o străbăteau. Pleiadele, 
amintite anterior, sunt cunoscuta constelație. Cele şapte 
fiice ale Gigantului Atlas, urmărite cu ardoare de vânătorul 
mitic Orion, l-au rugat să le mântuie pe Zeus, care le-a 
metamorfozat în porumbe şi ulterior în stele. 

3. Fiul lui Pelops şi tatăl lui Agamemnon şi al lui 
Menelaos (cei doi Atrizi). 

4. În vremea lui Euripides se scria pe tăblițe din lemn 
de pin, mobile graţie unui fel de balamale şi acoperite pe 
faţa interioară cu un strat de ceară. După zgârierea 
textului scrisorii, tăbliţele se legau şi se pecetluiau. Sigiliul 
era semn de recunoaştere şi-l încredința pe primitor de 
autenticitatea mesajului. 

5. Regele Spartei, soţul Ledei. 

6. Leda, fiica unui dinast etolian, nevasta lui 


Tyndareos, a fost iubită de Zeus, care s-a apropiat de ea 
luând înfăţişare de lebădoi (vezi n. 140). 

7. Sensul îngust al acestui cuvânt îi arată pe 
băştinaşii din Argos. Sensul larg, în care este folosit aici, 
indică toată grecimea, la fel ca şi celelalte denumiri 
întâlnite mai ales în poezia greacă: ahei, danai, helleni. 

8. Munte în Phrygia, dominând Troia. Versurile 
precedente trimit la faimosul concurs de frumuseţe dintre 
zeițele Athena, Hera şi Aphrodita arbitrat de Paris, fiul 
păstor al lui Priamos. El acordă cununa zeiţei dragostei, 
care i-o promisese în schimb pe Helena, cea mai 
atrăgătoare femeie din lume. 

9. Kalchas, fiul lui Thestor, este în poemele homerice 
profetul şi sacrificatorul armatei. 

10. Crainicul lui Agamemnon şi al tuturor elenilor. 

11. Cetate şi ţinut fertil în sudul Thessaliei, prin care 
curge râul Apidanos, patria myrmidonilor, plecaţi la Ilion 
sub porunca lui Achilleus. 

12. Capitala Argolidei, din partea de nord-vest a 
Peloponnesului; în apropierea sa se înălța cetatea Mykene, 
de unde H. Schliemann a scos la lumină, în anul 

1876, uluitoare vestigii arheologice,  atestând 
realitatea istorică a lumii homerice. Adesea poeții greci 
folosesc cuvântul Argos pentru Mykene sau invers. 

13. Menţionez că peste tot în această traducere se va 
citi (pronunţa) fiica, în trei silabe, cum este corect. 

14. În lumina unui mit, zidurile de apărare ale 
cetăților Argolidei (Argos, Mykene, Tiryns) ar fi fost 
construite de Cyclopi, foarte iscusiţi meşteşugari. 

15. Divinităţi ale luminii şi fraţi; Eos, personificarea 
zorilor de zi, îl preceda pe Helios, soarele călătorind în car 
de foc pe bolta cerească. 

16. Este exprimată aici, precum adesea în drama 
attică, ideea dreptei împărțiri a clipelor bune şi rele în 


existenţa omului. 

17. Chalkis era cetatea de scaun a insulei Euboia, 
Arethusa, numele mai multor fântâni şi izvoare din spaţiul 
hellenic; aici textul se referă, bineînţeles, la Arethusa din 
Euboia. 

18. Râu curgând în preajma cetăţii Sparta. 

19. Vezi n. 8. 

20. Corul înşiră numele unora dintre eroii din 
poemele homerice: cei doi Aias (fiul lui Telamon, regele 
Salaminei, şi fiul lui Oileus, mai-marele Lokridei), 
Diomedes şi Odysseus al lui Laertes, sunt cunoscuţi prea 
bine tuturor. Protesilaos, basileul Thessaliei, a fost, după 
cum îl divulgă şi numele, primul care a coborât pe 
pământul duşman şi primul căzut în războiul Troiei. 
Palamedes, feciorul lui Nauplios şi rege în Euboia ar fi fost 
născocitorul jocului pomenit aici, după unii asemănător cu 
tablele, după alţii cu şahul sau cu damele. Meriones, 
Cretan ca şi Idomeneus, este numit în poezia epică nu «din 
stirpea lui Ares», ci «de-o seamă cu Ares». Nireus, amintit 
o singură dată în Iliada, era considerat cel mai frumos 
dintre greci. 

21. Achilleus, născut din Peleus şi zeiţa marină 
Thetis, a fost încredinţat spre educare Centaurului 
Cheiron. Acest bătrân pios, înzestrat cu o misterioasă 
înţelepciune zoo-antropomorfă, locuia într-o peşteră din 
muntele Pelion. 

22. Eumelos, fiul lui Admetos, se afla în fruntea 
contingentului de thessalieni, renumiţi crescători de cai şi 
călăreţi. 

23. Textul precizează: «ale căror mişcări se opuneau 
când carul cotea». Expresia se clarifică prin faptul că, 
sosind la capătul cursei, ca să ocolească borna, unul din 
caii exteriori ai cvadrigei trebuia să treacă foarte aproape 
de stâlpul bornei, câtă vreme celălalt descria un arc de 


cerc cu mult mai larg. 

24. Se crede îndeobşte că doar strofa, antistrofa şi 
epoda de mai înainte ale acestui cânt al Corului sunt cu 
adevărat lucrarea lui Euripides. Cele trei perechi de strofe 
următoare - reprezentând aproape un plagiat al 
catalogului vaselor din Iliada - ar fi adaosuri postume 
datorate lui Euripides cel Tânăr, fiul sau nepotul 
tragediografului. 

25. Statuile de Nereide de pe vasele myrmidonilor 
vor să celebreze în aur obârşia divină a lui Achilleus. 

26. Feciorul lui Mekisteus este Euryalos, unul din 
Argonauti şi tovarăşul lui Diomedes la Troia. 

27. În text: «fiul lui Theseus». Eroul atenian a avut cu 
Phaidra doi urmaşi, Demophon şi Akamas, care şi-au 
împărţit frăţeşte regalitatea. 

28. Kadmos, fiul lui Agenor fenicianul, este 
fondatorul mitic al Thebei; emblema dragonului aminteşte 
de semănarea de către fondator a dinţilor monstrului ucis, 
din care a răsărit prima generaţie de thebani (Spartoi, 
adică Semănaţii). Din aceasta făcea parte şi Leitos, al cărui 
nume de născut al Gliei nu este aici o metaforă. 

29. Aias, fiul lui Oileus, era domnul Lokridei, cu 
Thronion capitală, şi totodată al Phokidei. 

30. Nestor Gerenianul, adică din cetatea Gerenia, era 
monarh de Pilos. Râul din Arkadia şi din Elida, Alpheios, 
era închipuit ca un taur, simbol al fecundității acvatice. 

31. Ainianii erau un neam din Thessalia, sub voinţa 
lui Guneus. Epeianii locuiau în nordul Elidei. Căpetenia lor 
în Iliada (II, 621) nu este Eurytos, ci «un fiu al lui 
Eurytos». 

32. Taphos e una din insulele Echinade, arhipelag din 
Marea loniană, zonă de navigaţie dificilă şi totodată 
periculoasă, deoarece taphienii erau pirați. 

33. Comentatorii insistă asupra accentelor de satiră 


politică din aceste rânduri. Agamemnon este înfăţişat ca 
un demagog contemporan cu poetul, ca unul care se 
umileşte înaintea poporului, dar care, după ce s-a ridicat 
pe umerii acestuia, îl dispreţuieşte. 

34. H. Berguin remarcă aici elogierea înzestrărilor 
intelectuale din ultimele versuri, care nu ar fi putut să 
aparţină  violentului Menelaos, ci însuşi autorului, 
discipolul de odinioară al lui Anaxagoras şi preţuitorul a 
ceea ce filosoful acela exprima prin nous (inteligenţă, 
intelect, minte). 

35. Pentru omul din fruntea Corului am folosit 
pretutindeni numele consacrat de corifeu (koriphaios), 
deoarece în tragedia şi comedia clasică toate rolurile, 
inclusiv cele feminine, erau interpretate de bărbaţi; pe de 
altă parte femininul corifeea, artificial şi negrecesc, pare 
mai degrabă potrivit cu feeria şi cu opereta dulceagă. 

36. Aluzie la ritualul numit proteleia (sau progameia), 
de dinaintea ceremoniei nunţii, în care logodnica îşi 
închina o şuviţă de păr zeiţelor Artemis sau Hera. 

37. În aceste coşuri se păstrau grăunţele de orz ce 
urmau să fie presărate şi arse pe altar înaintea sacrificării. 
Exista, de asemenea, obiceiul să se pună coroane pe 
capetele fiinţelor destinate jertfei. 

38. Referire la ceremonia prezidată de Hymenaios, 
zeul căsniciei, întruchiparea sărbătorii nunții şi 
conducătorul cortegiului nuptial. Ca nume comun, 
hymeneul era imn în cinstea căsătoriei, cântec de mire şi 
de mireasă. 

39. Vezi I, n. 30. 

40. Necesitatea fizică şi morală, constrângerea 
lăuntrică, personificate ca divinitate. 

41. Un motiv al dramei attice este acela că stingerea 
speranţei unei nunţi poate să fie un semn de iminentă 
moarte năprasnică. 


42. Părintele lui Pelops, străbunul Atrizilor, rege în 
Lydia, cel care, ospătând zeii cu mădularele propriului său 
copil, gătite, a primit în Infern osânda foamei şi a setei 
veşnice. 

43. Aici şi pretutindeni numele tatălui zeilor 
olympieni se va rosti Zeus, monosilabic, ca în greceşte, nu 
Ze-us. 

44. Este vorba de Odysseus, numit astfel în 
batjocură, conform unei legende care-l dădea drept 
odrasla vicleanului Sisyphos; acesta s-ar fi apropiat de 
Antikleia înaintea bărbatului său legiuit, Laertes. 

45. Vezi n. 14. 

46. Eros, personificarea iubirii, reprezentat de greci 
când ca divinitate primordială, când - mai târziu, în epoca 
alexandrină - ca un copilandru, fiu al Aphroditei, avea la 
îndemână două arcuri: săgețile unuia dăruiau desfătare, 
ale celuilalt provocau răni dureroase. 

47. Vezi I, n. 66. 

48. Trestie, fluier ciobănesc lucrat din trestie. 

49. Muzicant legendar din Asia Mică, ucenicul lui 
Marsyas, un satyr bătrân. Olympos ar fi născocit melodiile 
phrygiene, foarte răspândite în lumea grecească. 

50. Casele regilor homerici aveau încăperi decorate 
somptuos cu fildeş şi aur. 

51. Cântul Corului (stasimon) încetează odată cu 
sfârşitul  epodei. Ceea ce urmează, după intrarea 
Klytaimnestrei şi a fiicei sale, sunt replici care erau 
cântate probabil quasi parlando, stârnite pe rând de 
admiraţia, uimirea şi curiozitatea femeilor din Chalkis. 

52. Cuvinte echivoce; Agamemnon pare să numească 
în felul acesta moartea fiicei sale. 

53. Am urmat textul stabilit şi interpretat de H. Weil, 
care ţine seama de ambiguitatea momentului: Agamemnon 
are în minte moartea copilei, în timp ce Iphigeneia are 


regretul unei despărţiri prea lungi, dar numai în ordine 
firească. 

54. Corabia este un motiv arhaic în simbologia morţii. 

55. În calitate de victimă. Ambiguitatea stăruia. 

56. Schiţarea genealogiei lui Achilleus începe cu fiica 
râului-zeu Asopos, divinitatea eponimă a insulei Aigina. 
Aceasta a fost mai întâi iubita lui Zeus, apoi s-a cununat cu 
Aktor, bunicul lui Patroklos. 

57. Aiakos, regele Oinonei (numele vechi al insulei 
Aigina) şi tatăl lui Peleus, a fost atât de drept şi de pios, 
încât după moarte Zeus l-a rânduit să fie, laolaltă cu Minos 
şi cu Rhadamanthys, judecător al sufletelor în Infern. 

58. Zeu marin, având darul prezicerii şi al 
metamorfozării de sine; tată a cincizeci de fiice, Nereidele, 
divinităţi ale mării, prietenoase. 

59. De teamă, spune legenda, ca nu cumva, 
împreunându-se cu un zeu, să aducă pe lume un fiu mai 
puternic decât însuşi Zeus. 

60. Munte din partea de sud a Thessaliei, pe care-l 
aveau în stăpânire Cheiron şi neamul său copitat de 
Centauri. 

61. Vezi n. 11. 

62. Altă expresie voit tulbure a lui Agamemnon care 
se gândeşte, fără îndoială, la mohorâtul Hades. 

63. Zilele cu lună plină erau socotite aducătoare de 
rod şi de noroc noilor căsătoriţi. 

64. Textul se referă la  proteleia, ceremonie 
preliminară nunţii (vezi n. 36). 

65. Încă o ambiguitate legată de cuvântul jertfi. 

66. După datină, mama trebuia să fie purtătoarea 
făcliei nupţiale. 

67. Hera, soţia lui Zeus, era venerată la Argos ca 
protectoarea cetăţii, a căsniciei şi a familiei. 

68. Râu în Troada care îşi vărsa apele în 


Skamandros. 

69. Fiica lui Priamos şi a Hekabei, înzestrată de 
Apollon cu duh profetic, dar totodată pedepsită să nu-i fie 
crezute de nimeni şi niciodată profeţiile. 

70. Pergamort sau pergamos, citadela, nucleul înalt 
şi fortificat al unui oraş, cuvânt folosit în poezia greacă mai 
ales în legătură cu Troia. 

71. Lydienii din Asia Mică, aliaţi ai troienilor, erau 
vestiți pentru averile lor fabuloase, chiar şi mai târziu, 
până la cucerirea ţării lor de către perşi. 

72. Textual: «sau este un basm scris pe tăblițe din 
Pieria», cu alte cuvinte o născocire a Muzelor, zeițele 
poeziei şi artelor, născute în Pieria, un ţinut din 
Macedonia. 

73. Zona din jurul cetăţii Pharsalos, din sudul 
Thessaliei. 

74. Pentru femeia greacă, îngrădită la Atena în 
gineceu, era o purtare necuviincioasă să se arate între 
bărbaţi. De aici, uluirea lui Achilleus. 

75. Înaintea şovăielilor bătrânului, Klytaimnestra îi 
întinde mâna în semn de asigurare. 

76. O traducere mai fidelă a textului ar suna: «Ptiu!» 
etc. Interjecţia şi gestul respectiv, rămase pe alocuri până 
astăzi, erau folosite şi în vechime pentru a respinge piaza- 
rea. 

77. Textual: «înspre casele lui Dardanos» etc. Fiu al 
lui Zeus şi strămoş al troienilor, Dardanos a întemeiat la 
poalele muntelui Ida o cetate, Dardania, devenită în timp 
parte din Ilion. 

78. Conform ritualului, suplicanţii trebuiau să 
cuprindă genunchii şi să atingă mâna dreaptă şi bărbia 
omului de la care cerşeau ocrotire. 

79. Începutul tiradei este rostit de Achilleus aparte; 
tânărul erou, impetuos, dar totodată înţelept, îşi scrutează 


conştiinţa înainte de a se decide. Abia după aceea se 
întoarce să-i vorbească reginei. 

80. Cetate şi munte din Asia Mică, la hotarul dintre 
Lydia şi Phrygia, locul de baştină al lui Tantalos, străbunul 
Atrizilor. 

81. Aluzie neagră la suprimarea prezicătorului. 

82. Euripides se opune şi aici unor tabuuri de ordin 
social sau moral. 

83. În textul original, kithara (de unde românescul 
cetera), o varietate de lăută sau de liră. 

84. În text: «şi fiul lui Aiakos». 

85. Tânăr de o rară frumuseţe, iubitul lui Zeus, smuls 
de acesta de pe pământ şi mutat în Olympos ca paharnic al 
nemuritorilor. 

86. În Iliada se spune că Patroklos, în ziua când a fost 
ucis de Hektor, era împodobit cu armele prietenului său 
Achilleus. Pe urmă, Thetis cere şi primeşte pentru feciorul 
ei de la Hephaistos alte arme, nou făurite şi divine. 

87. Fiul lui Okeanos, fondatorul şi primul rege al 
cetăţii Argos. Argienii se credeau a fi şi se denumeau 
urmaşi ai lui Inachos. Tot astfel se chema şi cel mai de 
seamă râu din Argolida. 

88. După interpretarea lui H. Weil, în ultimele versuri 
ale epodei, autorul înfierează decăderea morală a lumii 
greceşti din ultimii ani ai războiului peloponnesiac. 

89. După o legendă obscură, Klytaimnestra ar fi fost 
mai întâi nevasta unui oarecare Tantalos, fecior fie al lui 
Thyestes, binecunoscutul frate al lui Atreus, fie al lui 
Proteas, acesta din urmă odrasla adevăratului şi celebrului 
Tantalos (vezi n. 42). 

90. Dioskorii: Kastor şi Polydeukes. 

91. Iphigeneia, Elektra şi Chrysothemis. 

92. Se ştie că, la întoarcerea lui Agamemnon de la 
Troia, Klytaimnestra l-a ucis, dar, aşa cum se întâmplă 


lucrurile în Oresteia, fără complicitatea copilelor sale. 

93. Fiica lui Menelaos şi a Hellenei. 

94. Legendarul cântăreţ şi compozitor thrac fusese în 
stare să mişte pădurile şi stâncile prin farmecul viersului 
său. 

95. Este formulată o părere despre viaţă şi moarte 
opusă eticii eroice a umbrei lui Achilleus din Odysseia, XI. 
Şi aici unii comparatişti au remarcat deosebirea dintre 
personajul din Iphigeneia lui Euripides şi cel din Iphigenie 
a lui Racine. Pe cât de firească şi expansivă în durere este 
prima, pe atât de reţinută şi rece este a doua, aproape 
abstractă în nefrica ei de moarte, când rosteşte: de saurai, 
s Ilie faut, victime obeissante / Tendre au fier de Calchas 
une fete innocente.» 

96. Cuvintele lui Agamemnon par să rămână fără 
ecou, dar mai pe urmă, când fecioara alege calea jertfirii 
de sine, ea însăşi va folosi, cu şi mai multă forţă, 
argumentele tatălui său. 

97. Un oracol avertizase ca venirea lui Paris pe lume 
va fi sămânță de năpastă pentru Troieni, iar Hekabe visase 
că va da naştere unei torţe care va incendia dintr-odată 
Asia şi Europa. De aceea regele Priamos a lepădat noul 
născut pe muntele Ida, de unde a fost salvat şi crescut de 
păstori. Mai târziu, Paris se întoarse la Troia şi fu primit cu 
generozitate în lăcaşurile regale, împotriva prezicerilor 
sumbre ale surorii sale, prorociţa Kasandra. 

98. Cu alte cuvinte, nu ar şovăi s-o înşface şi s-o 
tragă cu forţa pe Iphigeneia. 

99. Să nu se tragă de aici vreo dovadă în favoarea 
controversatei misoginii a lui Euripides. Aceasta era 
concepţia comună în antichitate: femeia, inaptă să poarte 
armele, era preţuită mai prejos decât bărbatul. Răspunsul 
ar putea să-l dea tot Euripides prin cuvintele eroinei 
titulare din Medeia, v. 248 - 251: «... Unii spun că noi, 


trăindu-ne în casă viaţa, nu înfruntăm primejdii, pe când ei 
<bărbaţii> se bat cu lăncile. Ce gând nebun! Decât să 
nasc o dată doar, m-aş duce de trei ori mai repede să lupt 
în mâini cu scutul. «Cât priveşte misoginia dramaturgului, 
G. Murray observa că autorul «preţuia şi studia femeile, pe 
care socraticii le ignorau, iar Perikles le sfătuia să rămână 
în gineceu». 

100. În încheiere, ca şi în tot discursul aproape 
bărbătesc al fecioarei Iphigeneia, răsună arama orgoliului 
hellenic, de după ieşirea norocoasă din războaiele cu 
perşii. Schimbarea de glas şi de atitudine a fiicei lui 
Agamemnon este neaşteptată. Ca şi cum ar fi trăit o subită 
maturizare, ea se oferă de bunăvoie să moară sub semnul 
unor idealuri etice supreme. Încă Aristoteles a remarcat în 
Poetica firea ezitantă a eroinelor lui Euripides, ceea ce 
reprezintă o înnoire psihologică în spirit modern. 
«Amestecul acesta de forţă şi slăbiciune, de sfială şi 
eroism, înfiripă un tablou al naturii (umane) adevărat şi 
încântător», observa Schiller. N 

101. Cânt de bucurie şi biruinţă. Intr-adevăr, după 
cum va rosti ea însăşi şi Corul, Iphigeneia se dovedeşte a fi 
veritabila învingătoare în războiul care abia începe. 

102. Prin dreapta, adică prin partea de bun augur, 
după credința celor vechi. Partea stângă nu era aducătoare 
de bine. Agamemnon, purtând coşul sacru, urma să dea 
ocol altarului Artemidei şi să-l stropească solemn cu apă 
lustrală. 

103. Popor mitic din Peloponnes şi din Thessalia, de 
fapt substratul etnic prehellenic al acestor ţinuturi. 

104. Perseus era socotit fondatorul Mykenei şi 
protopărintele argeilor (vezi n. 12). 

105. Grecul din universul homeric, ca şi egipteanul şi 
indianul, se închina discului de foc al soarelui, strălucirii 
diurne divinizate. Despărțirea eroilor tragici de emanaţia 


solară, corespundea idealului grecesc de moarte în lumină 
de amiază. 

106. De fapt Achilleus e cel care săvârşeşte ritualul 
ocolirii şi stropirii altarului cu apă lustrală, nu Agamemnon 
(vezi n. 102). 

107. În această invocaţie, Artemis, zeiţa jivinelor şi a 
vânătorii, este identificată cu luna. 

108. Cântul acesta îndurerat  împărtăşeşte 
scepticismul reginei în legătură cu sfârşitul copilei. Ce fel 
de divinitate a răpit-o sau dacă a şi mântuit-o? Unde? în 
tărâmul de sus, al zeilor olympieni, ori în cel de jos, al 
puterilor infernale? 

109. În text: «Mult timp voi sta la Troia, de tine 
despărțită.» 

110. Laconismul regelui trădează nu «uscăciunea» 
personajului, aşa cum au apreciat unii comentatori, ci mai 
degrabă încordarea lui interioară. La tensiune înaltă, 
cuvintele sună reci şi egale, trezind inspectator întunecate 
premoniţii. 

111. În pofida urării Corului, finalul tragediei este 
scăldat într-o lumină stranie. Prin ceața mării, ce se 
risipeşte, parcă se întrevăd măcelurile şi anii grei de 
aşteptare sub zidurile Troiei, prăbuşirea în flăcări a cetăţii, 
prigoana şi răzbunările sângeroase abătute peste căile 
întoarcerii. 

HEKABE 

112. Concepţia grecilor despre tărâmul răposaţilor 
nu a fost niciodată unitară. La Homeros, care a influenţat 
covârşitor tragedia attică, lumea viilor şi lumea morţilor 
erau riguros despărțite. În clipa supremă a fiecărui om îi 
zbura pe gură, odată cu ultima răsuflare, sau i se 
desprindea ca un abur din rănile sângerânde ceea ce grecii 
numeauei d olon, adică imaginea, copia fără fiinţă 
materială, dar care păstra conturul şi uneori chiar 


căutătura mortului. Acest dublu, de altă natură decât a 
cărnii destrămate, suflet, duh sau chip de umbră, se 
îndrepta spre porţile Nevăzutului (Hades) şi intra în 
imperiul de unde nu era întoarcere. Totuşi, uneori, 
umbrele puteau să fie evocate prin fapte de magie şi atunci 
ele se  înfiripau în visele sau în trezia oamenilor, 
înfricoşându-i,  certându-i, pedepsindu-i, făcându-i să 
înţeleagă mai bine trecutul şi să «vadă» viitorul. Această 
concepţie arhaică a fost nuanţată mai apoi de misterii, 
orfism şi filosofie. Aici fantoma rosteşte prologul dramei, 
început nemaiîntâlnit în vreo tragedie antică. 

113. Ținuturile muntoase ale phrygienilor se 
întindeau în vestul Asiei Mici. O parte din Phrygia, Troada, 
avea ieşire la mare; pe pământul acesteia se ridica 
odinioară îl ion, cetatea de scaun a lui Priamos. Troienii 
erau o ramură a neamului phrygienilor, iar în poezia elină 
cele două denumiri se confundă. 

114. Acest cuvânt înseamnă de fapt peninsulă. Aici 
trebuie înţeles Chersonesul Thraciei, astăzi peninsula 
Gallipoli în Turcia europeană, în antichitate un grânar al 
Atenei. Regiunea era locuită de o seminţie de războinici 
thraci. 

115. După cucerirea şi jefuirea Troiei, aheii biruitori 
şi-au împărţit prăzile de război. Prizonierele au fost trase 
la sorţi: Andromacha, soţia lui Hektor, i-a căzut lui 
Neoptolemos, poreclit şi Roşcatul (Pyrrhos), fiul lui 
Achilleus, vizionara Kasandra a încăput în mâinile 
comandantului suprem, Agamemnon etc. Doar eroul cel 
mai mare, pierind înaintea prăbuşirii cetăţii, nu a putui să 
primească drept răsplată o femeie de rang regal. De aceea, 
când flota părăsise ţărmul Troadei, umbra lui mâniată s-a 
arătat deasupra mormântului, cerându-le grecilor să i-o 
sacrifice pe Polyxene, fiica mezină a lui Priamos şi a 
Hekabei. În acelaşi timp, vântul care suflase prielnic spre 


apus a încetat, încât navigatorii, după traversarea 
Hellespontului, au fost siliţi să ridice corăbiile pe uscat, în 
Thracia. 

116. lată că zeii infernali puteau să fie înduplecaţi de 
ei dolon-ul (fantasma) unui muritor, dovedindu-se a fi mai 
apropiaţi de dorinţele omului decât alte divinităţi. De 
aceea Hades, numit încă şi Pluton sau Aidoneus, nu trebuie 
să fie identificat cu diavolul viclean şi intratabil în viziune 
creştină. 

117. Idee dragă grecilor, care şi-a aflat expresie în 
Nemesis, zeiţă şi abstracţiune totodată, întruchipând 
răzbunarea divină. Această zeitate are menirea, ca şi 
Erinyile, să dea pedeapsă pentru crimă, dar mai ales să-i 
lovească pe cei vinovaţi de hybris, de trecerea dincolo de 
rosturile la care sunt supuşi muritorii; ea retează orice 
lipsă de măsură, cum ar fi extazul fericirii, belşugul 
excesiv, trufia mai-marilor etc. După greci, tot ce se înalţă, 
atât în rău cât şi în bine, deasupra condiţiei hărăzite 
omului pune în primejdie cumpăna lumii şi trebuie să fie 
reprimat. 

118. Helenos, fiul lui Priamos şi al Hekabei, era frate 
geamăn cu Kasandra. Amândoi au fost înzestrați cu darul 
profeţiei, încă din copilărie, după ce au petrecut o noapte 
în templul lui Apollon din Thymbra, în apropierea Troiei, şi 
au fost linşi de şerpii zeului. Helenos tălmăcea după semne 
şi după zborul păsărilor. Kasandra era o prorociţă 
inspirată, care, luată în stăpânire de divinitate, rostea 
oracolele în timpul unui delir sacru. 

119. În Polyxene, tragedie de Sophokles după acelaşi 
izvod mitic, cunoscută aproximativ din fragmente, Umbra 
lui Achilleus apărea în scenă, exprimându-şi în cuvinte 
grave dorinţa. 

120. Vezi n. 7. 

121. Deşi se afla sub influenţa zeului oracular 


Apolllon, aici Euripides o numeşte pe Kasandra bakehantă, 
deoarece delirul ei profetic se asemăna cu cel inspirat de 
Dionysos adoratoarelor sale. 

122. Akamas şi Demophon, fiii regelui Atenei, mai 
târziu domnitori în ţara zeiţei fecioare, nu sunt atestaţi în 
Iliada ca participanţi la război. Abia legendele ulterioare, 
urmărind să le asigure şi atenienilor un rol în cucerirea 
cetăţii phrygiene, îi implică în bătălia pentru Ilion. 

123. Multiscusitul Odysseus avea printre cei antici 
faima unui redutabil orator elocvent şi demagog. 

124. Aheii ţineau să-şi păstreze nealterată faima, 
chiar şi dincolo de mormânt, înaintea judecății duhurilor 
infernale, la tribunalul prezidat de Hades şi de soţia lui, 
Persephone. 

125. Comentatorii remarcă forţa plastică a acestor 
versuri, amintind nota lui Suidas, după care autorul 
Hekabei a fost ispitit în tinereţe să devină pictor. 

126. Am ales să folosesc cuvântul în forma lui 
transliterată, pentru că acesta avea în poezia elină 
înţelesul de zeu sau de duh tutelar pentru persoane, locuri, 
intenţii tainice etc. Abia mai târziu filosofii au formulat 
concepţia că în fiecare om îşi au sălaş doi daimoni, unul 
bun şi unul râu. 

127. Cretanii minoici şi grecii mykenieni îşi înhumau 
morţii, celor de neam regal clădindu-li-se lăcaşuri funerare 
somptuoase în formă de stup. Poemele homerice cuprind 
amănunte despre acest obicei. Ulterior a început să se 
practice incinerarea, mai ales în timpul raidurilor militare, 
tind cei căzuţi nu puteau să fie aşezaţi de familie în 
morminte. Trupul mortului, după ce i se închideau ochii şi 
gura, purificat prin spălarea rituală, uns cu untdelemn şi 
îmbrăcat în straie albe, era ars pe rug, iar oasele şi 
cenuşa, strânse într-o urnă, erau îngropate. Locul 
mormântului era însemnat printr-o movilă sau printr-o 


piatră înaltă. 

128. Vezi Oaysseia IV, v. 242 şi urm. 

129. În textul homeric este limpede că Helena, care 
povesteşte această aventură a lui Odysseus, recunoscându- 
l, nu l-a semnalat Hekabei. Pentru nevoile dramei, 
Euripides îl împovărează pe fiul lui Laertes cu o datorie 
morală faţă de nefericita regină troiană. 

130. Născută din Zeus şi din Leda, Helena era după 
tată de spiţă divină, Tyndareos fiind doar soţul mamei sale. 
Ea a fost considerată cea mai splendidă femeie din vremea 
aceea, de-o seamă cu însăşi zeiţa frumuseţii. Din 
sumedenie de peţitori, l-a ales pe Menelaos, regele 
Spartei, iar aşa-zisa răpire a sa de către Paris a fost cauza 
imediată a războiului troian. 

131. În tragedia greacă este afirmată adeseori 
fragilitatea belşugului şi a fericirii omeneşti, răsturnate 
fără cruţare de Nemesis, dispensatoarea pedepselor (vezi 
n. 117). 

132. Aici Euripides elogiază legislaţia ateniană 
contemporană lui: «Fie că a fost ucis un sclav, fie un om 
liber, osânda este la fel de îndreptăţită.» (Antiphon, Despre 
uciderea lui Herodes, citat de H. Weil.) Stăpânul sclavului 
omorât putea să-l urmărească pe făptaş la judecată, la fel 
cum trebuia să-şi răzbune o rubedenie. Aceste norme 
juridice erau anacronice pentru vremurile de demult ale 
aheilor şi ale troienilor, care s-au bătut fără cruţare, după 
legea talionului. 

133. Munte din Phrygia, străbătut de izvoare şi 
purtând numele unei Nymphe. De pe crestele lui curgeau 
spre câmpia Troiei apele iuți ale râurilor Simois, 
Skamandros, Aisepos şi Granikos. 

134. Înţelesul noţiunii barbaros, care apare aici în 
text, s-a corupt de-a lungul secolelor (vezi I, n. 108). 

135. Odysseus, prevăzător, nu vrea să fie atins (la 


genunchi, la mână şi la bărbie) de eventualele gesturi 
rituale de suplicantă ale Polyxenei. 

136. Zeus Hikesios, ocrotitorul suplicanţilor, se 
răzbuna pe omul surd la durerile acestora. 

137. Între această replică şi spusele de mai sus ale 
Polyxenei contradicţia este numai aparentă: într-adevăr, 
fiica Hekabei a ajuns roabă, dar prin moarte urmează să se 
scuture de neajunsurile robiei. 

138. Textual: «Şi mie, după ce mi-au murit cei 
cincizeci de copii.» Afirmația reginei ar fi greu să fie 
reţinută într-o versiune modernă. De altfel, Priamos, fiind 
poligam, era cu neputinţă să dobândească toate odraslele 
de la aceeaşi soţie. 

139. Reiese că în imperiul lui Hades duhurile îşi 
păstrau un abur de individualitate şi că, neuitându-şi 
deprinderile lumeşti, puteau să comunice între ele (vezi şi 
n. 112). 

140. Din îmbrăţişarea, în aceeaşi noapte, cu Zeus, 
care a coborât la Sparta ca lebădoi înaripat, şi cu soţul său 
Tyndareos, Leda a născut patru gemeni, o pereche divină, 
Helena şi Polydeukes (Polux), şi una umană, Klytaimnestra 
şi Kastor. Cei doi băieţi, Dioskorii, (în tălmăcire: Feciorii lui 
Zeus), crescând în casa tatălui lor pământesc, au ajuns 
eroi celebri, strălucitori şi năstruşnici. Cele două fete, la 
soroc, s-au măritat respectiv cu Menelaos şi cu 
Agamemnon, fiii lui Atreus. Astfel, spre gloria şi spre 
nenorocirea lor comună, fraţii au devenit totodată cumnaţi 
iar surorile totodată cumnate. 

141. Unul din râurile Thessaliei, ce spală Phthiotida, 
patria lui Achilleus. 

142. Aluzia Corului nu este fără legătură cu imnul 
homeric către Apollon Delianul, care deapănă patimile 
titanidei Leto, când a fost să-i nască pe Apollon şi pe 
Artemis, «gemenii lui Zeus». Urgisită de gelozia Herei, 


care dăduse poruncă întregului pământ să n-o primească 
la ceasul facerii, purtătoarea roadelor divine a fost 
îngăduită în cele din urmă de insula Delos, unde, după 
grele chinuri, izbuteşte să nască într-un cadru miraculos. 

143. Incursiune lirică în ritualul Marilor Panathenee, 
sărbătoarea care avea loc o dată la patru ani, când i se 
închina zeiţei Pallas, la sfârşitul unei procesiuni, un peplos 
ţesut de femeile nobile din cetate. Acest văl cu broderii 
înfăţişa fie lupta dintre zei şi Titani, fie zdrobirea lui 
Enkelados de către Athena şi era depus pe umerii unei 
statui străvechi de lemn a zeiţei. 

144. Opoziția dintre Europa şi Asia este un loc comun 
în literatura elină. Pentru grecii contemporani cu imperiul 
persan, Asia se suprapunea cu moşia Marelui Rege 
(Anatolia, Syria, Persia şi Mesopotamia), dar mai înainte 
această noţiune geografică era limitată doar la Phrygia, 
Lydia, Mysia, Lykia, regate în atingere cu Marea Egee. 
Cuvântul este foarte vechi şi considerat a fi de origine 
hitită: Assuwa. Această ţară, la început nu prea întinsă, 
coincide într-un fel cu Troia. Dacă nu Priamos şi Paris, 
majoritatea trupelor troiene auxiliare erau formate din 
hitiţi, susţine M. Riemschneider. 

145. Din ruga lui Neoptolemos rezultă că grecii 
urmăreau să sature cu sânge omenesc stafia lui Achilleus 
şi, calmându-i iritarea, să câştige ajutor pentru o navigaţie 
norocoasă. Tot aşa, în Odysseia, fiul lui Laertes s-a dus la 
hotarul tărâmului morţilor şi acolo, găsind un anume loc 
indicat de Kirke, a săpat o groapă de un cot, în care a 
turnat sângele unei oi negre. lar nălucile debile şi 
hămesite ale morţilor au venit degrabă să se întremeze 
lingând sângele proaspăt al victimei. 

146. Relatarea jertfirii Polyxenei, aşa cum reiese din 
spusele lui Talthybios, se aseamănă cu cea a jertfirii la 
Aulis a fiicei lui Agamemnon, lphigeneia. Destinele 


paralele ale celor două fecioare martire, una la începutul şi 
alta la sfârşitul războiului troian, se întregesc într-o 
simetrie simbolică. 

Apropierea mitică dintre Polyxene şi Achilleus s-a 
realizat după alcătuirea poemelor homerice, fiica 
sacrificată a Hekabei nefiind nici măcar numită în Iliada. 
Mai târziu s-au înfiripat câteva legende cu privire la 
dragostea romantică dintre eroină şi fiul lui Peleus. Intr- 
una din versiuni, Polyxene este reprezentată la fântână 
împreună cu fratele său Troilus, ieşit din cetate să-şi adape 
calul. Dar soseşte brusc Achilleus, care-l ucide pe Priamid, 
fecioara izbutind să scape, nu fără a fi stârnit dragostea 
pătimaşă a ilustrului duşman. Potrivit altei legende din 
perioada elenistică, Polyxene ar fi intrat în cortul lui 
Achilleus, laolaltă cu Priamos şi cu Andromacha, pentru a 
cerşi cadavrul lui Hektor. Eroul, neînduplecat la 
rugăminţile tatălui şi ale văduvei, a cedat îndată ce 
Polyxene s-a oferit să rămână în preajma lui ca sclavă. 
Varianta din urmă se leagă de povestea «trădării lui 
Achilleus»; acesta, pentru a dobândi mâna Polyxenei, a 
promis lui Priamos să nu mai lupte alături de ahei, ba chiar 
să-i trădeze, alăturându-se troienilor. Pactul tocmai se 
punea la cale în templul lui Apollon din Thybbra, când 
Paris, pitit după statuia zeului, i-a lansat eroului grec 
săgeata de moarte. 

147. Hekabe se dezice de propriile sale gânduri într- 
un mod mai nimerit într-o dizertaţie sofistică decât în 
lamentaţiile unei mame. 

148. Trupul mortului spălat, uns, îmbrăcat şi 
împodobit de femeile familiei era expus în casă o zi 
întreagă. În dimineaţa zilei următoare cadavrul era scos 
afară împreună cu patul pe care zăcuse şi era dus într-un 
cortegiu solemn la rug sau/ şi la groapă (vezi n. 127). 

149. Corul se tânguie amintind cauzele îndepărtate 


ale războiului. În lumina mitului, unul din fiii lui Priamos, 
Alexandros, numit şi Paris, a fost hărăzit să ajungă 
pierzătorul neamului şi al cetăţii sale. Astfel, odinioară, pe 
când păştea cirezile de boi ale tatălui său pe muntele Ida, 
a trebuit să arbitreze între cele mai slăvite frumuseți 
olympiene, Hera, Athena şi Aphrodita, deoarece Eris 
(Discordia), surghiunită din soborul zeilor, aruncase în 
urmă-i faimosul măr, ţipând: «Celei mai frumoase!» Ca să-l 
câştige, fiecare zeiţă i-a promis boarului un dar pe măsura 
puterii sale: Hera, regina Cerului, să-l facă un mare rege, 
Athena războinică, să-l transforme într-un luptător 
invincibil, iar Aphrodita, dispensatoarea dragostei, să-i 
aducă în braţe cea mai frumoasă femeie din lume, pe 
Helena. Şi iată-l pe Alexandros în pădure, după ce a ales să 
țină partea Aphroditei - îl descrie Corul - tăind brazi 
pentru construirea corăbiei, pe care a plutit spre valea 
râului Eurotas, leagănul Spartei, de unde a sedus-o şi 
răpit-o pe Helena. 

150. Hekabe jeleşte când în cuvinte rostite, când în 
cuvinte cântate. Trecerea de la un mod de expresie la altul 
am redat-o în traducere prin alternarea prozei cu versul. În 
antichitate, bocetul era însoţit de gesturi violente: 
brăzdarea obrajilor cu unghiile, până la sânge, şi lovirea 
capului şi pieptului cu pumnii etc. 

151. Lipseşte din manuscrise răspunsul Atridului pe 
care l-am împlinit, urmând sugestia dintr-o notă a lui H. 
Weil. 

152. Ideea că domeniul legii morale se întinde până 
la zei aparţine lui Euripides; sub influenţa filosofilor 
secolului V, poetul se îndoieşte de existenţa unui principiu 
divin totalitar. In acelaşi secol, Pindaros proclama: «Legea 
este regina muritorilor şi a nemuritorilor.» în tărâmul 
muritorilor Legea, cu majusculă, este încredințată 
căpeteniei, deci basileul are datoria s-o păzească şi s-o 


reprezinte. Altminteri echilibrul întregii lumi se strică. 

153. Unii filologi au fost ispitiţi să desluşească aici 
intenţia dramaturgului de a «face reclamă» noilor dascăli 
itineranti de înţelepciune şi de elocinţă, unui Antiphon sau 
unui Gorgias, ajunşi celebri la Atena, la care tinerii alergau 
să înveţe arta persuasiunii. 

154. Legenda spune că zeiţa dragostei şi a frumuseţii 
feminine s-a născut din spuma mării, aproape de insula 
Cipru (Kypros), unde a făcut întâiul popas, după 
miraculoasa-i  întruchipare. Numele  Kypris, pentru 
Aphrodita, este folosit pretutindeni în drama attică, având 
conotaţii felurite, dar şi valoare de noţiune abstractă, prin 
care se are în vedere dragostea fizică, senzuală. 

155. Alt nume al lui Apollon, întâlnit mai ales în 
poezia epică şi lirică, însemnând strălucitorul, luminosul. 

156. Vezi n. 115. 

157. Faimosul arhitect mitic din Creta minoică, 
constructorul Labyrintului, trecea drept fondatorul unei 
şcoli de sculptură înnoitoare: el ar fi degajat mâinile şi 
picioarele, până atunci lipite de trup, şi, mai ales, ar fi 
creat uimitoare statui în stare să vadă şi să umble. 
Carteziană unde n-ar fi fost de cuviinţă, critica franceză a 
condamnat emfaza şi «prostul gust» al acestor rânduri, 
surdă la sunetul lor violent, shakespearian avant la lettre. 

158. Aigyptos, regele eponim al Egiptului, avea 
cincizeci de fii, iar fratele său Danaos tot atâtea fiice. Fraţii 
certându-se, Danaos şi fiicele sale s-au refugiat în 
Argolida, unde fiii lui Aigyptos le-au urmărit şi le-au cerut 
de neveste. Tatăl lor, Danaos, a simulat că se învoieşte, dar 
le-a poruncit fetelor să-şi ucidă mirii în noaptea nunţii. Mai 
târziu, pentru  nesăbuitul omor, Danaidele au fost 
condamnate, în Infern, să umple fără încetare un butoi 
ciuruit. 

Femeile din Lemnos, uitând s-o cinstească pe 


Aphrodita, au fost pedepsite de zeiţă să exale o duhoare 
cumplită, astfel că bărbaţii nu s-au mai apropiat de ele, ci 
s-au lipit de captive de neam thrac. Drept răzbunare, 
nevestele i-au masacrat până la unul, crimă numită de 
atunci «lemniană», şi au întemeiat o societate formată 
numai din femei. 

159. Veşmânt după moda doriană, care se purta de-a 
dreptul pe piele şi a cărui parte superioară trecea oblic 
peste piept, fiind prins cu paftale. Corul aminteşte în 
treacăt de îmbrăcămintea «mini» a femeilor din Sparta, 
din pricina căreia acestea erau numitephainomerides, 
adică «cele ce-şi arată coapsele». 

160. În Iliada, aheii şi troienii, deşi inamici, se 
închină aceloraşi zei. Este plauzibil că divinități 
asemănătoare cu cele din Hellada au fost numite de 
Homeros cu nume greceşti. Astfel, zeiţa fecioară avea în 
citadela Troiei un templu cu statuie. Mai târziu, după 
secole de elenizare, această Athena Ilias a fost invocată cu 
precădere ca războinică şi copleşită cu daruri scumpe de 
Xerxes, Alexandru cel Mare, generali şi împărați romani. 

161. Regele thrac este singurul căruia îi scapă 
înţelesul funest al cuvintelor Hekabei. 

162. Furia lui Polymestor izbucneşte primitivă, 
bestială, pe măsura căpeteniei unui neam de călăreţi 
sălbatici, dar nici purtarea reginei nu se vădeşte mai puţin 
elementară. Este ca şi cum poetul tragic şi-ar fi slobozit 
personajele, doi barbari, să-şi încheie prin violenţă, sânge 
şi urlete cumplita lor răfuială. 

163. Ares, zeul «de aramă», lacom de vieţi omeneşti, 
orb la mânie şi de neînduplecat prin cuvinte, era 
protectorul războinicilor thraci. 

164. Vânător uriaş şi trufaş, de care s-a îndrăgostit 
Eos, zeiţa zorilor de ziuă. Mergând împreună în insula 
Delos, amantul vinovat de hybris a fost ucis de săgețile 


Artemidei, care l-a preschimbat în astru şi l-a rânduit în 
apropierea Pleiadelor. In cataloagele astronomiei, Orion 
este una din cele mai frumoase constelații din nopţile de 
iarnă. 

165. Câinele credincios al vânătorului Orion, mulat şi 
el între stele, pe urmele stăpânului său. Anticii socoteau 
răsăritul lui Seiros aducător de secetă (caniculă). Caniş 
Major este cea mai strălucitoare stea a bolţii cereşti. 

166. Divinitate a pădurilor şi a izvoarelor, veşnic 
îndrăgostită, fiica Gliei; în jurul ei s-au ţesut numeroase 
legende încercând să explice obârşia ecoului. Toate 
acestea au în comun sfârşitul năprasnic al nefericitei, care 
nu mai este in stare decât să îngâne sunete, să repete 
ultimele silabe ale cuvintelor rostite de alţii. 

167. Adesea dramele attice se încheie cu o scenă de 
tribunal, ca şi aceasta, în care regele, investit cu putere 
judecătorească supremă, trebuie să facă dreptate. Dar aici, 
după atâta oroare şi dezlănţuire de patimi, elocinţa 
părţilor nu poate să risipească aburii grei care învăluie 
toate personajele tragediei. 

168. Edonii erau o populaţie din vechea Thracie. 

169. Intervenţia Corifeului clarifică o veche şi mereu 
înnoită controversă privitor la părerile lui Euripides despre 
femei. Poetul tragic a fost învinuit adesea de misoginie, pe 
baza textelor autorilor de comedii, mai ales ale lui 
Aristophanes (în Sărbătorile Demetrei, de pildă), şi pe baza 
unor citate disparate. Dar Euripides, mai mult decât alţi 
contemporani ai lui, a explorat sufletul nobil sau frustrat 
până la smintire al femeii. El a deschis un spaţiu nou, 
aproape necunoscut înainte, şi a plăsmuit o galerie de 
eroine, cu trăsături puternice, nu o dată mai izbutite decât 
eroii săi. Nu putea să fie misogin poetul care a ţinut să 
reabiliteze în drama Helena onoarea femeii omonime, 
compromisă de legendă. 


170.  Exordiul Hekabei aduce o vedere asupra 
persuasiunii diferită de spusele anterioare ale aceluiaşi 
personaj. Faţă de discursul iscusit şi ornat, acum eroina 
pare să prefere ceea ce filosofii se străduiau a defini că 
este adevărul, adevărul faptelor şi întâmplărilor. 

171. Cicero în Tusculanae disputationes, IIl, 26, dă o 
lămurire psihologică a metamorfozării prolificei regine: 
«Se crede că Hekabe a fost preschimbată în căţea din 
pricina sentimentelor ei sălbatice şi a unui soi de turbare 
interioară care o aţâţa.» (Citat de H. Weil). După alte 
tradiţii, thracii lui Polymestor sau chiar aheii au lapidat-o, 
drept osândă pentru crima săvârşită. Dar, sub grămada 
pietrelor azvârlite, în loc de cadavrul femeii au aflat o 
căţea cu ochi de flăcări. 

172. Fiul lui Zeus şi al Semelei, zeul viței de vie şi al 
întregii vieţi vegetale a pătruns în pantheonul grec din 
Asia Mică şi din Thracia, regiuni în care a înflorit cultul 
său orgiastic. 

173. Hekabe vrea să spună: «După metamorfoză, voi 
muri curând sau voi trăi în chip de căţea?» 

174. Monumentul Căţelei, despre care se credea că 
ascunde rămăşiţele Hekabei, se ridica, după Strabon, citat 
de H. Weil, pe coasta europeană a Helespontului. 

175. Gest şi formulă de înlăturare a unei pângăriri 
sau de exorcizare a semnului rău. 

176. lată că tensiunea dramatică nu scade nici în 
momentul în care sufletele eroilor, ispăşindu-şi păcatele 
prin suferinţe fără seamăn, s-ar fi cuvenit să afle un capăt 
de alinare. Prevestirile sumbre ale lui Polymestor l-au 
tulburat până şi pe Agamemnon, cel care ar fi trebuit să fie 
judecătorul calm al fărădelegilor, iar vântul ce a pornit să 
sufle nu risipeşte negura duhnind de alge marine putrede, 
vântul funest al întoarcerii lui Agamemnon în Argos. 
Stăpâni şi robi, învingători şi învinşi, aliaţi şi duşmani, sunt 


lăsaţi cu toţii la cheremul unei puteri universale, lipsită de 
afecte, Ananke, întruchiparea necesităţii fizice şi morale, a 
constrângerii exterioare şi interioare. 

ELEKTRA 

177. Nu o dată în tragedia elină este subliniată 
vechimea argienilor, care aveau orgoliul, ca şi atenienii, să 
creadă că sunt printre cei dintâi locuitori ai pământului. 
Leagăn al unei culturi misterioase, făurită de pelasgii 
autohtoni, după invazia aheilor, primul val de triburi care 
vorbeau greceşte, Argolida, înrâurită de Creta Minoică, a 
devenit un puternic focar politic şi spiritual. Deşi ţinutul nu 
era prea întins, oraşele s-au înmulţit şi s-au îndesit, 
strălucind de forţă şi de belşug. Dar în terminologia 
homerică, prin «Argos» se înţelege nu numai Argolida din 
Peloponnesos, ci însăşi patria tuturor grecilor care s-au 
coalizat împotriva Troiei. 

178. Vezi n. 77. 

179. Vezi n. 42. 

180. Vezi n. 140. 

181. Provincia muntoasă în care se afla marele 
sanctuar panhellenic de la Delphi era cârmuită de un 
bărbat evlavios, regele Strophios, căsătorit cu sora lui 
Agamemnon; aceasta l-a născut pe Pylades. Aşadar, cei doi 
faimoşi prieteni, Orestes şi Pylades, erau veri primari. 

182. Însăşi Klytaimnestra va dezvălui mai târziu 
temeiurile sale, într-o argumentare nu lipsită de fineţe 
psihologică. 

183. Soţul Elektrei, acest hon ne te homme al 
tragediei, cum îl numeşte H. Weil, era un ţăran mândru de 
străbunii săi mykenieni (vezi n. 12). 

184. Textul aici este intraductibil, deoarece moros, 
cuvântul folosit de poet, înseamnă nebun, smintit şi 
totodată desfrânat, neruşinat. 

185. Adeseori eroii tragediei îşi strigă durerea 


divinităţilor cosmice primordiale. 

186. Invocarea etherului, elementul care încorpora 
văzduhul luminos şi pur, este pusă de unii în legătură cu 
destinul de pe urmă al omului, aşa cum reiese din alte 
versuri ale lui Euripides: «îngăduiţi ca toate să se întoarcă 
în locul de obârşie al fiecărui element, spiritul în ether, 
trupul în pământ.» (Rugătoarele, v. 531) 

187. Unii comentatori l-au învinuit pe autor de 
stângăcie pentru felul cum îşi introduce aici personajele. 
De ce să-i împărtăşească Orestes vărului său Pylades, 
alături de care a crescut, ceea ce acesta ştia fără îndoială 
de mult? Dar trebuie avut în vedere că spectacolul tragic 
nu s-a dezvoltat într-un teatru de curte, ca o bună parte 
din producţia dramatică europeană modernă. Un caracter 
atât de popular al artei spectacolului nu s-a mai regăsit 
decât în secolul cinematografului. Aşa se explică modul 
insistent în care erau prezentate personajele şi 
antecedentele acţiunii, într-o vreme când nu exista 
«program de sală». Poziţia reciprocă a personajelor 
trebuia să fie precisă, ca pe o tablă de şah, iar «scenariul» 
limpede pentru toată lumea. 

188. Orestes a primit de la Apollon, în templul de la 
Delphi, poruncă să răzbune uciderea tatălui său. 
Răspunderea pentru cele ce urmează să se întâmple îi 
aparţine, aşadar, zeului. Dar asta nu înseamnă că omul se 
comportă de aici înainte ca un somnambul sau ca o 
marionetă: dimpotrivă, între voinţa umană (imanentă) şi 
voinţa divină (transcendentă) se iscă un timp de forţe care 
va străbate întreaga piesă. 

189. Unul din semnele exterioare ale doliului, pe 
lângă straiele cernite, era tăierea părului, o şuviţă sau cu 
totul, şi depunerea lui pe mormântul răposatului. 

190. Vezi n. 15. 

191. Semn al doliului sau poate al condiţiei servile. 


192. Modul în care Elektra îşi vorbeşte sieşi la 
persoana a doua este caracteristic pentru mobilitatea şi 
forţa expresiei eline. 

193. Compararea plângerilor omeneşti cu cântecul 
sau strigătul tânguitor al unor păsări se întâlneşte adeseori 
în bocetele lirice (threnoi). Pe de altă parte, zburătoarele 
mari, lebedele sau berzele, treceau drept modele de 
dragoste filială. 

194. În Oresteia de Aischylos, regina Klytaimnestra 
pregăteşte baia lui Agamemnon, la întoarcerea acestuia de 
la Troia, aruncă un năvod peste trupul despuiat al soţului, 
care îi opăceşte forţa, şi-l omoară singură, în scăldătoare, 
cu securea. În Elektra de Sophokles, ibovnicul regal este 
nu numai complice moral, ci şi făptaş; amândoi «i-au spart 
ţeasta cu securea ucigaşă, precum <lovesc> tăietorii de 
lemne un stejar». 

195. Plutarchos relatează în Viaţa l-ai Lysandros că, 
la ospăţul oferit de generalul spartiat cu prilejul capitulării 
Atenei (404 î.Hr.), un theban a cerut să se şteargă cetatea 
duşmană de pe faţa pământului. Atunci un alt bărbat din 
Phokida a intonat versurile acestui cântec de început al 
Corului (parodos) şi i-a convins pe învingători «că ar fi un 
mare păcat să fie zdrobită şi năruită o atât de nobilă 
cetate». Desluşind o analogie între umilinţele Atenei şi cele 
ale fiicei lui Agamemnon, au renunţat să nimicească 
oraşul. (Citat după L.. Parmentier). 

196. Ocrotitoarea femeilor şi a naşterii de prunci, 
soţia geloasă a lui Zeus şi regina Olympienilor, era 
patroana cetăţii Argos. La un templu situat între Argos şi 
Mykene se  sacrificau numeroase vite cu prilejul 
sărbătorilor zeiţei şi se organizau procesiuni. 

197. Ideea divinității oarbe, surde şi amnezice apare 
nu o dată în tragedie. Se presupunea existenţa între om şi 
zeu, dintru începuturi, a unui legământ, pe care trebuie să- 


l respecte amândouă părţile. Orice omisiune dintr-o parte 
sau alta generează o gravă descumpănire în lume. 

198. Invocaţia este adresată zeului în ipostaza lui de 
Thyraios (cel din faţa porţii), care, în chipul unui obelisc de 
piatră, străjuia înaintea caselor. 

199. Numai Orestes avea dreptul acesta, el fiind 
capul legitim al casei după moartea lui Agamemnon. 

200. Conform învăţăturii socratice, mila, ca şi orice 
altă virtute, se deprinde prin educaţie. Viciul face parte din 
zestrea ignorantului, omul neînvăţat fiind unul şi acelaşi cu 
cel păcătos. 

201. Logodna Elektrei cu unchiul său matern Kastor 
(vezi n. 140) este cel puţin surprinzătoare. Se ştie că după 
moarte Dioskorii au dobândit nemurirea sub forma unor 
aştri din constelația, numită după ei, a Gemenilor. 

202. Arbustul veşnic verde, cu flori albe, parfumate, 
era socotit de antici o plantă funerară. 

203. Ilustrul (Ho Kleinos) era titlul purtat de regii 
Mykenei. În Elektra lui Sophokles, regina întemeiase o 
sărbătoare lunară, numită «Ospăţul lui Agamemnon» intru 
amintirea uciderii eroului. Se intona peanul, se aduceau 
jertfe, iar ziua se încheia cu un praznic. Euripides, care în 
toată tragedia a îndulcit caracterul Klytaimnestrei, îi 
rezervă doar lui Aigisthos ruşinea de a se bucura ca un 
sălbatic pe lespedea tombală a rivalului său. 

204. Într-o anecdotă, reprodusă de Diogenios 
Laertios în cartea Despre viețile şi doctrinele filosofilor 
(11, 33), se spune că Sokrates, auzind un vers aproape 
identic cu acesta în Auge, altă dramă de Euripides, a 
părăsit brusc teatrul, deoarece ar fi fost «ridicol să cauţi 
cu râvnă un sclav pe care nu-l poţi găsi, iar virtutea s-o laşi 
să piară». 

205. Nu o dată Euripides îşi manifestă un dispreţ 
rece faţă de activităţile atletice, neatinse de Idee. 


206. Între numeroase epitete, Apollon îl avea şi pe 
acela de Loxias (oblicul), care se referea la aptitudinea lui 
profetică; într-adevăr, oracolele sale erau exprimate 
învăluit, pieziş. 

207. Aceste choroi, alaiuri de dansuri, sunt înseşi 
valurile, închipuite ca fiice ale zeului marin Nereus. 

208. Delfinul era cunoscut încă din antichitate ca un 
animal afectuos şi muzical. Este celebră legenda lui Arion, 
inspirat poet liric şi cântăreţ, care, fiind aruncat din 
corabie în valuri de către pirați, a fost salvat de un delfin, 
fermecat de muzica lui. Textul strofei face aluzie la 
intonaţiile flautului care ritmau mişcările vâslelor. 

209. În Iliada eroul a purces la Troia cu armele 
tatălui său, pe care Peleus le primise în dar din partea 
zeilor la nunta lui cu Nereida Thetis. După ce aceste arme, 
împrumutate de Achilleus prietenului său Patroklos, au 
fost capturate de Hektor, Thetis l-a înduplecat pe faurul 
divin Hephaistos să-i meşteşugească fiului său altele noi. 

210. Nu este vorba de tatăl trupesc Peleus, ci de 
centaurul Cheiron, părintele spiritual, care l-a crescut şi l- 
a instruit pe Achilleus într-o peşteră din muntele păduros 
Pelion. 

211. Ca majoritatea cetăților din perioada «eroică», 
Argosul fusese construit pe continent, dar nu departe de 
mare; Nauplia era portul fortăreţci Atrizilor. 

212. Descrierea armelor şi armurilor, amănunţită, dar 
totuşi poetică, a fost o preferinţă a poeţilor greci: Homeros 
(Iliada, XVIL 194), Hesiodos (Scutul lui Herakles), 
Aischylos (Sapte contra  Thebei, 375), Euripides 
(Fenicienele, 1114 şi Ion, 1147). 

213. După Hesiodos, Gorgonele erau trei şi locuiau în 
marginea de apus a pământului: făpturi înaripate, cu şerpi 
în plete şi la brâu, cu priviri care împietreau. Din cele trei 
Gorgone numai una, Medusa, era muritoare, cea pe care a 


ucis-o, retezându-i capul cu secera, Perseus, neistovitul 
erou argian. 

214. Fiicele lui Atlas, gigantul cosmic de la Soare- 
Apune, pe care zeii le-au metamorfozat după moarte în 
stele (vezi n. 2). 

215. Cuprins de spaimă, Hektor a fugit la vederea 
armelor şi armurii lui Achilleus. 

216. Dihania cu faţă, voce şi piept de femeie nu poate 
să fie decât de gen feminin, ca şi la greci, deşi avea trup de 
câine, coadă de şarpe, aripi de pasăre şi labe de leu. 

217. Mama Sphinxei, Chimaira, zugrăvită îndeobşte 
cu cap de leu din care ţâşnea foc pe nări, trup de capră şi 
coadă de şarpe. A fost ucisă de Bellerophontes, un mare 
nimicitor de monştri, cu ajutorul fabulosului cal înaripat, 
Pegasos. 

218. Vână de apă, ţâşnită la Korinthos în locul unde 
Pegasos a lovit pământul cu copita. 

219. În ultima parte a acestui dialog se desfăşoară 
parodia faimoasei scene a recunoaşterii din Choephorele 
de Aischylos. Unii comentatori deplâng «prostul gust» al 
lui Euripides de a critica scena congenialului său înaintaş. 
Dar versiunea lui Euripides e verosimilă şi nu-şi trădează 
implicaţiile polemice. Este verosimil ca Bătrânul, personaj 
oleacă ramolit, să citească în vagul unor semne prezenţa 
lui Orestes, în vreme ce Elektra, lucidă, să-i anuleze 
drastic moşneagului argumentele. Iar cât priveşte intenţia 
critică a textului, aceasta nu trebuie să scandalizeze, 
deoarece şi alţi dramaturgi şi-au exprimat în piese 
propriile lor idei despre teatru. Departe de a fi reprobabilă, 
angajarea polemică, aşa cum o face elegant ultimul mare 
tragic atenian, se întâlneşte uneori şi la autori moderni, de 
la Shakespeare la Eugene Ionesco, şi apare ca o trăsătură 
vie, de actualitate. 

220. Lacună în manuscrise. Replica Elektrei ar putea 


să sune astfel: «Vei fi biruitor în lupta asta?» 

221. Aceste divinităţi feminine ale naturii, fără prea 
mari influenţe literare, au fost apropiate de oamenii simpli, 
mai ales de cei care trăiau în afara zidurilor cetăţii. Aceştia 
invocau mai lesne Nympha unui câmp, a unei stânci sau a 
unui izvor, decât zeii îndepărtați, aproape abstracţi, de 
deasupra negurilor Olympului. 

222. Poftirea unor nobili călători la praznic era o lege 
a ospitalităţii arhaice. 

223. A zecea zi după naştere mama era purificată cu 
apă lustrală, familia participa la un sacrificiu, urmat de 
ospăț, şi se dădea pruncului nume. 

224. Orestes se trăgea din Zeus prin strămoşul său 
Tantalos (vezi n. 42). 

225. În Choephorele lui Aischylos recunoaşterea 
dintre fraţi are loc chiar la mormântul lui Agamemnon, iar 
lunga invocare lirică a umbrei nefericitului rege câştigă 
prin aceasta un spor de forţă tragică. 

226. Întâmplările cântate de lor sunt reducţia lirică a 
câtorva file din cronica sângeroasă a regilor de Argos. 
Obârşia maledicţiei este crima lui Pelops, străbunul lui 
Orestes, care l-a ucis aruncându-l în mare, pe Myrtilos, fiul 
zeului Hermes. Acesta din urmă i-a cerut lui Pan să-l 
răzbune, lovindu-i pe toţi urmaşii lui Pelops. Într-adevăr, la 
o vreme după aceea, s-a născut în turmele lui Atreus un 
miel de aur, care avea darul să-i asigure celui care îl deţine 
suveranitatea în Mykene. Pan aduce mielul în cetate, 
stârnind lăcomia lui Thyestes, care o seduce pe Aerope, 
nevasta lui Atreus, dobândeşte prin ea mielul, îl arată 
norodului şi se proclamă rege. Atunci Zeus, revoltat de 
ticăloşia lui Thyestes, îl sfătuieşte pe Atreus să-i smulgă 
fratelui hain promisiunea că-i va înapoia tronul dacă 
vreodată Soarele se va ridica într-o dimineaţă în partea 
asfinţitului. Thyestes acceptă,  necrezând posibilă 


răsturnarea  rânduielii cosmice, dar Zeus, ca să-l 
pedepsească, schimbă drumul Soarelui, ca să răsară la 
apus şi să apună la răsărit. Atreus ajunge astfel iarăşi 
rege, îşi condamnă la moarte soţia adulteră şi îşi exilează 
fratele. Pe urmă, nesătul doar cu atâta răzbunare, îl 
cheamă în ţară pe Thyestes, amăgindu-l că vrea să se 
împace cu el. Când acesta se întoarce la Mykene, Atreus îi 
ucide în ascuns copiii, îi hăcuieşte, îi fierbe şi îi serveşte la 
banchetul mincinos al împăcării. Tatăl, fără să bănuiască 
nimic, înfulecă din carnea fiilor săi şi abia când este 
ghiftuit Atreus îi arată capetele victimelor şi i se dezvăluie 
felul ospăţului. Alungat iarăşi în exil, Thyestes, la îndemnul 
unui oracol, zămisleşte cu propria-i copilă un fecior, pe 
Aigisthos, ucigaşul şi uzurpatorul de mai târziu al lui 
Agamemnon, cel pe care acum, la rândul său, se 
pregăteşte să-l ucidă Orestes. 

227. Vezi I, n. 30. 

228. Prin câmpiile lui Ammon se înţelege Libya, 
tărâm rodnic înainte de inversarea drumului soarelui. 

229. Uneori filosoful Euripides retează aripile 
poetului omonim. 

230. Adică a Dioskorilor (vezi n. 140). 

231. Cei vechi socoteau cutremurul urmarea unui 
tunet din arsenalul lui Hades, Zeus cel de sub pământ. 

232. Cuvânt cu cuvânt: «drumul care răsună de două 
ori»(dikrotos) de zgomotul celor două roţi ale carelor. 

233. Râu în Elida, curgând prin şesul Olympiei. 

234. Lungime în jur de 180 metri, pe care aveau loc 
alergările. În text e scris de fapt «de două ori un diaulos»; 
un diaulos însemna parcurgerea unui stadiu de două ori, în 
ambele sensuri, după ocolirea bornei finale. 

235. Acest teritoriu restrâns al ficatului, în anatomia 
modernă lobul lui Spiegel, era cunoscut în haruspicina 
latină sub numele de capul jecoris (capul ficatului). Dacă 


mărimea sa era considerabilă, în tălmăcirea ghicitorilor 
din măruntaiele jertfelor, aceasta însemna fericire, dacă 
lipsea cu totul, aceasta era o prevestire de moarte. 

236. Adică la întrecerile de la Olympia. 

237. Un plethron măsura o sută de picioare, 
aproximativ treizeci de metri. Şase plethre reprezintă 
lungimea unui stadiu (stadion) (vezi n.234). 

238. Strophios, cumnat, gazdă şi prieten fidel lui 
Agamemnon (vezi n. 161). 

239. Cinstirea cadavrului, chiar şi pe cel al unui 
inamic, era lege la greci, încă din epoca despre care 
vorbesc poemele homerice. 

240. Discursul analitic al eroinei dovedeşte măiestria 
lui Euripides în arta retoricii. 

241. Iată la un autor cu faimă de dispreţuitor al 
sporturilor, în spaţiul câtorva pagini, cea de a treia 
metaforă din sfera întrecerilor atletice. 

242. Apollon îi poruncise să răzbune cu moarte 
moartea părintelui său. 

243. Gândul că duhurile rele pot lua felurite chipuri, 
Chiar şi divine, pentru a-i ispiti pe oameni, este aşadar 
anterior creştinismului şi demonologie! neoplatonice. 

244. E vorba de trepiedul Pythiei, preoteasa 
templului oracular de la Delphi. 

245. Dioskorii erau veneraţi ca sprijinitori şi patroni 
ai navigatorilor (vezi n. 140). 

246. Iphigeneia, fecioară jertfită de Agamemnon la 
Aulis, spre împăcarea zeiţei Artemis şi plutirea cu vânturi 
prielnice la Troia. 

247. Această eventualitate se regăseşte în tragedia 
Erechteus, tot de Euripides, în care regina Atenei consimte 
să i se jertfească fiica pentru salvarea cetăţii aflată în 
război. 

248. Kasandra, fiica Hekabei (vezi n. 115, 117 şi 


121). 

249. Argument retoric artificios; răsturnarea 
simetrică a situațiilor e posibilă doar pe temeiul dublei 
înrudiri dintre Tyndaride (Klytaimnestra şi Helena) şi Atrizi 
(Agamemnon şi Menelaos) (vezi n. 140). 

250. Se vădeşte iarăşi intenția poetului de a umaniza 
personajul reginei atât de neînduplecată, de alienată la 
Sophokles şi de a-i atribui câteva linii din conturul gingaş 
al unei mame. 

251. Ultimele rânduri cuprind două înțelesuri 
contrare: Klytaimnestra se gândeşte la împăcare, Eleletra 
la moartea lui Aigisthos; pentru cea dintâi «casa mea» este 
palatul Atrizilor, pentru a doua este cocioaba în care se 
află cadavrul uzurpatorului. 

252. Vezi n. 223. 

253. Aluzie la divinitățile infernale. 

254. Moment ritual de început al jertfei: «Străfulgeră 
din teacă ghicitorul Kalchas un jungher tăios, îl pune într- 
un coş de aur, umplut cu boabe pentru jertfa...» 
(Iphigeneia la Aulis, v. 1565 şi urm. ). 

255. Metaforă sumbră pentru Aigisthos. 

256. La greci, divinitatea nu-i pururi atotputernică, ci 
supusă nu o dată unor întâmplări neaşteptate, unor 
contingenţe obscure, care toate laolaltă constituie pentru 
oameni întâmplarea (Tyche). 

257. În teatrul antic, cadavrele celor doi erau aduse 
înaintea publicului prin mijlocirea mecanismului numit 
ekkyklema. lată cum îl descrie H. Weil, după Aristophanes 
din Bizantion: «Ekkyklema era un aparat de lemn cu roţi, 
care desigur că a fost modificat pe măsură ce maşinăria s-a 
perfecţionat, dar al cărui scop a rămas acelaşi: de a i se 
înfăţişa spectatorului, fără schimbare de decor, ceea ce era 
îngăduit să se petreacă numai înăuntrul palatului, şi nu în 
faţa lumii, sau personagii care ies din palat, dar trebuie să 


rămână întinse pe un pat greu de urnit din loc. Era, aşadar, 
un soi de scenă mobilă, care putea să se aşeze, în clipa 
voită, fie în orchestra, fie pe estrada unde jucau actorii, 
dacă admitem că jucau pe o estradă ridicată. Toate aceste 
date privind organizarea materială a spectacolului sunt 
însă departe de a fi pe deplin lămurite.» 

258. Este vorba de epitete peiorative, ca de pildă 
ucigaşul de mamă (meteroktonos, meterophontes), care în 
tragediile lui Euripides sunt lipite de numele lui Orestes. 

259. În inima îndârjită a Elektrei mijeşte acum 
lumina căinţei. Această alunecare poate să pară firească în 
cazul unui suflet chinuit de o prea îndelungă şi aspră 
încordare. 

260. Gest obişnuit al unei mame suplicante. 

261. Glasul lui Orestes se îneacă; nu mai apucă să 
rostească: «am prins-o». 

262. La greci, aparatul numit mechane, inventat, se 
pare, chiar de Euripides, aducea în scenă prin aer anumite 
personaje, fie divinităţi, fie mai rar oameni. Cum adesea 
zeii descindeau în felul acesta, expresia deus ex machina a 
rămas să caracterizeze apariţia unui personaj, neaşteptată, 
adus în scenă, mai mult prin artificii decât prin logica 
proprie dramei, spre a tăia nodurile încâlcite ale acţiunii. 

263. Dioskorii sunt genii (daimoni) în slujba zeilor 
cereşti. Deosebirea dintre daimoni şi zei este (acută 
elegant de Platon, în Banchetul, 202> 2: «... Tot ce este 
daimonic este mijlocitor între zeu şi muritor... Rolul lui 
este să transmită zeilor ceea ce vine de la oameni şi 
oamenilor ceea ce vine de la zei: rugăciunile şi jertfele de 
la aceia, poruncile şi răsplata pentru sacrificii de la 
aceştia; iar pe de altă parte, întrucât se află la mijloc între 
unii şi alţii, să umple golul, să fie legătura ce uneşte Totul 
cu el însuşi...» 

265. Comentatorii consideră că este vorba de o 


anumită furtună, descrisă în Odysseia, şi de vasul care 
tocmai l-a adus pe Menelaos în patrie, în portul Nauplia. 

266. Vezi I, n. 5. 

267. Rostuirea Elektrei este reluată de autor în 
deznodământul dramei Orestes. Profeţiile şi poruncile 
următoare ale Dioskorilor rezumă peripeţiile ucigaşului 
dezvoltate de Aischylos în Futnenidele. 

268. În Iliada, respingătoarele Kere întruchipează 
forţele destinului, care pe câmpul de luptă iau în stăpânire 
eroii în clipa morţii, le sfâşie carnea şi le beau sângele. 
Ulterior, în perioada clasică, ele se confundă cu Erinyile, 
zeițele arhaice ale răzbunării, care îi chinuie pe paricizi 
atât în viaţă, cât şi după moarte în Infern. 

269. Areopagul (Areiospagos) în traducere «măgura 
lui Ares». 

270. Halirrhotios, fiul lui Poseidon, a siluit-o pe 
Alkippe şi a fost ucis apoi de Ares, tatăl copilei. In replică, 
Poseidon a chemat ucigaşul la tribunalul zeilor întrunit pe 
măgura care a purtat de atunci numele lui Ares. 

271. Acest fel de judecată, sacră la antici, era numită 
de romani, în amintirea celor întâmplate aici, suffragium 
Minervae. 

272. Oresteion, aşezare aproape de muntele Lykaion, 
unde Zeus era venerat într-un templu. 

273. Vezi n.265. 

274. Euripides schiţează motivul în jurul căruia a 
compus drama Helena. Acolo poetul, urmând o legendă, îşi 
imaginează că frumoasa regină a rămas, vreme de zece 
ani, împreună cu tezaurul Atrizilor, prizoniera lui Proteus, 
regele Egiptului, pe când Paris îmbrăţişa la Troia o nălucă 
aidoma  Hellenei; cu alte cuvinte, din pricina unei 
fantasme, aheii şi troienii s-au măcelărit amarnic. 

275. Isthmul korinthic, pe atunci netăiat de canal, 
care leagă Attika de Peloponnes. 


276. Nume mitic şi poetic al Atticei, de la Kekrops, 
fiul Gliei, primul rege, om-şarpe, în cetatea Atena. 

277. Ca şi Aischylos în Oresteia, Euripides 
recunoaşte implicarea divinităţilor în cele întâmplate. 

278. Maledicţia ereditară a Pelopizilor (vezi n.226). 

279. Grecii socoteau exilul o cumplită osândă, pentru 
că surghiunitul, eliminat din pământul patriei şi lipsit de 
cultul zeilor cetăţii, scos în afara legilor politice şi 
religioase, era privit ca un cadavru viu. 

280. Depărtarea prea mare dintre pământ şi zeii 
cereşti îi face pe aceştia insensibili la suferinţele 
oamenilor, părere care prevala în literatura elină. Dar iată 
că aici zeii uranieni se înfăţişează milostivi, aproape 
umanizaţi. 

281. Dacă pe scena antică Erinyile apăreau aievea 
sau erau văzute de actori şi spectatori numai cu ochii 
închipuirii nu se va afla probabil niciodată. 

282. Unii scrutători ai textului euripideic desluşesc 
aici o aluzie contemporană. Ar fi vorba de flota de salvare 
trimisă de stat în primăvara anului 413 î.Hr. generalului 
atenian Nikias, aflat în dificultate în Sicilia. Dacă această 
interpretare este acceptată, se poate deduce data 
probabilă a reprezentării Elektrei:. la Marile Dionisii ale 
aceluiaşi an. 

IPHIGENEIA ÎN TAURIDA 

283. Orgoliul, curiozitatea sumbră şi tentaţia crimei 
se întâlnesc la întemeietorul de neam Tantalos, de la care 
acestea s-au transmis din generaţie în generaţie, după 
legile eredității. Tantalos, invitând zeii la masa lui, i-a 
ospătat, pentru a le pune la încercare puterea, cu carnea 
lui Pelops, propriul său fiu. Zeus, recunoscând nelegiuirea, 
l-a pedepsit cumplit pe tată (vezi n. 42) şi l-a înviat pe fiu. 
Acesta, Pelops, la rândul său, îşi caută norocul la Pisa, în 
Elida, unde domnea Oinomaos; acesta, sigur de caii săi 


fulgerători de iuți, făgăduise să-şi dea fata şi regatul celui 
care-l va învinge la cursa de care; în schimb, pe 
concurenţii învinşi îi ucidea. Pelops a câştigat întrecerea 
prin vicleşug, cumpărându-l pe Myrtilos, vizitiul lui 
Oinomaos, care a sabotat carul stăpânului său, scoțând 
cuiele osiilor. Regele s-a răsturnat şi a pierit, iar Pelops a 
luat în stăpânire regatul şi fata, pe Hippodameia, de 
nevastă; apoi, nevrând să-i mai plătească simbria trădării, 
l-a omorât pe vizitiul hain, zvârlindu-l în mare. În clipa din 
urmă, Myrtilos a apucat să-i blesteme cumplit pe Pelops şi 
pe toţi urmaşii săi. Din asemenea ticăloasă şi sângeroasă 
nuntă s-au născut Pelopizii, Atreus şi Thyestes (vezi n.226). 

284. Vezi n. 2. 

285. Vezi n. 9. 

286. Versul trimite la ritualuri arhaice ale fertilităţii, 
care impuneau jertfirea celei mai frumoase dintre 
fecioarele anului, ceea ce astăzi nu se mai cunoaşte decât 
din sugestii artistice, cum este, de pildă, muzica lui Igor 
Stravinski şi baletul Sacre du Printemps. 

287. Eroina înfăţişează aici, în stilul de comunicat, al 
unor prologuri euripideice, ridiculizate de Aristophanes, 
tema pe care autorul o va trata în ultima sa capodoperă: 
Iphigeneia la Aulis. 

288. Tărâm situat în extremul nord al lumii egeice, 
care a fost identificat cu Crimeia, numită, în amintirea 
legendelor, Peninsula (Chersonesos)  taurienilor sau 
Taurida. 

289. După poet, numele Thoas s-ar trage din 
adjectivul thoos, care se traduce 

290. Se credea că lumina topeşte ameninţarea răului 
născut din întuneric. Scholiastul notează: «Cei vechi aveau 
obiceiul să risipească puterea viselor, povestindu-le 
Soarelui». 

291. Stâlpul era obiect de cult în Asia Mică, Egipt 


(sub formă de obelisc) în Creta şi aiurea. 

292. Această veche metaforă, reţinută de versurile 
poetului, a devenit cu timpul un loc comun al manualelor 
de oniromanţie. 

293. Aşadar lIphigeneia nu avea cunoştinţă de 
existenţa lui Pylades. 

294. Despre sacrificiile omeneşti la sciţii Tauridei 
scrie Herodotos în /storii (IV, 103), după relatările unor 
greci din Olbia: «Taurienii sacrifică zeiţei lor numită 
Fecioara pe naufragiaţi şi pe elenii prinşi în largul mării. 
lată cum se petrece jertfa: după ce săvârşesc ritualul de 
început (consacrarea), îi lovesc în cap cu o măciucă. După 
unii, se spune că aruncă trupurile într-o prăpastie, 
deoarece templul se află pe o stâncă înaltă, iar capetele le 
înfig în pari. Ei spun că zeiţa căreia îi închină jertfele ar fi 
Iphigeneia, fiica lui Agamemnon. lar duşmanilor pe care îi 
prind, iată ce le fac: după ce le taie capetele, le duc acasă 
şi le înfig într-o ţeapă lungă de lemn, ridicându-le cât mai 
Sus, cel mai adesea deasupra hornului, şi spun că, astfel 
înălțate, capetele păzesc locuinţa. Taurienii trăiesc din 
tâlhăria pe mare şi din prăzile de război». În textul 
istoriografului, zeița nordică este identificată cu 
Iphigeneia, versiune cunoscută probabil de Euripides, dar 
socotită fantezistă de comentatori. Pare dovedit că grecii 
colonizați pe malurile Mării Negre au asimilat divinitatea 
virgină a sciţilor cu Artemis, iar în unele inscripţii aceasta 
este invocată numai cu numele Parthenos (Fecioara). 

295. Rolul zeului venerat la Delphi în săvârşirea 
paricidului şi atitudinea reprobatoare a lui Euripides faţă 
de oracolul amintit reies din lectura dramei Elektra. 

296. Asemenea chipuri cioplite, despre care se 
spunea că au căzut din cer, se întâlnesc şi în alte relatări 
privind religia grecilor. 

297. Triglifele (de la treis, trei şi glyphe, gravură) 


erau ornamente ale frizei dorice, formate din trei glife sau 
caneluri, reproduse la depărtări egale de-a lungul 
antablamentului, şi care altemau cu plăcile, adeseori 
sculptate, ale metopelor. Winkelmann a presupus că în 
templele de lemn din perioada arhaică plăcile metopelor 
lipseau, lăsând goluri între triglife, adică între capetele 
grinzilor de sub arhitravă. Aşadar, Orestes şi Pylades îşi 
propun să pătrundă în templu, escaladându-l, ca doi eroi 
dintr-un roman de aventuri. 

298. În manuscrise, cuvântul axeinos, neprietenos, 
neprimitor de oaspeţi, se întâlneşte nu o dată alterat în 
euxeinos, ospitalier, primitor de oaspeţi, care a fost numele 
folosit, prin antifrază, de proza timpurilor istorice pentru 
Marea Neagră. Pontos Euxeinos s-ar traduce aşadar prin 
Marea Bunei-Primiri. Acest eufemism avea la început mai 
degrabă un rost aprehensiv şi propiţiator. Azi pare dovedit 
că Axeinos ar fi fost iniţial transcrierea cuvântului persan 
axshaena, care înseamnă vânăt, albastru aproape negru (în 
greacă kyanos), culoarea Mării Negre, în contrast cu apele 
mai puţin sumbre ale mărilor meridionale. 

299. Forme de relief legendare, ivite din mare, care 
se ciocneau între ele, sfărmând navele, Symplegadele, 
numite şi Stâncile Vinete, au fost înţepenite pentru 
totdeauna când au trecut pe acolo Argonauţii. Ulterior ele 
au fost identificate cu două stânci marine care străjuiau 
intrarea dinspre nord a Bosforului. Symplegada europeană 
mai dăinuie şi astăzi, pe cea asiatică a năruit-o timpul. 

300. În legătură cu mitul Diktynnei, zeiţa cretană 
asimilată Artemidei, vezi n. 386. 

301. Mirificele plante ale «grădinilor Europei» erau 
măslinul şi viţa de vie, pe care grecii le socoteau dovezi ale 
civilizaţiei, în contrast cu vegetaţia sălbatică a tărâmurilor 
«barbare». 

302. Lira şi dansul însoțeau cântecele de bucurie, 


mai ales jubilaţia peanului, închinat lui Apollon. Melodiile 
funebre (threnoi) erau însoţite de sunetele sfâşietoare ale 
flautului. 

303. Anticii socoteau că morţii petrec în «casele lui 
Hades» o viaţă în multe privinţe asemănătoare celei 
pământeşti. De aceea le depuneau pe morminte obiecte 
dragi şi daruri, şi le vărsau libaţii (prinos de băuturi) 
constând din lapte, miere, vin şi apă. 

304. Deşi Corul este format din femei care vorbeau 
greceşte, lamentaţiile funebre violente se întâlneau mai 
ales la «barbari».  Ritmurile, melodiile tânguitoare, 
strigătele şi  gesticulaţia largă, aşa cum apar în 
Choephorele lui Aischylos, trădează influenţe asiatice, 
(vezi n. 150). 

305. Vezi n. 101. 

306. Este vorba de caii Soarelui (vezi şi n.226). 

307. Simboluri ale unei concepţii pe jumătate 
religioasă, pe jumătate filosofică, Moirele vegheau la 
naşterea pruncilor, hărăzindu-i fiecăruia «partealui de 
noroc sau de nenoroc, dramul lui de soartă. 

308. Vezi n. 196. 

309. Iphigeneia spune că nu poate să lucreze la 
pânza pe care o brodau atenienele de neam, pentru a o 
închina zeiţei Pallas, la marea sărbătoare a Panatheneelor 
(vezi n. 143). 

310. Uneori, în geografia lui Euripides, Taurida e 
aşezată mai spre sud, tot pe coastele Mării Negre, dar 
aproape de Bosforul Thraciei, pe care poetul pare să-l 
confunde cu  Bosforul Kimmerian, numele grec al 
strâmtorii Cherci. 

311. Moluscă gasteropodă, preţuită în antichitate, 
mai ales de fenicieni, pentru colorantul roşu extras din ea, 
se pescuia în locuri stâncoase cu minciogul, numai toamna 
târziu sau la începutul primăverii. 


312. Ca fiu mezin al thebanei Ino, Palaimon se numea 
Melikertes. Nefericita mamă, cu mintea rătăcită de Hera, 
drept pedeapsă că l-a ocrotit pe Dionysos, bastardul divin 
al lui Zeus, şi-a omorât copilul, fierbindu-l într-o căldare, 
apoi s-a sinucis, aruncându-se împreună cu cadavrul lui 
Melikertes în mare. Dar zeii s-au milostivit de ei, 
preschimbându-i, pe mamă în Leukothea, zeiţa albă, 
doamna ceţurilor mării, iar pe copil în zeul marin 
Palaimon, patronul Jocurilor Isthmice. Ambii erau invocaţi 
de greci ca ocrotitori ai navigatorilor. 

313. În povestirea de un realism brutal a boarului, 
Orestes apare hăituit de Erinyi, străvechile duhuri 
justiţiare, stârnite de sângele vărsat al mamei sale. Pe de 
altă parte, este uimitoare precizia cu care Euripides 
descrie simptomele unei crize de epilepsie temporală, cu 
manifestări psihosenzoriale (halucinaţii) şi psihomotorii 
(acte violente), încheiată cu paroxism convulsiv. 

314. Victimele trebuiau să ajungă la altar 
neschilodite şi fără răni; faptul că pietrele nu-i loveau pe 
Orestes şi Pylades era o dovadă că zeiţa dorea ca aceştia 
să fie jertfiți. 

315. Cele două momente ale sacrificării erau: 
purificarea, prin care victima, desprinsă de contactele 
terestre, devenea un obiect sacru, consacrat (asta urma să 
facă Iphigeneia) şi sacrificarea propriu-zisă (încredinţată 
unui jertfitor). 

316. Cântec nuptial la greci şi mai apoi la romani; îl 
intonau alternativ corurile de feciori şi de fete, care 
întovărăşeau cu torţe în mâini mireasa de la altarul casei 
părinteşti la altarul domestic al mirelui. 

317. Când înăuntru zăcea un mort, se aşezau în faţa 
casei vase cu apă limpede, scoasă din fântână străină, spre 
a sluji la purificarea celor pângăriţi prin atingerea sau 
vederea cadavrului. 


318. Vezi n. 42. 

319. Acest monolog se încheie cu o împotrivire 
intelectuală, tipică la Euripides, faţă de cruzimea unor 
rituri care nu şi-ar fi putut găsi originea în cultul Artemidei 
greceşti, ci mai curând în tradiţiile sângeroase ale 
taurienilor. 

320. Io, fiica fluviului Inachos, oficiind ca preoteasă 
la templul Herei din Argos, a fost îndrăgită de Zeus; 
acesta, pentru a-şi feri iubita de mânia nevestei sale, a 
preschimbat-o într-o junincă albă, strălucitoare. După ce a 
încăput mai întâi în paza boarului Argos, cel cu o sută de 
ochi, tocmit de divina ei asupritoare, tot Hera asmuţi 
asupra-i un tăun, care, înţepând-o, o scoase din minţi. 
Atunci Io, torturată de acul tăunului, începu să rătăcească 
de-a lungul coastelor Helladei şi în cele din urmă trecu din 
Europa în Asia prin strâmtoarea dintre Marea Neagră şi 
Marea Marmara, care de atunci se numeşte «Trecătoarea 
Vacii» (Bosporos). 

321. Venit-au din Sparta, ţinutul udat de râul 
Eurotas? 

322. Venit-au din Theba, cetatea fântânii Dirke? 

323. Aici Corul se întreabă asupra traseului maritim 
parcurs de noii sosiți. Ei au navigat pe lângă coastele 
sfărâmate de valuri ale Thraciei sau, împinşi de vânturi 
prielnice, au ajuns în meleagurile sciților, plutind de-a 
curmezişul Mării Negre? 

324. Malurile Phineizilor era denumirea pentru 
coasta Thraciei, de la Bosfor până la Salmydessos (Midia?), 
meleaguri socotite primejdioase în antichitate. 

325. Doamna şi zeița mării, soția lui Poseidon. 
Uneori, în limba poeziei, numele ei înseamnă însăşi marea. 

326. Vânturile de miazăzi (Austrul) şi respectiv cel de 
apus (Zefirul). 

327. Referinţă la insula din dreptul gurilor Dunării, 


numită de grecii vechi Alba (Leuke), iar de cei moderni şi 
de noi - a Şerpilor (Phidonisi). În lumina unor tradiţii 
posthomerice, după ce aheii l-au înmormântat pe Achilleus 
la ţărmul mării, Thetis i-a ridicat trupul şi l-a mutat în 
Ostrovul Alb, unde eroul a trăit mai departe o viaţă 
misterioasă. Acolo, zice-se, s-a aflat un sanctuar, pe care îl 
aveau în grijă stoluri de păsări marine, şi un teren pentru 
exerciţii atletice. Se povestea că, trecând pe lângă insulă, 
navigatorii auzeau ziua zăngănit de arme, iar noaptea 
clinchet de cupe şi cântece neîntrerupte de ospăț. De 
altfel, printre grecii de pe malurile Pontului Euxin s-a 
răspândit un cult al lui Achilleus dăinuitor până la sfârşitul 
antichităţii. 

328. Orestes s-a osândit singur la exil, dar suferă 
deoarece nu poate să se întoarcă în Argos fără a fi hăituit 
de Erinyi. 

329.  Prezicătorul  Kalchas i-a transmis lui 
Agamemnon porunca zeilor şi a stăruit s-o împlinească. 

330. Despre rolul nefast jucat de Menelaos, Kalchas 
şi Odysseus în punerea la cale şi executarea jertfei umane 
se poate citi în înhigeneia la Aulis. 

331. Tertipul scrisorii este un proiect îndrăzneţ al 
Iphigeniei pentru a-l salva pe argian, bizuindu-se pe 
trecerea de care se bucura la regele scit; acesta avea 
puterea să îndulcească uneori asprimea legii. Dar oare de 
ce a pus un prizonier să scrie mesajul? Nu va fi ştiut sau 
uitase să scrie greceşte? 

332. Sacrificiul se desfăşura conform unor prescripţii 
stricte; o tradiţie meticuloasă poruncea felul ofrandelor şi 
ceremonialul. Rolul preoţilor era tocmai de a veghea la 
păstrarea rânduielilor. De obicei nu ei dădeau victimei 
lovitura de moarte, ci nişte jertfitori specializaţi. Preotul 
indica gesturile ce trebuiau făcute, ce rugăciune trebuia 
rostită şi ce melodie intonată, fără de care sacrificiul 


devenea nul sau chiar periculos. 

333. Templul comunica sub pământ cu o peşteră, 
unde ardea o flacără sfântă care mistuia trupurile 
victimelor. 

334. Elektra a devenit soţia lui Pylades, aşa cum se 
arată în finalul (exodos) tragediei omonime. Conform 
dreptului atenian, fata era moştenitoarea întregii averi 
paterne numai în lipsa unui descendent bărbătesc al 
neamului. Aşadar, Elektra urma să devină moştenitoare 
legitimă abia după moartea lui Orestes. 

335. Vezi n. 4. 

336. Vezi n.226. 

337. Baia era un moment important al ceremonialului 
nupţial. În Iphigeneia la Aulis, regina Klytaimnestra îşi 
însoţeşte ea însăşi fiica la locul unde ar fi trebuit să aibă 
loc nunta. Aici Euripides urmează tradiţia după care mama 
a rămas la Mykene, de unde i-a trimis fiicei daruri scumpe 
şi un vas cu apă din fântână argiană, cu care să-şi facă 
scalda rituală în dimineaţa nunţii. 

338. Vezi n. 283. După versiunea lui Euripides, 
Pelops l-ar fi ucis pe Oinomaos nu într-o întrecere de care, 
ci în luptă. 

339. Episodul acesta, desfăşurat între frate şi soră, 
este analizat de Aristoteles, când scrie despre modurile de 
recunoaştere dintre personaje în piesele autorilor tragici. 
De altfel, Iphigeneia în Taurida este drama cea mai des 
menţionată în Poetica Stagiritului. 

240. Vezi n. 14. 

341. Apa adusă pentru nuntă urma să slujească la 
spălatul moartei. 

342. Anaxibia, sora lui Agamemnon, a fost soţia lui 
Strophios. 

343. Orestes alege să tacă privitor la dragostea care 
i-a unit pe Klytaimnestra şi Aigisthos până la crimă şi 


moarte. 

344. În drama Orestes, poetul tragic îl arată pe 
Menelaos gata să profite de năpastele nepoților săi pentru 
a-i spolia. 

345. Epitet al Erinyilor. 

346. Areopagul (vezi n.269). 

347. Încercarea poetului de a explica obiceiuri 
contemporane lui cu ajutorul vechilor legende modificate 
este ilustrată aici de lămurirea etiologică privitoare la 
Sărbătoarea Cănilor. Aceasta avea loc a doua zi de 
Anthesterii, când se oferea un ospăț public în Teatrul lui 
Dionysos, unde fiecare cetăţean atenian se grăbea să 
golească primul o cană de vin cu capacitatea în jur de trei 
litri şi jumătate. 

348. Duhurile răzbunării, îmblânzite de judecata 
Athenei, au renunţat la legea talionului şi au sălăşluit ca 
Eumenide (divinități benevolente) într-o peşteră cu 
sanctuar din coasta Areopagului. 

349. Lacună. 

350. Alkyone, fiica lui Aiolos, regele vânturilor, s-a 
măritat cu Keyx, fiul Luceafărului-de-Dimineaţă. Căsnicia 
lor era atât de fericită, încât au îndrăznit să se compare cu 
Zeus şi Hera, perechea supremă. Zeii, pururi vexaţi de 
trufia omenească, fie şi nevinovată, i-au preschimbat în 
zburătoare, pe soţ în cufundar şi pe soţie în alcion, pasăre 
de mare fabuloasă, devenită în ornitologie alcedo, o specie 
de pescăruş, solitar, cu glas plângător şi ascuţit. 
Aristophanes îşi râde de alcionii lui Euripides în comedia 
Broaştele. 

351. În cântecul lor, femeile Corului, tânjind după 
patrie, slăvesc insula Delos ca pe un simbol a tot ce este 
grecesc. Delos, locul de naştere al lui Apollon şi al surorii 
sale Artemis - patroana fecioarelor şi a mumelor, zeiţă cu 
totul deosebită de doamna sângeroasă din Taurida - era 


locul de adunare al ionienilor. Cântecul ritual celebrează 
muntele Kynthos, pe coastele căruia Leto a dat naştere 
divinilor gemeni, palmierul, laurul, măslinul şi lacul 
circular al insulei, pe care pluteşte lebăda, pasărea cu glas 
de clopot, ce coboară din nord să ierneze în Hellada. 

352. Mateloţii atenieni vâsleau în cadenţa marcată de 
sunetul flautului. Aici însuşi Pan, cu naiul său, ar urma să 
cânte în locul fluieraşului trierei. 

353. Era vorba, după cât se pare, de o statuie arhaică 
de lemn (xoation), nu foarte mare, cu faţă aspră şi cu 
pavăză, figurând luna. Iphigeneia o aducea învelită într-un 
veşmânt (de ceremonie?) sau în ceva asemănător, deoarece 
nu se cuvenea ca mâna ei să atingă lucrul sfânt. La 
vederea lui Thoas probabil că a acoperit-o cu totul. 

354. Vezi n. 175. 

355. În afara stărilor de război, orice crimă, fie şi 
involuntară, îl transforma pe ucigaş într-o ființă 
respingătoare, funestă pentru oricine s-ar fi apropiat de el, 
fiindcă pângărirea (miasma) era molipsitoare. Ucigaşul era 
un soi de ciumat care contamina totul, până când, în urma 
unei purificări rituale, devenea iarăşi o făptură obişnuită. 

356. Acelaşi obicei al acoperirii capului înaintea 
sacrificării, prefigurând parcă bezna eternă sau poate 
introdus din motive umanitare, se întâlneşte şi la jertfirea 
Polyxenei în Hekabe. 

357. În acest dialog, sângerosul monarh, devenit 
dintr-odată naiv, ca un personaj de dramă cu Satyri, se lasă 
prins în cursa întinsă de Iphigeneia. Atitudinea eroinei lui 
Euripides a fost criticată de unii ca aparţinând unei 
mentalități primitive. Este drept că, de pildă, în Iphigenie 
de Goethe, personajul titular refuză să-l înşele pe Thoas, 
omul care a găzduit-o şi vrea s-o ia de nevastă. Dar câţi 
oameni nu ar fi recurs la minciună spre a-şi salva fraţii de 
la o moarte absurdă, nelegiuită? Eroina germană este 


sublimă, într-adevăr, şi ar putea sluji de exemplu într-o 
demonstraţie de morală kantiană, dar cea greacă este mai 
aproape de viaţă. 

358. Pentru pângărire şi pentru greşelile mărunte 
curățirea se făcea cu apă, prin stropire sau prin 
scufundare, dar petele vărsării de sânge nu puteau fi 
înlăturate decât tot cu ajutorul sângelui. 

359. Înţelesul ascuns al acestor cuvinte îi scapă lui 
Thoas. 

360. Marile ritualuri nocturne în cinstea lui Dionysos 
se celebrau pe culmile sau în văile munţilor Phrygiei, 
Thraciei, în Phokida (pe Parnasos) sau în Boiotia (pe 
Kithairon), ultimul fiind scena tragicelor întâmplări din 
Bakehantele lui Euripides. 

361. Despre Delphi, aşezare sacră de pe muntele 
Parnasos, se afirma că se află în mijlocul nu numai al 
Helladei, ci al întregului pământ. Astfel, când Zeus a 
slobozit doi vulturi, unul de la răsărit şi celălalt de la apus, 
aceştia s-au întâlnil la Delphi, deasupra buricului terestru 
(omphalos), reprezentat de o piatră conică. Delphi, centru 
cosmic şi religios, înainte de a fi devenit sediul lui Apollon, 
a găzduit o altă divinitate. Magna Mater, zeiţă străveche, 
identificată cu Glia, a lăsat pe coastele Parnasului o 
misterioasă amintire. Aischylos în Fumenidele spune că la 
început a profeţit acolo însăşi Gaia, urmată apoi de fiica ei 
Themis, personificarea ideii de lege, şi că oracolul era 
păzit de Python, un şarpe fabulos. Ca să ajungă stăpân 
peste locul profetic, Apollon, venind din Delos, insula 
naşterii sale, a trebuit să ucidă balaurul şi a dobândit, în 
felul acesta, epitetul de zeu pythian. Şi după ce a şezutel 
însuşi ca profet pe un tripod de aur, a rânduit-o în scaunul 
oracular pe Pythia, o femeie din Delphi, prin gura căreia n- 
a încetat să grăiască vreme de secole, legând şi dezlegând 
destinul particular şi obştesc al elenilor. 


362. Drept răzbunare, Gaia a ridicat la Delphi un alt 
oracol, paralel cu cel pe care i-l smulsese Apollon, 
întemeiat pe oniromanţie. Călătorii se culcau într-o 
peşteră, convinşi că visele ce li se înfiripau în locul acela le 
prevesteau viitorul. 

363. Vezi n. 206. 

364. Femeile care alcătuiesc Corul vorbesc aici cu 
sfială prefăcută a roabelor. 

365. Gilbert Murray observă cu fineţe cât de legată 
este Iphigeneia de chipul cioplit al zeiţei, cum îl ţine de 
strâns în braţe, trebuind ori să se salveze împreună, ori să 
piară. Dincolo de atâta apropiere vor fi stat unele tainice 
înţelesuri religioase. 

366. Mai-marele mărilor a ocrotit întotdeauna troienii 
şi Troia, ale cărei ziduri, aminteşte mitul, chiar el le 
înălţase. 

367. Vezi n. 262. 

368. In tragedia antică, zeii pot să vorbească celor 
absenţi şi să fie auziţi, după cum, rămânând în lumea lor, 
pot să audă glasurile muritorilor prezenţi în spaţiul scenei. 

369. Euripides încearcă să explice şi aici anumite 
realităţi ale vremurilor istorice cu ajutorul miturilor. Dar 
poetul fiind el însuşi plăsmuitor de mituri, este greu să se 
distingă formele preexistente de cele ieşite din propria lui 
fantezie. În legătură cu originea unor rituri din Attika, 
invocată aici, dramaturgul vorbeşte despre un templu 
închinat zeiţei Artemis 'Tauropolos, pe care urma să-l 
întemeieze Orestes la Halai şi în care trebuia să instaleze 
statuia de lemn a zeiţei tauriene. Ritualul acestui sanctuar 
cuprindea o ceremonie simbolică, în locul sacrificiilor 
umane; victima nu mai era junghiată, ci doar i se prelevau 
câteva picături de sânge întru amintirea trecutului. 
Epitetul 'Tauropolos pare să exprime caracterul agrest ai 
Artemidei, traducându-se prin «cea care hălăduieşte 


printre tauri», dar poate şi prin «locuitoare a Tauridei». 

370. Tot în Attika, puţin mai spre sud, la Brauron, 
Iphigeneia urma să ajungă preoteasă şi să fie îngropată 
într-un templu al Artemidei Brauronia, unde zeiţa era 
venerată în calitatea sa de Lochia, ocrotitoare a naşterii de 
prunci. Unii confundă aceste două temple şi cultele lor 
aferente în unul singur, dată fiind apropierea celor două 
locuri, Halai şi Brauron, pe când alţii le disting. S-a 
avansat şi ipoteza că Iphigeneia ar fi fost în străvechime, la 
rândul ei, o divinitate virgină, venerată la Brauron, care 
mai târziu s-a contopit cu Artemis. 

HIPPOLYTOS 

371. Vezi n. 47 şi n. 154. 

372. Pontos Euxeinos, adică Marea Neagră, la 
răsărit, şi ţărmul atlantic, străjuit de coloanele lui 
Herakles, adică de Gibraltar, la apus, erau socotite în 
secolul V hotarele extreme ale «spiţei muritorilor». Pentru 
grec lumea Mediteranei era însăşi Lumea. Dincolo de 
Marea-de-Răsărit şi de Oceanul-de-Apus se întindeau 
teritorii necunoscute, pustii sau locuite de fantasme şi de 
monştri. 

373. Cetate în Argolida, în Golful Saronic. 

374. După tradiţie, Theseus, cel mai faimos erou al 
Atenei şi unul dintre primii săi regi, s-a născut la Troizen 
din Aigeus şi din Aithra, fiica lui Pittheus, monarhul 
Troizenei. O altă tradiţie îi atribuie obârşie divină, 
socotindu-l fecior al lui Poseidon. Acest vlăstar, fie că a fost 
omenesc, fie că a fost divin, a copilărit şi s-a înălţat sub 
grija bunicului său Pittheus, care era prețuit de greci 
pentru multe însuşiri: smerenie, înţelepciune, elocvenţă şi 
darul profeţiei. Ulterior, «propaganda» ateniană a făcut 
din Theseus simetricul şi aproape egalul lui Herakles, 
eroul dorian. Una din numeroasele isprăvi ale sale a fost 
expediţia împotriva Amazoanelor. Din războiul cu aceste 


luptătoare nordice, Theseus s-a ales cu o soţie, primită 
drept răsplată pentru biruinţă sau răpită prin vicleşug. 
Rodul nunţii lui cu Amazoana a fost Hippolytos. 

375. Hippolytos, moştenind de la Amazoană patima 
pentru vânătoare şi pentru concursurile bărbăteşti, o 
venerează prin munţi şi prin păduri numai pe Artemis, 
divinitatea neprihănirii şi a elanurilor cinegetice, neluând- 
o în seamă pe Aphrodita. 

376. Prin ignorarea cu bună ştiinţă a stihiei 
dragostei, Hippolytos se face vinovat de hybris (vezi n. 
117). 

377. După ce, asemenea tatălui său, a crescut la 
Troizen, avându-l ca dascăl de înţelepciune tot pe Pittheus, 
Hippolytos a făcut o călătorie pioasă în Attika, ţara regelui 
legendar Pandion, şi a fost iniţiat în misteriile eleusine. 

378. Căsătoria lui Theseus cu Phaidra, prinţesă din 
casa monarhilor de Knossos, este urmarea unei vestite 
aventuri: călătoria în Creta şi uciderea Minotaurului. 
Întâmplările depănate în legătură cu aceasta corespund, în 
zarea mitului, dezagregării thalassocraţiei minoice şi 
pătrunderii seminţiilor greceşti în insule. Dintre copiii 
născuţi de Pasiphae prolificului Minos, Phaidra - sora 
Ariadnei, a lui Deukalion şi încă a multora - a fost mezina. 
Pe lângă aceştia, Pasiphae dăduse viaţă Minotaurului, 
fructul monstruos al unirii sale blestemate cu un taur 
trimis de divinitate. Din clipa când Theseus descinde în 
Creta, Ariadna se îndrăgosteşte de navigatorul atenian şi îi 
înmânează un ghem salvator, pe firul căruia scapă din 
închisoarea Labyrinthului, după ce omorâse Minotaurul. 
Povestea ilustrează exemplar arhetipul: Eroul nimiceşte 
Fiara, într-un spaţiu opac, inextricabil, cu ajutorul 
Frumoasei îndrăgostite. Perechea se izbăveşte prin fugă, 
nupţiile clandestine se consumă în largul mării, apoi 
Mirele îşi părăseşte Mireasa, pe când dormea în insula 


Naxos. În cele din urmă, sora mezină ajunge ultima soţie, 
legitimă, a Eroului, poate prin complicitatea Fratelui 
(Deukalion). Din căsătoria lui Theseus cu Phaidra s-au 
născut doi băieţi, Akamas şi Demophon, care, după o 
tradiţie  posthomerică, au luat parte în generaţia 
următoare la războiul troian (vezi n. 122). 

379. După Diodoros din Sicilia (IV, 62) citat de H. 
Weil: «Phaidra a clădit un templu pe Akropolis; de acolo 
ochii ei se îndreptau spre Troizen.» într-adevăr, privirile 
pot să străbată uşor, peste Golful Saronic, depărtarea de 
aproximativ 50 km care desparte înălțimile Atenei de 
ţărmul Argolidei. 

380. Se pare, după o scholie a Odysseii, că acel 
templu se numea Hippolyteion. 

381. Aluzie la episodul luptei pentru putere dintre 
Theseus şi nişte uzurpatori, cei cincizeci de fii ai lui Pallas, 
fratele lui Aigeus, deci verii moştenitorului legitim al 
tronului. Prin uciderea  Pallantizilor, învingătorul s-a 
pângărit pe sine şi pământul cetăţii fundate de Kekrops. 
Spre a se spăla de pângărire, Theseus şi Phaidra s-au 
supus de bunăvoie unui exil purificator de douăsprezece 
luni la Troizen, oraşul de leagăn al regelui şi al primului 
său fecior (vezi n. 355). 

382. Stăpânul atotputernic al mărilor şi ocrotitorul 
Atenei i-a promis lui Theseus darul celor trei împliniri când 
acesta a izbutii să stârpească de tâlhari şi răufăcători 
împrejurimile cetăţii Korinthos (vezi n. 42). 

383. Hippolytos învie tabloul unei naturi sacre, 
virginale, protejată de Artemis, interzisă profanului. Atât 
invocaţia vânătorilor, cât şi devoţiunea personajului titular 
sunt învăluite de nimbul unei evlavii senine. Încă Wilhelm 
Schlegel remarca trăsăturile stranii ale lui Hippolytos, 
desluşind în frumuseţea lui «feciorelnică şi eroică 
imaginea mamei sale, Amazoana, şi reflectarea Artemidei 


într-un muritor». Mai apoi, Jules Girard, în Le sentiment 
religieux en Grèce (III, 3), observă că «între el şi divinitate 
se înfiripă o legătură sfântă şi limpede, care îl înalţă 
deasupra condiţiei omeneşti. El nu aprinde o tămâie 
grosolană pe altarele scumpei sale zeițe, ci îi închină 
prinos de flori proaspete, culese din pajişti ferite, udate de 
rouă mistică a Sfielii. E o plăsmuire cu totul grecească 
amestecul acesta, această unire intimă dintre natura fizică 
şi natura morală...» 

384. Răspunsurile lui Hippolytos, când semeţe, când 
ironice, privitoare la cultul Aphroditei, reprezintă tot 
atâtea manifestări de hybris, în contrast cu atitudinea 
deschisă, umilă şi didactică a sclavului, care încearcă să-şi 
aducă stăpânul să accepte adevărul comun. 

385. Căutând să afle cauza bolii reginei, Corul 
aminteşte unele divinităţi care aveau faima de a stârni în 
oameni accese de nebunie. Muma zeilor, prolifica soţie a 
Timpului, adorată pe vârfuri de munte, numită Kybele în 
Phrygia, era obiectul unui cult orgiastic pe care îl animau 
korybanţii, preoţii săi. Pan, zeul pastoral, născut în 
Arkadia, se spune că isca uneori spaime contagioase şi 
goane printre oameni şi animale. Hekate, care la Hesiodos 
este o zeiţă puternică, luminoasă, iar în imnul homeric 
către Demeter apare ca o divinitate chthoniană, mai târziu 
devine zeiţă lunară, dar nu a clarului de lună, ci a astrului 
învelit în nori, patroană a vrăjitoriilor nocturne, pândind la 
răspântii, în locuri respingătoare. În sincretismul grec, 
Hekate joacă un rol de seamă şi se confundă cu Artemis; 
alteori este identificată cu Brimo, muma subpământeană, 
cu Persephone sau cu Rhea. Miturile orfice o aşază în 
centrul lumii ca pe un suflet universal. 

386. Divinitate străveche de obârşie minoică, celestă 
şi telurică, virgină şi mamă. Grecii au asimilat-o îndeobşte 
cu Artemis. Pausanias vorbeşte despre Nympha cretană 


credincioasă Artemidei pe nume Britomartis, de care s-a 
îndrăgostit Minos. Fiind urmărită de insistentul amant 
timp de nouă luni prin munţii şi prin văile insulei Creta, în 
cele din urmă şi-a dat seama că va fi capturată. Atunci a 
sărit în valurile mării de pe creasta țărmului stâncos, dar a 
fost prinsă în plasa unor pescari şi salvată; din asta i se 
trage şi epitetul Diktynna, adică «Fiica Năvodului» 
(diklyon - năvod). Se poate specula că în această versiune 
saltul în mare este de fapt o ordalie, un ritual întru 
demonstrarea fecioriei sau a nemuririi. 

387. În limba poeziei, atenienii sunt numiţi adesea fiii 
lui Erechtheus. Acest al şaselea rege mitic al cetăţii ar fi 
întemeiat misteriile de la Eleusis. 

388. Eroina, întinsă pe pat, doica şi însoţitoarele erau 
aduse în faţa spectatorilor cu ajutorul aparatului 
ekkyklema (vezi n.257). 

389. După o tradiţie, thessalienii ar fi folosit cei 
dintâi lancea. 

390. Textual «Artemis, stăpâna săratei Limne...>. 
Limne se tălmăceşte prin «apă stătătoare după retragerea 
unui fluviu sau a mării, baltă, lac»; poate că Artemis era 
invocată aici ca «Doamnă a Lacului», înţeles urmat de 
Vellacott. Pe de altă parte, se pare că la Troizen se afla un 
manej cu numele Limne, unde Hippolytos îşi antrena 
telegarii. 

391. Veneţii crescători de cai erau un neam adriatic, 
din locurile unde se va ridica mai târziu Serenissima 
Republica. 

392. Doica, în meditaţia sa discursivă, cu iz de 
înţelepciune populară, citează celebra apoftegmă despre 
nedepăşirea măsurii, atribuită lui Solon din Atena, unul din 
Cei Şapte înţelepţi. 

393. Pasiunea reginei Pasiphae, mama Phaidrei, 
pentru faimosul taur alb este un motiv arhaic, din izvoare 


minoice. În Creta prehellenică, Marea Zeiţă avea pereche 
un zeu satelit, soţ sau iubit. Acest dublu masculin, 
îmblânzitor al oamenilor şi stăpân al leilor, apare ca 
întruchipare a fertilităţii şi a principiului umed, suflet al 
întregii existenţe. Puterea lui creativă împrumuta uneori 
aspecte zoomorfe. «Ca animal, este taur; ca om, este 
Minos; ca animal, om şi divinitate este Minotaur... Veşnic 
tânăr, zeul procreator este asociat nu numai cu zeiţa 
mumă, care l-a născut, ci şi cu o zeiţă tânără, de seama lui. 
El este totodată fiul şi amantul. În chip de taur, unindu-se 
cu Pasiphae, naşte Minotaurul; în chip de Minos o 
urmăreşte pe Britomartis. Mai apoi se va deghiza în 
Dionysos, ca s-o seducă pe Ariadna. El face să rodească 
femeile şi câmpurile. Împreună cu zeiţa împarte belşugul, 
stăpân al dragostei creatoare şi al vieţii eterne.» (G. Glotz, 
La civilisation egeenne, p. 292.) 

394. Ariadna, sora mai mare a Phaidrei, cea părăsită 
de Theseus la Naxos, şi-a aflat consolare în braţele lui 
Dionysos (vezi n.378). 

395. În familia monarhilor cretani exista, ca o 
veritabilă trăsătură ereditară, tentaţia pentru dragostea 
oarbă, totală, devastatoare. 

396. De teamă şi din superstiție, Phaidra s-a ferit să 
rostească numele nefast al lui Hippolytos, lăsând-o pe 
doică să-şi pângărească buzele şi să se expună, în felul 
acesta, mâniei divine. 

397. Cetatea Troizen, ridicată la capătul Argolidei, se 
ivea ca un prag pentru călătorul care venea pe mare 
dinspre Atena. 

398. În traducerea acestui început de discurs, nu 
lipsit de obscurităţi, de o retorică subtilă, am urmat 
sugestiile versiunii lui H. Berguin şi ale nuanţatului său 
comentariu. 

399. În pledoaria doicii sunt amintite două cazuri de 


moarte şi transfigurare, datorite forţei universale a iubirii. 
Semele a pierit în flăcări, consumată de fulgerul 
îmbrăţişării lui Zeus; mai târziu fructul acestei uniri, 
Dionysos, coborând în Hades a înviat-o şi a înălţat-o la cer. 
La fel Kephalos, iubitul Aurorei (Eos), cea pedepsită să fie 
veşnic îndrăgostită, a dobândit prin ea nemurirea. 

400. Datorită aluziei la folosirea unor licori de 
dragoste, finalul acestei scene este tulbure. De altfel, 
replica doicii cuprinde, după Năuck şi după Weil, trei 
versuri interpolate. Totuşi, deşi nu o face, ar fi verosimil ca 
Phaidra, vara Medeii şi nepoata divinei vrăjitoare Kirke, să 
recurgă în scop terapeutic la procedee magice. 

401. Vezi n. 233. 

402. Perifrază pentru Delphi (vezi n. 361). 

403. Eros, divinitatea străveche a dragostei, avea la 
greci, în secolul lui Euripides, o înfăţişare deosebită de 
părerea modernă. Necunoscut de Homeros, în poemele 
căruia însăşi Aphrodita inspiră dorinţa, Eros este pentru 
Hesiodos, orfici şi Aristophanes un principiu cosmogonic, 
apărut în zorii timpului, principiul atracției primordiale, nu 
simplul ferment al apropierii dintre bărbat şi femeie. Aşa l- 
au înţeles poeţii lirici şi în parte cei tragici. Pentru 
Euripides natura zeului este dublă: din imnul Corului 
decurge atât acţiunea lui năprasnică, pernicioasă, care 
duce la ruină, cât şi cea blândă, salutară, care duce la 
virtute şi la fericire. Abia mai târziu, la alexandrini, la 
latini şi la moderni, divinitatea gravă, misterioasă, de 
odinioară s-a transformat în copilul şăgalnic, viclean, 
batjocoritor şi crud, numit Cupidon sau Amor, întruchipare 
dezinvoltă, dar manieristă, a Poftei. 

404. Iole, fiica lui Eurytos, regele Oichaliei, a fost 
promisă de tatăl său drept premiu la o întrecere de arcaşi, 
unde a învins Herakles. Dar Eurytos nu s-a învoit să i-o 
încredinţeze, temându-se că acesta, într-un acces de 


nebunie va omori, aşa cum se mai întâmplase, copiii ce ar 
fi urmat să i se nască din însoţirea cu Iole. Mâniat, eroul a 
distrus cetatea Oichalia din insula Euboia, l-a masacrat pe 
rege împreună cu toţi fiii săi, iar pe Iole a târât-o în 
captivitate, întâmplări descrise de Sophokles în tragedia 
Trachinienele. 

405. În acest loc apar trei cuvinte de neînțeles. Am 
tradus urmând conjectura lui H. Weil (Sept tragedies 
d'Euripide, p. 43., nota la versurile 545 - 554.) 

406. Mitul principal despre zeul viței de vie şi al 
vinului s-a înfiripat la Theba, de unde s-a răspândit apoi în 
toată Hellada. Semele, fiica lui Kadmos, fiind îndrăgită de 
Zeus, l-a zămislit pe Dionysos. Dar Hera, geloasă, luând 
chipul doicii Semelei, a sfătuit-o să-i ceară lui Zeus să i se 
arate în toată slava lui divină. Acesta a împlinit dorinţa 
nesăbuitei femei şi a coborât la ea îmbrăcat cu flăcările şi 
zgomotul trăsnetului. Astfel a fost mistuită de foc fiica lui 
Kadmos şi l-a născut prematur pe Bakehos. 

407. Aristophanes, care în comediile lui a polemizat 
adesea cu Euripides, învinuindu-l că răspândeşte o morală 
dubioasă, înfăşurată în subţirimi sofistice, se referă la 
această replică, pe care aproape că o citează în Broaștele: 
«limba mea jură strâmb, fără să-i ceară voie inimii». Dar 
Hippolytos nu întruchipează sciziunea dintre gând şi faptă; 
cuvintele lui vor să spună limpede că i s-a smuls prin 
jurământ făgâduiala de a păstra tăcere. 

408. În original: «scuip» (vezi. n. 175). 

409. Corul tânjeşte după meleaguri îndepărtate, unde 
să se pună la adăpost din faţa nenorocirilor. Întâi evocă 
meleagurile apusene de pe malurile fluviului fabulos 
Eridanos, identificat aici cu Fadul, unde se spunea că a 
pierit nătângul zeu Phaeton, simbolul asfinţitului marin, 
fiul lui Helios (Soarele). Acesta îi ceruse tatălui său să-i 
încredinţeze pentru o singură zi carul său de foc, dar în 


timp ce-l conducea, cuprins de spaima înălțimilor, a slăbit 
hăţurile cailor, şi fiind gata să nimicească într-o imensă 
combustie cerul laolaltă cu pământul, Zeus l-a fulgerat şi 
azvârlit în Eridanos. Surorile lui, Heliadele, i-au cules 
trupul, aducându-i cinstire funebră, l-au jelit şi-l jelesc de-a 
pururi cu lacrimile de chihlimbar ale razelor care se 
strecoară spre seară în imperiul nocturn al Soarelui. Se 
ştie că în antichitate coastele Mării Adriatice erau bogate 
în chihlimbar. 

410. Corul evocă pe urmă grădinile cu mere de aur, 
mai îndepărtate, mai spre Soare-Apune, ale Hesperidelor, 
insulele scăldate de apa Oceanului, dincolo de Atlas, 
uriaşul cosmic care sprijină lumea pe umeri. Acolo tărâmul 
muritorilor se învecinează cu al nemuritorilor, cu paradisul 
primordial, în care odinioară Zeus s-a îndrăgostit de Hera. 

411. Unul din golfurile Pireului, fortificat mai târziu 
şi slujind de adăpost flotei de război a alenienilor. 

412. În tragedia lui Seneca, Phaidra îşi curmă viaţa 
cu ascuţişul fierului; în piesa omonimă a lui Racine ea 
foloseşte mijlocul mai blând al otrăvii. lată urmările 
insidioase ale toxicului, descrise de eroină: «Jai pris, ai fail 
couler dans mes brulantes veines / Un poison que Medee 
apporta dans Athènes / Deja jusqu'a mon coeur le venin 
parvenit / Dans ce coeur expirant jette un froid inconnu; / 
Deja je nevois qua travers un nuage / Et le del, et lepoux 
que ma presence outrage; / Et la mort a mes yeux 
derobant la clarte / Rend au jour, qu’ils souillaient, toute să 
puretd» Aşadar, pentru a-şi nimici victima, grecul alege 
frânghia, romanul jungherul, iar francezul otrava. Să fie 
acestea amănunte întâmplătoare, corespund cumva numai 
dorinţei de delimitare faţă de model, exprimă sensibilităţile 
unor autori deosebiți din epoci deosebite sau reprezintă, 
poate, manifestările inconştiente ale unor straturi abisale, 
ale unor «categorii stilistice» cum ar fi spus Blaga? 


413. Theseus consultase un oracol, probabil pe cel de 
la Delphi, de unde se întoarce - sumbră ironie - încredinţat 
de bunăvoința zeilor. 

414. În teatrul antic ekkyklema luneca spre public, 
aducând în faţă cadavrul Phaidrei (vezi n.257). 

415. Vezi n.279. 

416. În acest moment patetic al dramei, Euripides îi 
împrumută lui Hippolytos o curiozitate rece de moralist, 
dornic să cunoască natura umană. 

417. La rândul său, Theseus, din culmea durerii, 
găseşte în sine resursele unei retorici subtile. 

418. Orice atingere, chiar numai prin văz şi prin auz, 
cu un criminal era socotită pângărire funestă. Ucigaşii 
erau datori să se ascundă şi să se scufunde în tăcere până 
la împlinirea ritualului de purificare. 

419. Hippolytos este zugrăvit aici de părintele său ca 
aderent al sectei  orficilor, comunitate care urma 
învăţăturile misterioase cuprinse în cărţi sacre foarte 
vechi, atribuite poetului şi cântăreţului thrac Orpheus, un 
profet al religiei dionysiace. Dacă doctrina orfică este mai 
greu de conturat, îndatoririle orficului sunt bine 
cunoscute. El ducea viaţă de grele ascultări (abstinenţă, 
renunţări etc.) şi era oprit să consume hrană de origine 
animală, deoarece credinţa în metempsihoză presupune 
cinstirea oricărei  vietăţi. Apartenența vânătorului 
Hippolytos la o sectă de vegetarieni este în contradicție cu 
spusele lui de la v. 109: «Este plăcut să ai o masă 
încărcată, după vânătoare». Nu se poate închipui un prânz 
cinegetic fără carne. Tonul ironic, jignitor, al lui Theseus 
pare mai degrabă să exprime faptul că regele socotea 
ideologia noilor culte răspunzătoare de stricăciunea 
generaţiei tinere. 

420. Niciun mit nu atribuie zeilor întemeierea Atenei. 
Textul se referă la cearta dintre zeul Poseidon şi zeiţa 


Pallas pentru onoarea de a fi ocrotitorii faimoasei cetăţi. 
Poseidon, izbind în stânca măgurii Akropolis cu tridentul, a 
făcut să ţâşnească un izvor cu apă sărată. Dar Athena l-a 
învins, făcând să răsară acolo trunchiul generos al 
măslinului. 

421. «Se ştie că în vremea aceea drumurile erau 
nesigure. Între aşezările risipite ici-colo se întindeau 
meleaguri pustii, străbătute de şleauri, unde primejdiile 
pândeau la tot pasul. Pe alocuri se înălţau hăţişuri de 
pădure şi munţi cu trecători înguste. În singurătatea văilor 
îşi făcuseră cuib tâlharii, omorând şi prădând călătorii, 
lăsându-i să treacă numai dacă primeau bani grei zălog, şi 
nimeni nu se ivea să le ceară socoteală. Tâlhăriile, jafurile 
şi blestemăţiile nu conteneau şi erau aidoma celor puse la 
cale de duhurile rele şi viclene... dar dacă vreun ins 
nesăbuit pătimea, era cu neputinţă să desluşeşti dacă 
fusese răpus de o putere omenească sau de una 
dumnezeiască, dacă monstrul cutare sau cutare... aducea 
mai mult a zeu sau a om... «(traducere de Irina Eliade, Ed. 
Univers, 1971). Astfel descrie Andre Gide în fermecătorul 
său opuscul Thesee regiunea infestată de criminali a 
Isthmului Korinthic, în care s-a aventurat, dornic de glorie, 
la şaisprezece ani, eroul. În călătoria lui de la Troizen la 
Atena, unde urma să-şi divulge identitatea şi să-şi 
dobândească drepturile de prinţ moştenitor, el a curăţat 
pământul de răufăcători şi de monştri. Theseus i-a ucis, 
între alţii, pe Sinis, poreclit Strâmbă-Pini, deoarece avea 
năravul să îndoaie doi pini, între care îi lega pe nefericiţii 
drumeţi şi pe urmă îi dezbina dând drumul brusc arborilor 
să se îndrepte. La fel l-a răpus pe teribilul Skeiron din 
vecinătatea Megarei, cel care zvârlea trecătorii în mare de 
pe crestele falezei şi ale cărui oase, zice legenda, s-au 
preschimbat în pietre marine, în Stâncile Skeironiene. 

422. Să citim oare şi aici o aluzie la membrii iniţiaţi 


ai unei asociaţii închise, de felul celei orfice? 

423. Hippolytos laudă, în virtutea idealului de 
cumpătare, de nedepăşire a măsurii, foloasele decurgând 
din situarea în locul al doilea în cetate, prefigurând elogiul 
horaţian al faimoasei aurea mediocritas. 

424. Vezi n.372. 

425. Theseus respinge o formă de divinaţie care se 
practica trăgându-se la sorţi dintre mai multe tăblițe cu 
inscripţii sacre a uneia singure, din interpretarea căreia 
sacerdoţi! încercau să desluşească viitorul. El nu se 
încrede nici în prevestirile făcute după zborul păsărilor, 
aşa cum se obişnuia în templul lui Zeus de la Dodone. 

426. Charitele, iniţial divinităţi ale vegetației, au 
devenit mai târziu simboluri ale frumuseţii, făcând parte 
din alaiul lui Dionysos, dar şi al Aphroditei. Zeiţele, numite 
Graţii de latini, erau în număr de trei: Aglaia, Thalia şi 
Euphrosyne. 

427. Pe locul vizitiului erau modelate amprentele în 
care acesta trebuia să-şi aşeze picioarele. Cuvântul 
grecesc folosit aici indică mai degrabă un soi de încălțări, 
poate că ţinând de însăşi structura carului. 

428. De la Troizen se despart două drumuri care duc 
prin munţi, unul la Epidauros şi altul la Argos. Euripides îl 
pune pe Hippolytos să urmeze un itinerar pe malul mării, 
care în părțile acelea se termină printr-un zid de stânci. 

429. Golful Saronic desparte Attika de Argolida. 

430. Vezi n.421. 

431. Iscusitul vindecător şi taumaturg, zeul patron al 
medicilor şi al vracilor, era proslăvit la Epidauros, cetate 
unde i se ridicase cel mai celebru sanctuar. 

432. Vezi n.262. Unii comentatori, mai ales din şcoala 
franceza, au criticat procedeul apariției unor divinități 
suspendate în văzduhul scenei de o maşină, împotriva 
părerii acestora G. Murray menționează: «Apariția zeului 


era conținută în chiar esenţa concepţiei originare a dramei 
attice, aşa cum reiese clar din cercetarea operei şi mai 
ales a fragmentelor lui Aischylos. Teofania era pe placul şi 
în spiritul publicului grecesc, pentru care zeii, umanizaţi, 
se amestecau atât de felurit în existenţa indivizilor. Apoi, 
aproape întotdeauna, zeii nu se iscă doar ca să rostească 
nişte versuri sentenţioase, ci vin să aline şi să întărească 
eroii prin influenţa lor tainică, uraniană. Într-adevăr, 
Dioskorii în Elektra pun capăt desfăşurării demente a 
răzbunării, la fel Athena din Iphigeneia în Taurida pune 
capăt vărsărilor de sânge, iar Artemis răscumpără în 
Hippolytos suferinţele printr-o prezenţă din altă lume, 
împărtăşind parcă totodată şi promisiunea unei resurecții, 
dincolo de bine şi de râu.» 

433. În cosmografia elină, întregul lumii era împărţit 
în trei tărâmuri: deasupra cerul şi străluminatul ether, la 
mijloc pământul, iar dedesubt sălaşurile morţilor (Hades), 
având mai în adânc întunecatul Tartaros, închisoarea zeilor 
răzvrătiți şi învinşi, locul de osândă al marilor criminali. 

434. Artemis, Athena şi Bestia, stăpâna focului, sunt 
singurele divinităţi care nu au căzut niciodată în puterea 
Aphroditei. 

435. Această lege, născocită poate de Euripides din 
necesităţi dramatice sau poate, mai puţin probabil, din 
tentaţia poetului de a reform a sistemul teologic moştenit, 
a fost adesea invocată mai târziu de Ovidius. 

436 Hippolytos pare să spună că pătimeşte pentru 
crima tatălui său, ca să ispăşească uciderea Pallantizilor 
(vezi n. 381). 

437. Gândul ascuns de răzbunare urzit de zeiţă îl are 
în vedere pe frumosul Adonis, zeul vegetației, ibovnicul 
Aphroditei. El a pierit sfârticat de un mistreţ fioros, trimis 
de Artemis: din sângele lui revărsat au răsărit anemonele. 

438. În lumina unor tradiţii italice, care au 


identificat-o încă din secolul VI pe Artemis cu Diana, fiul 
lui Theseus a fost înviat de către medicul taumaturg 
Asklepios. Apoi zeiţa fecioară l-a rânduit să o slujească în 
sanctuarul ei de la Arida, pe malul lacului Nemi, lângă 
Roma, unde era venerată ca Diana Nemorensis, Diana 
Pădurilor. Aci Hippolytos se chema Vorbius, nume care se 
presupune că însemna «cel ce a trăit de două ori.» 

439. Se crede că în aceste versuri Corul se tânguie 
pentru moartea lui Perikles, marele atenian stins în 429 
î.Hr., anul reprezentării acestei tragedii. 

Traducerea acestor piese s-a făcut după textul grec 
stabilit de Leon Parmentier, Henri Gregoire şi Louis 
Meridier în EURIPIDE, Tome III, Heracles, Les 
suppliantes, lon, şi în Tome V, Helene, Les Pheniciennes, 
Societe d'édition «Les Belles Lettres», Paris, 1976 şi 
respectiv 1973. 

HERAKLES 

De mult, spun miturile eline, în vremea următoare 
cosmogonici, a trăit şi a făptuit neamul impetuos al eroilor. 
Cuvântul erou (heros), de obârşie nesigură, şi pe care unii 
etimologişti îl apropiau de latinescul vir, numea o fiinţă de 
excepţie, cu un fel de a fi aparte, mai mult decât uman, 
totuşi nu de-a dreptul divin. 

Roade ale nunţilor paralele consumate de zei cu 
femei frumoase, sau de zeițe cu splendizi muritori, eroii se 
disting printr-o neistovită şi uneori aberantă creativitate. 
Ei sunt mai ales combatanți şi vânători exemplari, 
binefăcători ai omenirii neajutorate, fondatori de ginţi şi 


de familii numeroase, legiuitori, constructori de cetăţi şi 
inventatori, navigatori dibaci, rânduitori ai vieţii religioase, 
asociaţi misteriilor şi riturilor iniţiatice, mari profeti, 
muzicieni şi poeţi. Comportamentul lor este imprevizibil, 
dincolo de bine şi de rău; adesea din isprăvile lor nu se 
înfiripă vreo intenţie morală. Aceşti challengers provoacă 
întruna necunoscutul. Modul lor de a se manifesta 
nesocoteşte dreapta măsură; acest hybris pune în mişcare 
divinitatea, care îi pedepseşte fără cruţare. 

Dar ceea ce îi singularizează şi mai mult pe eroi este 
moartea lor. Ei sfârşesc în împrejurări violente, 
zguduitoare, de obicei în lupte crâncene şi insolite, prin 
sinucidere, prin sfârticare sau prin trădare, loviți de fulger, 
înghiţiţi de pământ sau de valurile mării. 

Mai mult, se credea despre ei că nu încetează să 
întârzie după moarte în preajma celor vii, ajutându-i sau 
dimpotrivă. Drept urmare mormintele lor şi cenotafurile 
lor erau venerate. Moaştele lor erau îngropate înăuntrul 
cetăților - nu în afara zidurilor de apărare, precum a 
muritorilor de rând - şi chiar în sanctuare. Li se aduceau 
sacrificii asemănătoare cu cele oferite  divinităților 
chthoniene. În totul, existenţa şi moartea eroică erau 
generatoare de glorie, mai ales postumă, dar niciodată de 
fericire. 

Cu timpul, nu numai semizeii (hemitheoi) se bucurau 
de un destin excepţional, ci «orice fel de eminenţă 
<manifestată> în timpul vieţii îndreptăţea candidatura la 
cinstea de erou după moarte»?. 

Din rândurile eroilor helleni, cel mai mare, cel mai 
însemnat dintre toţi, menţionat în cele mai numeroase 
mituri, este fără îndoială Herakles, eroul tuturor grecilor, 
eroul-zeu (heros-theos) cum îl numeşte Pindaros. 

Încă din Iliada apare ca fiu preferat al lui Zeus şi 


28 Erwin Rhode, Psyche, Tübingen, J.C.B. Mohr, 1910. 


ţinta inepuizabilei gelozii a Herei. Aceasta obținuse, printr- 
un şiretlic, ca odrasla soţului său olympian să fie servul 
becisnicului Eurystheus, relație care a devenit 
paradigmatică pentru exploatarea unui mare viteaz de 
către un laş neisprăvit. Astfel, întreaga viaţă a lui Herakles 
a fost un lung şir de munci în slujba altora. Dar de îndată 
ce le-a dus la capăt pe toate, devenind liber să-şi 
folosească pentru sine puterile, a stârnit în jurul lui numai 
dezastre şi s-a prăbuşit spre moarte. Dar până şi moartea îl 
deosebeşte de ceilalţi eroi: el este singurul care şi-a 
dobândit nemurirea prin dramatica sinucidere-apoteoză pe 
rugul clădit cu propria-i mână în vârful unui munte. Doar 
el nu are mormânt sau cenotaf în Hellada. 

Figura lui a însufleţit vreme de un mileniu evlavia 
populară şi a fost un subiect încă şi mai durabil pentru 
creaţia cultă. Numai că ipostaza lui de veşnic învingător 
nu-i prea îngăduia să devină personaj tragic, în stare să 
trezească groaza şi mila spectatorului. Aşa se întâmplă că 
fiul Alkmenei e personaj principal doar în două tragedii 
attice:  Trachinienele de Sophokles şi Herakles de 
Euripides. Mai apare fugitiv în Philoktetes a primului, la 
sfârşitul piesei cadeus ex machina, şi în Alkestis a celui de 
al doilea, ca apariţie burlescă, în stilul dramei cu Satyri. 

Exegeţii atrag atenţia că atât Sophokles, dt şi 
Euripides, pentru a face din Herakles un erou tragic, au 
ales momentul în care acesta era confruntat cu prăbuşirea 
finală, omenească, a vieţii sale. 

Tragedia Herakles înnebunit (Herakles mainomenos), 
una din capodoperele teatrului euripideic, reprezentată, se 
pare, în anul 424 î.Hr., are o structură tripartită. Aceasta a 
iscat unele critici, şi anume că autorul nu ar fi respectat 
ceea ce se consideră a fi, de la Aristoteles încoace, 
unitatea subiectului. S-a afirmat că părţile ar fi 
inconsistente şi arbitrar legate între ele; în realitate înseşi 


tribulaţiile eroului conferă unitate operei, şi progresia 
dramatică este continuă, în Herakles, până la 
deznodământul sublim. Apoi nu trebuie uitat că o piesă 
jucată devine cu totul altceva decât aceeaşi piesă citită la 
umbra unor prejudecăţi estetice. 

Cele trei părţi sau acte ale dramei Herakles suscită o 
emoție statornică şi purificatoare, fiind lăuntric legate 
între ele, dar şi formal, prin prezenţa aproape neîntreruptă 
pe scenă a lui Amphitryon, protagonistul spectacolului. 

Întâiul «act» îl prezintă pe fiul Alkmenei prins în 
desfăşurarea unor întâmplări tipic eroice. Acesta se afla în 
tărâmul morţilor spre a împlini ultima muncă poruncită de 
tyranul Eurystheus: aducerea sub soare a monstrului 
Kerberos, paznicul lumii infernale. Amintesc caracterul 
inițiatic al coborârii în Infern, pentru care viteazul s-a 
pregătit parcurgând misteriile eleusine. El a izbutit să-şi 
împlinească dificila misiune, numai prin forţa braţelor, şi 
totodată să-l elibereze pe athenianul Theseus, aflat în 
captivitatea lui Hades. 

Dar, în lipsa lui Herakles din Theba, umblând zvonul 
că murise, un uzurpator obscur, Lykos, care se tălmăceşte 
Lup, l-a ucis pe Kreon, regele ţării şi socrul eroului, 
pregătindu-se grabnic să-i suprime copiii, soţia şi tatăl 
pământesc, pe Amphitryon. Aceştia s-au refugiat cu toţii ca 
suplicanţi la altarul lui Zeus Salvatorul; totuşi noul rege 
ameninţă că le va da foc. Condamnaţii câştigă in extremis 
o amânare a execuţiei, răgaz în care se întoarce miraculos 
din lumea morţilor Herakles. 

Lykos revine pentru a aprinde rugul, este atras în 
palat (capcană) şi acolo este ucis (vânat) de nebiruitul 
erou*%. Corul bătrânilor jubilează, cântând pedepsirea 


29 Privitor la arhaismul complexului religios al lupului şi la legătura 
magică dintre carnasieri şi vînători (războinici), vezi Mircea Eliade, De la 
Zalmoxis la Genghis-Han, traducere de Maria şi Cezar Ivănescu, Editura 


tyranului Lup, salvarea familiei domnitoare legitime şi 
gloria lui Herakles. 

«Actul» al doilea aduce o răsturnare brutală a 
cursului dramatic, ce nu fusese anticipată în niciun fel în 
secţiunea precedentă. În schimb, premizele declanşării 
sale se acumulaseră latent în chiar destinului eroului. 
Astfel, ca rod al unei femei muritoare, el era «ameninţat de 
nesiguranța şi vulnerabilitatea oricărui om, care îşi au 
corespondentul religios în sentimentul unei ostilităţi 
divine... Zeii sunt plini de resentiment faţă de orice succes, 
faţă de orice moment fericit, care ar ridica, fie şi pentru o 
clipă, natura omenească deasupra rostului său, uzurpându- 
le astfel prerogativele» (E. R. Dodds). Orice succes este o 
sămânță de hybris, de îngâmfare agresivă în fapte, vorbe şi 
gânduri, pe care divinitatea intolerantă o reprimă. 

Dar cine altul, dacă nu Herakles, a ieşit învingător 
din mai multe încercări extraordinare, făcând astfel să 
crească fără încetare invidia (phthonos) zeilor? Această 
invidie şi-a găsit executorul în persoana Herei, zeiţa pururi 
geloasă. 

Sorocul  pedepsirii se împlinise. Fiul Alkmenei 
încheiase strălucit lungul şir al isprăvilor sale. Se întorsese 
la ai săi, după multe şi grele rătăciri, le salvase vieţile, îşi 
recucerise tronul. Ar fi fost oare posibil să-şi petreacă 
restul vieţii în tihnă? Anevoie de admis, căci grecii ştiau 
prea bine cât este de periculoasă fericirea. 

Drept urmare, Hera îşi trimite la Theba uneltele 
răzbunării, pe mesagera Iris şi pe Lyssa, daimonul feminin 
al turbării, care anunţă că Herakles, cu mintea rătăcită, va 
pune el însuşi capăt zilelor familiei sale. Curând soseşte un 
vestitor şi, într-o zguduitoare naraţiune, una din cele mai 
şocante ale dramaturgului, descrie atacul de nebunie 
furioasă în cursul căreia eroul îşi ucide cei trei fii şi soţia. 


Ştiinţifică şi Enciclopedică, Bucureşti, 1980. 


Pierirea lor timpurie fusese, cum se vede, 
predestinată. Omorul acestora prin foc îl ratase duşmanul 
Lykos, doar ca să-l poată săvârşi, cu mult mai sălbatic, 
părintele lor Herakles. 

După crimă, zeiţa Athena potoleşte paroxismul 
agresiv al nefericitului erou şi-l cufundă într-un somn 
adânc. Amphitryon, scăpat cu viaţă, îl leagă de o coloană 
frântă, porţile palatului se deschid, şi ucigaşul, înconjurat 
de victimele sale, este adus sub ochii spectatorilor. 

«Actul» al treilea începe prin trezirea din somn a 
eroului, căruia tatăl lumesc îi dezvăluie treptat 
abominabila crimă săvârşită, mânat de nebunie. Pe loc, 
covârşit de oroarea şi de absurdul faptei sale, decide să se 
sinucidă, soluţie la îndemâna oricărui om de rând. Dar 
tocmai atunci soseşte Theseus, recent eliberat de Herakles 
din Infern, descoperă cadavrele, îşi ridică prietenul 
prăbuşit, şi încearcă să-l abată de la gândul morţii. Acesta, 
mare binefăcător al omenirii, era îndreptăţit să fie salvat, 
dar mântuirea nu putea să-i vină decât prin intervenţia 
generoasă a unui muritor, nu prin lucrarea divinității, 
animată de invidie. Iar Theseus era înzestrat cu însuşirile 
necesare pentru a-l îndupleca să trăiască: prietenie fidelă, 
ospitalitate, judecată cumpănită şi vederi religioase 
luminate de rațiune. Intre cei doi se desfăşoară un dialog 
tulburător, dar adevărata luptă se dă în sufletul lui 
Herakles, confruntat cu asperităţile unei ultime încercări. 
Până la urmă se scutură de ispita sinuciderii şi alege să 
urmeze calea vieţii. Va merge cu Theseus în Attika, unde 
va fi purificat, găzduit regeşte şi se va stinge în pace, iar 
după moarte va fi venerat ca un heros de seamă prin 
sacrificii şi prin monumente. Luându-şi rămas bun de la 
soţia şi copiii morţi, şi de la tatăl său, el pleacă sprijinit de 
Theseus, parcă dintr-odată îmbătrânit, neînsoţit de 
lamentaţii. 


Aşadar, în viziunea lui Euripides, fiul lui Zeus va avea 
o moarte firească. Niciun cuvânt nu trimite la sinuciderea 
pe rug despre care vorbeşte Sophokles în ultimul episod al 
Trachinienelor, cu atât mai puţin la răpirea din flăcări la 
cer a eroului, adaos posterior secolului marilor 
tragediografi. Poetul a modificat drastic legenda şi 
caracterul lui Herakles pentru a-l transforma pe acesta din 
semizeu într-un om ideal, hărăzit să parcurgă itinerarul de 
la glorie, prin suferinţă, la mântuire“. 

De obicei, fiul Alkmenei se înfăţişează pe scena 
teatrului antic purtând masca unui personaj de comedie, 
ca în farsele siciliene ale lui Epicharmos: huidumă bufa, cu 
musculatură hipertrofică, beţivan, hulpav şi cam străin de 
etică. El păstrează unele din trăsăturile acestea în Alkestis, 
drama inclasificabilă a lui Euripides, care ţinea loc de 
piesă cu Satyri în tetralogia respectivă. Dar şi în tragedia 
Trachinienele de Sophokles, Herakles întruchipează forţa 
fizică şi asprimea primitivă: este trădător, ucigaş, 
vindicativ, pustiitor de cetăţi nevinovate, răpitor de 
fecioare, impasibil la sinuciderea soţiei sale, obligându-şi 
fiul să se însoare, după moartea sa, cu propria lui 
concubină. 

În viziunea lui Euripides, fiul Alkmenei, fără a pierde 
din grandoare, s-a contaminat de morala înţelepţilor şi a 
filosofilor. El a stârpit monştri nu doar la porunca lui 
Eurystheus, ci şi de bunăvoie, pentru a dobândi 
întoarcerea din exil a tatălui său. El eliberează muritorii 
asupriţi de stihiile naturale sau supranaturale, răzbună 
fărădelegile, restaurează ursitele, acest «cavaler rătăcitor» 
al Helladei. Este prieten devotat, soţ credincios, fiu bun şi 


30 Majoritatea filologilor, ţinînd seama de argumentele lui Wilamowitz- 
Moellendorf, consideră Herakles mainomenos de Euripides (între 424- 
420) anterioară dramei Trachinienele de Sophokles (între 420-410). L. 
Parmentier susţine o părere contrară, în Euripide, III, p. 16-17. 


recunoscător faţă de Amphitryon, pe care, în pofida dublei 
paternităţi, îl cinsteşte ca pe adevăratul său părinte. La 
urmă are nobilul curaj ca, fiind copleşit de soartă, să se 
învingă pe sine, să-şi recapete dârzenia şi perseverenţa, 
chiar dacă umbrit puţin de tristeţe şi dezamăgire. 
Năpastele sale şi lupta cu ele, îl fac, aşa cum îi spune 
Theseus, să atingă transfigurat cerul. 

Paralel cu eroul tradiţiei populare, dramaturgul 
modelează un alt Herakles, pe placul filosofilor, a cărui 
figură se va înnobila mereu, până va ajunge mai târziu, la 
stoici, să reprezinte un adevărat ideal de înţelepciune. 

FENICIENELE 

Oare este drama Fenicienele un remake? în vremea 
naşterii şi înfloririi tragediei, se răspândeşte tot mai 
angoasantă ideea invidiei divine, ca o manifestare a unei 
nelinişti religioase. Mânaţi de această invidie, zeii nu ezită 
să-i pedepsească pe cei vinovaţi de hybris. Dar uneori nu 
plăteşte numai individul, ci şi casa şi descendența lui, 
culpa devenind astfel ereditară. În această perspectivă, cu 
cât neamul e mai falnic, cu atât mai vulnerabil este; nu 
sunt cruţaţi decât nevolniciiS!. 

Grecii acceptau ereditatea vinei şi legitimitatea unor 
pedepse tardive, datorită unei concepţii arhaice despre 
familie. Aceasta reprezenta o unitate nu numai biologică, 
dar şi comportamentală; viaţa tatălui se perpetua în a 
fiului: urmaşul moştenea datoriile morale ale părintelui, 
aşa cum le moştenea pe cele pecuniare. Mai devreme sau 
mai târziu, fapta negativă îşi primea răsplata. Uneori omul 
era pedepsit pentru ticăloşiile vreunui strămoş întemeietor 
de neam. Orice crimă avea un efect punitiv, garantat de 


31 « Grea este dip a ce dă socoteală / de împlinirea blestemelor 

vechi. / Pe nevoiaşi pustiirile îi ocolesc. / Dar oamenii harnici, / cînd li se 
umflă prea tare belşugul, / să-şi arunce prisosul poverii din navă.» 
Aischylos, Şapte contra Thebei, v. 766-771. 


Moire. 

Nicăieri mai bine decât în familia Labdakizilor nu se 
poate recunoaşte eficiența mecanismului fatal. Figurile 
acestei dinastii thebane sunt, alături de Pelopizii din 
Argos, personalităţi neînduplecate, ambigue sau perverse, 
împingând provocările până la sacrilegiu, crimă şi război, 
consumându-şi destinul de distrugători din generaţie în 
generaţie, pierind de morţi năprasnice. 

Laios, fiul lui Labdakos, e primul peste care se abate 
blestemul, pentru vina de a se fi dedat pederastiei şi, mai 
târziu, de a fi procreat în pofida interdicţiei zeilor; când i 
se naşte copilul, cuprins de spaimă, îl leapădă într-o 
pustietate, dar acesta e salvat şi, când ajunge la vârsta 
bărbăţiei, îşi ucide tatăl. Incepând cu Laios, un daimon 
răzbunător (alastor) este fixat pentru multă vreme asupra 
stirpei sale. 

Oidipus, fiul precedentului, victimă şi agent al 
destinului, paricid involuntar şi nimicitor prin puterea 
minţii al monstruoasei Sphinx, uzurpator şi incestuos fără 
să ştie, zămisleşte copii cu propria-i mamă, iar când află 
adevărul îşi scoate ochii, decade şi moare, după ce şi-a 
blestemat feciorii să piară într-o luptă fratricidă. 

Eteokles şi Polyneikes, fiii lui Oidipus, se ceartă 
violent pentru putere, al doilea recurge la ajutor militar 
argian şi porneşte războiul contra Thebei, condus de Cei 
Şapte comandanţi; cetatea câştigă victoria, însă fraţii 
regali mor, unul prin mâna celuilalt; noul basileu interzice 
înhumarea rituală a trădătorului Polyneikes, declanşând 
lupta şi patimile Antigonei, sora hotărâtă să se sacrifice 
pentru a-şi putea acoperi fratele cu ţărână. 

In a patra generaţie, Epigonii, urmaşii Celor Şapte, 
pornesc iarăşi din Argos cu război, sub auspicii mai bune 
de astă dată, izbutind să-şi răzbune părinţii căzuţi, 
cucerind şi nimicind Theba din temelie. 


Unele nuclee ale acestor legende se află în iada şi 
Odysseia, dar ele au fost desfăşurate în vastele poeme 
epice pierdute Oidipodia, Thebaida şi Epigonii, care au 
constituit comori tematice pentru poeţii tragici. Intr- 
adevăr, «saga» Labdakizilor oferea de-a gata eroi şi situaţii 
de tragedie. Din numeroasele opere create de dramaturgii 
secolului cinci pornind de la temele respective, iată-le pe 
cele puține păstrate, în ordinea cronologică a 
reprezentării: Aischylos, Șapte contra Thebei, 467; 
Sophokles, Antigona, înainte de 440, Oidipus (rege), 430; 
Euripides, Rugătoarele, 422, Fenicienele, 407/6, anul 
morţii autorului; Sophokles, Oidipus la Kolonos, 401. 

Este firesc, desigur, ca marii tragici să se fi inspirat 
din aceleaşi izvoare şi totodată să se fi influenţat reciproc. 
În vârsta de aur a poeziei nu era pusă la îndoială forţa 
modelelor, a structurilor mitice, iar faptul că un autor îl 
urma pe mai-vârstnicul lui, sau invers, ţinea mai mult de 
contingenţele decât de esenţa plăsmuirii. 

Astfel şi Euripides, scriind /Fenicienele la sfârşitul 
vieţii, a creat o tragedie despre care s-ar putea spune că 
dezvoltă acelaşi subiect ca Șapte contra Thebei a lui 
Aischylos, cuprinzând câteva elemente comune şi cu 
operele lui Sophokles din lista de mai sus. Criticii nu au 
încetat să descrie spectrul asemănărilor şi deosebirilor 
dintre dramele menţionate. Dar /Fenicienele cată să fie 
receptată nu cântărind datoriile autorului faţă de 
antecesori, ci ca o tragedie nouă, originală şi grandioasă. 

Șapte contra Thebei, capodopera lui Aischylos este 
drama unei cetăţi sub stare de asediu, în care toţi sunt 
aţintiţi numai spre mersul războiului. Intreaga piesă 
vuieşte de Ares, al cărui nume este repetat obsesiv. Ea este 
de o simplitate şi o forţă primitive, cu personaje 
schematice (Regele, Corul şi Vestitorul) şi aproape lipsită 
de acţiune: întâmplările sunt mai mult povestite, ca în 


poezia homerică, decât desfăşurate dramatic. Prologul 
conţine o scurtă proclamaţie a Regelui către poporul 
înarmat. Apoi, pe scenă nu mai apar bărbaţi, aceştia stând 
încordaţi pe meterezele cetăţii sau luptând cu înverşunare 
în faţa porţilor. Răzbat întruna strigătele bătăliei, 
nechezatul cailor şi huruitul carelor de luptă. Corul 
thebanelor freamătă de teamă, aşteptând deznodământul 
luptei. Din vârtejul de oameni şi de întâmplări se înalţă 
unicul erou tragic, Eteokles. Acesta, deşi stigmatizat de 
blestemul stirpei, prin faptul că-şi apără patria dobândeşte 
dimensiuni copleşitoare, dominând întreaga dramă. Prin 
contrast, poetul a îngroşat sfruntarea asaltatorilor Thebei. 
Luptători cu statură, intenţii, cuvinte, gesturi, armuri şi 
însemne trufaşe ameninţă de şapte ori cetatea. La aceasta 
regele răspunde de şapte ori, implacabil, numind câte un 
oponent pentru fiecare căpetenie argiană, ultimul fiind el 
însuşi, destinat să se bată cu fratele său. răzvrătit, 
Polyneikes. Singur şi sumbru, atât regele cât şi 
pretendentul la tronul ţării se prăbuşesc, luptând unul cu 
celălalt. Moartea le restaurează în felul acesta frăţia. 
Cadavrele aduse pe scenă sunt plânse cu egală durere, la 
ora victoriei cetăţii, de glasurile feminine ale Corului. 
Tragedia, începută cu îndemnuri şi zgomote războinice, se 
încheie cu un mare bocet (threnos) funebru. 

Despre cu totul altceva este vorba în tragedia 
Fenicienele de Euripides, reprezentată în anul 407/6, poate 
împreună cu Oinomaos şi cu Chrysippos, ca părţi disparate 
ale unei trilogii. 

Locul acţiunii este tot cetatea asediată, în cele mai 
crâncene ore ale ostilităţilor dintre argei şi thebani. Dar 
tema dramei este prăbuşirea unei mari familii adânc 
implicată în izbucnirea şi mersul necruţătorului război. De 
fapt soarta Labdakizilor şi soarta cetăţii se împletesc de-a 
lungul piesei «în contrapunct», prima fiind evident cea mai 


reliefată. Prezenţa lui Ares adeseori se estompează, 
războiul fiind numai fundalul pe care se joacă destinul 
neamului. De pildă, descrierea trufaşelor căpetenii 
argiene, care în Șapte contra Thebei este un lung şi teribil 
raport adresat de un curier unui general, în piesa lui 
Euripides se deapănă sub forma unui dialog dintre o 
tânără fată, Antigona, şi un paşnic pedagog, amândoi 
privitori ai confruntărilor armate de pe creasta zidului 
cetăţii. Ca atare, acest moment, mult contrastant în 
comparaţie cu analogul eschilian, nu mai freamătă de 
teroare marțială, ci exprimă îngrijorare, uimire 
feciorelnică şi chiar o undă de graţie. 

Acţiunea este amplă, complicată, dar iscusit condusă, 
cu multe şi felurit colorate peripeții, rămânând totuşi 
unitară. 

Personajele sunt numeroase, aproape ca într-o dramă 
de Shakespeare. Nu întâmplător, în prolog, Iokasta expune 
genealogia şi istoria legendară a Labdakizilor. Trec prin 
spaţiul scenei trei generaţii ale casei domnitoare: Iokasta, 
Kreon, Oidipus, Polyneikes, Eteokles, Antigona şi 
Menoikeus. La aceştia se adaugă profetul Teiresias, 
pedagogul copiilor regali, doi vestitori şi, nu în ultimul 
rând, Corul, precum şi o bogată figuraţie. În drama lui 
Euripides, atât Oidipus cât şi Iokasta au supraviețuit aflării 
adevărului despre paricidul primului şi incestul fără voie al 
amândurora; ei au locuit mai departe în palat, şi au trăit 
catastrofa propriilor fii. Regina-mamă se sinucide abia 
după duelul fratricid, iar regele orb, stigmatizat de soartă, 
devenit indezirabil, e surghiunit şi părăseşte oraşul, însoţit 
de fiica sa Antigona. 

Decursul întâmplărilor, cu excepţia finalului, este fără 
cusur, tensiunea dramatică se menţine înaltă de-a lungul 
episoadelor, multe din ele memorabile. 

Este mişcătoare intrarea anxioasă a lui Polyneikes în 


propria-i ţară, şi mai ales întâlnirea lui cu Iokasta, când 
mama, însufleţită de bucuria revederii, cântă şi dansează, 
sfidând povara anilor. 

Întâlnirea dintre fraţi pentru convorbiri de împăcare, 
aprinsă şi abruptă, încheiată cu eşec, este resortul care 
accelerează desfăşurarea dramei. Din ea se conturează un 
Polyneikes mai suplu, concesiv, şi un Eteokles semeţ, 
intolerant, ahtiat de putere. 

Momentul Kreon-Tereisias-Menoikeus îi oferă un 
prilej augurului să expună, într-un scurt discurs, cauzele 
religioase ale dramei şi înlănţuirea necesară a faptelor. 
Apoi tensiunea dramatică sporeşte şi episodul se încheie 
cu sacrificiul de sine al lui Menoikeus. La şirul fecioarelor 
martire (Iphigeneia, Makaria, Polyxene) şi al soțiilor 
(Alkestis, Euadne), Euripides adaugă aici şi un adolescent. 

Magnifica relatare a luptei de la porţile şi din jurul 
zidurilor Thebei este abil întreruptă de două secvenţe 
dialogate, generatoare de suspense. 

Dar nu numai episoadele tragediei sunt memorabile, 
ci şi eroii care se perindă prin ele. «Filosoful scenei» şi-a 
umanizat încă o dată personajele. 

Polyneikes, care în Şapte contra Thebei, fiind socotit 
trădător de ţară şi sacrileg, nici măcar nu apare pe scenă, 
în Fenicienele este preferatul mamei şi al surorii sale, de 
fapt al lui Euripides; acesta îl modelează prin antiteză cu 
viziunea ilustrului său înaintaş. Polyneikes e înzestrat de 
poet cu atributele fratelui bun, precum Osiris faţă de Seth 
sau Abel faţă de Cain. El nu îndrăgeşte, în pofida numelui 
său, gâlceava. Deşi are de partea lui Dreptatea, căci a fost 
înlăturat samavolnic de la cuvenita domnie, doreşte să se 
înţeleagă cu Eteokles, înfăţişându-se ca un făcător de 
pace. Suflet plin de gingăşie, se arată respectuos faţă de 
Iokasta, lăcrimează la vederea locurilor natale, şi cere ca 
după moarte să fie îngropat în pământul ţării. În clipa 


supremă îşi iartă fratele nedrept, gest prin care legea 
talionului este anulată şi înlocuită cu altă morală, 
superioară. 

Eteokles nu apare atât de nuanţat ca precedentul, 
dar nicidecum rudimentar. Desigur, este  orgolios, 
intratabil, apologet al autoritarismului, aspru cu maică-sa 
îndoliată, dar energic comandant, care ştie să organizeze 
apărarea cetăţii, şi bun patriot. lar când îi dă ultimele 
dispoziţii lui Kreon, înaintea morţii pe care şi-o asumă 
neşovăind, dobândeşte dimensiuni de adevărat erou tragic. 

Iokasta are de asemeni statură şi dârzenie tragice. 
Mai întâi că a supravieţuit atâtor grozăvii. Apoi că şi-a ras 
părul şi a îmbrăcat straie cernite, când a aflat de iminenta 
confruntare dintre fiii săi, fără să renunţe la încercările de- 
a o zădărnici prin argumente retorice şi emoţionale. 
Împărţită între eforturile de a-şi salva feciorii şi 
compasiunea pentru soţ, tot fiul ei, Iokasta nu mai poate să 
ţină piept ultimului val de nenorociri şi se sinucide. 

Oidipus, orb şi îmbătrânit prematur, îşi macină 
năpasta în adâncul palatului. Ivirea lui sub soare pentru a- 
şi plânge morţii şi a pleca, alungat, în exil este patetică, 
supraviețuind încă o dată adversităţilor sorții. 

Antigona, departe de a fi atât de înverşunată ca 
marea eroină a lui Sophokles, e totuşi hotărâtă, pioasă şi 
fidelă fratelui mort. Este interesant că tragedia începe şi 
se încheie cu prezenţa Antigonei, personaj feminin de o 
înaltă moralitate, dar nu lipsit de candoare. 

Kreon întruchipează, ca de obicei, figura regelui de 
profesie, meticulos executor testamentar al lui Eteokles, 
fără aroganţa din Antigona şi din Oidipus la Kolonos, 
create de Sophokles, având trăsături mult îndulcite, în 
urma morţii fiului său. 

Menoikeus e tipul adolescentului fanatic care se 
jertfeşte pentru patrie. Dar el probabil ştie, grec fiind, că 


moartea violentă, la tinereţe, constituie chezăşia eroizării. 

Corul este alcătuit din femei străine, trimise dintr-un 
port fenician la Delphi, pentru a se dedica slujirii zeului 
Apollon, şi care, făcând popas la Theba, sunt surprinse de 
asedierea cetăţii de către argei. Datorită provenienţei 
alogene, Corul păstrează oarecare distanţă faţă de 
complexul evenimentelor; aceste femei nu sunt chinuite de 
spaima că oraşul ar putea să fie cucerit, nici că ele ar 
putea să cadă prinse. Ele cântă şi plâng, pe rând, în 
fremătătoare versuri: itinerarul lor maritim până la Theba, 
mitul întemeierii cetăţii de către Kadmos, opoziţia dintre 
sângerosul Ares şi fermecătorul Dionysos, amarnicul 
destin al casei regeşti, învingerea Sphinxei de către 
Oidipus şi abominabila luptă dintre fiii acestuia. 

Fenicienele, impunătoare operă «barocă», 
emoţionantă prin acţiunea şi caracterele tragice, cât şi 
prin strălucirea părţilor lirice, excelează prin unele 
formulări gnomice şi prin câteva tirade filosofice. Unii au 
numit-o dramă a discordiei, dar această caracterizare este 
reducţionistă. Oarecare semnificaţii posibile ale textului au 
fost evocate mai sus. 

Poetul însuşi, prin spusele personajelor, dă unele 
orientări lămuritoare. El aminteşte de daimonul rău, 
îndârjit contra casei domnitoare în Theba, de iritabilitatea 
divinității, de Soartă, Necesitate şi de Erinyi; orice crimă 
atrage altă crimă, orice jignire se cere răzbunată; legea 
arhaică nu tolerează nicio derogare, nu tolerează niciun 
exces, cel mai oribil fiind orgoliul. Nu este un paradox 
faptul că Oidipus şi dihania Sphinx se aseamănă, deoarece 
amândoi înving prin inteligenţă şi pretind că descifrează 
tainele firii. 

Calamităţile sunt lecţii date de Cer muritorilor. 

Tragedia Fenicienele, care s-a bucurat de o mare 
preţuire în antichitate, care a stimulat crearea de 


reprezentări plastice şi a fost mereu studiată în şcolile 
bizantine, constituie o lăudabilă ispită pentru un director 
de scenă contemporan. 

RUGĂTOARELE 

Euripides, geniu hărțuit de îndoieli, totuşi nu s-a 
lepădat niciodată de rosturile sacre ale spectacolului 
tragic. Dimpotrivă, uneori pare a fi căutat să ancoreze în 
cele mai arhaice şi mai populare credinţe. Aşa se face că a 
dedicat Bakehantele religiei dionysiace iar Alkestis (în 
parte) şi Rugătoarele cultului morţilor şi al divinităţilor 
chthoniene. 

Într-adevăr, cultul morţilor familiei şi al zeilor ce-şi 
au sălaşul sub pământ este patrimoniul cel mai vechi al 
oricărei religii. 

Întâia datorie a grecilor faţă de răposaţi era să le 
înmormânteze sau să le incinereze trupul. În timp de 
război, predarea cadavrelor duşmane celor învinşi 
decurgea dintr-o poruncă religioasă. A nu-i aduce unui 
muritor cinstirile de pe urmă era socotit un cumplit 
sacrilegiu. În veci neiertat era fiul care nu-şi acoperea 
barem cu puţină ţărână părintele şi nu-i închina prinoase 
funerare, deoarece domnea credinţa, mărturisită încă din 
Iliada, XVIII, că duhul celui lipsit de cuvenitele onoruri 
funebre nu se odihneşte în lumea umbrelor. El rătăceşte, 
strigoi, şi se răzbună asupra celor care i-au confiscat 
cadavrul. Sunt mai păgubiţi, spunea Isokrates, cei care nu 
îngăduie înmormântarea, decât cei care nu au parte de ea. 

Se credea că sufletului încă zăbovind, nevăzut, în 
locul morţii îi este pe plac şi necesară toată succesiunea 
momentelor funerare: spălarea trupului, expunerea, 
bocetele, scoaterea sicriului din casă, cortegiul îndoliat, 
înhumarea sau incinerarea şi celelalte. Doar astfel sufletul 
se eliberează şi poate să intre în orizontul unor duhuri mai 
bune şi mai alese. Mormântul, însemnat de obicei printr-o 


stelă şi înconjurat de vegetaţie, era considerat sfânt, 
oriunde s-ar fi aflat, profanarea lui pedepsindu-se cu mare 
asprime. 

Familia şi urmaşii aveau datoria pioasă de a întreţine 
mai departe cultul răposatului prin libaţii (vin, ulei şi 
miere) pe mormânt, prin ospeţe funerare, prin 
comemorarea anuală a zilei sale de naştere, sau în cadrul 
sărbătorilor colective ale tuturor morţilor. La Atena 
principalele acţiuni rituale de acest fel aveau loc 
primăvara, în ultimele zile ale Anthesteriilor, sărbătoarea 
florilor închinată lui Dionysos. 

Cultul strămoşilor se desfăşura aidoma cu venerarea 
zeilor chthonieni şi a eroilor, doar că în limitele mai 
restrânse ale familiei. În această perspectivă, sufletele 
părinţilor şi ale străbunilor alcătuiau o ceată de fericiţi 
(makarioi), care se împărtăşeau din esenţa divinității. Viii 
le aduceau sacrificii şi ofrande în dorinţa de a le câştiga 
bunăvoința şi mai ales de a le preveni mânia. Căci 
«fericiţii», precum zeii subpământeni, puteau să favorizeze 
rodnicia ogoarelor şi naşterea de copii norocoşi, fiind în 
acelaşi timp tare irascibili. 

lată unele din concepţiile care alimentau evlavia pe 
vremea războiului dintre Atena şi Sparta, când a fost 
compusă tragedia Rugătoarele şi reprezentată în anul 422. 
Întâmplările ce se petrec în aceasta urmează celor din 
Fenicienele, piesă realizată de autor cu peste un deceniu 
mai târziu. Aşadar cele două tragedii, făcând parte din 
trilogii diferite, nu au fost jucate împreună pe vreo scenă a 
teatrului antic. Cum ele încap acum între copertele 
aceleiaşi cărţi, este folositor să fie rânduite una după alta, 
în ordinea firească a desfăşurărilor dramatice. 

Într-adevăr, timpul acţiunii din Rugătoarele este cel 
imediat următor războiului theban, isprăvit cu înfrângerea 
argienilor şi cu pieirea Celor Şapte căpetenii, iar locul 


acţiunii este, nu întâmplător, la Eleusis, în faţa templului 
Demetrei şi Persephonei. Aceste două ipostaze divine ale 
Mumei Glia garantau belşugul agricol, familiarizau 
muritorii prin iniţiere cu aspectele vieţii din cealaltă lume 
şi aveau grijă de sufletele răposaţilor. 

Iniţierea se realiza în solemnitatea misteriilor 
eleusine, la care aveau intrare toţi grecii, bărbaţi, femei, 
copii şi sclavi, cu condiţia să fie ritualiceşte puri. Misteriile 
cuprindeau ceremonii publice, care culminau cu o 
reprezentare dramatică înfăţişând mitul de căpetenie al 
Demetrei, precum unele ritualuri secrete, hărăzite celor 
mai iniţiaţi dintre credincioşi (mystes, epoptes), despre 
care nu se ştie mare lucru*?. 

Oricum, nu ideile privitoare la viaţa de apoi le 
câştigau  celebranţii cultului eleusin; acestea le erau 
cunoscute dinainte, aşa cum o atestă preacinstirea 
morţilor. Ei dobândeau conştiinţa vagă, sau certitudinea 
supravieţuirii sufletelor. Fără a propune o dogmă religioasă 
conturată, misteriile dădeau să se înţeleagă că lumea 
trăitorilor se prelungea cu aceea a răposaţilor şi că 
Hadesul nu era chiar aşa de respingător. Totodată 
misteriile avertizau că acolo nu le va fi bine decât 
iniţiaţilor, celorlalţi dimpotrivă, indiferent de 
comportamentul lor în familie şi cetate. Abia mai târziu 
grecii vor asocia justificării religioase obţinute prin iniţiere 
onestitatea şi în general achiziţiile morale. 

Aşadar, capii argeilor sunt morţi şi rămaşi 
neîngropaţi sub zidurile 'Thebei, deoarece mai-marele 
Kreon nu îngăduie să fie ridicaţi de familiile lor spre 
împlinirea  rânduielilor funerare. Adrastos, autorul şi 
comandantul dezastruoasei expediţii, împreună cu mamele 
şi cu fiii Celor Şapte, venind în Attika, pentru a cere 
ajutorul regelui Theseus, se opresc la Eleusis, înaintea 


32 Pentru mai multe detalii privitor la misterii, vezi notele 296 şi 310. 


templului Demetrei, unde Aithra, mama poruncitorului 
ţării, aduce  prinoase menite să asigure  rodnicia 
pământului. Rugătoarele o înconjură purtând însemnele 
suplicaţiei.  Pioasa  regină-mama  rosteşte  prologul, 
invocând Marile Zeiţe, şi trimite după fiul său, care soseşte 
degrabă. Adrastos îi cere sprijin pentru dobândirea 
cadavrelor poprite de inamic, dar Theseus la început îl 
refuză, nevrând să-şi lege norocul de un om pe care-l 
socoate delăsător faţă de îndatoririle religioase. Corul 
mamelor o imploră pe Aithra şi aceasta izbuteşte să-şi 
înduplece fiul, care promite să obţină prin tratative sau 
prin război cadavrele şi să împiedice astfel comiterea unui 
sacrilegiu. Dar, iată, apare un crainic theban care îl 
somează cu sfruntare pe Adrastos să părăsească Attika. 
Intre sol şi Theseus se iscă o lungă controversă retorică 
privind unele teme religios-morale, dar mai ales politice, 
primul lăudând avantajele unui regim autoritar, celălalt ale 
democraţiei. Emisarul Thebei respinge în numele lui Kreon 
orice posibilitate de tratative, basileul se consultă cu 
Adunarea poporului atenian şi decide, în consens cu 
aceasta, războiul, pe care îl câştigă şi a cărui desfăşurare 
este descrisă palpitant de un vestitor. 

Theseus spală cu propriile mâini, într-o manifestare 
de adâncă pietate, cadavrele mutilate ale nefericiţilor 
comandanţi, apoi pătrunde pe scenă marele convoi 
însoţind cele şapte sicrie, dintre care două goale, în 
bocetele reverberante ale Corului şi ale lui Adrastos. Se 
clădeşte deosebit un rug pentru Kapaneus, al cărui trup 
devenise sacru ca urmare a morţii sale prin fulgerare, 
necesitând rituri speciale, şi un rug comun pentru ceilalţi 
eroi. Adrastos, oratorul epopeii thebane, le face elogiul 
funebru, întregit de Theseus pentru defuncţii ale căror 
cadavre lipseau“. Cortegiul funerar părăseşte scena, 


33 Amphiaraos şi Polyneikes. Unii au criticat tonul nemăsurat de 


îndreptându-se spre ruguri, când se iveşte dintr-odată pe o 
stâncă Euadne, văduva lui Kapaneus, care se aruncă în 
rugul acestuia, ca să se unească şi dincolo de moarte, 
mistică mireasă, cu soţul său. Se întoarce Corul, în frunte 
cu fiii nevârstnici ai Celor Şapte, aducând în braţe urnele 
cu osemintele şi cenuşa părinţilor. Un alt val de lamentaţii 
se revarsă din gurile copiilor şi ale Corului. Drama se 
încheie cu ivirea zeiţei Pallas: aceasta îi porunceşte lui 
Theseus să lege cetatea Argos printr-un jurământ de 
perpetuă recunoştinţă faţă de Atena, şi prezice victoria 
Epigonilor, fiii comandanților seceraţi, în campania de 
răzbunare pe care o vor duce în viitor contra Thebeis?. 
Astfel se desfăşoară această dramă plină de atâtea 
forme ale evlaviei. fără şi iară este solicitată protecţia din 
partea marilor zei: Athena, Demeter, Persephona, 
Poseidon, Dionysos. Intervenţiile cântate ale Corului, cu 
excepţia unui singur stasimon (v. 598 - 633), sunt 
adevărate ritualuri, fie de suplicare a viilor, fie de jelire a 
morţilor. Theseus, eroul central din Rugătoarele, nu ia 
nicio hotărâre şi nu întreprinde nimic fără a consulta 
voinţa puterilor suprafireşti, tălmăcită de tehnicienii 
divinaţiei; el este o pildă statornică de evlavie, apărătorul 
legilor divine, mult mai importante decât cele umane, şi 
chezaşul păstrării cultelor tradiţionale; pe Adrastos, care s- 
a asociat cu personaje turbulente şi n-a dat ascultare 
avertismentelor unui mare profet, îl dojeneşte; faţă de 
răposaţi se poartă cu dăruire şi cu smerenie; deşi cei stinşi 


laudativ al oraţiunii funebre rostită de Adrastos, în contrast cu 
portretele sinistre ale comandanților orgolioşi din Şapte contra Thebei 
de Aischylos. 

34 După tradiţia populară ateniană, se găseau în Attika cel puţin două 
locuri cu mormintele Celor Şapte. Conform tradiţiei beoţiene acestea s- 
ar fi aflat lîngă Theba. Statele greceşti ţineau să localizeze fiecare în 
propriul teritoriu rugurile sau mormintele răposaţilor iluştri, cultul 
acestora avînd rost mai cu seamă apo- tropaic. 


din viaţă sunt străini, cere să li se rostească elogiul 
funebru şi le hărăzeşte locuri de îngropăciune în pământul 
ţării sale. Dar basileul se dovedeşte a fi şi cinstitor de 
mamă, primitor de oaspeţi, înţelept, lucid, cumpănit, 
elocvent, energic dar nerăzbunător, afectuos, capabil de 
admiraţie şi, nu în ultimul rând, ctitor şi susţinător al unui 
guvernământ democratic. Cu alte cuvinte, poetul crează, 
mai mult decât un caracter, un personaj ideal, dincolo de 
mit şi de istorie. Dar şi statul la cârma căruia se află 
Theseus se conturează în Rugătoarele tot ca o cetate 
ideală, aşa cum poate că şi-ar fi dorit-o Euripides. În 
această lumină, Atena e cetatea în care domneşte 
dreptatea, de la care obidiţii cerşesc şi primesc ajutor, 
nimicitoare, prin fiii săi, a dihăniilor şi a monştrilor umani, 
generatoare şi răspânditoare de civilizaţie, ospitalieră, 
mândră de a fi tolerantă, liberă şi garantând libertatea, 
opusă  despotismului, înzestrată cu geniu politic şi 
prosperând în cadrul unei monarhii structurată 
democratic. 

De aceea, nu fără îndreptăţire, drama a fost numită 
în antichitate «un elogiu al atenienilor», iar în vremuri mai 
noi piesă patriotică, circumstanţială sau de propagandă. 
Infrastructura documentară a textului nu poate să fie nici 
afirmată cu certitudine, nici negată. Unii comentatori au 
crezut a desluşi în Rugătoarele reflexe din anii de restrişte 
ai războiului peloponnesiac, cum ar fi: episodul de la 
Delion (424), când atenienii au fost înfrânți de beoţieni, 
umilinţă care a trezit în oraşul de sub Akropolis un val de 
sentimente antithebane; pacea lui Nikias (421); alianţa cu 
cetăţile Argos, Elis şi Mantineia, înfăptuită de Alkibiades 
(420); iminenta alegerii lui Kleophon în funcţia de strateg 
(422). Dar statul atenian şi conducătorul său, aşa cum sunt 
propuşi de Euripides, au trăsături mai degrabă utopice. 

Antecedentele dramei se vor fi aflat în Thebaida şi 


Epigoniiy vaste poeme epice dispărute. De asemenea, 
numeroase tradiţii, poate chiar mai vechi decât epopeile 
menţionate, asociau unele cetăţi greceşti cu eroi şi isprăvi 
din marele război legendar desfăşurat în jurul Thebei. 
Aischylos a tratat aceeaşi temă în Eleusinii, dramă despre 
care abia dacă se poate pot face conjecturi» pornind de la 
o aluzie a lui Plutarchos; se pare că întâiul poet tragic a 
fixat cadrul atenian al legendei, cu Theseus şi Adrastos 
eroi, localizând la Eleusis funeraliile Celor Şapte; 
versiunea lui pare să fi fost pacifistă - disputa din jurul 
cadavrelor se stingea prin tratative - şi lipsită de accente 
antithebane. 

Lui Euripides i se datorează crearea personajului 
feminin Aithra şi episodul Euadnei, a cărei sinucidere 
aminteşte de sati, vechiul rit indian constând în arderea pe 
rug a văduvei la moartea soţului. Acest ultim episod a fost 
judecat de mulţi exegeţi ca fiind surprinzător şi ciudat, 
dacă nu inoportun, având rostul să învioreze acţiunea 
tragediei şi să provoace un spor emoţional. Dar într-o piesă 
dedicată cultului morţilor, îşi află locul potrivit şi gestul 
nevestei lui Kapaneus, care nu traduce vreo rătăcire a 
minţii, ci fără îndoială speranţa întâlnirii cu bărbatul său în 
«cealaltă lume», mai ales că ambii au pierit de vii prin 
combustie; ori decesul produs de elementul igneu era, 
după unele credinţe străvechi, o cale de obţinere a 
imortalităţii. Euadne exclamă: «Cât de plăcută e moartea, / 
când pieri laolaltă cu fiinţa iubită, / dacă aşa hotărăşte un 
zeu!» (v. 1006/8) 56. 


35 Plutarchos, Viaţa lui Theseus, 29. 

36 Moartea Euadnei pe rug este un fapt singular şi urmarea unei 
opţiuni personale, cită vreme în cazul ritului hindus sati, astăzi abolit, 
văduvele din castele superioare trebuiau să fie arse o dată cu bărbatul 
în virtutea părerii că dispariţia acestuia se datora păcatelor grave 
săvirşite de soţie în vieţile anterioare. 


Tot între antecedentele dramei poate să fie amintită 
Heraklizii (427), tragedie în care Euripides dezvoltă, cu 
mai puţin succes, un subiect în unele privinţe analog, şi 
anume, ajutorul salvator acordat de cetatea Atena copiilor 
orfani şi soţiei unui mare erou”. 

Rugătoarele se înfăţişează ca o dramă religioasă, 
remarcabilă prin conciziune, unitară, cu momente patetice 
antrenate într-o progresie fără cusur, scăpărând de spuse 
memorabile, la fel de izbutită în părţile dialogate ca şi în 
pasajele retorice, dezbătând cumpănit aspecte teologice, 
filosofice, morale, politice, adresându-se când intelectului, 
când inimii. Dar Rugătoarele mai reprezintă şi ceea ce 
francezii numesc o piesă a grand spectacle, cu desfăşurări 
pline de solemnitate sau de zbucium: invocarea 
divinităţilor la altar, datini de suplicaţie, perindarea prin 
scenă a unor războinici, trecerea unui convoi funebru, întâi 
cu sicrie, apoi cu urne, bocete cântate, o sinucidere rituală 
şi o epifanie, destule efecte scenice spre potolirea setei de 
ceremonii a privitorilor adunaţi în teatru la sărbătoarea 
Marilor Dionysii din anul 422. 

ION 

În viziunea integratoare a gândirii mitice, la obârşia 
multora din cele ce sunt se află lucrarea unui heros. Eroii 
continuă, mai ales referitor la om, familie, societate, 
activitatea creatoare a divinității. Unii dintre ei s-au 


37 După moartea lui Herakles, fiii şi fiicele eroului, HeraKlizii, urmăriţi 
de persecutorul lor Eurystheus pentru a fi ucişi, se refugiază ca 
suplicanţi în templul lui Zeus de la Marathon. Un crainic soseşte din 
Argos să-i ridice, dar Demophon, regele Atenei, feciorul lui Theseus, se 
opune. între timp, însuşi Eurystheus vine, conducînd un corp de oaste 
argiană asupra atenienilor, cărora li se prevestise de către oracol că nu 
vor birui decît jertfind zeilor o nobilă fecioară. Makaria, una din tinerele 
suplicante se oferă morţii, pentru a-şi salva fraţii şi surorile. Bătălia se 
încheie cu înfrîngerea invadatorilor argei şi cu mîntuirea odraslelor lui 
Herakles. 


păstrat în memoria urmaşilor tocmai prin isprăvile lor de 
mari şi exemplari întemeietori. Din categoria acestora fac 
parte, eroii fondatori sau/ şi eponimi, adică dătători de 
nume, ai unor familii, neamuri, popoare, cetăţi. La 
începutul istoriei multor colectivităţi se află străbunul sau 
ctitorul lor mitic: Danaos e începătura danailor, Tros a 
troienilor, Kadmos a kadmeilor, Pelasgos a pelasgilor etc. 

Au fost recunoscuţi încă de timpuriu şi eponimi ai 
principalelor  seminţii  hellenice: Doros al dorienilor, 
Achaios al aheilor, Ion al ionienilor. Unii consideră că de 
fapt numele acestor eroi sunt extrase din numele 
neamurilor respective, inventarea lor datorându-se 
literaturii culte, în primul rând lui Hesiodos. Autorul 
Catalogului ar fi alcătuit varianta dintâi a genealogiei 
diverselor ramuri ale poporului grecs5. Aceasta a fost apoi 
adăugită şi supusă la remanieri, cea mai radicală fiind cea 
operată de Euripides, din motive patriotice în drama 
sacramentală Ion. 

Insă interpretarea de mai sus decurge dintr-o 
concepţie raţionalistă, opacă la complexitatea aspectelor 
mitului. Pe de o parte, se identifică mitul cu ficţiunea 
literară şi, pe de altă parte, se ignoră tezaurul tradiţiei 
orale şi străvechimea lui. Gândirea mitică nu reprezintă 
doar o sumă de scorneli, ci o tentativă de înţelegere a 
totului, la fel ca poezia sau filosofia. Nu numai triburile 
greceşti purtau numele unor străbuni legendari. 
Fenomenul era răspândit la indo-europeni dar şi la 
semiţi3”, întâlnindu-se şi astăzi în unele societăţii 


38 « Hellen, regele iubitor-de-cai, l-a născut pe Doros, pe Xuthos şi pe 
Aiolos care luptă călare». Hesiodos, Catalogul femeilor, fragm. 7. 

39 Cele douăsprezece triburi biblice ale evreilor, de pildă, se cheamă la 
fel cu cei doisprezece fii ai lui lacob, iar denumirea statului modern 
evreiesc, Israel, este un cognomen al aceluiaşi patriarh, dobîndit după 
ce s-a luptat cu însăşi divinitatea. («Zisu-i-a acela: De acum nu-ți va mai 
fi numele lacob, ci Israel te vei numi, căci te-ai luptat cu Dumnezeu şi 


tradiţionale. Este posibil ca literatura scrisă, adică 
Hesiodos şi cei care l-au urmat, inclusiv Euripides, să fi 
înregistrat mituri foarte vechi, unele cu rădăcini în 
preistorie. Desigur, poeţii greci tratează fără constrângeri 
motivele legendare; dar nu e lesne şi poate nici necesar să 
se cântărească de fiecare dată cât a contribuit autorul şi 
cât moştenirea colectivă. Astfel, în Jon autorul urmează o 
variantă arhaică din cercul legendelor attice, care îl lega 
pe tatăl eponim al ionienilor de zeul Apollon. 

Dar care este, rezumat, subiectul acestei drame? 

Ion, fiul lui Apollon şi al Kreusei, fiica regelui atenian 
Erechtheus, a fost mutat prin grijă divină, de la naştere, 
din Attika în sanctuarul delphic, unde a fost încedinţat 
prorociţei Pythia, care l-a crescut şi a făcut din nobilul 
vlăstar preot la templul zeului. Kreusa, devenind mai târziu 
soţia lui Xuthos, un metec care dobândise regalitatea în 
Atena, vine la Delphi, însoţită de Corul servitoarelor sale, 
să consulte oracolul. În urma unui şir de peripeții abil 
împletite, Xuthos ajunge să creadă că Ion a fost zămislit de 
el şi îl tratează ca pe fiul său. Kreusa, tulburată de gelozie, 
încearcă să-l ucidă pe tânărul preot, prin mâna unui om de 
încredere; acesta fiind descoperit, în clipa când era gata să 
comită crima, şi mărturisind cine o pusese la cale, însăşi 
Kreusa este ameninţată cu moartea de către Ion şi 


cu oamenii, şi ai fost mai tare!», Facerea, 32, 28.) 

40 Cîteva repere privind miturile de origine ale triburilor greceşti: 
despre consemnarea lui Hesiodos, vezi nota de mai sus; Herodotos (VII, 
44) îl consideră pe lon drept fiu al lui Xuthos şi eponim al ionienilor; 
Euripides intr-un fragment din Melanippe filosoafă afirmă că din Xuthos 
şi fiica lui Erechtheus, nenumită, s-a născut lon, iar ulterior, în drama 
omonimă, îi atribuie acestuia din urmă ca părinţi pe zeul Apollon şi pe 
Kreusa, copila mezină a lui Erechtheus; Platon în Euthydemos 
acreditează ultima versiune a tragediografului; tot în lon Euripides mai 
afirmă că din cuplul Xuthos-Kreusa descind Achaios şi Doros, eponimii 
ahei- lor şi dorienilor. (Rezumat după H. Gregoire, Euripide, t. III, pp. 
155-165). 


delphieni. Regina îşi caută refugiu la altarul lui Apollon, 
unde în urma dovezile aduse de Pythia mama şi fiul se 
recunosc. Zeița Athena vine la sfârşit, trimisă de Apollon, 
să-i confirme lui Ion secretul naşterii sale şi să-i prezică un 
glorios destin ca basileu al Atticei şi strămoş al tuturor 
ionienilor. 

În textura dramei se pot desluşi cel puţin 
următoarele motive arhaice: atribuirea unei paternităţi 
divine copilului din flori, naşterea fiului zeului într-o grotă 
rituală“!, abandonarea acestuia spre pierzanie de către 
mamă şi salvarea lui miraculoasă prin grija tatălui 
supranatural, iminenţa uciderii feciorului necunoscut de 
mama sa şi apoi, invers, uciderea mamei necunoscute de 
odraslă, revelarea apropiatei înrudiri între cei doi, 
transformarea fiului zeului dintr-un anonim într-un mare 
rege şi erou fondator, fertilizarea unei perechi sterile 
(Xuthos-Kreusa) ca urmare a unui pelerinaj. 

De altfel chiar dacă e pusă în mişcare de resorturi 
patriotice, drama se petrece într-un timp anistoric şi într- 
un spaţiu sacru, la Delphi, în aşezarea lui Apollon. Întreaga 
piesă e străbătută de fiorul religiei delphice. Decorul 
scenei înfăţişează templul oracular, altarul şi simulacrele 
zeilor. Este evocat cu fineţe cadrul natural, vârfurile şi 
latura sudică a muntelui Parnassos, valea râului Pleistos, 
izvorul  Kastaliei, crângurile de dafini şi de miri, 
zburătoarele. La începutul piesei Ion, tânăr preot pythian, 
salută răsăritul Soarelui, mătură în faţa lăcaşului sfânt, îi 
decorează intrarea cu crengi şi ghirlande, îl 
binecuvântează pe Apollon Paian, goneşte cu arcul 


41 « Grota din vîrful muntelui semnifică locul prin excelenţă a epifaniei 
divine, locul unde, după o perioadă de ocultaţie, îşi fac apariţia un zeu 
salvator, un profet sau un cosmocrat.» (Mircea Eliade, De la Zalmoxis la 
Genghiz-Han, traducere de Maria şi Cezar Ivănescu, Editura ştiinţifică şi 
enciclopedică, Bucureşti, 1980, p. 45.) 


păsările, ca nu cumva să păteze clădirea şi statuile 
divinităţilor, aşteaptă sosirea primilor pelegrini. În parodos 
Corul cântă lăudând frumuseţea operelor de artă care 
împodobesc locul. Ion trăieşte sub ocrotirea zeului într-o 
stare de graţie, preţuind netulburarea unei vieţi pioase, 
departe de vâltorile petrecerii în lume. Sunt evocate de 
asemenea emoția pelegrinilor înaintea de consultarea 
oracolului, bucuria sau decepţia lor după aceea. La acestea 
se adaugă episodul solemn al apariţiei preotesei Pythia, 
cinstirea divinităţilor asociate lui Apollon, apoi ministranţii 
templului, magistraţii şi multe altele, care fac din Jon o 
dramă a cultului delphic, la fel cum Rugătoarele era una a 
cultului eleusin. 

Dar această operă, cum majoritatea personajelor 
provin din Atena, este plină nu numai de duhul pythian, ci 
şi de cel atenian. Mereu este sugerată minţii spectatorului 
sau cititorului Cetatea mitică şi sfântă, mult mai puţin cea 
istorică. lată măgura Akropolis, cu Stâncile-Nalte, peştera 
lui Pan şi fulgerele de lumină divină, iată şesul Atticei, 
aşezarea Marilor Zeiţe de la Eleusis şi Kephisos fluviul- 
taur. Nu este lăsat deoparte nici cultul patroanei cetăţii, 
fecioara Pallas înarmată cu lancea şi cu egida, ucigătoarea 
Gorgonei şi a lui Enkelados, nici fetele lui Erechtheus, cele 
metamorfozate în astre, nici capiştea Aglauridelor, nici 
unele rituri ale misteriilor eleusine - privegherea şi 
procesiunea cu torţe. Nu sunt uitate, mai ales, dovezile 
autohtoniei locuitorilor Atticei: legenda lui Kekrops, 
regele-şarpe, a lui Erichthonios, născut de Gaia din 
sămânţa lui Hephaistos, a lui Erechtheus şi a sacrificărilor 
copilelor sale etc. Se fac aluzii la momente glorioase ale 
istoriei naţionale, la obiceiuri şi ctitorii ateniene, chiar şi la 
unele aspecte ale conjuncturii politice din vremea 
războiului peloponnesiac, când a fost creată drama. 

Pare învederat că în această operă, calificată de unii 


drept o expresie a imperialismului atenian, poetul a avut şi 
câteva țeluri patriotice: să repună în circulaţie şi să 
întărească un mit conform căruia familiile eupatrizilor se 
trăgeau din Apollon; să exalte Atena ca matca tuturor 
ionienilor, legându-i mai strâns de aceasta şi justificând 
unele anexiuni teritoriale, economice sau barem morale; să 
dea Atenei un temei genealogic pentru a încheia aiianţe cu 
aheii din Peloponnesos şi a-şi extinde acolo hegemonia, 
împotriva intereselor Spartei. 

Fermecătoare, scăldată de evlavie şi poezie, Jon face 
parte din şirul operelor lui Euripides neconforme cu 
standardele teoretice. Ea nu corespunde canonului 
Aristotelic din Poetica şi nici nu poate să fie considerată o 
tragedie în sensul modern al cuvântului, aceasta din urmă 
trebuind să respecte o seamă de norme, dintre care unele 
au fost impuse de exponenţii clasicismului francez şi au 
devenit cu vremea, în bună măsură, idola mentis. Aşa se 
face că unei opere singulare i se aplică atâtea epitete, 
unele insolite:  tragicomedie, dramă naţională sau 
burgheză, şi chiar comedie de intrigă. Aceasta se 
datorează, în primul rând,  deznodământului fără 
catastrofa. Deşi pe scenă nu cade niciun cadavru, Ion nu 
este o creaţie ludică sau artificioasă. In cursul acţiunii sunt 
primejduiţi să piară, ucişi unul de către celălalt, şi fiul 
zeului şi maică-sa. Uneori ameninţarea morţii poate să fie 
la fel de cutremurătoare ca un sfârşit tragic. Ar putea oare 
să dea impresia de «burgheză» sau «romanes că, o piesă 
ale cărei peripeții se desfăşoară în vatra pythiană şi sunt 
orchestrate de însuşi Apollon? Cum ar fi izbutit Racine, în 
capodopera sa Athalie, să transpună în cadru biblic 
persoanele şi intriga din Jon, dacă aceasta din urmă s-ar fi 
înscris în coordonatele unei drame «burgheze»? 

Euripides a creat în ultimul răstimp al vieţii o suită 
de piese care se înrudesc prin unele trăsături comune: 


localizare pitorească sau exotică, intrigă complicată, 
sinuoasă, fantezistă şi happy-end. Din această familie fac 
parte: Ion, Helena, Iphigeneia în Taurida, păstrate întregi, 
şi Alexandros, Antiope, Andromeda, Hypsipyle, Auge, din 
care au supravieţuit numai fragmente. Toate acestea au 
unele asemănări cu comedia, fapt remarcat încă din 
antichitate. Ele au influenţat întrucâtva comedia medie a 
grecilor, şi mai departe, direct sau indirect, evoluţia 
teatrului latin şi european până la Shakespeare şi 
romantici. 

Dar lon, piesă până mai ieri trecută cu vederea, 
astăzi foarte preţuită, are totuşi, adaugă criticii, câteva 
scăderi: unele  stângăcii şi «păcate» împotriva 
verosimilităţii, şi îndeosebi relatarea obsedantă, de cinci 
ori repetată, a abandonării pruncului semizeu, deşi 
evenimentul este înfăţişat de fiecare dată altfel, reliefând 
alte amănunte, ca în forma muzicală a temei cu variaţiuni. 

Într-adevăr, drama este din multe puncte de vedere 
una a nuanţelor după cum se poate observa şi din 
alcătuirea caracterelor; vii, adânci, proaspete, subtile. 

Apollon, cu toate că nu apare în spaţiul scenei, este o 
prezenţă ideală neîntreruptă,  învăluitor şi agresiv, 
binefăcător şi nemernic, adevărat zeu al «contradicţiilor 
împăcate», cum îl numeşte M. Eliade; el se păstrează în 
umbră, nu doar din pudoare, ci în calitate de daimon 
misterios, preferând să acţioneze prin mijlocitori, Hermes, 
Pythia, Athena. 

Xuthos se conturează ca un războinic cu sufletul 
curat, bucuros de a-şi descoperi o paternitate ignorată, 
altminteri falsă, afectuos până la efuziune cu fiul, 
prevenitor şi delicat faţă de soţie, popular fără ostentaţie. 

Kreusa, care în trecut dovedise o mare stăpânire de 
sine, ajungând la Delphi, dă curs, când mai voalat, când 
mai cu patimă, sentimentelor sale de iubită abandonată, de 


mamă năpăstuită şi de soţie trădată; gingaşă faţă de 
semeni, chiar dacă sunt sclavi, preţuindu-şi bărbatul cu 
care s-a măritat din raţiuni de stat, devotată, cu o tentă de 
mâhnire, întâiului, divinului ibovnic dintr-o singură zi, îşi 
dezvăluie treptat, de la un episod la altul, sufletul neliniştit 
şi vulnerabil. 

Dar caracterul magistral este fără îndoială Ion, erou 
şi prin origine şi prin destin. Acest tânăr pios, fără să fie 
habotnic, îşi slujeşte zeul cu dăruire, în castitate, iubitor 
de singurătate, de viaţă interioară şi de viaţă spirituală, 
neîngâmfat, paşnic, respirând un aer limpede, la adăpost 
de grijile lumeşti şi de tentaţia puterii. El este înzestrat cu 
dorinţa juvenilă de a şti, are mintea iscoditoare, elocuţia 
deschisă şi atrăgătoare, inima în stare de revărsări 
emoţionale, neaspru, îngăduitor faţă de slăbiciunile 
celorlalţi, oameni sau zei. A moştenit de la Apollon graţia 
nesilită, puterea de pătrundere intelectuală, receptivitatea 
faţă de lucrările Muzelor şi o anumită puritate a gândirii, 
vălurită de îndoială. Nu e lipsit nici de însuşirile necesare 
unui viitor rege: sânge rece, justa înţelegere a 
împrejurărilor, luarea promptă de hotărâri potrivite şi 
darul de a porunci în chip firesc şi de a se face ascultat. 

Dramă ingenuă şi patetică, fără violenţe extreme, 
bogată în atâtea sugestii poetice şi plastice, captivantă 
prin solemnitate rituală şi prin intrigă, lon a fost 
reprezentată la o dată nesigură, variabilă după autori între 
429 şi 411, cel mai probabil fiind anul 418%. 

HERAKLES 

(în ordinea intrării în scenă) 

AMPHITRYON, tatăl pământesc al lui Herakles. 

MEGARA, soţia lui Herakles. 

CORUL bătrânilor thebani. 


42 întru susţinerea acestei date aduce argumente aproape 
convingătoare H. Gregoire în Euripide, t. III, p. 166-168. 


LYKOS, uzurpatorul tronului Thebei. 

HERAKLES. 

IRIS, mesagera zeilor. 

LYSSA, zeiţa demenţei furioase. 

UN VESTITOR. 

THESEUS, regele Atenei. 

Însoţitori înarmaţi ai lui Lykos şi ai lui Theseus. 

Drama se desfăşoară la Theba, în faţa palatului lui 
Herakles. Lângă un altar, închinat lui Zeus Mântuitorul, se 
află Amphitryon, Megara şi cei trei fii nevărstnici ai 
marelui erou. 

Amphitryon 

Nu-i muritor să nu-l cunoască pe acel cu care Zeusl a 
împărţit culcuşul căsniciei, pe argianul Amphitryon, născut 
odinioară din Alkaios, fiul lui Perseus, şi care e părintele 
lui Herakles2. 

<Acel bărbat> sunt eu: m-am aşezat în Theba3 unde- 
a încolţit recolta Semănaţilor4, de glie zămislită: din 
neamul lor, numai puţini la număr, salvaţi de Ares5, au 
umplut cetatea cu urmaşi. Din ei se trage Kreon, fiul lui 
Menoikeuse, şi regele acestei ţări. 

Kreon a fost tatăl Megarei - o vedeţi aici - căreia toţi 
kadmeii7, veseli, i-au cântat, în sunete de flaut, 
hymeneul8, şi i-au făcut alai când a condus-o în casa mea 
vestitul Herakles. 

Dar fiul meu, plecând din Theba, unde locuia, 
lăsându-şi socrii şi soţia, doreşte să trăiască între zidurile 
ridicate de Cyclopi9 ale cetăţii Argos10. Şi cum eu sunt de- 
acolo exilat, din pricină că l-am ucis pe Elektryonll, 
<feciorul meu> a vrut să-mi îndulcească nevoinţa, să mă 
aşeze iar în patrie, şi i-a promis <în schimb> lui 
Eurystheus - un preţ înalt pentru întoarcere! - să curețe 
pământul de dihănii12. Poate că Hera îl silise la asta cu 
ţepuşa ei sau poate că aşa voise soarta. 


Când celelalte munci le-a dus la bun sfârşit, a trebuit 
să meargă, în cea din urmă încercare, prin gura de la 
Tainaron, în Hades, şi să aducă la lumină câinele cu trupul 
întreit; de unde nu s-a mai întors13. 

O vorbă veche dăinuie printre kadmei, că a trăit aici 
odată unul Lykos, soţul Dirkei, mai-marele cetăţii celor 
şapte turnuri; era-nainte de domnia lui Amphion şi-a lui 
Zethos, ce înhămau <numai> cai albi, copiii gemeni ai lui 
Zeus14. 

Fiul acestui.com>, numit ca tatăl său, tot Lykos, care 
nu e kadmeu de baştină, ci din Euboia, l-a omorât pe Kreon 
şi, la vreme de răzmeriţă, intrând cu oaste în cetate, a 
devenit după omor stăpânul ţării1 S. 

Dar înrudirea care ne-a legat de Kreon s-a schimbat, 
bag seamă, pentru noi în pacoste cumplită. 

În timp ce fiul meu se află în măruntaiele pământului, 
noul poruncitor al ţării, Lykos, vrea să spulbere odraslele 
lui Herakles, şi, ca să se purifice de crimă cu <sângele 
vărsat> al unei alte crime16, să ne ucidă pe Megara şi pe 
mine, dacă mai trebuie să fiu trecut în rândul oamenilor, 
eu, un moş fără folos. Se teme că vreodată, ajungând 
bărbaţi, copiii nu cumva să-i ceară socoteală pentru 
sângele bunicului din partea mamei17. 

lar eu, care am fost lăsat de Herakles să-i cresc 
odraslele şi să-i păzesc căminul, în vreme ce el cobora în 
beznele subpământene, încerc să-i scap copiii de la 
moarte, şezând, cu mama lor alături, pe treptele altarului 
lui Zeus Mântuitorul, la monumentul înălţat de nobilul meu 
fiu, când câştigă asupra minyenilor18 o biruinţă strălucită. 

Noi nu ne dezlipim de-acest altar, fiind lipsiţi de 
toate, hrană, apă, haine, şi ne întindem trupurile pe 
pământul gol. Ne-au alungat, au ferecat în urma noastră 
poarta casei, şi zăcem fără cale de scăpare. 

Acum, o parte din prieteni nu ne mai sunt prieteni 


siguri, iar ceilalţi, cei adevăraţi, n-au cum să ne ajute. 

Acestea sunt urmările restriştii pentru oameni. 

N-aş vrea să-i cadă nimănui, de-ar fi cât de puţin 
prevenitor faţă de mine, o astfel de năpastă care pune la 
încercare grea prietenia. Megara 

Bătrâne, care ai zdrobit cetatea taphienilor 19 
odinioară, când te aflai în fruntea lăncilor thebane, cât de 
nesigure sunt ţelurile zeilor pentru noi, oamenii! 

Întâi avut-am parte, pe lângă tatăl meu, să mă înfrupt 
din darurile sorții, căci el, pentru averea lui, se bucura de- 
o mare faimă; avea puterea suverană care deşteaptă 
jinduire şi năpustiri de lănci peste cârmuitorii fericiţi, avea 
copii. Apoi m-a dat după feciorul tău - căsătorie strălucită 
- şi am trăit cu Herakles întru aceeaşi casă. 

Acuma toată fericirea mi s-a risipit, s-a dus în zbor. 
Bătrâne, vom pieri, tu, eu şi fiii mei pe care-i ocrotesc, 
precum o cloşcă puii, sub aripile mele. 

Ei mă întreabă, unul după altul: «Mamă, unde să fie 
tatăl nostru? Ce face, când se va întoarce?» în nevinovăția 
lor copilărească, îşi caută părintele, iar eu le mut în altă 
parte gândul, scornindu-le poveşti. Dar ei tresar la cel mai 
mic zgomot al porţii, şi se ridică în picioare, ca să alerge 
să-i cuprindă tatălui genunchii. 

Acum tu ce mai speri, bătrâne? Să afli pentru noi un 
loc de mântuire? Numai spre tine-mi aţintesc privirea. Nu 
cred că am putea să trecem peste hotarul ţării pe ascuns, 
căci paznici mai puternici decât noi închid toate ieşirile. 
Nu mai avem prieteni care să ne dea speranţe de scăpare. 
Care e sfatul tău? împărtăşeşte-mi-l! Căci dacă tot ne- 
aşteaptă moartea, fiind atât de slăbănogi, să nu mai 
încercăm  <zadarnic> să câştigăm vreo amânare. 
Amphitryon 

Fiica mea, nu e uşor să dai, fără să chibzuieşti, atare 
sfaturi, şi graba <în privinţa asta> nu e lipsită de 


primejdii. 

Megara 

Atâta suferinţă nu-ţi ajunge? lubeşti atât de mult 
lumina <zilei>? 

Amphitryon 

Lumina <zilei> mi-este dragă, şi încă-mi place să mai 
sper. Megara 

Şi mie-mi place, dar nu trebuie să crezi, bătrâne, în 
cele care nu sunt de crezut. 

Amphitryon 

Cât timp poate să fie amânată, năpasta încă are leac. 

Megara 

Dar aşteptarea mă căzneşte şi inima în miez mi-o 
frânge. Amphitryon 

Fiica mea, poate ne va îndepărta un vânt prielnic pe 
amândoi de răul care ne învăluie acum, poate vom mai 
vedea că se întoarce feciorul meu, bărbatul tău. 

Alină-te şi nu-ţi lăsa copiii să reverse lacrimi, 
rosteşte-le vorbe mângâietoare, înşală-i cu poveşti în 
suferinţă născocite. 

Nenorocirile se istovesc odată şi odată, suflarea 
vânturilor n-are mereu aceeaşi îndârjire, şi fericiţii nu au 
parte la nesfârşit de fericire. In lume toate se preschimbă, 
se răstoarnă20. Acela este om de soi ales carese-ncrede 
pururi în speranţă; a dispera e trăsătură de molâu. (Intră 
Corul alcătuit din thebani bătrâni, din generaţia lui 
Amphitryon.) 

Corul 

Strofă 

Către palatul cu coperiş înălţat peste iatacul acestui 
moşneag, înaintăm sprijiniți în toiege, cântând o plângere 
tristă, ca nişte păsări cu pene cărunte. 

Noi nu suntem decât un zvon de cuvinte, decât ivirea 
unor vedenii cu feţe sumbre, a unor vise nocturne; însă cu 


toate că trupul ne tremură, noi suntem doldora plini de zel. 

Copii, o copii orfani de tată, o bătrâne, şi tu, oropsită 
mamă, care suspini pentru soţul tău ferecat în lăcaşul lui 
Hades! 

Antistrofă 

Nu vă sleiţi în zadar de vlagă picioarele, obositele 
voastre coapse şi glezne, ca şi cum aţi mâna spre o culme 
stâncoasă un bidiviu înhămat la un car să tragă povară...21 

Apucaţi-l de mâini şi de haine pe cel al cărui picior 
slăbănog rămâne în urmă. 

Călăuzeşte, bătrâne, paşii bătrânului, însoţitorul tău 
de pe vremuri; alături de el te-ai deprins <să te baţi> în 
junie cu lancea, şi n-aţi veştejit în lupte renumele patriei 
noastre slăvite! 

Epodă 

lată în ochii e  feciorilor> cum străluceşte, 
fulgerătoare, privirea părintelui! 

Norocul, din copilărie, nu îi răsfaţă, dar încă sunt 
plini de drăgălăşenia vârstei. 

Ce luptători fără seamăn, ce luptători va pierde 
Hellada, de se va-ntâmpla să piară. 

Corifeul îl văd înaintând pe Lykos, regele pământului 
<theban>, el vine spre palat. (Intră Lykos, noul rege al 
țării, însoțit de oameni înarmați. ) 

Lykos 

Pe voi, părinte şi nevastă ai lui Herakles, eu vin să vă 
întreb. Am dreptul ăsta. Într-adevăr, deoarece vă sunt 
stăpân, am dreptul, după plac, să vă-ncolţesc cu întrebări. 
Voi câtă vreme veţi mai încerca să vă întindeţi viaţa? Ce 
sprijin, ce speranţă împotriva morţii mai întrezăriţi? 

Ori poate socotiți că tatăl lor (arată spre copii), 
zăcând acum în Hades, mai e în stare să se-ntoarcă? 

Vă căinaţi prea mult că sunteţi osândiţi la moarte. 

Tu < Amphitryon> răspândeşti printre helleni zvonul 


gălăgios c-ai împărţit cu Zeus iatacul căsniciei şi 
paternitatea, iar tu <Megara> te făleşti c-ai fi nevasta 
celui mai viteaz erou. Ce ditamai ispravă a făcut bărbatul 
tău, dând morţii hydra unui smârc sau fiara din Nemea, 
dihania pe care a-nhăţat-o cu o plasă, dar, după spusa lui, 
prinzând-o-n braţe, ar fi sugrumat-o22? 

Acestea vă sunt argumentele, cu care mă-nfruntaţi. 
De-aceea, pasămite, nici odraslele lui Herakles n-ar trebui 
să piară. 

Dar el era un nimenea ce câştigase niscai faimă din 
luptele cu fiarele, fără să fle-n stare de vreo altă vitejie. 

El niciodată n-a ţinut în mâna stângă scutul, nici cu 
vreo lance n-a dat piept; slujindu-se de arc, arma cea mai 
fricoasă, era în toată clipa pregătit să fugă. Dovada 
străşniciei, pentru luptător, nu e să încordeze arcul, ci să 
aştepte, fără să-şi întoarcă faţa, cu ochii aţintiţi, de 
neclintit din rândul său, când năvăleşte către el un câmp 
de lănci23. 

Purtarea mea, bătrâne, nu e  sfruntată, ci 
prevăzătoare. Într-adevăr, l-am omorât pe Kreon, părintele 
acesteia (arată spre Megara), şi sunt pe tronul lui stăpân. 

Nu voi îngădui acestor fii să crească şi, ajungând 
răzbunători, să pedepsească fapta mea. 

Amphitryon 

Să-şi dovedească partea de paternitate însuşi Zeus! 

Eu, Herakles, socot că sunt dator să dovedesc prin ce 
voi spune că omul ăsta, despre tine, grăieşte neghiobii; nu- 
l pot lăsa să te jignească. Întâi, la mijloc e o-nvinuire 
blestemată, de care trebuie, cu mărturia zeilor, să te 
scutesc, pentru că eu numesc blestemăţie, Herakles, să se 
vorbească despre lipsa ta de vitejie. 

Intreb, de-aceea, fulgerul lui Zeus şi carul său cu 
patru cai, de unde fiul meu a slobozit săgeți înaripate în 
coastele  Giganţilor, plodiţi de Gaia, frumos triumf, 


sărbătorit cu zeii laolaltă24. 

Intreb neobrăzata stirpe a Centaurilor patrupezi. 
Mergi după ei pe muntele Pholoe şi descoasă-i, o rege fără 
seamăn de nemernic, ei cărui om i-ar da cununa vitejiei. 
Cui altuia decât fiului meu, cel care tu pretinzi că n-are 
decât o faimă-nchipuită25? 

Întreabă tu muntele Dirphis, din insula abanţilor 
unde-ai crescut26. Nu te va lăuda pe tine. N-ai împlinit 
vreo nobilă ispravă nicăieri, pe care s-o mărturisească 
însăşi ţara ta. 

lar despre arc, săgeți şi tolbă, aceste făuriri 
atotuliscusite, pe care tu le ponegreşti, ascultă ce-ţi 
răspund şi ia aminte! Hoplitul27, greu de arme, e rob 
armurii sale, şi dacă <oamenii> din rândul lui sunt fără 
vlagă, el piere datorită mişeliei celor de alături. Când i se 
rupe lancea nu mai poate ţine morţii piept, căci n-are 
mijloc de-apărare decât unul. 

Dar cel cu braţ destoinic la tragerea cu arcul - o, ce 
folos fără pereche! - o mie de săgeți azvârle şi-şi mântuie 
de moarte soţii28. El stă departe şi împrăştie duşmanii, 
care se văd răniţi de lovituri ce li se pare că le cad orbeşte. 
Nu-şi lasă la cheremul potrivnicilor trupul; ci se păstrează 
într-o bună siguranţă. În luptă, iscusinţa cea mai de priinţă 
e să le faci potrivnicilor rău, salvându-ţi trupul, dar fără să 
atârni de întâmplare29. 

Acestea <despre arme> îmi sunt părerile, pe care le 
opun părerii tale. 

Insă pe fiii lui de ce vrei să-i ucizi? Ce ţi-au făcut? Eu 
înţeleg că trebuie să fii prevăzător, temându-te, cum eşti 
nemernic, de vlăstarele unui erou. Totuşi, nu-i mai puţin 
amarnic pentru noi să ne sfârşim, răpuşi de teama ce te 
roade, când noi ar trebui, fiind mai vrednici decât tine, să 
te sfârşim, dacă s-ar apleca spre noi cu gânduri drepte 
Zeus. 


Păstrează sceptrul ţării, însă dă-ne voie să părăsim 
acest pământ, să mergem în exil. Să nu te foloseşti de 
silnicie, altfel vei îndura da rându-ţi> silnicia, când zeul va 
întoarce vântul sorții contra ta. 

O, țarină a lui Kadmos, eu voi vorbi acum şi despre 
partea ta de vină: aşa îi ocroteşti pe Herakles şi pe copiii 
săi? El, totuşi, a plecat codinioară> să-nfrunte singur 
minyenii, dând Thebei dreptul să-şi ridice, liberă, privirea. 

Nu pot să laud nici Hellada, şi nu m-aş învoi să tac, 
de vreme ce s-a dovedit a fi atât de vitregă cu fiul meu. Se 
cuvenea pe-aceşti nevârstnici să-i ajute cu foc şi lănci, şi 
arme, drept mulţumire şi răsplată pentru tine, o fiul meu, 
care prin grele munci ai curăţit de iazme> marea şi 
pământul. 

Dar nu vă sprijină pe voi, copiii mei, nici oamenii 
cetăţii Theba, nici Hellada. Voi căutaţi spre mine, ruda 
<voastră> slabă, spre mine care nu mai sunt decât un 
murmur de cuvinte. Puterea de odinioară m-a lăsat şi 
tremur tot de bătrâneţe; virtutea mi s-a istovit. 

Dac-aş fi tânăr încă, stăpân pe trupul meu, aş apuca o 
lance şi i-aş însângera părul bălai acestui om, şi dincolo de 
bornele atlantice 30 ar alerga, nemernicul, din faţa armei 
mele. 

Corifeul într-adevăr, cei buni ştiu să vorbească bine, 
chiar când rostirea lor este tărăgănată. 

Lykos 

Rosteşte vorbe îngâmfate, cât pofteşti, eu drept 
răspuns cuvintelor voi trece necruţător la fapte! (Apoi se 
adresează însoţțitorilor.) 

Purcedeţi voi pe Helikon şi voi prin văile 
Parnasului31, daţi buştenarilor poruncă să reteze ramuri 
de stejar, şi când vor fi aduse în cetate, clădiţi cu grijă 
lemnele lângă altar, daţi-le foc şi ardeţi trupurile ăstor inşi 
deodată, să afle că nu mortul <Kreon> dă porunci în ţară, 


ci astăzi eu sunt la putere. 

Iar voi, bătrânilor, ce staţi în calea gândurilor mele, 
veţi plânge nu numai pentru băieţii fiului Alkmenei, ci unul 
fiecare şi pentru destinul casei lui, când îl va copleşi 
năpasta; o să vă amintiţi că eu sunt regele şi că voi sunteţi 
robii mei. 

Corifeul 

Feciori ai Gliei, semănaţi odinioară şi răsăriţi din 
dinţii smulşi de Ares de pe fălcile balaurului hulpav32, de 
ce nu ridicaţi odată bâtele, în care vă proptiţi cu mâna 
dreaptă, şi nu-i umpleţi de sânge creştetul nemernicului 
venetic, ce nefiind kadmeu, nelegiuitul, comandă tineretul 
nostru? 

Dar eu nu voi rămâne la cheremul stăpânirii tale, şi 
bunurile mele, pentru care am trudit şi-am pătimit cu 
braţele, eu n-am să ţi le las. Întoarce-te de unde ai venit şi 
n-ai decât să fii sfruntat acolo! 

Cât voi fi viu, n-ai să ucizi odraslele lui Herakles! El 
nu se află, sub pământ, ascuns atâta de adânc <încât să-l 
uit, fără să-mi pese de copiii lui rămaşi aci. Ai dus de râpă 
ţara ce o cârmuieşti, şi salvatorul ei, în schimb, nu-i 
răsplătit cum se cuvine. 

Oare mă dovedesc a fi prea plin de zel, dacă-mi arăt 
fidelitatea faţă de un prieten mort, tocmai când are cel mai 
mult nevoie de prieteni? 

Ah, dreapta mea cum jinduieşte să apuce lancea, dar 
jindul ei se mistuie din slăbiciune! Altminteri, nu te-aş fi 
lăsat să îmi vorbeşti ca unui sclav şi aş fi locuit cu glorie în 
Theba, în care tu te bucuri de huzur. 

Înţelepciunea este alungată din cetatea mea bolnavă 
de dihonie şi sfaturi rele. Căci altfel, niciodată n-ar fi- 
ngăduit să-i fii stăpân. Megara 

Bătrânilor, vă mulţumesc. Aşa se cade, prietenii, 
împinşi de o mânie dreaptă, să-i ocrotească pe prieteni. 


Dar voi, din dragostea ce ne-o purtaţi, înflăcărându-vă 
contra stăpânului, vedeţi să nu v-alegeţi cu vreun ponos. 

Ascultă-mi sfatul, Amphitryon, şi cugetă cât 
preţuieşte. Ţin la copiii mei - o, cum n-aş ţine, când i-am 
adus pe lume în dureri! - şi cred că moartea e ceva de 
spaimă. Dar mie-mi pare josnic omul care nu vrea să se 
împace cu nevoia. Să fim daţi morţii, dacă trebuie, dar nu 
arzând în foc, şi fără să ajungem de batjocură pentru 
duşmani, o pacoste pe care o socot mai rea ca însăşi 
moartea. 

Avem atâtea nobile îndatoriri faţă de casa noastră: ai 
dobândit cu armele o glorie vestită <Amphitryon> ce nu-ţi 
îngăduie să mori ca un mişel, iar gloriosul meu bărbat - 
mai trebuie pentru aceasta martori? - n-ar consimţi să îşi 
salveze fiii cu preţul bunului renume. 

Cei de neam nobil suferă când le sunt umiliţi copiii, şi 
eu mă simt datoare să mă port la fel ca soţul meu. 

Iar cu privire la speranţa ta, iată-mi părerea. Crezi 
oare că feciorul tău va reveni de sub pământ? Dar care 
mort s-a mai întors din Hades? 

Socoţi că l-am putea îndupleca pe Lykos prin cuvinte? 
Nici vorbă. Fugi de inamicul necioplit şi ţine seama doar 
de omul înţelept, cuviincios. Mai lesne, prin supunere 
sfioasă, te înţelegi cu unul ca acesta. 

O clipă m-am gândit să cer pentru copii exilul. Dar 
tot nenorocire este să-i arunci într-o amară sărăcie, ca să-i 
mântui. Se spune despre gazdă că doar prima zi priveşte 
cu bunăvoință un prieten exilat. 

Cutează să te stingi şi tu cu noi odată, oricum te- 
aşteaptă moartea. Aceasta-i cerem sufletului tău ales, 
bătrâne. 

E îndrăzneţ cel care se împotriveşte hotărârilor 
divine, dar îndrăzneala lui e fără noimă. Ceea ce trebuie 
<să se întâmple>, nu va împiedica vreodată nimeni <să 


se-ntâmple>. 

Corifeul 

Dacă te-ar fi jignit odinioară cineva, când braţele-mi 
erau vânjoase, uşor l-aş fi silit să înceteze. Dar azi eu nu 
mai sunt nimic. E datoria ta de-acum încolo, Amphitryon, 
să cauţi să îndepărtezi amenințările ursitei. 

Amphitryon 

Nu frica mă abate de la moarte, nici dragostea de 
viaţă. Vreau numai să-i salvez fiului meu copiii. Dar pare-se 
asta înseamnă a dori ceea ce nu e cu putinţă. (Coboară de 
lângă altar în mijlocul scenei.) 

Preabine, iată-mi gâtul se supune spadei. Să fiu 
străpuns, să fiu ucis, să fiu zvârlit de pe o stâncă! Dar fă- 
ne, rege, amândurora o înlesnire, te rugăm: omoară-ne, pe 
mine şi pe ea, nefericita, înaintea celor mici; să nu vedem 
copiii, privelişte cumplită, trăgând să moară şi chemându- 
şi mama şi bunicul. 

Iar celelalte împlineşte-le cum vrei; noi suntem fără 
reazăm înaintea morţii. 

Megara 

Eu rogu-te, de-asemeni, să adaugi la înlesnirea 
aceasta încă una, şi astfel amândoi, prin voia ta, vom 
dobândi o îndoită facere de bine. Lasă-mă să îmbrac copiii 
cu găteala morţilor. Deschide casă, pentru noi acuma 
zăvorâtă, să capete barem atâta din părintească moştenire. 

Lykos 

Aşa să fie! Slujitorilor, deschideţi poarta! (Megarei şi 
copiilor.) Intraţi, să vă gătiţi; de straie nu sunt lacom. Dar 
de îndată ce veţi fi împodobiţi, mă voi întoarce să vă 
dăruiesc pământului. (Iese urmat de străji.) 

Megara 

Copiii mei, urmaţi-o în palatul părintesc pe biata 
voastră mamă. Azi alţii stăpânesc într-însul, şi de la noi 
doar numele îl mai păstrează. (Intră în palat împreună cu 


cei trei băieţi.) 

Amphitryon 

Ai împărţit zadarnic, Zeus, cu mine patul căsniciei 
mele, zadarnic te numeam părintele fiului meu, cu mine 
laolaltă! Deci ne erai prieten mai puţin decât păreai. 

Virtutea mea, deşi sunt doar un muritor, o depăşeşte, 
zeule puternic, pe a ta: eu n-am trădat odraslele lui 
Herakles. Te-ai priceput să-mi intri pe ascuns în aşternut şi 
fără niciun drept să iei nevasta altuia, dar nu ştii să-ţi 
salvezi prietenii. Tu eşti un zeu nechibzuit, de nu cumva 
unul nedrept. (Intră în palat.) 

Corul 

Strofa 1 

Ailinos 33 e tânguirea pe care Phoibos34 o tipă după 
un cântec de biruinţă, lovind cu plectrul de aur kithara-i 
frumos sunătoare35. 

Tot astfel şi noi, spre slava lui Herakles, cel coborât 
în bezna Infernului, fie că noi l-am numi feciorul lui Zeus, 
fie vlăstarul lui Amphitryon, vrem să-mpletim o cunună de 
cântece care să-i laude muncile. 

Desăvârşirea isprăvilor nobile, aceasta-i podoaba 
morţilor36. 

Întâi, pădurea-nchinată lui Zeus a curăţit-o de leul ce 
hălăduia într-însa; el şi-a zvârlit pe spinare pielea roşcată, 
iar botul de groază, căscat, al fiarei şi l-a pus pe capul 
bălai37. 

Antistrofa 1 

Apoi a răpus cu arcul său ucigaş, a dat pieirii cu 
săgețile sale înaripate Centaurii, un neam de la munte, 
sălbatic. 

Stau mărturie şi râul 

Peneios cu frumoase vârtejuri, şi pârloagele-ntinse, şi 
luncile sale fără bucate, şi văile <muntelui> Pelion, şi 
văgăunile piscului învecinat, Homole, de unde Centaurii, 


ţinând în mână, drept arme, <trunchiuri de pini, îşi 
porneau cavalcadele prin Thessalia38. 

Apoi a ucis căprioara cu coarne de aur şi spinare 
tărcată, ce pustia câmpiile, şi-a dăruit-o zeiţei <Artemis> 

omorâtoarea jivinelor, în templul ei din Oinoe39. 

Strofa 2 

Pe urmă, suindu-se într-o cvadrigă, supuse frâului 
caii lui Diomedes, care, fără zăbale, în ieslele lor mânjite, 
sfarmau cu fălcile viptul însângerat, cumplite ospeţe, la 
care se desfătau să-nfulece carne de om40. 

A trecut peste <fluviul> Hebros, în care sclipeşte 
argintul41, să ducă la capăt această muncă poruncită de 
monarhul Mykenei42. 

Pe ţărmul râpos de sub Pelion, lângă undele <râului> 
Anauros, l-a sfârşit cu săgețile sale pe Kyknos, ucigaşul 
străinilor, locuitorul crâncen din Amphanaia43. 

Antistrofa 2 

A mers în grădina Copilelor Asfinţitului cântătoare de 
imne, unde mâna lui trebuia să culeagă merele ce atârnau 
de ramuri de aur. 

Un şarpe cu spatele roşu ca foculse-ncolăcise pe 
arbore şi-l străjuia; Herakles l-a ucis44. 

De-acov a intrat în genunea sărată şi, iată, marea s-a 
potolit pentru vâslele omului45. 

Ajungând la sălaşul lui Atlas, el braţele şi le-anălţat, 
proptindu-se-n mijlocul bolţii cerului, şi-a sprijinit cu 
vigoarea lui bărbătească locuinţa-nstelată a zeilor46. 

Strofa 3 

A străbătut prin talazuri Marea cea Primitoare47, să 
lupte cu cetele de Amazoane călări, aproape de Maiotida. 

<ţinutul> cu multe fluvii48. 

Un pâlc de prieteni a strâns din toată Hellada, să 
cucerească brâul brodat cu aur petrecut peste mijlocul 
fetei lui Ares, cingătoarea de moarte! 


Vestita pradă smulsă fetei barbare a dăruit-o Helladei 
şi o păstrează cetatea Mykene49. 

Căţeaua din Lerna setoasă de sânge, hydra c-o mie 
de capete a răpus-o prin foc50; în veninul ei şi-a-nmuiat 
săgețile ce l-au străpuns pe boarul cu trup întreit din 
Erytheia51. 

Antistrofa 3 

Dar încă din multe drumuri i-a fost hărăzit să se- 
ntoarcă biruitor52; apoi a plutit spre tărâmul bogat în 
lacrimi, spre Hades, ca să-mplinească munca din urmă 53. 

Acolo i s-au sfârşit sărmanului zilele şi n-a mai suit la 
lumină. 

Palatul i s-a golit de prieteni, şi luntrea lui Charon 
aşteaptă sosirea copiilor lui. 

să-i ducă> pe calea fără întoarcere54; ei se despart 
de viaţă, jertfiți necredinţei şi nedreptăţii. 

Numai în braţele tale aşteaptă să afle ai tăi 
mântuirea, şi tu nu eşti aici, <Herakles>! 

O, de-am avea puterea din tinereţe, de-am putea 
mânui încă lancea în luptă laolaltă cu ceilalţi kadmei de-o 
seamă cu noi, am face zid înaintea copiilor, să-i apărăm. 
Dar azi nu mai suntem la fericita vârstă a tinereţii. 

(Ies din palat Amphitryon, Megara şi copiii care 
poartă straie curate şi capul încins cu bentite funerare.) 

Corifeul îi văd venind, îmbrăcaţi în veşmintele 
morţilor55. 

Sunt fiii celui ce-a fost Herakles cel Mare odată. 

Nevasta lui scumpă trage în urma paşilor ei copiii şi 
tatăl moşneag al eroului. 

Sărmanul de mine, nu-mi pot opri revărsarea de 
lacrimi din ochii bătrâni! 

Megara 

Ei bine, unde-i preotul, unde-i junghietorul acestor 
oropsiţi, unde-i călăul lor, de fapt al însăşi vieţii mele? 


Aceste victime sunt pregătite să coboare-n Hades. 

Copiii mei, suntem târâţi, un şir de leşuri: bătrânul, 
voi şi mama voastră laolaltă. Nefericită soartă ne-a lovit pe 
mine şi pe voi spre care îmi îndrept privirile din urmă. Eu 
v-am născut şi v-am crescut ca să vă chinuie duşmanii, să 
vă batjocorească şi să vă ucidă. Vai, cum s-au năruit 
speranţele pe care tatăl vostru le-a trezit în mine! 

Căci ţie (indicându-l pe unul din fii) acest tată 
răposat îţi hărăzise Argosul; urma să locuieşti în casele lui 
Eurystheus, să stăpâneşti pământul rodnic al pelasgilor56; 
pe umeri ţi-ar fi aruncat veşmântul leului sălbatic57, 
purtat de însuşi el ca parte din armură. 

Şi tu (indicând alt fiu) ai fi ajuns poruncitor în Theba, 
oraşul iubitor de care, ai fi primit drept moştenire plaiurile 
ţării mele; ştiai atât de bine să-l îmbuni pe tatăl tău; el ţi-ar 
fi pus în mână ghioaga protectoare, înşelătorul dar făcut 
de Daidalos58. 

Iar ţie (indicându-l pe al treilea fiu) a făgăduit să-ţi 
lase Oichalia59, oraşul cucerit cândva de arcu-i cu bătaie 
lungă. 

Astfel, pe voi, cum sunteţi trei la număr, voia să vă 
aşeze pe tron în trei regate, înaltă năzuinţă a unui suflet 
aprig. lar eu vă căutam fecioare în floarea tinereţii la 
Atena, la Sparta şi la Theba, să vă-nsuraţi cu ele; voiam, 
legându-vă, ca pe corăbii, cu straşnice odgoane vieţile, să 
vă asigur fericirea. 

Dar totul a fost în zadar. Ursita s-a întors, şi-acum vă 
dă pe Kere60 de neveste, iar eu, nefericita, n-am ce să vă 
torn în baia nunţii voastre, decât lacrimi6l. Deci 
Amphitryon să vă pregătească prânzul nunţii, căci socrul 
vostru este Hades, cruntă înrudire62! 

Pe care dintre voi să-l strâng întâi la piept, pe care 
cel din urmă? Şi căruia să-i dea sărutul gura mea? Pe care 
să-l îmbrăţişez? De ce nu pot, precum o galbenă albină, 


zburând fără-ncetare între voi, să strâng în mine 
plânsetele voastre şi să deşert un singur râu de lacrimi? 

Preascumpul meu bărbat, dacă se poate auzi în 
Hades vocea unui muritor, ascultă, Herakles, cuvântul 
meu! Mor tatăl tău şi fiii tăi, mă sting şi eu, pe care 
oamenii mă socoteau pe vremuri, datorită ţie, o femeie 
fericită. Ajută-ne, să ni se-arate barem umbra ta! Ar fi 
destul să vii <spre noi> ca într-un vis63 <ca să ne scapix 

Acel care-ţi va omori copiii faţă de tine nu-i decât un 
ticălos. Amphitryon 

Tu îngrijeşte-te, femeie, de rânduielile funebre. 

Eu mâna mi-o ridic spre cer şi-ţi fac o rugă, Zeus. De 
vrei să-i sprijini pe aceşti copii, ajută-i; curând n-o să mai 
poţi înfăptui nimic. Şi totuşi am strigat adesea către tine. 
Zadarnic ne-am silit; văd bine, ei n-au scăpare de la 
moarte. 

Bătrânilor, mărunt lucru e viaţa; ea v-ar îndestula cu 
desfătări, dacă din zori în seară v-aţi feri de orice 
supărare. Dar timpul nu ne împlineşte, vai, speranţele; îşi 
vede doar de rostul lui şi zboară. Spre mine, bunăoară, se 
întorcea privirea tuturor, pentru norocul meu atât de 
lăudat, dar numai într-o zi ursita mi l-a smuls ca pe o pană 
ridicată în văzduh de vânt. Norocul din belşug şi slava, 
după câte ştiu, nu-i sunt asigurate nimănui. 

Rămâneţi sănătoşi, bătrânii mei tovarăşi; azi vă 
priviţi prietenul ultima dată. (Megara îl zăreşte pe 
Herakles apropiindu-se.) 

Megara 

Bătrâne, ah! îl văd pe preaiubitul meu! Sau ce să 
spun? Amphitryon 

Nu ştiu, fiica mea, căci nu mai am nici eu cuvinte. 

Megara 

Da, el este, cel despre care se zvonea că a rămas în 
lumea morţilor, sub glie, de nu cumva ni s-a iscat năluca 


unui vis în plină zi. Dar ce spun eu? Cum să viseze sufletu- 
mi îngrijorat? Acesta nu e altul decât fiul tău, bătrâne. 

Veniţi, copiilor, şi atârnaţi-vă de straiele tatălui 
vostru! Haideţi, grăbiţi-vă, căci pentru voi nu preţuieşte 
mai puţin ca Zeus-Mântuitorul64. (Herakles ajunge în fața 
palatului.) 

Herakles 

Ah, bun găsit, acoperiş şi prag al vetrei mele! Ce 
bucurie să vă pot privi după ieşirea mea din întuneric! 

Dar ce se-ntâmplă oare? îi văd, în faţa casei, pe copiii 
mei purtând pe capete podoabe funerare, şi pe soţia mea, 
înconjurată de un pâlc de oameni, şi pe tatăl meu 
plângând. Ce pacoste a bântuit aici? Să mă apropii, să-i 
întreb. Femeie, ce năpastă nouă s-a petrecut în casa 
<noastră>? 

Megara 

O, soţul meu preascump! 

Amphitryon 

Lumină salvatoare pentru tatăl tău! 

Megara 

Tu te întorci la timp şi teafăr ca să-i salvezi pe dragii 
tăi. 

Herakles 

Ce-mi este dat s-aud? Ce înseamnă, tată, tulburarea 
voastră? 

Megara 

Eram pierduţi. Bătrâne, iartă-mă, de ţi-am luat-o 
înainte şi ţi-am răpit răspunsul care s-ar fi cuvenit să-l dai. 
Femeia, mai degrabă ca bărbatul, îşi destăinuie durerea. 
Copiii mei erau în pragul morţii şi eu pieream cu ei odată. 

Herakles 

Apollon! Vai, cu ce preludiu începe cuvântarea ta! 

Megara 

Sunt morţi şi fraţii mei şi tatăl meu bătrân. 


Herakles 

Ce spui? Ce s-a-ntâmplat? Ce armă l-a răpus <pe 
Kreon>? 

Megara 

L-a omorât noul stăpân al ţării, Lykos. 

Herakles 

Cu armele, în bătălie, sau în vreo răscoală? 

Megara într-o răscoală a luat puterea în <cetatea, lui 
Kadmos, cea cu şapte porţi. 

Herakles 

Dar vouă, ţie şi bătrânului, de ce vă este frică? 

Megara 

Urma să ne ucidă, pe copii, pe mine şi pe tatăl tău. 
Herakles 

Ce spui? De ce-l nelinişteau copiii mei orfani? 

Megara 

El se temea să nu răzbune cândva uciderea lui Kreon. 
Herakles 

Dar fiii mei de ce poartă găteala morţilor? 

Megara 

Am îmbrăcat încă de-acum podoabele funebre. 

Herakles 

Aţi fi murit răpuşi de silnicie, nenorocire mie! 

Megara 

Nu mai aveam prieteni şi despre tine se spunea că ai 
pierit. 

Herakles 

Cum de-aţi putut să deznăjduiţi atât de mult? 

Megara 

Eram ameninţaţi întruna de crainicii lui Eurystheus. 
Herakles 

Cine v-a scos din casa şi din vatra mea? 

Megara 

Tot silnicia l-a zvârlit pe tatăl tău din aşternut. 


Herakles 

Ruşinea nu a reţinut-o să necinstească un bătrân? 

Megara 

Ruşinea şi zeiţa silniciei nu fac casă bună. 

Herakles 

Deci lipsa mea <din ţară> m-a lăsat fără prieteni. 

Megara 

Da. Ce prieteni mai rămân în jurul unor oropsiţi? 

Herakles 

lar luptele care le-am dus cu minyenii mi-au fost 
înjosite. 

Megara 

Nefericitul, iar ţi-o spun, n-are prieteni. 

Herakles 

Daţi-vă jos bentiţele lui Hades de pe cap şi ridicaţi-vă 
privirea spre lumină. Cât de plăcut e s-o cuprinzi cu ochii 
după bezna din adâncuri! 

Iar eu, cum braţul meu acum e nevoit să făptuiască, 
mă duc, şi mai întâi voi nărui palatul noului tyran, tăia-voi 
căpăţâna lui nelegiuită şi voi zvârli-o, pradă, dinilor65. 
<Apoi> pe toţi kadmeii care-au fost nemernici faţă de 
mine, binefăcătorul lor, îi voi răpune cu măciuca mea 
biruitoare, îi voi străpunge cu săgeţile-mi înaripate. Voi 
umple doldora de leşuri fluviul Ismenos iar unda limpede a 
Dirkei va fi de sânge înroşită66. 

Pe cine sunt dator să ocrotesc mai mult decât pe fiii 
mei, peacest bătrân şi pe soţia mea? Vă las cu bine, munci 
de altă dată! Aş fi trudit în van mai înainte, de nu mi-aş 
face datoria aceasta. Se cade să fiu pregătit să mor, când 
îmi voi apăra feciorii, la fel cum ei se pregăteau să moară 
pentru tatăl lor. 

Ce slavă m-ar încununa pentru că am luptat cu hydra 
şi cu leul la poruncile lui Eurystheus, şi nu aş izbuti să-i 
scap de moarte pe copiii mei? Cine m-ar mai numi atunci 


învingătorul Herakles? Corifeul 

E drept ca tatăl să-şi ajute fiii, părintele în vârstă şi 
soţia legiuită. 

Amphitryon 

lubeşte-i, fiul meu, pe cei ce te iubesc, e datoria ta, şi 
pe duşmani urăşte-i. Dar nu cumva să te pripeşti. 

Herakles 

Prin ce sunt mai grăbit decât se cade, tată? 

Amphitryon 

O gloată de calici, care acum se lăfăie-n belşug, ţin 
straşnic partea regelui; ei au iscat răscoala şi-au pierdut 
cetatea, ca să-şi despoaie semenii de bunuri, căci ale lor şi 
le-au împrăştiat prin cheltuieli şi trândăvie. 

Deoarece ai fost văzut când ai intrat în Theba, ia 
seama, nu cumva duşmanii tăi să se adune şi să cadă dintr- 
odată peste tine. 

Herakles 

Chiar de m-ar fi văzut cetatea-ntreagă, puţin îmi 
pasă. Totuşi, eu am zărit o zburătoare într-un loc 
neprevestind de bine67 şi-am înţeles că peste casa mea 
căzuse o năpastă; de-aceea am pătruns în ţară pe ascuns, 
din prevedere. 

Amphitryon 

Prea bine. Intră şi salută-ţi vatra, arată-ţi casei 
părinteşti obrazul. Căci însuşi Lykos va veni să-i tragă, 
spre a-i ucide, pe copiii tăi şi pe soţia ta, şi să mă junghie 
apoi pe mine. 

Dacă aştepţi aci, la adăpost, vei izbuti deplin. Oraşul 
însă nu-l stârni, copilul meu, până n-apuci să dai întâia 
lovitură. 

Herakles 
A Aşa voi face; sfatul tău e bun. Voi merge în palat. 
Intors din hăurile fără soare, de sub pământ, în care Hades 
dă porunci, şi Kore68, nu voi lipsi, mai înainte de orice, să-i 


venerez pe zeii vetrei mele. 

Amphitryon 

Ai mers, într-adevăr, în casele lui Hades, fiule? 

Herakles într-adevăr, şi am adus de-acolo fiara cu trei 
capete69. 

Amphitryon 

Ai dobândit-o printr-o luptă sau ţi-a făcut un dar 
zeiţa? 

Herakles 

Prin luptă; am învins pentru că eu luasem parte 
codată> la misteriile <Persephonei> 70. 

Amphitryon 

Acum dihania se află-n casele lui Eurystheus? 

Herakles în crângul Chthonienei <Kore>, lângă 
cetatea Hermione71. 

Amphitryon 

Deci Eurystheus n-are ştiinţă că te-ai întors iar pe 
pământ? 

Herakles 

Nu ştie, am ţinut să cercetez întâi ce se întâmplă-aici. 

Amphitryon 

De ce-ai rămas atâta vreme în Infern? 

Herakles 

Ca să-l aduc de-acolo pe Theseus, am zăbovit la 
Hades, tată72. Amphitryon 

Unde-i <acum>? A revenit pe solul patriei? 

Herakles 

Da, în Atena, bucuros de-a fi scăpat din lumea 
morţilor. Haide, copii, urmaţi-vă părintele în casă. Intrarea 
voastră va fi mai frumoasă decât v-a fost ieşirea adineauri. 
Hai, îndrăzniţi, nu mai vărsaţi atât amar de lacrimi! Iar tu, 
soţia mea, păstrează-ţi firea, şi încetează să mai tremuri. 

De ce vă agăţaţi <copii> de straiul meu, căci nu sunt 
aripat, să zbor de lângă cei care mi-s dragi. Ah! ei nu vor 


să mă slăbească, ba mai vârtos îmi spânzură de strai. 

Deci voi mergeaţi pe ascuţişul <briciului>73. Am să 
vă duc de mâini, ca o corabie ce trage după sine bărci 
uşoare. Nu mi-e ruşine să vă port de grijă, fiii mei. 

Într-asta oamenii sunt toţi la fel, ţin la copiii lor, şi cei 
mărunți şi cei de seamă. Deşi după avere se deosebesc, 
bogaţi şi nevoiaşi, cu toţii îşi iubesc odraslele. (Herakles, 
Amphitryon, Megara şi copiii intră în palat.) 

Corul 

Strofa 1 

Pentru noi tinereţea e vârsta pururi iubită; 
bătrâneţea ne-aşază pe umeri o povară mai grea decât 
culmea muntelui Etna7/4, iar peste pleoapele noastre 
coboară un văl de-ntuneric. 

Nu ne-am dori să avem nici belşugul stăpânilor Asiei, 
nici vreun palat înţesat cu aur, în schimbul juneţii, atât de 
frumoasă-n belşug, atât de frumoasă şi-n sărăcie. 

Urâm bătrâneţea posomorâtă şi ucigaşă. Azvârle-se-n 
valuri! 

De n-ar fi pătruns niciodată în casele şi în cetăţile 
omului! în văzduhul înalt risipească-se, pentru vecie, 
purtată de vânturi! 

Antistrofa 1 

Dacă zeii ar fi înzestrați, în aceeaşi măsură ca 
oamenii, cu agerime de minte şi înţelepciune, le-ar dărui 
celor vrednici, ca semn desluşit al virtuţii lor, o dublă 
juneţe. 

Ei s-ar ivi, după moarte, din nou sub razele soarelui 
pentru a doua petrecere-n lume, în timp ce seminţele 
proaste ar avea de trăit doar o singură viaţă. 

Aşa s-ar putea recunoaşte care sunt buni şi care sunt 
răi, la fel cum năierii pot, printre nori, să numere stelele. 

Dar azi nu se află hotar tras temeinic de zei între cei 
nestricaţi şi cei ticăloşi; veacul, în rostogolirea lui, 


preamăreşte doar bogăţia. 

Strofa 2 

Noi fără-ncetare le vom alia pe Charite75 cu 
Muzele76 în cea mai de preţ înrudire. 

Pentru noi, fără Muze, nu este viaţă77; fie-ne dat să 
purtăm întruna cununi <festive>. 

Chiar dacă poetul e vârstnic, o laudă-n cântece pe 
Mnemosyne; noi încă îi vom înălța un imn de izbândă lui 
Herakles. 

Câtă vreme ne dăruie Bromios78 vinul, câtă vreme 
ne sună-n urechi lira cu şapte coarde şi flautul <din lemn> 
libyan79, vom stărui să rămânem cu Muzele ce ne-au 
primit în horele lor. 

Antistrofa 2 

Fiicele insulei Delos80 cântă peanul81 în faţa porţii, 
da templul zeiţei> Leto, întru cinstirea vlăstarului său ales, 
şi desfăşoară, în rotocoale, frumoase dansuri; tot astfel, în 
faţa palatului tău, <Herakles, înălţa-vom peane, precum 
nişte lebede, aezi bătrâni cu barba căruntă2. 

Noi în imnele noastre îl vom lăuda pe feciorul lui 
Zeus. 

Dar mai presus de această obârşie nobilă străluceşte 
virtutea lui; muncile sale au asigurat omenirii o viaţă fără 
furtuni; el a pus capăt fricii de monştri. 

(Intră Lykos cu străjile. Amphitryon apare în cadrul 
porţii palatului, de unde işi va rosti replicile în scena 
următoare.) 

Lykos 

Soseşti la timp din casă, Amphitryon. Prea mult aţi 
zăbovit ca să vă puneţi îmbrăcămintea şi podoabele 
funebre. Cheamă copiii şi nevasta lui Herakles afară din 
palat, în faţa noastră; căci aţi făgăduit să vă supuneţi 
singuri morţii. 

Amphitryon 


Tu te înverşunezi în contra noastră, rege, deşi 
suntem năpăstuiţi, şi prea din cale-afară ne jigneşti, doar 
pentru că feciorul meu e mort. Ar trebui, chiar dacă eşti 
cârmuitor, să-ţi domoleşti pornirea. Dar dacă tu socoţi că 
trebuie să ne dai morţii, noi trebuie să ne plecăm şi să-ţi 
urmăm voinţa. 

Lykos 

Unde-i Megara? Unde sunt copiii fiului Alkmenei? 

Amphitryon 

De stau să judec de la poartă, cred că ea... 

Lykos 

Pe ce îţi bizui judecata? 

Amphitryon 

„„„Întârzie ca rugătoare în preajma sfintelor altare83. 

Lykos 

Se roagă în zadar, voind să îşi salveze viaţa. 

Amphitryon îşi cheamă în zadar bărbatul mort să-i 
vină-n ajutor. 

Lykos 

El nu este aci şi-n veci n-o să mai vină. 

Amphitryon în veci, numai să nu-l învie vreun zeu. 

Lykos 

Du-te la ea şi scoate-o din palat! 

Amphitryon 

Aş fi şi eu părtaş la crimă, dacă te-aş asculta. 

Lykos 

Dacă pe tine nu te lasă inima <să mergi>, eu unul, 
neavând atare temeri, am să trag afară mama şi copiii. 
(Adresându-se însoțitorilor înarmați.) Urmaţi-mă, 
străjerilor! Destul răgaz le-am dat; sunt bucuros că mă voi 
scutura de grija asta. (Intră în palat cu însoțitorii.) 

Amphitryon 

Mergi, umblă către ce ţi-e hărăzit. Iar celelalte cad în 
grija altuia; tu, rău purtându-te, vei pătimi la rându-ţi răul. 


Bătrânilor, e minunat, el intră, în ochiurile plasei se 
va prinde şi va pieri de ascuţişul spadei, el, care se 
aşteaptă pe alţii să-i omoare, atotnemernicul. Mă duc să 
văd cadavrul lui căzând. Ce dulce-i să priveşti cum moare 
un duşman care-şi primeşte pentru mişelii pedeapsa! 
(Intră în palat.) 

Corul 

Strofa 1 

Năpasta-i loveşte <acum pe potrivnicii noştrix 

Marele rege de dinainte s-a-ntors la viaţă din Hades. 

1084, dreptate şi răsturnare divină a sorții! 

Corifeul 

Venit-a vremea să plăteşti, murind, pentru jignirea 
preatrufaşă a unora mai înzestrați ca tine. 

Corul 

De bucurie, ne năpădeşte plânsul. 

lată-l din nou <acasă>, o fericire nemaisperată de 
inima noastră, iată-l pe regele ţării! 

Corifeul 

Bătrânilor, să ne uităm şi în palat, de pătimeşte 
cineva acolo după cum doresc. 

LyKOS (dinăuntru) 

Vai mie, vai mie! 

Corul 

Antistrofa 1 

Începe-n palat un cântec plăcut auzului nostru. 
Moartea nu e departe. 

El strigă. 

Geamătul regelui este preludiul omorului. 

LYKOS (dinăuntru) 85 

O! ţară-ntreagă a lui Kadmos, sunt nimicit prin 
viclenie! Corifeul 

Dar mai întâi tu i-ai pierdut pe alţii! Plăteşte-ţi 
datoria şi îndură pedeapsa pentru cele săvârşite86. 


Corul 

Ce muritor lipsit de evlavie, ca să mânjească zeii, a 
zvârlit peste preafericiţii din Cer învinuirea smintită c-ar fi 
vlăguiţi”? 

Corifeul 

Bătrânilor, nelegiuitul s-a sfârşit. Palatul e tăcut. La 
cântece să ne întoarcem şi la dansuri. Cei mie dragi sunt 
ajutaţi de soartă, după voia mea. 

Corul 

Strofa 2 

Vuieşte de cântece, dansuri şi praznice sfânta cetate 
a Thebei. 

Plânsul acum s-a schimbat <în lacrimi de 
bucurie>87; s-au schimbat întâmplările. 

„..(lacună) ... dând naştere viersului. 

Regele nou a murit; domneşte cel dinainte, care s-a- 
ntors de la <râul> Acheron88. 

Speranţa ni s-a împlinit în pofida-ndoielilor. 

Antistrofa 2 

Zeii, zeii nu încetează să deosebească evlavia de 
nedreptate. 

Aurul şi înlesnirile sorții abat muritorii din căile 
înţelepciunii, degradează puterea în nedreptate. 

Celuia care s-a lepădat de lege şi huzureşte în 
fărădelege îi lipseşte curajul să vadă cum îl ameninţă 
timpul. 

El îşi frânge în beznă carul belşugului său89. 

Strofa 3 

Ismenos, ah! pune-ţi cunună! 

Săltaţi în dansuri şi-n cântece căi pietruite vârtos din 
cetatea cu şapte porţi, şi tu, fântână cu limpede curgere, 
Dirke, şi voi de-asemeni, copilele lui Asopos90, ieşiţi din 
apele tatălui vostru. 

Nymphelor, lăudaţi laolaltă cu noi slăvită izbândă a 


lui Herakles! 

Munte plin de păduri din Pytho9l, sălaşuri ale 
Muzelor din Helikon92, ridicaţi în slavă cetatea noastră, 
cântaţi meterezele noastre, unde <pe vremuri> 

s-au iscat Semănaţii, ceata cu scuturi de-aramă, care 
<de-atunci> au lăsat moştenire fiilor fiilor lor pământul 
acesta, pentru Theba o sfântă lumină93! 

Antistrofa 3 

O pat <nupţial> făcut să rodească de doi, de un soţ 
muritor şi de Zeus, care-a pătruns în culcuşul Miresei, a lui 
Perseus nepoată94. 

Cât este acuma de sigură pentru noi această veche 
unire, o Zeus! 

Amestecul tău, cu toate că nu mai speram, a ieşit la 
iveală. 

A fost dovedită cu timpul strălucitoarea tărie a fiului 
tău; el a urcat din sălaşele subpământene, a părăsit 
locuinţa lui Pluton95. 

Tu eşti pentru noi, Herakles, un rege prin naşterea ta 
mai puternic decât monarhii de stirpe proastă. 

Sfârşitul acestei lupte de spade ne-a desluşit că zeii 
încă mai ţin la dreptate. 

(Iris şi Lyssa apar deasupra palatului într-un car 
zburător. Lyssa are faţa terifiantă, şerpi în loc de plete şi 
bici în mină 96.) 

Corifeul 

Vai, vai, bătrânilor, oare vom fi din nou cutremuraţi 
de spaimă? Ce arătare văd deasupra casei? 

Un bătrân 

Să fugim, să fugim! 

Grăbiţi-vă mersul trândav, scăpaţi de aici! 

Alt bătrân 

Stăpâne Paian97, ocroteşte-ne, de năpastă fereşte- 
ne! 


Iris 

Fiţi liniştiţi, bătrânilor, vedeţi, aceasta e fiica Nopţii, 
Lyssa, şi eu sunt Iris, vestitoarea zeilor. Cetatea, de pe 
urma noastră, nu va pătimi nimic. 

Noi ne vom război cu neamul unui singur om, al celui 
despre care se vorbeşte că se trage din Alkmene şi din 
Zeus. Cât timp nu-şi încheiase muncile anevoioase, soarta 
îl ocrotea şi tatăl lui ceresc nu o lăsa pe Hera niciodată, 
nici pe mine, să-i facem vreun rău. Dar azi, când ela 
isprăvit cu bine încercările la care-l supusese Eurystheus, 
Hera voieşte ca el să-şi mânjească iarăşi mâinile cu sânge, 
omorându-şi fiii, şi eu susţin părerea sa98. 

Căleşte-ţi inima neîndurată, fiică a Nopţii negre, 
fecioară nenuntită, împinge-l pe acest bărbat în nebunie, la 
ca în tulburarea minţii să-şi ucidă fiii, să salte într-un dans 
nesăbuit, asmute-l, slăbeşte-odgonul care leagă setea lui 
de sânge99, astfel încât băieţii săi, cunună minunată, ucişi 
de mâna lui, să treacă peste cursul <râului> Acheron. Să 
ştie ce înseamnă ura Herei şi a mea! 

Căci zeii nu vor preţui nimic şi muritorii vor avea 
toată puterea, de nu îşi va primi pedeapsa <Herakles>. 

Lyssa 

Eu, după tată, după mamă sunt de neam ales; mă 
trag din Nyx şi sângele lui Uranosit) 1). Fac slujbe pentru 
care nu sunt venerată, nici iubită, şi nu-mi place să-i 
cercetez pe oamenii la care ţin. (Se întoarce spre Iris.) 
Deci, înainte să te văd cumva greşind, vreau să vă rog, pe 
Hera şi pe tine, să-mi ascultați cuvintele. 

Acest bărbat, în casa căruia tu mă trimiti, nu e lipsit 
de faimă, nici pe pământ, nici printre zei. Căci el a curăţat 
de monştri tărâmuri de nestrăbătut şi marea viforoasă; şi-a 
ridicat din nou, de unul singur, cultul zeilor, pe care-l 
răsturnaseră nişte nemernici. Te sfătuiesc, nu mai scorni 
nenorociri cumplite pentru el101. 


Iris 102 

Nu cârti în contra gândurilor Herei şi-alor mele. 

Lyssa 

Caut să te-aduc pe drumul bun, tu stărui în cel rău. 
Iris 

Nu vrea Hera de la tine să te porţi ca o-nţeleaptă. 
Lyssa 

Soarele să-mi fie martor: împotriva vrerii mele 
săvârşesc această faptă. Dacă totuşi e nevoie să v-ascult, 
pe Hera şi pe tine, dacă trebuie să mă ţin de paşii voştri, 
ţopăind şi hămăind, ca ogarii ce urmează vânătorul, voi 
purcede. 

Nici umflatele talazuri ale mării vuitoare, nici 
cutremurul  năprasnic, nici ţepuşa fulgerului care 
răspândeşte spaimă, nu îmi vor întrece zelul, când voi 
năvăli asupra pieptului lui Herakles. 

Am să-i surp acoperişul, îl voi îngropa sub casă. 

Dar întâi lucrarea mea va fi să-i surp odraslele. 
Ucigaşul lor nu va-nţelege că-şi omoară fiii, până nu-l voi 
dezlega de lanţul furiilor mele. 

(işi aținteşte privirile spre interiorul palatului.) 

Acum el intră-n arenă, iată că-i zvâcneşte capul, îşi 
roteşte în tăcere ochii largi, scăpărători, nu-şi mai 
stăpâneşte suflul, scoate mugete de taur, invocându-le pe 
Kere ce se-aţin în Tartaros în 

Va dansa curând mai bine, însoţit de-al groazei flaut. 
Du-te, Iris, cu mers nobil, suie-te în Olympos104! 

Eu, fără să fiu văzută, voi pătrunde în palat. 

(Intră în palat. Iris se topeşte în aer.) 

Corul 

(Se aud la răstimpuri sunete ţipătoare de flaut.) 

Vai, vai, şi iar vai! tânguiţi-vă, se coseşte floarea 
cetăţii, fiul lui Zeus! 

Sărmana Helladă-şi va pierde făcătorul de bine! 


Îl va sfârşi nebunia stârnită de Lyssa, care-l târăşte în 
dans, cântându-i sălbatic din flaut. 

Pornit-a în car zeiţa ce iscă gemete multe, telegarii 
şi-i aţâţă cu boldul ca pentru pierzanie. 

Gorgona105, prăsila Nopţii; şuieră şerpii săi din o 
sută de capete; e Lyssa, privirile ei împietresc, într-o clipă 
un zeu a surpat norocul eroului, într-o clipă, copiii loviți de 
părintele lor îşi vor da suflarea din urmă. 

Amphitryon (dinăuntru) 

Io, nenorocire mie! 


Corul 
lo, Zeus, în curând urmaşul tău va rămâne fără 
urmaşi. 


Turbată şi hămesită de carne crudă, o răzbunare 
neîndurată îl va strivi sub povara năpastelor106. 

Amphitryon (dinăuntru) 

Io, acoperiş al palatului meu! 

Corul 

lată, începe un dans lipsit de tobe şi de thyrsul 
îndrăgit al lui Bromios107! 

Amphitryon (dinăuntru) 

Io, palat al nostru! 

Corul 

Ea sânge pofteşte, nu picurarea sucului stors din 
ciorchini de Dionysos108. 

Amphitryon (dinăuntru) Fugiţi, copii, mântuiţi-vă! 

Corul 

Cumplit, cumplit este cântul acesta-nsoţit de flaut! 

Acum se petrece vânarea copiilor. 

Nu bântuie-n van prin palat bacchanala Lyssei. 

Amphitryon (dinăuntru) 

Aiai, ce năpastă! 

Corul 

Aiai, cum îl plângem pe tatăl bătrân şi pe hrănitoarea 


copiilor care le dete zadarnic viaţă. 

Corifeul 

Priviţi, priviţi! o vijelie zguduie palatul; se năruie 
acoperişul. (Vuiet de prăbuşire.) 

Corul 

Vai, ce săvârşeşti, fiică a lui Zeus, în palat? 

Vânzoala iscată de tine-n lăcaşul acesta se-ntinde 
până în Tartaros, ca mai demult, când Athena l-a cufundat 
<sub pământ> pe Enkelados109. 

(Pe poartă ţâşneşte un om de-al casei, vestitorul) 

Vestitorul 

O capete de bătrâneţe-albite! 

Corul 

De ce ne-ai chemat? Ce înseamnă strigătul tău? 

Vestitorul 

Acolo înăuntru e prăpăd. 

Corul 

Asta-am ghicit-o prea bine. 

Vestitorul 

Copiii au murit. 

Corul 

Aiai! 

Vestitorul 

Jeliţi, destinul lor e jalnic! 

Corul 

Cumplite omoruri, cumplite mâinile unui părinte! Vai! 

Vestitorul 

Niciun cuvânt nu poate tă/maci năpasta noastră. 

Corul 

Cum  s-a-ntâmplat nenorocul ce ni-l vesteşiti, 
nenorocul de jale al tatălui care-şi ucide copiii? 

Spune-ne cum a căzut urgia, trimisă de zei, peste 
casă, spune-ne îngrozitoarea năpastă a fiilor. 

Vestitorul 


Totul fusese pregătit în faţa-altarului lui Zeus. Urma 
să se aducă jertfă pentru curățirea caseil10. Cadavrul 
regelui ucis îl azvârlise Herakles afară din palat. Copiii, 
gingaş pâlc, stăteau în preajma tatălui bătrân şi a Megarei. 
Se da ocol altarului cu coşul şi noi păstram, evlavioşi, 
tăcere111. 

Fiul Alkmenei, tocmai când să ia cărbunele încins cu 
mâna dreaptă şi să-l cufunde-n apă, se opri tăcut. 
Întârzierea lui nelinişti privirile copiilor. Nu mai era el 
însuşi, i se schimbase chipul, i se roteau, holbaţi, cu vine 
sângeroase, ochii, şi-o spumă i se prelingea pe barba 
deasă. Atunci grăi, râzând ca un nebun: «De ce s- 
aprindem, tată, focul purificator, când Eurystheus încă 
trăieşte? La ce m-aş osteni de două ori când aş putea să 
mântui totul dintr-odată? lIntâi să-l descăpăţânez pe 
Eurystheus şi-apoi să-mi curăţ mâinile de sângele scurs 
adineauri. Vărsaţi deci apa, coşul azvârliţi-l! Cine îmi dă 
săgețile şi arcul? Cine îmi dă măciuca? Plec la Mykene. 
Trebuie să iau cu mine răngi, să iau cazmale, să nărui 
zidurile înălțate de Cyclopi, slujindu-se de daltă şi de 
sfoară purpurie; vreau să le surp din temelii c-un târnăcop 
de fier!» 

Atunci el începu să umble, susţinând că are şi un car, 
deşi-i lipsea; sări, de parc-ar fi suit într-însul, şi braţul şi-l 
întinse ca şi cum ar fi lovit cu boldul <caii>. 

Pe servitori îi năpădeşte râsul, dar şi frica. Ei se 
privesc unii pe alţii. Careva întreabă: «Oare stăpânul face 
glume pentru noi sau e nebun?» 

El între timp se mişcă prin palat în sus, în jos, dă 
buzna-n marea sală a bărbaţilor; susţine c-a sosit şi c-a 
găsit sălaş în patria lui Nisos112. Se culcă pe podea şi 
crede că prânzeşte. E doar un scurt popas; curând vesteşte 
c-a pornit spre văile şi plaiurile Isthmului. 

Atunci şi-azvârle straiul, se despoaie, se ia c-un 


adversar închipuit la trântă, apoi, făcând pe crainicul, da 
ordin să-nceteze orice murmur şi se slăveşte drept 
învingătorul... nimănui 13. Pe urmă, copleşindu-l cu 
ameninţări pe Eurystheus, pretinde că se află în Mykene. 

Dar tatăl său atinge mâna lui puternică şi-i spune: 
«Ce ai, feciorul meu? Şi ce-i cu felul ăsta de-a călători? 
Nujcumva sângele vărsat, al celor omorâţi de tine, te-a 
smintit?» 

El însă crede că părintele lui Eurystheus, îngrijorat 
pentru feciorul său, îl roagă, atingându-i mâna; îi dă un 
brânci, pe urmă-şi pregăteşte tolba cu săgeți şi arcul, ca 
să-şi ucidă fiii, părându-i-se că sunt ai potrivnicului său. 

Copiii, tremurând de groază, aleargă-ncoace şi 
încolo, unul apucă peplosul 14 nefericitei mame, un altul 
se piteşte în umbra unui stâlp, iar altul, ca o pasăre, se 
ghemuieşte sub altar. 

Megara ţipă: «Tu eşti tatăl lor. Ce faci? Vrei să-ți 
ucizi copiii?» Bătrânul ţipă, gloata slugilor la fel. 

Dar el ţâşneşte, se învârte în jurul stâlpului după 
copil, de-odată se întoarce, înfricoşător, se iscă înaintea lui 
şi-l săgetează prin ficat. Copilul se răstoarnă, împroşcând 
cu sânge piatra zidului, şi moare. 

De bucurie, Herakles îşi urlă biruinţa: «lată-l sfârşit 
pe unul din vlăstarele lui Eurystheus, prin moartea lui m- 
am răzbunat pe taică-său!» 

Apoi îndreaptă arcul spre un alt copil, spre cel care 
se ghemuise sub altar, sperând că-i bine-adăpostit. 
Sărmanul, vrând să-l preîntâmpine, se-aruncă la genunchii 
tatălui, ridică mâna spre bărbia şi spre gâtul lui: «Tată 
preascump, el strigă, nu mă omori, doar sunt al tău, copilul 
tău; <aici> n-ai să omori odraslele lui Eurystheus!» 

Dar Herakles roteşte ochi sălbatici de Gorgonă; şi 
cum copilul este prea aproape de cumplitul arc, cu gestul 
faurului ce loveşte fierul roşu, saltă măciuca şi-o repede în 


creştetul copilului bălai, sfărmându-i ţeasta. 

Abia l-a prăpădit pe-al doilea copil, că se aruncă spre 
a treia jertfă, s-o junghie, adăugând-o celorlalte. Dar este 
întrecut de biata mamă; aceasta-l smulge pe copil, îl trage 
în palat <mai înăuntru> şi zăvorâşte poarta. 

Atunci <bărbatul ei>, crezându-se în faţa zidurilor 
ridicate de Cyclopi <ale Mykenei>, izbeşte cu cazmaua, 
canaturile porţii le înlătură cu ranga, răstoarnă stâlpii şi 
răpune cu numai o săgeată soţia şi feciorul. 

Îndată se avântă să-l ucidă pe bătrân, dar se iveşte o 
vedenie care le pare tuturor a fi Pallas <Athena>, ţinând 
în mână lancea... (text alterat). Aceasta îi azvârle lui 
Herakles un bolovan în piept, îi potoleşte căpiala de-a 
ucide şi-i dă un somn adânc. El cade la pământ, lovindu-se 
cu spatele de o coloană, care s-a frânt în două când s-a 
năruit acoperişul. 

Eliberaţi de spaimă, nu ne-am mai gândit la fugă, ci 
pe bătrân l-am ajutat să-şi lege fiul de coloană cu nişte 
curele, încât să nu mai poată săvârşi, când se va deştepta, 
o altă crimă, peste cele dinainte. Sărmanul doarme, dar ce 
trist e somnul lui! Şi-a omorât copiii şi soţia. 

Cât despre mine, nu cunosc un muritor mai urgisit ca 
el115. Corul 

Stânca coraşului> Argos116 nu uită omorul cel mai 
faimos şi de necrezut în Hellada, săvârşit de copilele lui 
Danaos, 17. 

Dar ce s-a-ntâmplat aici întrece cu mult aceste crime 
de odinioară. 

Pe nefericitul şi nobilul fiu al Proknei, vlăstarul unic 
înjunghiat de mamă, putem să-l numim o jertfă adusă 
Muzelor118. 

Dar tu, ce cruzime! aveai trei copii şi pe toţi i-ai 
jertfit turbării tale nefaste. 

Vai, cum să gemem, cum să jelim? 


Să dăm glas unui cântec de mort, unui cor de-al lui 
Hades? 

(Se deschide marea poartă a palatului. Înăuntru 
Herakles doarme legat de o coloană frântă iar înjuru-i zac 
cadavrele Megarei şi ale copiilor. Cu toţii sunt aduşi lent 
în faţă de dispozitivul mecanic numit ekkyklemaU9.) Ah! se 
deschid cele două canaturi ale înaltei porţi a palatului. 

Vai noua! priviţi, sărmanii copii zac înaintea 
năpăstuitului tată ce doarme un somn fioros după uciderea 
fiilor. 

Trupul lui Herakles e strâns legat, cu nenumărate 
noduri e priponit de-o coloană de piatră din casă. 

(Venind din palat, intră Amphitryon.) 

Corifeul 

Precum o pasăre care se tânguie pentru sfârşitul 
puilor încă golaşi, cu paşi mărunți, grăbiţi, bătrânul vine, 
iată, vine către noi. 

Amphitryon 

Tăcere, tăcere, moşnegi kadmei! 

Somnul l-a doborât. 

Lăsaţi-l să-şi uite nenorocirea. 

Corul 

Ne văităm pentru tine, cu ochii în lacrimi, bătrâne, 
pentru aceste vlăstare şi pentru capul încununat de victorii 
<al lui Heraklesx Amphitryon Daţi-vă-n lături, staţi mai 
departe! 

Să nu faceţi zgomot, să nu strigaţi! 

El doarme lin, toropit, să nu-l deşteptaţi! 

Corul 

Vai nouă, cât sânge... 

Amphitryon 

Ah! voi mă ucideţi. 

Corul 

„.„Imprăştiat înaintea noastră. 


Amphitryon 

Jeluiţi-vă molcom, moşnegilor. 

Băgaţi de seamă, să nu se trezească, să nu-şi rupă 
cumva legăturile, altminteri va pustii cetatea, îşi va ucide 
părintele, va răsturna palatul. 

Corul 

Cu neputinţă, cu neputinţă <să nu strigăm>! 

Amphitryon 

Tăceţi, să-i ascult răsuflarea. 

Staţi, să-mi apropii urechea! 

Corul 

Doarme? 

Amphitryon 

Da, doarme, dar ce fel de somn! 

Un somn blestemat: 

el şi-a ucis nevasta, el şi-a ucis copiii, cu săgețile 
arcului său zbârnâind i-a străpuns. 

Corul 

Tânguieşte-te... 

Amphitryon 

Mă tânguiesc. 

Corul 

...pentru pieirea copiilor... 

Amphitryon 

Câtă durere! 

Corul 

„„şi-a fiului tău. 

Amphitryon 

Vai mie! 

Corul 

Bătrâne... 

Amphitryon 

Tăcere, tăcere! 

S-a-ntors pe cealaltă coastă; se răsuceşte şi se 


trezeşte. 

Să fugim, să ne-ascundem adânc în palat. 

Corul 

Alină-te, o noapte, acoperă ochii fiului tău. 

Amphitryon Luaţi aminte, luaţi aminte! 

Nu despărţirea de viaţă mă-nfricoşează, din mijlocul 
nenorocirilor, bietul de mine! 

Dar, dacă-şi răpune părintele, la năpastele sale alte 
năpaste se-adaugă, iar la Erinyile sale şi <cele care 
răzbună> sângele tatălui 12°. 

Corul 

De ce n-ai pierit când mergeai să răzbuni omorârea 
cumnaţilor tăi, după ce ruinaseşi cetatea spălată de valuri, 
Taphos121? 

Amphitryon 

Daţi fuga, daţi fuga, bătrânilor. 

Salvaţi-vă cât mai departe de casă. 

Bărbatul furios se deşteaptă: fugiţi! 

Crime va  îngrămădi curând peste crime şi, 
năpustindu-se, va răvăşi cetatea lui Kadmos. 

Corifeul 

O, Zeus, de ce atâta ură revărsată peste fiul tău? 

De ce l-ai azvârlit în marea-acestor rele? 

Herakles 

Ah, iată, văd ceea ce trebuie să-mi vadă ochii, 
văzduhul şi pământul şi razele de soare. Mi-a fost 
învălmăşită mintea de un val care s-a prăvălit îngrozitor 
asupra mea. Fierbinte, scurtă, întreruptă, îmi scapă 
răsuflarea din plămâni. 

Ce văd? De ce m-au priponit, ca pe-o corabie în port, 
legându-mi braţele şi pieptul tânăr? De ce sunt aşezat pe- 
această marmoră pe jumătate frântă, şi-mi ţin tovărăşie 
câteva cadavre? Mi s-au împrăştiat pe jos săgețile 
înaripate şi arcul meu, de mult folos braţelor mele, căci 


trupul mi-l păzeau, cum le păzeam şi eu pe ele. 

Nu, nu am coborât din nou în Hades, n-am străbătut 
în fugă, silit de Eurystheus, poteca spre Infern a doua 
oară. Nu-l văd pe Sisyphos122 cărându-şi stânca, nici pe 
Pluton, nici sceptrul Persephonei. 

Sunt buimăcit. Unde mă aflu? Cum să ştiu? Hei! nu-i 
niciun prieten aproape sau departe, să-mi vindece 
nedumerirea? Aici nu desluşesc nimic din cele cunoscute 
mie. 

Amphitryon 

Bătrânilor, să mă apropii oare de pricina nefericirii 
mele? Corifeul 

Da, şi te voi urma; eu, la restrişte, nu te voi trăda. 

Herakles 

De ce-ţi acoperi, tată, ochii-nlăcrimaţi şi stai departe 
de iubitul tău fecior? 

Amphitryon 

Al meu eşti, fiule, şi când te bate nenorocul. 

Herakles 

Ce nenoroc mă-ncearcă şi îţi stârneşte plânsul? 

Amphitryon 

Chiar şi un zeu, dacă l-ar pătimi, ar geme. 

Herakles 

Cuvinte mari! dar încă despre soarta mea nu spui 
nimic. Amphitryon 

O vezi tu însuţi, dacă ţi-ai venit în fire. 

Herakles 

Vorbeşte: ai cumva să-mi faci vreo-nvinuire? 

Amphitryon 

De nu te mai stârneşte furia lui Hades, eu voi grăi 
deschis. Herakles 

Tulburătoare vorbe: o altă ghicitoare! 

Amphitryon 

Da, cumpănesc dacă ţi-e mintea bine aşezată. 


Herakles 

Nu-mi amintesc defel să-mi fi ieşit din minţi. 

Amphitryon 

Bătrânilor, ce credeţi, pot să-mi dezleg feciorul? 

Herakles 

Dar cine m-a legat? Vorbeşte. Asta-i o ruşine! 

Amphitryon 

Ajungă-ţi să cunoşti năpasta cea mai mare; pe 
celelalte lasă-le de-o parte. (// dezleagă.) 

Herakles 

Tăcerea nu ajunge să-mi arate ce doresc a şti. 

Amphitryon 

O, Zeus, din tronul Herei, oare vezi priveliştea 
aceasta? Herakles 

A trebuit să mă lupt iar cu duşmănia Herei? 

Amphitryon 

Zeița las-o şi gândeşte-te doar la necazurile tale. 

Herakles 

Sunt nimicit. Ce alt prăpăd îmi vei vesti? 

Amphitryon 

Priveşte-aceste trupuri de copii. 

Herakles 

Vai mie, ce zăresc, năpăstuitul? 

Amphitryon 

Ai dat o luptă, fiule, dar n-a fost luptă, cu nişte 
<bieţi> copii. Herakles 

Ce înţelegi prin luptă? Cine i-a ucis? 

Amphitryon Tu, arcul tău şi zeul care te-a împins. 

Herakles 

Ce spui? Cum s-a-ntâmplat? Eşti vestitor de crunte 
rele, tată. Amphitryon 

Erai nebun. Îmi faci prea dureroase întrebări. 

Herakles 

Şi pe soţia mea tot eu am omorât-o? 


Amphitryon 

Acestea toate numai mâna ta le-a săvârşit. 

Herakles 

Aiai! mânvăluie un nor de tânguiri. 

Amphitryon 

De-aceea plâng şi eu pentru necazurile tale. 

Herakles 

Palatul cine l-a surpat? Aceeaşi <zeitate> ce m-a 
smintit pe mine? 

Amphitryon. 

Mai mult nu ştiu, doar că nefericirea ta este deplină. 
Herakles 

Unde m-a-mpuns tăunul <nebuniei>? Când a-nceput 
pieirea mea? 

Amphitryon 

Când mâinile ţi le purificai la focul sfânt. 

Herakles 

De ce, aiaii să mă atârn de viaţă, când i-am ucis pe 
dragii mei copii? De ce să nu m-arunc în valuri de pe 
creasta unei stânci ori să-mi înfig o spadă prin ficat, ca să 
răzbun împrăştierea sângelui fiilor mei, ori, şi mai bine, 
carnea să mi-o ard în flăcări, să scap de traiul oropsit ce 
mă aşteaptă? 

Dar s-a ivit o piedică în faţa hotărârii mele de-a muri: 
e ruda mea, prietenul Theseus, care soseşte123. Căci el 
mă va vedea, şi crima mea cumplită va pângări privirea 
gazdei mele celei mai iubite. 

Vai mie, ce să fac? în ce pustie să-mi ascund 
năpastele? Să zbor cu aripi <în văzduh> ori sub pământ să 
mă afund? Dar cel puţin să-mi înfăşor în beznă capul. (îşi 
acoperă cu mantaua capul.) 

Mă ruşinez de răul săvârşit şi, dacă m-am mânjit cu 
sângele copiilor, nu vreau să pângăresc şi nişte <oameni> 
fără vină. (Intră Theseus, însoţit de oşteni, şi se adresează 


lui Amphitryon.) 

Theseus 

Eu vin c-un pâlc de tineri din Atena, care m-aşteaptă 
înarmaţi la fluviul Asopos. Vreau să-l ajut pe fiul tău cu 
lancea mea, bătrâne. Un zvon s-a răspândit în patria lui 
Erechtheus124 că sceptrul Thebei a fost înşfăcat de Lykos 
şi că el poartă un război aprins cu voi. 

Drept mulţumire pentru binele făcut de Herakles, cel 
care m-a salvat din lumea morţilor, ţin să v-ajut, bătrâne, 
dacă e nevoie, cu braţul meu şi cu armata mea. (Observă 
prezenţa cadavrelor.) 

Ah! ce-i cu trupurile-acestea care zac pe jos? Ajuns- 
am oare prea târziu ca să mai pot împiedica o nouă 
pacoste? Aceşti copii de cine-au fost ucişi? Nevasta cui era 
femeia de acolo? 

Dar asta n-a fost bătălie; nişte copii nu se apropie de 
lănci; aici, s-a petrecut, desigur, o stranie nenorocire. 

Amphitryon 

O, tu <stăpânul> colinei pe care creşte măslinul 125! 

Theseus 

De ce mă-ntâmpini cu acest preludiu tânguit? 

Amphitryon 

Trecut-am prin grele patimi, de zei hărăzite. 

Theseus 

Cine-s copiii peste care se deşartă plânsul tău? 

Amphitryon 

Tatăl lor e sărmanul fecior al meu, iar tatăl acesta e 
şi ucigaşul ce s-a pătat cu sângele lor. 

Theseus 

Să nu huleşti. 

Amphitryon Aş vrea să te pot asculta. 

Theseus 

Cumplite spuse! 

Amphitryon 


Noi suntem sfârşiţi, suntem fără scăpare sfârşiţi. 

Theseus 

Ce spui? Cum a ucis? 

Amphitryon în rătăcirea unei năvale de nebunie, 
trimițând săgețile lui otrăvite în sângele Hydrei cu o sută 
de capete. 

Theseus 

A fost lovit de Hera. Dar cine-i lângă morţi, bătrâne? 

Amphitryon E fiul, feciorul meu, atât de-ncercat, 
carele, ca să ucidă Giganţii, s-a dus înarmat laolaltă cu 
zeii, la lupta din şesul Phlegrei126. 

Theseus 

Vai, care om a fost mai oropsit de soartă? 

Amphitryon 

Niciunul, nu vei afla vreun alt muritor atât de-ncercat 
şi atât de căznit. 

Theseus 

De ce-şi ascunde capul sub manta, sărmanul? 

Amphitryon 

Se ruşinează-naintea ochilor tăi, a dragostei tale 
frăţeşti, înaintea sângelui fiilor săi. 

Theseus 

Dar am venit să mă împărtăşesc din suferinţa lui şi 
eu; descoperă-i obrazul. 

Amphitryon 

Leapădă-ţi, fiule, de pe ochi mantaua, arunc-o, arată- 
ţi soarelui chipul! 

O forţă potrivnică luptă să-ţi biruie plânsul: mă aplec 
la picioarele tale ca rugător, îţi ating bărbia, genunchiul şi 
mâna şi lacrimi revărs, de moşneag127. 

Ah! struneşte, copile, inima ta de sălbatic leu, care 
iscă în tine un vuiet de crimă şi nelegiuire, care ar vrea să 
adauge alte năpaste năpastelor tale, o fiul meu! 

Theseus 


Hai, nu mai sta pe jos în chip atât de jalnic; îţi cer, 
ridică faţa ta spre un prieten. Nu-i niciun nor întunecat 
destul de negru să poată-ascunde răul ce te copleşeşte. 

De ce-mi arăţi, mişcându-ţi mina, sângele împrăştiat? 
Te temi să nu mă pângărească vorba ta128? Nu-mi pasă 
dacă pătimesc cu tine laolaltă; odinioară m-am împărtăşit 
din soarta-ţi norocoasă. Nu trebuie să uit vreodată cum m- 
ai scos nevătămat din lumea morţii la lumină. 

Urăsc prietenii a căror recunoştinţă se usucă, acei 
care se bucură să-ţi fie-n preajmă, când îţi merge bine, dar 
nu mai stau în nava ta, când te atinge vreo nenorocire. 

Ridică-te, descoperă-ţi nefericitul cap, priveşte-mă. 
Un muritor din neam ales nu se răscoală, ci ştie să îndure 
loviturile primite de la zei. (îi dezvăluie capul) 

Herakles 

Theseus, vezi bine locul luptei în care mi-au căzut 
copiii? 

Theseus 

Am auzit de ea şi văd prăpădul despre care îmi 
vorbeşti. 

Herakles 

De ce dezvălui înaintea soarelui obrazul meu? 

Theseus 

Pentru că tu, biet muritor, nu poţi păta cele 
divine129. 

Herakles 

Sărmane, fugi de pângărirea mea nelegiuită! 

Theseus 

Nu trece duhul răzbunării sângelui de la prieten la 
prieten1 30. 

Herakles îţi mulţumesc. Nu-mi pare rău că ţi-am 
venit în ajutor odinioară. 

Theseus în schimbul  binefacerii  <de-atunci>, 
primeşte castăzi> mila mea. 


Herakles 

Da, vrednic sunt de milă: mi-am omorât feciorii. 

Theseus 

Plâng din compătimire pentru tine, căci soarta ţi-e 
duşmană. 

Herakles 

Ai întâlnit vreun bărbat mai urgisit ca mine? 

Theseus 

Atâta de înalt e nenorocul tău, încât atingi <cu 
fruntea, cerul. 

Hf. RAKLES 

Îmi este, aşadar, la îndemână să lovesc <în zei>131. 

Theseus 

Puțin îi pasă cerului că tu-l ameninţi. 

Herakles 

Zeii sunt sfidători, dar şi eu sunt la fel faţă de zei. 

Theseus 

Struneşte-ţi gura, nu cumva rostind cuvinte mari să 
suferi şi mai mult. 

Herakles 

Sunt vârfuit de suferinţe, nu mai e loc pentru niciuna. 
Theseus 

Ce vrei să faci? Unde te va târi mânia? 

Herakles 

Murind, mă voi întoarce sub pământ, de unde vin132. 
Theseus 

Cuvântul tău este al unui om de jos. 


Herakles 

La adăpost de nenoroc, nu-i greu să-mi afli vină. 
Theseus 

Mult-încercatul Herakles, aşa vorbeşte oare? 
Herakles 


Năpasta-mi este prea cumplită, iar vitejia subţiată. 
Theseus 


<Acesta-i> binefăcătorul oamenilor, marele prieten? 
Herakles 

Ei nu pot cu nimic să mă ajute; doar Hera e 
atotputernică. Theseus 

Hellada nu-ţi îngăduie să mori în chip nesăbuit. 

Herakles 

Ascultă ce temeiuri am ca să-ţi resping mustrările. 
Am să-ţi arăt de ce-a fost viaţa mea de ne-ndurat, şi azi şi 
înainte vreme. 

În primul rând, eu m-am născut în casa unui om care 
s-a pângărit prin omorârea tatălui bătrân al mamei mele, 
până să se însoare cu Alkmene. Când o familie nu-i 
întocmită drept, urmaşii negreşit au parte de năpaste. 

Pe mine Zeus m-a zămislit - oricine ar fi Zeus - şi 
astfel m-am ales cu duşmănia Herei. (Se intoarce spre 
Amphitryon.) Să nu te simţi jignit, moşnege, căci pe tine te 
socot a-mi fi părinte, nu pe Zeus. 

Eram încă sugaci, când mi-au pătruns doi şerpi cu 
ochi îngrozitori în leagăn, trimişi de Hera să mă piardă133. 

Când tinereţea mi-a croit veşmânt de muşchi, mai 
trebuie să spun ce munci am împlinit? 

Lei şi Typhoni cu trupul întreit, Giganţi şi pâlcuri de 
Centauri patrupezi, cu câţi m-am războit, pe câţi i-am 
îmblânzit! La fel, am doborât căţeaua cu nenumărate 
capete renăscătoare, Hydra; şi sumedenie de alte munci 
am dus la bun sfârşit. Şi-am coborât la morţi, aşa cum 
poruncise Eurystheus, să scot sub soare câinele cu capul 
întreit, care păzeşte porţile lui Hades. 

Iar încercarea de pe urmă e acest omor, sărman de 
mine! Uciderea copiilor a înecat în rele casa mea. Căci uite 
în ce strâmtoare mă găsesc. Nu pot să locuiesc neprihănit 
în Theba, dragă mie, şi chiar dac-aş rămâne, la care 
sanctuar, în care întrunire de prieteni aş îndrăzni să merg? 
Blestemul azvârlit asupra-mi nu îngăduie să fiu primit. 


Nici să mă duc în Argos nu se poate, căci am fost 
exilat din patrie. Fie! Atunci să mă aşez în vreun alt oraş. 
De ce? Să fiu recunoscut, să întâlnesc priviri piezişe, să 
trebuiască să mă zăvorăsc, spre a scăpa de ghimpii 
limbilor clevetitoare? «Nu este el, se va vorbi, fiul lui Zeus 
care şi-a omorât copiii şi nevasta? Să-şi isprăvească zilele 
departe de pământul nostru!» 

[Doar pentru omul care-a cunoscut odată fericirea, 
sunt dureroase răsturnările cursitei>; cel care are parte 
de nefericire nu suferă, când e năpăstuit din naştere. 

Eu voi ajunge cred, la grea restrişte: pământul va vui, 
oprindu-mă de-a mai călca pe el, marea se va împotrivi s-o 
traversez, tot astfel apa râurilor, şi am să fiu precum Ixion, 
care se-nvârte <veşnic> legat de roata lui134. 

Mai bine să nu mă arăt elenilor care m-au cunoscut 
când, ajutat de soartă, propăşeam.] 

De ce să mai trăiesc? Ce-aş câştiga păstrând o viaţă 
fără rost şi blestemată? 

Acum să dănţuiască strălucita Hera, răsune solul 
neted al Olympului, lovit de-ncaltă mintea ei! Doritul ţel şi 
l-a atins: pe cel dintâi dintre helleni l-a prăbuşit, încât nici 
temelia nu i-a mai rămas. Unei asemenea zeițe cum să i te 
rogi? Ea pentru o femeie, pe care Zeus a îndrăgit-o, l-a 
nimicit, din gelozie, pe binefăcătorul fără vină al Helladei. 

Theseus 

Nu, nu te-a pedepsit alt zeu, ci Hera. Tu eşti 
îndreptăţit să crezi... (lacună) ... Decât să pătimeşti, mai 
bine-ascultă-mi sfatul. 

Nu este muritor să scape neatins de loviturile ursitei, 
nici vreun zeu, dacă-s adevărate spusele aezilor135. Nu s- 
au culcat unii cu alţii zeii, fără noimă? Ca să domnească, 
nu şi-au ferecat în lanţuri taţii? în schimb lăcaşul lor este 
în Olympos, şi-şi poartă fără remuşcări greşelile. 

De ce socoţi, tu, o făptură muritoare, că sunt de ne- 


ndurat asprimile ursitei, când zeii nu <socot aşa>? 

Pleacă din Theba, precum cere legea, şi vino după 
mine în cetatea ocrotită de Athena. Acolo mâinile ţi le voi 
curaţi de pângărire şi am să-ţi dau o casă şi-o parte din 
averea mea. Te fac stăpân pe ceea ce mi-au dăruit atenienii 
când am salvat şapte băieţi şi şapte fete de taurul din 
Knosos, pe care l-am ucis136. Eu <în cetate pretutindeni 
am primit câte-o bucată de pământ; de-acum încolo fiecare 
va purta numele tău şi te vei bucura, cât vei trăi, de 
ele137. 

Iar după moarte, când vei fi ajuns în Hades, ţi se vor 
aduce jertfe, şi vor fi ridicate monumente de marmoră în 
cinstea ta de către toţi atenienii138. Va fi pentru cetate o 
cunună frumoasă gloria de-a fi venit în ajutor unui erou. Şi 
astfel eu voi răsplăti pe salvatorul meu. 

Acum tu ai <într-adevăr> nevoie de prieten. Când 
zeii ţin cu noi, prietenii sunt de prisos; ajunge să ne 
ocrotească, dacă vrea, divinitatea. 

Herakles 

Aceste spuse nu cad bine la prăpădul meu, dar mie 
nu-mi trece prin gând că zeii se dedau unor iubiri 
nelegiuite, nici n-am crezut şi niciodată n-am să cred că-şi 
leagă unii altora în lanţuri braţele, ori că vreunul 
porunceşte altuia ca un stăpân. Căci unui zeu, dacă e zeu 
într-adevăr, nu-i trebuie nimic. lar celelalte sunt numai 
scorneli becisnice ale aezilor139. 

Oricât m-ar copleşi amarul, m-am gândit că, dacă 
părăsesc lumina zilei, se va spune c-am fost laş. Bărbatul 
neînstare să-şi îndure nenorocul nu ar putea să ţină piept 
nici armelor duşmane. 

Voi aştepta fără să şovăi moartea. Aşa că mă voi duce 
în cetatea ta şi-ţi voi purta recunoştinţă pentru darurile 
tale fără număr. Căci am trecut prin multe încercări, dar n- 
am dat înapoi de la niciuna, şi niciodată lacrimile nu mi-au 


şiroit din ochi şi nici n-am bănuit ca într-o zi voi plânge. 

Acum e limpede, mă voi supune sorții ca un rob 14°. 
(Se întoarce spre Amphitryon.) 

Aşa! Mă vezi plecând, bătrâne, în exil; mă vezi 
împovărat de omorârea propriilor mei copii. 

Tu fă-le un mormânt, îngroapă trupurile lor, 
cinsteşte-i cu prinosul lacrimilor tale, căci mie legea nu-mi 
îngăduie s-o fac. Aşterne-i lângă mama lor, să-i ţină-n 
braţe, uniţi în nenoroc, precum erau şi până să-i fi nimicit 
fără să vreau. 

Când trupurile lor vor fi acoperite cu pământ, rămâi, 
deşi e dureros, să locuieşti în Theba. Sileşte să trăieşti, 
ajută-mă săndur aceste patimi. 

Copiii mei! cel ce v-a zămislit şi v-a dat viaţă, tatăl 
vostru, v-a răpus, voi nu v-aţi înfruptat din ce-am înfăptuit, 
din ceea ce prin aspre munci vă pregătisem, din slava mea, 
cea mai frumoasă moştenire de la un părinte. 

O! tu, sărmana mea <pereche>! ucigându-te, ca un 
hain te-am răsplătit că ai păstrat cu străşnicie patul meu 
neprihănit şi că te-ai mistuit păzind atât amar de vreme 
vatra mea. 

Biată soţie, bieţi copii, bietul de mine! Destin 
cumplit! Şi de nevastă mă despart şi de copii. Amarnică-i 
dulceaţa acestor sărutări, amarnică nevoia de-a trăi cu 
armele la mine! 

Nu ştiu, să le păstrez ori să le lepăd. Lovindu-se de 
coasta mea vor zăngăni întruna: «Prin noi ţi-ai spulberat 
nevasta şi feciorii; noi suntem ucigaşele fiilor tăi.» Cum aş 
putea să le mai ţin, cu ce temei, pe umăr? 

Dar a mă despuia de armele cu ajutorul cărora am 
săvârşit isprăvi atât de strălucite în Hellada, înseamnă a 
mă dărui potrivnicilor mei şi a muri ca un netrebnic. Nu-i 
bine să le lepăd. Chiar dacă-mi vor isca dureri, eu le 
păstrez. (Işi adună de pe jos arcul şi săgețile.) 


Theseus, îţi cer numai o înlesnire, să mă-nsoţeşti la 
Argos ca să-mi dobândesc răsplata pentru câinele 
Infernului. Mă tem, dacă voi merge singur, îndurerat de 
pierderea copiilor, să nu pat iar vreun necaz141. 

O! ţărnă a lui Kadmos, o thebani! să radeţi capetele 
voastre, îndoliaţi-vă, urmaţi-mi fiii la mormânt! într-un 
cuvânt, jeliţi cu toţii pentru morţi şi pentru mine. Noi, 
dintr-o lovitură, am fost împinşi de Hera în vitregă 
năpastă. 

Theseus 

Ridică-te, nefericitule, destul ai plâns. 

Herakles 

N-aş fi în stare, trupul meu e ţeapăn. 

Theseus 

Năpastele îi surpă şi pe cei mai tari. 

Herakles 

Ah! De-aş putea să împietresc aici, să-mi uit de rele. 

Theseus 

Destul! Dă mâna ta unui prieten care vrea să te ajute. 

Herakles 

Ia seama, sângele îţi va mânji îmbrăcămintea. 

Theseus 

Poţi să te ştergi de mine fără teamă, căci nu-mi pasă. 

Herakles 

Lipsit de fiii mei, găsesc un fiu în tine. 

Theseus 

Petrece-ţi braţul după gâtul meu; îţi voi conduce 
paşii. 

Herakles 

Ca o pereche de prieteni, dar unul este oropsit. (Lui 
Amphitryon) Bătrâne, un bărbat ca el este prietenul cel 
mai de trebuinţă. Amphitryon 

El e vlăstarul unei patrii bogate în feciori aleşi. 

Herakles 


Theseus, să pe întoarcem să-mi privesc copiii. 

Theseus 

Crezi c-o să-ţi farmeci astfel şi-o să-ţi alini durerea? 
Herakles 

Ce mult aş vrea! Dar barem să-l îmbrăţişez pe tata. 
Amphitryon 

Aici sunt, fiule. Asta doream şi eu. (Herakles şi 
Amphitryon se îmbrățişează.) 

Theseus 

Nu-ţi mai aduci aminte cât ai fost de încercat? 

Herakles 

Prăpădul de acum întrece tot ce-am îndurat. 

Theseus 

Văzându-te cum plângi, ca o femeie, nimeni nu te-ar 
lăuda. Herakles 

Atât de jos am lunecat? Durerea mi-o sporesc eu 
însumi? Theseus într-adevăr, prea mult. Ce-a devenit 
vestitul Herakles? Herakles 

Tu cum erai, când te aflai în Hades, la restrişte? 

Theseuş 

Eram lipsit de vlagă, cel mai becisnic om. 

Herakles 

Atunci de ce ai spus că las să mă doboare răul? 

Theseus 

Să mergem. 

Herakles 

Bun rămas, bătrâne. 

Amphitryon 

Cu bine, fiul meu! 

Herakles îngroapă, cum ţi-am spus, băieţii. 

Amphitryon 

Pe mine cine mă va îngropa? 

Herakles 

Chiar eu. 


Amphitryon 

Când vei veni? 

Herakles 

Când vei fi pus copiii în mormânt. 

Amphitryon 

Dar cum? 

Herakles 

Am să te duc din Theba la Atena. Aşterne-mi fiii cu 
evlavie-n pământ. Eu, care mi-am sfărmat în chip atât de 
ruşinos căminul, îl voi urma, precum o plută trasă, pe 
Theseus. Smintit e cel ce preţuieşte bogăţia sau puterea 
mai mult decât un credincios prieten. (Herakles şi Theseus 
pleacă.) 

Corifeul 

Purcedem zdrobiţi de milă, cu ochii în lacrimi; am 
pierdut cel mai mare prieten al nostru. 

(Corul iese lent, în timp ce maşina scenică trage 
cadavrele înăuntrul palatului; Amphitryon le urmează. 
Apoi marea poartă se închide.) 

FENICIENELE 

(în ordinea intrării în scenă) 

IOKASTA, mama şi soţia lui Oidipus. 

PEDAGOGUL copiilor regali. 

ANTIGONA, fiica perechii incestuoase. 

CORUL femeilor feniciene. 

POLYNEIKE ŞI ETEOKLES, fraţii învrăjbiţi ai 
Antigonei. KREON, fratele lokastei, regele Thebei. 

TEIRESIAS, ilustru prezicător. 

MENOIKEUS, fiul lui Kreon. 

UN VESTITOR. 

ALT VESTITOR. 

OIDIPUS, fostul rege al Thebei. 

Manto, fiica lui Teiresias, războinici, însoțitori, 
oameni de casă. 


Locul tragediei este Theba. În centrul decorului se 
află palatul regilor cetăţii, situat aproape de zidul 
înconjură tor de apărare, înzestrat cu metereze şi turnuri. 
In fața palatului, un altar al lui Apollon Agyleios142 iar 
deasupra clădirii o terasă, la care se poate urca pe o scară 
de cedru şi de unde se poate privi, peste zid, în câmpia 
thebană. Din palat iese regina iokasta cu părul ras, în 
straie intunecate, de doliu. 

IOKASTA 

Tu, care-ţi tai făgaş prin cerul înstelat, şi, ridicat în 
carul ferecat cu aur, Soare143, <mână> telegarii tăi 
zburaţici să-ţi rostogolească flacăra în jurul lumii, ce raze 
de prăpăd ai aruncat asupra Thebei din ziua când a poposit 
în ţară Kadmos, lăsând în urma lui pământul îmbăiat de 
mare al Feniciei144? 

Soţia lui, fiica Aphroditei, pe nume Harmonia, l-a 
odrăslit odinioară pe Polydoros, din care s-a născut, se 
zice, Labdakos, părintele lui Laios. 

Cât despre mine, Menoikeus mi-a fost părinte, şi 
frate-mi este Kreon, din aceeaşi mamă. lokasta mi se 
spune, un nume dat de tatăl meu. M-am măritat cu Laios, 
dar cum el n-a putut să dobândească niciun fiu, deşi de 
multă vreme avusese parte de acelaşi pat cu mine, în 
palatul său, s-a dus la Delphi să-l întrebe pe Apollon, şi în 
acelaşi timp să-i ceară, din unirea noastră, să i se nască 
prunci de parte bărbătească în palat. 

Răspunse Phoibos: «Rege al thebanilor cu mândri cai, 
nu semăna, peste voinţa zeilor, zămislitoarea brazdă! De 
vei prăsi un fiu, acesta te va omori şi-ţi va surpa în sânge 
casa.» 

Dar Laios, dăruindu-se plăcerii la beţie, a zămislit cu 
mine un copil; ci, după semănarea fătului, se dumeri 
îndată c-a greşit şi îşi aduse-aminte de spusele lui Phoibos. 
Atunci el a încredinţat unor bouari noul născut, ca ei să-l 


părăsească în poiana Herei, pe coasta Kithaironului145, cu 
gleznele străpunse de nişte ţepi de fier; aşa se face că 
elenii l-au numit Oidipus146. Însă <de-acolo> l-au cules 
păstorii cailor lui Polybos; l-au dus la curte şi l-au dat în 
mâinile stăpânei lor147. 

Aceasta rodul caznelor trupului meu l-a strâns la 
sânul ei, şi l-a înduplecat pe soţ să creadă că-l născuse 
dânsa. 

Iar fiul meu, când se schimbase în bărbat, şi-un puf 
roşcat îi răsărise pe obraji, înțelegând de unul singur 
adevărul, sau poate că din spusele cuiva, voi să afle cine i 
sunt părinţii. 

Deci el se îndreptă spre vatra lui Apollon148 deodată 
cu bărbatul meu, cu Laios, care-ncerca să afle dacă nu 
cumva copilul lepădat mai vieţuia. Cei doi se întâlniră la 
răscrucea drumului Phokidei149. Şi vizitiul carului lui 
Laios a strigat: «Străine, la o parte! Fă loc, fa pentru rege 
loc!» 

Oidipus, fără să răspundă, îşi văzu, semeţ, de drum, 
dar caii <îl loviră> cu copitele <din urmă>, umplându-i 
gleznele de sânge. Într-asta - dar de ce să amintim de 
întâmplări străine relelor de-acum? - feciorul îşi ucide 
tatăl, ia carul şi îl dăruie lui Polybos, cel care l-a crescut. 

În vremea când <cumplita> Sphinx150 se abătuse 
peste Theba şi-o năpăstuia, cum soţul îmi pierise, fratele 
meu, Kreon, făgădui prin crainic aşternutul meu celui care 
va dezlega enigma agerei fecioare; aceluia, spunea, urma 
să-i fiu nevastă. Şi întâmplarea face ca Oidipus, fiul meu, 
să  tălmăcească versurile  Sphinxei: drept care se 
înscăunează rege peste ţară, primind, pentru ispravă, 
sceptrul şi acest pământ. Sărmanul a nuntit, fără să ştie, 
cu femeia care-i dete viaţă, iar maică-sa, fără să ştie, s-a 
culcat cu fiul. 

Şi am avut de la copilul meu odrasle, doi feciori, 


Eteokles şi Polyneikes, cel renumit pentru purtarea lui, şi 
două fete. 

Pe una a numit-o tatăl său Ismena, iar eu pe cea mai 
mare, Antigona, S1. 

Aflând apoi că patul meu este al mamei şi totodată al 
soţiei sale, Oidipus, copleşit de grozăvie, şi-a pedepsit 
sălbatic ochii: şi-a <înţepat> şi-nsângerat pupilele cu 
sponci de aur152. 

Feciorii mei, când barba le-a umbrit obrajii, l-au pus 
pe tatăl lor sub lacăt, l-au ferecat să i se uite soarta 
<ticăloasă>. Prea multă iscusinţă ar fi trebuit pentru 
aceasta! El încă este viu, în casă, dar, chinuit de nenorocul 
lui, şi-a blestemat fără cruţare fiii, şianume, să-şi împartă 
cu tăişul fierului acest palat153. 

Cei doi atunci, temându-se că, dacă-ar locui- 
mpreună, zeii ar fi în stare să-i împlinească tatălui dorinţa, 
au hotărât, prin înţelegere, că mai întâi mezinul, 
Polyneikes, de bunăvoie se va exila din Theba, pe când 
Eteokles va sta în ţară să poarte sceptrul vreme de un an; 
apoi se vor schimba cunul prin altul x Doar că, o dată ce s- 
a aşezat la cârma stăpânirii, <Eteokles> nu a mai vrut să- 
şi părăsească tronul şi l-a lăsat pe Polyneikes <mai 
departe> în exil. Acesta îşi găsi în Argos ocrotire, unde se 
înrudi cu Adrastos, şi adună nenumărate scuturi argiene 
sub porunca luil54. Acum el a sosit sub meterezele 
oraşului cu şapte porţi, să ceară sceptrul părintesc şi 
partea lui de ţară155. 

Eu, străduindu-mă să le sting cearta, l-am înduplecat 
pe unul din feciori să vină, în răgazul unui armistițiu, la 
celălalt, mai înainte de-a începe lupta. El va veni, mi-a 
spus-o crainicul trimis de mine. 

Tu care locuieşti în adâncimea cerului, strălucitoare, 
Zeus, salvează-ne, împacă-mi fiii! E datoria ta, dacă eşti 
înţelept, să nu laşi pururi în năpastă acelaşi muritor. 


(Iokasta pleacă. Pe terasa palatului apare un bătrân 
pedagogI56 al copiilor lui Oidipus. El vorbeşte cu 
Antigona, care suie, nevăzută, scara.) 

Pedagogul 

Vlăstar vestit al părinteştii vetre, Antigona, deoarece 
Iokasta, la stăruința ta, ţi-a-ngăduit să părăseşti odăile 
fecioarelor, ca să priveşti armata argiană de pe terasa 
dominând palatul, opreşte-te, să cercetez mai înainte 
drumul. Să nu-ţi apară vreun cetăţean în cale, ca nu cumva 
să fim vorbiţi de rău, tu ca stăpână, eu ca sclav157. 

Am să-ţi înşir tot ce-am aflat despre argei, când am 
umblat să-i duc fratelui tău propunerea de armistițiu, tot 
ce-am văzut şi desluşit, întâi la ducere, apoi la-ntoarcere 
<din tabăra duşmanăx Dar, iată, nu înaintează spre palat 
niciun theban. (în timp ce Antigona suie ultimele trepte.) 

Urmează mersul tău pe scara veche din <lemn de 
cedru şi priveşte în câmpie; la <râul> Ismenos, pe maluri, 
şi-aproape de fântâna Dirke, vezi câtă oaste au duşmanii! 

Antigona întinde, întinde-ţi mâna bătrână din capul 
scării, mie, nevârstnicei; ajută-mi să urc. 

PEDAGOGUL (întinzându-i mâna) 

Apucă-mă şi ţine-te, fecioară, bine. Tu ai sosit la timp. 
(Antigona se află acum pe terasă, lângă pedagog.) Oastea 
pelasgilor începe să se mişte, să se despartă în 
batalioane158. 

Antigona 

Io, Hekate, fiică slăvită a zeiţei Leto159! 

Toată câmpia străfulgeră acoperită cu-aramă. 

Pedagogul 

Nu a sosit umil la Theba Polyneikes, ci în vacarmul 
tunător al multor mii de cai şi de hopliţi. 

Antigona 

Oare porţile sunt zăvorâte, oare drugii de-aramă sunt 
bine înfipţi între pietrele zidului clădit de Amphion160? 


Pedagogul 

Fii liniştită. Dincoace de ziduri n-avem a ne teme. 
Dar dacă vrei să afli amănunte, priveşte mai întâi <spre 
asediatori>. Antigona 

Cine-i <luptătorul> acela cu panaşul alb care merge 
în fruntea oştirii, purtându-şi atât de lesne pe braţ scutul 
cu totul de-aramă? 

Pedagogul 

O căpetenie, stăpână. 

Antigona 

Cine-i anume şi de unde vine? Bătrâne, spune-mi cum 
îl cheamă? 

Pedagogul 

Se zice că-i de baştină mykenian, poruncitorul 
Hippomedon161, dar locuieşte nu departe de izvorul 
Lernei. 

Antigona 

Ah! cât de semeţ se poartă, te năpădeşte spaima, 
privindu-l! 

Este asemenea unui Gigant născut de Glie; scutul lui 
străluceşte, pictat cu stele; nu pare a fi din stirpea celor 
dăinuitori o singură zi. 

Pedagogul îl vezi pe cel ce trece apa Dirkei? 

Antigona 

El are altfel, cu totul altfel de arme. 

Cine-i <bărbatul> acela? 

Pedagogul 

Este Tydeus, feciorul lui Oineus. Pe Ares al etolienilor 
îl poartă în adâncul pieptului162. 

Antigona 

Nu el s-a căsătorit, bătrâne, cu sora nevestei lui 
Polyneikes? 

Cât de ciudat colorate sunt armele sale, pe-jumătate- 
barbarul! 


Pedagogul 

Etolienii sunt cu toţii purtători de sakos163, fata 
mea, şi nime nu aruncă sulița mai drept la ţintă decât ei. 

Antigona 

Dar tu de unde ştii, bătrâne, atât de limpede toate 
acestea? Pedagogul 

Eu le-am scrutat pe scuturile lor emblemele, şi-am 
învăţat să  le-nţeleg, mergând să-i fac fratelui tău 
propunerea de armistițiu. Acum, dacă mă uit la ei, ştiu 
cine-s oamenii, după armura fiecăruia. 

Antigona 

Cine-i acela care trece pe lângă mormântul lui 
Zethos164, cu plete cârlionţate, acel tinerel cu privire 
îngrozitoare? 

O căpetenie, <fără-ndoială; se recunoaşte> după 
mulţimea care-l urmează atotînarmată şi-i face alai. 

Pedagogul 

Acela e Parthenopaios, fiul Atalantei165. 

— Antigona 

Ah! fie-i hărăzit ca Artemis. 

<zeiţa> gonind prin munţi, însoţită de mama acestui 
<războinic>, cu săgețile ei să-l astâmpere şi să-l ucidă, 
căci el se abate să-mi ruineze cetatea166! 

Pedagogul 

Aşa să fie, fata mea. Doar că aceşti năvălitori au, 
pare-se, de partea lor dreptatea. Mă tem că zeii au să ţină 
seama de aceasta167. Antigona Unde se află cel zămislit şi 
născut de aceeaşi mamă ca mine? 

Unde-i acum Polyneikes, bătrâne? 

Pedagogul 

<lată-l> acolo, lângă mormântul fetelor Niobei, bs. 
Stă în picioare-alăturea de Adrastos. Îl vezi? 

Antigona 

Da, însă nu-l văd desluşit. Îmi pare că zăresc conturul 


unui trup ce seamănă cu-al lui169. 

De-aş putea, ca un nor ce-l duce repede vântul, să 
ţâşnesc prin ether170 pân’ la fratele meu, şi braţele mele, 
după atâta vreme, să mi le petrec în jurul gâtului drag al 
acestui sărman exilat! 

Ce mult se deosebeşte de ceilalţi cu armele lui de 
aur! 

Arunca văpăi ca soarele-n zori. 

Pedagogul 

El va veni aici în timpul armistiţiului şi îţi va umple 
<sufletul> de bucurie. 

Antigona 

Dar celălalt, cu atelajul alb, bătrâne, cine este, cel 
care ţine frâiele, stând ridicat în car? 

Pedagogul 

E ghicitorul Amphiaraos, stăpână171. El are victime 
cu el, deal căror sânge şiroind e însetat pământul 172. 

Antigona 

Zeiţă cu brâu strălucind, de Leto zămislită. 

Selene, glob luminos de aur173, cât de senin, cu câtă 
măsură se foloseşte de bold ca să-şi mine drept înainte cei 
doi telegari! 

Şi unde este Kapaneus, sfruntatul care ne ameninţă 
cumplit cetatea174? 

Pedagogul 

Acolo, cumpănind cum pot fi turnurile cucerite; 
măsoară înălţimea meterezelor cu ochii. 

Antigona 

Io, Nemesis 175> tunet adânc bubuind al lui Zeus, 
fulger cu flacără mistuitoare, voi puneţi capăt măreției 
făloase! 

Ilată-l pe cornul> care, cu lancea, va lua în prinsoare 
thebanele şi le va dărui Mykenei şi Lernei, unde tridentul 
lui Poseidon făcu să  ţâşnească izvorul <numit> 


Amymone176; va zvârli peste ele <năvodul> robiei. 

Niciodată, ah! niciodată, stăpână, fiică a marelui 
Zeus. 

Artemis cu bucle de aur, nu mă lăsa să ajung o astfel 
de sclavă! 

Pedagogul 

Copila mea, întoarce-te în casă şi stai acolo, în odaia 
de fecioară, căci tu ţi-ai împlinit dorinţa şi ai văzut ceea ce 
ai poftit să vezi. Acuma, după tulburarea care bântuie-n 
oraş, o ceată de femei se-apropie de casele regeşti. Iar 
firea lor este clevetitoare; la cel mai mic prilej de-a 
ponegri, ele adaugă <minciuni> şi înfloresc. Pentru femei 
este o desfătare să nu spună nimic de bine una despre alta. 
(les din scenă amândoi. Intră Corul alcătuit din femei 
feniciene, care poartă veşminte fastuoase asiatice 177.) 

Corul 

Strofa 1 

Am părăsit tyriana mare umflată, fiind oferite, 
prinoase de frunte178, lui Phoibos. 

Venit-am din insula feniciană179 

să-i slujim lui Loxias180, ca serve-n lăcaşul său de 
sub rotunj iţele vârfuri înzăpezite ale Parnasului. 

Am navigat prin Marea Ionică vâslind, căci dinspre 
sterpele şesuri <marine> care-nconj oară Sicilia, vuia 
minunat, ca o goană de cai prin văzduh, suflarea 
Zefirului1 81. 

Antistrofa 1 

Alese din toate femeile cetăţii <Tyrului>, drept cea 
mai frumoasă ofrandă pentru Loxias, venit-am în ţara 
kadmeilor; coborâtoare şi noi din vestiţii Agenorizi182, am 
fost trimise aici, <să facem popas> în <cetatea, lui Laios, 
cu turnuri. 

Asemenea unor statui făurite din aur, vom rămâne în 
slujba lui Phoibos. 


Dar apa Kastaliei183 ne-aşteaptă încă să ne scăldăm 
<acolo>  belşugul feciorelnic al părului nostru, întru 
slujirea lui Phoibos. 

Epoda 

O, stâncă luminată de focul ce-nvăpăiază crestele 
gemene <ale Parnasului>, când peste culmi, urmat de 
alaiuri, trece Dionysos184! 

butuc de viţă, din ai cărei ciorchini zilnic musteşte 
licoarea vinului! 

peşteră dumnezeiască, <bârlog> al dragonului1 85! 

locuri de pândă munteneşti ale zeilor! 

munte sfânt troienit de zăpezi! 

fie-ne dat, după ce vom pleca din preajma <fântânii> 
Dirke, să dănţuim şi noi, dezlegate de teamă, în cinstea 
nemuritoarei zeiţe186, prin văile de lângă templul lui 
Phoibos, buricul lumii1 87! 

Strofa 2 

Dar astăzi înaintează spre zidul <Thebei> năvălitorul 
Ares, care aprinde flacăra unui cumplit măcel împotriva 
cetăţii. Oprească-l Ursita! împărtăşim cu prietenii noştri 
durerile; destinul acestei ţări cu şapte turnuri va fi- 
mpărtăşit de pământul Feniciei. 

Un singur sânge zvâcneşte-n urmaşii purtătoarei de 
coarne 10188: încercările lor sunt şi ale noastre. 

Antistrofa 2 

Norul cel gros de scuturi luceşte în jurul cetăţii, 
prevestind ucigaşa luptă care va-ncepe curând, prin voia 
lui Ares, între feciorii prăsiţi de Oidipus, aducându-le 
prăpădul Erinyilor. 

Aşezare pelasgică, Argos, ne temem de vitejia ta şi de 
hotărârea divină; căci Polyneikes nu fără dreptate se- 
avântă-narmat în această ncleştare să dobândească palatul 
cpărinţilor săi>. 

(Intră Polyneikes acoperit de armură aurie, cu sabia 


în mină. Iscodeşte nelinistit cu privirea în toate părțile.) 

Polyneikes 

La poartă s-au deschis zăvoarele-naintea mea; 
străjerii lesne m-au lăsat să intru în cetate. 

Mi-e grijă totuşi că de mă vor prinde în năvodul lor, 
nu-mi vor da drumul decât scurs de sânge. De-aceea 
trebuie să cercetez cu ochii pretutindeni, aici şi-acolo, nu 
cumva să cad în vreo capcană. (îşi trage sabia din teacă.) 

Dar, înarmându-mi cu această spadă mâna, eu nu voi 
pregeta să îndrăznesc orice. (Oprindu-se brusc.) Hei! Cine 
eşti acolo! Mi-e frică oare de un zgomot? Toate le par, 
chiar şi cutezătorilor, de spaimă, când pun piciorul pe 
pământ duşman. 

Desigur, mă încred în mama, dar nici de neîncredere 
nu sunt lipsit: ea m-a înduplecat să vin aici, sub ocrotirea 
unui armistițiu. lată un loc de adăpost: în preajmă se înalţă 
vetrele unui altar, şieapoi> acest palat nu e deşert189. Să- 
mping din nou în teacă spada şi să întreb cine-s femeile 
oprite-n faţa casei. (Adresându-se Corului.) Femeilor 
străine, spuneţi-mi, din care patrie aţi poposit lângă acest 
lăcaş? 

Corifeul 190 

Fenicia e patria ce ne-a hrănit şi ne-au trimis aici 
urmaşii lui Agenor, cu prinoase pentru Phoibos. Ilustrul fiu 
al lui Oidipus trebuia să ne îndrepte la oracolul divin şi la 
altarul lui Loxias, când argienii <tocmai> au pornit contra 
cetăţii cu război. 

Dar tu, la rândul tău, răspunde-mi, cine eşti? Ce cauţi 
dincoace de meterezele cu şapte guri ale pământului 
theban? 

POLYNEIKES 

Oidipus este tatăl meu, fiul lui Laios, iar mama mea 
Iokasta a lui Menoikeus; poporul Thebei mă numeşte 
Polyneikes. 


CORIFEUL (prosternându-se în faţa lui Polyneikes) 

O, tu cel din aceeaşi tulpină cu Agenorizii, mai-marii 
mei, de care am fost trimisă, rege, îmi plec genunchii în 
faţa ta, după datina ţării mele 191. 

Te-ai întors pin la urmă în ţara părinţilor tăi. 

(Văzând-o pe Iokasta) 

Regină puternică, întâmpină-l grabnic, deschide 
porţile toate! 

N-auzi, tu mama, tu născătoarea lui? 

De ce mai întârzii sub acoperişul palatului şi nu-ţi 
cuprinzi în braţe copilul? 

(Intră Iokasta, venind din palat.) 

Iokasta 

Auzit-am, fecioarelor, ţipătul vostru fenician şi-mi 
târăsc aici, tremurând, bătrânele mele picioare. 

Io! fiul meu, după lungi şi nenumărate zile-ți văd 
chipul, îmbrăţişează pieptul mamei tale. Intinde-mi obrajii 
şi lasă-ți părul bogat, cu-ntunecate bucle, să-ți cadă şi să-ți 
umbrească gâtul. 

Io! te-ai ivit pân’ la urmă, deşi nesperat şi neaşteptat, 
în braţele mamei. Dar ce să-ţi grăiesc? 

Şi cum să-ţi arăt, aşa cum aş vrea, cu mâinile sau 
prin cuvinte sau dânduc-ţi, răpită, ocol într-un dans vârtejit 
192, bucuria de-a fi regăsit o desfătare uitată? 

Io! fiul meu, ce pustiu ai lăsat în casa părinţilor tăi, 
părăsind-o, când ai fost surghiunit de jignitoarea purtare a 
unui frate! 

Cât te-au dorit prietenii tăi! 

Cât te-a dorit cetatea! 

lată de ce mi-am tuns căruntele plete, înlăcrimat 
prinos pentru doliul meu; ciată de ce> nu mai port, copile, 
peplos din pânză albă, ci mă-nveşmânt în aceste jalnice 
zdrenţe întunecate ca noaptea. 

Iar bătrânul lipsit de vedere, care trăieşte-n adâncul 


palatului, de când <voi, perechea de fraţi cu aripi 
asemănătoare, v-aţi dezbinat şi v-aţi desprins din jugul 
familiei, neîmpăcat, şiroind de lacrimi, s-a năpustit într-o 
sabie, să se ucidă cu mâna lui, şi-a vrut să se spânzure de- 
acoperiş; iar printre vaiere-şi blestemă fiii. Intruna ţipând 
de durere, întruna gemând, se ascunde în beznă. 

Aud, copile, că te-ai legat printr-o nuntă şi că, în casă 
străină, te bucuri de-a fi părinte; ai căutat înrudirea cu o 
străină, blestemată-nrudire şi pentru maică-ta şi pentru 
<neamul> bătrânului Laios, o căsătorie care ne-aduce 
năpastă! 

Eu nu am aprins pentru tine flacăra torţei, cum e- 
ndătinat să facă la nunţi fericitele mame. 

Şi pentru baia ta nupţială n-am scos din râul Ismenos 
apă. 

Şi niciun cântec de-ntâmpinare-a miresei n-a răsunat 
în cetatea thebană 193. 

Blestemată să fie concina relelor>, fie că-i fierul, fie 
că este discordia, fie cât tatăl tău sau răzbunarea divină 
înverşunată asupra caselor noastre 194, căci peste mine-a 
căzut povara durerilor. 

Corifeul 

Cumplit este pentru femei să nască în dureri, şi totuşi 
ele, toate, îşi iubesc copiii. 

POLYNEIKES 

Eu, mamă, am avut şi n-am avut temei să vin între 
duşmani; dar dragostea de ţară porunceşte tuturor. 

Cel care spune-altminteri, cu vorbele se-alintă sau 
nu-şi răspică gândul. 

Totuşi eram atât de-ngrijorat şi-atât de-nspăimântat, 
ca nu cumva să pier în vreo capcană întinsă de-al meu 
frate, încât am străbătut cu spada-n mâini cetatea şi 
cercetând cu ochii împrejur. Un lucru doar mă linişteşte, 
armistițiul; şi-apoi mai e cuvântul tău, care mi-a dat 


încredere să pun piciorul dincoace de zidurile părinteşti. 

Ce mult am lăcrimat, când am văzut din nou, după 
atât amar de timp, palatul, jertfelnicele zeilor, gimnaziul 
195 unde-am fost crescut şi apa Dirkei, de unde pe nedrept 
am fost gonit să locuiesc într-un oraş străin, vărsând din 
pleoape plânsul în pâraie. Dar la durerea mea se mai 
adaugă o durere, văzându-te cu capul ras şi-n straie negre. 

Vai, pentru pacostele mele! Cât e de-ngrozitoare, 
mamă, duşmănia dintre rude! [Şi câte piedici pune 
împăcării!] Ce face tatăl meu bătrân, în casă, cu privirile în 
beznă? <Ce-mi fac> surorile, pereche? Fără-ndoială că 
suspină, sărmanele, pentru exilul meu. 

IOKASTA 

Un zeu sfărâmă jalnic neamul nostru. El a-nceput 
când am nesocotit porunca lui şi am născut, apoi au fost 
sinistrul măritiş cu tatăl tău şi zămislirea ta <sinistră> 196. 
Însă la ce sunt bune-aceste spuse? Noi trebuie să îndurăm 
ce se întâmplă din voinţa zeilor. 

Aş vrea să te întreb ceva ce ţin să aflu, însă mă tem 
să nu-ţi frâng inima; şi totuşi asta mi-e dorinţa. 

POLYNEIKES 

Întreabă-mă, fără să laşi nimic deoparte; ceea ce tu 
pofteşti, mi-e drag şi mie mamă. 

IOKASTA 

Preabine, iată ce doresc să aflu mai întâi: a fi lipsit de 
patrie este într-adevăr un rău atât de mare? 

POLYNEIKES 

Din toate cel mai mare şi de fapt mai mare chiar 
decât o spun cuvintele. 

IOKASTA 

În ce fel? Care-i lucrul cel mai neplăcut pentru fugar? 

POLYNEIKES 

Cel mai supărător este că n-are dreptul să vorbească 
liber. 


IOKASTA 

Acesta e destin de sclav; de-a nu rosti ceea ce cugeţi. 

POLYNEIKES 

El trebuie să-ndure neghiobiile celor puternici. 

IOKASTA 

Şi asta-i dureros, să-mpărtăşeşti sminteala cu 
smintiţii. POLYNEIKES 

Dar e-n folosul tău, să te-nrobeşti, chiar împotriva 
firii tale. IOKASTA 

Se spune că speranţa hrăneşte surghiuniţii. 

POLYNEIKES 

Le face ochi frumoşi, dar e zăbovitoare. 

IOKASTA 

Şi timpul nu-i dezvăluie deşertăciunea? 

POLYNEIKES 

Ea nu-i lipsită de o vrajă ce îndulceşte nenorocul. 

IOKASTA 

Tu, înainte să te-nsori, din ce trăiai? 

POLYNEIKES 

Aveam mâncare câteodată pentr-o zi, pe urmă nu 
aveam. IOKASTA 

Nu te-ajutau prietenii şi oaspeţii tatălui tău? 

POLYNEIKES 

Să fii tu fericită! Cel oropsit n-are niciun prieten. 

IOKASTA 

Obârşia ta nobilă nu te sălta pe-o treaptă mai înaltă? 
POLYNEIKES 

E crunt să nu mai ai <nimic>. Obârşia nu mă hrănea. 
IOKASTA 

Deci patria, cum văd, e pentru oameni bunul cel mai 
drag. POLYNEIKES 

Nici n-ai putea descrie cât de dragă este. 

IOKASTA 

Cum de-ai ajuns la Argos? Aveai vreun temei? 


POLYNEIKES 

Nu ştiu; divinitatea mă mâna spre împlinirea sorții 
mele. 

IOKASTA 

Da, zeul este înţelept. Şi-n ce fel te-ai căsătorit? 

POLYNEIKES 

De la Apollon, Adrastos primise un oracol. 

IOKASTA 

Ce i-a vestit? Ce-ai vrut să zici? Nu pot ghici. 

POLYNEIKES 

Că-şi va uni fiicele prin nuntă c-un mistreţ şi-un leu. 
IOKASTA 

Dar tu ce ai comun cu-aceste fiare, fiul meu? 

POLYNEIKES 

Căzuse noaptea şi soseam la porţile lui Adrastos. 
IOKASTA 

<Bag seamă> căutai sălaş, ca orice exilat rătăcitor? 
POLYNEIKES 

Întocmai. Şi atunci a mai sosit un exilat. 


IOKASTA 

Cine? Cât va fi fost şi-acela de nefericit! 
POLYNEIKES 

Tydeus, al cărui tată este, zice-se, Oineus. 
IOKASTA 

Şi Adrastos de ce v-a semuit cu nişte fiare? 
POLYNEIKES 

Deoarece-am sărit să ne luptăm pentru un pat. 
IOKASTA 

Atunci fiul lui Talaos a înţeles oracolul? 
POLYNEIKES 


Da, şi ne-a dăruit pe amândoi cu cele două fete ale 
sale. IOKASTA 

Eşti fericit în căsnicie sau nefericit? 

POLYNEIKES 


De nunta mea n-am până astăzi a mă plânge. 

IOKASTA 

Cum ai făcut să te urmeze-aci centreagă> oaste? 

POLYNEIKES 

Celor doi gineri Adrastos li s-a jurat, [şi lui Tydeus, 
cumnatul meu, şi mie], să-i reaşeze-n patrie pe fiecare, dar 
mai întâi pe mine. Mi s-au alăturat mulţime de fruntaşi din 
Argos şi Mykene, un ajutor de trebuinţă, dar pentru mine 
dureros, căci eu aduc, în contra ţării mele, o armată. 
Făcusem jurământ, şi zeii pot să-mi întărească spusa, că nu 
voiam să port război cu cei mai dragi prieteni; aceia care l- 
au voit sunt ei. _ 

Tu, mamă, trebuie să risipeşti aceste rele. Impacă 
nişte fraţi ce se iubesc, dezleagă-ne de chinurile noastre, 
pe mine şi pe tine şi cetatea-ntreagă. 

De multă vreme se tot spune-o vorbă, dar ţin şi eu să 
o rostesc: averile sunt bunul cel mai prețuit de oameni, şi 
mai puternic nu se află altceva pe lume; în urmărirea lor 
am tăbărât aici cu lănci nenumărate. Căci nobilul, căzut în 
sărăcie, nu mai e nimic. Corifeul 

Priviţi, Eteokles soseşte pentru împăcare. E datoria 
ta, Iokasta, maica lor, să spui cuvinte-n stare să-ţi împace 
fiii. (Intră Eteokles, bărbat aspru, fără să-şi privească la 
început fratele.) 

Eteokles 

Aici sunt, mamă. Am venit pentru plăcerea ta. Ce-i de 
făcut? Întâi să cuvinteze celălalt. Îmi rânduiam, în jurul 
meterezelor cetăţii, batalioanele-n perechi, dar m-am oprit 
s-aud din gura ta, arbitrul nostru, ce socoţi să facem. 

Aşa se-ntâmplă c-a intrat, sub scutul unui armistițiu, 
şi Polyneikes între ziduri, de l-ai primit, cum îţi 
îngăduisem. 

IOKASTA 

Stai! Repezeala nu se potriveşte cu dreptatea, pe 


când rostirea molcomă adeseori este izvor de-nţelepciune. 

Alină-ţi furia din ochi şi răsuflarea-ntărâtată, căci nu 
priveşti la căpăţâna retezată a Gorgonei 197, ci fratele ţi-l 
vezi, venit la tine. 

Şi tu,  de-asemeni, Polyneikes, întoarce-ţi spre 
Eteokles obrazul; uitându-te în ochii lui, vei cuvânta mai 
bine şi vorba lui mai bine o vei înţelege. 

Vreau să vă dau un sfat cuminte-amându-rora. Când 
un prieten se-ntâlneşte c-un prieten mâniat şi se măsoară 
ochi în ochi, să chibzuiască doar la țelul întâlnirii şi vechile 
discordii să le uite. 

Vorbeşte tu întâiul, Polyneikes, fiul meu, căci tu ai 
tăbărât cu oastea Danaizilor 198 aici, şi, după cum 
grăieşti, ai îndurat o nedreptate. De-ar fi un zeu 
judecătorul vostru şi de v-ar potoli gâlceava! Polyneikes 

Rostirea adevărului se face fără ocolişuri şi nu îi 
trebuie dreptăţii lămuriri subtile. Ea se vădeşte pe potriva 
ei, în timp ce nedreptatea, bolnavă-n sine însăşi, se cere 
vindecată prin sofisme 199. 

Eu am avut în minte mai întâi folosul casei părintești, 
apoi al meu şi-al lui <Eteokles>. Dorind să nu cad sub 
blestemele zvârlite-odinioară peste noi de tata, am părăsit 
de bunăvoie Theba, lăsându-mi fratele să poruncească ţării 
vreme de un an, cu învoiala ca să iau apoi, la rândul meu, 
domnia, în loc de a veni asupra lui cu duşmănie şi omor. 
<Ne-am înţeles> să nu-i fac niciun rău, nici să îndur din 
parte-i răul, cum se-ntâmplă <azi>. 

Dar, după ce s-a învoit şi s-a jurat faţă de zei, nimic 
nu amplinit din ce făgăduise, ci ţine pentru el domnia şi 
partea mea de moştenire. 

Sunt gata încă şi acum, de capăt cele ce mi se cuvin, 
să-ndepărtez de pe pământul ţării oastea, să iau în 
stăpânire vatra mea, să locuiesc la rândul meu într-însa, pe 
urmă să i-o dau din nou pentru acelaşi timp, fără să 


pustiesc pământul patriei, nici să proptesc de turnuri scări 
bine-ntocmite, aşa cum mă voi strădui să fac, dacă voi fi 
nedreptăţit. 

Îi chem pe zei să-mi fie martori c-am urmat în tot ce- 
am săvârşit dreptatea, dar sunt lipsit de patrie în chip 
nedrept şi fără urmă de cucernicie. Acesta-i adevărul 
despre toate, mamă, nu am îngrămădit cuvinte răsucite, 
iar oamenii, cei învăţaţi la fel cu cei de rând, vor 
recunoaşte, cred, că am dreptate. 

Corifeul 

Deşi n-am fost crescută în Hellada, rostirea ta îmi 
pare lesne de-nţeles. 

Eteokles 

Dacă ar fi frumos şi bun acelaşi lucru pentru toţi, n- 
ar mai şti oamenii ce sunt greşitele-nţelegeri şi gâlceava, 
dar pentru muritori nimic nu-i asemănător şi nici la fel, 
afară de cuvinte, realitatea e deosebită200. 

Mamă, am să-ţi vorbesc făr' a îmbrobodi nimic. 

De-aş fi în stare, aş urca în cer, acolo unde-i răsăritul 
astrelor, şi în adâncuri, sub pământ, aş cobori, ca să câştig 
Regalitatea, cea mai puternică zeiţă. Nu vreau să las pe 
seama altuia comoaraaceasta, mamă; mai bine-o ţin doar 
pentru mine. 

Este lipsit de bărbăţie cel ce pierde mult pentru a 
dobândi puţin. Mi-ar fi ruşine dacă omul ăsta, venit cu 
armele să pustiască glia noastră, ar dobândi ce jinduieşte. 
Ar fi ocară pentru Theba, dacă, de frica lăncilor 
mykeniene, i-aş da în stăpânire sceptrul meu. Nu trebuia 
cu armele să ceară împăcarea, mamă; cuvântul poate să 
înlăture orice obstacol, nu mai puţin decât ar face fierul 
inamic. 

Dacă pofteşte frate-meu în alt fel să trăiască-n ţară, e 
liber să rămână. Dar binele acesta n-am să-l părăsesc de 
bunăvoie. Când am prilejul de-a domni, cum să mă schimb 


în sclavul lui? 

Şi-acum pornească focul, spadele pornească! Hai, 
înhămaţi, umpleţi câmpiile de care, căci ăstuia nu am de 
gând să-i las puterea! Dacă mi-e dat să nu respect 
dreptatea, cel mai frumos este s-o fac de dragul stăpânirii; 
în toate celelalte e de cuviinţă pietatea201. 

Corifeul 

Nu, vorbele frumoase nu se potrivesc cu fapta 
necinstită, iar ce-ai făcut nu e cinstit şi vatămă dreptatea. 

IOKASTA 

Copilul meu, Eteokles, nu totul este pacoste la 
bătrâneţe; experienţa poate spune un cuvânt mai înţelept 
ca tinereţea. 

De ce să te-alipeşti, copilul meu, de cea mai rea 
divinitate, Dragostea-de-slavă202? Să nu te porţi aşa. Nu-i 
o zeiţă bună. În câte case şi oraşe fericite, când a intrat şi 
a plecat, nu şi-a lăsat închinătorii în ruină! Ea este-aceea 
care te sminteşte. 

E mai frumos să venerezi egalitatea, fiul meu, ce 
pururi leagă strâns prieten cu prieten, cetate cu cetate, 
aliat cu aliat. 

Egalitatea, pentru oameni, este o lege a naturii. Nu 
vezi? întruna cel lipsit se află în război cu cel avut şi 
pregăteşte ziua răzbunării. 

Egalitatea, pentru oameni, a statornicit măsurile şi 
împărțirile greutăților şi-a lămurit ce-nseamnă numărul. 
Lumina soarelui şi noaptea cu întunecată pleoapă urmează 
cercul anului, păşind egal, şi nu-i niciuna înciudată c-a fost 
de cealaltă învinsă. lar dacă soarele şi luna se supun 
măsurii, tu n-ai putea să te-nvoieşti să-i dai lui Polyneikes 
partea lui de moştenire, egală cu a ta203? 

Unde-i atunci dreptatea? Regalitatea nu-i decât o 
nedreptate fericită. De ce o preţuieşti peste măsură? 
Socoţi a fi un bun de preţ să-ntoarcă toţi privirile asupra 


ta? Aceasta e oricum deşertăciune. Sau vrei, pe lângă- 
averea multă, multe griji? 

De fapt acest «mai mult» ce-nseamnă? Doar un 
cuvânt, şi altceva nimic. Căci înţelepţilor le-ajunge 
necesarul. Averile nu sunt de fapt proprietatea muritorilor, 
sunt ale zeilor; noi le avem doar în păstrare, şi când 
poftesc ni le retrag. [Belşugul nu-i statornic, trece într-o 
zi.] 

Să-ţi pun deodată două întrebări: vrei să domneşti ori 
să salvezi cetatea? îmi vei răspunde: să domnesc? Dar 
dacă biruie fratele tău şi armele-argiene sfarmă lăncile 
kadmeilor, tu vei vedea căzând sub jug cetatea Thebei, şi- 
atâtea fete vei vedea captive şi siluite de duşmani. 

Această bogăţie, la care ţii atâta, thebanilor le va 
aduce chinuri, îndrăgostitule de slavă! Atâta am avut a-ți 
spune. 

Iar tu, ascultă-mi vorba, Polyneikes: smintit hatâr îţi 
face Adrastos, şi tu de-asemeni eşti nesăbuit când vii să-ţi 
pustieşti cetatea. 

Dacă vei cuceri pământul nostru - de nu s-ar 
întâmpla vreodată! - cum vei putea, pe zei! să-nalţi lui 
Zeus trofee204? Cum vei putea să iei la jertfe parte 205, 
fiind ruinătorul ţării tale? Şi ce inscripţie vei aşeza pe prăzi 
în preajma undelor lui Inachos206? «A închinat aceste 
scuturi zeilor, după incendierea Thebei, Polyneikes?» De 
nu s-ar întâmpla nicicând, copilul meu, să dobândeşti atare 
glorie printre helleni! 

În schimb, dacă Eteokles te va învinge, cum ai să te 
întorci în Argos, lăsând aici atâtea mii de morţi? Căci se va 
spune: «Adrastos, rău ginere ţi-ai mai ales! Din nunta unei 
singure mirese ni s-a tras piei rea.» 

Copile, te pândesc două năpaste, să pierzi foloasele 
din Argos şi să te prăbuşeşti sub zidurile Thebei. 

Lăsaţi, lăsaţi deoparte violenţa. Nu este niciun rău 


mai crunt decât ciocnirea dintre două nebunii. 

Corifeul îndepărtați aceste rele, zeilor, de la copiii lui 
Oidipus şi daţi-le temeiuri să se înţeleagă! 

Eteokles 

Mamă, nu mai este locul să ne-ntrecem din cuvinte. 

Am pierdut zadarnic timpul; zelul tău nimic n-aduce, 
înţelegere nu-ncape decât numai cum am spus. 

Vreau să fiu stăpân pe sceptru, să domnesc în ţara 
aceasta. Încetează să mă mustri iar şi iară, lasă-mă! 

Iar tu pleacă dintre ziduri, căci altminteri vei muri. 
POLYNEIKES 

Care om invulnerabil îşi va-nfâge-n mine spada 
ucigaşă, far să aibă parte de aceeaşi soartă? 

ETEOKLES (apucându-şi brusc minerul spadei) 

E aici, chiar lângă tine. Ia priveşte braţul meu! 

POLYNEIKES 

Îl privesc; însă bogatul e fricos, iubeşte viaţa. 

Eteokles 

Ai adus atâţi războinici să se lupte cu un nimeni? 
POLYNEIKES 

Prevederea-n luptă este mai de preţ ca îndrăzneala. 
Eteokles 

Te făleşti, căci armistițiul, iată, îţi salvează viaţa. 


POLYNEIKES 

Ca şi ţie. Îţi cer iarăşi partea-mi de pământ şi 
sceptrul. 

Eteokles 


N-ai nimic să-mi ceri; în casa mea doar eu voi fi 
stăpânul. POLYNEIKES 

Păstrând pentru tine totul? 

Eteokles 

Chiar aşa. Pleacă din ţară! 

POLYN HIKES 

Zei şi altare din bătrâni... 


Eteokles 

Ai venit să-i jefuieşti. 

POLYNEIKES 

„„ascultaţi-mă... 

Eteokles 

Cum oare să te-asculte, tind lupţi contra lor? 
POLYNEIKES 

case ale zeilor cu cai strălucitori207... 
Eteokles 

Ei te urăsc. 

POLYNEIKES 

suntem alungaţi din ţară... 

Eteokles 

Ba tu cauţi să m-alungi. 

POLYNEIKES 

Zeilor! 

Eteokles 

Invocă-ţi zeii la Mykene, nu aici! 
POLYNEIKES 

Ticălosule... 

Eteokles 

Nu eu mă bat cu patria, ca tine. 
POLYNEIKES mă despoi şi mă alungi din Theba. 
Eteokles 

Da, şi-am să te şi ucid. 

POLYNEIKES 

Tată, nu auzi cât sufăr? 

Eteokles 

Dar el şi ce faci aude. 

POLYNEIKES 

Mamă! 

Eteokles 

N-ai îngăduinţă să rosteşti cuvântul mamă. 
POLYNEIKES 


Patrie! 

Eteokles 

Du-te în Argos şi invocă apa Lernei! 

POLYNEIKES 

Mă voi duce, fii pe pace. Ție mulţumescu-ţi, mamă. 
Eteokles 

leşi din Theba. 

POLYNEIKES 

Lasă-mă să-l văd pe tata. 

Eteokles 

Nu se poate. 

POLYNEIKES 

Cel puţin surorile. 

Eteokles 

Nu, nici pe ele, niciodată. 

POLYNEIKES 

Dragi surori! 

Eteokles 

Le strigi zadarnic, tu, duşmanul lor hain. 

POLYNEIKES 

Mamă, rămâi fericită! 

IOKASTA 

De-aş putea să fiu, copile! 

POLYNEIKES 

Nu-ţi mai sunt fecior. 

IOKASTA 

Ah! viaţa cât mi-a fost de oropsită! 

POLYNEIKES (arătând spre Eteokles) 

El e cel ce ne jigneşte. 

Eteokles 

Răspunzând jignirii tale. 

POLYNEIKES 

Tu ce turn gândeşti să aperi? 

Eteokles 


Pentru ce mă-ntrebi? Ce-ţi pasă? 

POLYNEIKES Ca să te răpun în luptă. 

Eteokles 

Asta-i şi dorinţa mea. 

IOKASTA 

Ce veţi săvârşi? Vai mie! 

POLYNEIKES 

Faptele vor arăt a-o. 

IOKASTA 

Nu veţi fi cruţaţi de Erinyile tatălui <vostru>. 

Eteokles 

N-are decât să se facă pulbere această casă! 

P OLYNEIKES 

Spada-mi lacomă de sânge va ţâşni curând din teacă. 

Dar să-mi fie martori glia care m-a hrănit şi zeii: greu 
lovit, lipsit de drepturi, eu sunt alungat din ţară ca un 
sclav, de parcă nu m-aş trage şi eu din Oidipus. 

De vei pătimi, Cetate, nu sunt eu, ci el, de vină: am 
venit aici poftit, şi iată-mă gonit de-a sila. 

Bun rămas, stăpâne Phoibos, cel ce ocroteşti 
drumeţii208! Bun rămas, palat, prieteni şi jertfelnice pe 
care închinam divinităţilor adeseori mioare! 

Nu ştiu de voi mai avea prilej să vă salut vreodată, 
însă n-am pierdut speranţa, n-am nici fir de îndoială că 
<pe el>, cu ajutorul zeilor, îl voi ucide, şi că voi rămâne eu 
stăpân peste pământul Thebei. Eteokles 

leşi numaidecât din ţară! Bine-ţi dete tatăl nostru, cu 
divină preştiinţă, numele de Polyneikes, căci eşti veşnic 
pus pe ceartă 209. 

(Polyneikes pleacă spre tabăra argiană. Iokasta intră 
în palat.) 

Corul 

S tr oftă 

Kadmos din Tyr a sosit în această ţară, călăuzit de o 


juncă neîmblânzită, care s-a-ntins pe pământ, împlinind un 
oracol, în locul unde urma să-şi întemeieze lăcaşele2 10, în 
şesul de grâu roditor al Aonilor211, lângă Dirke, râul 
frumos, care cu limpezi, lin curgătoare ape umezeşte lunci 
<mustind> de verdeață şi brazde adânci. 

Acolo, din nunta cu Zeus, l-a născut Semele pe 
Bromios, şi-ndată o iederă şerpuitoare ascunse noul născut 
sub umbra frunzişului verde, lui Bakehos prielnică212, 
zeului sărbătorit de fecioarele Thebei prin dansuri şi de 
femei chiuind: cuhoe213! 

Antistrofă 

Acolo trăia, însetat de sânge, dragonul lui Ares, 
paznicul crunt al izvoarelor limpezi şi-al înverzitelor 
maluri, peste care întruna veghea cu pupilele lui 
mişcătoare. 

Kadmos, mergând să scoată apă lustrală, îl ucise c-un 
bolovan strălucind zvârlit de braţu-i nimicitor de jivine, îi 
zdrobi nămeteniei ţeasta năclăită de sânge. 

Apoi, la sfatul zeiţei Pallas, care nu s-a născut dintr-o 
mamă214, el semănă în brazdele-adânci ale gliei măselele 
sălbătăciunii, şi din arătură văzu răsărind un lan de oşteni 
atotiînarmaţi. 

Dar Omorul cu suflet de fier îi dădu înapoi 
pământului-mumă, el adăpă <din belşug> cu sângele lor 
ţărâna, din care crescuseră-aceşti luptători scăldaţi de 
lumina soarelui, sub adierea văzduhului215. 

Epodă 

Pe tine, odrasla străbunei noastre Io. 

Epaphos, fiu al lui Zeus, te chemăm, te chemăm cu 
strigătul nostru barbar, cu tânguirile noastre barbare216! 

Vino, vino în ţara Thebei de urmaşii tăi ctitorită, şi 
stăpânită de cele două divinităţi invo cate - împreună. 

Persephassa217 şi Demeter, scumpa zeiţă Glia, 
atoateregină şi-atothrănitoare218! 


Trimite zeițele purtătoare de torţe219, ajută 
meleagul acesta! 

Totul e lesnicios pentru zei. 

EteOKLES (poruncind unuia din hopliţii care Íl 
însoţiseră) Purcede şi adu-l aici pe Kreon al lui Menoikeus, 
pe fratele Iokastei, mama mea. Să-i spui că, privitor la casă 
şi la stat, vreau să mă sfătuiesc cu el, mai înainte de a 
rândui armata şi-a începe lupta. 

Dar stai, sosirea lui îţi cruţă gleznele de oboseală; îl 
văd înaintând spre casa mea. (Intră Kreon, unchiul dinspre 
mamă al lui Eteokles.) 

Kreon 

Pe unde n-am umblat să te-ntâlnesc, Eteokles! Am 
dat înconjur zidurilor Thebei, pe la porţi şi pe la străji, în 
căutarea ta. 

Eteokles 

Şi eu vream, Kreon, să te văd, căci pentru împăcare 
mai lipsesc atât de multe. Am înţeles aceasta din cuvintele 
ce le-am schimbat cu Polyneikes. 

Kreon 

Am auzit că semeţia lui o-ntrece pe a Thebei, atât de 
mult>se-ncrede în rudenia cu Adrastos şi în armata lui. 
Dar în privinţa aceasta trebuie să ne lăsăm în grija zeilor. 
Venit-am despre altele, mai arzătoare, să-ţi vorbesc. 

Eteokles 

Anume despre ce? Nu înţeleg cuvântul tău. 

Kreon 

Din tabăra argeilor tocmai sosi un prins. 

Eteokles 

Ce veste ne aduce de acolo? 

Kreon 

Războinicii argei ne vor încercui numaidecât. 

Eteokles 

Atunci kadmeii, înarmaţi, să iasă din cetate! 


Kreon în ce loc? Tinereţea ta nu vede ce ar trebui să 
vadă. Eteokles 

Numaidecât să-nceapă lupta dincolo de şanţuri. 

Kreon 

Armata noastră-i mică, iar ei sunt fără număr. 

Eteokles îi ştiu, sunt plini de vitejie doar când se- 
nfruntă prin cuvinte. Kreon 

Dar Argosul, printre helleni, se bucură de oarecare 
faimă. Eteokles 

Nu-ţi fie teamă, voi acoperi cu leşurile lor câmpia. 

Kreon 

Aş vrea <şi eu>, dar asta cere multă trudă. 

Eteokles 

Nu, n-am să-mi ţin oştirea între ziduri. 

Kreon 

Temeiul biruinţei, totuşi, este prevederea. 

Eteokles 

Vrei, <poate>, să mă folosesc de alte căi? 

Kreon 

De toate, fără să te bizui numai pe-o singură- 
nfruntare. Eteokles 

Şi dacă noaptea, pe neaşteptate, i-am lovi? 

Kreon 

Da, doar de te-ai putea întoarce, dacă ai fi înfrânt. 
Eteokles 

Pe toţi la fel i-ajută noaptea, dar mai ales pe 
îndrăzneţi. Kreon 

Cumplit este să fii înfrânt în beznă. 

Eteokles 

Să cad asupra lor cu lancea când prânzesc? 

Kreon 

Ar fi năuci de spaimă, dar totul e să birui. 

Eteokles 

Le va fi greu să se retragă peste râul Dirke. 


Kreon 

Dar şi mai de folos e paza bună. 

Eteokles 

Şi dacă aş trimite cavaleria peste argei? 

Kreon 

Un zid de care le înconjură armata. 

Eteokles 

Ce-i de făcut atunci? Să dau duşmanilor cetatea? 


Kreon 


Desigur nu. Fii înţelept şi chibzuieşte. 

Eteokles 

Deci care-i prevederea cea mai înţeleaptă? 

Kreon 

Se pare, după cât am auzit, că şapte inşi... 
Eteokles 

Ce-nsărcinare au? Becisnică putere! 

Kreon 

Să stea în fruntea luptătorilor la cele şapte porţi. 
Eteokles 

Ce-i de făcut? N-am să aştept s-ajung fără scăpare. 
Kreon 

Alege şapte oameni contra lor şi-aşază-i înaintea 


porţilor. 


Eteokles 
Pentru a porunci batalioanelor sau a lupta de unii 


singuri? 


alegi. 


Kreon 
Pentru a porunci batalioanelor. Pe cei mai vajnici să-i 


Eteokles 

Am înţeles: ca să împiedice luarea zidurilor cu asalt. 
Kreon 

Să-ţi fie şi locţiitori; un singur om nu vede totul. 
Eteokles 


După-ndrăzneală să-i aleg sau după prevedere? 

Kreon 

Să fie înzestrați cu amândouă: nimic nu preţuieşte 
una fără alta. 

Eteokles 

Aşa va fi. Mă duc la cele şapte turnuri ale Thebei, să 
rânduiesc, de fiecare poartă, căpitanii, precum m-ai 
sfătuit; vor fi, la număr, tot atâţia cât duşmanii. Dar a-i 
numi pe rând ar însemna să zăbovim, în vreme ce vrăjmaşii 
forfotesc sub ziduri220. 

Plec, nu cumva să-mi lenevească braţul. De-ar fi să-l 
am pe frate-meu în faţă! Să ne luptăm, cu lancea să-l 
străpung [şi să-l ucid pe cel venit să-mi pustiască ţara]! 

Cât despre nunta Antigonei, sora mea, cu Haimon, 
fiul tău, dacă se va-ntâmpla să fiu învins, în seama ta 
rămâne. Acum, plecând, îţi înnoiesc făgăduiala de 
odinioară. 

lar mama este sora ta; de ce am cuvânta-ndelung? 
înconjur-o cu grija ce i-o datorezi; fă asta şi din partea 
mea. 

Pe tatăl meu, care şi-a-ntors sminteala contra lui, 
orbindu-şi ochii, nu-l încuviinţez de fel; blestemele <cu 
care ne-a-mproşcat> ne vor ucide, poate. 

Ceva ne mai rămâne încă de făcut: dacă profetul 
Teiresias221 are pentru noi vreun oracol, <vreau> să-l 
aflăm din spusa lui. Am să-l trimit pe fiul tău, pe 
Menoikeus, ce poartă-acelaşi nume cu bunicul lui, să-l 
însoţească pe prezicător aici. 

Cu tine, Kreon, Teiresias va fi bucuros să stea de 
vorbă, în timp ce împotriva mea este pornit, căci eu am 
defăimat în faţa lui ştiinţa divinaţiei. 

Iar ţie şi cetăţii, Kreon, iată ce vă poruncesc. De vom 
ieşi biruitori, să nu fie-ngropat nicicând cadavrul lui 
Polyneikes în pământ theban. Şi cel care l-ar înhuma să 


moară, chiar de ne-ar fi prieten! Atâta am avut a-ţi spune. 

Acum, voi, slujitorii mei, aduceţi-mi şi armele şi- 
armura, ca să m-avânt fără zăbavă-n lupta ce m-aşteaptă, 
având de partea mea dreptatea, purtătoarea biruinţei. Iar 
Prevederea, cea mai de folos dintre zeițe, primească rugile 
ce lenălţăm pentru salvarea Thebei!(Câţiva servitori îi 
aduc armura şi armele, cu care se echipează, apoi pleacă, 
urmat de garda sa.) 

Corul 

Strofă 

Ares, izvor al atâtor chinuri, de ce huzureşti în sânge 
şi-n moarte? 

Muzica ta nu consună cu a lui Bromios! 

Nu eşti văzut, cu plete cârlionţate, purtând cununi în 
frumoasele, dănţuitoarele cete ale tinerimii; tu nu cânţi, în 
şuier de flaut, viersul ce cheamă la joc Charitele222. 

Cântecul tău războinic însufleţeşte armata argeilor 
împotriva sângelui  Thebei; tu  călăuzeşti un alai 
<zgomotos> cu totul străin de fluier. 

Tu nu te roteşti cuprins de duhul lui Bakehos, cu 
thyrsul în mână, purtând nebrida223, ci de roteşti> cu 
carele <tale> şi telegarii struniţi din zăbală, fugarii cu 
patru copite-i aduci năvalnic la Ismenos, pe maluri. 

lar pe Semănaţi tu i-ai ridicat împotriva argeilor, 
cortegiu224 bine-narmat, zăngănind din scuturi, gata să- 
nfrunte duşmanii sub zidul de piatră, <cortegiu> pe care-l 
îmbraci în aramă. 

Vrajba e divinitatea cumplită care a pus la cale 
aceste năpaste-mpotriva regilor ţării. 

Labdakizii cei greu încercaţi. 

Antistrofă 

Pădure cu sacre frunzişuri mişunând de jivine. 

<munte>-mbrăcat în zăpezi, Kithairon, ochi al 
Artemidei, de n-aţi fi hrănit niciodată pruncul lăsat să 


moară, Oidipus, rodul lokastei, noul născut azvârlit din 
palat, azi însemnat pe <faţă> cu sponci de aur223! 
înaripata fecioară Sphinx, dihania munţilor, de n-ar fi venit 
să aştearnă jale în ţară, prin hăulirile sale cele mai 
neîmpăcate cu Muzele! 

Apropiindu-se odinioară de ziduri. 

<apuca> urmaşii lui Kadmos în gheare şi-i ducea 
spre lumina  etherului  nepătruns,  asmuţită de 
subpământeanul Hades asupra kadmeilor. 

Dar o altă năpastă, nefericita gâlceavă a celor doi fii 
<zămisliţi> de Oidipus se-ntinde-n palat şi-n cetate. 

Ceea ce nu e frumos nu devine frumos niciodată: 

la fel şi aceşti feciori, vlăstarele nelegiuite ale 
lokastei, sunt pângărire pentru părintele lor, căci mama lor 
a intrat în culcuşul celui cu ea de-un sânge. 

Epodă 

Glie, pe vremuri tu ai dat naştere, tu ai dat naştere, 
după cum am aflat, am aflat dintr-o spusă în casele noastre 
barbare, stirpei răsărite din dinţii dragonului ghiftuit de 
fiare, cu moţ purpuriu, spre ruşinea şi gloria Thebei! 

Pe vremuri, când a nuntit Harmonia, au venit da 
ospăţ> urmaşii lui Uranos226, iar zidul cetăţii şi citadela s- 
au ridicat de la sine> în timp ce Amphion cânta din liră. 

<s-au ridicat> între două gemene râuri, pe locul 
unde, aproape de Ismenos. 

<susură> Dirke, hrănind câmpia ierboasă. 

Io, străbuna cornută, a născut basileii thebanilor227 
şi, după un şir de nenumărate câştiguri, slava cetăţii 
ajunse la culme, încununată de Ares. 

(Intră Teiresias, prezicătorul orb, pipăâind drumul cu 
toiagul şi ținând în mână o cunună de aur. Este călăuzit de 
fiica sa, Manto, şi urmat de Menoikeus.) 

Teiresias 

Mergi înainte, fata mea, şi du-mă; tu eşti privirea 


care mă călăuzeşti pe mine, orbul, ca steaua pe corăbieri. 
Aici? Aşterne-mi paşii pe pământul neted; înaintează, nu 
cumva să cad; părintele ţi-e şubred. În mâna feciorelnică 
păstrează sorții ce i-am cules din zbor şi ţipete de 
păsări228, <şezând> în jeţul de pe care prorocesc. 

Copile Menoikeus, fiu al lui Kreon, spune-mi: cât 
drum mi-a mai rămas să fac, până la tatăl tău, prin Theba? 
Genunchii mei sunt vlăguiţi; zadarnic îi dau zor, abia de 
mai păşesc. 

Kreon 

Nu-ţi fie grijă, eşti aproape de prieteni, Teiresias; ai 
tras la mal. Copilă, sprijină-l. Precum căruţa, mersul unui 
om bătrân aşteaptă reazăm de la vreun braţ străin229. 

Teiresias 

Ajuns-am aşadar. De ce mă chemi atât de grabnic, 
Kreon? Kreon îndată vei afla. Adună-ţi mai întâi puterile şi 
domoleşte-ţi răsuflarea; stai molcom după aspra cale. 

Teiresias 

E drept că sunt sleit. Abia sosit-am ieri din ţara fiilor 
lui Erechtheus. Acolo se purta de-asemenea război cu 
oastea lui Eumolpos; iar Kekropizii, datorită mie, au 
câştigat frumoasă biruinţă230. Cununa aceasta, care-o 
vezi, de aur, mi-au dat-o ca prinos din prăzile duşmane. 

Kreon 

Cununa biruinţei o socot semn bun. Ne bântuie 
furtuna; peste noi a năvălit, cum ştii, armata fiilor lui 
Danaos, restrişte mare pentru Theba. 

Eteokles, regele nostru, împodobit cu arme, a şi 
purces în contra forţelor mykeniene. El m-a însărcinat să 
te întreb ce trebuie, în primul rând, să facem ca să salvăm 
cetatea. 

Teiresias 

De-ar fi Eteokles de faţă, n-aş deschide gura, ci aş 
păstra <în mine> profeţiile. Dar ţie, dacă vrei să le 


cunoşti, îţi voi vorbi. 

Această ţară, Kreon, suferă de-o boală veche, din 
ziua-n care Laios odrăsli, călcând voinţa zeilor, şi-i dete 
viaţă bietului Oidipus, cel hărăzit să se însoare chiar cu 
maică-sa. lar dacă el şi-a nimicit atât de sângeros vederea, 
a fost lucrarea-nţelepciunii zeilor şi-o pildă pentru toţi 
hellenii231. 

Acest trecut, feciorii lui au vrut, cu vremea, să-l 
îmbrace în uitare, crezând că e astfel> pot scăpa de zei. 
Dar ei s-au înşelat prosteşte. Lipsindu-şi tatăl de cinstire, 
luându-i dreptul de-a ieşi <peafară>, au scos din fire un 
năpăstuit. Atunci el i-a-mproşcat cu groaznice blesteme, 
stârnit de suferinţa lui şi de jignirile-ndurate. 

Iar eu ce n-am făcut şi câte nu le-am spus? Dar m-am 
ales, de la cei doi, numai cu ura. Sfârşitul lor este aproape, 
Kreon. Ei se vor omori unul pe altul, atâtea leşuri peste 
leşuri vor cădea. Se vor lovi, în vălmăşag, argeii cu 
kadmeii, şi ţara Thebei se va tângui amarnic. 

Pe tine, o, cetate urgisită, te văd surpată până-n 
temelii, de nu e ascultat cuvântul meu! 

În primul rând ca nici Eteokles, nici Polyneikes nu ar 
fi trebuit lăsat să fie cetăţean şi rege-al ţării, căci 
<amândoi> sunt urmăriţi de un <amarnic> daimon232 şi 
destinaţi să nimicească Theba. 

Cum astăzi răul copleşeşte binele, un singur mijloc 
de salvare mai rămâne. A-l spune însă pentru mine-ar fi 
primejdios şi crunt pentru cei hărăziţi să dăruiască leacul 
salvator cetăţii. 

Mă duc; rămâi cu bine. Voi fi şi eu doar unul din cei 
mulţi care voi îndura, de trebuie, ce va să vină. Ce-aş mai 
putea să fac? 

Kreon 

Rămâi aici, bătrâne. 

Teiresias 


Rogu-te, nu mă ţine. 

Kreon 

Stai, nu fugi de mine. 

Teiresias 

Dar nu eu fug de tine, ci norocul. 

Kreon 

Grăieşte-mi cum pot fi salvaţi thebanii şi cetatea. 
Teiresias 

Acuma vrei <să ştii>, dar în curând n-o să mai vrei. 
Kreon 

Cum oare nu m-aş învoi să mântui glia părintească? 
Teiresias 

Deci stărui să auzi? Aceasta ţi-e dorinţa? 

Kreon 

Nimic nu-i vrednic de mai multă râvnă. 

Teiresias 

Ai să auzi îndată oracolele mele. Dar mai întâi vreau 


să ştiu sigur unde-i Menoikeus, cel care m-a călăuzit aici. 


Kreon 

El nu este departe, ci în preajma ta. 

Teiresias 

Să plece, profeţiile să nu le-audă! 

Kreon 

El este fiul meu: nu va dezvălui ceea ce trebuie tăcut. 


Teiresias 


Vrei să vorbesc, într-adevăr, în faţa lui? 

Kreon 

Da; va fi bucuros să afle cum ne vom salva. 

Teiresias 

Ascultă deci oracolele mele şi calea de urmat spre 


mântuirea Thebei. Va fi nevoie să-l înjunghii pentru patrie 
pe Menoikeus, pe fiul tău, căci tu eşti cel care a-ntărâtat 
ursita. 


Kreon 


Ce spui? Ce vorbe ai rostit, moşnege? 

Teiresias 

Un desluşit îndemn, pe care eşti dator să-l împlineşti. 

Kreon 

Năprasnic rău ai dat de ştire într-o clipă! 

Teiresias 

Rău <numai> pentru tine, pentru patrie mărire şi 
salvare. Kreon 

N-am auzit, n-am înţeles. N-are decât să piară Theba! 
Teiresias 

Bărbatul ăsta nu mai e acelaşi: <acum> dă înapoi. 

Kreon 

Cu bine! Du-te! Nu-mi sunt de folos oracolele tale. 

Teiresias 

Nefericirea ta nu schimbă adevărul. 

KrEON (aruncându-se în genunchi în faţa profetului) 

Ah! pe genunchii tăi de rog>, pe barba ta căruntă... 

Teiresias 

De ce cazi înaintea mea? Primeşte răul ăsta de 
neînlăturat! Kreon 

„taci, nu împărtăşi oracolul cetăţii! 

Teiresias 

Mă-ndemni la o ticăloşie. N-am să tac. 

KREON (ridicându-se) 

Şi ce vei face? îmi vei omori feciorul? 

Teiresias 

Aceasta va fi treaba altora; eu doar voi fi vorbit. 

Kreon 

De unde, peste mine şi copilul meu, s-a năpustit 
prăpădul? Teiresias 

Tu ai dreptate să mă-ntrebi, să-ncepi această 
înfruntare de cuvinte. Feciorul tău va trebui să fie junghiat 
în peştera dragonului, prăsila gliei, care de-acolo străjuia 
<cândva> izvorul Dirke; <se cade> a vărsa pământului o 


jertfă sângeroasă, care să stingă ura veche ce-o nutreşte 
Ares pentru Kadmos şi să răzbune omorârea şarpelui 
plodit de glie. Indeplinind aceasta, Ares va fi aliatul vostru. 

Dacă pământul pentru rodul <nimicit> primeşte-n 
schimb un rod, iar pentru sângele dragonului un sânge 
omenesc, atunci va fi prielnică faţă de voi şi glia din care s- 
a-nălţat odinioară recolta Semănaţilor cu căşti de aur. 
Copilul hărăzit pieirii trebuie să fie un urmaş al celor 
răsăriţi din falca şarpelui. 

Doar tu ne-ai mai rămas, din stirpea Semănaţilor, 
aici, cu sânge neamestecat, atât prin născătoarea ta cât şi 
prin tatăl tău, doar tu şi fiii tăi233. Dar Haimon, carele 
urmează a se însura, nu poate fi jertfit, căci nu mai e fără 
prihană; chiar dacă n-a intrat în patul nunţii încă, el a- 
ncheiat logodna234. (Indreaptă toiagul spre Menoikeus.) 

El, acest mânz, dacă e credincios cetăţii, murind, 
poate salva pământul părintesc. Amară le va face- 
ntoarcerea lui Adrastos şi-a celora din Argos, acoperindu- 
le cu bezna morţii ochii; iar Theba va fi glorioasă. 

Din două sorţi alege una: salvează-ţi sau feciorul sau 
cetatea. Eu nu mai am nimic a-ţi spune. Călăuzeşte-mă 
acasă, fata mea. 

Neghiob e slujitorul artei de-a prezice. Căci dacă 
prevestirile sunt împotriva celor ce i le-au cerut, aceştia îl 
urăsc amarnic; iar dacă-i minte, înmuiat de milă, e vinovat 
în faţa zeilor. 

Ar trebui doar Phoibos să le cânte oamenilor profeţii, 
căci el de nime n-are a se teme. (Teiresias iese cu mers 
şovăitor, condus de Manto, fiica lui.) 

Corifeul 

De ce ţi-au îngheţat cuvintele pe buze, Kreon? Dar 
nici eu nu sunt mai puţin încremenită decât tine. 

Kreon 

Ce-ar fi de spus? E limpede răspunsul meu. Eu 


niciodată n-am să cad într-o atare grozăvie, încât să-l 
dăruiesc pe fiul meu, jertfit, cetăţii. Toţi muritorii ţin la 
vieţile copiilor, niciunul nu şi-ar da să-i fie omorât feciorul. 

Să nu fiu niciodată lăudat că mi-am ucis copiii. Sunt 
pregătit fiind în vârstă, să mor eu pentru mântuirea ţării. 

La faptă, fiul meu, până nu află toată Theba! Să nu ţii 
seama de oracolele fără noimă. Fugi cât mai iute, 
părăseşte ţara. Căci ghicitorul va vorbi mai-marilor cetăţii 
şi oştirii, va merge pe la cele şapte porţi, să afle căpitanii. 
Dacă i-o vom lua-nainte, vei scăpa. Dacă ajungi târziu, 
suntem pierduţi, căci vei muri. Menoikeus 

Unde să fug? În ce oraş, la care gazdă? 

Kreon 

Cât mai departe de această ţară. 

Menoikeus 

Doar spune-mi ce să fac> şi eu mă voi supune. 

Kreon 

Trecând prin Delphi... 

Menoikeus 

Unde mă voi duce, tată? 

Kreon în Altolia235. 

Menoikeus 

Şi de-acolo unde? 

Kreon în Epeiros236. 

Menoikeus 

La zidurile sfinte-ale Dodonei? 

Kreon 

Ai înţeles. 

Menoikeus în ce fel voi fi ocrotit? 

Kreon 

Vei fi călăuzit de zeu. 

Menoikeus 

Cine-mi va face rost de bani? 

Kreon 


Eu te voi înzestra cu aur. 

Menoikeus 

Da, tată, ai dreptate. <Acum tu pleacăx Eu voi merge 
s-o găsesc pe sora ta, din sânul căreia am supt la început, 
vorbesc despre Iokasta, când am rămas orfan de 
mamă237. Voi merge să-mi iau de la dânsa bun rămas, 
apoi să scap cu viaţă. Hai, du-te! Nu mă-mpiedica să fac ce 
am de gând. (După câteva clipe de ezitare, Kreon pleacă. 
Menoikeus se întoarce spre lor.) 

Femeilor, am izbutit să stâmpăr temerile tatii! L-am 
înşelat din vorbe spre a câştiga ceea ce vream. Căci el, 
punându-mă la adăpost, lipseşte Theba de noroc, şi face să 
mă port ca un mişel. Unui bătrân i se cuvine-a fi iertat, 
purtarea mea însă de neiertat ar fi: trădarea patriei ce-mi 
dete viaţă. 

Să ştiţi, voi merge să salvez cetatea, să-mi dau 
suflarea pentru ţară. Ar fi ruşine, pe când ceilalţi, nelegaţi 
de un oracol, şi nesiliţi de vreo zeiască hotărâre, în mâini 
cu scutul, nu vor şovăi să lupte în faţa turnurilor şi să 
moară pentru Theba, eu să-mi trădez părintele şi fratele şi 
ţara, fugind, cuprins de frică, din acest pământ. Oriunde aş 
trăi, aş trece drept nemernic. 

Mă jur pe Zeus care domneşte-nconjurat de stele şi 
pe sângerosul Ares, cel care înălţat odinioară din ţărână 
Semănaţii şi i-a pus regi peste acest tărâm. Am să mă duc 
şi, stând pe creasta meterezelor, eu mă voi junghia şi mă 
voi arunca în bezna peşterii dragonului, adâncă, acolo 
unde-a poruncit profetul, şi voi elibera pământul ţării. Am 
hotărât. Plec să închin cetăţii gloriosul dar al morţii mele, 
să vindec boala ce-a lovit acest meleag. 

De-ar căuta să-şi împlinească fiecare datoria, făcând 
tot binele pentru obşteasca fericire-a ţării sale, cetăţile n- 
ar pătimi atâtea rele şi-ar fi în viitor mai norocoase. (Cu 
paşi hotărâți, pleacă să se sacrifice pentru salvarea 


obştească.) 

Corul 

Strofă 

Ai venit, ai venit, co, Sphinx>, înaripată odraslă a 
Gliei şi-a infernalei Echidna238, să-i răpeşti pe kadmei, să 
semeni ruină multă şi multe suspine, fecioară pe jumătate 
jivină, îngrozitoare minune cu aripi întărâtate, cu gheare 
ce sfâşiau carne crudă. 

Odinioară tu ridicai, din preajma râului Dirke, tineri, 
hăulind un cântec certat cu lira, ucigaşă Erinys239, 
căşunându-i patriei lor, căşunându-i dureri sângeroase. 

Un zeu sângeros scornise năpasta. 

Tânguirile mamelor, tânguirile fetelor hohoteau prin 
case. 

Era jalnic ţipătul lor, bocetul lor era jalnic, oraşul 
vuia de-atâta plânset şi vaier. 

Izbucneau ca un tunet suspine şi strigăte, de câte ori 
înaripata fecioară smulgea un om din cetate. 

Antistrofă 

Dar într-un răstimp a sosit, mânat de oracolul 
delphic, nefericitul Oidipus, pe-atunci bucuria, pe urmă 
durerea pământului Thebei240. 

Căci a făcut, oropsitul, cu maică-sa nuntă, o nuntă 
nefastă, biruitorul enigmelor, şi-a pângărit cetatea. 

lată că, după vărsarea de sânge. 

castăzi> din nou curge sânge în mârşava luptă, în 
care şi-a prăvălit, prin blestemele lui, feciorii, sărmanul! 

Ne e drag, ne e drag <Menoikeus> 

care merge la moarte spre mântuirea pământului 
patriei. 

Şi dacă pe Kreon îl va lăsa suspinând, cetatea cu 
şapte turnuri va câştiga, mulţumită lui, o frumoasă 
izbândă. 

Ah! de-am fi mame şi noi, de-am naşte asemenea 


nobili fii, iubită Pallas, tu care ai deşertat dragonul de 
sânge, când l-ai stârnit pe Kadmos 

să-l piardă>, lovindu-l c-un bolovan, de unde s-a tras 
urgia prădalnicei <Sphinx>, trimisă de zei peste ţara 
aceasta241. 

(Intră un vestitor, scutierul lui Eteokles.) 

Vestitorul 

Hei, cine stă la porţile palatului? Deschideţi şi 
aduceţi-o din casă pe Iokasta. Hei! strig din nou. Prea 
zăboveşti. Regină strălucită, vino şi ascultă, nu te mai 
tângui, opreşte plânsul tău de jale. (între timp Iokasta a 
ieşit din palat.) 

IOKASTA 

Prietene, nădăjduiesc că nu îmi dai de ştire vreo 
năpastă. Doar n-a murit Eteokles, al cărui scut îl însoţeai, 
ca să-l fereşti de loviturile duşmane. Ce noutate ai sosit să 
îmi vesteşti? E mort feciorul meu sau este viu? Răspunde- 
mi. 

Vestitorul 

Trăieşte, nu mai tremura; fii fără teamă. 

IOKASTA 

Şi cum stau cele şapte porţi şi zidurile care-nconjură 
oraşul? Vestitorul 

Stau nepătrunse. Theba n-a fost cucerită. 

IOKASTA 

S-a războit cu lăncile argeilor? 

Vestitorul 

O luptă aprigă s-a dat. Ci Ares al kadmeilor a fost mai 
straşnic decât lăncile mykeniene. 

IOKASTA 

Fii binecuvântat! Dar, de la porţi, cum aţi respins 
armata argiană? Luptând din turnuri? Spune-mi. Bătrânul 
orb aşteaptă în palat şi vreau să-l bucur, vestindu-i 
mântuirea ţării. 


Vestitorul 

Când al lui Kreon fiu, cel mort pentru pământul 
<Thebei, stând pe un turn, şi-a-nfipt o spadă neagră în 
gâtlej, Eteokles a rânduit şapte batalioane cu căpeteniile 
lor la şapte porţi, să le păzească de oştirea argiană; a mai 
adaus călărimii călăreţi şi purtătorilor de scut hopliţi, să 
poată da degrabă ajutor acolo unde zidul ar fi fost 
primejduit. 

Din vârful citadelei am văzut, cu scuturile sale albe, 
armata argiană părăsind <colina> Teumesos; înaintă spre 
şanţ în fugă, apoi răzbi sub zidul Thebei. 

Peanul şi chemarea trâmbiţelor se-nălţau deodată de 
la ei şi, de pe metereze, de la noi. 

Întâi s-a năpustit la poarta Nouă242 un batalion 
zburlit de scuturi dese; în fruntea lui mergea 
Parthenopaios, fiul Atalantei, având pe pavăză emblema 
casei: figura maică-sii, vânătoriţa, săgetând mistrețul 
Altoliei243. 

Spre poarta lui Proitos244 se-ndrepta, ducând 
înjunghiate victime în car, prezicătorul Amphiaraos; el nu 
avea blazon trufaş, nici arme încărcate cu însemne. 

Asupra Porții lui Ogygos245 se ducea poruncitorul 
Hippomedon, pe scut avându-l drept emblemă pe 
atoatevăzătorul <Argos>246, pe cel cu trupul pestriţat de 
ochi, [din care unii se deschid la răsăritul astrelor şi se 
închid la asfinţitul lor, iar alţii dimpotrivă, cum s-a dovedit 
pe urmă, după moartea lui.] 

La Poarta lui Homolois247 era înfipt Tydeus, având 
pe pavăză un leu cu coama răvăşită; în mâna dreaptă, ca 
Titanul Prometheus248, ţinea o torţă, să dea foc cetăţii. 

lar Polyneikes, fiul tău, înainta grozav spre Poarta 
zisă a  Izvorului249; pe scutul lui erau înfăţişate 
sprintenele iepe potniade250; acestea, speriate, se cabrau, 
fiind mişcate printr-un mecanism dibaci, de dinăuntrul 


scutului, de sub mâner, atât de bine că păreau întărâtate. 

Şi altul, Kapaneus, nu mai puţin aprins în luptă decât 
Ares, dădea năvală să atace cu hopliţii lui Poarta 
Elektrei251; ferecătura de pe scutul său cu spatele de fier 
înfăţişa un fiu al Gliei, un Gigant, purtând pe umeri o 
cetate-ntreagă, pe care o smulsese, folosindu-se de 
pârghii, chiar din temelii, simbol a ceea ce urma să pară 
Theba. 

La cea de-a şaptea poartă era Adrastos; pe pavăza ce 
o ţinea cu braţul stâng se-ngrămădeau o sută de năpârci 
pictate, mândria Argusului, Hydra252, şi, dintre ziduri 
întărite, şerpii ridicau odraslele kadmeilor în fălci. 

Mi-a fost uşor să văd tot ce v-am depănat, în timp ce 
le duceam mai-marilor batalioanelor un ordin. 

Întâi ne-am hărțuit cu arcuri şi cu lănci, cu praştii ce 
loveau departe şi cu pietre253. Cum însă biruinţa înclina 
de partea noastră, Tydeus, cu fiul său254 deodată, strigă: 
«Fii ai lui Danaos, de vreţi să nu fiţi sfârtecaţi de lovituri, 
daţi iureş fără-ntârziere toţi asupra porţilor, ostaşi cu 
armament uşor şi călăreţi şi mânători de care!» 

Niciunul n-a stat lânced după strigătul acesta; 
cădeau grămezi cu capete însângerate. Ai fi putut să-i vezi 
pe mulţi de-ai noştri venind de-a rostogolul în țarină în faţa 
meterezelor şi dându-şi duhul. lar glia seacă se-adăpa cu 
sângele curgând. 

Atunci arkadianul, căci nu era argeu, feciorul 
Atalantei255, venind ca un vârtej asupra porţii a ţipat 
cerând: foc şi cazmale! să dărâme Theba. 

Însă pornirea lui este curmată de Periklymenos256, 
copilul zeului marin» care-i azvârle-n cap un bolovan, abia 
să-ncapă într-un car, o ieşitură smulsă de pe metereze. 

<Şi piatra> îi zdrobeşte blondul cap, îi sfarmă oasele 
la-ncheieturi şi îi însângerează faţa purpurie. El niciodată 
nu se va întoarce viu la maică-sa cu arc frumos, fata lui 


Mainalos257. 

Văzând c-am biruit la poarta-aceea, spre alta se 
îndreaptă fiul tău, iar eu îl însoțesc. <Şi-acolo> ataca 
Tydeus, cu luptătorii strânşi în jurul lui sub scuturi258, 
zvârlindu-şi  lăncile  etoliene în creasta  foişoarelor, 
descoperită, încât apărătorii noştri părăseau în fugă 
meterezele. Dar fiul tău i-adună, ca un vânător, şi-i 
rânduieşte iar la locul lor, pe ziduri. 

Pe urmă, după ce-am înlăturat acolo răul, ne grăbim 
spre altă poartă. 

Cât despre Kapaneus, cum să-i descriu turbarea? 
Ducând o scară lungă, el înainta să treacă zidul, fălindu-se 
că nici chiar Zeus, cu focul lui slăvit, nu l-ar împiedica să 
cucerească, din creştet pân’ la temelii, cetatea. Intr-astfel 
cuvântând, lovit de pietre, cu trupul ghemuit sub scut, el 
suie scara, treaptă şlefuită după treaptă. Dar tocmai când 
încălecase creasta zidului, îl nimiceşte fulgerul lui Zeus. 
Pământul bubuie, toţi se-nspăimântă. Şi de pe scară, [ca 
din praştie, îi sunt zvârlite membrele în risipire, coama 
spre Olympos şi sângele în pulbere, în timp ce braţe şi 
picioare se-nvârteau ca roata lui Ixion259]. Pe glie, ars de 
flăcări, cade leşul său. 

Când vede Adrastos că Zeus e duşmănos oştirii sale, 
aşază în afara şanţului armata argiană. 

La rându-le, ai noştri, desluşind în fulgerul trimis 
bunăvoința zeului, aruncă-n luptă care, călăreţi, hopliţi. Ei 
se avântă-n mijlocul argeilor şi bătălia se încinge. În toate 
părţile numai nenorociri: bărbaţii mor, se prăbuşesc din 
care, se sfarmă roţi, cad osii peste osii, cadavre se 
îngrămădesc peste cadavre. 

Şi astfel am împiedicat ruina turnurilor noastre până 
azi. lar soarta-acestei ţări în viitor atârnă doar de zei. 
Acum <tot> vreo divinitate a salvat-o. 

Corifeul 


Frumos este să birui. Dar dacă zeii au cumva un gând 
mai bun260, de-ar fi acesta să se împlinească spre norocul 
meu! 

IOKASTA 

E bine: zeii şi ursita ţin cu noi. Copiii mei trăiesc şi 
ţara e salvată. Dar bietul Kreon mi se pare c-a plătit pentru 
năpasta nunţii mele cu Oidipus: el şi-a pierdut feciorul, 
spre norocul Thebei şi spre jalea lui. 

Hai, povesteşte-mi mai departe. Ce au de gând acum 
să facă fiii mei? 

Vestitorul 

Nu duce grija celor ce urmează, căci pân-aici eşti 
fericită. 

IOKASTA 

Rostirea ta parcă-mi trezeşte-o bănuială. Tu eşti 
dator să-mi spui. 

Vestitorul 

Copiii tăi sunt vii. Ce ţi-ai dori mai mult? 

IOKASTA 

<Eu vreau> să aflu dacă voi avea noroc în viitor. 

Vestitorul 

Dă-mi drumul, nu-l lipsi pe fiul tău de mine, scutierul 
lui. 

IOKASTA 

Tu îmi ascunzi vreun dezastru, îl înveleşti în umbră. 
Vestitorul 

Eu nu vreau bucuria să ţi-o risipesc, vorbinducţi 
despre rele. 

IOKASTA 

(împotrivindu-se vestitorului, care încearcă să plece) 

Nu-mi vei scăpa, decât poate zburând prin aer. 

Vestitorul 

Aiai! de ce nu m-ai lăsat să plec îndată ce ţi-am dat o 
veste bună? De ce să-ţi fiu un crainic de nenorociri? Cei 


doi feciori ai tăi se pregătesc, respingătoare îndrăzneală, 
să se lupte între ei261, răzleţi de cele două oşti. Le-au spus 
aceasta şi celor din Argos şi celor din Theba. De n-ar fi 
spus-o niciodată! 

A început Eteokles, din înălţimea turnului unde 
stătea, după ce poruncise luptătorilor să tacă. 

[El zise: «Căpitanilor helleni, cei mai aleşi dintre dan 
ai, careaţi venit aici, şi voi, kadmeilor, să nu vă daţi nici 
pentru Polyneikes vieţile, nici pentru mine. Voind să vă 
scutesc de-ameninţareaaceasta, am să-l înfrunt pe frate- 
meu în luptă singur eu. De-l voi ucide, numai eu voi 
stăpâni palatul, de voi fi biruit, îi las cetatea. Argeilor, să 
încetaţi a vă mai bate, întoarceţi-vă-n ţara voastră, nu vă 
lăsaţi în locurile astea vieţile. La fel şi voi <thebanilor>, 
popor al Semănaţilor, destule sunt cadavrele ce zac pe 
jos.» 

N-a cuvântat mai mult, şi Polyneikes, feciorul tău, 
ţâşnind din rânduri, i-a încuviinţat rostirea. Toţi cei din 
Argos au bătut din palme, precum şi cei din Theba, 
arătând că socotesc ieşireaaceasta dreaptă. 

Odată încheiată înțelegerea, s-au închinat 
prinoase262 şi căpitanii, între cele două-armate, s-au legat 
prin jurământ să o respecte. 

Pe loc cei doi războinici tineri, fiii tăi, şi-acoperă cu 
armele  de-aramă trupul. Prietenii le-ajută să se 
împodobească, elita Semănaţilor pe înainte-stătătorul ţării 
noastre iar fruntea fiilor lui Danaos pe celălalt. Ei se ţin 
drepţi, strălucitori, cu feţe neschimbate, întărâtaţi să dea 
năvală, cu lancea-n mână, unul către altul. 

Prietenii le stau în preajmă şi astfel îi îndeamnă din 
cuvinte: «De tine-atârnă, Polyneikes, să înalţi trofeu, un 
idol al lui Zeus263 şi să îmbraci în slavă numele de Argos!» 
lar alţii lui Eteokles: «Acuma vei lupta pentru cetate, 
acuma biruie frumos şi stăpâneşte sceptrul!» 


Cu astfel de cuvinte îi asmuţeau la luptă. 

Prevestitorii junghiară oi, şi urmăreau mişcarea 
focului, şi despicările, şi moliciunea lui - semn rău! - şi 
vârful flăcării, ce tălmăceşte, din două una, când izbândă, 
când înfrângere264. (Adresându-se lokastei.) 

Ei bine! dacă ai mijloace de folos, cuvinte iscusite şi 
descântece fermecătoare, pleacă! întoarce-ţi fiii de la 
fioroasa bătălie. Deoarece primejdia e mare şi e de groază 
preţul cânfruntăriix 

Te-aşteaptă grele lacrimi, dacă-n aceeaşi zi vei fi 
lipsită de cei doi feciori. (Mesagerul iese. Iokasta se 
întoarce spre palat şi işi strigă fiica.) LOKASTA 

leşi, Antigona, fata mea, în faţa casei! Nu-i timp să 
zăboveşti acum în dansuri şi-n <alte>  feciorelnice 
răsfăţuri, căci iată rânduiala zeilor. Doi luptători, cei mai 
de seamă, fraţii tăi, spre moarte se îndreaptă. Cu mine 
împreună, împiedică-i să moară fiecare prin braţul 
celuilalt. 

ANTIGONA (ivindu-se în poarta palatului) 

Ce nouă lovitură, mamă care m-ai născut, ne va 
zdrobi? De ce strigi astfel înaintea casei? 

Iokasta 

Fiica mea, viața fraților tăi s-a isprăvit. 

Antigona 

Ce spui? 

Iokasta 

Se vor lupta doar ei, unul cu celălalt. 

Antigona 

Vai, mamă, ce-mi vei spune <încă>? 

Iokasta 

Nimic plăcut, urmează-mă. 

Antigona în ce loc? Părăsind odaia-mi de fecioară? 

Iokasta 

Acolo, printre luptători. 


Antigona 
<Să ies> în faţa gloatei? Mi-e ruşine. 


Iokasta 

Chiar ai de ce să-ți fie. 
Antigona 

Ce trebuie să fac? 

Iokasta 

Să potoleşti gâlceava fraților. 
Antigona 

Dar, mamă, cum? 

IOKASTA 

Căzând cu mine la genunchii lor. 
Antigona 


Condu-mă între cele două oşti, nu trebuie să 
zăbovim. Iokasta 

Grăbeşte-te, grăbeşte-te, fiica mea. Dacă-mi voi 
întâlni feciorii înaintea luptei, voi mai rămâne să-mi duc 
traiul în lumină, dar dacă au murit, mă voi uni cu ei în 
moarte. (Iokasta şi Antigona pleacă în mare grabă.) 

Corul 

S t.ro fă Aiai! mai! 

Ne tremură inima înfiorată, ne tremură. 

Carnea noastră e năpădită de milă, de milă pentru 
sărmana lokasta. 

Care din fiii săi va face să curgă sângele celuilalt? 

Io, chinuri! 

Io, Zeus! Io, Glie! 

Care din ei <va lovi> gâtlejul fratelui său, viaţa 
fratelui său, printr-un scut năclăit de sânge? 

Nefericite suntem, nefericite! 

Care din doi va pieri? 

Peste cadavrul căruia vor răsuna tânguirile noastre? 

Antistrofă Vai, Glie, vai, Glie! două fiare sălbatice, 
suflete ucigătoare, ţâşni-vor cu lăncile-n mâini să năruie 


trupul, să năruie leşul duşmanului însângerat. 

Nefericiţii, de ce au ţinut să se lupte, răzleţi, între ei? 

Cu voci barbare vom plânge <ţipând> şi vom geme, 
cântecul morţilor îl vom boci peste cadavrele lor. 

Ucigaşă, ursita se-apropie. 

Sabia va hotări viitorul. 

Măcelul acesta de neocolit l-au urzit Erinyile. 

Corifeul 

Dar, iată-l văd venind pe Kreon, mohorât; înaintează 
spre palat. Să încetăm a ne mai tângui. (Intră Kreon, 
însoţit de o mică gardă.) 

Kreon 

Vai mie, ce să fac? Să lăcrimez şi să suspin de mila 
mea, sau pentru Theba, pe care o cuprinde un nor atât de 
sumbru de parcă-i scufundată în Acheron? 

Feciorul meu s-a prăpădit, mort pentru ţară. El s-a 
ales cu un renume nobil, eu cu suferinţă. L-am scos acum 
din peştera dragonului, purtându-l cu evlavie în braţe, 
sărmanul, junghiat de sine însuşi. Răsună vaiere în tot 
palatul. 

Iar eu venit-am, biet bătrân, s-o caut pe Iokasta, sora 
mea bătrână, să-mi spele şi expună fiul care nu mai 
este265. Cei vii au datoria să cinstească morţii şi să aducă 
astfel închinare zeului subpământean. 

Corifeul 

Iokasta a ieşit din casă, Kreon, şi-o însoţeşte 
Antigona, fata ei. Kreon în ce loc? S-a mai întâmplat vreun 
necaz? Răspunde-mi. Corifeul 

Aflase că feciorii săi urmau să se înfrunte, doar ei 
doi, cu sabia şi scutul pentru casele regeşti. 

Kreon 

Ce spui? Eu, îngrijindu-mă de cele cuvenite copilului 
meu mort, nu am putut să aflu nicio ştire nouă. 

Corifeul 


Dar sora ta este plecată mai de mult. Eu cred că 
lupta fraţilor, pe viaţă şi pe moarte, Kreon, s-a sfârşit. 

Kreon 

Vai mie! Desluşesc dovada în ochiul şi în faţa 
mohorâtă a unui vestitor ce <tocmai> vine. El ne va da de 
ştire ce s-a întâmplat. (Intră, gâftind, al doilea vestitor.) 

Vestitorul266 

O, sărman de mine! Cum să vă vorbesc? Cu ce 
cuvinte? Kreon 

Vai de noi! Mâhnit preludiu are povestirea ta! 

Vestitorul 

O, sărman de mine, iarăşi! Mari nenorociri vestesc. 

Kreon 

Alte rele decât cele întâmplate! Ce vorbeşti? 

Vestitorul 

Nu mai văd lumina, Kreon, copiii surorii tale. 

Kreon 

Aiai! Ce mare suferinţă pentru mine şi cetate! 

Aflat-aţi vestea, case ale lui Oidipus? 

Feciorii lui s-au stins, răpuşi de-aceeaşi soartă. 

Corifeul 

Ar plânge şi palatul, de ar putea-nţelege. 

Kreon 

Aleu, cele mai crâncene năpaste! 

Aleu, sărman de mine, câte rele! 

Cât sunt de urgisit! 

Vestitorul 

De-ai şti ce alte rele li s-au adăugat! 

Kreon 

Cum ar putea fi şi mai crunt destinul meu! 

Vestitorul 

lokasta-i moartă, sora ta, odată cu cei doi feciori. 

CORIFEUL (îndemând Corul) 

Purcedeţi a vă tângui, purcedeţi. 


Cu albe mâini loviţi-vă în creştet. 

Kreon 

S-a isprăvit, biata Iokasta, viaţa ta şi căsnicia ta, 
urmare a enigmelor <cumplitei> Sphinx! 

Cum s-au luptat şi s-au ucis cei doi feciori din pricina 
blestemelor tatălui lor? Să nu-mi ascunzi nimic! 

Vestitorul 

Izbânzile din faţa turnurilor le cunoşti. Nu-i zidul 
împrejmuitor aşa departe încât să nu ştii tot ce s-a- 
ntâmplat <acolo>. 

Când s-au împodobit cu armele de-aramă, feciorii 
fostului monarh s-au aşezat la mijloc între cele două- 
armate, aceşti conducători de oşti, aceste căpetenii, să se 
măsoare într-o luptă numai între ei. 

Privind spre Argos, Polyneikes se rugă: «Slăvită 
Hera, sunt al tău, de când prin nuntă m-am unit cu a lui 
Adrastos fiică şi locuiesc în ţara ta267. Îngăduie-mi să-l 
pierd pe frate-meu, şi-n sângele potrivnicului să-mi 
scufund biruitoarea <mână> dreaptă!» 

El îi cerea cununa cea mai ruşinoasă: uciderea de 
frate. Cutremuraţi de-asemenea nenorocire, mulţi se uitau, 
cu ochii-nlăcrimaţi, unii la alţii. 

Eteokles, întors spre templul <închinat> Athenei cea 
cu pavăza de aur, se rugă <şi el>268: «Fiică a lui Zeus, dă 
mâinii mele gloria de-a împlânta în pieptul fratelui meu 
spada, cu însuşi braţul meu <s-o-nfig> şi să-l ucid pe cel 
venit să-mi pustiască ţara!» 

Apoi, când s-a-nălţat precum o torţă chemarea 
trâmbiţei tyrrheniene269, semnalul de începere a luptei, 
au alergat năprasnic unul către altul. 

Ca doi mistreți care-şi ascut colții sălbatici, ei s-au 
ciocnit, şi barba le mustea de spumă; săreau cu lăncile, dar 
ghemuiţi sub scuturile lor rotunde, pentru ca fierul, 
lunecând, să nu-i lovească. Dacă vedea unul din ei că faţa 


celuilalt ieşea-n afara scutului, îşi îndrepta acolo lancea, 
să-l nimerească înainte de a se feri. Dar ei ştiau să îşi 
ascundă ochii după găurile pavezei, făcând zadarnică 
mişcarea suliţei dușmane. 

Şi martorii mai mult decât făptaşii asudau din greu, 
atât erau pentru prieteni de îngrijoraţi. 

Eteokles îndepărtând o piatră cu piciorul, deoarece-l 
împiedica, îşi scoate gamba de sub scut. <îndată> 
Polyneikes se repede-asupra lui, văzând un loc unde putea 
lovi cu fierul, şi îi înfige-n gambă suliţa-argiană. Armata 
fiilor lui Danaos înalţă strigăt de victorie>. 

Atunci Eteokles, deşi rănit, cum umărul lui 
Polyneikes se descoperise, i-aruncă lancea cu putere-n 
piept, spre bucuria cetăţenilor kadmei, şi vârful suliţei se 
frânge. Dar cum nu mai putea să-şi folosească lancea, 
îndărăptează cu un pas, înşfacă un pietroi, l-azvârle şi 
sfărâmă sulița lui Polyneikes. 

De-acuma lupta dar> e cumpănită, fiind lipsiţi de 
lance amândoi. Atunci şi-apucă săbiile de mâner, se-atacă 
de aproape, scut ciocnindu-se de scut, fac mare larmă şi 
se-nvârt unul în jurul altuia. 

Şi iată că Eteokles se foloseşte de un şiretlic 
thessalian270. El se desprinde din primejdia-ncleştării, îşi 
trage înapoi piciorul stâng, proteguindu-şi pântecele-n 
faţă, apoi piciorul drept şi-l mută înainte, străpunge 
ombilicul celuilalt cu spada şi-o-mplântă până la vertebre. 

Se-ndoaie într-o parte şi spre pântec bietul 
Polyneikes, se năruie într-un şuvoi de sânge. 

Eteokles, crezând c-a biruit, că lupta-i câştigată, 
aruncă spada pe pământ şi-ncepe să-şi despoaie fratele cu 
îndârjire, nemaigândindu-se la sine. Aceasta l-a pierdut. 
Căci Polyneikes încă răsufla puţin şi în căderea lui fatală 
îşi păstrase spada. El o ridică anevoie şi, cu toate că era 
surpat, o-nfige în ficatul lui Eteokles. 


Muşcând ţărâna, prăbuşiţi alături, n-au dobândit 
victoria niciunul. 

Corifeul 

Vai, vai, eşti copleşit de rele şi te plâng, Oidipus! Se 
pare că un zeu ţi-a împlinit blestemul. 

Vestitorul N 

Ascultă încă un adaos de năpaste. In clipele când cei 
doi fii căzuţi se despărțeau de viaţă, soseşte mama lor, 
nefericita, [cu fiica sa, în mare grabă]. Văzând că sunt 
răniți, loviti de moarte, ţipă-nalt: «Copiii mei, vin prea 
târziu în ajutorul vostru!» 

Se prăvăleşte, rând pe rând, asupra lor, cu lacrimi şi 
cu bocete, plângându-se că în zadar i-a alăptat. 

Şi Antigona i se-alătură, strigând: «Sprijinitori ai 
bătrâneţii mamei, nu v-a păsat de nunta mea, fraţi 
multiubiţi271!» 

Eteokles, regele nostru, în timp ce îi scăpa din piept 
suflarea dureroasă a morţii, îşi aude mama, cu mâna rece o 
atinge, fără să poată îngăima o vorbă; doar ochii lui în 
lacrimi îi grăiesc şi îi mărturisesc iubirea. 

Dar Polyneikes încă respira; privindu-şi sora şi 
bătrâna mamă, spune: «Eu, mamă, sunt sfârşit. De tine-mi 
este milă, de sora mea şi de-al meu frate mort. Îmi era 
drag, şi el a devenit duşmanul meu, dar tot îmi este drag. 
Îngroapă-mă în glia părintească, mamă, şi tu, de-asemeni, 
Antigona, şi potoliţi cetatea mâniată, ca să primesc măcar 
atâta din pământul părintesc, în locul caselor ce le-am 
pierdut. Închide-mi, mamă, pleoapele cu mâna ta!» 

A tras el însuşi mâna ei pe ochii lui. «Rămâi cu bine! 
Iată, mânconjoară bezna!» 

Şi amândoi s-au stins din viaţă în acelaşi timp. 

Dar când Iokasta vede-acest prăpăd, răzbită de 
durere, smulge unuia din leşuri spada şi săvârşeşte-o faptă 
fioroasă: prin gât, la mijloc, îşi împlântă fierul, se-ntinde 


între multiubiţii săi feciori, îi strânge-n braţe pe-amândoi, 
şi moare. 

Atunci poporul se ridică şi se ceartă: noi susţineam c- 
a biruit stăpânul nostru, ei că ea biruit> al lor. Gâlceava 
bântuia şi între căpetenii: unii arătau că Polyneikes a lovit 
cu sulița întâiul, iar ceilalţi că, duşmanii fiind morţi, 
victoria nu-i aparţine nimănui. 

Intr-asta Antigona s-a îndepărtat de oşti. 

Atunci cu toţii au sărit la arme. Din fericire oamenii 
lui Kadmos, mai prevăzători, stătuseră cu scuturile lângă 
ei272. Şi-au năvălit peste argei năprasnic, mai înainte să 
se poată înarma oştirea lor. Niciun potrivnic nu le ţine 
piept, se umple câmpul de fugari şi curge sângele din 
morţii care cad cu miile sub lănci. 

Când câştigăm victoria, unii din noi înalţă, ca trofeu, 
un idol al lui Zeus273, în timp ce alţii jefuiesc cadavrele 
argeilor de scuturi; <pe urmă> prada o trimitem între 
ziduri. lar alţii se-ngrijesc de morţi şi-aduc aici, cu 
Antigona, trupurile lor, să plângă după ei prietenii. 

Pentru cetatea noastră luptele s-au încheiat în chipul 
cel mai norocos dar şi în cel mai fără de noroc. (Pleacă.) 

Corifeul 

Acum eu cunosc, şi nu doar din auzite, prăpădul 
acestei case: 

privesc trei cadavre în preajma palatului. 

O singură moarte le-a hărăzit unui veac de-ntuneric. 

(Intră în scenă alaiul funerar, însoţit de Antigona. 
Trupurile lokastei şi ale fiilor ei sunt purtate de luptători.) 

Antigona 

Eu nu mai acopăr cu văl gingaşul meu obraz umbrit 
de bucle şi nu mă sfiesc de roşeaţa ce-mpurpurează, sub 
pleoape, faţa mea feciorelnică, ci mă avânt, precum o 
bakehantă a morţilor, azvârlindu-mi departe legătura din 
păr, lăsându-mi să-mi fâlfâie rochia de culoarea şofranului, 


ca să conduc, îndelung gemând, alaiul funebru274. 

Aiai! Polyneikes, numele ţi-a fost pe potrivă 275! 

Vai mie! pentru năpasta Thebei! 

Gâlceava ta încetase a fi gâlceavă, ci un lanţ de 
omoruri, care au dus la pieire casa noastră înecată în 
sânge cumplit, înecată în sânge lugubru. 

Ce cântec de însoţire voi suspina, ce tânguire 
melodioasă, după atâtea vărsări de lacrimi, ah! casă, casă, 
aducând cele trei cadavre de-un sânge, mama şi fiii, o 
desfătare pentru Erinys? 

Căci ea prăbuşi în ruină acest lăcaş, de când Oidipus 
a dezlegat <enigma> în versuri de nedezlegat a sălbaticei 
Sphinx, a cântătoarei dihănii, pe care <apoi> a ucis-0276. 

Vai mie! tată, cine, hellen sau barbar, din nobilii tăi 
strămoşi, făptură de-o <singură> zi, a mai pătimit asemeni 
dureri iscate din nenorociri sângeroase şi răsunătoare? 
Sărmana de mine! 

Amarnic jeleşte glasul meu! 

Ce zburătoare oprită pe-o creangă din vârful unui 
stejar sau al unui brad, mamă lipsită de pui, va-nsoţi cu 
plânsetul ei suferinţa mea? 

Cântare de jale277 suspin dinainte despre pustiul în 
care-mi voi trece viaţa, risipind şuvoaie de lacrimi. 

Cui să-i închin mai întâi prinosul pletelor mele 
smulse278? 

Mamei ce m-a hrănit cu lapte din sânii săi, sau 
fraţilor mei răposaţi, schilodiţi de cumplite răni? 

Otototoi! Părăseşte-ţi casă, vino aici, <bâjbâind> cu 
ochii nevăzători, bătrânul meu tată, arată-ţi, Oidipus, 
vechimea năpăstuită, tu, care stând în palat cu privirile-n 
negura beznei, trăieşti copleşit de cazne îndelungate. 

Ai auzit, o, tu, care-ţi plimbi prin curte, ici-colo, paşii 
bătrâni sau zaci, urgisitule, în aşternut? 

(Pe poarta palatului iese fostul rege, orb, sprijinindu- 


se într-un toiag.) 

Oidipus 

De ce m-ai făcut, fecioară, să ies la lumină, 
sprijinindu-mi în bâtă mersul orb? 

M-ai scos din odaia întunecoasă, unde zăceam, 
lăcrimând atât de sfâşietor, pe mine, căruntul, ce nu sunt 
decât o nălucă iscată în aer, un mort din adâncul lui Hades, 
un vis aripat? 

Antigona 

Tată, eu îţi voi da o veste cumplită. 

Feciorii tăi nu mai văd lumina, la fel nici soţia, care, 
în preajma toiagului tău, trudea mereu să-ţi călăuzească 
paşii orbi, vai nouă, părinte al meu! 

OIDIPUS 

Vai mie, ce-mi este dat să îndur! 

Am pentru ce să mă vaier, să urlu. 

Trei suflete, cum, prin voinţa cărei sorţi au părăsit 
lumina <zilei>, copilo? Vorbeşte! 

Antigona 

Fără mustrare sau bucurie perfidă, ci cu durere 
adâncă ţi-o spun: daimonul răzbunător al tău, aducând cu 
sine povară de săbii, foc şi luptă fără cruţare, s-a năpustit 
peste fiii tăi, vai, tată279! 

OIDIPUS 

Aiai! 

Antigona 

Pentru ce te tângui? 

OIDIPUS 

Copiilor! 

Antigona 

Eşti copleşit de dureri. 

Dar dacă, putând să mai vezi carul soarelui tras de 
patru cai, ţi-ai purta peste leşuri licărul ochilor? 

OIDIPUS 


Năpasta copiilor mi-ai desluşit-o. 

Dar nefericita-mi soţie prin ce uneltire a sorții s-a 
prăpădit, copilo? 

Antigona 

Faţă cu toţi, plângând şi gemând, alerga rugătoare, 
să le arate fiilor săi un sân rugător280. 

La Poarta Elektra, mama-şi găsi copiii în pajiştea 
plină de lotos281 

cu armele-n mâini, luptând laolaltă, ca nişte lei din 
acelaşi bârlog; erau vătămaţi de moarte şi sângele lor se 
uscase, libaţie cruntă, vărsată de Ares 282, primită de 
Hades. 

<Atunci>, luând de la morţi o spadă de-aramă, şi-o 
înfipse în carne, şi, pradă durerii sale de mamă, se prăbuşi 
pe <cadavrele> fiilor. 

Toate năpastele, tată, au fost grămădite azi peste 
casa noastră de zeul ce-a dus la-mplinire aceste-ntâmplări. 

Corifeul283 

Această zi vesteşte casei voastre <încă> mult amar. 
De-ar fi în viitor mai norocoasă! 

Kreon 

Acuma încetaţi a vă mai tângui. E timpul să ne 
îngrijim de funeralii. Iar tu, ascultă-mi vorbele, Oidipus. 

Ocârmuirea-acestei ţări, Eteokles, feciorul tău, mi-a 
dat-o mie şi i-a lăsat lui Haimon zestre pentru nuntă şi 
patul fetei tale, Antigona. 

Eu, prin urmare, nu-ţi îngădui să mai locuieşti în 
ţară. Căci Teiresias limpede a spus: de vei rămâne în acest 
meleag, cetăţii nu-i va merge bine niciodată. Deci pleacă. 
Nu-ţi spun asta ca să te jignesc şi nici din duşmănie; mă 
tem că daimonul răzbunător legat de tine ar putea s-abată 
iar nenorocire peste Theba. 

OIDIPUS 

O Soartă, ce nefericit m-ai plăsmuit de la obârşie! Un 


oropsit, cum n-a fost altul plăsmuit la fel! Din pântecele 
mamei încă nu ieşisem la lumină, nici nu fusesem încă 
zămislit, când Laios a primit de la Apollon prezicerea că-mi 
voi ucide tatăl. Cât sunt de urgisit! 

Apoi, când m-am născut, părintele, semănătorul meu, 
a vrut la rândul lui să mă omoare, luându-mă drept un 
duşman, căci el urma prin braţul meu să piară. Şi m-a 
trimis, prunc doritor de sânul mamei, să fiu nenorocită 
hrană pentru fiare, dar iată că am fost salvat. 

Mai bine s-ar fi scufundat în Tartaros, în hăul fără 
fund, <întregul> Kithairon. Nu m-a lăsat să pier şi-am fost 
silit de Soartă să-i slujesc unui stăpân, lui Polybos. 

Pe urmă, după ce l-am omorât pe tata, sărman de 
mine, am intrat în patul bietei mele mame. Şi am prăsit 
copii ce-mi erau fraţi, pe care i-am pierdut, căci moştenind 
blestemele lui Laios, le-am trecut asupra lor284. Nu eram 
eu atât de fără minte încât să pun la cale, neîmpins de 
vreun zeu, orbirea mea şi pierderea fiilor mei. 

Şi-acum ce să mă fac, sărman de mine? Ce călăuză 
îmi va însoţi piciorul orb? Iokasta, moartă? Da, de-ar fi 
trăit, sunt sigur că ar fi făcut-o. Perechea celor doi feciori 
ai mei? Dar ei s-au săvârşit. Mai am destulă tinereţe-n 
mine ca să-mi păstrez de unul singur> viaţa? Cum aş 
putea? 

De ce ţii, Kreon, cu atâta îndârjire, să mă pierzi? Căci 
mă vei omori, dacă m-alungi din ţară285. Totuşi, eu n-am 
să-ţi înfăşor cu braţele-mi genunchii286, nevrând să par 
slugarnic. Oricât aş fi de oropsit, nu voi trăda nicicând 
noblețea stirpei mele. 

Kreon 

Da, eşti îndreptăţit să nu-mi cuprinzi genunchii, 
pentru că tot nu ţi-aş îngădui să locuieşti aici. 

Cât despre <fraţii> morţi, pe unul trebuie să-l ducem 
cu evlavie-n palat. Pe celălalt, leşul lui Polyneikes, care-a 


venit cu ajutor străin să pustiască patria, zvârliţi-l, 
neînmormântat, dincolo de hotarele ținutului cthebanx 

Voi da de ştire tuturor kadmeilor: «Oricine ar fi prins 
încununând acest cadavru sau învelindu-l cu ţărână, va fi 
la moarte osândit. Neplâns, fără mormânt, acesta să 
ajungă pradă pentru păsări 287.» 

Tu, Antigona, încetează bocetele pentru cei trei morţi 
şi intră în palat, ca să aştepţi, fecioară, apropiata zi când 
te vei însoţi cu Haimon. 

Antigona în ce noian de rele, tată, am căzut! Pe tine, 
vai, te plâng mai mult decât pe morţi. Nu-i niciun nenoroc 
care să nu te fi împovărat; erai sortit să fi năpăstuit de-a 
pururi, tată. 

Dar te întreb pe tine, rege nou, [de ce-mi jigneşti 
părintele, gonindu-l în exil?] De ce-ai scornit o lege pentru 
un mort nefericit? Kreon 

A fost voinţa lui Eteokles, n-a fost <voinţa> mea. 


Antigona 

Voinţă fără noimă, şi e nebun cel care o urmează. 

Kreon 

Cum? Nu e drept să împlineşti poruncile primite? 
Antigona 

Deloc, dacă poruncile sunt ticăloase şi greşit rostite. 

Kreon 

Nu-i oare drept să azvârlim la câini acest cadavru? 
Antigona 

O astfel de dreptate-ar fi nelegiuită. 

Kreon 

Ba nu; el, din prieten, s-a făcut duşmanul Thebei. 

Antigona 

N-a ispăşit oare destul prin soarta lui? 

Kreon 


Osânda lui va fi lipsirea de mormânt. 
Antigona 


Ce vină are? îşi cerea doar partea lui de moştenire. 

Kreon 

Acest bărbat nu va avea mormânt <aici>, să ştii! 

Antigona 

Am să-l îngrop, cu toate că cetatea se opune. 

Kreon 

Ai să te-ngropi cu el, deci, şi pe tine, lângă cadavrul 
lui. Antigona 

Este de laudă ca doi ce se iubesc să zacă laolaltă. 

Kreon (servitorilor) 

Luaţi-o, duceţi-o în casă! 

Antigona 

Nu, n-am să mă despart de trupul lui lipsit de viaţă. 

Kreon 

Dar hotărârea sorții este împotriva ta, fecioară. 

Antigona 

O altă hotărâre poruncește: să nu-i jignim pe morţi. 

Kreon 

Nimeni să nu-l acopere vreodată cu ţărână! 

ANTIGONA (arătând cadavrul lokastei) în numele 
lokastei, maică-mea, rogu-te, Kreon! 


Kreon 

Zadarnic te căzneşti, căci nu vei dobândi nimic. 
Antigona 

Ah! barem lasă-mă să-i spăl cadavrul... 

Kreon 

Ai săvârşi un lucru neîngăduit în Theba. 
Antigona 

„„„şi rănile cumplite să i le înfaş. 

Kreon 

Nu-i voie să-i închini acestui mort nicio cinstire. 
Antigona 


(aplecându-se peste trupul lui Polyneikes) 
Măcar să te sărut pe gură, <frate> drag. 


Kreon 
Cu-atâtea tânguiri, fereşte-te să nu atragi asupra 


nunţii tale vreo nenorocire. 


Antigona 

Tu crezi că voi trăi numai spre a nunti cu fiul tău? 
Kreon 

N-ai încotro. Unde poţi merge ca să scapi de 


aşternutul lui? Antigona 


Atunci mă voi purta, în noaptea nunţii, ca o 


Danaidă288. Kreon (lui Oidipus) 


ţara! 


Vezi unde duce îndrăzneala ei sfruntată? 

Antigona (apucând o spadă) 

Să-mi fie martor fierul ăsta, mă jur pe spada asta. 
Kreon 

De ce te-mpotriveşti cu îndârjire nunţii? 

Antigona 

Doresc să-mpart exilul cu bietul meu părinte... 

Kreon 

E şi mărinimie în tine şi sminteală. 

Antigona 

„„„să mor cu el odată, de vrei să afli totul. 

Kreon 

Mergi, nu <vreau> să-mi ucizi copilul. Părăseşte-mi 
(Kreon şi însoțitorii lui înarmaţi intră în palat.) 
Oidipus 

Te binecuvântez, copilă, pentru zelul tău. 

Antigona 

De m-aş căsători, te-ai duce singur, tată, în exil. 
Oidipus 

Rămâi aci, fii fericită, eu cu răbdare-mi voi purta 


amarul. Antigona 


Şi cine se va îngriji de tine, tată, cum eşti orb? 
Oidipus 
Căzând unde va hotărî destinul, eu voi rămâne pe 


pământ. Antigona 

Ce-a devenit Oidipus, dezlegătorul de enigme? 

Oidipus 

S-a stins: doar într-o zi a dobândit domnia, doar într- 
o zi a fost răpus. 

Antigona 

Nu trebuie să mă împărtăşesc din pacostele tale? 

OIDIPUS 

Nu-i cuvenit ca o fiică să-şi urmeze tatăl orb între 
străini. Antigona 

Ba da, când este virtuoasă, înnobilează şi exilul, tată. 
OIDIPUS 

Acuma du mă barem s-o ating pe maică-ta. 

Antigona 

Aici, bătrâna-ţi mână să atingă scumpa ei făptură. 

OIDIPUS 

Năpăstuită mamă, biata mea soţie! 

Antigona 

Ea zace, vrednică de milă: au copleşit-o toate relele 
deodată. OIDIPUS 

Dar unde zac Eteokles şi Polyneikes fără viaţă? 

Antigona 

Aici, întinşi alături, unul lângă altul. 

OIDIPUS 

Pe chipurile lor fără noroc aşază-mi mâna oarbă. 

Antigona Atinge-ţi fiii morţi cu mâna, iată! 

OIDIPUS 

Ah! trupuri dragi! Fii oropsiţi ai unui oropsit părinte! 
Antigona 

O, Polyneikes, nume sufletului meu atât de scump! 

OIDIPUS 

Acum, copila mea, se împlineşte profeția lui Loxias. 
Antigona 

Ce profeție? ce năpastă nouă îmi vei spune? 


OIDIPUS 

Că vom ajunge la Atena, pribegind, şi-acolo voi muri. 

Antigona în care adăpost din Attika vei fi primit? 

OIDIPUS 

În sfântul Kolonos289, sălaşul zeului ce ocroteşte 
călăreţii290. Să mergem dar. Vino şi-ajută-ţi tatăl orb, dacă 
doreşti să-mparţi cu el exilul. 

ÎNTIGONA (apropiindu-se de părintele său) 

Purcede-n exilul nemernic; întinde-mi, mâna iubită, 
bătrânul meu tată, lasă-te călăuzit de mine, ca o corabie 
călăuzită de vânt. 

(Apucând mina Antigonei, amândoi pornesc încet pe 
drumul exilului.) OIDIPUS 

lată, purced la drum, copilă, îndreaptă-mi paşii, 
sărmano! 

Antigona 

Sunt oropsită, într-adevăr, între toate fecioarele 
Thebei. 

OIDIPUS 

Unde să-mi sprijin piciorul becisnic? întinde-mi 
toiagul, copilă. 

Antigona 

Aici, aici urmează-mă! 

Aşază-ţi piciorul aici, aici, tu care nu ai mai multă 
putere decât un vis. 

OIDIPUS 

Io, io! surghiun urgisit între toate! 

Să fiu alungat din patrie la bătrâneţe! 

Io, io! suferinţe cumplite, cumplite! 

Antigona 

De ce suferinţele? 

De ce-mi mai invoci suferinţele? 

Dreptatea nu-i vede pe ticăloşi, nu pedepseşte 
sfruntările oamenilor291. 


OIDIPUS 

lată-mă, unde-am căzut, eu care săltasem pân’ la- 
nălţimea cerească a unei ştiinţe învingătoare, aflând 
răspuns la enigma de  nedezlegat a Fecioarei 
<Sphinx> 292. 

Antigona 

Aminteşti de Sphinx şi de gloria ta. Încetează să mai 
pomeneşti noroacele tale trecute. 

Te-aşteaptă amarnice patimi: fuga din patrie, tata, şi 
moartea, dar cine să ştie unde? 

<lar eu> voi lăsa după mine în lacrimi atâtea 
prietene tinere, şi voi pleca departe de părintească glie, să 
petrec, rătăcind, o viaţă nepotrivită unei fecioare. 

OIDIPUS 

Ah! suflet ales! 

Antigona 

Gloria mea se trage din năpastele tale. Sărmana de 
mine, <mă tângui> pentru jignirile-ndurate de tine şi de 
Polyneikes293. 

El e zvârlit din casă, leş lipsit de mormânt. Dar, tată, 
chiar dacă-ar fi să mor, am să-l culc în pământ pe ascuns. 

OIDIPUS 

Ia-ți bun rămas de la cele de-o vârstă cu tine. 

Antigona îmi ajung tânguirile mele. 

OIDIPUS 

Mergi să te rogi la altare! 

Antigona 

<Altarele> s-au săturat de năpastele mele. 

OIDIPUS 

Du-te să-l afli barem pe Bromios şi sanctuarul, în care 
nu se pătrunde, din munţii Menadelor294! 

Antigona 

<De dragul lui> Bromios m-am îmbrăcat cândva cu 
nebrida şi-am dănţuit pe munţi la sărbătoarea sfântă a 


Semelei. 

Dar în schimbul cinstirii zeilor n-am dobândit vreo 
răsplată. 

OIDIPUS 

Cetăţeni vestiți ai Thebei, iată-mă, eu sunt Oidipus, 
care-a tâlcuit enigme şi era în vârful slavei, care singur a 
pus capăt necuratei, crudei Sphinx. Acum sunt gonit din 
ţară, umilit, vrednic de milă. Dar la ce slujesc atâtea 
bocete şi tânguiri? 

Omul e dator să-ndure hotărârile divine! 

(Antigona şi Oidipus ies din scenă.) 

Corul 

O, sfântă, mărită Victorie295, întocmeşte-ne viaţa şi 
nu înceta să aşezi cununi pe frunţile noastre! 

RUGĂTOARELE 

(în ordinea intrării în scenă) 

AITHRA, mama lui Theseus. 

CORUL femeilor argiene. 

THESEUS, regele Atenei. 

ADRASTOS, regele Argosului. 

UN CRAINIC. 

UN VESTITOR. 

EUADNE. 

IPHIS, tatăl Euadnei. 

COPIII celor şapte căpetenii. 

ATHENA. 

Războinici, slujitoare, slujitori. 

Drama se desfăşoară la Eleusis, în câmpia Atticei, 
unde se celebrau misteriile marilor zeițe chtoniene 296. În 
fundul scenei se află templul Demetrei şi o stâncă mai 
înaltă decât acoperişul acestuia. În faţa templului, un altar, 
la care regina Aithra, în straie de sărbătoare, cu braţele 
ridicate, se roagă pentru rodnicia pământului. Înaintea 
altarului stau prosternate şi îndoliate femeile din Argos, 


mamele celor şapte comandanţi pieriţi la Theba. Ele întind 
spre Aithra însemnele suplicaţiei: ramuri de măslin, de 
care atârnă panglici de lână. Lângă pilcul mamelor, dar 
despărțite de ele, câteva slujitoare. La dreapta altarului, 
tot prosternat şi acoperindu-şi capul cu mantia, zace 
Adrastos, regele Argosului. In preajma lui, băieţii orfani ai 
celor şapte. 

Aithra 

Demeter, care ai în grijă altarele pământului eleusin, 
şi preoţilor, voi care-i  păziţi zeiței  templul297, 
binecuvântaţi-ne, pe mine, pe feciorul meu, Theseus, 
oraşul purtător al numelui Athenei şi glia lui Pittheus298! 
Acolo tata m-a crescut într-un lăcaş îmbelşugat, pe urmă, 
ascultând de ce i-a profeţii Loxias, m-a dat pe mine, Aithra, 
de soţie lui Aigeus, feciorul lui Pandion299. (Arătând 
rugătoarele.) 

Eu vă închin aceste rugi, văzând femeile trecute, 
care, lăsându-şi casele din Argos, s-au aruncat, cu crengi 
de suplicante-n mână, la genunchii mei. Au fost lovite de o 
pacoste cumplită. 

La porţile lui Kadmos au murit şapte viteji, născuţii 
lor, şi acuma sunt lipsite de copiii pe care Adrastos, mai- 
marele argeilor, i-a dus odinioară să-i câştige <prin luptă> 
ginerelui surghiunit, lui Polyneikes, partea <cuvenită> din 
moştenirea ce-a rămas după Oidipus 30°. 

lar mamele acestor fii răpuşi de lănci vor trupurile 
lor, să le aşeze în pământ. Dar le împiedică învingătorii301 
şi nu le lasă, în pofida legilor divine, să-şi ridice morţii. 

Iar Adrastos, care, la fel cu <mamele> acestea, îmi 
cere sprijinul, iată-l cum zace, cu ochii plini de lacrimi, 
cum geme pentru lancea lui şi pentru oastea lui 
năpăstuită, pe care-a dus-o dincolo de vatra ţării302. El 
stăruie ca eu, rugându-mi fiul, să-l înduplec să câştige 
morţii, ori printr-o înţelegere, ori prin puterea armelor, şi 


să le hărăzească astfel un mormânt. El nu aşteaptă-această 
facere de bine decât din partea lui Theseus, feciorul meu, 
şi-a cetăţenilor Atenei. 

Se-ntâmplă că tocmai venisem din palat să-nchin o 
jertfă spre folosul muncilor pământului aici, în sfânta- 
mprejmuire unde s-a-nălţat întâia dată, zice-se, din glia 
noastră spicul rodnic303. Şi iată cum, legată, nu cu vreun 
lanţ, ci prin aceste crengi, stau nemişcată la cinstitele 
altare ale celor două <mari> zeițe, Kore şi Demeter, din 
milă pentru mamele cărunte, ce nu mai au feciori, şi din 
respect pentru aceste sacre panglici304. 

Pe loc am dat poruncă unui vestitor să meargă în 
cetate şi să-l cheme pe Theseus, ca să elibereze ţara de- 
acest pâlc mâhnit sau, printr-un fapt evlavios pe placul 
zeilor, să mă dezlege de îndatoririle faţă de rugătoare. 

Femeilor li se cuvine pururi, dacă sunt înțelepte, 
când au ceva de împlinit, s-o facă numai prin bărbaţi. 

Corul 

(La început se tânguie, cântând, numai mamele) 

Strofa 1 

Regină-mamă305, rugămu-te din gurile noastre 
bătrâne, cădem înaintea genunchilor tăi: dobândeşte şi dă- 
ne copiii! 

Mădularele bieţilor morţi, biruiţi de Thanatos306, nu 
le lăsa să le-nfulece fiarele munţilor. 

Antistrofa 1 

Priveşte cu milă pleoapele noastre scăldate de 
lacrimi, priveşte bătrâna noastră carne-ncreţită, zgâriată 
de unghii307. De ce? 

Vai nouă, pentru copiii sfârşiţi! 

Noi nu i-am întins acasă <pe paturi funebre>, nici n- 
am văzut ţărâna căzând pe mormintele lor308. 

Strofa 2 

Odată, stăpână, şi tu ai născut un fecior, îndrăgitul 


culcuş dăruindu-l soţului. 

Sufletul tău de mamă împarte-l cu noi, împarte cu noi 
suferinţele ce le-ndurăm, oropsite, din pricina morţilor ce 
i-am adus pe lume. 

Rugămu-te, ah! înduplecă-ţi fiul să meargă la Theba 
şi braţelor noastre să-i încredinţeze pe răposaţii cu trupuri 
odată-nflorite, acum  rătăcind încoace şi-ncolo fără 
morminte309. 

Antistrofa 2 Nu din evlavie310, ci de nevoie am venit 
să ne-aşternem şi să ne rugăm în faţa acestor divine altare 
primitoare de jertfe arzânde. 

Dreptatea se află de partea noastră; tu, mamă a unui 
vrednic fecior, ai puterea să-nlături năpasta care ne-apasă. 

Pătimirile noastre sunt jalnice. 

Rugămu-te, noi, urgisitele, la ca feciorul tău să ne 
pună în braţe cadavrele fiilor noştri, să le cuprindem 
nefericitele trupuri. 

(Slujitoarele se ridică în picioare şi cântă doar ele 
versurile următoare, însoțindu-le de gestica violentă a 
bocetului ritual.) 

Strofa 3 

lată o nouă năvală de vaiete, suspine urmează după 
suspine, răsună mâinile roabelor. 

Cântaţi cu noi laolaltă relele noastre, cu noi laolaltă- 
nduraţi suferinţele noastre, acesta-i un cânt pe placul lui 
Hades, brăzdaţi-vă feţele, însângeraţi-vă albele unghii, 
vătămaţi-vă pielea: cinstirile morţilor pentru cei vii sunt 
adevărate podoabe311. 

Antistrofa 3 

lată cum, nesăţioasă, ne duce cu sine plăcerea 
suspinelor, plăcerea mult dureroasă! 

Precum dintr-o stâncă, pe care n-o poţi urca. 

<fără-ncetare> curg picături de limpede apă, n-au 
capăt suspinele noastre. 


Căci doliul la săvârşirea unui copil e pentru femeie 
un chin bogat în suspine. 

Ah! de-am putea să ne stingem în moarte durerile! 

(Intră Theseus, regele Atenei.) 

Theseus 

Ce vaiere aud şi ale cui? Cine-şi loveşte pieptul, cine 
îşi plânge morţii? Din templu se revarsă zgomotul acesta? 
Mă-naripează frica, tremur pentru mama, care lipseşte de 
un timp din casă şi pe care-o caut; să nu fi pătimit vreun 
necaz. 

Ah! ce se-ntâmplă? Ce prilej de noi mirări? O văd pe 
maică-mea bătrâna stând lângă altar şi-n preajma ei nişte 
femei străine. Mai multe trăsături vădesc la ele doliul: din 
ochii lor, slăbiţi de bătrâneţe, curg lacrimile pe pământ - 
să-ţi facă milă! îmbrăcămintea lor şi capetele rase n-au 
nimic sărbătoresc312. 

Ce se petrece, mamă? Vorbeşte-mi, eu te-ascult. 
Presimt ciudate noutăţi. 

Aithra 

Femeile acestea, fiule, sunt mamele celor răpuşi în 
faţa porţilor lui Kadmos313, <mamele> celor şapte 
căpetenii. Mă-nconjură cu crengi de rugătoare şi mă 
străjuiesc, după cum vezi, copilul meu. Theseus 

Dar el, care atât de jalnic geme lângă templu, cine-i? 

Aithra 

Mai-marele argeilor, spun ele, Adrastos. 

T HESEUS 

Copiii care-i stau în preajmă sunt ai lui? 

Aithra 

Nu, sunt feciorii morţilor căzuţi acolo. 

Theseus 

De ce-au venit la noi cu braţe rugătoare? 

Aithra 

Eu ştiu de ce, dar trebuie acum să-ţi dea răspunsul 


ei, copilul meu. 

T HESEUS 

Ascultă-mă, tu care te piteşti sub mantie. 
Dezbrobodeşte-ţi capul, nu mai suspina, vorbeşte, căci nu 
se poate desluşi nimic fără cuvinte. 

ADRASTOS (descoperindu-şi faţa şi ridicându-se) 

Stăpâne încărcat de biruinţe al pământului Atenei, la 
tine vin ca rugător, Theseus, şi la cetatea ta. 

Theseus 

Ce vii să cauţi, spune-mi, ce-ţi lipseşte314? 

ADRASTOS 

Ştii ce fel de război am dus, spre nimicirea noastră. 

Theseus 

Cum să nu ştiu? Doar nu ai străbătut Hellada fără 
larmă. ADRASTOS 

Acolo am pierdut fruntaşii luptătorilor din Argos. 

Theseus 

Asemeni pierderi sunt lucrarea molimei războiului. 
ADRASTOS 

Am mers la Theba să ne cerem morţii. 

Theseus 

Te-ai bizuit pe crainicii marelui zeu Hermes, ca să-i 
înmormântezi3 15? 

ADRASTOS 

Întocmai, însă ucigaşii lor n-au vrut să-i dea. 

Theseus 

Pe ce temei? Cererea ta socot că este sacră. 

ADRASTOS 

Pe ce temei? Deoarece nu ştiu cum să se poarte când 
au parte de noroc. 

Theseus 

Venit-ai să te sfătuieşti cu mine sau ce anume vrei? 
ADRASTOS 

Ajută-ne să dobândim vlăstarele argeilor, Theseus. 


Theseus 

Ce-a devenit ilustrul vostru Argos? V-aţi fudulit 
zadarnic? Adrastos învinşi fiind şi nimiciţi, ne îndreptăm 
spre tine. 

Theseus 

Doar tu ai hotărât aceasta sau cetatea-ntreagă? 

Adrastos 

Tot Argosul te roagă morţii să-i îngropi. 

Theseus 

De ce-ai condus şapte batalioane contra Thebei? 
Adrastos 

De dragul celor doi gineri ai mei. 


Theseus 

Cu cine din argei ţi-ai măritat fiicele? 

Adrastos 

Nu se trăgeau din neamul nostru soţii lor. 
Theseus 

Ţi-ai dat unor străini copilele de spiţă argiană? 
Adrastos 

Lui Polyneikes, de obârşie theban, şi lui Tydeus316. 
Theseus 

Cum de-ai dorit să-nchei asemeni înrudiri? 
Adrastos 

Am fost împins de Phoibos, printr-un oracol încâlcit. 
Theseus 

Ce-a zis Apollon privitor la nunțile fecioarelor? 
Adrastos 

«Dă-ţi fetele după mistreţ şi după leu» 317. 
Theseus 

Şi cum ai tălmăcit rostirea zeului? 

Adrastos 

La poartă, noaptea, mi-au sosit doi exilați. 
Theseus 


Numeşte-i, dacă erau doi: cine şi cine? 


ADRASTOS 

Tydeus cu Polyneikes; iar ei s-au încleştat în luptă. 

Theseus 

Tu i-ai luat drept fiare şi le-ai dat copilele? 

Adrastos 

Mi s-a părut că văd luptându-se două sălbăticiuni. 

Theseus 

De ce fugiseră peste hotarul patriei? 

Adrastos 

Tydeus s-a exilat pentru omorul unei rude318. 

Theseus 

Şi fiul lui Oidipus pentru ce-a plecat din Theba? 

Adrastos îl blestemase tatăl său şi se temea să nu-şi 
ucidă fratele319. Theseus 

Era cuminte-acel surghiun impus din însăşi voia lui. 

Adrastos 

Dar fratele care rămase l-a nedreptăţit pe cel care 
lipsea. 

Theseus 

L-a despuiat de toate bunurile sale? 

Adrastos 

M-am dus să i le cer şi-aceasta ne-a pierdut. 

Theseus 

l-ai întrebat pe ghicitori, ai urmărit cum joacă 
flăcările jertfelor320? 

Adrastos 

M-ai dibuit, vai mie, chiar unde am greşit. 

Theseus 

Se pare c-ai purces da luptă> fără bunăvoința zeilor. 
Adrastos 

Mai mult, m-am dus fără să-mi pese de prezicerea lui 
Amphiaraos321. 

Theseus 

Şi astfel ai nesocotit precum un uşuratic zeii. 


Adrastos 

M-a năucit înflăcărarea unor tineri322. 

Theseus 

Mai grabnic te-a mânat curajul decât prevederea. 

Adrastos 

Mulţi capi de oaste au plătit cu viaţa pentru asta. 
(Cade la genunchii lui Theseus.) 

O rege al Athenei, cel mai viteaz hellen, mă ruşinez 
să mă arunc pe jos în faţa ta şi să-ţi cuprind genunchii, 
fiind un om cărunt acuma, eu, suveranul fericit de altă 
dată323. Dar mă silesc necazurile să mă-nclin. 

Pe morţii mei salvează-i. Să-ţi fie milă de nenorocirea 
mea, de mamele celor cosiţi în luptă. Căci ele-şi trag, fără 
copii, cărunta bătrâneţe. Dar au venit aici, neînfricate, 
într-un tărâm străin, mişcându-şi anevoie mădularele 
sleite, nu în vreun alai cucernic la misteriile Demetrei, ci 
ca să-şi odihnească morţii în pământ, cei care s-ar fi 
cuvenit, la împlinirea vremii, să le îngroape ei cu mâna lor 
pe ele. 

Aşa cum este înţelept ca înstăritul să privească spre 
sărac şi nevoiaşul să-şi îndrepte ochii spre bogat, râvnind, 
la rându-i, să câştige avuţii, e înţelept ca fericitului să-i fie 
milă de nefericirea <celorlalţi>...(lacunâ) ... 

Imnuitorul trebuie să plăsmuiască în bucurie 
cântecele sale. De nu se-ntâmplă astfel, ci e mâhnit el 
însuşi, cum ar putea să-l farmece pe altul? Ba nici nu are 
dreptul <să o facă>. 

Vei spune, poate: «Cum? tu nu te bizui pe-a lui Pelops 
ţară324, şi-i ceri Atenei să-mplinească sarcina aceasta?» 

E drept, şi trebuie să-ţi desluşesc de ce. Sparta e 
crudă şi măiastră-n vicleşuguri, iar celelalte ţări sunt mici 
şi fără vlagă. Numai cetatea voastră poate îndura povara- 
acestei munci. Ea singură cunoaşte mila şi-are parte, prin 
tine, de un tânăr, bun păstor. Cetăți nenumărate au pierit 


din lipsa unui cap de oaste <cum eşti tu>. 

Corifeul 

Şi eu ţi-aş cuvânta la fel ca el, Theseus; ai milă de 
năpasta noastră. 

T HESEUS 

Am apărat şi-n faţa altora părerea următoare, când 
cineva spunea că traiul omenesc e copleşit de nenoroc şi 
nu de fericire. Părerea mea este că, dimpotrivă, în viaţă 
cele bune le întrec pe cele rele. De n-ar fi astfel muritorii 
n-ar mai stărui sub soare. 

Îi binecuvântez pe zeii care-au scos din neorânduială 
şi sălbăticie traiul omului, care ne-au dat întâi puterea de-a 
gândi, pe urmă limba, crainica vorbirii, ne-au înzestrat cu 
glas, ne-au dăruit, drept hrană, griul, şi picurii de rouă din 
văzduh ca să nutrească glia, să-i răcorească măruntaiele, 
şi ne-au deprins să ne adăpostim la vremea iernii, să ne 
ferim de focul soarelui325, să navigăm pe mare spre a face 
schimburi între noi cu ceea ce lipseşte în meleagurile 
noastre326. 

lar pentru cele fără de-nţeles, ce scapă limpedei 
cunoaşteri, sunt ghicitori, care ni le vestesc privind în foc, 
în ascunzişurile vintrelor şi-n zborul păsărilor cerului327. 

Când zeul ne-a orânduit în astfel traiul, nu suntem 
oare prea semeţi, dorind mai mult? Dar mintea noastră 
caută a fi mai tare decât cea divină, iar unii, cu trufie-n 
suflet, se cred mai înţelepţi ca zeii 328. 

Şi tu îmi pare că te numeri printre ei, căci n-ai fost 
înţelept când, subjugat de ceea ce ţi-a spus oracolul lui 
Phoibos, ţi-ai măritat copilele cu doi străini. 

Atunci credeai că sunt <pe lume> zei. <Totuşi> ai 
veştejit printr-o impură înrudire strălucirea casei tale şi 
stirpea ţi-ai pătat-o. 

Când omul este înţelept, nu înrudeşte fiinţe fără pată 
cu nemernici; el dobândeşte pentru casa-i neamuri 


binecuvântate, căci zeul329 spulberă, amestecând ursitele, 
cu păcătosul împreună şi pe cel legat de el, deşi acesta n-a 
greşit nimic330. 

Apoi, când i-ai mânat pe toţi argeii la război, deşi 
oracolele nu te îndemnau33l, i-ai necinstit pe zei, 
călcându-le voinţa silnic, şi ţi-ai pierdut cetatea. 

Erai târât de nişte tineri ahtiaţi de glorie, din cei care 
stârnesc războaie pe nedrept, năpăstuindu-şi cetăţenii, 
căci unul ţine să ajungă căpetenia oştirii, un altul, din 
trufie, vrea să pună mâna pe putere, iar altul caută să se 
îmbogăţească. Nici unuia nu-i pasă dacă suferă mulţimea. 

[Cetatea  este-alcătuită din trei părţi. Bogatii, 
nefolositori, se zbat mereu să dobândească tot mai multe 
bunuri. Pe urmă neavuţii, cei lipsiţi de toate, primejdioşi, 
plini de invidie adesea; lăsându-se îmbrobodiţi de limba 
demagogilor nemernici, lovesc în cei avuţi fără cruţare. A 
treia parte, cei de mijloc, mântuie cetăţile, şi ocrotesc în 
stat aşezămintele şi rânduiala.]332 

lar eu, după aceasta, să mă aliez cu tine? Pe ce 
temei, ce să le spun atenienilor? Drum bun! De nu s-a 
încheiat frumos ce-ai pus la cale, învinuieşte-ţi soarta şi 
lasă-mă în pace. 

Corifeul 

El a - greşit din pricina acelor oameni tineri, dar 
trebuie să-l ierţi, <Theseus>. 

ADRASTOS 

Nu te-am ales să-mi judeci rătăcirea, rege, ci să mă 
vindeci, ca un medic, nici, dacă eu sunt vinovat într-adevăr 
de vreo greşeală, să mă pedepseşti ori să mă mustri, ci 
doar să mă ajuţi! Dar dacă te împotriveşti, sunt nevoit să 
mă supun voinţei tale. Ce-aş putea să fac? 

Haideţi bătrânelor, porniţi, lăsaţi aici lumina-acestor 
<ramuri> verzi, lăsaţi aceste crengi împodobite, luaţi 
drept mărturie zeii, Glia, zeiţa purtătoare-a flăcării - 


Demeter - şi strălucirea Soarelui, că ne-am rugat 
divinităţilor zadarnic. 

CORIFEUL (adresându-se lui Theseus) 

...(lacunã) ... <Străbunul tău din partea mamei> a 
fost Pelops, iar noi suntem de-asemeni din Peloponnes, 
pământul lui333; în noi zvâcneşte sângele aceluiaşi 
părinte. 

Ce faci? Nu vrei să ştii de neamul tău, ne vei goni din 
ţară, pe noi, femei trecute, nedându-ne nimic din ce ni se 
cuvine? Orice fiinţă-şi află adăpost, jivina în vreo stâncă, 
sclavul la altarele vreunor zei, cetatea cere sprijinul altei 
cetăţi, când bântuie furtuna. 

Nimic în soarta muritorilor nu e statornic. (Mamele 
argiene se ridică din prosternare.) 

Corul 

Purcedeţi, biete femei, din sacrul pământ închinat 
Persephonei, purcedeţi! 

Rugaţi-l pe rege, înconjurându-i genunchii cu braţele, 
să ne dea rămăşiţele fiilor noştri, vai nouă, sărmanele, ale 
feciorilor noştri tineri, pieriţi sub cetatea zidită de 
Kadmos! 

Vai de noi, apucaţi, sprijiniți şi călăuziţi mâinile unor 
năpăstuite bătrâne. lţi atingem bărbia, prietene, şi te 
rugăm pe tine bărbatul cel mai vestit din Hellada, îţi 
cuprindem genunchii şi mâna, noi urgisitele, ai milă de 
odraslele noastre, şi de noi rugătoarele, ce rătăcim 
tânguindu-ne jalnic, jalnic cerşindu-ţi mila! 

Nu ne lăsa născuţii fără morminte în pământul lui 
Kadmos, pradă jivinelor, copiii de-o vârstă cu tine, te 
implorăm! 

Priveşte la pleoapele noastre înlăcrimate! 

Cădem la genunchii tăi, hărăzeşte fiilor noştri 
morminte! 

Theseus 


De ce plângi, mamă, ascunzându-ţi chipul sub 
maramă? Din pricină c-ai auzit, mâhnite, suspinele acestui 
pâlc? Nici eu nu am rămas netulburat. Ridică-ţi, mamă, 
creştetul cărunt, nu lăcrima; te afli lângă vatra sfântă a 
Demetrei334. 

Aithra 

Aiai! 

Theseus 

De ce să gemi pentru necazurile lor? 

Aithra 

Sărmanele femei! 

Theseus 

Tu nu eşti una dintre ele. 

Aithra 

Pot să vă dau un sfat folositor, copile, ţie şi cetăţii? 

Theseus 

Cum nu? De multe ori înţelepciunea se exprimă prin 
femei. 

Aithra însă eu preget să-ţi dezvălui gândul meu. 

Theseus 

Ruşine-ar fi să tăinuieşti fiului tău un sfat de 
trebuinţă! Aithra 

Nu, n-am să tac, să nu mă pot învinui cândva c-am 
stăruit acum într-o tăcere ticăloasă. Se zice că femeile 
zadarnic ştiu să cuvinteze bine; această vorbă nu mă va 
împiedica să spun ce se cuvine. 

Te rog întâi, copilul meu, să chibzuieşti dacă uitarea 
zeilor nu este o greşeală! Gândirea ta greşeşte numai într- 
aceasta, altminteri este sănătoasă. 

De altfel, dacă nu am fi datori să îndrăznim a-i apăra 
pe oropsiţi, desigur c-aş păstra tăcere. Dar tocmai dintr- 
aceasta slava ta va creşte; pot fără teamă să-ţi dau sfatul 
meu, copile. 

Pe oamenii năprasnici, ce nu îngăduie să aibă morţii 


parte de cinstiri şi de îngropăciune, sileşte-i cu puterea 
mâinii tale, opreşte-i să încalce legile păzite de Hellada- 
ntreagă. Respectul legilor obşteşti, aceasta-i chezăşia 
dăinuirii statelor. 

Altminteri se va murmura că braţul tău e slăbănog, şi 
că puţind să dobândeşti cununa gloriei pentru oraşul tău, 
ai dat, cuprins de frică, înapoi, c-ai înfruntat codinioară> 
un mistreţ sălbatic335 - slabă vitejie - dar când a trebuit 
să lupti, privind în faţă căştile şi vârful lăncilor, te-ai 
dovedit a fi lipsit de bărbăţie. Nu face asta, dacă eşti al 
meu, copile! 

Nu vezi poporul tău cel uşuratic cât de aspru se 
încruntă, cu fruntea sus, la bârfitorii care-l ponegresc 
pentru nechibzuinţa lui336? Dar în primejdii, <forţa lui> 
sporeşte. Cetățile care se molcomesc în lâncedă nefaptă n- 
au nici privirea clară, din <prea multă> prevedere. 

Porneşte, fiule, în ajutorul molilor şi al femeilor 
năpăstuite! Nu tremur pentru tine, căci tu vei merge cu 
dreptate. Iar în privinţa fiilor lui Kadmos, prea norocoşi la 
zaruri până astăzi, sunt sigură că li se va schimba destinul, 
căci zeul pururea răstoarnă totul. Corifeul 

O, cât de dragă-mi eşti! Frumoase vorbe ai rostit şi 
pentru el şi pentru noi: un îndoit prilej de bucurie! 

Theseus 

Cuvintele ce i le-am spus lui <Adrastos> rămân 
îndreptăţite, mamă; i-am răspicat părerea mea despre 
greşeala care l-a pierdut. Dar, pe de altă parte, văd şi eu, 
precum mi-ai arătat, că fuga de primejdii nu se potriveşte 
firii mele. 

Ducând multe isprăvi la bun sfârşit, am câştigat 
printre helleni renumele de-a fi mereu pedepsitorul 
ticăloşilor. Deci nu pot ocoli îndatorirea aceasta. Şi ce vor 
spune-apoi duşmanii mei, când însăşi maică-mea, ce poartă 
grija vieţii mele, mă sfătuieşte, cea dintâi, să-nfrunt 


această ameninţare. 

La fapte, aşadar! Voi merge să-i eliberez pe răposaţi, 
cu ajutorul vorbei bune la-nceput, dar, dacă trebuie, cu 
forţa lăncilor, şi zeii nu-mi vor sta-mpotrivă. Eu însă ţin să 
mă urmeze tot oraşul: mă va urma, pentru că asta mi-e 
voinţa; dac-am să-i dau poporului cuvântul, va fi mai 
înclinat să mă susţină. Căci eu am rânduit să fie suveran 
poporul, făcând cetatea liberă, cu drept egal la vot337. 

Luându-l, ca să-mi întărească spusele, pe Adrastos, 
mă voi înfăţişa în adunarea cetăţenilor. Am să-i înduplec şi 
am să mă-ntorc la voi cu cei mai vajnici tineri din Atena. 
Stând pregătiţi cu armele, lui Kreon am să-i cer prin 
crainic trupurile morţilor. 

Bătrânelor, îndepărtați aceste ramuri sfinte, s-o duc 
pe mama în palatul lui Aigeus, ţinându-i scumpa mână. 
Nenorocire fiului ce nu ascultă, ca un sclav, de născătorii 
săi! Ce bir e mai frumos decât acesta? Căci omul care-l dă 
părinţilor, îl capătă din mâinile copiilor, la rândul său. 
(Mamele argiene ridică ramurile de suplicante din calea 
reginei. Theseus o ia pe Aithra de mână şi ies amândoi din 
scenă.) 

Corul 

Strofa 1 

Pământ hrănitor de cai al patriei Argos, ai auzit, 
auzit-ai cuvintele regelui, evlavia faţă de zei şi bunăvoința 
lui faţă de-ntinsul tărâm al pelasgilor338, faţă de Argos? 

Antistrofa 1 

Fie să pună capăt năpastelor noastre, să ridice 
cadavrele fiilor însângeraţi 

— Podoaba şi fala oricărei mame - şi, mulţumită 
acestei faceri de bine, să dobândească prietenia ţării lui 
Inachos339. 

Strofa 2 

A săvârşi o muncă pioasă340 e un frumos prilej de 


mândrie pentru cetăţi, care le-aduce veşnică recunoştinţă. 

Ce hotărâri va lua oraşul Athene!? încheia-va cu noi o 
învoială de prietenie341? 

Vom câştiga morminte pentru copiii noştri? 

Antistrofa 2 

Mamelor ţine-le partea, ţine-le partea, cetate-a zeiţei 
Pallas, să nu se ştirbească legile omului! 

Tu venerezi dreptatea şi asupreşti nedreptatea, tu 
eşti de-a pururi salvarea năpăstuiţilor. 

(Intră Theseus, înarmat, Adrastos, un sol purtând 
caduceul, şi câţiva războinici.) 

ThESEUS (vorbindu-i solului) 

Indatorirea ta este să ne slujeşti pe mine şi cetatea, 
solule, ducându-ne poruncile mereu şi pretutindeni. Treci 
apa fluviilor Asopos şi Ismenos342 şi spune-i regelui plin 
de mândrie al kadmeilor: «Theseus îţi cere să-i îngădui să 
îngroape morţii, ca bun vecin al ţării tale, deoarece 
socoate că aşa e drept; el îţi făgăduieşte-n schimb, toată 
prietenia poporului urmaşilor lui Erechtheus.» 

Dacă thebanii cad la învoială, întoarce-te degrabă; 
dar dacă se împotrivesc, vesteşte-le s-aştepte alaiul 
oamenilor mei ce poartă scuturi. Armata, rânduită lângă 
puţul sfânt Kallichoron343, e gata să pornească. Cu zel şi 
chiar cu bucurie a primit acest război cetatea, când mi-a 
înţeles voinţa. (Se aud paşi grăbiţi şi vociferări. ) 

Dar cine întrerupe cuvântarea mea? Ai spune, 
judecându-l fără să-l cunoşti, că e kadmeu şi crainic. 
(Solului atenian.) Aşteaptă, poate că te va scuti de truda 
drumului, dacă soseşte în întâmpinarea gândurilor mele. 
(Intră un crainic theban.) 

Crainicul 

Unde-i tyranul344 ţării voastre? Cui se cuvine să-i 
vestesc cuvintele lui Kreon, cel care stăpâneşte-acum în 
Theba, din ziua când a fost ucis Eteokles de mâna fratelui 


său Polyneikes, lângă cetatea celor şapte porţi? 

Theseus în primul rând rostirea ta, străine, a început 
printr-o greşeală; zadarnic cauţi un tyran aici. Atena nu 
ascultă de un singur om, e <ţară> liberă. Aici poporul este 
rege; căci fiecare cetăţean, pe rând, chiverniseşte ţara 
vreme de un an, iar avuţia nu se bucură de-ntâietate: 
bogatul şi săracul au aceleaşi drepturi. 

Crainicul îmi dai un punct, precum la zaruri, 
dinainte. 

Într-adevăr, eu vin dintr-o cetate cârmuită de un 
singur om, nu de mulţime; acolo nu sunt oratori, ca să-i 
aţâţe în deşert trufia, s-o răsucească spre folosul lor, 
încoace şi încolo. Căci vorbitorul, care azi desfată gloata, o 
păgubeşte mâine; apoi greşelile şi le ascunde sub înnoite 
defăimări şi scapă de pedeapsă345. 

Poporul de altminteri, neînzestrat cu dreaptă 
judecată, cum ar putea conduce pe drumul drept cetatea? 
Mai de folos este răgazul decât graba. Un truditor al gliei 
nevoiaş, chiar nu lipsit de-nvăţătură, fiind împovărat de 
munci, n-ar mai avea răgaz să caute la treburile obştii. 

Da, suferinţa-i mare pentru oamenii de bine, când un 
mişel ajunge la putere, smintind cu elocinţa lui poporul, el 
care mai devreme nu era nimic! 

Theseus 

Ce crainic plin de duh şi vorbăreţ, deşi nu-i potrivit 
defel prilejul <pentru vorbe>. Deoarece te-ai prins <cu 
mine>-n luptă, ia aminte, căci tu ai căşunat năvala de 
cuvinte. 

Nimic nu e mai rău pentru cetate decât un tyran346. 
Întâi, că n-are legi alcătuite, aceleaşi pentru toată lumea; 
puterea o deţine unul singur, iar legea este bunul doar al 
lui; nici vorbă de egalitate. 

În schimb, acolo unde legile sunt scrise, săracul şi 
bogatul au aceleaşi drepturi. Dacă puternicul pe slab îl 


ponegreşte, acesta poate să-i răspundă, cel mic îl poate- 
nvinge pe cel mare, numai să fie cu dreptate. 

<Dovada> libertății este  întrebarea347: «Cine 
pofteşte, cine poate, spre binele cetăţii, să dea un sfat 
temeinic?» Atunci e slobod fiecare să strălucească ori să 
tacă. Unde să afli, între cetăţeni, egalitate mai deplină? 

Şi-apoi, poporul, când domneşte într-o ţară, e 
bucuros să vadă ridicându-se o tinerime de nădejde. Faţă 
de-aceasta regele e duşmănos: pe cetăţenii cei mai buni, 
cei socotiți de el în stare să gândească, îi ucide: se teme 
pentru suveranitatea lui. In ce fel să se mai păstreze 
viguroasă o cetate, când, precum spicele pe câmp, în 
faptul verii, un om îi seceră curajul, îi retează tineretul? 

La ce să mai agonisim pentru copiii noştri bogății şi 
bunuri, când îl înavuţim prin truda noastră numai pe 
tyran? Fecioarele de ce să ni le creştem, neprihănite-n 
case, doar ca să-i pregătim tyranului plăcute desfătări, 
când ar pofiti, şi noi să plângem? Mai bine de-aş muri, dacă 
s-ar întâmpla să-mi fie astfel siluite fetele! 

Vezi, ţi-am răspuns la lovituri cu lovituri. 

De fapt, ce ai venit să ceri în ţara noastră? Căci te-ar 
fi usturat într-adevăr <amarnic>, de-ai fi sosit aici numai 
ca să-ţi deşerţi palavrele, fără să fii trimisul unui stat. E 
datoria crainicului să rostească solia cât mai grabnic şi- 
apoi să se întoarcă. lar Kreon, cel puţin în viitor, să ne 
trimită vestitori mai cumpătaţi la vorbă decât tine. Corul 

Vai, când pe ticăloşi îi ocroteşte soarta, întrec 
măsura, socotind că vor fi pururi norocoşi! 

Crainicul A 

Am să vorbesc, la rândul meu. În ce priveşte 
înfruntarea noastră, rămână fiecare cu părerea lui. 

Eu nu-ţi dau voie, şi cu mine tot poporul Thebei, să-l 
laşi pe Adrastos să intre-n ţara ta. lar dacă se găseşte pe 
pământul tău, goneşte-l, înainte ca văpaia <soarelui> 


divină să se stingă; nu ţine seama de aceste rugătoare. Nu 
încerca să muţi cu sila morţii, căci prin nimic nu eşti legat 
de Argos. 

De mă asculţi, vei cârmui fără furtuni corabia cetăţii 
tale; altminteri ne va zgudui o vijelie, pe noi, pe tine şi pe 
aliaţii tăi: războiul. 

Vezi, nu cumva, întărâtat de vorbele ce le-am rostit, 
şi bizuindu-te pe libertatea ţării tale, să-mi dai răspuns 
umflat de braţul tău vânjos348. Speranţa de a-nvinge> e 
răul cel mai mare; a-ncăierat cetăţi destule, stârnind peste 
măsură patimile lor. 

Când cetăţenii hotărăsc prin vot războiul, niciunul nu 
socoate c-ar putea chiar el să moară, ci toţi întorc <în 
gând> asupra celorlalţi năpasta. În clipa votului, dac-ar 
purta în minte fiecare gândul morţii lui, Hellada n-ar pieri 
de căpiala multelor războaie. 

Totuşi, noi oamenii, din două, ştim să alegem partea 
cea mai bună, să desluşim ce-i bine şi ce-i rău; noi ştim că 
pacea, pentru muritori, e mai de preţ decât războiul, 
pacea, pe care Muzele o îndrăgesc atât de mult, în schimb 
Pedepsele349 o duşmănesc, prietena belşugului de prunci 
şi-a bogăției. 

Dar noi, nemernicii, ne lepădăm de toate-acestea, 
pornind războaie, spre nedreptăţirea celor slabi de către 
cei puternici, om cu om, cetate cu cetate. 

Iar tu ajuţi nişte duşmani, şi încă unii morţi. Vrei să-i 
îngropi, să aduci funebrele cinstiri unor bărbaţi pierduţi de 
semeţia lor? 

N-a fost pe drept că, pedepsit de fulger, trupul lui 
Kapaneus s-a prăbuşit - cenuşă - tocmai când el, proptind 
o scară împotriva porţilor cetăţii, jura că va prăda oraşul, 
cu voia zeului sau fără voia lui350? Şi cel care ghicea în 
zborul păsărilor, <Amphiaraos, n-a fost sorbit de o genune, 
trăgând în hău şi carul său cu patru cai351? Şi ceilalţi capi 


de oaste nu zac pe la porţi cu oasele zdrobite de pietroaie? 

Deci tu, sau te socoţi a fi mai înţelept ca Zeus, sau 
recunoşti că zeii nimicesc pe drept mişeii. 

Căci înțeleptul se cuvine să-şi iubească în primul 
rând copiii, apoi părinţii şi-apoi patria, pe care trebuie s-o 
crească, nu s-o ruineze. Primejdioasă este îndrăzneala 
nestrunită a căpeteniei sau a cârmaciului. 

Păstrându-te la vremea potrivită calm, îţi dovedeşti 
înţelepciunea. Adevărata îndrăzneală eu cred că-i 
prevederea. Corifeul 

Era de-ajuns c-au fost cu toţii pedepsiţi de Zeus, dar 
voi, în semeţia voastră, aţi întrecut orice măsură. 

Adrastos 

Nemernice! 

Theseus 

Tăcere, Adrastos! Opreşte-ţi gura. Nu mai vorbi- 
naintea mea, căci nu la tine-a fost trimis cu veste crainicul 
acesta, ci la mine. Deci mie mi se cade să-i răspund. 
(Crainicului.) Răspunsul meu dintâi va fi pentru cuvintele- 
ţi dintâi. 

Nu am ştiinţă despre Kreon că mi-ar fi stăpân, nici c- 
ar avea putere-atât de mare încât să poruncească el Atenei 
ce să facă. Şi râurile - cum se spune - s-ar întoarce spre 
izvoare, de ne-am supune unor astfel de porunci. 

Acest război, de altfel, nu eu l-am pornit, nu eu am 
năvălit cu cei din Argos pe pământul Thebei. Dar ei sunt 
morţi <acum, şi trupurile lor nu vi le cer ca să jignesc 
cetatea voastră, nici ca să isc măcel şi înfruntare, ci doar 
ca să-i îngrop, cinstind un drept recunoscut de toţi elenii. 
Ce-i împotriva legilor în asta? 

Argeii, chiar de v-au pricinuit dureri, s-au prăpădit, 
războiul l-aţi sfârşit cu bine, spre slava voastră, spre 
ruşinea lor, şi astfel s-a făcut dreptate. 

Îngăduiţi acum ca glia să acopere aceste leşuri, să se 


întoarcă fiecare element de unde-a fost să iasă la lumină: 
spiritul în ether şi trupul în pământ. De fapt alcătuirea 
trupului nu ne-aparţine, el nu este decât lăcaşul vieţii; la 
urmă trebuie să-l ia-napoi aceea care l-a hrănit352. 

Tu crezi cumva că pedepseşti cetatea Argos, 
neîngropându-i morţii? De fel. În schimb aceasta vatămă 
Hellada-ntreagă, când răposaţii sunt lipsiţi de ceea ce li se 
cuvine, adică de morminte. Atare obicei de s-ar îndătina, 
vitejii n-ar mai cuteza <să lupte X 

Tu ai venit să-mi torni ameninţări cumplite; vă 
temeţi, aşadar, de morţi, dacă sunt înhumați? De ce vă este 
frică? Odată îngropaţi, să nu vă scormonească glia? Să nu 
dea naştere în măruntaiele pământului unor copii, care 
cândva să se răzbune-asupra voastră? Dar asta n-are nicio 
noimă şi ne pierdem timpul, vorbind despre asemenea 
becisnică, deşartă teamă. 

Smintiţilor! mai bine căutaţi la pacostele omului! Un 
şir de lupte, iată viaţa noastră. Iar fericirea? Unii vor avea- 
o mâine, alţii mai târziu, în timp ce alţii au şi dobândit-o. 

Numai divinitatea e <veşnic> răsfăţată: cei urgisiţi o 
copleşesc cu daruri, cinstind-o ca să-şi cumpere norocul; 
cei norocoşi, îngrijoraţi de gândul morţii, o proslăvesc şi ei. 

Noi, care ştim acestea toate, să îndurăm nemânioşi 
jignirea, dacă e măruntă, ca nu cumva, prin răzbunarea 
noastră, s-aducem pagubă cetăţii. 

Ce vreau să spun? îngăduie să-nmormântăm aceste 
trupuri fără viaţă; şi astfel să ne dovedim evlavia. 
Altminteri, negreşit, voi merge să le îngrop cu sila. Şi 
niciodată nu se va zvoni printre helleni că, din greşeala 
mea şi a cetăţii lui Pandion353, a fost nesocotită legea 
zeilor, străveche. 

Corifeul 

Să nu te temi! Urmează licărul Dreptăţii, şi vei scăpa 
de multe critici omeneşti. 


Crainicul 

Vrei să-ţi răspund în câteva cuvinte? 

Theseus 

Vorbeşte, dacă vrei; tu nu poţi fi tăcut. 

Crainicul 

N-ai să răpeşti nicicând argeii <morţi> de pe 
pământul nostru. 

Theseus 

Ascultă, rogu-te, acum răspunsul meu. 

Crainicul 

Te-ascult: se cade fiecăruia să-i vină rândul. 

Theseus 

Voi ridica de pe pământul Thebei morţii şi-i voi 
îngropa. 

Crainicul 

Întâi va trebui să-nfrunţi primejdiile unei bătălii. 

Theseus 

Am înfruntat şi alte numeroase încercări. 

Crainicul 

Ai fost cumva sădit de tatăl tău să birui lumea- 
ntreagă? 

Theseus 

Doar pe-ngâmfaţi. Cu oamenii de bine n-am nimic. 

Crainicul 

Prea vă amestecați mereu în toate, şi tu şi ţara ta. 

Theseus 

Ea multe munci a săvârşit şi-a izbândit în multe. 

Crainicul 

Poftim da noi>, să-ţi vină lancea Semănaţilor354 de 
hac! Theseus 

Ce duh războinic poate să se nască dintr-un şarpe? 
Crainicul 

Ai să-l cunoşti pe pielea ta: eşti încă tânăr. 

Theseus 


Nu, nu vei izbuti, oricât de ţanţoş ai vorbi, să-mi 
răscoleşti mânia. Acuma pleacă, ieşi din ţară şi du cu tine 
găunoasele-ţi cuvinte. Altminteri nu vom isprăvi nimic355. 
(Crainicul theban pleacă. Regele se adresează 
războinicilor.) 

Hai, toată lumea să pornească, hopliţi şi luptători 
<suiţi> în care. Să se avânte-n ţara Thebei caii cu 
valtrapuri, cu frunţi împodobite şi zăbale înspumate! Voi 
merge împotriva celor şapte porţi ale lui Kadmos. Voi tine- 
n mână fierul spadei, şi pentru mine însumi, tot eu voi fi 
solul. 

Iar ţie, Adrastos, îţi cer, rămâi aci, nu încurca norocul 
meu cu-al tău. Doar eu voi porunci oştirii, doar eu şi-al 
meu destin. La noua bătălie trebuie un nou strateg356. 

Un singur lucru îmi doresc: să am de partea mea toţi 
zeii care-l ocrotesc pe omul drept. Numai uniţi cu ei vom 
birui. Căci, singură, virtutea nu le-aduce muritorilor nimic, 
de nu o sprijină bunăvoința zeilor. (Jese Theseus, urmat de 
însoțitorii săi înarmați.) 

Corul357 

Strofa 1 

— O, mame sărmane ale sărmanilor capi de cete, 
galbena frică domneşte în inima mea! 

— Ce țipăt de spaimă nou izbucneşte? 

— Ce soartă va fi să aibă armata <zeiţei> Pallas? 

— Se va da bătălie sau vor cădea la-nvoială? 

— Bine ar fi <să se-mpace>! Dar de vom vedea prin 
părţile-acestea măcelul lui Ares, lupte şi piepturi sfărmate 
de lovituri, atunci greşeala, vai nouă, va fi a noastră, a 
noastră răspunderea! 

Antistrofa 1 

— Pe omul scăldat de lumina norocului oricând îl 
răstoarnă Moira358; ştiu sigur. 

— Vorbeşti despre zei ca şi cum ar fi drepţi. 


— Dar întâmplările cine le-mparte, dacă nu ei? 

— Însă dreptatea lor nu-i la fel cu cea omenească. 

— <Spui asta> deoarece încă te bântuie frica. 
Răzbunarea răzbunare aduce, sângele cere sânge. În 
curgerea relelor noastre zeii ne dau răgazuri de linişte, dar 
ei hotărăsc de-a pururi sfârşitul a toate. 

Strofa 2 

— Fie s-ajung în câmpia mândrelor turnuri 
<thebane>, departe de <puţul cu> apă divină Kallichoron. 

— Ar fi nevoie să-ţi dăruiască aripi un zeu, ca să zbori 
la cetatea cu două fluvii 359; atunci ai afla-ntr-adevăr, ai 
afla ce se-ntâmplă cu prietenii noştri. 

— Ce biruinţă, ce soartă-l aşteaptă pe vajnicul rege-al 
acestui pământ? 

Antistrofa 2 

— Să ne rugăm din nou de zeii ades invocaţi: aceasta 
e chezăşia dintâi a neînfricării. 

— O Zeus, tu carele ai zămislit odrasle cu muma 
noastră veche, juninca, fata lui Inachos 36°, fii aliat de 
priinţă cetăţii Argos! 

Podoaba cetăţii tale, reazemul ei dă-ni-le şi le aşază 
pe rug, căci au fost pângărite 361. 

(Intră în grabă un vestitor.) 

Vestitorul 

Vin să aduc, femeilor, veşti multe, bune. Eu însumi 
am scăpat, căzusem prins în bătălia stolurilor celor şapte 
căpitani răpuşi în preajma undelor <fântânii> Dirke. Vă 
dau de ştire că a biruit Theseus. 

Ci vreau să vă scutesc de-un şir de întrebări: eram o 
slugă de-a lui Kapaneus, pe care Zeus, cu focul arzător al 
fulgerului său, l-a prefăcut în scrum. 

Corifeul 

Cu bucurie aflu, drag prieten, şi c-ai scăpat şi ceea ce 
ne spui despre Theseus. lar dacă, pe deasupra, sunt salvaţi 


şi luptătorii Atticei, atunci vestirea ta va fi-ntru totul 
fericită. 

Vestitorul 

Ei sunt salvaţi: au biruit aşa cum aş fi vrut să 
biruiască Adrastos al nostru cu argeii, pe care i-a condus 
de lângă Inachos în bătălia împotriva Thebei. 

Corifeul 

Cum înălţat feciorul lui Aigeus, cu soţii săi de luptă 
laolaltă, acest trofeu lui Zeus? Vorbeşte, căci ai fost de 
faţă, şi veseleşte-ne pe noi care-am lipsit! 

Vestitorul362 

Văpaia razelor de soare - semn desluşit al orei - 
lumina pământul. Cum eu stăm în picioare pe un turn, 
aproape de poarta Elektra, puteam privi până departe363. 
Vedeam trei oşti în zare, trei feluri de oşteni. 

Norodul de hopliţi, greu înarmaţi, se întindea până 
spre vârful dealului Ismenion364, aşa mi se spunea; chiar 
regele, feciorul glorios al lui Aigeus, şi cei care erau cu el 
se rânduiseră în flancul drept, locuitorii vechiului oraş 
întemeiat de Kekrops365. Pe urmă Ţărmurenii366 aşteptau 
cu lancea-n mână lângă şipotul lui Ares. Mulțimea 
călăreţilor era desfăşurată, în două părţi egale, la 
marginile  grosului oştirii, şi carele se aţineau sub 
monumentul sfânt al lui Amphion367. 

lar înaintea zidurilor se aflau kadmeii, şi după ei 
cadavrele, pricina înfruntării. Se înşiraseră să lupte 
călăreţi cu călăreţi, cvadrige cu cvadrige. 

Atunci Theseus, prin <glasul> unui crainic, zise: 

«Tăcere, oamenilor! Rândurilor de kadmei, tăcere! 
Luaţi aminte, am venit aici în căutarea unor morţi, să-i 
îngropăm, cinstind o lege-a tuturor elenilor. Nu vrem să 
facem încă un măcel.» 

La spusa crainicului, Kreon nu a dat niciun răspuns; 
păstra tăcere, înarmat. Pe loc conducătorii de cvadrige 


începură lupta, îşi mână carele, trec unii dincolo de 
rândurile celorlalţi, războinicii coboară în bătaia lăncilor şi 
se încaieră cu armele de fier, în timp ce vizitiii, întorcându- 
şi caii, vin lângă războinici. 

lar Phorbas, capul cavaleriei ateniene, urmând 


învălmăşeala carelor, şi, - n partea cealaltă, mai-marii 
călăreţilor kadmei, se-aruncă în bătaie, dar victoria e 
cumpănită. 


Eu am văzut cu ochii mei, nu povestesc din auzite, 
căci mă găseam acolo unde se ciocneau cvadrigele şi- 
nsoţitorii lor368; privelişti numeroase, cumplite, am văzut, 
şi nu ştiu despre care să vorbesc întâi. Cu praful să încep, 
care se înălța, vârtej, la cer, atât era de gros? Cu trupurile, 
spânzurând de hăţuri, târâte-n sus, în jos? Cu sângele 
măcelului curgând? Unii se năruiau, şi alţii, cărora li se 
frângea cvadriga, erau zvârliţi năprasnic pe pământ, 
pierind printre sfărâmături. 

Kreon, văzând cum călăreţii fac să-nvingă oastea 
celor din Atena, se năpusti, cu scutu-n mână, mai înainte 
ca războinicii să-i fie cotropiţi de frică. 

Dar nu stătu degeaba nici Theseus, să-şi piardă- 
ntâietatea, ci  ţâşni pe dată, săltându-şi armele 
strălucitoare. Şi toată oastea lui se încleştă în luptă, de la 
un cap al frontului la altul. La lovituri se răspundea cu 
lovituri, se vătăma, se ucidea. Cu voci înalte unii altora-şi 
tipau îndemnuri şi porunci: «Izbeşte!», «înfigeţi lăncile în 
Erechtheizi!» 

Urmaşii celor răsăriţi din dinţii şarpelui erau 
potrivnici de temut. Ei au silit să-ndărăpteze flancul nostru 
stâng, în schimb ai lor îndărăptau, striviţi de noi în 
dreapta369. Era-mpărţită soarta luptei. 

Cuvine-se, aici, să-l laud pe mai-marele armatei. 
Nemulţumindu-se doar să-şi lărgească biruinţa <acolo 
unde izbutise>, el alerga în locurile unde oastea lui era- 


ncolţită, strigând cu glas înalt, de răsuna pământul: 

«Copiii mei, dacă nu stăviliţi puternicele sulițe ale 
acestor Semănaţi, Pallascăthena> e pierdută!» 

Curajul lui aprinde toată oastea Kranaizilor370. Chiar 
el înşfacă arma ccâştigată la> Epidauros, măciuca- 
ngrozitoare371; loveşte pretutindeni,  învârtejindu-se- 
mprejur, şi seceră, cu lemnul ăsta, gâturi, capete şi chivere 
din piei de câine. Atunci abia, şi anevoie, thebanii au fost 
puşi pe fugă. 

Am chiuit, am dănţuit de bucurie şi am bătut din 
palme. Ei se-ndreptau întins spre porţi. lar din cetate 
ţipete se răspândeau, jelanii de copii şi de bătrâni. 
Mulțimea se îngrămădise în temple, spăimântată. 

Theseus ar fi putut să intre lesne între ziduri, dar i-a 
strunit pe-ai săi El nu venise, cum zicea, să pustiască 
Theba, ci doar să ceară morţii. Asemeni cap de oaste 
trebuie ales: el e la vreme de primejdie viteaz şi nu iubeşte 
îngâmfarea gloatei, ce ţine, când îi merge bine, să urce 
până-n vârful scării, pierzând <apoi> norocul dinainte372. 

Corifeul 

Acum că mi-a fost dat să văd această nesperată zi, eu 
cred în zei, şi mai uşor îndur nenorocirea mea, de când 
<cei vinovaţi> au ispăşit. 

Adrastos 

O Zeus, de ce se spune despre bieţii muritori că sunt 
mintoşi nevoie mare? Noi atârnăm de tine; de-a pururi 
împlinim ce porunceşte voia ta. 

Credeam că Argosul este de neînvins; eram atât de 
mulţi, de tineri şi vânjoşi. Eteokles ne-a oferit o înţelegere 
destul de cumpănită, dar n-am vrut s-o primim, şi iată că 
ne-am prăbuşit373. 

Apoi, cei alintaţi de soartă au pierdut măsura, 
precum săracul de curând îmbogăţit, şi nemăsura i-a făcut 
să piară, la rândul lor, pe-aceşti kadmei smintiţi. 


O muritori deşerţi! prea mult întindeţi arcul vostru, şi 
e astfel> trageţi dincolo de ţintă; atunci, pe loc vă 
copleşeşte un duium de rele, deoarece aţi ascultat de- 
mprejurări, nu de prieteni. 

Şi voi, cetăților, care aţi izbuti să ocoliţi prin 
mijlocirea vorbelor multe necazuri, vai, vreţi să vă 
înlăturați neînțelegerile, nu prin cuvinte, ci prin sânge. Dar 
ce rost au atare <gânduri>? 

Ţin mai întâi să ştiu cum ai scăpat iar celelalte le vei 
spune după-aceea. 

Vestitorul în timp ce larma bătăliei răscolea cetatea, 
m-am strecurat pe una dintre porţile prin care armata da 
năvală înapoi. 

Adrastos 

Dar morţii, pentru care v-aţi bătut, i-aduceţi? 

Vestitorul 

Doar pe cei şapte căpitani ai  strălucitelor 
batalioane374. Adrastos 

Ce spui? Unde-a rămas mulţimea celorlalţi răpuşi? 

Vestitorul 

Au fost înmormântați într-o vâlcea din Kithairon. 

Adrastos 

Pe partea aceasta sau pe cealaltă375? Şi cine i-a 
înmormântat? Vestitorul 

Theseus, lângă o stâncă adumbrită, la Eleutherai376. 
Adrastos 

Şi trupurile care n-au fost îngropate unde le-ai lăsat? 

Vestitorul Aproape. Vor ajunge în curând aici. 

Adrastos 

Nu mă-ndoiesc, luarea lor <din câmpul sângeros> a 
fost o caznă pentru sclavi. 

Vestitorul în truda aceasta sclavii n-au avut niciun 
amestec. Adrastos 


[Doar n-a ţinut s-o împlinească regele?]%5 

Vestitorul 

Să-l fi văzut purtându-le de grijă morţilor! 

Adrastos 

Cum? rănile acestor urgisiţi el însuşi le-a spălat? 

Vestitorul 

El i-a suit pe paturi funerare şi i-a învelit377. 

Adrastos 

Cumplită sarcină, umilitoare îngrijiri! 

Vestitorul 

Nu-i umilinţă pentru om să-şi îngrijească semenul 
căzut. 

Adrastos 

Vai, cât aş fi dorit să mor cu ei deodată! 

Vestitorul în van te tângui şi le smulgi acestor mame 
lacrimi. 

Adrastos într-ale plânsului, îmi pare că sunt ucenicul 
lor. Dar fie. Să-i întâmpinăm pe morţi cu mâna ridicată378, 
să revărsăm, plângând, imnul lui Hades379, la despărţirea 
de prietenii care mă părăsesc pustiu şi-nlăcrimat, sărman 
de mine. 

Un singur dar al muritorilor, odată ce se pierde, nu-i 
chip să fie câştigat din nou, şi-anume viaţa omenească; 
averile pot fi clădite iarăşi. 

Corul 

Strofa 1 

Bunăvoinţă şi lovituri ale sorții! 

Slavă cetăţii! 

Cinstire-ndoită mai-marilor oştii! 

Pentru noi, a vedea făpturile fiilor noştri, e o 
privelişte-amară şi totuşi frumoasă; o zi nesperată trăim, 
amestecată cu cea mai cumplită din toate durerile. 
Antistrofa 1 


43 Lacună de un vers, întregită de H. Grégoire, op. cit., III p. 131. 


Ah! bine-ar fi fost dacă Timpul, tatăl străvechi al 
zilelor, ne-ar fi păstrat până astăzi nemăritate. 

De ce trebuia să naştem copii? 

De ce socoteam înainte un rău foarte mare să n-ai 
cunoştinţă de jugul căsătoriei? 

Azi înţelegem că răul într-adevăr cel mai crunt e să te 
desparţi de copiii dragi. 

Corifeul 

Dar iată cortegiul de trupuri ale fiilor noştri morţi. 
Sărmana de mine! 

De-aş putea să pier laolaltă cu-aceste odrasle, cu ei 
să cobor în tărâmul lui Hades. 

(Intră solemn şi străbate scena cortegiul funebru al 
celor şapte sicrie, din care două sunt goale. li urmează 
Theseus şi însoțitorii săi înarmați. ) 

Adrastos 

Strofa 2 

Jeluiţi-vă, mumelor, morţii care coboară sub glie! 

Tânguiţi-vă, răspândiţi tânguiri drept răspuns la 
auzul suspinelor mele. 

Corul 

Fiilor, ascultați ce amarnic <sună> despărţirea de 
mamele voastre iubite. 

Pe voi vă strigăm, pe voi răposaţii. 

Adrastos 

Io, io! 

Corul 

Vai nouă, pentru năpastele noastre! 

Adrastos 

Aiai! 

Corul 

(lacună) 

Adrastos 

Ah! ce ne-a fost să-ndurăm! 


Corul 

Cea mai cumplită durere! 

Adrastos 

Cetate Argos, îmi vezi destinul? 

Corul 

Ea şi pe noi ne vede, năpăstuitele, fără odrasle, fără 
feciori! 

Adrastos 

Antistrofa 2 

Aduceţi aici sângeratele trupuri ale acestor nefericiţi, 
junghiaţi mişeleşte de duşmani mişei în vălmăşagul unei 
asemenea lupte! 

Corul 

Lăsaţi să cuprindem cu braţele, să strângem şi să 
legănăm în braţele noastre copiii! 

Adrastos îi ţineţi <acuma>, îi ţineţi. 

Corul 

Noi ţinem povară de patimi380. 

Adrastos 

Aiai! 

Corul 

Pentru mamele lor nu te vaieri? 

Adrastos 

Ascultaţi-mă! 

Corul 

Da, tu plângi pentru doliul nostru. 

Adrastos 

Mai bine-ar fi fost să mă culce războinicii Thebei în 
pulbere! Corul 

Iar noi, mai bine n-am fi intrat niciodată în aşternutul 
vreunui soţ! 

Adrastos 

Epodă 

Vedeţi oceanul acesta de chinuri, mamelor năpăstuite 


din pricina fiilor! 

Corul 

Brăzdatu-ne-am faţa cu unghiile, ne-am turnat 
cenuşă pe cap. 

Adrastos 

Vai mie, vai, de m-ar înghiţi pământul, de-ar 
împrăştia furtuna bucăţi din mine, de m-ar lovi în creştet 
vâlvătaia lui Zeus arzătoare! 

Corul 

O nunţi cu sfârşit amar ale fetelor tale, oracol amar 
al lui Phoibos381! 

Erinys, ce stârneşte gemete multe, părăsind palatul 
deşert al regilor Thebei, s-a năpustit peste tine382. 

Theseus (vorbind Corului) 

Am şovăit să vă întreb, în timp ce voi vă istoveaţi 
gemând pentru aceşti viteji. Dar întrebările, pe care-atunci 
le-am amânat, vreau să le pun acum lui Adrastos. (Se 
întoarce spre Adrastos.) 

De unde li s-a tras eroilor răpuşi, curajul fără seamăn 
printre muritori? Vorbeşte-i tineretului atenian; eşti mai 
destoinic  <decât mamele acestea, Tu ai această 
iscusinţă383. <La Theba> am văzut dovada îndrăznelii lor 
fără pereche, care le da speranţa că vor cuceri cetatea. 

O întrebare, totuşi, nu-ți voi pune, să nu mă fac de 
râs, anume: cu cine s-a ciocnit în luptă fiecare, şi cine l-a 
rănit dintre duşmani, cu lancea384. E în zadar s-asculţi 
atare ziceri. E în zadar - când te aflai în mijlocul 
încăierării, şi-asupra ta zbura un nor de lănci - să vrei a 
spune desluşit cine-a luptat mai bine. Eu n-aş putea să pun 
astfel de întrebări şi nici să-i cred pe cei ce s-ar încumeta 
să povestească. Nu eşti în stare decât anevoie să zăreşti, 
chiar ceea ce-i de trebuinţă, când ai în faţa ta duşmanii. 
Adrastos 

Ascultă dar, căci nu în silă am să fac elogiul poruncit 


de tine. Doresc, despre aceşti eroi, care mi-au fost 
prieteni, să spun doar ce-i adevărat şi drept385. 

Vezi acest mort lovit de fulger? <Cadavrul> este al 
lui Kapaneus. Avea belşug de bogății, dar nu se sumeţea 
pentru avere; nu se purta mai mândru decât un om sărac. 
Îl ocolea pe cel ce se împăuna cu bogăţia mesei lui, 
dispreţuind bucatele de rând. Spunea: «Virtutea nu 
înseamnă ghiftuirea burţii, ci mulţumirea cu puţinul.» 
Pentru prieteni el era într-adevăr prieten, fie că se găseau 
de faţă, fie că lipseau. Nu-i mare numărul celor asemeni 
lui. Avea deprinderea de a gândi nemincinos, era uşor să-l 
agrăieşti; n-a spus nicicând o vorbă grea nici unui 
cetăţean, nici unui sclav. 

Acuma trec la următorul, la Eteoklos386, care se 
încerca în alt soi de virtute. Deşi era prea tânăr şi lipsit de 
bunuri, s-a bucurat în Argos, ţara sa, de multă cinste. 
Prietenii adeseori au vrut să-i dăruiască aur; dar n-a lăsat 
să intre bani în casa lui, ca nu cumva să-şi înrobească 
sufletul, căzând sub jugul bunăstării. Ura nemernicii, dar 
nu cetatea lor; oraşul nu-i răspunzător de faima rea ce i se 
trage de la un cârmaci mişel. 

Al treilea războinic, Hippomedon, iată cum era. El, 
din copilărie, a îndrăznit să se abată de la farmecele 
Muzelor şi de la moliciunea vieţii: trăia pe timpuri, se 
deda, ca să-şi sporească vitejia, unor aspre încercări; 
mergea la vânătoare, era iubitor de cai 387 şi îi plăcea să 
încordeze arcul. Voia, cu trupul pregătit, să fie de folos 
cetăţii. 

Un alt erou, Parthenopaios al vânătoriţei Atalanta, 
<aproape> un copil şi fără seamăn de frumos, era 
arkadian, dar a venit în preajma undelor lui Inachos. Şi a 
crescut la noi, în Argos. Întâi, cum se şi cade <să se 
poarte> un străin mutat din altă ţară, nu i-a pricinuit 
nicicând vreun necaz cetăţii, <nu a stârnit> vreo gelozie, 


căci nu era de felul lui gâlcevitor, cusur ce-l face greu de 
îndurat pe venetic şi chiar pe cetăţean. <Apoi> intrând, ca 
un argeu din naştere, în oastea noastră, el a luptat pentru 
<pământul> ţării; se bucura, când propăşea cetatea, sau, 
dimpotrivă, se mâhnea, când o lovea un nenoroc. Cu toate 
c-a avut şi numeroşi iubiţi, şi multă trecere printre femei, 
veghea să nu greşească niciodată. 

Am să-i aduc o mare laudă, în câteva cuvinte, lui 
Tydeus. Nu strălucea prin elocinţă, ci prin scut; era 
cunoscătorul de temut al multor dibăcii. La minte nefiind 
atât de ager ca Meleagros388, fratele său, a dobândit în 
meşteşugul armelor aceeaşi faima, desăvârşit maestru a 
mânuirii scutului. Setos de glorie, cu inima bogată, avea o 
dibăcie ne-ntrecută, dar nu în vorbe, ci la fapte389. 

<Acuma>, după cele spuse, să nu te miri, Theseus, 
că astfel de bărbaţi n-au pregetat să moară în faţa 
turnurilor <Thebei>. Căci <buna> creştere dă omului o 
nobilă sfială; oricine-a fost alcătuit spre bine, s-ar ruşina să 
fie ticălos. 

Curajul bărbătesc se poate învăţa, dacă-i adevărat că 
pruncul poate fi deprins să spună şi să înţeleagă ceea ce 
nu pricepe. lar omul, ceea ce învaţă de copil, păstrează 
îndeobşte pân’ la bătrâneţe. Deci, creşteţi-vă cât mai bine 
fiii390! 

Corul 

Vai, fiilor, spre nenoroc v-am hrănit, v-am purtat în 
pântece şi-am suferit <pentru voi> durerile naşterii! 

lată că Hades primeşte astăzi roadele muncilor 
noastre. Şi nu avem cine să ne mai poarte de grijă la 
bătrâneţe nouă, sărmanelor, care-am adus pe lume feciori! 

Theseus 

Cât despre Amphiaraos cel nobil, i-au închinat o 
laudă vădită zeii, când a fost înghiţit de viu în adâncimile 
pământului, el şi cvadriga lui. 


Şi pe feciorul lui Oidipus, Polyneikes, pot eu, fără 
minciună, să-l elogiez, căci mi-a fost oaspete mai înainte de 
a părăsi cetatea Theba şi de-a fugi în Argos, din voinţa 
lui391. 

Dar ştii ce am de gând să fac pentru aceşti 
<războinici>? Adrastos 

Nu ştiu decât un singur lucru: poruncile să ţi le- 
ascult. Theseus 

Pe cel lovit de fulgerul lui Zeus, pe Kapaneus... 

Adrastos 

Vrei să-l îngropi deosebit de ceilalţi. <Cadavrul> lui 
e sfânt392. 


Theseus 

Da, însă toţi ceilalţi vor arde într-un singur rug. 

Adrastos 

Şi monumentul celui fulgerat unde-l vei aşeza393? 

Theseus 

Aici, în preajma templului, voi ridica mormântul lui. 

Adrastos 

Această muncă o vor face servitorii. 

Theseus 

Iar morţii cad în grija noastră; mergeţi şi ridicaţi-i! 

Adrastos 

Apropiaţi-vă de fii, nefericite mame! 

Theseus 

Nu, Adrastos, nu trebuia să spui aceste vorbe. 

Adrastos 

Cum? Cele care i-au născut n-au voie să-i atingă? 

Theseus 

Ele s-ar prăpădi de i-ar vedea schimbaţi atât de 
groaznic. 


Adrastos într-adevăr, priveliştea e cruntă, a morţilor 
însângeraţi şi plini de răni. 
Theseus 


Şi-atunci, de ce vrei <mamelor> să le sporeşti 
amarul? 

Adrastos îţi dau dreptate. Nu vă zbuciumaţi, 
<femeilor, ci aşteptaţi. Aşa e bine, cum a spus Theseus. 
Când vor fi ars pe rug, le veţi culege oasele. 

O muritori nenorociţi, de ce vă înarmaţi cu lănci şi vă 
ucideţi între voi? Opriţi-vă: destul v-aţi războit. Păstraţi-vă 
cetăţile în pace, lăsaţi-i şi pe alţii <să trăiască>-n pace. 
Atât de scurtă este viaţa! Cercaţi să o străbateţi cât mai 
lin, departe de primejdii! (În timpul tânguirii următoare a 
Corului, cortegiul funebru se pregăteşte de plecare şi se 
îndreaptă lent spre ieşire, urmat de Theseus, Adrastos şi 
de copiii celor şapte.) 

Corul 

Strofă 

Nu mai avem copiii frumoşi, nu mai avem odraslele 
mândre! 

Nu avem parte de fericire între femeile care-au 
născut în Argos. 

Artemis, <doamna> lăuzelor394, n-o să ne mai 
agrăiască, pe noi, cele fără copii. 

Jalnică-i viaţa noastră. 

Suntem asemenea norului rătăcitor, zbuciumat de 
vânturi necruțătoare. 

Antistrofă Şapte mame eram, şapte feciori am adus 
pe lume, sărmanele; erau cei mai vestiți argei395. 

Noi fără copii, de-acum înainte, noi fără copii vom 
îmbătrâni preamâhnite. 

Nu suntem trecute nici printre morţi, nici printre vii. 

O soartă anume ne ţine departe atât de unii, cât şi de 
ceilalţi. 

Epodă 

Nu ne rămân decât plânsul şi rânduielile triste, 
acasă, în amintirea fiilor noştri <pieriţi>: 


tunderi îndoliate de plete, capete fără cununi396, 
ofrande vărsate celor cuprinşi de moarte, cânturi pe care 
Apollon cu părul de aur nu le primeşte. 

Suspina-vom încă din zorii zilei şi ne vor curge 
lacrimi pe piept, pe straiul nostru cu pururi umede cute. 

(Cortegiul funebru a ieşit. Intre timp, sub stânca de 
lângă templu, a fost clădit rugul solitar al lui Kapaneus.) 

Corifeul 

Acum se vede-ncăperea funebră, mormântul sacru al 
lui Kapaneus iar dincol de templu ofrandele 

ce le-a-nchinat> răposaţilor noştri Theseus. 

Dar iat-o sosind pe soţia ilustră a celui scrumit de 
fulger, Euadne, fiica mai-marelui Iphis. 

De ce s-a oprit pe stâncanălţată în aer mai sus decât 
vârful acestui lăcaş <divin>? 

De ce a ţinut să vină aici? 

(Fuadne, purtând haine şi podoabe de sărbătoare, s-a 
ivit între timp în vârful stâncii de lângă templu.) 

Euadne 

St.ro fă 

Ce strălucire, câtă văpaie se-mprăştia din carul lui 
Helios, cum lumina din ether făclia Selenei, care-şi gonea 
bidiviii prin beznă397, la vremea nunţii mele aducătoare 
de moarte, când, vai, argienii îl preamăreau cu cântece de 
fericire pe ilustrul meu soţ Kapaneus. 

<înzestrat> cu arme de-aramă! 

Am sosit de acasă la tine, precum o bakehantă 
zăludă, ţâşnit-am să am şi eu parte de focul aceluiaşi rug, 
de acelaşi mormânt398, să-mi dezleg în Hades durerile 
vieţii, chinul traiului meu. 

Cât de plăcută e moartea, când pieri laolaltă cu fiinţa 
iubită, dacă aşa hotărăşte un zeu! 

Corifeul 

Priveşte, chiar în preajma ta se află rugul, pe care 


zace soţul tău, tezaur pentru Zeus, de flăcările fulgerului 
doborât. 

Euadne 

Antistrofă văd bine sfârşitul, văd bine unde mă aflu. 

Paşii mi-au fost îndrumați de soartă. 

Mă voi zvârli, spre gloria mea, de aici, voi sări de pe 
stâncă în mijlocul rugului. 

În arzătoarele flăcări, trupul meu se va uni cu al 
soţului, carnea mea se va face una cu carnea lui, mă voi 
muta cu el în casele Persephonei. 

Pe tine cel mort, care eşti sub pământ, sufletul meu 
niciodată nu te-ar trăda. 

Rămâneţi cu bine, lumină şi nuntă! 

Din ce aşternuturi, din ce căsnicii, se vor ivi în Argos 
odrasle atât de-nflorite ca omul acesta, bărbatul meu, 
mistuit împreună cu viaţa fără greşeală a nobilei sale 
neveste399? 

Corifeul 

Acum vine încoace însuşi tatăl tău, bătrânul Iphis; el 
umblă după veşti, nebănuind ce suferinţă îl aşteaptă. 
(Intră Iphis, care se adresează Corului, nezărindu-şi la 
început fiica.) 

Iphis 

Nefericitelor! Sunt un bătrân nefericit. Vin, doliu 
îndoit purtând după copiii mei, să duc în glia ţării trupul 
lui Eteoklos, feciorul meu răpus de sulița kadmeilor. O caut 
<şi pe fata mea, care, scăpând supravegherii, a fugit de- 
acasă. 

Ea vrea să moară laolaltă cu soţul ei, cu Kapaneus. 
Era până acum sub ochii mei, vegheată în palat. Când paza 
mi-a slăbit, din pricina nenorocirilor, <Euadne> a plecat. 
Îmi pare că pe-aici ar trebui să fie. Dac-aţi văzut-o, spuneți- 
mi. 

Euadne 


De ce întrebi aceste mame? Priveşte, sunt pe stâncă, 
precum o pasăre plutind uşor deasupra rugului lui 
Kapaneus în zbor nefericit, părinte-al meu! 

Iphis 

Ce vânt te-aduse, fata mea? De ce-ai călătorit? De ce 
te-ai furişat din casă şi-ai venit aici? 

Euadne 

Te-ai mânia să afli ce-am de gând <să fac>. Aceasta 
nu vreau, tată, să ţi-o împărtăşesc. 


Iphis 

Cum? Tatăl tău nu are dreptul să-l înştiinţezi? 

Euadne 

N-ar fi un bun judecător al hotărârii mele. 

Iphis 

De ce ţi-ai îmbrăcat cu astfel de podoabe trupul? 

Euadne 

Acest veşmânt înseamnă multă slavă, tată. 

Iphis 

Dar nu este un semn de doliu după soţul tău. 

Euadne 

Eu m-am gătit pentru o ispravă nouă. 

Iphis 

Şi-apoi, te-apropii de un rug, de un mormânt! 

Euadne 

Aici voi câştiga o mândră biruinţă. 

Iphis 

Asupra cui vei fi biruitoare? Vreau să ştiu. 

Euadne 

Asupra tuturor femeilor ce-au zăbovit sub soare. 

Iphis 

Prin iscusinţa lor în muncile Athenei? Sau prin 
înţelepciune? 

Euadne 


Prin cutezanţă. Vreau să mor cu soţul meu, să-mi aflu 


lângă el odihna. 

Iphis 

Ce spui? Ce vrea să-nsemne enigma aceasta cruntă? 
Euadne 

Am să m-arunc în focul rugului lui Kapaneus. 

Iphis 

Să nu grăieşti în faţa lumii astfel, fata mea! 

Euadne 

Chiar asta vreau! să afle toţi argeii! 

Iphis 

Dar eu mă voi împotrivi s-o faci. 

Euadne 

Tot una-mi este! Braţul tău nu poate să mă prindă. 
Priveşte, sar, dar nu spre fericirea ta, ci spre a mea şi a lui 
Kapaneus, să ardem laolaltă într-un rug400. (Sare de pe 
stâncă în rugul aprins.) 

Corul 

Io! groaznică faptă ai săvârşit, femeie! 

Iphis 

Fiice ale Argosului, mor, nefericitul! 

Corul 

Vai, vai, sărmane, cumplită durere te-ncearcă să vezi 
o ispravă atât de neînfricată! 

Iphis 

Nu veţi găsi alt om mai urgisit ca mine. 

Corul 

Sărmanul de tine! împărtăşeşti acelaşi destin cu 
Oidipus, bătrâne, tu şi cetatea noastră năpăstuită. 

Iphis 

Ah! muritorii pentru ce nu sunt lăsaţi de două ori să 
fie tineri, şi-apoi de două ori să-mbătrânească? 

Dacă se face prin cămine vreo greşeală, avem 
puterea, după săvârşire, să cumpănim, să îndreptăm. În 
viaţă, asta nu e cu putinţă. Dar dac-am fi din nou 


nevârstnici şi <din nou> bătrâni, noi am putea să 
îndreptăm orice greşeală în a doua vieţuire401. 

Tot astfel eu, văzând că alţii au familii numeroase, am 
vrut să am copii, aprins de dorul lor. De-aş fi ştiut însă 
atunci, de-aş fiinţeles cât cântăreşte pierderea odraslelor 
pentru părinte, eu n-aş fi îndurat năpasta de acum, eu care 
am sădit un fiu atât de nobil, doar ca să-mi fie nimicit pe 
urmă. 

Destul! Acum ce trebuie să fac, sărman de mine? 
Oare să mă întorc acasă? Să aflu o singurătate nesfârşită 
sub acoperişul meu, să-mi duc în deznădejde viaţa? Să 
merg în casele lui Kapaneus? Ce mult iubeam acest lăcaş 
odinioară, pe vremea când fiica mea trăia! Ea nu mai este, 
fata care-mi săruta obrazul şi capul meu cu mâinile îl 
cuprindea. 

Pentr-un bătrân părinte, nu e nimic mai drag ca o 
fiică. Desigur, sufletul unui băiat este mai mare, dar nu 
atât de dulce, de alintător. 

Hai, duceţi-mă-acasă cât mai grabnic, şi părăsiţi-mă 
în beznă; acolo vreau, lipsindu-mă de hrană, să-mi las 
bătrânul trup să se topească şi să piară. Ce-mi va sluji de 
voi atinge oasele fiului meu402? O, bătrâneţe, ce urâtă-mi 
eşti, potrivnică de neînvins! 

Cât îi urăsc pe toţi cei care umblă să-şi întindă viaţa, 
care prin leacuri, băuturi şi prin magie caută să mute 
cursul sorții, spre a scăpa de moarte. Nemaifiind folositori 
pe-acest pământ, ar trebui să moară, să se risipească şi să 
le lase tinerilor locul. (Părăseşte scena. Se întorc Theseus, 
Adrastos şi băieţii celor şapte, fiecare ţinând în mâini urna 
cu cenuşa tatălui său.) 

Corifeul 

Ah! iată alaiul funebru al fiilor noştri. 

Se aduc osemintele morţilor. 

Luaţi-le voi, slujitoarelor. Noi suntem sleite, doliul 


după feciori ne-a stors de vlagă. 

Prea lung ne-a fost veacul, prea multe dureri ne-au 
secătuit! 

Ce chin mai amarnic poate să-ndure un om, decât să- 
şi vadă copiii morţi? 

Copiii 

Strofa 1 

Aducem, aducem, o nefericite mame, de la ruguri 
cenuşa părinţilor, povară pe care durerea noastră 

Ongreunează prea tare; în curnele> strâmte încape 
tot ce aveam mai scump403. Corul 

Vai, copii, voi lacrimi le-aduceţi mamelor dragi ale 
morţilor! 

Un pumn de cenuşă, asta rămâne, din alcătuirile 
celor ce-au fost odată slava Mykenei. 

Copiii 

Antistrofa 1 

Ah! mame lipsite de fii, lipsite de fii! 

1 am pierdut, urgisiţii de noi, pe părinţii noştri 
nefericiţi. 

Vom moşteni, orfani, lăcaşuri pustii, departe de 
braţele celor ce ne-au zămislit! 

Corul 

Vai, unde-i dobânda durerilor facerii? 

Unde-i bucuria lăuziilor noastre, şi grija hrănirii 
copiilor, şi nopţile fără somn, şi sărutările dragi pe 
obrazele lor? 

Copiii 

Strofa 2 

Toate acestea s-au dus! Nu mai sunt. 

Vai nouă, toate s-au dus, părinţi ai noştri! 

Corul 

Acum ei se află-n ether404. 

Au fost mistuiţi de flăcări pân’ la cenuşă. 


Au zburat înspre Hades. 

Copiii 

Părinţi, ascultaţi-vă fiii gemând! 

Putea-vom, cu scutul în mână, să vă răzbunăm 
vreodată?... 

Corul 

Fie să vi se-mplinească dorinţa! 

Copiii 

Antistrofa 2 

Fie să ne răzbunăm într-o zi, dacă ne-ngăduie zeul. 

Corul 

Nenorocirea nu-i adormită încă. 

Destule suspine! Destulă năpastă! 

Destule-s durerile noastre! 

Copiii 

Cândva licăririle lui Asopos ne vor primi, înarmaţi cu 
aramă, în fruntea războinicilor Danaizi. 

Corul 

Răzbunători ai părinţilor stinşi 405. 

COPIII (cântând fiecare pe rând câte o replică) Strofa 


Tată, îmi pare că încă te văd cu ochii! 

Corul 

Dânduc-ţi sărutul duios pe obraz. 

Copiii 

Cuvintele tale de întărire s-au risipit în văzduh. 

Corul 

O, câtă durere încearcă şi mama, şi fiul cernit pe veci 
după tată! 

Copiii 

Antistrofa 3 

Această povară, atât de grea, m-a sfârşit. 

CORUL (întinzând brațele spre urne, fără să le 
atingă) 


Dă-mi-o, vreau scumpa cenuşă s-o strâng la sân! 

Copiii 

Plâng auzind acest groaznic cuvânt; inima ne este 
lovită. 

Corul 

Fiule, te-ai risipit! Te-am pierdut pentru totdeauna, 
scump odor al mamei ce te iubeşte! 

Theseus 

Tu, Adrastos, şi voi, femei din Argos, vedeţi aceşti 
copii ţinând în braţe trupurile taţilor viteji, de mine 
cucerite. Cetatea mea şi eu le dăruim aceste <rămăşiţe>. 

lar voi păstraţi, despre purtarea noastră, o 
recunoscătoare amintire; căci iată ce aţi dobândit din 
partea mea. Spuneţi-le iară şi iară copiilor cum s-a- 
ntâmplat. Cetatea noastră s-o cinstească şi, mereu, din 
tată în fecior, să ţină minte ce aţi dobândit. Să fie martor 
Zeus şi ceilalţi zei cereşti cu cât folos v-alegeţi de pe urma 
noastră! 

Adrastos 

Ştim toate binefacerile ce le-ai săvârşit, Theseus, la 
vreme de restrişte pentru Argos. lţi vom fi veşnic 
recunoscători. Ne-ai sprijinit mărinimos; e datoria noastră 
să te răsplătim. 

Theseus 

Mai aşteptaţi din parte-mi vreun ajutor? 

Adrastos 

Fii fericit, căci vrednic eşti de fericire>; la fel şi ţara 
ta. Theseus 

Aşa să fie şi-ţi urez aceeaşi fericire. (Deasupra scenei 
apare zeița Athena.) 

Athena 

Ascultă-mă, Theseus: Athena îţi va spune ce trebuie 
să faci spre binele cetăţii. 

Nu le da voie prea uşor acestor fii să ducă osemintele 


în Argos. Ci mai întâi, în schimbul strădaniilor tale şi-ale 
cetăţii mele, tu cere-le un jurământ. El trebuie să jure, 
Adrastos, căci are împuternicire, fiind rege, să facă sfântul 
legământ din partea-ntregului pământ al Danaizilor. Aşa să 
sune jurământul: 

«Argeii niciodată nu se vor abate cu armele peste 
pământul ţării noastre. Şi dacă alţii ar lovi-o, se vor 
împotrivi, cu lăncile în mâini. lar dacă-ar năvăli <chiar ei> 
asupra noastră, nesocotind ce au jurat, năpasta nimicirii să 
se-ntoarcă peste Argos!» 

Şi-acum, ascultă unde trebuie să-njunghii jertfele. 

Ai un tripod406 în casă, cu picioare de aramă, pe 
care Herakles odinioară, când năruise Troia până-n 
temelii407 şi alerga spre altă muncă, ţi l-a încredinţat ca 
să-l aşezi lângă altarul pythian. 

Înjunghie peste tripod trei oi, apoi în golul vasului 
înscrie jurământul, şi dă-l în grija zeului ce ocroteşte 
Delphi, să fie jurământul chezaş şi martor faţă de Hellada- 
ntreagă408. fără cuțitul cel tăios, cu care vei deschide 
<gâtul> jertfelor, scurgându-le de sânge, adânc ascunde-l 
în pământ, în preajma rugurilor celor şapte morţi. Căci, la 
vederea fierului acesta, dacă vreodată-ar năvăli <argeii> 
în Atena, s-ar îngrozi şi calea de întoarcere le-ar fi 
nefastă409. 

Când toate-acestea vor fi împlinite, îngăduie-le să-şi 
ridice morţii din pământul <ţării>. Neplugărit şi sfânt 
rămână locul unde trupurile lor au fost prin foc purificate, 
aproape de răscrucea zeităţii Isthmului410. Aceasta-i 
pentru tine spusa mea. 

lar voi, copiii Argosului, ascultați! îndată ce veţi 
deveni bărbaţi, mergând veţi răvăşi cetatea Theba şi veţi 
răzbuna uciderea părinţilor. 

Tu-l vei înlocui pe tatăl tău, Aigialeus, şi, în pofida 
tinereţii, vei fi cap de oaste411; iar fiul lui Tydeus, al cărui 


nume dat de taică-său e Diomedes, va sosi din Altolia412. 

Abia vor fi umbriţi de puful unei bărbi obrajii voştri, 
şi veţi conduce şirurile de argei cu arme de aramă asupra 
celor şapte porţi ale kadmeilor. Aceasta le va fi 
nenorocirea, când, din puiandri, veţi ajunge lei pustiitori ai 
Thebei. Şi nu se va petrece altfel. Voi, Epigonii, cum vă vor 
numi elenii, veţi fi slăviţi prin cânturi de viitorime. Căci 
zeii vor susţine lupta voastră. (Athena dispare.) Theseus 

Am să-ţi urmez poruncile, stăpâna mea Athena, 
deoarece îmi dai sfat bun şi mă împiedici să greşesc. Pe 
Adrastos îl voi lega prin jurământ. Păstrează-mă numai pe 
calea dreaptă. Bunăvoinţa ta pentru cetate e chezăşia 
fericirii sale viitoare. 

Corul 

Să mergem deci, Adrastos, ca să-i jurăm acestui 
bărbat şi cetăţii sale. 

Ei pentru noi s-au primejduit şi li se cuvin cinstirile 
noastre. 

(Ies cu toții din scenă.) 

ION 

PERSOANELE 

(în ordinea intrării în scenă) 

HERMES. 

ION, fiul lui Apollon şi al Kreusei. 

CORUL slujitoarelor Kreusei. 

KREUSA, regina Atenei. 

XUTHOS, soţul Kreusei. 

UN BĂTRÂN. 

UN SLUJITOR al Kreusei. 

PYTHIA, prorociţa. 

ATHENA. 

Slujitori ai sanctuarului delphic. 

Acţiunea dramei are loc în valea râpoasă de la 
Delphi413. În fund se înalţă templul oracular al lui Apollon, 


decorat cu splendide sculpturi şi picturi; pe metopă este 
cioplită Gigantomachia. In faţa templului, un altar, statui 
ale lui Hermes bicefal şi stele conice consacrate lui 
Apollon Agyleios414. Apare Hermes, mesagerul zeilor, 
încălțat cu sandale înaripate, purtând în mână caduceul. 

Hermes 

Atlas, care, tocindu-şi umerii de-aramă, ţine cerul, 
lăcaşul vechi al zeilor, a zămislit cu una din nemuritoare o 
fiică, Maia415. Aceasta mi-a fost mamă şi Zeus-cel-Mare 
tată. Sunt slujitorul zeilor, Hermes416. 

Tocmai sosit-am pe pământul delphic, buricul lumii, 
unde locuieşte Phoibos, cântându-şi profeţiile, şi oamenilor 
le dezvăluie mereu cele ce sunt <acum> şi cele viitoare. 

Se află în Hellada un oraş, nu fără faimă, având 
acelaşi nume ca Pallas cu-suliţa-de-aur417. Acolo Kreusa, 
fata lui Erechtheus418, a fost de Phoibos siluită, în coasta 
dealului Palladei419, la Atena, unde se-nalţă stâncile 
privind spre miazănoapte, numite  Steiurile-Nalte de 
cârmuitorii Atticei. 

Fără să ştie tatăl său, căci zeul a voit aşa, ea şi-a 
purtat în pântec sarcina. Când s-a-mplinit sorocul, a născut 
acasă, <apoi> a dus coconul chiar în peştera în care se 
unise cu Apollon. Şi Kreusa l-a părăsit, ca să se 
prăpădească, în cercul bine ticluit al unui coş adânc, 
urmând un obicei străbun, întemeiat pentru odrasla Gliei, 
Erichthonios420. Acestuia, Fata lui Zeus, la naştere, i-a 
rânduit odinioară doi paznici-şerpi, să-i străjuiască trupul, 
şi l-a încredinţat fecioarelor Aglauride. 

De-aci, la Erechtheizi, se trage datina să le aşeze 
pruncilor <în leagăn> şerpi de aur421. 

Deci Kreusa, lângă copilul hărăzit să moară, şi-a pus 
podoabele din vremea fecioriei sale şi-a fugit. Atunci, ca 
frate, mi-a grăit Apollon: 

«Te rog pe tine, doar <noi doi> suntem de-un sânge, 


mergi la poporul băştinaş422 al falnicei Atene - cunoşti 
cetatea coerotită de zeiţă - şi-acolo, din adâncul unei 
peşteri, culege un vlăstar abia născut; apoi, cu leagănul şi 
scutecele lui, adu-l aici, în sanctuarul meu profetic, şi lasă-l 
la intrarea casei mele. Iar celelalte mă privesc pe mine, 
deoarece, să ştii, acest copil este al meu.» 

Ca să-mplinesc voinţa fratelui Loxias, luat-am coşul 
împletit şi, aducându-l, l-am aşezat pe treptele acestui 
templu. Săltând capacul, am deschis pe urmă coşul de 
răchită, ca să se vadă bine pruncul. 

Şi iată, carul Soarelui tocmai ţâşnea la drum, când a 
intrat în templu prorociţa423 <Pythia>. Privirea ei a 
coborât asupra noului născut. Uimită că vreo fată 
delphiană a îndrăznit să-şi lepede în casa zeului vlăstarul 
unei tainice iubiri, a vrut din sanctuar să-l zvârle-afară. 
Dar mila a învins cruzimea. Apollon şi-a oblăduit feciorul, 
să nu fie-alungat din casa lui. 

Deci <prorociţa>-l ia şi-l creşte, dar nu ştie că este 
din sămânţa zeului, nici nu-i cunoaşte mama. Copilul n-a 
ştiut nici el cine i-au fost părinţii. Când era fraged încă, s-a 
jucat nestingherit în jurul hrănitoarelor altare. 

lar când atinse vârsta bărbăţiei, i-au dat în pază 
delphienii vistieria zeului; el, chivernisitor cinstit al tuturor 
comorilor de-aci, trăieşte până azi, fără prihană, în templul 
lui Apollon, domnul său. 

Şi născătoarea tânărului, Kreusa, s-a măritat cu 
Xuthos, iată cum. Între Atena şi urmaşii lui Chalkodon424, 
ce stăpânesc pământul euboid, a izbucnit un furtunos 
război425. lar Xuthos a luptat pentru atenieni, care au 
biruit cu ajutorul lăncii lui. De-aceea a fost socotit demn să 
devină soţul Kreusei, deşi străin. Era de baştină aheu, 
vlăstar din Aiolos, fiul lui Zeus426. 

De multă vreme seamănă culcuşul Kreusei, dar încă 
n-au copii. Dorinţa de a dobândi odrasle îi poartă astăzi la 


oracolul lui Phoibos. Loxias i-a mânat încoace. El le 
îndrumă sorţile şi, chiar dacă nu pare, nimic nu li se 
împlineşte fără el. 

Când Xuthos va păşi în faţa sfântului oracol, Apollon 
i-l va da pe fiul său, spunându-i că l-a zămislit el însuşi, 
Xuthos. Copilul, ajungând în casa mamei sale, va fi 
recunoscut de Kreusa. 

Şi astfel, nunta-i cu Loxias rămânând ascunsă, 
feciorul ei va dobândi ce i se cade. Sub numele de Ion, va 
întemeia pe ţărmul asiatic <colonii> şi zeul îi va creşte 
faima în Hellada427. 

Acum, poftind să aflu ce s-a hotărât cu el, am să 
pătrund în văgăuna unde creşte dafinul428. Dar, iată, iese 
fiul lui Loxias. El vine să aşeze la intrarea templului 
podoaba crengilor de dafin. Şi eu, plecând, am să-l numesc 
- întâiul dintre zei - cu numele de Ion pe care-l va 
purta429. (Hermes dispare. Din templu iese Ion, însoțit de 
câţiva slujitori ai sfântului lăcaş.) 

Ion430 

Strălucitoarea cvadrigă a Soarelui începe să 
lumineze pământul, iar stelele fug în noaptea sfântă din 
fața etherului plin de văpaie. 

Neatinsele piscuri ale Parnasului, scăldate-n lumină, 
primesc pentru oameni discul zilei. 

Pe tripodul divin se aşază preoteasa Pythia şi le cântă 
elenilor ce-i glăsuieşte Apollon431. 

Delphienilor, voi slujitorii lui Phoibos, porniţi spre 
<izvorul> cu argintoase vârtejuri al Kastaliei; apoi, 
îmbăiaţi, în apa ca rouă, întoarceţi-vă la templu432! 

Luaţi aminte: gurile voastre smerite să păstreze 
tăcere smerită, iar cei ce aşteaptă de la oracol răspunsuri 
prielnice să-şi cumpănească rostirea433. 

În ce ne priveşte să zăbovim în muncile noastre, 
aceleaşi din copilărie. 


Împodobi-voi cu crengi de dafin, cu sacre cununi 
intrarea casei lui Phoibos. 

Voi răspândi pe jos picături de proaspătă apă. 

Iar cetele de zburătoare, ce-ameninţă să pângărească 
prinoasele sfinte, le voi goni cu săgețile arcului meu. 

Căci eu, fără mamă <fiind>, şi fără părinte, slujesc 
altarele zeului, ce m-a hrănit. 

Strofă 

O tu, ajutorul meu, o tânăr vlăstar al preafrumosului 
dafin, cules din grădinile nemuritoare, aflate mai jos de 
templul lui Phoibos, unde apele sfinte ţâşnesc din pământ, 
un neistovit izvor ce îmbăiază frunzişul divinului mirt, cu 
tine eu mătur zilnic pe jos înaintea <lăcaşului> zeului, la 
vremea când Soarele pleacă pe drumul lui grabnic, 
înaripat! 

Asta mi-e slujba de fiece zi. 

Paian, o Paian, fii proslăvit, proslăvit fecior al 
Latonei434. 

Antistrofă 

Frumoasă mi-e truda, Phoibos, care ţi-o-nchin, 
dinaintea templului tău, în cinstea sălaşului tău profetic! 

Glorioasă mi-e truda, mâinile mele sunt roabele 
zeilor, nu am stăpâni muritori, ci nemuritori, în veci nu mă 
satur de-aceste cucernice munci. 

Adevăratul meu tată e Phoibos. 

Pe hrănitorul meu îl binecuvânt, pe făcătorul de bine- 
| numesc părintele meu, pe <domnul> templului, Phoibos. 

Paian, o Paian, fii proslăvit, proslăvit fecior al 
Latonei! 

Epodă 

E timpul din trudă să mă opresc. 

Destul am mutat încoace şi-ncolo creanga de dafin. 

Voi răsfira cu aceste vase de aur apa ţâşnind din 
pământ prin izvorul năvalnic al Kastaliei. 


Apa lustrală voi răspândi-o. 

Fără prihană ieşit-am din aşternut. 

De n-aş înceta niciodată. 

Phoibos, să te slujesc! 

Ori, de-aş înceta, aceasta să fie pentru o soartă bună! 

Ehei! 

Ehei! zburătoarele au şi sosit. 

Vin de la cuiburi, din Parnasos. 

Nu cumva să atingeti cornişele <templului> şi- 
acoperişul lui aurit! Săgeţile mele te vor străpunge 
<acvilă>, solie-a lui Zeus, ce birui cu ciocul puternic 
înaripatele435! 

lată, de-altare se-apropie alta, vâslind: e lebăda. 
Mută-ţi aiurea labele tale de purpură strălucitoare! în 
zadar glasul tău se-mpleteşte cu lira lui Phoibos436; nu vei 
scăpa de săgețile mele. 

Du-te, zburând, şi coboară pe lacul din Delos437. 
Dacă nu mă asculţi, frumos-sunătoarele tale cântece vor 
sângera. 

Ehei! ce pasăre nouă soseşte? 

Doar n-are de gând, pentru pui, să-şi înfiripe cuibul 
din rămurele chiar sub cornişă? 

Arcul meu, zbârnâind, te va pune pe fugă. 

Ascultă-mă! Pleacă şi scoate-ţi puii pe malul 
învolburatului Alpheios438 

ori în a Isthmului vale439, nu pângări la Pytho 
prinoasele şi templul lui Phoibos440! 

Mi-ar fi ruşine să vă ucid, <zburătoare! or, pentru că 
voi vestiți omenirii voinţele zeilor441. Dar să mă-ntorc la 
muncile mele. 

Vreau să fiu servul lui Phoibos. 

Nu voi lipsi să fiu slujitorul aceluia ce mă hrăneşte. 

(Intră solemn Corul, alcătuit din slujitoarele Kreusei. 
În cântecul dialogat care urmează, ele descoperă pe rând 


şi admiră comorile de artă - coloane, picturi, sculpturi - 
ale locului sacru442.) 

Corul 

Strofa 1 

— Nu doar în Atena, <cetatea, divină, sunt 
împodobite cu mândre coloane lăcaşurile zeilor. 

<nu doar acolo sunt venerate pietrele lui 
Agyleios443; şi-n <sediul sacru> al lui Loxias, fiul 
Latonei444, strălucesc, dintre pleoape frumoase, privirile 
fetelor gemene445. 

— Priveşte aici şi vezi cu luare aminte: 

Herakles nimiceşte Hydra din Lerna înarmat cu 
seceri de aur446. 

Aţinteşte-ţi, prietenă, ochii. 

Antistrofa 1 

— Văd <bine>. Şi-aproape de el, saltă un alt 
<bărbat>, o făclie aprinsă. 

Nu-i oare cel a cărui legendă se povesteşte la noi în 
timpul țesutului pânzei, vajnicul Iolaos447, purtătorul de 
scut, credinciosul părtaş la muncile lui Herakles, feciorul 
lui Zeus? 

— Priveşte <aici> cu luare aminte: acesta, şezând pe 
un cal aripat, ucide o fiară cu trup întreit, o nămetenie cu 
răsuflare de foc448. 

Strofa 2 

— Eu peste tot îmi petrec privirea. 

lată, <cioplită> pe-aceste ziduri de piatră bătălia 
Giganţilor449. 

— Dragile noastre, noi ne uităm aici. 

— O vezi pe zeiţa-aceea, luptând cu Enkelados450, 
cum mânuieşte scutul451 cu cap de Gorgonă? 

— O văd pe Pallas, zeiţa noastră. 

— Oare acesta e fulgerul învâlvorat, lancea cumplită, 
pe care mâna lui Zeus o aruncă departe? 


— Văd cum îl arde focul său pe pustiitorul Mimas452 
pin la cenuşă. 

— Şi Bromios năruie altă odraslă a G.liei. 

<folosind> nerăzboinica bâtă, thyrsul împodobit cu 
iederă. Da, e Bakeheus453. 

Antistrofa 2 

Răspunde-ne, tu care stai lângă templu! E voie să-i 
trecem pragul desculţe, cu albe picioare? 

Ion 

Nu, nu vă este-ngăduit, străinelor. 

Corul 

Atunci, am dori să aflăm de la tine un lucru. 

Ion 

Vorbiti. Ce vreţi anume să aflaţi? 

Corul 

Adevărat e că-n templul lui Phoibos se găseşte 
mijlocul lumii, buricul? 


Ion 

Acolo e, într-adevăr, acoperit de panglici şi de 
Gorgonenconjurat454. 

Corul 

Chiar astfel se şi povesteşte. 

Ion 


Dacă-aţi adus prinos, în fața templului, o turtă, şi 
dacă-aveţi de gând să-i puneţi lui Apollon întrebări, 
apropiaţi-vă de-altare. Dar în adâncul casei lui, să nu 
intrați fără să-i fi jertfit mioare455. Corul 

Limpede am înțeles. 

Ne vom supune legii lui Phoibos. 

Vom privi din afara lăcaşului său, mulțumite. 

Ion 

Uitaţi-vă la tot ce este-ngăduit, cuprindeți cu 
privirea. Corul 

Primit-am îngăduință de la stăpânii noştri, venind 


aici, să privim sanctuarul zeului cu venerație. 

Ion în care casă sunteţi slujitoare? 

Corul 

Pallas  locuieşte-n palatul unde-a crescut regina 
noastră. 

Dar iat-o pe cea despre care <tocmai> ne-ntrebi. 

(Intră Kreusa) 

Ion 

Eşti nobilă, neîndoios, oricine-ai fi, femeie; privirea ta 
vădeşte că ai un suflet mare. Cel mai ades, după înfăţişare, 
poţi recunoaşte dacă omul e de neam ales. 

Dar tu mă umpli de uimire. Ochii ţi se închid şi 
lacrimile-ţi udă nobilul obraz, în faţa sfântului lăcaş 
profetic al lui Phoibos. Ce ţi-a stârnit asemenea mâhnire? 
Toţi ceilalţi oameni, când ajung să vadă sanctuarul zeului, 
sunt bucuroşi; în schimb pe tine te bufneşte plânsul! 

Kreusa 

E semn de bună creştere din partea ta, străine, să te 
mire lacrimile mele. Dar află că, privind la casa lui Apollon, 
m-a răscolit o amintire de demult. Eram aici, dar gându-mi 
rătăcea în altă parte. 

Cât suntem, noi femeile, de urgisite! Şi zeii câte nu-şi 
îngăduie <faţă de noi>! La cine s-alergăm după dreptate, 
când nedreptăţile puternicilor ne răpun? 

Ion 

Amărăciunea ta e greu de înţeles, femeie. 

Kreusa 

Nimic <mai mult>! Eu arcul l-am depus. De-acuma 
voi păstra tăcere, iar tu să nu te mai gândeşti la asta. 

Ion 

Dar cine eşti? Din ce meleag soseşti? Vlăstar al cărei 
patrii? Cum te cheamă? 

Kreusa 

Mă cheamă Kreusa, părinte mi-a fost Erechtheus, iar 


patria celor ce m-au născut este Atena. 

Ion 

Vestită e cetatea în care locuieşti; te-au zămislit 
părinţi de neam ales, femeie, cinste ţie! 


Kreusa 

Aceasta-i fericirea mea, străine, doar aceasta. 
Ion 

Pe zei! Adevărat e ce se spune printre muritori? 
Kreusa 

Ce întrebare vrei să-mi pui, străine? 

Ion 

Nu s-a născut bunicul tău patern din Glie? 
Kreusa 

Da, Erichthonios. La ce-mi poate sluji atare înrudire? 
Ion 


Şi nu Pallas-Athena l-a primit din partea Gliei? 

Kreusa în feciorelnicele-i braţe, şi fără să-l fi zămislit. 

Ion 

Apoi l-a dat, precum se vede în picturi... 

Kreusa 

...fiicelor lui Kekrops456 să-l păstreze, dar să nu-l 
privească. 

Ion 

Iar fetele se-aude c-au deschis coşul zeiței. 

Kreusa într-adevăr, şi au murit, pătând cu sânge colții 
unei stânci457. 

Ion 

Dar întâmplarea cealaltă, s-a petrecut într-adevăr sau 
e scornire? 

Kreusa 

Ce vrei să-ntrebi? Eu am răgaz destul ca să-ţi 
răspund. 

Ion 

Aşa-i că tatăl vostru şi-a jertfit copilele? 


Kreusa 

Da, Erechtheus n-a şovăit, pentru pământul ţării, să- 
njunghie fecioarele458. 

Ion 

Şi cum de ai scăpat, doar tu dintre surori? 

Kreusa 

Eram un nou-născut, cocon ţinut de maică-mea în 
braţe. Ion 

Adevărat e că pământul s-a căscat şi l-a-nghiţit pe 
tatăl tău? Kreusa întocmai. Loviturile tridentului marin l-au 
prăpădit459. 

Ion 

Acolo nu este un loc numit «La Steiurile-Nalte»? 

Kreusa 

De ce mă-ntrebi şi asta? Ah, ce-mi aduci aminte! 

Ion 

<Un loc> cinstit de Phoibos şi de fulgerele 
pythiene460? Kreusa 

Cinstiri zadarnice! mai bine nu l-aş fi văzut nicicând! 


Ion 

De ce? Urăşti cele mai scumpe locuri ale zeului? 
Kreusa 

Nu, dar acelor peşteri le cunosc ruşinea461. 

Ion 

Pe cine, din Atena, l-ai luat de soţ, femeie? 
Kreusa 

Nu-i din Atena, ci venit din alt meleag. 

Ion 

Cine-i bărbatul? Trebuie să fie dintr-o stirpe mare. 
Kreusa 

E Xuthos, zămislit de Aiolos, fiul lui Zeus. 

Ion 


Cum? Tu, o băştinaşă, te-ai căsătorit cu un străin? 
Kreusa 


Atena e vecină cu ţara Euboia462. 


Ion 

De care o despart, se spune, umede hotare. 
Kreusa 

Unindu-şi lăncile, au cucerit-o, el şi Kekropizii463. 
Ion 


El le-a venit într-adevăr în ajutor. Şi-atunci i-au dăruit 
culcuşul tău? 

Kreusa 

Răsplata vitejiei sale am fost eu cu zestrea mea. 

Ion 

Venit-ai singură la templul delphic sau cu el? 

Kreusa 

Cu soțul meu, dar el a-ntârziat la peştera 
<profetică> a lui Trophonios464. 


Ion 

Ca pelegrin ori ca să iscodească viitorul? 

Kreusa 

Pentru a-i pune-aceeaşi întrebare ca lui Phoibos. 
Ion 

Asupra roadelor pământului sau cu privire la copii? 
Kreusa 

N-avem copii, deşi ne-am însoţit de multă vreme. 
Ion 

Tu n-ai adus pe lume niciodată vreun prunc? 
Kreusa 

Apollon ştie, vai! cum sunt lipsită de odrasle... 
Ion 

Sărmano, asta-ţi sapă fericirea! 

Kreusa 

Tu cine eşti? Desigur bucuria mamei tale. 

Ion 


Femeie, mi se spune servul lui Apollon şi tocmai asta 
sunt. Kreusa 


Vândut de cineva sau dăruit de vreo cetate? 

Ion 

Atâta ştiu: că sunt numit al lui Loxias. 

Kreusa 

Acum, străine, este rândul meu să-mi fie milă. 

Ion 

Mă plângi că nu-mi cunosc nici născătoarea, nici 
zămislitorul? Kreusa 

Aici, în templu, locuieşti, ori sub un alt acoperiş? 

Ion 

Al meu e tot lăcaşul zeului; mă culc oriunde mă 
răzbeşte somnul. 

Kreusa 

Erai copil când ai venit aici sau tânăr? 

Ion 

Eram, spun cei ce par să ştie, nou-născut. 

Kreusa 

Şi te-a hrănit cu laptele-i vreo delphiană? 

Ion 

N-am fost tinut nicicând la sân; aceea care m-a 
hrănit... Kreusa 

Sărmane, cine este? O, chin asemeni chinurilor mele! 

Ion 

...e prorocița lui Apollon465; ea - mi ține loc de 
mamă. Kreusa 

Şi cine te-a crescut până la vârsta bărbăţiei? 

Ion 

Altarele <din Delphi> şi, la rândul lor, toți pelegrinii. 

Kreusa 

Sărmana născătoarea ta! Cine-ar putea să fie? 

Ion 

Poate că m-am ivit dintr-o unire vinovată. 

Kreusa 

Nu eşti lipsit <cumva> de bunurile vieții? 


îmbrăcămintea văd că-ţi este îngrijită. 

Ion 

Mă înveşmântă zeul, doar sunt servul lui. 

Kreusa 

Şi nu te-ai străduit să-i afli pe ai tăi? 

Ion 

Nu desluşesc, femeie, nicio dovadă pentru asta. 

Kreusa 

Ah! încă o femeie are parte de jalnicul destin al 
mamei tale? Ion 

Cine anume? Cât m-aş bucura, dacă m-ar ajuta să 
căutăm. Kreusa 

Aceea pentru care am venit aici, lăsându-mi soţul mai 
în urmă. 

Ion 

Şi ce doreşti? Aş vrea, femeie, să te-ajut. 

Kreusa 

Să dobândesc, în taină, un oracol de la Phoibos. 

Ion 

Vorbeşte numai, celelalte mă privesc pe mine. 

Kreusa 

Ascultă deci împrejurarea... însă ruşinea mă opreşte. 

Ion 

Dar astfel nu vei isprăvi nimic. <Sfiala>-i o zeiță 
trândavă. Kreusa 

Am o prietenă ce spune că s-ar fi-mpreunat cu 
Phoibos... 

Ion 

Cu zeul? O femeie? Taci, străino! 

Kreusa 

Şi că i-a dăruit un fiu, fără să ştie tatăl ei. 

Ion 

Cu neputinţă! A greşit cu un bărbat şi-o <chinuie> 
ruşinea. Kreusa 


Dar ea tăgăduieşte. Ursita i-a fost cruntă. 


Ion 

De ce, dacă iubitul său a fost într-adevăr un zeu? 
Kreusa 

Pruncul născut l-a părăsit departe de lăcaşul ei. 
Ion 

Copilul unde-i? Va mai fi văzând lumina zilei? 
Kreusa 

Nu ştie nimeni. Despre asta vreau să întreb oracolul. 
Ion 

Şi dacă nu mai este, spune-mi, cum se va fi sfârşit? 
Kreusa 

Ea crede c-a murit, nefericitul, rupt de fiare. 

Ion 

Dar ce dovadă-i întăreşte bănuiala? 

Kreusa 

Mergând acolo unde-l lepădase, ea nu l-a mai găsit. 
Ion 

Erau cumva pe jos urme de sânge? 

Kreusa 

Nu, zice ea, deşi a cercetat temeinic locul. 

Ion 

De câtă vreme a pierit copilul? 

Kreusa 

El ar fi fost, dacă trăia, de seama ta. 

Ion 

Năpăstuita mamă! De vină este zeul. 

Kreusa 

Aşa-i, şi ea n-a mai avut copii de-atunci. 

Ion 

Dar dacă, totuşi, în ascuns, îl creşte Phoibos? 
Kreusa 


Nedrept ar fi dacă s-ar bucura doar el de un vlăstar 
ce-i şi al alteia. 


Ion 

Cât se aseamănă povestea lui cu-a mea! 

Kreusa 

Cred că te chinuie, străine, şi pe tine dorul mamei. 

Ion 

Nu, dar mai bine nu-mi trezi mâhniri uitate. 

Kreusa 

Eu tac; tu isprăveşte bine ce îţi cer. 

Ion 

Ştii ce mă tulbură mai mult în toată-această 
întâmplare? Kreusa 

Vai, câte nu îndură o năpăstuită! 

Ion 

Cum să rostească zeul un oracol, pe care apoi ține să- 
l ascundă? 

Kreusa 

Dator este, de pe tripodul unde şade, să nu lase 
niciun hellen fără să-i dea răspuns. 

Ion 

Vezi, el roşeşte pentru fapta lui: deci nu mai stărui. 

Kreusa în schimb ea pătimeşte sub astfel de ursită. 

Ion 

Aici nu-i nimeni să dea glas unui asemenea oracol. 
Învinuit în propriul sanctuar de o greşeală, pe drept 
Apollon va să pedepsească vestitorul. 

Îndepărtează-te, femeie, căci nu e chip să iscodim 
divinitatea dacă se împotriveşte. Noi prea smintiţi ne-am 
dovedi, crezând c-am fi în stare să înduplecăm nemuritorii, 
fie prin oile înjunghiate la altare, fie prin mijlocirea 
zborului de păsări, să tălmăcească, în pofida lor, ceea ce 
vor să ne ascundă. Iar bunurile care căutăm cu sila să le 
smulgem cerului, le dobândim fără folos, femeie. Ne 
folosesc doar cele care ni se dau de bunăvoie466. 

Corifeul 


Năpasta-mbracă sumedenie de forme, ca să lovească 
sumedenie de muritori. În viaţa omului arar domneşte 
fericirea. Kreusa 

Odinioară, ca şi astăzi, tu ai nedreptăţit-o, Phoibos, 
pe cea care, lipsind de-aci, grăieşte-acum prin gura mea. 
Căci nu ţi-ai mântuit copilul, deşi se cuvenea să-l 
mântuieşti, şi-acuma, cât eşti de proroc, nu vei răspunde 
întrebărilor ce ţi le face maică-sa, care doreşte, dacă-i 
mort, să-l culce într-un monument, iar, dacă-i viu, cândva 
să-l întâlnească. 

Ci trebuie să nu mai sper aceasta. Loxias nu-mi 
dezvăluie ceea ce vreau să aflu. 

Străine, îl zăresc pe nobilul meu soţ, pe Xuthos, 
îndreptându-se încoace; el vine de la grota lui 
Trophonios467. Să nu-i destăinuieşti nimic din spusa mea. 
Mi-e frică să nu fiu învinuită c-aş pune, pe ascuns, ceva la 
cale. Mi-e frică să nu se întoarcă împotriva mea cuvintele 
ce le-am schimbat cu tine. 

Nu e uşoară, faţă cu bărbaţii, ursita noastră, a 
femeilor, căci relele şi bunele trăiesc de-a valma; de-aceea 
toate suntem pradă urii. Aşa ne-a plăsmuit natura, pentru 
nenoroc468. (Intră Xuthos.) Xuthos 

Întâi primească-mi zeul primele cuvinte: Apollon, bun 
găsit! Şi ţie bun găsit, femeie! Întârzierea mea cam lungă 
te-a neliniştit cumva? 

Kreusa 

Eram numai puţin îngrijorată. Dar spune-mi, ce ţi-a 
prevestit Trophonios? Ne va fi dat, şi cum, să zămislim 
copii? 

Xuthos 

N-a vrut să treacă înaintea prevestirii lui Apollon. 
Atât mi-a zis, că nu ne vom întoarce, nici eu, nici tu, acasă 
de la sanctuar fără un fiu. 

Kreusa 


Slăvită mamă a lui Phoibos! De ne-ar fi fost aici 
prielnică sosirea! Fie s-avem de-acum mai bune legături cu 
fiul tău! 

XUTHOS 

Aşa se va petrece. Dar cine cuvintează pentru zeu 
aci? 

Ion 

Afară, eu; în templu alții au această grijă, cei care 
stau lângă tripodul prorociței469. Sunt cei mai nobili 
delphieni, străine, aleşi prin tragere la sorți470. 

XUTHOS 

Preabine. Ştiu acum tot ce îmi trebuie să ştiu. Voi 
merge înăuntru. Am auzit că pelegrinii, laolaltă, au 
închinat în faţa templului o jertfă, iar eu doresc să capăt 
azi - căci ziua e prielnică - răspuns de la Loxias471. 

Tu, Kreusa, purtând în mână crengi de dafin, te roagă 
zeilor, în jurul <sfintelor> altare472, ca să aduc, din casa 
lui Apollon, oracol făgăduitor de prunci. (Intră în templu.) 

Kreusa 

Aşa să fie! Şi dacă Loxias ar vrea barem acuma să 
îndrepte greşeala de odinioară, eu tot n-am să socot 
prietenia lui fără cusur. Însă putinul care mi-l va dărui se 
cade să-l primesc: oricum, el este zeu. (Kreusa pleacă să 
facă popasuri de adorare la altarele divinităţilor delphice.) 

Ion 

De ce mereu străina, cu vorbe-nvăluite, îi face lui 
Apollon învinuiri ceţoase? De dragul celei care o trimite să- 
l întrebe? Sau poate că ea însăşi tăinuieşte vreo greşeală, 
din cele care se ascund. 

Dar ce am eu cu fata regelui Atenei? Căci mie nu-mi 
este nimic. Să torn mai bine, din acest ulcior de aur, 
umplând bazinele cu apă clară473. 

Şi totuşi trebuie să-l cert pe Phoibos. Ce face el? 
Nunteşte cu fecioare, luate silnic, şi le părăseşte. Sădeşte 


în ascuns copii, pe care-i lasă pradă morţii. 

Să nu te porţi <Apollon> astfel! Tu eşti în stare să 
urmezi virtutea. Căci zeii, când un muritor e ticălos, îl 
pedepsesc. Nu este drept ca voi, care le faceţi oamenilor 
legi, să fiţi învinuiți de încălcarea lor. 

Dacă vreodată - asta nu se va-ntâmpla, totuşi să 
presupunem - v-ar cere judecata omenească să plătiţi 
pentru atâtea silnice iubiri, atunci tu, <Phoibos, Poseidon 
şi cel ce stăpâneşte cerul, Zeus, ar trebui, spre a putea 
despăgubi, să vă goliţi <tezaurele> templelor474. Voi 
căutaţi numai plăcerile şi la urmări nu vă gândiţi. Păcat! 

Nu oamenii, după dreptate, ar trebui să fie veştejiţi 
dacă imită pilda zeilor, ci dascălii care-i învaţă. (Jese din 
scenă.) 

Corul 

S t.ro fă 

Pe tine, ce nu te-ai născut în dureri cu <zeiţa> 
Eilethyia475, noi te rugăm, Athena noastră, pe tine, cea 
scoasă de Prometheus Titanul, din creştetul ţestei lui Zeus, 
fericită Nike476! 

Vino în templul lui <Apollon> Pythianul! 

Zboară, din ale Olympului case de aur, spre aceste 
meleaguri, unde altarul lui Phoibos, buricul pământului, 
lângă tripodul înconjurat de dansuri, rosteşte <lumii> 
oracole! 

Tu şi fiica Latonei477, amândouă divine, amândouă 
fecioare, surori auguste ale lui Phoibos, înduplecaţi-l, 
neprihănitelor, să hărăzească, în cele din urmă, prin 
limpezi oracole, moştenitori numeroşi neamului vechi al lui 
Erechtheus! 

Antistrofă Muritorii au parte de temelia neclătinată a 
unei depline, mari fericiri, când apucă să-şi vadă copiii, 
mândrele roade, strălucind de tinereţe vânjoasă în 
părinteştile vetre, şi dobândind de la taţii lor o moştenire 


bogată, pe care apoi s-o lase altor copii. 

Ei, la restrişte, sunt sprijinul nostru, ei bucuria la 
vreme de propăşire, şi, când se iscă războiul, aduc patriei 
lumina salvării. 

Nu ne dorim belşug şi palate regeşti, ci grija plăcută 
de-a creşte fii virtuoşi. Groaznică-i viaţa fără urmaşi. 

Ruşine celui ce se petrece astfel! Fie-ne dat să trăim, 
cu averi măsurate, în mijlocul unor copii minunati! 

Epodă 

Sălaş al lui Pan478, peşteră vecină cu Steiurile-Nalte 
scobite de ascunzişuri! 

Acolo treimea fecioarelor Aglauride calcă, dansând, 
fâşia de iarbă din faţa templului afierosit Athenei-Pallas, în 
sunete de melodii schimbătoare de fluier, pe care le şuieri, 
o, Pan479! din peştera ta fără soare. 

Acolo, sărmana, o fată, născând un prunc, al cărui 
părinte-i Apollon, l-a părăsit <să fie> ospăț pentru păsări 
şi prânz sângeros pentru fiare, rodul amarnicei sale 
nuntiri! 

Nici ţesăturile şi nici legendele nu ne-au vorbit 
despre copiii născuţi din zei şi din muritori, c-ar fi avut 
vreodată noroc. 

(Ion se întoarce în scenă.) 

Ion 

Slujitoarelor ce staţi în jurul treptelor acestui templu 
primitor de jertfe, aşteptându-vă stăpâna. 

Xuthos, părăsind tripodul sfânt, s-a-ntors de la 
oracol, ori mai zăboveşte-n casa <lui Apollon>, să-l întrebe 
despre lipsa de odrasle? 

Corifeul 

Tot în templu e, străine, încă nu i-a trecut pragul. 
Cred că tocmai stă să vină, dinspre porţi răzbate zgomot. 
lese chiar acuma, iată-l. (Xuthos iese din templu şi i se 
adresează exuberant lui lon:) 


Xuthos 

Fiul meu, fii fericit. Am dreptul să te-ntâmpin astfel. 

Ion 

Nu-mi lipseşte fericirea. Poartă-te cum se cuvine! 

Xuthos 

Lasă-mă să-ţi sărut mâna, să-ţi cuprind în braţe 
trupul. 

Ion 

Eşti cu mintea-ntreagă? Sau te-a năucit un zeu, 
străine? Xuthos 

Sunt smintit? când vreau să strâng în braţe ceea ce 
mi-e drag? Ion 

Nu mă tine, stai, nu rupe panglicile lui Apollon! 

Xuthos 

Scumpul meu găsit, încerc doar să te-ating, nu să te 
vatăm. 

Ion 

Lasă-mă, altminteri arcul meu îţi va străpunge 
pieptul! Xuthos 

De ce fugi de mine? Iată, eu ţi-s cel mai bun prieten. 

Ion 

Bădăranii şi nebunii nu-mi place să-i cumințesc. 

XUTHOS 

Prinde-mă şi-n foc m-azvârle! Vei fi ucigaş de tată. 

Ion 

Cum? Tu mie tată? Râsul mă apucă, auzind-o. 

XUTHOS 

Nu, în câteva cuvinte, totul am să-ţi desluşesc. 

Ion 

Ce-mi vei spune? 

XUTHOS 

Că-ţi sunt tată şi că eşti feciorul meu. 

Ion 

Cine-o spune? 


XUTHOS 

Chiar L.oxias, cel ce te-a crescut, copile. 
Ion îţi eşti singurul tău martor? 
XUTHOS 

Şi oracolul lui Phoibos. 

Ion 

Te-a-nşelat vorba-i obscură. 
XUTHOS 

Oare-am înţeles greşit? 

Ion 

Zeul ce-a rostit? 

XUTHOS 

Acela, care mă va-ntâmpina... 
Ion 

Când şi unde? 

XUTHOS 

...la ieşirea mea din casa lui Apollon... 
Ion 

Ce se va-ntâmpla să pară? 
XuTHOS 

...va fi însuşi fiul meu. 

Ion 

Dăruit sau prin născare? 
XUTHOS 

Dăruit propriului tată. 

Ion 

Şi m-ai întâlnit pe mine cel dintâi? 
XUTHOS 

Pe nimeni altul. 

Ion 

Ce ciudată-i soarta asta? 
XUTHOS 

Pe-amândoi ne uluieşte. 

Ion însă cine-mi este mamă? 


XUTHOS 

Nu am izbutit să aflu. 

Ion 

Nu ţi-a spus Apollon? 
XUTHOS 

Nici n-am întrebat, de bucurie. 
Ion 

Maică-mea deci este glia? 
XUTHOS 

Nu naşte copii pământul. 

Ion 

Cum mă trag din tine? 
XUTHOS 

Nu ştiu, dar mă bizui pe Loxias. 
Ion 

Fie! Să te-ntreb altminteri. 
XUTHOS 

Fiule, aşa-i mai bine. 

Ion 

Te-ai culcat şi-n alte paturi? 
XUTHOS 

Nebunii de tinerețe! 

Ion înaintea nunţii voastre? 
XuTHOS 

Da, pe urmă niciodată. 

Ion 

M-ai sădit atunci? 

XuTHOS 

Atunci, şi datele se potrivesc. 
Ion 

Cum de-am nimerit la Delphi? 
XuTHOS 

Nu-mi pot lāmuri nici eu. 

Ion 


Poate mi-a fost lungă calea. 
XuTHOS 

Şi-asta mă nedumireşte. 

Ion 

Ai mai fost aici vreodată? 
XuTHOS 

Da, la Torțele lui Bakehos480. 
Ion 

Găzduit la un proxen481? 
XuTHOS 

Da, el cu fetele din Delphi... 
Ion 

Te-a împins într-un cortegiu? 
XuTHOS 

...cu menadele lui Bakehos482! 
Ion 

Beat sau limpede la minte? 
XuTHOS 

Zeul mă înveselise. 

Ion 

Deci acolo şi atunci m-ai... 
XUTHOS 

„„„semănat. Voința sorții! 

Ion 

Dar cum am ajuns la templu? 
XUTHOS 

Părăsit de fată, poate. 

Ion 

Deci eu nu sunt neam de slugă. 
XUTHOS 

Fiule, primeşte-ţi tatăl. 

Ion 

Cum să nu-l cred pe Apollon? 
XUTHOS 


Acum iată, eşti cuminte. 


Ion 

Asta-mi şi era dorința... 
XUTHOS 

Acum vezi cum se cuvine. 

Ion 

„„„să mă trag din Zeus prin tata483. 
XUTHOS 

Tocmai s-a-ntâmplat să afli. 
Ion 

Pot să-mi strâng în brațe tatăl? 
XUTHOS 


Da, încrede-te-n Apollon! 
Ion închinare ţie, tată! 
XUTHOS 

Dragi îmi sunt aceste spuse! 
Ion închinare-acestei zile... 


XUTHOS 

„„„ce-mi aduse fericirea! 

Ion 

Oare tind, o scumpă mamă, voi putea să-ți văd 
făptura? 


Azi, mai mult ca niciodată, ard de dor să te-ntâlnesc, 
orişicine-ai fi, dar poate că-ntre timp te-ai stins din viaţă. 

Atunci nici barem în vise n-am cum să mai trag 
nădejde. Corifeul 

Şi noi împărtăşim norocul casei tale; totuşi am vrea 
ca soarta să le hărăzească prunci stăpânei noastre şi 
lăcaşurilor lui Erechtheus. 

XUTHOS 

Copilul meu, dacă te-am regăsit, e pentru că un zeu a 
isprăvit cu bine totul; căci el pe mine m-a mânat în 
preajma ta şi-a-ngăduit ca tu să-ţi afli tatăl drag, 
necunoscut mai înainte. Socot dorinţa ta îndreptăţită. 


Fie-ne dat să ne-ntâlnim, tu, fiul meu, cu maică-ta, eu 
cu femeia care te-a născut! Dar numai să lucreze timpul, şi 
poate că ne vom găsi <cu toţiix în schimb, tu părăseşte 
templul zeului şi traiul strâmtorat. Mergi la Atena, într-un 
gând cu tatăl tău. Acolo te aşteaptă sceptrul lui slăvit şi 
multă lui avere. Nu vei mai suferi de stinghereala îndoită, 
că eşti sărac şi de obârşie măruntă; vei fi foarte bogat şi 
nobil totodată. 

Ai amuţit? De ce ţii ochii în pământ, cuprins de 
gânduri? De ce, tu, vesel pân-acum, te-ai mohorât şi-l 
umpli de nelinişte pe tatăl tău? 

Ion 

Pentru că lucrurile n-au acelaşi chip, când le priveşti 
din depărtare sau de-aproape. Eu binecuvântez prilejul 
norocos de-a-mi fi găsit părintele în tine; dar, tată, uite la 
ce mă gândesc, ascultă! 

Se spune că vestitul neam atenian, străin de orişice 
amestec, a fost născut de însăşi glia. Tocmai de-aceea voi 
fi-nvinuit de două ori, că tatăl meu e venetic, iar eu că sunt 
copil din flori. Împovărat cu astfel de renume, de nu voi 
apuca puterea, mi se va spune Nimeni, fiul Nimănui. 

Şi dimpotrivă, de voi căuta să urc până la primul loc 
din stat, să fiu recunoscut drept cineva, cei neînstare de 
nimic mă vor uri; întâietatea pururea deşteaptă ură. lar 
oamenii de bine şi ispravă, dar care, din înţelepciune, tac 
şi nu se-amestecă în treburile obştii, râzând de mine, mă 
vor socoti nătâng, că nu stau locului, netulburat, într-o 
cetate bântuită de furtuni. Şi, în sfârşit, cei care se dedau 
politicii cu iscusinţă, dacă voi dobândi cumva onoruri, cu- 
atâta mai vârtos mă vor înlătura prin voturile lor484. Căci 
astfel umblă treburile, tată. Cei care ţin puterea în cetate 
şi sarcinile luptă cu potrivnicii, fără cruţare. 

<Mai mult, intrând ca nedorit în casa altora, cu o 
femeie stearpă ce ţi-a împărtăşit necazul înainte, şi care, 


obidită şi stingheră, îşi va trăi destinul cu amărăciune, cum 
să nu cad, după dreptate, pradă urii sale, când am să stau 
nemijlocit în preajma ta? Fiind lipsită de odrasle, ea va 
privi cu ciudă la fericirea ta. 

Pe urmă tu mă vei trăda, să-i fii pe plac soţiei, sau îţi 
vei zdruncina, de dragul meu, căminul. Câte ucideri, câte 
otrăviri n-au pus soțiile la cale pentru soţi? 

Altminteri, de perechea ta mi-e milă, tată; 
îmbătrâneşte făr-a fi avut copii, durerea de-a rămâne 
stearpă nu i s-ar fi cuvenit fiicei unui nobil neam străvechi. 

Apoi, regalitatea în zadar e lăudată; la chip este 
plăcută, însă pe dinăuntru tulburată. De fericire are parte, 
de noroc, cel hărăzit să-şi treacă viaţa în bănuieli şi-n 
spaime? 

Mai drag îmi este traiul norocos al unui cetăţean de 
rând, decât al unui rege, care se bucură să-şi facă din 
mişei prieteni şi-i urgiseşte pe cei buni, de frica unui 
atentat485. 

Dar ai să-mi spui că aurul răscumpără aceste 
neajunsuri, că e fermecătoare bogăţia. Nu-mi place să 
ascult ce se zvoneşte, şi să mă bată grijile, ţinând în braţe 
o comoară. O propăşire cu măsură, lipsită de nelinişte, mi- 
ajunge. 

Cât despre bunurile ce le aveam aici, părinte-al meu, 
ascultă: întâi răgazul, cel atât de drag oricărui muritor, şi 
griji puţine; niciun nemernic niciodată nu m-a înlăturat din 
drumul meu, căci e de nendurat să-i laşi deschisă cale 
unuia mai rău ca tine. 

Iar slujbele şi rugile-nchinate zeilor, cuvintele ce le- 
am schimbat> cu pelegrinii, mi-au prilejuit doar bucurii, 
mâhnire niciodată. Îi însoţeam pe oaspeţi la venire, la 
plecare, având plăcerea de-a mă împrieteni mereu cu alţii. 

Însă nimic nu foloseşte muritorilor mai mult, chiar 
dacă se împotrivesc, decât să fie drepţi; iar legea şi natura, 


laolaltă, făceau din mine un drept-slujitor al lui Loxias. 

Gândindu-mă la toate, cred că e mai bine, tată, să-mi 
duc, aici şi nu acolo, traiul. Îngăduie-mi să stau în locurile- 
acestea. 

Aceeaşi este fericirea, ori că ai parte de măriri, ori 
<numai> de mărunte, dar plăcute, bunuri. 

Corifeul 

Frumos ai cuvântat, dacă discursul tău aduce şi 
fericirea celei scumpe mie486. 

XUTHOS (lui Ion) 

Nu mai vorbi aşa, deprinde-te cu fericirea. Vreau 
chiar aici, în locul unde te-am găsit, să mă aşez cu tine, fiul 
meu, la masa unui prânz comun şi să jertfesc ceea ce n-am 
jertfit când te-ai născut487. Acum te voi sărbători cu- 
această masă, cum aş primi un oaspete la vatra mea. 

Pe urmă vei veni cu mine la Atena, ca un vizitator, nu 
ca feciorul meu. Căci nu vreau s-o mâhnesc cu fericirea 
mea, pe Kreusa, lipsită de odrasle. lar când se va ivi 
prilejul, mai târziu, o voi îndupleca să-ţi lase moştenire 
sceptrul meu. 

Şi îţi voi spune Ion, un nume pe potriva sorții tale, 
deoarece te-am întâlnit pe tine cel dintâi, când am ieşit din 
sanctuarul lui Loxias. 

Adună-ţi deci prietenii, cu toţii, la bucuria 
sacrificiului de boi. Grăieşte-le de bun-rămas, căci azi vei 
părăsi cetatea Delphi. Voi, slujitoarelor, păstraţi tăcere! 
Dacă şoptiţi nevestei mele un cuvânt, vă paşte moartea! 

Ion 

Voi merge, dar destinul încă mi-e dator. Căci, dacă n- 
o să-mi aflu născătoarea, tată, de nendurat îmi va fi viaţa. 
lar dacă pot să îmi doresc ceva, vreau ca femeia care m-a 
născut să fie din Atena, să dobândesc, barem prin mamă, 
dreptul de-a vorbi deschis <acolo>. 

Când nimereşte un străin într-o cetate nepătată de 


vreun amestec, chiar dacă legile îi dau cetăţenia, tot îi 
rămâne gura sclavă; căci n-are dreptul să vorbească liber. 
(Xuthosşi Ion pleacă împreună.) 

Corul 

Strofă 

Lacrimi vedea-vom şi <vom auzi> 

răbufniri de durere şi iureş de gemete, când va afla 
regina noastră că soţul e bucuros de-a fi tată, în timp ce ea 
stearpă rămâne, fără urmaşi. 

Profetule Phoibos, născut din Leto, ce ne vesteşte 
oracolul tău cântat? 

De unde se trage vlăstarul crescut înăuntrul 
templului tău? 

Care femeie l-a odrâslit? 

Nu e pe placul nostru acest oracol, să nu ascundă 
vreo viclenie. 

Ne temem de-o nenorocire. 

Ce va să mai fie? 

Ciudată-i purtarea stăpânului nostru. 

Ciudat e că ne-a poruncit să tăcem. 

Totul e viclenie şi nimereală în copilul acesta din 
sânge străin plămădit. 

Nime nu poate să tăgăduiască! 

Antistrofă 

Dragilor, să-i povestim deschis la ureche stăpânei 
noastre acesteentâmplări>? 

Să-l pârâm pe Xuthos care-nsemna pentru dânsa 
totul, împărtăşindu-i, sărmana, speranţele? 

Astăzi, pe ea o pierde năpasta, pe el îl răsfaţă 
norocul. 

Ea lunecă spre bătrâneţea căruntă, el nu-şi mai 
cinsteşte soţia. 

Căci, ticălosul şi veneticul, pătruns în casă, nu s-a 
purtat pe măsura marii averi <dobândite>. Să piară, să 


piară înşelătorul stăpânei noastre! 

Să nu-i fie dat a-nchina la altarele zeilor o <singură> 
turtă, pe care s-o ardă mistuitoarele flăcări! 

El va cunoaşte gândul nostru, va afla dacă suntem 
croite să-ncuviinţăm ridicarea altui stăpân. 

Ah! e aproape praznicul noului fiu şi-al noului tată. 
Un praznic nou! 

Epodă 

Stâncilor, care  susţineţi  râpoasele vârfuri ale 
Parnasului, sălaş ceresc unde Bakehos înalţă pâlpâitoarele 
torţe de pin şi zbugheşte-nsoţit de bakehantele rătăcitoare 
prin noapte488, fiul acesta să nu păşească-n oraşul nostru. 

Să moară, neapucând să se-nfrupte din noul trai! 

Cetatea-ar avea temei să alunge năvălitorul străin. 

Ajunge năvala respinsă pe vremuri de Erechtheus, 
mai-marele <ţării>489! 

(Se intoarce Kreusa, alături de un sclav bătrân, pe 
care îl ajută să înainteze.) 

Kreusa 

Bătrâne, care mi-ai vegheat cândva copilăria în 
<casa> tatii, Erechtheus, când el mai stăruia sub soare, 
hai, suie spre oracolul divin, ca să te-mpărtăşeşti din 
bucuria mea, dacă Loxias-Regele a răspicat o profeție 
făgăduitoare de copii. 

Plăcut e să împarţi norocul cu cei dragi. Dar dacă, 
dimpotrivă, - să ne ferească zeul! - apare vreo nenorocire, 
e dulce şi să te cuprindă, binevoitoare, privirile unui 
prieten. Eu te cinstesc, deşi îţi sunt stăpână, ca pe un tată, 
cum l-ai cinstit şi tu pe tatăl meu. 

Bătrânul 

Fiica mea, tu sufletul ţi l-ai păstrat la fel de nobil cum 
al nobililor tăi părinţi; eşti vrednică de vechii tăi strămoşi, 
feciorii Gliei. Ridică-mă, ridică-mă la sanctuar! Călăuzeşte- 
mă. Ce sus este lăcaşul profeţiei490! Ajută-mi coapsele să 


meargă, tămăduieşte-mi bătrâneţea. 

Kreusa 

Urmează-mă, bagă de seamă unde pui piciorul. 

Bătrânul 

Te-ascult. Însă piciorul mi-e zâbavnic; chiar dacă 
duhul meu e sprinten. 

Kreusa 

Cu bâta pipăie cărarea şerpuită. 

Bătrânul 

Orbecăie şi bâta, când ai vederea scurtă. 

Kreusa 

Drept ai grăit. Nu te lăsa răpus de oboseală! 

Bătrânul 

N-ar fi cu voia mea, dar nu pot, sunt becisnic. 
(Kreusa şi bătrânul au ajuns anevoie în mijlocul scenei. 
Regina se adresează însoțitoarelor sale.) 

Kreusa 

Femeilor, care-mi slujiţi ca sclave credincioase, la 
suveică, la războiul de ţesut, ce i s-a prorocit despre copii 
lui Xuthos? Aceasta-am vrut să întrebăm aici. Aduceţi-mi la 
cunoştinţă! Căci dacă noutăţile sunt bune, stăpânii voştri 
vor fi recunoscători faţă de voi. 

Corifeul 

Io, soartă! 

Bătrânul 

Un început ce nu e veste de noroc! 

Corifeul 

Io, urgisito! 

Bătrânul 

Oare să fiu, pentru stăpâna mea, cu grijă privitor la 
profeţii? 

Corifeul 

Vai, ce să facem, când ne paşte moartea? 

Kreusa 


Ce-i cântecul acesta? De unde frica voastră? 

Corifeul 

Să spunem? să tăcem? ce cale să alegem? 

Kreusa 

Ştiu că-mi vei da de ştire o năpastă. Spune! 

Corifeul 

Ei bine, voi vorbi, chiar de ar trebui să mor de două 
ori. Nu mai nădăjdui, stăpână, să ţii cândva copii în braţe, 
şi nici să-i strângi la sânul tău! 

Kreusa 

Ah! fie să mor! 

Bătrânul 

Fiica mea! 

Kreusa 

Sărmana de mine, ce pacoste! 

Mă cuprinde, mă-ncearcă un chin de moarte, dragile 
mele! 

Bătrânul 

Suntem sfârşiţi, copila mea! 

Kreusa 

Aiai, mai! 

O durere adâncă-mi străpunge plămânii! 

Bătrânul 

Să nu mai gemi... 

Kreusa 

Am destule temeiuri să gem. 

Bătrânul 

... până nu ştii... 

Kreusa 

Ce-aş putea să mai aflu? 

Bătrânul 

„„„dacă stăpânul are-aceeaşi soartă, împărtăşind şi el 
năpasta ta, sau dacă tu eşti singură în nenoroc. 

Corifeul 


Pe el l-a dăruit Loxias cu un fiu, bătrâne; doar el, fără 


soţie, se bucură de fericire. 
Kreusa 
Vai, altă năpastă! Culme-a durerii! 
Ce spui? Ce grăieşti? Chinuită, voi geme. 
Bătrânul 
Acest copil urmează a se naşte, sau zeul, prin oracol, 
a vestit c-a şi văzut lumina zilei? 
Corifeul 
S-a şi născut. Zeul i-a dăruit un tânăr în puterea 


vârstei: eu mă găseam de faţă. 
Kreusa 
Ce zici? De nespus, de nespus, vai, de neauzit sunt 


cuvintele tale. 
Bătrânul 
Şi mie-mi par la fel. Dar profeția cum s-a împlinit? 
Mai limpede vorbeşte-mi. Cine-i acest fecior? 
Corifeul 
Pe cel dintâi care urma să-l întâlnească soţul tău, 
ieşind din templu, zeul i l-a dat drept fiu. 
Kreusa 
Ototototoi! Sunt sortită să duc un trai lipsit de copii, 
lipsit de copii, şi, singură, să locuiesc într-o casă pustie! 
Bătrânul 
Dar cine-a fost ales de zeu? Cine l-a întâlnit pe soţul 
urgisitei Kreusa? Cum, unde s-a iscat vederii sale? 
Corifeul 
Iubita mea stăpână, îl cunoşti pe tânărul ce mătura 
prin templu? Acela este fiul lui! 
Kreusa 
De-aş putea prin etherul curgând, să zbor pâri la 


stelele nopţii, departe de glia Helladei491! 
Atât de cumplită, dragile mele, atât de cumplită-mi 


este durerea. 


Bătrânul 

Ce nume i-a dat tatăl său? Ai cunoştinţă? E încă 
tăinuit? ori nici n-a fost numit? 

Corifeul îl cheamă Ion, căci, întâiul, şi-a întâlnit 
părintele. 

Bătrânul 

Şi cine-i maică-sa? 

Corifeul 

Eu n-aş putea să spun. Dar află tot ce ştiu, bătrâne: 
stăpânul a plecat spre corturile sfinte, pe-ascuns faţă de 
doamna noastră, ca să închine jertfa naşterii şi jertfa 
ospeţiei pentru Ion, şi lângă fiul său cel nou să stea la 
praznic. 

Bătrânul 

Stăpână, suferinţa ta loveşte şi în mine. Suntem 
trădaţi de soţul tău, căci el a uneltit să ne jignească şi să 
ne zvârle-afar din casele lui Erechtheus. 

Eu nu vorbesc aşa din ură pentru Xuthos, dar ţin, 
decât la el, mai mult la tine, decât la soţul tău străin, ce ţi 
s-a strecurat în ţară şi-n palat, şi-a dobândit întreagă 
moştenirea ta, apoi, în mare taină, a plodit cu alta. Am zis, 
în mare taină, şi iată pentru ce. 

Văzând că eşti lipsită de copii, n-a vrut să fie precum 
tine, adică să-ţi împărtăşească soarta. El a pătruns furiş în 
patul unei sclave, a zămislit un fiu şi l-a trecut peste 
hotare, apoi l-a dat în grija vreunui delphian. 

Copilul, pentru şi mai multă taină, e slobozit în casa 
zeului şi creşte-acolo. Când află tatăl că feciorul i se 
înălţase, tânăr împlinit, el te înduplecă să vii la templul din 
Pytho, în legătură cu nerodnicia ta. 

Deci nu Loxias a minţit, ci mincinosul a fost el, care 
creştea de multă vreme-acest copil, urzind atare viclenii. 
De-ar fi fost date în vileag, l-ar fi învinuit pe zeu de ele. De- 
ar fi rămas ascunse, el ar fi izbutit să amăgească ura 


cetăţenilor şi <pe fecior> să-l facă rege în Atena. Iar noul 
nume prea l-a plăsmuit, spunând că Ion, chipurile, s-a ivit 
în calea lui492. 

Corifeul 

Cât am urit întotdeauna oamenii cu două feţe, ce 
săvârşesc nemernicia,  împodobind-o  după-aceea cu 
minciuni! mai scumpă mi-e prietenia unui om de rând 
cinstit decât a unui ticălos oricât de luminat. 

Bătrânul 

Dar cel mai crunt va fi, din toate-aceste rele, să-l 
vezi, înstăpânindu-se în casa ta, pe unul fără mamă, fără 
nume, pe plodul unei sclave. 

Necazul ar fi fost mai mic, dacă bărbatul tău te-ar fi 
înduplecat, cum tu eşti stearpă, să primeşti în casa ta 
vlăstarul unei mame dintr-un neam ales. Şi dacă ţi s-ar fi 
părut amar să te îndupleci, putea să-şi ia nevastă vreo fiică 
de-a lui Aiolos493. 

Acum <stăpâna mea, la fapte, cu îndârjire de femeie! 

Cu spada sau prin viclenie sau, şi mai bine, prin 
otravă, răpune-i pe bărbatul tău şi pe feciorul lui, mai 
înainte să te dovedească ei! Nu pregeta, altminteri îţi 
pierzi viaţa! [Din doi duşmani trăind sub un acoperiş, e 
limpede că unul trebuie să piară.] 

Eu vreau să te ajut în astă treabă omorând copilul. 
Voi merge-n cortul unde pregătesc ospăţul; vreau pe 
stăpânii care m-au nutrit să-i răsplătesc şi, pentru ei, ori să 
mai văd lumina, ori să mor. 

Nimic nu face sclavul de ruşine decât numele. În 
toate celelalte, sclavul, de are inimă aleasă, nu preţuieşte 
mai puţin ca omul liber494. 

Corifeul 

Şi eu, stăpână dragă, împărtăşind destinul tău, vreau 
pentru tine sau să mor sau să trăiesc frumos. 

Kreusa 


Suflete-al meu, cum să tac? 

Şi iară, cum, lepădând ruşinea, să dau în vileag 
cunirea din patul întunecos. 

Acuma nimic nu mă-mpiedică. 

Pe cine să-ntrec în virtute? 

Pe Xuthos? Dar el m-a-nşelat. 

Sunt fără familie, fără copii sunt. 

Risipitu - s-au vai, speranţele mele, şi n-am fost în 
stare să le-mplinesc, tăinuind unirea <cu Phoibos>, 
tăinuind şi naşterea <pruncului> jalnic plânsă. 

Nu! Martori să-mi fie tronul lui Zeus, înstelat, zeiţa 
stăpână a stâncilor mele şi lacul, în apă bogat, Tritonis495, 
şi sfântul său mal, că nu-mi voi ascunde greşeala, că, 
descărcându-mă, vreau să răsuflu, liberă. 

Din pleoapele mele curg lacrimi, mi-e sufletul greu de 
durere, căznit de făţarnici, şi oameni, şi zei. 

Eu voi dovedi că trădează, lipsiţi de recunoştinţă, 
patul <femeilor>. 

Tu, care faci să cânte glasul lirei cu şapte corzi, tu, 
care faci să sune, din câmpeneştile coarne uscate496, 
imnele Muzelor, plăcut zvonitoare, eşti vinovat, fecior al 
<zeiţei> Leto, o rostesc înaintea luminii <acestei zilex în 
strălucirea pletelor tale de aur, venit-ai la mine, pe când 
culegeam, în poala rochiei, flori de şofran cu licăriri aurite, 
ca să-nfirip ghirlande497. 

M-ai apucat de gâtul mâinilor albe şi-n timp ce-o 
strigam pe mama, tu m-ai târât spre culcuşul tău din 
adâncul peşterii, zeule siluitor, şi fără ruşine ai săvârşit 
isprava cerută de Kypris498. 

Ţi-am dăruit un cocon, vai mie, sărmana, pe care, de 
frica mamei, l-am părăsit în culcuşul tău, tocmai acolo 
unde m-ai subjugat 

— Nefericit aşternut! - nefericita de mine! 

El nu mai trăieşte - nenorocire mie! - s-au ospătat 


răpitoare păsări dintr-însul, biata de mine! din fiul meu şi 
al tău. 

<în schimb> tu laşi să-ţi răsune lira şi cânţi <mai 
departe> peanele tale! Fecior al <zeiţei> Leto, pe tine te 
chem, cel care împărţi profeţii <muritorilor>, sălăşluind, 
în mijlocul pământului, pe tronu-ţi de aur! 

Strigătul meu răbufnit pătrundă-n urechea ta! 

Io, ticălos ibovnic! 

Ai aşezat un urmaş în casa lui Xuthos, căruia nu-i 
datorai nimic, fără să-ţi pese de soarta copilului meu şi al 
tău. 

A pierit, înhăţat, golaş, de prădalnice păsări. 

Te urăşte <insula> Delos şi dafinul vecin palmierului 
gingaş comat, sub care Leto te aduse pe lume, rod al lui 
Zeus - vai, naştere sfântă499! 

Corifeul 

Vai, ce tezaur de năpaste mi se deschide ochilor! 
Văzându-l, cine nu ar plânge? 

Bătrânul 

Privindu-ţi chipul, m-am umplut de milă, fata mea, şi 
mintea mi-a scăpat din matcă. Abia-mi trecuse peste suflet 
un talaz de rele, când, iată, altul îmi izbeşte pupa navei. 
Rostirea ta mă smulge relelor de-acum şi mă azvârle în 
tărâmul altor chinuri. 

Ce spui? Ce vină îi găseşti lui Phoibos? Ce s-a ales de 
copilaşul pe care zici că l-ai născut? Şi unde, în cetatea 
noastră, ai părăsit acest iubit vlăstar, să-şi afle-n 


pântecele> răpitoarelor mormântul? Urmează-ţi 
povestirea. 

Kreusa 

Mă ruşinez, bătrâne, totuşi voi vorbi. 

Bătrânul 


Vorbeşte; ştiu să plâng mărinimos pentru prieteni. 
Kreusa 


Ascultă-mă, cunoşti în al lui Kekrops deal, o peşteră 
privind spre miazănoapte, <în locul> ce se cheamă 
Steiurile-Nalte? Bătrânul 

O ştiu, pe lângă sanctuarul şi altarele lui Pan. 

Kreusa 

Acolo mi-a fost dat să lupt într-o cumplită luptă. 

Bătrânul 

Vorbeşte: lacrimile mele îţi vor întâmpina cuvântul. 

Kreusa 

Apollon m-a luat cu sila, nefericită nuntă! 

Bătrânul 

Fiica mea, deci asta-i, ceea ce simţisem... 

Kreusa 

Nu ştiu. Dar de-i adevărat ce spui, am să mărturisesc. 
Bătrânul 

Acesta-i chinul tainic pentru care suspinai? 

Kreusa 

<Mă jeluiam> pentru năpasta, pe care-acuma ţi-o 
mărturisesc. Bătrânul 

Cum ai ascuns apoi unirea ta cu zeul? 

Kreusa 

Eu am născut: încearcă să asculţi, bătrâne. 

Bătrânul în ce loc? Cine te-a moşit? Ori ai fost 
singură-n dureri? 

Kreusa 

De una singură, în peştera unde-am nuntit, silită. 

Bătrânul 

Şi unde-i fiul tău? Oricum, nu mai eşti stearpă. 

Kreusa 

E mort, lăsat pe seama fiarelor, moşnege. 

Bătrânul 

E mort? Nu i-a venit în ajutor hainul Phoibos? 

Kreusa 

Nu i-a venit în ajutor. Acum el e crescut în casele lui 


Hades. Bătrânul 

Dar cine-l va fi părăsit? Nu pot să cred că tu. 

Kreusa 

Eu <însămi>, noaptea. l-am lăsat veşmântul meu 
drept scutec. Bătrânul 

La părăsirea pruncului nu ai avut vreun părtaş? 

Kreusa 

Nu, doar Nenorocirile şi Taina. 

Bătrânul 

Cum? Chiar ai cutezat să-ţi laşi în peşteră copilul? 

Kreusa 

O, cât s-a tânguit de jalnic gura mea! 

Bătrânul 

Vai, vinovată îndrăzneală, dar zeul a fost şi mai 
vinovat! Kreusa 

De-ai fi văzut <copilul> întinzându-şi mâinile spre 
mine! Bătrânul 

Căta cu sete sânul tău! Voia la tine-n braţe. 


Kreusa 

De unde, asuprindu-l pe nedrept, îl izgoneam. 
Bătrânul 

Cum s-a ivit în tine gândul părăsirii? 

Kreusa 

Credeam că zeul va veni să îşi salveze fiul. 
Bătrânul 

O vijelie surpă, vai, norocul casei tale! 

Kreusa 

De ce-ţi acoperi capul, moşule, şi plângi? 
Bătrânul 

Văzându-vă, pe tine şi pe tatăl tău, năpăstuiţi. 
Kreusa 

Aşa e soarta omului, de-a pururi schimbătoare. 
Bătrânul 


Acum să încetăm a ne mai văicări, fiica mea! 


Kreusa 
Ce-ar trebui să fac? Eu n-am scăpare din năpastă. 


Bătrânul 

Răzbună-te pe zeu; el te-a nedreptăţit întâiul. 
Kreusa 

Cum să întrec puterea lui, fiind o muritoare? 
Bătrânul 

Dă foc lăcaşului profetic sfânt al lui L.oxias! 
Kreusa 

Mă tem. Destule sunt şi altfel patimile mele! 
Bătrânul 

Atunci cutează ce se poate: ucide-l pe bărbatul tău! 
Kreusa 


El a fost bun; mă-mpiedică iubirea noastră, odinioară 
fericită. 

Bătrânul 

Răpune-l barem pe acest fecior iscat în calea ta. 

Kreusa 

Ah! cât aş vrea! Numai să fie cu putinţă. 

Bătrânul 

Ia-ţi slujitorii şi cu spade înarmează-i. 

Kreusa 

Să mergem! în ce loc să încercăm isprava? 

Bătrânul în corturile sfinte, acolo unde prăznuieşte 
cu prietenii. Kreusa 

Ucidere în văzul lumii? Aceasta nu e pentru sclavi 
becisnici. Bătrânul 

Vai, tu te datini! Pune singură ceva la cale. 

Kreusa 

Cunosc un fel ce împleteşte viclenia cu asprimea. 

Bătrânul 

Iar pentru amândouă, eu sunt în slujba ta. 

Kreusa 

Ascultă deci! Ştii lupta dusă de Feciorii Gliei? 


Bătrânul 

O ştiu, la Phlegra, când Giganţii s-au ciocnit cu zeii. 
Kreusa 

Când Glia a născut-o pe Gorgo, dihania cumplită. 
Bătrânul 

Să lupte-alături de Giganţi, pe zei să-i copleşească. 
Kreusa 

Şi-a fost ucisă de Pallas, divina fată a lui Zeus. 

Bătrânul 

Acesta-i mitul auzit de mine-odinioară. 

Kreusa 

Athena poartă pielea monstrului pe piept. 

Bătrânul 

Egida500 se numeşte? O poartă drept armură? 

Kreusa 

Aşa se cheamă de când ea sări în lupta zeilor501. 

Bătrânul 

Dar cum arată groaznica egidă? 

Kreusa 

Ca un pieptar cu armături de şerpi încolăciţi. 

Bătrânul în ce fel ar putea să-ţi vatăme duşmanii, fata 
mea? Kreusa îl ştii pe Erichthonios? Cum să nu-l ştii, 
bătrâne? 

Bătrânul 

Strămoşul vostru cel dintâi, născut de Glie? 

Kreusa 

Când era nou-născut, Pallas i-a dăruit... 

Bătrânul 

Ce dar anume? Nu întârzia să-mi spui. 

Kreusa 

...din sângele Gorgonei două picături. 

BĂTRÂNUL 

Acestea cum înrâuresc natura omenească? 

Kreusa 


Una omoară, cealaltă tămăduieşte. 

BĂTRÂNUL 

Şi cum le-a prins de trupul pruncului zeiţa? 

Kreusa 

<Ascunse> într-un lanţ de aur, moştenit de tata. 

BĂTRÂNUL 

Iar după moartea lui, tu eşti moştenitoarea? 

Kreusa 

Da, <iată, port lanţul de aur la gâtul mâinii ca 
brățară. BĂTRÂNUL 

La ce-i bun darul celor două picături? 


Kreusa 

Ei bine, cea care s-a scurs din vena cavă... 
BĂTRÂNUL 

La ce slujeşte? Ce putere are? 

Kreusa 

„„„abate bolile, hrăneşte viaţa. 

BĂTRÂNUL 

Şi care-i lucrul celeilalte picături? 

Kreusa 

Omoară; e veninul şerpilor Gorgonei. 
BĂTRÂNUL 

Le ţii cumva-mpreună sau aparte? 

Kreusa 

Aparte: nu amesteci binele cu răul. 
BĂTRÂNUL 

Ai tot ce-ţi trebuie, copilă dragă. 

Kreusa 

Aşa se va sfârşi feciorul. Şi ucigaşul vei fi tu. 
BĂTRÂNUL 


În ce fel? Unde? Dă-mi poruncă, şi am s-o împlinesc! 
Kreusa îndată ce-mi va fi intrat în casă, la Atena. 
Bătrânul 

Dar gândul tău nu-i potrivit. Văd că te-ai despărţit de- 


al meu. 

Kreusa 

Cum? Ai aceeaşi bănuială ca şi mine? 

Bătrânul 

Chiar dacă nu-l răpui <tu însăţi>, tot se va crede că 
eşti ucigaşa <lui>. 

Kreusa 

Aşa e. Despre maşteră mereu se spune că-şi urăşte 
fiii vitregi. 

Bătrânul 

Ucide-l chiar aici, şi vei tăgădui omorul. 

Kreusa 

Şi mă voi bucura de răzbunare mai devreme. 

Bătrânul 

Vei făptui fără să ştie soţul, precum şi el a făptuit în 
taină. 

Kreusa 

Să-ţi spun ce trebuie să faci. la-mi de la mână 
giuvaierul cel de aur, lucrarea de odinioară a Athenei, şi 
mergi în locul unde soţul meu jertfeşte boi, ferindu-se de 
mine. Când praznicul se va sfârşi, şi ei se vor găti să verse 
zeilor libaţii, otrava tine-o sub veşmânt şi toarn-o tânărului 
în pahar, doar lui, nu tuturor; licoarea dă-i-o numai celui 
care ţine să ajungă el stăpân în casa mea. Îndată ce-i va 
trece prin gâtlej, acela nu se va mai duce în Atena 
strălucită: aici o să-i rămână leşul. 

Bătrânul 

<Acuma> pleacă la vreunul din proxeni! Eu ceea ce 
mi-ai poruncit voi împlini. 

Hai, glezna mea de om bătrân, fii tânără din nou 
pentru isprava asta, chiar dacă vârsta nu te-ajută! Să 
mergem cu stăpânii noştri, să-nfruntăm duşmanul; să-i 
sprijinim ca să-l ucidă, să curăţăm de el palatul! 

Frumos este, în vremuri bune, a cinsti virtutea; dar 


dacă vrei să nărui un vrăjmaş, nu-i nicio lege să te poată- 
mpiedica. (Bătrânul şi Kreusa pleacă.) 

Corul 

Strofa 1 

Enodia502, fiica Demetrei, zeiţo domnind peste 
<răufăcătorii> nocturni, ce lovesc <călătorii> pe drumuri, 
îndreaptă acum, şi în mijlocul zilei, paharul acesta plin cu 
moarte cumplită spre ţinta la care-l trimite stăpâna, 
stăpâna noastră! Sângele scurs din gâtul tăiat al Gorgonei, 
prăsila Gliei, dă-l celuia care a năvălit în casele lui 
Erechtheus! 

Ah! niciodată vreun străin, ivit dintr-un neam străin, 
să nu fie poruncitor în Cetate, doar cei din aleasa tulpină a 
lui Erechtheus. 

Antistrofa 1 

Dar dacă urzeala omorului nu izbuteşte, dacă 
stăpâna s-a străduit în zadar şi pierde prilejul acestei 
fapte-ndrăzneţe - singura hrană pentru speranţele sale - 
ea se va străpunge c-un ascuţiş de spadă sau îşi va strânge 
gâtul într-un juvăţ. Îşi va sfârşi în durere durerile sale; 
sufletul ei va purcede spre alte forme de viaţă 503. 

Nu va-ndura niciodată, vie fiind, şi cu ochii deschişi 
luminii, ca alţii, străini, să domnească în casele ei, ale ei, 
mlădiţa celui mai nobil neam. 

Strofa 2 

Ne ruşinăm de <Dionysos> 50| zeul slăvit prin imne, 
dacă, de lângă izvorul Kallichoron. 

<lon>, acest privitor <venetic>, la ei kade, va vedea, 
stând noaptea de veghe, cum străluceşte flacăra torţelor, 
în vreme ce însuşi etherul lui Zeus şi stelele purced să 
danseze, când dansează Selene, şi Nereidele505, cincizeci 
la număr, din apele mării adânci, din eternele fluvii 
învolburate, dansuri încing <şi ele> spre slava Fecioarei 
cu diademă de aur şi-a Mamei auguste506. 


În meleagul acela speră s-ajungă rege, căzând peste 
roadele muncii altora, milogul lui Phoibos! 

Antistrofa 2 Voi care, urmându-vă Muza, cântaţi în 
stihuri  biciuitoare iubirile noastre, nuntirile noastre 
aprinse de Kypris, nepermise, nesfinte, vedeţi cu cât, prin 
virtute, întrecem mârşavul soi al bărbaţilor! 

Despre bărbaţi <se cuvine> să sune cântările voastre 
potrivnice, iubirile lor biciuiţi-le! 

lată, cum îşi dezvăluie Xuthos lipsa de recunoştinţă, 
neîmpărţind cu stăpâna noastră norocul de-a fi avut copii 
<laolaltă>; el a dobândit, dintr-un alt aşternut, un fiu, care 
nu e decât un bastard! 

(Soseşte în fugă un slujitor al Kreusei.) 

Slujitorul 

Femeilor, unde-i stăpâna noastră, ilustra fată a lui 
Erechtheus? Am străbătut în lung şi-n lat cetatea, căutând- 
o, şi nu am izbutit s-o întâlnesc. 

Corifeul 

Ce s-a-ntâmplat, părtaşe-al meu întru sclavie? De ce 
atâta grabă? Ce ştire ne aduci? 

Slujitorul 

Suntem vânaţi şi dregătorii ţării o caută pe Kreusa, 
cu pietre s-o ucidă. 

Corifeul 

Vai nouă! Ce vorbeşti? Doar n-a fost dată în vileag 
urzeala noastră de-a răpune pe ascuns feciorul? 

Slujitorul întocmai. Vei pieri şi tu, nu printre cei din 
urmă. 

Corifeul 

Cum a ieşit ascunsa uneltire la iveală? 

SLUJITORUL 

Dreptatea-a fost mai tare decât nedreptatea, prin 
voia zeului ce n-a lăsat să i se pângărească templul. 

Corifeul 


Dar cum? Mă rog de tine, spune-mi întâmplarea! mai 
bine moartea, decât îndoiala! Barem să ştim de vom muri 
sau de vom mai zări lumina507. 

Slujitorul 

După ce soţul doamnei noastre a părăsit profeticul 
lăcaş al lui Loxias, luându-şi noul fiu, s-a dus la praznic să 
jertfească zeilor, precum voia. Deci Xuthos a purces spre 
locurile unde zburdă focul bahic508, pentru ca sângele 
vărsat prin junghiere, să ude cele două piscuri ale lui 
Dionysos509, drept mulţumire că şi-a regăsit feciorul. 

«Copilul meu, rosti, rămâi aci, ca să înalţi un cort 
pătrat prin truda unor meşteri harnici. Iar de voi zăbovi 
prea mult sacrificând în cinstea zeilor ocrotitori de naşteri, 
începe cu prietenii ospăţul!» <Apoi, luând junincile, se 
duse. 

lar tânărul a însemnat cucernic cu ţăruşi 
împrejmuirea falnicului cort, lipsită de pereţi. Şi l-a ferit de 
focul soarelui cu grijă, încât să nu fie-ndreptat nici spre 
văpăile amiezii, dar nici spre astrul apunând510. S-a 
folosit de sfoară ca să însemneze un pătrat cu laturile 
măsurând un plethron fiecare; deci suprafaţa cortului era 
de zece ori o mie de picioare, cum spun cei care se 
pricep511. Voia să cheme tot poporul delphienilor la 
praznic. 

Pe urmă cortul l-a umbrit cu sfinte, minunate 
ţesături, împrumutate din tezaurele <templului>512. El, 
drept acoperiş, a-ntins întâi o pânză largă, pe care 
Herakles, fiul lui Zeus, din prada smulsă Amazoanelor, o 
dăruise zeului pe vremuri. Şi se vedeau pe pânză brodate- 
aceste chipuri: <în mijloc Uranos, înconjurat de astre în 
cercul de ether, şi Helios, mânându-şi telegarii spre 
amurgul zilei, trăgându-l pe strălucitorul Hesperos cu sine; 
şi Noaptea, în veşmânt cernit, gonea în caru-i fără cai 
înaintaşi, urmată de un pâlc de stele; prin mijlocul 


etherului treceau Pleiada şi Orion, înarmat cu spadă, 
deasupra, Ursa, arătând cu coada polul aurit; de sus, disc 
împlinit, vărsa văpăi Selene, cea care-mparte lunile în 
două; <se mai vedeau> Hyadele, pentru năieri un semn 
atât de sigur, şi Eos, făclia zorilor, izgonitoarea stelelor513. 

Şi, drept pereţi, întinse <lon> alte ţesături, barbare, 
înfăţişând corăbii aripate514 ce se ciocnesc cu navele 
elenilor, fiinţe jumătate-fiare, jumătate-oameni, şi călăreţi 
care vânează cerbi sau hăituiesc lei fioroşi. 

lar la intrare Kekrops atârna, cu trup unduitor de 
şarpe, alături de fetele lui, o pânză dăruită de vreun 
atenian515. 

Craterele516 de aur au fost puse în mijlocul acelei 
încăperi. Un crainic, în picioare, săltându-se pe vârfuri, 
chemă la praznic pe toţi delphienii doritori să vină. Când 
cortul a fost doldora de oaspeţi, ei s-au încununat cu flori 
şi au prânzit pe săturate, umplându-şi sufletul de 
bucurie517. 

Apoi, odată potolită pofta, iată, păşeşte înainte un 
moşneag, ajunge chiar în centrul încăperii, şi zelul său 
grăbit îi face pe prăznuitori să râdă, hohotind. Le toarnă 
apă din ulcioare, ca ei să-şi spele mâinile, înalţă fum 
înnăduşit de smirnă, şi ţine rânduiala cupelor de aur, o 
sarcină care şi-a dat-o singur sieşi. 

Când vine clipa flautelor şi-a craterului comun, 
bătrânul spune: «înlăturați aceste pahare mici, schimbati- 
le cu altele mai mari, ca să sporească grabnic veselia 
tuturor!» 

Şi-au început să umble, încoace şi încolo, phialele518 
de aur şi cupele de-argint. Moşneagul, alegând-o pe cea 
mai cizelată, în semn de preacinstire a noului stăpân, i-a 
oferit-o plină. Dar el în vin a picurat o straşnică otravă, pe 
care i-o dăduse, zice-se, stăpâna noastră, ca să-i scurteze 
viaţa fiului găsit. Şi nimeni n-a băgat de seamă. 


Feciorul arătat de zeu, ţinea, ca toţi ceilalţi în mână 
vasul cu libaţii, când una dintre slugi a scos un țipăt rău 
prevestitor. Crescut în templu, printre cei mai buni profeti, 
Ion a înţeles <îndată> piaza rea şi-a poruncit să i se umple 
alt crater. 

Libaţia dintâi, cea pregătită pentru Zeus, a risipit-o 
pe pământ, şi tuturor le-a spus la fel s-o risipească519. Şi 
s-a lăsat tăcere. Pe urmă sfintele cratere le-am umplut din 
nou cu apă limpede ca rouă şi cu vin de Byblos520. 

Atunci, puternic fâlfâind, pătrunde-n cort un stol de 
porumbei - locuitori nesperioşi ai casei lui Loxias - îşi vâră 
ciocul, lacomi, în vinul aruncat pe jos şi-l sorb în guşa 
gingaş împănată. Toţi beau nevătămaţi libaţia lui Zeus, afaf 
de unul, care coborâse în locul unde Ion îşi vărsase cupa. 
Porumbul gustă băutura, dar trupu-i gingaş împănat 
începe brusc a tremura şi, căpiat, înalţă piuieli ciudate, 
fără înţeles521. lar gloata oaspeţilor, uluită, priveşte 
agonia păsării, ce moare într-o ultimă zvâcnire, cu 
ghearele de purpură întinse. 

Atunci fiul oracolului, lepădându-şi peplosul, îşi 
alungeşte peste masă, goale, braţele şi strigă: «Cine voia 
să mă ucidă, dintre voi? Dă-l în vileag, bătrâne! Căci tu 
erai atât de plin de zel; paharul l-am primit din mâna ta!» 

Îndată, aputind de cot bătrânul, îl strâmtorează cu- 
ntrebări, să-l prindă pe moşneag asupra faptei. Văzând că 
este dibuit, acesta, sub ameninţări, dă în vileag urzeala 
Kreusei, capcana cupei cu venin. 

Intr-o clipită, tânărul dezvăluit de Apollon prin 
oracol, luând şi oaspeţii cu el, ţâşneşte-afară, îi află pe mai- 
marii pythienilor şi le grăieşte: «Slăvită Glie! o străină, o 
fată a lui Erechtheus, a încercat să mă ucidă cu otravă.» 

Poruncitorii delphienilor, până la unul, au hotărât, 
votând, ca doamna noastră să fie azvârlită din vârful unei 
stânci, deoarece a vrut să piardă o fiinţă închinată zeului şi 


să mânjească sanctuarul cu o crimă. 

Cetatea-ntreagă caută femeia minată de amărăciune 
pe un drum amarnic. Căci ea, venind la Phoibos să întrebe 
de copii, odată cu speranţa, îşi pierde însăşi viaţa. 
(Slujitorul pleacă.) 

Corul 

Nu e chip, nu e chip să abatem, nefericitele, moartea! 

Limpede, limpede este că-n vinul pentru libaţii, stors 
din strugurii lui Dionysos, a fost picurat veninul viperei 
fulgerătoare. 

Limpede este că suntem menite zeităților dintru 
adâncuri! 

Noi vom fi smulse vieţii, stăpâna va fi zdrobită de 
pietre. 

Cum să fugim în văzduh, aripate, cum să răzbim în 
bezna cotloanelor subpământene? 

Ca să scăpăm de moarte, de lapidare şi de blestem, 
cum să urcăm într-un car cu patru cai 

<gonitori> cu repezi copite? 

sau pe vreo navă, la pupă? 

Nu e chip să ne-ascundem, doar de ne-ar răpi vreun 
zeu. 

Atâta durere-ţi rămâne încă, sărmană stăpână, să 
pătimeşti! 

Noi am vrut să ucidem un semen <al nostrux Vom fi 
date pierzării noi înşine oare, cum cere dreptatea? 

(Kreusa năvăleşte în scenă îngrozită.) 

Kreusa 

Slugilor, sunt urmărită, voi muri înjunghiată: a ieşit o 
hotărâre de pedeapsă; n-am scăpare. 

Corifeul 

Ştim, sărmano, ce năpastă, ce urgie te încearcă. 

Kreusa 

Unde să m-ascund? Din casă am fugit, să scap de 


moarte, şi-am sosit aici hoţeşte, înşelându-i pe duşmani. 

Corifeul 

Te va ocroti altarul. 

Kreusa 

Mai putea-va să m-ajute? 

Corifeul 

Zeii cruţă rugătorii. 

Kreusa însă legea-mi cere moartea. 

Corifeul 

Dacă pot să te înşface. 

Kreusa 

Iată cruzii mei duşmani. 

Vin de zor şi poartă săbii. 

Corifeul 

Du-te, stai lângă altar. 

Dacă mori în locul sacru, ucigaşii vor plăti pentru 
curgerea de sânge. Trebuie să-nduri destinul. 

(Kreusa aleargă şi se lipeşte de altar. Intră vijelios 
Ion, cu sabia în mină, urmat de slujitori ai templului, 
înarmați. La început nu o vede pe fiica lui Erechtheus.) 

Ion 

Părinte, zeu cu chip de taur, Kephisos522, ce viperă 
s-a plămădit din tine, ce şarpe împroşcând din ochi văpăi 
ucigătoare? Într-însa zace toată îndrăzneala. Este la fel de 
cruntă precum sângele Gorgonei, otrăvit, prin care 
urmărea să mă omoare. 

Luaţi-o! Părul împletit să-i fie smuls de stâncile 
Parnasului, din înălţimea căruia va fi zvârlită ca un disc! 

Un zeu prielnic m-a salvat să nu încap sub jugul unei 
maştere ateniene. [i-am cunoscut simţirile aici, între 
prieteni gata să mă apere, ţi-am măsurat nemernicia şi ura 
împotriva mea. Căci dacă, în palatul tău, ţi-ai fi zvârlit 
năvodul peste mine, tu negreşit m-ai fi trimis în casele lui 
Hades. 


Dar nici altarul, nici lăcaşul lui Apollon nu te vor 
scăpa, iar mila pentru mine mi-o păstrez, şi pentru mama; 
chiar dacă trupul său este în altă parte, cuvântul mamă 
pururea mă însoţeşte. (Întorcându-se spre altarul din faţa 
templului, o vede pe Kreusa.) 

Priviţi-o pe răufăcătoare! Cum ţese viclenie după 
viclenie! Se ghemuieşte la altarul lui Loxias, crezând că nu 
îşi va primi, pentru fărădelegi, pedeapsa. 

Kreusa 

Eu nu-ţi dau voie să-mi iei viaţa. Spun asta şi din 
partea mea, şi din a zeului care mă ocroteşte. 

Ion 

Dar între tine şi Apollon ce-i comun? 

Kreusa închin şi dăruiesc lui Phoibos trupul meu. 

Ion în schimb mă otrăveai pe mine, care îi sunt 
încredinţat. Kreusa 

Nu mai erai al lui Loxias, ci al lui <Xuthos>, tatăl 


tău. 
Ion 
Am fost sădit de tatăl meu, însă eram al zeului. 
Kreusa 
Erai al lui, ci nu mai eşti: acum sunt eu în locul tău. 
Ion 
Lipsită de evlavie, dar eu eram evlavios. 
Kreusa 
Am vrut să spulber un duşman al casei mele. 
Ion 
Am năvălit cumva cu armele în ţara ta? 
Kreusa 
Poate voiai chiar să dai foc palatului lui Erechtheus. 
Ion 
Cu ce făclii, cu flăcările cărui foc? 
Kreusa 


Voiai să te înstăpâneşti la mine peste voia mea. 


Ion 

Urma să capăt de la tata un pământ pe care-l 
cucerise. Kreusa 

Pământul attic nu este al fiilor lui Aiolos. 


Ion 

Cu armele şi nu cu vorbele îl apărase. 

Kreusa 

Acel care salvează un pământ nu este şi stăpânul lui. 
Ion 

De teama viitorului tu căutai să mă ucizi? 

Kreusa 

De teama morţii, ca să nu mi-o pui cumva la cale. 
Ion 

Fiind lipsită de copii, ţi-era necaz că tata m-a găsit. 
Kreusa 

Oare vei jefui <mereu> averile nevestelor fără copii? 
Ion 


Oare nu voi avea, din moştenirea părintească, partea 
mea? Kreusa 

Doar lancea lui şi scutul, atât vei moşteni. 

Ion 

Altarul părăseşte-l, tronul sacru! 

Kreusa 

Pe maică-ta s-o cerţi aşa, acolo unde se va fi aflând. 

Ion 

Cum? tu, care ai vrut să mă omori, să nu-ți primeşti 
pedeapsa? Kreusa 

Vei cuteza să mă ucizi în inima lăcaşului divin? 

Ion 

Tu ţii să mori sub panglicile zeului? 

Kreusa 

Eu celui ce m-a chinuit, îi voi întoarce chinul. 

Ion 

Vai, pentru oameni e îngrozitor că legile divinității nu 


sunt bine întocmite, mai pe măsura-nţelepciunii. Nedrepţii 
se refugiază la altare, dar ei s-ar cuveni să fie alungaţi. Nu 
e frumos ca mâna ucigaşului să pângărească cele ale 
zeilor. 

Ar trebui doar drepţii să-şi găsească adăpost în locuri 
sacre, tind sunt nedreptăţiţi; n-ar trebui să fie ocrotit de 
zei cel bun la fel cu cel mişel523. (Porneşte spre altar, s-o 
apuce pe Kreusa. In acelaşi timp iese din templu Pythia, 
aducând un coş împodobit cu panglici.) 

Pythia 

Stai molcom, fiul meu! Am părăsit profeticul tripod şi 
am ieşit din locul sfânt524, eu prorociţa lui Apollon, aleasă 
dintre toate delphienele, ca să păstreze datina tripodului, 
străveche. 

Ion 

Bine-ai venit, iubită mamă, dar care nu m-ai zămislit. 

Pythia 

Nu te opresc să-mi spui aşa; îmi sună dulce numele 
acesta. 

Ion 

Ştii că străina de aici a uneltit să mă omoare? 

Pythia 

Ştiu, dar şi tu greşeşti, purtându-te atât de crâncen. 

Ion 

Nu trebuie să-i pedepsim pe ucigaşi cu moartea? 

Pythia 

Nevestele-i urăsc întotdeauna pe fiii <soțului> din 
altă nuntă. 

Ion 

Iar noi pe maşterele care ne apasă. 

Pythia 

Nu! Lasă templul şi te du în patrie. 

Ion 

Ce crezi c-ar trebui să fac? Dă-mi sfatul tău. 


Pythia 
Curat525 purcede spre Atena, şi sub semne bune! 


Ion 

Rămâi curat, când îţi ucizi duşmanii. 

Pythia 

Să n-o faci tu! Ascultă! Eu am ceva să-ţi spun. 
Ion 


Vorbeşte, căci îţi va şopti prietenia ce să-mi spui. 
Pythia 

Vezi acest coş, pe care-l ţin în braţe? 

Ion 

Un vechi paner şi <câteva> bentiţe văd. 

Pythia 

Într-însul te-am aflat odinioară; erai prunc nou- 
născut. Ion 

Ce spui? Povestea aceasta tu încă nu mi-ai spus-o. 
Pythia 

Am tăinuit-o îndelung, dar astăzi ţi-o dezvălui. 

Ion 

De ce nu ai mărturisit că m-ai cules odinioară? 

Pythia 

Apollon a voit aşa, ca să slujeşti în templul său. 

Ion 

Acum deci nu mai vrea? Prin ce Îmi dovedeşti? 

Pythia 

El ţi-a făcut un dar, pe tatăl tău, şi te trimite la Atena. 
Ion 

Panerul din poruncă l-ai păstrat sau dintr-un alt 
temei? Pythia 

Atunci Loxias a sădit în mine gândul... 

Ion 

Ce gând? Nu te opri, încheie-ţi spusa! 

Pythia 

„„„de a păstra panerul până astăzi. 


Ion 

Din asta ce voi dobândi sau ce voi pierde? 

Pythia 

Acolo sunt ascunse scutecele care te-nveleau. 

Ion 

Astfel tu-mi dai un mijloc s-o găsesc pe mama. 

Pythia 

Da, zeul azi se învoieşte; el care se împotrivea. 

Ion 

O, fericită zi, imagini fericite! 

Pythia 

Hai, ţine, şi te du să-ți cauţi mama! 

ION (luând coşul) 

Prin toată Asia? prin toate ţările Europei? 

Pythia 

Aceasta singur o vei hotărî. Eu te-am crescut, copile, 
ascultându-mi zeul, şi îţi înapoiez aceste lucruri, pe care 
le-am primit, nu la porunca lui, ci după voia lui, şi le-am 
păstrat. De ce a vrut aşa? Nu pot a-ţi spune. Dar nimeni nu 
avea ştiinţă că erau la mine, nici unde le ţineam ascunse. 

Şi-acuma, pleacă sănătos! Să-ţi dau sărutul meu, ca o 
<adevărată> mamă. (// îmbrățişează.) începe căutarea 
născătoarei tale, acolo unde cată s-o începi! Vezi, mai întâi, 
de nu te-a zămislit vreo fată din Pytho şi te-a depus în 
templu; pe urmă dacă n-a fost alta din Hellene. Cunoşti 
<acuma> tot ce trebuia să afli de la mine, şi de la Phoibos, 
care-a fost amestecat în soarta ta. 

Ion 

Vai, câte lacrimi varsă ochii mei, când mă gândesc la 
ziua-aceea şi la <ființa> care m-a născut, ca rod al unei 
dragoste secrete şi-apoi m-a lepădat în taină, fără măcar să 
mă fi pus la sân. 

Lipsit de nume, în lăcaşurile lui Apollon, am dus un 
trai de sclav526. Zeul a fost îndurător cu mine, însă 


destinul a fost crunt. La vremea când se cuvenea să stau în 
braţele materne şi să mă bucur de dulceaţa vieţii, alintat, 
am fost lipsit de îngrijirea unei scumpe mame. Dar şi aceea 
care m-a născut a fost nefericită, căci i s-a dat să sufere 
acelaşi chin, lipsindu-i bucuriile ce le aduce un copil. 
(Cântăreşte coşul din priviri şi vrea să-l depună în templu.) 

Acum acest paner am să-l închin <aici> lui Phoibos, 
să nu descopăr ceea ce nu mi-aş dori să aflu. Căci dacă 
maică-mea s-a întâmplat cumva să fie sclavă, ar fi mai rău 
să-i dau de urmă, decât să n-o mai caut niciodată. Apollon, 
las în templul tău cofranda>-aceasta. (Se îndreaptă spre 
poarta templului, dar dintr-odată şovăie şi se întoarce.) 

Ce fac? Mă-mpotrivesc voinţei zeului? El mi-a 
încredinţat aceste <lucruri> ca să-mi aflu mama. Panerul 
trebuie deschis. Să mă încumet! Oricum nu voi putea să-i 
scap ursitei. 

Bentiţe sacre, ce-mi ascundeţi încă? Voi, legăturilor, 
păstraţi o taină mie dragă. Priviţi înfăţişarea coşului 
rotund! Prin ce divin miracol el n-a îmbătrânit, nu i-a 
mucegăit împletitura? Şi totuşi, multă vreme a trecut peste 
odoarele acestea. 

Kreusa 

Ah! ce privelişte mi-e dat să văd, neaşteptată! 

Ion 

Tăcere! mai devreme-ți drămuia! cuvintele527. 

Kreusa 

Nu, n-am să tac, am să vorbesc, şi nu mă dojeni! Văd 
leagănul în care te-am depus odinioară, prunc nou-născut - 
da, chiar pe tine, fiul meu! - în peştera lui Kekrops, sub 
bolta Steiurilor - Nalte. Voi părăsi altarul, chiar de ar fi să 
Mor. 

Ion _ 

Un zeu o căpiază. Înşfacaţi-o! S-a repezit departe de 
statuile altarului. Legaţi-i braţele! 


agăţ 


Kreusa 
Puteţi să mă ucideţi, dar nu să mă opriţi: am să m- 
de tine, de leagănul acesta, de lucrurile tale ce zac 


închise-ntr-însul. 


Ion 

Nu e sfruntare asta? Voieşte să mă prade! 

Kreusa 

Defel, ci tu mi-eşti drag, eşti o fiinţă dragă, regăsită. 
Ion 

Ţi-s drag? dar căutai să mă ucizi, vi clean o! 

Kreusa 

Eşti fiul meu. Cine iubeşte mai presus decât părinţii? 
Ion 

Zăbavă de scorneli! N-ai cum să scapi, te voi lua! 
Kreusa 

Preabine, ia-mă, fiule! Acesta e şi țelul meu. 

Ion 

<Răspunde-mi, coşul este gol sau ce cuprinde? 
Kreusa 

Cuprinde scutece <şi alte lucruri>, de când te-am 


părăsit odinioară. 


mele. 


Ion 

Ai fi în stare, nevăzându-le, să le înşiri pe nume? 
Kreusa 

Şi cum nu? Dacă nu le voi numi, primesc să mor. 
Ion 

Vorbeşte, îndrăzneala ta, într-adevăr, este ciudată. 
Kreusa 

Uitaţi-vă! O țesătură, e lucrul meu de tinereţe. 

Ion 

Dar cum arată? Nu-i fecioară să nu ţeasă. 

Kreusa 

N-am isprăvit-o. E precum o încercare a suveicii 


Ion 

Şi ce înfăţişează? N-ai cum să mă-nşeli de data asta. 

Kreusa în centrul ţesăturii se află o Gorgonă. 

Ion 

O Zeus, cum ne vânează soarta! 

Kreusa 

La margini are şerpi, drept ciucuri, asemenea unei 
egide. 

Ion 

Da, iată țesătura. Ai spus chiar adevărul, de parc-ai fi 
oracol. Kreusa 

O lucru vechi al degetelor mele de fecioară! 

Ion 

Mai este altceva? N-ai nimerit decât o dată. 

Kreusa 

Mai sunt nişte dragoni, vechi giuvaier, de aur greu. 

Ion 

Spune la ce slujeşte, cum se foloseşte giuvaierul? 

Kreusa 

Drept colier, copile, pentru un nou-născut; Athena ni 
l-a dăruit, să-l poarte pruncii, cum a purtat şi Erichthonios, 
străbunul nostru. 

Ion 

Da, sunt dragonii. Şi mai e un lucru. Numeşte-mi-l 
pe-al treilea! 

Kreusa 

Ţi-am pus pe cap cunună din frunze de măslin, din 
cel dintâi măslin, adus pe Stâncă de Athena. Dacă se aflăen 
coş, rămâne pururi verde, căci am cules-o dintr-un pom 
scutit de veştejire528. 

Ion 

O, câtă bucurie că te văd, preascumpă mamă, să mă 
lipesc de bucurosul tău obraz! 

Kreusa 


Copile, o, lumină pentru mamă, mai presus de Soare 
- rog să mă ierte zeul - acum te ţin în braţe, te-am aflat, 
împotriva oricărei speranţe. 

Credeam că sălaşul ţi-e sub pământ, printre morţi, în 
beznă, cu Persephona. 

Ion 

O scumpă mamă, da, mă strângi în brațe: căci mort 
am fost, dar nu mai sunt, şi m-am ivit. 

Kreusa 

Io, întindere de strălucind ether, ce strigăt voi scoate 
ce țipăt nălţa-voi! 

De unde-mi cade, neaşteptat, norocul? 

Bucuria de unde-mi vine? 

Ion 

Eu până adineaori, mamă, mi-aş fi închipuit orice, dar 
nu să fiu copilul tău. 

Kreusa încă tremur, de teamă... 

Ion 

...că nu mă ţii în braţe, când de fapt> mă ţii? 

KREUSA (adresându-se Pythiei) 

Mă golisem de orice speranţă. 

Spune-mi, femeie, cine ţi-a pus pruncul în braţe? 

Ce mâini l-au mutat în lăcaşul lui Phoibos? 

Ion 

A fost lucrarea unui zeu. <Numai> să Inn, de azi 
încolo, fericiţi, pe cât eram odată de nefericiţi! 

Kreusa 

Te-am adus pe lume în lacrimi, copile! 

Cât am gemut <pe urmă> să mă despart de tine! 

Acuma suflarea mea ţi-alintă obrajii; am parte de 
fericirea cea mai deplină. 

Ion 

Rostind <acestea, pentru tine, tu cuvintezi şi pentru 
mine. Kreusa 


Nu mai sunt fără copil, nu mai sunt fără urmaş. 

Casa mea dobândeşte o vatră, pământul <ţării> un 
rege; întinereşte din nou Erechtheus. 

Casa celor din stirpea fiilor Gliei529 nu se mai află în 
beznă. 

În sus îşi deschide privirea, spre razele soarelui. 

Ion 

Ar trebui şi tatăl meu, venind, să aibă parte din 
bucuria ce v-am dăruit-o, mamă. 

Kreusa 

Fiule, nu mai vorbi. 

Ah! sunt silită, silită să mărturisesc. 

Ion 

Eu nu pricep ce evrei să spui. 

Kreusa 

Altul ţi-e tată, altul! 

Ion 

Vai mie! sunt bastard? M-ai zămislit de fată? 

Kreusa 

Fiule, nunta mea, din care a fost să te naşti, n-am 
celebrat-o cu torţe şi dansuri. 

Ion 

Aiai! mă trag din stirpe proastă, mamă? Dar cine-i 
tatăl meu? Kreusa 

Jur pe zeița care <demult> a ucis Gorgona... 

Ion 

Ce vrei să spui? 

Kreusa 

...care tronează pe stanele mele, pe măgura unde 
creşte măslinul... 

Ion 

E tulbure ce spui şi-mi dă de bănuit. 

Kreusa 

„.„„aproape de Stânca privighetorilor530. 


<eu şi cu Phoibos... 

Ion 

De ce-l numeşti pe Phoibos? 

Kreusa 

...am nuntit în ascuns. 

Ion 

Vorbeşte! spusa ta va fi slăvită pentru mine, fericită. 

Kreusa 

Când luna s-a-ntors a zecea oară, în tainice munci, te- 
am născut lui Phoibos. 

Ion 

Cât mi-e de drag cuvântul tău, dacă-i adevărat! 

Kreusa 

De mama temându-mă, te-am învelit în aceste 
feciorelnice scutece, isprava suveicii mele. 

Şi nu te-am hrănit cu laptele meu, nici nu te-am 
strâns la sân, nici nu te-am scăldat cu mâinile mele, ci, 
într-o peşteră goală, te-am părăsit, ospăț pentru păsări cu 
cioc de pradă>, să pieri, să ajungi în Hades. 

Ion 

Cumplită ţi-a fost îndrăzneala, mamă! 

Kreusa 

Cuprinsă de spaimă, m-am despărţit copile, de viaţa 
ta, te-am omorât fără voie. 

Ion 

Era gata să fiu şi eu ucigaşul tău necucernic. 

Kreusa 

lo, ne-au bătut cumplite năpaste pe vremuri, 
cumplite şi astăzi! 

Clătinaţi încolo şi-ncoace, plutim din fericire în 
nefericire. 

Pururi se schimbă vântul. 

De s-ar putea să rămână acelaşi! 

Rele destule ne-au asuprit înainte. 


Acuma, copile, o blândă suflare să ne izbăvească de 
rele! 

(Pythia se întoarce în templu.) 

Corifeul 

Văzând cele-ntâmplate azi, să nu socoată nimenea 
vreodată că soarta omului n-are ieşire! 

Ion 

Tu, care viața muritorilor o schimbi de multe ori, şi-i 
faci pe rând, nefericiţi şi norocoşi, Ursită, cât eram de- 
aproape s-o ucid pe mama, iar eu, la fel să mor în chip 
nevrednic! 

Se pot petrece-atâtea răsturnări, doar în cuprinsul 
unei zile, în timp ce soarele-şi urmează drumul luminos? 

Ah! mamă, te-am aflat, şi regăsirea ta îmi este 
scumpă. De naştere, n-am, în ce mă priveşte, a mă plânge. 
Dar aş dori să-ţi spun ceva doar ţie. Poftim aici, vreau la 
ureche să-ţi grăiesc şi-acest secret să-l învelesc în umbră. 
(Luând-o pe Kreusa într-o parte, îi vorbeşte încet.) 

Ascultă, mamă, nu cumva, nuntind în taină, cum se 
întâmplă cu fecioarele ades, ai aruncat asupra zeului 
greşeala? Şi, urmărind să nu-ţi fiu spre ruşine, nu-mi zici c- 
am fost clădit de Phoibos, în vreme ce m-ai odrăslit c-un 
muritor? 

Kreusa 

Ba nu, în numele Athenei-Nike, cea care-l sprijini pe 
Zeus, din carul ei, în lupta cu Giganţii, nu ţi-e părinte 
vreun muritor, copile, ci hrănitorul tău, mai-marele Loxias. 

Ion 

Atunci de ce şi-a dat feciorul unui alt părinte, ţinând 
să spună c-am fost zămislit de Xuthos? 

Kreusa 

N-a spus aşa, doar i te-a dăruit, dar cel care te-a 
zămislit e zeul <însuşi>. Nu-şi poate un prieten da unui 
prieten fiul, să aibă parte astfel de un moştenitor? 


Ion 

Apollon spune adevărul sau prorociri deşarte? E 
lesne de-nţeles cât sunt de răscolit în suflet, mamă. 

Kreusa 

Ascultă, fiul meu, ce gând mă ispiteşte. Loxias îţi 
vrea binele. Dacă s-ar şti că eşti odrasla zeului, nu vei 
putea să moşteneşti cândva, nici numele, nici bunurile 
părinteşti. Aceasta n-ar fi cu putinţă, căci nunta mea am 
tăinuit-o şi într-ascuns am căutat să te ucid. El spre folosul 
tău te dă altui părinte. 

Ion 

Dar mie nu-mi ajung atare şubrede dovezi. Voi 
merge-n sanctuar ca să-l întreb pe Phoibos: al lui sunt sau 
al unui tată muritor?( Deasupra templului apare zeița 
Pallas-Athena, înzestrată cu atributele sale cunoscute: 
casca, lancea şi egida, marele scut din piele de capră.) 

Ah! care zeu şi-arată faţa, ca soarele de luminoasă, 
pe creştetul lăcaşului în care ard miresme? Să mergem 
grabnic, mamă; ca nu cumva să ne uităm la zei, de nu 
avem îngăduinţa să-i privim! Athena 

Nu alergaţi, căci nu vă sunt duşmană, să fugiţi de 
mine. Aici, ca şi-n pământul attic, stau pentru voi de veghe. 
Eu sunt Pallas, sunt cea de-un nume cu oraşul vostru. 
Zorită vin, din partea lui Apollon. El nu vrea să vi se arate, 
să nu fie certat pentru trecut, faţă cu lumea, dar mă 
trimite să vă spun: femeia aceasta te-a născut şi Apollon ți- 
e părinte. 

Te-a dat, cum ştii, <lui Xuthos> nu pentru că te-ar fi 
sădit <acesta> ci ca să te strămute în cel mai nobil neam. 
Însă când fapta lui a fost descoperită şi vădită, temându-se 
să nu te piardă uneltirea Kreusei, şi ea, de-asemeni, să nu 
moară datorită ţie, el v-a salvat <pe amândoi> cu 
iscusinţă. Întâi ar fi voit să vă ascundă totul, şi să vă facă 
numai la Atena cunoscut că dânsa-ţi este mamă şi că tu 


eşti fiul ei cu Phoibos. 

Dar lucrul meu eu trebuie să-l isprăvesc. Deci 
ascultați oracolele zeului; mi-am înhămat la car <fugarii>, 
ca să vi le aduc. 

Purcede Kreusa, cu fiul tău, în Kekropia531l şi pe 
regescul tron aşază-l. Fiind din sângele lui Erechtheus, el 
are dreptul să domnească peste ţara mea. Şi se va bucura 
de slavă în Hellada. 

Cei patru fii ai lui, crescuţi dintru aceeaşi rădăcină, 
vor da numele lor pământului şi triburilor care locuiau pe 
dealul meu. Geleon va fi cel dintâi, pe urmă vor fi ceilalţi, 
Hoples şi Argades şi ultimul, după egida mea numit, 
Aigikoreus532. 

Copiii lor, la vremea sorocită, vor împânzi cetăţile 
Cicladelor533 şi malurile mării, chezăşuind puterea ţării 
mele. Pe urmă vor cuprinde şesurile celor două continente 
aflate faţă-n faţă: Asia şi Europa. Ei, după numele acestui 
<tânăr>, lonieni se vor chema, şi vor fi încărcaţi de glorie. 

Tu <Kreusa> cu Xuthos laolaltă veţi avea urmaşi: pe 
Doros, ce va umple de renume, în a lui Pelops ţară, neamul 
dorian, şi încă un fecior, pe Achaios, ce va fi rege, lângă 
Rhion, într-un ţinut aflat pe malul mării, şi un popor vestit 
se va numi asemeni lui534. 

De fapt, Apollon toate le-a dus frumos La capăt. (Se 
adresează Kreusei.) Întâi că te-a făcut să naşti fără durere 
şi fără ca vreunul din ai tăi să afle. Pe urmă că i-a dat 
poruncă lui Hermes, să ia în braţe pruncul înfăşat şi să-l 
aducă-aici; că l-a hrănit şi n-a îngăduit să piară. Acum, 
<despre acestea, să păstrezi tăcere, să nu destăinuieşti că 
Ion este fiul tău, ca să rămână Xuthos în plăcuta-i amăgire. 
Deci ia-ţi, femeie, fiul şi plecaţi acasă. Fiţi sănătoşi! Au 
încetat necazurile voastre şi vă vestesc un viitor plin de 
noroc. lon 

O Pallas, te-ascult, fiică a lui Zeus cel preaputernic. 


Cred: sunt fiul lui Loxias iar aceasta-mi este mamă. 

Îmi pierise îndoiala, încă până să apari. 

Kreusa 

Este rândul meu <Athena> să-mi asculţi acum 
cuvântul. 

L-am învinuit, dar iată-l binecuvântez pe Phoibos; el 
îmi dă un fiu, pe care îl uitase înainte. 

Dulce mi-e vederea porţii şi-a zeiescului oracol, 
neiubite până astăzi. Mâna mi-o aşez, voioasă, pe inelul 
<greu al porţii> şi zic bun rămas intrării. 

Athena 

Bine că-l măreşti pe Phoibos, că ţi-ai potolit pornirea. 

Chiar dacă târziu, dreptatea zeilor din cer învinge. 

Kreusa 

Haidem, fiule, acasă! 

Athena 

Mergeţi, am să vă urmez. 

Ion 

Vrednică e-nsoţitoarea! 

Kreusa 

Şi prietenă Cetăţii. 

Athena 

Pe străvechiul tron te suie! 

Ion 

Vrednică e moştenirea. (Athena se face nevăzută. 
Kreusa şi Ion pleacă spre patrie.) 

Corifeul 

Ţie mă închin, Apollon, al lui Zeus şi al Latonei! 

Omul pe a cărui casă stăruie nenorocirea trebuie să 
nu se teamă şi să preamărească zeii. 

Cei aleşi, până la urmă, dobândesc ce li se cade; cei 
mişei rămân nemernici, după cum le este firea. 

(Corulpărăseşte orchestra.) 

NOTE 


HERAKLES 

1. Aici şi pretutindeni în aceste tălmăciri, numele 
stăpânului Olympienilor se va rosti monosilabic, Zeus, 
nicidecum Ze-us; nu se va despărţi diftongul - eu în două 
silabe. Tot astfel va fi pronunţat grupul de litere - eus din 
componenţa altor cuvinte ca: Per sens, The-seus, Ai-gi-ko- 
reus etc. în acest mod corect de spunere, s-ul final va suna 
fatalmente moale. N-ar fi greşit nici dacă s-ar pronunţa ca 
în neogreacă: Zevs, Thesevs etc. 

2. In primele versuri ale prologului se face aluzie la 
naşterea lui Herakles. Amphitryon, fiul lui Alkaios 
Perseidul, era soţul Alkmenei. De aceasta s-a îndrăgostit 
Zeus, dar Alkmena s-a dovedit atât de credincioasă 
căsniciei, încât zeul a fost nevoit să îmbrace înfăţişarea 
soţului legitim pentru a se uni cu ea. Din apropierea lor s-a 
născut Herakles. Aşadar, Amphitryon a fost doar părintele 
pământesc al eroului panhellenic, de a cărui creştere şi 
desăvârşire s-a ocupat în chip exemplar, tocmai pentru că 
i-a cunoscut obârşia. Herakles, al cărui nume înseamnă 
«Slava Herei», mai este cunoscut sub patronimul Alkeidul, 
adică urmaşul lui Alkaios. 

3. Amphitryon şi-a găsit adăpost, împreună cu soţia, 
la Theba, când fusese exilat din Mykene de Sthenelos, care 
domnea în Argos şi sub autoritatea căruia se afla cetatea 
părinţilor lui Herakles. Aşa s-a întâmplat că acesta, deşi 
argeu, a văzut lumina zilei la Theba. 

4. Kadmos, fiul regilor fenicieni din Tyr, Agenor şi 
Telephassa, căutându-şi prin lumea largă sora, pe Europe, 
care fusese răpită de Zeus, ajunge, împreună cu însoțitorii 
săi, în ţinutul unde avea să se înalțe Theba, cetatea «cu 
şapte porţi», dar mai întâi, asemenea multor eroi 
întemeietori, trebuie să se lupte cu un balaur. El răpune 
dihania şi, sfătuit de zeiţa Athena, îi împrăştie dinţii în 
pământ, din care răsar dintr-odată războinici gata 


înarmaţi, Spartoi, adică Semănaţi, oameni uriaşi, deosebit 
de agresivi. Atunci Kadmos chibzuieşte să-i năucească, 
azvârlind cu pietre în mijlocul lor. Semănaţii, neştiind cine 
îi lovea, se învinuiesc unii pe alţii şi se măcelăresc între ei. 
Doar cinci la număr scapă cu viaţă şi-l ajută pe Kadmos să 
construiască Theba, acesta devenind primul rege al ţării. 
Apoi se căsătoreşte cu zeiţa Harmonia şi are o numeroasă 
posteritate, între alţii pe însuşi Dionysos, marele zeu al 
vegetației. 

5. Dragonul ucis de Kadmos, din ai cărui dinţi au 
răsărit Semănaţii, se afla sub ocrotirea lui Ares sau chiar 
se trăgea, zic unii autografi, din zeul războiului. 

6. Kreon era fratele lokastei. El a domnit la Theba de 
trei ori: după Laios, când bătrânul rege a fost omorât de 
Oidipus, propriul său fecior; după Oidipus, când a fost 
dezvăluit paricidul acestuia şi incestul cu mama sa, 
Iokasta; după războiul celor Şapte Căpetenii contra 
Thebei, când Eteokles şi Polyneikes, urmaşii legitimi la 
tron, s-au ucis între ei; vezi dramele /Fenicienele şi 
Rugătoarele. 

7. 'Tragicii greci se foloseau rareori de cuvintele 
Theba şi thebani: în loc de primul se spune «cetatea» sau 
«pământul lui Kadmos», în loc de al doilea „poporul 
(cetăţenii) lui Kadmos» sau «kadmeii». 

8. Zeul Hymenaios era întruchiparea sărbătorii nunţii 
şi călăuzul cortegiului nupţial. Ca substantiv comun, 
hymeneul denumea un imn în cinstea căsătoriei, un cântec 
de mire şi de mireasă. 

9. Construcţiile, mai ales zidurile de incintă ale 
cetăților, din epoca mykeniană, alcătuite din mari pietre 
grosolane, se povestea că ar fi fost înălțate de nămeteniile 
cu un singur ochi, Cyclopii (kyklos-rotund, ops-vedere, 
ochi), neam primitiv de iscusiţi meşteşugari. 

10. Cetate-reşedinţă din ţinutul Argolida; în imediata 


sa vecinătate se ridica pe un deal cetatea Mykene, de unde 
Schliemann a scos la lumină, în anul 1876, vestigii 
arheologice, atestind realitatea istorică a lumii lui 
Homeros. Adeseori poeţii greci folosesc cuvântul Argos în 
loc de Mykene, ca şi aici Euripides, deoarece, în perioada 
clasică, oraşul Mykene decăzuse şi fusese cucerit de 
Argos. 

11. Elektryon era unul din fiii lui Perseus şi tatăl 
Alkmenei. Era totodată frate cu Alkaios, părintele lui 
Amphitryon, deci unchi al acestuia din urmă. Amphitryon îl 
omorâse pe Elektryon, socrul şi unchiul său, din 
întâmplare, dar după legile greceşti chiar şi ucigaşul fără 
voie trebuia să ispăşească prin exil. 

12. Eurystheus, regele Tirynthului şi al Mykenei, fiul 
lui Sthenelos, era văr primar cu Amphitryon şi cu Alkmene. 
Heraldes s-a aflat multă vreme în slujba lui Eurystheus şi 
la porunca acestuia a împlinit cele douăsprezece vestite 
munci. Euripides sugeră (v. 13 - 20) că pricina acestei 
aserviri ar fi fost preţul plătit de erou pentru a obţine 
întoarcerea din exil a tatălui său pământesc. Mai 
cunoscută este versiunea după care aservirea s-ar fi 
datorat unui şiretlic al geloasei Hera, aprinsă de mânie 
împotriva vlăstarului zămislit de Zeus cu o muritoare. Dar 
dincolo de orice lămuriri, Eurystheus rămâne un prototip 
de ins becisnic care ţine în robie un mare erou. 

13. Heraldes a fost trimis de Eurystheus să aducă pe 
pământ Cerberul (Kerberos), paznicul tărâmului morţilor, 
reprezentat îndeobşte cu trei capete de câine şi coadă de 
şarpe. Alkeidul a coborât pe la Tainaron, un promontoriu 
din Lakonia, una din «gurile» legendare prin care se putea 
ajunge în Hades. Acest ultim cuvânt, care se tălmăceşte 
invizibilul, era folosit de greci pentru a denumi atât 
imperiul subpământean unde petrec sufletele după moarte, 
cât şi zeul suprem al Infernului. 


14. Mai multe figuri mitologice s-au numit Lykos, în 
româneşte Lup. Bărbatul amintit aici a fost asupritorul 
nemilos al Antiopei, o foarte frumoasă thebană, care a avut 
cu stăpânul Olympului doi gemeni, Amphion şi Zethos. 
Aceşti semizei, mari iubitori de cai, s-au răzbunat pe 
asupritorul mamei lor, ucigându-l, şi au devenit regi în 
Theba. 

15. Alt Lykos, fiul precedentului, originar din insula 
Euboia, l-a suprimat pe Kreon, în lipsa lui Herakles, şi a 
uzurpat tronul Thebei. Pare-se că totul a fost imaginat de 
Euripides, pentru a face din uzurpator un personaj al 
acestei tragedii. 

16. După o crimă, făptaşul era considerat necurat şi 
trebuia să împlinească un ritual purificator, care 
cuprindea, între altele, şi jertfirea unui animal tânăr. 
Amphitryon afirmă, cu sinistră ironie, că duşmanul familiei 
sale ar urmări să se spele de omor prin noi omoruri. 

17. Adică pentru suprimarea lui Kreon. 

18. Minyenii din Orchomenos au fost învinşi de 
Herakles într-un război, după care Theba a devenit 
independentă. 

19. 'Taphos este o insulă din preajma Akarnaniei. Cu 
locuitorii acesteia s-a luptat Amphitryon în tinerele şi cu 
regele lor Pterelas, ucigaşul fraţilor Alkmenei. 

20. Parmentier crede a descoperi în acest vers 
înrâurirea filosofiei lui Herakleitos despre devenirea 
universală. (Euripide, t. III p. 25.) 

21. Text corupt; am urmat îndreptările propuse de 
Parmentier şi am tălmăcit în consecinţă. 

22. Lykos minimalizează, din cele douăsprezece 
«munci» ale lui Herakles, primele două. După el, monstrul 
ofidian din Lerna cu numeroase capete nu fusese decât un 
banal şarpe de apă (hydra); de asemenea, teribilul leu care 
devora oameni şi vite în câmpia Nemeii nu fusese apucat şi 


gâtuit de erou cu forţa braţelor, ci capturat cu ajutorul 
unui năvod. 

23. Autorii greci au făcut adeseori elogiul 
războinicului greu înarmat, hoplitul, în dauna arcaşului, 
care, luptând de la distanţă, putea fi bănuit de laşitate. 

24. Giganţii (Gigantes) sunt odraslele Gliei (Gaia), 
zămisliţi din sângele scurs din rănile Cerului (Uranos), 
când acesta a fost castrat de Kronos. Deşi de obârşie 
divină, ei nu erau scutiţi de moarte, cu condiţia să fie ucişi 
simultan de către un zeu şi un muritor. Îndată după 
naştere, aceste făpturi enorme, înfricoşătoare, cu şerpi 
uriaşi în loc de picioare, nespus de puternici, au atacat 
Olympul, bombardându-l cu stânci şi cu arbori aprinşi. 
Principalii lor potrivnici au fost nemuritorii Zeus şi Athena, 
înarmaţi cu fulgerul şi respectiv cu lancea, şi Herakles, 
muritorul, care i-a săgetat din carul Kronidului. Lupta 
dintre Giganţi şi Olympieni, Gigantomachia, a fost un 
motiv preferat al meşterilor greci, sculptori, pictori şi 
ceramişti. 

25. Centaurii (Kentauroi), alcătuiri cu cap şi tors de 
om dar cu trup de cal, erau simboluri ale brutalităţii, 
trăind în munţi silhui, hrănindu-se cu carne crudă etc. 
Herakles i-a înfruntat şi învins pe muntele Pholoe din 
Arkadia. 

26. Abanţii sau Abantizii erau un neam, iar Dirphis 
un pisc din insula Euboia, locul de baştină al uzurpatorului 
Lykos. 

27. Încă din perioada arhaică, temeiul armatei 
greceşti îl reprezenta un corp de infanterie grea, hopliţii. 
Armamentul defensiv al hoplitului cuprindea scutul, coiful, 
platoşa şi pulparele, iar cel ofensiv lancea şi spada. In 
timpul marşurilor, din cauza greutăţii deosebite, scutul era 
purtat de un sclav, care însoțea pretutindeni luptătorul. 

28. Frază controversată. Am urmat interpretarea lui 


Parmentier. 

29. Unii comentatori consideră lauda închinată de 
Amphitryon arcului drept un ecou al victoriei din mica 
insulă Sphakteria, unde în anul 426, arcaşii atenieni au 
nimicit garnizoana alcătuită din hopliţi spartani. 

30. Coloanele lui Herakles, denumite aici după 
Gigantul Atlas, cel care susţinea bolta cerului pe umeri la 
marginea dinspre apus a lumii locuite. 

31. Muntele Helikon se înalţă în Beoţia, dar Parnasul 
(Parnasos) din Phokida se află la o distanţă mai mare de 
Theba. Ordinul lui Lykos de a se aduce lemne şi de pe 
Parnas este încă o trăsătură a megalomaniei tyranului. 
Aceasta, laolaltă cu intoleranţa, reiese din versurile 
imediat următoare. 

32. Corifeul îi numeşte pe bătrânii thebani feciori ai 
Gliei, ca să sublinieze că sunt autohtoni, spre deosebire de 
veneticul Lykos. De fapt, dinţii dragonului au fost semănaţi 
de Kadmos, nu de zeul Ares. După unii, eroarea ar fi voită, 
pentru a se înnobila şi mai mult obârşia bătrânilor. 

33. Ailinos era un țipăt plângător care urma unui 
cântec triumfal în cinstea lui Apollon. 

34. Alt nume al lui Apollon, însemnând luminosul, 
strălucitorul, folosit mai ales în poezia epică şi lirică; forma 
lui latinizată e Phoebus. 

35. Kithara era un instrument asemănător lirei, ale 
cărei corzi erau lovite cu plectrul (plektron), obiect 
confecţionat îndeobşte din aur sau din fildeş. 

36. După cum bocetul Ailinos este precedat de un 
cântec triumfal, corul vrea - întru cinstirea lui Herakles, 
dispărut în Hades - să înceapă prin a i proslăvi ilustrele 
munci. Nu chiar toate cele douăsprezece, impuse de 
Eurystheus, deoarece dramaturgul, pentru a evita probabil 
pedanteria, a omis: mistrețul din Erymanthos, grajdurile 
lui Augeias, pasările lacului de la Stymphalos şi taurul din 


Creta. 

37. După uciderea leului din pădurea de chiparoşi de 
la Nemea, fiul Alkmenei l-a jupuit, s-a îmbrăcat în pielea 
dihaniei, pe care nu putea s-o străpungă cu fierul, iar capul 
fioros i-a slujit apoi de cască. 

38. Teatrul luptei eroului cu centaurii nu mai este aici 
Arkadia, cum afirmase Amphitryon (vezi n. 25), ci 
Thessalia, regiune străbătută de fluviul turbulent Peneios, 
dominată de perechea de munţi păduroşi Pelion şi Ossa, cu 
piscul Homole. 

39. Cunoscută şi sub numele de ciuta din Keryneia, 
vietatea, de talie uriaşă, a fost omorâtă cu arcul şi dăruită 
Artemidei, omorâtoarea dar şi ocrotitoarea jivinelor, la 
Oinoe, în Argolida. 

40. Diomedes, regele bistonilor, un neam thrac, avea 
patru cai, pe care îi hrănea cu carnea crudă a celor 
trecători prin părţile locului. După o veche tradiţie, 
Herakles l-a azvârlit pe însuşi regele în ieslea cailor 
antropofagi, după care aceştia s-au îmblânzit şi s-au lăsat 
înhămaţi la o cvadrigă. 

41. Ca să ajungă la bistoni, Alkeidul a traversat 
fluviul Hebros (Marița), în antichitate argentifer. 

42. Eurystheus, suveranul handicapat al eroului. 

43. Kyknos, fiul lui Ares, era un tâlhar din Amphanaia 
Doridei, care ucidea călătorii, mai ales pelegrinii ce se 
îndreptau spre Delphi, de fapt, îi aducea jertfa tatălui său 
divin. Herakles l-a înfruntat şi l-a răpus în Thessalia, pe 
malul fluviului Anauros. 

44. Cântecul evocă culegerea merelor de aur dintr-un 
pom crescut în grădina Hesperidelor, Fiicele Apusului, 
scăldată de apele Oceanului, dincolo de Atlas, uriaşul 
cosmic susţinător al bolţii cereşti. În altă parte, Euripides 
nu vorbeşte despre un singur arbore miraculos, păzit de un 
dragon, ci de «malul sădit cu meri / al Hesperidelor, / al 


cântăreţelor, / unde stăpânul mării, / al vastului fac 
porfiriu, / nu-i mai îngăduie / corăbierului cale, / la 
marginea cerului sfântă / aflată sub straja lui Atlas, / unde 
curg fântâni de ambrozie, / lângă iatacul / nunţii lui Zeus 
<cu Hera>...» (Hippolytos, v. 742 - 48) 

45. Probabil în urma îmblânzirii monstrului marin 
Triton, după cum susţine Parmentier (op. cit. III, p. 36), 
bizuindu-se pe două locuri din Pindaros. 

46. Herakles a sprijinit bolta cerească în locul lui 
Atlas în timp ce uriaşul îi culegea merele de aur din 
grădina Hesperidelor. 

47. Pontos Euxeinos a fost numele folosit de greci 
prin antifrază pentru Marea Neagră. Acest eufemism nu 
avea la început nuanţă ironică, ci numai rost aprehensiv şi 
propiţiator. Alteori, dimpotrivă, această mare este numită 
neprietenoasă, neospitalieră, Pontos Axeinos. Azi pare 
dovedit că vocabula axeinos ar fi fost la început 
transcrierea cuvântului persan axshaena, care înseamnă 
«vânăt», «albastru închis», aproape negru, cu alte cuvinte 
culoarea predomnitoare a Mării Negre, în contrast cu 
apele mai puţin sumbre ale mărilor de la miazăzi. 

48. Poporul de femei războinice al Amazoanelor 
locuia, după spusele Corului, la nord, în jurul Mării 
Maiotice (Azov). Aceste neobosite luptătoare, din stirpea 
lui Ares, conduse de o regină, se guvernau singure, 
netolerând prezenţa bărbaţilor decât ca servitori, mutilaţi 
şi aceia. La răstimpuri se uneau cu străini, pentru a-şi 
perpetua neamul, dar din noii născuţi nu păstrau în viaţă 
decât pruncele, cărora le tăiau sânul drept, pentru a putea 
să tragă mai lesne cu arcul. Amazon înseamnă, de altfel, 
fără sân. Grecii au intrat de multe ori în conflict cu 
Amazoanele, aceste lupte devenind mai târziu simbolul 
biruinţei civilizaţiei asupra barbariei. 

49. Herakles, în fruntea unei cete de eroi, între care 


şi Theseus, a fost trimis să cucerească brâul Hippolytei, 
regina Amazoanelor, ispravă care i-a izbutit, dar ulterior a 
fost nevoit s-o ucidă pe regină şi să se retragă luptându-se. 
Cingătoarea fatală a fost închinată templului Herei din 
Mykene. 

50. Numărul capetelor hydrei (şarpelui) din lacul 
Lerna, din Argolida, varia de la cinci-şase la o sută, după 
autori. Exagerarea lui Euripides este desigur enormă. 
Deoarece fiecare cap retezat creştea îndată la loc, 
Herakles ar fi răpus monstrul cu săgeți aprinse. Alţii spun 
că s-a folosit de harpe, un fel de sabie curbă, ca o seceră, 
ajutat de nepotul său Iolaos. Pe măsură ce tăia câte o 
căpăţână, ajutorul lui o ardea cu crengi sau trunchiuri de 
copac incandescente. La sfârşitul luptei, eroul şi-a otrăvit 
vârful săgeţilor în veninul hydrei, pe care poetul o numeşte 
«căţea», în sens figurat, pentru a-i sublinia cruzimea. 

51. Aluzie la cucerirea turmelor de boi ale lui Geryon. 
Acest uriaş cu trupul triplu mai sus de coapse hălăduia în 
insula extrem-occidentală Erytheia, în româneşte «Cea 
Roşie», dincolo de întinsul Okeanos. 

52. Pe lângă cele douăsprezece munci poruncite de 
suveranul Mykenei, Herakles a dus la capăt, însoţit sau de 
unul singur, numeroase alte campanii şi isprăvi lăturalnice. 

53. Scoaterea din Infern a cumplitului câine 
Kerberos. 

54.  Divinitate  mohorâtă, bătrânul Charon era 
înfăţişat de obicei ca un luntraş decrepit, care trecea 
umbrele morţilor peste apele infernale. Concepţia grecilor 
despre tărâmul celor răposaţi nu a fost niciodată unitară. 
În poemele homerice, lumea viilor şi lumea morţilor erau 
drastic despărțite. În clipa din urmă, fiecărui om îi zbura 
pe gură, odată cu ultima suflare, sau i se desprindea, ca un 
abur, din rănile sângerânde, ceea ce se numea ei dolon, 
imaginea, copia fără alcătuire materială a defunctului, 


care însă îi păstra conturul şi chiar trăsăturile feţei. Acest 
dublu, duh sau chip de umbră, se îndrepta spre apus, 
traversa în luntrea lui Charon apele infernale şi intra în 
imperiul Nevăzutului (Hades), de unde nu mai avea 
întoarcere. 

55. În vechime, ca şi astăzi, de altfel, în comunităţile 
tradiţionale, după stingerea cuiva din viaţă, femeile, rude 
apropiate ale mortului, îi închideau ochii şi gura, îl spălau, 
îl ungeau şi-l îmbrăcau cu veşminte curate. Aici Megara şi- 
a împodobit dinainte copiii cu atributele funebre. 

56. Popor mitic din Thessalia şi Peloponnesos, 
deseori menţionat de textele antice, cu Pelasgos ca erou 
eponim. Este greu de spus dacă pelasgilor le corespunde 
sau nu o realitate istorică. Încă din secolul al IV-lea, 
Ephoros considera că acest nume vag convenţional 
desemna străvechi populaţii (prehellenice) asimilate sau 
izgonite de migrațiile grecilor. 

57. Leul din Nemea. 

58. Lui Herakles măciuca i-ar fi dăruit-o Daidalos, 
faimosul arhitect şi inventator cretan. Insă Corului i se 
pare că darul nu i-a fost prielnic fiului Alkmenei în ultima 
lui încercare, deoarece nu l-a ajutat să scape din Hades. 

59. Cetate legendară, cucerită de Herakles drept 
răzbunare pentru faptul că regele acesteia, Eurytos, nu l-a 
răsplătit precum făgăduise la sfârşitul unui concurs de tras 
cu arcul, din care eroul ieşise învingător. 

60. Divinităţi arhaice, adesea citate în Iliada, Kerele 
(Keres) erau făpturi înaripate, negre, cu dinţi lungi şi cu 
gheare, cu straiele pătate de sânge omenesc. Ele sfâşiau 
cadavrele celor căzuţi pe câmpul de luptă, sorbeau sângele 
morţilor şi al răniților. În perioada clasică erau confundate 
cu Moirele şi cu Erinyile. Motivul morţii ca nuntă cu o 
divinitate infernală este vechi şi se întâlneşte în literatura 
multor popoare. 


61. Mama era cea care îi pregătea fiului baia de 
dinaintea nunţii. 

62. Ospăţul nuptial era oferit de tatăl miresei. Cum în 
speţă acesta este maimarele Infernului, Megara crede că 
el ar trebui să-l înlocuiască pe Amphitryon. 

63. Deşi lumea viilor era despărțită de cea a morţilor, 
umbrele din Hades puteau să fie influențate uneori, mai 
ales prin magie, şi atunci ele se înfiripau ca imagini în 
visele sau chiar în starea de trezie a oamenilor. 

64. Zeus, venerat adeseori de greci ca Salvator 
(Soter), era invocat în rugăciuni şi i se consacrau altare, 
precum cel din decorul acestei tragedii. 

65. Cuvântul tyrannos, de obârşie incertă, arăta la 
început orice persoană investită cu puterea supremă, fiind 
folosit - mai ales în dramaturgia attică - în loc de rege 
(basileus). Ulterior denumirea a fost dată numai celor care 
au acaparat puterea prin lovitură de stat şi au păstrat-o 
prin forţă, fără niciun temei legal şi religios. În limbajul 
tragediei, termenul apare nu o dată şi cu nuanţă 
peiorativă, ca în această replică a lui Herakles. Fenomenul 
tyraniei, larg răspândit în lumea greacă între mijlocul 
secolului VII şi mijlocul secolului V, cu toate criticile 
îndreptăţite, în parte, ale poeţilor şi filosofilor, a fost ceva 
mai complex decât s-ar crede, fiind modelat de orientarea 
uzurpatorilor. De multe ori aceştia au fost personalităţi 
excepţionale, care au făcut cetăţile prospere, au restrâns 
privilegiile aristocrației, punându-se în fruntea 
nemulţumiţilor, au favorizat construcţiile, artele plastice, 
literatura.  Insăşi drama attică datorează mult lui 
Peisistratos, acest «despot luminat» care, în anul 531, a 
întemeiat concursurile de tragedie la sărbătoarea 
Dionysiilor orăşeneşti, făcând astfel posibile creaţiile de 
mai târziu ale marilor tragediografi. 

66. Apele izvorului Dirke se vărsau la nord de Theba 


în fluviul Ismenos; acesta mărginea spre răsărit câmpia 
Beoţiei. 

67. Prezicerea prin mijlocirea păsărilor 
(ornithomanteia), în afară de locul în care se isca 
zburătoarea, ţinea seama de direcţia şi felul zborului (în 
linie dreaptă sau în zigzag, cu sau fără bătăi de aripi) şi de 
ţipete. Acest gen de divinaţie era atât de răspândit la 
greci, încât cuvântul pasăre (ortiis) a sfârşit prin a însemna 
«prezicere». 

68. Kore (Fata) este alt nume al Persephonei, fiica 
marii zeițe Demeter şi a lui Zeus; soţia lui Hades şi 
stăpână, împreună cu acesta, peste întregul tărâm al 
umbrelor. 

69. Cerberul, câinele infernal. 

70. Înainte să coboare în Infern, Herakles ar fi fost 
iniţiat în misteriile Marilor Zeiţe de la Eleusis. 

71. La Hermione, în Argolida, exista un crâng 
consacrat Persephonei şi o «gură» prin care se putea 
descinde în Infern. 

72. După tradiţia generală, Theseus, cel mai faimos 
erou al Atticei, s-a născut la Troizen, din Aigeus şi Aithra. 
O altă tradiţie, mai târzie, dar mai măgulitoare pentru 
orgoliul atenienilor, îi atribuie obârşie divină, socotindu-l 
fecior al lui Poseidon, zeul care, împreună cu Pallas- 
Athena, domnea pe Akropolis. Acest vlăstar ales a copilărit 
şi s-a înălţat sub grija bunicului său matern, Pittheus. 
Ulterior «propaganda» ateniană a izbutit să facă din 
Theseus un personaj simetric şi aproape egal cu Herakles, 
eroul dorian. Luptele, isprăvile, facerile de bine, 
întemeierile şi dragostele lui sunt fabuloase. Ultima lui 
aventură eroică a fost coborârea în Infern, împreună cu 
prietenul său Pirithous, care voia s-o răpească de acolo pe 
însăşi Persephona. Soţul acesteia s-a prefăcut a-i primi pe 
străini călduros, i-a poftit la un ospăț, dar cei doi au rămas 


lipiţi de scaunele lor, prizonieri ai lui Hades. Când 
Herakles a coborât şi el în tărâmul morţilor, a încercat să-i 
elibereze pe amândoi, dar numai Theseus a avut de la zei 
îngăduinţa să urce pe pământ. Pirithous a rămas de-a 
pururi țintuit pe scaunul infernal. 

73. Această imagine se întâlneşte încă în Iliada (X, 
173). 

74. Aluzie, poate, la monstrul cosmic Typhon, pe care 
Zeus a izbutit numai cu multe sforţări să-l răpună, 
azvârlind asupra lui vulcanul Etna şi strivindu-l. 

75. În străvechime duhuri ocrotitoare ale vegetației, 
Charitele (Graţiile) au devenit mai apoi simboluri ale 
harului. Ele făceau parte din cortegiul lui Dionysos. In 
Beoţia, de unde pare să se fi răspândit cultul lor, erau 
treime: Aglaia, Thalia şi Euphrosyne. Li se atribuiau 
influenţe favorabile asupra muncilor spiritului şi asupra 
împlinirilor de artă. 

76. Muzele, după Hesiodos nouă la număr, fiicele lui 
Zeus cu Mnemosyne (Aducerea-aminte), au fost divinităţile 
cântecului, pe urmă, în general, ale poeziei, artelor şi 
ştiinţelor. 

77. Grecii ţineau foarte mult ca omul să fie pătruns 
de duhul Muzelor. Dovadă faptul că în elină există cuvântul 
amousos, străin de muze, adică neprieten al muzicii, 
literelor şi artelor, termen folosit pentru a stigmatiza un 
ins necioplit, fără gust. 

78. Unul din numele lui Dionysos, însemnând 
răsunătorul, fremătătorul, epitet în legătură mai ales cu 
violenţa gălăgioasă a cultului său. 

79. Denumirea grecească pentru teritoriul cunoscut 
în antichitate din continentul negru este Libya. Noţiunea s- 
a format prin lărgirea numelui unei ţări cu care se 
mărginea la apus Egiptul, pe solul căreia dorienii din 
Thera au întemeiat colonia prosperă Kyrene. Abia sub 


stăpânirea romană s-a impus denumirea de Africa. Flautul 
«libyan» era confecţionat din lotos, un lemn dur din nordul 
Africii. Uneori poeţii denumeau Jotos chiar flautul făurit 
din planta amintită. 

80. Mărunta insulă din arhipelagul Cicladelor, locul 
legendar al naşterii de către Leto a divinilor gemeni, 
Apollon şi Artemis, a găzduit începând din secolul VII un 
mare sanctuar, unde se desfăşurau sărbători religioase 
periodice (Delia). Un şir de leoaice din marmoră străjuia 
Calea Sacră ce ducea spre templul ionic dedicat zeiţei 
Leto. Mult mai impunător era lăcaşul Artemidei: «vecin cu 
muntele Kynthos, / cu palmierul pletos, / cu laurul mândru, 
/ cu trunchiul măslinului sfânt argintiu, / crescut s-o 
umbrească pe Leto / în muncile facerii, / cu lacul rotund în 
care apele line se-nvârt / şi înoată lebăda, / slujnica 
Muzelor, melodioasă.» (Iphigeneia în Taurida, v. 1069 - 76) 

81. Paian, în elină: 

a) epitet al lui Apollon, mai rar al lui Dionysos, 
însemnând vindecătorul, mântuitorul; b) imn de bucurie şi 
de victorie înălţat lui Apollon; în anumite împrejurări, 
peanul era un cântec funerar intonat divinităţilor 
chthoniene; c) interjecţie de slavă, folosită în unele cânturi 
şi rugăciuni intonate de soldaţi porniţi la luptă. 

82. Compararea vocii omeneşti cu cântecele sau cu 
strigătele tânguitoare ale unor păsări se întâlneşte 
adeseori în poezie, mai ales în bocetele lirice (threnoi). 
Lebăda era consacrată lui Apollon. Parmentier aminteşte 
rândurile din Platon, Phaidon, 85A, unde se afirmă despre 
cântecul lebedei că este mai armonios când pasărea se află 
în pragul morţii. A avut oare în minte Corul bătrânilor 
această credinţă? 

83. Îndeobşte rugătorii sau suplicanţii (hiketai) erau 
indivizi vinovaţi de omor sau de altă culpă gravă, pe care 
familia şi cetatea îi respingeau, spre a preveni mânia 


zeilor. Consideraţi făpturi contaminate, ei rătăceau, ţinând 
în mână ramuri de măslin, de care atârnau fâşii de lână 
albă, cerşind mila semenilor; aceştia le-o refuzau sau le-o 
acordau cu bănuială, până în ziua purificării lor rituale. 
Uneori suplicanţii nu erau răufăcători, ci oameni năpăstuiţi 
şi hăituiţi, cărora evlavia poruncea să li se asigure ajutorul. 
Când oare se va fi înţeles că aceste fiinţe frustrate au 
dreptul la locuri de refugiu inviolabile, asyla? E sigur că 
încă din zorii istoriei existau asemenea locuri sacre, altare, 
temple, statui divine, cetăţi de scăpare şi că anumiţi zei au 
devenit ocrotitori ai suplicanţilor. 

84. Strigăt de invocare dar şi, mult mai frecvent, de 
durere; această interjecţie este păstrată adesea ca atare în 
traduceri. 

85. Canoanele tragediei nu îngăduiau desfăşurarea 
de acţiuni şocante (ucideri, morţi violente, paroxisme de 
nebunie) în faţa spectatorilor. 

86. Uzurpatorul trebuia să plătească, după legea 
talionului, cu viaţa pentru asasinarea lui Kreon. 

87. Trecerile de la tânguire la jubilaţie sau 
dimpotrivă sunt obişnuite în drama attică. 

88. Curs de apă din Hades, numele său însemnând 
Fluviul întristării. Se credea că peste Acheron plutesc 
umbrele oamenilor după moarte, în luntrea lui Charon. 
Împreună cu Kokytos (Vaierul), Pyriphlegethon (Şuvoiul de 
Foc) şi Styx-ul (Fluviul îngrozitor) alcătuiau reţeaua 
hidrografică infernală. 

89. 'Ticălosul instalat în carul prosperității nu 
izbuteşte să ajungă la capătul cursei. Nu-l iartă zeii care 
tin cumpăna dreptăţii, nici timpul. 

90. Fluviu din câmpia thebană, textual Mlăştinosul. 
Despre Dirke şi Ismenos vezi n. 66. 

91. Nume vechi pentru Delphi, unde se afla templul 
oracular al lui Apollon, ridicat pe locul în care zeul a ucis 


balaurul Python. Muntele păduros invocat aici este 
Parnasos. 

92.  Coastele Helikonului erau unul din sediile 
Muzelor. 

93. În strofa 3, Corul cheamă întreaga natură din 
jurul Thebei să ia parte, prin zeitățile care o întruchipează, 
la sărbătoarea răsturnării tyranului. Chiar şi străzile cetăţii 
sunt incitate să cânte şi să danseze 1 

94. Într-adevăr, Alkmena l-a zămislit cu Zeus pe 
Herakles, iar cu Amphitryon pe Iphikles, ultimul mai tânăr 
cu o noapte decât fratele său geamăn (vezi n.2). 

95. În tălmăcire Bogatul, alt nume ritual al lui Hades, 
mai-marele Infernului. 

96. Iris, din descendența lui Okeanos, simbolizează 
Curcubeul, legătura dintre cer şi pământ, dintre zei şi 
oameni. Asemenea lui Hermes, poartă mesajele, poruncile 
sau sfaturile nemuritorilor, mai ales ale Herei, de care 
ascultă  orbeşte. Lyssa, adică Turbarea, divinitate 
înfricoşătoare importată poate din Egipt, avea faima că 
răspândeşte rabia printre animale, cu deosebire în zilele 
caniculare, şi nebunia furioasă printre oameni. În 
Bakehantele, v. 977 şi urm., este invocată să stârnească 
furia adoratoarelor lui Dionysos: «Mergeţi, sprinteni ogari 
ai Turbării, / mergeţi pe munte, mergeţi / la sfintele cete... 
şi-ntărâtaţi-le...» 

97. Apollon (vezi n. 81). 

98. Criza demenţială a lui Herakles şi asasinarea 
fiilor săi erau cunoscute din Kypris (Cânturile cipriene), 
poem atribuit sicilianului Stesichoros (secolul VII) şi din 
Herakleis de Panyassis (secolul VI-V), dar acolo aceste 
nenorociri avuseseră loc la începutul vieţii Alkeidului. 
Euripides mută catastrofa spre sfârşitul ei, după 
încheierea celor douăsprezece munci, neputându-se 
împăca probabil cu ideea că această fioroasă crimă ar fi 


stat la temelia carierei de glorioase isprăvi ale eroului. 

99. Cu alte cuvinte: «slăbeşte controlul raţiunii 
asupra  pornirilor ucigaşe».  Metaforele din tărâmul 
navigaţiei se întâlnesc nu rareori la poeţii elini. 

100. Când Kronos l-a castrat pe tatăl său Uranos 
(Cerul), sângele scurs din rana divină a fecundat-o pe Nyx 
(Noaptea). Mitul mutilării Cerului, de origine orientală, era 
cunoscut din Theogonia lui Hesiodos. 

101. Este surprinzător că, în răspunsul ei, cumplita 
zeiţă, a cărei menire este să stârnească dementa furioasă, 
vădeşte reţineri de ordin moral. 

102. Începând de la replica mesagerei zeilor până la 
următorul cânt al Corului, ritmul dialogului se modifică din 
iambic în trohaic, pentru a marca violenţa momentului. 

103. Infernul era domeniul subteran al morţilor. Sub 
acesta, se afla străfundul numit Tartaros, în care zeii îşi 
aruncau duşmanii biruiţi, pe profanatori şi pe uzurpatorii 
rânduielilor divine. 

104. Masivul sacru, cu piscul cel mai înalt de aproape 
3.000 m, care se întinde la hotarul de nord al Thessaliei şi, 
de fapt, al teritoriului grec, era socotit sălaşul zeilor. 
Uneori însuşi cerul este numit Olympos, mai ales de către 
poeti. 

105. Corul vrea mai degrabă să spună: asemănătoare 
cu Gorgona. Intr-adevăr în poemele homerice este 
menționată numai una. După Hesiodos însă, Gorgonele 
erau în număr de trei. Fiice ale unor divinități marine, 
locuind în extremul occident, aveau capetele înconjurate 
de şerpi, colți ca mistreţii, mâini de bronz şi aripi de aur; 
ochii lor fulgerau priviri care împietreau orice fiinţă se 
întâmpla să le privească. 

106. Trimitere la gelozia răzbunătoare a Herei. 

107. 'Toba, tamburinele, ca şi flautul menţionat mai 
sus, răsunau în manifestările cultului lui Dionysos. 


Aceleiaşi recuzite îi aparţinea şi thyrsul, o bâtă lungă, care 
se încheia cu un vârf de lance, din fier, înconjurată cu 
iederă, foi de viţă şi panglici; slujea ca simbol al zeului, ca 
toiag al iniţiaţilor şi ca armă. 

108. Numele lui Dionysos, fiul lui Zeus şi al thebanei 
Semele, zeul vinului şi în general al vieţii vegetale, este 
menţionat încă din textele mykeniene (linearul B). Mitul lui 
s-a răspândit viguros, înrâurind religia populară, mistica, 
unele doctrine filosofice şi artele. Din albia cultului 
dionysiac s-au născut dithyrambul, tragedia, drama 
satyrică şi comedia. 

109. Gigantul Enkelados, vrând să asalteze, împreună 
cu fraţii săi, Olympul, a fost ucis şi zvârlit în adânc de zeiţa 
Pallas, care a îngrămădii asupra lui povara insulei Sicilia. 
Mitul ar avea legătură cu activitatea vulcanică. 

110. În afara stărilor de război, orice crimă, chiar şi 
cea involuntară, îl prefăcea pe ucigaş într-o fiinţă 
respingătoare şi primejdioasă pentru oricine s-ar fi 
apropiat de el, deoarece pângărirea (miasma) era 
molipsitoare. Ucigaşul era un soi de ciumat care 
contaminează tot ce atinge, inclusiv obiectele; el nu avea 
voie să se arate în temple şi în agora, până când, în urma 
unui sacrificiu purificator, devenea iarăşi o fiinţă obişnuită. 
Herakles urma să se purifice pe sine şi lăcaşul crimei la 
altarul lui Zeus, aflat în curtea interioară a palatului. 

111. Înaintea jertfirii animalului, se purta în jurul 
altarului un vas cu apă lustrală şi un coş conţinând cuțitul 
sacrificial şi boabe de orz. În timpul ocolirii se răspândeau 
pe altar şi pe asistenţă grăunţe şi picături de apă. 

112. Nisos a fost rege în Megara, o veche cetate 
situată pe drumul dintre Atena şi Korinthos. 

113. Închipuindu-şi că a luat parte la jocurile 
isthmice, care se celebrau o dată la doi ani, alternind cu 
cele de la Olympia, în sanctuarul lui Poseidon de pe 


Isthmul Korinthului. 

114. Veşmânt, mai ales femeiesc, a cărui parte 
superioară trecea oblic peste piept, fiind prinsă cu paftale. 
Bărbaţii îl purtau îndeosebi ca îmbrăcăminte rituală şi la 
unele prilejuri solemne. 

115. Relatarea nebuniei lui Herakles şi a împătritului 
omor este o capodoperă de realism, alături de alte 
descrieri cutremurătoare: paroxismul epileptic al lui 
Orestes din Iphigeneia în Taurida, otrăvirea tinerei regine 
din Medeia, sfârtecarea lui Pentheus din Bakehantele, 
moartea lui Hippolytos din tragedia cu acelaşi nume etc. 

116. lInălţimea pe care era construită citadela 
oraşului. 

117. Regele Danaos, de baştină din Egipt, s-a 
expatriat laolaltă cu cele cincizeci de fiice ale sale, 
Danaidele, ca să scape de duşmănia celor cincizeci de fii ai 
fratelui său Aigyptos şi s-a stabilit la Argos. Dar nepoţii au 
venit după ei cu gânduri de împăcare şi au cerut în 
căsătorie pe verde lor. Danaos a consimţit, însă în noaptea 
nunţii, sfătuite de tatăl lor, miresele şi-au omorât mirii. 

118. În varianta cea mai cunoscută a legendei, 
Tereus, un rege thrac, căsătorit cu Prokne, şi-a necinstit 
cumnata, pe Philomele, şi i-a tăiat limba, pentru a o 
constrânge la tăcere. Aceasta a ţesut o pânză zugrăvind 
violul şi a trimis-o Proknei. Drept răzbunare, cele două 
surori l-au ucis şi fript pe Itys, copilul lui Tereus, oferindu-l 
spre ospătare tatălui. Justiţia divină i-a pedepsit pe toţi, 
metamorfozându-i în păsări. Tereus a devenit şoim, 
Philomela privighetoare, iar Prokne rândunică, pururi 
chemându-şi copilul cu ţipete tânguitoare: «Itys, Itys!» 
Corul bătrânilor thebani vrea să spună că fapta 
abominabilă a Proknei, fiind până la urmă izvor de cântec, 
poate fi socotită un sacrificiu adus Muzelor. 

119. Iată cum îl descrie H. Weil, după Aristophanes 


din Bizanţ: «Ekkyklema era un aparat de lemn, înzestrat cu 
roţi, care desigur că a suferit schimbări pe măsură ce 
maşinăria s-a perfecţionat, dar al cărui scop a rămas 
acelaşi: de a i se înfăţişa spectatorului, fără schimbare de 
decor, ceea ce era îngăduit să se petreacă numai înăuntrul 
palatului, şi nu în faţa lumii. Era, aşadar, un soi de scenă 
mobilă, care putea să fie aşezată fie în orchestra, fie pe o 
estradă ridicată. Toate aceste date privind organizarea 
materială a spectacolului sunt departe de a fi lămurite». 
Mentionez că orchestra teatrului grec era spaţiul circular 
în care evolua corul tragic. 

120. Erinyile, la singular Erinys, după Hesiodos s-au 
născut tot din picăturile de sânge scurse în Glie, când a 
fost castrat Cerul; după Aischylos ele sunt fiicele Nopţii; 
oricum, unele din cele mai vechi figuri ale pantheonului 
grec, erau înfăţişate ca fiinţe înaripate, cu şerpi în păr sau 
încolăciţi în jurul membrelor, purtând în mână torţe sau 
bice. Sălaşul lor se află în Erebos, străfundul Infernului. 
Misiunea lor de căpetenie este pedepsirea crimelor, mai 
ales a paricidului. Ele reprimă depăşirea dreptei măsuri, 
care îl face pe om să-şi uite condiţia de muritor. Nu le 
îngăduie prevestitorilor să dezvăluie oamenilor în amănunt 
viitorul şi să-i scoată astfel din incertitudinea ontologică. 

121. Vezi n.19. 

122. Fiul lui Aiolos avea faima de a fi fost cel mai 
şiret muritor. Pentru vicleniile sale neruşinate i s-a dat în 
Hades veşnica osândă de a împinge cu capul şi cu mâinile 
o stâncă pe panta unui munte, al cărui vârf nu putea să-l 
atingă niciodată. 

123. După Euripides (Heraklizii, v. 207 şi urm.), între 
numeroşii descendenţi ai lui Pelops, eroul eponim al 
Peloponnesului şi întemeietorul jocurilor de la Olympia, au 
fost Pittheus şi Lysidike: din primul s-a născut Aithra, 
mama lui Theseus, din a doua Alkmene, mama lui 


Herakles. 

124. Rege al Atenei, fiul lui Pandion, după unele 
tradiţii ctitorul misteriilor de la Eleusis. Atenienii sunt 
numiţi adeseori, mai ales în tragedia greacă, Erechtheizi, 
adică fiii (urmaşii) legendarului basileu. 

125. Pe Akropolis, la Atena, zeiţa Pallas a făcut să 
răsară întâiul măslin. 

126. Câmpul teribilei bătălii dintre Olympieni şi 
Giganţi a fost Phlegra, în peninsula Pallene din nordul 
Greciei. 

127. Ritualul le poruncea suplicanţilor să îmbrăţişeze 
genunchii şi să atingă mâna dreaptă şi bărbia omului de la 
care cerşeau ocrotire. 

128. Înainte de purificare, paricidul era oprit să 
vorbească oricui. 

129. Soarele fiind un zeu, nu putea fi pângărit de o 
crimă omenească. 

130.  Vărsarea de sânge, ca şi  neîmplinirea 
îndatoririlor sacre, se credea că este urmată inexorabil de 
năpustirea unui duh răzbunător (alastor) asupra persoanei 
şi familiei celui ce păcătuise, pe care nu-i slăbeşte nici în 
Hades. 

131. Text nesigur. Am ţinut seama de conjectura şi 
interpretarea lui Parmentier, Furipides, III p. 68. 

132. Fiul Alkmenei se gândeşte din nou la uciderea 
de sine. 

133. Mitul spune că Herakles a înşfăcat de gât marile 
reptile, câte una în fiecare mână, şi le-a sugrumat. 

134. Regele Lapithilor thessalieni, după ce s-a 
căsătorit cu fiica lui Deioneus, şi-a ucis socrul şi drept 
urmare a înnebunit. Lui Zeus i-a fost milă de Ixion şi s-a 
învoit să-l purifice şi să-l însănătoşească. Dar el s-a dovedit 
nerecunoscător, plănuind s-o siluiască pe Hera. Atunci 
Zeus, care prevăzuse sacrilegiul, a plăsmuit un nor cu 


înfăţişarea zeiţei. Ixion s-a împerecheat cu această 
fantomă, dând naştere rasei Centaurilor. Ca pedeapsă, 
Kronidul l-a legat de o roată în flăcări, pe care a lăsat-o să 
se învârtă de-a pururi în spaţiu. 

135. Personificarea unor idei generale ca Soarta, 
Necesitatea, întâmplarea etc. se întâlneşte adeseori în 
dramele tragicilor greci. Acestea se comportă ca adevărate 
principii cosmice, cărora li se supun şi oamenii, şi zeii. 

136. Atenienii fuseseră siliţi să plătească, o dată la 
nouă ani, Cretei minoice un tribut constând din şapte 
perechi de tineri şi tinere, care erau devorate de Minotaur. 
Acest monstru cu trup de om şi cap de taur, locuia la 
Knossos în faimosul Labirint (Labyrinthos). Theseus l-a 
ucis cu complicitatea Ariadnei, fiica regelui Minos, 
îndrăgostită de erou. 

137. Existenţa în Attika a unor locuri sacre 
(Heraldeia) închinate din vechime fiului Alkmenei a 
constituit un temei al acestei versiuni nonconformiste a 
legendei. În schimb, atragerea ilustrului erou dorian 
pentru a răposa şi a fi îngropat în pământul primitor de 
oaspeţi al Atenei este, pare-se, o invenţie a poetului, nu 
lipsită de nuanţă patriotică. 

138. În legătură cu moartea lui Herakles, versiunea 
cea mai cunoscută este alta. Acesta, torturat de tunica 
impregnată de sângele lui Nessos, şi-a clădit pe vârful unui 
munte un rug grandios, pe care s-a instalat. In vreme ce, 
aprins la porunca eroului, rugul ardea, fiul Alkmenei fu 
ridicat într-un nor la cer. Acolo făcu pace cu Hera şi primi 
de soţie pe zeiţa Hebe, veşnica Tinerețe. 

139. Personajul pare să subscrie la criticile aduse 
politeismului antropomorf de filosoful Xenophanes, ctitorul 
şcolii eleate. 

140. Izvorul catastrofelor omeneşti este fatalitatea 
(tyche), mai neîndurătoare decât zeii Olympului, străină 


oricăror comandamente morale. 

141. Preţul pe care urma să-l primească Herakles de 
la Eurystheus pentru aducerea Cerberului din Infern era 
dreptul de a se întoarce în Argos. Pe de altă parte, eroul se 
temea să nu-şi ucidă cumva la mânie asupritorul, 
adăugând încă o crimă la povara celor anterioare. 

FENICIENELE 

142. Ocrotitorul drumurilor; unul din numeroasele 
epitete ale lui Apollon. 

143. Soarele (Helios), fiul Titanului Hyperion şi al 
Titanidei Theia, fratele Aurorei (Eos) şi al Lunii (Selene), 
este o divinitate anterioară Olympienilor. El străbate zilnic 
cerul într-un car de foc, la care sunt înhămaţi patru cai 
năprasnic de iuți, o cvadrigă. 

144. Vezi n. 4. 

145. Munte păduros la hotarul dintre Attika şi Beoţia, 
la poalele căruia, în câmpie, se afla cetatea Theba. 

146. In urma rănirii, gleznele pruncului s-au 
edemaţiat, de unde s-a ales cu numele Oidipus, adică 
Picior-Umflat. După schiţa genealogică, Iokasta deapănă 
cunoscuta istorie a nefericitului Labdakid. 

147. Polybos şi soţia lui sterilă, numită Merope în 
Oidipus rege de Sophokles, v. 774, erau suveranii 
Korinthului. 

148. Templul oracular de la Delphi, din Phokida. 

149. Locul de întâlnire al drumului din Daulis cu cel 
din Theba, pentru a forma calea ce urcă, strâmtorată de 
stânci, la Delphi. 

150. Alcătuirea cu trup de leoaică înaripată, cu cap şi 
piept de femeie şi cu coadă de şarpe, era la greci de gen 
feminin. Odraslă a unei perechi monstruoase, Typhon şi 
Echidna, cruda Sphinx, legată în perioada clasică de un 
anume simbolism funerar, reprezenta puterea distructivă şi 
ura faţă de omenire. lazma, trimisă de Hera spre a-i 


pedepsi pe urmaşii lui Kadmos, stătea pe o stâncă din 
preajma cetăţii şi soma thebanii să dezlege celebra enigmă 
(ghicitoare): «Ce făptură merge dimineaţa în patru 
picioare, la amiază în două şi seara în trei?» Pe trecătorul 
care nu dădea răspunsul hun îl strivea de bolovani şi îl 
devora. Thebanii ştiau că dihania urma să moară în ziua 
când un om ar găsi cheia ghicitorii. De aceea, mai-marele 
lor Kreon făgădui să-i cedeze coroana şi să i-o dea de soţie 
pe lokasta, sora lui şi văduva fostului rege, celui care va fi 
în stare să salveze cetatea. Oidipus dezlegă enigma, 
răspunzând: «Omul merge în dimineaţa vieţii sprijinindu-se 
în mâini şi în picioare, la amiază vertical, iar seara 
sprijinindu-se în bâtă!» La auzul răspunsului, Sphinx, 
bolnavă dintr-odată de disperare, s-a zvârlit de pe stâncă şi 
a pierit. 

151. Schița genealogică a Labdakizilor şi a Casei lui 
Kreon: 

a) Kadmos (+ Harmonia) > Polydoros - Labdakos - 
Laios; Laios (+ Iokasta) - Oidipus (+ Iokasta) > Eteokles, 
Polyneikes, Antigona, Ismena. 

b) Echion (unul din Semănaţi) - Pentheus - Oklasos > 
Menoikeus - Kreon, Iokasta; Kreon - Haimon, Menoikeus. 

152. În Oidipus rege, v. 1268, eroul tragic se orbeşte 
cu fibule de aur smulse de pe straiul Iokastei, care se 
spânzurase. În drama euripideică, după cum se vede, 
aceasta supravieţuieşte aflării adevărului privitor la paricid 
şi la incest. 

153. Aşadar, motivul maledicţiei a fost sechestrarea 
umilitoare a regelui orb. Conform altei tradiţii, într-o zi, 
după un sacrificiu, neprimind din victimă partea cuvenită 
suveranului, adică umărul, ci coapsa, bucată jignitoare, 
Oidipus, scos din minţi, şi-a blestemat feciorii să se ucidă 
în lupta pentru domnie. 

154. Destinul lui Adrastos, regele Argosului, a fost 


împletit cu războiul celor Şapte Căpetenii contra Thebei. 
Surghiunitului Polyneikes i-a dat-o de soţie pe fiica lui, 
Argia, şi a strâns o puternică armată, cu ajutorul căreia 
acesta să-şi dobândească tronul. 

155. După Wilamowitz, Die Sieben Thore Thebens, 
(Hermes, 1891, p. 191), citat de Meridier şi Chapouthier, 
cele şapte porţi au fost o invenţie a poemului epic 
Thebaida; în realitate nu erau decât trei. 

156. Sclav însărcinat cu însoţirea (la şcoală) şi 
supravegherea, după vârsta de şase-şapte ani, a copiilor; 
preceptor. . 

157. În epoca mykeniană, se pare că femeia avea 
parte de libertate aproape egală cu cea a bărbatului, statut 
ilustrat de purtarea persoanelor feminine din poemele 
homerice. Mai târziu, în epoca zisă clasică, în multe cetăţi 
moravurile sunt altele. Fetele, de pildă, trăiau izolate în 
apartamentul femeilor numit gineceu (gytteikeion), ferite 
de privirile bărbaţilor, chiar de ale celor din casă; se iveau 
excepţional în public cu prilejul evenimentelor familiale 
(nunţi, funeralii) sau la anumite sărbători şi atunci doar 
însoţite. 

158. Argeii sunt identificaţi uneori, în limba poeziei, 
cu strămoşii lor prehelleni, pelasgii. Pentru unitatea 
militară numită în greceşte Jochos am folosit cuvântul 
batalion care, din păcate, are astăzi alte conotaţii. Dar nici 
numele date în perioada clasică diferitelor grupări armate 
nu corespund întotdeauna aceloraşi realităţi. La Sparta un 
lochos era un corp de infanterie corespunzător unui 
batalion, în timp ce la Atena nu întrecea mărimea unei 
companii. 

159. Hekate este înfăţişată de Hesiodos ca o zeiţă 
puternică şi luminoasă; în Imnul homeric închinat 
Demetrei apare ca divinitate chthoniană; mai târziu, 
trăsăturile ei se schimbă, fiind socotită zeiţă lunară - dar 


nu a clarului de lună, ci a astrului învelit în nori - 
ocrotitoarea vrăjitoriilor nocturne, stârnitoarea fantomelor, 
pândind pe la  răspântii,  bântuind prin locuri 
respingătoare. În ipostaza sa luminoasă, sincretismul grec 
o identifică uneori cu Artemis. 

160. Gemenii, Amphion şi Zethos, fiii lui Zeus şi ai 
thebanei Antiope, aveau talente diferite: întâiul era 
muzician, al doilea înclinat spre împliniri practice. Mitul le 
atribuie ridicarea miraculoasă a zidurilor Thebei: Zethos a 
cărat pietrele cyclopice cu spinarea şi Amphion le-a făcut 
să se clădească singure prin lucrarea magică a cântecului 
lirei. 

161. Luptător de talie uriaşă, nepot de frate al lui 
Adrastos. Cu Hippomedon începe trecerea în revistă a 
căpeteniilor armatei năvălitoare, nu atât de amănunţită 
cum a făcut-o mai înainte Aischylos în tragedia Şapte 
contra Thebei. 

162. Erou nestăpânit şi feroce, fiul lui Oineus; 
săvârşind din greşeală un omor, e nevoit să-şi părăsească 
ţara şi să se refugieze în Argos, la regele Adrastos, în 
aceeaşi noapte când a ajuns acolo şi thebanul Polyneikes. 
După purificarea rituală, Tydeus se însoară cu Deiphyla, 
fiica mezină a regelui găzduitor. 

163. Pavăză mare şi uşoară din împletitură de 
răchită, dreptunghiulară, acoperită cu piele de bou, care 
ocrotea trupul până la picioare, spre deosebire de scutul 
rotund, armat cu foi de bronz al epocii clasice (aspis). 
Felurite embleme pictate pe piele sau gravate pe metal 
împodobeau suprafaţa scuturilor. 

164. În acelaşi mormânt zăcea şi fratele său geamăn, 
Amphion. 

165. Parthenopaios, al cărui nume se tălmăceşte 
«Cel-cu-înfăţişare-de-fecioară», era fiul Atalantei, faimoasă 
pentru isprăvile sale cinegetice. El şi-a părăsit de timpuriu 


Arkadia natală, petrecându-şi adolescenţa în Argos ca 
metec (metoikos, trăitor laolaltă <cu cetăţenii>, cuvânt 
care nu avea în antichitate conotaţii peiorative). Primejdios 
în luptă, el a luat parte cu vehemenţă la război, drept 
recunoştinţă faţă de gazdele sale. 

166. Pare surprinzătoare cererea Antigonei ca pe 
frumosul căpitan să-l pedepsească zeiţa vânătorii Artemis, 
din cortegiul căreia făcea parte însăşi mama lui 
Parthenopaios, Atalanta. 

167. Este recunoscută clar dreptatea cauzei pentru 
care luptă Polyneikes, deşi împotriva propriei cetăţi. De 
altfel, Euripides îl înfăţişează pe acesta în lumină 
măgulitoare, în contrast cu Aischylos, la care Eteokles, 
apărătorul ţării, este erou şi protagonist, iar Polyneikes, 
socotit gâlcevitor şi sacrileg, nici măcar nu figurează 
printre dramatis personae. 

168. În original: mormântul «celor şapte fete ale 
Niobei». Aceasta, căsătorită cu thebanul Amphion, a avut 
şapte fii şi şapte fiice. Mândră de copii, s-a lăudat într-o zi 
că e mai presus de Tilanida Leto, care nu născuse decât o 
singură pereche. Mama ultragiată le-a cerut divinelor sale 
odrasle s-o răzbune. Drept urmare, toţi copiii Niobei au 
murit săgetaţi, băieţii de Apollon, fetele de Artemis. 

169. Textual: conturul «unei forme şi al unui piept» 
etc. 

170. Cerul superior la greci, şi totodată zeul (Aither) 
care îl personifica, acolo unde lumina este mai pură decât 
în cerul de jos, învecinat cu pământul. 

171. Ocrotit de Zeus şi de Apollon, prezicătorul 
Amphiaraos era în acelaşi timp o căpetenie preţuită pentru 
cinste, vitejie şi evlavie. Fiind cumnat cu Adrastos, s-a 
opus campaniei contra Thebei, cunoscându-i dinainte 
dezastruosul sfârşit, dar, în clipa izbucnirii conflictului, a 
luat parte la bătălie cu demnitate. La urmă, când era gata 


să fie ucis de un adversar, Zeus a despicat în faţa lui 
pământul, care l-a înghiţit laolaltă cu armăsarii şi atelajul 
de luptă. Sub glie, i-a fost hărăzit să dăinuie ca un erou 
(heros) binefăcător şi ca un mare profet. 

172. Amphiaraos poartă în car victimele junghiate 
înaintea bătăliei divinităţilor chthoniene, pentru a le 
câştiga bunăvoința. 

173. Artemis e invocată aici ca fiind una şi aceeaşi cu 
Selene (Luna), după cum la v. 109 - 110 fusese identificată 
cu Hekate. 

174. Kapaneus, un asaltator violent, uriaş, netemător 
de cer, hotărât să incendieze Theba, a fost ucis de fulgerul 
lui Zeus tocmai în momentul când se pregătea să încalece 
zidul cetăţii. 

175. Abstracţiune, însemnând dreapta împărţire a 
bunelor şi a relelor în existenţa umană, şi zeiţă, fiica lui 
Zeus şi a Nopţii, întruchipând răzbunarea divină. Nemesis 
are câteodată menirea, ca şi Erinyile, să dea osândă pentru 
crimă, dar mai ales să-i pedepsească pe cei vinovaţi de 
hybris, de păcatul depăşirii rosturilor comune cărora le 
sunt supuşi muritorii. Ea veghează la respectarea poruncii 
«nimic prea mult» şi reprimă orice nemăsură, cum ar fi 
preaplinul fericirii, belşugul fără margini, trufia neruşinată 
a conducătorilor etc. După greci, tot ceea ce se ridică, atât 
în bine, cât şi în rău, deasupra condiţiei hărăzite, pune în 
primejdie cumpăna universului şi merită să fie osândit. 

176. Amymone, una din fiicele lui Danaos, regele 
Argeşului, fiind trimisă de tatăl său, la vreme de secetă, să 
caute apă, a fost iubită de Poseidon, care, cu o lovitură de 
trident, a făcut să ţâşnească pentru ea apele (râul sau/ şi 
lacul) de la Lerna; unul din izvoarele acestora a primit 
numele Danaidei. 

177. Femeile feniciene, consacrate lui Apollon, au 
fost trimise din Tyr să-i slujească zeului în sanctuarul de la 


Delphi. În drumul lor pe pământul grecesc s-au oprit la 
Theba, cetate întemeiată de fenicianul Kadmos, de unde 
urmau să fie călăuzite mai departe până la celebrul templu 
oracular din munţii Phokidei. 

178. În text: akrothinia, primele ofrande, mai ales 
roade ale câmpului, aduse zeilor, primitiae. 

179. Oraşul Tyr era clădit, ca şi alte cetăţi feniciene, 
într-un loc unde o insulă se ridica aproape de mal. 

150. Unul din epitetele lui Apollon era şi acela de 
Loxias  (obscurul, oblicul), care îi arăta aptitudinea 
profetică; într-adevăr oracolele lui erau rostite pieziş, cu 
sensuri greu de lămurit. 

181. Ultimele versuri au prilejuit mai multe 
interpretări, toate nesatisfăcătoare, în legătură cu traiectul 
şi felul de navigaţie al vasului. Oricum, Zefirul (Zephyros), 
vânt de apus, sufla împotriva navei, făcând inutile pânzele 
şi obligându-i pe vâslaşi să trudească din greu. 

182. Agenor, fiul lui Poseidon şi al Libyei, regele 
Tyrului, a avut cu Telephassa o fiică, Europa, şi trei feciori, 
Kadmos, Kilix şi Phoinx, care au întemeiat sau/ şi domnit în 
Theba, Cilicia şi Fenicia. 

183. Izvor cu apă curată, la Delphi. 

184. Alături de Apollon, zeul vinului şi al viței de vie 
deţinea la Delphi un loc de seamă. Cu toate că era o mare 
divinitate, Dionysos pătimise felurite suferinţe, asemenea 
egipteanului Osiris şi a getului Zamolxis; între altele se 
povestea că murise şi apoi înviase şi că mormântul lui se 
afla tocmai în «sfânta sfintelor» din templul lui Phoibos, 
într-o încăpere subterană, interzisă credincioşilor. Sub cele 
două vârfuri ale Parnasului, pe un plai, se celebra din trei 
în trei ani cultul zeului, ceremonii iniţiatice la care 
participau mai ales femeile. 

185. Python, un şarpe uriaş omorât de Apollon. 

186. Interpreţii consideră că este vorba de Artemis, 


sora lui Phoibos, căreia îi era închinat unul din vârfurile 
Parnasului. 

187. Despre aşezarea sacră de pe coasta sudică a 
muntelui Parnasos se afirma că se află în mijlocul nu numai 
al Helladei, ci al întregului pământ. Când Zeus a lansat doi 
vulturi, unul de la răsărit şi celălalt de la apus, ca să 
descopere centrul lumii, păsările s-au întâlnit la Delphi 
deasupra buricului (omphalos) terestru, reprezentat de o 
piatră în formă de cupolă; aceasta se păstra în adyton-ul 
templului, locul în care intrarea profanilor era oprită. 

188. Io, fiica fluviului Inachos, slujind ca preoteasă la 
templul Herei, a fost îndrăgită de Zeus. Acesta, pentru a o 
feri de gelozia soţiei sale, a metamorfozat-o într-o junincă 
albă, care purta în pântec fructul nunţii divine. După ce a 
încăput în paza boarului Argos, cel cu sumedenie de ochi, 
tocmit de asupritoarea sa, tot Hera asmuţi asupra-i un 
tăun, care o scoase din minţi. Atunci lo, căpiată de acul 
insectei, rătăci prin multe părţi ale lumii, până-şi găsi 
liniştea în Valea Nilului. Acolo, dobândind iarăşi chip de 
femeie, născu un fiu, pe Epaphos, care a devenit întâiul 
rege al Egiptului şi trunchiul din care s-au desprins 
numeroase neamuri, între care thebanii şi fenicienii. 

189. La cei vechi altarele templelor erau inviolabile 
refugii. Pe de altă parte, văzând Corul femeilor, Polyneikes 
are mai puţine temeiuri să creadă că ar fi căzut într-o 
capcană. 

190. Tradiţia teatrului elin cerea ca toate rolurile, 
chiar şi cele feminine, să fie interpretate de bărbaţi; de 
aceea fruntaşul corului tragic era întotdeauna de gen 
masculin, corifeu (koryphaios); cuvântul derivă de la 
koryphe, vârf, şi înseamnă cel ce stă în vârf sau cel ce 
ocupă primul loc. 

191. E vorba de prosternarea (proskynesis) înaintea 
suveranului, obişnuită în protocolul oriental, dar socotită 


umilitoare de helleni. 

192. După cum observă Pearson, citat de Meridier şi 
Chapouthier, op. cit. V, p. 167, «dansul era pentru greci un 
mod firesc de a-şi exterioriza emoţiile, idealizându-le». Tot 
astfel, în Bakehantele, bătrânii Teiresias şi Kadmos, 
împovăraţi de ani, nu se sfiesc să joace în cinstea lui 
Dionysos. _ 

193. Încheierea unei căsătorii era consfinţită printr-o 
ceremonie religioasă, care se desfăşură în trei acte. Primul 
avea loc în faţa altarului părintesc din casa miresei, al 
treilea, la altarul din casa mirelui; al doilea era trecerea de 
la unul la altul, alaiul de nuntă. În acest alai, mireasa era 
aşezată pe un car, în straie albe, cu faţa voalată; însoțitorii 
purtau torţe şi cântau hymeneul. 

194. Iokasta numeşte pe rând cauzele posibile ale 
năpastei Labdakizilor: arma de fier cu care a fost omorât 
Laios, gâlceava fraţilor, blestemul lui Oidipus, răzbunarea 
zeilor. 

195. Destinat la început antrenamentului atleţilor, 
gimnaziul a devenit mai târziu şi locul de exerciţiu al 
efebilor. Cuvântul derivă de la gymnos, adică nud, fiindcă 
grecii lepădau totul de pe ei când făceau sport. Situate în 
afara oraşelor, ca şi cel la care se referă fiul lokastei, 
gimnaziile erau grădini plantate cu arbori şi răcorite de 
ape curgătoare, unde monumentele religioase se învecinau 
cu instalaţiile sportive. 

196. Aluzii la zămislirea lui Oidipus, împotriva 
interdicţiei oracolului del phic, şi la căsătoria (fără voie) 
incestuoasă a mamei cu fiul, urmată de naşterea 
năpăstuitului Polyneikes. 

197. Ochii uriaşi ai monstrului de la soare-apune 
schimbau în stană de piatră pe oricine îi privea. Aici e 
vorba de Medusa, una din cele trei Gorgone, al cărui cap l- 
a tăiat Perseus, eroul argian. 


198. Argeii sunt numiţi adesea Danaizi, adică fii ai lui 
Danaos, sau Danai. Homeros şi alţi poeţi folosesc cuvântul 
«danai» cu înţeles lărgit, alături de «ahei», pentru grecii 
care au luat parte la războiul troian. 

199. Săgeată critică la adresa sofiştilor, acei profesori 
de înţelepciune şi elocinţa, iscusiţi în a face să triumfe 
orice afirmaţie, care l-au influenţat de altfel nu în mică 
măsură şi pe autorul Fenicienelor. 

200. Eteokles apără, în replica lui, scepticismul 
sofiştilor. Frumosul şi binele sunt noţiuni variabile. 
Analogia şi identitatea rezidă doar în cuvinte, nu în 
realitate. Parcă se desluşesc ecouri din celebrul fragment 
al lui Protagoras: «Omul e măsura tuturor lucrurilor, a 
celor ce sunt şi a naturii lor, a celor ce nu sunt şi a 
explicării non-existenţei lor.» 

201. Tyranul exaltă «voinţa de putere», în pofida 
rânduielilor divine. 

202. După Regalitate (Tyrannise ridicată la rang de 
zeiţă în replica anterioară, iată că Euripides procedează 
acum la fel cu altă noţiune abstractă, cu Dragostea-de- 
slavă (Philotimia). 

203. Împotriva dreptului celui mai puternic, poetul 
face, prin glasul lokastei elogiul egalităţii, principiu atât de 
drag atenienilor. Lucrarea egalităţii poate fi recunoscută 
pretutindeni: în viaţa socială, asigurând stabilitatea 
cetăților, în alcătuirea ştiinţelor matematice precum şi în 
natură, unde guvernează mişcările astrelor. 

204. Grecii ridicau pe câmpul de luptă trofee din 
armele duşmanilor capturate, pe care le atârnau de 
trunchiuri de lemn şi le închinau lui Zeus. 

205. În original: «Cum vei putea „să începi 
sacrificiuv*». Cele două momente ale ritualului jertfirii 
erau: un preludiu, purificarea, prin care victima, desprinsă 
de atingerile terestre, devenea un obiect sfânt, mutat în 


rânduielile divinității, şi sacrificarea propriu-zisă. Uneori 
cele două acte erau săvârşite de persoane diferite (un 
preot-preoteasă şi un jertfitor), alteori de una singură. 

206. Cel mai de seamă fluviu din Argolida. Ca 
personaj mitic, era fiul lui Okeanos şi întâiul rege al cetăţii 
Argos. Locuitorii acesteia se mândreau a fi şi se numeau 
urmaşii lui Inachos. 

207. Zeii subinţeleşi aici, de fapt doar semizei, sunt 
Amphion şi Zethos, mari călăreţi şi iubitori de cai (vezi 
n.160). 

208. Apollon Agyleios (vezi n.142). 

209. Cuvântul Polyneikes e alcătuit de poly, mult, şi 
neikos, ceartă, gâlceavă; în tălmăcire liberă «Căutătorul de 
pricină» sau «Scornitorul de gâlcevi», sau «lubitorul de 
certuri». 

210. Kadmos, conformându-se îndemnului oracolului 
delphic, a încetat să-şi mai caute sora, pe Europa, şi a 
urmărit îndelung o vacă având semnul lunii pline pe 
ambele flancuri; în locul unde cornuta s-a prăbuşit, 
epuizată, la pământ, a construit mai apoi Theba. De aceea 
unii credeau că numele Beoţiei (Boiotia) derivă de la bous 
(junincă). 

211. Înaintea sosirii lui Kadmos cu fenicienii săi, 
câmpia din jurul Thebei, prielnică păioaselor, fusese 
locuită de legendarii Aoni. Uneori patria lui Hesiodos era 
numită Aonia. 

212. Semele, fiica lui Kadmos şi a Harmoniei, fiind 
îndrăgită de Zeus, l-a zămislit pe Dionysos. Dar Hera, 
geloasă, împrumutând chipul doicii Semelei, a sfătuit-o să-i 
ceară mai-marelui zeilor să-i apară în toată puterea slavei 
sale. Zeus i-a împlinit dorinţa şi a coborât la ea împodobit 
cu flăcările şi zgomotul trăsnetului; astfel a fost mistuită 
de foc Semele, născându-l prematur pe Dionysos. Ar fi 
pierit şi el în flăcări, dacă Glia nu ar fi făcut să crească din 


coloanele încăperii o iederă deasă şi răcoritoare, care a 
învelit pruncul divin. Pe urmă, Zeus l-a închis în coapsa lui, 
purtându-l până la împlinirea sorocului gestaţiei, când a 
văzut lumina zilei a doua oară. Ulterior l-a încredinţat 
Nimphelor din muntele Nyssa, care l-au dădăcit şi l-au 
crescut, departe de gelozia Herei, într-o peşteră căptuşită 
tot cu iederă şi cu viţă de vie. 

213. Strigăt ritual de invocare a lui Dionysos. 
Adoratoarele acestuia, bakehantele sau thyadele, cuprinse 
de frenezie, celebrau riturile zeului în sânul naturii 
sălbatice, prin munţi prăpăstioşi, mai ales noaptea la 
lumina  făcliilor. Muzica obsedantă a flautelor şi 
tamburinelor le transporta într-un dans  năucitor, 
insuflându-le o nebunie sacră şi dându-le certitudinea 
unirii extatice cu natura divină a lui Bakehos. 

214. Se ştie că zeiţa fecioară a ţâşnit gata înarmată, 
cu coif, lance şi pavăză, din capul lui Zeus. 

215. Pentru cele cuprinse în antistrofă, vezi n. 4. 

216. Vezi n.188. 

217. Alt nume al Persephonei. 

218. Demeter, această Magna Mater care face să 
crească griul şi să dospească pâinea, e identificată cu 
însăşi Glia, la fel ca în Bakehantele, versurile 275 - 81: «O 
tinere, să ştii că pentru oameni doi sunt zeii cei mai 
însemnați. Demeter este una, sau Glia, sau cum vrei să-i 
zici, ea, care satură cu hrană seacă muritorii. lar celălalt, 
de-o seamă cu zeiţa, este Dionysos, fiul Semelei; el a găsit 
o băutură, stoarsă din ciorchini, şi-a dat-o muritorilor, să-i 
mântuie de supărări. Cei care sorb licoarea viței cad în 
somn, uitându-şi relele de fiecare zi, şi nu este alt leac 
<mai bun> pentru necazuri!» 

219. În misteriile de la Eleusis, ale Marilor Zeiţe 
«invocate împreună», se desfăşură o procesiune cu torţe 
aprinse, în amintirea Demetrei, care şi-a căutat 


pretutindeni, cu o faclă în mână, fiica (vezi n. 310). 

220. Insinuare critică privitor la Șapte contra Thebei, 
opera lui Aischylos, unde numirea şi descrierea celor şapte 
perechi de căpitani argei şi thebani ocupă o treime din 
dramă. 

221. Textul spune: ornithomantis, prezicător după 
comportamentul păsărilor, augur. Renumitul profet 
Teiresias, bătrânul orb despre care se zicea că ar fi trăit 
mai multe vieţi omeneşti, apare ca personaj în patru 
tragedii din ciclul theban: Oidipus Rege şi Antigona de 
Sophokles, Bakehantele şi Fenicienele de Euripides (vezi n. 
67). 

222. Poetul pune în contrast imaginile sinistre 
generate de zeul războiului cu cele voioase din sărbătorile 
lui Dionysos. Acesta, cu părul buclat şi încununat, 
conduce, în acompaniament de flaut, cortegiul festiv al 
celor ce-l adoră, din care nu lipsesc, între altele, 
divinităţile graţiei, Charitele. 

223. Referitor la thyrs, vezi n. 107. Nebrida era o 
haină din piele de căprior purtată pe umeri de adoratorii 
lui Bakehos. 

224. În greceşte, thiasos: ceată zgomotoasă de fideli 
care celebrează un sacrificiu în cinstea lui Dionysos şi 
trece pe străzi sau prin natură dansând, chiuind şi 
cântând. Oastea thebană, purtând arme şi armuri de 
bronz, e numită aici ironic thiasos. 

225. Agrafele de aur cu care şi-a scos ochii. 

226. La nunta lui Kadmos cu Harmonia, odrasla lui 
Ares şi a Aphroditei, au participat, cum era şi firesc, fiii 
Cerului. 

227. Io, fiica lui Inachos, a fost de fapt nu mama, ci 
străbuna regilor Thebei. 

228. <«Augurii, spune scholiastul, însemnau pe o 
tăbliță, pentru a nu le uita, informaţiile culese din zborul 


păsărilor.» (nota lui Meridier şi Chapouthier, op. cit., p. 
189). 

229. Pasaj obscur. Pearson aminteşte că apene, 
căruţa din text, era folosită mai ales de femei şi bolnavi, 
care aveau nevoie de ajutor ca să coboare. 

230. Eumolpos, fiul lui Poseidon şi al Chionei, a 
sprijinit cetatea Eleusis într-un război contra Atenei, dar a 
fost înfrânt şi ucis de regele Erechtheus, care, pentru a 
câştiga victoria, a trebuit să-şi sacrifice propria fiică. După 
unele tradiţii Eumolpos a întemeiat misteriile eleusine, iar 
urmaşii lui, Eumolpizii, au deţinut preoţia acestor 
ceremonii sacre timp de peste un mileniu. Kekrops, odrasla 
Gliei, de la brâu în sus om, de la brâu în jos şarpe, a fost 
întâiul monarh al Atticei, numită în cinstea lui Kekropeia; 
iar locuitorii acesteia Kekropizi. 

231. Hellada întreagă trebuia să înveţe că lipsa de 
pietate a părinților (Laios) se  răsfrânge asupra 
descendenților (Oidipus şi fiii lui). 

332. În poemele homerice cuvântul înseamnă zeu sau 
zeiţă. Mai târziu, după concepţia grecilor, daimon-ul se 
manifesta ca un soi de divinitate inferioară, un spirit 
ocrotind sau, dimpotrivă, asuprind persoane, familii, 
comunităţi, locuri etc. Unii filosofi susțineau că fiecare om 
are doi daimoni: unul bun şi unul rău. 

233. Atât Ares, zeul războiului, cât şi Glia, muma 
dragonului ucis de Kadmos, aveau resentimente împotriva 
thebanilor; de aceea trebuia să li se câştige bunăvoința 
printr-o jertfa de ispăşire. Pentru a învinge duşmanii era 
imperios necesar să fie sacrificat un tânăr urmaş al rasei 
de luptători semănaţi şi răsăriţi din dinţii dragonului. 
Kreon şi fiii lui coborau direct din Echion, unul din cei 
cinci supraviețuitori ai  încăierării fratricide dintre 
Semănaţi (vezi schiţa genealogică de la n. 151). 

234. Divinităţile nu acceptau decât sacrificarea unor 


fiinţe în floarea vârstei şi de o puritate desăvârşită, care nu 
se prihăniseră nici măcar cu gândul. 

235. Regiunea muntoasă care se întindea la apus de 
Delphi era considerată de greci pe jumătate barbară. 
Etolia (Altolia), patria turbulentului Tydeus, urma să joace 
un rol politic de seamă în epoca elenistică. 

236. În textul elin se spune: «pe pământul 
thesproţilor», un neam locuind în sud-estul Epirului 
(Epeiros). Acolo se afla, în apropierea oraşului Ianina de 
azi, sanctuarul oracular de la Dodona, unde Zeus le glăsuia 
muritorilor mai ales prin foşnetul stejarilor sacri, dar şi 
prin zborul porumbeilor, prin sorții zarurilor etc. 

237. Mama lui Menoikeus murise la naşterea 
acestuia. 

238. Monstru chthonian, femeie frumoasă şi şarpe 
enorm, soţia lui Typhon. 

239. Fiica Echidnei este identificată aici cu o dihanie 
din haita Erinyilor (vezi n. 120 şi 150). 

240. Aflând din gura Pythiei că era sortit să-şi ucidă 
tatăl şi să se însoare cu maică-sa, Oidipus a plecat de la cei 
pe care îi socotea părinţii lui, Polybos şi Merope, şi a venit 
la Theba, dornic să răspundă ghicitorilor Sphinxei. 

241. Zeița Athena l-a ajutat pe Kadmos să nimicească 
dragonul lui Ares, iar acesta (sau Hera?) a trimis drept 
răzbunare iazma antropofagă asupra Thebei. 

242. Neistai Pylai, după Badly, «Poarta Nouă» se afla 
în partea nord-vestică a cetăţii; după alţii, numele porţii s- 
ar trage de la Neis, fiica eroului theban Zethos. 

243. E vorba despre mistrețul de talie uriaşă, trimis 
de Artemis să devasteze împrejurimde oraşului Kalydon, 
din Etolia, pentru răpunerea căruia Meleagros, regele 
ţării, a convocat numeroşi eroi. La celebra vânătoare, 
Atalanta a rănit cea dintâi fiara cu o săgeată. 

244. Poarta lui Proitos purta numele unui erou 


argian, stabilit la Theba. 

245. Un alt înaintaş theban, fiu al ctitorului Kadmos. 
Poarta respectivă se deschidea spre miazăzi. 

246. Păstorul năimit de Hera s-o păzească pe juninca 
Io (vezi n. 188) este închipuit cu numeroşi ochi răspândiţi 
pe tot trupul. 

247. Poartă cu aşezare nesigura, numită astfel după 
Homolois, unul din fiii lui Amphion şi al Niobei. 

248. Titanii, fiii Cerului şi ai Gliei, alcătuind 
generaţia de divinităţi anterioară şi ostilă Olympienilor, 
erau, în mintea grecilor, întruchipări ale forţelor brutale, 
primitive, ale naturii. Prometheus, marele revoltat contra 
lui Zeus şi binefăcător al omenirii, după tradiţia hesiodică, 
ar fi adus focul pe pământ ascuns într-o tulpină de trestie. 

249. Sau Poarta Fântânii (Dirke), orientată spre 
miazănoapte. 

250. La Potniai, localitate de lângă Theba, este 
posibil că se desfăşurau odinioară vestite jocuri. Acolo, la o 
cursă de cvadrige, iepele lui Glaukos, fiul lui Sisyphos, au 
devenit brusc atât de furioase, încât şi-au devorat 
stăpânul. 

251. Tăiată în zidul cetăţii spre sud-est, purta numele 
unei surori a lui Kadmos. 

252. Vezi n. 22 şi 50. 

253. În tactica folosită de armatele greceşti, 
preludiul luptei era hăituiala, susţinută mai ales de arcaşi 
ori de prăştiaşi, după care hopliţii cântau peanul şi 
porneau la asalt, care se sfârşea în ciocniri individuale 
corp la corp cu lancea şi cu spada. 

254. Tydeus şi Polyneikes erau cei doi gineri meteci 
ai lui Adrastos. 

255. Parthenopaios (vezi n. 165). 

256. Luptător theban născut din Poseidon şi Chloris, 
fiica lui Teiresias. 


257. Erou eponim al unui munte din Arkadia. 

258. Pentru a se feri de proiectilele celor de pe 
ziduri, asaltatorii înaintau ghemuiţi sub scuturi, alcătuind 
o masă compactă, care ulterior în tactica romană se chema 
testudo, broasca ţestoasă. 

259. Vezi n. 134. 

260. Corifeul ar face aluzie la reconcilierea dintre 
fraţii regali, preferabilă victoriei thebanilor. 

261. În textul grec e folosit verbul monomacheo, a se 
lupta de unul singur (cu cineva). 

262. Închinarea de libaţii (Jibationes), adică de 
prinoase lichide (lapte, miere, vin, apă), constituia un act 
sacrificial de căpetenie în antichitate. Acestea se turnau pe 
altar, care simboliza masa zeilor, sau pe pământ, în cazul 
unui cult al divinităţilor infernale. 

263. Textul vorbeşte de statuia grosolană a lui Zeus 
Tropaios, epitet însemnând cel care pune pe fugă, care 
întoarce relele dinspre cineva. Altminteri, cuvântul trofeu, 
tropaion, se trage din trope, acţiunea de a se întoarce 
pentru a fugi (vezi n. 204). 

264. Înaintea oricărei lupte, grecii sacrificau animale 
pentru a dobândi favoarea zeilor şi a desluşi dacă aceştia 
le trimit semne prielnice. În acest scop, fiecare căpetenie 
militară era însoţită de ghicitori şi interpreţi, pe care îi 
consulta. Aici este vorba de empyromanţie, unul din 
numeroasele feluri de divinaţie, care se practica arzând pe 
altar părţi ale victimei şi urmărind sfârâitul cărnii, 
flăcările, fumul etc. O flacără suitoare şi statornică era o 
prevestire bună, una zdrenţuită şi tremurătoare - 
dimpotrivă; când vârful flăcării arăta spre dreapta anunţa 
victorie, când spre stânga, dezastru. 

265. După spălare, ungere cu ulei şi îmbrăcare cu 
veşminte albe, trupul mortului era expus în casă pe un pat. 

266. Urmează cinci versuri în ritm trohaic, după care 


se revine la cel iambic. 

267. Oraşul Argos era vatra cea mai de seamă a 
cultului Herei, sora şi soţia lui Zeus, ocrotitoarea 
căsniciilor, simbolul bucuriilor, dar şi al furtunilor vieţii 
conjugale. Acolo zeiţa era venerată într-un mare templu şi 
prin numeroase ceremonii. 

268. Zeița Athena avea la Theba un străvechi 
sanctuar, înălţat încă de legendarul Kadmos, unde era 
invocată cu numele fenician (?) Onka. 

269. Tyrrhenienii, adică etruscii, fuseseră, după unii, 
inventatorii trompetei. 

270. O fentă a spadasinilor thessalieni. 

271. În calitate de capi de familie, cei doi fraţi ar fi 
fost datori să-şi îngrijească mama şi să-şi mărite sora. 

272. În textul grec: «stătuseră pe scuturi», trebuind 
să se înţeleagă, poate, «sprijiniți de scuturi». 

273. Vezi n. 204 şi n. 263. 

274. Copleşită de durere, Antigona îşi leapădă sfiala 
virginală, înfăţişându-se ca o bakehantă, nu a lui Dionysos, 
ci, în sens metaforic, a lui Hades. Lipsită de văl, cu părul în 
vânt şi rochia fâlfâitoare, fecioara seamănă mai curând a 
bocitoare. 

275. Vezi n. 209. 

276. Varianta cea mai cunoscută a mitului spune că, 
după înfrângere, iazma s-a sinucis. Dar moartea sa nu a 
pus capăt suferințelor neamului, ci a făcut mai vârtos cu 
putinţă lucrarea Erinyei, divinitatea răzbunării. 

277. În original ailinos (vezi n. 33). 

278. În perioada arhaică, bocetul ritual era zgomotos, 
însoţit de gesticulaţie violentă: însoțitorii mortului îşi 
rupeau sau tăiau părul, îşi brăzdau obrajii cu unghiile până 
la sânge, îşi loveau capul şi pieptul cu mâinile. Mai târziu, 
legiuitorul Solon, în jurul anului 600, a temperat aceste 
obiceiuri,  îngăduindu-le doar femeilor înrudite cu 


defunctul. 

279. Despre duhul necruţător al răzbunării (alastor), 
vezi n. 130. Antigona se referă la blestemele tatălui său, 
care au pus în mişcare inexorabilul a/astor împotriva fiilor. 

280. Pentru ca, trezindu-le simţirea filială, să 
înceteze lupta. 

281. Acest cuvânt se folosea în elină pentru mai 
multe plante, aparţinând unor specii diferite. Aici e vorba 
de aşa-numitul lotus grec, răspândit în părţile de câmpie şi 
care se dădea ca nutreţ cailor. 

282. Divinităţilor infernale li se turnau pe morminte 
libaţii de sânge. 

283. De aici şi până la sfârşitul piesei, v. 1582 - 1766 
din original, textul e plin de alterări şi contradicții 
suspecte, care nu au putut să fie îndreptate de filologi. S-a 
discutat mult despre eventualitatea interpolărilor. După 
unii, de aceste alterări ar fi responsabili actorii, şi ar 
proveni din exemplare pentru uzul scenei, anterioare 
stabilirii textului de către alexandrini. 

284. Laios, fiul lui Labdakos, fiind refugiat din Theba 
şi găzduit de Pelops, s-a aprins de o dragoste contra firii 
pentru unul din feciorii acestuia, Chrysippos, pe care, de 
altfel, l-a şi răpit din casa părintească. Indignat şi mâhnit, 
Pelops l-a blestemat pe Laios, maledicţia propagându-se, 
după legea eredității, la toţi Labdakizii. 

285. Elenii socoteau exilul cea mai cumplită osândă, 
deoarece surghiunitul, dezrădăcinat din pământul patriei 
şi lipsit de cultul zeilor cetăţii, scos în afara legilor politice 
şi religioase, era privit ca un cadavru viu. 

286. Gest de suplicaţie. 

287. Atitudinea lui Kreon nu este o trăsătură de 
cruzime, ci pe măsura legilor greceşti, care interziceau 
înmormântarea trădătorilor şi sacrilegilor în pământul 
natal. 


288. Vezi n. 117. 

289. Demă (canton) în Attika, avându-l pe Kolonos 
erou eponim. Tema stingerii din viaţă a fiului lokastei 
lângă Atena apare prima dată în Fenicienele de Euripides, 
fiind tratată apoi mult mai bogat în Oidipus la Kolonos de 
Sophokles. Este probabil că ambii tragediografi au urmat o 
tradiţie comună, nefiind exclusă nici posibilitatea ca 
această versiune să fie o invenţie a celui dintâi. 

290. Calul, animal de foc şi apă, trăgea carul 
Soarelui, dar totodată era asociat cu principiul umed, cu 
Poseidon, fratele lui Zeus, stăpânul atotputernic al mărilor. 

291. Dike, zeiţa întruchipând dreptatea, pare adesea 
că este nevăzătoare. Prin cuvintele <«mişei» şi prin 
«nesăbuinţele oamenilor» Antigona vrea să-l incrimineze, 
poate, pe Kreon. 

292. După alte tradiţii, «fecioara» Sphinx era mai 
degrabă un simbol al desfrânării. 

293. Tânguirea Antigonei învederează încă o dată că 
dramaturgul ţine partea lui Polyneikes. 

294. Menadele, de la maino, a înnebuni, adică 
Smintitele, Zăludele, erau femei şi fete cuprinse de extazul 
şi furia delirantă a cultului dionisiac. Cu privire la 
bakehante, vezi n. 213. În sanctuarul lui Dionysos de pe 
muntele Kithairon era oprită intrarea profanilor. 

295. La greci Nike era personificarea izbânzii cu aripi 
rapide. 

RUGĂTOARELE 

296. Imnul homeric către Demeter povesteşte atât 
mitul de căpetenie al celor două zeițe, cât şi întemeierea 
misteriilor eleusine. Persephone, fiica lui Zeus şi a 
Demetrei, a fost îndrăgită de Hades. Pe când Fata (Kore) 
culegea flori într-o pajişte, pământul s-a căscat şi a fost 
răpită de mai-marele Infernului. Vreme de nouă zile şi 
nouă nopţi a căutat-o zadarnic nefericita mamă, purtând o 


făclie în fiecare mână, fără să se atingă de ambrozie, fără 
să se îmhbăieze, nici să se gătească. 

Dar Soarele, atotvăzătorul, îi divulgă adevărul. 
Zdrobită de durere, Demeter nu se mai întoarce în 
Olympos ci, luând înfăţişarea unei femei bătrâne, vine la 
Eleusis, unde intră ca doică în slujba regilor locului, Keleos 
şi Metaneira. Pe ultimul născut al acestora, Demophon, 
zeiţa nu l-a alăptat, ci a încercat să-l facă nemuritor, 
frecându-l cu ambrozie şi vârându-l noaptea «ca pe un 
tăciune» în foc. Fiind surprinsă inoportun asupra faptului 
de către Metaneira, a exclamat: «Oameni, neştiutori şi 
smintiţi, nu vă cunoaşteţi nici norocul, nici nefericirea!» 
Puterea vrăjii divine fiind frântă, pruncul nu va mai deveni 
nemuritor. Demeter se arată gazdelor într-o lumină 
orbitoare şi le cere să-i ridice un mare templu, în care ea 
însăşi îi va învăţa pe oameni riturile sale. Odată construit 
sanctuarul, se retrage înăuntru, în timp ce pământul e 
devastat de o secetă cumplită. Atunci Zeus îi cere fratelui 
său Hades s-o elibereze pe Kore. Dar aceasta nu mai era 
posibil; Persephona, rupând postul ce şi-l impusese, 
înghiţise un sâmbure de rodie, greşeală ce o lega pentru 
totdeauna de tărâmul morţilor. Rămânea o singură 
dezlegare: să se cadă la o înţelegere. Fiica se va întoarce 
lângă mamă, dar va petrece anual patru luni de iarnă cu 
soţul său în Infern. Cele două zeițe regăsindu-se, Demeter 
se întoarce între Olympieni şi, iată, pământul se acoperă 
de vegetaţie. Dar înainte de a-şi lua locul printre 
nemuritori, marea zeiță îşi dezvăluie riturile şi 
încredinţează misteriile sale lui Triptolemos, cel care a 
răspândit în lume cultura griului, lui Eumolpos şi lui 
Keleos. 

297. La Eleusis, centru al cultului Demetrei şi 
Persephonei încă din epoca mykeniană, a fiinţat vreme de 
aproape două mii de ani un sanctuar, mereu modificat şi 


lărgit de conducătorii Atenei. În incinta acestuia se ridica, 
alături de alte clădiri, o sală mare, numită Telesterion, 
slujind iniţierilor. În ultima sa versiune, ale cărei ruini se 
văd şi astăzi, edificiul a fost realizat de Iktinos, arhitectul 
Parthenonului. 

298. Tatăl Aithrei, regele cetăţii Troizen din Argolida, 
a avut faima unui bărbat înzestrat cu înţelepciune, elocinţă 
şi darul divinaţiei. Interpretând un oracol, a înţeles că din 
atenianul Aigeus, fiul lui Pandion, se va naşte un vlăstar de 
excepţie; atunci Pittheus l-a îmbătat pe acesta şi i-a 
prilejuit să petreacă o noapte întreagă cu fiica lui. Din 
Aigeus şi din Aithra s-a născut eroul Theseus, pe care 
bunicul matern l-a crescut şi educat până la adolescenţă 
(vezi n. 72). 

299. Basileu al Athenei şi urmaş al lui Kekrops, 
Pandion a trebuit să abdice în urma unei răzmeriţe şi să se 
refugieze la Megara, unde s-a căsătorit cu Pylia, care i-a 
dăruit patru feciori, întâiul născut fiind Aigeus. Ulterior 
fraţii au redobândit puterea, mai-vârstnicul devenind 
suveranul Atticei. 

300. În legătură cu binecunoscutele legende din 
ciclul theban evocate de prolog, vezi drama precedentă, 
Fenicienele, şi notele respective. 

301. Adică thebanii şi regele lor Kreon. 

302. Adrastos, regele Argeşului, a fost comandantul 
suprem al campaniei contra Thebei (vezi n. 154). 

303. Sacrificiul menţionat de regină se numea 
proerosia şi avea loc toamna, înaintea începerii aratului. 
Se ştie că Demeter era chivernisitoarea pământului 
cultivat şi cu precădere a griului. Mai mult, cu spicul de 
grâu, principalul său atribut, zeiţa se identifica. Cultul 
eleusin era întruchiparea unei adevărate mistici agrare. 

304. Mila faţă de mamele argiene purtând însemnele 
suplicanţilor şi evlavia o silesc pe Aithra să acţioneze, mai 


ales că putea să se bizuie pe ajutorul Marilor Zeiţe, 
divinităţi prin excelenţă patetice. 

305. În text: «Bătrâno» etc. 

306.  Divinitate infernală, fiu al Nopţii, după 
Hesiodos, înfăţişat ca un geniu aripat, personificarea 
morţii. 

307. În semn de doliu. 

308. Expunerea cadavrului făcea parte din riturile 
funerare. În vremurile cele mai vechi, în secolele XVI-XIII, 
la cretani şi la greci, morţii se înhumau, celor de neam 
regal ridicându-li-se lăcaşuri somptuoase în formă de stup. 
Abia mai târziu, în secolele XI-X, a început să se practice 
incinerarea, în cursul raidurilor militare, când cei căzuţi nu 
puteau fi aşternuţi în morminte de familie, şi ca urmare a 
năvălirii dorienilor. Dar şi atunci, după arderea trupului pe 
rug, oasele şi cenuşa erau adunate cu grijă şi îngropate în 
cimitire de urne. 

309. Exista credinţa că umbrele celor lipsiţi de 
rânduielile înmormântării şi rămaşi neîngropaţi nu-şi pot 
afla liniştea în tărâmul lui Hades, ci rătăcesc stinghere, pe 
malul Styxului. 

310. După interpretarea lui Grégoire (Euripide, III, p. 
105), Corul femeilor din Argos vrea să spună că ele nu au 
venit la Eleusis în pelerinaj, pentru a-şi îndeplini datoria 
faţă de cultul Demetrei, ci ca suplicante. Într-adevăr, la 
ceremonii erau primiţi să participe «toţi cei care aveau 
mâinile pure» şi vorbeau greceşte, inclusiv femeile şi 
sclavii, dar nu «barbarii» şi nici persoanele în doliu. 
Principalul prilej de pelerinaj, Marile Misterii eleusine, se 
celebrau în luna Boedromion (septembrie-octombrie) şi 
ţineau opt zile, cuprinzând ceremonii publice, urmate de 
rituri secrete, rezervate doar iniţiaţilor. Momentul de vârf 
al ceremoniilor publice avea loc în ziua a şasea, când o 
uriaşă procesiune, descrisă de Aristophanes în Broaştele, 


pornea în zori din Atena spre Eleusis. La căderea serii, 
pelegrinii cu făclii aprinse în mâini, mimând rătăcirile 
Demetrei în căutarea Persephonei, pătrundeau în curtea 
exterioară a sanctuarului, unde, peste noapte, intonau 
imnuri sacre şi dansau în cinstea zeiţelor. Cu privire la 
riturile de iniţiere, al căror secret a fost păstrat cu 
străşnicie, nu se pot emite decât ipoteze. 

311. Vezi n. 278. 

312. Ţinuta lor nu este cea a theorilor, adică a 
pelegrinilor participanţi la ceremoniile sacre. În contrast 
cu femeile argiene îndoliate, regina Aithra poartă haine 
festive. 

313. Adică în faţa porţilor Thebei, oraşul fondat de 
Kadmos. 

314. Într-un dialog cu întorsături socratice, Theseus 
îl descoase pe Adrastos privitor la antecedentele tragediei, 
care nu puteau să-i fie necunoscute. De fapt, regele Atenei 
voia să-l facă pe cel din Argos să-şi mărturisească 
greşelile. Adaug, pentru cititorul modern, că Fenicienele, 
depănând evenimente din ciclul theban imediat anterioare 
acţiunii din Rugătoarele, nu era dramaticeşte legată de 
aceasta din urmă. Cele două piese făceau parte din trilogii 
diferite, iar succesiunea lor în acest volum e doar 
întâmplătoare. 

315. Hermes, fiul lui Zeus şi al Nymphei Maia, 
mesagerul  Olympienilor, călăuzul drumeţilor, patronul 
oratorilor, era totodată ocrotitorul crainicilor şi al 
ambasadorilor. 

316. Vezi n. 162. 

317. Într-un schimb de replici din Fenicienele, aceste 
întâmplări sunt relatate aproape aidoma. 

318. Aluzie vagă; după unele tradiţii şi-ar fi ucis 
fratele. 

319. Oidipus, fostul rege orb al Thebei, care fusese 


sechestrat de Eteokles şi Polyneikes în palat, scos din minţi 
de mânie, şi-a blestemat fiii să se ucidă între ei pentru 
tron. Aceştia, ca să evite împlinirea blestemului patern, au 
hotărât să domnească pe rând şi, în timp ce unul stă la 
cârmă, celălalt să lipsească din cetate. Primul care s-a 
exilat de bunăvoie, la Argos, a fost Polyneikes. Dar după 
împlinirea sorocului hotărât prin înţelegere, Eteokles n-a 
mai vrut să-i cedeze puterea. Aşa s-a ajuns la războiul din 
faţa porţilor Thebei. 

320. Cu privire la empyromanţie, vezi n. 264. 

321. Din interogatoriul lui Theseus, reiese că eşecul 
argianului Adrastos a fost urmarea a doua greşeli: întâia 
că, ascultând de un oracol confuz, şi-a căsătorit fetele cu 
doi străini exilați, cărora le-a făgăduit să-i ajute să-şi 
cucerească tronurile; a doua că n-a ţinut seama de 
semnele nefavorabile ale prezicătorilor, mai ales de cele 
ale lui Amphiaraos, care altminteri a luptat şi el sub 
zidurile Thebei, fiind unul din Cei Şapte. 

322. E vorba de ginerii săi meteci, Polyneikes şi 
Tydeus. 

323. Era umilitor pentru un rege de Argos, cetate 
străveche şi orgolioasă, să apară în postură de suplicant. 

324. Se referă la Peloponnesos, care se tălmăceşte 
«insula lui Pelops», în realitate peninsulă, dominată multă 
vreme de Sparta. 

325. Textual, focul «zeului», adică al Soarelui. 

326. Theseus îşi mărturiseşte aici viziunea optimistă 
despre începuturile şi progresul omenirii, datorat nu 
legilor naturale, ci proniei divine. Acelaşi punct de vedere 
îl enunţă Prometheus, el însuşi un zeu, în tragedia lui 
Aischylos. Titanul arată cum din omenirea infantilă de 
odinioară care «vedea fără să vadă şi asculta fără s-audă, 
aidoma cu plăsmuirile stârnite-n vise» a izbutit să ridice 
«ființe gânditoare, înzestrate cu judecată». (Prometheus 


înlănţuit, v. 442 şi urm.). Într-un mod asemănător aprecia 
şi Sokrates grija zeilor faţă de oameni. (Xenophon, 
Memorabilia, IV, 3). 

327. Acolo unde cunoaşterea raţională nu mai 
operează, voinţa zeilor se vesteşte omului prin mijlocirea 
tehnicilor divinatorii, din mulţimea cărora sunt citate trei: 
empyromanţia (vezi n. 264), ornitomanţia (vezi n. 67) şi 
hieroscopia. Aceasta din urmă se practica ghicind în 
viscerele animalelor jertfite: era obligatorie cercetarea 
ficatului, mai ales a părţii numită de anatomişti lobul lui 
Spiegel şi de haruspici capul iecoris, capul ficatului. 

328. Aceasta constituie greşeala violării măsurii, 
hybris, care se pedepseşte, după gravitate, cu amarnice 
suferinţe sau cu moarte. 

329. În textele greceşti, cuvântul zeu (theos) apare 
câteodată cu înţelesul mai abstract de divinitate 
universală. 

330. Odată cu vinovatul de hybris, când e osândit, 
cad şi apropiații lui, uneori însăşi cetatea din care face 
parte. 

331. Profetul Amphiaraos s-a împotrivit vehement 
războiului. 

332. Pasajul referitor la cele trei clase de cetăţeni şi 
al rolului lor social nu se încadrează prea bine în discursul 
lui Theseus şi pare interpolat. 

333. Pittheus, tatăl Aithrei, a fost unul din numeroşii 
Pelopizi. 

334. Plânsul, asemenea veşmintelor de doliu, nu se 
potriveşte cu celebrările din aşezământul zeiţei De-o, alt 
nume al Demetrei, care apare aici în textul grec. 

335. Eroul, încă adolescent, în drumul său spre 
Atena, printre alte vitejeşti isprăvi, a răpus cu o lovitură de 
spadă scroafa, nu mistrețul, de la Krommyon, un animal 
care omorâse mulţi oameni. Dihania, numită Phaia (Sura), 


fusese plodită de Typhon şi Echidna. 

336. Oratorii au veştejit nu o dată aboulia statului 
atenian, adică lipsa de  chibzuială,  neprevederea, 
incapacitatea politică. Poporul respingea cu indignare 
aceste învinuiri, socotindu-le insulte retorice. 

337. Atari rânduieli politice aparţineau desigur 
Cetăţii din vremea dramaturgului, nu celei legendare. 

338. Vezi n. 56. 

339. Perifrază pentru Argos, meleag străbătut de 
zeul-fluviu Inachos. 

340. Prin această lucrare trebuie să se înţeleagă 
săvârşirea cultului morţilor, una din formele pietăţii. 

341. Motivul încheierii unei alianţe de prietenie şi 
defensive între Atena şi Argos corespunde unei vechi 
orientări a politicii ateniene: scoaterea Argosului, cetate 
din Peloponnes, de sub hegemonia Spartei. 

342. Înainte de a ajunge la Theba, călătorul purces 
din Attika trebuie să traverseze aceste două cursuri de 
apă. 

343. Fântână sacră de la Eleusis. 

344. Vezi n. 65. 

345. Atac contra demagogilor în general, aceşti 
manipulatori ai conştiinţei publice şi, poate, în particular 
contra lui Kleophon, fostul tăbăcar, susţinător al războiului 
total, care la moartea lui Perikles a devenit conducătorul 
partidei democratice radicale. 

346. Autorii epocii clasice, poeţi, istorici, filosofi, au 
criticat adeseori instituţia tyraniei. 

347. Aceasta era întrebarea convenţională prin care 
crainicul chema cetăţenii să-şi rostească opiniile în 
adunarea poporului (ekklesia). 

348. Solul theban îl previne pe Theseus să nu se 
bizuie prea mult pe forţa fizică, apanaj înşelător al 
tinereţii. 


349. Divinităţi personificând osânda sau răzbunarea, 
probabil unele şi aceleaşi cu Erinyile. 

350. Asaltarea furibundă a zidului Thebei de către 
Kapaneus şi moartea lui prin fulgerare sunt zugrăvite 
crud, cu amănunte naturaliste, de poet în Fenicienele, v. 
1172 - 1186. 

351. Vezi n. 171. 

352. Ideea conservării materiei şi cea a întoarcerii 
elementelor la obârşii sunt comune multor filosofi, printre 
care se numără Empedokles, Anaxagoras, Demokritos. 
Formulări asemănătoare apar şi în unele fragmente ale lui 
Euripides: «... Ceea ce purcede din glie se întoarce în glie, 
ceea ce e zămislit de ether suie din nou la cer. Din ceea ce 
se naşte nimic nu moare: fiecare element se desparte de 
cele care îi sunt străine şi se înfăţişează sub altă formă.» 
Fr. 836, Chrysippos; «Glia naşte totul şi ia <totul> înapoi», 
Fr. 195, Antiope; «A înapoia pământului ceea ce este 
pământ. Aceasta reprezintă o noimă nestrămutată: viaţa e 
secerată ca spicele coapte», Fr. 757, Hypsipyle. 

353. Atena era cetatea lui Pandion, unul din regii săi 
legendari. 

354. E vorba de thebani, urmaşii eroilor răsăriţi din 
dinţii semănaţi ai şarpelui sau dragonului ucis de Kadmos 
(vezi n. 4). 

355. Anumite detalii de până aici ale dramei s-ar 
părea că nu sunt fără legătură cu episodul relatat de 
Thukydides în Războiul peloponnesiac, IV, 90 - 99. În 
toamna anului 424, o armată alcătuită din atenieni şi din 
meteci, avându-l în frunte pe Hippokrates, a pătruns pe 
pământ theban şi a pus stăpânire pe locul numit Delion, 
unde a fortificat un templu al lui Apollon. Confederaţia 
beoţiană şi-a mobilizat forţele şi a deschis lupta cu 
invadatorii, pricinuindu-le o grea înfrângere. Strategul 
însuşi, o mie de hopliţi şi un număr mai mare de oameni 


din trupele auxiliare şi-au pierdut viaţa, dar fortul Delion a 
rezistat. Când atenienii trimiseră la Theba un crainic 
pentru a obţine, conform datinii, cadavrele luptătorilor, 
acesta se întâlni cu un crainic theban, care venea să 
poruncească evacuarea templului. Acesta, învinuindu-i pe 
ocupanţi de profanare pentru faptul că au transformat în 
fort un lăcaş de cult şi au folosit apa lustrală în scopuri 
laice, a refuzat să le cedeze morţii. În cele din urmă, 
Delionul a fost asaltat şi cucerit de beoţieni. 

356. Theseus nu vrea să-l aibă pe învinsul Adrastos 
ca tovarăş din teama superstiţioasă ca acesta să nu joace 
rolul de piază-rea în lupta iminentă şi totodată ca să se 
distanţeze de războiul nedrept anterior al suplicantului său 
argian. 

357. Cântecul următor al Corului este scindat într-un 
dialog liric care exprimă emoţiile şi îndoielile suplicantelor. 
La început domină  neliniştea privitor la mersul 
evenimentelor - compromis sau confruntare armată? - şi 
sentimentul apăsător al răspunderii în caz de masacru. La 
urmă, glasurile divizate se unesc într-o rugă cerşind 
ajutorul lui Zeus. 

358. Cuvântul moira înseamnă parte, de unde partea 
hărăzită fiecărei vieţi, durata vieţii, soarta. Această 
noţiune, la început impersonală, prinde chip ulterior, 
ajungând să fie o divinitate încarnând destinul. Fie că este 
unică, fie, ca la Hesiodos, o treime, Moira sau Moirele 
împart «muritorilor binele şi răul». (Theogonia, v. 901 - 
906). 

359. Ismenos şi Asopos. 

360. Despre descendența argeilor din Io, fiica lui 
Inachos, vorbeşte mitul Danaidelor (vezi n. 188). 

361. Este vorba, se înţelege, de trupurile celor morţi 
sub zidurile Thebei şi neîngropaţi. 

362. Amănuntele tactice ale bătăliei dintre atenieni şi 


thebani, aşa cum sunt relatate de vestitor, au iscat 
controverse între filologi. În traducerea fragmentului am 
urmat textul stabilit de Grégoire şi interpretările sale (op. 
cit., p. 127 şi urm.). 

363. Aşadar, vestitorul, un argian făcut prizonier de 
thebani, a putut să urmărească desfăşurarea luptei de la 
înălţimea unui turn lângă poarta numită, după sora lui 
Kadmos, Elektra. 

364. Colina Ismenion, ca şi izvorul lui Ares şi 
mormântul eroului theban Amphion, au fost localizate: 
colina se afla la sud-est, izvorul la sud-vest şi mormântul la 
nord de cetate. 

365. Adică atenienii stricto senso. 

366. Am tălmăcit astfel grecescul Paraloi, însemnând 
locuitori ai litoralului (attic). Deci Paralienii ocupau flancul 
stâng al infanteriei atacante, spre izvorul lui Ares. 

367. Despre semizeul muzician Amphion, vezi n. 160. 
Theba era de fapt încercuită: hopliţii luaseră poziţie la sud, 
cavaleria, împărţită în două escadroane, la est şi la vest, 
iar carele de luptă la nord. 

368. Vestitorul, furat de fluxul rapid al povestirii şi 
poate oleacă lăudăros, îşi contrazice afirmaţia de la 
început, anume că ar fi urmărit lupta din vârful unui turn. 

369. Conform unor vechi deprinderi tactice, în aripa 
dreaptă a formaţiei de luptă erau rânduiţi hopliţii cei mai 
încercaţi, în cazul de faţă locuitorii Atenei şi însuşi regele 
lor. 

370. Kranaos a fost unul din primii suverani ai 
Atticei, după care atenienii sunt numiţi Kranaizi. 

371. Theseus a dobândit teribila ghioagă de la 
Periphetes, un tâlhar feroce, pe care l-a ucis în părţile 
cetăţii Epidauros din Argolida, unde se va ridica mai târziu 
celebrul sanctuar al lui Asklepios. 

372. Grégoire (op. cit., p. 97 - 98) crede că, în 


ultimele versuri, rostite de vestitor, poetul, om cu vederi 
politice moderate, lansează athenienilor un avertisment 
împotriva realegerii ca strateg a lui Kleophon în primăvara 
anului 422. Zadarnic avertisment! dacă va fi fost unul, 
deoarece demagogul a izbutit să fie reales, a obţinut votul 
popular pentru ruperea armistiţiului încheiat cu Sparta, 
ceea ce a dus la campania dezastruoasă de la Amphipolis, 
unde Kleophon a murit. 

373. Unii comentatori desluşesc în cuvintele lui 
Adrastos încă o trimitere la războiul peloponnesiac, anume 
la propunerea de pace făcută de spartani în 425, oferind 
Atenei condiţii avantajoase, pe care Adunarea poporului, 
manipulată de Kleophon, le-a respins. De altfel, întreaga 
tiradă e vădit pacifistă. 

374. În realitate lipseau două cadavre: al lui 
Amphiaraos, care fusese înghiţit de pământ, şi al lui 
Polyneikes, cel îngropat, conform tradiţiei, de Antigona. 

375. Munte de graniţă, Kithaironul avea un versant 
spre Attika şi altul spre 

376. Localitate aproape de Kithairon. 

377. Theseus a ţinut să dea dovadă de evlavie şi 
umilinţă desăvârşite. 

378. Semn de doliu. 

379. Bocetul ritual. 

380. Joc de cuvinte intraductibil, posibil în elină 
datorită multelor şi nuanţatelor înţelesuri ale verbului 
echo: a avea, a ţine, a putea etc. 

381. Corul deplânge căsătoria fiicelor lui Adrastos cu 
doi venetici, ca urmare a unui oracol phythian ambiguu. 

382. Divinitatea pedepsitoare a Labdakizilor l-a 
urmărit şi pe Adrastos, socrul şi sprijinitorul lui Polyneikes. 
Altminteri, cortegiul funebru poposind pe scenă şi bocetul 
de însoţire le aminteşte pe cele asemănătoare din Alkestis, 
dramă în care Euripides înfăţişează sau comunică 


numeroase amănunte privitoare la ritualul înmormântării 
şi la aparatul credințelor despre «marea trecere». 

383. Autorii antici îl considerau pe Adrastos un abil 
orator. 

384. Respingerea unor procedee din Şapte contra 
Thebei şi din alte drame eschiliene. O critică aproape 
identică în legătură cu descrierea bătăliilor se întâlneşte în 
Fenicienele. 

385. In elogiul funebru ce urmează, Adrastos le 
schiţează căpeteniilor răpuse portrete idealizate şi 
surprinzătoare, în maniera sofiştilor. Cu totul altfel se 
înfiripă figurile lor la Aischylos: trufaşe, agresive, crude, 
netemătoare de zei. 

386. Argeul Eteoklos, fiul lui Iphis şi fratele Euadnei, 
nu trebuie confundat cu mult mai celebrul Eteokles 
thebanul, fiul lui Oidipus şi fratele lui Polyneikes. 

387. Numele Hippomedon se tălmăceşte Cel-ce- 
poartă-de-grijă-cailor, Ocrotitorul-de-cai. 

388. Fiul lui Oineus a fost principalul erou al 
vânătorii mistreţului din Kalydon şi a luat parte la 
expediţia Argonauţilor. 

389. Idealizarea nonconformistă a lui Tydeus de către 
Euripides merită să fie comparată cu aspra caracterizare 
ce i-o face înaintaşul său, Aischylos: «... descreierat şi 
spumegând de pofta bătăliei, ţipă asemeni şarpelui 
şuierător în soarele amiezii, huleşte spusele 
prezicătorului... îşi saltă coama coifului cu trei umbroase 
moţuri, iar de sub scutul său tălăngi de-aramă sună, 
răspândind înfiorare... el face larmă, dornic să se bată, 
precum un armăsar care aşteaptă încordat să sune 
trâmbiţa, umplându-şi de mânie frâiele cu bale.» (Șapte 
contra Thebei, v. 38 şi urm.). 

390. La sfârşitul oraţiunii funebre, Adrastos insistă 
asupra ideii că virtutea poate fi deprinsă din copilărie, cu 


alte cuvinte că omul este moraliceşte perfectibil, dar nu 
printr-o disciplină intelectuală, ci prin exerciţiu şi imitație. 
Aceasta este de altfel părerea sofistului Protagoras: 
virtutea se însuşeşte cum prinde un copil limba maternă 
(Platon, Protagoras, 324 C-328 B). Mai adesea însă 
Euripides dă glas părerii contrare, în lumina căreia 
comportamentul uman ar fi dependent de legile eredității, 
greu de îmbunătăţit prin strădanii pedagogice. 

391. Theseus încheie discursul lui Adrastos, făcând 
elogiul celor doi căpitani ale căror cadavre lipsesc. 
Virtutea prezicătorului Amphiaraos a fost pecetluită prin 
însuşi faptul că divinitatea nu a îngăduit să moară 
sfârtecat în luptă, ci l-a sorbit de viu în pământ. lar 
valoarea lui Polyneikes, pe care l-a găzduit şi cunoscut, 
regele o laudă fără rezerve, în spiritul viziunii euripideice 
asupra nefericitului personaj. 

392. Deoarece cauza morţii lui nu a fost naturală, ci 
divină. 

393. Literal: «mormântul separat de celelalte>». 

394. Fiica lui Zeus şi a Latonei, având numeroase 
feţe şi atribuţii, era venerată şi ca Locheia, zeiţa naşterii şi 
a lăuziei. 

395. În realitate, numai cinci eroi din şapte au fost 
băştinaşi din Argos. Polyneikes venise acolo de la Theba, 
Tydeus din Altolia. 

396. Textul versului este controversat. Corul rezumă 
manifestările doliului: tăierea părului, lepădarea cununilor, 
libaţiile pentru morţi şi bocetele neplăcute lui Apollon, 
inspiratorul poeţilor şi muzicienilor. 

397.  Personificarea lunii era o tânără femeie 
frumoasă, care străbătea cerul într-un car de argint tras de 
doi cai focoşi. 

398. Cu privire la cremaţiune şi înhumare, vezi n. 
265 şi 308. 


399. Ultimele versuri profund şi absurd corupte în 
manuscrise. Am urmat şi aici versiunea conjecturală a lui 
H. Gregoire. 

400. Replicile exaltate ale Euadnei amintesc de alte 
fecioare şi femei martire din dramele lui Euripides: 
Iphigeneia, Polyxene, Makaria, Alkestis, soţia lui Kapaneus 
întrecându-le pe toate prin hotărâre şi fervoare mistică. 

401. Dorinţe himerice de soiul acestora, exprimate cu 
anumită consecvență logică de eroii lui Euripides, dar 
numai în momentele de mare tulburare emoţională, se 
întâlnesc şi în alte drame. 

402. Iphis aminteşte că venise să adune oasele şi 
cenuşa fiului său Eteoklos dar, prăbuşit de durerea 
pierderii ambilor copii, renunţă. Pe de altă parte, cum în 
drama elină jucau numai trei actori, cel ce interpreta rolul 
lui Iphis trebuia îndepărtat, pentru a se costuma în zeiţa 
Athena, a cărei intrare în scenă era iminentă. 

403. La fel ca în Andromacha şi în Alkestis, poetul se 
bizuie şi aici pe efectul patetic al apariţiei copiilor şi al 
bocetului cântat de glasuri infantile. In alte tragedii - 
Herakles,  Heraklizii,  Troienele - copiii sunt doar 
personagii mute. 

404. Vezi n. 352. 

405. În dialogul liric dintre copiii argieni şi mamele 
lor din strofa-antistrofa 2 se fac prevestitoare aluzii la 
campania Epigonilor. Astfel au fost numiţi fiii celor şapte 
căpetenii care au pierit în primul război contra Thebei. 
Într-adevăr, după zece ani de la eşec, Epigonii, îndemnați 
de un oracol favorabil, vor hotări să se răzbune. Alcătuind 
o armată sub comanda lui Aigialeus, feciorul lui Adrastos, 
vor începe al doilea război, de data aceasta norocos, care 
se va sfârşi cu înfrângerea thebanilor şi prădarea cetăţii. 

406. Cazan de bronz montat pe un suport cu trei 
picioare. Asemenea trepiede, începând din secolul VII, 


constituiau dania tradiţională făcută lui Apollon la Delphi. 

407. După încheierea, la porunca lui Eurystheus, a 
celor douăsprezece munci, prima mare expediţie 
organizată de Herakles a fost împotriva Troiei. Aceasta nu 
trebuie confundată cu războiul cântat în Iliada, care a avut 
loc ulterior. 

408. Deci jurământul de credinţă al argeilor faţă de 
atenieni urma să fie gravat în pântecul cuvei tripodului, 
«parafat» prin jertfirea deasupra lui a trei oi şi apoi 
consacrat ca ex-vot e în sanctuarul lui Apollon Pythianul. 

409. Îngroparea cuţitului sacrificial avea rostul magic 
să ferească statul atenian de vreo invazie argiană 
neaşteptată. 

410. Răspântia menţionată se găsea la întâlnirea 
drumurilor venind dinspre Eleusis, Megara şi Kithairon. 
Pausanias (Călătorie în Hellada, I, 39) localizează rugurile 
aproape de puţul Anthion şi de sanctuarul de la Metaneira. 
Divinitatea numită în text Isthmia pare să fie ori Hekate, 
zeiţa răscrucilor, ori Demeter, ori Poseidon, ori după alţii 
chiar Apollon, chezaşul jurământului. 

411. Conform altor izvoare, nu Aigialeus, fiul regelui 
Adrastos, a fost generalul armatei argeilor, ci Alkmeion, 
fiul marelui prezicător Amphiaraos. 

412. După ce se va alătura Epigonilor, Diomedes va 
deveni unul din eroii războiului troian, sprijinitorul fidel al 
lui Agamemnon, favoritul zeiţei Athena. Ceilalţi Epigoni, 
nesemnalaţi până acum în aceste note, au fost: 
Thersandros, fiul lui Polyneikes, Polydoros, fiul lui 
Hippomedon, Sthenelos, fiul lui Kapaneus, şi Promachos, 
fiul lui Parthenopaios. 

ION 

413. Aşezarea din Phokida, de pe versantul sudic al 
muntelui Parnasos, numită «stâncoasa Pytho» în Imnul 
homeric către Apollon, a fost cel mai venerat sanctuar 


panhellenic. Centru religios şi centru cosmic, adevărată 
axis mundi, Delphi se afla în locul unde fusese descoperit 
buricul terestru, omphalos-ul, reprezentat de o piatră 
conică, asemănătoare betylilor din Orientul semitic; iar 
numele său era se pare înrudit cu delphys, matrice. Acolo, 
înaintea lui Apollon, au domnit alte divinităţi. Săpăturile au 
scos la iveală vestigii din epoca mykeniană. Marea Mumă, 
zeitate străveche întruchipând pământul, a lăsat pe 
coastele Parnasului o stăruitoare amintire. In prologul 
Fumenidelor de Aischylos se afirmă că la început au 
profeţit acolo Gaia, apoi fiica ei Themis, personificarea 
ideii de lege, de bună rânduială, pe urmă o altă Titanidă, 
Phoibe. Dar un dragon «cu ochii roşii ca vinul / cu solzi 
tărcaţi pe trupul de bronz, / dihanie cruntă scornită de 
Glie, / sub umbra frunzoasă de laur / zăcea şi păzea 
chthonianul oracol.» (Euripides, Iphigeneia în Taurida, v. 
1245 - 48). Ca să ajungă stăpân asupra sediului profetic, 
Apollon a trebuit să ucidă balaurul Python şi a dobândit, în 
felul acesta, epitetul de zeu pythian. Şi după ce s-a instalat 
el însuşi ca profet pe un tripod de aur, a rânduit-o în 
scaunul oracular pe Pythia, o muritoare din Delphi, prin 
gura căreia nu a încetat să grăiască, legând şi dezlegând 
destinele elenilor. 

414. Vezi n. 142. 

415. Aparţinând generaţiei divine monstruoase şi 
nestăpânite de dinaintea Olympienilor, Atlas a luptat 
contra acestora, alături de Giganţi, şi a fost pedepsit de 
Zeus să poarte veşnic pe umerii săi greutatea bolţii cereşti. 
Din nunta Litanului cu Pleione s-au prăsit cele şapte 
Pleiade, între care şi Maia. Aceasta din urmă, unindu-se cu 
Marele Zeus pe muntele Kyllene, l-a născut pe Hermes. 

416. Fiul Maiei se afla în slujba lui Zeus, în calitate 
de sol, şi a zeilor infernali, Hades şi Persephona, ca 
însoțitor al sufletelor după moarte în tărâmul umbrelor. 


417. Pallas este un nume ritual al zeiţei Athena. 
Epitetul din text aminteşte de lancea aurită a statuii 
Athenei Promachos de pe Akropolis. 

418. Regele Atticei a fost căsătorit cu Praxithea. 
Numele fetei lor mezine, Kreusa (Kreousa), se va citi: Kre- 
u-sa. 

419. E vorba de colina stâncoasă dominând câmpia 
din jur de la înălţimea de 80 metri, pe care s-a construit 
«cetatea de sus», Akropolis. Acest cuib de vulturi fortificat 
cuprindea încă din epoca mykeniană palatul basileilor şi 
lăcaşurile de cult ale zeilor tutelari, în frunte cu Athena. 

420. Unul din primii regi ai pământului attic, născut 
din pofta lui Hephaistos de-a se uni cu Athena. Zeița 
fecioară s-a apărat vitejeşte, dar în luptă sămânţa zeului 
faur a căzut pe pământ. Astfel fecundată, Glia a odrăslit un 
fiu, pe care Athena l-a cules, l-a numit Erichthonios, l-a 
ascuns, laolaltă cu doi şerpi de pază, într-un coş şi l-a dat 
spre păstrare fiicelor lui Kekrops, poruncindu-le să nu 
deschidă  receptacolul. Totuşi acestea, împinse de 
curiozitate, l-au deschis, au înnebunit de spaimă şi s-au 
sinucis, azvârlindu-se din vârful Akropolei. După unele 
versiuni însuşi trupul pruncului se isprăvea printr-o coadă 
de şarpe. Fiicele lui Kekrops şi ale soţiei sale Aglauros, 
Aglauridele, erau treime. Şarpele reprezintă un vestigiu al 
cultului animalier asociat cu cel al divinităţilor 
antropomorfe. 

421. Copiii  atenienilor, probabil băieţii, erau 
împodobiţi cu amulete în formă de şarpe. 

422. Vechii locuitori ai Atenei se considerau cu 
mândrie autohtoni (autochthones), adică răsăriţi din însuşi 
pământul Atticei, neamestecaţi prin imigrări sau invazii. 
Conform tradiţiei, străbunii fondatori ai cetăţii, Kekrops şi 
Erichthonios, de pildă, au fost născuţi de Glie. 

423. Pythia, preoteasa prin intermediul căreia 


Apollon îşi rostea oracolele (vezi n. 413). 

424. Literal, cornul> «cu dinţi de aramă»: un erou al 
insulei Euboia, fiul lui Abas, eponimul Abantizilor sau 
Abanţilor. 

425. Interpretare mitică a luptei atenienilor pentru a- 
şi asigura controlul asupra importantei insule vecine, 
încheiate cu capitularea cetăţii Chalkis. 

426. Xuthos era aheu din Thessalia. Sunt lesne de 
înţeles motivele pentru care autorii elini, poeţi, istorici sau 
autografi, au căutat de timpuriu să înregistreze obârşiile 
eroilor eponimi ale celor patru triburi greceşti primitive: 
ionieni, aheeni (ahei), eolieni şi dorieni. lată genealogia 
hesiodică din Catalogul femeilor (fragm. 7), schematizată: 

Deukalion - Hellen - Doros, Xuthos, Aiolos; Xuthos - 
Achaios, Ion. În drama lui Euripides arborele genealogic se 
înfăţişează modificat, precum urmează: 

Zeus — Aiolos - Xuthos; Apollon (+ ateniana Kreusa) 
- Ion; Xuthos (+ Kreusa) - Doros, Achaios. 

Adaug şi lista înaintaşilor Kreusei: 

Hephaistos (+ Gaia) - Erichthonios - Pandion - 
Erechtheusp Kreusa. 

427. Precizez că numele, alcătuit din două silabe, al 
fiului Kreusei se va pronunţa i-on. lonienii, urmaşii 
acestuia, după Strabon (VIII, 7) ar fi întemeiat în Asia 
Mică: Ephesos, Kolophon, Klazomenai, Miletos, Myoris, 
Lebedos, Priene, Teos, Phokaia, Chios, Samos. 

428. Arbore consacrat lui Apollon, cu frunze lucioase 
şi aromatice, pururi verzi (Laurus nobilis). Prorociţa Pythia 
stabilea comuniunea cu zeul prin mijlocirea copacului 
sacru, ţinând în mână o ramură de dafin, tămâindu-se cu 
fumul frunzelor arse sau mestecând foi de dafin, procedee 
care înlesneau, poate, autosugestia. 

429. Textul cuprinde un calambur intraductibil. 
Hermes, plecând (ion), îl numeşte Ion pe fiul divinului său 


frate. 

430. Monodia lui Ion, capodoperă a liricii eline, 
începe cu o recitare anapestică. Abia strofa, antistrofa şi 
epoda erau cântate. 

431. După ce Pythia se purifica, scăldându-se, 
probabil în Kastalia, şi bând apă din izvorul sacru, se aşeza 
pe un trepied (de aur?), cădea într-o stare de transă 
profetică şi, inspirată de zeu, entheos, începea să 
bolborosească. Prezicerile sale confuze erau apoi elaborate 
şi rânduite în versuri de slujitori sacerdotali specializaţi, 
aşa-numiţii profeţi, şi înmânate consultanţilor. O copie a 
fiecărui oracol, care putea fi redactat şi în limbi străine, 
era păstrată în arhiva sanctuarului. 

432. Slujitorii templului, inclusiv Pythia, se recrutau 
dintre locuitorii cetăţii Delphi. Kastalia este unul din 
izvoarele sacre ale locului, celălalt se numeşte Kassotis. 

433. Tăcerea şi cumpătarea în vorbe sunt manifestări 
ale evlaviei mistice. 

434. Apollon este invocat aici cu numele de Paian, în 
ipostaza lui de vindecător. Chiar dacă uneori poate să se 
manifeste ca un daimon ucigaş, fiul Latonei este şi medicul 
celest, care vine în ajutorul omenirii bolnave. El i-a 
împărtăşit fiului său Asklepios, şi acesta mai departe 
Asklepiazilor, ştiinţa tămăduirii. 

435. Se ştie că Aquila imperialis este pasărea lui 
Zeus şi ambasadoarea acestuia. 

436. Despre aptitudinea pentru muzică a lebedei, 
vezi n. 82. 

437. Insula natală a lui Apollon. 

438. Fluviu şi zeul acestuia, curgător prin Peloponnes 
între Elida şi Arkadia. 

439. Fâşia de uscat ce leagă Peloponnesul de Grecia 
continentală. 

440. Aşadar, preotul delphic Ion ceartă feluritele 


specii de păsări, trimiţindule, în glumă desigur, spre alte 
celebre sanctuare: al lui Apollon din Delos, al lui Zeus din 
Olympia, al lui Poseidon din Isthmul korinthic. 

441. Aluzie la ornitomanţie (vezi n. 67). 

442. Sanctuarul de la Delphi al cărui plan a fost 
reconstituit de arheologi, prin confruntarea datelor 
obţinute cu descrierile lui Pausanias, era o bucată de teren 
(temenos) în formă de patrulater, aşezată în pantă şi 
închisă printr-un zid puternic împrejmuitor (peribolos), în 
care se deschideau mai multe porţi. Câteva ziduri de 
susţinere solide au îngăduit alcătuirea unor terase legate 
între ele prin Calea Sacră. Acest drum în formă de V 
traversează locul, pornind de la poarta de jos până la 
esplanada templului, printre monumente votive de tot 
felul, care dădeau sanctuarului, în perioada clasică, 
înfăţişarea unui muzeu în aer liber, deosebit de încărcat: 
statui izolate (uneori în vârful unor coloane înalte) sau 
grupate şi «tezaurele», mici capele ridicate de cetăţile 
greceşti, unde erau îngrămădite donaţii publice şi 
particulare. În cele din urmă, străbătând larga esplanadă, 
flancată şi aceasta de scumpe ofrande, între altele o 
statuie colosală a lui Apollon înaltă de peste 15 metri, se 
ajungea la altarul cel mare din faţa intrării. Acest sacru 
lăcaş, nimicit în anul 548 de foc şi din nou în 373 deo 
alunecare a terenului, a fost reconstruit de fiecare dată 
într-o formă mai măreaţă prin contribuţiile nedrămuite ale 
tuturor elenilor. Templul lui Phoibos, care domina 
povârnişul de pe înălţimea platformei sale, era înconjurat 
de o colonadă dorică şi avea planul interior de tip obişnuit: 
o anticameră sau pronaos, unde se pătrundea printr-un 
portic cu două coloane între zidurile laterale, apoi o sală 
mare, cella, adăpostind statuia zeului, şi în partea din 
spate, aşezat simetric pronaosului, un fel de portic închis 
numit opisthodomos. Tot în fundul sălii se deschidea 


probabil încăperea oraculară, situată la un nivel inferior, 
poate chiar o subterană, dar indiciile arheologice lipsesc 
cu desăvârşire. Pelegrinii nu aveau voie să pătrundă în 
acest loc, adyton, ascunzişul rezervat Pythiei. Pe dinafară, 
frontoanele şi frizele templului erau acoperite de sculpturi, 
pictate în culori vii. 

443. Lui Apollon Ocrotitorul drumurilor i se 
consacrau un soi de obeliscuri scunde sau altare, aşezate 
în faţa templelor sau a caselor. 

444. Adică şi înaintea lăcaşului de cult al acestuia. 

445. Încă din epoca arhaică grecii au cioplit 
reprezentări rudimentare ale lui Hermes cu două capete. 
Ele erau denumite hermai. 

446. Vezi n. 22 şi 50. 

447. Nepotul, scutierul şi însoţitorul lui Herakles l-a 
ajutat pe erou să răpună Hydra. 

448. Bellerophontes, fiul lui Poseidon şi al unei 
muritoare, coborând din văzduh călare pe faimosul 
Pegasos, armăsarul înaripat, a ucis dintr-o singură lovitură 
Himera (Chimaira), dihania monstruoasă a cărei alcătuire 
ţinea de leu, capra şi şarpe. Comentatorii se întreabă dacă 
aceste mituri erau sculptate pe metope sau pictate în 
portice. Nu se ştie dacă decorul scenei copia întocmai 
templul delphic. 

449. S-au păstrat fragmente din această 
Gigantomachie care împodobea frontonul dinspre apus al 
templului. Doar că, observă pertinent comentatorii, acest 
fronton nu putea fi observat de lor, instalat în fața intrării, 
orientată spre răsărit, a sanctuarului. 

450. Vezin. 109. 

451. Egida, marea pavăză sau cuirasa din piele de 
capră, cu capul Gorgonei în mijloc, unul din atributele 
Athenei (vezi n. 500). 

452. Gigant, care, după o tradiție mai târzie, ar fi 


azvârlit asupra lui Zeus insula Lemnos. 

453. Dionysos, participant alături de Zeus la 
Gigantomachie, era numit sau invocat în numeroase feluri: 
Bromios, Bakehos, Bakeheus, Bakeheios, Bakehebakehos, 
lobakehos, lakehos, Euios etc. 

454. Prezenţa  Gorgonelor sculptate pe piatra 
aproximativ conică a ompha/os-ului se pare că nu e 
confirmată de alţi autori (vezi n. 187). 

455. În vremurile vechi, consultanţii trebuiau să 
aducă drept ofrandă sanctuarului o turtă (pelatios). Mai 
târziu vărsau o sumă de bani, numită tot pelanos, în 
amintirea turtei rituale. Apoi se sacrifica o oaie sau, după 
Plutarchos, care a fost el însuşi sacerdot la Delphi, o capră. 
Înaintea jertfirii, animalul era stropit cu apă rece: dacă nu 
tremura sub acest duş, era semn că zeul nu se învoieşte să 
răspundă şi consultaţia nu mai avea loc. 

456. Întâiul rege întemeietor şi civilizator al Atticei, 
născut chiar din solul acestui ţinut. A domnit paşnic 
cincizeci de ani, convingând oamenii s-o aleagă ca 
principală protectoare pe Athena, învăţându-i să cultive 
măslinul, să clădească oraşe întărite şi să-şi îngroape 
morţii. Fiicele lui, Aglauridele, s-au sinucis într-un atac de 
nebunie (vezi n. 420). 

457. Stânca din vârful căreia s-au precipitat 
Aglauridele a fost Akropolis. 

458. Regele Erechtheus, al cărui mit este legat de 
originile cetăţii Atena, se războia cu eleusinii, sprijiniți de 
un fiu al lui Poseidon, Eumolpos. Întrebând oracolul 
delphic cum ar putea să învingă, acesta i-a răspuns că doar 
sacrificându-şi fiicele. Basileul, având şi încuviințarea 
soţiei sale Praxithea, le jertfeşte şi câştigă războiul. Scapă 
doar Kreusa, care abia se născuse. Euripides a scris o 
tragedie Erechtheus, din care s-au păstrat câteva 
fragmente. 


459. Tridentul era atributul lui Poseidon cu ajutorul 
căruia stârnea valurile mării. Pe regele Atenei zeul «cu 
pletele vinete» l-a pedepsit pentru uciderea fiului său 
Eumolpos. 

460. În comentariul său, Gregoire conchide că la 
Steiurile Nalte s-ar fi practicat o anumită divinaţie 
fulgurală (Furipide, III, p. 189). 

461. Pe Kreusa o tulbură amintirea peşterii în care a 
fost siluită de zeu şi unde mai apoi şi-a abandonat pruncul 
nou-născut. 

462. Cea mai mare insulă din Marea Egee, despărțită 
de continent prin strâmtoarea Euripos. 

463. Privitor la războiul dintre fiii (urmaşii) lui 
Kekrops, adică atenienii, aliaţi cu Xuthos, şi urmaşii lui 
Abas din Euboia, vezi n. 424. 

464. Erou beoţian, fiu al lui Apollon şi destoinic 
arhitect. Împreună cu Agamedes, alt constructor legendar, 
au înălţat numeroase palate şi temple, între care cel din 
Delphi. După moarte, Trophonios a avut un vestit oracol 
subteran într-o grotă din pădurea de la Lebadeia. 

465. Preoteasa Pythia. 

466. Replica lui Ion e plină de bun simţ, dar şi de 
subtilitate teologica, firească la un slujitor al templului. 

467. Uneori oamenii, prevăzători, iscodeau mai multe 
oracole deodată. 

468. Asemenea reflecţii, unele chiar mai amare, 
exprimă adesea şi alte eroine ale lui Euripides. 

469. Ion precizează că avea numai sarcini exterioare, 
administrative. Cei care stăteau în preajma Pythiei şi îi 
decodau bolboroselile, aşternându-le în stihuri, aşa-numiţii 
profeţi, trebuiau să fie băştinaşi din Delphi. 

470. Alegerea în funcţii religioase şi laice prin 
tragere la sorţi era un procedeu răspândit în multe cetăţi 
greceşti. 


471. Nu era îngăduit să i se pună întrebări zeului 
decât în zilele faste. Aşadar, după vărsarea taxei către 
sanctuar şi sacrificarea unui animal, consultantul intra în 
cella templului, dar nu în adyton-ul Pythiei (vezi n. 442) şi 
aştepta răspunsul La întrebarea, al cărui text scris îl 
dăduse în prealabil preoţilor. 

472. În afară de Apollon, la sanctuarul din Delphi 
erau adorate şi alte divinităţi, pe care Pythia le invocă în 
prologul Fumenidelor de Aischylos: Glia, Themis, Phoibe, 
Pallas Pronaia, Nimphele din peştera Korykiană, Bromios 
(Dionysos), râul Pleistos, Poseidon şi Preaînaltul Zeus. 

473. Rezervoare fixe cu apă lustrală, pentru 
purificarea rituală a pelegrinilor, asemenea 
agheasmatarelor de piatră din bisericile catolice. 

474. Legile Atenei pedepseau vioiul cu plata unei 
despăgubiri pecuniare de o sută de drahme. O drahmă de 
argint cântărea în jur de 4, 37 g în sistemul monetar attic. 

475.  Divinitate  obstetricală,  supraveghetoarea 
naşterilor, fiica lui Zeus şi a Herei. Se ştie că Athena nu s-a 
născut în chip firesc, ci din capul mai-marelui zeilor. 
Acesta, la încheierea gestaţiei, l-a rugat pe Hephaistos să-i 
despice cu o secure craniul, din care Athena a ţâşnit gata 
înarmată, slobozind un țipăt mare de luptă. Doar Euripides 
aici afirmă că această neobişnuită moşire a săvârşit-o 
Prometheus. Poate  subînţelegea faptul că zeiţa 
înţelepciunii, atât de favorabilă muritorilor, nu putea fi 
scoasă la lumină de faurul Olympienilor, ci de Titanul 
civilizator şi philanthropos. 

476. Athena este invocată de cor cu epitetele Nike 
(Victoria) şi Makaria (Fe 

477. Artemis, sora geamănă a lui Apollon. 

478. Zeul pastoral, originar din Arkadia, fiul lui 
Hermes, avea încă de la naştere binecunoscuta înfăţişare: 
coarne, nas cârn, barbă, picioare păroase de ţap. Era un 


virtuoz al fluierului şi al naiului, instrument inventat de el 
însuşi. 

479. Poetul imaginează un dans straniu - după 
moarte! - al celor trei Aglauride (vezi n. 420 şi 456) pe 
muzica şuierată de Pan dintr-o grotă vecină cu Steiurile 
Nalte din colina Akropolei. 

480. Alt nume folosit doar aici de Euripides pentru 
sărbătorile trieteride (trienale), care se desfăşurau cu 
prilejul solstițiului de iarnă în cinstea întoarcerii lui 
Dionysos. 

481. Străini rezidenţi într-un oraş, însărcinaţi în mod 
onorific cu interesele concetăţenilor lor. Atribuţiile 
proxenilor erau asemănătoare cu ale consulilor de astăzi. 

482. Despre cortegiul dionysiac, thiasos, şi despre 
menade vezi n. 213 şi 294. 

483. Textual: «... să fiu copilul copilului lui Zeus.» 
După genealogia alcătuită de dramaturg, Xuthos era 
nepotul Kronidului. 

484. Comentatorii desluşesc în spusele lui Ion o 
aluzie la ostracism, procedeu prin care au fost exilați din 
Atena, în secolul V, numeroşi oameni politici proeminenţi: 
Aristeides, Themistokles, Kimon, Alkibiades, Nikias etc. 
Aplicarea ostracismului o decidea Adunarea poporului o 
dată pe an şi se desfăşura votându-se pe cioburi de vase 
(ostraka). Fiecare votant scrijelea pe ciobul său numele 
demnitarului pe care voia să-l surghiunească vreme de 
zece ani din cetate. În caz de majoritate, măsura era 
tradusă în fapt, fără drept de apel. Ostracizarea a fost 
abandonată după anul 417. 

485. Privitor la critica tyraniei vezi dezbaterea dintre 
Theseus şi crainicul theban din Rugătoarele. 

486. Kreusa. 

487. Sacrificiul închinat cu prilejul naşterii şi festinul 
respectiv aveau loc într-a cincea zi de viaţă a pruncului. 


488. Referire tot la sărbătoarea trienală în cinstea lui 
Dionysos. Despre aceasta vezi n. 480 şi frumosul parodos 
din Bakehantele, v. 142 şi urm.: «Atunci pământul se 
umple / de râuri de lapte şi râuri de vin / şi de nectar de 
albine, / şiadie miresmă precum / tămâia de Syria. 
Bakehos, el însuşi, / duce făclia de foc şi răşină / în vârful 
tulpinii de narthex, / goneşte năvalnic, / stârneşte cete 
răzlețe, / ţâşneşte cu țipăt mare / şi pletele moi şi le- 
azvârle / să-i fâlfâie-n aer (...) Atunci, bucuroasă, 
bakehanta, / pornind ca o mânză / pe urmele mamei ce 
paşte / zvâcneşte cu gleznele iuți şi se-avântă.» 

489. Atenienii, sprijiniți de Xuthos, au biruit oastea 
invadatoare a eleusinilor, conduşi de Eumolpos. 

490. Sanctuarul delphic se întindea pe povârnişul 
Parnasului şi urcuşul de la intrarea în incintă până la 
templul propriu-zis era într-adevăr anevoios. 

491. Pentru a se desprinde de lanţurile omeneştilor 
dureri. Dorința aceasta de evadare din mizeria 
contingentului şi de uitare sau tămăduire prin contact cu 
elementele - pământ, apă, soare (foc), ether - este 
exprimată şi în alte drame ale lui Euripides. 

492. Acelaşi joc de cuvinte intraductibil semnalat în 
n. 429. 

493. Poetul îl confundă pe Aiolos, fiul lui Zeus şi tatăl 
lui Xuthos, cu Aiolos, Stăpânul Vânturilor, menţionat în 
Odysseia, X, ca fiu al lui Hippotes şi locuitor al unei 
fabuloase insule plutitoare. Acesta a avut şase fii şi şase 
fiice pe care i-a căsătorit între ei. La un atare fel de unire 
incestuoasă face aluzie, nu fără venin, bătrânul sclav. 

494. Atitudinea poetului faţă de sclavie a fost, la 
vremea sa, curajoasă şi înaintată. Un secol mai târziu, 
Aristoteles încă va mai susţine că natura îi zămisleşte pe 
unii oameni sclavi, iar pe alţii liberi. Euripides a fost 
însufleţit de milă faţă de starea jalnică a robilor, le-a 


prețuit însuşirile, cinstea, fidelitatea, inteligenţa, 
reprezentându-i adeseori în dramele sale. «Numele de 
sclav nu exclude virtutea. Mulţi sclavi sunt mai de preţ 
decât  <oamenii> liberi.» (Fragm. 515, Melanippe 
înlănțuită) «Mulţi sclavi nu au ruşinos decât numele, 
sufletul lor este în schimb mai liber decât al oamenilor 
care nu sunt sclavi.» (Fragm. 828, Phrixos) «Odinioară, la 
început, când ne-a zămislit, pământul ne-a înzestrat pe toţi 
cu aceeaşi natură. Numai părerea a scornit deosebiri între 
oameni. (...) Cel nobil şi cel nenobil au una şi aceeaşi 
origine.» (Fragm. 53, Alexandros) 

495. Athena, zeiţa stâncii Akropolei, după o tradiţie 
foarte răspândită, a văzut lumina zilei pe malul lacului 
Tritonis din Libya. Unul din epitetele sale era Tritogeneia, 
adică «născută lângă Tritonis». 

496. Poetul spune «coarnele fără viaţă ale 
<jivinelor> rustice», cuvinte prin care sunt numite 
probabil cele două ramuri ale lirei. 

497. Textul este nesigur. Am urmat iarăşi 
interpretarea lui Grégoire (op. cit., P219). 

498. Alt nume al Aphroditei, decurgând din Kypros 
(Cipru), insulă pe care zeița dragostei a poposit după 
naşterea sa din valurile mării şi unde era obiectul unui cult 
fierbinte, de influență orientală, mai ales în templul de la 
Paphos. 

499. Pe lângă dafin (laur), un alt arbore consacrat 
zeului era palmierul, la umbra căruia Leto a dat naştere 
divinilor gemeni. 

500. Cuvântul aigis (egidă) derivă din aix (capră), 
animal a cărui piele a folosit, conform tradiției celei mai 
răspândite, la făurirea faimosului scut al Athenei. 

501. Alt joc de cuvinte intraductibil: între aigis 
(egidă) şi aisso (a se lansa, a se precipita) există o înrudire 
etimologică. 


502. Divinitatea ocrotitoare a drumurilor este 
identificată aici cu Hekate, urzitoarea activităţilor 
nocturne, tenebroase şi totodată cu Persephone, fiica 
Demetrei. 

503. Despre raportul dintre viaţă şi non-viaţă, 
realitate şi iluzie, ca şi despre posibile peregrinări ale 
sufletului după moarte, dramaturgul se întreabă adesea: 
«Cine ştie dacă a trăi nu este ceea ce se cheamă a muri şi 
dacă a muri <nu este ceea ce se cheamă> a trăi.» (Fragm. 
830, Phrixos) «Cine ştie dacă viaţa noastră nu este 
moartea şi dacă a muri nu înseamnă a trăi în Hades?» 
(Fragm. 639, Polydios sau Glaukos) «Eu socotesc, nu azi 
întâia dată, că viaţa omului este o umbră.» (Medeia, v. 
1224) N 

504. In strofa aceasta Corul vrea să spună că ar fi 
jignitor pentru zeu dacă Ion, ajungând rege, ar lua parte la 
Marile Misterii de la Eleusis. Acestea se celebrau în luna 
Boedromion (septembrie-octombrie) în cinstea Demetrei şi 
a lui Iakehos-Dionysos. La ei kada (= a douăzecea zi) lunii 
amintite, care coincidea cu a şasea zi a Marilor Misterii, 
avea loc o procesiune pe Calea Sacră de la Atena la 
Eleusis, urmată de o veghe nocturnă, la lumina torțelor, în 
timpul căreia se desfăşurau cântece rituale şi dansuri (vezi 
n. 296). Kallichoron era o fântână de la Eleusis. 

505. Fiicele lui Nereus, zeul mării împodobit cu darul 
prezicerii nemincinoase şi al metamorfozării. 

506. La dansul de celebrare a marilor zeițe, Mama 
Demeter şi Fecioara Persephone, participă prin sacră 
molipsire întreaga natură: etherul, stelele, luna şi 
elementul acvatic. In chip asemănător, entuziasmul 
comunicat de Dionysos celebranţilor săi devenea universal: 
«Curând / întreg pământul va dansa, / când Bakehos va 
călăuzi / alaiul său din munţi în munţi...» (Bakebhantele, v. 
114 - 116). 


507. Textual: «Am muri mai bucuroase, ştiind dacă 
trebuie să murim ori dacă trebuie să mai vedem lumina.» 

508. Despre locul zeului vegetației în centrul cel mai 
venerat al cultului apollinic, vezi n. 184. 

509. Cele două vârfuri ale Parnasului. 

510. Cortul era orientat spre nord-est, pentru ca 
soarele amiezii şi după-amiezii să nu stingherească 
oaspeţii. 

511. Un plethron, ca unitate de lungime măsura 100 
de picioare sau aproximativ 30 metri, ca unitate de 
suprafaţă corespundea la 10.000 de picioare <pătrate>, 
adică la aproximativ 950 metri pătraţi. 

512. Ca tavan şi pereţi ai cortului a desfăşurat vaste 
tapiserii înfăţişând grupuri mitologice, o naumachie, 
monştri, scene cinegetice etc. 

513. Bolta cortului reprezenta însuşi Cerul (Uranos) 
cu alaiul său de divinităţi: stelele, Soarele (Helios), 
Luceafărul-de-seară (Hesperos), Noaptea (Nyx), Pleiadele 
(constelația celor şapte fiice ale lui Atlas), Orion 
(giganticul vânător metamorfozat în astru), Ursa, Polul 
arctic, Luna (Selene), Hyadele (constelația celor trei fiice 
ale lui Erechtheus) şi Aurora (Eos). 

514. Textual: corăbii «bine înzestrate cu vâsle». 

515. Tapiseria cu regele-şarpe Kekrops şi cu fiicele 
sale, Aglauridele, era suspendată în chip de perdea la 
intrare. 

516. Vase mari, îndeobşte de argilă sau de bronz, în 
care grecii amestecau vinul (2/5) cu apă (3/5) înainte de a-l 
turna în cupe. 

517. În prima parte a unui banchet, numită «întâia 
masă», gazda se străduia să-şi îndestuleze cu mâncare şi 
băutură convivii. Urma un intermezzo în care aceştia se 
spălau pe mâini, în timp ce fumegau miresme. Apoi se 
desfăşura «a doua masă», momentul libaţiilor, a cântecelor 


de flaut şi a cupelor mari. 

518. Cupe fără picior şi fără toartă. 

519. De obicei se începea cu o triplă libaţie închinată 
lui Zeus şi Herei, Eroilor şi lui Zeus Salvatorul. În dramă 
ritualul este întrerupt din pricina tentativei de omor prin 
otrăvire a lui Ion. 

520. Unul din cele mai vechi şi vestite vinuri greceşti, 
dintr-o regiune cu localizare incertă, poate chiar 
legendară. 

521. Adică neinterpretabile de auguri. 

522. Kephisos era unul din cursurile de apă ale 
Atticei şi zeul acestuia întruchipat tauromorf. În perioada 
clasică, pe malurile sale înfloreau grădini şi străluceau 
altare ale lui Bros şi ale Muzelor. Kreusa se trăgea, pe linie 
maternă, din zeul-fluviu: Kephisos - Diogeneia - Praxithea 
> Kreusa. 

523. Poetul critică abuzurile săvârşite sub acoperirea 
dreptului de azil. 

524. Din adyton-ul templului, unde răspundea la 
întrebările consultanţilor, stând pe tripodul său profetic. 

525. Omorând-o pe Kreusa, Ion s-ar fi pângărit cu 
sângele crimei. 

526. Sclavul divinității, copleşit de harurile acesteia, 
după cum a mărturisit de mai multe ori el însuşi. 

527. Aluzie la complotul pus la cale împotriva lui. 

528. Stânca pomenită este bineînţeles Akropolis. 
Mitul spune că în vremea domniei lui Kekrops, întâiul rege 
al Atticei, a avut loc întrecerea dintre Poseidon şi Pallas 
pentru a se alege un patron al Cetăţii. Zeul stihiei lichide, 
lovind primul cu tridentul în Stâncă, a deschis o fântână cu 
apă sărată. Apoi Athena a plantat acolo un măslin, care ar 
fi supravieţuit până în epoca romană. Grupul de arbitraj 
instituit de Zeus a decis în favoarea fiicei sale. 

529. Palatul suveranilor Atenei. 


530. Kreusa se foloseşte de trei perifraze pentru 
Akropolis. 

531. În «ţara lui Kekrops», adică Atena. 

532. După Plutarchos, Viaţa lui Solon, 23, urmaşii lui 
Geleon (de la ge, pământ) au devenit agricultori, ai lui 
Hoples (de la hoplon, armă) războinici, ai lui Argades (de 
la ergon?, acţiune, lucrare, travaliu) muncitori şi ai lui 
Aigikoreus (de la aix, capră) păstori de capre. Acestea sunt 
de fapt principalele patru triburi din Attika, expresia 
structurii gentilice a statului atenian în secolul VII. 

533. Cicladele (Kyklades) sunt ostroavele Mării Egee 
care fac cerc (kyklos) în jurul insulei Delos, locul naşterii 
lui Apollon şi a Artemidei. 

534. Din Doros vor descinde dorienii aglomeraţi în 
Peloponnes iar din Achaios locuitorii enclavei Achaia, 
situată în nordul aceleiaşi regiuni. În legătură cu 
schimbările raporturilor de rudenie dintre strămoşii 
eponimi ai marilor triburi greceşti, vezi n. 426. Rhion este 
un promontoriu în Achaia, unde generalul atenian 
Phormion a învins spartanii la începutul războiului 
peloponnesiac în anul 429. Această victorie a fost unul din 
argumentele lui Boeckh în favoarea datării dramei cu anul 
respectiv. 

La traducerea acestor piese a slujit textul grec 
stabilit în:  Furipide, Tome I (L Meridier), Tome IV (H. 

Meridier), Societe d'édition «Les Belles Lettres» Paris, 
respectiv 1925, 1982, 1974 şi Furipidis tragoediae (A. 
Năuck), Volumina I, II, în acelibus Teubneri, Lipsiae, 

RHESOS 

Rhesos este ceea ce s-ar numi astăzi «o piesă de 
război», dar una izbutită, fără propagandă şi fără accente 
patriotarde, autorul ei rămânând echidistant faţă de părţile 
aflate în conflict. Şi cu toate că este vorba de înfruntarea 
dintre greci şi troieni, considerată legendară, aceasta 
seamănă în multe privinţe cu războaiele de totdeauna. 
Drama se desfăşoară într-o tabără militară, lângă cortul 
comandantului, la care vin şi de la care pleacă mesageri. 
Se ţin conciliabule nocturne. Fiecare parte trimite spioni la 
adversar. Se asistă la schimbarea gărzilor, care îşi transmit 
parola. Soseşte un puternic contingent de întăriri. Are loc 
o acţiune de comando, care face numeroase victime. O 
ciocnire armată se petrece chiar pe scenă, lucru neobişnuit 
în teatrul antic. Toate personajele, cu excepţia zeilor, 
poartă îmbrăcăminte de campanie. Însuşi corul tragic este 
alcătuit din soldaţi. 

Euripides a transpus dramatic în Rhesos o parte din 
cântul X al Iliadei numită Dolonia, după un dubios luptător 
troian. Dar dramaturgul s-a îndepărtat mult de textul 
homeric. El nu tratează isprava lui Dolon, din care face o 
figură secundară, ci suprimarea unui strălucit aliat al 
Troiei, Rhesos. lată împrejurările tragediei. 

Grecii se aflau de zece ani în faţa cetăţii Ilion. 
Achilleus, jignit de Agamemnon, ieşise din luptă; drept 
urmare, soarta s-a răsturnat, favorizând troienii. Aceştia, 
conduşi de Hektor, şi-au respins duşmanii de sub zidurile 
oraşului şi s-au aşezat în câmpie, aproape de lagărul 
navelor trase pe uscat, astfel încât grecii au fost nevoiţi să- 
l fortifice la repezeală. 


Drama începe în plină noapte şi acţiunea se petrece 
la lumina faclelor sau pe întuneric până în zori. Piesa nu 
are prolog. Intră direct în scenă soldaţii de gardă şi 
formează Corul. Ei au văzut foc un mari în tabăra grecilor 
şi vin să-l trezească pe Hektor, care doarme în cort, 
înarmat. Acesta e încredinţat că duşmanii, după 
înfrângerea din ajun, au renunţat la luptă şi vor să fugă pe 
mare; de aceea doreşte să-i distrugă cât mai curând, 
înainte să se îmbarce. Dar consilierul său Aineias îi cere ca 
mai întâi să se informeze temeinic şi îl convinge să trimită 
o iscoadă la greci. Pentru această misiune se înscrie Dolon, 
al cărui nume este sinonim cu viclenie, dolos: el pretinde 
ca răsplată caii miraculoşi ai lui Achilleus, pe care îi 
jinduia însuşi Hektor. După ce descrie amănunţit cum se va 
travesti în lup, spionul purcede, însoţit de bunele urări ale 
Corului. Apoi soseşte un păstor care dă de veste că o mare 
armată thracică aliată înaintează prin pădurile montane 
spre Troia. În fruntea puhoiului de războinici se află 
tânărul rege Rhesos, împodobit cu belşug de aur, într-un 
car tras de cai «mai albi şi mai strălucitori ca neaua». 
Când apare, afirmă fălos că vrea să elibereze Troia de unul 
singur. După un schimb de replici cu Hektor şi un cânt de 
laudă al Corului, iese din scenă, împreună cu comandantul, 
care îi va arăta locul hărăzit aliaţilor în dispozitivul de 
luptă. Între timp, Odysseus şi Diomedes, trimişi la rândul 
lor de greci să provoace o diversiune printre troieni, îl 
omorâseră pe Dolon, după ce nevolnicul le trădase parola 
străjilor şi poziţia cortului lui Hektor. Profitând de faptul că 
acesta nu era în momentul acela păzit, ei năvălesc în 
mijlocul taberei ca să-l suprime pe Priamid. Dar intervine 
zeița Athena, ocrotitoarea elenilor, şi le schimbă gândul, 
deoarece lui Hektor încă nu-i sunase ceasul din urmă, 
trimiţându-i să-l ucidă pe Rhesos, cel mai de temut aliat al 
troienilor. Totodată îl îndepărtează printr-un şiretlic pe 


Paris, care aflase de prezenţa iscoadelor în tabără şi era 
gata să dea alarma. Apoi revin în fugă Odysseus şi 
Diomedes, după ce l-au răpus în somn pe regele thracilor 
şi i-au furat caii. Sunt urmăriţi de războinicii troieni şi are 
loc, sub ochii spectatorilor, o încăierare, dar abheii, 
cunoscând parola, izbutesc să scape. În episodul următor, 
vizitiul lui Rhesos, care presupune că stăpânul său a fost 
ucis mişeleşte de gazde, relatează, atât cât a putut să 
desluşească, masacrul petrecut în bezna nopţii. Hektor se 
disculpă, încearcă să-l consoleze şi îi oferă azil. La sfârşit 
se iveşte Muza, mama nefericitului Rhesos, cu trupul 
neînsufleţit al acestuia în braţe. Ea îl acuză pe Odysseus de 
uciderea laşă a fiului său, aminteşte originea lui divină şi 
vesteşte că va avea parte de nemurire. Dar tocmai se face 
ziuă, o nouă zi de luptă. Hektor împarte porunci militare, 
hotărât să dea bătălia decisivă. Corul încheie drama într-o 
notă de speranţă reţinută, presimţind parcă sfârşitul 
apropiat al Troiei. 

Am rezumat mersul palpitant al acţiunii pentru a 
demonstra că în Rhesos mişcarea este trăsătura 
dominantă. Evenimentele se succed în cascadă, nu o dată 
surprinzătoare, şi dau naştere unor adevărate momente de 
suspense. La ele participă, afară de măştile individuale, şi 
personajul colectiv care este Corul. Din această 
perspectivă scenariul apare abil construit, spectaculos şi 
de un interesant realism, rezultatul fiind o adevărată operă 
de maestru. 

În schimb întâietatea mişcării umbreşte unele calităţi 
şi caracteristici prin care străluceşte teatrul lui Euripides. 
Corul îşi vede diminuat rolul de comentator suveran al 
destinelor omeneşti de la înălţimea comandamentelor 
morale sau a unor idei filosofice; cântecele sale sunt de 
întindere modestă, mai puţin avântate, dând glas unei 
poezii fruste. Lipsesc din Rhesos confruntările retorice de 


amploare, subtile, uneori întemeiate pe sofisme, atât de 
dragi atenienilor. Nu se găsesc în textul dramei formulări 
gnomice memorabile. 

Caracterele personajelor sunt pregnant descrise, dar 
nu aprofundate, lucru firesc pentru o operă de tinereţe; 
sau poate că poetul a vrut dinadins să păstreze nealterată 
simplitatea eroilor homerici. 

Rhesos, eroul tragic, este un tânăr copleşit de daruri: 
origine divină, regalitate, bogăţie, vitejie, rezistenţă la 
oboseală, vorbire deschisă, încredere neţărmurită în sine: 
prea multă înzestrare, ca să nu stârnească invidia Sorţii! 
Cu atât mai nemernică apare uciderea lui, fără să fi putut 
barem să se apere. Dar aşa se întâmplă, câteodată războiul 
nu cruţă nici zeii. Hektor, protagonistul dramei, prezent 
aproape tot timpul în scenă, este impetuos, uneori pripit în 
luarea deciziilor, plin de curaj exemplar, nelăudăros, gata 
să primească sfaturi, autoritar şi totuşi generos; cu alte 
cuvinte, are purtare de grand seigneur. O figură aparte, nu 
lipsită de farmec, este Vizitiul, în contrast cu măreţia epică 
a stăpânului său; el regretă venirea thracilor la Troia şi 
tânjeşte după ţara lui omătoasă. Celelalte personaje sunt 
mai degrabă nişte crochiuri: Muza, mamă gingaşă, 
sensibilă, sfioasă, Aineias, dătător de îndemnuri cuminţi, 
Dolon, plin de trufie cazonă şi de prostie hrăpăreaţă, 
Odysseus, viclean şi mult-iscusit, ca de obicei, Diomedes, 
irepresibil, gata oricând să ucidă. 

Dar pe lângă cele amintite sumar aici, Rhesos 
cuprinde şi o seamă de întâmplări sau de tablouri 
expresive, ca de pildă: tabăra grecilor iluminată de torţe în 
mijlocul nopţii, răspândirea unor zvonuri tulburătoare, 
trecerea năvalnică prin codrul de stejari de pe muntele Ida 
a oştii thracilor, care trezeşte din somn sălbătăciunile, 
cântecul păsărilor în zorii zilei. 

Pe scurt, această tragedie precipitată, a cărei 


autenticitate a fost pusă la îndoială fără motive 
întemeiate“, nu face de ruşine geniul lui Euripides. 

În următoarele drame din acest volum situaţiile şi 
eroii legendari au adeseori analogii cu istoria Atenei. Dar 
motivaţia pieselor nu este exclusiv politică. Semnificațiile 
lor politice, atâtea câte există, sunt subordonate valorilor 
universal-umane ale operei de artă, vădindu-se doar celor 
care ştiu să le desluşească. O piesă de teatru poate să fie 
în acelaşi timp un tract sau o tragedie, afirmă Vellacott+5, 
şi spectatorul este liber să spună ce a izbutit sau a vrut să 
vadă într-însa. Afirmația este valabilă şi pentru comentator, 
de unde diversitatea interpretărilor. 

TROIENELE 

Toate dramele volumului se întemeiază pe ciclurile 
legendelor eroice  (troiene, argiene, ateniene) şi se 
deosebesc mult prin conţinut şi formă, dar toate au în 
comun o preocupare majoră, războiul, fiind create la 
umbra sinistră a conflictului peloponnesiac. 

În 431 î.Hr, când dramaturgul avea în jur de 
cincizeci de ani, a izbucnit războiul dintre atenieni şi 
spartani, numit al Peloponnesului, care s-a sfârşit în 404 cu 
prăbuşirea Atenei democratice. De la începutul 


44 în argumentul (rezumatul introductiv) grec al dramei scrie : « Unii s- 
au îndoit de autenticcitatea dramei Rhesos şi au bănuit că nu este de 
Euripides. » Pierind de la această frază, piesa a fost atribuită în epoca 
modernă fie lui Philokles (Scaliger), fie lui Sophokles (Hermann), fie unui 
poet necunoscut din secolul IV î.Hr. (Croiset, Geffken). în schimb, unii 
autori antici cu autoritate susţin paternitatea autorului Medeii : 
Stobaios, Krates din Mallos, Eustathes. De altfel, în argumentul citat era 
consemnată şi această părere : « Totuşi Didascaliile o citează ca 
autentică. » Dar autorii Didascaliilor au fost mari savanţi şi filologi, 
vestiți pentru acribia lor. Dintre moderni, au pledat în favoarea 
autenticităţii : Cataidella, Goosens, Ritchie, Flaceli&re, Galliano etc. 
Ultimul a avansat ca dată probabilă a reprezentării tragediei anul 440. 
45 Euripides, Orestes and other Plays, translated with an introduction 
by Ph. Vellacott, Pinguin Books, London, 1972, p. 7. 


confruntării s-a înfiripat în cetate o facțiune potrivnică 
războiului, al cărei mesaj a fost susţinut şi de Euripides. 

Troienele, tragedia femeilor captive după sfârşitul 
războiului de la Ilion, a fost inspirată de un cumplit 
eveniment real: anihilarea statului-cetate din insula Melos 
în 416, când atenienii au masacrat toţi bărbaţii şi au robit 
femeile şi copiii. Dramele Andromacha, Helena şi Orestes, 
descriind urmările mai îndepărtate ale conflictului troian, 
sunt încă obsedate de mentalitatea războiului, în 
Heraklizii, deznodământul acţiunii se realizează prin lupta 
fratricidă dintre două armate greceşti. 

La Atena era tolerată, dar nu garantată, libertatea 
cuvântului şi lipsea cenzura instituţionalizată. Totuşi o 
anumită cenzură se exercita prin unele grupuri de interese 
sau de opinie. Cum problematica războiului reprezenta un 
domeniu sensibil, partida «uliilor» putea oricând să acuze 
de înaltă trădare un concetăţean cu idei pacifiste prea 
zgomotos  răspicate, urmarea fiind pentru nefericit 
pedeapsa capitală sau exilul. De aceea dramaturgii au fost 
nevoiţi uneori să se cenzureze singuri, alteori să se 
exprime voalat. În acest scop s-au folosit, ca metodă, de 
ironie (eironeia), care la greci însemna: a rosti un lucru 
pentru a da să se înţeleagă altul. Procedeul se întâlneşte la 
toţi poeţii tragici, dar cu precădere la Euripides. 

În Troienele o seamă de femei, până de curând 
fericite, ocrotite şi prospere, luptă să supravieţuiască şi să 
salveze cât a mai rămas din familiile lor. Ele se află în stare 
de adâncă deznădejde, trebuind să se confrunte cu 
privaţiunile, sclavia, violul şi moartea. 

Drama a fost reprezentată în anul 415 î.Hr., când 
Euripides a câştigat premiul al doilea la Marile Dionysii. 
Era a treia piesă într-o trilogie alcătuită din Alexandros, 
Palamedes, Troienele; drama cu satyri însoţitoare se 
numea Sisyphos. 


Această impunătoare construcţie se distinge prin 
câteva trăsături. Astfel, se pot desluşi anumite conexiuni 
tematice între cele trei piese, lucru neobişnuit la data 
respectivă. Apoi contextul politic al perioadei în care a fost 
scrisă pare să fie semnificativ. Comportamentul feroce al 
trupelor Atenei în insula Melos, evocat mai sus, avusese 
loc în anul precedent şi a influenţat modul în care poetul a 
înfăţişat destinele troienilor învinşi de greci. De asemenea, 
în anul reprezentării, după controversate dezbateri, a avut 
loc votarea expediției militare în Sicilia, care urma să se 
încheie cu un uriaş dezastru şi să pună capăt hegemoniei 
ateniene. Altă trăsătură neobişnuită este faptul că, în 
Troienele, ca şi mai devreme în Hekabe, Euripides tratează 
războiul şi urmările lui din perspectiva unui grup de femei; 
prin aceasta el se distanțează de vechea mentalitate, 
conform căreia războiul cade numai în competenţa 
bărbaţilor. 

Scena dramei Alexandros este Troia într-o fază 
timpurie. Hekabe, înainte să devină mama lui Alexandros 
(Paris), visase că va da naştere unui tăciune învâlvorat. 
Ascultând de un oracol, Priamos poruncise suprimarea 
noului născut pentru a se evita incendierea oraşului, 
prevestită în visul reginei. Coconul a fost părăsit de un 
servitor pe muntele Ida, dar, asemenea altor prunci din 
legende, a fost găsit de un bouar, care l-a crescut. Mai 
târziu, Priamos se hotărăşte să celebreze jocuri funebre în 
cinstea fiului mort. Paris, necunoscut, ia parte la întreceri 
şi triumfa asupra fraţilor săi Deiphobos şi Hektor. 
Dramaturgul tratează aceste din urmă întâmplări, jocurile 
troiene şi recunoaşterea de către părinţi a fiului considerat 
mort. După cum reiese din fragmentele consemnate în 
surse antice, Alexandros a fost o piesă de intrigă şi de 
acţiune: Paris câştigă incognito întrecerile, Hekabe şi 
Deiphobos uneltesc să-l ucidă, dar până la urmă este 


identificat şi salvat. 

În a doua piesă a trilogiei acţiunea se desfăşura 
printre grecii cantonaţi în faţa Troiei şi înfăţişa uciderea cu 
pietre, la instigaţia lui Odysseus, a eroului titular, 
înțeleptul Palamedes. Din păcate, aproape nimic nu a 
supravieţuit din Palamedes, şi încercările de reconstituire 
a tragediei pe temeiul unor versiuni ale autografilor sunt 
pur speculative. Totuşi pentru unitatea trilogiei merită să 
fie reţinută caracterizarea lui Odysseus: el era acolo 
marele uneltitor, responsabil de plăsmuirea falsei dovezi 
care ducea la condamnarea unui binefăcător al omenirii, 
lipsit de vină. Ori fiul lui Laertes este prezentat în aceeaşi 
lumină defavorabilă de către Hekabe în 7roienele. Pe de 
altă parte, se pare că fratele lui Palamedes scria adevărul 
despre moartea acestuia pe o vâslă şi-o arunca în mare, ca 
să ajungă la Nauplios, tatăl său. Tradiţia spune că 
Nauplios s-a răzbunat pe armata grecilor aprinzând focuri 
înşelătoare, care au atras între stânci flota acestora, 
zguduită de o vijelie, la întoarcerea de la Troia, şi au 
nimicit-o. Despre această furtună distrugătoare stârnită de 
Poseidon este vorba şi în Troienele (v. 77 - 91), ultima 
parte a trilogiei, în care sorţile troienilor se împletesc cu 
ale grecilor şi se împlinesc profeţiile făcute anterior pentru 
ambele seminţii. 

Însă chiar fără conexiunile schiţate aici, ca piesă 
izolată, Troienele este pe deplin inteligibilă şi îşi păstrează 
neştirbită valoarea, dovadă atâtea puneri în scenă din 
ultimele decenii. Şi cu toate că, odinioară, unor critici 
dogmatici le-a slujit de exemplu pentru modul cum nu ar 
trebui compusă o tragedie, ea mi se pare a fi una din cele 
mai splendide creaţii ale genului. Este adevărat că se 
deosebeşte prin formă şi conţinut de majoritatea operelor 
celor trei tragediografi atenieni. Acţiunea dramatică este 
mai puţin complicată, mai statică; spectacolul este alcătuit 


dintr-o succesiune de tablouri înfăţişând diferite momente 
ale pătimirilor troiene. Apoi, spre deosebire de alte piese 
ale lui Euripides dominate de caractere accentuate, 
obsesive, instabile, nevrotice, ca Elektra, Orestes, Medeia, 
Phaidra sau Pentheus, în Troienele evoluează personaje 
normale, prinse în năvodul unor circumstanţe anormale. 
Sentimentele femeilor troiene pentru copiii lor şi pentru 
nepoti, pentru soţi şi părinţi, sunt sentimentele fireşti a 
milioane de oameni pentru familiile lor. Această 
normalitate se recunoaşte atât în reacțiile emoţionale, 
pasive, cât şi în replicile active, raționale. Autorul a ştiut 
să ţină cu măiestrie echilibrul între manifestările pur 
emoţionale şi cele raționale. 

Prologul dramei constă din discuția dintre două 
divinități, reprezentând forțele intangibile care guvernează 
viața muritorilor: cauze şi efecte naturale, impulsuri bune 
sau rele, noroc sau nenoroc. Acțiunea cuprinde patru 
episoade, aparent fără legătură între ele, fiecare fiind 
dedicat, pe rând, câte unui personaj, respectiv: Kasandrei, 
Andromachăi, Hellenei şi lui Astyanax, copilul ucis de 
greci. Cu toate acestea piesa are unitate şi în acelaşi timp 
o mare diversitate. 

Unitatea este asigurată de ton, de atmosferă, precum 
şi de rolul central, coeziv, al Hekabei, singura figură 
prezentă pe scenă de la începutul până la sfârşitul dramei. 
Apoi, toate personajele, afară de Talthybios, Menelaos şi 
Helena, sunt înlănţuite întru aceeaşi năpastă. Corul format 
din femei troiene captive are iarăşi un însemnat rol 
unificator. 

Unitatea poetică este realizată de asemenea printr-o 
reţea de imagini care circulă de-a lungul tragediei. Navele, 
zidurile, focul sunt teme recurente folosite în sens literal 
sau/ şi alegoric. Navele aheilor, aflate în afara scenei, vor 
duce captivele în sclavie; zidurile din planul depărtat, de 


pe creasta cărora este azvârlit Astyanax, sunt ultimul 
simbol al măreției Troiei; focul este distrugătorul cetăţii în 
episodul final. Dar navele fac parte din imaginile prin care 
femeile îşi exprimă teama. Focul este descris ca un agent 
sinistru care a mai nimicit o dată Troia (v. 799 şi urm.); el 
apare sub forma tăciunelui aprins, prevestitorul naşterii lui 
Paris în Alexandros şi reapare ca emblemă a Kasandrei 
când aceasta năvăleşte, răvăşită, în scenă. 

Diversitatea, în Troienele, se recunoaşte mai cu 
seamă în puternica diferenţiere a eroinelor. Fiecare mare 
scenă în care evoluează întâi Kasandra, apoi Andromacha, 
apoi Helena, împreună cu Corul şi cu Hekabe, este 
zugrăvită în contrast faţă de cea precedentă şi cea 
următoare. 

Fiecare episod conţine momente de frisonant 
spectacol, care irump în cadrul general, tânguitor, al 
piesei: Kasandra intră cu părul despletit, ţinând torţa în 
mâini, dansând şi cântând sălbatic; Andromacha şi fiul său 
Astyanax vin într-un car plin cu prăzi de război; Helena 
apare orbitor de elegant îmbrăcată, în contrast cu 
troienele care poartă straie  zdrenţuite. Kasandra, 
Andromacha şi Helena reacţionează diferit la restriştea 
comună. De asemenea, Hekabe dă răspuns diferit fiecărei 
cuvântări (rhesis) rostită pe rând de fiicele sale şi de noră. 
In confruntarea cu situaţiile inextricabile şi cu suferinţele 
acestora, Hekabe se dovedeşte a fi un caracter tare, firesc 
şi viguros trasat. Ea nu se leagănă în iluzii privitor la 
propria stare sau la viitor. Grija sa pentru Kasandra este să 
nu-şi facă rău sieşi sau altora. Pe Andromacha o sfătuieşte 
să se adapteze împrejurărilor. Când aceasta pleacă, îi 
păstrează copilul, pe Astyanax, şi tot ea, în ultimul episod, 
îl pregăteşte pentru îngropăciune şi-l boceşte. Respinge 
punct cu punct afirmaţiile din discursul, altminteri 
interesant şi excelent articulat al Hellenei. Faţă de zei se 


păstrează sceptică, atitudine izvorâtă din amarnica ei 
trăire, urmare a dezastrului Troiei. Şi în pofida unei 
încercări de sinucidere, zădărnicită de Talthybios, în 
ultimele versuri ale dramei îşi recâştigă stăpânirea de sine, 
părând hotărâtă să supravieţuiască, deşi este conştientă că 
viitorul înseamnă pentru ea sclavie şi degradare. 

Cei care au adaptat sau/ şi reprezentat Troienele în 
ultima vreme au considerat-o de cele mai multe ori piesă 
de propagandă antirăzboinică şi au folosit-o pentru a 
formula puncte de vedere politice moderne“$. Este meritul 
incontestabil al originalului că asemenea adaptări s-au 
bucurat de succes. 

Dar piesa lui Euripides, deşi, precum am arătat, are 
contingenţe cu evenimente politice şi militare 
contemporane autorului, este în primul rând una profund 
umană, dar una în care nu este vorba doar de ticăloşii şi de 
eroii dintr-o anumită epocă. Drama cuprinde, mai ales în 
părţile lirice de mare întindere şi frumusețe”, 
dimensiunile mitului şi ale religiei, care nu prezintă interes 
pentru propagandistul politic. lar punctele de vedere 
exprimate nu sunt politiceşte stereotipe, ci complexe şi 
ambivalente. Spre pildă, unele evocări ale trecutului 
Troiei, zugrăvind prosperitatea poporului, strălucirea şi 
înrudirile cu zeii ale casei regale etc., sunt puse pe loc în 
contrast cu dezastrul cetăţii din timpul desfăşurării piesei. 
De altfel, odele corale (stasima) se referă explicit sau 
aluziv la trecutul sau prezentul Troiei. Mai mult, aceste 
ode, laolaltă cu unele secvenţe melice ale eroinelor, 


46 Versiunile realizate de Sartre, Moatti, Dunlop ş.a. au mutat acţiunea 
în circumstanţele războiului din Algeria (1954-62) sau a celui din 
Vietnam (1965- 75), iar Tadashi Suzuki a plasat-o în contextul lansării 
primei bombe atomice la Hiroshima (1945). 

47 Aceasta este cea mai lirică dintre toate dramele lui Euripides. Părţile 
cînta- te de cor sau de personaje şi cele declamate cu acompaniament 
muzical numără 535 versuri din totalul de 1332. 


izbutesc, printr-o serie de imagini, să construiască poetic 
şi locul dramei cu ziduri de apărare, citadelă, porţi, case, 
temple, altare. Invazia grecilor, care a atras după sine 
jafuri şi violuri, atât simbolice, cât şi reale, este de 
asemenea sugerată prin imagini tangibile sau vizuale: 
aducerea în cetate a calului de lemn, vâlvătăile roşii ale 
focului inamic mistuind oraşul sau copiii îngroziţi atârnând 
de veşmintele mamelor. 

Aceste foarte frumoase ode, al căror suport muzical 
este pe veci pierdut, contribuie la armonia subtilă a 
întregului şi fac ca Troienele să comunice mai mult decât 
un simplu mesaj politic. A reduce drama la atât înseamnă a 
nu ţine seamă de uluitoarea ei poezie şi de înalta, umană ei 
complexitate, din care antagonismul dintre victimă şi 
agresor este numai o parte. 

ANDROMACHA 

Andromacha nu s-a ivit sub o stea generoasă. Data 
reprezentării dramei este nesigură, probabil 427 sau 426 
î.Hr. Nu se ştie ce premiu a dobândit şi cum au receptat-o 
contemporanii. Se pare că nu a mai fost pusă în scenă, nici 
imitată, în secolele următoare. Totuşi un anonim din 
vremea lui Hadrianus a inclus-o într-o antologie 
euripideică. Singura judecată antică mai explicită asupra 
ei se află într-un rezumat redactat de un filolog alexandrin, 
în care piesa este caracterizată ca «dramă de rangul al 
doilea», dar interpretarea acestei sintagme a stârnit 
controverse. Mai târziu, în epoca modernă, înţelegerea 
operei a fost grevată de critici nejustificate. 

Unii comentatori au considerat-o piesă ocazională, 
pamflet antispartan, pe temeiul a două denunţări ale 
caracterului duşmanilor Atenei: prima, severă, rostită de 
Andromacha, cealaltă, cu substrat ironic, aproape comică, 
rostită de Peleus. Dar dintre cei doi mari nemernici ai 
dramei, argianul Orestes îl întrece de departe pe spartanul 


Menelaos. Se poate vorbi cel mult de accente 
antilakoniene, sub care se disting resorturile psihologice 
care le încadrează în economia generală a dramei. 

Pe de altă parte, Andromacha a fost nu o dată 
criticată pentru lipsa de unitate. A fost subliniată existenţa 
în piesă a cel puţin trei părţi: salvarea Andromachăi, 
răpirea Hermionei şi uciderea lui Neoptolemos. Dar 
trebuie avut în vedere că autorul înţelege unitatea altfel 
decât înaintaşul său Sophokles. Acesta din urmă îşi 
construieşte dramele în jurul unui personaj. Euripides 
foloseşte modalităţi diverse: uneori în centrul interesului 
se află o întâmplare petrecută sau un şir de întâmplări, 
faţă de care sunt înregistrate reacţiile personajelor, alteori 
se află o patimă devastatoare care induce efecte felurite în 
eroi. Dar lipsa unui anumit tip de unitate nu îndreptăţeşte 
afirmaţia că drama este slabă. Altminteri, câte din creaţiile 
lui Shakespeare nu ar trebui să fie stigmatizate? 

Apoi trebuie respinsă ideea, reflex al unor 
prejudecăţi moraliste, conform căreia în Andromacha 
caracterele ar fi superficial zugrăvite sau lipsite de 
coerenţă. Nu trebuie uitat că poeţii tragici ai secolului V 
nu-şi propuneau să înfăţişeze «caractere» în sensul ce-l are 
acest cuvânt în comedia nouă, ci fiinţe umane confruntate 
cu situaţii limită. Aşadar, nu este surprinzător că autorul 
Medeii pare mai interesat de pathos decât de ethos. 

În fine, nu se justifică subaprecierea dramei lui 
Euripides în raport cu Andromague a lui Racine, părere 
exprimată de comentatorii francezi. «Racine ne-a făcut să 
fim exigenţi», afirmă unul dintre ei. Acest punct de vedere 
este irelevant şi nu ajută la înţelegerea celor două drame 
scrise la distanţă de peste două milenii de către autori cu 
mentalități, temperamente şi repere estetice atât de 
diferite. 

Faţă de cele amintite mai sus cred că-şi păstrează 


întreaga valoare afirmaţia lui Gilbert Murray“: «După 
opinia mea, Euripides necesită mai mult interpretare decât 
îndreptare.» Dar abia în ultimele decenii interpreţii au 
purces la o evaluare mai nuanţată a acestei drame. 

Tema de căpetenie în Andromacha este situaţia 
matrimonială a Hermionei şi, în sens mai larg, problema 
erosului feminin, sub aspectele sale arzătoare, într-o 
societate dominată de bărbaţi. 

Există unele asemănări între conflictul din Medeia, 
capodopera mai timpurie a lui Euripides, şi cel din 
Andromacha. În ambele piese este vorba de părăsirea sau 
neglijarea soţiei legitime de către soţ, pentru altă nevastă 
sau concubină. În ambele, femeile ultragiate, clocotind de 
gelozie, caută să-şi suprime rivalele: Medeia o şi face, dar 
Hermione este oprită de intervenţia lui Peleus. Ele scapă 
de pedeapsă, salvarea fiindu-le garantată fiecăreia de câte 
un bărbat: Medeia se refugiază la Aigeus, în Atena, 
Hermione fuge cu Orestes. Tocmai tema erotică este cea 
care asigură unitatea Andromachăi. 

A doua temă, în ordinea importanţei, este războiul. 
De aproape două decenii principalele personaje ale dramei 
au fost direct sau indirect alterate de război: toate au varii 
manifestări ale unui sindrom  post-troian. Femeile 
învingătorilor au îndurat singurătatea, frustrarea, 
deprivarea afectivă, cele ale învinşilor au fost deposedate 
de bunuri, ofensate şi înrobite. Bărbaţii au fost 
demoralizaţi, dezumanizaţi şi nu mai sunt în stare să se 
integreze într-o societate orânduită. Orestes, care fiind 
copil nu a luptat la Troia, este însăşi întruchiparea brutală 
a războiului. Cu toții au rămas irascibili, instabili, violenti, 
gata să se răzbune pentru orice vătămare. Răzbunarea 
este resortul care le determină comportamentul şi faptele. 
Din răzbunare Achilleus îl ucide pe Hektor, soţul 


48 Citată de Ph. Vellacott, ibid., p. 29. 


Andromachăi, Menelaos  incendiază Troia, Orestes 
orchestrează uciderea lui Neoptolemos, iar Hermione 
doreşte s-o omoare pe Andromacha; până şi bătrânul 
Peleus nu s-ar da înapoi să răzbune moartea nepotului său. 
Urmarea răzbunărilor în cascadă din dramă este un palat 
deşert şi bocetul unui moşneag rămas fără moştenitori. 
Acţiunea tragediei începe să decurgă odată cu primul 
vers al prologului rostit de Andromacha, refugiată ca 
suplicantă la templul zeiţei Thetis. Prinţesa troiană, ajunsă 
sclavă, este diminuată, fragilizată, nemaiavând statura 
personajului din liada ori din Troienele. Sufletul său este 
împărţit între amintirea fericirii de odinioară şi grija 
pentru viaţa fiului ei, ameninţată de «cei doi vulturi», 
Hermione şi Menelaos. Unii comentatori au insistat prea 
mult asupra fizionomiei «burgheze» a Andromachăi. De 
fapt, Euripides a vrut să înfăţişeze femeia în afara schemei 
tradiţionale, arătând cât de năprasnic pot s-o afecteze 
anumite peripeții dureroase. Viziunea sa era fără îndoială 
familiară spectatorilor; războiul se desfăşura din plin şi 
toată Hellada era plină de prizonieri, refugiaţi, străini 
căzuţi în sclavie, femei ai căror soţi se aflau departe, copii 
lipsiţi de ajutor. Andromacha este mai puţin explozivă 
decât celelalte personaje principale. Suferințele îndurate 
la Troia şi în anii lungi de sclavie au înzestrat-o cu un soi 
de înţelepciune. De aceea, în duelurile retorice, întâi cu 
Hermione şi apoi cu Menelaos, se dovedeşte superioară 
adversarilor ei, folosindu-se de argumente mai credibile. 
Mânia sa este, dacă se poate spune, mai rezonabilă. Totuşi 
aceasta se descătuşează în faimoasa invectivă contra 
Atridului şi a cetăţii sale: «Voi, oamenii cei mai urâţi din 
toată lumea, locuitori ai Spartei, sfătuitori de viclenii, regi 
ai minciunilor, uneltitori de crime, minţi răsucite şi 
dăunătoare, ce puneţi numai înşelătorii la cale, voi pe 
nedrept vă bucuraţi de soartă bună în Hellada! Există 


vreun viciu să nu-l aveţi şi voi? Unde se fac mai numeroase 
crime? Nu sunteţi lacomi de câştiguri necinstite? Nu 
sunteţi dovediţi mereu că una vă e vorba şi altul vă e 
gândul? Vă blestem să pieriţi <cu toţii>!» 

Hermione năvăleşte pur şi simplu în scenă, ca să-şi 
acuze rivala de răutăţi imaginare (vrăjitorie, planuri de 
uzurpare), s-o insulte şi s-o amenințe. Tânăra regină, 
sigură de complicitatea puternicului său părinte, este 
arogantă, nemiloasă, oarbă de mânie, aproape ieşită din 
minţi. Dar în episodul al patrulea, îngrozită de gândul că 
va fi pedepsită de soţ, arată cu totul altfel: pradă unei 
disperări frenetice, delirante, îşi rupe straiul, rosteşte 
vorbe dezlânate, repetate copilăreşte, vrea să se sinucidă. 
Euripides a fost criticat pentru modificarea radicală a 
comportamentului Hermionei. Dar aceasta este o evoluţie 
coerentă, în contextul dramei, la o tânără imatură, 
potenţial isterică. Apariţia lui Orestes reprezintă pentru ea 
mijlocul de a-şi rezolva propriul destin. Ea nu se opune să- 
şi urmeze fără remuşcări logodnicul pierdut, cu toate că 
acesta i-a dat să înţeleagă că a pus la cale asasinarea 
soţului său Neoptolemos. Hermione este nu doar 
adevăratul centru al dramei, ci şi figura cea mai vie şi mai 
iscusit plăsmuită. 

Menelaos, când intră târându-l pe copilul Molossos, 
se dezvăluie în câteva propoziţii ca un ticălos teatral, 
hotărât să săvârşească o crimă nelegiuită. Dar din 
confruntarea cu rivala fiicei lui, el se conturează ca o 
figură ştearsă: tot ce spune şi tot ce face nu trece dincolo 
de suprafaţa verbozităţii sale; singurul lucru izbitor la el 
este trufia violentă şi lăudăroasă. Se poate crede că scopul 
acţiunii lui nu este să salveze căsnicia Hermionei, ci mai 
degrabă s-o strice aruncându-şi fiica în braţele lui Orestes, 
despre al cărui complot de a-l ucide pe Neoptolemos avea 
poate cunoştinţă. Oricum, este cel puţin ciudată uşurinţa 


cu care capitulează în faţa impetuozităţii bătrânului 
Peleus, venit s-o salveze pe Andromacha şi pe fiul acesteia. 

Peleus, a cărui intrare este de mare efect, pare o 
figură aproape cuceritoare: soţ afectuos şi admirator al 
divinei lui soţii, impresionant când îşi plânge nepotul şi 
stingerea spiţei, moşneag aprig, bun orator, drept, generos 
şi milos. În ultima scenă, când nemernicii şi victimele au 
plecat, lumina tragediei se îndreaptă asupra lui, precum în 
Bakehantele asupra lui Kadmos. Atunci se iveşte ca dea ex 
machina fermecătoarea şi blinda Thetis, care îi conferă 
soţului ei lumesc nemurirea, ca o compensație pentru 
pierderile îndurate. 

Dar structura Andromachăi mai este aparte într-o 
privinţă. În toate scenele, de la prolog la epilog, interesul 
audienței şi grija fiecărui personaj se îndreaptă mereu spre 
cineva care, viu, nu este văzut niciodată: Neoptolemos. El 
poate să fie considerat adevăratul erou tragic al piesei, 
ucis mişeleşte la Delphi, al cărui cadavru este adus ca să 
fie bocit pe scenă. 

Odele corale înlesnesc o mai profundă înţelegere a 
intenţiilor autorului, dar nu au în drama aceasta, cu 
excepţia ultimului stasimon, strălucirea poetică din alte 
creaţii ale lui Euripides; ele sunt mai degrabă seci, 
discursive sau prea intelectuale. 

Pare învederat ckăndromacha, în care este explorată 
feminitatea complexă şi schimbătoare, dacă are parte de o 
viguroasă interpretare fidelă, poate să capteze atenţia 
celor mai exigenţi spectatori de astăzi. 

HELENA 

Helena lui Euripides stârneşte nedumeriri printre 
filologi, dar este fermecătoare pentru cititorii şi spectatorii 
mai puţin erudiţi. Pentru filologi rămân fără răspunsuri 
univoce unele întrebări privitoare la izvoare, la modul de 
construcţie, la eventuale legături cu istoria etc. Ei au 


numit-o pe rând dramă fantastică sau  fantezistă, 
romantică, satirică sau comică, bizară, tragedie absurdă 
sau bufa, revoluţionară, incoerentă, roman dramatic, 
compilaţie de parodii. _ 

Helena a fost jucată în 412 î.Hr. Împreună cu 
Andromeda, din care au rămas fragmente; nu se cunosc 
numele celorlalte piese ale tetralogiei. Poetul s-a inspirat 
din aventura egipteană a lui Menelaos şi a Hellenei, aşa 
cum este povestită în Odysseia şi de Herodotos în Istorii. 
După versiunea părintelui istoriei, Helena n-ar fi fost 
niciodată la Troia, căci corabia în care naviga împreună cu 
Paris spre Asia a fost aruncată de o furtună pe coasta 
Egiptului. Acolo regele Proteus l-a lipsit pe răpitor de 
preafrumoasa lui pereche şi a păstrat-o neprihănită pentru 
Menelaos, căruia după un şir de ani i-a încredinţat-o, când 
acesta, la întoarcerea de la Troia, în lungul său periplu, a 
poposit şi el în Ţara Faraonilor. 

Euripides a modificat tradiţia homerică şi cea 
hesiodică pentru a înzestra piesa cu un spor de miracol şi 
de patetism. Astfel, la Troia, în timpul războiului, a existat 
totuşi o Helenă, dar nu cea adevărată, ci un dublu (ei 
dolon) al ei, o fantomă modelată din văzduh (aither) de 
Hera. Pentru această fantomă s-au luptat grecii vreme 
îndelungă, pe când fiica Ledei se afla, pură şi 
neprimejduită, în Egipt, unde fusese dusă în zbor de 
Hermes. Apoi, când Menelaos naufragiază la gurile Nilului, 
acolo nu mai domneşte înțeleptul Proteus, ci fiul lui, 
focosul Theoklymenos, îndrăgostit de străină; ca să se 
poată căsători cu ea, monarhul vrea să-i ucidă soţul. Pe de 
altă parte, Menelaos, care a capturat la Troia odată cu 
cetatea şi fantoma Hellenei, crezând că şi-a găsit soţia, o 
descoperă în sfârşit pe cea adevărată într-o emoţionantă 
scenă de «recunoaştere». 

S-a menţionat posibilitatea ca Euripides să se fi 


inspirat şi din Palinodia lui Stesichoros, în care marele 
poet sicilian al secolului 

VII, după ce înainte o ponegrise violent pe Helena, o 
exonerează de orice vină şi îi face elogiul, jurându-se că 
doar o nălucă aidoma ei a hălăduit la Troia în anii 
războiului. Platon este, din toată antichitatea, singurul 
care se referă de trei ori la Palinodia, dar nu sunt dovezi că 
tragediograful a cunoscut-o. Unii comentatori pun la 
îndoială chiar existenţa poemului, bănuind că ar fi vorba 
de o mistificare a autorului Republicii. 

Dar unul din principalele izvoare ale piesei lui 
Euripides a fost propria sa creaţie Iphigeneia în Taurida, 
jucată în 414, după care a fost modelată în mare măsură 
Helena. lată cum rezumă H. Gregoire aceste opere 
gemene: «O femeie de viţă regală, din renumita casă a 
Atrizilor, este sechestrată, departe de pământul patriei, de 
către un rege sângeros, care junghie toţi străinii pripăşiţi 
prin tărâmul său. Suferinţa nefericitei eroine este fără 
margini când află că a pierit omul la care ţinea cel mai 
mult. Dar tocmai acela i se iveşte curând în faţă. După ce 
se recunosc unul pe altul, amândoi pregătesc evadarea. 
Dovedindu-se mai şireată decât bărbatul, femeia pune la 
cale o ieşire fără greş. Ea se preface că e plină de zel faţă 
de monarh şi, invocă obligaţia de a săvârşi anumite rituri 
funerare în largul mării; astfel izbuteşte să se îndepărteze 
de țărm într-o navă>, laolaltă cu prizonierul şi cu o escortă 
dată de însuşi regele. Pe cei doi greci îi ajută o ceată de 
compatrioți, care se pitiseră în văgăunile coastei. Oamenii 
stăpânului ţării descoperă în cele din urmă viclenia, acesta 
este înştiinţat şi porunceşte să fie urmăriţi şi prinşi fugarii. 
Dar se iveşte o divinitate care îi cere să se resemneze şi să 
se supună puterii destinului». 

Pe lângă firul dramatic similar celui din Iphigeneia, în 
Helena se întâlnesc transpuneri scurte şi ecouri verbale 
sau lirice din alte piese, de pildă din Andromacha şi din 
Hippolytos. Fiecare dramaturg uneori se repetă, nu însă 
într-o atare măsură, doar dacă nu cumva urmăreşte să se 
parodieze pe sine însuşi, ceea ce se pare că este cazul aici. 
Aceste fragmente de împrumut, în care se manifestă 
dispoziţia ludică şi ironia lui Euripides - o ironie mai 
degrabă comică decât tragică - fac să se asemene piesa cu 
o dramă satyrică. Cu privire la maniera parodierii în 
dramaturgia attică menţionez Sărbătoarea 
Thesmophorelor de Aristophanes, reprezentată la un an 
după trilogia euripideică. Această scânteietoare, îndrăcită 
comedie, foarte bine compusă, desfăşurată în întregime pe 
teren literar, în care sunt ridiculizaţi poetul liric Agathon şi 
mai ales Euripides, parodiază de-a lungul a mai multe sute 
de versuri, pe rând, Helena şi Andromeda. 

Un alt aspect surprinzător în Helena este răsturnarea 
atitudinii autorului faţă de eroina titulară. În toate celelalte 
drame care tratează războiul troian sau numai îl evocă, 
Euripides aparent critică prinţesa lakoniană, atribuindu-i, 
prin glasul personajelor, felurite defecte şi vicii: 
superficialitate, frivolitate, egoism, senzualitate, 
nestatornicie etc. Interesant este că vorbele cele mai grele 
despre Helena se proferează în piesele în care aceasta nu 
figurează printre personaje  (Andromacha, Hekabe, 
Elektra, iphigeneia la Aulis). În piesele în care semizeița 
păşeşte pe scenă, poetul, ca orice grec care venerează 
frumosul, chiar dacă o condamnă, o face mult mai nuanţat. 
În Troienele ea impresionează prin eleganţă, stăpânire de 
sine, inteligenţă, măiestrie retorică, în Orestes este 
atrăgătoare, soră afectuoasă, mamă grijulie. Barem în 
Helena, lipsită de orice cusur, întruchipează femeia 
paradigmatică: pioasă, plină de graţie, sensibilă, inventivă, 


castă. 

Aceeaşi schimbare de optică se constată şi în ceea 
ce-l priveşte pe Menelaos. Înainte, Euripides nu l-a răsfăţat 
niciodată pe Atrid, ci l-a înfăţişat laş, brutal, irascibil, 
viclean, fanfaron, sub papucul nevestei, cu minte îngustă. 
În Helena, dimpotrivă, acesta devine emoţionant ca 
naufragiat zdrenţos, luptând pentru supravieţuire, lipsit de 
grosolănie, tandru cu soţia regăsită, însufleţit de curaj 
eroic în finalul acţiunii. 

Cum se explică această înnoire a spuselor poetului? 
Era expresia unor convingeri sincere? A vrut să compună 
şi el o palinodie ori să lakonizeze, adică să-şi exprime 
aderenţa la valorile spartane? Nicidecum, fiindcă în 
dramele scrise în anii următori (Orestes şi Iphigeneia la 
Aulis) dă iarăşi glas vechilor păreri. Tot astfel este greu să 
se împărtăşească ideea că zugrăvirea ilustrului cuplu 
spartan în culori trandafirii ar avea substrat ironic. 
Singura explicaţie acceptabilă este că Helena conţine un 
mesaj pacifist. Scrisă după două decenii de război cumplit, 
imediat după dezastrul armatelor ateniene în Sicilia, piesa 
pare să fie o invitaţie la reconciliere, care trebuie să 
înceapă cu o nouă înţelegere a inamicului. Euripides o face 
primul, renunțând să-i mai demonizeze pe Helena şi pe 
Menelaos - simboluri ale Spartei - şi înfăţişându-i într-o 
lumină favorabilă. 

Dar în această piesă neclasificabilă, pe lângă 
manierism subtil şi parodie, există şi momente grave. Aşa 
este, spre pildă, procesiunea şi ritualul de purificare a 
aerului conduse de preoteasa egipteană Theonoe: ea 
formulează limpede ideea nemuririi spiritului, care în 
lumea de dincolo are parte de pedeapsă sau de răsplată pe 
măsura faptelor săvârşite în timpul vieţii. Erudiţii au 
recunoscut aici o influenţă a doctrinei orphice sau 
pythagorice, de asemenea faptul că Theonoe foloseşte 


termenii filosofici lui Anaxagoras când susține 
supraviețuirea principiului intelectual (nous) şi a 
conştiinţei (gnome). (Am comentat sumar acest aspect şi în 
nota 442.) 

Grave sunt de asemenea cântecele Corului şi ale 
Hellenei, pline de fervoare mistică, de exaltare poetică, de 
imagini memorabile şi de culoare, unele dintre cele mai 
desăvârşite din moştenirea lirică a lui Euripides. 
Excepţională este - chiar dacă pare să nu-şi găsească loc 
în contextul dramei - splendida odă închinată zeiţei 
Demeter, Marea Mumă, a cărei durere profundă, cauzată 
de pierderea fiicei sale, s-a topit la auzul răpăielilor 
tamburinei: «deodată Muma porni să râdă, / fermecată de 
muzica gălăgioasă, / şi puse mâna / pe flautul său cu 
accente adânci.» 

Un astfel de farmec, parcă de natură muzicală, se 
revarsă în cititor sau inspectator şi din Helena, această 
piesă extraordinară. 

ORESTES 

Euripides, mai ales în ultimii ani ai vieţii, a scris 
câteva piese în care personajele şi nucleul acţiunii erau 
tradiţionale, dar intriga era pe de-a întregul ficţiune 
proprie. Iphigeneia în Taurida, lon, Helena şi Orestes 
aparţin acestui tip. Ele sunt numite adesea melodrame, un 
termen care se referă la opere dominate de mari 
frământări şi oscilaţii emoţionale, exprimate uneori prin 
cântec. In ele se desfăşoară scenarii romantice, presărate 
cu primejdii creatoare de suspense, care se încheie cu 
bine, fără morţi tragice. 

Orestes este cea mai strălucită piesă din acest grup: 
bine articulată, plină de efecte teatrale noi şi având un 
deznodământ spectaculos. Ea reprezintă o culme a creaţiei 
lui Euripides. După moartea poetului a fost cea mai 
populară din toate dramele attice. Autorii de comedii au 


parodiat-o şi au făcut aluzii la ea. A continuat să fie jucată 
în perioada alexandrină şi să fie citită în perioada romană. 
Orestes, Hekabe şi  Fenicienele, aşa-numita triadă 
byzantină, au fost studiate şi copiate în numeroase 
exemplare la Constantinopol, până în preajma ocupării 
oraşului de către turci. 

Izvoarele şi modelele literare ale dramei sunt 
cunoscute: poemele homerice şi cele ciclice, poezia lirică 
(îndeosebi Oresteia şi Palinodia lui Stesichoros), proza 
unor autografi şi, mai presus de toate, tragediile 
preexistente. Este aproape sigur că Euripides a avut în 
minte  Purtătoarele de prinoase şi  FEumenidele de 
Aischylos, Elektra şi Philoktetes de Sophokles, precum şi 
propriile sale creaţii: Elektra, Herakles, Iphigeneia în 
Taurida şi Helena. 

Subiectul dramei este o tratare neconformistă a 
consecinţelor uciderii Klytaimnestrei de către Orestes. 
Eroul titular este, ca şi în versiunile anterioare, torturat de 
Erinyile mamei sale, care îi pun în pericol sănătatea 
mintală şi fizică. Dar în loc de a fi plecat pe loc în exil, ca 
de obicei, el a rămas în Argos, pe un pat de suferinţă, sub 
îngrijirea Elektrei. Noutatea constă în faptul că, aici, 
cetatea a reacţionat cu repulsie la matricid. Drept urmare, 
Orestes şi sora lui au fost scoşi în afara legii şi riscă să fie 
condamnaţi la moarte. Dar adunarea argeilor, care trebuie 
să decidă soarta ucigaşului, nu este un tribunal înţelept ca 
Areopagul din Fumenidele, ci o gloată instabilă, care se 
lasă manipulată de oratori fără scrupule. La sfârşitul 
dezbaterii fraţii sunt condamnaţi, dar nu fiindcă Euripides 
crede că îşi merită pedeapsa, ci pentru că doreşte să 
creeze o situaţie disperată din care copiii lui Agamemnon 
să caute ieşire, altfel spus, spre folosul tensiunii 
dramatice. Mijloacele la care recurg aceştia, tentativa de 
asasinare a Hellenei şi luarea Hermionei ostatică, sunt 


invenţii ale dramaturgului. 

Desigur, Orestes conţine şi elemente tradiţionale, dar 
acestea au fost modificate sau adaptate ca să servească 
unui scenariu original. Aşa s-a întâmplat cu sosirea mult 
întârziată a lui Menelaos de la Troia chiar după uciderea 
lui Aigisthos şi a Klytaimnestrei, cu apoteoza Hellenei sau 
cu celelalte personaje tradiţionale ale dramei: Hermione, 
Tyndareos, Pylades. 

Nu o dată a fost exprimată opinia că în piesă, de la 
un capăt la altul, este descris voalat sau alegoric declinul 
Atenei, pierderea măreției sale de odinioară şi 
neîncrederea oamenilor în viitor. Din această perspectivă, 
Orestes, bolnav şi vinovat de matricid, ar fi simbolul unei 
generaţii care a ruinat, în timpul luptelor interminabile cu 
spartanii, ţara care le-a dat naştere. Dar o atare 
interpretare mi se pare mult prea istoricistă. Nu încape 
îndoială că Euripides a fost un pacifist, că piesa conţine 
câteva trimiteri la momente istorice contemporane cu 
autorul, pe care le-am semnalat în note, şi că unele 
caractere au fost deteriorate sau marcate de întâmplări 
consecutive războiului troian. Dar este vorba de întâmplări 
care au afectat familia Pelopizilor, în principal pe Orestes, 
acest Hamlet grec, şi numai în subsidiar cetatea. 

O altă opinie discutabilă, datând încă din antichitate, 
este aceea că în Orestes aproape toate personajele sunt 
moralmente negative. Aşa să fie? Le-a judecat Euripides 
chiar atât de aspru, urmărind cumva să zugrăvească o 
galerie de ticăloşi? 

Orestes şi Elektra, în primele două treimi ale dramei, 
afară de unele asperităţi verbale, nu săvârşesc nimic 
reprobabil. E drept că el şi-a omorât mai înainte mama, iar 
sora lui l-a ajutat, dar acesta este un dat tradiţional, 
definitoriu pentru cei doi, după cum afirmă West5, nu o 

scorneală a poetului. De altfel, ei nu au făcut decât să 
împlinească ordinele zeului Apollon, iar Orestes este ros de 
remuşcări şi se îndoieşte că ar fi trebuit să comită 
matricidul. O altă trăsătură pozitivă a fratelui şi a surorii 
este calda lor afecţiune şi loialitate reciprocă. De acelaşi 
tip sunt şi relaţiile de neprecupeţit devotament dintre 
Orestes şi Pylades. Faţă de bunicul său Tyndareos eroul 
are sentimente de ruşine. Vădeşte dârzenie şi curaj când 
merge în adunarea argeilor să-şi pledeze cauza, iar când 
revine în scenă cu sentinţa de condamnare la moarte, se 
poartă bărbăteşte. Apoi, în ultima treime a dramei, 
comportamentul i se deteriorează brusc, pierzând ultimele 
vestigii de ordin moral, evoluţie tipică în unele psihopatii. 
El îşi însuşeşte fără ezitare propunerile nelegiuite ale lui 
Pylades şi ale Elektrei, astfel încât toţi trei sunt gata să 
recurgă la crimă, luare de ostatec şi incendiere, întocmai 
ca nişte terorişti moderni. Doar că scopul urmărit prin 
acţiunile lor nu era răspândirea terorii, ci salvarea 
propriilor vieţi. Şi aceasta era considerată de greci o 
întreprindere firească. Dovadă atitudinea Corului, care îi 
sprijină fără rezerve pe copiii lui Agamemnon. 

Menelaos este şi el o figură complexă, poleită cu ceva 
farmec. La intrarea lui în scenă, Corifeul îl salută ca pe fiul 
unei case glorioase. În timp ce Orestes, Elektra, Pylades şi 
Tyndareos devin agresivi sub stresul fricii şi al mâniei, 
Menelaos îşi păstrează cumpătul. El nu are într-adevăr 
temperament eroic. Fiind solicitat să-şi salveze nepoţii, 
cântăreşte cu grijă datele situaţiei lor încurcate. Apare mai 
degrabă ca un om rezonabil, care încearcă să-şi folosească 
inteligenţa în momentele când ceilalţi se află sub imperiul 
emoţiilor. Iar atitudinea lui prudentă este socotită laşitate 
de către cei care aşteptau de la el loialitate oarbă. 

Tyndareos, mai vârstnic cu o generaţie decât 

Menelaos, întruchipează devotamentul faţă de codul 
îndatoririlor civice. Crima, afirmă el, trebuie pedepsită 
conform datinii prin exil, nu după poruncile talionului. El 
deplânge nebunia unui lanţ nesfârşit de răzbunări şi aşază 
legea deasupra violenţei. Însă acest bătrân principial este 
dominat de patimă în acţiunile şi reacţiunile sale, iar la 
mânie se schimbă într-un neînduplecat potrivnic. Mânia, 
nu principiile, îl mână să se amestece în dezbaterea din 
adunarea argeilor şi să obţină condamnarea la moarte prin 
lapidare a nepoților săi. 

Dar care este caracterul Hellenei? Cu toate că 
susţine doar în prolog un rol de câteva zeci de versuri, în 
restul dramei zăbovind în palat, numele său este pomenit 
iară şi iară pe scenă; în jurul ei se desfăşoară acţiunea 
palpitantă povestită de sclavul phrygian într-o lungă şi fără 
pereche secvenţă narativă. A devenit loc comun afirmaţia 
că, în scurta-i apariţie, se dovedeşte a fi superficială, rece, 
egoistă, coruptă. Aceasta înseamnă a privi prin ochii lui 
Orestes şi ai Elektrei, pentru care ea este responsabilă de 
propria lor nenorocire şi de pierderea în război a 
nenumărate vieţi. Dar felul în care vorbeşte Helena este 
rezervat, ceremonios, plin de graţie. Când Elektra o 
apostrofează, ea îi răspunde cu blândeţe. Poetul a ţinut s-o 
înfăţişeze ca pe o persoană demnă, tandră, conciliatoare; 
şi chiar dacă îi atribuie mărunte slăbiciuni feminine, nu 
putea să picteze un portret întunecat cuiva care la sfârşitul 
dramei are parte de apoteoză. 

Phrygianul, unul din cele mai strălucite personaje 
create de Euripides, este comic, exotic, extravagant, un 
rapsod înnăscut; limbajul lui licăre de ciudăţenii şi de 
absurdităţi; dar dacă în a doua jumătate a relatării lui nu 
ne stârneşte plânsul, înseamnă că actorul este prost, 
comentează pe bună dreptate  Vellacott?!. Prin el 

spectatorii văd şi aud ceea ce se petrece înăuntrul 
palatului. 

Euripides a compus Orestes cu forţă pasionată, în 
atmosfera Atenei  viciată de evenimentele politice 
următoare scurtei guvernări oligarhice din 411. Atunci, 
după restaurarea puterii populare, şi-au ridicat din nou 
capul demagogi de teapa lui Kleophon şi s-a stârnit o 
campanie de învinuiri a celor «compromişi». Sumedenie de 
cetăţeni au fost judecaţi şi amendaţi, privaţi de drepturi 
civice,  surghiuniţi sau condamnaţi la moarte. Cum 
vânătoarea de vrăjitoare a ţinut multă vreme, nemernicii 
au profitat să se îmbogăţească prin şantaje sau să se 
căpătuiască prin denunţuri mârşave. Este sigur că poetul, 
când arată în finalul piesei tineri aristocrați asediați şi 
ameninţaţi cu moartea de o mulţime isterizată, a avut în 
minte acea perioadă sinistră a democraţiei ateniene. 

Drama a fost reprezentată în 408 î.Hr. Curând după 
aceea, Euripides, fără îndoială afectat de dezastrul politic, 
moral şi militar al patriei, a părăsit Atena pentru 
Macedonia, acceptând invitaţia şi protecţia regelui 
Archelaos. Acolo, în 406 şi-a găsit sfârşitul şi odată cu el s- 
a încheiat secolul de aur al tragediei attice. 

HERAKLIZII 

După dispariţia lui Herakles prin ardere pe rug, 
oprită, şi după înălţarea lui la cer, regele mykenian 
Eurystheus, la cheremul căruia s-a aflat toată viaţa marele 
erou, şi-a transferat duşmănia asupra copiilor acestuia, 
Heraklizii. Trimiţându-şi crainicul să-i prindă, acesta a 
urmărit orfanii fugari din cetate în cetate. Ocrotitorii 
copiilor erau Iolaos, fostul scutier şi conducător de car al 
lui Herakles, şi bunica lor, Alkmene. Ultimul loc în care şi- 
au căutat adăpost a fost oraşul Marathon, peste care 
domnea regele atenian Demophon. El şi fratele său 
Akamas erau fiii lui Theseus, prietenul fidel de odinioară al 


lui Herakles. 

Acţiunea tragediei Heraklizii începe în momentul 
acesta: Iolaos şi băieţii eroului sunt îngrămădiţi ca 
suplicanţi la altarul lui Zeus din Marathon, iar Alkmene şi 
fetele se află refugiate în templu. Soseşte crainicul 
Kopreus, care încearcă să smulgă copiii de la altar şi să-i 
ducă în Argos, dar este împiedicat de Demophon, în pofida 
amenințării cu război a solului agresiv. Curând cade vestea 
că Eurystheus, în fruntea unei armate, înaintează contra 
Atenei şi că aceasta va birui doar dacă o fecioară de stirpe 
nobilă este jertfită zeilor. Makaria, una din fiicele lui 
Herakles, spre a-şi salva fraţii şi gazdele ateniene se oferă 
să moară, aidoma Polyxenei în Hekabe. Apoi bătrânul 
Iolaos, plin dintr-odată de ardoare tinerească, într-o scenă 
cu trăsături de farsă, convinge un servitor să-l conducă şi 
pe el la luptă. Învinge, cum era de aşteptat, armata Atenei. 
Iolaos, întinerit printr-o minune divină, se bate vitejeşte, îl 
capturează pe Eurystheus şi-l trimite legat Alkmenei. 
Aceasta vrea să-l ucidă pe loc, dar este obligată de o lege 
ateniană să amâne omorul. Ca urmare a înfrângerii lui 
Eurystheus, transfugii vor fi liberi să plece în Argos, patria 
lor. (întoarcerea  Heraklizilor în Peloponnesos este 
proiecția mitologică a năvălirii triburilor doriene, prin care 
a luat sfârşit cultura mykeniană.) 

În Heraklizii, pornind de la tradiţii de origine 
thebană, peloponnesiacă şi ateniană, Euripides reia un 
subiect tratat de Aischylos într-o piesă cu acelaşi nume, 
despre care nu se ştie nimic, nesupravieţuind din ea decât 
fragmente. 

Din păcate şi din piesa lui Euripides lipsesc părţi 
întinse, probabil un întreg episod, iar a doua ei jumătate 
nu se leagă decât parţial de prima. De aceea unele 
întrebări privitoare la scenariu nu-şi găsesc răspuns. Era 
povestită jertfirea Makariei sau poate fecioara nici n-a fost 


ucisă? Reveneau după luptă Demophon sau Iolaos pe 
scenă? Avea cumva un rol şi fiul lui Herakles, Hyllos, a 
cărui participare la încleştarea armată a fost hotărâtoare? 
Se isca şi cuvânta în final Herakles ex machina, aşa cum 
presupune Vellacott52? 

Oricum, este limpede că tema dramei este războiul şi 
că mesajul ei privea poporul Atenei, aflat de câţiva ani în 
conflict cu Sparta. Autorul insistă asupra a două norme de 
conduită militară cu valoare morală: obligaţia unei cetăţi 
de a-i primi, de a-i ocroti, la nevoie de a-i apăra cu orice 
preţ, pe refugiații proveniţi din altă cetate, dreptul la azil 
fiind sacru; interzicerea prin lege a executării prizonierilor 
de război. Dar mai sunt atinse şi alte aspecte ale activităţii 
marţiale: importanţa sacrificiului personal, inoportunitatea 
executării fără discernământ a spuselor oraculare, lipsa de 
îndreptăţire şi de relevanţă a răzbunării ca motiv al 
acţiunilor umane etc. Unele din aspecte dramaturgul le-a 
tratat strălucit câţiva ani mai târziu în Rugătoarele, o 
tragedie cu subiect asemănător. 

Până de curând majoritatea comentatorilor au 
considerat Heraklizii un elogiu al Atenei, adică o piesă de 
propagandă. Mai mult decât să aducă laude patriei sale, 
«filosoful scenei» pare să le propună atenienilor modelul 
unei cetăţi ideale: Atena cea ilustră (Athenai kleinai) a 
eroilor dintr-un îndepărtat trecut mitic sau barem a 
luptătorilor care au rezistat armatei persane la Marathon, 
această localitate fiind nu întâmplător locul dramei. 

Euripides era fără îndoială patriot, dorind arzător ca 
Atena, şubrezită de război şi de ciumă, să-şi regăsească 
idealurile cele mai frumoase şi să ofere întregii Hellade o 
pildă de comportament responsabil. Totodată el spera ca 
oraşul său natal să câştige războiul cu Sparta sau cel puţin 
să încheie o pace echitabilă. Dar în Heraklizii, ca şi în 

celelalte piese din acest volum, se oglindesc unele realităţi 
ateniene alterate de război. Drama începe cu un rege 
(Demophon) care acceptă o provocare primejdioasă, cu o 
fecioară (Makaria) care se jertfeşte eroic, pe fondul 
tradiţiei marathoniene (reprezentată de lor). Apoi, odată 
cu înaintarea acţiunii, accentul se mută de la 
comandamentele morale asupra proiectelor de vendetta, 
regele, depărtându-se de principii, devine şovăielnic, iar 
tradiţia de la Marathon se clatină sub vântul răzbunării. 
Aşadar, poetul, folosindu-se de procedeul ironiei tragice, îşi 
pune în gardă concetăţenii, ameninţaţi să-şi piardă sufletul 
într-un război absurd, de lungă durată, şi le dă o lecţie de 
cumpătare. 

Din aceeaşi perspectivă, Garzya, într-o analiză 
subtilă, este de părere că segmentele acţiunii, lipsite de 
unitate riguroasă, se ţin laolaltă printr-o interpretare 
constantă a vieţii sub semnul opoziţiei dintre hybris 
(nemăsură) şi sophrosyne (cumpătare). Astfel, Eurystheus, 
împins de propria lui putere politică şi militară, se poartă 
nelegiuit şi violent cu suplicanţii lipsiţi de apărare; la fel în 
exodos, când raportul de forţe s-a răsturnat, Alkmene, 
sigură de ea însăşi, se năpusteşte asupra duşmanului său 
făcut prizonier. «În această recurgere pendulară la putere, 
generatoare de hybris - cu avertizarea tacită de-a o evita - 
drama îşi află semnificaţia şi centrul. Drumul este acelaşi, 
dar Eurystheus şi Alkmene îl parcurg în direcţii contrare: 
de la rău spre bine <primul>, de la bine la rău ea douax»* 

Personajele dramei sunt în general mediocru 
conturate. Cel mai elaborat caracter teatral, aşa cum 
apare din textul conservat, este Demophon. La început se 
înfăţişează în buna tradiţie a regilor legendari atenieni: 
ocrotitor generos al dezmoşteniţilor sorții, se hotărăşte să 

se înfrunte cu Argosul pe câmpul de bătaie şi merge să-şi 
mobilizeze armata. Dar după ce consultă «cântătorii de 
oracole» cu privire la unele misterioase preziceri arhaice şi 
aceştia cer să fie săvârşit un sacrificiu uman înaintea 
luptei, devine anxios, temător de gloată, şovăie, rosteşte 
fraze lipsite de nerv, reci, oficiale, lăsând impresia penibilă 
că ar da mai degrabă înapoi. Bătrânul Iolaos pare să 
înţeleagă aceasta, la fel şi Makaria. Este ruşinos modul în 
care îi lasă pe transfugi să rezolve singuri impasul 
sacrificiului. De altfel, acestora le revine în mare măsură 
meritul propriei salvări, datorată jertfei voluntare a 
Makariei, isprăvii lui Iolaos întinerit şi sosirii în ultimul 
moment a unui puternic contingent de trupe, condus de 
Hyllos, cel mai mare dintre Heraklizi. Vestitorul, când 
relatează jubilant bătălia, nu-i rosteşte nici barem numele 
lui Demophon, un rege debil, cu posibilităţi de simţire şi 
făptuire limitate, o figură palidă faţă de cea a tatălui său 
Theseus din Rugătoarele. 

Iolaos, erou în declin, este tipul omului de rând, 
vorbăreţ, capabil uneori de gesturi mari, înzestrat cu 
dârzenie simplă,  nearogantă. Rolul său este să 
reamintească gloria de odinioară a lui Herakles şi, în 
general, a epocii eroice. Dintre şirul de bătrâni pe care 
Euripides îi aduce pe scenă, Iolaos este poate cel mai 
ataşant. Makaria, inocentă, nobilă, lucidă, desluşeşte 
substratul atitudinii lui Demophon, căci în exil copiii se 
maturizează repede, şi prin sacrificiul său dovedeşte că 
spiritul eroic încă nu s-a stins cu totul. Alkmene, care la 
prima intrare are mai degrabă ceva comic, părând că ar fi 
tare de ureche, devine ulterior cumplită, stăpânită doar de 
pofta răzbunării, însetată de sânge. Eurystheus, care 
păşeşte pe scenă numai în finalul piesei, parcă purificat de 
înfrângere, este blând, resemnat, vrednic de milă; el vine, 
asupritor asuprit, să nege că vina lui justifică pedeapsa 


supremă. Corul Bătrânilor reprezintă Atena aşa cum a fost 
în vechime şi cum încă ar mai trebui să fie: apărătoarea 
codului grecesc al moderaţiei; primele sale cântece sună 
cam prozaic, sentenţios, dar ultimele două ode sunt la 
înălţimea poeziei lui Euripides şi conferă o dimensiune 
lirică dramei. 

Heraklizii a fost reprezentată în 427 î.Hr., la trei ani 
de la masacrarea de către spartani a două sute de 
prizonieri la Plataia, fără ca atenienii, aliaţi tradiţionali ai 
acestei cetăţi, să fi încercat să-i salveze. Nepăsarea sau 
răspunsul inadecvat la crimele de război sunt metehne 
ruşinoase ale conducătorilor şi oamenilor politici din toate 
timpurile. Euripides, în veacul său, nu a încetat să le 
denunte. 

RHESOS 

PERSOANELE 

(în ordinea intrării în scenă) 

CORUL străjilor troiene. 

HEKTOR, comandantul trupelor troiene şi aliate. 

AINEIAS, erou troian. 

DOLON, războinic şi spion troian. 

UN VESTITOR. 

RHESOS, regele tracilor. 

ODYSSEUS, erou hellen. 

DIOMEDES, erou hellen. 

ATHENA, ocrotitoarea elenilor. 

PARIS, fratele lui Hektor. 

VIZITIUL lui Rhesos. 

O MUZĂ, mama lui Rhesos. 

Drama se desfăşoară în tabăra troienilor, care s-au 
aşezat în câmpia de sub zidul cetăţii. E noapte. Dinspre 
tabăra elenilor şi lagărul flotei lor se văd lumini de focuri. 
Hektor doarme în cortul său de comandant pe un pat 
aşternut cu frunze. Intră Corul, alcătuit din războinici 


troieni care tocmai făceau de strajă. 

Corifeul 

Să meargă spre patul lui Hektor vreunul din voi, 
scutierilor fără de somn ce-i purtaţi basileului armele, şi 
care aţi fost rânduiţi, în straja a patral, să vegheaţi peste 
toată armata. 

Te sprijină, Hektor, în cot şi ridică-ţi capul, deschide- 
ţi ochii <cumpliţi> precum ai Gorgonei2, părăseşte 
culcuşul de frunze întins pe pământ! Ascultă o ştire de 
seamă. 

HEKTOR (ridicându-se, apoi coborând din pat) Hei! 
Cine-i acolo? E vocea vreunui prieten? 

Stai! Cine eşti? Care-i parola? Rosteşte-o tare! Oare 
cine se-apropie noaptea de patul meu? Vorbeşte odată! 

Corifeul 

Suntem străjile oştii. 

Hektor 

De ce s-a stârnit gălăgie? 

Corifeul 

Să fii liniştit. 

Hektor 

Dar eu sunt liniştit. 

Am fost atacați, în beznă, pe neaşteptate? 

Corifeul 

Nu încă. 

Hektor 

De ce-aţi întrerupt veghea voastră şi-aţi iscat 
tulburare-n armată? 

Ce ţineţi să-mi spuneţi în toiul nopţii? 

Nu ştiţi că, în preajma oştirii argeilor, noi noaptea 
dormim lângă toate armele noastre? 

Corul 

Strofă înarmează-te, Hektor, aleargă la corturi, aliaţii 
trezeşte-i, zoreşte-i să pună mâna pe lance. 


Vesteşte-ţi prietenii să se unească şi ei cu războinicii 
tăi. Înhămaţi-vă caii. 

Cine va merge la fiul lui Panthoosă, ori la fiul 
Europei4, căpetenia cetelor de Iykieni5? 

Unde sunt preoţii care scrutează măruntaiele 
jerifelor6? 

Unde-s mai-marii celor cu arme uşoare??? 

Arcaşi phrygieni8, legaţi-vă iute coarda la arcul 
vostru de corn9. 

Hektor îmi vestiți noutăţi ce-nfioară auzul, şi vreţi 
totodată să-mi daţi curaj. 

Dar nu e nimic desluşit într-aceasta. 

Ori Pan v-a lovit cu biciul, urmaşul lui Kronos10, şi vă 
zguduie groaza. 

[încât, părăsindu-vă locul de veghe, iscaţi tulburare-n 
armată]? 

Ce ştire-mi aduceţi? Voi mult aţi vorbit, dar în 
spusele voastre nimic nu e limpede. 

Corul 

Antistrofă 

Hektor, în tabăra oştii elenilor focuri au ars toată 
noaptea; cerul şi navele lor sunt iluminate de torţe. 

Toţi luptătorii cu larmă s-au dus noaptea spre cortul 
lui Agamemnon, ca să primească, desigur, poruncă nouă. 

Nicicând n-a domnit asemenea frică în sânul oştirii 
marine11, îngrijoraţi pentru ce s-ar putea să urmeze, noi 
am venit să-ţi vestim întâmplările, ca, mai târziu, nu cumva 
să ne afli vreo vină. 

Hektor 

Voi aţi venit la timp; însă de ce vă temeti? 

Duşmanii vor, trăgând la vâsle, să părăsească Troia 
noaptea, s-o ia la fugă, dispărând chiar de sub ochii noştri. 
Mă bucură aprinderea semnalelor nocturne. 

De ce mi-ai smuls, Apollon, biruinţa, precum ai 


smulge prada unui leu, mai înainte să fi azvârlit în mare, să 
fi zdrobit cu lancea mea întreaga oaste argiană12? Căci, 
dacă nu m-ar fi împiedicat apusul soarelui strălucitor, eu 
lancea norocoasă n-aş mai fi oprit-o fără să dau foc la nave, 
fără să trec prin corturile-aheilor şi să-i ucid cu braţul meu 
acoperit de sânge. 

Eu chiar şi pe-ntuneric eram pregătit să lupt, cât 
timp mă sprijineau norocul şi un zeul3. Dar, în 
deşteptăciunea lor, prezicătorii, având ştiinţa rânduielilor 
divine, m-au îndemnat s-aştept lumina zilei, şi-apoi să nu 
mai las niciun argeu pe continent14. Ei nu aşteaptă clipa 
hotărâtă de prezicătorii mei; fugarul pe-ntuneric e viteaz 
nevoie mare. 

Hai, cât mai grabnic, trebuie să poruncim oştirii să se 
scuture de somn şi să apuce armele în mâini. Acelora 
dintre duşmani care sunt gata să se caţere în nave, 
străpungeţi-le spatele, ca să împroaşte scările cu sânge! 
Iar ceilalţi, prinşi, legaţi în lanţuri, să se deprindă a lucra 
din greu ogorul Troiei! 

Corifeul 

Tu, Hektor, te grăbeşti, fără să fi aflat ce se petrece. 
Nu este limpede dacă argeii fug într-adevăr. 

Hektor 

Cu ce alt gând ar fi aprins atâtea focuri? 

Corifeul 

Eu n-am habar, însă purtarea lor îmi dă de bănuit. 

Hektor 

Să ştii că toate te vor înfrica, dacă te temi de asta. 

Corifeul 

Aheii, până astăzi, n-au aprins nicicând atâtea focuri. 

Hektor 

Ei, până astăzi, n-au fost biruiţi nicicând atât de 
ruşinos. Corifeul 

Noi ţie-ţi datorăm izbânda; acum dă ordin s-o 


desăvârşim. Hektor 

Da; cu duşmanii-n faţă, doar o vorbă are preţ: «la 
arme!» 

Corifeul 

Dar iată-l pe Aineias sosind cu pasul mare, el vine să 
le-aducă prietenilor săi o veste însemnată. (Intră Aineias.) 

Aineias 15 

Care-i temeiul, Hektor, că străjile de noapte, trecând 
prin tabără, s-au adunat la cortul tău, înspăimântate? De 
ce-au tipat în toiul nopţii şi-au trezit oştirea? 

Hektor 

Ia-ți armele, îmbracă-te, Aineias, cu armură! 

Aineias 

Ce se petrece? Ai primit înştiinţare că duşmanii, 
ocrotiţi de beznă, au dat năvală fără veste? 

Hektor 

Ei suie în corăbii, se pregătesc de fugă. 

Aineias 

Dar poţi să-mi dai dovadă hotărâtă despre asta? 

Hektor 

Argeii au aprins făclii, să ardă toată noaptea. Nu cred 
că vor mai aştepta până în zori, ci, pentru c-au iscat aceste 
focuri, vor părăsi pământul Troiei, suiţi în nave bine 
întocmite, şi vor goni spre casă. 

Aineias 

Şi tu ce vrei să făptuieşti într-asta? De ce te-ai 
înarmat? Hektor 

Când îşi vor face vânt pe vase, ca să fugă, am să-i 
opresc cu lancea pe duşmani, şi am să cad asupra lor cu 
toată greutatea mea. Ar fi ruşine pentru Ilion, şi chiar mai 
mult decât ruşine, ar fi nenorocire, când zeul ne oferă 
duşmanii fără luptă, noi să-i lăsăm să fugă, după ce-am 
îndurat din partea lor atâtea rele. 

Aineias 


De ce nu eşti un sfetnic tot aşa de bun, pe cât eşti de 
viteaz în fapte? Dar niciun muritor nu are toate însuşirile 
de la natură; primeşte fiecare câte-un dar deosebit. Tu eşti 
făcut să lupţi, iar alţii să dea sfaturi înțelepte. 

Ai auzit vorbindu-se c-au fost aprinse focuri, şi tu te 
înfierbânţi, crezi că aheii fug, şi vrei să duci armata 
împotriva lor, să treacă noaptea peste şanţuri de-apărare. 

Dar dacă, după ce vei fi săltat peste tranşeele adânci, 
îi afli pe duşmani, nu gata de-a fugi din ţara noastră, ci 
hotărâți să se împotrivească, şi dacă te vor birui, tu cum 
vei mai răzbi să intri în cetate? Cum va răzbate dincoace 
de palisade oastea în risipă? Cum vor conduce vizitiii 
carele pe poduri fără a sfarma butucii roţilor? 

În schimb, de vei învinge, va intra în luptă şi feciorul 
lui Peleus16. El nu va-ngădui să dai corăbiilor foc, nici să-i 
măcelăreşti prea lesne, cum ai crede, pe ahei, căci omul e 
nestăvilit şi zdravăn ca un turn. 

Armata haide s-o lăsăm să doarmă liniştită lângă 
scuturi, să se refacă după oboseala bătăliei. Mai nimerit 
îmi pare să trimitem un bărbat, cu voia lui, să iscodească 
tabăra duşmană. Dacă argeii tocmai stau să fugă, să ne- 
avântăm şi să cădem asupra lor. Dacă aceste focuri le-au 
aprins în tabără, doar ca să ne atragă într-o cursă, vom şti 
de la spionul nostru ce uneltesc duşmanii, şi-atunci vom 
tine sfat. 

Aceasta-mi este judecata, Hektor. 

Corul 

Strofă 

La fel ne gândim şi noi. 

Urmează-i părerea, leapădă-ţi gândul. 

Cutezanţa prea mare la o căpetenie nu e pe placul 
nostru. 

Ce-ar fi mai prielnic decât să trimiţi la corăbii un 
cercetaş iscusit, care să afle de ce luminează aceste focuri 


aproape de prorele navelor? 

Hektor 

Mă dau bătut, dacă vă place tuturor această cale. 

Aineias, du-te, linişteşte aliaţii. Armata s-ar putea să 
fie tulburată de vestea întrunirilor din toiul nopţii. Eu, în 
ce mă priveşte, voi trimite la duşmani un spion. 

De vom afla că uneltesc vreo viclenie, nimic nu-ţi vom 
ascunde, iar când vom ţine sfat vei fi de faţă. Insă, de fac 
anume pregătiri, cu gând să fugă, ia seama, să auzi 
chemarea-naltă a trompetei. Căci eu nu voi întârzia. Mă voi 
apropia <năvalnic> de argei, în vreme ce-şi vor trage 
navele în mare, - şi chiar în astă noapte mă voi măsura cu 
oastea lor17. 

Aineias 

Trimite cercetaşul cât mai iute. Acum te-arăţi a fi 
prevăzător şi înţelept. Mă vei vedea luptând alăturea de 
tine, vitejeşte, când va fi nevoie. (Aineias pleacă.) 

Hektor 

Troienilor, aţi auzit ce s-a rostit aici. Care din voi vrea 
să se ducă la corăbii, să-i spioneze pe argei? Cine doreşte 
să devină binefăcătorul patriei? Primeşte careva? Eu nu 
pot face toate slujbele deodată pentru ţara mea şi pentru 
aliaţi. (Înaintează Dolon.) Dolon 

Sunt gata pentru ţara mea să-nfrunt primejdia, şi ca 
iscoadă să purced spre navele argeilor. Când voi fi desluşit 
tot ce urzesc aheii, mă voi întoarce; iată ce mă leg să duc 
la bun sfârşit. 

Hektor îţi meriţi numele18 şi patria ţi-e scumpă, 
Dolon. Aveai şi până azi o casă părintească glorioasă; acum 
o faci de două ori mai glorioasă. 

Dolon 

Va trebui, fără-ndoială, să trudesc, dar oare truda 
aceasta nu e vrednică să fie răsplătită pe măsură? Dacă la 
sarcină se-adaugă câştigul, plăcerea de-a o săvârşi e 


îndoită. 

Hektor 

Aşa e, ai dreptate, nu zic altfel. Alege-ţi tu răsplata, 
orice afară de regalitatea mea. 

Dolon 

Nu-ţi jinduiesc regalitatea grea de griji pentru cetate. 
Hektor 

Atunci însoară-te cu o copilă de-a lui Priamos 19 şi fii 
cumnatul meu. 

Dolon 

Nu vreau să mă căsătoresc cu o femeie dintr-o vatră 
mai puternică decât a mea. 

Hektor 

Pot să te răsplătesc cu aur, dacă acesta-i darul ce-l 
pofteşti. Dolon 

Acasă am şi eu; nimic dintr-ale vieţii nu-mi lipseşte. 
Hektor 

Ce ţi-ai putea dori din <toată> bogăţia Troiei? 

Dolon 

Făgăduieşte că-mi vei da, când vei fi biruit aheii... 

Hektor 

Făgăduiesc. Orice să-mi ceri, afară de mai-marii 
flotei. Dolon 

Ucide-i tu! N-am să împiedic braţul tău să-l piardă pe 
Menelaos. Hektor 

Doar nu-mi vei cere să ţi-l dăruiesc pe <Aias> fiul lui 
o ileus20. 

Dolon 

Atare braţe gingaşe lucrează prost pământul. 

Hektor 

Numeşte-mi un aheu, pe care-l vrei, drept plată, viu. 

Dolon 

Am spus-o adineauri; eu am acasă aur. 

Hektor 


Prea bine; vei alege ce pofteşti din prada de război. 
Dolon închină zeilor trofeele, atârnă-le de temple! 
Hektor 

Dar ce răsplată îmi vei cere, mai mare decât toate- 
acestea? 

Dolon 

Caii lui Achilleus. Câştigul trebuie să fie pe măsura 
trudei, când însăşi viaţa ta o joci la zaruri cu Destinul. 

Hektor 

E un câştig pe care-l jinduiesc şi eu nu mai puţin ca 
tine. 

Din stirpe de nemuritori, sunt cai nemuritori?21 cei 
care-l poartă pe nestăvilitul fiu al lui Peleus. Se spune că 
<fugarii> i-a primit Peleus de la stăpânul mării, zeul 
Poseidon, care-i domesticise22. 

Eu ţi-am stârnit speranţa şi n-am să te înşel. Deci vei 
primi din parte-mi darul cel mai minunat din câte ai putea 
să stăpâneşti: caii şi carul <vajnicului> Achilleus. 

Dolon îţi mulţumesc. Dacă-i voi dobândi, voi spune 
răspicat că, dintre phrygieni, eu am primit, pentru curajul 
meu, răsplata cea mai minunată. Iar tu nu trebuie să mă 
invidiezi: sunt mii de alte bunuri care te vor bucura, o tu, 
cel mai viteaz bărbat din Troia. 

Corul 

Antistrofă 

E mare primejdia, mare-i de-asemeni răsplata spre 
care ţinteşti. 

Vei fi fericit să o capeţi. 

Încercarea te va umple de glorie, o cinste mai mare 
decât să ajungi cumnatul poruncitorilor noştri. 

Întrucât îi priveşte pe zei, roagă Dreptatea să-ți 
poarte de grijă. 

Întrucât îi priveşte pe oameni, ti-au împlinit, se pare, 
toate dorinţele. 


Dolon 

Pornesc, dar merg întâi la casa mea, la vatra mea, să 
trag pe mine un veşmânt mai potrivit, apoi am să mă- 
ndrept spre navele argeilor. Corifeul 

Spune-mi ce strai vei îmbrăca în locul celui de acum? 
Dolon 

Un strai mai potrivit cu misiunea mea şi cu un mers 
furiş. Corifeul înţelepciunea trebuie deprinsă de la omul 
înţelept. Răspunde, cum te vei înveşmânta? 

Dolon 

Am să-mi acopăr spatele cu pielea unui lup, şi 
creştetul cu botul larg deschis al fiarei. Eu braţele-am să 
mi le vâr în labele de dinainte, picioarele în labele de 
dinapoi, şi-am să imit cum umblă lupul patruped. 

Le va fi greu duşmanilor să dibuie <tertipul>. Mă voi 
apropia <tiptil> de şanţurile lor şi de întăriturile făcute 
din corăbii. lar când voi trece printr-un loc pustiu, voi 
merge în picioare <ca un om>. Acesta-mi este şiretlicul23. 

Corifeul 

Să-ţi fie călăuz Hermes, feciorul <Nymphei> Maia, 
domnul hoţilor, şi să te poarte înapoi cu bine24. Tu ştii ce 
ai de împlinit; acuma nu-ţi mai trebuie decât noroc. 

Dolon 

Mă voi întoarce sănătos. Am să-l ucid pe Odysseus şi- 
ţi voi aduce capul lui, ca o dovadă sigură, încât să poţi 
susţine c-am mers până la navele duşmane. Sau pe feciorul 
lui Tydeus <iîl voi ucide>25. Cu mâinile însângerate, voi 
reveni la casa mea mai înainte să se-aştearnă pe pământ 
lumina <zilei>. (Dolon pleacă.) 

Corul 

Strofa 1 

Tu, care eşti venerat în Thymbra şi-n <insula> Delos, 
şi care cobori în Lykia la templul tău26. 

Apollon, o chip divin, haide la noi <înarmat> cu 


săgețile tale, vino în toiul nopţii, ocroteşte-l pe omul 
acesta, pe fiii lui Dardanos27 apără-i, o preaputernice, o 
tu, care ai înălţat vechile ziduri troiene28! 

Antistrofa 1 

Fie ca Dolon s-ajungă în preajma flotei, să iscodească 
armata elenilor şi să se-ntoarcă nevătămat la altarele casei 
părinţilor săi din Ilion! 

lar mai apoi, când <Hektor> stăpânul nostru va fi 
zdrobit oştimea argeilor, să se urce şi el în carul tras de 
fugarii din Phthia29, dăruiţi de zeul marin lui Peleus 
Aiakidul30! 

Strofa 2 

Doar el, pentru casele noastre şi pentru glia ţării, a 
cutezat să meargă la tabăra navelor, să iscodească. 

Îi lăudăm voinicia. Rari sunt bărbaţii viteji la vremea 
când soarele nu luminează largul mării, şi când cetatea e 
bântuită de vijelie. 

Dar se mai află şi alţi phrygieni fără teamă. Câtă- 
ndrăzneală în oastea noastră! 

A  nesocoti alianţa <cu llion> este purtare 
<fricoasă> de mysian31. 

Antistrofa 2 

Pe care războinic aheu va fi să-l lovească de moarte, 
în cortul său, junghietorul nostru, păşind pe pământ ca o 
fiară cu patru labe? 

De l-ar sfârşi pe Menelaos, ori de l-ar ucide pe 
Agamemnon, şi de-ar aduce, să-i pună Hellenei în mâini, s- 
o facă să verse lacrimi, capul cumnatului său mişel, care-a 
condus, împotriva pământului Troiei, luptători pe o mie de 
vase! 

(Soseşte în grabă un vestitor, păstor de pe muntele 
Ida.) 

Vestitorul 

De-ar fi să le aduc stăpânilor întruna, rege, ştiri bune 


precum cele ce ţi le voi spune. 

Hektor 

Câtă prostie poate zace în sufletul acestor păcurari! 
Desigur vii să le aduci stăpânilor vreo veste despre 
rodnicia turmelor. Dar ai picat în timp <şi-n loc> 
nepotrivite. Nu ştii unde se află casa mea şi tronul tatei32? 
Acolo trebuia să mergi să povesteşti despre belşugul 
staulelor noastre. 

Vestitorul 

Da, noi păstorii suntem proşti; la fel socot şi eu. Dar 
nu e mai puţin adevărat că veştile ce ţi le-aduc sunt 
fericite. 

Hektor 

Destulă vorbărie despre soarta ţarcurilor tale. Noi 
suntem gata să ne batem şi ţinem armele în mâini. 

Vestitorul 

Eu tot despre război venit-am să-ţi vorbesc. Un 
luptător, în fruntea oştii lui de multe mii de oameni, 
soseşte ca prieten, să mântuie pământul ăsta. 


Hektor 

Din care patrie, din ce tărâm soseşte? 

Vestitorul 

Din Thracia33. El zice că-i feciorul lui Strymon34. 
Hektor 


Cumva e Rhesos? Zici c-a pus piciorul pe pământul 
Troiei? 

Vestitorul întocmai. Mă scuteşti să ţi-o mai spun. 

Hektor 

De ce străbate văile din Ida35, ocolind câmpia şi 
calea largă pentru care? 

Vestitorul 

Eu nu ştiu limpede, ci pot să-ncerc a lămuri. Nu-i 
lesne să strecori armata, în puterea nopţii, printr-o câmpie, 
când ai auzit că-i înţesată de duşmani. 


Noi, păcurarii de pe Ida, muntele ce-i însăşi rădăcina 
şi vatra ţării <noastre>, am fost cuprinşi de spaimă, când 
<Rhesos> a pătruns la miezul nopţii în dumbrava doldora 
de fiare. 

Trecea vuind cumplit, ca un şuvoi, armata thracilor. 

Loviţi de groază, ne-am mânat spre vârfuri turmele; 
eram îngrijoraţi să nu se-abată hoţi argei să pustiască 
staulele <vitelor>. Însă curând auzul nostru desluşi voci 
care nu erau ale unor helleni; şi-am încetat să ne mai 
temem. 

Eu am înaintat spre cercetaşii oştii şi-am întrebat în 
limba thracă cine e poruncitorul lor, cine-i părintele 
acestuia şi dacă vine ca să sprijine cetatea Priamizilor. 

Aflând tot ce voiam să ştiu, am înlemnit. Căci l-am 
văzut pe Rhesos, asemeni unui zeu, înfipt şi drept în carul 
lui de luptă. Avea un scut, pe umeri, cu ferecături de aur 
care scânteiau. Juguri de aur apăsau grumazul bidiviilor 
mai albi şi mai strălucitori ca neaua. lar de pe fruntea 
cailor, Gorgone de aramă, precum aceea de pe pavăza 
Athenei36, şi sumedenie de zurgălăi stârneau înfricoşare. 
Tăria-acestor luptători nici numărându-i n-ai putea s-o 
cântăreşti. 

Vedeai trecând la nesfârşit: noian de călăreţi şi de 
peltaşi, noian de trăgători cu arcul, şi-o liotă de oameni 
înarmaţi uşor, toţi îmbrăcaţi în straiul thrac37. 

Acesta e viteazul care, iată, vine să ajute Troia. 
Feciorul lui Peleus nu va putea să-i scape, fie că fuge, fie 
că-l întâmpină cu lancea. 

Corifeul 

Când oamenii unei cetăţi sunt ocrotiţi de zei, pe 
nesimţite mersul întâmplărilor se-ndreaptă către bine. 

Hektor 

Acum, când lancea-mi este cu noroc şi Zeus ne ţine 
partea, îmi voi afla mulţime de prieteni. Dar nu ne trebuie 


cei care nu ne-au ajutat odinioară, când Ares38 ne 
îndepărta de port> şi sfâşia, suflând năprasnic, pânzele 
acestei ţări39. 

Cât despre Rhesos, ne arată ce fel de prieten e cu 
Troia: soseşte <numai> la ospăț; lipsea când vânătorii 
prindeau prada; el nu s-a canonit cu lancea lângă noi. 

Corifeul 

Dispreţuieşti, pe drept, şi veştejeşti asemenea 
prieteni. Primeşte-i totuşi <bine>, acum când vor să 
sprijine cetatea. 

Hektor 

Câţi suntem e de-ajuns: noi apărăm de multă vreme 
Troia. 

Corifeul 

Eşti sigur că ai şi zdrobit duşmanii? 

Hektor 

Sunt sigur. Mâine o va dovedi lumina zilei. 

Corifeul 

Gândeşte-te la viitor: atâtea răsturnări aduce soarta! 

Hektor 

Nu-mi place să se vină prea târziu în ajutor unor 
prieteni. 

Deci Rhesos, dacă totuşi a sosit, să fie pentru noi nu 
aliat, ci oaspete; să stea la masa oaspeţilor mei. Însă, din 
partea fiilor lui Priamos, el n-are drept la vreo 
recunoştinţă. 

Corifeul 

Stăpâne, a respinge aliaţii e primejdios. 

Vestitorul 

Numai privindu-l, şi duşmanii se vor îngrozi. 

HEKTOR (adresându-se întâi  Vestitorului, apoi 
Corifeului) 

Ţi-s bune sfaturile; felul tău de a gândi e potrivit. 
Prea bine! Acest Rhesos cu armele de aur, dacă-i să cred 


ce spune Vestitorul, fie primit ca aliat al ţării. (Vestitorul 
pleacă.) 

Corul 

Strofa 1 

Adrasteia, fata lui Zeus, să abată invidia zeilor de la 
cuvintele noastre40! căci noi vom rosti tot ceea ce pentru 
suflet e dulce să spunem. lată-te dară, copile al râului! 

Ilată-te-ajuns la curtea regelui Phrygiei: fii binevenit, 
de vreme ce te-au trimis maică-ta, una din Pieride41, şi 
râul cu poduri frumoase... 

Antistrofa 1 

„„„<divinul> Strymon, care odinioară, din rotocoalele 
undelor sale, sub înfăţişare de apă, s-a strecurat în 
pântecul fără prihană al melodioasei Muze42 

şi ţi-a dat viaţă, o tânăr erou! 

Intocmai ca Zeus, al luminii părinte, tu vii către noi 
într-un car cu fugari focoşi. 

O patria noastră, o Phrygie, azi, când un zeu e cu noi, 
azi poţi să-l măreşti pe Zeus ca Liberatorul43. 

Strofa 2 

Oare acuma străvechea cetate Ilion va celebra din 
nou, ziua-ntreagă, sărbătoarea lui Bakehos44 prin cântece 
de iubire şi prin întreceri de cupe umblând de la dreapta la 
stânga, când cei doi Atrizi45 părăsi-vor ţărmul troian, ca să 
străbată marea şi să ajungă la Sparta? Prietene <Rhesos>, 
după această izbândă a braţului tău şi a lăncii tale, fie să 
poţi să te-ntorci în patria ta! 

Antistrofa 2 Vino, iveşte-te. Stai faţă-n faţă cu 
Achilleus, opune-te lui, ridicând pieziş pavăza ta de aur 
deasupra inelului carului tău de luptă46. 

Stârneşte-ţi fugarii şi saltă lancea cu două vârfuri. 

Niciunul din cei ce te vor înfrunta să nu mai danseze 
vreodată în templul Herd din Argos47. 

Această ţărână va fi fericită să le îndure povara 


cadavrelor, când daimonul thrac al morţii va fi să-i 
răstoarne. 

(În clinchet de zurgălăi, intră Rhesos pe carul său de 
luptă tras de doi splendizi cai albi.) 

Io, io! Basileu măreț! 

Cât e de frumos să priveşti, o Thracie, puiul acesta de 
leu hrănit de tine ca să domnească peste cetăţile tale? 

Priveşte armura de aur ce-i apără trupul. 

Ascultă şi clinchetul de zurgălăi ce sună de lângă 
inelul scutului său. 

El este un zeu, o Ilion, este un zeu, e însuşi Ares 
mânzocul acesta zămislit de Strymon cu Muza cântărilor şi 
venit să-ţi insufle viaţă. 

(Rhesos coboară din car şi se apropie de Hektor.) 

Rhesos 

O Hektor, nobil fiu al unui tată nobil, bun găsit! De 
multă vreme năzuiam să-ţi pot vorbi. Mă bucură izbânzile 
ce ţi-au îngăduit să te găseşti aici, sub meterezele 
duşmanilor. Vin să te-ajut să le surpăm întăriturile şi să le- 
aprindem navele. 

Hektor 

O fiu al Muzei cântului melodios şi-al râului Strymon 
din Thracia, obişnuiesc să spun doar adevărul; făţărnicia n- 
o îndur, din fire. 

De multă vreme, da, de multă vreme trebuia să fi 
venit să te împărtăşeşti cu noi şi tu din vitregiile acestei 
ţări, şi după cât îţi stă-n putere, să nu laşi lăncile argeilor 
să potopească Troia. 

Tu n-ai putea susţine că prietenii nu te-au chemat şi 
că de-aceea n-ai venit să ne salvezi, ori barem să ne-ajuţi. 

Câţi crainici phrygieni, câte solii nu ţi-am trimis, 
rugându-te să sari în ajutorul Troiei? Cu câte daruri 
scumpe nu te-am copleşit? 

Iar tu, bărbat din neamul nostru, şi nu hellen, la fel 


ca n0i48, de-ar fi ţinut numai de tine, ne-ai fi lăsat elenilor 
în seamă. 

Şi totuşi nu erai cândva decât o căpetenie măruntă, 
dar mâna mea din tine-a ridicat puternicul monarh al 
thracilor, când, lângă Pangaion şi-n câmpii Paioniei49, pe 
cei mai vajnici thraci i-am atacat pieptiş şi scuturile lor le- 
am sfărâmat, îngenunchind acest popor, ca să ţi-l dau în 
stăpânire. 

Iar tu, călcând sub tălpi recunoştinţa ce mi-o datorai, 
eşti ultimul care soseşte să ne-ajute în restrişte. Alţi 
oameni, care nu-s din neamul nostru, de mult ni s-au 
alăturat. Din ei, o parte au pierit şi zac sub ţărnă în 
morminte: ce straşnică dovadă de credinţă faţă de cetatea 
<llion>! O parte stau sub arme, lângă caii <înhămaţi> la 
care, neclintiţi pe locurile lor, şi când viforniţa-i îngheaţă, 
şi când văpăile de soare-i fac să înseteze; ei nu se tolănesc 
pe paturi de ospăț, ca tine, cu braţul ridicat, sorbind vârtos 
din cupe. 

Acestea sunt învinuirile ce ţi le torn în faţă, ca să ştii 
că Hektor pururi spune ce gândeşte. 

Rhesos 

Tot astfel sunt şi eu; când am ceva de spus, merg 
drept la ţintă; nici eu, din fire, nu îndur făţărnicia. 

Iar gândul că lipsesc din ţara aceasta, mai mult decât 
pe tine, pe mine mă căznea, umplându-mi inima de chin şi 
nerăbdare. 

Dar un popor de sciţi50, dintr-un tărâm apropiat de 
graniţele mele, mi-a declarat război chiar când doream să 
plec la drum spre Troia şi să trec peste strâmtoare. 

Sosit la ţărmul Mării Primitoare-de-Străini51, urma 
să urc în nave oastea thracilor şi, iată, acolo am străpuns 
cu lancea sciţii, deam închinat un sânge negru gliei, dar 
vai! amestecat cu sânge thrac. 

Această întâmplare m-a împiedicat s-ajung în şesul 


Troiei mai devreme, să lupt cu tine laolaltă. Dar după ce- 
am zdrobit armata <sciţilor> şi le-am luat odraslele 
ostatici şi le-am cerut să verse, la palatul meu, tribut în 
fiecare an, m-am îndreptat spre voi. 

Am traversat cu navele strâmtoarea <Bosporos>52, 
şi-am străbătut pe jos hotar după hotar, nu bând vârtos, 
cum m-ai învinuit, nici somnorând în case aurite, ci 
îndurând viforniţele ce se-abat cu gheaţă peste marea 
Thraciei şi peste Paionia, culcat numai în straiul ăsta şi 
lipsit de somn. 

E drept, sunt ultimul venit, însă la timp. 

Căci, iată, zece ani s-au scurs de când te lupţi, fără să 
dobândeşti nimic. Tu zile după zile pierzi, jucând, contra 
elenilor, la zaruri soarta înfruntării. Dar mie îmi va fi de- 
ajuns lumina unei zile, ca turnurile lor să le răstorn, să 
năvălesc în ţarcul navelor şi să ucid duşmanii. 

Punând degrabă capăt chinurilor tale, eu mâine voi 
pleca din Ilion spre casă. Nu vă-narmaţi niciunul dintre voi 
cu scutul. 

Eu însumi am să frâng orgoliul fără seamăn al aheilor 
şi-am să-i stârpesc, cu toate că sunt ultimul venit. 

Corul 

Strofă 

Io! Io! Cuvântare dragă! 

Prietene, tu ai venit din partea lui Zeus. 

Să apere Zeus cel de sus cuvintele tale de invidia 
zeilor, necruțătoare! 

Flota de lemn sosită din Argos nu a purtat până azi 
<peste valuri> şi n-are vreun bărbat mai viteaz decât tine. 

Cum ar putea, vă-ntrebăm, Achilleus, cum Aias53 să 
n-o ia la fugă din calea lăncii tale? 

Fie s-ajungem, o rege, în ziua când le vei da 
pedeapsă cu sulița ta, pentru mâinile lor pătate de sânge. 

Rhesos 


Am să vă dăruiesc acest prilej de bucurie, ca să uitaţi 
că am lipsit de-aici atâta vreme. 

Adrasteia să nu se mânie pe cuvântarea mea! 

Dar când vom libera cetatea de duşmani şi tu din 
pradă vei alege fruntea hărăzită zeilor, vreau să purced cu 
tine <Hektor> la luptă împotriva gliei argiene şi ajungând 
acolo, cu lancea mea să pustiesc Hellada-ntreagă, ca să 
înveţe-a suferi şi ei, la rândul lor, năpastele crăzboiuluix 

Hektor 

De mi-ar fi dat ca, dezlegat de-atâtea rele, să pot 
domni cândva nestingherit peste cetatea mea, precum 
odinioară, ah! cât aş fi de recunoscător faţă de zei! 

În ceea ce priveşte Argosul şi locurile ce alcătuiesc 
Hellada, nu-i chiar atât de lesne, pe cât spui, să le 
zdrobeşti cu lancea-n mână. 

Rhesos 

Nu se vorbeşte că elenii cei mai vajnici au venit aici? 
Hektor 

Nu pot să le topesc neînfricarea şi află că-i respingem 
anevoie. 

Rhesos 

Atunci, odată ce vor fi ucişi, şi lucrul nostru va fi 
gata. 

Hektor 

Nu te gândi la țeluri depărtate, uitându-le pe cele de 
sub ochii tăi. 

Rhesos (ironic) 

Îmi pare că te mulţumeşti să-nduri, nu să stârneşti, 
nenorocirea. 

Hektor 

Chiar dacă nu mă mişc din Ilion, regatul meu este 
destul de larg. 

Acuma poţi să te-narmezi cu scutul şi să-ţi aşezi cum 
vrei războinicii, în cornul sting al oştii, sau în cornul drept, 


sau între aliaţi, la mijloc54. 

Rhesos 

Vreau singur să dau lupta cu duşmanii, Hektor. Dar 
dacă tu socoţi că este ruşinos să vii cu mine să le-aprindem 
flota, aşază-mă în fruntea oştii, să-l am pe Achilleus în faţă. 

Hektor 

Tu n-ai cum să îndrepţi asupra lui temuta-ţi lance. 

Rhesos 

Nu se zicea c-a debarcat şi el pe ţărmul Troiei? 

Hektor 

El a venit şi chiar aici se află, dar, mâniat pe capii 
oştii, nu mai apucă sulița cu ei alături55. 

Rhesos 

Care-i cel mai ilustru din armată, după el? 

Hektor 

Eu cred că Aias cu nimic nu-i mai prejos; nici fiul lui 
Tydeus56. 

Mai este, dintre toţi cel mai viclean, acest coţcar de 
Odysseus, căruia nu-i lipseşte bărbăţia, nici încumetarea; 
el cel mai mult a păgubit cetatea. <De pildă> într-o 
noapte, a pătruns în sacramprejmuire a <templului> 
Athenei, a ridicat hoţeşte idolul zeiţei şi-a dus <statuia> la 
corăbiile lor57. Iar într-o zi pungaşul, în strai de cerşetor, 
trimis la Ilion să spioneze, s-a strecurat prin ziduri 
<înăuntru>, i-a blestemat în gura mare pe argei, apoi a 
omorât câţiva străjeri şi paznici de la porţi şi-a izbutit să 
scape. Îl dibuim întruna pregătindu-ne vreo cursă, pitit 
lângă altarul zeului din Thymbra, nu departe de oraş58; e 
un cumplit ponos în contra căruia luptăm59. 

Rhesos 

Nicicând un om cu suflet mare nu se-ascunde, când 
vrea să-şi piardă un duşman, ci îl atacă drept în faţă. Dar 
pe argeul ăsta, care, precum spui, se-aţine în cotloane de 
tâlhari, ca să-şi urzească vicleniile, eu am să-l prind de viu 


şi am să-l trag în ţeapă, la porţile cetăţii, şi am să-l dau să 
prăznuiască vulturii din el. Fiind un hoţ ce jefuieşte 
capiştile zeilor, el trebuie de-o moarte pe măsura lui să 
piară. 

Hektor 

Voi faceţi-vă deocamdată tabăra, căci încă este 
noapte. Am să-ţi arăt eu însumi unde-i nimerit să 
înnopteze-armata ta, deosebit de rândurile noastre. 

Parola noastră este «Phoibos» 60, Să ţi-o aduci 
aminte, dacă va fi nevoie, şi s-o împărtăşeşti războinicilor 
thraci. (Se adresează Corului.) 

Voi mergeţi înaintea rândurilor să vegheaţi; să staţi 
de strajă aţintiţi şi să-l întâmpinați pe Dolon, care 
spionează flota, căci, dacă este teafăr, trebuie să se 
apropie de corturile noastre. (Iese împreună cu Rhesos. 
Începe să se lumineze de ziuă.) 

Corul 

Strofă 

Cine-i la rând de veghe? Cine, în locul nostru? 

Purced să se culce primele astre; cele şapte 
Pleiade61 răsar în zare, zboară alin în mijlocul cerului 
Vulturul62. 

Treziţi-vă, nu zăboviţi! 

Sculaţi-vă din aşternut pentru veghe! 

Nu desluşiţi cum păleşte văpaia lunii? 

Zorile sunt aproape; zorile stau să răsară; iată şi 
steaua ce le vesteşte. 

Întâiul hemicor 

Care a fost rânduit pentru veghea dintâi? 

...(Lipseşte un vers) ... 

Al doilea hemicor Koroibos63, fiul lui Mygdon64, se 
zice... 

Întâiul hemicor Cine <au fost rânduiţi> pe urmă? 

Al doilea hemicor 


Kilikienii, pe care i-au deşteptat din somn paionii, 
apoi mysienii, cărora noi le-am urmat65. 

Întâiul hemicor 

Aşadar este timpul, mergând, să trezim lykienii66, 
desemnaţi, după cum le căzură sorții, pentru a cincea 
veghe. 

Corul 

Antistrofă 

lată, acum auzim dinspre râul Simois67, din cuibul 
înalt, năclăit de sânge, privighetoarea melodioasă, pasărea 
de copil-ucigaşă, auzim cum îşi cântă cu nenumărate triluri 
durerea68. 

Pe <muntele> Ida turmele şi-au început păşunatul. 

Auzim răsunând în noapte şuier de flaut. 

Somnul ne-adie, ne farmecă ochii; apropierea lui de 
pleoape nu-i niciodată mai dulce decât în zori. 

Întâiul hemicor 

De ce nu vedem revenind cercetaşul trimis la corăbii 
de Hektor să iscodească? 

Al doilea hemicor 

Ne tulbură frica; Dolon lipseşte de multă vreme. 

Întâiul hemicor 

Să fi căzut în vreo cursă pitită, ori să fi pierit? 

Al doilea hemicor Prieteni, mergând, să trezim 
Iykienii, desemnaţi, după cum le căzură sorții, pentru a 
cincea veghe. 

(Luptătorii ce alcătuiesc Corul pleacă din scenă să-i 
trezească pe lykieni. Odysseus şi Diomedes intră târâş, cu 
spadele în mâini.) 

Odysseus 

<Ascultă> Diomedes; n-auzi un zăngănit de arme? 
Sau poate ne-a lovit urechile un zvon deşert? 

Diomedes 

Nu, ci sunt lanţurile spânzurând de care ce 


răspândesc un zvon de fier. Şi mie mi-a fost frică până să 
mă dumiresc că zgomotul e de la lanţuri. 

Odysseus 

la seama, nu cumva, în beznă, să cădem peste 
străjeri. Diomedes 

lau seama, chiar dacă păşesc prin întuneric. 

Odysseus 

Dacă trezeşti din somn pe careva, cunoşti parola 
phrygienilor? 

Diomedes 

<Parola> este «Phoibos»; doar am aflat-o de la 
Dolon. 

Odysseus 

Ah! iată corturi părăsite de duşmani. Le vezi? 

Diomedes 

Şi totuşi, după cum mi-a spus-o Dolon, aici avea 
culcuşul Hektor, pe care am venit să-l surp cu lancea. 

Odysseus 

Ce se petrece? Să fi mers cu ceata lui în altă parte? 

Diomedes 

Poate-au plecat să pregătească pentru noi o cursă. 

Odysseus 

Da, Hektor este îndrăzneţ acum; victoriile l-au 
umplut de îndrăzneală. 

Diomedes 

Noi ce să facem, Odysseus? Nu l-am găsit în patul 
său pe omul nostru. Speranţa ne-a fost înşelată. 

Odysseus 

Să ne întoarcem la corăbii cât mai iute, căci Hektor 
este ocrotit de zeul ce i-a dăruit izbânda <ieri>. Nu 
trebuie să silnicim norocul. 

Diomedes 

Atunci să ne grăbim la cortul lui Aineias, ori al lui 
Paris, phrygianul cel mai demn de ură; să le tăiem cu 


spada capul. 

Odysseus 

Cum ai putea, pe întuneric, să-i găseşti în mijlocul 
unei oştiri duşmane şi să-i ucizi fără să fii primejduit? 

Diomedes 

E totuşi ruşinos să ne întoarcem la corăbii, nedând 
troienilor o cruntă lovitură. 

Odysseus 

Cum? Chiar n-ai făptuit nimic? Nu l-am ucis noi pe 
spionul flotei noastre, pe Dolon, şi l-am despuiat de arme? 
Socoţi că ai putea să nimiceşti întreaga oaste? Ascultă, 
haide să ne-ntoarcem; şi fie să ne sprijine norocul. (Se 
iveşte din văzduh Athena, înzestrată cu atributele sale 
cunoscute: casca, lancea şi egida - marele scut din piele 
de capră.) 

Athena 

De ce plecaţi din tabăra troiană cu inimile mistuite 
de mâhnire deoarece Destinul nu vă-ngăduie să-l omorâţi 
pe Hektor sau pe Paris? 

Voi n-aţi aflat că a sosit un om în ajutorul Troiei, 
anume Rhesos, cu o pompă demnă de luat în seamă? Dacă 
rămâne peste noapte, până dimineaţă, viu, nici sulița lui 
Achilleus, nici a lui Aias, nu-l vor împiedica să nimicească 
navele argeilor, să le răstoarne zidurile şi, cu lancea, prin 
porţi intrare largă să-şi deschidă. (Lui Diomedes.) 

Ucide-l şi vei fi stăpân a toate. Pe Hektor însă lasă-l 
în culcuşul său; ia-ţi gândul să-l înjunghii, să-i tai capul; el 
va primi prin altă mână moartea. 

Odysseus 

Stăpân a mea Athena, am recunoscut răsunetul, cu 
care sunt obişnuit, al vocii tale, căci tu întotdeauna la 
primejdie mă ocroteşti. Arată-ne bărbatul unde înnoptează 
şi care-i locul lui în tabăra barbarilor. 

Athena 


<Se odihneşte> în apropiere; însoțitorii lui nu sunt 
amestecați cu oastea phrygiană, căci Hektor i-a-ndemnat 
să se aşeze în afara <rândurilor de războinici> până trece 
noaptea şi se luminează. 

Şi nu departe sunt legaţi de carul thrac fugarii săi 
bălani; pot lesne fi văzuţi în noapte; ei strălucesc ca aripile 
unei lebede pe râu. Ucideţi-l pe Rhesos şi luaţi-i; va fi cea 
mai frumoasă pradă pentru casa voastră, căci nu se află 
car şi bidivii mai mândri pe pământ. Odysseus 

Ucide-l, Diomedes, tu pe capul thracilor, sau lasă-mi-l 
în seamă mie şi îngrijeşte-te de cai. 

Diomedes 

Eu îl voi omori, şi tu vei îmblânzi fugarii; eşti 
priceput în a le dibui năravul şi ai scormonitoare mintea69. 
Bărbatul trebuie orânduit în locul unde este de folos. (în 
clarobscurul zorilor se distinge silueta lui Paris, care se 
apropie.) 

Athena îl văd acolo pe Alexandras70, venind spre noi. 
O strajă i-a adus la cunoştinţă zvonul că ar fi pătruns în 
tabără duşmani. Diomedes 

El vine însoţit de alţii sau e singur? 

Athena 

E singur. Se îndreaptă, pe cât pare, spre cortul 
fratelui său Hektor, să-i dea de veste că în tabără ar fi 
spioni. 

Diomedes 

Nu trebuie să-ncepem prin a-l dobori? 

Athena 

Nu, n-ai putea să fii mai tare ca ursita lui. Nu este 
hărăzit prin mâna ta să moară, în schimb aici se află altul, 
pe care-l vei lovi de moarte. Grăbeşte-te. 

lar eu îl voi întâmpina pe Paris, luând înfăţişarea 
Aphroditei, aliata lui, care-l ajută în primejdii, şi prin e 
cuvinte - amăgitoare îi voi da răsplata <cuvenită> omului 


pe care îl urăsc71. Aceasta-i tot ce am avut de spus. El nu 
ştie că Rhesos va fi jertfa voastră şi nu m-a auzit, cu toate 
că-i aproape. (Odysseus şi Diomedes pleacă, îndreptându- 
se spre cortul lui Rhesos.) 

Paris 

Cu tine, Hektor, căpetenia şi fratele, vorbesc; tu 
dormi? N-ar trebui să stai de veghe? S-au strecurat în 
tabără duşmani; sunt fie hoţi, fie spioni. 

ATHENA (sub înfăţişarea Aphroditei) 

Fii liniştit; te ocroteşte Kypris72, binevoitoarea ta. 
Îmi este inima cu tine în războiul care-l porţi. Nu am uitat 
cum m-ai cinstit şi-ţi sunt îndatorată. 

La fel şi azi, ca să le dăruiesc războinicilor Troiei 
biruinţă, venitam să-ţi aduc un mare luptător şi aliat, pe 
thracul <Rhesos>, fiul Muzei cântului melodios; iar tatăl 
lui, cum umblă vorba, e Strymon. Paris 

Eşti pururi plină de bunăvoință pentru cetatea mea şi 
pentru mine. Acesta e tezaurul cel mai de preţ din lume: în 
clipa când te-am judecat ea îi cea mai frumoasă>, pot 
spune că l-am câştigat pentru cetate. Eu am venit pentru c- 
am prins un zvon - nu era limpede, dar s-a lăţit prin străji - 
că s-ar găsi aici spioni ahei. De aceea am sosit să-l scol din 
aşternut pe Hektor. 

Athena 

Dar n-ai temei să-ţi fie frică; nimic n-ameninţă 
armata. Hektor s-a dus să rânduiască pentru noapte oastea 
thracilor. 

Paris 

Tu-mi dai încredere, şi, bizuindu-mă pe spusa ta, mă- 
ntorc să stau de strajă, dezlegat de orice teamă. 

ATHENA (rostind cuvinte cu două înțelesuri) 

Te du; şi crede-mă că urmăresc de-aproape tot ce te 
priveşte; eu vreau să văd victoria prietenilor mei. Ai să 
cunoşti şi tu cândva... bunăvoința mea. (Paris pleacă. După 


o scurtă pauză, Odysseus şi Diomedes intră în goană, cu 
spadele în mâini.) 

Voi doi luaţi aminte. Prea tare v-aţi înfierbântat. 
Fecior al lui Laertes73! Ascundeţi săbiile voastre ascuţite. 
Monarhul thracilor e mort şi caii sunt ai voştri. Insă 
troienii au aflat şi-acum vă urmăresc. 

Fugiţi la adăposturile navelor cât mai degrabă! De ce 
întârziaţi, când vin duşmanii asupra voastră ca o vijelie? 
Scăpaţi cu viaţă! (Athena dispare, apoi Corul războinicilor 
intră năvalnic în scenă. Se stârneşte confuzie şi tumult.) 

Întâiul HEMICOR74 

Ah! Ah! 

Trage-i, trage-i, trage-i, trage-i! Stinge-l, stinge-l! 

Cine-i omul? 

Iată unul; să-i vorbim. 

Sunt tâlhari care prin beznă iscă tulburare-n oaste. 

Toţi aici, aici cu toţii! 

Uite că l-am prins. ÎI ţinem. 

(Lui Odysseus, pe care au izbutit să-l înşface) 

Spune repede. De unde ai venit? Din care ţară? 

ODYSSEUS (războinicului care îl ameninţă) 

Nu e treaba ta s-o afli. 

Vei muri pe dată dacă îndrăzneşti să-mi faci un rău. 

AL DOILEA HEMICOR 

Zi parola, sau altminteri îţi străpung cu lancea 
pieptul. 

Odysseus 

Stai! Astâmpără-te. 

ÎNTÂIUL HEMICOR Haide, daţi cu toţii de aproape! 

Odysseus (prefăcându-se) 

Stai! Vrei să-l ucizi pe Rhesos? 

AL DOILEA HEMICOR (crezând că a grăit însuşi 
Rhesos) 

Nu; pe cel ce vrea să-l piardă. 


Odysseus 

Potoliţi-vă! 

ÎNTÂIUL HEMICOR (neîncrezător) 

Nici vorbă. 

AL DOILEA HEMICOR Nu ucide un prieten! 

ÎNTÂIUL HEMICOR 

Zi parola! 

Odysseus 

«Phoibos». 

AL DOILEA HEMICOR 

Bine. Lăsaţi lancea jos cu toţii. (Odysseus şi 
Diomedes izbutesc să scape.) 

ÎNTÂIUL HEMICOR Ştiţi unde s-au dus vrăjmaşii? 

AL DOILEA HEMICOR Au luat-o într-acolo. 

ÎNTÂIUL HEMICOR 

Fuga! Să le prindem urma. Sau, strigând, să dăm 
alarma? 

AL DOILEA HEMICOR 

E primejdios, în beznă, să stârnim toţi luptătorii. 

Corul 

Strofa 

Cine-i bărbatul venit aici? 

Cine se va lăuda c-a avut nespusa-ndrăzneală de-a ne 
scăpa din mână? 

Unde-am putea să-l ajungem? 

Cum am putea recunoaşte bărbatul care-a trecut, 
păşind fără frică, prin mijlocul cetelor noastre şi printre 
oameni de strajă? 

Să fie un thessalian? 

Un locuitor de pe ţărmul L.okridei75? 

Vreun insular cu viaţă rătăcitoare? 

Cine era şi de unde? Care e patria lui? 

Care e zeul suprem căruia i se închină? 

Întâiul hemicor 


N-a dat cumva Odysseus lovitura? Cine, altminteri? 
Judecând după faptă, noi credem că ele. 

Al doilea hemicor Credeţi de-a binelea? 

Întâiul hemicor Cum să nu credem? 

Al doilea hemicor 

Oricum, este plin de-ndrăzneală. 

Întâiul hemicor 

Cine e cutezătorul pe care îl preamăriţi? 

Al doilea hemicor 

Odysseus. 

Întâiul hemicor 

Nu preamăriţi isprava şireată a unui tâlhar. 

Corul 

Antistrofă 

A mai venit în cetate o dată, cu faţa scăldată de plâns 
<Odysseus>, înfăşurat în straie zdrenţoase şi ascunzând 
sub manta-i o spadă. 

El se târa, cerând de pomană, ca o slugă miloagă; 
avea căpăţâna jegoasă, plină de coji, şi-a împroşcat 
îndelung cu ocări neamul regesc al Atrizilor, de parcă era 
duşmanul capilor oştii. 

De ce n-a pierit, de ce n-a pierit, cum i se cădea, 
înainte să lase urmele paşilor săi pe pământul Phrygiei? 

Întâiul HEMICOR 

Fie c-a fost a lui Odysseus isprava, fie că nu, ne 
bântuie frica; Hektor pe noi, străjerii, va pune vina. 

AL DOILEA HEMICOR Ce-nvinuire ne va aduce? 

ÎNTÂIUL HEMICOR 

El nu va ierta... 

AL DOILEA HEMICOR Ce-am făptuit? De ce vă e 
teamă? 

ÎNTÂIUL HEMICOR... că noi i-am lăsat să treacă... 

AL DOILEA HEMICOR 

Pe cine? 


ÎNTÂIUL HEMICOR 

...pe cei strecuraţi astă noapte în tabăra noastră. 

(Vizitiul lui Rhesos intră în mare grabă şi tulburare, 
plin de sânge.) 

Vizitiul 

Io! Io! Lovitură cumplită a sorții! Ai! Ai! 

Corifeul 

Tăceţi cu toţii, aplecaţi-vă. E poate unul ce se prinde 
în năvod. 

Vizitiul 

Io! Io! Cumplită năprasnă pe capul thracilor! 

Corifeul 

Se tânguie un aliat de-al nostru. 

Vizitiul 

Io! Io! Urgisitul de mine! 

Urgisitule rege al thracilor, ţi-a fost dat să cunoşti 
pârdalnica Troie! 

Grozav ţi-au pus capăt vieţii! 

Corifeul 

Tu cine eşti din aliaţi? Vederea-mi este tulbure pe 
întuneric şi nu pot să te desluşesc. 

Vizitiul 

Unde-aş putea să dau de poruncitorii Troiei? 

Unde să-l aflu pe Hektor? 

Unde s-a dus să doarmă sub ocrotirea scutului său? 

Căruia din căpitanii oştirii, neadormit, să-i spun, ai, 
ai, ai, ai! 

pacostea ce-am îndurat-o, ce ne-au făcut pe ascuns 
<ticăloşii> şi-apoi au plecat? Dar cât de vădit e doliul urzit 
poporului thrac! 

Corifeul 

Atât cât pot să înţeleg, armatei thracilor i s-a- 
ntâmplat un mare rău. 

Vizitiul 


Armata e ca şi pierdută, regele s-a năruit, lovit 
mişeleşte, ai, ai, ai, ai! 

Rana mă chinuie, sunt vătămat de moarte. 

Cât îmi doresc de mult să mă sting! 

De ce-a trebuit să mor fără slavă şi Rhesos la fel, aici, 
unde-am ţinut să venim în sprijinul Troiei? 

Corifeul 

El n-a vorbit în ghicitori, ci ne-a vestit nenorociri; e 
limpede, după cum ţipă, că aliaţi <de-ai noştri> au pierit. 

Vizitiul 

Ne prigoneşte răul, dar la năpastă se adaugă ruşinea, 
şi astfel răul e de două ori mai mare. O moarte glorioasă, 
de vreme ce suntem sortiţi pieirii, socot că este dureroasă 
pentru cel ce moare; şi cum n-ar fi? Dar pentru cei rămaşi 
în viaţă e temei de fală şiaduce faimă bună unei case. 

Noi din neprevedere am pierit; şi fără glorie. 

Hektor nea arătat cu mâna-i locul unde să ne facem 
tabăra şi nea împărtăşit parola. Dormeam culcaţi pe glie, 
sfârşiţi de oboseală. 

Armata, în pofida nopţii, nu era păzită de străjeri, nici 
armele nu se aflau, cum se obişnuieşte, între rânduri; iar 
caii nu erau legaţi de care; bag seamă, regele fusese 
încunoştinţat că voi eraţi acuma cei mai tari <în bătălii> şi 
că ameninţaţi <cu nimicirea navele duşmane. 

Aşa, nebănuind nimic, dormeam, topiţi de oboseală. 

Eu, ca o slugă grijulie, mă trezesc din somn şi cailor 
<stăpânului> le torn o straşnică măsură de nutreţ, cu 
gândul că în zori urma să-nceapă lupta. Şi văd atunci, în 
bezna nopţii, doi oameni ce dădeau târcoale taberei. Mă 
mişc, ei se pitesc, înfricoşaţi, apoi se scoală şi-o tulesc de 
fugă. Le strig să nu se mai apropie de oaste; credeam că 
erau niscai aliaţi, umblând să fure. Nu mi-au răspuns 
nimic; mai multe nu ştiu, căci m-am întors la patul meu şi- 
am adormit. 


Şi iată ce vedenie-am avut în somn. 

Caii pe care îi hrănisem şi pe care-i conduceam din 
car, stând în picioare lângă Rhesos, i-am văzut cum ţi se 
pare că-i zăreşti în vis; doi lupi li se urcaseră-n spinare şi 
biciuiau pielea fugarilor cu cozile, ca să-i stârnească. Ei 
nechezau, îşi revărsau pe nări mânia, şi, scuturându-şi 
coamele, se răzvrăteau. 

Voind să scap fugarii de dihănii, mă trezesc, înfiorat 
de spaima nopţii. Mă scol din aşternut şi-aud horcăituri de 
muribunzi. Atunci mă plec asupra tânărului meu stăpân şi, 
vai, fusese junghiat, trăgea să moară; sângele lui, fierbinte 
încă, ţâşni în valuri peste mine. 

Mă-nalţ şi sar, dar nu am armă la-ndemână. Îmi caut 
sulița din ochi, mă-ndrept s-o iau, când, iată, un bărbat se 
iscă lângă mine şi-mi loveşte pântecul cu spada. Era un om 
vânjos; am înţeles după puterea loviturii ce m-a brăzdat, 
rănindu-mă adânc. 

M-am prăbuşit cu faţa-n jos. <Mişeii> au luat fugarii 
înhămaţi la car, i-au îmboldit şi duşi au fost, în goană. 

Ai! ai! durerea mă căzneşte, nu pot să mă îndrept, 
sărmanul! 

Acest prăpăd eu l-am văzut cu ochii mei. Dar cum au 
răposat cei morţi nu pot să ştiu, nici mâna cui i-a fulgerat. 
Totuşi înclin să presupun că sunt prieteni cei care ne-au 
îndoliat. 

Corifeul 

O vizitiu năpăstuit al <tânărului> rege thrac, nu-i 
bănui c-au făptuit omorul decât pe duşmani. Dar însuşi 
Hektor a aflat nenorocirea. El vine şi împărtăşeşte, cum e 
cuvenit, necazul tău. (Revin în scenă Hektor şi însoțitori 
înarmați. ) 

HeKTOR (adresându-se Corului) 

Voi sunteţi pricina acestor mari năpaste. Cum? Spioni 
duşmani s-au strecurat aici, fără ca voi să-i fi văzut? Ruşine 


să vă fie! Au junghiat o groază de războinici76 şi nu v-aţi 
dat silinţa să-i împiedicaţi când au intrat în tabără, şi nici 
când au ieşit. Pe cine alţii trebuie să-i pedepsesc, de nu pe 
voi? Căci voi eraţi datori, mai spun o dată, să staţi de 
veghe peste-armată. 

<Spionii>, fără să fi fost loviți, s-au dus, şi trebuie că 
râd vârtos de laşitatea phrygienilor şi a lui Hektor, 
comandantul lor. Luaţi aminte bine, mă jur pe tatăl Zeus, 
pentru asemenea greşeală, v-aşteaptă biciul sau tăierea 
capului, de nu, puteţi să-l socotiți pe Hektor un nimic şi-un 
papă-lapte. 

Corul 

Antistrofă 

Io! Io! Cât de mare, de mare... (lacună) ... 

O suveran al cetăţii, pacostea s-a petrecut când 
venisem să te vestim că în jurul flotei ardeau focuri aprinse 
de-armata elenilor. 

Noi toată noaptea n-am închis ochii, n-am adormit şi 
nici barem n-am aţipit, jurăm pe izvoarele crâului nostru> 
Simois. 

Nu fi pornit împotrivă-ne, rege; în cele-ntâmplate n- 
avem vreo vină. 

Dacă, odată, pe urmă, te vei lămuri că, fie prin faptă, 
fie prin vorbă, nu ne-am făcut datoria, poţi să ne-ngropi de 
vii sub pământ; nu te rugăm să ne ierti. 

Vizitiul 

De ce-i ameninţi pe străjeri? Eu unul nu-s aheu; nici 
tu nu eşti. De ce încerci, printr-o urzeală de minciuni, să- 
mi spulberi bănuielile? Omorul tu l-ai săvârşit. Alt vinovat 
noi nu vom recunoaşte, [nici oamenii ucişi, nici noi, răniții]. 

Ar trebui să ţii o lungă cuvântare iscusită ca să mă 
convingi că nu ţi-ai omorât prietenii, că nu dorinţa de-a lua 
fugarii cregelui> te-a îmboldit să-ţi dai pieirii aliaţii, pe 
care i-ai rugat mereu, stăruitor, să vină. Ei au sosit şi-acum 


sunt morţi. 

Chiar Paris, când a pângărit căminul gazdei lui77, n-a 
fost aşa de vinovat ca tine când i-ai stins pe aliaţi. Doar n-o 
să spui c-a fost argeu cel care a venit să ne sfârşească. Şi 
cine-ar fi putut să treacă, nevăzut, prin cetele troienilor şi 
să ajungă pân’ la noi? Voi înaintea noastră vă găseaţi, tu şi 
armata phrygiană. 

Dar cine-a fost rănit dintre ai tăi şi cine a murit, 
dacă, aşa cum zici, duşmanii sunt cei care au pătruns aici? 
în schimb, dintre ai noştri, unii sunt răniţi iar alţii, nimeriţi 
mai straşnic, nu mai văd lumina soarelui. 

Pe scurt, noi nu învinuim niciun argeu. Care duşmani, 
de-ar fi ajuns <în tabără>, puteau să afle cortul regelui 
prin beznă [doar dacă vreun zeu nu i-a-nvăţat pe ucigaşi]? 
Ei nu ştiau nici barem că venise Rhesos. 

Astfel de lămuriri nu-s decât goală născocire. 

Hektor 

Avem încă de multă vreme aliaţi, de când au năvălit 
aheii pe pământul ţării, dar niciodată, după ştirea mea, nu 
ne-au adus învinuire; eşti cel dintâi care o face. 

De nu aş ţine niciodată la cai atât de mult încât de 
dragul lor, să-mi nimicesc prietenii! Această crimă este de- 
a lui Odysseus. Nu-i altul din argei care s-o fi urzit şi 
împlinit vreodată. Mi-e frică, inima mi-e tulburată, că s-ar 
putea să-l fi-ntâlnit pe Dolon şi să-l fi ucis. Căci, iată, e 
plecat de mult şi încă nu se-arată. Vizitiul 

Eu nu ştiu cine-s Odysseii despre care îmi vorbeşti. În 
schimb, cei care ne-au lovit pe noi nu sunt duşmanii. 


Hektor 

Prea bine. Dacă asta-ţi place, crede ce pofteşti. 
Vizitiul 

O patrie, de ce nu mi-a fost dat să mor acasă? 
Hektor 


Să nu mori! Gloata morţilor e şi aşa destul de mare. 


Vizitiul 

Eu încotro să mă îndrept, fără stăpân, de unul 
singur? 

Hektor 

Te vei adăposti în casa mea şi <rana> ţi-o vom 
vindeca. Vizitiul 

Cum ar putea să mă-ngrijească nişte mâini 
însângerate? Hektor 

Nu va-ncera odată thracul ăsta să dea glas mereu 
aceleiaşi învinuiri? 

Vizitiul 

Să piară ucigaşul! Eu prin cuvântul meu nu te ţintesc 
pe tine, aşa cum dai să se-nţeleagă; Dreptatea ştie cine-i 
vinovatul. HEKTOR (către însoțitorii săi) 

Susţineţi-l şi duceţi-l în casa mea şi îngrijiţi-l bine, să 
nu ne afle vină. (În timp ce vizitiul iese, sprijinit de câţiva 
ostaşi, se adresează celorlalți.) 

Voi mergeţi şi găsiţi-i pe cei rămaşi în Troia, pe 
Priamos şi pe bătrâni; grăiţi-le să-ngroape <aliaţii> morţi 
la coturile drumurilor publice78. 

Corul 

De ce, după marea izbândă a Troiei, un zeu 
duşmănos prăvale iarăşi cetatea în doliu? 

Ce pregăteşte-mpotriva noastră? Ai! Ai! 

(Muza Terpsichora se iveşte deasupra scenei, ţinând 
în braţe trupul neînsufleţit al lui Rhesos.) 

Ah! Cine-i, rege, zeiţa care, deasupra frunţilor 
noastre, ţine în braţe un mort încă plin de sânge? 

Ne umple de teamă această ivire. 

Muza 

Priviţi-mă, nu vă opreşte nimeni, troienilor. 

Sunt Muza cinstită de înţelepţi, una din cele nouă 
surori7/9. 

Venit-am, văzându-mi feciorul drag ucis de vrăjmaşi 


mişeleşte. 

Cel care l-a omorât, Odysseus, vicleanul, va fi osândit 
într-o zi, cum i se cuvine. 

Strofă într-un cântec de jale, ţâşnit din adâncul 
cinimii mele>, te plâng, copile! 

Crâncenă este durerea de mamă! 

De ce ai venit la Troia? 

Fără noroc, blestemată călătorie! 

De ce ai plecat, îndărătnic, în pofida mustrărilor 
mele, în pofida rugăminţilor tatălui tău? 

Vai mie! cât sufăr din pricina ta, o, faţă nespus de 
dragă, nespus de dragă, copile, vai mie! 

Corifeul 

Atâta cât îmi este-ngăduit, deşi nu sunt din spiţa ta 
<divină>, jelesc şi eu pentru vlăstarul tău. 

Muza 

Antistrofă 

O, de-ar pieri Diomedes! 

O, de-ar pieri Odysseus, cel ce mă lasă fără copil, 
răpunându-mi nobilul fiu care n-avea pereche! 

<Piară> Helena, ce şi-a părăsit căminul, plecând 
peste mări cu ibovnicul său phrygian! 

Din pricina ei te-ai sfârşit sub Ilion, o fiu preaiubit, 
<ai căzut> la Troia; din pricina ei numeroase cetăţi au fost 
golite de vajnicii lor războinici. 

Amarnic mi-ai frânt inima cât erai viu, fecior al lui 
Philammon, amarnic când ai coborât în Hades! Din 
semeţia ce te-a năruit şi din gâlceava ta cu Muzele mi s-a- 
ntâmplat c-am zămislit acest nefericit copil80. 

Trecând prin apele învolburate ale lui Strymon, am 
fost luată în culcuşu-i roditor de zeul râului, când mă 
duceam cu celelalte Muze spre muntele bogat în aur, 
Pangaion; <mergeam> cu instrumentele la noi, să dăm o 
mare luptă muzicală, iscată de ilustrul, iscusitul Thamyris, 


pe care l-am orbit <apoi>, deoarece şi-a râs adeseori de 
arta noastră. 

Când te-am născut pe tine <Rhesos>, eu, din sfială 
faţă de surori, faţă de fecioria lor, te-am slobozit în apele 
vijelioase ale lui Strymon. lar tatăl tău, ca să te 
instruiască, nu te-a dat în grija unor mâini de muritor, ci 
fetelor izvoarelor. 

Crescut întru virtute de fecioare, tu ai domnit peste 
poporul thrac şi-ai fost întâiul dintre toţi războinicii, copile. 

Atâta vreme cât n-ai părăsit pământul Thraciei, să-ţi 
mână la luptă cetele de care iubitoare, nu-mi era teamă că 
te voi vedea murind. Eu nu-ţi îngăduiam să mergi vreodată 
la cetatea Ilion, ştiind ce soartă ţi se hărăzise. Însă soliile 
lui Hektor şi multele chemări ale bătrânilor cetăţii te-au 
hotărât să pleci, ca să le dai prietenilor ajutor. 

Tu singură, Athena, ai căşunat nenorocirea, nu 
Odysseus, nici fiul lui Tydeus; ei doar făptaşi au fost, nu 
punători la cale. Nu crede că de asta n-aş avea habar. 

Totuşi, noi Muzele, Surorile, cinstim în chip deosebit 
oraşul tău şi pe pământul tău ne-ntoarcem cel mai des82; 
acestora Orpheus le-a-mpărtăşit misterii de nespus şi el 
era văr bun cu Rhesos, pe care l-ai ucis83. Musaios64, 
veneratul cetăţean <atenian>, bărbatul, prin înţelepciunea 
lui, cel mai deplin, a dobândit de la Apollon măiestria, şi de 
la noi, Surorile. 

Drept plată, ţin în braţe trupul fiului meu mort şi îl 
bocesc. Dar nimenea n-ar şti mai bine să-i plângă soarta 
decât mine. Corifeul 

Degeaba vizitiul thrac, o Hektor, ne-a învinovăţit că 
noi am pus la cale crima. 

Hektor 

Aceasta o ştiam; nu-mi trebuia prezicător să-mi 
spună că Rhesos a căzut în plasa uneltirilor lui Odysseus. 

Oare când am văzut războinicii Helladei tăbărând pe 


glia noastră, nu trebuia să le trimit prietenilor soli, 
cerându-le să vină în ajutorul Troiei? Ba le-am trimis. Şi 
regele-a venit, ţinea de datoria lui să-mpărtăşească greul 
nostru. Fără-ndoială, moartea lui mă întristează şi-acum 
sunt gata să-i ridic mormântul şi pe rugul lui să ard belşug 
de straie scumpe. El ca prieten a venit şi a plecat răpus de 
soartă. 

Muza 

Nu. Rhesos nu va cobori în negrele pământului 
adâncuri; atât de mult am s-o implor să-mi dea-napoi 
sufletul lui pe tânăra nevastă a lui Hades, fiica 
proteguitoarei roadelor, Demeter85. Ea trebuie prietenilor 
lui Orpheus să le arate preţuire86. 

Şi totuşi, pentru mine, fiul meu pe viitor va fi precum 
un mort ce nu poate vedea lumina zilei, căci nu va mai 
urca nicicând acolo unde voi fi eu, şi nu-şi va mai privi 
vreodată mama. 

Intr-un pământ cu vine de argint, om-zeu, ascuns în 
peşteri, el va vieţui, asemenea profetului lui Bakehos ce 
locuieşte-n stânca muntelui, pe Pangaion87; el va fi 
venerat ca zeu al celor ce iau parte la misterii88. 

Dar doliul meu va fi mai lesne de-ndurat decât acela 
al zeiţei mării, căci se va stinge şi vlăstarul ei, precum e 
hotărârea sorții. 

Întâi pe tine, Rhesos, te vom jelui în cântecele 
noastre, apoi pe Achilleus, fiul zeiţei Thetis, îl vom plânge. 
Pallas-Athena, care te-a ucis, nu va putea să-l mai salveze; 
atare lovitură, din tolba lui L.oxias89, îl va dobori! 

O voi, năpaste ale facerii de prunci, o chinuri ale 
muritorilor, oricine ştie limpede ce sunteţi va trăi fără 
copii; nu-i va mai naşte, ca pe urmă să-i îngroape! (Muza, 
cu leşul lui Rhesos în braţe, dispare.) 

Corifeul 

De îngroparea thracului se îngrijeşte maică-sa. Dar, 


Hektor, dacă vrei să împlineşti ce ai în gând, acum e clipa: 
iată zorii zilei. Hektor 

Porniţi, daţi aliaţilor poruncă să se-narmeze grabnic 
şi să-nhame perechile de bidivii la care, s-apuce torţe-n 
mâini şi să aştepte chemarea trâmbiţei tyrrheniene90! 
Sfărmând lucrările de apărare, le voi străpunge-aheilor 
armata şi flota de pe ţărm> o voi aprinde. Sunt sigur, azi 
troienii vor vedea, în acelaşi timp cu razele de soare, cum 
le răsare ziua liberării. 

Corul 

Ascultaţi-l pe rege. Plecaţi şi duceţi poruncile lui 
aliaţilor noştri. Poate că zeul care ţine cu noi ne va da 
biruinţa. 

TROIENELE 

(în ordinea intrării în scenă) 

POSEIDON, zeul mărilor. 

ATHENA, zeiţă, fiica lui Zeus. 

HEKABE, văduva regelui Priamos al Troiei. 

CORUL femeilor troiene captive. 

TALTHYBIOS, crainicul armatei elenilor. 

KASANDRA, prorociţă, fiica Hekabei. 

ANDROMACHA, nora Hekabei. 

MENELAOS, regele Spartei. 

HELENA, soţia lui Menelaos. 

Copilul Astyanax, războinici ahei şi prizoniere 
troiene. 

Fundalul scenei înfăţişează cetatea Ilion fumegândă: 
citadela, templele, o parte din zidul de incintă. In primul 
plan, spre stânga, câteva corturi, unde sunt inchise 
femeile troiene captive. În faţa intrării celui mai impunător 
cort, întinsă pe pământ, zace regina Hekabe. În dreapta 
începe drumul spre tabăra elenilor. E dimineaţa, în zori. 
Intră zeul Poseidon, nevăzut pentru Hekabe; are chipul 
unui bărbat maiestuos, cu pletele şi barba bogate, vălurite; 


în mâna dreaptă ţine tridentul. 

Poseidon91 

Eu, Poseidon, m-am ridicat aici din adâncimile sărate 
ale Mării Egeane92, în care Nereidele93 dănţuitoare se 
rotesc cu paşi uşori. 

Încă din vremea când, în jurul Troiei, Apollon şi cu 
mine am clădit, din pietre bine potrivite, un cerc de ziduri 
şi de turnuri, nu mi s-a şters din inimă vreodată bunăvoința 
faţă de cetatea phrygienilor94. Acum ea nu mai este decât 
fum; au jefuit-o lăncile argeilor şi-au nimicit-o. 

Phokidianul  Epeios, din părţile  Parnasului, a 
meşterit, cum l-a-nvăţat Pallas-Athena, un cal <cu pântec> 
greu de arme, şi a trimis prădalnica statuie între zidurile 
<Troiei>95. [De-aceea oamenii din viitor îl vor numi Calul 
de Lemn, căci ascundea în sine lemnul lăncilor96.] 

< Azi> crângurile sfinte sunt pustii şi în lăcaşurile 
zeilor bhbălteşte sânge. Pe treptele altarului lui Zeus 
Ocrotitorul <Vetrei> zace Priamos, cosit de moarte97. 

Grămezi de aur şi de prăzi troiene vor fi cărate-n 
navele aheilor. Acolo se aşteaptă doar un vânt prielnic98; 
căci ei tânjesc să-şi vadă iar nevestele şi fiii, elenii care 
zece primăveri la şir99 au numărat, de când se războiesc 
în ţara aceasta. 

lar eu, învins de Hera, zeiţa argiană, şi de Athena, 
care s-au unit să-i sfarme pe troieni, voi părăsi ilustrul Ilion 
şi-altarelenchinate miel (X). Într-un oraş unde domneşte 
pustiire cruntă, se stinge cultul zeilor, nemaiprimind 
cinstiri de cuviinţă101. 

Răsună râul Skamandros de vaierul fără sfârşit al 
prinselor, care aşteaptă să le hărăzească sorții un 
stăpân102. Pe unele le-au câştigat bărbaţi din Arkadia, pe 
altele din Thessalia, iar înaintestătători atenieni, urmaşi 
de-ai lui Theseus, pe altele. 

Troienele ce nu au fost supuse tragerii la sorţi stau 


laolaltă în aceste corturi, păstrate pentru căpeteniile oştii. 
Fiica lui Tyndareos se află printre ele, Helena de la Sparta, 
cu-ndreptăţire socotită ca fiind captivă. 

Dacă pofteşte cineva să vadă o privelişte de jale, 
aceasta e Hekabe103, zăcând în faţa uşii <cortului>, 
vărsând potop de lacrimi pentru mulţi, şi din temeiuri 
multe. 

Ea încă nu ştie că Polyxene, copila ei, să-i plângi de 
milă, i-a fost adusă jertfă, la mormânt, lui Achilleus104. 

S-au prăpădit şi Priamos şi fiii săi. 

Fecioara <prorociţă>, Kasandra, căreia stăpânul 
Phoibos i-a iscat porniri de nebunie105, va fi silită, 
împotriva zeului şi-a pietăţii, să facă nuntă pe ascuns cu 
Agamemnon106. 

Rămâi cu bine, aşadar, cetate altă dată norocoasă, cu 
ziduri de-apărare întărite! De nu te-ar fi sfârşit fata lui 
Zeus, Pallas-Athena, încă şi-acum te-ai sprijini <vârtos> pe 
temelii. (Intră Athena, înarmată; poartă coif. egida pe 
piept şi lancea în mână.) 

Athena 

Tu eşti cel mai de-aproape înrudit cu tatăl meu107 şi 
zeu puternic, preacinstit de zei; te învoieşti, lăsând de-o 
parte ura noastră veche, să-ţi vorbesc? 

Poseidon 

Mă învoiesc, augustă-Athena. Vorbirea laolaltă dintre 
rude revarsă farmec nu mărunt în inimi. 

Athena îţi mulţumesc pentru mărinimie. Ceea ce 
vreau a-ţi spune ne priveşte deopotrivă pe-amândoi. 

Poseidon 

Mi-aduci vreo-nştiinţare de la zei? Poate că de la 
Zeus, ori de la alt nemuritor? 

Athena 

Ba nu, ci privitor la Troia, pe-al cărei sol păşim. Eu 
vin să ne unim puterile, noi doi. 


Poseidon 

Te-ai scuturat cumva de ura dinainte şi te-a cuprins 
mila de Troia, ce arde-acuma până la cenuşă? 

Athena 

Răspunde, mai întâi: vrei să mă sprijini şi să-ţi uneşti 
voinţa cu a mea? 

Poseidon 

Cum să nu vreau? împărtăşeşte-mi gândul tău: venit- 
ai să-i ajuţi pe-ahei sau pe troieni? 

Athena 

Doresc să-i bucur pe troieni, duşmanii de odinioară, 
şi să le hărăzesc aheilor o-ntoarcere amară. 

Poseidon 

De ce sari astfel dintr-un fel de-a fi în altul, urând 
prea mult sau îndrăgind prea mult, la întâmplare? 

Athena 

Nu ştii c-am fost jignită, şi templul meu de- 
asemeni108? 

Poseidon 

Ba ştiu; când, silnic, Aias a târât-o pe Kasandra109. 

Athena 

Şi când el n-a primit de la ahei pedeapsă, nici 
<măcar> învinuire. 

Poseidon 

Totuşi ei, sprijiniți de tine, au nimicit coraşul> Ilion. 

Athena 

Tocmai de-aceea vreau, cu ajutorul tău, să-i fac să 
pătimească. 

Poseidon 

Eu, dinspre partea mea, sunt pregătit să-ţi împlinesc 
dorinţa. Dar ce ţi-ai pus în gând să faci? 

Athena 

M-am hotărât să le preschimb întoarcerea într-o 
năpastă. 


Poseidon în timp ce se mai află pe pământul 
<Troiei>, sau când vor naviga> prin undele sărate? 

Athena 

Când, de la Ilion, ei vor pluti spre casă, Zeus îi va 
potopi cu ploi neîncetate şi cu grindini, cu vijelii ce vor 
întuneca văzduhul. 

El mi-a făgăduit să-mi împrumute focul fulgerului 
său, ca să lovesc corăbiile-aheilor şi să le-aprind. 

lar tu, la rândul tău, fă să răsune drumul lor prin 
Marea Egeană de bubuitul uriaşelor talazuri şi al viitorilor 
sărate; adâncul golf de lângă Euboial10 acoperă-l cu 
morţi, ca să se-nveţe-aheii să-mi cinstească în viitor 
altarele, şi-n faţa zeilor să se smerească. Poseidon 

Aşa va fi. Ca să primeşti din parte-mi ajutor, nu e 
nevoie să rosteşti cuvinte multe. Voi răscoli adâncurile 
Mării Egeane. La Mykonos, pe maluri, la Delos, Skyros, 
Lemnos111, pe recifuri, la Kaphareus112, pe promontorii, 
cadavre de ahei vor zace fără număr. 

Hai, suie-n Olympos113, şi după ce vei fi primit 
mănunchiul fulgerelor114 de la tatăl tău, aşteaptă clipa 
când corăbiile-argeilor vor fi în larg. 

Nebun e muritorul care spulberă cetăţi şi temple şi 
morminte, sălaşurile sacre ale celor răposaţi, lăsându-le 
pustii; el însuşi piere mai pe urmă115. (Poseidon şi Athena 
ies din scenă. Hekabe se zbuciumă, încearcă să se ridice şi 
începe să cânte jalnic.) 

Hekabe116 

Ridică-ţi din pulbere capul, năpăstuito. 

Aceasta nu mai e Troia, nici noi nu mai suntem 
regina Troiei. 

Îndură-ţi ursita ce pururi se schimbă. 

Pluteşte în voia mersului apei, pluteşte în voia 
destinului, nu-ţi întoarce spre valuri prora vieţii, 
navighează cum suflă-ntâmplările! 


Aiai! mai! pentru câte mi-e dat să plâng! 

Pierdute-mi sunt patria, fiii, bărbatul. 

Belşugul măreț al strămoşilor mi-a fost risipit, 
prefăcut în nimic. 

De ce să păstrez tăcere? de ce să nu strig? de ce să 
nu cânt de jale? 

Oropsita de mine, o soartă grea mă sileşte să zac cu 
spatele ntins pe culcuş de piatră. 

Mă chinuie capul şi tâmplele. 

<mă chinuie> coastele. 

Imi vine să-mi leagăn trupul, să-mi aplec într-o parte 
şi-n alta spinarea, precum o corabie, în timp ce jelesc şi 
vărs lacrimi întruna1 17. 

Pentru cei prăvăliţi de ursită, aceasta e totuşi singura 
muzică, prin care îşi cântă ruina şi chinul. 

(Hekabe izbuteşte să se ridice şi işi urmează 
plângerile.) 

Strofă 

Corăbii cu sprintene prore, împinse de vâsle spre 
sfântul Ilion, de-a curmezişul mării de purpură, trecând 
prin frumoasele porturi ale Helladei, voi aţi navigat în 
ritmul unui pean războinic, sunat de flaute118, şi-a unor 
glasuri înalte de fluiere. 

Odgoanele voastre, ca în Egipt împletite, au fost 
legate119 mai! în golf, lângă Troia, când aţi mers s-o aflaţi 
pe nevasta demnă de ură a lui Menelaos, oprobriul lui 
Kastor120 şi-a Spartei ruşinel21, ucigaşa lui Priamos, 
semănătorul a cincizeci de fii, <Helena>, care, pe mine, 
urgisita Hekabe, m-a prăbuşit în nimicire şi-n deznădejde. 

Antistrofă 

Vai mie! ce loc e acesta, în care şed acum, lângă 
cortul lui Agamemnon? 

Sunt dusă, sclavă, departe de casa mea, o femeie 
bătrână cu capul tuns jalnic, până la piele, în semn de 


doliu. 

Pojarul mistuie Troia; bociţi pentru ea, oropsite soţii 
de troieni cu lănci de aramă, şi fete ce nu veţi nunti 
niciodată! la o pasăre-mumă ce plânge în jurul puilor săi 
becisnici, am să-ncep a cânta pentru voi, nu însă ca 
odinioară, când, sprijinită în sceptrul lui Priamos. 

<sacră> cântarenălţăm, în cinstea zeilor Troiei, şi 
băteam îndesat cu piciorul cadenţa, din fruntea pilcului de 
dansatori122. 

(Din corturi iese întâiul hemicor, alcătuit din femei 
de toate vârstele şi din copile troiene; acestea se adună în 
jurul reginei.) 

Întâiul hemicor 

Strofa 1 

Ce vor să vestească, Hekabe, aceste cuvinte şi-aceste 
chemări? 

Ce noimă au spusele tale? 

Am auzit, dinăuntru, jelania ta, şi groaza, prin piept, 
ne-a pătruns în inimi, nouă, troienelor, care ne plângem în 
corturi sclavia. 

Hekabe 

Aheii, suiţi pe corăbii, copilelor, sunt gata, cu vâslele- 
n mâini, să se-avânte <în larg>. 

Întâiul hemicor Ah! ce au de gând? A venit oare clipa 
sa ne ducă pe mare departe de patrie? 

Hekabe 

Eu nu ştiu, dar cred că ruina se-apropie. 

Întâiul hemicor Io, io! troienelor nefericite, auziţi ce 
nevoi vă aşteaptă, ieşiţi din sălaşe; iată, elenii se pregătesc 
să plutească spre case. 

Hekabe 

Aiai! n-o lăsaţi pe Kasandra să iasă precum o 
bakehantă pradă delirului123, s-o facă argeii, cumva, de 
ruşine, şi să-mi sporească durerile. 


Io! Troia, Troia, nefericite, nimic n-a rămas din tine! 

Năpăstuiţi sunt şi cei care te părăsesc, fie vii, fie 
morţi. 

(Intră, venind din corturi, al doilea hemicor.) 

Al doilea hemicor 

Antistrofa 1 

Ah! noi părăsim, tremurând, aceste corturi ale lui 
Agamemnon, ca să-ţi ascultăm cuvântul, regină. 

Au luat hotărâre argeii să ne ucidă, pe noi, urgisitele, 
sau, poate, acum, rânduiţi pe punți, năierii sunt gata să 
tragă la vâsle? 

Hekabe 

Copilelor, încă din zori mă aflu aici, fulgerată în suflet 
de spaimă. 

Al doilea hemicor 

A sosit vreun crainic din partea danailor124? în 
mâinile cui vom cădea, fiecare, sclave? 

Hekabe 

Nu mai e mult şi se vor alege sorţile noastre. 

Al doilea hemicor 

Io, io! ce războinic din Argos, din Phthia, ne va duce 
departe de Troia, năpăstuitele? 

Sau, poate, în insule vom locui? 

Hekabe 

Aiai! voi fi sclava cărui stăpân şi unde, în care tărâm, 
oropsita de mine, femeie bătrână. 

<netrebnică> precum un trântor, asemenea unui 
cadavru, sărmana de mine, o întruchipare becisnică a 
morţii? 

Aiai! trebui-va să stau, la vreo poartă, de pază, ori să 
ajung crescătoare de prunci, când eu, până ieri, în Troia 
primeam cinstiri de regină. 

(Cele două hemicoruri se unesc.) 

Strofa 2 

Aiai! mai! prin ce tânguiri îţi plângi decăderea! 

Noi nu vom mai face să umble suveica nicicând, în 
mişcare de du-te-vino. 

desând> la război în Ilion. 

<Acum> ne uităm pentru ultima oară la casele 
înaintaşilor noştri. 

<ne uităm> pentru ultima oară. 

Dar vom avea de-nfruntat încercări şi mai aspre. 

Vom fi nevoite, ori să ne-aşternem în patul elenilor 

— Blestemate să fie nopţile-acelea şi soarta noastră! 
- ori <ziua> să scoatem apă, jalnice slugi, <bunăoară> 

din sfânta fântână Peirene126. 

Noi am alege să mergem în ţara ilustră şi dăruită de 
soartă a lui Theseus127, îndeosebi, nu dorim să vedem 
vreodată râul sălbatic Eurotas, leagănul respingător al 
Hellenei, unde, căzute-n robie, l-am întâlni pe Menelaos, 
pustiitorul Troiei. 

Antistrofa 2 

Am auzit că nobila ţară scăldată de Peneios128, 
temelia frumoasă a <piscului> Olympos, e doldora de 
bogăţie şi de culesuri îmbelşugate. 

Acela-i al doilea loc, după sacra, divina patrie a lui 
Theseus, în care am vrea să ajungem. 

Ţara  <vulcanului> Etna, maica Siciliei, unde 
trudeşte faurul Hephaistos, având în faţă <peste talazuri> 
Fenicia, auzim că-i vestită până departe pentru cununa 
virtuţilor sale129. 

Se mai află, aproape de Marea Ionică, un ţinut umezit 
de Krathis, cel mai frumos dintre râuri130. 

Undele sale, prin har divin, colorează părul în galben 
aprins-ca-focul, hrănesc pământul şi-l binecuvântă să aibă 
parte de oameni întregi. 

Corifeul 


Dar iată-l pe crainicul oştii danailor. 

Purtând o poruncă nouă, el înaintează cu paşi grăbiţi 
s-o-mplinească. 

Oare ce ne aduce? Şi ce va să spună? 

Noi ştim prea bine că suntem robite pământului 
doric. 

(Intră Talthybios 131, neînarmat, ținând în mână 
toiagul de crainic.) 

Talthybios 

Hekabe, pot să-ţi spun pe nume, căci am făcut la 
Troia drumuri dese, ca sol al luptătorilor ahei. Eu sunt 
Talthybios, femeie, o veche cunoştinţă; vin să-ţi aduc 
vestire nouă. 

Hekabe 

Aceasta, troienelor dragi, aceasta-mi era dinainte 
frica. 

Talthybios 

Prin hotărârea sorţilor, voi aţi fost împărţite da 
stăpâni>, dacă aceasta-ţi era frica. 

Hekabe 

Aiai, în care cetate a Thessaliei? în Phthia? Sau 
poate-n pământul lui Kadmos132? Talthybios 

N-aţi fost atribuite laolaltă, ci fiecare altui om. 

Hekabe 

Dar cine, pe cine, s-a nimerit s-o câştige? 

Care femeie din Ilion poate spera într-o soartă mai 
bună? 

Talthybios 

Eu ştiu, dar pune-mi întrebările pe rând, nu dintr- 
odată. 

Hekabe 

Deci spune, sărmana-mi copilă, Kasandra, cărui 
bărbat i-a fost hărăzită? 

Talthybios 


Ea nu a fost sortită rău. Ca pradă scumpă, a 
dobândit-o regele-Agamemnon. 

Hekabe 

Cum? Să ajungă sclava nevestei sale din Sparta133? 

Vai mie, câtă durere! 

Talthybios 

Nu, ci să-mpartă patul cu stăpânul ei, legată printr-o 
nuntă tainică. 

Hekabe 

Ah! asta să i se-ntâmple tocmai fecioarei, căreia 
Phoibos, zeul cu părul de aur, îi dete, ca dar ales, să 
vieţuiască lipsită de soţ. 

Talthybios 

<Pe rege> l-a lovit o dragoste fierbinte pentru fata 
inspirată de Apollon134. 

Hekabe 

Azvârle,  copilo, cheile <templului>,  despoaie-ţi 
trupul de podoabele sfinte şi de însemnele care te- 
acoperă135. 

Talthybios 

Nu-i oare lucru mare să câştigi culcuşul unui rege? 

Hekabe 

Şi cealaltă fată, mezina, pe care mi-aţi smuls-o din 
braţe, unde se află? 

Talthybios 

Vorbeşti de Polyxene sau despre cine-ntrebi? 

Hekabe 

De Polyxene. Cui au menit-o sorții? 

Talthybios 

Au  rânduit-o să-i slujească, la mormânt, lui 
Achilleus136. Hekabe 

Vai mie, şi-amar! am născut o copilă ca să slujească 
unui mormânt! 

Dar ce obicei legiuit sau ce rit al elenilor este acesta, 


Talthybios? 

Talthybios 

Să-ţi socoteşti copila fericită; <acum> cât o priveşte, 
toate-s bune. 

Hekabe 

Din cuvintele tale ce să-nţeleg? 

Mai vede lumina zilei? 

Talthybios 

Destinul său e întocmit; ea nu mai are nicio grijă. 

Hekabe 

Şi care-i destinul sărmanei <mele nurori>. 

Andromacha, soţia lui Hektor, viteazul cu arme de- 
aramă? 

Talthybios 

Pe ea, de-asemenea, ca dar de cinste, a dobândit-o 
< Neoptolemos> fiul lui Achilleus. 

Hekabe 

Dar eu cui am să-i fiu servitoare, eu, care sunt 
nevoită, când umblu, să-mi sprijin mina bătrână într-un 
toiag? 

Talthybios 

Te-a tras la sorţi, ca sclavă, Odysseus, poruncitorul 
<insulei> Ithaka. 

Hekabe 

Aiai! dă-ţi <cu pumnii> în capul ras, cu unghiile 
zgârie-ţi obrajii! 

Vai mie, nenorocire! îmi este sortit să fiu roaba unui 
om de nimic şi viclean, un duşman ai dreptăţii, un monstru 
certat cu legea, având două limbi în gură, care, ţie, pe unii 
ti-i ponegreşte, iar pe tine de vorbeşte de rău, acelora, şi 
care schimbă oriunde dragostea-n ură. 

Plângeţi pentru mine, femei troiene! 

Mă copleşeşte o soartă haină, sărmana de mine, sunt 
nimicită; am fost pedepsită cu sorţul cel mai lipsit de 


noroc. 

Corifeul 

Tu îţi cunoşti, regină, viitorul, dar eu cărui aheu, 
cărui hellen am să-i fiu sclavă137? 

Talthybios 

Purcedeţi, servitorilor, şi-aduceţi-o aici cât mai 
degrabă pe Kasandra. Eu trebuie s-o dau în mâinile mai- 
marelui armatei, apoi şi celorlalte căpetenii să le împart 
<femeile> captive ce şi le-au ales. 

Hei! văd ţâşnind din cort văpăi de torţe. Troienele 
aprind sălaşul dinăuntru? Urmând, cât de curând, să fie 
strămutate-n Argos, ţin oare, dându-şi trupurilor foc, să 
moară? Drept este, în asemenea împrejurări, un suflet 
liber îşi îndură anevoie prăbuşirea. 

Intraţi, intraţi în cort! Mi-e teamă că această 
încheiere, prea lesnicioasă pentru ele, aheilor să nu le 
placă, şi să mă afle vinovat pe mine. 

Hekabe 

Nu-i foc, nu e pojar, ci fata mea, Kasandra, care 
năvăleşte către noi, ca o menadă138 rătăcită. (Din cort 
țâşneşte Kasandra, dansând violent. Ea poartă însemnele 
unei preotese a lui Apollon: crengi de dafin, panglici de 
lână şi, atârnată la brâu, cheia templului. Inchipuindu-şi că 
ia parte la propria nuntă, ţine în mâini torţe aprinse, pe 
care le agită.) 

KÂSANDRA 139 

Strofă 

Sus flacăra, sus! arat-o, ad-o! 

lată, iată cum venerez lăcaşul acesta divin; îl luminez 
cu văpăile torţelor. 

O rege Hymenaios140! 

Fericit este mirele, fericită şi eu, mireasa făgăduită 
să intru în patul regesc al lui Agamemnon! 

Hymen, o rege Hymenaios! 


Mamă, tu plângi şi suspini mereu pentru moartea 
părintelui meu şi pentru patria noastră iubită. 

Dar iată, chiar eu, la nunta mea, înalt vâlvătăile 
torţelor ce pâlpâie şi strălucesc întru cinstirea ta, o 
Hymenaios, întru cinstirea ta, o Hekatel141, cum e- 
ndătinat să ardă lumina la cununia fecioarelor. 

Antistrofă 

Saltă piciorul în aer, porneşte, stârneşte dansul, 
cuhan! cuhoil142! 

ca-n zilele preafericite ale lui Priamos, tatăl nostru. 

Dansul e sacru; condu-l tu însuţi. 

Phoibos, <prin curtea, templului tău, pe sub dafini, 
pentru a ta preoteasă143. 

Hymen, o Hymen, Hymenaios! 

Nu fi mâhnită, mamă, prinde-te-n joc, apleacă-te şi 
răsuceşte-te, potriveşte-ţi cu mine paşii! 

Cântaţi «Hymenaios, oh!», întâmpinați mireasa cu 
imne şi chiote de bucurie! 

Haideţi, fecioare  troiene, purtând minunate 
veşminte144, cântaţi-l pe soţul meu, pe cel hărăzit 
aşternutului nunţii mele! 

Corifeul 

Fiica ta, regină, are mintea rătăcită. Nu poţi s-o 
potoleşti? Altfel ajunge, dănţuind, în tabăra duşmană. 

Hekabe 

Eşti purtătorul torţei, Hephaistos, când oamenii 
nuntesc, însă aici aţâţi o flacără cumplită, străină de 
înaltele-mi speranţe dinainte145. 

Vai mie! fata mea, nu mi-am închipuit că te vei mărita 
sub spadele şi lăncile argeilor. Dă-mi torţa, căci tu n-o ţii 
drept146, în razna ta înverşunată de menadă. Năpastele 
nu te-au înţelepţit, copilă, ci stărui în aceeaşi rătăcire. 

Femeilor troiene, duceţi torţelenăuntru, şi plângeţi ca 
răspuns la cântul ei de nuntă147. 


Kasandra 148 

Incununează, mama, fruntea mea biruitoare, fii 
bucuroasă pentru măritişul meu regesc149. Călăuzeşte-mă 
şi, dacă-ţi pare că-mi lipseşte zelul, cu sila să mă-mpingi! 

Dacă Loxias încă este <zeu profet>, atunci ilustrul 
Agamemnon, regele aheilor, luându-mă, în mine va-ntâlni o 
soaţă mai ruinătoare ca Helena. Am să-l ucid şi am să-i 
surp tot neamul, ca să răzbun pieirea fraţilor şi-a tatei150. 

Dar unele nemernicii le las deoparte. Nu voi cânta 
securea care va cădea pe gâtul meu şi-al altuia, nici 
luptele, de însoţirea mea stârnite, când un fecior îşi va 
ucide mama, nici răsturnarea casei lui Atreus151. 

<Acum> voi arăta doar întrucât cetatea noastră e 
mai fericită ca Hellada152. Şi ca să pot susţine asta, deşi 
eu sunt cu totul în puterea zeului, am să mă smulg din 
plasa nebuniei. 

De dragul unei singure femei şi-a unei singure iubiri, 
aheii au vânat-o pe Helena, trimițând la moarte zece mii de 
oameni. lar comandantul lor cel înţelept153 şi-a omorât tot 
ce avea mai scump pe lume, pentru fiinţa cea mai vrednică 
de ură154; copila, bucuria casei, şi-a jertfit-o lui Menelaos, 
din pricina nevesti-sii, femeia care nu silită a plecat de- 
acasă, ci de bunăvoie. 

Când au ajuns la ţărmul unde curge Skamandros, ei 
pentru ce mureau, <aheii>? Le-au fost cumva hotarele 
călcate, sau  turnurile-nalte ale patriei amenințate? 
Nicidecum. Cei seceraţi de Ares nu şi-au revăzut copiii 
niciodată, nici n-au fost înveliţi de mâinile <soţiilor> în 
pânze. Zac îngropaţi în sol străin. 

Nici pentru cei de-acasă nu era mai bine. Femeile 
piereau în văduvie, părinţii nu lăsau, la moarte, fii în vetre, 
căci îşi crescuseră odraslele zadarnic, pentru alţii. Nu vor 
avea pe nimeni la morminte, să verse în pământ prinos de 
sânge155. 


Doar de atare laude sunt demni cei care au stârnit şi 
dus războiul. Dar despre unele nemernicii mai bine să 
păstrez tăcere156. Să nu-mi insufle niciodată muza vreun 
cântec, în care aş îngrămădi numai năpaste. 

Acum despre troieni. În primul rând, gloria lor era 
cea mai frumoasă cu putinţă, căci viaţa şi-o jertfeau pentru 
cetate. Iar trupurile celor doborâţi de lănci erau cărate- 
acasă de prieteni şi pregătite pentru nmormântare cu 
mâini pioase, după cuviinţă, pe urmă îngropate în 
pământul părintesc. 

Troienii care nu mureau în lupte reveneau, seară de 
seară, la neveste şi copii, plăceri de care nu aveau elenii 
parte. 

Cât despre soarta, după tine cruntă a lui Hektor, 
ascultă adevărul. El nu mai este viu, dar înaintea morţii şi- 
a vădit înalta vitejie. Sosirea luptătorilor ah ei a fost 
temeiul faimei sale; de nu iscau războiul, vitejia lui ar fi 
rămas pe veci necunoscută. 

Tot astfel Paris, el s-a însurat cu o fiică de-a lui 
Zeus157. De nu ar fi luat-o <pe Helena>, ar fi avut în casă 
o soţie <ştearsă>, şi nime n-ar mai fi vorbit despre- 
nrudirea lui. 

A ocoli războiul; aceasta-i datoria oricărui om cu 
minteantreagă; şi dacă, totuşi, luptele încep, atunci este de 
preţ cununa unei morţi eroice pentru cetate; <în schimb> 
o moarte ticăloasă aduce numai faimă proastă. 

De-aceea, nu mai plânge, mamă, nici pentru glia 
noastră, nici pentru nunta mea. Acelora, pe care îi urâm 
mai aprig, tu şi eu, din însoţirea mea li se va trage 
nimicirea. 

Corifeul îţi place să zâmbeşti, <vorbind> de 
propriile-ţi rele. Ne cânţi un cântec de-alinare. Dar nu 
cumva te amăgeşti? 

Talthybios 


De nu ţi-ar fi stârnit Apollon însuşi rătăcirea minţii, 
tu n-ai scăpa nepedepsită pentru menirile de rău cu care- 
mpovărezi plecarea căpeteniilor mele din această ţară. 

Însă cei mari, deşi solemni şi cu renume de 
înţelepciune, nu-s mai presus decât nimicnicia noastră. Tot 
astfel preaputernicul poruncitor al tuturor elenilor, feciorul 
drag al lui Atreus, alege şi iubeşte pătimaş o fată pradă 
nebuniei, la patul căreia, cu toate că sunt om sărac, eu n- 
aş râvni vreodată. 

Deoarece ţi-e mintea zdruncinată, bârfeşte-i <cât 
pofteşti> peargei, şi laudă-i pe phrygieni; eu las în seama 
vântului spusele tale. Urmează-mă către corăbii, mireasă 
mândră a lui Agamemnon! 

Şi tu, Hekabe, când feciorul lui Laertes va trimite 
după tine, purcede fără-ntârziere. Ai să fii sluga 
<Penelopei>, o femeie virtuoasă, cum se vorbeşte printre 
cei veniţi la Ilion158. 

Kasandra 

Tu eşti isteţ, nevoie mare, slugă! 

De ce să poarte numele cinstit de crainici aceşti 
ciraci ai regilor şi ai cetăților, urâţi de toată omenirea159? 

Zici despre maică-mea că-l va urma, până-n palatul 
lui, pe Odysseus? Dar unde laşi prezicerile lui Apollon, ce 
mi le-a răspicat chiar mie, că viaţa ei se va sfârşi aici160? 

Mai sunt şi altele, pe care, de ruşine, nu vreau să le 
spun. 

Sărmanul <Odysseus> nu ştie câte suferinţe îl 
aşteaptă! Năpastele care ne-au copleşit, pe mine şi pe cei 
din Ilion, aur curat îi vor părea, faţă de soarta lui. Se vor 
mai scurge zece ani, pe lângă ceilalţi petrecuţi aici, până 
când, singur, va sosi în patrie. 

El va vedea strâmtoarea-ngustă şi stâncoasă unde 
hălăduieşte crunta Charibdis161, apoi Ciclopii canibali, 
prin munţii lor, şi vrăjitoarea Kirke din Liguria, care 


preschimbă oamenii în porci, şi frângerile navelor în largul 
mării, şi ţărmul mâncătorilor de lotos, şi boii Soarelui, cei 
sfinţi, a căror carne, într-o zi, va slobozi un glas amarnic 
pentru Odysseus. Ca să scurtez, la urmă, el va cobori de 
viu în Hades, iar după ce va izbuti să scape de primejdiile 
mării, acasă, la întoarcere, se va-nfrunta cu altă sumedenie 
de rele. 

Dar de ce să-i zvârl grozave profeţii lui Odysseus162? 
(Se adresează lui Talthybios:) 

Du-mă grabnic; vreau în Hades să nuntesc cu 
Agamemnon. Tristă-ţi va fi-nmormântarea, noaptea, nu în 
faptul zilei, cap al oştilor hellene, încă strălucind de slavă. 

Şi pe mine, moartă, goală, aruncată într-o râpă unde 
spumegă şuvoaie şi va fi-ngropat Atridul, mă vor părăsi- 
ntre fiare ce se vor nutri din mine, preoteasa lui Apollon. 
Rămâneţi cu bine, panglici, ale zeului drag mie şi veşminte 
rituale! 

Mă despart şi de fervoarea sărbătorilor preasfinte. 

Mergeţi, vă smulg de pe mine, cât mi-e trupul încă 
pur! 

Las însemnele în grija adierilor de vânt, să ajungă 
pân’ la tine, <Phoibos> domn al profeţiei163. 

Unde-i nava capului oştirii? Unde să mă-mbarc? 

Ia numaidecât aminte, vezi cum suflă vântu-n pânze. 

Vei căra o Erinye164 pe corabie în Argos. 

Mamă, bun rămas! nu plânge. 

Fraţi ai mei, aflaţi adânc sub glia scumpei mele 
patrii, şi tu, Priamos, părinte, în curând vom fi-mpreună. 

Voi sosi biruitoare printre umbre, însă după ce voi 
spulbera tot neamul celor care ne-au pierdut. 

(Kasandra iese din scenă, dusă de Talthybios, în timp 
ce Hekabe, istovită, cade pe pământ.) 

Corifeul 

Prietenelor, nu vedeţi cum a căzut, întinsă, fără glas, 


Hekabe, stăpâna noastră grea de ani? De ce n-o sprijiniți? 
îngăduiţi să zacă o bătrână, relelor? Veniţi s-o ridicaţi. 
(Câteva slujitoare încearcă s-o ridice.) 

Hekabe165 

Ba nu, copilelor. Lăsaţi-mă pe jos, unde-am căzut. O 
consolare nedorită nu e consolare. Era firească prăbuşirea 
mea la câtendur şi-am îndurat, şi încă voi mai îndura. 

O zei! Chem nişte aliaţi becisnici, pe care totuşi e 
cuviincios să-i invocăm, când nenorocul ne dă brânci în 
deznădejde. 

lar ca să-ncep, doresc să-mi deapân fericirea de- 
altădată; aşa, nefericirea mea va inspira mai multă milă. 

Fiind de neam regal, m-am măritat c-un rege, şi de la 
el am dobândit copii fără pereche, nu datorită numărului 
lor, ci pentru că erau <într-adevăr> cei mai de seamă 
phrygieni. În Troia, în Hellada sau în Asia, nicio femeie nu 
se poate lăuda cu astfel de copii. Şi, unul câte unul, i-am 
văzut pierind sub lăncile elenilor, şi la mormintele 
feciorilor mi-am retezat, în semn de doliu, părul. 

L-am plâns pe Priamos, tulpina neamului, şi despre 
moartea lui nu ştiu din auzite, ci l-am văzut cu ochii mei 
măcelărit lângă altarul casei noastre, în ceasul capturării 
Troieil66. 

Fecioarele, pe care le-am crescut cu grijă, ca să le 
pot alege miri de rang înalt, eu le-am crescut pentru 
necunoscuţi, ce mi le-au smuls din braţe. Nici licăr de 
speranţă nu e ca ele să-şi revadă mama, iar eu să le mai 
văd vreodată. 

La urmă, ca încununarea atâtor rele urgisite, mă vor 
sili, deşi-s bătrână, să merg ca sclavă în Hellada. Şi mă vor 
umili cu sarcini de ne-ndurat la bătrâneţe, sau să fiu slugă 
la vreo poartă şi păstrătoarea unor chei, eu, mama 
<falnicului> Hektor, sau să frământ şi să coc pâine. 

Pământul gol va fi crivatul spinării mele scorojite, nu 


patul moale de regină. Peste făptura-mi zdrenţuită, voi 
îmbrăca zdrenţoase straie, dovezi ale surpării mele. 

Ah! cât am suferit, sărmana, de când cu nunta 
blestemată a unei singure femei, şi cât mai am de suferit! 

Copila mea, Kasandra, tu care împărţeai extazul tău 
cu zeii, în ce împrejurări cumplite ţi-ai pierdut 
neprihănireai 

Şi tu, nefericită Polyxene, unde eşti? 

Dintre atâţi copii rodiţi de mine, nicio fiică, niciun fiu, 
nu poate să m-ajute în restrişte. 

De ce să mă sculaţi de pe pământ? Cu ce speranţă? 
Călăuziţimi paşii, care până ieri, la Ilion, erau atât de 
mândri, dar care azi sunt înrobiţi. Purtaţi-mă în locul unde 
voi avea, pe jos, ca să măntind, culcuş de paie şi-un pietroi 
drept pernă. Lăsaţi-mă să mor acolo, de-atâtea lacrimi 
istovită. 

Din cei oblăduiţi de soartă, nu socotiți pe nime 
norocos, până nu moare167. 

Corul 

Strofă 

Cântă, o Muză, Troia, imnuie jalnic, în lacrimi, un 
cântec de mort168! 

Noi pentru Ilion vom viersui, spunând cum am pierit, 
urgisitele, cum ne-au luat în prinsoare, când calul de 
groază, cu patru roţi 169> a fost lăsat de ahei la poarta 
<cetăţii>, umplut cu războinici - încât armele lor 
zăngăneau pân’ la cer - şi-acoperit cu zorzoane de aur170. 

Stând în picioare pe stânca Troiei, poporul scoase un 
țipăt înalt: 

«lată sfârşitul caznelor noastre. 

Mergeţi şi-aduceţi culuitorul> idol de lemn, să-l 
închinaţi fecioarei Pallas din Ilion, fiica lui Zeus!» 

Care din tinere, care moşneag n-a ieşit din casă? 

Cântând, fericiţi, au băgat înăuntrul coraşului> 


moartea vicleană. 

Antistrofă 

Tot neamul troian năvăli la poartă, să vadă isprava 
elenilor, monstrul din lemn de pin de la munte, făţuit spre 
ruina Troiei, şi să-l închine fecioarei, zeiţa cailor 
nemuritori. 

Înconjurându-l cu funii de in răsucit cu fusul, ca pe 
carena întunecată a unei corăbii, l-au tras până la templul 
divinei Pallas171, pe podeaua de piatră, unde urma să 
curgă sângele patriei noastre. 

Tocmai luase sfârşit istoveala şi bucuria, când 
noaptea veni, răspândind întunericul. 

Glasuri de flaut sunară, şi melodii phrygiene; fecioare 
făceau să vibreze în ritmul paşilor aerul, în timp ce cântau, 
strigând, cu inima veselă. 

Prin case, văpaia strălucitoare a torţelor se 
micşorase, până ajunse un licăr sumbru în mijlocul 
somnului. 

Epodă 

Iar noi, în clipele-acelea, lângă palatul ei, o slăveam 
prin cântec şi dans pe fecioara munţilor. 

<Artemis>, fata lui Zeus172. 

Şi iată, un țipăt de moarte umplu cetatea, coborând 
dinspre Pergamon173. 

Pruncii, cu mâini tremurânde, se agăţară de straiele 
mamelor. 

Războiul ieşea din ascunzătoare. 

Aşa se-mplinea urzeala Pallas-Athenei. 

Şi-atunci avu loc, la altare, masacrul troienilor. 

Pe paturi, în singurătate, abia despărțite de soţii 
decapitaţi, femeile tinere-au fost nevoite 

— <cumplită> cunună! - să zămislească, pentru 
Hellada, feciori, şi să sporească durerile ţării 
troienilor1 74. 


(Într-un car, sub pază militară, soseşte Andromacha, 
avându-l pe Astyanax în braţe. Carul este plin cu prăzi de 
război troiene, purtând, la vedere, scutul uriaş al lui 
Hektor.) 

Corifeul 

Hekabe, uite, vine Andromacha, adusă într-un car 
duşman, şi lângă ea, lipit de sânu-i zbuciumat, se află 
Astyanax, dragul ei, fiul lui Hektor. 

Unde te vor muta, femeie oropsită, având alături 
armele de bronz ale lui Hektor, şi prăzile luate de la 
phrygieni prin luptă, cu care Neoptolemos175 va-mpodobi 
pereţii templelor din Thessalia, când el se va întoarce de la 
Troia? 

Andromacha 176 

Strofa 1 

Aheii, stăpânii noştri mă duc de aici. 

Hekabe 

Ah, vai! 

Andromacha 

Tânguirea ta e la fel cu a mea... 

Hekabe 

Aiai! 

Andromacha... datorită aceloraşi chinuri... 

Hekabe 

O Zeus! 

Andromacha... şi-aceloraşi nenorociri. 

Hekabe 

Copiilor mei... 

Andromacha... noi eram altă dată <ai tăi>. 

Hekabe 

Antistrofa 1 

Pierdută e vlaga noastră, pierdută e Troia... 

Andromacha 

„„„sărmano! 


Hekabe 

„„„Şi nobilii mei urmaşi. 

Andromacha 

Vai ţie! 

Hekabe 

Vai mie! pentru atâtea... 

Andromacha 

„„„năpaste! 

Hekabe 

Ce jalnică soartă are... 

Andromacha 

„„„cetatea... 

Hekabe 

„„„cuprinsă de fum! 

Andromacha 

Strofa 2 

Întoarce-te, Hektor, la mine... 

Hekabe îl strigi pe feciorul meu, dar el este în Hades, 
biată copilă. 

Andromacha... ocroteşte-ţi nevasta! 

Antistrofa 2 

Tu, care îi doborai pe ahei... 

Hekabe 

Pe el l-am născut cel dintâi lui Priamos, odinioară. 

Andromacha 

„„„<condu-mă> s-adorm în Hades! Strofa 3 

Mari sunt aceste dorinţe... 

Hekabe 

Tot astfel ne sunt şi durerile. 

Andromacha 

Ţara ne-a fost risipită... 

Hekabe 

Chinuri ne copleşesc, peste chinuri. 

Andromacha 


Zeii ne sunt potrivnici, de când a scăpat cu viaţă 
Paris, vlăstarul tău177, şi-a făcut să cadă de dragul unei 
soţii de nimic cetăţuia Troiei. 

Însângerate cadavre zac înaintea <zeiţei> Pallas178, 
pradă la vulturi. Cetatea se frânge sub jugul robiei. 

Hekabe 

Antistrofa 3 Patrie năpăstuită... 

Andromacha... deşi eşti pustie, plâng pentru tine... 

Hekabe 

„„„jalnic îţi este sfârşitul. 

Andromacha... şi pentru casa în care-am născut. 

Hekabe 

Toate s-au dus, copiilor! Gol e oraşul, de voi sunt 
lipsită. 

Câte jelanii şi dolii, lacrimi şi iară lacrimi, s-au 
revărsat în lăcaşurile noastre! 

Barem când moare, omul îşi uită durerea şi plânsul. 
Corifeul 

Cei oropsiţi îşi află alinare în lacrimi, bocete 
suspinătoare şi-n melodii îndurerate. 

Andromacha 

Eşti mama luptătorului care, cu lancea lui, a stins 
mulţime de helleni. O, mamă a lui Hektor, vezi unde-am 
ajuns! 

Hekabe 

Lucrarea zeilor o văd, cum, din neantul lor, pe unii 
oameni la-nălţimea turnurilor îi ridică, şi cum îi prăbuşesc 
pe alţii, care păreau a fi puternici179. 

Andromacha 

Eu şi copilul suntem duşi ca pradă de războix 
Nobleţea coborâtă în sclavie: câtă răsturnare! 

Hekabe 

De spaimă e necesitatea. Chiar adineaori mi-au luat-o 
pe Kasandra, smulsă cu de-a sila. 


Andromacha 

Alei, alei, se pare că i s-a ivit, din nou, alt Aias fetei 
tale180. Dar vei avea de pătimit şi alte rele. 

Hekabe într-adevăr, fără măsură, fără număr. Se- 
ntrece rău cu rău, să mă lovească. 

Andromacha 

Fiica ta e moartă, Polyxene. I-a fost jertfită, la 
mormânt, lui Achilleus, ofrandă unui trup golit de viaţă. 

Hekabe 

Vai mie, oropsita! S-a limpezit acum ce-a vrut 
Talthybios să spună, când vorbea nelimpede, în ghicitori. 

Andromacha 

Eu însămi am văzut-o; am coborât din car, ca să-i 
acopăr trupul cu o pânză, şi, jeluind-o, să-mi izbesc cu 
pumnii pieptul 181. 

Hekabe 

Aiai, copila mea! nesfântă junghiere! Aiai, mai strig o 
dată, ce crunt ţi-a fost sfârşitul! 

Andromacha 

Ea s-a sfârşit cum s-a sfârşit. Dar moartea, pentru ea, 
îmi pare un destin mai fericit decât e viaţa pentru mine. 

Hekabe 

Copilă, a fi mort nu e totuna cu a privi <lumina>, 
căci una e neant şi cealaltă speranţă. 

ÎNDROMACHA 

O mamă, mamă, lasă-mă să-ţi spun un adevăr destul 
de binentemeiat, care să-ţi potolească focul inimii. 

A nu te fi născut este la fel cu a fi mort, aşa cred eu, 
dar moartea este mai de preţ decât o viaţă chinuită. Căci 
mortul, după câte a-ndurat <când era viu>, este iertat de 
orice suferinţă. Dar cel care se prăbuşeşte în soartă rea, 
din soartă bună, acela rătăceşte bântuit de gândul fericirii 
spulberate. 

Cât despre Polyxene, iată, a murit. E ca şi cum n-ar fi 


văzut lumina <zilei> niciodată; deci nu ştie nimic de 
propriile rele. În schimb, eu care am ţintit spre un frumos 
renume, şi l-am atins, în bună parte, n-am izbutit să mă- 
ntâlnesc cu fericirea. 

M-am străduit întruna, ca soţie a lui Hektor, să-mi 
însuşesc virtuțile de cuviinţă pentru o femeie. 

În primul rând, fie c-a fost, fie că n-a fost <mai 
devreme> înfierată, doar pentru faptul că-i femeie, aceasta 
se alege cu o faimă proastă, când zăboveşte pe afară182. 
Dar eu am stat <mereu> în casă, şi n-am îngăduit să-mi 
intre sub acoperiş subţirile palavre femeieşti. 

M-am străduit să-mi aflu dascăl înţelept în însăşi 
mintea mea. Aveam, când soţul meu era de faţă, obraz 
senin şi limbă liniştită. Ştiam când trebuia să-nvingă 
gândul meu, şi când să-l las pe-al lui să-nvingă. 

Numai că zvonul despre mine s-a lăţit până la tabăra 
elenilor; tocmai din asta mi s-a tras pierzarea. Căci, de 
îndată ce m-au prins, fiul lui Achilleus pe mine m-a cerut, 
să-i fiu soţiel83. <Aşa> în casa celui care mi-a ucis 
bărbatul, voi fi sclavă. 

Dacă-mi alung din amintire figura scumpului meu 
Hektor, şi îl primesc pe noul soţ cu inima deschisă, îi voi 
părea celui dintâi o trădătoare; iar dacă-l duşmănesc pe 
cestălalt, atunci mă va uri <fără-ndoială>, şi el e chiar 
stăpânul meu. 

Se spune că-i de-ajuns o noapte184, ca să se 
risipească sila unei femei faţă de patul unui om. Ah! mult 
dispreţuiesc nevasta185 necredincioasă soţului dintâi, care 
iubeşte, într-o nouă legătură, alt bărbat. Nici calul, dacă i 
se-nlătură tovarăşul de ham, nu va purta cu uşurinţă jugul. 
Şi totuşi animalul n-are glas, nici folosinţa raţiunii, şi este, 
de la fire, mai prejos ca omul. 

În tine, preaiubite Hektor, am avut tot ce mi-aş fi 
dorit sănsemne un bărbat, şi încă din belşug: nobleţe, 


socotinţă, bogăţie şi curaj. Din casa părintească m-ai luat 
neprihănită, şi tu, întâiul, ai pătruns în patu-mi de fecioară. 
Acum zaci fără viaţă, iar pe mine o navă mă va duce în 
Hellada, captivă hărăzită jugului de sclavă. 

Sfârşitul Polyxenei, care-ţi stârneşte plânsul, nu-i 
oare mai puţin <amar> decât ce-mi este dat să sufăr mie? 
Până şi ultimul refugiu l-am pierdut, ce le rămâne 
muritorilor: speranţa. Şi nu mă-mbăt cu gândul că m-ar 
aştepta în viitor vreo bucurie, deşi asemenea iluzii sunt 
plăcute186. 

Corifeul 

Nenorocirea ta e şi a noastră. Plângându-ţi soarta, ne 
înveţi să înţelegem adâncimile năpastei. 

Hekabe 

Eu până azi n-am fost în vreo corabie, dar ştiu cum 
este, din picturile văzute şi din povestiri. Când vântul suflă 
nu prea tare, încât să-l poată înfrunta navigatorii, aceştia 
sârguiesc din răsputeri să scape: un om este la cârmă, alţii 
stau la pânze, iar alţii scot din navă apa. Însă când marea e 
năprasnic răscolită, ei nu mai cred decât în întâmplare, 
lăsându-se în seama goanei de talazuri187. 

Tot astfel eu, necazurile-mi sunt atât de numeroase, 
că nu mai am cuvinte s-o rostesc. Le las să fie şi-mi ţin 
gura, căci n-aş putea să-nving cumplitul val rostogolit de 
zei asupra mea. 

Dar, scumpa mea copilă, nu-l mai jeli pe Hektor. Nu 
poţi să-l mai salvezi cu lacrimile tale. Pe noul tău stăpân 
cinsteşte-l, şi astfel farmecă-l, încât pentru purtarea ta să 
te iubească188. Dacă vei izbuti, va fi spre bucuria tuturor 
care ţi-s dragi, şi vei putea s-aduci un foarte mare ajutor 
cetăţii Ilion, crescându-l pe acest nepot al meu, pentru ca, 
poate, într-o zi, vreun vlăstar ivit din el să-ntemeieze iar 
cetatea, şi Troia să renască. 

Dar iată, vom schimba îndată vorba. Ce s-a mai 


petrecut, ca iar să văd venind această slugă a elenilor? Ne 
va vesti şi alte hotărâri, mai noi? (Intră Talthybios însoțit 
de oameni înarmați.) 

Talthybios 

Soţie a lui Hektor, cândva cel mai viteaz bărbat din 
Troia, să nu mă duşmăneşti, căci nu de bună voie-ţi fac 
înştiinţare în numele elenilor şi al nepoților lui Pelops189. 

Andromacha 

Ce s-a-ntâmplat? Aceste vorbe de-nceput vestesc 
nenorociri. Talthybios 

S-a hotărât pentru copilul tău... Cum oare să ţi-o 
spun? Andromacha 

Doar n-o să fie dat altui stăpân decât al meu. 

Talthybios 

Niciun aheu, vreodată, nu va fi stăpânul lui. 

Andromacha 

<Aheii> vor lăsa în urma lor această rămăşiţă a 
poporului troian? 

Talthybios 

Nu ştiu cum aş putea să-ţi spun mai blând 
nenorocirea ta. Andromacha îţi mulţumesc pentru sfială, 
dar nu când spui «nenorocire». Talthybios 

Copilul tău va fi ucis. Acum cunoşti cumplitul adevăr. 
Andromacha 

Vai mie, ce aud? O pacoste cu mult mai mare decât 
noua mea căsătorie. 

Talthybios în adunarea tuturor elenilor a biruit 
propunerea lui Odysseus. 

Andromacha 

Aiai! îndur năpastă depăşind orice măsură. 

Talthybios 

A zis să nu hrănim feciorul unui erou atât de mare... 

Andromacha O, de-ar avea şi fiii lui aceeaşi soartă! 

Talthybios 


...Ci să-l zvârlim de la-nălţimea turnurilor Troiei. 

Dar lasă astfel să se-ntâmple, şi vei părea mai 
înţeleaptă. Nu te lipi de fiul tău, îndură-ţi chinul cu 
nobleţe. Să nu-ți închipui că eşti tare, când îţi lipseşte 
orice vlagă, şi sprijin nu primeşti de nicăieri. Ia bine seama 
la împrejurări: cetatea este nimicită, bărbatul tău e mort, 
eşti o captivă, iar noi suntem destui în stare să ne 
măsurăm puterea cu o singură femeie. 

De-aceea încetează să mai lupti, fereşte-te de orice 
josnicie, de orice aţâţare; te sfătuiesc nici barem să nu-i 
blestemi pe ahei. Căci dacă vei rosti cuvinte ce vor mânia 
oştirea, băiatul n-o să aibă parte de mormânt şi nici de 
rânduieli funebre. Dar dacă taci şi te împaci cu soarta, nu 
va rămâne fiul tău neîngropat şi vei afla elenii mult mai 
binevoitori faţă de tine. 

Andromacha 

O preaiubitul meu copil, comoara mea fără pereche, 
un braţ vrăjmaş te va ucide, rupându-te de mama ta 
îndurerată! înalta naştere-a lui Hektor, tatăl tău, care le-a 
fost atâtora spre mântuire, înseamnă pentru tine moarte. 
Nobleţea tatălui nu ţi-a adus noroc. 

O pat al căsniciei şi zi a nunţii mele, când i-am intrat 
lui Hektor în palat! Nu m-am gândit <atunci> că voi da 
viaţă unui fiu care să fie victima danailor, ci ca să fac din el 
un rege-al Asiei mult-roditoare. 

Tu plângi, copilul meu? Simţi relele ce-ţi dau năvală? 

De ce mi te agăţi de strai, precum un pui de pasăre 
venind la cuib sub aripile mele? Nu se va mai întoarce 
Hektor, înarmat cu lancea lui vestită, de sub pământ, să te 
salveze, nici rudele nu vor sosi, nici toţi care alcătuiau 
puterea phrygienilor. 

În salt nimicitor, de foarte sus, cu gâtul înainte, te vor 
împinge fără milă ca să-ţi dai, zdrobit, suflarea de pe urmă. 

O gingaş prunc, nespus de drag, pe care maică-ta te 


alinta, <ţinându-te> în braţe, o trupul tău cu dulce 
abureală 190. Zadarnic te-am hrănit la sânul meu pe când 
erai în scutece, degeaba m-am trudit <cu tine> şi-am fost 
de-atâta grijă vlăguită. Acum  sărută-ţi mama, pe 
născătoarea ta îmbrăţişeaz-o pentru cea din urmă dată, 
petrece-ţi mâinile pe după gâtul meu, apasă-ţi buzele pe 
ale mele. 

Elenilor, voi care aţi scornit cruzimi barbare 191, de 
ce vreţi să-l sfârşiţi pe-acest copil nevinovat? 

O mlada casei lui Tyndareos, <Helena>, tu nu te 
tragi din Zeus, o spun deschis, ci ai avut mai mulţi părinţi, 
în primul rând e Duhul Răzbunării 192, apoi Invidia, 
Omorul, Moartea şi toate iazmele pe care le hrăneşte glia. 
Nu, niciodată nu voi cuteza să cred că Zeus te-a zămislit pe 
tine, pacoste ucigătoare pentru atât de mulţi helleni şi 
nehelleni. De-ar fi să pieri! Cu ochii tăi frumoşi 193 adus-ai 
pustiire hâdă faimoaselor câmpii troiene. 

Luaţi de-aici copilul, duceţi-l, zvârliţi-l morţii, de vă 
place să-l zvârliţi! Hai, ospătaţi-vă din carnea lui! 

Prin voia zeilor suntem sfârşiţi, şi n-am putere să 
împiedic stingerea lui Astyanax. Acoperiţi-mi trupul oropsit 
şi aruncaţi i într-o navă. 

Spre minunată nuntă mă îndrept, acum că mi-am 
pierdut copilul! (Talthybios ia băiatul din braţele mamei, 
apoi carul cu Andromacha părăseşte scena.) 

Corifeul 

Nefericită Troie, mii şi mii de oameni ai pierdut, de 
dragul unei singure femei şi-a nunţii sale blestemate! 

Talthybios 

Să mergem, copile. Acum eşti desprins din gingaşa 
îmbrăţişare a mamei tale mâhnite. Porneşte spre 
coronamentul străbunelor turnuri. 

Acolo, grăieşte sentinţa, va trebui să-ţi dai suflarea 
<din urmă>. Luaţi-l! 


(Oamenii din escorta lui Talthybios il duc pe 
Astyanax.) 

Ca să vestească atare porunci, ar trebui un crainic 
lipsit de milă şi mai prieten cu neruşinarea decât îmi 
îngăduie firea. 

(Talthybiospleacă în urma escortei.) 

Hekabe 

Copile, fecior al feciorului meu nimicit, pe nedrept ni 
se smulge sufletul tău, mamei tale şi mie. Ce-am să mai 
pat? 

Ce pot să mai fac pentru tine, aşa urgisită? îţi pot 
închina <jelind> aceste bătăi cu pumnii în cap şi în piept. 

Atâta putere mai am. 

Vai mie! pentru cetate şi vai! pentru tine <copile>! 

Ah! ce-a mai rămas să-ndurăm? 

Acestui prăpăd oare ce-i mai lipseşte ca pierzania 
noastră să fie cu totul desăvârşită? (Hekabe se lasă iarăşi, 
moale, pe pământ.) 

Corul 194 

Strofa 1 

În Salamis ţi-a fost vatra de rege, o Telamon, în 
ostrovul prielnic albinelor, înconjurat de talazuri şi 
povârnit înspre sfânta colină, unde Athena le-a dăruit 
<muritorilor> 

ramul dintâi de măslin argintiu, să-i fie cunună şi- 
mpodobire strălucitoarei <cetăţi> Atena 195. 

Tu ai venit, ai venit să lupti vitejeşte laolaltă cu fiul 
Alkmenei, arcaşul, care voia să spulbere Troia. 

Troia, patria noastră, odinioară, [când ai lăsat în 
urmă Hellada]. Antistrofa 1 

<Herakles> aducea cu sine floarea elenilor, jignit că 
nu i se dau armăsarii <făgăduiţi drept răsplată> 196. 

La râul frumos-curgător Simois, el a pus capăt 
avântului vâslelor sale, a legat cu odgoane pupa de țărm şi 


a luat din corabie arcul care lovea totdeauna ţinta, ca să-l 
omoare pe Laomedon. Într-un vârtej purpuriu de foc şi 
flăcări, a prăbuşit bolovanii tăiaţi de Phoibos ai <zidului> 
Troiei, şi ţara a fost cucerită 197. 

<Astfel>, de două ori, în două năvale, lănci 
sângeroase au spart apărarea cetăţii. 

S t rofa 2 

Zadarnic, o Ganymedes al lui Laomedon, păşeşti 
molatic printre ulcioare de aur umplându-i lui Zeus 
paharul - frumoasă slujbă 198! <Priveşte! Cetatea naşterii 
tale e mistuită de foc. 

<Ascultă! Ce fel de gemete cresc dinspre ţărmul 
mării? 

Ţipete de pescăruşi să fie, în zbor peste cuiburi 
sfărmate? 

Nu! Văduve plâng pentru soţi, neveste pentru odrasle 
şi fete jelesc după mame bătrâne. 

Nu mai sunt băile care-ţi plăceau, cu apă ca rouă, 
nici câmpii de-ntreceri pe care goneai, între timp, lângă 
tronul lui Zeus, tânărul tău obraz îşi păstrează seninătatea 
frumoasă. 

Dar lancea elenilor a pustiit pământul lui Priamos! 

Antistrofa 2 Eros, Eros 199, care, pe vemuri, ai 
pătruns în casa lui Dardanos200 şi ai stârnit pentru 
neamul acestuia patimi în cer, cât de înaltă-ai clădit 
măreţia Troiei, unind-o prin căsătorie cu zeii! j 

Nici gând să-i aducem învinuire lui Zeus. Insă cum 
de-a-ndurat Aurora cu aripi albe, lumina-ndrăgită de 
muritori, să vadă căzând în ruină ţara <noastră>, să vadă 
făcută morman <fortăreaţa> Pergamon? 

Doar zămislitorul copiilor ei, <Tithonos>, soţul aflat 
în odaia nunţii sale, e fiul acestui pământ, ridicat de ea 
însăşi la cer, prin sfera-nstelată, într-o cvadrigă de aur. 

El, pentru glia părinţilor noştri fost-a o mare 


speranţă. 

Dar castăzi> Troia, lipsită de orice farmec, nu mai 
încântă zeii. 

(Intră Menelaos cu o ceată de oameni înarmați.) 

Menelaos 

Cât de strălucitoare ţi-e văpaia, soare, azi, când voi 
pune mâna pe Hellena! [Eu sunt Menelaos, care cu trupele 
aheilor am îndurat atât de multe încercări.] 

Venirea mea la Ilion n-a fost pricinuită de-o femeie, 
cum se crede, ci de-un bărbat, care m-a înşelat, pe mine, 
gazda lui, şi mia furat nevasta din palat. Acela şi-a primit, 
cu voia zeilor, osânda; el şi pământul lui s-au prăbuşit sub 
lancea noastră. 

Eu am venit aici, ca pe spartană201 s-o ridic - nu mi- 
e uşor să-i spun pe nume femeii ce mi-a fost soţie. Acum se 
află în sălaşul prinselor, acolo; au numărat-o şi pe ea 
printre femeile troiene. 

Aheii, care au luptat din greu s-o cucerească, m-au 
încuviinţat s-o isprăvesc <aici>, sau, dacă vreau, s-o duc în 
ţară vie. 

Am hotărât să nu închei la Ilion destinul ei, ci să o 
trec, plutind pe mare, în Hellada, într-o corabie mânată de 
vâslaşi. Acolo voi însărcina să-i facă seama cei ce au de 
răzbunat prieteni morţi în jurul Troiei. 

Hai, servitorilor, intraţi în cort, aduceţi-o afară, 
ţinând de plete ucigaşa lacomă de sânge! îndată ce se va 
isca un vânt prielnic, noi o vom duce în Hellada. (Oamenii 
lui Menelaos intră în cort. Hekabe se ridică anevoie, 
rugându-se.) 

Hekabe 

O tu, care susţii pământul şi care pe pământ ai 
tronul, oricine-ai fi, greu de pătruns pentru gândire, Zeus, 
nestrămutată lege a naturii sau raţiune-a muritorilor, te 
proslăvesc! 


Urmându-ţi fără zgomot calea, mini pururi soarta 
omului la ţintă dreaptă202. 

Menelaos 

Ce vrea să-nsemne asta? E un fel ciudat şi nou de-a 
te ruga. Hekabe 

Eu înţeleg, Menelaos, prea bine voinţa ta de-ai 
omori soţia, însă fereşte-te s-o vezi, să nu te năpădească 
iarăşi dorul pentru ea. Privirile bărbaţilor ea le-nrobeşte, 
surpă cetăţile, aprinde casele, atât de mari sunt farmecele 
sale. Eu, tu şi alţii care-am pătimit, o ştim cu toţii. 
(Oamenii lui Menelaos ies din cort, trăgând-o pe Helena, 
luxos îmbrăcată şi împodobită, în contrast cu celelalte 
captive.) 

Helena 

Menelaos, acesta e un început menit să mă- 
nspăimânte, căci servitorii tăi m-au înşfăcat şi silnic m-au 
târât afară. Nu mă-ndoiesc că mă urăşti; eu totuşi vreau să 
te întreb ce hotărâri aţi dat, tu şi elenii, privitor la viaţa 
mea? 

Menelaos 

Dar nu s-a hotărât nimic anume. Oştirea mi te-a- 
ncredinţat, mie celui jignit, să te ucid. 

Helena 

Nu-mi este cel puţin îngăduit să dovedesc cu 
argumente că moartea mea ar fi o nedreptate? 

Menelaos 

Nu pentru argumente am venit, ci ca să te ucid. 

Hekabe 

Ascult-o, fă-i acest hatâr, Menelaos, dacă numai atât 
doreşte înaintea morţii, iar mie înlesneşte-mi să-i răspund 
<în locul tău>. Tu nu ştii câte mârşăvii a făptuit la Troia. 
Le voi dezvălui pe toate; iar cuvântarea mea va însemna 
sfârşitul ei fără scăpare. 

Men el AOS 


Pentru dezbateri e nevoie de răgaz. Dacă pofteşte să 
vorbească, fie, mă înduplec. Şi fă-o să priceapă, acest 
drept i-l dau numai ca să te-ascult vorbind pe tine, în 
niciun fel de dragul ei. Helena 

Poate că tu nu-mi vei răspunde, oricum mi-ar fi 
cuvântul, bun sau prost, deoarece mă socoteşti vrăjmaşă. 
Totuşi, gândindu-mă cum ai putea să mă-nvinovăţeşti, dacă 
te-ai înfrunta cu mine într-un schimb de vorbe, am să-ţi 
arăt temeiurile mele, unul după altul. 

În primul rând, obârşia necazurilor noastre a fost 
femeia-aceasta, când l-a născut pe Paris203. Al doilea la 
rând, ruinătorul Troiei şi al meu a fost bătrânul crege>, 
care n-a ucis noul născut ivit <în visul maică-sii> ca un 
funest tăciune-aprins, Alexandras de mai târziu. 

Ascultă ce s-a petrecut pe urmă. 

Alexandras a fost judecător în cearta celor trei zeițe. 
Pallas îi oferea să nimicească, în fruntea unei oşti de 
phrygieni, Hellada. De-asemeni, Hera îi făgăduia regatul 
Asiei şi-al marginilor Europei. Iar Kypris, admirând nespus 
înfăţişarea mea, i-a răspicat lui Paris că voi fi a lui, dacă, în 
faţa celorlalte două, va câştiga întrecerea de frumuseţe. 

Acum scrutează câte nu s-au tras de-aici. 

Cum Aphrodita birui zeițele, din nunta mea Hellada 
se alese cu cel puţin folosul următor: voi nu aţi fost luaţi în 
stăpânire de barbari, n-aţi dus cu ei război de apărare, nici 
nu le-aţi îndurat regalitatea204. Dar tocmai ce a revărsat 
noroc peste Hellada, pe mine m-a pierdut. Am fost vândută 
datorită frumuseţii mele, şi acum sunt umilită pentru ceea 
ce, de fapt, m-ar fi îndrituit să port pe frunte o cunună. 

Tu ai să spui că încă n-am răspuns la întrebarea cea 
mai însemnată: cum de-am scăpat pe-ascuns din casa ta? A 
fost da mijloc o puternică zeiţă205, care l-a însoţit pe 
geniul rău, rodul Hekabei, numeşte-l cum pofteşti, 
Alexandras ori Paris. Pe omul ăsta l-ai lăsat în casa ta, o 


soţ nevrednic! şi, plecând din Sparta, te-ai îmbarcat spre 
Creta. 

Nu ţie am să-ţi pun de astă dată, ci mie, altă 
întrebare: ce s-a schimbat în mintea mea, de l-am urmat pe 
un străin, trădându-mi patria şi casa? Tu n-ai decât să 
osândeşti zeiţa. Arată-te mai straşnic decât Zeus, care îi 
ţine sub porunca lui pe ceilalţi zei, dar însuşi el e robul 
Aphroditei206. 

Nu mai încape îndoială că trebuie să fiu iertată. 

Acum tu ai putea să mă înfrunţi <din nou> c-un 
argument amăgitor: o dată ce Alexandras murise207 şi 
coborâse <printre umbro sub pământ, iar nunta mea, de 
zei urzită, se sfârşise, se cuvenea să părăsesc palatul şi să 
mă duc la vasele argeilor. 

Chiar asta-am încercat să fac. Mi-s martori paznicii 
din turnuri şi străjile de pe fortificaţii; ei m-au aflat adesea 
spânzurând de metereze printr-o funie, şi, pe furiş, 
lăsându-mi trupul să coboare spre pământ. [Dar noul meu 
bărbat, Deiphobos, ce mă luase cu puterea, voia să mă 
păstreze de soţie, deşi troienii se împotriveau208.] 

Menelaos, cu ce îndreptăţire ai putea să mă ucizi în 
urma unei judecăţi cinstite, pe mine, care silnic am nuntit 
cu Paris, şi-apoi s-a întâmplat să lunec în robie-amară, în 
loc să dobândesc un preţ de biruinţă? Iar dacă vrei <prin 
asta> să ajungi mai straşnic decât zeii, atunci dorinţa ta 
este nătângă. 

Corifeul 

Regină, apără-ţi odraslele şi ţara, şi spulberă isprava 
darului <Hellenei> de-a convinge. Ea cuvintează iscusit, 
cu toate că-i răufăcătoare. Şi arta aceasta e de spaimă. 

Hekabe în primul rând, <să ştiţi> că vreau să lupt de 
partea celor trei zeițe şi să arăt că apărarea sa e 
mincinoasă. 

Nu pot să cred că Hera şi Pallas, fecioara, au fost în 


stare de atâta nebunie, încât una să fi voit să vândă 
Argosul barbarilor209, şi cealaltă, Pallas, să facă din Atena 
o cetate înrobită de troieni. De ce-ar fi coborât pe Ida 
pentru sprinţare jocuri şi capriciul unui concurs de 
frumuseţe? 

Zeița Hera ce temei ar fi avut să fie-ngrijorată pentru 
frumuseţea sa? Poftea cumva să-şi afle vreun soţ de rang 
mai mare decât Zeus? 

Vâna Pallas-Athena vreun zeu, să se mărite? ea care, 
de la tatăl ei, a dobândit îngăduinţa să-şi păstreze fecioria 
- atât de mult respinge <gândul> nunţii. 

Nu încerca, împrumutându-le zeiţelor sminteala ta, 
să-ţi poleieşti nemernicia; pe înţelepţi nu-i vei convinge. 

Cât despre Kypris, e de râs ce spui, că a sosit în casa 
lui Menelaos cu fiul meu, de parcă rămânând în cer, 
tihnită, ea nu te-ar fi putut muta la Ilion, cu <Sparta şi 
Amyklai210 laolaltă. 

Feciorul meu era de-o frumuseţe fără seamăn, şi, la 
vederea lui, inima ta s-a preschimbat în Kypris211. 
Smintelile neruşinate, după muritori, se cheamă pururi 
Aphrodita, şi numele zeiţei nu degeaba-ncepe la fel ca 
aphrosyne, ceare înseamnă la helleni smintealăx Văzându-l 
pe feciorul meu în straie asiatice, sclipind de aur, îndată ti- 
a luat foc mintea. 

Acasă nu duceai decât un trai mărunt. Lăsând în 
urmă Sparta pentru Ilion, oraş prin care curge aur, trăgeai 
nădejde să te scalzi în bogății. Palatul lui Menelaos nu 
sătura nevoia ta de lux obraznic. 

Ei bine: spui că Paris te-a târât cu sila212. Chiar n-a 
băgat niciun spartan de seamă? Ce țipăt de-ajutor ai 
slobozit? Doar mai hălăduia pe-acolo Kastor, tânăr în 
putere, şi fratele său geamăn; ei încă nu fuseseră mutaţi la 
stele213. <Apoi>, când ai ajuns în Troia, argeii te-au 
urmat de-aproape, şi-a izbucnit, ucigător, războiul. 


<în vremea-aceea, de ţi se vestea că partea lui 
Menelaos învinge, îl lăudai, ca să-mi căzneşti feciorul şi să- 
i arăţi cât de măreț era potrivnicul ce suspina după iubirea 
ta. Când, dimpotrivă, întâmplarea sprijinea partea troiană, 
nu mai aveai nevoie de Menelaos. 

Astfel, privind doar spre noroc, te străduiai 
necontenit să-l poţi urma, fără să-ţi pese de virtute. 

Mai vii să ne vorbeşti de funii, de care îţi legai în 
taină trupul, ca să cobori din turnuri, şi că zăboveai <la 
Troia> în pofida vrerii tale. Dar te-a găsit vreodată cineva 
în timp ce atârnai un laţ <pentru spânzurătoare> sau 
ascuţeai vreun jungher <să te străpungi? Aşa s-ar fi căzut 
să facă o femeie nobilă, tânjind de dorul soţului dintâi. 

De câte ori nu ţi-am adus o seamă de mustrări, 
<zicându-ţi>: 

«Pleacă din Ilion, copila mea; feciorul meu se va 
căsători cu alta. Te voi conduce pe furiş la navele aheilor. 
Încearcă să pui capăt luptelor dintre helleni şi noi.» 

Dar ţie-amar ţi se părea îndemnul meu. Îţi trebuia 
palatul lui Alexandros, în care să domneşti, sfruntată, şi să- 
i primeşti pe asiaticii care se prosternau în faţa ta214. 
Doar asta era pentru tine lucru mare. 

Iar după cele petrecute, tu ieşi în faţa lumii dichisită, 
şi nu ţie teamă să priveşti acelaşi cer cu soţul tău, fiinţă 
vrednică de tot dispreţul215! Umilă, îmbrăcată-n zdrenţe, 
tremurând de spaimă, cu capul ras ca sciţii, trebuia să fi 
venit! Smerenia ţi s-ar fi potrivit mai bine ca neruşinarea, 
după trecutul tău nemernic. 

Menelaos, aceasta mi-a fost cuvântarea. Să încununi 
cu glorie Hellada, pe desfrânată dând-o morţii. Va fi spre 
cinstea ta, şi-n ţară vei statornici o lege: femeia ce-şi 
trădează soţul cu moartea să se pedepsească. 

Corifeul 

Menelaos, fii vrednic de strămoşii tăi, de casa ta, şi 


pe nevastă pedepseşte-o, să nu te poată-nvinui elenii de 
slăbiciune femeiască; fii chiar pentru duşmani o pildă de 
nobleţe. Menelaos 

Părerea ta se potriveşte cu a mea: de bunăvoie, 
pentru aşternutul altuia, şi-a părăsit căminul; iar despre 
Kypris, tot ce-a susţinut este scorneală. 

Mergi şi găseşte-i pe acei ce te vor omori cu pietre, o 
plată scurtă pentru lungul şir de suferinţe al elenilor. Mori 
şi învaţăte să nu mă mai acoperi de ruşine! 

Helena 

Oh, nu! Cad la genunchii tăi. Nu mă învinui de un 
necaz ce vine de la zei. Nu mă ucide, iartă-mă. 

Hekabe 

Să nu-ţi trădezi tovarăşii de lupte, omorâţi prin ea. 
Nu-i da uitării, te implor, pe ei şi pe copiii lor. 

Menelaos 

Bătrâno, încetează. Nu-mi pasă câtuşi de puţin de 
viaţa ei. Călăuziţi-o servitorilor, la bordul navei care o va 
duce înapoi la Sparta. (Oamenii lui Menelaos o duc pe 
Helena.) 

Hekabe 

Să nu călătoreşti cu dânsa în aceeaşi navă. 

Menelaos 

De ce? Este mai mare greutatea ei decât era216? 

Hekabe 

Orice îndrăgostit iubeşte pe vecie. 

Menelaos 

Atârnă şi de sentimentele fiinţei îndrăgite. Aşa voi 
face, cum doreşti. Ea nu se va sui cu mine în aceeaşi navă. 
Nu-i fără noimă sfatul tău. 

Când va sosi la Sparta, ticăloasa va pieri de moartea 
ticăloasă ce i se cuvine. Şi le va fi spre pildă tuturor 
femeilor să nu se desfrâneze. Aceasta nu e lesne, dar 
sfârşitul - ei le va schimba în frică nebunia, chiar dacă 


sunt şi mai nemernice decât Helena. (Menelaos pleacă. 
Hekabe se prăbuşeşte iarăşi, istovită de durere.) 

Corul 

Strofa 1 

Ne-ai părăsit aşadar, lăsând în mâinile-aheilor 
templul tău din Ilion, Zeus217, altarul tău, cu plăcute 
miresme, şi-o dată cu ele, flacăra ofrandelor sacre, şi fumul 
de smirnă suind la cer, şi sfântul Pergamon, şi <muntele> 
Ida. 

Ida cu văi îmbrăcate în iederă şi râuri prin care curge 
zăpadă topită, şi cu piscul lovit cel dintâi, dimineaţa, de 
razele soarelui - locul acela divin, scânteietor în lumină. 

Antistrofa 1 

Jertifele ţie-nchinate s-au isprăvit, la fel şi cântările 
dulce-sunând ale corurilor, şi sărbătorile zeilor desfăşurate 
în beznă de-a lungul nopţii; nu vor mai fi statui de lemn 
sau de aur, nici turte, rotunde ca luna, aduse prinos, în 
număr de douăsprezece2 18. 

Suntem îngrijorate, stăpâne. 

Suntem îngrijorate: oare din aer, cum stai pe tronul 
ceresc, mai cauţi spre pătimirile noastre şi spre văpăile 
focului care ne-a mistuit cetatea219? 

Strofa 2 

Dragă, dragul meu soţ, sufletul tău rătăceşte 
neîngropat, nespălat cu apă lustrală220, în vreme ce eu, 
peste valuri, într-o corabie înaripată, voi fi mutată în 
Argos. 

<ţinutul> păscut de cai, unde se-nalţă <semeţe> 
spre cer ziduri clădite, din bolovani, de Cyclopi221. 

Copiii, grămadă, se-agaţă de porţile <Troiei>, 
plângând şi gemând. 

Ei strigă, tot strigă: 

«Vai, mamă, sunt fără tine. Într-un vas cu vânătă 
proră şi vâsle ce spintecă undele, aheii mă duc departe de 


ochii tăi, poate că în Salamis222. 

costrovul> cu temple preasfinte, sau către vârful 
isthmic aflat între două mări, unde sunt porţile ţării lui 
Pelops223.» 

Antistrofa 2 

Ah! când Menelaos va naviga cu sprintena lui galeră 
în largul marii, fie să-i cadă, chiar între vâsle, fulgerul 
strălucitor, azvârlit de braţul lui Zeus! 

Noi <prinsele> vom fi trimise departe de patrie, 
bocind după Ilion fără-ncetare, să slujim în Hellada ca 
sclave, pe când fiica lui Zeus <Helena> 

se răsfrânge-n oglinzi de aur, maimuţărind purtarea 
fetelor tinere224. 

Fie să nu mai ajungă <Menelaos> 

vreodată la Sparta, la vatra lui strămoşească, nici în 
Pitana225, nici în lăcaşul cu porţi de bronz al zeiţei 
<Athena>226, căci el şi-a luat înapoi nevasta, care aduse 
ruşine Helladei celei puternice şi suferinţe cumplite 
popoarelor Asiei! 

Corifeul 

Io, io! năpaste şi iar năpaste se revarsă în valuri 
asupra pământului ţării. 

Troienelor nefericite, priviţi. 

Astyanax a fost aruncat năprasnic, precum un disc, 
din turnuri. 

Ucigaşii danai vin aici, aducându-i leşul. 

(Intră Talthybios însoțit de o ceată de luptători, care 
poartă cadavrul lui Astyanax şi scutul lui Hektor.) 

Talthybios 

Doar o corabie, Hekabe, mai aşteaptă, şi oamenii 
sunt pregătiţi, la vâsle, să navigheze, cu ce-a mai rămas 
aici din prăzile lui Achilleus, spre țărmurile Thessaliei. 

lar Neoptolemos a şi purces pe mare, la ştirea 
proastă că Peleus a fost gonit din ţara lui de Akastos, 


vlăstarul lui Pelias227. De aceea nu şi-a-ngăduit să 
zăbovească, ci a pornit în mare grabă, luând-o şi pe 
Andromacha. 

Aceasta a vărsat potop de lacrimi, când părăsea 
pământul <Troiei>, plângându-şi ţara şi luându-şi bun 
rămas de la mormântul soţului pierit. Ea l-a rugat pe 
Neoptolemos să poată fi înmormântat copilul, care şi-a dat 
suflarea când a fost împins de la-nălţimea zidului de 
apărare. 

Şi pavăza cu spatele de-aramă, spaima luptătorilor 
ahei, de care tatăl lui se folosea ca să-şi ferească trupul, nu 
va fi dusă-n vatra lui Peleus, nici în iatacul unde, pentru 
Andromacha - soţia nouă şi cernita mamă - ar fi un chin s- 
o vadă. 

Nu-i va fi dat băiatului să aibă sicriu de cedru, nici 
lăcaş de piatră, ci scutul îi va fi-nvelişul în mormânt. 

Ea mi-a cerut copilul să ţi-l pun în braţe, ca să-i 
împodobeşti cu văluri şi coroane trupul, atât cât ai putere 
şi mijloace. Căci maică-sa este departe, şi, cum stăpânul ei 
a fost zorit, n-a izbutit să-i facă însăşi ea înmormântarea. 
Când trupul <celui dus> îl vei fi pregătit <cum cere 
datina>, noi ceilalţi îl vom îngropa, şi ne vom îndrepta 
spre largul mării. 

Indeplineşte-ţi cât mai grabnic datoria. 

De-altminteri te-am scutit de-o trudă. Trecând, prin 
preajmă, peste râul Skamandros, cadavrul l-am scăldat şi 
rănile i le-am spălat228. Îndată voi deschide glia, ca să-i 
sap mormântul. 

Astfel, de ne vom duce fiecare, tu şi eu, îndatoririle 
până la capăt, vom naviga curând pe drumul către casă. 
(Talthybios şi însoțitorii săi pleacă.) 

Hekabe 

Aduceţi pavăza lui Hektor, aşezaţi-o jos. Mă doare să 
privesc acest rotund, vederea lui îmi chinuieşte ochii. 


Aheilor! umflaţi doar de războinică trufie, mai mult 
decât este cuminte, de ce aţi făptuit o crimă 
nemaipomenită? Vă era teamă de copil? Să nu ridice mâine 
Troia din ruine? 

Nimic nu cântăreşte, deci, puterea voastră. Cum? 
Nici isprăvile în lupte-ale lui Hektor, nici ale altor mii de 
braţe n-au putut să ne împiedice căderea, şi astăzi, când 
oraşul este cucerit şi phrygienii spulberaţi, vă temeţi de un 
prunc? îmi face silă frica omului lipsit de socotinţă. 

O scump copil! ce moarte fără milă te-a răpus! De-ai 
fi murit pentru cetatea ta, la vârsta bărbăţiei, după ce te-ai 
fi bucurat de nuntă şi de regalitatea deopotrivă cu 
dumnezeirea, ai fi fost barem fericit, dacă într-adevăr 
acestea-nseamnă fericire. Acum atâtea bunuri, pe care le- 
ai văzut şi cunoscut, nu eşti în stare să le preţuieşti, copile, 
<căci ai răposat>; deşi-ţi fuseseră menite, tu nu te-ai 
bucurat de ele229. 

Ah! cap cu tristă soartă, zidul strămoşesc şi turnurile 
ridicate de Loxias, cât de cumplit îţi retezară cârlionţii, pe 
care născătoarea ta de-atâtea ori i-a potrivit şi sărutat. Ah! 
sângele ce licăreşte dintre oasele sfărmate, nu vreau să 
spun cât e de-ngrozitor. O mâinilor, atât de dulce 
semănând cu-ale lui Hektor, cum atârnaţi, scrântite din 
încheieturi! Iubite buze fără viaţă, voi mi-aţi făcut cândva 
făgăduinţe mari, sortite să dea greş: 

«<La moartea ta, bunico, am să tai din părul meu 
cârlionţat o buclă groasă, am să conduc alaiul de prieteni 
la mormânt, şi-am să-ţi rostesc cuvinte gingaşe de bun- 
rămas230.» 

Dar nu tu eşti cel care mă jeleşti, ci eu, bătrâna fără 
patrie, fără copii, am să-ţi îngrop sărmanul trup 
nevârstnic. Vai mie! dezmierdări nenumărate, dulci 
îngrijiri şi nopţi de veghe, zadarnice-au fost toate. Ce ar 
putea vreun poet să scrie pe mormântul tău? 


«Elenii au ucis odinioară acest copil de care se 
temeau»? 

Un epitaf atât de ruşinos pentru Hellada! Acum, dacă 
tu n-ai primit de la părinte partea ta de moştenire>, ai 
barem scutul lui cu spatele de-aramă, care-ţi va fi sicriu. 

<O, pavăză, ce-i ocroteai lui Hektor braţul arătos, de 
nobilul tău paznic eşti lipsită! îmi place pe minerul tău să 
văd întipărită forma palmei lui, şi urmele sudorii pe 
rotundul tău frumos, <ale sudorii> care i s-a scurs 
adeseori, în toiul luptelor, lui Hektor de pe frunte, când îşi 
pleca bărbia către tine. 

Haide, aduceţi pentru bietul mort podoabe din 
puţinul ce nea mai rămas. (Câteva femei intră în cort.) 

Destinul se împotriveşte să te-mpodobim frumos, dar 
îţi voi dărui ceea ce am. 

Nebun e muritorul ce trăieşte vesel, încrezător în 
fericirea lui. Norocul are toane, ca un om ciudat; el saltă 
când la dreapta, când la stânga, şi nime nu-i de-a pururi 
norocos. (însoţitoarele reginei vin din cort, aducând straie 
şi podoabe funebre, cu care acoperă trupul lui Astyanax.) 

Corifeul 

lată, femeile se-ntorc, ţinând în mâini câte ceva din 
lucrurile phrygienilor cucişi>, cu care să gătească mortul. 

Hekabe 

Copilul meu, tu nu ţi-ai biruit tovarăşii la vreo 
întrecere de care sau la tragere cu arcul, aceste jocuri 
preţuite, dar nu din cale-afară de troieni; totuşi, pe trup, 
bunica ta îţi va aşterne lucruri scumpe, abia fărâme din 
belşugul tău de altă dată. Aceasta pentru că Helena, cea 
de zei urâtă, te-a jefuit, şi pe deasupra ţi-a pus capăt vieţii, 
şi toată casa noastră a surpat-o. 

Corul 

Ah! <tânguirea ne zguduie, ne zguduie inima. Ah! 
<Astyanax> 


noi aşteptam să ajungi un puternic poruncitor în 
cetate. 

Hekabe 

Te învelesc în slava phrygienelor veşminte, pe care 
trebuia să le îmbraci, odată, la nunta-ţi cu mlădiţa unor 
regi ai Asiei. 

Şi tu, o pavăză a lui Hektor, îndrăgită, cândva mereu 
frumosânvingătoare, şi mamă a numeroaselor trofee, 
primeşte o cunună. Urmând în groapă acest leş, vei fi 
nemuritoare. Mai multă preţuire ţi se cade decât armelor 
lui Odysseus, cel iscusit şi ticălos231. Corul 

Aiai, mai! 

amară durere! Copile, te-aşteaptă pământul. 

Strigă puternic, mamă... 

Hekabe 

Aiai! 

Corul 

„„„un bocet lui Astyanax. 

Hekabe 

Vai mie! 

Corul 

Vai ţie, vai ţie! De neîndurat sunt caznele tale. 

Hekabe 

Am să-ţi acopăr rănile cu feşi, biet vraci, numai cu 
numele şi nu cu fapta. <De-acum> părintele îţi va purta de 
grijă, printre morti. 

Corul 

Loviţi-vă capul, iară şi iară, izbiţi-l cu mâna în ritmul 
mişcării de vâsle, vai nouă232! 

Hekabe 

O, dragi femei... 

Corul 

Hekabe, rosteşte-ţi gândul. 

Ce vrea să-nsemne strigătul tău? 


Hekabe întotdeauna zeii n-au ţintit decât să mă 
căznească. În van le-am închinat atâtea jertfe. Totuşi, dacă 
divinitatea n-ar fi răsturnat cu susu-n jos întreaga lume, 
am fi rămas necunoscuţi, iar Muzele nu ne-ar fi celebrat 
prin imne, şi n-am fi înzestrat cu cânturi generaţiile 
viitoare233. (Intră câţiva din oamenii lui Talthybios. 
Hekabe se întoarce spre ei.) 

Porniţi şi puneţi-i cadavrul în mormântul trist. El are- 
acum găteala cuvenită celor răposaţi. Dar eu socot că 
morţilor le pasă prea puţin dacă-au primit ofrande din 
belşug sau nu; aceasta nu-i decât o pompă găunoasă a 
celor vii. (Războinicii duc scutul lui Hektor, în care se află 
cadavrul copilului.) 

Corifeul 

Io, io! 

Cu tine odată, sărmana ta mamă şi-a văzut sfărmată 
înalta nădejde a vieţii. 

Până ieri tu erai prețuit ca fiul celor mai nobili 
părinţi, şi-acum ai pierit de o moarte cumplită. 

Ah, iată! ah, iată! dar ce vor bărbaţii aceia, în partea 
de sus a cetăţii? 

Cu torţe aprinse în mâini fac valuri încoace şi-ncolo. 

Ce nouă năpastă ameninţă Troia? 

(Intră Talthybios, energic, şi câţiva ofiţeri, cărora le 
comandă. ) 

Talthybios 

Luaţi aminte, ofiţerilor însărcinaţi s-aprindeţi a lui 
Priamos cetate, să nu vă lenevească torţele în mâini, daţi 
foc oraşului, culcaţi-l în ruină, ca să putem începe, 
bucuroşi, călătoria de la Ilion <spre casăx 

lar voi, fiice ale Troiei, deoarece porunca mea 
priveşte şi destinul vostru, porniţi spre vasele aheilor, 
îndată ce vor răsuna trompetele, cu voia comandanților 
armatei; acela va fi semnul de plecare. 


Şi tu, Hekabe, tu dintre femeile bătrâne cea mai 
urgisită, urmează-i pe aceşti războinici. Ei vin să te ridice, 
trimişi de Odysseus, căci vei fi sclava lui, precum au vrut-o 
sorții, departe de <pământul> ţării tale. 

Hekabe 

Ah! cât sunt de năpăstuită. Aceasta-i încheierea, 
ultimul hotar al tuturor necazurilor mele. Eu patria mi-o 
părăsesc iar focul mi-a cuprins cetatea. Sus! hai, picioare- 
mbătrânite, mişcaţi-vă din răsputeri, ca să salut sărmana 
mea cetate pentru cea din urmă oară. 

O Troie, ţie, care respirai mândrie printre neamurile 
Asiei, curând ţi se va risipi slăvitul nume. Tu arzi în focul 
pus <de-ahei>; pe noi ne duc din ţară în sclavie. O zeilor! 
Dar zeii pentru ce i-aş mai striga? Ei nu mi-au ascultat 
chemările nici înainte. 

Hai, repede, să ne-aruncăm în flăcări! Acesta-i felul 
cel mai nobil de-a muri, în vâlvătaia ce-mi preface patria-n 
cenuşă254. (Se îndreaptă spre oraşul arzând.) 

Talthybios 

Ţi-au rătăcit, sărmano, atâtea chinuri mintea. Luaţi-o 
<luptătorilor>, nu vă sfiiţi. Noi trebuie s-o dăm în mâinile 
lui Odysseus, să-i ducem partea sa <din prada de războix 
(Războinicii o tin pe Hekabe cu sila.) 

Hekabe 235 

Ototoi! 

Fiu al lui Kronos, poruncitorul Phrygiei, părinte al 
neamului nostru, văzut-ai ce soartă nedemnă îndură spiţa 
lui Dardanos236? 

Corul 

El a văzut, dar marea cetate, acum necetate, s-a 
prăpădit. 

Nu mai e Troia. 

Hekabe 

Ototoi! 


Ilion nu e decât vâlvătaie. 

Pârjolul mistuie acoperişuri în <citadela> Pergamon, 
străzi în cetate şi creste de ziduri. 

Corul 

Patria noastră, căzută sub lance, se risipeşte ca 
fumul ce suie la cer <mânat> de aripa vântului. 

[Bântuie  năprasnic prin case pârjol şi suliţi 
duşmane.] 

(Hekabe şi apoi Corul se trântesc pe jos şi lovesc 
violent pământul cu mâinile, invocându-şi mortii.) 

Hekabe 

Strofă 

Io! glie, doica odraslelor mele! 

Corul 

Alai! 

Hekabe 

Io! ascultaţi-mă, fiilor, luaţi aminte la strigătul mamei 
voastre! 

Corul 

Jelania ta funebră zguduie morţii. 

Hekabe 

Trupul bătrân mi-l aştern pe sol şi lovesc cu mâinile 
glia. 

Corul 

Şi noi, căzând în genunchi pe glie, bieţii bărbaţi ni-i 
chemăm din tărâmul morţii. 

Hekabe 

Noi suntem duse, suntem târâte. 

Corul 

Dureros, dureros e ţipătul tău! 

Hekabe 

„„„spre un lăcaş al robiei... 

Corul departe de ţara noastră. 

Hekabe 


lo! Priamos, Priamos, tu, după moarte, n-ai nici 
mormânt, nici prieteni, nici ştire de soarta-mi cumplită. 

Corul 

O sfântă moarte ţi-a coborât peste ochi întunericul, 
cu toate c-ai fost răpus de-un omor nesfânt237. 

(Toate femeile se ridică şi se îndreaptă spre oraşul în 
flăcări.) 

Hekabe 

Antistrofă 

Io! temple-ale zeilor, scumpă cetate... 

Corul 

Aiai! 

Hekabe 

„„„sunteţi cuprinse de pălălăi ucigaşe şi de puterea 
războiului! 

Corul în curând veţi cădea pe scumpul nostru 
pământ, <ruini> fără nume. 

Hekabe 

Praful şi fumul suie spre cer, aripate. 

<acoperă> totul, nu pot să-mi văd palatul. 

Corul 

Până şi numele ţării, mai! se va pierde. Pretutindeni e 
doar risipire. 

Troia, sărmana, de-acum nu mai este. 

(Se aude, din depărtare, un zgomot de prăbuşire.) 

Hekabe 

Pricepeţi <troienelor>, aţi auzit? 

Corul 

Pergamon <citadela> cade cu vuiet. 

Hekabe 

Cutremurul trece prin toate, cutremurul... 

Corul 

„„„se-ntinde precum un talaz. 

(Răsună chemarea trompetelor.) 


Hekabe 

Io io! urmaţi-vă calea, şovăitoarelor, tremurătoarelor 
mele picioare! înainte! Intraţi în ziua sclaviei! 

Corul 

Io, io! te plângem, nefericită cetate! 

Dar mersul să ni-l îndreptăm spre navele-aheilor. 

(Hekabe este condusă,  Talthybios şi Corul o 
urmează.) 

ANDROMACHA 

(în ordinea intrării în scenă) 

ANDROMACHA, principesă troiană captivă. 

O SERVITOARE troiană. 

CORUL femeilor din Phthia. 

HERMIONE, soția lui Neoptolemos, fiica lui 
Menelaos. MENELAOS, regele Spartei. 

MOLOSSOS, fiul lui Neoptolemos cu Andromacha. 

PELEUS, rege thessalian, tatăl lui Achilleus. 

DOICA Hermionei. 

ORESTES, nepotul de frate al lui Menelaos. 

UN VESTITOR. 

THETIS, zeiță marină, mireasa de odinioară a lui 
Peleus. 

Escorta lui Menelaos, servitorii lui Peleus, purtătorii 
cadavrului lui Neoptolemos. 

Drama se desfăşoară în Thessalia, la Phthia 238. 
Decorul reprezintă, în fund, micul templu al zeiței Thetis şi 
intrarea în reşedinţa regelui Neoptolemos. In mijloc se 
înalţă altarul şi statuia zeiţei. Lipită de altar, în atitudinea 
suplicanților, zace Andromacha. 

Andromacha 

Podoabă a gliei Asiei, cetate Theba239, de unde, 
înzestrată din belşug cu aur şi comori, venit-am în 
regeasca vatră a lui Priamos, să-i fiu soţie roditoare de 
copii lui Hektor, cât era odinioară de invidiată 


Andromacha! 

Dar astăzi nu-i altă femeie mai nefericită. [Şi nici nu 
va mai fi vreodată.] Eu mi-am văzut bărbatul, Hektor, 
omorât de Achilleus, şi pe feciorul ce i l-am născut soţului 
meu, pe Astyanax, aruncat din vârful meterezelor, când au 
cuprins elenii ţara Troiei240. 

Iar eu, a cărei casă era socotită cea mai liberă <din 
toate>, am fost luată sclavă în Hellada şi dată-n dar lui 
Neoptolemos, un insular241, ca o răsplată pentru vitejie, 
ca parte-a lui din prada de la Troia. 

Aici, aproape de hotarul dintre Phthia şi cetatea 
Pharsalos242, eu locuiesc în şesul unde, împreună cu 
Peleus, trăia zeiţa mării, Thetis, ferită de apropierea 
gloatei243. Poporul Thessaliei a numit acest meleag 
Thetideion, în amintirea lunii lor de miere. Aici îşi are 
Neoptolemos lăcaşul, iar pe Peleus îl lasă să domnească 
peste Pharsalos, nevrând, cât timp bătrânul este viu, să 
poarte sceptrul lui. 

Eu, în aceste case, am născut un prunc de parte 
bărbătească, din unirea cu stăpânul Neoptolemos244. La 
început, cu toate că mă copleşiseră atâtea rele, speranţa 
pururi mă-ndemna să aflu în feciorul meu, dacă era salvat, 
un sprijin şi o alinare de necazuri. 

Dar după ce-a luat-o de soţie pe spartana 
Hermione245, stăpânul meu dispreţuieşte dragostea-mi de 
sclavă şi ea mă prigoneşte fără milă. Susţine că, prin 
băuturi vrăjite, o fac să fie stearpă şi urâtă de bărbat, că 
vreau, luându-i locul, să ajung stăpâna casei, pe urmă s-o 
alung din patul ei cu sila, <din patul> unde-a trebuit să 
intru odinioară peste voia mea, însă pe care-acum l-am 
părăsit246. 

Să-mi fie martor Zeus cel Mare, [că am intrat în 
aşternutul ăsta peste voia mea.] Dar nu pot s-o încredinţez 
pe Hermione <că astfel s-a-ntâmplat>; ea vrea să mă 


ucidă şi tatăl ei Menelaos îi ţine partea. El, în palat, se află 
lângă ea, sosit anume pentru asta de la Sparta. 

Iar eu, înspăimântată, am venit să mă aşez la templul 
Thetidei, din preajma casei, sperând că poate nu mă va 
lăsa să mor247. Peleus şi toţi urmaşii lui Peleus îl 
preacinstesc ca monument al nunţii Nereidei. 

Pe singurul meu fiu, în taină, l-am trimis în altă casă; 
mi-e frică nu cumva să mi-l ucidă. Căci cornul> ce l-a 
zămislit nu-i lângă mine, să-mi ajute, şi pentru fiul său 
nimic nu poate face, fiind plecat la Delphi, să-i plătească 
lui Loxias datoria pentru o sminteală. N-a fost <tot el> 
odinioară la oracol, să-i ceară lui Apollon să răzbune 
sângele tatălui său, pe care îl vărsase <chiar acesta>? 
<Acum> el vrea să capete pentru greşeala din trecut 
iertarea şi pentru viitor bunăvoința zeului248. (Intră, 
neliniştită, o servitoare troiană.) 

O SERVITOARE 

Stăpână - căci eu nu mă dau în lături să te chem cu 
numele ce ţi se cuvenea odinioară, în palatul tău, când 
locuiam în şesul Troiei - v-am fost întruna credincioasă, şi 
ţie şi lui Hektor, soţul tău, cât a trăit; azi încă am venit la 
tine, aducânduc-ţi noutăţi. Mă tem vreunul din stăpânii mei 
să nu mă dibuiască, însă de tine-mi este milă. Menelaos şi 
fata lui urzesc cumplite gânduri împotriva ta: păzeşte-te. 

Andromacha 

O scumpă soaţă de sclavie - căci tu eşti soaţa de 
sclavie a celei care-a fost regina ta odinioară, dar care azi 
e urgisită - ce fac <duşmanii mei>? Ce uneltiri mai ţes cu 
gând să mă ucidă? Nu-mi sunt nenorocirile destule? 

Servitoarea îl vor ucide pe feciorul tău, nefericito, pe 
care l-ai ascuns afară din palat. 

Andromacha 

Vai mie, mi-au descoperit vlăstarul pus la adăpost! 
Cum? Când? Biata de mine, sunt pierdută! 


Servitoarea 

Eu nu ştiu, am aflat-o de la <sclavii caseix Menelaos 
a părăsit palatul, ca să-l caute. 

Andromacha 

Ah! sunt pierdută! Te vor omori, copile, dacă te- 
nhaţă, cei doi vulturi! Şi cel care se cheamă tatăl tău tot 
mai întârzie la Delphi. Servitoarea 

Eu cred că, dacă el era aici, n-ai fi atât de oropsită; tu 
astăzi eşti lipsită de prieteni. 

Andromacha 

Dar cum e cu Peleus? Nu se zvoneşte c-a sosit? 

Servitoarea 

E prea bătrân ca prin sosirea lui să-ţi fie de folos. 
Andromacha 

I-am dat de ştire, totuşi, nu numai o dată. 

Servitoarea 

Crezi că-i mai pasă vreunui vestitor de tine? 

Andromacha 

Defel. Nu te-nvoieşti să-mi duci vestirea tu? 

Servitoarea 

Cum aş putea lipsi atâta vreme din palat? 

Andromacha 

Vei şti să născoceşti pretexte câte vrei, doar eşti 
femeie249. Servitoarea 

Mă tem, căci Hermione nu-i o strajă slabă. 

Andromacha Vezi! La necaz te lepezi de prieteni. 

Servitoarea 

Nu, nu mă ponegri în felul ăsta. Ei bine, mă voi duce 
- mai ales că viaţa unei sclave nici nu-i de luat în seamă, 
chiar de-aş păţi vreun necaz. (Servitoarea pleacă.) 

Andromacha 

Te du. Iar eu, care trăiesc necontenit în tânguiri, în 
gemete şi-n lacrimi, îmi voi striga văzduhului durerea250; 
femeilor le place să-şi aline relele de fiecare zi, avându-le 


mereu pe buze. 

N-am numai pentr-un singur rău, ci pentru multe, a 
mă plânge: sfârşitul patriei, moartea lui Hektor, destinul 
aspru, care m-anjugat în ziua când m-am prăbuşit în chip 
nevrednic în sclavie. 

Să nu se spună despre niciun muritor că-i fericit, pân’ 
la sorocul morţii, când s-a văzut cum îşi petrece ziua de pe 
urmă şi coboară-n Hades251! 

Când Paris sosi cu Helena la Troia cea-naltă252, el 
nu o mireasă şi-aduse, ci o năpastă-n iatac. 

Ai fost cucerită din pricina ei, cetate Ilion! Te-a trecut 
prin foc şi prin spadă. 

<venit> cu o mie de nave. 

Ares cel iute-al hellenilor253. 

Din pricina ei, vai mie! soţul meu Hektor. 

<legat> de un car, a fost tras împrejur, pe sub ziduri, 
de fiul zeiţei marine, Thetis254; iar eu, din iatac am fost 
dusă pe ţărmul mării, cu capu-nvelit în năframa cumplită a 
robiei. 

O, câte lacrimi din ochi nu mi-au curs, când mi-am 
lăsat cetăţuia şi camera nunţii, şi soţul căzut în pulbere! 

Năpăstuita de mine, de ce trebuia să mai văd lumina 
zilei, doar ca să-i fiu Hermionei sclavă? 

Căznită de ea, fierbinte mă rog, aici, sub statuia 
zeiţei, şi-o prind în braţe, şi lacrimi vărs, ca izvorul 
mustind din stâncă. 

(Intra Corul alcătuit din femei din Phthia.) 

Corul255 

Strofa 1 

Femeie, de mult stai <lipită> de solul şi templul 
<zeiţei> Thetis şi nu vrei să le părăseşti. 

Noi, cu toate că suntem din Phthia, venit-am la tine, 
vlăstar asiatic, sperând să găsim un leac năpastelor 
voastre de nedezlegat, în care v-aţi prins 


Hermione şi tu, oropsita de tine! 

urmare a certei sinistre pentru culcuşul, pe care l-aţi 
împărţit cu feciorul lui Achilleus, pe rând, amândouă. 

Antistrofa 1 

Cunoaşte-ţi ursita, gândeşte-te la nenorocul fără 
ieşire în care te afli. 

Lupţi împotriva stăpânilor tăi, tu, o fiică a Troiei, 
potrivnică fiilor Spartei. 

Părăseşte lăcaşul de oi primitor al zeiţei marine. Ce-ţi 
foloseşte să-ţi iroseşti în lacrimi şubredul trup, lăsându-te, 
înspăimântată, pradă silnicei legi a stăpânilor? 

Marea lor forţă te va răpune. 

Tu nu eşti nimic: de ce te căzneşti zadarnic? Strofa 2 

Mergi, părăseşte splendidul lăcaş al Nereidei divine. 

Recunoaşte că eşti în ţară străină şi sclavă, într-o 
cetate cu altă ocârmuire, lipsită de toţi prietenii tăi, tu, cea 
mai nefericită captivă şi-atoturgisită soție. 

Antistrofa 2 

O, cât de milă ne este de tine, femeie din Ilion, 
strămutată în casa stăpânilor noştri! 

Dar, în pofida milei stârnită în noi de năpastele tale, 
frica ne face să fim tăcute. <Ne temem> copila fiicei lui 
Zeus256 să nu desluşească bunăvoința noastră faţă de 
tine. 

(Intră Hermione, purtând veşminte şi podoabe 
scumpe.) 

Hermi ONE (adresându-se Corului) 

Bogata diademă de aur de pe creştet şi straiele 
brodate ce-mi înfăşoară trupul nu-s daruri nupţiale, pe 
care le-am adus aici din casele lui Achilleus ori ale lui 
Peleus, ci vin din Sparta, din pământ lakonian. Menelaos, 
al meu părinte, mi le-a dăruit, cu multă zestre laolaltă. De 
aceea pot vorbi deschis. Deci, iată ce răspuns vă dau257. 
(Se întoarce spre Andromacha.) 


Tu eşti o sclavă, o femeie prinsă în război, şi vrei să 
mă alungi din casă, spre a domni <în locul meu>. Cu 
băuturi <vrăjitoreşti> îl faci pe soţul meu să mă urască. 
Stârpit de tine, pântecele meu e mort, căci la asemenea 
isprăvi voi, asiaticele, sunteţi înfricoşător de iscusite. 

Dar eu sfruntării tale îi voi pune capăt. Nu-ţi va sluji 
întru nimic lăcaşul fetei lui Nereus, nici templul, nici 
altarul ei: nu vei scăpa cu viaţă. 

lar dacă se-nvoieşte oarecine, muritor sau zeu, să te 
salveze, nu trebuie să te mai ţii trufaşă pentru propăşirea 
din trecut, ci să te ghemuieşti, umilă, pe pământ, căzută la 
genunchii mei, să-mi mături casă, să răspândeşti cu mâna 
ta din vase aurite apa limpede ca rouă258, să recunoşti în 
ce tărâm trăieşti. Aici nu se mai află Hektor, nici Priamos şi 
nici chelşug de aur259, ci o cetate din Hellada. 

Tu ai ajuns, nemernice, atât de fără minte încât 
cutezi să te aşterni cu un bărbat al cărui tată l-a ucis pe 
soţul tău, şi să-i aduci copii pe lume unui ucigaş! 

La toate neamurile de barbari aşa se-ntâmplă: 
părintele se-mperechează cu fiica, mama cu feciorul, 
fratele cu sora, şi cele mai apropiate rude se ucid pe rând; 
la toate-acestea nicio lege nu se-mpotriveşte260. Să nu 
strămuţi aici asemenea năravuri! 

Nu e frumos ca un bărbat să mine, înhămată, o 
pereche de femei261. Cel care vrea să aibă casa rânduită, 
nu caută decât spre patul căsniciei, doar pe acela-l 
îndrăgeşte. 

Corifeul 

Femeia pururi este pradă geloziei, cu inima fierbând 
de reavoinţă faţă de rivale. 

Andromacha 

Vai! pentru muritori ce rău e tinereţea, îndeosebi 
când tânărul nu ţine seama de dreptate! 

Mă tem că starea mea de sclavă te va-mpiedica să 


înţelegi temeiurile mele, cu tot ce au într-însele adevărat, 
şi că, de te voi birui, va trebui să sufăr. Cei ce respiră 
măreție întâmpină cu ţâfnă argumentele mai tari de la 
inferiori. 

Totuşi, nu-mi voi îngădui să mă trădez pe mine 
însămi. Arată-mi, tânără femeie, ce m-ar ademeni să te 
lipsesc de drepturile tale de soţie legiuită? 

<Cumva> e Sparta o cetate mai prejos ca Troia? 
Ursita mea o-ntrece pe a ta? Mă vezi c-aş fi neatârnată? 
Ori m-aş putea mândri cu tinereţea mea, cu trupul doldora 
de viaţă, cu bogăţia mea cea mare, cu sprijinul prietenilor 
mei, ca să voiesc a stăpâni peste această casă, a ta, în locul 
tău? 

Să fie pentru ca, în locul tău, să odrăslesc eu nişte 
sclavi, trăgând în urma mea nenorocirea <ca pe-o 
luntre>262? Şi cine vândura, dacă tu n-ai copii, ca fiii mei 
s-ajungă regi în Phthia? 

Neîndoios, elenii ţin la mine în amintirea <soţului 
meu> Hektor. Eram doar o <femeie> ştearsă <pentru ei>, 
şi nu regina phrygienilor. 

<Apoi, nu <magicele> mele băuturi sunt pricina că 
te urăşte soţul tău; nu te pricepi zăbava lui cu tine să i-o 
faci plăcută. Şi asta-i tot o băutură cmagicăx Nu 
frumuseţea noastră, Hermione, ci virtuțile îi farmecă pe 
soţii noştri. Tu, de îndată ce te vatămă ceva, grăieşti 
despre cetatea Spartei că e lucru mare, dar nu spui vorbă 
despre Skyros cunde s-a născut bărbatul tău>263. Doar tu 
te crezi avuta între neavuţi, iar pe Menelaos îl preţuieşti 
mai mult decât pe Achilleus. 

Da, iată pentru ce te urgiseşte soţul. 

Chiar dacă omul după care a fost dată este rău, 
femeia trebuie să aibă <pentru el> îngăduinţă, să nu se- 
nfrunte laolaltă cu trufie. De te-ai fi măritat cu vreun rege 
din ţara năpădită de zăpezi a Thraciei264, unde un singur 


om, pe rând, împarte patul cu mai multe <soaţe> 265, le- 
ai fi ucis <pe celelalte>? Prin asta tu ai fi îndreptăţit 
învinuirea ce se-aduce tuturor femeilor că nu se satură de 
aşternut. Ruşine! Adevărul e că noi, mai mult decât 
bărbaţii, bolim de boala asta, dar ne pricepem s-o 
ascundem266. 

Preascumpe Hektor! ca să-ţi fiu pe plac, iubeam şi eu 
pe cine îndrăgeai, dacă vreodată Kypris te smintea, şi- 
ades, pentru a nu te necăji, ţi-am alăptat bastarzii! 

Purtându-mă într-astfel, prin virtute, îl atrăgeam spre 
mine pe bărbatul meu. Dar tu, dacă pe-al tău l-ar fi atins 
numai un strop de rouă din văzduh, de gelozie> speriată, l- 
ai fi îndepărtat. 

Nu încerca, femeie, în iubirea de bărbaţi, s-o 
depăşeşti pe născătoarea ta267. Când mama este vicioasă, 
copiii trebuie să nu-i urmeze pilda, dacă sunt înzestrați cu 
minte. 

Corifeul 

Stăpână, întrucât ţi-e lesne să o faci, înduplecă-te şi 
împacă-te cu Andromacha. 

Hermione 

De ce atâta semeţie? De ce te lupti cu mine din 
cuvinte, ca şi cum ai fi neprihănită, pe când eu, după 
purtare, n-aş fi fost? 

Andromacha 

Tu nu eşti, cel puţin după cuvintele rostite. 

Hermione 

De n-ar sălăşlui în mine niciodată un cuget ca al tău, 
femeie! 

Andromacha 

Eşti încă tânără şi, iată, spui cuvinte de ruşine. 

Hermione 

Tu nu le spui, dar contra mea, atât cât poţi, le 
schimbi în fapte. 


Andromacha 

Nu eşti în stare să înduri, tăcând, necazurile 
dragostei? 

Hermione 

Nu-i pretutindeni dragostea, pentru femeie, binele 
dintâi? 

Andromacha 

Aşa-i, când sunt  cuviincioase, dar altfel e 
ticăloşie268. 

Hermione 

Nu legile barbarilor domnesc peste cetatea noastră. 

Andromacha 

Ceea ce-i ruşinos acolo e de ruşine şi aici. 

Hermione 

Isteaţă eşti, tare mai eşti isteaţă, şi totuşi trebuie să 
mori269. 

Andromacha 

Nu vezi statuia Nereidei, cu ochii aţintiţi spre tine? 
Hermione 

Ea îţi urăşte patria, pentru uciderea lui Achilleus. 
Andromacha 

Nu eu, Helena l-a făcut să piară, maică-ta. 

Hermione 

Ai să mai stărui multă vreme să mă ponegreşti? 
Andromacha 

Iată, păstrez tăcere, gura mi-o închid. 

Hermione 

Vorbeşte, însă doar cât să-mi răspunzi la întrebări. 
Andromacha 

Răspunsul meu este că n-ai atâta minte cât s-ar 
cuveni. Hermione 

Nu vrei să părăseşti incinta sfântă a zeiţei mării270? 
Andromacha 

Doar dacă nu sunt hărăzită morţii; altminteri 


niciodată. (Se aşază pe treptele altarului.) 

Hermione 

Ba vei muri, e hotărât; n-am să aştept să mi se- 
ntoarcă soţul. Andromacha în schimb eu, până nu se- 
ntoarce, n-am să mă predau. Hermione 

Voi da foc templului, nu-mi va păsa de tine271. 

Andromacha 

Aprinde-l, n-ai decât, dar au s-o ştie zeii. 

Hermione 

Şi trupul tău va îndura cumplite chinuri. 

Andromacha înjunghie-mă! Varsă-mi sângele pe-altar. 
Zeița te va pedepsi. 

Hermione 

Făptură barbară ce eşti! Sfruntare-ncrâncenată! Te 
ţii vârtos în faţa morţii? Dar eu am să te fac să părăseşti 
acest azil tu însăţi; ai să te scoli numaidecât. Am, 
împotriva ta, momeala potrivită. 

Acum ajunge! Nu-ţi voi spune gândul meu; prin însăşi 
fapta mea ţi se va dezveli curând. Stai aşezată, n-ai decât, 
în locul ăsta! Chiar dacă, împrejur, ai fi lipită de pământ cu 
plumb topit <ca o statuie>272, voi şti să te urnesc mai 
înainte să se-ntoarcă Neoptolemos, în care te încrezi <atât 
de multx Andromacha 

Da, mă încred. Ciudat că muritorii, împotriva şerpilor 
ce muşcă, au remedii născocite de vreun zeu273, dar 
împotriva uneia mai cruntă decât vipera şi focul, 
<vorbesc> despre femeia rea, n-a izbutit să afle nimeni 
până astăzi leac, atât este de aspră pentru oameni 
răutatea noastră274! 

Corul 

Strofa 1 

A fost început de mari suferinţe <ziua> când fiul lui 
Zeus cu Maia276 a venit în valea frunzoasă a <muntelui> 
Ida, mânând carul cu trei bidivii. 


<atelajul> cu jug  măiestrit a <trei> zeițe- 
ncoifate277, pentru funesta lor întrecere de frumuseţe, 
spre sălaşele boarului <Paris>, în preajma păstorului 
tânăr şi singuratic, la coliba pustie a vetrei sale. 

Antistrofa 1 

Ele, odată ajunse-n desişul văii, şi-au scăldat în 
izvoarele muntelui trupul lucind de apă; pe urmă s-au 
înfăţişat Priamidului. 

Schimbând ascuţite cuvinte, şi-au asemuit 
frumuseţile. 

lar biruinţa Kypris a dobândit-o prin viclenia 
cuvintelor sale, dulci la auz <pentru Paris>, dar atât de 
amare, încât urmau să răstoarne şi să risipească biata 
cetate a phrygienilor şi cetaţuia troiană, Pergamon. 

Strofa 2 

De ce n-au vrut zeii ca născătoarea lui Paris să fi 
aruncat peste creştet răul, înainte ca el să hălăduiască pe 
stâncile  <muntelui>  Ida278, când, lângă profeticul 
dafin279. 

Kasandra ţipa să fie ucis acest mare prăpăd al cetăţii 
lui Priamos? 

Spre cine nu s-a-ndreptat <prorociţa>? 

Pe cine, din sfatul bătrânilor, nu l-a rugat să fie 
stârpit nou-născutul? 

Antistrofa 2 

<Astfel> troienii n-ar fi-ndurat niciodată jugul robiei 
şi tu, Andromacha, ai fi avut lăcaşul în casă regească. 

Ar fi fost şi Hellada scutită de dureroasele trude, pe 
care le-au pătimit împrejurul Troiei, vreme de zece ani, 
tinerii săi războinici rătăcitori. 

N-ar fi fost paturi cu văduve însingurate, nici oameni 
în vârstă lipsiţi de odrasle. 

(Intră Menelaos, trăgându-l pe Molossos, copilul 
Andromachei; sunt însoţiţi de gărzi.) 


Menelaos 

Sosesc <aici> cu fiul tău; iată, l-am prins. L-ai pus la 
adăpost în altă casă, fără să fi ştiut fiica mea. Credeai că tu 
vei fi salvată de statuia Nereidei şi el de oamenii ce l-au 
ascuns. Dar te-ai trezit având, femeie, judecata mai 
şubredă decât Menelaos. (Arătându-l pe Molossos.) 

De nu vei părăsi pământul templului, el va fi junghiat 
în locul tău. Alege, deci: sau te-nvoieşti să mori, sau el se 
va sfârşi pentru o vină de care numai tu, faţă de mine şi 
faţa de fiica mea, eşti vinovată. Andromacha 

Părere, ah, părere! câţi oameni de nimic au fost 
umflaţi de răsuflarea ta! îi fericesc pe cei a căror glorie se 
sprijină pe adevăr; dar faima ridicată pe minciună n-o 
cinstesc, ea nu e decât amăgire datorită întâmplării. 

Cum? tu, care în fruntea celor mai aleşi helleni, ai 
cucerit odinioară Troia de la Priamos, te-arăţi <acum> 
atât de ticălos? şi, la îndemnul fetei tale, încă un copil280, 
te umpli de mânie şi te prinzi în luptă cu o mamă urgisită, 
cu o sclavă? Nu s-ar fi cuvenit nici tu să birui Troia, nici 
Troia să fi fost de tine biruită. 

[Numai pe dinafară strălucesc cei care par altminteri 
înţelepţi, pe dinăuntru sunt la fel cu ceilalţi oameni, dar 
poate se deosebesc prin bogăţie; adevărat că şi aceasta e o 
straşnică putere.]281 

Menelaos, hai  să-ncheiem schimbul acesta de 
cuvinte. 

<Să spunem> c-aş fi moartă, de mâna fetei tale, că 
ea m-a prăpădit: cum va putea să scape nemânjită de acest 
omor? Şi-n faţa celor mulţi, tu însuţi cum vei dovedi că nu 
eşti vinovat de crimă? Vei fi silit, fără scăpare, să te 
recunoşti părtaş. 

lar dacă cizbutesc să mă feresc de moarte, îl veţi 
ucide pe copilul meu? Crezi tu că Neoptolemos va îndura 
cu resemnare moartea lui? El nu e un mişel; la Troia şi-a 


făcut o altă faimă. Va merge până unde-i cere datoria; va 
dovedi-prin fapte că e demn de tatăl său, de Achilleus, şi 
de <hbunicul său> Peleus. Îţi va goni fiica din palat. 

Şi tu, ca s-o măriţi cu altul, ce vei spune? Că fuge de 
un soţ nemernic, din prea multă curăţie? Dar spusa asta va 
fi strâmbă. Cine se va căsători cu ea? O vei păstra în casa 
ta, fără bărbat, o văduvă căruntă. 

Nefericitule, nu vezi câte necazuri te vor copleşi? Şi 
cum, n-ai vrea să aibă fiica ta jignită mai bine câteva rivale 
de-aşternut282, decât să suferi toate relele ce ţi le-am 
înşirat? 

Nu trebuie, din pricina unor mărunte neplăceri, să-ţi 
pregăteşti năpaste mari. Şi dacă noi, femeile, suntem o 
pacoste funestă, de ce bărbaţii vor să semene cu noi la 
fire283? 

Iar eu, de-am folosit cumva contra copilei tale băuturi 
vrăjitoreşti şi i-am făcut, cum zice, pântecele sterp, 
<atunci> de bunăvoie, nesilită, fără să mă trântesc pe jos 
pe la altare, mă voi supune judecății ginerelui tău284, pe 
care, dacă este-aşa, lipsindu-l de urmaşi, nu-l vatăm mai 
puţin decât pe tine. 

Aceasta-i ce-am avut a-ţi spune. 

Dar, ah, inima ta! E înăuntrul ei ceva care mă- 
nfricoşează, <îmi aminteso că tot pentru o ceartă 
femeiască ai prăpădit cetatea phrygienilor, cea fără de 
noroc. 

Corifeul 

Ai cuvântat mai mult decât se cade să vorbească o 
femeie c-un bărbat; ai întrecut măsura şi n-ai lovit în ţintă. 

Menelaos 

Isprava mea este măruntă, Andromacha, şi, după 
cum ai zis, nevrednică de un monarh şi de Hellada. Dar 
află, pentru orice om, a dobândi ce jinduieşte e mai de preţ 
decât luarea Troiei285. 


Şi eu socot că nu e fleac pentru fiica mea să fie- 
nlăturată din culcuşul <căsniciei>; de-aceea sunt aici, să-i 
fiu de ajutor. Tot restul cântăreşte mai puţin, din câte 
poate să îndure o femeie: când pierde soţul, însăşi viaţa ei 
şi-o pierde. 

El are dreptul <Neoptolemos> să dea porunci 
sclavilor mei, dar şi fiica mea cu mine alor săi286; prietenii 
nu au nimic numai al lor, când sunt adevăraţi prieteni; ei 
îşi aduc averile-n comun. 

<Apoi>, dacă-l aştept pe <ginerele meu „care 
lipseşte, ca treburile să mi le aşez cât mai spre bine, 
înseamnă că sunt un becisnic, nu un înţelept. Deci, hai, 
ridică-te şi părăseşte templul Nereidei. Căci dacă mori, 
copilul scapă de pieire; dar dacă nu primeşti să mori, am 
să-l ucid. Din voi doi, unul va plăti neapărat cu viaţa. 
Andromacha 

Vai mie, cumpănă amară! Alegere cumplită! De voi 
alege viaţa, mă va munci mereu durerea, de nu o voi alege, 
soarta mea va fi de-asemenea nefericită. 

Tu, care săvârşeşti o crimă-atât de grea pentru o 
pricină uşoară, ascultă-mă, de ce-mi iei zilele? Şi pentru ce 
mă pedepseşti? Care cetate am trădat-o? Ţi-am omorât 
vreunul din copii? Ţi-am dat cumva foc casei tale? 

Am fost silită să împart culcuşul cu stăpânul meu şi 
vrei să mă ucizi pe mine, nu pe el, cel vinovat de toate- 
acestea. Nu-ţi pasă de izvorul <întâmplărilor>, nu vrei să 
vezi decât sfârşitul lor, care decurge din acela. 

Vai, cât sunt de năpăstuită! Nefericită patrie, 
cumplite chinuri pătimesc! De ce-a mai fost nevoie să fiu 
iarăşi mamă şi să adaug la durerea-mi dinainte încă o 
durere? 

Dar pentru ce mă văicăresc din pricină că am născut, 
şi nu îndur, fără să plâng, tot ce mă copleşeşte azi? Căci 
am văzut de sus2*7 cum a fost Hektor junghiat, cadavrul 


lui târât de-un car şi Troia dată pradă fără milă focului. lar 
eu, căzută în sclavie, am fost de plete apucată şi trasă pe o 
navă argiană, şi de îndată ce-am ajuns la Phthia, a trebuit 
să mă-mpreun cu fiul celui care mi-a ucis bărbatul288. 

Prin ce ar mai putea să-mi pară dulce viaţa? 

Privirea încotro să mi-o întorc? Spre pacostele 
petrecute sau spre cele de acum? Nu-mi rămânea decât 
copilul, ochiul vieţii mele, pe care-l vor ucide, căci ei au 
hotărât-o. 

Dar nu, cu preţul ăsta nu vreau să-mi salvez sărmana 
viaţă. El are, dacă scapă viu, <barem> speranţa; eu am 
<în schimb> ruşinea, dacă nu mor pentru fiu. (Părăseşte 
altarul.) 

Priveşte, părăsesc altarul, mă dau pe mâna ta: poţi să 
mănjunghii, să mă spulberi, să mă legi, să mă sugrumi! 

Copile, născătoarea ta, pentru ca tu să nu te stingi, 
coboară-n Hades. De scapi cu zile, n-o uita pe maică-ta, 
câte-a-ndurat până să moară. Să mergi la tatăl tău şi, 
printre sărutări, îmbrăţişări şi lacrimi, să-i spui cum m-am 
purtat. 

Copiii pentru oameni le sunt însăşi viaţa. Cel fără de 
copii şi care-i defăimează, îndură mai puţine chinuri 
<decât noi>, dar fericirea lui cât este de nefericită289! 

Corifeul 

Mi-e milă s-o ascult. Pe orice muritor îl podideşte 
mila de nenorocul celorlalţi, chiar dacă sunt străini. Tu 
trebuia, Menelaos, să pui necazurilor fetei tale capăt şi s-o 
împaci cu Andromacha. Menelaos 

Luaţi-o, sclavilor, legaţi-i mâinile; va auzi cuvinte care 
nu vor fi pe placul ei. 

Ca să te fac să părăseşti altarul sacru al zeiţei 
<'Thetis>, eu te-am ameninţat c-am să-ţi ucid copilul; în 
felul ăsta, te-am adus să mi te dai în mâini, spre junghiere. 
Deci află, în privinţa ta, e hotărât <să mori>. În ce-l 


priveşte pe copilul tău, fiica mea va judeca de trebuie sau 
nu să-l piardă. 

Hai, mişcă-te290 în casă şi învaţă, tu care nu eşti 
decât sclavă, să nu mai vatămi niciodată oameni liberi! 

Andromacha 

Vai mie! M-ai ademenit prin vicleşug, m-ai înşelat. 

Menelaos 

Vesteşte-o tuturor: eu nu tăgăduiesc. 

Andromacha 

La voi, spartanii, asta trece drept înţelepciune? 

Menelaos 

Dar şi troienii la jigniri răspund cu fapte. 

Andromacha 

Socoti că zeii nu sunt zei, că nu le pasă de dreptate? 

Menelaos 

Am s-o îndur, când va să vină; dar mai întâi te voi 
ucide. 

Andromacha 

Tot astfel şi pe puiul ăsta, smuls de sub aripile 
<mamei>291. 

Menelaos 

Nu; îl voi da fiicei mele, să-l stingă ea, dacă pofteşte. 

Andromacha 

Vai mie, cum să nu mă tângui pentru tine, fiul meu? 

Menelaos 

Da, nu ştiu sigur ce-l aşteaptă-n viitor. 

Andromacha 

Voi, oamenii cei mai urâţi de toată lumea292, 
locuitori ai Spartei, sfătuitori de viclenii, regi ai 
minciunilor, uneltitori de crime, minţi răsucite şi 
dăunătoare, ce puneţi numai înşelătorii la cale, voi pe 
nedrept vă bucuraţi de soartă bună în Hellada! 

Există vreun viciu să nu-l aveţi şi voi? Unde se fac 
mai numeroase crime? Nu sunteţi lacomi de câştiguri 


necinstite? Nu sunteţi dovediţi mereu că una vă e vorba şi 
altul vă e gândul? 

Blestemul meu de nimicire-asupra voastră! 

Iar moartea pentru mine nu va fi atât de grea cum ţi 
se pare. Eu m-am sfârşit încă de mult, când au căzut 
cetatea Ilion, nefericita, şi Hektor, soţul meu vestit, a cărui 
lance te-a silit adeseori să părăseşti uscatul şi să cauţi 
adăpost, ca un becisnic, pe corăbii. 

Acum te-arăţi a fi un crunt hoplit contra unei femei şi 
vrei să mă ucizi? Ucide-mă! însă din gura mea nu va scăpa 
vreo linguşire pentru tine, nici pentru Hermione. Dacă eşti 
mare <azi> la Sparta, eram şi eu la Ilion codată x iar de 
mă aflu în năpastă, nu te sumeti, căci ai putea s-ajungi şi 
tu năpăstuit. (Menelaos, însoțit de oameni înarmaţi, îi duc 
pe Andromacha şi pe fiul său, Molossos, în palat. 
Hermione părăseşte, de asemenea, scena.) 

Corul293 

S t rofa 1 

Nicicând noi nu vom socoti de cuviință ca oamenii să 
aibă două aşternuturi, nici fiii două mame felurite294: 
izvor, în case, de gâlcevi, de un şi chinuri. 

Un singur pat de nuntă să-ndrăgească soții noştri! 

Cu altele să nu-l împartă niciodată295! 

Antistrofa 1 

De-asemeni, două căpetenii, în cetăţi, nu sunt mai 
lesne decât una de-ndurat: se-adaugă povară la povară şi 
cetăţenii se răscoală296. 

Tot astfel, Muzelor le place, între doi poeţi ce făuresc 
acelaşi imn, să scapere gâlceavă. 

Strofa 2 

Părerile a doua minţi la cârmă, când vânturile repezi 
poartă nava, şi <într-un stat> o adunare de-nţelepţi nu 
valorează cât voinţa mai de rând a unuia ce porunceşte 
singur297. 


Doar o putere afle-se în case şi în cetăţi, de vor să fie 
cârmuite potrivit. 

Antistrofa 2 

O pildă despre asta e spartana, copila căpeteniei 
Menelaos. 

Înverşunată contra celuilalt culcuş <al soţului>, ea 
vrea s-o piardă pe fiica Troiei, sărmana, şi pe fiul ei, arzând 
de ură şi de gelozie. 

Omor nelegiuit, nedrept, nemilostiv! 

Se va-ntâmpla, stăpână <Hermione>, într-o zi, să te 
căieşti de-aceste fapte. 

(Din palat iese Andromacha, purtând panglici 
funerare şi având mâinile strâns legate, până la sânge, cu 
şireturi de piele. Alături de ea înaintează fiul său, 
Molossos.) 

Corifeul 

Dar iată, zăresc înaintea casei cregale> această 
pereche atât de unită, osândită la moarte printr-un decret. 

Sărmană femeie! Nefericite şi tu, copile ce mori 
pentru patul mamei, deşi nepărtaş la pricina ei şi fără să le 
fi greşit cu ceva basileilor noştri. 

Andromacha 

Strofă 

lată-mă; mâinile îmi sângerează de legăturile care le 
strâng. 

Ei mă coboară sub glie. 

Molossos 

Mamă, mamă, cobor cu tine şi eu, sub aripa ta. 

Andromacha Un sacrificiu nimicitor, o voi, stăpânii 
meleagului Phthiei! 

Molossos 

Tată, vino şi-ajută-i pe cei ce ţi-s dragi! 

Andromacha 

Fiule, dragule, tu să te culci pe sânul maică-tii, când 


vei fi mort, sub pământ, laolaltă cu morţii! 

Molossos 

Vai mie! Ce mi se-ntâmplă? Mamă, amândoi suntem 
năpăstuiţi! 

(Menelaos se întoarce în scenă.) 

Menelaos 

Porniţi <spre morminte>, subpământenilor. 

<aici> aţi venit dintre ziduri duşmane; voi doi veţi 
muri, urmare a doua sentinţe fără iertare. 

Pe tine <femeie> te pierde sentinţa mea, pe copilul 
acesta fiica mea, Hermione. 

E mare sminteală să-ţi cruţi duşmanii, feciori de 
duşmani, când poţi să-i ucizi şi să-nlături din casă frica. 

Andromacha 

Antistrofă Soţule, soţule, unde sunt braţul şi lancea 
ta să ne-ajute, o fiu al lui Priamos298! 

Molossos 

Nefericitul de mine! Ce cântec alungător de moarte 
să aflu? 

Andromacha 

Roagă-l, copile, îmbrăţişează genunchii stăpânului! 

Molossos 

(căzând la genunchii lui Menelaos şi cuprinzându-i) 
Fie-ţi, prietene, milă; de moarte mă scapă! 

Andromacha 

Ochii mei sunt scăldaţi de lacrimi, picură ca dintr-o 
netedă stâncă izvorul neînsorit, sărmana de mine. 

Molossos 

Vai mie, ce leac să aflu năpastelor mele? 

Menelaos 

De ce te trânteşti înainte-mi <ca rugătorii>? 

Mai bine imploră stânca marină sau valul. 

Eu rudele trebuie să mi le sprijin. 

Ce drag aş putea să mai am pentru tine, când mi-am 


cheltuit cu luarea Troiei şi-a mamei tale atâta viaţă? 

Din pricina ei cobori în bezna lui Hades. 

(Intră bătrânul Peleus299, bunicul lui Neoptolemos, 
susținut de sclavi şi ținând un sceptru regal în mână.) 

Corifeul 

Dar, iată-l, văd acolo pe Peleus, care se-apropie, 
grăbindu-şi mersul încărcat de ani. 

Peleus 

Vă cer, vouă, <femeilor, şi ţie, celui ce supraveghezi 
omorul, să-mi spuneţi ce-i asta? Ce se întâmplă? Din ce se 
trage tulburarea casei? Ce faceţi? Ce urziţi acolo, fără 
judecată? (Menelaos ridică spada, gata s-o lovească pe 
Andromacha.) 

Menelaos, opreşte-te! Nu te pripi, n-ai dreptul! (Se 
adresează unui sclav.) 

Şi tu, mai grabnic du mă, nu-i vreme de pierdut. Ah! 
de-aş putea să-mi aflu iar, acum ori niciodată, vigoarea 
tinereţii! 

Eu vreau să suflu mai întâi spre Andromacha, precum 
asupra pânzelor unei corăbii, o adiere de folos300. 
Răspunde-mi, în puterea cărui drept ei ţi-au legat în felul 
ăsta mâinile şi vă târăsc, pe tine şi pe fiul tău? Ca o mioară 
care-şi alăptează mielul, era să pieri, în timp ce eu şi 
domnul tău lipseam <din Phthiax Andromacha 

(arătându-i pe Menelaos şi oamenii lui înarmaţi) 

Bătrâne, precum vezi, aceşti bărbaţi mă duc la 
moarte, laolaltă cu copilul. Ce să-ţi spun? Nu doar o dată 
te-am chemat să vii degrabă, ci veste după veste ţi-am 
trimis. 

Desigur, ştii, din ce ţi-am dat de ştire, despre 
gâlceava casnică stârnită împotriva-mi de fiica lui 
Menelaos, şi pentru ce sunt hărăzită morţii. Acum, de la 
altarul mamei nobilului tău fecior, <zeiţa> Thetis, pe care 
tu o venerezi atât de mult, m-au smuls, ca să mă ducă la 


pieire, fără judecată şi fără să-l aştepte pe stăpânul meu, 
care lipseşte de acasă. Ei au ştiinţă despre părăsirea mea 
de către toţi>, şi a copilului, pe care, deşi este nevinovat, îl 
vor ucide cu mine, urgisita, laolaltă. (Se trânteşte la 
picioarele lui Peleus.) 

Te rog, fierbinte, rege, căzându-ţi la genunchi, căci 
nu mi-engăduit cu mâna să ating bărbia ta cea scumpă301, 
în numele atâtor zei, salvează-mă! Altminteri, spre ruşinea 
voastră, vom pieri, şi spre nenorocirea mea, bătrâne. 

PELEUS (oamenilor lui Menelaos) 

Desfaceţi legăturile, vă poruncesc, mai înainte să se 
căineze careva din voi, şi libere lăsaţi-i cele două mâini. 

Menelaos 

lar eu le zic să nu te-asculte; căci întru toate sunt 
egal cu tine, şi am asupra ei mai multe drepturi de stăpân. 

Peleus 

Cum? Ai venit să dai porunci în casa mea? Nu ţi-e 
destul că stăpâneşti la Sparta? 

Menelaos 

Eu am luat-o, prinsă de război, <pe Andromacha> la 
căderea Troiei. 

Peleus 

Nu, ci nepotul meu a dobândit-o, drept răsplată. 

Menelaos 

Nu-mi aparţin şi mie bunurile sale, precum îi aparţin 
şi ale mele lui? 

Peleus 

Da, pentru a sluji spre bine, nu spre rău, nu pentru a 
ucide cu sălbăticie. (Vrea s-o tragă pe Andromacha; 
Menelaos se opune.) 

Menelaos 

Nicicând n-ai să mi-o smulgi din mână. 

PELEUS (ridicând sceptrul) 

Am să-ţi însângerez cu sceptrul căpăţâna. 


Menelaos 

Atinge-mă numai, şi ai să vezi! Hai, vino lângă mine! 

Peleus 

O tu, cel mai nemernic om, odraslă de nemernici302, 
cu ce temei vrei să se creadă că faci parte dintre oameni, 
tu, căruia un phrygian ţi-a cucerit nevasta, căci ai lăsat 
nezăvorâtă casa ta şi vatra ta şi fără sclavi de pază>, ca şi 
cum ai fi avut o soaţă nestricată în palat, când ea, din 
toate, era cea mai ticăloasă303? 

De altfel, chiar dacă-ar dori, la Sparta, cum ar putea 
o fată să rămână nestricată? Femeile <acolo> ies din case 
cu coapse goale şi tunici în vânt şi, laolaltă cu bărbaţii 
tineri, se-ntrec la alergări şi în palestră; cu asta nu pot să 
mă-mpac304. Mai trebuie să se uimească cineva că nu 
creşteţi femei cinstite? 

Întreab-o pe Helena, care-a lăsat palatul tău şi zeul 
lui ocrotitor, ca să trăiască, în altă ţară, cu un tânăr! 

Ai strâns, pe urmă, pentru ea mulţime de helleni şi i- 
ai condus la Ilion. Se cuvenea s-o fi gonit, în loc să fi pornit 
război de dragul ei>, când i-ai descoperit ticăloşia, s-o fi 
lăsat să-şi treacă zilele acolo, ba chiar să fi plătit, numai să 
nu se-ntoarcă în lăcaşul tău. Dar gândul nu ţi-a fost împins 
de niciun vânt prielnic. 

Jertfit-ai sumedenie de vieţi, din cele bune; tu ai făcut 
ca mame vârstnice să nu mai aibă fii în case şi unor taţi 
cărunţi le-ai ridicat copiii nobili. Şi eu sunt unul din aceşti 
părinţi nefericiţi. In tine văd numai un duh răufăcător305, 
cel care l-a ucis cu-adevărat pe Achilleus. Iar de la Troia, 
fără nicio rană te-ai întors, doar tu; căci falnicele-ţi arme n- 
au ieşit din tocurile lor frumoase şi le-ai adus aici precum 
le-ai dus acolo306. 

Eu, pe nepotul meu, când trebuia să se însoare, l-am 
sfătuit să nu se facă neam cu tine, să nu primească în 
lăcaşul lui odrasla unei ticăloase, deoarece fiicele primesc 


neruşinarea, zestre, de la mame307. 

Băgaţi de seamă, voi, care vă căutaţi nevastă, nu vă 
căsătoriţi decât cu fata unei mame fără pată. 

Şi câte nu i-a căşunat fratelui tău mândria ta, căci l-ai 
împins <pe Agamemnon> să-şi sacrifice, prosteşte, 
fata308. Atât de mult îţi era teamă că nevasta rea nu va 
mai fi a ta. 

Apoi, la cucerirea Troiei - căci am să spun şi asta 
despre tine - când iar ţi-a încăput în mâini femeia, n-ai 
ucis-o. Îndată ce privirea ţi-a căzut pe sânul ei309, 
zvârlindu-ţi spada, ai primit să te sărute, ai dezmierdat 
căţeaua trădătoare, robit prin însăşi firea ta zeiţei Kypris, 
nemernice fără pereche! 

Pe urmă, intri la nepotul meu în casă, o răvăşeşti în 
lipsa lui şi vrei în chip nevrednic să-i ucizi pe oropsita 
Andromacha şi pe fiul ei, care, de trei ori dacă-ar fi 
bastard, te va sili să plângi, odată cu fiica ta aflată în palat. 
Adesea un pământ uscat e mai prielnic, decât unul gras, 
seminţei, şi mulţi bastarzi sunt mai de preţ decât copiii 
legiuiţi. 

Deci ia-ţi odrasla înapoi la Sparta. 

Mai bine este pentru muritor să-i fie socru şi prieten 
un calic cinstit, decât un bogătan mişel. Dar tu eşti o fiinţă 
de nimic. Corifeul 

Chiar dacă e la început măruntă, gâlceava creşte, 
când o biciuieşte limba. De-aceea, dintre oameni, înţelepţii 
se feresc să lunece în schimb de vorbe cu prietenii. 

Menelaos 

Cum ai putea susţine că sunt înţelepţi bătrânii, chiar 
cei care le par elenilor a fi mintoşi? 

Peleus, tu, fiul unui tată renumit310, şi ruda mea prin 
alianţă, spui cuvinte pe cât de ruşinoase pentru tine, pe- 
atât de jignitoare pentru mine, din pricina unei femei 
barbare. Tu, dincolo de apa Nilului, se cuvenea s-o fi gonit, 


ori dincolo de Phasis311, ori să mă fi somat mereu pe mine 
<s-o alung>, fiind de felul său din continentul casiatic>, în 
care zac atâtea trupuri de helleni căzuţi sub lăncile 
duşmane şi care-a fost udat, nu fără partea ei de vină, cu 
sângele fiului tău312. [Căci Paris, cel ce l-a ucis pe 
Achilleus, feciorul tău, era cu Hektor frate, şi ea lui Hektor 
îi era soţie.) 

În schimb tu zăboveşti sub un acoperiş cu ea, te 
învoieşti să staţi la masă împreună, să vieţuieşti în preajma 
ei, şi, în palatul tău o laşi să nască feciori care ne sunt 
duşmanii cei mai răi. 

Dar când, bătrâne, spre folosul tău şi-al meu, vreau s- 
o ucid, mi-o smulgi din mâini. lată - nu mi-e ruşine să aduc 
şi argumentul ăsta - dacă fiica mea nu mai dă naştere unui 
copil, în vreme ce <străina> zămisleşte fii, mă-ntreb, i-ai 
pune regi în Phthia? Vor porunci elenilor <stăpâni> de 
neam barbar? 

Şi-apoi smintitul sunt tot eu, care urăsc purtările 
nedrepte! Iar tu eşti cel cu judecată! 

[la seama încă şi la asta: de ai fi dat-o pe copila ta 
vreunuia din cetăţenii tăi şi de-ar fi îndurat asemenea 
jignire, ai fi rămas pe loc, tăcând. Nu pot să cred. Tu, 
pentru o străină, umpli de ocări nişte prieteni înrudiţi cu 
tine313. Bărbatul şi femeia, totuşi, au aceleaşi drepturi: 
soţia, când e vătămată de bărbat, şi soţul, când femeia 
care stă cu el e desfrânată. Dar, dacă soţul are braţele 
vârtoase, soţia n-are sprijin altul decât în rude şi-n 
prieteni. Nu-i, prin urmare, drept să sar în ajutorul 
Hermionei?] 

Tu eşti acum bătrân, adevărat moşneag. Vorbind 
despre ce-am isprăvit în fruntea oştii, <aşa cum ai făcut- 
o>, mai mult mi-ai folosit, decât tăcând. 

Cât o priveşte pe Helena, ea nu a pătimit din vina sa, 
ci prin voinţa zeilor, altminteri dăruind cel mai înalt câştig 


Helladei. Căci <înainte> nu erau <elenii> pricepuţi într- 
ale armelor şi ale luptei; dar e astfel> şi-au zidit curajul 
bărbătesc. [In toate, lucrul împreună  instruieşte 
muritorii314. 

Iar faptul că, aflându-mă din nou de faţă cu Helena, 
n-am ucis-o, a fost dovadă de purtare cumpănită; tot astfel, 
aş fi vrut să nu-l fi omorât nici tu pe Phokos315. 

Aceste spuse împotriva ta eu cu bunăvoință le-am 
rostit, nu cu pornire. Dar tu eşti iute la mânie, din vina 
limbii tale prea nestăpânite; <în schimb> dobânda mea e 
prevederea. 

Corifeul 

Opriţi această înfruntare de cuvinte fără rost - e tot 
ce-aveţi mai bine de făcut - să nu vă pară rău la amândoi 
<pe urmăx 

Peleus 

Cât sunt de rele obiceiurile în Hellada! 

Când o armată-nalţă, după bătălii, trofee316, izbânda 
nu e socotită lucrul celor care au trudit; strategul se 
acoperă de slavă. El, totuşi, nu e decât unul dintre zece mii 
ce mânuiesc o lance; dar fără a face cu nimic mai mult 
decât un singur luptător, se bucură de toată cinstea317. 
Semeţi, ca nişte magistrați şezând în mijlocul cetăţii, 
<strategii> cred că preţuiesc mai mult decât poporul, tind 
ei de fapt nu sunt nimic. Poporul e de zece mii de ori mai 
valoros, dar îi lipseşte îndrăzneala şi voinţa. 

La fel şedeaţi <pe tronuri>, tu şi Agamemnon, 
umflaţi de semeţie pentru c-aţi răpus cetatea Troiei şi 
pentru felul cum aţi poruncit oştirii; dar trudele şi 
chinurile altora v-au ridicat acolo. 

Am să-ţi arăt eu ţie, încât nu-l vei mai socoti pe Paris, 
boarul de pe Ida, drept un duşman mai de temut decât 
Peleus, dacă tu nu te mistui, chiar acum, de sub acest 
acoperiş, cu Hermione cea nevrednică-mpreună, pe care 


<altminteri> o va goni nepotul meu şi-o va târî de plete 
prin palat318! Această juncă stearpă nu dă voie altora să 
nască, deoarece este lipsită de copii! Dar pentru că o 
soartă rea n-a dăruit-o cu odrasle, de ce să nu avem nici 
noi moştenitori? (Se adresează însoțitorilor lui Menelaos.) 

În lături, slugilor, de la femeia aceasta! Doresc să ştiu 
dacă mă veţi împiedica să o dezleg? (Către Andromacha.) 

Ridică-te. Deşi sunt tremurând, vreau să-ţi desfac 
curelele de piele, înnodate. (Băgând de seamă rânile 
provocate de legături.) 

Deci astfel i-ai căznit, netrebnicule, mâinile! Credeai 
că trebuie să priponeşti un taur sau un leu? îţi era frică nu 
cumva să ia vreo sabie şi să se apere de tine? (Lui 
Molossos.) 

Strecoară-mi-te, pruncule, aici, sub braţe. Ajută-mi s- 
o descătuşăm pe maică-ta din legături. Pe tine te voi creşte 
eu la Phthia, şi vei ajunge pentru ei un îndârjit duşman. 
(Corului.) 

Numai lipsiţi-i pe spartani de slava armelor şi de 
înfierbântarea lor în luptă şi, precum bine ştiţi, în celelalte 
nu le mai rămâne vreo întâietate! 

Corifeul 

Moşnegii sunt un soi nestăpânit; cu greu ţii piept 
mâniei lor pripite. 

Menelaos 

Eşti prea zorit să spui cuvinte jignitoare. Eu unul am 
venit la Phthia împotriva vrerii mele; drept care mă feresc 
să fac, ori să îndur, ceva nedemn de mine. Şi-acum, 
nemaiavând decât puţină vreme de pierdut, mă voi 
întoarce-acasă. Se află, în apropierea 

Spartei, o cetate, care ne-a fost prietenă odinioară şi 
care azi ne duşmăneşte; doresc, în fruntea oştii mele, să 
mă abat asupra ei şi s-o aduc sub mâna mea319. 

Îndată ce voi isprăvi războiul cum poftesc, voi reveni 


aici. Şi ginerelui meu, obraz către obraz, vorbind deschis, 
am să-i arăt de ce mă plâng. Dacă va pedepsi această 
<sclavă>, dacă va fi, în viitor, faţă de mine cumpănit, şi eu 
voi fi la rându-mi cumpănit; dar dacă se va mânia, îi voi 
răspunde cu mânia mea; precum se va purta cu mine, aşa 
mă voi purta cu el. 

Cât despre vorbele-ţi umilitoare, lesne le îndur; arăţi 
precum o umbră, doar glasul ţi-a rămas; de altceva, decât 
să cuvintezi, nu eşti în stare. (Pleacă împreună cu oamenii 
săi înarmați.) 

PELEUS (întâi lui Molossos, apoi mamei sale) 

Condu-mă, fiule, ţinându-te aici sub braţul meu, şi tu 
la fel, nefericite: după sălbatică furtună, ai nimerit în port, 
la adăpost de vânturi. 

Andromacha 

Bătrâne, să vă dăruiască zeii cu noroc, pe tine şi pe 
<toţi> ai tăi, căci mi-ai salvat copilul şi pe mine, oropsita. 

Bagă de seamă însă, ca duşmanii, pitiţi în vreun loc 
pustiu al căii, să nu mă ia cu sila, văzându-ne, pe tine-atât 
de vârstnic, pe mine-atât de slabă şi pe copilul meu atât de 
crud. Ai grijă, nu cumva, fugindu-le din mâini acum, să ne 
înşface iarăşi mai târziu. Peleus 

Nu mai rosti asemenea cuvinte speriate de femeie. 

Purcede! Cine va-ndrăzni să vă atingă? S-o facă 
numai, şi-l va ustura! Har zeilor, e numeroasă oastea de 
hopliţi şi călăreţi, care ascultă de porunca mea la Phthia. 
Eu încă mă ţin drept şi nu-s moşneagul care crezi. Asupra 
unui om de felul lui <Mene-laos> ajunge să arunc o 
singură privire, ca s-o ia la fugă, aşa cum sunt, împovărat 
de ani. 

Bătrânul, dacă are suflet mare, prin forţa lui este 
deasupra multor tineri. Fricosului la ce-i slujeşte trupul 
viguros? (Pleacă împreună cu Andromacha, Molossos şi 
însoțitorii.) 


Corul 

Strofă 

Omului nu-i foloseşte să fie <în lume>, dacă nu s-a 
născut din părinţi iluştri, dacă nu face parte din casă 
bogată. 

Celor aflaţi în restrişte, dacă sunt nobili, nu le 
lipseşte-ajutorul320. 

Cinstea şi gloria sălăşluiesc în vetrele celor de stirpe 
aleasă. 

Urmele marilor oameni nu le acoperă timpul; chiar 
după moarte, virtutea lor străluceşte321. 

Antistrofă 

Nu-i foloseşte o neruşinată izbândă bărbatului care, 
prin ura şi forţa lui, striveşte-n picioare dreptatea. 

Dulce-i o clipă atare izbândă, însă cu timpul se 
veştejeşte, lăsând în cămine numai ocară. 

lată, iată ce îndreptar de viaţă vrem să urmăm şi-l 
purtăm în minte: a nu încălca niciodată dreptatea în 
cârmuirea familiei şi a cetăţii. 

Ep o dă 322 

Credem acum, bătrâne Peleus, că tu, aliat al 
Lapithilor, ai înfruntat, <mânuind> sulița ta renumită, 
Centaurii323  şi-ai străbătut cu  argonauţii Marea 
Neprimitoare, trecând printre  Stâncile-ce-se-ciocnesc, 
udate de valuri, într-o faimoasă plutire de corăbieri324, iar 
mai pe urmă, când <Herakles>, slăvitul fecior al lui Zeus, 
a-nfăşurat în măcel cetatea Ilion, însuţi avut-ai parte de 
glorie, şi te-ai întors în Europa325. 

(Intră doica Hermionei, în mină cu o spadă.) 

Doica 

Preascumpelor femei, cum dau năvală azi nenorociri 
după nenorociri, şi cum se înnoiesc întruna! 

Stăpâna mea, în casă, vorbesc de Hermione, lăsată 
singură de taică-său şi dumerită că urma să facă o ticăloşie 


ucigându-i pe Andromacha şi pe fiul ei, vrea zilelor să-şi 
pună capăt. 

Ea tremură de teamă ca bărbatul, drept osândă, să n- 
o alunge, umilind-o, din palat, ori s-o ucidă pentru a fi vrut 
să piardă vieţi de care n-avea dreptul să se-atingă. Deci 
umblă să se spânzure; cu greu pot sclavii care o păzesc s-o 
ţină, şi-i smulg, îndepărtându-i, sabia din mână326. Atât de 
mult> o chinuieşte remuşcarea! Atât de bine> ştie c-a 
urzit o faptă ticăloasă. 

Şi eu, prietenelor, n-am lăsat-o pe stăpâna mea să se 
atârne-n laţ; dar, iată, m-a cuprins sfârşeala. Intraţi în casă 
voi, la rândul vostru, şi salvaţi-o de la moarte. Prietenii 
obişnuiţi sunt mai puţin convingători decât cei nou veniţi. 

Corifeul 

Se-aude, vai, cum strigă servitorii în palat şi e astfel> 
veştile ce ni le-ai spus le întăresc. Ea, pare-mi-se, ne va 
arăta, sărmana, cât se căieşte pentru groaznicele-i fapte. 
Acum ţâşneşte din palat, le scapă servitorilor din mâini, 
dorind să moară. (Hermione irumpe din palat, adânc 
tulburată, cu straiul sfâşiat.) 

Hermione 

Strofa 1 Vai mie, vai mie! 

Lăsaţi-mă părul să-mi smulg, să-mi zgârii năprasnic 
faţa327! 

Doica 

Fiica mea, ce vrei să faci! să te răneşti? 

Hermione 

Antistrofa 1 Aiai, mai! 

Ridică-te-n aer, departe de pletele mele, gingaş văl! 

Doica 

Acoperă-ţi, copilă, pieptul, leagă-ţi rochia. 

Hermione 

Strofa 2 

De ce să-mi acopăr pieptul cu văluri? 


Tot ce-am făcut [împotriva soţului meu] oare nu-i la 
vedere, vădit şi de neascuns? 

Doica 

Te doare vina de-a fi pus la cale uciderea duşmancei 
tale? Hermione 

Antistrofa 2 Mă căinez pentru cruntele mele- 
ndrăzneli, blestemată ce sunt, blestemată [de oameni]! 

Doica 

Greşeala aceasta soţul tău o va ierta. 

Hermione 

De ce mi-ai luat din mână spada? 

Dă-mi-o, prietenă, dă-mi-o, să mă lovesc în inimă! 

De ce mă opreşti să mă spânzur? 

Doica 

Cum? să te las în voia nebuniei tale şi să mori? 

Hermione 

Vai mie, ce soartă! 

Unde să aflu focul, dragile flăcări unde? 

Cum să mă sui pe stânci, să mă zvârl în mare, ori să 
fug în păduri de munte, ca, murind, să ajung printre 
umbre328? 

Doica 

La ce să te căzneşti în felul ăsta? Tuturor muritorilor 
le vin nenorociri din partea zeilor, când azi, când mâine. 

Hermione 

Tată, m-ai părăsit, m-ai părăsit pe țărm singuratic. 

<ca o luntre> lipsită de vâsle. 

El mă va ucide, el mă va ucide. 

N-am să mai sălăşluiesc sub acoperişul nunţii 
<mele>. 

Cărui zeu să-i cuprind, rugătoare, statuia? 

Ca o sclavă să cad înaintea unor genunchi de 
sclavă329? 

Spre a pleca din ţinutul Phthiei, de ce nu sunt oare o 


zburătoare cu aripi sumbre, sau o navă din lemn de pin, 
asemenea celei care-a plutit, cea dintâi, printre Stâncile 
Vinete330? 

Doica 

Fiica mea, n-am încuviinţat atunci prea vinovatele-ţi 
porniri contra femeii de la Troia; dar nici nu încuviinţez 
acum prea multă spaimă ce te stăpâneşte. Nu, soţul tău nu 
va sfarma unirea voastră, împins de asmuţirile unei femei 
barbare. Tu nu eşti o. captivă, adusă de la Troia, ci fata 
unui om de neam ales, care ai fost <aici> primită laolaltă 
cu o zestre mare, sosind dintr-o cetate nu puţin 
înfloritoare. Iar tatăl tău nu te va părăsi, precum te temi, 
copila mea; el nu vangădui să fii gonită din palat. Hai, du- 
te înăuntru! Nu te-arăta în faţa casei, să nu te defăimeze 
lumea331. 

Corifeul 

Dar iată un străin, un călător din altă ţară; el se 
grăbeşte, vine cu paşi repezi către noi. (Intră precipitat 
Orestes.) 

Orestes 

Acesta e, femeilor străine, palatul fiului lui Achilleus, 
regescul său acoperiş? 

Corifeul 

Precum ai zis. Dar cine eşti, tu, cel care ne-ntrebi? 

Orestes 

Eu sunt fiul lui Agamemnon şi al Klytaimnestrei: 
Orestes e numele meu. Merg la Dodona, să consult 
oracolul lui Zeus332. Dar ajungând la Phthia, vreau să aflu 
ştire despre o femeie, ruda mea333: se mai întâmplă să 
trăiască Hermione de la Sparta? E oare fericită? Deşi 
hălăduieşte într-un şes334, departe de cetatea noastră, ea 
tot îmi este dragă. 

Hermione 

O, tu mi te iveşti, Orestes, ca marinarilor un port pe 


vreme de furtună; cad la genunchii tăi! Fie-ţi de mine milă, 
ale cărei pacoste le vezi! Oare n-au preţ cât panglicile 
<rugătorilor> aceste braţe ce-ţi cuprind genunchii335? 

Orestes 

Ah! ce se-ntâmplă? Nu mă-nşel cumva? O văd într- 
adevăr pe fata lui Menelaos şi doamna-acestor case. 

Hermione întocmai, singura născută în lăcaşul tatii 
de Helena, fiica lui Tyndareos; nimic nu-ţi voi ascunde. 

Orestes 

Apollon,  tămăduitorule,  îndură-te să-i risipeşti 
durerile! Dar ce se-ntâmplă? Relele care te copleşesc sunt 
de la zei sau de la muritori? 

Hermione 

Pricina lor sunt eu şi omul care mi-e stăpân, şi unul 
dintre zei; toate s-au întrunit ca să mă piardă. 

Orestes 

Femeia care încă n-a născut copii336 poate să 
pătimească altfel decât din iubire? 

Hermione 

Da, iată răul meu. Te-ai priceput a mă aduce să-l 
mărturisesc. 

Orestes 

Bărbatul ţi s-a-ndrăgostit de aşternutul337 alteia? 

Hermione 

Iubeşte o captivă, pe văduva lui Hektor. 

Orestes 

Ce-ai spus? Ce mişelie! Un bărbat să aibă două 
aşternuturi! Hermione 

Aşa stau lucrurile; însă eu am vrut să mă răzbun. 

Orestes 

<Şi-atunci> contra femeii ai urzit o răzbunare de 
femeie? Hermione 

<Urzit-am> s-o ucid, pe ea şi pe copilul ei, bastardul. 

Orestes 


l-ai omorât? Sau vreo-ntâmplare i-a scăpat de 
uneltire? Hermione 

Peleus, bătrânul, <i-a făcut scăpaţi, apărătorul 
ticăloşilor. 

Orestes 

Ai mai avut vreun părtaş la punerea omorului la cale? 
Hermione 

Pe tatăl meu, sosit anume de la Sparta. 

Orestes 

El s-a lăsat învins de braţul unui moş? 

Hermione 

Da, de ruşine <s-a lăsat învins>; pe urmă, părăsindu- 
mă, s-a dus. 

Orestes 

Am înţeles; te temi de soţ, în urma celor făptuite. 

Hermione 

Da, el mă va ucide, şi pe drept. Ce i-aş răspunde? 

Te rog, în numele lui Zeus, ocrotitorul rudelor338, 
cât mai departe du mă de acest meleag sau în palatul 
părintesc! îmi pare că prind zidurile glas şi mă gonesc de- 
aici. Pământul Phthiei mă urăşte. 

Dacă, de la oracolul lui Phoibos, bărbatul meu se- 
ntoarce până nu plec eu, mă va ucide pentru josnicele-mi 
fapte, sau voi ajunge roaba ţiitoarei, căreia mai înainte îi 
dădeam porunci. 

Tu mă vei întreba cum de-am făcut asemenea 
greşeală? Mă cercetau femei mişele, care m-au pierdut. 
Ele umflau trufia mea, grăindu-mi astfel de cuvinte: 

«Cât o să mai înduri ca prinsă asta de război şi sclava 
casei, cea mai nemernică femeie, sâmpartă aşternutul 
conjugal cu tine? Mă jur pe Hera, doamna noastră339, că 
nu în casa mea i s-ar îngădui să mai privească razele 
luminii, dacă s-ar înfrupta din <farmecul> patului meu!» 

Eu, ascultând cuvintele acestor agere sirene, 


pălăvrăgelile stricate şi viclene, am fost purtată de un vânt 
de dragoste nebună. De ce a fost nevoie să-mi supraveghez 
bărbatul?  N-aveam ce-mi trebuia?  Averile-mi erau 
nenumărate. Domneam peste palat. Aş fi putut să nasc 
copii legitimi, şi ea bastarzi340, pe jumătate înrobiţi fiilor 
mei. 

Dar niciodată, niciodată, eu n-am să încetez a spune, 
bărbatul, dacă are minte, n-ar trebui să-ngăduie nevestei 
să primească în casă vreo tovărăşie de femei. Căci ele sunt 
învăţătoare de ticăloşii. Una trage folos din a sfarma o 
căsnicie; alta, căzută în greşeală, vrea ca toate să 
greşească precum ea; şi multe făptuiesc din desfrânare. 

De-aceea se întâmplă tulburare şi prăpăd prin case. 
Dar ca să vă păziţi de-aceste neajunsuri, închideţi bine cu 
încuietori şi cu zăvoare porţile. Nicicând n-aduc nimic de- 
afară sănătos femeile venite să vă cerceteze, doar un noian 
de rele. 

Corifeul 

Ţi-ai asmuţit prea tare limba asupra celora cu tine de 
o seamă. Desigur, ţie trebuie să ţi se ierte; totuşi, femeile 
se cade să acopere păcatele femeilor. 

Orestes 

A fost cuminte cel ce i-a deprins pe muritori să 
creadă numai când aud ceva ei înşişi. Ştiam despre furtuna 
din căminul tău şi despre cearta ta cu Andromacha; dar 
stăm de veghe, aşteptam să aflu dacă vrei să mai rămâi, ori 
dacă, îngrozită din pricina captivei, alegi să-ţi părăseşti 
lăcaşul. Eu n-am venit aici chemat de tine, ci hotărât ca, 
dacă se-ntâmpla să-mi ceri, aşa cum ai făcut-o, să te scot 
din Phthia. 

Căci mie mi-ai fost hărăzită, până să fi ajuns nevasta 
altuia, din pricina necinstei lui Menelaos. El, înainte de a 
năvăli peste hotarul Troiei, mi te dăduse <în cuvinte> de 
soţie, pe urmă te-a făgăduit celui cu care vieţuieşti acum, 


dacă va răsturna cetatea Ilion341. 

Când s-a întors fiul lui Achilleus acasă, eu l-am iertat 
pe tatăl tău; dar l-am rugat pe Neoptolemos la nuntă să 
renunţe. l-am depănat necazurile mele, i-am spus cât mă 
împovăra ursita şi că puteam mai lesne să-mi găsesc 
mireasă printre rude decât în altă parte, cum eram exilat 
din ţara mea şi cum sunt încă342. El însă m-a jignit 
amarnic, drept răspuns, învinuindu-mă de omorârea 
mamei şi amintindu-mi de zeițele cu ochi însângeraţi ceare 
mă hăituiau> M23. 

Eu, copleşit de nenoroacele de-acasă, tot sufeream, şi 
sufeream, dar îmi purtam nevoile cu resemnare. 
Nemaiputând să mă căsătoresc cu tine, plin de regrete, am 
plecat. Acum, deoarece asupra ta s-au adunat nefericirile 
de pretutindeni, şi nu mai poţi să ieşi din pacostea în care 
ai căzut, am să te scot de-aici şi-am să te dau în mâinile 
tatălui tău. 

Corifeul 

Ciudată e puterea legăturilor de sânge: nimic nu are 
la restrişte preţ mai mare decât prietenia unei rude. 

Hermione în ce priveşte măritişul, acesta cade-n grija 
tatii; nu-i datoria mea să hotărăsc. Tu du-mă cât mai 
grabnic şi departe de acest palat; mi-e teamă soţul meu să 
nu mă-ntreacă şi să revină înainte de plecarea mea, ori ca 
Peleus, aflând că mi-am lăsat pustiu căminul, să nu ajungă 
iar aici, moşneagul, şi să-şi trimită călăreţii după mine344. 

Orestes 

Nu-ţi fie frică de un braţ bătrân. Iar în privinţa fiului 
lui Achilleus, să nu ai nicio teamă, după cât m-a umilit, atât 
de iscusită-i viclenia ce-am împletit-o contra lui, şi-atât de 
fără greş e plasa crimei, pe care i-a întins-o mâna mea345. 

Nu vreau să-mi dau pe faţă gândul deocamdată, dar, 
de îndată ce va fi înfăptuit, îl vor cunoaşte stâncile din 
Delphi346. Dacă părtaşii mei la uneltire îşi vor împlini în 


ţara pythiană jurământul, am să-i arăt <lui Neoptolemos> 
eu, ucigaşul mamei, că n-ar fi trebuit să facă nuntă cu 
femeia hărăzită mie. 

Amarnic îi va fi că a cerut dreptate lui Apollon-Rege 
pentru uciderea tatălui său, şi nu îi va sluji căinţa înaintea 
zeului, care-i va da pedeapsa <cuvenită>. El va pieri 
cumplit prin mâna lui Apollon, în urma defăimării mele; el 
va cunoaşte ura mea. 

Când oamenii îi duşmănesc, nemuritorii le răstoarnă 
soarta, şi nu le-ngăduie să se trufească. (Pleacă, luând-o 
pe Hermione.) Corul 

Strofa 1 

Phoibos, tu carele ai înzestrat cu straşnice ziduri şi 
metereze colina Troiei, şi tu, Poseidon, zeu al mărilor, ce 
treci prin întinderi sărate în carul tău tras de vineţi fugari, 
de ce aţi lăsat lucrarea mâinilor voastre 

<pe seama> mâniei lui Enyalios, domnul lăncii, de ce 
aţi lăsat de izbelişte nefericita, vai, nefericita cetate a 
Troiei347? 

Antistrofa 1 

De ce, lângă <râul> Simois348, pe maluri, aţi 
înhămat la mulţime de care mândreţe de cai şi-aţi stârnit 
între războinici atâtea ciocniri sângeroase, fără cununi de 
izbândă? 

S-au dus, au pierit basileii din stirpea lui Ilos349; pe- 
altarele Troiei focul, în cinstea zeilor, nu mai luceşte: nu se 
mai urcă-n văzduh fumul cu <bună> mireasmă al jertfelor. 

Strofa 2 

S-a dus Agamemnon, răpus de nevastă. 

Ea însăşi pentru omor a plătit cu moarte; au 
prăpădit-o copiii. 

Glasul fatidic al zeului, al lui Apollon, a dat porunca; 
pornit din Argos, Orestes, înaintea uciderii mamei, fusese 
da Delphi> să-ntrebe oracolul. 


O Soartă, o Phoibos, cum să o credem350? 

Antistrofa 2 

Multe mame şi-au plâns în Hellada pe străzi, prin 
jalnice cânturi, sărmanii feciori! 

Văduve multe căminele şi le-au lăsat pentru alte 
culcuşuri! 

Nu numai tu şi ai tăi <Andromacha> aţi fost năpădiţi 
de chinuri cumplite; 

Hellada întreagă a pătimit de prăpăd, de prăpădul 
războiului. 

Fulgerul s-a năpustit peste rodnice ţarini la Troia, 
răspândind, spre plăcerea lui Hades, omorul. 

(Peleus, neliniștit, se întoarce în scenă, împreună cu 
escorta.) 

Peleus 

Răspundeţi-mi, femeilor din Phthia, la-ntrebare! Am 
auzit spunându-se, e doar un zvon ceţos, că fata lui 
Menelaos şi-a părăsit căminul şi că lipseşte de aici. Dorind 
să aflu adevărul, am venit degrabă. Nepotul meu este 
departe, dar noi, cei de acasă, suntem datori să ne-ngrijim 
de treburile sale. 

Corifeul 

Ce s-a zvonit e adevărul, o Peleus. Nu mi-ar sta bine 
să ascund nenorociri în care sunt şi eu amestecată: regina 
e plecată, a fugit din casă. 

Peleus 

Ce frică a gonit-o? Spune-mi totul. 

Corifeul 

Ea tremura să n-o azvârle soţul din palat. 

Peleus 

Din pricină c-a uneltit uciderea copilului? 

Corifeul 

De-aceea, dar ea şi de Andromacha se temea. 

Peleus 


A părăsit cu tatăl ei palatul sau cu altul? 

Corifeul 

Orestes a mutat-o din pământul Phthiei. 

Peleus 

Cu ce speranţă? Vrea să se însoare? 

Corifeul întocmai: ba, mai mult, se pregăteşte să-ţi 
ucidă şi nepotul... Peleus 

Lovindu-l dintr-un ascunziş, ori înfruntându-l drept în 
faţă? Corifeul 

„„În templul sfânt al lui Loxias351, ajutat de 
delphieni. 

Peleus 

Vai mie, mă-ngrozesc! Porniţi <însoţitorilor> în 
goană spre altarul din Pytho352, grăiţi-le prietenilor noştri 
de acolo ce se întâmplă-aici, mai înainte să-l sfârşească pe 
nepotul meu duşmanii.( Intră în fugă un vestitor.) 

Vestitorul 

Vai mie, ce năpaste, oropsitul, vin să-ţi vestesc 
bătrâne, ţie, şi celor ce ţineau la Neoptolemos, stăpânul 
nostru! 

Peleus 

Aiai, mi-e sufletul cuprins de-o presimţire! 

Vestitorul 

Nu mai e viu nepotul tău, să ştii, bătrânule Peleus! S- 
a prăbuşit sub numeroase spade, lovit de oamenii din 
Delphi şi de străinul din Mykene353! (Peleus se clatină, 
copleşit de emoție.) 

Corifeul 

Ah, ah, bătrâne, ce vei face? Să nu te nărui. Ţine-te. 

Peleus 

Sunt isprăvit. Mă sting. Nu mai am glas; picioarele 
mă lasă. Vestitorul 

Ascultă ce s-a petrecut, dacă doreşti pe dragul tău 
<nepot> să ţi-l răzbuni; îndreaptă-ţi trupul. 


Peleus 

Cu ce necaz mă asupreşti, ursito, la graniţa cea de pe 
urmă a bătrâneţii, pe mine, oropsitul! 

Cum a pierit unicul fiu al unicului meu copil? 
Vorbeşte: vreau să te ascult, chiar dacă spusele nu-ţi sunt 
de ascultat. Vestitorul 

De când venisem la Pytho, ilustra ţară a lui Phoibos, 
lumina soarelui îşi străbătuse drumul de trei ori, şi noi tot 
mai priveam, răpiți, spectacolul <acelor locuri> 354. 

Fie şi-atâta i-a făcut pe delphieni bănuitori. 

Poporul care locuieşte în tărâmul sfânt al zeului se 
aduna în sfaturi şi în pâlcuri355; fiul lui Agamemnon 
străbătea cetatea, şoptindu-i la ureche fiecăruia cuvinte 
duşmănoase: 

«Vedeţi bărbatul care cercetează tainiţele zeului, 
tezaurele închinate, doldora de aur? A doua oară a venit 
aici, mânat de-acelaşi gând ca şi odinioară: să jefuiască 
templul lui Apollon356.» 

Atunci un zvon sinistru se revarsă în cetate şi 
magistraţii umplu sălile de sfat. Iar cei răspunzători de 
paza bogățiilor lui Phoibos, cu de la ei putere, înfiripă 
străji în peristilul templului. 

Cât despre noi, fără să ştim încă nimic din ce se 
pregătea, noi adusesem oile crescute în dumbrăvile 
Parnasului, şi-naintasem la altar; ne însoțeau prezicători 
din Delphi şi cei care ne-au găzduit357. I-a zis unul din ei 
<lui Neoptolemos>: «Ce vrei să cerem, tinere, în rugă 
pentru tine de la zeu? ce grijă te-a mânat aici?» 

El a răspuns: «Odinioară am greşit faţă de Phoibos, 
cerându-i să răzbune sângele <vărsat> al tatii; <pentru 
aceasta> vreau să ispăşesc». 

Atunci mi s-a vădit ce forţă mare dobândise zvonul lui 
Orestes, anume că stăpânul meu minţea, şi că spre faptă 
mârşavă venise. 


Acesta urcă treptele, ca să-l invoce pe Apollon, în faţa 
sanctuarului profetic şi stă privind la victimele ce ardeau. 
Dar nu departe se afla un pâlc de purtători de spade şi 
printre ei vlăstarul Klytaimnestrei, care urzise singur tot 
complotul. 

Stăpânul, în picioare, sub ochii tuturor, se roagă lui 
Apollon. Ceilalţi, armaţi cu spade straşnic ascuţite, îl 
lovesc mişelnic pe feciorul fără apărare al lui Achilleus. 
Acesta se retrage <ca să scape>; din fericire nu era rănit 
de moarte. Apucă spada şi desprinde o armură spânzurând 
de colonadă; se-nalţă, înarmat, lângă altar, cumplit la- 
nfăţişare, şi strigă, întrebându-i pe feciorii delphienilor: 
«De ce vreţi să mă omorâţi? Eu am venit aici ca pelegrin 
cucernic. Ce-nvinuiri mi-aduceţi pentru a mă pierde?» 

Niciunul, din mulţimea ce-l înconjură, nu-i dă 
răspuns, ci, năvălind, aruncă pietre. Sub groasa grindină 
bătând de pretutindeni, ca să oprească loviturile, îşi ţine 
armele în faţă şi mânuieşte pavăza când într-o parte, când 
în alta. Dar în zadar; noian dearuncături deodată, săgeți, 
lănci cu sau fără legături de piele>358, sulițe cu două 
vârfuri, cuțite pentru junghieri de boi, zboară spre el, 
<căzându-i> la picioare. Ai fi putut să vezi ce dans al 
spadelor359, uluitor, făcea nepotul tău, ca să evite 
loviturile. 

Dar cum ei strâng întruna cercul împrejurul lui şi nu-i 
dau nici răgazul unei răsuflări, el lasă vatra jertfelor, care-i 
primise oile, şi dintr-o săritură măsurând două picioare, 
aidoma cu saltul zis troian360, se năpusteşte-asupra lor. 
Ei, ca porumbii la vederea şoimului, se-ntorc cu spatele şi- 
o rup la fugă. Se prăbuşesc, amestecati, grămadă, răniţi 
sau năbuşiţi unii de alţii prin locurile de ieşire prea 
înguste. 

În casa <zeului>, unde tăcerea este lege, se- 
mprăştie, nesfânt, un țipăt, căruia stâncile-i răspund. În 


nefireasca molcomire <ce-a urmat>, stăpânul meu sta 
drept, învăpăiat de armele-i strălucitoare, când, din 
adâncul sanctuarului, s-a înălţat un glas cumplit361, care-a 
stârnit printre oşteni înfiorare, Le-a-nsufleţit virtutea şi i-a 
făcut să lupte iarăşi. 

Atunci s-a năruit fiul lui Achilleus, străpuns în coastă 
de-ascuţişul spadei unui delphian şi a pierit, cu alţii, mulţi, 
deodată362. Când a căzut pe glie, cine nu l-a vătămat cu 
fierul spadei, cine nu i-a zvârlit <barem> o piatră, lovindu- 
l din apropiere sau nimerindu-l de departe? Frumosul trup 
i-a fost golit, prin răni sălbatice, de sânge. <Apoi> 
cadavrul lui, care zăcea aproape de altar, l-au aruncat 
afară din incinta unde jertfele mai fumegau. 

Dar noi, noi de îndată l-am luat în braţe şi ţi-l 
aducem, ca să-l plângi şi să te tângui pentru el, bătrâne, şi 
să-l aşterni cu cinste în mormânt. 

lată-l pe regele <Apollon>, care le spune oamenilor 
viitorul, mai-marele judecător al tuturor, cum s-a purtat cu 
Neoptolemos, venit la sanctuarul lui să-şi ispăşească vina! 
El, zeul, ca un om mişel, şi-a amintit de certuri vechi. 
Atunci de ce să-i spunem <înţeleptul»?(însoţitorii lui 
Neoptolemos îi aduc cadavrul.) 

Corifeul 

Dar, iată, cadavrul regal, adus din pământul delphic, 
de palat se apropie. 

Sărmană jertfa! Şi tu, sărmane bătrân, primeşti acasă 
puiandrul de leu al lui Achilleus, dar altfel decât te- 
aşteptai. 

Tu însuţi, lovit de-aceeaşi năprasnă... surpat de 
aceeaşi ursită363. 

PELEUS364 (aplecat asupra cadavrului) 

Strofa 1 

Vai! am trăit să văd şi aceste crămăşiţe trupeşti> 
cumplite, să le primesc în braţe, în casele mele! 


Vai mie, mai! 

Sunt nimicit, ah, cetate a Thessaliei! 

Mort sunt şi fără urmaşi, nu mi-au rămas în case 
copii. 

Nefericitul de mine, cât pătimesc! 

Cărei fiinţe iubite să-i mai împart bucuros privirile 
mele? 

Gură, şi faţă, şi mâini iubite! 

Ah! pentru ce n-ai căzut sub Ilion, lovit de soartă, pe 
mal, lângă <râul> Simois? 

Corifeul 

Murind <atunci> ar fi primit cinstire pe măsura 
faptelor şi chinul tău, moşnege, n-ar mai fi fost atât de 
jalnic. 

Peleus 

Antistrofa 1 

Nuntă, ah, nuntă, ce mi-ai pierdut, mai, palatul şi 
ţara mea! 

Fiule, ah, de ce s-a-ntâmplat ca soţia ta. 

Hermione, cu numele vrednic de ură, să-mi 
învelească neamul întreg şi casa în năvodul lui Hades, 
îngrozitor pentru tine, copile? 

Mai bine pierea dinainte, lovită de fulger! 

Iarăşi, din pricina unei săgeți, care ţi-a doborât 
părintele, vrând să răzbune divinul său sânge, de ce s-a- 
ntâmplat să-l învinuieşti pe Phoibos, tu <Neoptolemos> un 
muritor, pe un zeu? 

Corul 

Stro fa 2 Ototototoi! 

Mort e stăpânul! Să-ncepem jelirea pe modul 
funebru. 

Peleus 

Ototototoi! 

La rându-mi, sărmanul de mine, vărs lacrimi din ochii 


bătrâni! 

Corul 

Astfel a vrut-o un zeu, un zeu ţi-a trimis năpasta. 

Peleus 

Fiule drag, pustiu mi-ai lăsat palatul. 

[nenorocire, sărmanul de mine!] ai părăsit un 
moşneag lipsit de urmaşi! 

Corul 

De ce n-ai murit, moşnege, de ce n-ai murit înaintea 
copiilor tăi? 

Peleus 

Părul aş vrea să mi-l smulg şi capul de moarte să mi-l 
izbesc. 

<Ascultă> cetate365. 

Phoibos de fiu şi nepot m-a lipsit! 

Corul 

Antistrofa 2 

Tu, care ai pătimit şi-ai văzut asemenea rele, 
bătrânule nefericit, care-ţi va fi mai departe veacul? 

Peleus 

Fără copii şi pustiu, nemaisperând într-un capăt al 
relelor, îmi voi urma încercările până la moarte. 

Corul 

Zeii zadarnic ţi-au hărăzit o nuntă divină366. 

Peleus 

Toate-au zburat, risipite-n văzduh; eu zac pe pământ, 
<prăbuşit> din cerul mândriei mele. 

Corul 

Singur, te-nvârţi în palatul tău singuratic. 

Peleus 

Nu mai am patrie, patrie <nu mai am>. Sceptrul mi-l 
lepăd. Şi tu, Nereido, din peştera ta înnoptată, priveşte- 
mă, cu totul sfârşit sunt, căzut [la pământ]! 

(Se aude un zgomot de tunet prelung.) 


Corifeul 

Io, io, ce-i cutremurul ăsta? 

Ce minune divină mă tulbură? 

Priviţi, uitaţi-vă, thessalienelor! 

O zeiţă pluteşte prin strălucitorul văzduh, păşeşte 
spre câmpul de cai hrănitori al Phthiei. 

(Zeița Thetis se opreşte deasupra scenei.) 

Thetis 

Peleus, în amintirea nunţii noastre de demult, eu, 
Thetis367, vin, părăsind lăcaşul lui Nereus36. Întâi, pentru 
ca nenorocul tău de azi să nu-ți fie prea greu de îndurat; 
acesta mi-e îndemnul. Eu însămi, care n-ar fi trebuit să-mi 
plâng născutul, l-am pierdut pe fiul meu şi-al tău, pe 
Achilleus cel iute de picior, fără pereche în Hellada. 

Am să-ţi dezvălui pentru ce-am venit aici. Ascultă-mă. 

Pe mortul ce i-a fost fecior lui Achilleus, ai să-l 
îngropi lângă altarul pythian369; mormântul lui să fie spre 
ruşinea delphienilor şi să mărturisească despre silnicia lui 
Orestes, despre omorul săvârşit de braţul său. 

Femeia prinsă <în război>, vorbesc de Andromacha, 
trebuie să locuiască pe pământul Molossiei370, bătrâne, 
după ce se va uni cu Helenos printr-o căsătorie 
legiuită371. Copilul său e singurul, din sângele lui 
Aiakos372, rămas în viaţă; dar din el se va ivi un şir de 
regi, ce vor domni în Molossia, răsfăţaţi de soartă. Nu-i 
drept să fie astfel nimicită stirpea noastră, şi nici a celor 
de la Ilion, căci zeilor de Troia încă le mai pasă, cu toate că 
s-a năruit, fiind urâtă de Pallas-Athena. 

Iar tu, ca să cunoşti cât de prielnic ţi-a fost patul meu 
[al meu, zeiţă şi odrasla unui zeu, te voi scăpa de pacostele 
muritorilor şi vei fi fără moarte, fără stricăciune, o 
divinitate. 

De-acum vei sta cu mine în lăcaşul lui Nereus, ca zeu 
ce însoţeşte o zeiţă. De-acolo, ridicându-te cu trup uscat 


din mare373, vei merge să-l priveşti pe fiul nostru 
preaiubit, pe Achilleus, ce locuieşte în palatul lui de 
insular, pe 'Ţărmul Alb din Marea Primitoare-de-Străini374. 

Purcede, aşadar, du acest mort la Delphi, cetatea 
ctitorită de un zeu, şi, după ce îl vei aşterne în pământ, 
revino să te-aşezi în peştera boltită din promontoriul vechi 
al Sepiei375. Aşteaptă-mă acolo, până voi ieşi din mare, cu 
ceata Nereidelor, cincizeci la număr, şi te vom însoţi 
<acasă>. 

Tu trebuie să-nduri până la capăt ceea ce-ţi este 
hărăzit: aşa voieşte Zeus. Dar încetează să mai suferi 
pentru răposaţi. Căci zeii au statornicit o lege: toţi 
oamenii, până la unul, sunt datori să moară. 

Peleus 

Augustă, nobilă soţie din patul nunţii mele, fiică-a lui 
Nereus, fii bucuroasă! Ceea ce faci de tine vrednic este, de 
fiul tău şi de nepotul tău. Imi voi curma durerea, dacă 
porunceşti, zeiţo, şi după ce-mi voi îngropa nepotul, voi 
merge-n grotele din Pelion376, unde am prins <demult> în 
braţe preafrumosul trup al tău. (Zeița Thetis dispare prin 
văzduhul scenei.) 

Oricine, dacă este înţelept, ar trebui să nu se-nsoare 
decât cu nevastă din părinţi de nobil soi, şi fetele să şi le 
dea numai după bărbaţi aleşi; apoi să nu tânjească după 
vreo femeie rea, chiar de-ar aduce în cămin cea mai bogată 
zestre. Purtându-se aşa, nicicând nu va stârni asupra lui 
mânia zeilor377. (Pleacă din scenă.) 

CORIFEUL (în vreme ce Corul se îndepărtează şi 
iese) Numeroase sunt formele sorții, numeroase-ntâmplări 
nesperate dezlănţuie zeii. 

Aşteptările noastre nu se-mplinesc, un zeu le 
deschide neaşteptărilor cale. 

La fel s-a-ncheiat şi această <dramă>378. 

HELENA 


(în ordinea intrării în scenă) 

HELENA, fiica lui Zeus şi a Ledei. 

TEUKROS, un aheu. 

CORUL femeilor spartane captive. 

MENELAOS, soţul Hellenei şi regele Spartei. 

BĂTRÂNA portăreasă a palatului. 

ÎNTÂIUL  VESTITOR, om de încredere al lui 
Menelaos. THEONOE, prorociţă, sora lui Theoklymenos. 
THEOKLYMENOS, regele Egiptului. 

AL DOILEA VESTITOR, sclav al lui Theoklymenos. 
DIOSKORII, fiii divinizaţi ai lui Zeus şi ai Ledei. 

Femei egiptene, oameni din suita lui Theoklymenos şi 
servitori. 

Acţiunea dramei se desfăşoară la Pharos* 79, în Egipt, 
nu departe de malul mării şi de Nil, în faţa palatului regal. 
Într-o parte a scenei se află mormântul impunător al 
fostului rege Proteus. Pe treptele templului funerar şi-a 
căutat sacru adăpost Helena. 

Helena 

Aici curg undele, frumoasele fecioare ale Nilului, ce 
umezesc pământul egiptean în locul ploilor lui Zeus, când 
se topesc zăpezile strălucitoare380. 

Cât a trăit, mai-marele acestei ţări a fost Proteus; 
avea palatul în ostrovul Pharos, dar era regele întregului 
Egipt381. El a luat-o de nevastă pe Psamathe382, o fiică a 
mării, al cărei soţ fusese înainte Aiakos. Aceasta i-a născut 
în casă doi urmaşi: unul de parte bărbătească, 
Theoklymenos, [aşa se cheamă, în pofida lipsei lui de 
pietate], şi o fecioară nobilă, Eido383, care a fost podoaba 
mamei sale, în pruncie, şi care, ajungând în floarea vârstei, 
când este coaptă pentru nuntă, i se spune Theonoe, 
deoarece cunoaşte tainele divine, cele ce sunt şi cele 
viitoare, un dar de cinste, moştenit de la bunicul său 
Nereus. 


Cât despre mine, locul meu de baştină e Sparta, o 
ţară nu lipsită de renume, şi tatăl meu era Tyndareos. Dar 
o legendă spune că Zeus, odinioară, luând înfăţişarea unui 
lebădoi, veni la Leda, maică-mea, bătând din aripi, ca şi 
cum îl urmărea un vultur, şi dobândi prin viclenie adăpost 
la sânul ei. Oare să fie de crezut legenda? 

Eu mă numesc Helena384 şi-am să vă spun ce mi-a 
fost dat săndur. Pe Ida, într-o vale-ascunsă, în jurul lui 
Alexandros, veniră, ca duşmance, trei zeițe, anume Hera, 
Kypris şi <Athena> fecioara care s-a născut din Zeus385, 
nerăbdătoare fiecare să treacă drept cea mai frumoasă. Şi, 
ca momeală, folosindu-se de frumuseţea mea - de poate fi 
numită astfel o năpastă mare - Kypris a biruit, căci i-a 
făgăduit arbitrului Alexandros culcuşul meu386. 

Lăsându-şi <turmele> în staule pe Ida, <curând> 
sosi la Sparta Paris, să mă ia în stăpânire ca soţie. 

Dar Hera, mânioasă că a fost înfrântă, nu l-a lăsat să- 
mbrăţişeze decât un chip umflat cu aer. Nu i-am fost dată 
eu lui Paris, ci o imagine însufleţită, aidoma cu mine, pe 
care <Hera> a tăiat-o din văzduh. Fiul lui Priamos credea 
că sunt a lui: deşartă amăgire! El nu ţinea <în braţe> 
decât o nălucă387. 

De altfel, hotărârile lui Zeus <pe urmă> mi-au sporit 
amarul; el a iscat războiul între fiii solului Helladei şi 
sărmanii phrygieni, ca să despovăreze glia-mumă de gloata 
muritorilor, prea numeroasă388, şi să-l vădească lumii pe 
cel mai viteaz hellen, <pe Achilleus>389. 

Dar ceea ce troienii se mândreau să apere, şi forţele 
aheilor ţineau să cucerească nu era trupul meu, ci doar un 
nume, <acela de Helenax Căci m-a luat Hermes prin slava 
cerului şi într-un nor m-a-nfăşurat - bag seama Zeus nu şi- 
a uitat fiica - şi-apoi m-a coborât în casa lui Proteus, ales 
drept muritorul cel mai virtuos, ca să mă pot păstra da el> 
neprihănită pentru <soţul meu> Menelaos. 


De-aceea mă găsesc în locurile-acestea, pe când 
sărmanul soţ a strâns armată mare şi i-a urmărit pe 
răpitorii mei până sub zidurile Troiei. Şi iată, multe suflete 
s-au stins, la râul Skamandros, de dragul meu. 

lar eu, în mijlocul atâtor încercări, sunt <veşnic> 
blestemată pentru că mi-aş fi trădat bărbatul şi că aş fi 
împins într-un război cumplit Hellada. 

Dar cum de pot să mai trăiesc? Pot, căci am fost 
încredinţată de Hermes că într-o bună zi voi locui din nou, 
în renumitul şes al Spartei, cu soţul meu, care va fi aflat că 
nu am pus în Ilion piciorul şi că nu m-a-mbrăţişat niciun 
iubit390. 

Atâta vreme cât a vieţuit Proteus, căsătoria nu mi-a 
fost ameninţată. Dar de când zace învelit în bezna gliei, 
feciorul regelui defunct încearcă să mă ia cu sila. 

Eu, pururi credincioasă soţului dintâi, îngenunchez 
ca rugătoare la mormântul lui Proteus, cerându-i să-mi 
păzească patul neatins, pentru Menelaos. Destul că în 
Hellada port un nume urgisit, vreau trupul barem, în 
Egipt, să-mi fie fără pată391. (Intră Teukros, cu arcul în 
mină, privind mirat înjur, ca un străin într-o ţară 
necunoscută.) 

Teukros 392 

Cine domneşte în acest palat fortificat? Privind 
regeştile porticuri şi zidurile crenelate, ai spune că lăcaşul 
este al lui Plutos393. (Constată surprins prezența 
Hellenei. ) 

Ah! zeilor, ce arătare! În faţa mea văd chipul unei 
blestemate, portretul ucigaş al celei care ne-a pierdut, pe 
mine şi pe toţi aheii. 

Respingă-te cu scârbă zeii de la ei, ca pe o copie leită 
a Hellenei! O, dacă n-aş păşi aici pe sol străin, cum te-aş 
ucide cu săgeata-mi care nu dă greş, căci prea mult 
semeni cu odrasla Ledei! 


Helena 

De ce, nefericitule? Oricine-ai fi, de ce-ţi întorci 
obrazul şi mă urăşti pentru năpastele Hellenei? 

Teukros 

Ştiu c-am greşit; prea m-am lăsat cuprins de- 
nverşunare. [Hellada-ntreagă o urăşte pe fiica Ledei.] îţi 
cer, femeie, pentru ce-am rostit iertare. 

Helena 

Tu cine eşti? De unde ai sosit aici? 

Teukros 

Sunt unul din acei nefericiţi ahei, femeie... 

Helena 

Atunci nu-i de mirare că o blestemi pe Helena. Dar 
cine eşti, din ce meleag? Cum trebuie să te numim? 

Teukros 

Mă cheamă Teukros; tatăl meu zămislitor e Telamon, 
iar ţara hrănitoare Salamina. 

Helena 

Cum de-ai venit în valea Nilului? 

Teukros 

Sunt exilat; am fost gonit din patrie. 

Helena 

Poţi să te socoteşti un oropsit. Dar cine te alungă de 
pe pământul ţării tale? 

Teukros 

Cel care ar fi trebuit să ţină cel mai mult la mine: 
părintele meu Telamon. 

Helena 

De ce te-a exilat? La mijloc va fi fost nenorocire 
mare. Teukros 

Eu am avut un frate, Aias, mort la Troia, care m-a 
pierdut. Helena 

Cum? L-ai lipsit cu sabia de viaţă? 

Teukros 


Nu! A murit zvârlindu-se în spada lui. 

Helena 

Era nebun? Nu-i fapta unui om întreg la minte. 

Teukros 

Ai auzit de Achilleus, feciorul lui Peleus? 

Helena 

Da... Zice-se c-ar fi peţit-o, între alţii, pe Helena394. 

Teukros 

Când a murit, cei care au luptat alăturea de el s-au 
gâlcevit pentru armura lui. 

Helena în ce fel cearta lor l-a vătămat pe Aias? 

Teukros 

Cum armele le-a câştigat un altul, el şi-a pus capăt 
vieţii395. Helena 

Năpasta lui a fost, se pare, pricina năpastei tale. 


Teukros 

Da; ar fi trebuit să mor cu el deodată. 

Helena 

Deci ai luptat şi tu, străine, la cetatea Ilion. 
Teukros 

Am ajutat să fie nimicită; acum mă pierde ea pe mine. 
Helena 

A fost cumva lăsată pradă unui foc pustiitor? 
Teukros 

N-a mai rămas <în scrum> nici urma unui zid. 
Helena 

Biată Helena! pentru tine au murit troienii. 
Teukros 

De-asemeni şi aheii. Ce rele fără seamăn a iscat! 
Helena 

Cât timp s-a scurs de când aţi pustiit cetatea? 
Teukros 


De-atunci s-au petrecut aproape şapte secerişuri. 
Helena 


Dar înainte cât aţi zăbovit luptând la Troia? 


Teukros 

Luni fără număr, zece ani de-a rândul. 

Helena 

Aţi prins-o pân’ la urmă pe regina Spartei? 
Teukros 

Menelaos de păr a prins-o şi-a târât-o. 

Helena 

Biata femeie! Ai privit-o, sau povesteşti din auzite? 
Teukros 

Cu ochii mei; nu mai puţin decât te văd pe tine. 
Helena 


la seama, zeii nu cumva să-ţi fi stârnit vreo nălucire. 
Teukros 

Vorbeşte-mi despre altceva; niciun cuvânt despre 
<Helena>. Helena 

[Voi credeţi deci adevărat tot ce-aţi văzut? 

Teukros 

Eu am privit-o, ţi-am mai spus, cu ochii mei, şi însăşi 
mintea mea o vede396.] 

Helena 

Menelaos acum este acasă, cu soţia lui? 

Teukros 

Fi nu sunt nici la Argos, nici pe malul râului 
Eurotas397. Helena 

Aiai! rea veste... pentru cei care sperau în ştiri mai 
bune. Teukros 

El ar fi dispărut, aşa e zvonul, împreună cu Helena. 

Helena 

Dar n-au plutit spre casă toţi argeii laolaltă? 

Teukros 

Ba da, însă i-a risipit o vijelie, pretutindeni. 

Helena în ce deşert marin i-a prins furtuna? 

Teukros 


Când îşi tăiau prin valuri cale, în plină Mare Egeană. 

Helena 

Şi nimeni, pe Menelaos, nu l-a văzut de-atunci, 
trăgând la țărm? 

Teukros 

Chiar nimeni; prin Hellada se vorbeşte că e mort. 

HELENA (aparte, apoi lui Teukros) 

Ah! sunt pierdută... Spune-mi, a lui Thestios copilă 
mai trăieşte398? 

Teukros întrebi de Leda? Ea s-a dus, e moartă cvreau 
să zic>. Helena 

E moartă de ruşinea fetei sale, a Hellenei, nu-i aşa? 

Teukros 

Aşa se spune. Cum era din neam de regi, s-a 
spânzurat. Helena 

Dar barem fiii lui Tyndareos sunt vii sau nu sunt 
vii399? Teukros 

Sunt morţi şi nu sunt morţi; despre destinul lor ştiu 
două versiuni. 

Helena 

Şi care-i mai adevărată? (Aparte.) O, cât amar, biata 
de mine! Teukros 

Se spune c-au fost prefăcuţi în zei, sub forma unor 
aştri400. Helena 

Destin frumos, într-adevăr! Dar versiunea cealaltă 
cum sună? Teukros 

Din pricina surorii lor, şi-ar fi luat cu spada viaţa. 

Însă destul am povestit despre trecut. Nu vreau să 
plâng de două ori pentru aceleaşi întâmplări. Venit-am la 
palatul regelui, mânat de gândul să o văd pe prorociţa 
Theonoe. Vrei să mă însoţeşti la ea, rugând-o să-mi 
dezvăluie cum mă va duce aripata navă, sub vânt bun, în 
Cipru? 

Acolo, pe tărâmul înconjurat de mare, mi-a poruncit 


Apollon, prin oracol, să mă mut, iar noua-mi vatră să se 
cheme Salamina, în amintirea insulei în care m-am 
născut401. 

Helena 

Străine, însăşi nava ta va nimeri cărarea. Dar 
părăseşte-acest pământ, să nu te vadă Theoklymenos, 
stăpânul ţării, care-acum este plecat cu haitele de câini, să 
facă jaf printre jivine. Fugi! El ucide orice călător hellen îi 
cade-n mâini. Nu cerceta de ce. Eu nu-ți voi spune; nu ţi-e 
de folos să ştii. 

Teukros întemeiat e sfatul tău, femeie. Să-ţi 
răsplătească zeii din belşug bunăvoința. Într-adevăr, la- 
nfăţişare semeni cu Helena, dar nu la inimă. Cât de aleasă, 
cât de altfel e a ta! O, de-ar pieri de moarte grea Helena, 
de nu s-ar mai întoarce-acasă niciodată! Dar tu, femeie, fii 
de-a pururi fericită! (Teukrospleacă.) 

Helena 

La grozave dureri se cuvin tânguiri grozave. Ah! cum 
să suspin, pe ce mod să mă vaier, cu lacrimi, cu bocete sau 
cu strigări de doliu? Aiai! (În timp ce Helena îşi cântă jalea 
în strofa următoare, la mormântul lui Proteus, intră Corul, 
alcătuit din captive spartane, însoţitoarele sale.) 

Strofa 1 

Tinerelor înzestrate cu aripi, fecioarelor născute de 
Glie. 

Sirenelor402, de ce nu răspundeţi plânsului meu, 
<şuierând> 

din fluier libyan403 sau din syrinx404? Aiai! 

Aduceţi prinos de lacrimi tânguirilor mele funebre, 
însoţiţi cu dureri durerile mele, cu <mâhnite> cântări, 
cântările mele <mâhnite>. 

Inalţe spre mine Persephassa405 

melodii jeluite, să răsune-mpreună cu bocetul meu, 
şi, ca un ecou, în lăcaşurile sale nocturne, primească 


peanul406 înlăcrimat pe care-l închin cenuşii sărmanilor 
morţi. 

Corul 

Antistrofa 1 Lângă undele vinete, întindeam veşminte 
de purpură prin iarba-ncreţită, sub aurul razelor soarelui. 

Le uscam pe tulpini de trestii, când, jalnic, un strigăt 
izbi urechile noastre, o tânguire de doliu, o elegie 
neînsoţită de liră, un vaier gemut, al unei femei. 

Părea că vreo Nymphă sau vreo Naiadă407, lipsită de 
dragostea <zeului> Pan408, îşi ţipă prin munte cântecul ei 
plângător de fugară, izvorât din peşteri stâncoase. 

Helena 

Strofa 2 

Io, io! ascultați, femei din Hellada, voi prada 
tâlharilor mării, a venit un năier aici, un aheu a venit, să- 
mi stârnească lacrimi şi lacrimi. 

Ilion s-a prăbuşit sub vâlvătăile focului, mistuitoare, 
din pricina mea, de mulţi-ucigaşa, din pricina numelui 
meu, sămânță de chinuri. 

<Maică-mea, Leda nu mai e vie, s-a legănat într-un 
laţ la auzul ruşinii mele. 

Soţul meu, după ce-a rătăcit îndelung pe mări, a 
pierit, secerat de moarte. 

< Fraţii mei>, Kastor şi geamănul lui, mândria şi 
gloria patriei, nu se mai văd călărind zgomotos, nu se mai 
văd prin gimnazii, pe malul cu trestii al lui Eurotas, unde 
se iau la întrecere tinerii. 

Corul 

Antistrofa 2 Aiai, mai! Un daimon409 ţi-a hărăzit o 
soartă grea de suspine, Helena. 

Ai avut parte de-o viaţă neviaţă, ai avut parte tocmai 
din clipa când ai fost zămislită în pântecul mamei tale de 
către Zeus, a cărui aripă de lebădoi a tras prin ether o 
dâră ca neaua. 


De care năpastă ai fost cruţată? 

Care jignire a sorții n-ai îndurat-o? 

Leda e moartă; gemenii, dragii feciori ai lui Zeus, nu 
se răsfaţă în fericire; ochii tăi nu mai văd pământul patriei 
tale; prin cetăţi se imprăştie zvonul că te-ai întins în 
culcuşul unui barbar; soţul tău şi-a-ncheiat în marea- 
nspumată zilele; nu te vor mai bucura niciodată palatele 
tatălui tău şi templul de bronz <al Athenei>410. 

Helena 

Epodă 

Alelei! Mâinile cărui troian, sau ale cărui bărbat din 
pământul Helladei, au doborât <cu securea pinul, un pin 
ce-a făcut să curgă şuvoi de lacrimi la [lion411? 

Din lemnul acesta, fiul lui Priam os a dulgherit 
blestemata corabie care l-a dus peste valuri, împinsă de 
lopătari asiatici, până la vatra mea, până la prea- 
păguboasa mea frumuseţe, ca să mă smulgă de lângă 
Menelaos. 1l însoțea vicleana, de mulţi-ucigaşa Kypris, 
aducându-le moarte urmaşilor lui Danaos [şi 
Priamizilor]412. 

Cât sunt de năpăstuită! Ce soartă! 

Hera, <zeița> cu tron de aur care cunoaşte 
augustele strângeri în brațe ale lui Zeus, mi l-a trimis pe 
<Hermes> fiul cel sprinten la fugă al Maiei. 

El m-a găsit culegând proaspete ruje în poală, ca să 
le-nchin Athenei din templul de bronz, m-a ridicat şi m-a 
strămutat prin văzduh în acest urâcios tărâm. 

Şi astfel a izbucnit războiul elenilor cu Priamizii. 

De-atunci, la râul Simois, numele meu, fără să am 
vreo vină, iscă un murmur de ponegrire. 

Corifeul 

Ştim; ai de ce să suferi; dar cel mai bine este să 
înduri năpastele cu inima nerăzvrătită. 

Helena 


Femeilor prietene, luaţi aminte la ce poveri m-a 
înjugat destinul. Dintru-nceput, felul în care m-am născut a 
fost <prilej de uluire pentru oameni. [Căci nu s-a mai 
văzut, nici în Hellada, nici în ţările barbarilor, ca o femeie 
să aducă prunci pe lume într-un ou de pasăre> cu coajă 
albă, aşa cum a făcut-o Leda, care, se spune, că m-a 
zămislit cu Zeus]413. 

Da, toată viaţa, toate câte mi s-au întâmplat au fost 
uluitoare; în parte Hera e de vină, în parte frumuseţea 
mea. O, de s-ar fi putut, să mi se şteargă, precum o 
pictură, chipul, să mi se schimbe frumuseţea cu trăsături 
respingătoare şi, în acelaşi timp, din minţile elenilor să 
piară tristul meu renume, ca ei să-mi laude neprihănirea, 
aşa cum azi îmi veştejesc greşeala! 

Mânia zeilor, chiar când loveşte muritorul doar o 
dată, e grea, într-adevăr, ci se cuvine-a fi-ndurată. Dar eu 
de câte ori n-am fost lovită de nenorociri! 

Întâi, deşi nu am vreo faptă rea pe conştiinţă, sunt 
socotită vinovată. Acesta-i un destin mai crud decât al 
celuia cu-adevărat nemernic: să fii învinuită de o crimă, pe 
care nu ai săvârşit-o. 

Apoi, zeii m-au dezrădăcinat din glia părintească şi 
m-au adus printre barbari, unde, lipsită de cei dragi ai mei, 
duc trai de sclavă, eu care mă trag din oameni liberi: 
barbarii toţi sunt sclavi, afar' de unul singur. 

Unica ancoră care-mi ţinea speranţa, venirea lui 
Menelaos ce m-ar fi scos din neajunsuri, acum, dacă el este 
mort, s-a frânt. 

De-asemeni, mama mea e moartă, şi lumea spune c- 
am uciso eu; se spune pe nedrept, dar nedreptatea aceasta 
mă apasă. Copila şi mândria mea, podoaba casei mele, 
lipsită de un mire, va cărunţi fecioară414. S-au dus şi fraţii 
mei, fiii lui Zeus, Dioskorii cei renumiţi. 

lar eu, strivită de restrişte, văd cum în mine totul 


moare, deşi încă mai viețuiesc. Dar iată, din atâtea rele, 
cel mai mare: chiar de-aş ajunge într-o zi acasă, spartanii 
m-ar zvârli la închisoare, crezând că sunt Helena de la 
Troia şi că mă-ntorc fără Menelaos. 

Căci dacă soţul meu trăia, ne-am fi recunoscut unul 
pe altul, după anume semne, doar de noi ştiute. Acum 
aceasta e cu neputinţă, şi nu mai sper să-l văd vreodată. 

De ce să mai rămân în viaţă? Ce soartă mă aşteaptă? 
De bunăvoie, după-atâtea pătimiri, să mă mărit cu 
Theoklymenos? Să locuiesc cu el sub un acoperiş, să stau 
la masa lui îmbelşugată? Când o femeie-ncheie căsnicie- 
amară, amară i se pare chiar şi bogăţia. 

Urmarea cea mai înţeleaptă e să mor. Dar cum să 
pier în chip frumos? Prin spânzurare? Nu! Eu nu vreau să 
atârn în laţul unui ştreang. Până şi sclavii socotesc aceasta 
înjosire. În schimb jungherul are ceva nobil şi frumos; 
retează-atât de iute firul vieţii. 

Vedeţi în ce adânc al disperării am căzut. Pentru 
femeie frumuseţea e un izvor de fericire; însă pe mine 
frumuseţea m-a pierdut. Corifeul 

Helena, orişicine-ar fi străinul care a trecut pe-aici, 
să nu crezi c-a grăit doar adevărul, privitor la toate. 

Helena 

Dar el a spus-o răspicat că soţul meu e mort. 

Corifeul 

Destule spuse limpezi adesea sunt minciuni. 

Helena îi spuse limpezi mai curând se recunoaşte 
adevărul. Corifeul 

Eşti înclinată să-ţi închipui că totul merge rău, nu 
bine. Helena 

Mă prinde teama şi mă face să cred că sunt 
ameninţată. Corifeul 

< Spune-mi, te bucuri de bunăvoința celor din palat? 

Helena 


Cu toţii-mi sunt prieteni, afar’ de cel ce vrea să-i fiu 
nevastă. Corifeul 

Atunci, ascultă sfatul meu şi părăseşte-altarul 
funerar. Helena 

Să părăsesc altarul? Ce fel de sfat îmi dai? 

Corifeul 

Mergi în palat la Theonoe, care-i atoateştiutoare, 
fecioara mării, rodul Nereidei415, întreab-o dacă soţul tău 
trăieşte sau dacă i s-a stins lumina zilei. Când îţi vei şti 
fără greşeală soarta, vei fi îndreptăţită să te bucuri sau să 
plângi. Dar câtă vreme n-ai ştiinţă sigură despre nimic, la 
ce ţi-ar ajuta să te mâhneşti? 

Încrede-te în sfatul meu, mormântul părăseşte-l, 
mergi s-ontâlneşti pe Theonoe şi vei afla, prin ea, întregul 
adevăr. Când ai chiar în palat asemenea oracol, de ce ai 
căuta în altă parte? 

Aş vrea să te-nsoţim şi noi în casă şi să-ntrebăm, cu 
tine laolaltă, fecioara prorociţă. Femeile au datoria să se 
ajute între ele. Helena 

Voi urma, prietenelor, sfatul vostru. 

Intraţi, intraţi în palat, să aflaţi înăuntru lăcaşului ce 
înfruntări îmi găteşte ursita! 

Corul 

Noi suntem gata; răspundem chemării tale. 

Helena 

Io! zi de năpastă! 

Ce noutate voi auzi, sărmana de mine? 

Ce mă va face să plâng? 

Corul 

Prietenă, nu te grăbi să prezici întruna mai-răul, nu 
suspina înainte de vreme! 

Helena 

Amară a fost soarta soţului meu! 

Oare mai vede lumina zilei, cvadriga lui Helios416, 


căile stelelor, sau şi-a-nceput, printre morţi, nesfârşitul 
surghiun, sub pământ? 

Corul 

Orice va fi să se-ntâmple, Helena, încrede-te în 
bunătatea ursitei. 

Helena 

Eurotas <râu de acasă> 

unduind între maluri cu trestii verzui, te invoc şi mă 
jur: 

dacă vestea morţii bărbatului meu se-adevăreşte... 

Corul 

Ce vrei să spui? Cuvinte lipsite de noimă? 

Helena 

„sunt hotărâtă să pier. 

Voi strânge în jurul gâtului meu un juvăţ de moarte, 
un ştreang atârnat, sau îmi voi înfige, pin la plasele, un 
jungher de oţel în carne, şi din gâtlej îmi va curge şuvoi de 
sânge417. 

Astfel mă voi jertfi celor trei zeiţe418 

şi Priamidului <Paris>, care cânta din syrinx 
odinioară, lângă sălaşele turmelor sale. 

Corul 

O, fie să afli altă ieşire din suferinţe şi să te bucuri de 
fericire! 

Helena 

Io! Troia, năpăstuită <cetate>, ai fost răpusă de-o 
biruinţă nemernică şi pătimirile tale n-au capăt! 

După ce Aphrodita m-a dat lui Paris, darul acesta 
făcu să se verse şiroaie de sânge, şiroaie de lacrimi; dolii 
urmară la dolii, plângeri la plângeri. 

Mamele s-au mistuit pentru pierderea fiilor, 
fecioarele şi-au închinat cosiţele pe mormintele noi ale 
fraţilor, aproape de undele râului Skamandros. 

Hellada-a pornit să ţipe, să tipe jalnic, vaier lugubru 


de bocitoare, şi-a lovit cu mâinile fruntea şi frageda faţă şi- 
a zgâriat-o din unghii, umplând-o de sânge. 

O Kallisto, fecioară preafericită din Arkadia, care, 
sub chipul unei jivine cu patru labe, ai avut parte de 
aşternutul lui Zeus, soarta ţi-a fost cu mult mai uşoară 
decât a mamei! 

Te-ai prefăcut într-o fiară păroasă, într-o leoaică 
zvârlind priviri cumplite, şi ai scăpat de povara durerilor 
tale419. 

O Titanido, fiica lui Merops, preafericită ai fost şi tu! 
Pe tine, fiindcă erai atât de frumoasă. 

Artemis te-a alungat din cortegiul său şi te-a 
schimbat într-o ciută cu coarne de aur420. 

Doar frumuseţea mea <blestemată> a nimicit, a 
spulberat fortărețele Troiei şi-a secerat mulţimi de ahei. 

(Helena şi Corul intră în palat421. Scena rămâne o 
vreme goală, apoi apare Menelaos, îmbrăcat în bucăţi de 
pânză de corabie şi acoperit de alge, ca un naufragiat.) 

Menelaos 

O Pelops, tu care, odinioară, într-o faimoasă cursă de 
cvadrige, l-ai biruit la Pisa pe Oinomaos, de ce nu ţi-ai 
sfârşit încă de tânăr viaţa422, mai înainte să-l fi zămislit pe 
tatăl meu, Atreus, a cărui soaţă, Aerope, i-a dăruit doi fii, 
pe Agamemnon şi pe mine, Menelaos - pereche renumită! 

Eu cred, şi-o spun fără trufie: corăbiile mele au cărat 
la Ilion armata cea mai mare din câte-au fost vreodată, dar 
nu de-a sila înjghebată, precum obişnuiesc monarhii, căci 
tinerii Helladei m-au urmat de bunăvoie. O parte din 
războinici nu mai sunt; se poate socoti numărul lor, la fel 
şi-al celor care, izbăviţi din valurile mării, au adus doar 
numele răpuşilor acasă. 

În schimb eu nu am încetat să rătăcesc pe marea 
sură, clătinat de vijelii, de când am ruinat cetatea Troia, şi 
zeii-ntârzie să-mi împlinească dorinţa de a reveni în ţară. 


Am navigat pe lângă ţărmuri despuiate, prin 
neprietenoase golfuri libyene; însă, de câte ori corabia se- 
apropia de glia părintească, un vifor duşmănos mă 
respingea din nou în larg. Nu mi-a suflat în pânze vânt 
prielnic niciodată, ca să mă poarte-n patrie. 

Acum eu mă găsesc aici, sărman de mine, zvârlit de o 
furtună pe acest meleag. Prietenii mi s-au pierdut şi, 
nimerind în nişte stânci, corabia mi s-a făcut fărâme; şi din 
aceste rămăşiţe felurite, cândva cu măiestrie îmbinate, nu 
a rămas decât carena, pe care numai anevoie, doar printr- 
un nesperat noroc, am izbutit să ne salvăm, eu şi Helena, 
ce-mi căzuse-n mâini la Troia. 

Nu ştiu nici numele acestei ţări, nici a poporului de- 
aici. Aş fi putut să-ntreb, dar m-am ferit să mă-ntâlnesc cu 
lumea, în straiul ăsta zdrenţuit şi, totodată, de ruşine 
vream să nu-mi dau în vileag nenorocirea. 

Un om de rang înalt, când cade în restrişte, se simte- 
amarnic de stingher, altminteri decât un biet sărăntoc, 
deprins cu soarta rea mai dinainte. Dar iată că nevoia mă- 
mboldeşte să-ndrăznesc>: n-am demâncare, nici veşminte, 
dovadă e că mă acopăr cu rupturi de pânză, culese când s- 
a sfărâmat corabia. Veşmintelemi de altă dată, mantale 
somptuoase, haine scumpe, le-au risipit talazurile mării. 

Cât o priveşte pe soţia mea, izvorul pentru mine-al 
multor chinuri, am tăinuit-o în adâncul unei peşteri cu 
cotloane şi-am pus câţiva <năieri> prieteni, scăpaţi cu 
viaţă, s-o păzească, pe urmă am venit încoace. 

Umblam de unul singur, să găsesc, dacă se poate, 
pentru prietenii rămaşi acolo ajutoare. Îndată ce-am văzut 
palatul, înconjurat cu-nalte ziduri, şi porţile impunătoare, 
dovezi de mare bogăţie, <am îndrăznit> să mă apropii. De 
la o casă-mbelşugată sper să capăt, pentru sărmanii mei 
năieri, unele daruri, în timp ce nişte oameni nevoiaşi nu ar 
putea să ne ajute. 


Hei, paznicule! Vino din palat, ca să le dai <apoi> 
stăpânilor de veste că a bătut la poarta lor un oropsit! (O 
portăreasă bătrână deschide marea poartă a palatului şi se 
opreşte în prag.) 

Bă TRÂNA PORTĂREASĂ 

Cine-i la poartă? Haide, pleacă de lângă palat! Nu sta 
în pragul porţii dinspre curte, nu-mi tulbura stăpânii! 
Altminteri vei muri, căci eşti hellen, şi noi n-avem de-a face 
cu elenii. Menelaos 

Bătrâno, greu ţi-a fost cuvântul, şi nu fără urmare. 
Mă voi supune, fie! Dar potoleşte-ţi fierea. 

Bă TRÂNA 

Străine, pleacă! Asta e porunca: niciun hellen să nu 
se-apropie de casă. 

Menelaos 

Nu mă ameninţa cu pumnul, nu mă-mpinge! 

Bă TRÂNA 

Tu nu faci cum ţi-am spus; a ta e vina. 

Menelaos 

Vesteşte-le stăpânilor, în casă... 

Bă TRÂNA 

Să ştii c-ai s-o păţeşti, dacă voi duce veste de la tine. 
Menelaos 

Sunt un străin, scăpat din naufragiu; am dreptul de-a 
primi azil. 

Bă TRÂNA 

Mergi, caută-ţi un alt sălaş în locul celui de aici. 

Menelaos 

Ba nu. Am să pătrund în casă. Ascultă-mă şi tu pe 
mine. 

Bă TRÂNA 

Dar ştii că eşti sâcâitor. Am să te dau afară cu de-a 
sila. Menelaos 

Aiai! Unde-i armata mea de altă dată? 


Bătrâna 

Chiar dacă-n ţara ta erai om mare, aici nu preţuieşti 
nimic. Menelacă 

O zeilor! nevrednice insulte! 

Bătr Îna 

De ce ţi-s pleoapele înlăcrimate? Cui te tângui? 

Menelaos 

Ursitei mele fericite din trecut Bătrâna 

Atunci, lipseşte de aici şi plângi-le prietenilor tăi. 

Menelaos 

Ce ţară este-aceasta? Al cui acest palat regesc? 

Bătrâna în case locuia Proteus, iar ţara dimprejur 
Egiptul este. Menelaos 

Egiptul? Poate fi ceva mai rău? Ah! unde-am nimerit? 
Bătrâna 

Ce vină îi găseşti acestui giuvaier al Nilului? 

Menelaos 

Nimic nu-i bag de vină. Doar suspin pentru 
nenorocirea mea. Bătrâna 

Tu nu eşti singurul; sunt mulţi cei care n-o duc bine. 
Menelaos 

Monarhul ce mi l-ai numit se află în palat? 

Bătrâna 

El zace în acest mormânt. Azi fiul său domneşte peste 
ţară. Menelaos 

Unde se află cnoul rege> aşadar? în casă ori afară? 

Bătrâna 

Afară, dar păzea! Căci el îi duşmăneşte aprig pe 
helleni. Menelaos 

Ce i-au greşit elenii, ca să mă pedepsească şi pe 
mine? Bătrâna 

Helena locuieşte în palat, fata lui Zeus. 

Menelaos 

Ce spui? Ce vorbă ai rostit! mai spune-odată! 


Bătrâna 

Fiica lui Tyndareos, care pe vremuri locuia la Sparta. 
Menelaos 

De unde a venit? Ce înţeles să dau acestor 
întâmplări? 

Bătrâna 

Ea ne-a sosit aici din Lakedaimon423. 

Menelaos 

Când? (Lui însuşi) Nu-mi vor fi răpit din peşteră 
nevasta! Bătrâna 

Mai înainte să fi mers la Ilion aheii. Acuma părăseşte- 
acest palat regal cuprins de tulburare. 

Tu n-ai venit la vreme potrivită <în Egiptx să nu 
încapi în mâinile stăpânului, căci darul lui de bun-venit va 
fi chiar moartea ta. Eu cu elenii sunt prietenă, cum vezi, şi, 
dacă ţi se pare c-am vorbit mai aspru, e pentru că mi-e 
frică de stăpân. (Bătrâna portăreasă intră în palat.) 

Menelaos 

Ce-nseamnă asta? Ce să cred?  Dezvăluirile 
<bătrânei> m-au făcut şi mai nefericit decât fusesem. 

Să fie cu putinţă? îmi cuceresc la Ilion soţia, ajung 
aici cu ea <din întâmplare>, o ţin ascunsă într-o peşteră 
<sub pază> şi iată, dau de o femeie, ce locuieşte în palatul 
ăsta, purtând acelaşi nume cu nevasta mea! Iar după spusa 
<portăresei> tatăl său e Zeus. Pe malurile Nilului poţi 
oare să-ntâlneşti un muritor care se cheamă astfel? Zeus 
nu e decât unul singur, cel din cer. 

Şi unde să se-nalţe Sparta, în altă parte, decât în 
vecinătatea râului Eurotas cu frumoase trestii? La fel, să 
fie doi bărbaţi cu numele Tyndareos? Care cetate îşi 
împarte numele cu Lakedaimon sau cu Troia? 

Nu ştiu de fapt ce să răspund. Totuşi pământul este 
larg; farăndoială că acelaşi nume se întâlneşte de mai 
multe ori, fie că-i vorba de cetăţi sau de femei, nimic nu e 


într-asta uimitor. 

Şi iar, de ce m-aş teme de ameninţarea unei sclave? 

Nu vieţuieşte om cu sufletul atât de crud, încât să nu- 
mi dea hrană, ştiind cine sunt eu. Faimos este incendiul 
Troiei şi braţul care l-a iscat. Menelaos e cunoscut de toţi, 
în lumea largă. 

Deci îl voi aştepta pe domnul casei, şi două cai, la fel 
de sigure, mi se deschid: dacă bărbatul este un sălbatic, 
voi sta pitit, apoi mă voi întoarce <grabnic> la epavă, sau, 
dacă desluşesc la el vreo trăsătură de blândeţe, îndată îi 
voi cere ajutoarele de care ducem lipsă în restrişte. 

Dar umilirea de pe urmă, a unui oropsit ca mine, e să 
cerşesc <mijloace pentru supravieţuire> de la un tyran, cu 
toate că şi eu sunt rege. N-am încotro, nevoia mă sileşte. 

Ştiu un dicton; nu l-am spus eu, ci înţelepţii: nimic nu 
e mai tare ca necesitatea. (Menelaos se ascunde. Revin din 
palat, Helena pe scenă, Corul în orchestra.) 

Corul 

Am auzit profeția fecioarei, în casa regală, oracolul 
său a dezvăluit că Menelaos nu s-a pierdut pân-acum sub 
pământ, printre umbre, în Erebos424, unde lumina e 
neagră, ci rătăceşte şi pătimeşte pe mări furtunoase, fără 
să poată ajunge în portul sau pe pământul patriei sale. 

Sărman vagabond, din greu încercat, lipsit de 
prieteni, pe câte ţărmuri străine n-a pus piciorul, de când a 
plutit cu corabia lui departe de Troia! 

(Helena îşi caută din nou refugiu la mormântul lui 
Proteus.) 

Helena 

lată, mă-ntorc să mă aşez pe treptele acestui 
sanctuar. <Fecioara> Theonoe, care ştie totul, mi-a- 
mpărtăşit cuvinte dătătoare de speranţă, spunând deschis 
că soţul meu e viu sub cer şi vede strălucirea zilei, că 
rătăceşte la-ntâmplare, plutind mereu din mare-n mare, 


dar e într-o zi, sleit de-atâtea grele încercări, el va sosi pe- 
aceste maluri, când i se va-mplini sorocul încetării 
suferințelor. 

Un lucru doar nu mi l-a desluşit, dacă, venind aici va 
izbuti să plece teafăr. Nu mi-am îngăduit să-i pun mai 
multe întrebări, fiind nespus de fericită să aud că soţul 
meu trăieşte. El se găseşte, spune prorociţa, prin 
apropiere, doar cu o seamă de prieteni, scăpaţi pe coastă 
dintr-un naufragiu. 

Aiai, Menelaos, când vei veni? Ce dor îmi este să te 
văd. (Menelaos se arată; Helena, speriată, aleargă la 
sanctuar.) 

Ah! Cine-i omul ăsta? Să fie vreo capcană? 

Vreun complot urzit de Theoklymenos, duşmanul 
zeilor? 

Degrabă, la mormânt, în goană, ca o mânză 
sprintenă, ca o bakehantă pradă nebuniei zeului! 

Ce-nfăţişare de sălbatio are necunoscutul care vrea 
să mă înşface! 

Menelaos 

Ascultă-mă! De ce alergi cu-atâta deznădejde la 
mormânt şi la altarul înnegrit de fumul jertfelor? Stai, nu 
fugi! Acum că-ţi văd obrazul, rămân înmărmurit, cuvintele 
mi se opresc în gât. Helena 

Femeilor, mă simt ameninţată. Bărbatul ăsta nu mă 
lasă la altarul funerar; el vrea să mă apuce, ca să mă 
dăruiască poftelor monarhului de care încercam să scap. 

Menelaos 

Eu nu sunt nici tâlhar, nici servitorul unui ticălos. 

Helena 

Atunci de ce ţi-e trupul îmbrăcat în zdrenţe? 

Menelaos 

Alină-ţi temerile. Pune capăt fugii tale. 

Helena 


Acum, că strâng în braţe piatra funerară, mă opresc. 
Menelaos 

Ah! cine eşti? Ce văd, femeie? Al cui este obrazul 
tău? Helena 

Dar tu, tu cine eşti? îţi pun aceeaşi întrebare. 

Menelaos 

Nu, niciodată n-am văzut o astfel de asemănare. 

Helena 

O zeilor! Da, e ceva divin în recunoaşterea unei fiinţe 
dragi. Menelaos 

Părinţii tăi sunt în Hellada sau te-ai născut prin 
partea locului? Helena 

Eu din Hellada sunt. Dar tu? Aş vrea să ştiu de unde 
eşti? 

Menelaos Mi te vădeşti a fi aidoma Hellenei. 

Helena 

Tu mie-mi pari a fi leit Menelaos. Dar nu ştiu ce să 
cred. Menelaos întocmai. Sunt Menelaos, cei mai năpăstuit 
bărbat din lume. 

HELENA (întinzând mâinile spre soț) 

O, vino-n braţe la soţia ta! Prea mult te-am aşteptat. 

Menelaos 

Soţia mea? Ce înţelegi să zici? Să nu-mi atingi 
îmbrăcămintea. Helena 

Eu sunt chiar cea pe care tatăl meu Tyndareos ţi-a 
dat-o. Menelaos 

Hekate purtătoare de făclii, trimite-mi vise bune! 

Helena 

Dar nu sunt vis nocturn, nu m-a trimis zeiţa ce 
pândeşte la răscruci425. 

Menelaos 

Dar nici eu nu-s bărbat având două neveste. 

Helena 

Asupra cărui altui pat ai drepturi de stăpân? 


Menelaos 

Asupra patului cunei femei> pe care am adus-o de la 
Ilion şi-acuma stă ascunsă într-o peşteră. 

Helena 

Nu, niciodată n-ai avut soţie alta decât mine. 

Menelaos 

Mă cred a fi cu mintea-ntreagă. Să-mi fi slăbit cumva 
vederea? Helena 

Văzându-mă, nu crezi că-ţi stă în faţa ochilor 
nevasta? Menelaos 

La trup îi semeni mult, dar n-am altă dovadă. 

Helena 

Priveşte-mă! Ce mai doreşti? Mai cauţi vreo dovadă? 
Menelaos într-adevăr, parcă eşti ea, nu voi tăgădui. 

Helena 

Ce altceva te va încredința, dacă nu ochii tăi? 

Menelaos 

Aici e tot necazul: eu am altă soţie. 

Helena 

Dar eu n-am fost nicicând la Ilion; era numai năluca 
mea. Menelaos 

Stă cineva să făurească umbre-nsufleţite? 

Helena 

Văzduhul, prin lucrarea zeilor. Ei ţi-au înfiripat 
nevasta din văzduh. 

Menelaos 

Şi care zeu a plăsmuit-o? Ceea ce-mi spui mă 
năuceşte. Helena 

Zeița Hera, ca să nu mă dea lui Paris, a plăsmuit o 
înlocuitoare. 

Menelaos 

Nu se putea să fii deodată şi la Troia, şi aici. 

HELENA (apucându-i mâinile) 

Un nume poate fi în multe locuri, un trup, cu 


neputinţă. 

MENELAOS (desprinzându-se) 

Nu! Lasă-mă. Destulă-mi este povara chinurilor mele. 
Helena 

Vrei să mă părăseşti, să ai în patul căsniciei o 
nălucă? 

Menelaos 

Să-ţi fie spre noroc asemănarea cu Helena! Bun 
rămas! Helena 

Ah! sunt sfârşită. Iar îl pierd pe soţul meu abia găsit. 
Menelaos 

Eu cred în tot ce-am pătimit la Troia, nu în tine. 

Helena 

Vai mie! Cine-i mai năpăstuită decât mine? Bărbatul 
meu mă părăseşte. Nu voi ajunge în Hellada, şi nu-mi voi 
revedea căminul. (Intră un vestitor, om de încredere al lui 
Menelaos.) 

Întâiul VESTITOR 

Menelaos, te-am căutat şi te-am găsit cu greu, după 
destulă rătăcire prin acest tărâm străin. Am fost trimis la 
tine de prietenii rămaşi în viaţă. 

Menelaos 

Ce s-a-ntâmplat? Doar n-aţi fost jefuiţi de băştinaşi? 
Vestitorul 

Minune s-a-ntâmplat; cuvânt prea slab faţă de faptul 
petrecut. 

Menelaos 

Vorbeşte! Zorul tău arată că aduci o ştire uimitoare. 
Vestitorul 

Pot spune răspicat: în van ai îndurat noianul tău de 
chinuri. Menelaos 

De ce să te mai văicăreşti pentru necazurile vechi. 
Hai, spune noutăţile! 

Vestitorul 


Soţia ta s-a dus, pierdută în cotloanele văzduhului; s- 
a ridicat şi nevăzută s-a făcut. Acuma cerul o ascunde, iar 
sfânta peşteră în care o păzeam e goală. Şi până să se- 
nalţe, a rostit: 

«Troienilor năpăstuiţi şi oropsiţilor ahei, voi pentru 
mine aţi murit, prin uneltirea Herei, la râul Skamandros, 
pe maluri. 

Credeaţi cu toţii că Helena sta cu Paris, dar n-a stat 
ea <cu-adevărat>. 

Eu, după ce-am rămas cu voi cât timp mi-a poruncit 
Ursita, acum mă-ntorc în cer, care mi-e tată. 

lar numele nefericitei fetea lui Tyndareos zadarnic a 
fost ponegrit; ea cu nimic nu-i vinovată.» 

Dar iat-o însăşi pe Helena. Bun găsit! Aici erai? Şi eu, 
care vesteam că te pierduseşi printre stele! Bag seamă n- 
am ştiut că ai şi aripi. Nu voi îngădui să ne mai păcăleşti o 
dată. Destulă trudă ne-ai făcut să îndurăm la Ilion, şi soţul 
tău, şi noi, cei care am luptat de partea lui. 

Menelaos 

Acum e limpede. Tot ce spunea Helena este-adevărat; 
a dovedit-o el. O, cât am aşteptat această zi, şi cât mi-a fost 
de dor să te cuprind în braţe! 

Helena 

O soţ preascump, Menelaos, ani după ani la şir te-am 
aşteptat! Mi s-a ivit în faţă însăşi bucuria. 

Ah! ce bucurie, dragile mele! 

Sori fără număr au înflăcărat tăria, până să-mi strâng 
în braţe bărbatul, să-l înlănţui cu mâini iubitoare. 

Menelaos 

Şi eu te strâng la pieptul meu. Atât de multe am a-ţi 
spune, că nici nu ştiu cu ce să-ncep. 

Helena 

Sunt copleşită de bucurie, părul, pe frunte, îmi 
flutură, din pleoape îmi picură lacrimi, mâinile mele te ţin, 


o Menelaos! 

Gust iară dulceaţa îmbrăţişării. 

Menelaos 

O faţă nespus de dragă! 

Departe de mine gândul să-ţi aflu vreo vină. 

Eşti a mea, şi te ţin în braţe, rod al iubirii lui Zeus cu 
Leda! 

<Gemenii>, fraţii tăi tineri, sub lumină de torţe, 
călări pe cai albi, ţi-au menit fericire, belşug ţi-au menit, 
odinioară, de mult. Dar, iată. 

Hera de mine te-a despărţit, hărăzindu-te unui destin 
mai înalt, şi mi-a lăsat palatul pustiu. 

Helena cultima ta, năpastă, spre binele nostru, acum 
ne uneşte, Menelaos, chiar dacă mult prea târziu426. 

Fie să mă pot bucura de norocul acesta zăbavnic! 

Corifeul 

Da, bucură-te! Asta îţi doresc şi eu. Din doi, de sunt 
uniţi, nu trebuie să fie unul trist şi altul fericit. 

Helena 

Dragile mele dragi, nu se mai cade să gemem pentru 
trecut; mi s-a topit suferinţa. 

Al meu e, al meu e Menelaos, cel întors de la Troia. 

O, cât de lungă mi-a fost aşteptarea! 

Menelaos 

Eu sunt al tău, tu eşti a mea. După atâtea mii de zile 
grele, am înţeles ce-a pus regina zeilor la cale. Vărs 
lacrimi, dar sunt lacrimi vesele, vădind plăcere, nu 
amărăciune. 

Helena 

Fericire nespusă! Ce muritor putea să mai spere 
aceasta? 

Nu-mi vine să cred că te strâng la piept. 

Menelaos 

La fel te strâng şi eu, pe tine despre care am crezut 


că ai fugit la Troia, între zidurile sale triste. De dragul 
zeilor, <spune-mi> cum ai plecat atunci din casa mea? 

Helena 

Aiai, te întorci spre acel început amarnic! 

Aiai, amarnic îmi e să-ţi răspund la-ntrebare! 

Menelaos 

Vorbeşte! Omul e dator să se împace cât mai bine cu 
tot ce vine de la zei. 

Helena 

Mi-e silă să dau în vileag întâmplări cumplite, 
cumplite urechilor tale. 

Menelaos 

Vorbeşte, totuşi; e plăcut să depeni încercări trecute. 
Helena 

Nu am zburat peste mare spre patul unui tânăr din 
Asia, nu am zburat mânată de pofta vreunei nelegiuite- 
nsoţiri. 

Menelaos 

Ce soartă sau ce zeu te-a smuls atunci din patrie? 
Helena 

Hermes, fiul lui Zeus cu Maia, m-a mutat lângă NIL. 

Menelaos 

Minune! Cine l-a trimis? Ciudată povestire! 

Helena 

Am plâns îndelung şi-acum iar mi-s umede pleoapele. 

Am fost nimicită, da, de soţia lui Zeus. 

Menelaos 

De Hera? însă ce temei avea să ne lovească? 

Helena 

Vai mie, năprasnic destin! 

O băi, o izvoare, în care zeițele şi-au scăldat 
luminoasele trupuri! 

De-acolo s-a tras, li s-a tras gâlceava. 

Menelaos 


De ce, din pricina gâlcevii, Hera te-a făcut să suferi? 
Helena 

Ca să-l lipsească de mine pe Paris... 

Menelaos 

Cum? Lamureşte-mă. 

Helena 

„„.„căruia Kypris mă făgăduise. 

Menelaos 

Sărmane! 

Helena 

Sărmana de mine, astfel am fost mutată, plângând, în 
Egipt, sărmana de mine! 

Menelaos 

Mi-ai spus că Paris a primit, în locul tău, năluca ta. 
Helena 

O mamă, cât ţi-a fost dat să suferi, câte dureri acasă! 

Menelaos 

Ce vrei să spui prin asta? 

Helena 

Mama e moartă. S-a sugrumat într-un laţ atârnat, de- 
atâta ruşine, închipuindu-şi că ţi-am prihănit căsnicia. 

Menelaos 

O zeilor! Dar fata noastră, Hermione, mai trăieşte? 
Helena 

Nemăritată, fără copii, bărbate, suspină mereu 
pentru mama ei desfrânată. 

Menelaos 

Mi-ai nimicit căminul, Paris, din creştet pin la 
temelie. Iată de ce aţi pierit, şi tu, şi nenumărați urmaşi, 
cu arme de bronz, ai lui Danaos. 

Helena 

Pe mine, nemernica şi blestemata, un zeu m-a zvârlit 
departe de ţara mea, departe de tine, în ziua când mi-am 
părăsit palatul şi patul, dar nu pentru destrăbălate plăceri. 


Corifeul 

Dacă de-acuma s-ar putea să vi se schimbe soarta 
înspre bine, tot răul vostru din trecut ar fi răscumpărat. 

Vestitorul 

Menelaos, împărtăşeşte-mi din bucuria voastră, pe 
care o-nţeleg, dar încă nu destul de limpede. 

Menelaos 

Bătrâne, poţi intra şi tu în vorba noastră. 

Vestitorul 

Cum? Nu din pricina uşurătăţii ei, am îndurat la Ilion 
atâta trudă? 

Menelaos 

Ea barem nici n-a fost la Ilion. Smintiţi de zei, n-am 
prins acolo decât o nălucă tristă, plăsmuită dintr-un nor. 

Vestitorul 

Ce spui? Am sângerat zadarnic pentru o nălucă? 

Menelaos 

Da, prin lucrarea Herei, în urma certei celor trei 
zeițe. 

Vestitorul 

Atunci, fiinţa de aici într-adevăr îţi e nevastă. 

Menelaos 

Ea însăşi. Nu te îndoi de spusa mea. 

Vestitorul 

Regina mea, greu de pătruns şi felurită e divinitatea; 
ne mută cum pofteşte sorţile, ba într-o parte, ba în alta. 
<De pildă: unul este chinuit fără-ncetare, şi altul, care 
niciodată nu a pătimit deloc, se surpă din senin de moarte 
rea - norocul lui stătuse pe ţărână lunecoasă. 

Voi, amândoi, aţi îndurat destule, tu, datorită 
ponegririi, el, istovindu-se în lupte. Şi, în pofida multor 
vitejii, n-a dobândit ce urmărea să cucerească, iar azi, 
încredinţându-se destinului, a dobândit, ca de la sine, tot 
ce-şi dorea mai tare. 


Nu l-ai făcut nici pe bătrânul tău părinte de ruşine, şi 
nici pe fraţii tăi, Dioskorii. N-ai făptuit nimic din ce ţi se 
punea pe seama unei faime <proaste>. 

Îmi amintesc de ziua nunţii tale, revăd făcliile, sub 
pâlpâirea cărora fugeam alături de cvadrigă, în timp ce tu, 
mireasă tânără, alături de Menelaos, în carul nuptial, 
plecai din fericita casă <părinteascăx (îşi şterge ochii 
umezi de lacrimi.) 

E josnic insul care nu-şi cinsteşte cu evlavie stăpânii, 
împărtăşindu-se din bucuria sau mâhnirea lor. Incalţe, 
dacă m-am născut din robi, vreau să mă număr între cei cu 
suflet nobil, în ciuda numelui de sclav. Aceasta-i calea de 
ales; altminteri ai deodată două rele: primeşti porunci din 
toate părţile, de la oricine, şi, în acelaşi timp, simţi ca un 
sclav. 

Menelaos 

O vechiul meu prieten, care, în mâini cu scutul, ai 
străbătut, pe lângă mine, numeroase încercări, ia-ţi astăzi 
partea ceuvenită> din norocul meu şi mergi la dragii mei 
năieri, pe care i-a cruțat războiul; vesteşte-le cum e cu noi 
şi ce ni s-a-ntâmplat spre bine. Tu spune-le să stea pe țărm 
de veghe, în aşteptarea luptelor, care, prevăd, se vor isca 
şi, dacă pot să-mi scot nevasta pe furiş din ţară, să fie gata 
ca, unindu-ne destinele, să ne salvăm cu voia sorții, dintre 
băştinaşi. 

Vestitorul427 

Aşa va fi, stăpâne. Dar acum, ascultă ce gândesc 
despre profeţi: din partea lor poţi să te-aştepţi doar la 
minciuni şi nerozii. Deşertăciune goală e ghicitul în 
flăcările jertfelor şi-n ţipetele zburătoarelor. De-asemeni, 
trebuie să fii nătâng să crezi că păsările ar putea să facă 
pentru muritori ceva. 

Şi Kalchas428, când vedea că-i mor prietenii, de 
dragul unei arătări desprinse dintr-un nor, o vorbă n-a 


rostit, ca să prevină oastea. Tot astfel, Helenos nimic n-a 
spus, lăsând să fie pustiită Troia429. 

Se va răspunde, poate, că un zeu le-a poruncit să 
tacă. 

Atunci de ce mai întrebăm profeţii? <Mai bine> să 
aducem jertfe zeilor şi să le cerem ajutorul, lăsând de-o 
parte ghicitorii. Căci profeţiile au fost scornite doar ca să 
momească muritorii cu făgăduinţe. Dar niciun leneş nu s-a 
pricopsit cândva, după scrutarea flăcărilor pe altare. 

Cunoaşterea şi bunul simţ sunt cei mai siguri 
ghicitori. 

Corifeul 

Asupra  ghicitorilor şi eu sunt de-o părere cu 
bătrânul. Bunăvoinţa zeilor, mai mult ca orişice oracol, e 
de folos pentru cămine. (Vestitorul pleacă.) 

Helena 

Ajunge! Pân-acuma totul este bine. 

Dar cum ai izbutit să scapi, sărmane, din atâtea 
încercări, după plecarea de la Troia? Aflând aceasta nu 
câştig nimic, dar când iubeşti, simţi nu ştiu ce dorinţă să 
cunoşti necazurile celor dragi. 

Menelaos 

Prin numai un cuvânt, mi-ai pus deodată numeroase 
întrebări. De ce vrei să înşir urgiile din Marea Egeană, şi 
focurile-aprinse <ca să ne smintească> de Nauplios în 
Euboia430, şi porturile cercetate, în Creta sau pe 
țărmurile libyene, şi promontoriul lui Perseus431? Oricât 
ţi-aş povesti de mult, nu aş putea să isprăvesc ce am de 
spus; n-aş face decât să-mi trezesc durerile care m-au 
chinuit odinioară; ar însemna să-mi îndoiesc povara 
suferințelor. 

Helena 

Răspunsul tău e mai cuminte decât întrebarea mea. 
Un singur lucru să mi-l spui, pe celelalte uită-le: cât timp s- 


a clătinat pe valuri nava ta şi-a rătăcit de colo până colo? 

Menelaos 

Am petrecut în jurul Troiei zece ani, pe urmă am 
călătorit pe mare şapte veri şi şapte ierni. 

Helena 

Aiai, nefericitule! O, cât amar de vreme! Şi te-ai 
salvat din tot ce-a fost să-nduri doar ca să vii aici spre 
junghiere. 

Menelaos 

Ce vrei să spui? Ce aflu? O veste rea, Helena! 

Helena 

[Fugi cât mai grabnic, părăseşte ţara!] Bărbatul ce 
domneşte din acest palat te va ucide. 

Menelaos 

Cu ce-am greşit, ca să se poarte-atât de crunt? 

Helena 

El vrea morţiş cu mine să se-nsoare. Venirea ta 
neaşteptată îi va fi piedică, desigur. 

Menelaos 

Cum? Un barbar să facă nuntă cu nevasta mea? 

Helena întocmai; să mă ia cu sila. Sunt ţinta urmăririi 
sale. Menelaos 

El este vreun om de rând puternic sau dintre 
principii acestei ţări? 

Helena 

E regele Egiptului, feciorul lui Proteus. 

Menelaos 

Deci asta îmi dădea de înţeles <bătrâna> portăreasă. 

Helena 

La care poartă egipteană ai bătut? 

Menelaos 

La poarta regelui, aici; şi-am fost gonit ca un milog. 

Helena 

Doar nu cerşeai mâncare?! Vai de mine! 


Menelaos 

Ba chiar cerşeam, oricum ar fi numită fapta mea. 

Helena 

Acum ştii totul despre nunta <silnică> ce mi se 
pregăteşte. Menelaos 

Da; însă nu ştiu dac-ai izbutit să scapi de stăruința 
lui. Helena 

Să nu-ţi faci grijă. M-am păstrat fără prihană, pentru 
tine. Menelaos 

Cu ce-mi poţi dovedi <că l-ai respins>? M-aş bucura 
să cred. Helena 

Vezi tu acest mormânt, la care mi-am găsit refugiu? 
Menelaos 

Un pat de frunze văd, sărmano, dar la ce-ţi slujeşte? 

Helena 

Eu m-am adăpostit aici ca rugătoare, să pot scăpa de 
nuntă. 

Menelaos 

Ei n-au altare de refugiu>432 sau aşa e obiceiul în 
Egipt? Helena 

Acest mormânt m-a ocrotit precum un templu. 

Menelaos 

Deci nu pot să te iau cu mine şi să te duc pe mare- 
acasă? Helena 

Te-aşteaptă spada mai degrabă decât patul meu. 

Menelaos 

Ah! voi fi omul cel mai oropsit din lume. 

Helena 

Să nu-ţi fie ruşine, fugi din ţara aceasta! 

Menelaos 

Cum să te las aici, când eu, de dragul tău am 
spulberat <cetatea, Ilion? 

Helena 

Mai bine să mă laşi, decât să fii ucis pentru culcuşul 


meu. Menelaos 

Ar fi purtare de fricos, nedemnă de biruitorul Troiei. 
Helena 

Tu, pare-mi-se, cugeţi să ucizi tyranul. Va fi cu 
neputinţă. Menelaos 

Şi cum să nu? în trupul lui, nu crezi că poate să 
pătrundă fierul? 

Helena 

Te vei convinge. Nu-i purtare înţeleaptă să stărui în 
ceva ce nu se poate face. 

Menelaos 

Cum? Trebuie să-mi dau, fără revoltă, mâinile, să-mi 
pună lanţul? 

Helena 

Tu eşti în grea încurcătură. Să căutăm, deci, o ieşire. 

Menelaos 

E mai plăcut să mori în plinul faptei, decât nefăcând 
nimic. Helena întrezăresc doar o speranţă, o singură 
salvare. 

Menelaos 

De ce să ne slujim: de mită, cutezanţă sau discursuri? 
Helena 

Tyranul nu ar trebui să afle de sosirea ta. 

Menelaos 

Cine-ar putea să-i spună? Şi-apoi, el nici nu mă 
cunoaşte. Helena 

El are, în palat, de partea lui, pe cineva egal cu zeii. 
Menelaos 

E vorba de un glas profetic dinăuntrul casei? 

Helena 

Nu> ci de sora sa, pe nume Theonoe. 

Menelaos 

Un nume prorocesc433. Cu ce se îndeletniceşte? 
Spune-mi. Helena 


Ea ştie totul şi-i va da de veste fratelui că eşti aici. 
Menelaos 

Deci voi muri. Nici n-are rost să mă ascund. 

Helena 

De-am izbuti s-o-nduplecăm, noi doi, ca rugători! 
Menelaos 

Ce s-o rugăm anume? Ce speranţă-mi fluturi? 

Helena 

Să nu-şi vestească fratele că te găseşti aici. 

Menelaos 

Şi dacă se va-ndupleca, putea-vom să fugim din ţară? 
Helena 

Cu ajutorul ei, chiar lesne, dar pe furiş, cu neputinţă. 
Menelaos 

Acesta-i lucrul tău; femeile se înţeleg mai bine între 
ele. 

Helena 

Am să-i cuprind, fără să-i dau răgaz, cu braţele 
genunchii. 

Menelaos 

Şi dacă va fi surdă la implorarea noastră? 

Helena 

Tu vei muri, iar eu, sărmana, voi nunti, silită. 

Menelaos 

Nu spune. Mă vei înşela, mutând pe silă vina? 

Helena 

Ba nu. Mă jur solemn, pe capul tău, să mă păstrez 
neprihănită. 

Menelaos 

Te juri mai repede să mori, decât să te măriţi cu 
altul? 

Helena 

Să mor de-o sabie cu tine, să-mi aflu-n preajma ta 
odihna. 


Menelaos 

Dă mâna dreaptă, să pecetluim făgăduinţa! 

Helena 

Mă jur, ţinându-ţi mâna, dacă pieri, să părăsesc 
lumina zilei. 

Menelaos 

Mă jur şi eu să mă omor, de te voi pierde. 

Helena în ce fel ne vom săvârşi, ca să ne-acoperim de 
slavă? 

Menelaos 

Eu însumi te voi junghia, pe-acest mormânt, apoi mă 
voi ucide şi pe mine. Dar mai întâi voi da o mare luptă de 
apărare a iubirii noastre. Cel care vrea n-are decât să vină 
<să mă-nfrunte>, căci nu-mi voi face astăzi de ruşine 
renumele de-nvingător al Troiei. 

Nu mă voi duce în Hellada ca să mă umplu de ocară. 
Cum? Eu, din vina căruia <zeiţa> Thetis l-a pierdut pe 
Achilleus, care am văzut cum Aias al lui Telamon s-a 
omorât cu spada434 şi care l-am lipsit pe Nestor de 
fecior435, cum, eu, pentru soţia mea, să nu fiu pregătit să 
mor? 

Când cade un viteaz în luptă cu duşmanii, zeii, dacă 
sunt înzestrați cu-nţelepciune, ţărâna i-o presară pe 
mormânt, uşoară436; dar peste gropniţa unui fricos 
îngrămădesc pietroaie. 

Corifeul 

O zeilor, îngăduiţi-le urmaşilor lui Tantalos437 să fie 
fericiţi şi liberaţi de orice rău! (Din palat răzbat voci şi 
zgomote de zăvoaregrele.) 

Helena 

Ah! zeilor, fie-vă milă! Cruntă soartă! Suntem 
pierduţi, Menelaos. Din casă vine prorociţa Theonoe. 
Răsună zgomot greu de porţi ce se deschid. Ah, fugi! - dar 
ce folos să fugi? Ori că lipseşte, ori că e de faţă, ea ştie de 


sosirea ta. Vai mie, sunt sfârşită! 

Tu ai scăpat la Troia din atâtea grozăvii, doar ca să 
cazi, venind aici, sub altă sabie grozavă. (Printr-una din 
portile palatului, apar Theonoe, în veşminte rituale, şi 
însoţitoare cu torţe, alcătuind un cortegiu sacru. Preoteasa 
se adresează pe rând însoțitoarelor.) 

Theonoe 

Mergi înaintea mea, purtând în mâini văpaia torţelor 
aprinse. 

Sfinţeşte prin augustul ritual văzduhul, ca să 
pătrundă boarea cerului, curată. 

Şi dacă locul a fost prihănit de paşi necuvioşi, 
purifică-l cu pâlpâiri lustrale, să pot umbla nemolipsită, 
deschide-mi calea tu, mişcând făclia răşinoasă. 

Şi când veţi fi sfârşit, cum v-am cerut, ceremonia 
închinată zeilor, aduceţi flăcările înapoi la vatra casei438. 

Cum ţi se par, Helena, prezicerile mele? Iată-l sosit, îl 
vezi cu ochii, pe soţul tău Menelaos; acum el nu mai are 
nave, nici ştima plăsmuită după chipul tău. 

Sărmane, câte încercări ai biruit până să vii, şi n-ai 
habar dacă te vei întoarce-acasă, ori dacă vei mai zăbovi! 
Căci zeii, astăzi, adunaţi de Zeus, vor hotări destinul tău. 

Duşmanca ta de altă dată, Hera, îţi este binevoitoare, 
dorind să vă salveze pe-amândoi şi să ajungeţi iar în patrie, 
ca toţi elenii să se-ncredinţeze că nunta lui Alexandros, 
frumosul dar al Aphroditei, a fost doar amăgeala unei 
nunţi. 

Iar Aphrodita stăruie să nu vă-ntoarceţi, temându-se 
că va fi osândită, deoarece renumele de-a fi cea mai 
frumoasă şi l-a cumpărat cu măritişul neprielnic al 
Helenei439. 

Dar, iată, în puterea mea stă dezlegarea: ori să te 
pierd, ceea ce vrea şi Aphrodita, spunând fratelui meu că 
eşti aici, ori, cum doreşte Hera, să-i ascund <prezenţa ta, 


şi să te scap cu viaţă în pofida lui şi a poruncilor primite de 
la el. El mi-a cerut să-i dau de veste când vei sosi pe 
ţărmul nostru. 

Aşa voi face, pentru siguranţa mea. Hai, cineva, 
mergând la rege, să-i spună c-a venit Menelaos. (Helena se 
prosternă înaintea preotesei, în atitudine de suplicantă.) 

Helena 

Fecioară, cad ca rugătoare la genunchii tăi; mă plec 
în faţa ta, umilă, cerându-ţi îndurare pentru mine şi pentru 
el, nefericitul, abia găsit, după noian de chinuri, pe care, 
iată, trebuie să-l văd murind. Să nu-i spui nicio vorbă 
fratelui despre Menelaos, bărbatul mult iubit ce mi s-a- 
ntors în braţe. Salvează-l, rogu-te fierbinte, nu-ţi trăda 
evlavia, de dragul unui frate, nu-ţi cumpăra hatâruri 
ticăloase cu o crimă! 

Divinitatea nu iubeşte violenţa; ne porunceşte tuturor 
să nu agonisim nimic prin jaf şi să ne lepădăm de bogăţie, 
dacă e nedreaptă. Cum cerul este bunul fiecărui om, şi. 
cum la fel este pământul, să nu ne umplem casele cu 
lucrurile altora, nici să ni le-nsuşim de-a sila. 

Sosirea meaen Egipt> a fost o fericire, dar s-a 
schimbat pe urmă în năpastă. Hermes m-a dat tatălui tău 
în grijă, să mă păstreze neatinsă pentru soţ. Acum 
Menelaos este aici şi vrea să capete ce-i aparţine. [Cum ar 
putea, dacă-i ucis, să mă primească? lar tatăl tău cum să 
mă dea pe mine, vie, unui leş? 440] 

Întreabă, aşadar, divinitatea, întreabă-l şi pe tatăl 
tău: vor zeii şi <Proteus> ce nu mai este, da sau nu, să- 
napoieze bunul altuia? Părerea mea este că vor. 

Nu trebuie să ţii mai mult la fratele netemător de zei 
decât la virtuosul tău părinte. Apoi, tu eşti o prorociţă şi 
crezi în pronia divină; dacă te rupi de dreapta pildă 
părintească, doar ca să fii pe placul fratelui nedrept, te- 
acoperi de ruşine. Tu, care toate tainele divine le pătrunzi, 


cele ce sunt şi cele ce vor fi, cum să nu ştii de partea cui 
este dreptatea? 

Salvează-mă, nefericita, de relele care m-apasă. 

Aprinde-n bezna sorții mele barem atâta licărire. 

Nu-i muritor să n-o urască pe Helena; oricine, în 
Hellada, este-ncredinţat că ea şi-a părăsit bărbatul de 
dragul auritelor palate ale Troiei. Ah! dacă m-aş întoarce- 
acasă, din nou să locuiesc la Sparta, atunci elenii, auzind şi 
desluşind că pierderile lor s-au datorat tertipurilor zeilor şi 
că eu nu i-am înşelat, nepăsătoare, pe cei dragi, mi-ar 
dărui înalta lor cinstire; mi-aş mărita copila, pe care n-o 
vrea nimeni, şi, liberându-mă de traiul amarnic în 
străinătate, m-aş bucura de strălucirea şi de belşugul casei 
noastre. 

Chiar dacă-ar fi pierit la Troia sau pe mare, tot i-aş fi 
fost datoare cu prinos de lacrimi lui Menelaos. Dar el 
trăieşte, mântuit. De ce să-mi fie-acum luat? Nu asta, nu, 
fecioară! Te implor, fă-mi parte de bunăvoința ta, urmează- 
l în purtări pe tatăl tău cel drept. 

Nu este mai frumoasă slavă, pentru odrasla unui tată 
generos, decât să-i semene întru virtute. 

Corifeul 

Cuvintele ce le-ai rostit, Helena, m-au umplut de 
milă! De milă m-ai umplut tu însăţi! Sunt însă dornică s- 
aud ce va grăi Menelaos, în apărarea vieţii sale. 

Menelaos 

Nu vreau să mă prostern în faţa ta, cu pleoape 
umede, fecioară: atare slăbiciune mi-ar face de ruşine 
isprăvile troiene. 

E drept, se spune că nu-i şade rău bărbatului de 
neam ales să verse lacrimi la restrişte441. Dar eu, faţă de 
frumuseţea plânsului, dacă-i frumos într-adevăr să plângi, 
pun preţ mai bun pe îndrăzneală. Fecioară, dacă ai de 
gând s-ajuţi un oaspe, un străin ce tocmai a venit să-şi 


ceară, deplin îndreptăţit, nevasta, tu dă-i femeia, şi 
salvează-l, pe deasupra. 

lar, dacă, dimpotrivă, pregeţi, nu pentru ntâia dată 
am săndur asprimile ursitei. Sunt prea deprins cu ele. Dar 
tu, în judecata lumii, ai să apari ca o haină. 

Eu, ceea ce socot că-i drept şi demn de mine, şi în 
măsură să-ţi atingă adâncul inimii mai lesne, voi spune, 
aplecându-mi fruntea, la monumentul funerar al lui 
Proteus. (Se aşază în genunchi în fața mormântului.) 

«Bătrâne duh ce ocroteşti acest mormânt de piatră, 
dă-mi, rogu-te, dă-mi înapoi soţia, pe care ţi-a trimis-o 
Zeus> să o salvezi anume pentru mine. 

Ştiu că eşti mort şi n-ai cum să mi-o-napoiezi. 

Copila ta, în clipa când te strig din lumea morţilor, nu 
va lăsa să-i fie veştejit părintele atât de cuvios odinioară. 

Noi suntem astăzi în puterea ei. 

Stăpânule subpământean, o Hades, te invoc, fii 
aliatul meu, căci ţi-am trimis, pentru Helena, atâtea 
trupuri secerate de tăişul spadei mele; tu ţi-ai primit 
simbria, Hades. 

Pe toate-aceste victime redă-le vieţii, sau, dacă nu, 
sileşte-o pe fecioara Theonoe să fie mai evlavioasă decât 
noul rege şi patul căsniciei să mi-l ocrotească.» 

(Se ridică în picioare şi se întoarce spre Theonoe.) 

În schimb, dacă voi ţineţi să-mi răpiți nevasta, aflaţi 
ceea ce nu v-a spus, în cuvântarea sa, Helena. Să ştii că m- 
am jurat, fecioară, să mă bat; îl voi chema pe 
Theoklymenos la luptă şi unul dintre noi va trebui să 
moară; aşa va fi sfârşitul. 

Dar dacă regele nu va primi să mă înfrunte şi-ar 
încerca să ne învingă prin înfometare, pe noi, doi rugători 
ce-şi caută scăpare la mormânt, am hotărât să-i sting 
Hellenei viaţa, apoi să mă străpung în inimă cu spada, ca 
sângele să şiroiască pe mormânt şi trupurile noastre, pe 


piatra şlefuită, să zacă-ntinse, unul lângă altul - o veşnică 
mustrare pentru tine, o pată veşnică pe amintirea lui 
Proteus. 

Helena nu-i va fi fratelui tău soţie, niciodată, şi nici 
vreunui alt bărbat; eu am s-o duc de-aici în casa mea, dacă 
se poate, iar dacă nu, la morţi. 

Dar ce-mi veni? Asemenea femeilor, vărs lacrimi, 
încerc să vă storc mila, în loc să făptuiesc. Ucide-mă, dacă 
aşa ţi-e gândul! Nu voi muri ca un nemernic. Mai bine însă, 
lasă-te înduplecată de cuvântul meu; slujind dreptatea, dă- 
mi-o pe Helena! Corifeul 

De tine-atârnă, Theonoe, să-i judeci fiecărui spusa şi 
să alegi o hotărâre, care pe toţi să-i mulţumească. 

Theonoe 

Atât natura mea, cât şi voinţa, mă-nclină să urmez 
evlavia. Eu nu-mi sunt propria duşmană, şi nu vreau faima 
tatălui s-ontunec; nu am de gând să-i fac lui Theoklymenos 
batirul, dezonorându-mă pe mine. In suflet port, din 
naştere, un templu ai Dreptăţii, şi-am moştenit de la 
Nereus imboldul <facerii de bine>; de-aceea, pe Menelaos 
îl voi salva. 

Eu voi susţine partea Herei, dându-i votul meu, 
deoarece doreşte să te-ajute. Iar Kypris n-are decât să mă 
lase-n pace; nu merg cu ea pe-aceeaşi cale; silinţa mea e 
să rămân de-a pururea fecioară. 

Cuvintele cu care, la mormânt, l-ai dojenit pe tata le- 
ncuviinţez. Da, vinovaţi am fi de nu ţi-am da soţia. Dacă 
trăia Proteus, ti-ar fi încredinţat-o pe Helena, şi ei te-ar fi 
încredinţat pe tine. 

De-aceea muritorii, pentru astfel de greşeli, primesc 
pedepse pe pământ; la fel şi morţii, în Infern. Sufletul celor 
răposaţi, deşi lipsit de viaţă, nu-şi pierde conştiinţa 
veşniciei, căci se uneşte cu văzduhul veşnic.442. 

Dar, ca să-nchei în câteva cuvinte: eu voi păstra doar 


pentru mine tot ce m-aţi rugat să nu dezvălui, şi nu-l voi 
sprijini pe Theoklymenos în rătăcirea lui. De fapt, deşi nu 
pare, încerc să-i fac un bine, smulgându-l din impietate şi 
aducându-l la virtute. Găsiţi voi înşivă un mijloc de-a fugi. 

Eu mă voi depărta, păstrând tăcere. 

Întâiul vostru gând să meargă către zei: pe Kypris 
imploraţi-o, nu cumva să vă împiedice întoarcerea acasă, 
pe Hera, să-şi păstreze hotărârea de-a vă mântui pe 
amândoi, soţ şi soţie. 

Părinte-al meu înmormântat, mă voi sili din răsputeri 
nimic, nicicând, să nu-ţi umbrească faima pietăţii tale! 
(Theonoe şi cortegiul intră în palat.) 

Corifeul 

Nu-i niciodată fericit cel care lasă căile dreptăţii. 
Speranţa mântuirii n-are alt temei decât dreptatea. 

Helena 

Noi, dinspre partea prorociţei, n-avem a ne teme. 
Acum gândeşte-te cum s-ar putea să punem, împreună, la 
cale fuga noastră. 

Menelaos 

Ascultă-mă: trăieşti aici de multă vreme, şi servitorii 
regelui îţi sunt apropiaţi. 

Helena 

Ce vrei să spui cu asta? Tu-mi dai, oricum, speranţa 
că planul de scăpare ţi-a răsărit în minte. 

Menelaos 

Nu l-ai putea cumva îndupleca pe unul din vizitiii de 
cvadrige să ne dea un car? 

Helena 

Nimic mai lesne. Crezi că poate să izbutească fuga 
noastră prin şesurile nesfârşite ale acestei ţări străine? 

Menelaos într-adevăr, nu-i cu putinţă. Şi dacă m-aş 
ascunde-n casă, cu spada straşnic ascuţită, şi l-aş răpune 
pe monarh? 


Helena 

Fecioara n-ar putea să-ndure <lovitura>, să nu-i 
vestească fratelui că vrei să-l pierzi. 

Menelaos 

Şi n-avem barem o corabie, să ne salvăm; a mea 
<sfărmată> zace-n fundul mării. 

Helena 

Menelaos, ascultă-mi sfatul chibzuit, chiar dacă sunt 
femeie. Te prinzi, deşi tu n-ai murit, să mori în vorbe? 

Menelaos 

Ar fi o piază rea, desigur; dar dacă-i rost să-mi 
folosească, sunt pregătit, deşi eu n-am murit, să mor în 
vorbe. 

Helena 

Eu, pentru ochii regelui trufaş, mă voi îndolia, tăindu- 
mi părul şi bocind, cum fac femeile. 

Menelaos 

Cu asta, pentru noi, ce mijloc de salvare întrevezi? 
Iar mie unul, şiretlicul mi se pare învechit. 

Helena 

Spunându-i că te-ai înecat în mare, voi cere voie să-ţi 
închin un cenotaf. 

Menelaos 

Să zicem că primeşte. Dar, neavând o navă, 
mormântul gol cum ar putea să ne salveze? 

Helena îl voi ruga să-mi dea o navă, ca să cărăm 
prinoasele pentru mormântul tău din largul mării. 

Menelaos 

E totul bine-afară de ceva: dacă tyranul porunceşte 
să-mi faceţi pe uscat mormântul, la ce mai foloseşte 
planul? 

Helena 

Am să-i răspund că, în Hellada, sunt rânduieli ce nu 
dau voie să li se facă pe uscat morminte celor înecaţi în 


mare. 

Menelaos 

Am înţeles, aşa se poate. Am să mă-mbarc şi eu cu 
tine, luând prinoasele în navă. 

Helena 

Mai ales tu va trebui să fii acolo, dar şi năierii tăi 
care-au scăpat din naufragiu. 

Menelaos 

Să aflu numai, ancorată, nava, şi mateloţii mei vor 
sta, orânduiţi, om lângă om, cu spadele în mâini. 

Helena 

Ai grijă tu de asta. De ne-ar sufla în pânză vânt 
prielnic şi de ne-ar fi plutirea norocoasă! 

Menelaos 

Aşa se va-ntâmpla. Vor pune zeii capăt chinurilor 
mele. Dar, despre moartea mea, cum vei susţine c-ai aflat? 

Helena 

Din gura ta. La rândul tău, să spui c-ai supravieţuit 
doar tu, că navigai cu fiul lui Atreus şi l-ai văzut murind. 

Menelaos 

Se-ntâmplă că aceste zdrenţe, rupturile care mă- 
mbracă, vor dovedi c-a fost un naufragiu. 

Helena 

Sfarmarea navei a venit la timp, deşi a fost un 
nenoroc, o pacoste ce, totuşi, s-ar putea să ne ajute. 

Menelaos 

Ce crezi? Acum să te-nsoţesc în casă ori să rămân 
aici, în linişte, lângă mormânt? 

Helena 

Aici să stai. Dacă încearcă să te vatăme tiranul, 
mormântul îţi va fi azil şi te vei apăra cu spada. Eu intru în 
palat, să-mi tai degrabă cârlionţii, să-mbrac, în locul 
peplosului alb, veşminte negre, şi să-mi brăzdez cu 
unghiile faţa443. (Menelaos încearcă să protesteze.) 


Va fi o luptă grea şi două căi se-arată: ori trebuie să 
mor, dacă sunt prinsă uneltind, ori să mă-ntorc în patrie cu 
tine. 

Stăpână Hera, care-mparţi cu Zeus iatacul, îngăduie, 
după noian de chinuri, să scape doi năpăstuiţi. 

Rugămu-te, întindem mâinile spre cerul smălţat cu 
stele, unde-ţi ai sălaşul. 

Şi tu, care ai dobândit cu preţul nunţii mele slavă, 
fiică a Dionei444, Kypris, nu mă pierde. 

Mi-ai revărsat destule pustiiri în viaţă. 

[lăsându-mi numele, dacă nu trupul, în seama unor 
asiatici.] 

Şi dacă ţii, într-adevăr, să mă ucizi, îngăduie-mi să 
mor barem în patrie. 

De ce nu te mai saturi să stârneşti necazuri: capcane, 
pofte, intrigi şi otrăvuri de iubire, ce fac să curgă sânge în 
cămine? 

Dacă ai şti să ţii măsura, ai fi zeiţa, pentru oameni, 
cea mai plăcută; nu spun vorbe goale. 

(Helena intră în palat.) 

Corul 

Strofa 1 

Pe tine, ce ai în desişul pădurii sălaş vecin cu al 
Muzelor, noi te chemăm, cântăreaţă fără pereche, pasăre 
melodioasă, privighetoare cu glas plângător! 

Vino, nălţând dureroasele triluri ale gâtlejului tău de 
aur, să însoţeşti tânguirile noastre445. 

Noi cântăm nenorocul sărmanei Helena şi suferinţa 
femeilor Troiei, care bocesc pentru cei căzuţi sub lăncile- 
aheilor, după ziua sosirii lui <Paris> 

În caicul său phrygian, plutitor prin câmpia 
spumoasă, după ziua sosirii la Priamizi a unei neveste 
năpăstuite, adusă din Lakedaimon de Paris, funestul tău 
mire, Helena, căruia chiar Aphrodita-i suflase în pânze. 


Antistrofa 1 

Mulţime de-ahei şi-au dat duhul, străpunşi de lănci, 
sfărâmaţi de pietre; acum se prefiră-n adâncul lugubrului 
Hades. 

Soţiile şi-au retezat mohorâtele plete; căminele lor 
sunt deşarte de soţi. 

Mulţi au pierit şi din pricina focului amăgitor 
scăpărat de Nauplios, luntraş singuratic <şi rege> 

În Euboia scăldată de valuri; au fost aruncaţi pe 
tancuri la Kaphareus446, pe stânci la Aigai447. 

<noaptea, chemaţi de văpaia vicleană, ca de un 
astru. 

O munţi <ai Troadei> neprimitori, munţi urgisiţi, 
spre care, purtând asiatice straie, încă departe de patria 
lui, gonea răpitorul, ducând în corabia sa, bătută de vifore, 
darul acela, ce nu era dar, chipul de abur, sfânta lucrare a 
Herei, care-a stârnit <duşmănia> 

feciorilor lui Danaos. 

Strofa 2 

Ce e divin? Ce nu e divin? 

Şi ce e la mijloc, între aceste două? 

Niciun om nu se poate făli că ştie, chiar după ce-a 
stăruit îndelung să le prindă esenţa, când vede cum se 
îndreaptă zeii mai întâi într-o parte, pe urmă în alta, iară şi 
iară schimbându-se, în neaşteptate salturi 
întâmplătoare448. 

Tu te-ai născut ca fiica lui Zeus, Helena; el a făcut, 
părintele tău aripat, să rodească pântecul Ledei. 

Şi totuşi, Hellada, cu ţipete mari, te-a numit adulteră, 
nedreaptă, vicleană, atee. 

Nimic, printre oameni, nu este sigur. 

Noi am aflat adevărul numai din spusele zeilor. 

Antistrofa 2 Smintiţi sunteţi, voi care vreţi să vă 
clădiţi în lupte renumele, în ciocniri de războinice lănci, 


crezând, prosteşte, că astfel veţi despovăra de nevoi 
muritorii. 

Dacă-ncercaţi, prin masacre, să puneţi gâlcevilor 
capăt449, dihonia dintre cetăţi, dintre oameni, nu va-ncera 
niciodată, dihonia, care pustii a lăsat odăile casei lui 
Priamos. 

Şi nu era greu, o Helena, să se topească prin 
înţelegeri gâlceava iscată în jurul tău. 

Dar astăzi bărbaţii <troieni> se află sub glie, în 
straja lui Hades, şi flăcări năprasnice, parcă aprinse prin 
fulger de Zeus, s-au năpustit peste ziduri. 

lar tu, după-atâtea cumplite-ncercări, sub altă 
ncercare te zbuciumi <Helena>, şi din restrişte se-nalţă 
un bocet funebru. 

(Intră Theoklymenos cu însoțitorii, venind de la 
vânătoare. La început nu-l vede pe Menelaos, ci se opreşte, 
plin de venerație, la mormântul părintelui său.) 

Theoklymenos 

Salut, o monument al lui Proteus! în pragul casei, ţi- 
am săpat mormântul, tată, să-ţi dau în fiecare zi bineţe. 
Când iese şi când intră, Theoklymenos, feciorul tău, smerit 
te agrăieşte. 

Hai, duceţi câinii, servitorilor, şi plasele pentru vânat, 
în aşezările regeşti. Cât despre mine, adineaori m-am luat 
de scurt. Oare-am uitat să pedepsesc cu moartea ticăloşii? 
Am auzit ca un hellen s-a strecurat în ţară, înşelându-mi 
străjile. El a venit să spioneze, sau s-o răpească pe Helena? 
Oricum, tot va muri, doar să-l înşfac. (Constată lipsa 
Hellenei de la mormânt.) 

Ah! am întârziat, se pare; căci faptele s-au petrecut. 
Mormântul e deşert. Fiica lui Tyndareos l-a părăsit, a 
dispărut de-aici, poate din ţară. 

Ehei! Deschideţi porţile! Daţi fuga, străjilor, şi 
scoateţi din staule fugarii, aduceţi carele degrabă. Siliţi-vă 


cu toţii. Să nu mi se răpească din pământul meu femeia cu 
care vreau să mă însor. Barem să ştiu c-am încercat s-o ţin. 
(Uşile se deschid; apare Helena, plânsă, în straie cernite. 
Menelaos stă ghemuit lângă mormânt, neobservat de 
regele egiptean.) 

Opriţi-vă! lată femeia căutată. Ea încă n-a fugit. De 
ce ţi-ai aruncat, Helena, pe trup veşminte mohorâte, în 
locul vălurilor albe dinainte? De ce ţi-ai retezat cu 
foarfecele părul nobil? De ce îţi curge, valuri, plânsul pe 
obraz? Să fie vreun vis nocturn, care te face să suspini? 
Vreun oracol, poate, rostit în casa mea de Theonoe>, te-a- 
ndurerat până la rătăcirea minţii? 

Helena 

Stăpâne - căci aşa te voi numi de azi încolo - sunt 
pierdută; speranţe nu mai am; nu mai trăiesc. 

Theoklymenos 

Ce nenoroc te-a copleşit? Ce s-a-ntâmplat! Ce te-a 
zdrobit? 

Helena 

Menelaos - vai mie, cum să spun? 

— Menelaos e mort. 

Theoklymenos 

Această ştire nu mă-ncântă, cu toate că am aşteptat- 
o. De unde ai aflat? Ţi-a dat de veste sora mea? 

Helena 

O spune Theonoe şi martorul acesta, care la moartea 
lui a fost de faţă. 

Theoklymenos 

Chiar a sosit un om cu veste demnă de crezare? 

HELENA (cu două înțelesuri) 

Da. Ducă-se... unde-aş dori să-l văd plecat! 

Theoklymenos 

Dar cine este şi de unde vine? Poftesc a şti în 
amănunt. 


Helena 

Acela este; şade ghemuit, de teamă, la mormânt. 

Theoklymenos 

Apollon! Ce mai arătare, un milog în zdrenţe! 

Helena 

Ah! îmi închipui că bărbatul meu la fel este-mbrăcat. 

Theoklymenos 

Din ce popor se trage omul? De unde-a navigat la 
noi? 

Helena 

El e hellen, vreun nâier aheu, care-a plutit cu soţul 
meu. Theoklymenos 

Ce spune? Cum s-a prăpădit Menelaos? 

Helena în chipul cel mai groaznic, răsturnat de 
valuri, scufundat în mare. 

Theoklymenos în care latură a mării noastre naviga? 

Helena 

A fost zvârlit pe ţărmul libyan lipsit de porturi. 

Theoklymenos 

Dar omul ăsta cum de n-a murit, dacă era pe-aceeaşi 
navă? Helena 

Un sărăntoc e uneori mai norocos decât un rege. 
Theoklymenos 

Corabia sfârmată unde a lăsat-o? 

Helena în locul unde-aş fi dorit să moară el, nu soţul 
meu. 

Theoklymenos (cu vădită satisfacție) 

Menelaos s-a înecat. Dar el cum a plutit încoace? 

Helena 

A fost găsit, se pare, de nişte mateloţi şi l-au cules. 
Theoklymenos 

Şi pacostea primită de troieni în locul tău? 

Helena 

Figura plăsmuită dintr-un nor? S-a risipit în aer. 


Theoklymenos 

O Priamos, pământ al Troiei, voi aţi pierit zadarnic! 

Helena 

Şi eu avut-am partea mea din suferinţa Priamizilor. 
Theoklymenos 

Pe soţul tău l-au pus în groapă, sau a rămas fără 
mormânt? 

Helena 

Fără mormânt, vai mie! Năpăstuită sunt! 

Theoklymenos 

De-aceea ţi-ai scurtat <în semn de doliu> părui tău 
bălai? 

Helena 

El încă-mi este drag, ca la-nceput, oriunde s-ar găsi. 

Theoklymenos (bănuitor) 

La grija ta de-acum, să fie lacrimile tale-adevărate? 

Helena (ironică) 

Să fie Theonoe prea uşor de înşelat? 

Theoklymenos 

Desigur nu. Dar ce se-ntâmplă? ii să trăieşti lângă 
mormântul lui? 

Helena 

De ce îmi spui cuvinte-amare? De ce nu-mi laşi <în 
pace> mortul? 

Theoklymenos 

Tu încă îi păstrezi credinţă şi urmăreşti să fugi de 
mine. Helena 

Eu nu mai fug de tine; fii gata pentru nuntă. 

Theoklymenos 

Târzie consimţire! îmi pare, totuşi, bine. 

Helena 

Dar ştii ce-i de făcut? Hai, să uităm trecutul. 

Theoklymenos 

Ce-mi dai în schimb? La faptă bună se răspunde tot 


cu faptă bună. 

Helena 

Să ne-mpăcăm. Redă-mi prietenia ta. 

Theoklymenos 

Renunţ la toată supărarea, şi vrajba să o ducă vântul. 

Helena 

Cad la genunchii tăi ca rugătoare şi, dacă-mi eşti 
prieten... 

Theoklymenos 

Ce ai de gând să dobândeşti, rugându-mă în felul 
ăsta? 

Helena 

Bărbatul meu e mort. Vreau rânduiala îngropării s-o- 
mplinesc. Theoklymenos 

Cum? Vrei, în lipsa trupului, să-i faci mormânt? Să- 
ngropi o umbră? 

Helena 

E sfântă la helleni o datină: când moare cineva... 

Theoklymenos 

Ce trebuie să facă? în datini Pelopiziit50 sunt 
maeştri. Helena 

Să împlinească ritul, aşezând în gropniță un giulgiu 
gol. Theoklymenos 

Urmează-ntocmai rânduiala şi fa mormântul unde-ţi 
place. Helena 

Nu asta-i datina, când oamenii şi nava pier în mare. 
Theoklymenos 

Dar cum, atunci? Nu mă descurc în obiceiurile 
voastre. Helena 

Noi toate darurile pentru mort le coborâm în larg, în 
valuri. 

Theoklymenos 

Şi, prin urmare, ce vrei de la mine pentru răposat? 

Helena 


Nu mă pricep; n-am mai trecut prin asta. Aheul îţi va 
spune. Theoklymenos 

Străine, mi-ai adus o veste fericită. 

Menelaos 

Nefericită pentru mine... şi pentru cel ce nu mai este. 
Theoklymenos 

Cum sunt cinstiţi la voi cei care pier în mare? 

Menelaos 

Nu toţi la fel, ci după cum e bogăţia fiecărui mort. 

Theoklymenos 

Tu n-ai decât să ceri. De dragul ei, nimic nu-mi va 
părea prea scump. 

Menelaos 

Întâise-nchină umbrelor din Hades un prinos de 
sânge451. Theoklymenos 

Ce animal se-aduce jertfa? învaţă-mă, şi ţi-l voi da. 

Menelaos 

Alege ce pofteşti; noi vom fi mulţumiţi cu darul tău. 
Theoklymenos 

Aici, de obicei, se junghie un taur sau un cal. 

Menelaos 

Ai grijă doar, să fie victima de stirpe bună. 

Theoklymenos 

Am turme din belşug, cu vite fără de cusur452. 

Menelaos 

Noi ducem şi un pat, acoperit cu scoarţe, dar lipsit de 
leş. Theoklymenos îl veţi avea. Ce altfel de ofrande se mai 
cere să-nchinaţi? Menelaos 

I se cuvin şi arme de aramă, căci el iubea războiul. 
Theoklymenos 

Am să vă dau şi arme şi armură, vrednice de Pelopizi. 
Menelaos 

Mai oferim din roadele pământului, din cele mai 
alese. Theoklymenos 


Cu toate-acestea ce veţi face? Cum le veţi scufunda 
în mare? Menelaos 

Ne trebuie o navă, cu vâslaşi cu tot. 

Theoklymenos 

Şi cât de mult vreţi să vă depărtaţi de coastă? 

Menelaos 

Până la locul unde, de pe mal, nu se mai vede dâra 
vâslei. 

Theoklymenos 

Ce noimă are obiceiul ăsta la helleni? 

Menelaos 

Să nu aducă fluxul darurile mortului cumva pe mal. 

Theoklymenos 

Am să vă dau o sprintenă corabie feniciană. 

Menelaos 

Preabine; duhul lui Menelaos va fi-mpăcat. 

Theoklymenos 

Dar nu ajunge să-mplineşti tu singur, fără ea, 
ceremonia? 

Menelaos 

E datoria mamei, a nevestei, a copiilor... 

Theoklymenos 

Am înţeles. Helena e datoare să-şi cinstească soţul. 

Menelaos 

Cei temători de zei nu-i văduvesc pe morţi de rituri. 

Theoklymenos 

Aşa să fie. Ţin şi eu să am soţie-evlavioasă. Tu intră 
în palat şi-alege darurile pentru mort. 

Neîndoios, dacă Helena va fi mulţumită, nu vei pleca 
din ţara mea cu mâna goală. Fiindcă mi-ai adus o veste 
bună, în locul hainelor zdrenţoase, vei îmbrăca veşminte 
cumsecade şi vei primi merinde, să te-ntorci în patrie, căci 
deocamdată ai căzut în grea nevoie. Iar tu, nefericite, nu te 
istovi cu o durere fără leac. Menelaos şi-a îndurat destinul; 


e mort, şi nu mai poate să învie. 

Menelaos 

Da, fă-ţi femeie, datoria; pe soţul egiptean iubeşte-l, 
nu te gândi la cel care s-a risipit. În starea ta de-acum, e 
lucrul pentru tine cel mai de folos. Dacă voi izbuti s-ajung 
acasă, în Hellada, voi pune capăt vorbelor urâte despre 
tine, numai să fii, pentru bărbatul tău, soţia care trebuie să 
fii. 

Helena 

Aşa voi face. Niciodată n-am să-i dau bărbatului prilej 
de supărare. Ai să te-ncredinţezi chiar tu, cu ochii tăi... 

Dar intră în palat acuma şi îmbăiază-te, sărmane, şi 
schimbă-ţi hainele zdrenţoase; pe loc eu îţi voi da răsplata. 
Vei fi mai dornic să-mplineşti ce se cuvine pentru scumpul 
meu Menelaos, dacă eşti sigur de mărinimia mea. 
(Theoklymenos şi Helena intră în palat, urmaţi de 
însoțitori, care îl conduc pe Menelaos.) 

Corul453 

Strofa 1 

Odinioară, din inima munţilor, purcese <Demeter> a 
Zeilor Mumă454, gonind prin văi păduroase, pe lângă râuri 
cu ape şuvoitoare, de-a lungul mării tălăzuite, cu vuiet 
gros, scoasă din minte, căci i se pierduse fiica, fecioara cu 
nume oprit a-l rosti. 

Tunătorul Dionysos umplea văzduhul cu zgomotul 
pătrunzător al chimvalelor sale455, când Nemuritoarea, 
din carul tras de lei phrygieni înjugaţi, îşi căuta copila 
răpită, smulsă din horele dănţuitoarelor fete. 

Şi două zeițe fecioare cu glezne iuți au ajutat-o în 
căutările sale: 

Artemis, nebiruita săgetătoare, şicăthena> 
Gorgopis456, înarmată cu lancea. 

Zeus veghea peste lume din tronul ceresc, dar copila, 
cmutată sub glie, era hărăzită altui destin. 


Antistrofa 1 

Când Muma, pe urmă, puse capăt chinului goanei 
sale rătăcitoare întru aflarea fiicei răpită prin viclenie, 
ajunsese chiar la zăpezile-naltelor piscuri, unde bântuie 
Nymph ele muntelui Ida457 şi, sub năpasta durerii, căzu 
într-un hăţiş omătos, <îngheţat> ca piatra. Atunci, 
contenind să mai facă, spre binele omului, rodnice 
brazdele în câmpiile sterpe, fără verdeață, ea părăsi 
muritorii, să piară, şi nu înlesni, pentru turme, să 
înflorească păşunile grase cu iarbă creaţă. 

Viaţa tânjea prin cetăţi; încetară divinele jertfe, nu 
mai ardeau pe altare prinoase. 

De-asemeni, zeiţa secă apa izvoarelor limpezi ca 
rouă, sorbită de neistovitul doliu pentru copilă. 

Strofa 2 

Cum astfel ea desfiinţase ospeţele, atât pentru zei, 
cât şi pentru oameni. 

Zeus, voind să aline mohorâta mânie a Mumei, rosti: 

«Haideţi, mergeţi,  Charitelor458, s-o aflaţi pe 
Deo459 

răvăşită de cele-ntâmplate fiicei sale, alungaţi-i 
mâhnirea cu strigăte de bucurie, şi voi, aşijderea, Muzelor, 
cu horele voastre melodioase!» 

Atunci preafrumoasa Kypris făcu pentru ntâia dată să 
sune glasul aramei, subpământean460, şi răpăiala de 
tamburine cu pieile-ntinse: deodată Muma porni să râdă, 
fermecată de muzica gălăgioasă, şi puse mâna pe flautul 
său cu accente adânci. 

Antistrofa 2 

Din adâncul palatului tău, ai deşteptat o patimă 
clocotitoare, Helena, interzisă de legea divină şi de evlavie; 
tu nu ai cinstit-o, umilă, prin sacrificii pe Marea Mumă, şi, 
uite, s-a mâniat pe tine. 

Totuşi puteri de temut revarsă <în lume> 


nebrida pestriță, iedera fragedă încununând sfânta 
tulpină de narthex, tamburina rotundă, care se-nvârte, 
zguduită, prin aer, şi răvăşitele plete fluturând pentru 
Bromios la mijlocul nopţilor tainice închinate Zeiţei. 

Acum înfrânează-ţi mândria, <Helena, nu te încrede 
numai şi numai în frumuseţea făpturii tale461! 

(Helena iese din palat, împreună cu Menelaos, care 
nu mai poartă haine zdrenţoase, ci armură şi arme de 
bronz.) 

Helena 

O dragi prietene, în casă totul se petrece bine pentru 
noi. Fiica lui Proteus, care-mi ajută să ascund prezenţa lui 
Menelaos, deşi tyranul a-ntrebat-o, n-a trădat nimic. Ba, 
dimpotrivă, ca să mă slujească, susţine că bărbatul meu se 
află sub pământ, că nu mai vede razele de soare. 

Iar pentru el totul decurge bine, căci s-a făcut stăpân 
pe arme. În loc să le aşeze în corabie şi să le zvârle-apoi în 
mare, le poartă însuşi el, ţinând în mâna stângă, vajnică, 
minerul scutului, în dreapta lancea, şi se preface că prin 
portul armelor cinsteşte mortul. lar astfel este gata pentru 
luptă, fiind încredinţat că va răpune numeroşi barbari, 
când, laolaltă vom fi pus piciorul în corabia cu vâsle 
trainice. 

l-am dat veşminte noi, să se dezbare de hainele 
zdrenţoase de la naufragiu, apoi l-am îmbăiat cu apă din 
belşug, căci multă vreme trupul său a fost lipsit de unda 
proaspătă a unui râu. (Helena se întoarce şi îl vede venind 
din palat pe Theoklymenos, însoţit de servitori, care aduc 
prinoasele funebre făgăduite.) 

Dar tocmai iese omul care crede că nunta noastră e 
ca şi făcută, că pe Helena o şi strânge-n braţe. Însă eu cată 
să păstrez tăcere. Vă rog, femeilor, nu mă trădaţi, fiţi 
mute. Dacă vom fi salvaţi, poate vom izbuti vreodată şi pe 
voi să vă salvăm. 


Theoklymenos înaintați în şir, cum a voit aheul, 
robilor! Purtaţi aceste daruri hărăzite mării. Ascultă sfatul 
meu, Helena, dacă-ţi pare potrivit: rămâi aici! Pe soţul tău 
poţi tot aşa de bine să-l cinsteşti, fiind, sau nu, de faţă la 
ceremonie. Îmi este teamă că pe tine, cum eşti prea 
simţitoare, durerea cruntă sau credinţa să nu te-mpingă în 
talazuri. Chiar şi aşa suspini prea tare pentru acel ce nu 
mai este. Helena 

O Theoklymenos, am datoria să-mi cinstesc întâiul 
soţ şi amintirea căsniciei noastre. Eu, din iubire pentru el, 
n-aş pregeta să mă sfârşesc; dar lui, mă-ntreb, i-ar folosi 
să-l întâlnesc în moarte? îngăduie-mi să merg şi să-i închin 
prinoasele. Reverse zeii peste tine binefacerile lor, aşa cum 
îţi doresc, şi peste călătorul ăsta, care deşi străin, mi-a fost 
de ajutor! Voi fi, în casa ta, femeia ce ţi se cuvine, căci te-ai 
purtat mărinimos cu mine şi cu soţul meu dintâi, iar 
întâmplările îmi pare că decurg prielnic. Acum, ca să-ți 
desăvârşeşti mărinimia, dă unui om de-al tău poruncă să 
ne facă rost de-o navă, în care să mutăm ofrandele. 
Theoklymenos 

Mergi tu şi dă-le o corabie sidoniană462, cu cincizeci 
de vâslaşi. Helena 

N-ar comanda mai bine nava chiar cel răspunzător de 
ritual? Theoklymenos 

Ba da; vâslaşii mei vor trebui să îl asculte. 

Helena 

Mai spune ordinul o dată, să-l ştie straşnic fiecare. 
Theoklymenos 

Am să-l rostesc şi-a treia oară, de socoteşti că e 
nevoie. 

Helena 

Rog zeii să te-ajute şi să-mi ajute să-mplinesc ce-am 
chibzuit. 

Theoklymenos 


Nu-ţi ofili obrazul, vărsând prea multe lacrimi! 

Helena 

Chiar astăzi îţi voi dovedi recunoştinţa mea. 

Theoklymenos 

Pe mort nimic nu-l mai atinge; zadarnică-i atâta 
caznă. 

Helena 

Mi-s gândurile împărţite între vii şi morti. 

Theoklymenos 

Eu, pentru tine, nu voi fi un soţ mai rău decât 
Menelaos. 

Helena 

Tu n-ai niciun cusur. Ce mi-ar mai trebui acum? Puțin 
noroc! 


Theoklymenos 

De tine-atârnă să-l câştigi, fii deci statornică-n iubire. 

Helena 

Nu astăzi voi fi învățată să-i iubesc pe cei care mi-s 
dragi. 

Theoklymenos 


N-ai vrea să te ajut, să te-nsoţesc, trecând la cârma 
navei? 

Helena 

Cu niciun preţ! Să nu ajungi, stăpâne, sclavul 
propriilor sclavi. 

Theoklymenos 

Preabine; ritul Pelopizilor nu-mi aparţine; iar casa 
mea este curată, căci nu aici şi-a dat Menelaos suflarea de 
pe urmă. (Adresându-se unui însoțitor) 

Hai, du-te tu şi spune nobililor mei să vină toţi cu 
daruri pentru cununie, la palat. Întreaga ţară să vestească 
prin cântece de fericire că n-a fost nuntă mai frumoasă 
decât a mea şi a Hellenei. (Lui Menelaos.) 

Iar tu, străine, pleacă şi aruncă, pentru bărbatul ei 


de-odinioară, aceste daruri în adâncul mării. Pe urmă ad-o 
grabnic pe mireasă în căminul meu, ca să te veseleşti cu 
mine la ospăţul nunţii, şi-apoi, sau să pluteşti spre patrie, 
sau rămânând, să-ţi afli fericirea în Egipt. (Theoklymenos 
intră în palat.) 

Menelaos 

O Zeus, dumnezeire înţeleaptă şi părinte, priveşte 
către noi, dezleagă-ne de rele! 

Purtăm pe drum costiş povara pătimirii noastre. 
Atinge-ne numai cu vârful degetelor tale, şi vom ajunge, 
bucuroşi, la ţinta urmărită. 

Ne-au copleşit destule suferinţe până astăzi. 

V-am ponegrit prosteşte, zeilor, şi-mi pare rău. 

Mi-e dat oare să nu cunosc decât restriştea? 

Ba, şi eu sunt îndreptăţit să merg pe calea dreaptă; 
doar o favoare daţi-mi, şi mă veţi face fericit! 

(Menelaos, Helena şi câţiva însoțitori pleacă spre 
țărmul mării.) 

Corul 

Strofa 1 

Navă din Sidonul Feniciei, navă cu vâsle repezi, 
răspândind împrejur zvâcniri sonore. 

de însoţeşte Nereus> călăuzul delfinilor ce saltă şi 
joacă frumos, când vijelia se-alină. 

Galaneia, cu ochii albaştri-verzui, fiica lui Pontos, 
îndeamnă corăbierii463: 

«Pânzele sus! Desfăşuraţi-le, lăsaţi să le umple briza 
mării, lopeţile de brad apucaţi-le, alei! mateloţilor, 
mateloţilor care o duceţi în triumf pe Helena spre malul cu 
port primitor şi palatele unde-a domnit Perseus464!» 

Antistrofa 1 

Şi ce-i va fi dat să vadă da Sparta>? 

Poate <vestitele> fete ale lui Leukippos, lângă râul 
Eurotas cu ape umflate sau la intrarea în templul zeiţei 


Pallas, de va sosi acolo, când se dansează, ori când se- 
adună, noaptea, mulţimea la sărbătoarea lui Hyakinthos, 
acela pe care Apollon <din întâmplare> l-a omorât, 
lovindu-l cu discul său rotitor, aruncat năprasnic. De 
dragul acestuia, zeul, fiul lui Zeus, a-ntemeiat o zi sfântă în 
Lakedaimon, cu jertfe de boi şi ospeţe465. 

Poate acolo <Helena> îşi va vedea, în roatele de 
dansatoare, fiica lăsată acasă, pe Hermione, care încă 
aşteaptă să-i lumineze torţa de pin la nuntă. 

Strofa 2 

De ce nu ne-au fost hărăzite aripi? 

De ce nu putem zbura prin văzduh asemeni cocorilor 
Libyei466? 

Fugind dinaintea ploilor reci de iarnă, ca o turmă 
supusă unui păstor fluieraş, ei ascultă chemarea celui mai 
vârstnic care, cu ţipete şi fâlfâind, îi conduce peste câmpii 
pârjoliţe şi peste pământuri pline de roade. 

Voi, păsări cu gâturi lungi, care plutiţi mai iute ca 
norii, luaţi-vă zborul, treceţi pe sub Pleiade467 spre 
înnoptatul Orion468, şi aşezându-vă lângă Eurotas, vestiți 
tuturor că Menelaos, cuceritorul cetăţii troienilor, se- 
ntoarce acasă. 

Antistrofa 2 

Veniţi călare şi voi, Tyndarizilor, zoriţi pe potecile 
voastre de aer, prin vijelia de stele strălucitoare, voi, care 
hălăduiţi în cer, salvatorii <şi fraţii> Hellenei, coborâţi 
spre adâncul licăritor al mării, spre sumbrele unde vinete, 
spre alb-înspumatele valuri, şi faceţi să sufle, pentru 
năieri, din partea lui Zeus, prielnice vânturi469! 

Spălaţi-vă sora de faima urâtă c-ar fi-mpărţit c-un 
prinţ phrygian aşternutul. 

<spălaţi-o> de pata ce i s-a tras din gâlceava iscată 
pe muntele Ida, ei, care nu a privit niciodată pământul 
Troiei, nici zidul cetăţii, clădit de Phoibos470! 


(Intră Theoklymenos, neanunţat, venind din palat; 
numaidecât se iveşte în grabă un vestitor, unul din 
oamenii trimişi de rege să însoţească falsa procesiune 
funebră.) 

Al doilea vestitor 

Stăpâne, chiar din casa ta ne vine cea mai mârşavă 
trădare! Îţi voi vesti o întâmplare şi stranie, şi dureroasă. 

Theoklymenos 

Ce s-a-ntâmplat? 

Vestitorul 

De-acuma caută-ţi altă mireasă. Helena a plecat, a 
părăsit această ţară. 

Theoklymenos (ironic) 

Zburând prin aer, sau călcând cu tălpile pământul? 
Vestitorul 

Menelaos a scos-o din Egipt prin apa mării, cel care a 
venit să ne vestească propria lui moarte. 

Theoklymenos într-adevăr, cumplită ştire. Şi ce 
corabie-a putut să-i ducă-n larg? Nu-mi pare de crezut 
povestea. 

Vestitorul 

Chiar vasul dăruit aheului de tine, cu mateloţi cu tot, 
ca să ţi-o spun pe scurt. 

Theoklymenos 

Cum? Vreau să ştiu. N-aş fi crezut că braţul unui 
singur om să poată birui atâţi năieri. Şi tu erai unul din ei. 

Vestitorul 

Helena, când a părăsit palatul regelui, înainta spre 
malul mării, păşind cu graţie şi suspinând, şireata, pentru 
fostul ei bărbat, care, departe de-a fi mort, o însoțea de- 
aproape. 

Am mers la docurile flotei şi-am tras în apă o corabie 
sidoniană nouă, ce nu mai navigase, cu bănci şi vâsle 
pentru cincizeci de năieri. lar noi ne-am aşternut la treabă 


fiecare: un om punea catargul, lopeţile un altul, erau 
desfăşurate pânzele strălucitoare, şi cârmele cu legături 
de piele erau da pupă> coborâte-n apă. 

Dar iată că, în toiul muncii noastre, nişte helleni 
care-au plutit pe mare cu Menelaos, pândind prilejul, s-au 
ivit la țărm; purtau veşminte rupte, ca după naufragiu, 
altminteri oameni zdraveni, deşi sălbăticiţi. Văzându-i, fiul 
lui Atreus, se prefăcu a fi mişcat, şi zise: 

«Nefericiţilor ahei, cum de-aţi fost azvârliţi aici pe 
țărm? Ce vas s-a sfărâmat? Nu vreţi să închinaţi cu noi 
cinstiri funebre lui Menelaos, feciorul lui Atreus? Cadavrul 
lui n-a fost aflat, dar fata lui Tyndareos vrea să-mplinească 
rânduiala îngropării.» 

Ei, chipurile, izbucnind în lacrimi, s-au grămădit în 
navă, aducându-i lui Menelaos, la rândul lor, ofrande 
funerare. Aceasta ne-a cam dat de bănuit, şi unii altora ne- 
am şopotit că noii călători erau prea numeroşi. Totuşi ţi-am 
ascultat porunca şi am păstrat, supuşi, tăcere. Căci însuţi 
tu, încredinţând străinului comanda navei, eşti vinovat de 
toată-ncurcătura. 

Nu ne-a fost greu să încărcăm ofrandele uşoare, dar 
taurul s-a-mpotrivit să-şi pună pe scândurile vasului copita: 
mugea, rotindu-şi ochiul fioros, îşi arcuia spinarea 
<coborându-şi ţeasta> cu cornul gata să împungă şi nu 
lăsa pe nimeni să se-apropie de el. Atunci Menelaos a zis 
cu glas înalt: 

«Veniţi, voi care aţi zdrobit cetatea Ilion, şi ridicaţi pe 
umeri voiniceşte, cum fac elenii, taurul şi duceţi-l la proră 
- în clipaaceea trase spada - să-l junghiem în amintirea 
mortului!» 

Săriră, la porunca lui, aheii, săltară taurul pe umeri 
şi-l duseră pe puntea navei. Cu calul n-am avut necazuri. 
Menelaos doar îl atinse uşor pe ceafa şi pe frunte, şi îl făcu 
să se îmbarce. 


La urmă, când fusese totul încărcat, Helena se sui, cu 
glezne gingaşe pe scară, şi se opri da pupă> între 
rândurile de vâslaşi, cu aşa-zisul mort, Menelaos, alături. 
Ceilalţi helleni, în părţi egale, stăteau de-a lungul 
marginilor navei, la dreapta şi la stânga, unul lângă altul, 
având, ascunse, săbii sub veşminte. 

Deodată vuietul talazurilor fu acoperit de strigătele 
oamenilor mării, căci capul lopătarilor471 pornise să-i 
îndemne. Şi când ne-am depărtat de coastă, dar nici prea 
mult, nici prea puţin, bărbatul de la cârmă a-ntrebat: 
«Străine, spune dacă trebuie să mai plutim spre larg, sau 
dacă e de-ajuns? Doar tu răspunzi de mersul navei.» 

Menelaos rosti: «E prea de-ajuns.» Şi îşi deschise 
drum spre proră, ţinând în mâna dreaptă spada. Acolo 
începu jertfirea, dar fără să invoce numele vreunui mort, 
înfipse în gâtlejul taurului fierul şi se rugă <divinităţilor 
marino: 

«Stăpâne Poseidon, sălăşluind în mare, şi voi, copile 
sfinte ale lui Nereus, salvaţi-mă şi duceţi-mă, laolaltă cu 
soţia, pe coastă la Nauplia472! Să nu rămânem în Egipt!» 

Şi sângele ţâşnea ca un şuvoi, căzând în apa mării, 
un semn pentru străin, prevestitor de bine. Atunci unul din 
mateloţi grăi: «Suntem trădaţi! Ieşirea noastră-n larg e o 
trădare. La țărm degrabă! Să ne-ntoarcem! Ia tu comanda, 
tu cârmeşte spre uscat!» 

Pe loc, lăsând la proră taurul ucis, stând falnic în 
picioare, feciorul lui Atreus ţipă tovarăşilor săi de luptă: 

«Voi, flori alese ale solului Helladei, ce mai aşteptaţi? 
De ce nu-i junghiaţi şi sfârtecaţi pe toţi aceşti barbari, şi 
nu-i zvârliţi în mare?» 

Dar capul lopătarilor, şi el, urlă către năierii tăi: 

«Sus, <lopătarilor, luaţi drept arme drugi de lemn, 
sfarmaţimi băncile sau smulgeţi vâslele, şi spargeţi 
căpăţânile duşmanilor, umplându-le de sânge!» 


Săriră de pe bănci cu toţii, apucând ba vreun lemn 
desprins din navă, <folosit ca ghioagă, ba vreo spadă. Pe 
punte sângele curgea, şiroaie. 

Helena, de la pupă, îşi aţâţa vitejii: «Aduceţi-vă- 
aminte cum aţi învins la Troia, şi daţi-le o pildă acestor 
egipteni!» 

În toiul încleştării, unii din vâslaşii tăi se prăbuşeau, 
apoi se ridicau, dar alţii rămâneau lipsiţi de viaţă. 

Menelaos, cu armele şi în armură, pândea să vadă 
locurile unde soţii săi păreau mai slabi, şi năvălea 
numaidecât, având în mâna dreaptă spada, asupra 
oamenilor noştri, silindu-i să se zvârle-n valuri. Curând n-a 
mai rămas niciun vâslaş pe punte. 

Atunci, ducându-se la omul de la cârmă, i-a poruncit 
săndrepte nava spre Hellada. Aheii ridicară pânzele, un 
vânt prielnic s-a stârnit, şi duşi au fost. 

lar eu, care abia scăpasem de măcel, pe lângă 
<cablul> ancorei mi-am dat în mare drumul. Aproape mă 
pierdusem, când am fost cules de un pescar şi scos la mal, 
să-ţi pot vesti ce s-a-ntâmplat. 

A nu fi prea încrezător: aceasta-i cea mai de folos 
învăţătură pentru muritori. 

Corifeul 

Nicicând n-aş fi crezut, o rege, că Menelaos putea să 
vină însuşi el aici, aşa cum s-a-ntâmplat, fără să fie dibuit 
de tine şi de noi. 

Theoklymenos 

Vai de mine, oropsit sunt, tras pe sfoară de-o femeie. 

Mi-a scăpat din mâini mireasa. Barem de-aş avea 
speranţa că ajung din urmă nava, aş trudi să prind fugarii. 

Mă voi răzbuna în schimb pe Theonoe, trădătoarea; 
nu mi-a spus, deşi-l văzuse pe Menelaos în casă. 

Ea s-a folosit de darul prorocesc, ca să mă-nşele. 

Nu va mai avea prilejul! 


(Theoklymenos se întoarce să intre în palat, dar 
vestitorul se aşază repede între el şi uşa clădirii.) 

Vestitorul 

Stai! Unde te duci, stăpâne? Ai de gând să faci o 
crimă? Theoklymenos 

Vreau numai să fac dreptate. Haida de! nu-mi sta în 
cale. 

Vestitorul 

Nu dau drumul hainei tale, altfel crunt va fi omorul. 
Theoklymenos 

Cum, un rob îi porunceşte regelui? 

Vestitorul 

Aşa-i cuminte. 

Theoklymenos Nu e, dacă mă împiedici... 

Vestitorul 

Tocmai, vreau să te împiedic. 

Theoklymenos... să ucid o ticăloasă. 

Vestitorul Dimpotrivă, e o sfântă. 

Theoklymenos Ba-i o soră trădătoare... 

Vestitorul 

Drept a fost să te trădeze. 

Theoklymenos... căci a dat-o pe Helena... 

Vestitorul 

„„.„celui mai în drept s-o ţină. 

Theoklymenos Cine are drepturi peste ce-i al meu? 

Vestitorul 

Cel care-a primit-o de la tatăl ei. 

Theoklymenos Eu de la Ursită am primit-o. 

Vestitorul însă Datoria ţi-a luat-o. 

Theoklymenos Nu-ţi dau voie să mă judeci. 

Vestitorul 

Judecata mea nu-i proastă. 

Theoklymenos Cine este, tu sau eu, stăpânul? 

Vestitorul 


Cel ce face binele, nu răul. 

Theoklymenos Parcă ţi-ar fi dor de moarte. 

Vestitorul Hai, ucide-mă, însă pe sora ta n-o vei 
ucide, dacă pot să mă opun. 

Orice sclav cu suflet nobil ştie că nimic nu-ntrece 
gloria de a muri pentru stăpâni. 

(Brusc, plutind deasupra palatului, apar doi tineri, 
Dioskorii. ) 

Dioskorii 

Astâmpără-ţi mânia care te sminteşte, Theoklymenos, 
o rege al Egiptului! Ascultă, suntem gemenii lui Zeus, 
Dioskorii, plodiţi de Leda, ca şi sora noastră, Helena, care 
a fugit din casa ta. 

Să ştii că nunta <nemplinită>, pentru care clocoteşti 
acum de furie, nu îţi fusese ţie hărăzită, şi Theonoe, sora 
ta, fiica Nereidei, nu te-a vătămat, ci s-a supus voinţei 
zeilor şi dreptelor porunci primite de la tatăl ei. Da, până 
azi Helena trebuia să locuiască-n casa ta; acum însă, când 
Troia până-n temelii a fost înfrântă, şi zeii nu mai au la ce 
să folosească numele Hellenei, aceasta cată să-şi urmeze 
soţul legiuit şi să trăiască sub acoperişul căsniciei. 

Îndepărtează spada ucigaşă de la sora ta, şi 
recunoaşte că purtarea sa e înţeleaptă. De multă vreme-am 
fi putut s-o scoatem pe Helena din Egipt - căci am fost 
ridicaţi şi noi în rândul zeilor de Zeus - dar nu aveam 
îngăduinţa s-o facem împotriva sorții şi a puterilor divine, 
ce hotărâseră altminteri. 

Atât am vrut să-ţi spunem, Theoklymenos, dar iată 
ce-i vestim surorii noastre: 

Pluteşte, sănătoasă, cu soţul tău, Helena; un vânt 
prielnic are să vă-mpingă. Noi fraţii tăi, pereche, 
mântuitorii oamenilor mării, călări, pe lângă navă, te vom 
însoţi spre ţară. 

<Apoi, când zilele ţi se vor fi sfârşit, vei fi <în 


Lakedaimon> invocată ca zeiţă şi cei din partea locului, la 
fel ca nouă, îţi vor închina libaţii şi ospeţe rituale473. 
Popasul unde fiul Maiei te-a adus întâi, pe drum aerian, 
când te-a răpit din Sparta, ca să-l împiedice pe Paris să te 
strângă-n braţe - vorbim de insula din faţa coastei akteane 
- în viitor va fi numită, de către muritori, Helena, căci ai 
primit după răpire adăpost acolo474. 

Iar lui Menelaos, care atât de mult a rătăcit, voinţa 
zeilor i-a hărăzit ca <după moarto să aibă drept sălaş 
Ostrovul Fericiţilor475. Căci zeii nu-i urăsc pe oamenii cu 
suflet nobil; pedepsele sunt destinate numai turmei celor 
de nimic. 

Theoklymenos 

Pereche de feciori ivită din dragostea lui Zeus cu 
Leda, îmi risipesc amărăciunea pentru mireasa mea 
pierdută, şi nici prin minte nu îmi trece să-i sting surorii 
mele viaţa, întoarcă-se Helena-acasă, dacă aşa doreşte 
Cerul. 

Apoi să ştiţi că sora voastră, având cu voi acelaşi 
sânge, e cea mai demnă şi curată din câte-au fost femei pe 
lume. 

Fiţi mândri de mărinimia ce umple inima Hellenei, o 
însuşire întâlnită arareori printre femei. 

Corul 

Numeroase sunt feţele sorții, numeroase-ntâmplări 
nesperate dezlănţuie zeii. 

Aşteptările omului nu se-mplinesc; un zeu deschide 
neaşteptărilor cale. 

La fel s-a-ncheiat şi această <dramă>. 

ORESTES 

PERSOANELE 

(în ordinea intrării în scenă) 

ELEKTRA, fiica lui Agamemnon, sora lui Orestes. 

HELENA, regina Spartei, soţia lui Menelaos. 


CORUL femeilor din Argos. 

ORESTES, fiul lui Agamemnon şi al Klytaimnestrei. 
MENELAOS, regele Spartei, fratele lui Agamemnon. 
TYNDAREOS, tatăl Hellenei şi al Klytaimnestrei. 

PYLADES, prietenul lui Orestes. 

UN VESTITOR bătrân. 

HERMIONE, fiica lui Menelaos şi a Hellenei. 

UN PHRYGIAN, sclavul Hellenei. 

APOLLON. 

Servitorii lui Tyndareos şi ai lui Menelaos, oameni 
din Argos înarmaţi. 

Acţiunea dramei are loc la Argos2. Scena reprezintă 
fațada palatului lui Agamemnon, înaintea căruia, pe un pat 
zace Orestes, acoperit, şi doarme. Lângă el veghează 
Elektra. 

Elektra478 

Nu este soartă, cât ar fi de-ngrozitoare, nu este 
pătimire, nici năpastă de la zei, a căror sarcină să n-o 
îndure firea omenească. 

La fel, preafericitul Tantalos - şi n-o afirm ca să-i 
jignesc nenorocirea - <preafericit> deoarece se spune c-a 
fost zămislit de Zeus, priveşte, spânzurat în aer, plin de 
spaimă, o stâncă ce ameninţă să-i cadă-n creştet; lui, după 
cum e vorba, i s-a dat osânda aceasta pentru că şi-a 
dezlegat - neruşinat nărav! - sfruntarea limbii, când zeii l- 
au primit, biet muritor, cu ei la masă, ca pe un egal479. 

<Pe urmă> el l-a odrăslit pe Pelops480, din care s-a 
născut Atreus; acestuia, divina torcătoare481, când alegea 
fuiorul sorții, i-a hărăzit gâlceava, să fie pururi în război cu 
frate-său Thyestes. 

Dar oare trebuie să amintesc atâtea mişelii de 
nerostit482? 

Atreus îşi ospătează fratele cu <carnea propriilor 
săi> copii, ucişi de el>. Iar din Atreus se nasc - păstrez 


tăcere despre cele întâmplate între timp483 - slăvitul 
Agamemnon, dacă slăvit se poate spune484, şi Menelaos, 
având-o amândoi de mamă pe cretana Aerope485. 

Ei şi-au luat soţii, Menelaos pe blestemata zeilor, 
Helena, şi Agamemnon, regele, pe Klytaimnestra, a cărei 
nuntă e faimoasă în Hellada. Din căsnicia lor au răsărit trei 
fete: Iphigeneia, Chrysothemis şi eu, Elektra; s-a mai 
născut şi un moştenitor, Orestes, din aceeaşi prea 
nelegiuită mamă, care, prinzându-şi soţul în năvodul unei 
ţesături, l-a săvârşit486. De ce? Ar fi urât pentru fecioară 
să răspundă; e liber, cine vrea, să lumineze pricina pe 
care-o las în umbră487. 

Dar trebuie lui Phoibos să-i aduc învinuirea de-a fi 
fost nedrept488? El lui Orestes i-a cerut să-şi piardă mama 
ce-l născuse, un fapt pe care nu-l socoate toată lumea 
glorios; totuşi, supus voinţei zeului, <Orestes> a ucis-o. 
Am fost şi eu părtaşă la omor, atât cât poate o femeie489, 
şi ne-a mai dat o mină de-ajutor Pylades. 

De-atunci, topit de o cumplită boală, îl văd pe bietul 
frate-meu căzut pe aşternutul ăsta, unde zace; sângele 
mamei noastre-l mână în zvâcniri de nebunie490; căci nu 
cutez a le numi pe Eumenidele divine, care se-ntrec în a-l 
înspăimânta491. 

Aceasta e a şasea zi de când a fost înjunghiată mama 
şi leşul i-a fost mistuit de flăcările purificatoare; de-atunci 
el n-a mai pus în gură hrană, nici trupul nu şi l-a scăldat. 
Ascuns sub acoperăminte, când boala-i dă câte un scurt 
răgaz, îşi vine-n fire şi-l cuprinde plânsul492; dar uneori îl 
vezi ţâşnind din aşternut la fugă, ca un mânzoc scăpat din 
jug. 

Aici, în Argos, s-a luat o hotărâre, să nu ne- 
adăpostească nimeni sub acoperişul său, ori lângă focul 
<vetrei> sale, ori să ne spună nouă, ucigaşilor de mamă, 
vreun cuvânt493. Şi iată ziua hărăzită, când se va alege, 


prin votul cetăţenilor, de vom muri, striviţi de pietre494 
[sau străpungându-ne noi înşine gâtlejul cu pumnale 
ascuţite.] 

Dar mai avem un licăr de speranţă că vom fi salvaţi. 
Menelaos, întors din Troia, a sosit în ţară. Intrând în port 
cu flota la Nauplia495, la capătul călătoriei sale, a coborât 
pe țărm, după ce lungă vreme-a rătăcit, împins de vijelii. 

El a trimis-o înainte în palatul nostru, sub paza 
nopţii, pe Helena, obârşia atâtor lacrimi, ca nu cumva cei 
cărora li s-au sfârşit sub Ilion copiii, văzând-o că pătrunde 
ziua <în cetate>, s-ontâmpine cu pietre; acuma ea se află 
înăuntru, plângându-şi sora şi năpastele familiei. 

Totuşi, între dureri, găseşte oarecare alinare; căci, 
copiliţa ei, pe care, când a navigat spre Troia, Menelaos 
ne-o adusese nouă, şi-o-ncredinţase mamei mele să o 
crească, această Hermione, mutată de la Sparta496, e 
pentru <maică-sa> prilej de bucurie şi de _ uitare-a 
suferinţei. 

Eu toate căile ceătre cetate> le supraveghez, să văd 
când va sosi Menelaos. Căci viaţa noastră slabă e 
primejduită, de nu primim din partea lui un ajutor. Vai, cât 
amar <fără ieşire> într-un neam lovit de nenoroc! (Helena 
iese din palat, purtând o tavă pe care se află ulcioare şi 
suvite de păr.) 

Helena 

Copilă a Klytaimnestrei şi-a lui Agamemnon, Elektra, 
ce-ţi păstrezi de îndelungă vreme fecioria497, nefericite, 
cum de-aţi fost în stare, tu şi Orestes, frate-tău, sărmanul, 
să vă ucideţi mama? 

Eu nu mă tem că mă vor pângări spusele tale, căci, 
după mine, Phoibos e răspunzător de fapta rea498. 

În schimb, mă-ndurerează soarta Klytaimnestrei; ea 
era sora mea, pe care n-am văzut-o de când am plutit <pe 
mare> către Ilion - aşa cum am plutit, împinsă de-o 


zeiască nebunie499 - şi-acum, că s-a-ntâmplat s-o pierd, 
deplâng năpastele ce ni s-au hărăzit. 

Elektra 

Helena, pentru ce ţi-aş spune, când poţi să le 
cuprinzi cu ochii tăi, nenorocirile vlăstarelor lui 
Agamemnon? Eu, fără somn, stau aşezată lângă-acest 
cadavru şi-l veghez, căci e aproape un cadavru, după cât 
de slab răsuflă, dar nu vreau să-l jignesc <vorbind> de 
chinurile sale. 

Cât te priveşte, tu eşti fericită, şi fericit este bărbatul 
tău500; norocul vostru se apropie de obidirea noastră. 

HELENA (arătând spre Orestes) 

De câtă vreme a căzut la pat? 

Elektra 

De când a risipit şuvoiul sângelui matern. 

Helena 

Nefericitul şi nefericita-i născătoare! Ce pierzare! 

Elektra într-adevăr, şi răul care-l mistuie nu-i lasă 
vreo speranţă. 

Helena 

Te rog, fecioară, aş putea să-ţi pun bunăvoința la- 
ncercare? 

Elektra 

N-am cum lipsi, decât puţin, din preajma lui Orestes. 

Helena 

Vrei să te duci, în locul meu, la groapa 
Klytaimnestrei? 

Elektra 

A mamei mele, înţelegi să zici? Şi pentru ce? 

Helena 

Să-nchini libaţiile mele şi câteva şuviţe, din părul 
meu, tăiate501. Elektra 

Nu-i potrivit să mergi tu însăţi la mormântul unei 
dragi surori? Helena îmi e ruşine să-ntâlnesc privirile 


argeilor. 

Elektra 

Târziu ai devenit sfioasă: odinioară nu te-ai ruşinat să 
pleci de-acasă. 

Helena 

Drept ai grăit, însă cuvinte aspre pentru mine. 

Elektra 

Sfiala faţă de mykenieni502 de unde ţi se trage? 

Helena 

Mi-e frică de părinţii celor morţi sub Ilion. 

Elektra 

Adevărat, numele tău, în Argos, e hulit de gura 
tuturor. Helena 

Tu împlineşte-mi voia şi dezleagă-mă de teamă. 

Elektra 

N-aş fi în stare să privesc mormântul mamei. 

Helena 

Totuşi nu s-ar cădea să-ncredinţăm pioasa datorie 
unor servitoare. 

Elektra 

De ce nu o trimiţi pe fata ta, pe Hermione? 

Helena 

Nu e frumos ca o fecioară să se-arate gloatei. 

Elektra 

Ba astfel şi-ar vădi recunoştinţa faţă de moarta care a 
crescut-o. 

Helena 

Drept ai grăit; am să-ţi urmez, nepoată, sfatul. [Am 
să-mi trimit fiica, spusele ţi-au fost întemeiate.] Copila 
mea, ieşi, Hermione, vino înaintea casei şi ţine-n mâini 
libaţiile şi şuviţele din părul meu. (Apare Hermione.) 

Mergi la mormântul Klytaimnestrei, închină lapte- 
amestecat cu miere şi toarnă pe ţărână vin întunecat503, 
apoi te suie pe movila <funerară> şi rosteşte: «Helena, 


sora ta îţi dăruie libaţiile-acestea, dar nu a cutezat să vină 
la mormântul tău de frica gloatei argiene.» 

Tu roagă-te aprins de ea, să fie binevoitoare faţă de 
mine, şi de tine, şi de soţul meu, şi faţă de aceşti doi 
oropsiţi, pe care i-a pierdut un zeu504. Făgăduieşte-i toate 
darurile de pe urmă, care i se cuvin unei surori. 

Te du, copila mea, grăbeşte-te, şi-ndată ce vei fi 
vărsat libaţiile pe mormânt, întoarce-te aici, fără zăbavă. 
(Intră în palat, în timp ce Hermione, care luase tava cu 
libaţii, se îndepărtează.) 

EIEKTRA (privind în urma Hellenei) 

Natură, pentru oameni, tu eşti un mare rău, dar poţi, 
când te îmbraci în bunătate, să le fi salvarea! 

Văzut-aţi cum şi-a retezat numai din margini părul, să 
nu i se ştirbească frumuseţea? Ea este tot femeia de- 
altădată. 

Să cadă ura zeilor asupra ta, atât cât ne-ai sfărmat, 
pe mine, pe Orestes şi Hellada-ntreagă! (Luând seama la 
intrarea în scenă a Corului femeilor argiene.) 

Ah, cât sunt de nefericită! Uite, vine aici o ceată de 
femei prietene, ca să-şi unească vocile cu tânguirea mea; 
poate mi-l vor trezi pe el, care se odihneşte, şi ochii mei 
vor lăcrima din plin, văzându-mi fratele cuprins de 
nebunie. 

Preascumpelor femei, umblaţi uşor, nu faceţi zgomot, 
năbuşiţi-vă cadenţa paşilor! Prietenia voastră-mi este 
bună, dar deşteptarea lui <din somn> ar fi o caznă pentru 
mine. 

Corifeul 

Strofa 1 

Tăcere, tăcere! uşor să atingeţi cu încălţările 
<solul>; să nu tropotiţi505. 

Elektra 

Staţi mai departe, acolo, departe de pat. 


Corul 

lată, îţi facem voia. 

Elektra 

Sst! Vocea voastră să fie, dragile mele, ca un foşnet 
de gingaşe trestii506. 

Corul 

lată, vocile noastre suie, scăzute, spre acoperişul 
<palatului>. 

Elektra 

Astfel e bine. 

Fie-vă tonul mai molcom, mai molcom vă fie, înaintați 
fără zgomot, fără zgomot v-apropiaţi şi desluşiţi-mi de ce 
aţi venit. 

Vreme destulă i-a trebuit <lui Orestes> ca să 
alunece-n somn. 

Corifeul 

Antistrofa 1 

Care e starea lui? Răspunde-mi, prietenă. 

Elektra 

Ce să-ţi spun despre soarta lui? [despre-a lui 
năpastă?] încă respiră, dar o suflare cu gemete scurte. 

Corul 

Ce ne vesteşti? Sărmanul de el! 

Elektra îl veţi ucide, dacă-i goniţi din pleoape dulcele 
somn ce-l astâmpără-acum. 

Corul 

Victima nefericită a celui mai groaznic fapt, inspirat 
de un zeu, sărmanul! 

Elektra 

Câtă durere! 

Vocea, vocea nedreaptă a lui Loxias i-a poruncit 
nedreptatea, când, de pe tripodul <străvechii> Themis, a 
hotărât omorul, mai mârşav ca orice omor, al mamei507. 

Corifeul 


Strofa 2 

Nu vezi oare? Se zbate sub învelişuri. 

Elektra 

Voi l-aţi trezit, urgisitelor. 

L-au smuls din somn strigările voastre. 

Corul 

Noi am crezut că doarme adânc. 

Elektra 

Nu staţi în preajma noastră, în preajma casei; 
întoarceţi mersul vostru, nu faceţi larmă. 

Corul 

Nu e decât aţipit; bine zici. 

Elektra 

Noapte slăvită, slăvită, care le torni muritorilor mult 
încercaţi de necazuri somnul, vino din Erebos, vino, aşază- 
ţi pe casa lui Agamemnon aripile508. 

Durerile noastre, năpastele noastre ne-au lovit, ne-au 
pierdut. 

Voi aţi stârnit gălăgia, <femeilor>; tăcere, păstraţi 
tăcere! Nu tulburaţi cu şoaptele buzelor voastre culcuşul 
acesta; să aibă <Orestes> parte în tihnă de harul 
somnului, dragile mele. 

Corifeul 

Antistrofa 2 

Spune-mi, prevezi un liman pentru relele lui? 

Elektra 

Moartea. Care să fie altul? 

Nu mai pofteşte să ia fărâmă de hrană. 

Corul 

Sfârşitul lui, aşadar, este sigur. 

Elektra 

Phoibos ne-a pecetluit cu semnul jertfirii, când ne-a 
ales să vărsăm sângele unei nefericite, care, mamă 
<fiind>, l-a ucis pe tatăl copiilor săi509. 


Corul 

Dreaptă sentinţă, însă nu bună510. 

Elektra 

Ai omorât şi-ai fost omorâtă, mamă ce ne-ai adus pe 
lume; se sting, datorită ţie, asemenea tatălui lor, copiii 
născuţi din sângele tău. 

Ne-am prăpădit, ca şi morţi suntem, ne-am prăpădit. 

<Frate> tu eşti printre morţi, iar mie, cu viaţa 
zdrobită, îmi este dat să am parte, aproape întruna, de 
gemete, de tânguiri, de lacrimi vărsate noaptea. 

Nemăritată, sărmana de mine, fără copii, mă voi târî 
pân’ la capătul zilelor mele. 

Corifeul 

Fecioară, ce te afli lângă pat, Elektra, vezi să nu se fi 
sfârşit fratele tău, fără ca tu să fi băgat de seamă; prea 
marea lui abatere defel nu-mi place. (Elektra se apleacă 
peste pat; la o blinda atingere, Orestes se trezeşte.) 

Orestes 

Somnule, farmec scump, ocrotitor al suferindului, cât 
mi-ai sosit de dulce şi la timp! Uitare-a relelor, slăvită, cât 
eşti de înţeleaptă, zeiţă <bună> cu năpăstuiţii care te 
invocă511! 

De unde am venit aici? Cum am ajuns? Nu mi- 
amintesc de cele dinainte; mi-e risipită <agerimea, minţii. 

Elektra 

Cât mi-a părut de bine, preaiubite, când ai adormit. 
Nu vrei să te ajut şi trupul să-ţi îndrept? 

Orestes 

Ba da, apucă-mă, apucă-mă; şi şterge de pe biata-mi 
gură spuma, şi de pe ochii mei urdoarea. 

ELEKTRA (în timp ce-l îngrijeşte) 

Cum vezi, mă bucur să te pot sluji, şi nu mi-e silă, 
frate, să te îngrijesc cu mâini de soră. 

Orestes 


De pieptul tău sprijină-mi trunchiul, ridică părul care- 
mi cade, prăfuit, pe faţă, căci el privirea mi-o păinjeneşte. 

ELEKTRA  (sprijinindu-i gâtul şi  pieptănându-i 
pletele) 

Biet cap cu bucle năclăite, zburlit mai eşti, după- 
ndelunga lipsă de-mbăiere! 

Orestes 

Aşază-mă din nou pe pat. Când izbucnirea nebuniei 
mele se alină, mă simt neputincios, cu mădularele 
zdrobite. 

Elektra 

Vezi bine, patul e prietenul bolnavului; el e un lucru 
neplăcut şi totuşi necesar. (fl ajută să se întindă.) 

Orestes (după un răgaz) 

Ridică-mă din nou, îndreaptă-mi trupul îndoit. Sunt 
greu de împăcat bolnavii; nici ei nu ştiu cum vor să zacă. 

Elektra 

Nu vrei să simţi pământul sub picioare, să faci, după 
atâta vreme, câţiva paşi? întotdeauna o schimbare cade 
bine. 

Orestes 

Cum să nu vreau, căci astfel o să-mi pară că m-am 
însănătoşit. În bps a adevărului, mai bună e părerea512. 

Elektra 

Acum ascultă, frate drag, cât timp îţi lasă Erinyile 
întreg folosul minţii. 

Orestes 

Doreşti să-mi spui o noutate? Dacă-i o veste bună, mă 
vei incinta. Dacă e vorba de vreo lovitură iarăşi, năpastele 
de până astăzi îmi ajung. 

Elektra 

Soseşte unchiul tău, Menelaos; corăbiile lui sunt 
ancorate la Nauplia513. 

Orestes 


Ce spui? Acolo licăreşte co speranţă> pentru răul 
nostru, acest bărbat cu noi de-un sânge, şi care este- 
ndatorat tatălui nostru514? 

Elektra 

Acolo licăreşte, şi drept întărire, lasă-mă să-ţi spun 
că, dintre zidurile Troiei, a adus-o pe Helena. 

Orestes 

Dacă scăpa doar el, era mai vrednic de invidie; dar 
dacă vine cu nevasta, un mare nenoroc aduce. 

Elektra 

Tyndareos a zămislit fiice de pomină pentru învinuiri 
cobşteşti> şi pentru faimă proastă în Hellada515. 

Orestes 

Dar tu să nu te-asemeni cu stricatele acelea; tu poţi; 
fii <altfel> deci, nu doar în vorbe, ci şi în cugetele tale. 

ELEKTRA (brusc speriată) 

Vai, frate, rătăcită ţi-e privirea516! Deodată te-a 
cuprins turbarea, pe tine care, adineaori, judecai atât de 
clar. 

ORESTES (delirând şi mişcându-se convulsiv încoace 
şi încolo) 

Rogu-te, mamă, nu stârni asupra mea aceste fete 
<infernale>, aceste vipere cu ochi de sânge! Iată-le-n 
preajmă, iată-le, searuncă peste mine517! 

ELEKTRA (încercând să-l oprească şi să-l culce) 

Stai liniştit în aşternutul tău, nefericitule; aceste 
arătări, pe care le socoţi atât de-adevărate, tu nu le vezi 
într-adevăr. 

Orestes 

O Phoibos, mă vor omori căţelele acestea cu priviri 
cumplite, ale tărâmurilor morţii preoţesc, necruţătoarele 
zeiţe518! 

EleKTRA (luptându-se să-l țină) 

Nu; nu te voi lăsa; te voi înlănţui cu braţele; am să te- 


mpiedic să te-avânţi în raznă căpiată. 

Orestes 

Dă-mi drumul; tu eşti una dintre Erinyile care mă 
urmăresc; mă ţii de mijloc strâns, ca să m-azvârli în 
Tartaros519. 

Elektra 

Vai, oropsitule! Unde să aflu ajutor contra puterilor 
divine ce ne hăituiesc atât de mânioase? 

ORESTES (smulgându-se din strânsoarea Elektrei) 

Dă-mi arcul <meu cu capete> de corn520, pe care mi 
l-a dăruit Loxias, spunându-mi să mă folosesc de el ca să 
gonesc zeițele, dacă m-ar speria cu izbucniri de nebunie. 
(Face gestul încordării unui arc.) 

Elektra 

Un braţ de muritor poate răni vreo zeitate? 

Orestes 

Desigur, dacă nu se-ascunde de privirea mea! (Se 
adresează din nou Erinyilor, pentru ceilalţi nevăzute.) 

Nu înţelegeţi, nu vedeţi săgețile înaripate ce ţâşnesc 
din arcul cu bătaie lungă? Ah, ah! Ce aşteptaţi? Zburaţi în 
aerul înalt! N-aveţi decât să asupriţi oracolele lui Apollon! 
(Se calmează, la fel de brusc cum intrase în criză. După un 
răstimp de tăcere, vorbeşte rar, puţin împleticit.) 

Ah, stai! De ce sunt istovit şi gâfâind? Unde-am sărit, 
unde, din aşternut afară? S-a depărtat furtuna; văd iarăşi 
mare calmă. 

De ce plângi, soră, ascunzându-ţi capul sub veşmânt? 
Ah! mie ruşine să te fac părtaşă încercărilor prin care trec, 
să te aduc pe tine, o fecioară, să fii îngrijitoarea unui 
suferind. Nu-ţi nărui, de supărare, sănătatea, din pricina 
necazurilor mele. Mi-ai dat şi tu, desigur, încuviinţare, dar 
eu sunt cel care-a vărsat sângele mamei. 

<Adevăratul> vinovat este Loxias; el m-a împins la 
cea mai ticăloasă crimă, încurajându-mă doar prin 


făgăduinţe, nu prin fapte. Şi cred că însuşi tatăl meu, dacă 
l-aş fi-ntrebat, privindu-l drept în ochi: «Chiar e nevoie s-o 
ucid pe mama?», şi-ar fi întins o mină rugătoare spre 
bărbia mea521, cerându-mi arzător să nu înfig nicicând 
jungherul în gâtul celei care-mi dete viaţă522, deoarece, 
fără să-l pot muta pe el <din Hades> la lumină, urma, 
sărman de mine, să-mi atrag năpaste grele. 

Şi-acum, dezvăluie-ţi obrazul, soră dragă, usucă-ţi 
plânsul, în pofida sorții noastre oropsite. Când vei vedea că 
sunt lipsit de vlagă, alungă-mi spaima, rătăcirea cugetului 
meu bolnav, şi întăreşte-mă <prin vorbe bunex când tu 
suspini, e datoria mea să-ţi fiu alături, ca să te întăresc cu 
gingăşie. Purtările de grijă dintre noi fac cinste înrudirii 
noastre. 

Ci, biată <soră>, intră în palat; întinde-te <pe vreun 
pat>, în somn scufundă-ţi pleoapele muncite de nesomn, 
îmbucă niscai hrană şi revarsă apă peste trupul tău; căci 
dacă tu mă părăseşti, sau cazi bolnavă pentru a fi stăruit 
prea mult la căpătâiul meu, suntem pierduţi. Doar tu îmi 
eşti de ajutor, ceilalţi, cum vezi, s-au risipit din jurul meu. 

Elektra 

Cu neputinţă <să te părăsesc>; n-am să despart nici 
moartea mea, nici viaţa mea de-a ta; de altfel, toate sunt 
comune între noi. Dacă-ai pieri, ce-aş face eu, <biată> 
femeie? Cum aş putea, doar singură, să mă salvez lipsită 
de un frate, lipsită de un tată, lipsită de prieteni. Dar dacă 
ţi se pare că e bine, eu trebuie să fac aşa cum spui. 

În schimb, tu odihneşte-te pe-acest culcuş, şi, 
nelăsându-te uşor în seama nălucilor tulburătoare ce te 
bântuie, rămâi pe acoperământul patului. Fără a fi bolnav, 
fie şi numai gândul că s-ambolnăvit pe muritor îl istoveşte 
şi-l cufundă în restrişte523. (// ajută pe Orestes să se 
întindă, apoi intră în palat.) 

Corul 


Strofă Aiai! 

Călătoarelor purtate de aripi, stăpânelor divine, 
menite s-alcătuiţi, în suspine şi lacrimi, un alai străin de 
duhul lui Bakehos. 

Eumenidelor cu pielea smolită, avântate în zbor prin 
largul văzduhului, cerând răzbunarea vărsării de sânge, 
plata  omorului524, ascultaţi-ne ruga fierbinte, ruga 
fierbinte, lăsaţi-l pe fiul lui Agamemnon să-şi uite 
sminteala turbată şi raznele! 

Sărmane <Orestes>, ce cazne ai tras asupră-ţi spre 
pierzania ta, când te-ai supus profeţiei rostite de Phoibos, 
de pe tripodul sfânt, din sanctuarul unde se zice că este 
Buricul lumii525! 

Antistrofă 

Zeus, ce prilej de milă-i acesta? 

Ce luptă de moarte-i aceasta? 

luţindu-ţi inima năpăstuită, <Orestes>, un daimon 
răzbunător526, izvor pentru tine de lacrimi neistovite, te-a 
minat în palat, şi te-a-ndârjit împotriva sângelui mamei 
tale, care, <iată> te scoate din minţi. 

Ne tânguim, tânguimu-ne. 

Bunăstarea măreaţă nu dăinuieşte la oameni, astfel 
cum pânza uşoarei corăbii e sfâşiată de vijeliile vreunui 
zeu, cum e sorbită luntrea de marea cu hulpave valuri527. 

Vedea-se-va oare vreodată o altă casă, căreia, mai cu 
temei decât casei lui Tantalos, cea răsărită din nuntă 
divină528, să i se cuvină cinstirea noastră? 

Corifeul 

Dar iată, se-apropie regele, suveranul Menelaos; din 
fastul său se cunoaşte limpede că este din spiţa lui 
Tantalos. 

O tu, ce-ai condus armata de-o mie de vase asupra 
pământului Asiei, fii binevenit! 

Te-nsoţeşte Norocul; ţi-ai împlinit, ajutat de zei, 


năzuinţele. 

(în veşminte luxoase, intră Menelaos, cu o gardă de 
câțiva hopliţi.) 

Menelaos 

Palatule, sunt bucuros să te privesc la-ntoarcerea din 
Troia, însă vederea ta mă face să suspin529, căci nu 
cunosc o altă vatră care să fi fost mai răscolită de un şir de 
jalnice nenorociri. 

Soarta lui Agamemnon, crunta-i moarte, cum l-a 
pierdut soţia lui, eu le-am aflat în timp ce navigam înspre 
Malea530; din mijlocul talazurilor mi-a strigat-o zeul ce le 
vesteşte oamenilor mării viitorul, feciorul lui Nereus, 
profetul Glaukos531, care nu ştie să mintă; acesta, 
ridicându-se-n lumină, mi-a grăit: 

„Menelaos, fratele tău se află în mormânt. El a pierit 
în baia pregătită de soţia lui, care i-a fost şi cea din urmă 
<baie>532» <Atunci> şuvoi de lacrimi am vărsat, eu şi 
corăbierii mei. Dar iată că, îndată ce-am atins pământul la 
Nauplia, pe când nevasta mea, pornind la drum, se 
îndrepta încoace, eu, care năzuiam să-i strâng cu drag în 
braţe pe Orestes al lui Agamemnon şi pe Klytaimnestra, 
crezând că <amândoi> sunt sănătoşi, iau cunoştinţă, de la 
un pescar, despre nelegiuita omorâre a fiicei lui Tyndareos. 

Unde se află, tinerelor, spuneţi-mi, fiul lui 
Agamemnon, care a cutezat asemenea fărădelege? Era un 
prunc, ţinut de maică-sa în braţe, când mi-am lăsat palatul, 
ca să merg la Troia; chiar dacă l-aş privi în faţă, nu l-aş 
recunoaşte. 

Orestes 

(sărind din pat şi căzând în genunchi în faţa lui 
Menelaos) Menelaos, eu sunt acest Orestes, pe care tu îl 
cauţi. De bună voie-am să-ţi înşir necazurile mele. 

Dar mai întâi vreau să-ţi ating, ca suplicant, 
genunchii, şi să-ţi închin, în locul unei ramuri, o rugă 


arzătoare533. Salvează-mă; tu ai sosit tocmai în ceasul 
când e-n cumpănă destinul meu de urgisit. Menelaos 

O zei, ce văd? Vreun strigoi mi se năzare dintre 
morţi? 

Orestes într-adevăr, nu mai sunt viu, din pricina prea 
multor rele, deşi încă zăresc lumina. 

Menelaos 

Cât ţi-s de încâlcite pletele, sărmanule! 

Orestes 

Nu felul cum arăt, ci crima săvârşită mă căzneşte. 

Menelaos 

Şi ce cumplit priveşti cu ochii tăi uscați! 

Orestes 

Se stinge trupul meu, doar numele-mi rămâne. 

Menelaos îngrozitoare arătare, contrară celeia la 
care m-aşteptam! 

Orestes 

Acesta sunt, ucigătorul mamei mele urgisite. 

Menelaos 

Ştiu; cruţă-te de ea mai spune> crunta povestire. 

Orestes 

N-am decât să mă cruţ, căci Soarta-mi hărăzeşte 
chinuri din belşug. 

Menelaos 

Ce pătimeşti anume? Care-i boala ce te istoveşte? 

Orestes 

E conştiinţa, gândul c-am făcut ceva de groază534. 

Menelaos 

Ce vrei să spui? vorbirea limpede vădeşte omul 
înţelept; obscuritatea nu. 

Orestes îţi spun că mă topeşte mai ales mâhnirea. 

Menelaos 

Zeiţă de temut! Dar poate fi înduplecată. 

Orestes 


Chiar gândurile mele căpiate răzbună sângele 
<vărsat al> mamei. 

Menelaos 

Şi rătăcirea minţii tale când a început? Ce zi era? 
Orestes în ziua când am înălţat mormântul peste biata 
mama. Menelaos 

Erai în casă ori stăteai de veghe lângă rug? 

Orestes 

Se  înnoptase, aşteptam să-i strâng din spuză 
oasele535. Menelaos 

Altcineva se mai afla în preajma ta, să te susţină? 

Orestes 

Pylades, care-a fost părtaş la sângeroasa crimă. 

Menelaos 

Şi ce vedenii te-au îmbolnăvit aşa? 

Orestes 

Mi s-a părut că văd trei chipuri femeieşti, 
<întunecate> precum noaptea. 

Menelaos 

Ştiu despre ce <înfăţişări> vorbeşti536, dar nu vreau 
să rostesc numele lor. 

Orestes 

Sunt demne de cinstiri şi nu-i cuminte să le spunem 
numele. Menelaos 

Stârnindu-ţi căpiala, ele răzbună paricidul? 

Orestes 

Vai, cum mă hăituiesc, sărman de mine! 

Menelaos 

Nu-i de mirare că făptaşii răului, la rândul lor, îndură 
răul. 

Orestes 

Dar am un mijloc să mă lepăd de răspundere. 

Menelaos 

Nu te gândi la sinucidere; aceea nu-i purtare 


înţeleaptă537. 

Orestes 

Pot vina s-o arunc pe Phoibos, care mi-a poruncit să 
săvârşesc omorul mamei. 

Menelaos 

Prea s-a vădit a fi neştiutor despre ce-i binele şi ce-i 
dreptatea. Orestes 

Slujim sub jugul zeilor, oricine-ar fi cei cărora le 
spunem zei538. Menelaos 

Totuşi, L.oxias nu-ţi slăbeşte relele? 

Orestes 

El pregetă; acesta e năravul zeilor, din fire539. 

Menelaos 

Cât a trecut de când şi-a dat suflarea Klytaimnestra? 

Orestes 

Aceasta-i ziua-a şasea; încă mai suie fum din rugul 
funerar. Menelaos 

Cât sunt de iuți zeițele, când e să ceară plată pentru 
viaţa mameib40. 

Orestes 

Nesăbuită, dar  statornică-n  prietenie-mi este 
inima541. Menelaos 

Şi gândul că l-ai răzbunat pe tatăl tău ţi-e de folos? 

Orestes 

Nu, până azi; dar amânarea, pentru mine, era totuna 
cu nefapta. 

Menelaos 

Cum te privesc cei din cetate, după faptă? 

Orestes 

Ei mă urăsc atât de mult, încât niciunul nu-mi 
vorbeşte. Menelaos 

N-ai izbutit să-ţi fi purificat de sânge mâinile, cum 
cere datina542? 

Orestes 


Nu; toate casele la care merg în faţa mease-ncale. 

Men el AOS 

Care din cetăţeni vor mai vârtos exilul tău543? 

Orestes 

Oiax, care-l socoate vinovat pe tatăl meu de tot ce-a 
fost la Troia mişelie. 

Menelaos 

Pricep, vrea să răzbune-asupra ta uciderea lui 
Palamedes544. Orestes într-asta n-am avut niciun amestec; 
totuşi, eu sunt pierdut, fără scăpare. 

Menelaos 

Şi cine încă ţi-s duşmani? Vreunul din prietenii lui 
Aigisthos545? 

Orestes 

Da, ei sunt cei care mă ponegresc mai tare; şi azi 
cetatea este sub puterea lor. 

Menelaos 

Cetatea nu te lasă să păstrezi sceptrul lui 
Agamemnon? Orestes 

Cum poţi să crezi? când nu vrea să-mi păstrez nici 
barem viaţa. 

Menelaos 

Are-n vedere vreo măsură anumită, pe care să mi-o 
spui deschis? 

Orestes 

Chiar azi argeii vor vota pedeapsa prevăzută contra 
mea. Menelaos 

Pedeapsa e cumva exilul, ori se va hotări de trebuie 
să mori sau să trăieşti? 

Orestes 

Să mor, zdrobit cu pietre de concetăţeni. 

Menelaos 

De ce nu fugi, trecând peste hotarul ţării? 

Orestes 


Suntem păziţi de oameni înarmaţi; un brâu de-aramă 
nenconjoară. 

Menelaos 

Sunt oare străji tocmite de duşmanii tăi sau ţin de 
forţele cetăţii Argos? 

Orestes 

Au pus toţi cetăţenii străji; într-un cuvânt pieirea mea 
e <ca şi hotărâtă. 

Menelaos 

Sărmane, ai căzut pe cea din urmă treaptă a 
năpastei! Orestes 

< Menelaos, eşti singura-mi speranţă în restrişte. Tu, 
care, ocrotit de soartă, vii la prieteni urgisiţi, împărtăşeşte- 
i şi pe ei din fericirea ta! Nu ţine pentru tine doar norocul, 
ci ia asupra-ţi parte din necazurile altora; plăteşte-le celor 
îndreptăţiţi, căci te-ai îndatorat la tatăl lor. 

Prieteni sunt numai cu numele, dar nu cu faptele, cei 
care nu rămân prieteni la nenorocire. 

Corifeul 

Îl văd înaintând spre noi, silindu-şi gleznele bătrâne, 
pe Tyndareos din Sparta; el poartă strai cernit şi are capul 
ras în semn de doliu după fata lui. 

Orestes 

Sunt nimicit, Menelaos; iată-l venind încoace pe 
Tyndareos. Privirea lui, îndeosebi, mă ruşinez s-o 
întâlnesc, în urma celor făptuite. El m-a crescut de mic, m- 
a copleşit cu sărutări, purtându-l, rotocol, în braţe «pe-al 
lui Agamemnon fiu». Tot astfel se purta şi Leda. Ţineau la 
mine amândoi, nu mai puţin decât la gemenii lui Zeus546. 

Şi iată, ticăloasă inimă, suflet nemernic547, ce plată 
mârşavă le-ai dat, în locul gingăşiei lor! 

Cu ce-ntuneric să-mi acopăr chipul, în care nor să mă 
ascund spre a scăpa din faţa ochilor bătrânului? (Intrând 
în scenă, Tyndareos ajunge lângă Menelaos şi Orestes.) 


Tyndareos 

Unde-aş putea să-l aflu, unde, pe Menelaos, bărbatul 
fetei mele? în vreme ce turnam libaţii la mormântul 
Klytaimnestrei, am auzit că el a coborât pe mal, odată cu 
nevasta, la Nauplia, salvat după atât amar de ani. 

Călăuziţi-mă, vreau, stând la dreapta lui, să strâng în 
braţe - acest prieten, când am să-l văd după o lungă 
despărţire. 

Menelaos 

Salut, bătrâne, cu mireasa căruia s-a însoţit şi 
Zeusb48! 

Tyndareos _ 

Salut, Menelaos, şi ţie, ginerele meu! (Işi dă seama 
de prezenţa lui Orestes.) 

Ah, stai! Cât e de rău să nu ştii ce te-aşteaptă. Cum? 
matricidul ăsta, chiar aici, în faţa casei, năpârca asta ce 
străfulgeră priviri bolnave, ţinta urii mele? 

Menelaos, de ce-i vorbeşti acestui ucigaş nelegiuit? 

Menelaos 

De ce nu i-aş vorbi? El e vlăstarul unui tată mie drag. 

Tyndareos 

Socoţi c-a fost prăsit într-adevăr de el, cu firea asta? 

Menelaos 

Aşa socot, iar dacă e lovit de nenoroc, să-i respectăm 
nenorocirea. 

Tyndareos 

Ţi-ai însuşit un fel de a gândi străin, de mult ce ai 
trăit printre barbari. 

Menelaos 

Şi totuşi e un gând hellenic, acela de-a-i cinsti pe cei 
din neamul tău întotdeauna. 

Tyndareos 

Da, însă şi acel de-a nu te aşeza deasupra legilor. 

Menelaos 


A face din constrângere ceva, este dovadă de sclavie, 
aşa cred înţelepţii549. 

Tyndareos 

Păstrează-ţi cugetele astea! Eu nu voi cugeta ca tine. 
Menelaos 

Mânia şi povara vârstei, laolaltă, te depărtează de 
înţelepciune. Tyndareos în legătură <cu Orestes>, cum să 
dezbaţi despre ce este înţelept, dacă sunt desluşite binele 
şi răul pentru toţi? Ce om a fost vreodată mai smintit ca el? 
El n-a avut pentru dreptate barem o privire, şi legea 
tuturor elenilor a încălcat-o. 

Când Agamemnon îşi dădu suflarea de pe urmă, lovit 
în cap de propria-mi fiică - un ruşinos omor, pe care n-am 
să-l încuviinţez nicicând - el trebuia s-o pedepsească pe 
făptaşă, cu grijă pentru rânduielile divine, s-o urmărească 
printr-o judecată şi s-o alunge din palat pe maică-sa550. 
Astfel ieşea din încercare cu renumele de înţelept, 
ascultător de lege şi evlavios. 

În schimb acum îl chinuie aceeaşi pacoste ca şi pe 
Klytaimnestra. Căci, dacă, orişicum, era îndreptăţit să o 
socoată ticăloasă, a devenit el însuşi, omorând-o, şi mai 
ticălos. 

Am să te-ntreb, Menelaos, numai atât: dacă femeia 
din acelaşi pat cu el îl va ucide <pe Orestes>, pe urmă, fiul 
lor, la rându-i, dacă-şi va ucide mama, şi-apoi copilul fiului 
spăla-va sângele cu sânge, vor mai avea hotar atâtea 
crime551? 

Bine-au statornicit cei vechi, părinţii noştri, în 
privinţa asta: pe omul prihănit cu sânge nu-l îngăduiau să 
se arate ochilor cuiva şi să se-apropie de cineva; îl 
supuneau purificării prin exil552, dar nu-i sfârşeau, drept 
răzbunare, viaţa. Altminteri, cineva mereu ar trebui să 
cadă sub pedeapsă sângeroasă, <şi-anume omul> cel mai 
de curând pătat pe mâini <prin crimăx 


Sigur, femeile destrăbălate-mi sunt urâte, în primul 
rând fiica mea, care şi-a omorât bărbatul. Nici pe soţia ta, 
Helena, eu n-o voi încuviinţa vreodată, n-aş vrea s-o 
agrăiesc măcar; nu te invidiez pentru isprava de a fi plecat 
la Troia după o femeie rea. Dar legea o voi apăra din 
răsputeri, spre a stârpi porniri de fiare sângeroase, care 
nimicesc o ţară şi năruie cetăţile, întotdeauna. (Se 
adresează lui Orestes.) 

Şi tu, nemernice, în suflet ce-ai simţit când maică-ta 
şi-a dezvelit, cerşind cruţare, sânul553? Ah! fără să fi fost 
de faţă la cumplita faptă, simt plânsul năpădindu-mi 
pleoapele bătrâne, obiditul! 

Acum, cu mine împreună, recunoaşte: tu eşti urât de 
zei şi ispăşeşti omorul mamei, căznit de nebunie, bântuit 
de frică. Nu am nevoie să ascult alţi martori; ajunge să mă 
uit la tine. 

Menelaos, <îţi dau un sfat> pentru purtarea ta, nu 
merge împotriva zeilor, voind să-i vii în ajutor; lasă-i pe 
cetăţeni cu pietre să-l zdrobească, ori nu te mai gândi să 
calci pământul Spartei. Fiica mea, murind, nu a primit 
decât ce i se cuvenea, ci n-ar fi trebuit prin mâna fiului să 
moară. 

Eu, care de-obicei m-am bucurat de fericire, am fost 
năpăstuit prin fete; într-asta nu m-a răsfăţat norocul. 

Corifeul 

E vrednic de invidie cel fericit întru copiii săi, când 
nu şi-a pregătit, prin ei, nenorociri deosebite. 

Orestes 

Eu şovăi să vorbesc, bătrâne, contra ta despre ceva 
ce cată să-ţi mâhnească inima. Dacă s-ar risipi, din faţa 
cuvântării mele, opreliştea că eşti bătrân, ce-mi tulbură 
rostirea, nu m-aş abate de pe drum, dar mă reţine părul 
tău cărunt. 

Da, sunt nesfânt, după omorul mamei, ci, pe de altă 


parte, am împlinit o datorie sfântă, răzbunându-mi tatăl. 

Ce trebuia să fac? Asemuieşte aceste date, două câte 
două: el era tatăl meu şi mi-a dat viaţa, ea nu era decât 
fiica ta şi m-a adus numai pe lume, ogorul care a primit 
sămânţa de la altul, căci fără tată nu s-ar mai alcătui 
odrasle niciodată554. 

Deci, după cumpănire, am ales să ţin mai bine partea 
ctitorului spiţei, decât a celeia cu sarcină de doică. 

Apoi, fiica ta - căreia mi-e ruşine să-i spun mamă - 
făcându-şi nuntă după bunul plac, s-a aruncat în patul unui 
<alt> bărbat555. 

Vădindu-i mişelia, nu-mi fac cinste mie; vreau totuşi 
să vorbesc. În casă Aigisthos trecea drept soţul ei de taină. 
Eu l-am ucis; pe urmă am jertfit-o şi pe mama; am săvârşit 
fărădelegea, dar mi-am răzbunat părintele556. 

Legat de fapta aceasta, pentru care, ameninţându- 
mă, tu ceri să fiu zdrobit cu pietre, ascultă cât de mult i-am 
ajutat pe toţi heilenii. De-ar dobândi femeile atâta 
îndrăzneală încât să-şi prăpădească soţii şi la copii să 
caute refugiu, cerşindu-le, cu sânul gol, milostivire, - ah! 
pentru ele-ar fi prea lesne să-i măcelărească pe bărbaţii 
lor, pornind de la cel mai mărunt, întâmplător, temei. 

Eu, săvârşind această grozăvie, pe care o denunţi în 
gura mare, am oprit s-ajungă obicei asemenea purtare. 

M-a asmuţit o dreaptă ură împotriva mamei, căci pe 
bărbatul său, care lipsea din pricina războiului din casă, pe 
căpetenia de oşti a-ntregului pământ Hellenic, l-a înşelat, 
lăsând să-i fie pângărit culcuşul. Apoi, simțind că a greşit, 
oare s-a pedepsit ea însăşi? Nu; ci spre a scăpa de 
răzbunarea soţului, îndreptăţită, ea, lui, tatălui meu, i-a dat 
osânda, omorându-l. 

În numele celor din cer! - deşi nu se cuvine ca un 
ucigaş, precum sunt eu, să pomenească zeii, când vrea să- 
şi apere fărădelegea - dar treacă, dacă, prin tăcerea mea, 


aş fi chezăşuit purtarea mamei, cum nu mi-ar fi plătit-o cel 
răpus? Atins de ura lui, n-aş fi dansat cu Erinyile557? Doar 
maică-mea găseşte sprijin la zeițele acestea, şi el, deloc, el 
care-a fost lovit cu mult mai pe nedrept? 

Tu însuţi m-ai pierdut, bătrâne, dând viaţă unei 
criminale558. Din pricina sfruntării ei am fost lipsit de tata 
şi-am ajuns omorâtor-de-mamă. Vezi tu, Telemachos n-a 
omorât-o pe-a lui Odysseus nevastă, Penelope, căci ea nu 
şi-a schimbat cu alt bărbat bărbatul, ci şi-a păstrat 
nepângărit în casă patul căsniciei559. 

Să ştii, Apollon ce sălăşluieşte în sanctuarul din 
buricul lumii560, de unde le împarte oamenilor legi ce nu 
pot fi respinse şi ale cărui hotărâri noi le urmăm, supuşi, 
pe toate, <Apollon> m-a înduplecat şi am ucis-o la porunca 
lui pe mama. Pe el să-l socotiți lipsit de pietate, pe el să-l 
osândiţi la moarte, căci nu eu am greşit, ci el. 

Ce trebuia să fac? Nu e destulă chezăşie zeul 
<însuşi>, spre care se înalţă ruga mea, că mă va curăţi de 
pângărire? De-acum unde-aş putea să aflu ocrotire, când 
cel care mi-a dat porunca nu mă smulge morţii? 

Ah! nu mai spune, aşadar, că n-a fost bine ce am 
săvârşit, ci spune că am săvârşit spre nenorocul meu 
ctoate acestea x 

[Când muritorii se unesc prin nunţi pioase, 
preafericit le este veacul; în schimb, cei care <în 
căsătorie> nu cad bine au parte de ruină şi în casă şi 
afară.]561 

Corifeul 

Pentru bărbaţi, întotdeauna, femeile sunt piedică şi- 
aducătoare de năpaste grele562. 

Tyndareos 

Ah! eşti fudul, nu-ţi înfrânezi rostirea, şi, în răspunsul 
tău, ţi-alegi cuvinte care să mă doară. 

Preabine, e astfel> şi mai tare mă-ntărâţi să 


urmăresc pieirea ta. Aceasta fi-va un bogat adaos la 
datoria pentru care am venit ca să închin prinoase la 
mormântul fetei mele. 

Mă duc să aflu adunarea convocată de argei, şi ori de 
bunăvoie, ori cu sila, am să asmut cetatea contra ta şi a 
surorii tale, să ispăşiţi sub lovituri de pietre crima voastră. 

<Elektra>, mai vârtos ca tine, merită să moară563, 
căci te-a înverşunat faţă de-aceea care-ţi dete viaţă, 
turnându-ţi pururi prin urechi cuvinte care să ţi-o facă tot 
mai vrednică de ură, vestindu-ţi visele ce i le trimisese 
Agamemnon564, dezvăluindu-ţi legătura ei de aşternut cu 
Aigisthos - zeii subpământeni să blesteme unirea lor, 
precum au urgisit-o muritorii565! - până ce-a scăpărat, la 
însăşi temelia casei, un foc nu de-al lui Hephaistos566. 

Menelaos, iată ce-ţi spun, şi chiar aşa voi face: de-mi 
preţuieşti cumva pornirea c împotriva lui> şi înrudirea 
mea <cu tine>, să nu-l salvezi de la omor, nesocotind 
voinţa zeilor; lasă-i pe cetăţeni cu pietre să-l zdrobească, 
sau nu te mai gândi să calci pământul Spartei567. 
Păstrează-n minte ce ţi-am spus, nu ţine partea celor ce şi- 
au lepădat evlavia şi nu-ţi înstrăina prietenii evlavioşi. 

Pe mine duceţi-mă, servitorilor, de la lăcaşul ăsta. 
(Tyndareos iese, condus de servitori. Menelaos se mişcă, 
agitat, prin scenă.) 

Orestes 

Du-te, pentru ca eu, netulburat de ochii tăi, acum să 
pot vorbi cu el, fără să mă-nspăimânte părul tău cărunt. 

Menelaos, de ce ţi-e mersul zbuciumat, în timp ce 
gândul tău scrutează două căi ce se deschid în faţa îndoitei 
tale griji? 

Menelaos 

Dă-mi pace; cumpănind în mine însumi, nu ştiu, 
dintre cărările destinului, pe care s-o apuc. 

Orestes 


Nu-ţi încheia degrabă chibzuiala; ascultă mai întâi 
cuvântul meu şi hotărăşte după-aceea. 

Menelaos 

Vorbeşte, ai dreptate. Uneori tăcerea e mai bună ca 
rostirea, dar alteori <într-adevăr> rostirea e mai 
prețioasă. 

Orestes 

Am să vorbesc. Discursurile-amănunţite le întrec pe 
cele scurte şi sunt mai limpezi pentru cine le ascultă. 

Menelaos, nu vreau să-mi dai nimic din ale tale; 
înapoiazămi numai cele dăruite ţie, căci de la tata le-ai 
primit. Nu despre bogății e vorba, căci dacă viaţa mi-o 
salvezi, îmi laşi cea mai de seamă bogăţie. 

<Prin ce-am făcut> am încălcat dreptatea. Deci, am 
să-ţi cer să fii nedrept şi tu, în apărarea celor săvârşite, 
căci Agamemnon, tatăl meu, n-a respectat dreptatea, când 
a strâns puterea tuturor elenilor, mergând <cu ei> sub 
zidul Troiei; dar nu fiindcă el ar fi greşit, ci pentru 
vindecarea răului ce ţi s-a tras din rătăcirile unei neveste 
păcătoase. 

Deci, trebuie să-mi vii în ajutor, în schimbul 
ajutorului primit568. El viaţa şi-a primejduit-o, cum trebuie 
să facă frate pentru frate, luptând, scut lângă scut, cu tine- 
alături, ca să-ţi dea nevasta. Plăteşte-mi aşadar aici, în 
schimbul faptului că te-ai îndatorat acolo. lar ca să mă 
salvezi, îţi trebuie numai o zi, nu zece ani de trude. Cât 
despre sora mea jertfită la Aulis, eşti în câştig; pe 
Hermione nu-i nevoie s-o înjunghii569. 

Nu vreau să cazi în starea de obidă ce mă copleşeşte, 
şi-apoi, faţă de tine, trebuie să fiu mai îngăduitor. Dar 
bietului meu tată dăruieşte-i viaţa mea şi a surorii mele, 
Elektra, cea de-atâta timp nemăritată570. Căci dacă mor, 
nu voi lăsa urmaşi în casa părintească. 

Vei zice că-i cu neputinţă <să mă sprijinix Chiar aşa 


e, dar tocmai la restrişte sunt datori prietenii să se ajute 
între ei. Când zeii ne răsfaţă cu noroace, la ce mai e nevoie 
de prieteni? Divinitatea poate, singură, să ne ajute, dacă 
vrea. 

În mintea tuturor elenilor tu treci drept unul ce-ţi 
iubeşti nevasta şi nu spun asta ca să te câştig prin 
linguşire, dar te voi implora în numele soţiei tale571. 
(Rosteşte către sine însuşi, aparte.) 

Nefericit ce sunt! Câtă cădere! Unde mă prăvălesc 
năpastele? Ah! trebuie cu deznădejde să mă bat, să strig, 
pentru tot neamul meu această rugăminte. (Lui Menelaos, 
cu gesticulația rituală a suplicanţilor.) 

Tu, care eşti cu tata de un sânge, unchi al meu, 
bărbatul mort, de sub pământ, ascultă spusele acestea; 
închipuie-ţi că sufletu-i, plutind deasupra ta, prin însăşi 
gura mea îţi glăsuieşte572! [Te rog fierbinte, printre 
lacrimi, printre gemete, printre năpaste, salvează-mă; toţi 
oamenii vânează asta, nu doar eu. 

Corifeul 

Tot astfel eu, deşi sunt numai o femeie, te rog pe cei 
căzuţi în suferinţă să-i ajuţi, căci eşti în stare. 

Menelaos 

Mă simt adânc mişcat, Orestes, de pacostele tale, şi 
aş dori temeinic să te sprijin. Aşa se cade, să-i ajuţi pe cei 
cu tine de un sânge, la restrişte, dacă divinitatea-ţi dă 
putere, murind <când e prilejul> pentru ei şi omorându-le 
duşmanii; tocmai putereaaceasta cer s-o capăt de la zei. 

Eu am sosit aici lipsit de luptători, având doar lancea 
mea, după atâtea rătăciri <pe mare> prin mulţime de 
primejdii; nu mi-a rămas decât o mică forţă de prieteni. 

Fără-ndoială, n-am putea învinge într-o bătălie 
Argosul pelasgic573, dar am putea să îl convingem prin 
cuvinte blânde; intrasta şi nădăjduim. Cum să răpui, cu 
şubrede mijloace, o putere mare, oricât ţi-ar fi de-naltă 


vitejia? Chiar numai a susţine-aşa ceva e nebunie. 

Poporul aţâţat, pradă mâniei, e ca un foc prea iute 
pentru a fi stins, dar, dacă molcom, te retragi, lăsându-i loc 
să-şi  cheltuiască-nflăcărarea, şi dacă ştii alege ora 
nimerită, e sigur că înverşunarea, gâfâind, îl părăseşte; şi 
de îndată ce vârtejul se alină, obţii din partea lui tot ce 
pofteşti. Căci în <popor> se-ascunde milă şi simţăminte 
mari se-ascund, comori de seamă pentru cine stă la pândă 
<să le folosească>574. 

Mă duc să-i aflu pe Tyndareos şi pe argei, şi mă voi 
strădui, luându-ţi apărarea, să le întorc pornirea către 
bine. 

O navă se scufundă, dacă funiile ţin, în faţa 
vânturilor, prea întinsă pânza, dar se îndreaptă, dacă 
funiile sunt mai slobode. Pe cel cuprins de prea mult zel, 
divinitatea îl urăşte575, cum îl urăsc şi oamenii cetăţii. 

Eu trebuie, şi nu spun vorbe fără rost, să te salvez 
prin socotinţă, nu în pofida celor mai puternici decât noi. 
Cu forţa <armelor>, chiar dacă tu-ți închipui altfel, n-aş 
izbuti să te salvez, căci nu e lesne, numai cu o lance, să pui 
pe fugă relele ce-ţi dau năvală, şi să ridici trofee <după 
biruinţă> 576. 

De n-ai fi tu la mijloc, eu nu m-aş apleca să le cerşesc 
celor din Argos milă; însă nevoia de acum îi schimbă silnic 
şi pe înţelepţi în sclavi ai sorții. (Menelaospleacă.) 

Orestes 

Tu nu ştii să ridici la luptă oşti decât pentru o femeie, 
altminteri nu, o cel mai mârşav om, şi neînstare să-ți 
răzbuni prietenii! Tu fugi de mine, întorcându-mi spatele; 
nu mai ţii minte cât îi datorezi lui Agamemnon. 

Lipsit eşti de prieteni, tată, la restrişte! Speranţă nu 
mai am, nici loc de adăpost, spre a scăpa de moartea ce 
mi-o pregătesc argeii; căci pentru mine el <Menelaos> era 
refugiul şi salvarea. 


Dar iată, îl zăresc pe muritorul mie cel mai drag, 
Pylades, care vine iute din Phokida577. Ce dulce întâlnire! 
în ceasuri grele, un prieten credincios e mai plăcut vederii 
decât marea molcomă pentru navigatori. (Intră, grăbit, 
Pylades.) 

Pylades578 

Am trecut prin Argos într-o grabă care nu-mi stă 
bine, auzind că cetăţenii trebuiau să se-ntrunească; i-am 
văzut în adunare, mult înverşunaţi în contra ta şi a surorii 
tale, vrând pe loc să vă omoare. 

Ce-i asta? Care ţi-e starea? Ce ţi se întâmplă, ţie, cel 
mai drag dintre apropiații mei, dintre prieteni, dintre 
rude? Căci tu-mi eşti acestea toate laolaltă. 

Orestes 

Sunt pierdut, aceasta-mi este, ca să spun pe scurt, 
năpasta. Pylades 

Voi pieri cu tine; totul e comun între prieteni579. 

Orestes 

Ah! Menelaos se poartă crunt cu mine şi Elektra. 
Pylades 

E firesc ca soţul unei scorpii să devină rău. 

Orestes 

A venit, dar pentru mine parcă nici n-ar fi sosit. 

Pylades 

Cum? într-adevăr a coborât pe ţărmul < Argolidei>? 

Orestes 

După vreme îndelungă; dar aici, fără zăbavă şi-a 
trădat prietenii. 

Pylades 

Şi-a adus, cu el în navă, şi nemernica soţie? 

Orestes 

Cel ce l-a adus pe celălalt, n-a fost el, ci a fost ea580. 
Pylades 

Unde e femeia, care, singură, - a făcut să piară 


sumedenie de-ahei? 

Orestes în palatul meu, dar, oare, pot să-l mai 
numesc al meu? Pylades 

Ce i-ai spus, prin ce cuvinte, fratelui tatălui tău? 

Orestes 

L-am rugat să se opună ca, pe mine şi Elektra, să ne 
piardă cetăţenii. 

Pylades 

Ce-a răspuns, pe zei! la asta? Vreau cu dinadins să 
aflu. Orestes 

S-a codit, cum îndeobşte fac prietenii vicleni. 

Pylades însă ce temei invocă? Spune-mi-l şi voi şti 
totul. Orestes (ironic) 

A sosit zămislitorul unor fete virtuoase. 

Pylades 

De Tyndareos e vorba? Cred că-i supărat pe tine 
pentru moartea fetei sale. 

Orestes 

Ai ghicit. Menelaos, ca să-şi păstreze nestricată 
înrudirea lui cu socrul, s-a dezis de tatăl meu. 

Pylades 

Nu cutează să împartă nenorocul tău cu tine. 

Orestes 

Nu-i, din fire, un războinic; vitejia lui se-arată numai 
pe lângă muieri581. 

Pylades 

Deci eşti copleşit de rele, hărăzit amarnic morţii. 
Orestes 

Trebuie să-şi pună votul cetăţenii privitor la acuzarea 
de omor. 

Pylades 

Ce va fi să hotărască? Spune, asta mă-nspăimântă. 
Orestes 

Moartea mea sau viaţa; iată, zisă scurt, o ştire gravă. 


Pylades 

Fugi, cu sora ta degrabă, părăsiţi acum palatul. 

Orestes 

Nu vezi împrejurul nostru gărzile care veghează? 
Pylades 

Am văzut şi baricade, taie străzile cetăţii. 

Orestes 

Casă, ca pe-o fortăreață, mi-o  încercuiesc 
duşmanii582. Pylades 

Tu întreabă-mă, la rândul tău, ce s-a-ntâmplat cu 
mine, căci şi eu sunt isprăvit. 

Orestes 

Ce duşman te pierde? Răul meu sporeşte cu al tău. 

Pylades 

Tata583 m-a gonit de-acasă, la mânie, în exil. 

Orestes îţi aduce-nvinuirea pentru că l-ai fi jignit, sau 
în numele cetăţii? 

Pylades 

Pentru că ţi-am dat un sprijin la ucisul mamei tale, 
mă socoate molipsit. 

Orestes 

Suferinţa mea, sărmane, te atinge şi pe tine. 

Pylades 

Nu am caracterul lui Menelaos; voi şti să sufăr. 

Orestes 

Nu ţi-e teamă că-ţi vor moartea cei din Argos, 
precum mie? Pylades 

Nu-s în drept să mă condamne, doar poporul din 
Phokida. Orestes 

Groaznică este mulţimea, când o mână capi 
nemernici584. Pylades 

Dar când capii ei sunt nobili, doar noblețea 
hotărăşte. Orestes 

Bun; să chibzuim oleacă. 


Pylades 
Despre care din nevoi? 
Orestes 
Ce-ar fi să mă duc şi să le spun în plinul adunării... 
Pylades 

Că ai fost îndreptăţit? 

Orestes 

„când l-am răzbunat pe tata. 
Pylades 

Nu cumva să te înhaţe. 

Orestes 

Deci să mor plecat şi în tăcere? 
Pylades 

Asta-nseamnă frică. 

Orestes 

Ce-aş putea să fac altminteri? 
Pylades 

Stând aici, ai vreo salvare? 

Orestes 

Nu. 

Pylades 

Şi dacă mergi acolo, vezi nădejde de scăpare? 
Orestes 

Cu puţin noroc, se poate. 

Pylades 

Aşadar, mai bine du-te. 

Orestes 

Zici să merg. 

Pylades 

De mori acolo, vei muri mai glorios. 
Orestes 

Ai dreptate; astfel scap de frică585. 
Pylades 

Da, mai lesne decât rămânând. 


Orestes 
Poate unora li se va face milă... 


Pylades 

Eşti de neam regesc, un lucru mare. 
Orestes 

„„„deplângând pieirea tatii. 
Pylades 

Toate-acestea-mi trec prin minte. 
Orestes 

Şi-apoi fapta mea e dreaptă. 
Pylades 

Roagă-te aşa să pară. 

Orestes 

Haidem! Moartea fără glorie nu-i bărbătească. 
Pylades 

Nu e. 

Orestes 

Să-i vorbesc Elektrei despre asta? 
Pylades 

Nu, de dragul zeilor! să n-o faci. 
Orestes 

Plânsul ei ar curge, valuri. 
Pylades 

Şi-ar fi prevestire proastă586. 
Orestes 

Bine, voi păstra tăcere. 

Pylades 


A 


Totodată nu pierzi vreme. (Se pun amândoi în 
mişcare, dar Orestes se opreşte brusc.) 

Orestes 

Doar ceva ne stă în cale. 

Pylades 

Care-i noua piedică? 

Orestes 


Mă vor scoate iar din fire Erinyile cu boldul. 

Pylades 

Voi avea de tine grijă. 

Orestes 

Este greu să fii în preajma unui om stârnit de boală. 

Pylades 

Nu, dacă eşti tu bolnavul. 

Orestes 

Nu cumva să iei turbarea587 de la mine. 

Pylades 

Nici că-mi pasă! 

Orestes 

Deci nu stai la îndoială. 

Pylades 

Un adevărat prieten, cum să stea la îndoială? 

Orestes 

Pleacă şi îndreaptă-mi paşii. 

Pylades 

Scumpă sarcină mi-e dată. 

Orestes 

Du-mă la mormântul tatii. 

Pylades 

Ce vrei să-mplineşti acolo? 

Orestes 

Să-l implor să mă salveze. 

Pylades 

După cum şi este drept. 

Orestes însă nu vreau nici măcar să văd mormântul 
mamei mele. Pylades între voi domnea războiul. 

Hai, grăbeşte-te, ca nu cumva prin votul lor, argeii să 
te osândească înainte de sosirea noastră. 

Sprijină-ţi pe mine trupul şubrezit de suferinţă; 
astfel, străbătând cetatea, far să-mi pese de mulţime588, 
te voi duce. Când s-arăt de nu acum> că-ţi sunt prieten, 


dacă-n cruda ta năpastă nu m-aş îngriji de tine? 

Orestes 

Adevăr zice proverbul: «Câştigaţi-vă prieteni, fără să 
vă bizuiţi numai pe rudele de sânge.» 

Da, un om unit, prin felul caracterului, cu altul, chiar 
dacă-i străin, întrece zece mii de rubedenii. 

(Orestes, ajutat de Pylades, pleacă spre oraş.) 

Corul 

Strofă 

Belşugul măreț, aleasa nobleţe, ce se-ntindeau, 
trufaşe, peste Hellada şi până la râul Simois589 nu mai 
sunt zestrea Atrizilor. 

Apusul splendorii lor de mult a-nceput, de demult, 
când casa le-a fost blestemată, în cearta ce s-a iscat, 
pentru mielul de aur, între moştenitorii lui Tantalos. 

A urmat cel mai vrednic de milă ospăț şi sfârtecarea 
regeştilor fii. 

De-atunci, omor cu omor s-au înlănţuit sângeros în 
destinul Atrizilor590. 

Antistrofă 

Binele-acesta nu este însuşi binele591, să le 
străpungi părinţilor carnea c-un tăiş de oţel>, făurit în foc, 
şi razelor soarelui să le arăţi spada-negrită de sânge. 

<totul> vădind o «fărădelege cinstită» a unui 
nemernic592, ieşirea din rosturi a unei minţi bolnave. 

Strivită de groaza morţii, sărmana fiică a lui 
Tyndareos zise, urlând: «Copile, tu pângăreşti tot ce-i mai 
sfânt, omorându-ţi mama; ca să cinsteşti datoria faţă de 
tată, te-ncătuşezi pe veci cu o mârşavă faimă!» 

Ep odă 

Ce boală, ce plânset, ce chin întrec grozăvia de-a te 
păta pe mâna de ucigaş cu sângele mamei? 

lată, iată ce faptă l-a năruit pe feciorul lui 
Agamemnon cu sminteală turbată, cu Eumenide care-l 


vânează, cu ochi pierduţi, rotitori între pleoape! 

Nefericitul! I-a fost hărăzit să vadă sânul ţâşnind din 
rochia maică-sii, cu broderie de aur593, l-a văzut, a lovit şi- 
a răpus-o, ca să răzbune moartea-ndurată de tatăl său. 

(Elektra iese din palat, privind împrejur după 
Orestes.) 

Elektra 

Femeilor, unde-i Orestes? Sărmanul s-a lăsat purtat 
departe de această casă, sub jugul nebuniei care i-au 
trimis-o zeii? Corifeul 

Nu, câtuşi de puţin; a mers în adunarea cetăţenilor 
din Argos, să lupte pentru viaţă în procesul hotărât să aibă 
astăzi loc, în urma căruia ori veţi trăi ori veţi muri. 

Elektra 

Vai, ce-a făcut? Şi cine l-a înduplecat <să meargă>? 
Corifeul 

Pylades; iată însă un aducător de veşti, care, desigur, 
îţi va spune în curând ce i-a fost dat fratelui tău să- 
ntâmpine acolo. 

VESTITORUL. (în timp ce se îndreaptă, agitat, spre 
Elektra) Nefericite, urgisito, fiică a mai-marelui armatei, 
Agamemnon, stăpâna mea Elektra, ascultă ştirea 
dureroasă ce-ţi aduc. Elektra 

Aiai! suntem pierduţi! Cuvântul tău este destul de 
răspicat. [Tu vii, precum se vede, cu veşti rele.] 

Vestitorul 

Pelasgii azi au hotărât prin vot, sărmano, moartea lui 
Orestes şi a ta. 

Elektra 

Vai mie! A sosit ceea ce aşteptam cu frică mai 
demult, topindu-mă de jale pentru ce urma să se întâmple. 
Dar cum a fost dezbaterea? Ce cuvântări rostite de argei 
ne-au doborât, făcând ca, împotriva noastră, să 
precumpănească moartea? 


Bătrâne, spune, îmi voi da suflarea sub lovituri de 
pietre sau prin fier, fiind unită întru toate cu Orestes, 
împărtăşindu-i soarta chinuită? 

Vestitorul 

S-a întâmplat, venind din țarină, să trec prin porţile 
cetăţii, doritor a şti mai multe despre starea ta şi-a lui 
Orestes, căci i-am fost credincios tatălui tău. Nu sunt decât 
un nevoiaş, hrănit de casa ta, dar generos când cată să-mi 
slujesc prietenii. 

Eu am văzut mulţime de popor înaintând şi aşezându- 
se pe dealul unde, spun ei, că Danaos a strâns, întâiul, 
sfatul cetăţenilor, când Aigyptos l-a urmărit într-un 
procesb94. 

Văzând mulţimea adunată, l-am întrebat pe un argeu: 

«Ce s-a-ntâmplat în Argos neobişnuit? Vreo veste de 
război stârnit-a în cetatea fiilor lui Danaos atâta freamăt?» 

«Nu-l vezi în preajma noastră pe Orestes, mi-a 
răspuns, apropiindu-se pentru dezbaterea în care este-n 
cumpănă chiar viaţa lui?» 

Şi o privelişte neaşteptată văd atunci, de care aş fi 
vrut să fiu lipsit: Pylades şi fratele tău venind alături; unul, 
cu capul aplecat, se clătina de boală, celălalt, îndurerat 
pentru prieten, ca un frate, purta de grijă slăbiciunii lui, 
aşa cum ai călăuzi da şcoală> un copil. 

Când adunarea cetăţenilor se întregise, un crainic se 
sculă şi zise: «Cine doreşte să vorbească? Orestes trebuie, 
sau nu, să moară pentru ucidere de mamă?» 

După rostirea lui se ridică Talthybios, care l-a însoţit 
pe tatăl tău la pustiirea Troiei. Cum el întotdeauna i-a slujit 
pe cei de la putere, cuvântul său a fost cu două înţelesuri: 
lui Agamemnon i-anălţat uimite laude, dar s-a ferit să-l 
încuviinţeze pe Orestes. El, împletind frumoase vorbe cu 
viclene, spunea că fapta sa întemeia purtări primejdioase 
faţă de părinţi; şi spusa lui umplea de strălucire privirile 


susținătorilor lui Aigisthos 595. 

Aşa este al crainicilor neam; ei veşnic sar de partea 
sorții bune şi sunt prieteni cu oricine are înrâurire în 
cetate, sau este una din mărimi596. 

A cuvântat apoi stăpânul Diomedes; el nu cerea nici 
moartea lui Orestes, nici a ta. Credea că, pentru împăcarea 
pietăţii, era destul exilul vostru597. Şi drept răspuns, s-a 
răspândit un murmur, unii spunând că a vorbit 
convingător, alţii că nu sunt mulţumiţi. 

Atunci s-a ridicat un om cu gura fără-nchizătoare, 
puternic în sfruntarea lui, argeu, dar nu argeu <adevărat> 
598> pe care suntem nevoiţi să-l îndurăm, un om care se 
bizuie pe zurbă şi pe demagogie proastă, însă destul de 
iscusit, cât să le căşuneze unora năpaste. 

[Căci un bărbat cu gânduri rele, care înduplecă 
mulţimea prin cuvântări măgulitoare, e o năpastă pentru 
ţară, în timp ce sfaturile pururi bune ale unei minţi cinstite 
sunt de folos cetăţii, chiar dacă nu îndată, mai târziu. Şi în 
lumina asta trebuie privit conducătorul cunui stat>, 
întrucât cele afirmate despre orator se potrivesc şi pentru 
dregător.]599 

Clănţăul spuse că Orestes şi cu tine ar trebui să fiţi 
ucişi cu pietre, dar în discursul lui se desluşeau temeiurile 
lui Tyndareos, [care-i şoptise <până şi cuvintele prin care 
să vă ceară condamnarea.] 

Şi altul se sculă, care vorbi-mpotriva lui; nu era 
chipeş, dar bărbat neînfricat, unul de care te loveşti 
arareori în pieţe şi pe străzi, un lucrător al câmpului, din 
cei ce fac, doar ei, să supravieţuiască ţara, deştept şi 
orator dibaci, de necorupt, ducând o viaţă dincolo de orice 
vină600. El spuse că Orestes al lui Agamemnon să 
primească o cunună601, deoarece, ca să-şi răzbune tatăl, a 
ucis o ticăloasă de femeie, certată cu divinitatea, care 
ameninţa să şteargă, prin purtarea sa, voinţa oamenilor 


de-a se înarma şi de-a se război departe de cămine, dacă, 
în ţară, <înseşi> paznicele vetrei le-ar necinsti căsătoria, 
<încăpând> în braţele unor seducători rămaşi acasă. 

Şi oamenii de bine, cel puţin, găsiră că avea dreptate, 
dar nu a mai vorbit niciunul. <Atunci> fratele tău, venind 
în faţă, zise: «Aflaţi voi toţi care aţi moştenit această ţară a 
lui Inachos602, [Pelasgi în străvechime şi Danaizi pe 
urmă]603 când eu pe mama am ucis-o, am luptat şi pentru 
voi, la fel ca pentru tatăl meu. Dacă li se îngăduie femeilor 
să-şi masacreze soţii şi nu sunt învinovăţite pentru asta, n- 
aveţi decât să răposaţi chiar azi, mai înainte ca femeile să 
vă robească. Oare veţi face chiar pe dos de cum ar trebui 
să faceţi? Barem acum, fiinţa care a trădat culcuşul tatii a 
plătit cu viaţa; dar dacă mă veţi omori pe mine, va fi 
înlăturată vechea rânduială, şi dintre voi oricare, în 
curând, poate să cadă jertfa, căci nu veţi duce niciodată 
lipsă de soţii sfruntate.» 

Dar el n-a izbutit să cucerească gloata, cu toate că 
păruse bună cuvântarea lui; a biruit, la numărarea 
mâinilor nălţate, nemernicul care ceruse moartea lui 
Orestes şi a ta. Sărmanul frate-tău doar anevoie a dobândit 
să nu fie ucis cu pietre, făgăduind ca azi, cu braţul lui, să-şi 
pună capăt zilelor, la fel şi ţie604. 

Pylades, lăcrimând, l-aduce înapoi din adunare şi vin 
cu el câţiva însoțitori prieteni, care-l plâng şi-l tânguie. Se- 
apropie de tine un spectacol jalnic, o vedere dureroasă. 

Deci pregăteşte-o sabie, sau pentru gâtul tău un lat, 
căci trebuie să părăseşti lumina. Naşterea ta regală nu ţi-a 
fost de niciun ajutor, cum nici Apollon, cel ce şade pe 
tripodul din  Pytho605; el, dimpotrivă, te-a răpus. 
(Vestitorul pleacă.) 

Corifeul 

Fecioară fără de noroc, cum îţi înclini către pământ 
obrazul tău acoperit! Tu nu ai glas, dar în curând vei 


izbucni în gemete şi-n tânguiri. 

Corul606 

S trofa 1 

Incepem bocetul, o Pelasgia607, obrazele ni le 
brăzdăm cu albe unghii - sângeroasă ruină - şi tâmplele ni 
le izbim cu pumnii, să sune pâri la <Persephone> doamna 
umbrelor, frumoasa copilă divină608! 

Glie pe care-au clădit Cyclopii609, vesteşte durerile 
casei ţipând, cu brici de oţel tunzându-i părul, îndoliază-te 
pentru atâta năpastă! 

Mila ne copleşeşte, mila de cei hărăziţi să moară, 
care au fost înainte conducătorii de oşti ai Helladei. 

Antistrofa 1 

<Acum> e dusă, dusă e şi nimicită spiţa lui Pelops şi 
fericirea domnind în casa cândva pizmuită de lume; le-au 
spulberat invidia zeilor610 şi ucigaşul vot al urii poporului. 

Io, io, revărsaţi-vă plânsul, neamuri trăitoare de azi 
pe mâine, sleite de multe-ncercări, vedeţi cum speranţele 
voastre sunt înşelate de mersul Ursitei611! 

Nenorociri felurite, la feluriţi muritori, se urmează în 
curgerea vremii; de-a lungul întregii vieţi omeneşti nimic 
nu e sigur. 

Elektra612 

Strofa 2 

Aş vrea să pot merge la stânca spânzurând între cer 
şi pământ, legată cu lanţ de aur, bolovanul rotit de vânturi 
ce vin dinspre Olympos, şi-acolo să-i strig, printre bocete, 
bătrânului Tantalos, părintele neamului nostru, care le 
dete viaţă, <amarnică> viaţă le dete născătorilor mei, câte 
năpaste s-au petrecut în acest palat613. 

Strofa 3 

<întâi> când Pelops, din carul său, mânându-şi cei 
patru sirepi aripaţi peste mare, l-a zvârlit pe Myrtilos să 
moară-n talazul umflat, lângă coasta albită de spumă, unde 


se sparg marinele trâmbe, la Geraistos614. 

Strofa 4 

Dintr-asta s-a tras blestemul familiei mele, care mi-a 
stors atâtea suspine615: prin lucrul fiului Maiei, <Hermes, 
a venit pe lume prin turme un miel cu lâna de aur, minune 
care-i aduse ruină, şi moarte-i aduse, lui Atreus crescătorul 
de cai. 

Strofa 5 

Dintr-asta s-a tras că Eris întoarse carul lui Helios, 
înaripat, din drumu-i ceresc, spre apus616, la fel cum 
goneau fugarii <divinei> Eos, cei albi ca zăpada617. 

Strofa 6 

Şi goana Pleiadelor cu şapte poteci o-ntoarse pe alte 
făgaşe618. 

Din pricina aceasta, după omorul <dintâi> a urmat 
un şir de omoruri, şi ospăţul ce poartă curatul> nume al 
lui Thyestes, şi aşternutul pe care l-a necinstit Aerope din 
Creta - căsnicia vicleană a unei soţii viclene! - şi, la sfârşit 
de tot, pentru mine şi tata, căzu blestemul casei, năprasnic 
şi fără scăpare. 

(Se văd revenind din adunare, Orestes şi Pylades.) 

Corul 

Dar iată că vine fratele tău, cu condamnarea la 
moarte-ntărită prin votul <poporului> şi mult-credinciosul 
prieten Pylades îi sprijină trupul becisnic, precum un frate, 
şi, plin de grijă, îşi potriveşte pasul după al lui. 

Elektra 

Vai mie! frate, am de ce să gem, văzându-te aproape 
de mormânt, în faţa porţilor celor ce nu mai sunt! Vai mie 
şi iar vai! 

Privindu-te cu ochii pentru cea din urmă oară, simt 
că-mi ies din minţi. 

Orestes 

Nu poţi să taci, lăsând de-o parte vaierele femeieşti, 


să te  împaci cu cele hotărâte? <într-adevăr, e 
înspăimântător, şi totuşi. [N-ai de ales, decât să-nduri 
nenorocirea.]619 

Elektra 

Cum aş putea să tac? Sărmanii noştri ochi nu vor mai 
fi deschişi pentru divina <soarelui> lumină. 

Orestes 

Să nu mă întristezi de moarte! Destul m-au omorât, 
vai mie, prin ridicarea mâinii, cei din Argos620. Niciun 
cuvânt mai mult despre necazurile noastre! 

Elektra 

Nefericitule, la tinereţea ta, Orestes! Ce soartă ai, ce 
moarte timpurie! Tu trebuia să fii în viaţă şi, iată, nu mai 
eşti. 

Orestes 

De dragul zeilor! nu mă aduce să mă port 
nebărbăteşte. Nu mă stârni să lăcrimez, reamintindu-mi 
starea noastră cruntă. 

Elektra 

Noi vom muri curând; nu-i cu putinţă să nu gemem. 
Toţi cred că pentru viaţă e firesc să plângi, căci ea le este 
muritorilor atât de scumpă. 

Orestes 

Această zi e pentru noi hotărâtoare. Cu mâna 
noastră, trebuie ori funia, cu laţul pregătit s-o atârnăm, ori 
să ne ascuţim tăişul unei spade. 

Elektra 

Loveşte-mă deci, frate, tu; să nu mă piardă vreun 
argeu sfruntat, jignind o mladă de-a lui Agamemnon. 

Orestes 

Mi-ajunge c-am vărsat sângele mamei; eu n-am să te 
lovesc. Cu însăşi mâna ta ia-ţi viaţa şi-alege-ţi felul morţii 
cum doreşti. 

Elektra 


Prea bine, n-am să fiu, în mânuirea spadei, mai 
înceată decât tine. Dar lasă-mă, întâi, să te cuprind cu 
braţele trecute peste gâtul tău. 

Orestes 

Incântă-te de-această goală desfătare, de poate fi 
cuprinderea în braţe o desfătare pentru cei aflaţi în pragul 
morţii. 

ELEKTRA (îmbrățişându-l pe Orestes) 

Preascumpul meu prieten, frate drag! Ce mişcător şi 
dulce-i numele acesta pentru mine, căci viaţa mea şi-a ta 
sunt una. Orestes 

Să ştii că-mi vei topi curajul. Acum vreau să-ţi 
răspund şi eu cu braţe iubitoare. De ce m-aş ruşina, bietul 
de mine? O piept de soră, dragi apropieri! îmbrăţişările 
acestea ne ţin loc şi de odrasle şi de pat de cununie, la fel 
amândurora, năpăstuiţi ce suntem! Elektra 

Ah, cel puţin de ne-ar sfârşi aceeaşi spadă pe- 
amândoi, dacă e voie, şi-un singur monument, într-un 
sicriu cioplit din cedru, să ne primească laolaltă621! 

Orestes 

Aceasta-ar fi plăcută mângâiere <pentru noi>. Dar 
vezi cât ne lipsesc prietenii în stare să ne-ngroape laolaltă. 

Elektra 

N-a cuvântat cumva în apărarea ta, dându-şi silinţa 
să te smulgă morţii, Menelaos, hainul, trădătorul tatii? 

Orestes 

Nici barem faţa nu şi-a arătat-o. Sperând să-nhaţe 
sceptrul nostru, grija lui a fost să nu-şi salveze rudele. 

Acum <Elektra> haide să ne străduim ca moartea 
noastră nobilă să fie, şi întru totul vrednică de 
Agamemnon. Eu, spre a-i dovedi cetăţii că sunt nobil, mă 
voi străpunge cu o spadă prin ficat622; iar tu, la rânducţi, 
trebuie să faci la fel, cu-aceeaşi îndrăzneală. 

Pylades, tu să fii acel care va da de omorârea noastră 


seama. Când vom fi răposat, acopere-ne trupurile după 
cuviinţă şi laolaltă du-ne şi îngroapă-ne în monumentul 
tatii. Rămâi cu bine. 

Precum vezi, eu plec să împlinesc ce-i de-mplinit. (Se 
îndreaptă spre palat.) 

Pylades 

Opreşte-te. Eu am întâi a-ţi face o dojană: gândeai că 
aş putea dori să mai rămân în viaţă, după moartea ta? 

Orestes 

De ce ai fi dator să mori şi tu cu mine? 

Pylades 

Te mai întrebi? Cum să trăiesc fără tovărăşia ta? 

Orestes 

Tu n-ai ucis o mamă, ca mine, oropsitul. 

Pylades 

Ba da, cu tine împreună, şi cată să îndur aceeaşi 
soartă. Orestes 

Păstrează-te <în viaţă> pentru tatăl tău, nu împărţi 
cu mine moartea. Tu ai o patrie, pe când eu nu mai am, şi 
ai în casa părintească un liman îmbelşugat. 

Desigur, pierzi speranţa de-a te însura cu sora mea, 
lipsită de noroc, pe care ţi-am făgăduit-o în semn de 
preţuire a tovărăşiei noastre623. Alege-ţi altă soaţă şi 
zămisleşte fii, căci nu mai stăruie vreo înrudire între noi. 

Acum, chip drag care m-ai însoţit, rămâi cu bine! Fii 
fericit! <Urareapaceasta pentru tine are înţeles, dar 
pentru noi e vorbă goală, căci moartea ne răpeşte orice 
bucurie. 

Pylades 

Tu eşti, într-adevăr, departe de-a pătrunde gândurile 
mele. Să nu-mi primească glia roditoare sângele, şi nici 
văzduhul strălucind suflarea, dacă te voi trăda vreodată, 
pe mine-eliberându-mă, în schimb pe tine părăsindu-te624. 

Eu am ucis cu tine laolaltă; cum aş tăgădui? Am fost 


părtaş la tot ce-ai pus la cale, şi pentru care ispăşeşti 
acum; deci trebuie să mor cu tine şi cu sora ta <deodată>. 
lar ea, deoarece m-am învoit să ne căsătorim, socot că mi-e 
soţie. 

Altminteri, ce aş mai avea de laudă a spune <despre 
mine> mai târziu, dacă m-aş duce înapoi în ţara delphiană, 
la citadela-naltă a Phokidei625, de ţi-aş fi dovedit prietenie 
<credincioasă> până la nenorocirea ta, dar, după-aceea, 
când ai fost lovit din nou de nenoroc, aş fi-ncetat să-ţi fiu 
prieten? Aşa ceva nu-i cu putinţă. 

Dar pentru că tot vom pieri, să chibzuim cum am 
putea să-l facem pe Menelaos să sufere şi el cu noi. 

Orestes 

O drag prieten, de-aş putea să văd acestea înaintea 
morţii! Pylades încrede-te în mine; nu fi zorit să te 
străpungi cu spada. 

Orestes 

Voi amâna, de pot să mă răzbun pe cel care mă 
duşmăneşte. 

PYLADES (arătând spre lor) 

Acum fii mut! Eu prea puţin mă bizui pe femei. 

Orestes 

Nu-ţi fie teamă de acestea; doar sunt prietenele 
noastre. 

Pylades 

Zic s-o ucidem pe Helena, ca să-i lovim cumplit 
bărbatul. 

Orestes 

Cum? Eu sunt gata, dacă lucrul se încheie bine. 

Pylades 

S-o junghiem cu spada. Ea se ascunde în palatul tău. 
Orestes 

Fără-ndoială; a şi pus peceţi pe tot ce se putea626. 

Pylades 


Nu va mai pune <în curând> peceţi, căci e cu Hades 
logodită627. Orestes 

Dar cum <s-o pierdem>? Are-n preajmă slujitori de 
neam> barbar. 

Pylades 

Ce fel de slujitori? Nicicând nu mă va-nfricoşa un 
phrygian. Orestes 

Din cei făcuţi să vadă de oglinzi şi de parfumuri628. 

Pylades 

Adică ea, venind aici, aduse luxul de la Troia? 

Orestes 

Da; ea găseşte că Hellada e un loc prea strâmt. 

Pylades 

Un neam de sclavi este nimic faţă de cine nu e 
sclav629. Orestes 

Ah! dacă izbutim, nu stau în cumpănă să mor de două 
ori. Pylades 

La fel şi eu, desigur, dacă te răzbun. 

Orestes 

Să-mi desluşeşti amănunţit ce ai de gând să facem. 

Pylades 

Noi vom intra în casă sub cuvânt că vrem să ne 
ucidem. Orestes 

Am înţeles prea bine până-aici, nu însă şi urmarea. 

Pylades 

Noi ne vom tângui Hellenei pentru destinul ce ne- 
aşteaptă. Orestes întocmai; ca s-o facem şi pe ea să plângă 
zgomotos, cu toate că în sinea sa e numai bucurie. 

Pylades într-asta nu se va purta altminteri decât noi. 

Orestes 

Şi după-aceea? Cum vom duce mai departe lupta? 

Pylades 

Asupra noastră săbii vom avea, pitite sub veşminte. 

Orestes 


Dar mai întâi cum ne vom scutura de slujitori? 

Pylades îi vom închide, risipiţi, prin încăperile 
clădirii. 

Orestes 

Aşa; iar dacă nu-şi ţin gura, noi n-avem decât să-i 
ucidem. Pylades 

Apoi, ce mai rămâne de-mplinit au să ne-arate înseşi 
faptele. 

Orestes 

Uciderea Hellenei; pricep ce vrei să înţelegi. 

Pylades 

Te-ai dumerit. Ascultă cât de bine ticluit e planul 
meu. Dacă ne-am folosi de spade împotriva unei femei mai 
înzestrate cu virtute, aceasta-ar fi, desigur, un măcel 
nemernic, dar ea <fiica Ledei> va primi osândă spre 
mulţumirea tuturor elenilor, a celor cărora le-a omorât 
părinţii, a celor cărora le-a prăpădit feciorii, şi a nevestelor 
sortite văduviei. 

Va răsuna un strigăt lung de bucurie630, se vor 
aprinde focuri pentru zei, şi toţi ne vor ura, amândurora, 
multe propăşiri, pentru a-i fi luat unei femei stricate viaţa. 
Iar ţie, după moartea ei, nu ţi se va mai spune «ucigaşul 
mamei sale»; în locul numelui acestuia, un altul vei primi, 
mai bun: «omorâtorul celei care a ucis cu miile, Helena». 

Nu trebuie, nu trebuie să fie răsfăţat Menelaos de 
soartă, în timp ce tatăl tău şi tu şi sora ta v-aţi stins, şi 
maică-ta... dar poate nu se cade s-o adaug şi pe ea. 
< Menelaos> nu trebuie să pună mâna pe palatul tău, când 
el şi-a dobândit soţia mulţumită armelor lui Agamemnon. 

Să nu mai am de viaţă parte, dacă nu voi trage, 
împotriva ei, <din teacă> spada mea întunecată! Dar dacă 
n-o putem ucide pe Helena, noi vom muri, nu înainte de a fi 
aprins această casă. 

Aşa nu vom lipsi să dobândim un bun renume, ori 


pentru moarte glorioasă, ori pentru mântuire glorioasă631. 

Corifeul 

Toate femeile socot că fata lui Tyndareos e vrednică 
de ura lor, fiind ruşine pentru neamul femeiesc. 

Orestes 

Ah! Nu-i nimic mai preţios ca un prieten sigur, nici 
bogăţiile, nici monarhia; e fără minte cel care ar da, ca să 
câştige gloata, un prieten credincios. 

Tu eşti cel care ai închipuit cum să-l sfârşim pe 
Aigisthos, şi la primejdie ai stat în preajma mea, şi-acum 
tot tu eşti pregătit să-mi pedepseşti duşmanii, fără să te ţii 
de-o parte. Dar să-ncetez cu laudele mele, căci este lucru 
greu de îndurat să ţi se-aducă laude prea multe. 

Eu, pentru că-mi voi da oricum suflarea de pe urmă, 
doresc să-mi vatăm, înainte de-a muri, duşmanii, vreau să-i 
zdrobesc, la rândul lor, pe trădătorii mei, să geamă de 
durere cei ce m-au făcut să sufăr. 

Într-adevăr, mi-a fost părinte Agamemnon, cel căruia 
elenii i-au încredinţat conducerea coştirii> pe temeiul 
vredniciei şi nu pe al regalității, cel dăruit cu-anume vlagă 
de divinitate632. Nu vreau, murind precum un sclav, să-i 
terfelesc onoarea, ci ultima suflare să mi-o dau ca un om 
liber, şi pe Menelaos barem să-l pedepsesc. 

Un singur lucru dacă ne-ar fi hărăzit, destinul nostru 
s-ar schimba spre bine, dacă, de undeva, o nesperată 
întâmplare ne-ar aduce mântuire, şi am ucide fără să fim 
omorâţi. 

Aceasta e şi ruga mea. Este plăcut fie şi numai să dau 
glas dorinţei mele în cuvinte zburătoare, şi, fără cheltuială, 
inima să mi-o alin633. 

Elektra 

Eu, frate, cred a şti mijlocul ce ne va salva, pe tine, 
pe Pylades şi, de-asemenea, pe mine. 

Orestes 


Vorbeşti de pronia divină. Dar unde e salvarea-aceea? 
Nu mi-e necunoscută iscusinţa minţii tale. 

Elektra 

Ascultă-mă, şi tu <Pylades>, ia aminte. 

Orestes 

Vorbeşte. Orice viitor mai bun trezeşte-n suflet ca o 
desfătare. 

Elektra 

Ştii că Helena are o copilă? Ştii desigur. 

Orestes 

Da, Hermione, cea pe care a crescut-o mama. 

Elektra 

Acum e dusă la mormântul Klytaimnestrei. 

Orestes 

Ce şi-o fi pus în gând să facă? Şi-n asta ce speranţă 
desluşeşti? 

Elektra 

S-a dus pentru libaţii la mormântul mamei. 

Orestes 

Dar spusa ta ce legătură are cu salvarea <noastră>? 

Elektra 

Când ea se va întoarce, înşfacaţi-o ca ostatic. 

Orestes 

Ce leac mai e şi ăsta pentru trei prieteni coropsiţi>? 

Elektra 

Odată ce Helena va fi moartă, dacă Menelaos devine 
ameninţător faţă de tine, de Pylades şi de mine - noi toţi 
suntem ca unul singur, într-o alianţă - spune-i c-o vei sfârşi 
pe Hermione. Va trebui să tragi <din teacă> spada şi s-o 
îndrepţi asupra gâtului fecioarei. 

Deci, dacă unchiul nostru, văzând-o pe Helena 
doborâtă-n sânge, ca să-şi salveze fata, îţi dăruieşte viaţa, 
sloboade-n grija tatălui fecioara. Dar dacă, neputându-şi 
stăpâni mânia, vrea să te Ucidă, atunci străpunge gâtul 


fetei. Şi chiar de se va face foc, la început, eu cred că 
fierea lui <Menelaos> curând se va-mblânzi, căci nu-i 
viteaz de la natură, nici războinic. 

Aceasta-i, după mine, meterezul mântuirii noastre. 
Am spus ce am avut de spus. 

Orestes 

Tu care ai o minte de bărbat şi, în acelaşi timp, un 
trup strălucitor de frumuseţe feminină, cât eşti de vrednică 
să scapi cu viaţă, nu să mori! 

Pylades, iată ce nevastă pierzi <murind>, sărmane, 
sau lângă care, dacă supravieţuieşti, tu vei fi fericit în 
căsnicie! 

Pylades 

De-ar fi să te audă zeii, şi ea să-mi intre în cetatea 
din Phokida, cinstită prin frumoase cântece de nuntă! 

Orestes în câtă vreme va ajunge Hermione la palat? 
Socot că tot ce-ai spus e minunat, dar încă trebuie să 
izbutim să-i înşfacăm acestui tată mârşav puiul. 

Elektra 

Cred că se şi apropie de casă, căci a lipsit destul cât 
să încheie ce avea de făptuit. 

Orestes 

E bine. Deci, acum, Elektra, soră a mea, rămâi în faţa 
porţii, ca s-o primeşti pe Hermione, când se va întoarce. 
Dar stai de strajă, nu cumva să intre prea devreme cineva 
în casă, când încă nu s-a săvârşit omorul, sau însuşi 
unchiul tău, sau vreun luptător care l-a însoţit da Troiax 
Dacă aşa va fi, atunci, ca să ne dai de veste, loveşte în 
canatul porţii, sau strigă să se-audă dinăuntru. 

Noi să intrăm, Pylades, şi să ne înarmăm cu spadele 
pentru această înfruntare de pe urmă, [căci tu vei da 
aceeaşi bătălie ca şi mine.] 

O tată, care locuieşti în casa sumbrei Nopţi634, te 
cheamă fiul tău, Orestes, să vii în ajutorul [celor încercaţi! 


De dragul tău îndur, sărmanul, nedreptate, şi pe 
deasupra m-a trădat Menelaos, după ce-am săvârşit o faptă 
dreaptă. 

<Acum> vreau pe soţia lui s-o prind şi s-o ucid. 

Fii tu, întru aceasta, sprijinitorul nostru!] 

Elektra 

Copiii tăi te cheamă, tată. Vino, dacă ne-auzi de sub 
pământ! Noi pentru tine vom muri. Pylades 

Tu care eşti cu tata rudă, Agamemnon635, ia şi la 
ruga mea aminte, mântuie-ţi copiii. 


Orestes 

Eu am pus capăt vieţii mamei. 

Elektra 

Eu am luat în mână spada. 

Pylades 

<Pe fiul tău> l-am îndemnat la faptă, sfărmându-i 
şovăiala. 

Orestes 

<Am vrut> să-ţi apăr amintirea, tată. 

Elektra 

Nici eu nu te-am trădat. 

Pylades 

Tu, auzind ce spun, să nu-i învinuieşti, ci să-ţi salvezi 
copiii. 

Orestes îţi torn libaţie de lacrimi. 

Elektra 

Şi eu cu vaiere răspund. 

Pylades 


Destul! Acum să ne-avântăm la lucru. Dacă-i adevărat 
că rugăciunile pătrund ca lăncile sub glie, ne-aude 
Agamemnon. 

O Zeus, străbunul nostru636, şi tu, Dreptate 
sfântă637 prilej uiţine izbânda, lui Orestes, mie şi Elektrei! 
Pe noi, treime de prieteni, aceeaşi înfruntare ne aşteaptă, 


şi-o singură sentinţă: ori viaţa pentru toţi, ori moartea. 
(Orestes şi Pylades intră în palat.) 

Elektra638 

Strofă 

Dragile mele, fiice ale Mykenei, fruntaşele vechiului 
Argos pelasgic... 

Corifeul 

Ce ne grăieşti, stăpână? Numele-acesta încă rămâne 
al tău în cetatea lui Danaos. 

Elektra 

Staţi, unele din voi în preajma drumului de care, iar 
altele aici, pe calea aceasta, să păziţi intrările. 

Corul 

Dar pentru ce ne strigi să veghem asupra palatului? 

Spune-ti, prietenă, gândul. 

Elektra 

Teamă îmi este ca un spion, oprit lângă casă, nu 
cumva să surprindă vărsarea de sânge, adăugând la 
năpastele noastre alte năpaste. 

(Corul se imparte în două grupuri, care se îndreaptă 
să supravegheze cele două drumuri care ies, la răsărit şi la 
apus, din orchestra.) 

Cineva din întâiul hemicor 

Porniţi, grăbiţi-vă, eu voi păzi drumul acesta ce duce 
către <răsăritul> razelor de soare. 

Cineva din al doilea hemicor şi eu pe-acesta, care 
duce către asfinţit. 

Elektra 

Drumul priviţi-l pieziş, într-o parte şi-n alta, 
întoarceţi pupilele voastre de-aici într-acolo, pe urmă- 
napoi. 

Corul 

lată-ne stând de veghe, cum ne-ai cerut. 

Elektra 


Antistrofă 

Plimbaţi-vă ochii de jur-împrejur. 

Scrutaţi peste tot printre pletele părului vostru. 

CORIFEUL (din mijlocul orchestrei) 

Cine se-ndreaptă încoace pe cale? Priveşte! 

Cine-i ţăranul acesta, care înconjură, casa? 

Elektra 

Pierdute suntem, ah! dragile mele. Curând el va 
dezvălui duşmanilor că <în palat> se-ascund doi lei cu 
spadele în mâini. Cineva din întâiul hemicor Nu-ţi fie frică, 
<stăpână> iubită, drumul e gol; altfel decât ai crezut 
<adineauri>. 

ELEKTRA (adresându-se celuilalt hemicor) 

Dar înspre partea voastră nu-i vreo primejdie? 

Spuneţi-mi dacă, din fericire, totul e limpede-acolo în 
faţa curţii <palatului>. 

Cineva din al doilea hemicor în partea noastră totul 
este bine; ai grijă de-ale tale; nimeni din Argos nu se- 
ndreaptă către noi. 

Cineva din întâiul hemicor Aici, la fel; pe calea 
aceasta nu se-arată nimeni. 

Elektra 

Bine; acum aşteptaţi să-mi aşez urechea la poartă. 

(Se duce la poartă şi ascultă. Neauzind nimic, strigă.) 

Voi, dinăuntru, de ce zăboviţi şi nu închinaţi 
sângeroasa jertfa639 cât timp este linişte? 

(Nu primeşte niciun răspuns.) 

Ei nu m-aud. Ah! copleşită sunt de rele. Li s-a tocit 
cumva, în faţa frumuseţii, vârful spadei640? 

Epodă 

Cât de curând, vreunul dintre argei, înarmat din 
creştet în tălpi, va năvăli spre palat în ajutorul <Hellenei şi 
Hermioneix (Se adresează Corului.) 

Priviţi, deci, cu mai multă grijă; nu-i timp să zăboviţi, 


şezând. Daţi roată unele pe-aici şi altele pe-acolo. 

Corul 

Ne mişcăm pretutindeni privirea; păzim fiecare 
potecă. HELENA (dinăuntrul palatului) 

Săriţi, argeilor, urmaşii vechilor pelasgi! Sunt 
omorâtă mişeleşte. 

Cineva din întâiul hemicor Aţi auzit? Bărbaţii au 
purces la lucrul sângeros. 

Cineva din al doilea hemicor Da, a ţipat Helena; nu 
mă-ndoiesc că-i glasul ei. 

Elektra 

O Zeus, o Zeus, putere neistovită. 

Vino, şi, orice ai face, ajută-i pe dragii mei! 

Helena (dinăuntru) 

Eu mor, Menelaos, şi nu eşti lângă mine să mă aperi. 
Elektra 

Ucideţi, junghiaţi, nimiciţi! 

cu ascuţişul dublu, cu dublul tăiş al spadei, loviţi-o pe 
cea care şi-a părăsit părintele, pe cea care şi-a părăsit 
bărbatul, din pricina căreia s-au prăpădit atâţia helleni, 
căzuţi lângă râul Skamandros, unde lacrimi urmau după 
lacrimi când lănci şi săgeți de fier641 

zburau împrejurul şuvoiului. 

Corifeul 

Tăcere, liniştiţi-vă! Aud un tropotit de paşi pe drum, 
aproape de palat. 

Elektra 

O dragi prietene, soseşte Hermione la mijlocul 
măcelului. Nu mai daţi glas înalt. Ea vine-aici să cadă 
drept în plasă. Frumoasă pradă! De-am avea noroc s-o 
prindem. Staţi unde-aţi stat mai adineauri, cu chipuri 
calme şi culoarea <pielii> netrădând ce s-a-ntâmplat. Am 
s-o întâmpin cu o faţă mohorâtă, ca şi acum n-aş avea, de 
cele petrecute, cunoştinţă. (Intră Hermione. Intre timp 


Corul s-a reintregit.) 

Fecioară, te-ai întors! Ai pus coroane pe mormântul 
Klytaimnestrei şi ai turnat prinoase pentru cei de sub 
pământ? 

Hermione 

Am închinat şi-am dobândit bunăvoința lor. Dar m-a 
pătruns parcă o teamă, când, aflându-mă departe încă de 
palat, am auzit un țipăt care răbufnise dinăuntru. 

Elektra 

Ah! după câte-am pătimit, suntem îndreptăţiţi să 
gemem de durere. 

Hermione 

Nu mai rosti cuvinte crude. Ce noutate spui că s-a- 
ntâmplat? 

Elektra 

Cetatea, pe Orestes şi pe mine, ne-a condamnat la 
moarte. 

Hermione 

Ferească zeii! Doar îmi sunteţi veri. 

Elektra 

Aşa s-a hotărât. Noi stăm sub jugul crâncen al 
necesităţii. 

Hermione 

Şi pentru asta s-a strigat în casă? 

Elektra 

Desigur; la picioarele Hellenei, un rugător pledează 
pentru viaţa lui... 

Hermione 

Cine-i acela? Dacă nu-mi vorbeşti deschis, rămân 
nedumerită. 

Elektra 

Bietul Orestes, implorând-o să nu moară, şi nici eu 
<să nu mor>. 

Hermione 


Atunci nu-i de mirare că palatul ţipă. 

Elektra 

Dar este altceva mai arzător, care să smulgă ţipete de 
la un suplicant? Tu însăţi intră şi îmbină-ţi ruga cu a 
prietenilor tăi; cazi la genunchii mamei tale, cea dăruită de 
noroc, cerându-i ca Menelaos să nu se dea de-o parte, 
privind cum suntem omorâţi. 

O tu, pe care mama noastră te-a hrănit cu mina ei, 
îndură-te de noi, înlătură năpasta ce ne-apasă! Purcede, 
aşadar, la luptă; eu te voi însoţi; tu, pentru noi, eşti ultima 
speranţă de scăpare. 

Hermione 

Priveşte, paşii mei dau buzna spre palat şi, dacă stă-n 
puterea mea, a voastră fi-va mântuirea. (Hermione şi 
Elektra intră în palat.) 

Elektra (dinăuntru) 

Hei, voi de sub acoperişul <casei>, prieteni purtători 
de spadă, soseşte prada voastră; pentru ce n-o prindeţi? 

Hermione (dinăuntru) 

Vai, vai! Ce-i asta? Cine-s oamenii aceştia? 

Orestes (dinăuntru) 

Tăcere! Ai venit pentru salvarea noastră, nu pentru a 
ta. EIEKTRA (dinăuntru) 

Să nu vă scape, ţineţi-o vârtos! Tăişul spadei puneţi-l 
pe gâtul ei şi staţi în linişte. Menelaos să fie lămurit c-a 
întâlnit aici bărbaţi, nu phrygieni becisnici, şi că va plăti 
cum se cuvine să plătească ticăloşii. Corul 

Strofă 

Io, io! începeţi, dragile mele, un dans tropotit, un 
dans ritmat de voci ascuţite, în faţa palatului, astfel încât 
vărsarea de sânge să nu trezească vreo spaimă cumplită 
printre argei şi să-i aducă în ajutorul casei regale, până nu 
vom vedea cu ochii noştri leşul Hellenei zăcând pe jos, plin 
de sânge, sau până nu vom afla de la una din slugile sale 


rostirea-ntâmplării, căci ştim o parte din dramă, dar nu 
suntem sigure. 

Pe drept a căzut răzbunarea divină asupra Hellenei, 
care umplut-a cu lacrimi Hellada întreagă, de dragul 
iubitului său blestemat, a blestematului Paris de pe 
muntele Ida642, din pricina căruia s-au năpustit elenii la 
Ilion. 

Corifeul 

Aud, din casele regeşti, un zgomot ca de porţi 
trântite. Tăceţi! Iată ieşind un phrygian; el ne va spune ce 
se-ntâmplă în palat. (Un sclav phrygian, care apăruse pe 
acoperiş, coboară în scenă, eventual pe o frânghie, şi 
înaintează prudent, răvăşit de frică.) 

Phrygianul 

Scăpat-am de moarte în opincile643 mele din Asia, 
urmărit de argeul cu spadă! 

M-am căţărat, în iatacul cu mozaic, pin la tavanul de 
cedru, şi printre _triglifele dorice644, am ţâşnit, am 
zbughit-o afară, o glie, o glie! 

În fuga-mi uşoară de «bărbaros». 

Aiai! stăpânelor, cum aş putea să scap? să zbor în 
văzduhul străluminat, ori să m-arunc în marea pe care o 
leagănă <zeul> cu cap de taur, Okeanos645, cel ce 
cuprinde în braţele sale, jur-împrejur, pământul? 

Corifeul 

Dar ce se-ntâmplă, slugă a Hellenei, fiu al Idei? 

Phrygianul Ilion, Ilion, ah, vai mie! 

Cetate troiană şi rodnic tărâm al sfântului munte, 
Ida, cât de amarnic vă plâng prăbuşirea, cu ţipete-nalte, 
viersuind melodia carului, melodia carului646! 

V-a nimicit <femeia> cu ochi frumoşi, albă ca aripa 
lebedei, plodul Ledei. 

Helena-haina, Helena-haina. 

Erinya  şlefuitului Pergamon zidit de Apollon. 


Otototoi! 

Bocete, bocete! Ţară fără noroc a lui Dardanos, unde 
gonea Ganymedes călare, soţul de pat al lui Zeus647! 

Corifeul 

Grăieşte-ne mai clar şi-amănunţit, în casă ce s-a 
petrecut? [Nu pot pricepe mare lucru din cele spuse 
înainte.] 


Phrygianul 
Ailinon! ailinon! barbarii astfel vestesc începătura 
morţii, mai! 


cu glas asiatic, când spadele lui Hades, de fier, 
împrăştie sânge regal pe pământ648! 

Au pătruns în palat. 

[să vă spun întocmai ce-a fost, doi gemeni, hellenici, 
lei. 

Unul era feciorul mai-marelui oştilor voastre, celălalt 
copilul lui Strophios, un om ce pune la cale răul precum 
Odysseus649, uneltind în tăcere, altminteri prieten 
statornic, luptător îndrăzneţ, priceput la război, şi, pe 
scurt, un şarpe setos de sânge. 

Fie blestemat pentru blânda-i viclenie, urzitorul de 
rele! 

<Bărbaţii aceştia, păşind în odaia celeia care s-a 
măritat cu arcaşul Paris650, s-au ghemuit, smeriţi, lângă 
jetul ei, cu ochi năpădiţi de lacrimi, unul la dreapta, altul la 
stânga, punând, fiecare de partea sa, între noi şi ei, ca o 
stavilă. 

<Apoi> au cuprins, amândoi au cuprins genunchii 
Hellenei cu mâini rugătoare. 

<într-asta> sosiră în fugă, repede, repede, slugile ei, 
phrygienii. 

Şi se-ntrebau, tulburaţi de frică, unul pe altul, dacă 
nu-i vreo capcană la mijloc. 

Unora nu le venea să creadă, alţii credeau, 


dimpotrivă, că Tyndarida se va prinde în plasele 
vânătoreşti, întinse anume de şarpele omorâtor-de-mamă. 

Corifeul 

Şi tu, în clipa-aceea unde te aflai? Sau ai fugit 
numaidecât, înspăimântat? 

Phrygianul 

S-a-ntâmplat, cum e obiceiul la noi phrygienii, să mă 
aflu în preajma Hellenei, şi văzduhul să-l mişc c-un bine- 
ntocmit evantai de pene, trimițând spre părul creginei> o 
boare şi răcorindu-i obrazul; aşa facem noi phrygienii, aşa-i 
obiceiul în Asia651. 

Helena torcea un fuior de in de pe furcă, răsucind 
între degete firul, şi firul tors se târa pe podea; căci ea 
doreşte să folosească tortul spre a coase-mpreună, din 
ţesături jefuite la Troia, un strai de purpură, un dar pentru 
<sora ei> Klytaimnestra, să-i împodobească mormântul. 

Orestes atunci îi zise femeii spartane: 

«Fiică a lui Zeus, aşază-ţi piciorul aici, coboară-te de 
pe crivat şi vino cu mine la locul străvechi al vetrei lui 
Pelops, ctitorul neamului nostru, ca să-mi  asculţi 
rugăminţile.» 

Şi-a dus-o, şi-a dus-o, şi ea l-a-nsoţit, fără măcar să 
presimtă urmarea, în schimb tovarăşul lui de fapte începe 
altă ispravă, mişelul din ţara Phokidei: 

«Nu vreţi să lipsiţi de pe locul ăsta, phrygieni 
ticăloşi?» <Zise> şi ne zăvori pe toţi în clădire, pe unii în 
grajduri de cai, pe alţii-n verande, pe unii aici, pe alţii 
acolo, împrăştiaţi cu toţii şi depărtaţi de stăpâna noastră. 
Corifeul 

Şi după-aceste întâmplări ce-a mai urmat? 

Phrygianul 

Mamă, mamă venerată pe muntele Ida, straşnică 
zeiţă, straşnică! mai! 653 Ce sângeroase patimi, ce rele 
nelegiuite mi-a fost dat să văd, să văd în lăcaşul regesc! 


Cu spadele-n mâini, trase din umbră, de sub 
veşmintele lor tivite cu purpură, <cei doi> şi-au rotit ochii 
cumpliţi într-o parte şi-n alta, să nu se ivească vreun 
nedorit. 

Pe urmă, ca nişte mistreți de la munte, s-au proptit 
înaintea femeii şi i-au răcnit: «Vei muri, vei muri! 

Soţul tău ticălos e pricina morţii tale, căci l-a trădat 
pe feciorul fratelui său. 

<lăsându-l> să piară <prin votul> celor din Argos.» 

Ea scoase un țipăt, un țipăt înalt: «Vai mie!» 

Şi pieptul cu antebraţele albe şi l-a izbit, şi s-a pocnit 
fără milă în ţeastă cu pumnii. 

Apoi a-ncercat să scape, şi-n fugă <podeaua> suna 
sub sandalele sale de aur. 

Dar Orestes, în ghetele-i mykeniene, s-a repezit la 
Helena, mâna şi-a-nfipt-o în părul ei, şi, răsturnându-i 
capul pe umărul stâng, se pregătea să lovească gâtlejul cu 
spada întunecată. 

Corifeul 

Voi, phrygienii casei unde vă găseaţi? De ce n-aţi 
apărat-o? Phrygianul 

Noi, răcnind în odăile unde fusesem închişi, porţi şi 
canaturi am spart cu drugi de lemn, şi de pretutindeni am 
alergat să dăm ajutor, unul cu pietre, altul cu sulița legată 
de mână654, altul strângând în pumni minerul spadei. 

Dar s-a iscat împotriva noastră Pylades, de nestăvilit, 
precum Hektor, precum Aias cu coif întreit655, pe care l- 
am şi văzut, l-am văzut <luptând> la porţile lui 
Priamos656. 

Şi spadele noastre s-au încrucişat cu a lui. 

Atunci, ah, atunci a ieşit la iveală cât de in urmă 
rămâne vigoarea războinică a phrygienilor, faţă de lancea 
Helladei: unul porneşte, năuc, la goană, altul e doar un 
cadavru, acesta-i rănit, acela se roagă, drept pavăză-n faţa 


morţii. 

Noi căutăm adăpost în beznă, dar în vreme ce unii 
cădeau fără viaţă, alţii-aşteptau lovitura de moarte, şi alţii 
zăceau la pământ. 

Atunci sosi în palat Hermione, sărmana, tocmai când 
maică-sa urma să fie sfârşită şi azvârlită pe jos, nefericita 
care-i dăduse viaţă. 

Precum bakehantele-asupra puiului unei jivine de 
munte - nu le lipsea decât thyrsul657 - astfel cei doi 
alergară şi-o apucară, apoi se-ndreptară din nou spre fiica 
lui Zeus, ca s-o ucidă. Insă Helena se mistuise. 

Nu mai era de văzut în odaie, nici în palat. 

O Zeus, o Glie, Lumină şi Noapte, unde se-ascunde? 

Fost-a la mijloc un leac fermecat sau o făcătură sau 
vreo divină răpire? 

Din cele-ntâmplate apoi, nimic nu mai ştiu; am ieşit 
pe furiş din clădire, să scap cu fuga. 

Multe-ncercări, multe-ncercări a-ndurat 

Menelaos, fără folos, ca să-şi aducă soţia din Troia! 

(Orestes irupe din palat, cu spada în mână.) 

Corifeul 

După un şir de întâmplări neaşteptate, iată încă una! 
Cu mers ţicnit, în mâini cu spada, Orestes iese-n faţa casei. 

Orestes658 

Unde-i phrygianul care a scăpat de spada mea? 

Phrygianul 

Mă închin, stăpâne, ţie, prosternat ca pe la noi659. 

Orestes 

Nu suntem aici la Troia, ci pe solul argian. 

Phrygianul 

Fie-n Troia, fie-n Argos, pentr-un ins cu judecată, 
viaţa-i mai de preţ ca moartea. 

Orestes (ameninţător) 

N-ai strigat să-i vină oameni lui Menelaos în sprijin? 


Phrygianul 

Mai curând să-ţi vină ţie ajutor, căci eşti mai vrednic. 
Orestes 

Deci pe drept a fost răpusă fata lui Tyndareos. 

Phrygianul 

Da, pe drept, şi încă foarte; bine ar fi fost să aibă trei 
gâtlejuri de străpuns660. 

Orestes 

Tu mă linguşeşti de frică, dar în sinea ta crezi altfel. 
Phrygianul 

Ea, deodată cu elenii, i-a zdrobit şi pe troieni. 

Orestes 

Jură că n-ai spus doar ca să-mi faci plăcere, altfel 
mori! Phrygianul 

Jur pe viaţa mea! Nu-i ăsta jurământul cel mai sfânt? 

Orestes (apropiind spada de gâtul sclavului) 

Şi la Troia phrygienii se temeau de fier cu toţii? 

Phrygianul 

Ţine-ţi mai departe spada, căci de-aproape zvârle 
crunte străluciri ucigătoare. 

Orestes 

Stai, doar nu te împietreşte! Parc-ai fi văzut 
Gorgona661. Phrygianul 

Ba în leş să nu mă schimbe; de Gorgonă n-am ştiinţă. 

Orestes 

Sclaviile, te temi de Hades, care te va libera de 
suferinţele <sclaviei>? 

Phrygianul 

Toţi se bucură, şi robul, să rămână în lumină. 

Orestes 

Bine zis. Te scapă isteţimea; mergi acum în casă! 

Phrygianul Deci tu nu mă vei ucide. 

Orestes 

Liber! 


Phrygianul 

Vorba asta-mi place. 

Orestes 

Aş putea să-mi schimb părerea. 

Phrygianul 

Asta însă nu-mi prea place. 

Orestes 

Eşti nerod, dacă-ţi închipui că-ţi voi sângera gâtlejul 
tău nenorocit; din fire, nu ai fost clădit femeie, nici nu pari 
a fi bărbat662. 

Am ieşit din casă-afară, să-ţi pun lacăt piuielii; 
auzindu-ţi vocea-naltă, cetăţenii-ar da alarma. 

Pe Menelaos nu-mi este frică să-l înfrunt cu spada; 
poarte-şi ţanţoş peste umeri părul blond, cârlionţat! 

Dar, dacă-mpotriva casei, va aduce şi argeii, ca să mă 
învinuiască de uciderea Hellenei, nevrând să ne cruţe 
viaţa, mie şi surorii mele, cât şi lui Pylades, care a trudit 
cu mine-alături, va vedea două cadavre: al fecioarei şi-ai 
nevestei. 

(Phrygianul pleacă spre cetate, să-l întâlnească pe 
Menelaos. Orestes intră din nou în palat.) 

Corul 

Antistrofă 663 Io, io, cum se surpă! 

O altă ncercare de spaimă se-abate peste casa 
Atrizilor! 

Ce-i de făcut? Să vestim cetatea, ori să păstrăm 
tăcerea? 

Mai sigură, dragilor, este <tăcerea. 

Priviţi la faţa clădirii, priviţi, fumul ce suie, 
prevestitor, în văzduhul înalt! 

Ei aprind <înăuntru> torţe de pin răşinos, gata să 
incendieze palatul lui Tantalos, neşovăind în strădania lor. 

Muritorilor Zeul  le-mparte sfârşitul,  le-mparte 
sfârşitul precum pofteşte. 


Straşnică este puterea daimonului răzbunării: lăcaşul 
acesta s-a prăbuşit, s-a prăbuşit în sânge, pentru că Pelops 
l-a zvârlit pe Myrtilos <cândva> din car664. 

Corifeul 

Ah! Menelaos cu pasul iute vine la palat; fără doar şi 
poate, ştie ce năpastă l-a lovit. 

Hai, Atrizilor, din casă, n-aveţi vreme de pierdut, 
faceţi-vă baricade. Omul răsfăţat de soartă e o forţă fără 
seamăn contra unor bieţi becisnici cum eşti astăzi tu, 
Orestes, în adânca ta restrişte. 

(Intră Menelaos, în mare grabă, însoţit de o ceată 
înarmată.) 

Menelaos 

Vin, auzind ce grozăvii au săvârşit aceste două fiare, 
căci nu pot să-i numesc bărbaţi. Am auzit şi că soţia mea n- 
ar fi murit, ci că s-a risipit, fără să lase urmă - un zvon 
deşert adus de un neghiob înfricoşat, în fapt un şiretlic al 
ucigaşului-de-mamă. 

Hei! să mi se deschidă casa! Sclavilor, vă dau 
poruncă, poarta  înfundaţi-o, să-mi scap din mâna 
ticăloşilor fiica, [şi pe nefericita mea soţie <doborâtă> s-o 
ridic, iar pe călăi să-i nimicesc cu braţul meu, ca s-o 
urmeze în mormânt!] (Menelaos şi însoțitorii se apropie de 
porți, când Orestes şi Pydales apar pe acoperişul palatului. 
Orestes o ţine pe Hermione şi are spada îndreptată spre 
gâtul fetei, în timp ce Pylades agită o torță 
fumegândă665.) 

Orestes 

Tu, cel de-acolo, nu cumva s-atingi zăvoarele cu 
mina! Menelaos, de tine-i vorba, turn de semeţie! 
Altminteri, căpăţâna ţi-o sfărâm cu bolovanul ăsta, 
desprins din parapetul meşterit de vechi zidari. De altfel, 
porţile le-am întărit vârtos cu drugi, şi nu se vor clinti în 
faţa râvnei tale de-a-ţi salva, intrând în casă, <fata>. 


Menelaos 

Ah! Ce se-ntâmplă? Văd lucirea unei torţe şi, pe 
acoperişul casei, cei doi mişei, fortificaţi, şi-un vârf de 
spadă îndreptat spre gâtul Hermionei! 

Orestes 

Din două, ce pofteşti: să mă întrebi ori să m-asculţi? 

Menelaos 

Niciuna şi nici alta; dar trebuie, se pare, să te-ascult. 

Orestes 

Sunt gata să-ţi ucid copila, dacă vrei să ştii. 

Menelaos 

După uciderea Hellenei, urmează s-o răpui acum pe 
Hermione? 

Orestes 

Barem de mi-ar fi izbutit uciderea dintâi, dar jertfa 
mi-au răpit-o zeii. 

Menelaos 

Tăgăduieşti c-ai omorât-o? Spui asta ca să-ţi râzi de 
mine? 


Orestes 

Nu-mi vine să tăgăduiesc. Doar am dorit... 
Menelaos 

Ce ai dorit anume? Mă trec fiori de teamă. 

Orestes 

.„„În Hades să azvârl urgia ce-a mânjit Hellada. 
Menelaos 

Dă-mi înapoi soţia moartă, s-o îngrop. 

Orestes 

N-ai decât zeilor s-o ceri; dar pe fiica ta o voi ucide. 
Menelaos 

Vrei să te-ncaici cu altă crimă, ucigaşule-de-mamă! 
Orestes 


Zi mai curând apărător-de-tată, pe care m-ai trădat, 
ca să mă pierzi. 


Menelaos 

N-a fost destul că ai vărsat sângele Klytaimnestrei? 

Orestes 

N-aş obosi nicicând să nimicesc femeile stricate. 

Menelaos 

Şi tu, Pylades, ai amestec în omor? 

Orestes 

Tăcerea lui răspunde: da. Ajunge să vorbeşti cu mine. 
Menelaos 

Tu pentru crime vei plăti; doar n-ai să scapi 
<zburând> cu aripi. 

Orestes 

Nu vom fugi, ci vom incendia palatul. 

Menelaos 

Spui că vei spulbera lăcaşul strămoşesc? 

Orestes 

Da, ca să nu te faci stăpân pe el; şi-asupra flăcărilor 
îţi voi junghia copila. 

Menelaos 

N-ai decât s-o ucizi; pe urmă pentru toate vei plăti. 

ORESTES (amenințând s-o înjunghie pe Hermione) 

Aşa să fie! 

Menelaos 

Ah, să nu faci asta, nu! 

Orestes 

Taci molcom şi îndură pacostea ce te-a lovit pe drept. 
Menelaos 

Dar drept este ca tu să scapi cu zile? 

Orestes 

Şi ţara să o stăpânesc. 

Menelaos 

Ce ţară? 

Orestes 

Argosul, vechiul tărâm pelasgic. 


Menelaos 

<Vei cuteza> să te atingi de vasele lustrale666? 
Orestes 

De ce nu? 

Menelaos 

Să-njunghii jertfe înaintea luptelor? 
Orestes 

Te crezi cumva mai potrivit? 
Menelaos 

Eu mâinile le am curate. 

Orestes 

Dar inima ţi-e pângărită. 
Menelaos cu tine cine va mai sta de vorbă? 
Orestes 

Oricine îşi iubeşte tatăl. 
Menelaos 

Dar cei care-şi respectă mama? 
Orestes 

Aceia-s oameni fericiţi667. 
Menelaos 

Tu nu te numeri printre ei. 
Orestes 

Nu-mi plac femeile mişele. 
Menelaos 

Ia spada de pe Hermione! 
Orestes 

Tu eşti din fire prefăcut... 
Menelaos îmi vei ucide oare fata? 
Orestes 

„„„Însă acum spui adevărul. 
Menelaos 

Vai mie, ce-am să fac? 

Orestes 

Găseşte-i pe argei, convinge-i! 


Menelaos 

Ce să-i conving? 

Orestes 

Cetăţii cere-i să ne cruţe viaţa. 

Menelaos 

Altminteri îmi vei omori copila? 

Orestes 

Chiar aşa. 

Menelaos 

Helena, cruntă-ţi este soarta! 

Orestes 

Şi soarta mea nu este cruntă? 

Menelaos 

Din Troia te-am adus să fii jertfită. 

Orestes 

Barem să fi fost! 

Menelaos 

O, câte-ameninţări am înfruntat! 

Orestes 

Dar pentru mine n-ai făcut nimic. 

Menelaos îndur purtare jignitoare! 

Orestes 

Căci nu m-ai ajutat la vreme. 

Menelaos 

Sunt la cheremul tău. 

Orestes 

Te-ai prins în cursa răutăţii tale. 

Destul! Acum, Elektra, dă foc palatului la temelie, şi 
tu, Pylades, cel mai neclintit prieten, aprinde parapetele 
acestor ziduri! Menelaos 

O ţară a fiilor lui Danaos! Voi, ctitorii cetăţii Argos cu 
<belşug de cai, veniţi acum! De ce nu alergaţi cu armele în 
ajutorul nostru? întreg oraşul e primejduit de-acest 
nemernic, care, deşi s-a prihănit cu sângele matern, se 


zbate să trăiască. (Argeii se rânduiesc în formaţie de luptă, 
gata să ia cu asalt palatul, când, brusc, apare în aer zeul 
Apollon şi lângă el Helena66.) 

Apollon 

Menelaos, astâmpără-ţi mânia ce-ţi încinge inima; 
sunt Phoibos, fiul <veşnicei> Leto, care te chem de- 
aproape. 

Şi tu, care ameninţi, înarmat cu spada, viaţa fetei, 
Orestes, potoleşte-te, ca să-mi asculţi cuvântul! Helena, 
cea pe care te-ai înverşunat zadarnic să o pierzi, deoarece 
Menelaos te-nfuriase, iat-o! Cu toţii o vedeţi <aici>, la 
poarta cerului, salvată, şi nu de tine omorâtă. Eu am 
scăpat-o şi am smuls-o de sub vârful spadei tale, cum am 
primit poruncă de la tatăl Zeus. Fiind de zeul Vieţii 
zămislită, i se cuvine viaţă fără moarte669; ea, lângă fraţii 
săi, Kastor şi Polydeukes, va sta pe tron în văile cereşti, ca 
binefăcătoarea oamenilor mării670. 

Menelaos, tu ia-ţi alta nevastă-n casă, căci zeii au voit 
ca frumuseţea fără seamăn ea Hellenei> să-i pună faţă-n 
faţă pe helleni şi pe troieni, şi să pricinuiască sumedenie 
de morţi, spre a mai uşura pământul de prea-plinul 
sfruntat şi necurmat al omenirii671. 

Aşa stau lucrurile cu Helena. 

Iar tu, Orestes, trebuie să treci hotarul ţării şi vreme 
de un an rotund să locuieşti în Parrhasia; în amintirea 
exilării tale, azanii şi arkadienii vor numi acel meleag 
Oresteion672. 

De-acolo te vei duce la Atena, oraş în care vei fi 
judecat pentru ucidere de mamă. Trei Eumenide te vor 
învinovăţi, şi zei, arbitrii ai dezbaterii, vor da, pe dealul 
închinat lui Ares, hotărârea cea mai sfântă, şi curtea o vei 
părăsi învingător673. 

Cu cea al cărei gât ameninţi să-l străpungi, cu 
Hermione, trebuie să te căsătoreşti. lar omul care crede că 


se va-nsura cu dânsa. 

Neoptolemos, nicicând n-o va lua, căci soarta lui este 
să fie omorât de săbiile delphienilor, când îmi va cere să-l 
despăgubesc de pierderea lui Achilleus, al său părinte674. 

Pe sora ta, Elektra, cu Pylades s-o măriţi, cum i-ai 
făgăduit <acestuia>, şi viaţa le va fi, de azi încolo, fericită. 

Menelaos, în Argos lasă-l pe Orestes să domnească; 
tu mergi să fii stăpânul Spartei. Bucură-te de moştenirea 
de la o nevastă care a-ncetat să-ţi căşuneze, ca odinioară, 
nenumărate, pururi înnoite chinuri675. 

lar legăturile dintre cetate şi Orestes am să le 
rânduiesc frumos, căci el a fost împins de mine să-şi ucidă 
mama. 

Orestes 

Loxias, care ne dezvălui viitorul, oracolele tale nu 
sunt ale unui fals profet, ci ale unui <zeu> ce spune 
adevărul. Totuşi, eram cuprins de teamă că aud glasul 
vreunui duh răzbunător, închipuindu-mi că-l aud pe-al tău. 
Dar toate s-au sfârşit cu bine. Voi face cum ai spus. Pe 
Hermione, iată, o dezleg de sub ameninţarea spadei, şi 
gata sunt să mă însor cu ea, când tatăl ei se va-nvoi. 

Menelaos 

Copilă a lui Zeus, Helena, îţi urez drum bun! Ce 
fericire pentru tine să hălăduieşti în casa zeilor, cea 
binecuvântată! 

Ţie, Orestes, ţi-o încredinţez pe fata mea, cum am 
primit poruncă de la Phoibos. Nobil fiind, te vei căsători cu 
cineva de viţă nobilă. Fie s-avem de mulţumire parte, şi tu, 
şi eu care ţi-o dau. Apollon 

Acum purcedeţi fiecare în locul hotărât de mine, şi 
puneţi capăt certei voastre. 

Menelaos 

N-avem decât să ne supunem. 

Orestes 


La fel socot şi eu, Menelaos, necazurile noastre mi se 
risipesc din minte şi mă împac, Loxias, cu oracolele tale. 
(Orestes, Hermione şi Pylades coboară în palat. Menelaos 
şi garda lui purced spre ieşire, urmaţi mai apoi de lor.) 

Apollon 

Porniţi, fiecare pe drumul său, venerând zeiţa cea 
mai frumoasă, Pacea676, iar eu am s-o duc pe Helena, prin 
strălucitoarea boltă-nstelată, în sălile <casei> lui Zeus. 

Acolo, tronând lângă Hera şi lângă Hebe677, soţia lui 
Herakles, va fi pentru oameni zeiţă cinstită etern prin 
libaţii, laolaltă cu fraţii săi Tyndarizi, feciorii lui Zeus, iar 
pentru năieri va fi regina mărilor învolburate. 

Corul678 

O, sfântă, mărită Victorie, întocmeşte-ne viaţa şi nu 
înceta să aşezi cununi pe frunţile noastre! 

HERAKLIZII 

PERSOANELE 

(în ordinea intrării în scenă) 

IOLAOS, tutorele copiilor lui Herakles. 

<KOPREUS>, CRAINICUL lui Eurystheus. 

CORUL bătrânilor din Marathon. 

DEMOPHON, regele Atenei. 

MAKARIA, fiica lui Herakles. 

UN SERVITOR al lui Hyllos, fiul lui Herakles. 

ALKMENE, mama lui Herakles. 

UN VESTITOR. 

EURYSTHEUS, regele Argosului. 

Fiii lui Herakles, Akamas, străji ateniene, sclavi. 

Drama se desfăşoară la Marathon6™. În mijlocul 
scenei se înalță altarul lui Zeus Agoraios680, în fund 
templul său. Pe altar au fost depuse ramuri de măslin, 
împodobite cu panglici albe - însemnele suplicanțilorm. Pe 
treptele altarului zac, refugiaţi, bătrânul Iolaos, înconjurat 
de un pâlc de băieţi, Heraklizii682. 


IOLAOS 

Mi-am întărit de multă vreme o părere. Bărbatul 
drept e hărăzit aproapelui, dar cel care-şi închină doar 
câştigului voinţa, de nefolos cetăţii, închis faţă de oameni, 
nu este bun într-adevăr decât cu sine însuşi. Ştiu asta nu 
numai din auzite683. 

Căci eu, ţinând la cinste şi la legăturile de sânge, 
când mi-era dat să locuiesc tihnit în Argos684, l-am însoţit 
în multe munci pe Herakles, la vremea când hălăduia cu 
noi, şi-acum, când el a fost mutat în cer, îi ocrotesc 
odraslele sub aripile mele, cu toate că de mântuire am şi 
eu nevoie685. 

Întâi, când tatăl lor a părăsit pământul, <tyranul> 
Eurystheus a vrut să ne ucidă686, dar am scăpat de el; şi 
chiar dacă suntem lipsiţi de ţară, viaţa ne-am salvat-o. 
Fugim la întâmplare, rătăcind de la cetate la cetate. 

Dar celorlalte rele, Eurystheus a înţeles să le adauge 
o altă provocare: oriunde află c-am făcut popas, îşi mână 
crainicii ca să ne ceară şi să ne-alunge din acel tărâm. Se 
bizuie <într-asta> pe cetatea Argos, a cărei ură sau 
prietenie nu-s de lepădat, şi totodată pe norocul lui. 

lar oamenii ne văd, pe mine vlăguit şi pe copii, 
nevârstnici, fără tată; deci, înclinându-se în faţa celui mai 
puternic, ne gonesc din ţară. 

Impart şi eu surghiunul cu aceşti copii fugari, împart 
cu ei năpastele, sărman de mine, şi n-am curajul să-i 
trădez, ca nu cumva să spună vreun muritor: «Priviţi, de 
când copiii n-au părinte, nu-i mai ajută Iolaos, deşi e ruda 
lor!» 

Aşa, respinşi de pretutindeni prin Hellada, noi am 
sosit la Marathon şi pe pământul dimprejur687, ne-am 
aşezat ca rugători la capiştile zeilor şi le-am cerut să ne 
ajute. 

Aceste câmpuri, zice-se, sunt locuite de cei doi feciori 


ai lui Theseus, aşa cum le căzură sorţii668. Ei, răsăriţi din 
stirpea lui Pandion, se înrudesc de-aproape cu odraslele 
acestea689. lată de ce-am păşit peste hotarul falnicei 
Atene. 

În fruntea pilcului de surghiuniţi stăm doi bătrâni: eu 
care, înfricat, păzesc feciorii şi, înăuntrul templului, 
Alkmene, care cuprinde-n braţe şi adăposteşte fetele lui 
Herakles; căci ar fi ruşinos dacă-am lăsa fecioarele să se 
apropie de gloată şi să aştepteaici, lângă altar690. 

Iar Hyllos691 caută, cu fraţii lui mai vârstnici, să ne 
găsească pe pământ un meterez, un adăpost, dacă vom fi 
goniţi şi din ţinutul ăsta cu de-a sila. (Luând seama de 
apropierea unui crainic venind din Argos, care va intra 
curând pe scenă, Iolaos întinde febril mâinile spre copii fi 
îi cuprinde.) _ 

Copii, copii, la mine, apucaţi-vă de straiul meu. Îl văd 
venind spre noi pe crainicul lui Eurystheus, acel care ne 
urmăreşte, făcându-ne să rătăcim, respinşi din ţară-n ţară. 

Ah! moarte ţie, ins respingător, şi omului ce te 
trimite, căci multe rele i-ai vestit cu gura ta mărinimosului 
părinte al acestor fii! Crainicul692 

Tu crezi, desigur, c-ai găsit aici un adăpost temeinic 
şi c-ai sosit într-o cetate aliată. Gândeşti greşit; nu este 
nimeni care să aleagă slăbiciunea ta, şi nu renumele lui 
Eurystheus. 

La drum! De ce atâta trudă? Ridică-te, porneşte către 
Argos unde vei fi omorât cu pietre693; asta ţi-e osânda. 

Iolaos 

Nici gând, căci mă vor apăra altarul zeului şi țara 
liberă în care am păşit. 

Crainicul 

Văd că pofteşti să dai încă de lucru mâinii mele. 

Iolaos 

Nu-ţi va fi dat să ne târăşti cu sila nici pe mine, nici 


pe ei. 

Crainicul (înşfăcând copiii) 

<Pe loc> te vei încredința. Degeaba! N-ai fost bun 
profet. 

IOLAOS 

Nu! Asta niciodată nu se va-ntâmpla, cât voi trăi. (Se 
încinge o hartă între cei doi; bătrânul lolaos e trântit pe 
jos.) 

Crainicul în lături! Pe copii, de vrei sau nu, Îi voi lua, 
deoarece socot că aparţin lui Eurystheus, stăpânul lor. 

IOLAOS 

Ah! daţi-ne-ajutor, voi cei ce locuiţi din străvechime 
în Atena694! Cu noi se poartă silnic <solul>, cu noi, care îl 
implorăm pe Zeus, ocrotitorul adunărilor poporului; ne 
pângăresc ghirlandele de rugătorix Aceasta-i hulă pentru 
ţara voastră, şi pentru zei jignire. (Intră în grabă Corul 
alcătuit din cincisprezece oameni vârstnici din Marathon.) 

Întâiul PARASTAT695 De la altar ce strigăt se ridică? 

Ce pacoste ni se va desluşi curând? 

Corifeul 

Strofă 

Priviţi-l pe bătrânul acesta, lipsit de vlagă, răsturnat 
la pământ, sărmanul! 

AL DOILEA PARASTAT Dar cine te-a trântit pe jos 
atât de jalnic? 

IOLAOS (arătându-l pe crainic) 

Acesta, gazdelor. El necinsteşte zeii şi mă smulge cu 
putere de pe treptele altarului lui Zeus. 

Corifeul 

Dar tu, din care ţară, bătrâne, ai venit la poporul 
celor patru cetăţi unite696? 

De pe celălalt țărm al strâmtorii? 

Când aţi sosit aici, prin lucrarea vâslelor, poate din 
Euboia697? 


IOLAOS 

Nu, n-am dus trai de insular, străinilor698. 

Noi, pe pământul tău venim de la Mykene699. 

Corifeul 

Şi cum te cheamă pe nume, bătrâne, poporul 
Mykenei? 

IOLAOS 

Îl ştiţi pe Iolaos, desigur, tovarăşul de arme al lui 
Herakles; eu nu sunt cineva lipsit de faimă. 

Corifeul 

Te ştim dinainte, din auzite. 

Dar ai cui sunt băieţii nevârstnici ocrotiţi de braţele 
tale? Vorbeşte. 

Iolaos 

Străinilor, aceşti copii sunt ai lui Herakles. Ei au 
venit ca rugători, să-i ajutaţi, tu şi cetatea. 

Corifeul 

Antistrofă 

Ce nevoie îi mână? Vor să-i asculte poporul? 

Spune-mi, aceasta le este dorinţa? 

Iolaos 

Ei vor să nu fie luaţi cu sila de sub paza zeilor şi duşi 
în Argos. Crainicul 

Dar asta n-are cum să-i mulţumească pe stăpânii tăi, 
ce au putere-asupra ta şi te găsesc aici. 

CORIFEUL (adresându-se crainicului) 

Cuvine-se să le purtăm de grijă, străine, rugătorilor 
zeilor şi să nu folosim năprasnice braţe spre a-i face să 
plece de lângă statui şi altare. 

Dreptatea e sfântă şi n-ar suferi aceasta. 

Crainicul 

Alungă-i din pământul ţării, ei aparţin lui Eurystheus 
şi e astfel> braţul meu nu-i va lua cu sila. 

Corifeul 


Potrivnică zeilor este cetatea care respinge străini 
veniţi să cerşească-ndurare. 

Crainicul 

Dar bine este şi să fii lipsit de neplăceri, ţinând 
cuminte partea prevederii. 

(Lacună) 

Corifeul 

Tu trebuia să fi vorbit cu regele acestei ţări, mai 
înainte să tearăţi atât de îndrăzneţ şi să cinsteşti pământul 
nostru liber, nu să le smulgi cu sila zeilor străinii. 

Crainicul 

Cine-i mai-marele cetăţii şi al ţării? 

Corifeul 

Feciorul unui tată nobil, Demophon al lui 
Theseus700. 

Crainicul în faţa lui, deci, trebuia să desfăşor această 
luptă de cuvinte>. Tot ce-am vorbit până acum a fost 
zadarnic. 

Corifeul 

lată, el însuşi vine grabnic, <însoţit> de fratele-i 
Akamas.701. Ei îşi vor apleca urechea la cuvântul nostru. 
(Intră regii fraţi Demophon şi Akamas, urmaţi de o escortă. 
Crainicul se dă la o parte.) 

Demophon (Corifeului) 

Deoarece, cu toate că eşti vârstnic, tu ai luat-o 
înaintea unora mai tineri, zorit de strigătele de la vatra 
<templului> lui Zeus702, vorbeşte! Ce întâmplare-a strâns 
aici atâta lume? 

Corifeul 

Cei care, aşezaţi, imploră <zeul> sunt odraslele lui 
Herakles; ei au încununat altarul, precum vezi, stăpâne. El 
este Iolaos, însoţitorul credincios <în lupte> al eroului. 

Demophon 

Dar care a fost pricina că au tipat? 


CORIFEUL (arătând spre crainic) 

Acesta, care a-ncercat să-i ia de la altar cu sila; el l-a 
făcut să strige pe bătrân şi i-a-nmuiat genunchii, încât am 
plâns de mila lui. 

DEMOPHON (arătând spre crainic) 

Totuşi, acesta, după strai şi după cum îl poartă, pare 
un hel-len, dar, după fapte, pare un barbar. 

Acum e rândul tău să cuvintezi, şi fără-ntârziere. Să- 
mi spui de unde ai venit aici, trecând peste hotarul cărei 
țări? 

Crainicul 

Eu sunt argeu, dacă pofteşti să afli. 

De ce-am venit, din partea cui, n-am să-ţi ascund. 
Trimis am fost aici de Eurystheus, mai-marele Mykenei, să 
prind cioporul ăsta. Temeiuri numeroase îndreptăţesc, 
străine, şi ceea ce voi face şi ceea ce voi spune. 

Argeu fiind eu însumi, ridic nişte argei, fugari scăpaţi 
din ţara mea, şi care după legile de-acolo sunt hărăziţi 
<prin vot> să moară703. E dreptul nostru, locuind într-o 
cetate <rânduită>, să împlinim noi înşine ce-au hotărât 
judecătorii. 

<în ce-i priveşte pe fugari> mulţi i-au văzut sosind la 
vatra lor; dar tuturor le-am răspicat aceleaşi vorbe şi nime 
nu a cutezat să-şi căşuneze propria nenorocire. 

Ei, dacă s-au refugiat aici, pesemne-au desluşit la 
tine vreo sminteală; ori poate, nemaiavând încotro, şi-au 
încercat norocul de pe urmă, sau să câştige sau să piardă. 
Desigur, dacă mintea ta este întreagă, cu greu mai pot 
spera că, după-atâtea ţări ale Helladei străbătute, pe tine 
doar, în chip nechibzuit, te va mişca năpasta lor. 

la seama, deci, şi cântăreşte. Primind <fugarii> pe 
pământul attic, sau învoindu-te să-i ridicăm, cu ce te vei 
alege? 

Ascultă ce vei câştiga din partea noastră: vânjosul 


Argosului braţ şi toată trecerea lui Eurystheus, tu le vei 
dobândi pentru Atena. Dar dacă, grijuliu faţă de vorbele şi 
plânsul lor, te vei lăsa răpus de milă, noi lucrul îl vom 
lămuri cu lăncile. Să nu crezi că ne vom retrage din 
această confruntare, fără să ne fi slujit de fierul 
<armelor>704. 

Ce vei avea de zis atunci? Câte moşii vei fi pierdut şi 
câte jafuri vei fi îndurat într-un război cu Argosul? Cu cine 
te vei alia? Şi pentru ce vor fi să cadă morţii, pe care îi vei 
îngropa? Vei dobândi o faimă proastă printre cetăţeni, 
dacă de dragul unui ghiuj ca ăsta, un mormânt, ba un 
nimic, s-o spun pe şleau, şi pentru ţâncii ăştia te cufunzi în 
mlaştina crăzboiuluix 

Vei încerca să-mi dai răspunsul cel mai bun, zicând 
că-i vorba numai de-o speranţă. Cât preţuieşte co 
speranţă> faţă de prezent? 

Cum să-i învingă pe argei cu armele <copiii> când 
vor creşte mari, dacă acesta-i gândul ce-ţi înflăcărează 
inima? E timp destul, de-acum până atunci, să fie nimiciţi. 

Deci, crede-mă, fără să-mi dai nimic, numai lăsându- 
mă să duc ce-mi aparţine, câştigă <pentru tine> sprijinul 
Mykenei! Să nu cazi în greşeala ce vă este obicei705: când 
ai prilejul să alegi prietenia celor mai puternici, să nu te 
hotărăşti pentru a celor mai becisnici. 

Corifeul 

Cine-ar putea să judece şi să cunoască lămurit o 
pricină mai înainte de-a fi urmărit până la capăt cele două 
părţi 706? 

IOLAOS707 

Deoarece în ţara ta, stăpâne, toţi au dreptul <să 
vorbească>, acum e rândul meu să cuvintez, nu doară să 
ascult, şi nime nu mă va respinge dintru început, cum mi s- 
a întâmplat prin alte locuri. 

Noi cu <trimisul> ăsta nu avem nimic comun. Cum 


nu mai atârnăm de Argos, căci astfel s-a decis printr-un 
decret, şi suntem exilați din patrie, cu ce temei ne-ar duce 
ca mykenieni, în starea noastră de acum, când am fost 
alungaţi din ţară? Nu suntem venetici, <după decret>? 
(Adresându-se crainicului.) 

Sau poate socotiți că cornul> surghiunit din Argos e 
surghiunit şi dincolo de graniţa Helladei? Oricum, nu din 
Atena. Aceasta nu va izgoni, înfricoşată de argei, odraslele 
lui Herakles. Aici nu suntem la Trachis, nici în vreo altă 
aşezare din Achaia708, de unde, fără niciun drept, umflând 
cuvântul Argos, cum faci în clipa asta, îi prigoneai pe 
rugătorii aşezaţi lângă altare. De-ar fi aşa, de ţi s-ar da 
dreptate, eu n-aş mai spune că mă aflu în Atena libertăţii. 
Dar le cunosc <celor de-aici> voinţa şi natura: ei mai 
degrabă ar alege moartea, căci pentru oamenii mărinimoşi 
onoarea este mai presus ca traiul. 

Ajunge ce-am grăit despre Atena. Prea multă laudă 
este supărătoare, şi-am fost eu însumi apăsat adesea de 
elogii nestrunite. (Lui Demophon.) 

Vreau să-ţi arăt că e de datoria ta să-i mântuieşti <pe 
Heraklizi>, şi-apoi tu eşti mai-marele acestei ţări. 

Pittheus a fost fiul lui Pelops şi Aithra fata lui 
Pittheus; aceea l-a născut pe tatăl tău, Theseus. (Arătându- 
i pe copii.) 

Acum şi neamul lor! Ascultă: Herakles era fiul lui 
Zeus şi al Alkmenei; ori ea a fost fiica uneia din fetele lui 
Pelops709. Deci tatăl tău şi <tatăl> lor s-au tras din două 
vere. Aceasta-i înrudirea lor cu tine, Demophon710. 

Dar dincolo de înrudire, tu ai şi altă datorie faţă de 
copii, pe care ţi-o voi desluşi. Îţi spun deschis, odinioară, 
fiindu-i purtător de scut tatălui lor, am navigat <cu el> 
alături de Theseus, în drumul după brâul ucigaş <al 
Hippolytei>711; apoi <tot Herakles> l-a scos pe tatăl tău 
din beznele adânci ale lui Hades712. E martoră toată 


Hellada. 

În schimb, aceşti copii vor de la tine doar o înlesnire: 
nu-i da, nu-i strămuta de lângă zeii tăi cu sila, nu-i alunga 
din ţară! Căci pentru tine însuţi, dar şi-n ochii cetăţii, 
ruşine-ar fi ca nişte rugători pribegi, din neamul tău - 
priveşte-i, ah! priveşte-i! - să fie, vai, târâţi cu sila. 

Te rog <fierbinte>, îţi cuprind cu braţele genunchii 
şi-ţi ating bărbia713, să nu dispreţuieşti odraslele lui 
Herakles! întinde-ţi mâinile asupra lor. Să le fii rudă, să le 
fii prieten, părinte, frate, până şi stăpân. Mai bine orişice 
decât să cadă sub argei. 

Corifeul 

I-am ascultat, o rege, şi de soarta lor îmi este milă. 
Nicicând nu am văzut mai desluşit ca azi cum întâmplarea 
biruie o naştere aleasă. Aceşti urmaşi ai unui nobil tată nu- 
şi merită nenorocirea. 

DeMOPHON (ridicându-l] pe lolaos) 

Trei feluri de temeiuri, lolaos, mă fac să ţin de 
cererile tale seama. În primul rând e Zeus, lângă altarul 
căruia te afli, înconjurat de adunarea-acestor pui; pe urmă 
este înrudirea noastră şi vechea-mi datorie către tatăl lor, 
ce-mi porunceşte să le fiu de ajutor; apoi ruşinea, mai ales, 
care nicicând nu trebuie uitată. 

Căci, dacă voi îngădui ca un străin să jefuiască de 
fugari> altarul, se va spune că nu trăiesc într-un pământ al 
libertăţii, că i-am trădat pe rugători, fiindu-mi frică de 
argei. De-acolo până la spânzurătoare nu-i decât un 
pas714. 

De ce n-a fost să vii aici cu o mai bună soartă! 
Oricum, să nu te temi că te va smulge cineva de la altar cu 
sila, împreună cu băieţii. (Brusc se adresează solului.) 

Tu, întorcându-te în Argos, lui Eurystheus adu-i la 
cunoştinţă hotărârea noastră, şi că, de altfel, dacă are 
împotriva Heraklizilor vreo plângere, va fi despăgubit cum 


se cuvine. <însă> pe ei nu-i vei lua cu tine niciodată. 

Crainicul 

Cum nu, când eu am dreptul şi când temeiurile mele 
sunt mai tari? 

Demophon 

N-ai dreptul să ridici cu sila rugătorii. 

Crainicul 

Luarea lor nu va-nsemna ruşine pentru mine, nici 
pentru tine pagubă. 

Demophon 

Ba da, a mea va fi ruşinea, dacă te las să-i smulgi de- 
aici. Crainicul 

Azvârle-i peste graniţă, de-acolo îi vom duce noi. 


Demophon 
Te crezi mai înţelept ca zeul, bădărane! 
Crainicul 
Se pare că aici e loc de adăpost pentru nemernici. 
Demophon 
Sălaşul zeilor este refugiu pentru toţi. 
Crainicul 
Mykenienii, poate, vor gândi altminteri. 
Demophon 
Oare prin partea locului nu mai sunt eu stăpânul? 
Crainicul 


Ba eşti, dacă, păstrându-ţi bunul simţ, nu-i păgubeşti 
pe alţii. Demophon 

Fiţi păgubiţi! numai să mă păstrez curat faţă de zei. 
Crainicul 

Nu vreau să izbucnească un război între argei şi tine. 
Demophon 

Eu nici atât, dar n-am să-ţi las odraslele lui Herakles. 

Crainicul 

Şi totuşi am să-i duc, ei sunt ai mei. 

Demophon 


Atunci, nu-ţi va fi moale să te-ntorci acasă. 

CRAINICUL (făcând brusc gestul de a înşfăca 
rugătorii) 

Voi încerca şi mă voi lămuri pe dată. 

DEMOPHON (oprindu-/, cu sceptrul ridicat) 

O să te usture numaidecât, dacă te-atingi de ei. 

Crainicul 

Pe zei, nu îndrăzni să baţi un sol715. 

Demophon înveţe solul mai întâi a se purta cuminte! 

Corifeul 

(adresându-se crainicului, pe urmă lui Demophon) 

Tu du-te. Şi tu, rege, nu-l atinge. 

Crainicul 

Mă duc. Un singur braţ e slab în luptă. Ci iarăşi voi 
veni aici cu cetele lui Ares al argeilor716, purtând din 
creştet până-n tălpi armură de aramă. M-aşteaptă mii de 
luptători cu scuturi şi stăpânul Eurystheus. El însuşi este 
comandantul oştii şi urmăreşte de la marginile vetrei lui 
Alkathos717 care va fi sfârşitul întâmplărilor de-aici. 
Aflând în ce fel l-ai jignit, mânia lui va fulgera asupra ta şi 
a cetăţii, asupra gliei şi-a plantațiilor voastre. 

Căci la nimic nu ne va fi slujit, să îngrijim atâta 
tineret în Argos, de nu-ţi vom da pedeapsa <cuvenită>. 
(Crainicul pleacă în grabă.) 

Demophon 

Ajungă-te prăpădul! Nu mă tem de Argos. Doar n-ai fi 
vrut să-i duci <pe Heraklizi> de-aici cu sila, spre ruşinea 
mea? Cetatea-n care m-am născut n-a fost încă supusă de 
argei, ci este liberă. Corifeul 

Acum este clipa să cumpănim, până nu se apropie 
oastea din Argos de graniţa noastră! 

E grabnic la faptă Ares al mykenienilor, şi va fi, cu 
prilejul acesta, mai mult ca oricând. 

Căci legea tuturor solilor când povestesO e să umfle- 


ntâmplările până la dublu, închipuie-ţi ce va să-i depene 
regelui, ce necuviinţe grozave a pătimit şi cum era gata să 
fie ucis718. 

IOLAOS 

Nu-i zestre mai frumoasă pentru fii decât aceea de-a 
se naşte dintr-un tată bun şi nobil [şi de-a-şi lua din neam 
ales nevastă.] însă pe cel care se lasă biruit de patimă şi îşi 
alege din mojici soţia, eu n-am să-l încuviinţez că-şi 
leapădă, de dragul desfătărilor, copiii în ruşine. 

Nobleţea, la nenorocire, se apără mai bine decât 
neamul prost. Tot astfel noi, căzuţi în hăul relelor, am 
întâlnit în oamenii aceştia rude şi prieteni, care, dintre 
atâţi locuitori ai solului Hellenic, doar ei s-au ridicat în 
apărarea noastră. 

Daţi-le, fiii mei, daţi-le cregilor Atenei> dreapta 
voastră, şi voi, daţi-vă mâinile copiilor; apropiaţi-vă cunii 
de alţii x 

Copiii mei, ne-am pus prietenii la încercare. Dacă 
vreodată, pentru voi, va licări întoarcerea în patrie, dacă 
din nou veţi avea parte de părinteştile cămine şi cinstiri, 
să-i socotiți în veci peaceşti prieteni drept mântuitorii 
voştri. Să nu porniţi vreodată contra ţării lor cu lăncile 
războiului, să ţineţi minte-aceste binefaceri şi fie-vă, Atena, 
dintre toate, cetatea cea mai dragă! 

<Atenienilor> li se cuvine cinstea voastră, căci au 
îndepărtat de noi şi au luat asupra lor ostilitatea unei ţări 
puternice şi a poporului pelasgic719. Văzându-ne cuprinşi 
de sărăcie şi rătăcitori, ei nu ne-au dat, nici nu ne-au 
alungat de pe pământul lor. (Lui Demophon.) 

Din parte-mi, viu sau mort - când mă voi stinge - am 
să te copleşesc, prietene, cu laude. În faţa lui Theseus voi 
proslăvi numele tău720 şi am să-i umplu inima de bucurie, 
spunându-i cât de bine i-ai primit şi ajutat pe Heraklizi, 
cum, cu mărinimie, faci să dăinuiască în Hellada gloria 


paternă şi cum, vlăstar din neam ales, n-ai decăzut faţă de 
cum era Theseus. 

Puţini sunt cei asemeni ţie! Abia, dintr-o mulţime, se 
află, poate, unul, care să nu fie mai rău ca taică-său721. 

Corifeul 

Dintotdeauna ţara noastră a voit să-i sprijine pe 
oropsiţii ce aveau de partea lor dreptatea. Aşa se face că, 
pentru prieteni, a înfruntat primejdii fără număr şi astăzi 
iarăşi văd cum se apropie o luptă. 

Demophon 

Prea bine ai grăit, bătrâne; cât despre-aceşti băieţi, 
sunt sigur care le va fi purtarea: vor ţine minte ajutorul 
<nostru>. 

Eu voi chema în adunare cetăţenii şi am să-i 
rânduiesc  săntâmpine cu mâini vânjoase-armata din 
Mykene: întâi am să trimit în faţă cercetaşi, să nu cadă 
asupra noastră fără veste, căci tot argeul este iute la atac; 
apoi, strângând prezicătorii, voi sacrifica. 

Tu intră cu copiii-n templu, nu sta lângă jertfelnicul 
lui Zeus! Sunt slujitori de-ai mei, care, cât voi lipsi, îţi vor 
purta de grijă. Purcede, Iolaos, în casa <zeului>. 

IOLAOS 

Nu, n-aş putea să părăsesc jertfelnicul. Să ne-aşezăm 
şi, rămânând aici, să ne rugăm pentru victoria cetăţii. 
Când se va isprăvi cu bine încercarea, vom intra. 

Cu noi alături luptă zei ce nu sunt mai prejos, o rege, 
decât ai argeilor: ocrotitoarea lor e Hera, a noastră e 
Athena722. Deci, ia aminte: ca să izbuteşti, una din 
chezăşii este să ai de partea ta zei mai puternici. Pallas 
<Athena> nu va îndura să fie biruită. (Demophon şi 
Akamas ies, împreună cu străjile.) 

Corul 

Strofă 

Tu n-ai decât să grăieşti cu glas ridicat; nouă, celor 


de-aici nu ne pasă de tine, străine venit din Argos; 
cuvintele tale trufaşe nu ne-nspăimântă. 

Nicicând să nu pătimească de-asemenea frică mărita 
Atena. 

<cetatea, frumoaselor dansuri! 

Tu te-ai smintit, şi la fel, tyranul?723 argeu, feciorul 
lui Sthenelos. 

Antistrofă 

Oraşul în care te afli nu-i cu nimic mai slab decât 
Argosul. 

<Aici> strigă spre zei rugătorii pribegi, lipiţi de 
pământul nostru; iar tu vrei să-i tragi cu de-a sila, străine, 
surd la cuvântul regilor noştri, fără să poţi invoca vreun 
drept. 

Unde ar îngădui muritori cu mintea întreagă 
asemenea faptă? 

Epodă 

Dorinţa dintâi ne poartă spre pace, dar, bagă de 
seamă, o rege cu gânduri nemernice, dacă vii împotriva 
cetăţii noastre, vei fi uluit de primirea ce ţi se va face. 

Nu numai tu mânuieşti o spadă şi un scut de aramă. 

<Omule> îndrăgostit de războaie, nu răscoli cu 
armele tale cetatea Charitelor724. 

Înfrânează-ţi pornirea! 

(Se întoarce Demophon îngândurat.) 

IOLAOS 

Ce griji îţi adumbresc privirea, fiul meu? Ai prins 
cumva dinspre duşmani vreo veste nouă? Întârzie? Au şi 
sosit aici? Sau ce-ai aflat? Nu-i cu putinţă spusa crainicului 
să fi fost mincinoasă. Mai-marele armatei lor, cu soartă 
norocoasă până astăzi, sunt sigur că se va abate - şi plin 
de cât orgoliu! - peste Atena. 

Dar Zeus este  pedepsitorul gândurilor prea 
semeţe725. Demophon 


Armata argiană a sosit, şi Eurystheus, regele său. Eu 
însumi i-am văzut. Căci datoria omului ce vrea să fie bun 
conducător de oşti e să-şi privească însuşi adversarul, nu 
doar prin ochii unor vestitori. 

El încă n-a umplut cu luptători câmpia ţării/726, dar, 
înălţat pe-o stâncă sprâncenată, cercetează - aceasta mi-e 
părerea şi ţi-o spun - pe unde să-şi împingă trupele şi, fără 
luptă, să le desfăşoare în siguranţă pe pământul nostru. 

În schimb, eu, tot ce-am hotărât, am împlinit cum se 
cuvine; cetatea727 este înarmată, şi victimele-s pregătite 
pentru zeii în cinstea cărora vor fi sacrificate. Oraşul meu, 
prin mâinile prezicătorilor, închină jertfe spre punerea 
duşmanului pe fugă şi spre salvarea cetăţenilor. 

l-am adunat pe toţi viersuitorii de oracole; am 
cercetat prezicerile vechi, mântuitoare pentru ţară, şi cele 
cunoscute cornului de rând> şi cele tainice. Intre aceste 
profeţii deosebirile sunt felurite, dar e un gând asupra 
căruia se-mpacă toate: îmi dau poruncă să sacrific 
Persephonei o fecioară născută dintr-un nobil tată728. 

Eu, precum vezi, sunt binevoitor faţă de voi. Dar nu- 
mi voi omori fiica, şi nici nu voi constrânge pe vreun supus 
de-al meu să şi-o ucidă, peste voia lui. Apoi, cine-i atât de 
josnic şi de fără minte încât să-şi dea cu mâna lui ce are 
mai de preţ, copiii? 

În chiar această clipă <în Atena> poţi să vezi 
grămezi de cetăţeni> înfierbântaţi: unii grăiesc că era 
drept să ajutăm nişte străini veniţi ca rugători, dar alţii mă 
învinuiesc de nebunie. Deaş face asta s-ar isca război civil. 

Deci cumpăneşte tu şi află, cu mine laolaltă, vreun 
chip de-a vă salva pe voi şi-acest pământ, astfel ca eu să fiu 
scutit de-nvinuirile cetăţii. Aici eu nu domnesc ca un tyran 
peste barbari729. Urmând în tot ce fac dreptatea, şi 
ceilalţi drept se vor purta cu mine. Corifeul 

Cum? Râvna noastră este bună, iar un zeu730 nu ne 


îngăduie să-i ajutăm pe cei ce ne imploră? 

IOLAOS 

Copiii mei, suntem aidoma unor navigatori, care, 
scăpaţi de furia sălbatică a vijeliei, erau aproape gata să 
atingă malul, însă pe care vânturile i-au zvârlit din nou 
departe de uscat, în largul mării; tot astfel, iată-ne respinşi 
de pe acest pământ, când tocmai ne aflam pe mal, 
crezându-ne salvaţi/31. Vai mie, pentru ce m-ai fermecat, 
speranţă ticăloasă, de nu a fost să duci până la capăt 
facerea de bine? 

Într-adevăr, acestui om i se cuvine să-l iertăm că nu 
îngăduie să fie omorâţi copiii cetăţenilor, şi nici acum nu-i 
laud mai puţin purtarea. (Lui Demophon.) 

Dacă aşa este voinţa zeilor, aşa să-mi fie soarta; 
concum> faţă de tine, recunoştinţa mea rămâne neştirbită. 
(După un moment de tăcere, se adresează Heraklizilor. ) 

Copiii mei, cu ce aş mai putea să vă ajut? Noi încotro 
să mergem? Ce zeu nu a primit din parte-ne ghirlande732? 
Pe ce pământ, în ce refugiu nu ne-am dus? Pierim, copiii 
mei; vom fi predati. 

Cât despre mine, dacă trebuie să mor, puţin îmi pasă; 
regret doar faptul că, murind, îmi voi înveseli duşmanii. Ci 
pentru voi vărs lacrimi, pe voi vă căinez, copiii mei, şi pe 
Alkmene, bătrâna mamă a lui Herakles. Prea mult a vieţuit, 
năpăstuita! 

Şi eu, sărman de mine, am îndurat atâta trudă în 
zadar! A trebuit, în mâinile duşmanului a trebuit să 
încăpem şi viaţa să ne-o lepădăm în chinuri şi-n ruşine! 
(Intorcându-se brusc spre Demophon.) 

Dar ştii cum poţi să-mi vii în ajutor? Mai am o 
singură speranţă de a-i salva pe Heraklizi. În locul lor, dă- 
mă argeilor pe mine, rege. Aşa nu te primejduieşti şi-mi 
vor fi mântuiţi copiii. De viaţă nu mai trebuie să mă agăţ. 
Aşa să fie! Pe mine mai ales vrea să mă prindă Eurystheus, 


să-l umple de jigniri pe aliatul <vajnic> al lui Herakles. 
Pentru că omul ăsta e un necioplit! 

E de dorit ca înțeleptul să-şi aleagă un potrivnic 
înţelept, şi nu un bădăran fudul. Aşa, chiar în nenorocire, 
se va bucura de drepturile cuvenite733. 

Corifeul 

Bătrâne, nu învinui cetatea noastră. Căci poate se va 
întâmpla să îndurăm mustrarea, desigur falsă, dar 
copleşitoare, că i-am trădat pe oaspeţi. 

Demophon 

Devotamentul tău e mare, dar nefolositor. Nu, nu pe 
tine vine să te ceară regele, în fruntea oştii sale: ce-ar fi să 
dobândească Eurystheus, din moartea unui om în vârstă? 
(Arătând spre copii.) 

El pe băieţi vrea să-i ucidă. Cumplită e pentru 
duşmani ameninţarea unei înfloriri de tineri dintr-o stirpe 
nobilă, ce-şi amintesc <mereu> cum le-a fost chinuit 
părintele. Aceasta e primejdia ce trebuie să o prevină. 

Deci, dacă ştii vreo altă dezlegare, mai potrivită, 
pregăteşte-o; căci eu, de când am auzit oracolele, sunt 
descumpănit şi plin de teamă. (Din templul lui Zeus 
Agoraios apare Makaria, fiica lui Herakles.) 

Makaria734 

Străinilor, ieşirea mea să nu o socotiți drept 
îndrăzneală. Aceasta-i rugămintea mea dinţii. Nimic nu-i 
şade mai frumos unei femei decât tăcerea, buna cuviinţă şi 
petrecerea tihnită înăuntrul casei735. 

Dar, auzindu-ţi vaierele, Iolaos, m-am hotărât să ies. 
Nu că aş fi îndrituită să vorbesc în numele neamului meu, 
dar poate sunt în stare să o fac, pentru că mie-mi pasă cel 
mai mult de fraţii mei şi vreau să aflu, pentru ei şi pentru 
mine, dacă la relele de ieri nu s-a adăugat un alt prăpăd 
ce-ţi frânge inima. 

Iolaos 


Copila mea, nu doar de-acum, dintre odraslele lui 
Herakles, te socotesc pe tine cea mai vrednică de laudă. 
Părea că pribegia noastră s-a sfârşit cu bine, când iarăşi în 
grea cumpănă ne-am prăbuşit. (Arătându-l pe Demophon.) 

El spune că viersuitorii de oracole cer să se-aducă 
jertfa Persephonei, nu un taur, nu o juncă, ci o fecioară 
dintr-o stirpe nobilă, de vrem să supravieţuim, nu numai 
noi, ci şi oraşul. 

Aceasta e năpasta noastră fără dezlegare. Căci 
cregele> nu-şi va jertfi nici pe copiii săi, nici pe ai altuia. 
Şi fără să vorbească limpede, mă face să-nţeleg că, dacă 
nu găsim ieşire din restrişte, va trebui să căutăm o altă 
ţară de scăparex Din partea lui, el este hotărât să-şi 
mântuie pământul <patriei>. 

Makaria 

Salvarea noastră ţine numai de cerința asta? 

Iolaos 

Da. În privința celorlalte soarta ne-a fost bună. 

Makaria 

Nu tremura de teama lăncii argiene: eu, de la mine 
însămi, şi fără să aştept, bătrâne, vreo poruncă, sunt gata 
să-mi dau viaţa, să mă ofer spre jertfa. 

Ce am putea, într-adevăr, să spunem, dacă Atena 
pentru noi primeşte să înfrunte o primejdie atât de mare, 
şi dacă noi, mutând asupra altuia povara încercării, atunci 
când e la îndemâna noastră să ne mântuim, fugim din faţa 
morţii? 

Nu! ar fi chiar de râs să gemem, aşezaţi ca rugători 
ai zeilor, noi care ne-am născut dintr-un asemenea părinte, 
să ne purtăm ca nişte ticăloşi! Dar unde-i socotită vrednică 
de oameni răsăriţi o astfel de purtare? (Cu ironie.) 

Ar fi mai bine oare, dacă - ferească soarta să se- 
ntâmple! - ar fi Atena cucerită, căzută-n mâinile duşmane, 
şi eu, fiica unui nobil tată, aş îndura jigniri <amare>, 


sfârşind nu mai puţin prin a vedea tărâmul morţilor? Dar 
dac-ar trebui să rătăcesc din nou, gonită din acest pământ? 
Mi-ar fi ruşine să aud spunându-se: «De ce veniţi aici, în 
mâini cu crengi de rugători, când vă iubiţi atât de tare 
viaţa? leşiţi din ţară! Nu le dăm nemernicilor ajutor!» 

<Pe urmă, dacă fraţii mei se sting şi voi fi singura 
salvată, eu nu voi mai avea speranţa fericirii, speranţa care 
şi-a trădat prietenii de-atâtea ori. Cine-ar primi să se 
însoare cu o fată părăsită, sau să dea naştere cu mine unor 
prunci736? 

Nu este aşadar mai de dorit să mor, decât să-ndur 
asemenea necuvenite rele? Un astfel de destin poate ar fi 
mai pe potriva alteia, cu nume nu atât de cunoscut precum 
al meu. Conduceţi-mă unde trebuie să-mi piară trupul, 
împodobiţi-l cu bentiţe, începeţi, dacă vreţi, preludiul la 
jertfire şi biruiţi-vă duşmanul; iată, îmi dau de bunăvoie, 
nu silită, viaţa 7/37. 

Spun răspicat: mor pentru fraţii mei şi pentru mine 
însămi. Şi, fără să atârn de viaţă, am făcut cea mai 
frumoasă din descoperiri: a-ţi părăsi în slavă traiul738. 

Corifeul 

Mai poţi să spui ceva, după măreaţa cuvântare a 
fecioarei care vrea să moară pentru fraţi? Se află om în 
stare să vădească nobleţe mai înaltă în cuvinte, nobleţe şi 
în fapte? 

IOLAOS 

Tu n-ai altă obârşie, copilă, ci eşti sămânţa lui; te-a 
zămislit divinul suflet al lui Herakles. Sunt mândru de 
cuvintele ce le-ai rostit>, însă destinul tău mă umple de 
durere. Dar iată o mai dreaptă dezlegare, ascultati: 
chemaţi aici toate surorile acestei fete şi s-o arate sorții pe 
aceea care trebuie să moară pentru neam. Nu-i drept să 
pieri far a se fi scrutat ursita. 

Makaria 


Nu, n-am să mor prin hotărârea întâmplării, nu-i nicio 
vrednicie într-aceasta. (Jolaos încearcă s-o întrerupă.) 

Bătrâne, nu vorbi. Dacă primiţi şi dacă vreţi să vă 
slujiţi de râvna mea, îmi dăruiesc de bunăvoie, nu silită, 
viaţa. 

Iolaos 

Ah, iată o rostire şi mai nobilă ca adineaori, şi-aceea 
încă era fără seamă de frumoasă. În cutezanţă te întreci pe 
tine însăţi, şi-n cuvântări mărinimoase. Dar eu, copilă, nici 
nu-ţi cer şi nici nu te opresc să mori; numai că, dânducţi 
viaţa, îi slujeşti pe fraţii tăi739. Makaria îndemnul tău e 
înţelept; să nu te temi că jertfa mea te-ar pângări, căci în 
chip liber voi muri740. Urmează-mă, bătrâne! Vreau să mă 
ţii, când am să-ţi mor, în braţe. Să stai în preajma mea, ca 
să-mi ascunzi în pânze trupul. lar cât priveşte grozăvia 
junghierii, am s-o întâmpin <fără frică>, de sunt într- 
adevăr născută din tatăl întru care mă slăvesc741. 

Iolaos 

Nu, n-aş putea la moartea ta să stau de faţă. 

MAKARIA (arătându-l pe Demophon) încalţe cere-i 
lui, ca nu în braţe de bărbaţi, ci de femei să-mi dau 
suflarea. 

Demophon 

Aşa va fi, biată fecioară! M-aş ruşina să te lipsesc de- 
aceste ultime cinstiri, când am temeiuri multe <să o fac>, 
şi marele tău suflet, şi dreptatea. 

Tu eşti femeia, dintre toate, cea mai curajoasă, pe 
care am văzut-o cu ochii mei. Hai, înainte de-a pleca, dacă 
doreşti, rosteşte-le bătrânului şi fraţilor salutul de pe 
urmă! 

Makaria 

Rămâi cu bine, Iolaos, rămâi cu bine! 

Învaţă-i pe aceşti copii să-ţi semene, să fie înţelepţi în 
toate, cum eşti tu, dar nu mai mult <de-atât; oricum> va fi 


destul. 

Prin râvna ta, încearcă să-i salvezi de la pieire. 

Suntem copiii tăi, mâinile tale ne-au crescut. 

Eu însămi, precum vezi, la ora nunţii mele, mă voi 
jertfi, murind de dragul lor. 

Voi, fraţii mei - pâlc adunat aici - fiţi fericiţi! 

Luaţi din toate bunurile pentru care îmi voi da spre 
junghiere viaţa! Cinstiţi-l pe moşneag şi pe bunica 
dinăuntrul templului, Alkmene; de-asemenea, <cinstiţi> 
aceste gazde! 

lar dacă zeii vă vor dărui cândva sfârşitul chinurilor 
şi întoarcerea în Argos, să ţineţi minte că-i sunteţi datori 
surorii care v-a salvat o îngropare. 

Şi mi s-ar cuveni cea mai frumoasă, căci n-am să vă 
lipsesc de ajutor, şi pentru însuşi neamul meu voi fi murit. 

<Cinstirile funebre> sunt comoara ce-mi va ţine loc 
şi de odrasle şi de nuntă, dacă mai dăinuieşte sub pământ 
ceva <din noi>. 

De n-ar mai dăinui nimic! Dacă şi-acolo am avea, noi 
muritorii, parte de necazuri, eu nu ştiu încotro ne-am mai 
întoarce? 

Nu-i socotită oare moartea, la rele, leacul cel mai 
bun742? 

IOLAOS 

(solemn, în timp ce Makaria pleacă, urmată de 
Demophon.) 

O tu, al cărei suflet mare te aşază-atât de sus, 
deasupra tuturor femeilor, să ştii: pe tine de departe cel 
mai mult te vom cinsti, şi cât eşti vie, şi când vei fi moartă. 
Te du cu bine! Nu cutez să-i zvârl cuvinte de ocară 
Persephonei, zeiţa căreia vei fi jertfită. 

Copiilor, suntem sfârşiţi! Durerea-mi frânge trupul. 
Luaţi-mă şi sprijiniţi-mă de-altar, aici, acoperiţi-mă cu 
peplosul, copiii mei743. Cum să nu fiu zdrobit de cele 


întâmplate? 

Totuşi, dacă noi nu am ţine seama de oracol, n-am 
mai putea să vieţuim; <atunci> mai jalnică ar fi năpasta. 
Dar şi ce se petrece-acum e tot nenorocire. (Iolaos se lasă 
pe treptele altarului, acoperindu-şi fața cu mantia.) 

Corul 

Strofă 

Nimeni, o spunem deschis, nu-i fericit în afara voinţei 
divine, nici nu-i în stare să-şi ducă greul destinului; 
aceleiaşi case nu-i curge norocul întruna, o Moiră e pururi 
gonită de alta744; unul, aflat penălţimi, ajunge-n 
strâmtoare, altul, mărunt, e săltat de soarta cea bună. 

Themis745 nu-l lasă <pe om> să-i scape destinului, 
nici înțeleptul nu poate s-o dea la o parte iar îndărătnicul, 
care încearcă fără-ncetare, se istoveşte în trudă zadarnică. 

Antistrofă 

<lolaos> tu, aşadar, îndură neşovăind hotărârile 
zeilor, sufletul tău să nu fie ros de năvala durerii. 

O soartă de slavă i-a fost hărăzită sărmanei 
<fecioare>, trebuind pentru fraţi să se stingă şi pentru 
<cetatea, Atena; renumele său printre oameni va fi 
strălucit. 

Dar calea virtuţii e plină de chinuri746. 

Vrednică este purtarea <copilei> de tatăl ei, 
vrednică este de neamul său nobil. 

lar dacă tu-i venerezi <cum ai zis> pe cei fără frică 
de moarte, suntem şi noi alături de tine747. 

(Intră un sclav, servitor din casa lui Herakles.) 

Servitorul 

Copiilor, fiţi fericiţi! Unde se află Iolaos şi mama celui 
care v-a fost tată? S-au depărtat de templu? 

IOLAOS (încă pe jos, acoperit cu mantia) 

Aici suntem, dacă mai pot să spun c-aş fi aici. 

Servitorul 


De ce zaci la pământ? De ce ţi-s ochii mohorâţi? 

IOLAOS 

Le port de grijă alor mei şi asta mă abate. 

Servitorul 

Hai, scoală-te, ridică-ţi fruntea! 

IOLAOS 

Sunt prea bătrân şi nu mai am putere. 

Servitorul 

Venind, eu totuşi îţi aduc o mare bucurie. 

IOLAOS 

Tu cine eşti? Unde te-am întâlnit? Nu-mi amintesc. 
Servitorul 

Sunt rob şi îl slujesc pe Hyllos. Priveşte-mă: nu mă 
cunoşti? 

IOLAOS 

Băiete dragă, ai venit să ne salvezi de la ruină? 

Servitorul întocmai, ba mai mult; destinul azi e bun 
cu tine. 

IOLAOS (strigând la poarta templului) 

Alkmene, maica unui vrednic fiu, te strig să ieşi <din 
templu> şi s-auzi aceste vorbe scumpe. De mult te mistuiai 
pentru acei care-au sosit acum, când aşteptai, cu sufletul 
înfiorat, să se întoarcă. (Alkmene iese din templu.) 

Alkmene 

De ce a răsunat de ţipete tot templul, Iolaos? Iar a 
venit din Argos vreun crainic şi s-a purtat cu tine silnic? 
(Aşezându-se în faţa copiilor; se adresează servitorului.) 

Puterea mi-a scăzut, dar trebuie să ştii, străine, că 
niciodată n-o să-i duci pe-aceşti <feciori cu tine>, cât sunt 
vie. Altminteri, nimeni să nu creadă că l-am zămislit pe 
Herakles! Iar dacă braţul tău va cobori asupra lor, te vei 
ciocni cu doi bătrâni şi nu va fi spre cinstea ta. 

Iolaos 

Alină-te, Alkmene, nu te teme. Acesta nu e vreun 


crainic, sosit din Argos <să rostească> vorbe duşmănoase. 

Alkmene 

De ce ai slobozit un strigăt vestitor de teamă? 

IOLAOS 

Ca să te chem în faţa templului. Apropie-te. 

Alkmene 

Eu nu ştiam ceea ce spui <acum>. Dar cine-i omul 
ăsta? IOLAOS 

El ne vesteşte c-a venit nepotul tău, fiul lui Herakles. 
Alkmene 

Fii dar binevenit, cu-această ştire bună! Dar dacă 
Hyllos a intrat în ţară, de ce întârzie? Unde se află? Ce 
întâmplare l-a oprit să se arate aici, cu tine laolaltă, spre 
bucuria sufletului meu? Servitorul 

El rânduieşte pentru luptă oastea ce-a adus-o. 

Alkmene (dând să plece) 

Nu mă privesc atare treburi <ca femeiex IOLAOS 
(nelăsând-o să plece) 

Ba te privesc, dar eu sunt cel care voi pune întrebări. 

Servitorul Ce vrei să ştii din cele întâmplate? 

IOLAOS 

Cât este numărul de aliaţi pe care i-a adus. 

Servitorul 

Sunt mulţi, dar câţi anume n-aş putea să spun. 

IOLAOS 

Asta-mi închipui ca o ştiu cei doi conducători 
atenieni. Servitorul 

O ştiu: în cornul stâng al frontului se află Hyllos748. 

IOLAOS 

Ostaşii sunt cu armele în mâini, gata de luptă? 

Servitorul 

Au şi fost scoase victimele dintre rânduri749. 

IOLAOS 

Deci până unde şi-au împins argeii oastea? 


Servitorul 

Destul de-aproape, încât poţi să-l desluşeşti pe 
comandant. 

IOLAOS 

Ce face? Rânduieşte şirurile inamice? 

Servitorul 

Aşa ne vine-a crede; dar nu putem să auzim ce 
spunex Eu trebuie să plec. N-aş vrea să-mi las stăpânul 
fără mine, când stă să-nceapă lupta cu duşmanii. 

IOLAOS 

Te voi urma; căci şi pe mine mă aprinde gândul să 
lupt alături de prieteni şi - cine ştie? - să le fiu 
folositor750. 

Servitorul 

Nu ţi se cade să rosteşti cuvinte fără noimă. 

IOLAOS 

Nici să-mi ajut prietenii în luptă? 

Servitorul S-a dus tăria ta de altă dată, Iolaos. 

IOLAOS 

Cum? N-aş putea şi eu să mai străpung un scut? 

Servitorul Ba da, dar înainte ai cădea tu însuţi. 

Iolaos 

Niciunul din potrivnici nu mi-ar îndura privirea. 
Servitorul 

Privirea nu poate răni, când braţul nu loveşte. 

Iolaos 

<Acolo> barem, printre ceilalţi, voi fi şi eu un număr. 
Servitorul 

Le dai prietenilor tăi un sprijin şubred. 

Iolaos 

Stai, nu mă-mpiedica; sunt pregătit să trec la fapte. 
Servitorul 

Să treci la fapte? Tu? Chiar dacă vrei, nu eşti în 
stare. 


Iolaos 

Poţi spune ce pofteşti, eu tot n-am să rămân aici. 

Servitorul 

Cum să te-nfăţişezi hopliţilor fără armură? 

IOLAOS 

Aici, în casa zeului, se află arme capturate în 
războaie; mă voi sluji de ele751. De voi trăi, le voi înapoia; 
de voi muri, nu le va cere zeul. Purcede înăuntru, 
desprinde o armură de hoplit şi adă-mi-o degrabă. E 
ruşinos să stau acasă, să mă retrag ca un fricos când alţii 
luptă. (Servitorul intră în templu.) 

Corifeul 

Tăria voinţei nu ţi-a sleit-o timpul, e tânără <încă>, 
dar trupul tău nu preţuieşte nimic. 

De ce să trudeşti zadarnic? 

Această pornire-ţi va fi spre năpastă. 

Făr să-i aducă prea mult folos cetăţii noastre. 

Se cade, cu vârsta, să nu ţii morţiş la părerile tale, 
renunţă la ceea ce nu-i cu putinţă: nimic n-ar putea să te 
facă tânăr din nou. 

Alkmene 

Nu eşti în toate minţile? Vrei să mă laşi de una 
singură, bătrâne, cu nepoţii mei? 

IOLAOS 

Bărbaţii trebuie să lupte, tu să veghezi peste copii. 

Alkmene 

Dar dacă tu vei fi răpus, eu cum voi fi salvată? 

IOLAOS 

Prin grija fiilor fiului tău, rămaşi în viaţă. 

Alkmene 

Şi dacă-i va lovi - ferească zeii! - nenorocul? 

IOLAOS (arătând spre lor) 

Aceste gazde nu te vor trăda, nu-ţi fie teamă. 

Alkmene în ele mă şi bizui, alt sprijin nu-mi rămâne. 


IOLAOS 

Şi Zeus, nu mă-ndoiesc, e-ngrijorat de chinurile tale. 

Alkmene 

Zeus niciodată nu va auzi din gura mea vreo 
ponegrire. Dacă se poartă însă drept cu mine, numai el o 
ştie. (Se întoarce servitorul cu armele luate din templu.) 

Servitorul (Jui iolaos) 

Aici, cum vezi, ai o armură-ntreagă; acoperă-ţi cu ea 
cât mai degrabă trupul. Căci bătălia e aproape, şi Ares nu 
urăşte mai vârtos pe nimeni decât pe zăbavnici. Dar dacă 
greutatea armelor te sperie, pe loc porneşte, fără ele. 
Aşteaptă să ajungi în linia de luptă şi-atunci abia te vei 
împovăra cu straiul ăsta. Am să ţi-l car eu însumi până- 
acolo. 

IOLAOS 

Ţi-e gândul bun. Du-mi <armele>, dar ţine-le la 
îndemâna mea. Şi pune-mi sulița din lemn de fag în mână. 
Susţine-mi cotul stâng, călăuzeşte-mi paşii. 

Servitorul 

Oare hoplitul trebuie vegheat ca un copil? 

IOLAOS 

Să ne ferim de piaza-rea, mergând <cu grijă>, fără 
să ne poticnim 752. 

Servitorul 

Ah! dacă ai putea să făptuieşti pe cât de mare-ţi este 
râvna. 

IOLAOS (pornind încet spre ieşire) 

Grăbeşte-te. Va fi amar de mine, dacă voi lipsi din 
luptă. 

SERVITORUL (sprijinindu-l pe bătrân) 

Nu eu, ci tu întârzii. Şi crezi că umbli iute! 

IOLAOS 

Nu vezi cât zor poţi desluşi în mersul meu? 

Servitorul 


Eu mai curând îţi văd închipuirea decât graba. 

IOLAOS 

Nu vei mai spune asta, când mă vei privi acolo. 

Servitorul 

Ce faptă isprăvind? Oricum, aş vrea să izbuteşti. 

I OL AOS 

Am să-l izbesc prin scut pe unul din duşmani. 

Servitorul 

Numai de-ar fi s-ajungem; dar mă cam îndoiesc... 

IOLAOS 

O, braţ al meu! de ce nu te mai baţi ca-n tinereţe, 
când, îmi aduc aminte, pustiai cu Herakles <cetatea, 
Sparta753 şi aliatul meu erai! Ce mai înfrângere i-ai 
căşuna lui Eurystheus! Nu stăruie, nemernicul, în faţa 
lăncii. 

Greşit se crede că belşugul chezăşuieşte vitejia; într- 
adevăr, pe omul norocos îl socotim neîntrecut în toate754. 
(Iolaos şi servitorul pleacă. Alkmene rămâne lângă altar cu 
copiii.) 

Corul 

Strofa 1 

Glie, şi lună ce arzi toată noaptea, şi voi, strălucinde 
raze de soare ce luminaţi muritorii, de-ar fi să ne-aduceţi 
vestea <buna>755! 

Strigaţi-o la cer şi în preajma regescului tron <al lui 
Zeus> şi-n lăcaşul Athenei cu ochi luminoşi. 

Vom înlătura din pământul natal, de la casele noastre 
şi de la aceşti rugători, pe care i-am adăpostit. 

<vom înlătura> cu fierul lucios primejdia. 

Antistrofa 1 

Cumplit este ca o cetate, precum Mykene, potrivnică 
şi-acoperită de slavă în urma războaielor nenumărate, să 
nutrească mânie-mpotriva pământului nostru. 

<'Totuşi, nemernici am fi, cetăţeni ai Atenei, dacă i- 


am vinde, ameninţaţi de argei, pe oaspeţii şi rugătorii 
noştri. 

Cu noi laolaltă luptă şi Zeus; nu ne e frică; el cu 
dreptate ne ţine partea. 

lar un zeu nu se-arată nicicând a fi mai prejos decât 
muritorii; şi noi întărim aceasta. 

Strofa 2 

Du-te, Augustă <Athena>, al tău e pământul ţării, a 
ta e cetatea căreia tu-i eşti mamă, stăpână şi paznică, 
întoarce-l aiurea pe omul ce-mpinge aici, împotriva 
dreptăţii, armata din Argos, zburlită de lănci! 

Virtutea noastră ne-ndreptăţeşte să nu fim goniţi din 
case. 

Antistrofa 2 Fără-ncetare, întru cinstirea ta, noi 
închinăm numeroase jertfe; nu dăm uitării nici ultima zi a 
lunii, nici cântecele tinerimii, nici viersul alaiurilor. 

Pe colina bătută de vânturi, toată noaptea răsună 
înaltele ţipete tânguitoare ale fecioarelor şi ropotul paşilor 
lor de dans>756. 

(Intră un vestitor: sclav al Alkmenei.) 

Vestitorul (A/lkmenei) 

Stăpână, îţi aduc o ştire, pe cât de scurtă pentru tine 
s-o asculţi, pe-atât de minunată pentru mine s-o rostesc. 
Am biruit potrivnicul şi un trofeu se-nalţă, clădit din toate 
armele ce le-am luat de la duşmanii tăi757. 

Alkmene 

Prietene, această zi, în schimbul veştii tale, te-a 
condus la libertate758. Dar este o nelinişte, pe care încă 
nu mi-ai risipit-o. Mă-ntreb cu teamă dacă mai trăiesc cei 
mie dragi. 

Vestitorul 

Trăiesc, şi în armată strălucesc de glorie. 

Alkmene 

Bătrânul Iolaos, deci, se mai află-n viaţă? 


Vestitorul 

Se află şi, prin grija zeilor, a izbutit nespus de bine. 

Alkmene 

Ce spui? Doar n-o fi făptuit vreo vitejie? 

Vestitorul 

El, din moşneagul ce era, acum e tânăr iarăşi. 

Alkmene 

Ce veste minunată! Vreau, în primul rând, s-aud 
despre victoria prietenilor noştri. 

Vestitorul 

Afla-vei totul chiar din povestirea mea. Când am 
desfăşurat, de-o parte şi de alta, frontul oamenilor noştri 
înarmaţi, şi eram faţă-n faţă <cu duşmanul>, Hyllos păşi 
afară din cvadriga lui şi, stând la mijloc între cele două 
linii, zise: 

«Tu care, de la Argos, ai condus aici armata, de ce nu 
am cruța această ţară? Şi nici Mykene n-o să fie păgubită, 
dacă va pierde numai un bărbat. Hai, prinde-te doar tu cu 
mine-n luptă, om cu om! De mă ucizi, ridică-i pe copiii lui 
Herakles şi du-i <cu tine>; de tu eşti cel ce moare, lasă-mă 
să intru în palatul şi în drepturile părinteşti.» 

Hopliţii aclamară cuvântarea lui, şi pentru că-i scutea 
de suferinţe, şi pentru că vădise-atâta hotărâre. 

Dar Eurystheus, nepăsător faţă de cei ce ascultaseră 
aceste spuse, neruşinându-se de propria-i ticăloşie, el, 
căpetenie fiind, n-a cutezat să-nfrunte forţa unei lănci. 
Deci iată omul care ar fi înrobit vlăstarele lui Herakles! 

Hyllos îşi duse carul înapoi, în rânduri. Prezicătorii 
pricepând că nu se va ajunge printr-o luptă singuratică la 
împăcare, aduseră degrabă jertfa şi, dintr-un gât de 
muritor, făcură să ţâşnească sângele prielnic759. 

Pe dată, unii s-au suit în care, alţii, stând alături, 
coaste lângă coaste, s-au adăpostit sub scuturi. Şi regele 
Atenei şi-a îndemnat armata, precum îi şade bine unui 


suflet nobil: 

«Concetăţenilor, voi astăzi trebuie să  apăraţi 
pământul care v-a hrănit şi v-a dat viaţă!» 

La rându-i, celălalt i-a îndemnat pe aliaţii lui să nu 
consimtă la ocara Argosului şi-a Mykenei. 

Apoi, când trâmbiţa tyrrheniană760, cu sunet 
limpede, a dat semnalul şi cele două oşti s-au prins în 
luptă, închipuie-ţi ce vuiet s-a-nălţat din trosnetele-atâtor 
scuturi, şi câte gemete şi plângeri dintr-odată. 

Întâi năvala ritmică a oştii argiene a pătruns în 
rândurile noastre. Apoi <duşmanii> au îndărăptat. Şi-a 
fost a doua parte înfruntării: luptând picior contra picior, 
om contra om, <cu toţii> se ţineau vârtos, dar mulţi 
cădeau. 

Indemnurile celor două tabere sunau la fel: 
«Bărbaţilor atenieni, semănătorilor ai brazdelor din Argos, 
nu vreţi să ştergeţi umilinţa patriei?» 

Abia după destulă trudă, bătându-ne din răsputeri, 
nu fără chinuri am întors, punând pe fugă, lăncile argeilor. 

Atunci bătrânul Iolaos, văzând cum se avântă Hyllos, 
întinse dreapta şi-i ceru să-l ia în car. Prinzând în mână 
hăţurile, tăbări pe urma bidiviilor lui Eurystheus. 

Ce s-a mai întâmplat, vă spun din mărturia altuia; 
căci pân-acolo însumi eu văzusem. Când, la Pallene761, 
întrecând colina sfântă a Pallas-Athenei, îl desluşi pe 
Eurystheus în carul său, el se rugă de Hebe762 şi de Zeus 
să-i dăruiască tinereţe iar pentru o zi, să se răzbune pe 
duşmani. 

Şi-acum vei auzi <Alkmene> o minune. Pe jugul 
cailor se aşezară două stele şi înveliră carul într-un nor 
întunecat: erau, cum spun cunoscătorii, feciorul tău şi 
Hebe. lar el, ieşind din beznele ce astupau văzduhul, îşi 
dovedi puterea proaspătă a braţelor întinerite. Ilustrul 
Iolaos a prins cvadriga lui Eurystheus în preajma Stâncilor 


Skeironiene763 şi ferecându-i mâinile cu lanţuri, se- 
ntoarce şi-l aduce - ofrandă764 strălucită - pe 
comandantul până de curând atât de fericit. 

Destinul lui dă fiecărui muritor o limpede învăţătură: 
să nu-şi invidieze semenul ce pare răsfăţat de soartă cât 
timp nu i-a văzut sfârşitul. Căci soarta face daruri lesne 
trecătoare. 

Corifeul 

O Zeus, ce răspândeşti <în lupte> năuceala765, 
acum pot să privesc lumina zilei dezlegat de spaimă. 

Alkmene 

O Zeus, după atât amar de vreme ţi-ai întors privirea 
spre necazurile mele! Şi totuşi, pentru cele ce le-ai 
împlinit, îţi mulţumesc. Eu înainte nu credeam că fiul meu 
sălăşluia cu zeii, dar astăzi ştiu că este-adevărat. 

Copiii mei, acum, acum veţi fi eliberaţi de chinuri, 
eliberaţi de asuprirea celui care în ruşine va să piară, 
Eurystheus; veţi revedea cetatea părintească şi veţi intra 
în stăpânirea gliei, moştenirea voastră, şi zeilor familiei le 
veţi aduce jertfe, de la care aţi fost îndepărtați ca nişte 
venetici, să vă târâţi, rătăcitori, o viaţă oropsită. (Se 
adresează vestitorului.) 

Dar Iolaos ce gând şiret ascunde oare, de l-a cruțat 
pe Eurystheus să moară? Eu cred că nu-i purtare 
înţeleaptă, când prinzi duşmanii, să-i lipseşti de-o 
<dreaptă> răzbunare. 

Vestitorul în cinstea ta, pentru ca ochii tăi, ce l-au 
văzut puternic înainte, acum să-l vadă> la cheremul mâinii 
tale. Însă <tyranul> n-a primit de bunăvoie jugul, ci doar 
cu sila, de nevoie. El s-a zbătut să nu se-arate-n faţa ta, cât 
este viu, voind să scape e astfel> de osândă. 

Rămâi, Alkmene, sănătoasă, şi aminteşte-ţi ce mi-ai 
spus întâi, la începutul povestirii mele: că mă vei dezrobi. 
În astfel de împrejurări nu-i cuvenit să mintă gura celor 


nobili. (Vestitorul pleacă.) 

Corul 

Strofa 1 

Drag ne e dansul, când, la ospeţe, cu limpede viers 
ne farmecă flautul, dragi ne sunt farmecele Aphroditei. 

Cât e de dulce, de-asemenea, să vezi fericirea unor 
prieteni lipsiţi îndelung de speranţă. 

Multe întoarceri le naşte Moira, cea care duce totul 
la capăt, şi fiul lui Chronos, Aion766. 

Antistrofa 1 

Te afli pe drumul dreptăţii, cetate <Atena>; nu-l 
părăsi niciodată şi-nchină-te zeilor! 

Cel care tăgăduieşte <aceasta>, faţă de-atâtea 
dovezi, se-nvecinează cu nebunia. 

Un zeu ne previne, iară şi iară, surpând semeţia celor 
nemernici. 

Strofa 2 

Mamă bătrână, fiul tău, Herakles, în cer a intrat. 

Astfel se spulberă zvonul c-ar fi coborât <după 
moarto în casa lui Hades, cu trupul mâncat de cumplita 
flacără a rugului. 

El are parte de aşternutul iubit al Hebei, într-un palat 
de aur7/67. 

<Astfel>, Hymenaios768, tu ai cinstit doi copii ai lui 
Zeus. 

Antistrofa 2 Multe-ntâmplări se află în armonie cu 
altele: se spune că tatăl acestor vlăstari a fost ajutat de 
Pallas-Athena769. 

<şi iată> pe ei <acum> îi salvează cetatea, poporul 
zeiţei, pedepsind semeţia bărbatului care punea mai 
presus de dreptate clocotişul pornirilor sale. 

Fie să nu ne cuprindă vreodată trufia şi patima 
nesăţioasă! 

(Intră Eurystheus înlănţuit, escortat de sclavi; unul 


dintre aceştia e servitorul lui Hyllos, trimis încă o dată de 
stăpânul său.) 

Servitorul 

Stăpână, singură îl vezi, eu totuşi îţi voi spune: 
acesta-i Eurystheus, pe care ţi-l aducem, spectacol 
<pentru tine> nesperat, şi <pentru el> nu mai puţin un 
nesperat destin. Nu bănuia că-ţi va pica în mâini vreodată, 
când, din Mykene, cu armata lui călită-n lupte, pornea, 
preaplin de o nedreaptă semeţie, să năruie Atena. 

Însă divinitatea şi-a dat votul împotrivă, răsturnându- 
i soarta. Deci Hyllos şi viteazul Iolaos, pentru frumoasa 
biruinţă, i-au ridicat un monument de lemn lui Zeus 
răspânditorul năucelii <printre luptători>770, şi m-au 
însărcinat să ţi-l aduc pe omul ăsta, voind să-ţi veselească 
inima; nimic nu e mai dulce decât să-ţi priveşti duşmanul 
prăbuşit dintru noroc în nenoroc. 

ALKMENE 

Ah, urâciune! în sfârşit, ai încăput în mâinile 
Dreptăţii! întoarce-ţi mai întâi spre mine capul şi 
îndrăzneşte să-ţi priveşti în ochi duşmanii. Azi tu te afli în 
puterea mea, pe când noi nu mai suntem în a ta. 

Deci tu eşti cel doresc să ştiu, care de-atâtea ori ai 
socotit că ţi se cade să-l jigneşti din greu, mişelule, pe fiul 
meu ce locuieşte astăzi printre zei? Cu ce jigniri n-ai 
cutezat să-l copleşeşti? 

Tu l-ai făcut, de viu, până şi-n Hades să coboare; îl 
trimiteai cu ordin să stârpească lei şi hidre771. Cât despre 
alte crime ce le-ai pregătit, păstrez tăcere; prea multe aş 
avea de spus. 

Şi nici atâtea îndrăzneli nu ţi-au ajuns: nu, din 
Hellada ne goneai, de pretutindeni, pe mine şi pe 
Heraklizi, când ne-aşezam, ca rugători ai zeilor, în locuri 
sfinte, eu vârstnică, ei fragezi încă. 

Dar iată c-ai găsit aici bărbaţi întregi şi o cetate 


liberă, ce nu s-au înfricat de tine. 

Va trebui să pieri de moarte rea, şi-aceasta va fi spre 
folosul tău: căci ţi s-ar cuveni nu doar o moarte <ci mai 
multe>, deoarece ne-ai fost izvor de suferinţe. 

Servitorul 

Nu-i cu putinţă să-l ucizi pe Eurystheus. 

Alkmene 

Deci l-am făcut în van prizonier? Ce fel de lege se 
opune să-l dăm morţii? 

Servitorul 

Aşa au hotărât conducătorii ţării. 

Alkmene 

De ce? Cred ei că nu-i frumos să-ţi nimiceşti 
duşmanul? Servitorul 

Nu pe cel prins în bătălie viu772. 

Alkmene 

Şi Hyllos a-ncuviinţat atare hotărâre? 

Servitorul 

S-ar fi căzut cumva să nu urmeze legea ţării? 

Alkmene 

S-ar fi căzut ca Eurystheus să nu mai fie viu sub 
soare! Servitorul 

I s-a făcut întâia nedreptate, când nu a fost ucis în 
luptă773. Alkmene 

Deci nu mai este drept să fie pedepsit? 

Servitorul Nu mai doreşte nimeni să-l ucidă. 

Alkmene 

Eu însămi! Şi mă laud că nu sunt oarecare. 

Servitorul 

Dacă-l ucizi, te-aşteaptă o furtună de respingeri. 

Alkmene 

Mi-e drag acest oraş; nu poate să tăgăduiască 
nimeni. Dar pe vrăjmaşul ăsta, de vreme ce mi-a încăput în 
mâini, nu se găseşte muritor în stare să mi-l smulgă. Şi- 


acum numească-mă cutezătoare cine vrea, şi mai trufaşă 
decât se cuvine. Această faptă eu am s-o-mplinesc. 

Corifeul 

Cumplită, însă de iertat, regină, ţi-e ura împotriva- 
acestui om, eu recunosc prea bine. 

Eurystheus 

Să ştii, Alkmene, lămurit, n-am să te măgulesc şi, ca 
să scap cu viaţă, n-am să spun niciun cuvânt din care ar 
decurge că sunt laş. Eu n-am iscat de bunăvoie cearta 
noastră; ştiam că-ţi eram văr, deci neam cu Herakles, 
feciorul tău774. Dar Hera, fie c-am dorit, fie că nu - era 
oricum zeiţă - m-a îmbrâncit în nebunia asta775. 

Când sufletul mi s-a umplut de ură şi-am înţeles ce 
luptă mi s-a dat să lupt, m-am străduit să născocesc 
mulţime de primejdii şi am scornit mulţime de mijloace, 
ţinând întruna sfat cu Noaptea, ca să-mi înlătur şi să-mi 
nimicesc duşmanii; altminteri aş fi vieţuit cu frica pururi 
lângă mine. 

Ştiam că nu era un oarecare, ci un adevărat bărbat, 
feciorul tău; cu toate că mi-a fost potrivnic, n-am să 
vorbesc despre acest viteaz decât cu preţuire. 

<Apoi, când a pierit, eliberându-mă de grija lui, nu 
trebuia, fiind urât de Heraklizi şi cunoscând c-au moştenit 
înverşunarea părintească, să mut şi stâncile din loc ca să-i 
ucid, să-i tot alung, şi ceontra lor, să uneltesc? înfăptuind 
acestea mă simţeam mai sigur. 

Tu însăţi, de-ar fi fost să duci povara sorții mele, nu 
te-ai fi îndârjit asupra puilor răuvoitori ai unui leu vrăjmaş? 
I-ai fi lăsat, cu bunătate, să trăiască-n Argos? Nu-i nimeni 
care să te creadă. 

Deoarece n-am fost răpus <pe câmpul de bătaie>, 
deşi mă pregătisem pentru asta, acuma, după legile 
Helladei, moartea mea va însemna o pângărire pentru 
ucigaş. Cetatea m-a cruțat, în cumpătarea sa; a pus 


divinitatea mai presus de ura-i pentru mine. 

Tu mi-ai vorbit şi ţi-am răspuns; drept care pot să fiu 
numit sau plin de vină, sau nevinovat. Dar află care-i 
starea mea: deşi nu ţin să mor, eu mă voi despărţi de viaţă 
fără să mă vaier. Corifeul 

Aş vrea să-ţi dau un sfat umil, Alkmene: pe-acest 
bărbat lasă-l să plece, de vreme ce aşa a hotărât cetatea. 

Alkmene 

Dar dacă îl ucid şi totodată mă supun cetăţii? 

Corifeul 

Aşa-ar fi cel mai bine. Dar cum să izbuteşti? 

Alkmene 

Nu-i lucru greu, ascultă. Am să-l omor, însă cadavrul 
am să-l dau prietenilor săi, când vor veni să-l ceară. Deci, 
în privinţa trupului, nu voi călca porunca ţării şi 
<totodată>, ucigându-l, voi fi răzbunată. 

Eurystheus i 

Ucide-mă, nu-ţi cer iertare. Insă cetatea, teare m-a 
lăsat în viață şi s-a ferit <fiind prizonier> să mă ucidă, eu 
am s-o dăruiesc cu un oracol vechi al lui Loxias, care-i va fi 
mai de folos, cu vremea, decât pare. (Se adresează 
Corifeului.) 

Voi, după moarte, mă veţi îngropa acolo unde 
hotărăşte Soarta, în fața templului Fecioarei din 
Pallene776. 

În mine, când voi fi culcat sub glie, tu vei avea de-a 
pururi un prieten, cetatea un metec mântuitor, în schimb 
urmaşii Heraklizilor duşmanul cel mai îndârjit, când se vor 
năpusti aci cu oştile, trădându-şi binefăcătorii777. Aceştia 
vă sunt oaspeţii pe care i-aţi salvat! 

<Ai să mă-ntrebi> cum de-am venit aici, cu toate că 
eram înştiinţat, fără să-mi pese de ce mi-a prezis un zeu? 
Credeam că Hera e cu mult mai tare ca oracolele şi că nu 
mă va trăda778. 


Dar nu-i lăsa <pe Heraklizi> să-mi toarne nici libaţii, 
pe mormântul meu, nici sânge, căci eu cumplită-am să le 
fac întoarcerea acasă, drept răzbunare pentru cele 
întâmplate779. 

Prin moartea mea veţi câştiga de două ori: pe voi am 
să vajut, pe ei <în schimb> am să-i nenorocesc. 

Alkmene 

De ce întârziaţi şi nu-l sfârşiţi pe omul ăsta, dacă e 
dat, prin asta, să salvăm Atena şi moştenitorii noştri? N-aţi 
auzit? El ne arată drumul cel mai sigur: fiindu-ne potrivnic, 
moartea lui ne foloseşte. Luaţi-l, sclavilor, şi după ce-l veţi 
fi ucis, daţi-l la câini780! 

Şi nu spera că vei scăpa cu viaţă, ca iar să mă alungi 
din ţara părintească! (Sclavii îl duc la moarte pe 
Eurystheus.) 

Corifeul 

La fel cred şi eu. Porniţi, servitorilor! 

În ce ne priveşte pe noi, regii noştri vor fi scutiţi de 
prihana <acestui omor>781. 

NOTE 

RHESOS 

1. În vremea războiului troian, noaptea era împărţită 
la ahei în trei străji (Iliada, X, 252). Aici Euripides o 
împarte în cinci perioade de veghe. 

2. Gorgonele, în număr de trei, după Hesiodos 
(Theogonia, v. 274 şi urm.), fiice ale unor divinităţi marine, 
locuiau în Extremul Occident; aveau capetele înconjurate 
de şerpi, colţi ca mistreţii, mâini de bronz şi aripi de aur; 
ochii lor împietreau orice fiinţă se întâmpla să le privească. 

3. Panthoos, preot al lui Apollon, apare în liada, ca 
unul din bătrânii troieni însoțitori ai regelui Priamos. 

4. Şarpedon, fiul lui Zeus şi al Europei, după 
Hesiodos, emigrat din Creta în Asia Mică, unde a devenit 
regele lykienilor şi comandantul acestora la apărarea 


Troiei. 

5. Lykia, ţară situată la extremitatea de sud-vest a 
Asiei Mici, între Karia şi Pamphilia, aliată cu Troia. 

6. Microscopia era o tehnică divinatorie care se 
practica ghicind în viscerele animalelor sacrificate; era 
obligatorie cercetarea ficatului, mai ales a părţii numită de 
anatomişti «lobul lui Spiegel» şi de haruspici, în 
antichitatea romană, capul jecoris, capul ficatului. 
Omiterea hieroscopiei înaintea unei bătălii atrăgea o 
înfrângere sigură. 

7. Gymnetes, despuiaţii, erau luptători uşor înarmaţi, 
cu arcuri sau praştii. 

8. Situată în nord-vestul Anatoliei, Phrygia era un 
tărâm care reprezenta pentru helleni Asia ciudată şi 
barbară, pe solul căreia se ridica, în timpul homeric, 
cetatea Troia. Poeţii tragici folosesc adeseori cuvintele 
Phrygia şi phrygian cu sensul particular de Troia şi troian. 
În Iliad a phrygienii erau aliaţii troienilor, veniţi din valea 
râului Sangarios, situată la peste o sută kilometri est de 
Ilion, şi vorbeau o limbă diferită de a troienilor. Phrygienii 
istorici, un popor indo-european vorbind un idiom înrudit 
cu elina, au migrat din Europa în Anatolia abia în secolul 
X. Ei au întemeiat un stat puternic, dar în perioada clasică 
îşi pierduseră independenţa şi erau priviţi de greci cu 
dispreţ, care a fost extins şi asupra «phrygienilor» troieni 
ai tragediei. 

9. De fapt, arcul era făcut din lemn şi avea doar 
extremităţile întărite cu cercuri de corn, de care se lega, 
numai în ceasul luptei, coarda. 

10. Pan, zeul pastoral, era fiul lui Hermes, deci 
strănepotul lui Kronos. Legenda spune că avea, încă de la 
naştere, înfăţişarea binecunoscută: coarne, nas cârn, 
barbă, picioare păroase de ţap. El isca prin turme o spaimă 
neaşteptată şi fără cauză aparentă, panica. 


11. Armata grecilor era alcătuită din războinici şi 
totodată navigatori (cârmaci, vâslaşi etc.). 

12. În poezia greacă, elenii, îndeosebi cei din faţa 
Troiei, sunt numiţi mai ales ahei, argei (de la Argos, 
cetatea Atrizilor) sau danai (deoarece argeii descindeau 
din Danaos). 

13. Zeul ocrotitor al troienilor era Apollon. 

14. Fraza are subînţeles ironic, tragediograful nefiind 
un mare admirator al profeților. Cuvântul xersos (uscat, 
continent) arată aproape totdeauna la Euripides Asia. 

15. Aineias, fiul lui închises şi al Aphroditei, deci un 
semizeu, a fost cel mai mare erou troian, după Hektor, 
înzestrat nu doar cu vitejie, ci şi cu multă înţelepciune. 

16. Se ştie din Iliada că Achilleus, fiul lui Peleus şi al 
zeiţei Thetis, s-a retras din luptă - dar ca un atlet de 
rezervă, sugerează textul - deoarece Agamemnon i-o luase 
pe Briseis, captiva lui favorită. Iar Zeus, drept urmare, a 
hotărât ca elenii să nu poată învinge la Troia până când nu 
va fi reparată jignirea Peleidului. 

17. La începutul iernii sau dacă ţărmul nu oferea un 
golf ferit de furtuni, elenii trăgeau navele pe uscat, 
adăpostindu-le în hangare sau în lagăre, uneori fortificate, 
precum cel din faţa Troiei. Pentru această operaţie, ca şi 
pentru întoarcerea corăbiilor în mare, se foloseau 
dispozitive mecanice, care au fost descrise de Thukydides, 
Dion Cassius ş.a. 

18. Joc de cuvinte privitor la numele personajului, 
care derivă din dolos: viclenie, şiretlic, artificiu. 

19. Bătrânul rege al Troiei, Priamos, fiul lui 
Laomedon, a avut numai de la soţia sa, Hekabe, cincizeci 
de fii şi douăsprezece fiice (Iliada, VI), fără a mai pune la 
socoteală pe cei dăruiţi de numeroasele-i concubine. 

20. Căpetenia contingentului lokrian (vezi n. 75) la 
Troia, personaj insolent şi îngâmfat, numit în Iliada de 


obicei «fiul lui Oileus» pentru a-l distinge de «Marele 
Aias», fiul lui Telamon, regele Sal aminei. 

21. În Iliada (XVI, 150), caii, mai repezi ca vântul, se 
numesc Balios şi Xanthos; ei s-au născut din unirea lui 
Zephiros cu Harpya Podarge. 

22. Au fost dăruiţi de Poseidon lui Peleus, la nunta 
acestuia din urmă cu Nereida Thetis. lar Nereus era fiul lui 
Poseidon. 

23. Unii comentatori consideră spusele lui Dolon 
nătânge. Travestirea lui este menţionată, fără amănunte, 
în Iliada (X, 333). 

24. Hermes, fiul lui Zeus şi al Maiei, mesagerul zeilor, 
zeul turmelor şi al păşunilor, era totodată călăuzul şi 
ocrotitorul drumeţilor (pelegrini, coropcari sau hoţi), 
inspiratorul oratorilor etc. în calitate de psychopompos 
conducea, după moarte, sufletele în Infern. 

25. Diomedes, fiul lui Tydeus, a fost unul din cei mai 
bravi căpitani din Războiul Troian. Sprijinitor devotat al lui 
Agamemnon, favorit al Pallas-Athenei, era - după Achilleus 
- cel mai puternic erou hellen. 

26. Corul enumeră câteva din locurile unde Apollon 
avea sanctuare sau/ şi oracole celebre: Thymbra, cetate în 
Troada, insula Delos, leagănul zeului şi al surorii sale 
Artemis, şi templul din Lykia (vezi n. 5), de la Patara. 

27. Dardanos, fiul lui Zeus cu Elektra, fiica lui Atlas, 
a fost strămoşul troienilor, care sunt numiţi, mai ales în 
textele poetice, dardani, dardanieni sau dardanizi (fii, 
urmaşi ai lui Dardanos). 

28. În Iliada se spune că zidurile «largi şi superbe» 
ale cetăţii au fost înălțate, împreună cu Poseidon, de 
Apollon, când aceştia au petrecut vreme de un an în slujba 
regelui troian Laomedon. 

29. Cetate şi regiune în partea de sud a Thessaliei, 
nu departe de Golful Pelasgic şi de muntele Othrys, peste 


care domnea Peleus; patria lui Achilleus. 

30. Aiakos, tatăl lui Peleus, aşadar bunicul lui 
Achilleus, cel mai pios dintre helleni, a fost un om atât de 
drept încât, după moarte, Zeus l-a instalat ca unul din cei 
trei judecători din Infern, alături de Minos şi 
Rhadamantys. Denumirea de Aiakides, fiu sau descendent 
al lui Aiakos, era folosită mai ales pentru Peleus şi 
Achilleus, dar şi pentru Telamon şi feciorul acestuia, Aias. 

31. Textul este aici nesigur; am urmat interpretarea 
lui G. Duclos. După scholiast ar fi vorba de o expresie 
proverbială. Băştinaşii din Mysia, ţinut aflat în nord-vestul 
Asiei Mici, aliaţi ai troienilor, erau socotiți, se pare, laşi. 

32. Bătrânul rege Priamos, tatăl lui Hektor, nu mai 
lua parte activă la război şi se găsea, fireşte, nu în tabăra 
militară, ci înăuntrul cetăţii. 

33. Teritoriul muntos, corespunzător aproximativ 
Bulgariei actuale, era locuit de triburi războinice, având 
obiceiuri aspre. 

34. Strymon este un râu din Thracia, astăzi Struma, 
şi zeul acestui râu. 

35. Munte bogat în izvoare şi cu văi păduroase din 
Phrygia şi Mysia, înalt de 1800 m, pe care hălăduia 
Dardanos înainte să întemeieze cetatea Ilion. 

36. În mijlocul egidei, marele scut din piele de capră 
al Athenei, se afla capul Gorgonei (vezi n. 2). 

37. Din text pare să rezulte că thracii aveau două 
categorii de infanterie uşoară: peltaşii, mânuitori ai unui 
scut mic numit pelte, şi trupele uşor înarmate, gymnes 
ochlos. Toată armata era înveşmântată în haine thrace, 
probabil largi şi felurit colorate. 

38. Zeul bătăliilor şi al tuturor activităţilor 
războinice, fiul lui Zeus şi al Herd. Uneori, în poezie, însuşi 
cuvântul «război» este înlocuit cu «Ares». 

39. Un anonim alexandrin afirmă, nu fără dreptate, 


despre Euripides: «Se spune că se retrăgea la Salamina 
într-o peşteră deschisă spre mare, unde petrecea zile 
întregi, meditând şi scriind, departe de mulţime. lată de ce 
împrumută de la mare cele mai multe din comparaţiile 
sale.» 

40. Adrasteia, noţiune abstractă personificată, se 
tălmăceşte «Inevitabila». Ea se confundă cu Nemesis, fiica 
lui Zeus şi a Nopţii care întruchipează răzbunarea divină. 
Nemesis are menirea să-i pedepsească pe cei vinovaţi de 
hybris, păcatul depăşirii rosturilor comune cărora le sunt 
supuşi muritorii. Străjuind să fie respectat dictonul «nimic 
prea mult», reprimă orice nemăsură, de pildă: puterea, 
preaplinul fericirii şi al sănătăţii, belşugul fără margini, 
crima, trufia neruşinată etc. După greci, tot ceea ce se 
ridică, atât în bine, cât şi în rău, deasupra condiţiei 
hărăzite omului, pune în primejdie cumpăna universului şi 
cată a fi osândit. 

41. Un nume al celor nouă Muze, care decurge din 
Pieria, ţinutul lor natal, aflat pe povârnişul muntelui 
Olympos. 

42. Se pare că mama regelui thrac a fost Terpsichora, 
întruchiparea dansului şi a ciotului. 

43. Greceşte Eleutherios, unul din numeroasele 
epitete ale lui Zeus. 

44. În text apare cuvântul thiasos, care defineşte o 
«ceată de oameni sau o confrerie celebrând un sacrificiu în 
cinstea unui zeu, mai ales în cinstea lui Bakehos, şi 
străbătând străzile într-o stare de veselie zgomotoasă, cu 
dansuri, cântece şi chiuituri» (A. Bailly). Dar, aşa cum se 
întâmplă aici, thiasos arată, prin extensie, însăşi 
sărbătoarea zeului, în speţă a lui Bakehos. 

45. Agamemnon şi Menelaos, fiii lui Atreus. 

46. Corul sugerează o manevră belicoasă greu de 
închipuit; inelul menţionat era unul metalic, de care se 


legau hăţurile carului. 

47. Soţia lui Zeus avea parte în Argos de o mare 
venerație, fiind totodată ocrotitoarea cetăţii. Templul ei se 
numea Heraion, iar de sărbătoarea sa se jertfeau boi şi se 
alcătuiau procesiuni solemne. 

48. Traducerea literală a versului este: «Cu toate că 
eşti din neamul nostru şi barbar, cum şi noi suntem barbari 
etc.» Afirmația lui Hektor că troienii şi thracii sunt înrudiţi 
nu este întâmplătoare; se ştie astăzi că unele populaţii 
thrace, venind din Peninsula Balcanică, cum au fost 
phrygienii şi mysienii, au creat state în Anatolia la 
începutul mileniului I î.Hr. De altfel, unele culte orgiastice, 
cum este cel dionysiac, aveau echivalente în ambele 
regiuni şi au pătruns mai târziu în Hellada. Iar în această 
tragedie, mai sus, Vestitorul, un păstor din Troada, i s-a 
adresat lui Rhesos «în limba thracă». Cât despre folosirea 
cuvintelor «barbar» şi «barbari», aceasta sună fals în 
discursul lui Hektor, care nu era grec. Doar un hellen 
putea să numească barbaros pe nişte negreci, fie că 
aparţineau unor popoare pe care le admira pentru cultura 
sau înţelepciunea lor, ca egiptenii, de pildă, fie că erau fiii 
unor seminţii sălbatice. Trăsăturile comune ale unui 
barbaros erau: limba «ciripită», de neînțeles, moravurile 
primitive, supunerea oarbă faţă de bunul plac al 
căpeteniilor, adorarea unor divinităţi stranii sau terifiante, 
adeseori zoomorfe, insensibile la păsurile omului. 

49. Pangaion este un munte cu mine de aur şi argint, 
la nord de Macedonia, iar Paionia o regiune din aceeaşi 
zonă geografică. 

50. Populaţii seminomade de războinici şi vânători ce 
ocupau stepele din sudul Rusiei, având centrul imperiului 
între Nipru şi Don; arma lor preferată era arcul, în 
mânuirea căruia excelau. 

51. Se poate ca grecii să-i fi spus Mării Negre la 


început Axenos, neprietenoasă pentru navigaţie, din cauza 
vijeliilor şi practic a lipsei insulelor. Dar ulterior, în texte se 
întâlneşte aproape numai Euxenos, ospitalieră, primitoare 
de străini, epitet folosit prin antifrază. Deci Pontos 
Euxenos s-ar tălmăci prin Marea-Primitoare-de-Oaspeţi sau 
Marea Bunei-Primiri. Acest eufemism avea rost aprehensiv 
şi propiţiator. Pare lucru dovedit că Axenos ar fi fost 
transcrierea cuvântului axshaena din persana veche, care 
înseamnă vânăt-aproape negru (în greceşte kyattos), 
culoarea predomnitoare a Mării Negre, în contrast cu 
apele mai puţin sumbre ale mărilor de la miazăzi. 

52. Bosforul, strâmtoarea marină dintre Europa şi 
Asia, traversată de Io, fiica lui Inachos, cea metamorfozată 
de Zeus în juncă, se numeşte în amintirea acesteia 
«Drumul Vacii», Bosporos. 

53. E vorba bineînţeles de Marele Aias, fiul lui 
Telamon şi vărul primar al lui Achilleus (vezi n. 20 şi 30). 

54. Aripile unei armate (în latină alae) grecii le 
numeau coarne (kerata). 

55. Vezi n. 16. 

56. Diomedes; vezi n. 25. 

57. La Troia exista un templu al Pallas-Athenei, de 
unde Odysseus a furat statuia de lemn a zeiţei, numită 
palladion, care era chezăşia salvării Troiei. 

58. Zeul venerat la Thymbra în Troada era Apollon, 
protectorul phrygienilor. 

59. Isprăvile lui Odysseus relatate de Hektor sunt 
inspirate sau reproduse din Iliada. 

60. În poezia epică şi lirică greacă, alt nume al lui 
Apollon, însemnând luminosul, strălucitorul. 

61. Fiicele divine ale lui Atlas şi ale Pleionei au fost 
preschimbate de Zeus în şapte stele, numite, după mama 
lor, Pleiade. Azi astronomii numesc la fel un nor stelar de 
aproximativ cinci sute aştri, situat în constelația Taurus. 


62. Aquila e o constelație din regiunea ecuatorială a 
cerului, vizibilă în emisfera nordică vara. Astrul ei cel mai 
strălucitor este Altair. 

63. Personaj necunoscut. 

64. Rege phrygian, menţionat în Iliada (III, 186) ca 
«divinul Mygdon». 

65. Neamurile enumerate în această strofa, aliatele 
Troiei, sunt pomenite, ele şi căpeteniile lor, în Iliada. 
Originarii din Kilikia, ţară micro-asiatică, îl aveau ca rege 
pe Eetion, tatăl Andromachăi. Paionii thraci (vezi n. 49) din 
nordul Macedoniei erau conduşi de Asteropaios. Mysienii 
(vezi n. 31) ascultau de Chromios şi Eunomos; ei migraseră 
din Thracia şi se stabiliseră în Anatolia. 

66. Vezi n. 5. Mai-marii Lykienilor erau Şarpedon şi 
Glaukos. 

67. Râu din Troada, afluentul lui Skamandros; 
amândouă izvorăsc din muntele Ida şi fertilizează câmpia 
de la poalele cetăţii Uion. 

68. În varianta cea mai cunoscută a legendei, Tereus, 
un rege thrac, căsătorit cu Prokne, şi-a necinstit cumnata, 
pe Philomela, şi i-a tăiat limba, pentru a o constrânge la 
tăcere. Aceasta a ţesut o pânză zugrăvind violul şi a trimis- 
o Proknei. Drept răzbunare, cele două surori l-au ucis şi 
fript pe Itys, copilul lui Tereus, oferindu-l spre ospătare 
tatălui. Justiţia divină i-a osândit pe toţi, metamorfozându-i 
în păsări. Tereus a devenit şoim, Philomela rândunică, iar 
Prokne privighetoare, pururi chemându-şi copilul cu ţipete 
tânguitoare: «Itys, Itys!» 

69. Ithaka era bogată în cai de rasă; de unde 
priceperea lui Odysseus la cai. 

70. În poemele homerice Paris este numit 
Alexandras, care înseamnă apărător sau proteguitor de 
oameni. 

71. Ura Athenei pentru fiul lui Priamos îşi are izvorul 


în chiar preliminariile războiului troian. În versiunea de 
aur a mitului, Paris fusese hărăzit să devină pierzătorul 
neamului său şi al cetăţii sale. Se ştie că odată, când 
păştea cirezile de boi ale tatălui său pe muntele Ida, a 
trebuit să arbitreze între cele mai desăvârşite frumuseti 
olympiene, Hera, Athena şi Aphrodita, pentru că Eris 
(Zavistia) - surghiunită din sfatul zeilor - aruncase în 
urmă-i faimosul măr, ajuns cu timpul metaforă, ţipând; 
«Celei mai frumoase!» Ca să-l dobândească, fiecare zeiţă i- 
a făgăduit boarului judecător un dar pe măsura puterii 
sale: Hera, regina cerului, să-l facă un mare basileu; 
Athena, raţiunea războinică, să-l preschimbe într-un 
nebiruit luptător, iar Aphrodita, dispensatoarea iubirii, să-i 
aducă în braţe cea mai mândră femeie din lume, pe divina 
Helena. Ispitit de oferta Aphroditei, Paris a declarat-o pe 
aceasta câştigătoarea concursului de frumuseţe. Urmările 
întâmplării sunt prea cunoscute: plecarea pe mare a lui 
Alexandros la Sparta, unde domneau Menelaos şi Helena, 
seducerea reginei, le coup de foudre, fuga îndrăgostiţilor, 
refuzul troienilor de a o retroceda solilor greci, ridicarea 
vitejilor din toată Hellada, strângerea flotei de o mie de 
nave, jertfirea fecioarei Iphigeneia la Aulis, cei zece ani de 
război şi urmările lor... De la început zeii s-au implicat 
nemijlocit în conflictul dintre muritori. Cum era şi firesc, 
Hera şi Athena i-au sprijinit pe greci, iar Aphrodita pe 
troieni, cu care s-a aliat şi Apollon; Zeus a căutat să ţină 
cumpăna între cele două tabere. 

72. Alt nume al Aphroditei, derivând de la Kypros 
(Cipru), insulă unde zeiţa dragostei era obiectul unui cult 
fierbinte, de influenţă orientală. 

73. Laertes a domnit în Ithaka şi este celebru mai 
ales pentru că a fost tatăl lui Odysseus, deşi unii îl 
consideră pe acesta din urmă fiu al lui Sisyphos, cu care s- 
ar fi unit Antikleia, maică-sa, înainte de căsătorie. 


74. Începând de aici până la următoarea strofa, 
există în original o schimbare bruscă a ritmului din iambic 
în trohaic, sistemul de versificaţie în care sunt rostite 
replicile coreuţilor şi ale personajelor fiind tetrametrul 
trohaic. Trecerea de la trimetrul iambic, predominant în 
părţile vorbite ale tragediei, la tetrametrul trohaic se face 
pentru a exprima o mişcare scenică sau/ şi psihologică mai 
agitată. Am respectat în traducere, pe cât a fost cu putinţă, 
schimbările de ritm. O parodie a acestui fragment se 
întâlneşte în Acharnienii de Aristophanes. 

75. Mai multe grupuri de helleni, situaţi în preajma 
Golfului Maliac, pe malul Golfului Korinthic sau în Italia 
Meridională se chemau Jokroi. Aici e vorba de primii, 
locuitori în Lokrida opuntiană (de la Opus, capitala lor). 

76. În Iliada (X, 945) se precizează că Diomedes a 
omorât treisprezece thraci. 

77. A încălcat legea ospitalităţii, seducându-i lui 
Menelaos nevasta şi răpind-o, împreună cu tezaurul casei 
(vezi n. 71). 

78. La greci, ca şi la romani, era interzisă 
înmormântarea  defuncţilor înăuntrul zidurilor cetăţii. 
Mormintele, mai ales ale personalităţilor civile sau/ şi 
militare, erau înşirate de-a lungul drumurilor, exemplul cel 
mai faimos fiind vestigiile monumentelor de pe Via Appia, 
la Roma. 

79. Muzele, după Hesiodos în număr de nouă, 
născute din Zeus şi Mnemosyne (Aducerea-aminte), au fost 
iniţial divinităţi ale cântecului, apoi, în general, ale poeziei, 
artelor şi ştiinţelor. Ele «cântă prezentul, viitorul şi 
trecutul într-o singură voce; din gurile lor se revarsă, 
neistovit, dulcele val al cântului». (Theogonia, v. 38 şi 
urm.) 

80. Feciorul lui Philammon a fost Thamyris. Acest 
thrac trufaş, de o mare frumuseţe, care excela atât în arta 


cântului vocal, cât şi în a lirei, a cutezat să rivalizeze cu 
Muzele, dar a fost învins de acestea într-un concurs. Pe 
urmă, cele nouă fiice ale lui Zeus, înfuriate, l-au orbit, 
deoarece Thamyris le ceruse ca, în caz de victorie, să se 
unească pe rând cu fiecare. 

81. Nimphele, divinităţi de rang secund ale 
izvoarelor, şuvoaielor şi pâraielor. 

82. Intr-un inspirat elogiu al cetăţii sale din Medeia 
(v. 824 - 832), Euripides, nesocotind versiunea hesiodică, 
spune că Muzele chiar s-ar fi născut ia Atena: «Din vremea 
străveche urmaşii lui Erechtheus / au propăşit întruna: / fii 
de zei fericiţi, în sfinte tărâmuri / necotropite vreodată, / 
hrăniţi cu ştiinţa cea mai înaltă, petrec / pururi, cu farmec, 
în aerul limpede, / acolo unde, se zice, / a zămislit 
Harmonia bălaie / slăvitele Muze.» 

83. Orpheus, cel mai faimos muzician şi poet al 
mitologiei greceşti, a fost fiul thracului Oiagros şi al Muzei 
Kalliope, sora mamei lui Rhesos. Când el cânta din liră, 
râurile încetau să curgă, fiarele deveneau blânde, munţii 
se mutau din loc, ca să-l asculte; întreaga natură era 
fermecată şi însufleţită. Mitul central al lui Orpheus 
povesteşte despre coborârea lui în Hades pentru a o 
readuce la lumină pe soţia sa mult iubită Euridike; şi acolo, 
cu ajutorul lirei, câştigă bunăvoința divinităţilor infernale. 
Referirea Muzei la misteriile orphice este o inadvertenţă, 
deoarece orphismul, mişcare religioasă greu de înţeles şi 
de definit, a apărut la câteva secole după războiul troian. 

84. Aşa cum îl înfăţişează tradiţiile, se pare că 
Musaios a fost o copie, în versiunea ateniană, a lui 
Orpheus. El trecea drept un mare muzician, în stare, prin 
viersul lui, să vindece bolile; i se atribuiau darul divinaţiei, 
introducerea în Attika a misteriilor eleusine şi inventarea 
versului dactilic. Aici, în textul lui Euripides, se afirmă că 
profesorii lui de muzică au fost Apollon şi Muzele. 


85. Persephone, numită şi Kore, fiica lui Zeus şi a 
zeiţei pământului, Marea Demeter, era soţia lui Hades şi 
stăpână, împreună cu acesta, peste divinităţile infernale şi 
tărâmul umbrelor. 

86. Versul conţine o aluzie voalată la legătura de mai 
târziu, reală altminteri, dintre orphism şi misteriile 
eleusine, celebrate în cinstea Persephonei şi Demetrei. 

87. Muza vrea să spună că Rhesos va avea un destin 
asemenea lui Likurgos, fiul lui Dryas, un rege thrac ce 
joacă un rol în mitul lui Dionysos, marele zeu al vegetatiei, 
în particular al viței de vie şi al vinului. Lykurgos, regele 
edonienilor, s-a opus cultului dionysiac, luptând cu arma în 
mână împotriva zeului şi a menadelor care-l însoțeau, dar 
ulterior a devenit preotul său, venerat într-o peşteră din 
muntele Pangaion. După altă versiune, eroul, victimă a 
răzbunării lui Bakehos, sfârşea tragic în nebunie şi moarte. 
Această versiune a fost dezvoltată într-o tetralogie 
eschiliană pierdută. 

88. Se numeau misterii (mysteria) ansamblul 
ceremoniilor şi ritualurilor religioase secrete, la care erau 
primiţi doar cei iniţiaţi. 

89. Epitetul Loxias (Oblicul) sublinia aptitudinea 
profetică a lui Apollon, ale cărui oracole erau exprimate 
pieziş, în chip învăluit. 

90. 'Tyrrhenia era numele grecesc al Etruriei. 
Trâmbiţa dreaptă era un instrument muzical familiar 
etruscilor din Italia; după unele tradiţii chiar ei ar fi 
inventat-o. 

TROIENELE 

91. Prologul formalizat, în care un personaj schiţează 
antecedentele acţiunii, este un loc comun la Euripides. In 
alte patru drame, pe lângă aceasta, o divinitate rosteşte 
prologul, anume: Alkestis (Apollon), Hippolytos 
(Aphrodita), Ion (Hermes), Bakehantele (Dionysos). Cu 


toate că autorul s-a exprimat adesea critic faţă de zei, nu a 
pregetat să-i introducă în piesele sale; de fapt nu le-a 
negat niciodată ritos existenţa. 

92. El locuia la fundul mării în palatele de la Aigai şi 
Helike, oraşe de coastă din Achaia. 

93. Cele cincizeci de fiice ale lui Nereus şi Doris 
făceau parte din cortegiul lui Poseidon. 

94. Cu privire la circumstanţele zidirii, vezi n. 28. 
Participarea zeilor la întemeierea Troiei justifică epitetul 
«sfânt», aplicat de poet oraşului, mai departe în cântecele 
corului. În această tragedie Poseidon e aliatul troienilor, în 
Iliada le este duşman. 

95. Phokida, modestă ţărişoară muntoasă, situată la 
nord de Golful Korinthic, era faimoasă în lumea greacă 
pentru prezenţa pe teritoriul ei a templului oracular de la 
Delphi, închinat lui Apollon, şi a complexului de 
monumente adiacente, toate adăpostite într-una din văile 
muntelui Parnasos. Detaliile narative despre Calul de 
Lemn sunt posterioare poemelor homerice. 

96. Aici Euripides face un joc de cuvinte greu de 
tradus, bazat pe dublul înţeles al cuvântului dory, «lemn» 
şi «lance». 

97. Folosirea epitetului Herkeios (Ocrotitor al Vetrei) 
pentru Zeus are nuanţă ironică, deoarece Priamos a fost 
masacrat tocmai la altarul zeului suprem, care ar fi trebuit 
să protejeze suplicantul. 

98. Textual «un vânt dinspre pupă»; grecii nu ştiau să 
navigheze contra vântului. 

99. În original se spune: «după zece (ano) timpuri de 
însămânţare». 

100. După judecata lui Paris, când acesta a favorizat- 
o pe Aphrodita, Hera şi Athena s-au întors împotriva 
troienilor. Soţia lui Zeus era divinitatea protectoare a 
cetăţii Argos (vezi n. 47). 


101. Exista în vechime credinţa că zeii părăsesc 
morţii, ca să nu-i contamineze impuritatea lor, dar şi 
cetăţile moarte, deoarece nimeni nu mai putea să le 
întreţină cultul. 

102. Principalul râu care străbătea câmpia troiană 
avea, se pare, malurile abrupte, producătoare de ecouri. 

103. Soţia lui Priamos, născătoarea multor fii şi fiice, 
personajul central al dramei (vezi n. 19). 

104. Polyxene apare ca fecioară martiră, alături de 
regina-mamă, în Hekabe, cealaltă tragedie de Euripides 
păstrată având ca temă dezastrul Troiei. 

105. Deoarece Kasandra, fiica lui Priamos şi a 
Hekabei, nu a răspuns elanurilor erotice ale lui Apollon, 
zeul, care o înzestrase cu un mare dar profetic, a pedepsit- 
o să nu-i mai fie crezute niciodată profeţiile. 

106. Prin cuvintele sale din prolog despre sorţile 
Polyxenei şi Kasandrei, zeul mării anticipează evenimente 
din primul episod al tragediei. 

107. Zeus, Poseidon şi Hades erau fiii lui Kronos şi ai 
Titanidei Rhea. 

108. În Troia homerică se înălța templul unei 
divinităţi, probabil fecioară sau/ şi războinică, numit de 
ahei, printr-o interpretatio graeca, Athena. 

109. Cel care a răpit-o pe Kasandra de la altarul 
zeiţei, unde se refugiase ca rugătoare, a fost Aias 
lokrianul, fiul lui Oileus, nu Marele Aias, fiul lui Telamon - 
se arată în ciclul epic Jiou Persis. 

110. Cea mai întinsă insulă din Marca Egeană, 
despărțită de continent prin strâmtoarea Euripos. 

111. Insule din Marea lui Aigeus. 

112. Capul Kaphareus se află la extremitatea de sud 
a Euboiei. Acolo Nauplios, regele locului, ca să răzbune 
moartea nedreaptă a fiului său Palamedes, aprinse focuri 
înşelătoare, care atraseră în promontoriul stâncos navele 


elenilor, la întoarcerea de la Troia, şi astfel le nimici flota şi 
oamenii. 

113. Muntele înalt (2 970 m) şi sacru, situat în nordul 
Thessaliei, era reşedinţa zeilor; uneori cerul era numit 
Olympos, mai ales de către poeţi. 

114. Arma de temut a lui Zeus, cu care îşi distrugea 
duşmanii. 

115. Ultimele versuri anunţă una din temele majore 
ale dramei, dezvoltată şi de Kasandra, anume că biruitorii, 
după vijelioase răsturnări, urmează să fie şi ei biruiţi, nu 
mai puţin decât cei pe care i-au cucerit. O izbândă prea 
mare este o formă de hybris (vezi n. 40) şi nu scapă 
nepedepsită. 

116. Incepe o lungă monodie sau arie solo a Hekabei, 
plină de imagini nautice, mai adesea metaforice, dar şi 
literale (vezi n. 39). 

117. Legănarea rituală a trupului într-o latură şi-n 
alta, asociată bocetului, se întâlneşte şi azi prin unele zone 
din Europa de Răsărit şi din jurul Mediteranei. 

118. Paian sau pean avea în greacă mai multe 
înţelesuri: a) putea să fie epitetul unor zei (Apollon, 
Dionysos), însemnând vindecătorul, mântuitorul; b) imn, 
îndeobşte de luptă, victorie sau bucurie, înălţat lui Apollon; 
alteori peanul era un cântec funerar, în cinstea zeilor 
subpământeni; c) interjecţie de slăvire, strigată în unele 
cânturi sau rugăciuni. 

119. Traducerea literală este «voi aţi atârnat de 
catarge> produsul împletit al Egiptului», un mod pompos 
de a spune că au fost ancorate odgoane împletite din 
planta egipteană byblos, adică din papyrus. 

120. Kastor şi Polydeukes (Dioskorii) erau fraţii 
Hellenei. Euripides, în drama Helena, v. 135 - 142, 
urmează sau inventă o versiune după care Dioskorii şi 
Leda, mama lor, s-ar fi sinucis de ruşine. 


121. Textual: «ruşine a lui Eurotas», cel mai lung din 
râurile care străbat Peloponnesul; numele Eurotas e folosit 
ca metonimie pentru Sparta, patria Hellenei. 

122. Cu alte cuvinte, Hekabe va da glas unui cântec 
de jale şi nu a unuia de slavă ca în zilele fericite, acum 
apuse, ale cetăţii. In traducerea versului 151 am urmat 
lecţiunea lui Wilamowitz. 

123. Adoratoarele lui Bakehos, bakehantele sau 
thyadele, cuprinse de frenezie, celebrau riturile zeului în 
sânul naturii sălbatice, mai ales noaptea, la lumina 
torţelor. Muzica obsedantă a flautelor şi tamburinelor le 
transporta într-un dans năucitor, insuflându-le o sacră 
nebunie şi dându-le certitudinea unirii extatice cu însuşi 
Dionysos. 

124. Vezi n. 12. 

125. În versurile următoare femeile Corului caută să- 
şi închipuie unde le va fi dat să ajungă, captive, în Hellada. 
Această odă e singura din toată piesa care nu se 
concentrează asupra Troiei; ea cuprinde unele 
anacronisme când laudă Atena şi când dă amănunte 
despre Sicilia şi sudul Italiei, regiuni prea puţin cunoscute 
în epoca mykeniană. 

126. O fântână la Korinthos. Poetul Pindaros numeşte 
acest oraş «cetatea Peirenei». 

127. «Țara lui Theseus» este Atena, unde ilustrul 
erou a fost rege. 

128. Râul Peneios curge prin Thessalia, străbătând 
Valea 'Tempea între munţii Olympos şi Ossa în drumul lui 
spre Golful Thermaic. 

129. Aluzie la Sicilia. Erupţiile vulcanului Etna, situat 
pe coasta răsăriteană a insulei, erau puse pe seama muncii 
zeului faur Hephaistos, în forja lui de sub munte. Prin 
«Fenicia» este numită aici Carthagina, colonie înfiinţată de 
fenicieni în Africa, vizavi de Sicilia. 


130. Râul Krathis, a cărui apă se spunea că are 
proprietăţi colorante, curge prin provincia Lucania din 
Italia de Sud, unde se afla o colonie ateniană, cetatea 
Thurion, în latină Thurium. S. Barlow subliniază faptul că 
în acest stasimon locurile (provincii, cetăţi) sunt indicate 
prin apele lor (fântâni, râuri): Korinthos prin Peirene, 
Sparta prin Eurotas, Thessalia prin Peneios, iar Thurion 
prin Krathis. 

131. Principalul crainic al lui Agamemnon a împlinit 
multe misiuni neplăcute, între care şi aceea de a-i 
comunica Hekabei rezultatul repartizării la stăpâni a 
captivelor, cu precădere a celor de sânge regal. 

132. Kadmos, fiul regelui fenician Agenor din Tyr, a 
fost întemeietorul legendar al Thebei. Aici prin «pământul 
lui Kadmos» e numită Boiotia; de altfel, locuitorilor acestui 
tărâm, în limba tragediei antice, li se spune adesea 
kadmei. 

133. Klytaimnestra şi Helena erau fiicele lui 
Tyndareos, regele Spartei. 

134. Zeul inspiraţiei profetice, poetice şi muzicale. 

135. Hekabe îi strigă Kasandrei, care se află în cort, 
să-şi lepede ornamentele rituale de preoteasă a lui 
Apollon: cheile, panglicile sacre etc. 

136. Răspunsurile lui Talthybios privitor la soarta 
Polyxenei sunt echivoce şi pline de o neagră ironie. La 
sacrificarea fecioarei a făcut aluzie Poseidon în prolog 
(vezi n. 104), dar acum regina nu pătrunde înţelesul 
cuvintelor eufemistice ale crainicului, imaginându-şi că e 
vorba de un soi de strajă la mormântul eroului. 

137. L. Parmentier observă într-o notă că, deşi 
«cuvintele aheu şi hellen pot fi folosite şi unul şi altul 
pentru orice grec, aici primul îi desemnează pe locuitorii 
din Peloponnes, iar celălalt pe cei din Thessalia». 

138. Hekabe o compară din nou pe Kasandra cu o 


adeptă delirantă a cultului dionysiac. Menadele (cuvânt 
derivat din verbul maino - a înnebuni, a delira), numite şi 
bakehante sau thyade (vezi n. 87 şi 123), erau însoţitoarele 
zgomotoase şi preotesele lui Bakehos. 

139. Prinţesa cântă o melodie lirică, imaginându-şi - 
amară deriziune! - că îşi celebrează nunta cu Agamemnon, 
în templul lui Apollon. Conform datinii, mama miresei 
purta făclia în ceremonia nupţială. 

140. Hymen sau Hymenaios, fiul lui Dionysos şi al 
Aphroditei, zeul căsătoriei şi personificarea sărbătorii 
nunţii, era întotdeauna invocat de alaiul ce însoțea mireasa 
de la altarul vetrei părinteşti la altarul domestic al soţului. 
Imnul cântat cu acest prilej se numea hymeneu. 

141. Hekate (vezi n. 425) nu este o divinitate a 
căsătoriilor; menţionarea ei poate să aibă relaţie cu focul 
şi purtarea torţelor. Dar Hekate are asocieri sinistre cu 
puterile magiei negre şi, după cum observa scholiastul, cu 
însăşi moartea. 

142. Strigăte înălțate de bakehante. Hesychios spune 
că vocabula Fuhan s-ar trage dintr-un cuvânt folosit de 
indieni pentru iederă, plantă sacră a lui Dionysos. 

143. Deoarece Kasandra e legată mistic de Apollon, 
pe care-l slujea ca preoteasă, i se pare firesc să-şi 
imagineze că întreaga ceremonie se desfăşoară în templul 
zeului. Dafinul (laurus nobilis) e arborele consacrat lui 
Phoibos. La Troia, ca şi la Delphi, templul acestuia era 
înconjurat de dafini. 

144. Îndemn ironic făcut unor tinere femei, odinioară 
somptuos îmbrăcate, dar care acum poartă straie ponosite. 

145. Hephaistos, fiul lui Zeus şi al Herei, zeul focului 
strălucitor şi cald, e nu fără motiv invocat ca purtător al 
torţei nuptiale. 

146. Cuvântul «drept» poate să însemne fie 
«vertical», în sens fizic, fie «corect». Poate Hekabe vrea să 


ia torţa deoarece Kasandra nu va fi respectat îndeajuns 
ritualul. 

147. Pluralul «torţele» pare să indice că prorociţa 
purta câte o torţă în fiecare 

148. Aici începe vorbirea iambică a Kasandrei. Locul 
cântecului frenetic, nebun, de adineaori, îl ia un discurs 
rece, lucid şi totuşi profetic. 

149. Kasandra numeşte unirea sa cu Agamemnon 
«măritiş», precum şi Helena numeşte la fel dezastruoasa ei 
legătură cu Paris (v. 932). 

150. După cum se ştie, Kasandra nu-l va ucide cu 
mâna ei, dar va fi cauza indirectă a morţii lui Agamemnon. 
Profeţiile Kasandrei privitoare la năpastele grecilor le 
întregesc pe cele mai generale făcute de Poseidon în 
prologul tragediei. 

151. Nu vrea să vorbească în amănunt despre 
cascada de crime următoare adulterului Klytaimnestrei. 
Face totuşi aluzie la securea cu care vor fi omorâţi 
Agamemnon şi ea însăşi, precum şi la Orestes, care îşi va 
ucide mama pentru a-şi răzbuna tatăl. Istoria tragică a 
casei lui Atreus, părintele lui Agamemnon şi al lui 
Menelaos, a fost o mină de aur poetică vreme de aproape 
trei milenii. 

152. Începând de aici, Kasandra purcede să 
demonstreze logic că de fapt troienii au fost adevărații 
învingători. Ei şi-au dobândit o faimă slăvită şi eternă 
apărându-şi pământul ţării, familiile şi prietenii, în timp ce 
elenii au pătimit din pricina depărtării de patrie şi familie 
şi n-au avut parte de cuvenitele funeralii. Argumentele 
Priamidei, adăugate la cunoaşterea  profeţiei că 
majoritatea grecilor vor fi nimiciţi pe drumul de 
întoarcere, sunt puternice. 

153. Epitetele «înţelept», aici, şi «ilustru», cu câteva 
versuri mai sus, îl descriu pe Agamemnon în sens ironic. 


154. Se referă la jertfirea fiicei sale, Iphigeneia. În 
tragedia lui Euripides, închinată acestui eveniment, 
Klytaimnestra îşi înfruntă soţul, spunându-i: «Frumos! îţi 
pierzi fiica pentr-o dezmăţată! Răscumperi stricăciunea cu 
preţul cel mai scump!» (Iphigeneia la Aulis, v. 1169 - 
1170) 

155. În antichitate se făceau la morminte libaţii de 
sânge în cinstea şi pentru îmblânzirea divinităţilor 
infernale. 

156. L. Parmentier desluşeşte în versul acesta o 
eventuală aluzie, foarte voalată, de altfel, la adulterele 
săvârşite în toată Hellada de nevestele absenţilor. 

157. Leda, soţia lui Tyndareos, regele Spartei, a fost 
sedusă de Zeus, coborât la ea sub înfăţişare de lebădoi. 
Urmarea a fost că a născut cvadrigemeni: Polydeukes şi 
Helena, zămisliţi de Zeus (semizei), iar Kastor şi 
Klytaimnestra, de Tyndareos (muritori). După altă 
versiune, ambii feciori s-ar fi tras din Zeus. 

158. Încă din poemele homerice, soţia lui Odysseus 
este înfăţişată ca un model de feminitate virtuoasă şi castă, 
în contrast cu Tyndaridele, firi pasionate şi violente. 

159. Dispreţul lui Euripides faţă de crainici e răspicat 
şi în alte drame: Heraklizii, v. 120 şi urm., Rugătoarele, v. 
426 şi urm., Orestes, v. 888 şi urm. 

160. Moartea reginei-mame înainte de plecarea spre 
patrie a navelor greceşti este prorocită şi de tracul 
Polymestor la sfârşitul tragediei Hekabe, v. 1261 şi urm.: 
«Apele mării te vor înghiţi, când vei cădea din vârful 
catargului... cunde> tu însăţi te vei căţăra... te vei preface 
într-un câine, într-o căţea cu ochi aprinşi... Şi când va fi să 
pieri, mormântul tău se va chema... Mormântul Căţelei, un 
semn pentru corăbieri.» 

161. Kasandra începe să prezică unele din 
nefericitele întâlniri şi popasuri ale eroului la întoarcerea 


de la Troia, binecunoscute din cărţile Odysseii: monştri 
marini Skylla şi Charibdis (XII, v. 101 şi urm.); Cyclopii <în 
munţii Siciliei (IX); vrăjitoarea Kirke, localizată de 
Euripides în Marea Tyrrhenians (X, v. 233 şi urm.); 
naufragiul (V, v. 313 şi urm.); lotofagii din Tripolitania (IX, 
v. 83 şi urm.); furtul şi sacrificarea vitelor Soarelui, ale 
căror cărnuri fripte mugeau (XII, v. 262 şi urm.); 
coborârea în lumea morţilor (XI). Unii consideră întreg 
fragmentul (v. 435 - 443) interpolat. 

162. Bruscă schimbare de ritm; tetrametrul trohaic, 
precipitat, convine momentului când prorociţa vesteşte 
groaznicul sfârşit al lui Agamemnon şi al său. 

163. Se desparte de însemnele sacerdotale înainte de 
a fi ucisă, pentru ca acestea să nu sufere contaminarea 
(miasma) morţii. 

164. Erinyile, la singular Erinys, unele din cele mai 
vechi figuri ale pantheonului grec, sunt înfăţişate ca fiinţe 
înaripate, cu şerpi în păr sau încolăciţi în jurul membrelor, 
purtând în mână torţe sau bice şi sălăşluind în Erebos, 
străfundul  Infernului. Misiunea lor principală este 
pedepsirea crimelor, mai ales a paricidului. Ele reprimă 
depăşirea dreptei măsuri, care îl face pe ins să-şi uite 
condiţia de muritor. Prin Erinyi se exprimă credinţa într-o 
ordine universală ce trebuie apărată. 

165. Cu excepţia monodiei din prolog, acest discurs 
(rhesis) e singurul loc din dramă unde Hekabe îşi expune 
trecutul şi propria stare. Altminteri rolul său e mai curând 
de a se  îngrijora pentru alţii (Corul, Kasandra, 
Andromacha) şi de a da răspunsuri altora (lui Talthybios şi 
Hellenei). 

166. Uciderea criminală a bătrânului rege de către 
Neoptolemos la altarul domestic al lui Zeus Herkeios (vezi 
n. 97) e descrisă amănunţit de Vergilius în Eneida (II v. 
506 şi urm.) 


167. O părere familiară grecilor, exprimată gnomic 
de numeroşi autori, de la Solon la Euripides. 

168. Invocarea Muzei aminteşte formula de debut a 
Iliadei, Odysseii şi a mai multor imne homerice. 

169. Conform legendei, un meşter din Phokida, 
Epeios (vezi n. 95), a construit faimosul cal de lemn de pin 
tăiat de pe muntele Ida. Odysseus s-a ascuns înăuntrul 
statuii enorme, laolaltă cu cei mai viteji şi încercaţi 
luptători, în vreme ce restul armatei greceşti s-a retras la 
Tenedos. Troienii, amăgiţi de acest dar insolit şi crezând că 
războiul s-a încheiat în favoarea lor, au tras în cetate calul, 
făcând o spărtură în zidul de apărare. 

170. Excesul de aur de pe harnaşamentul calului are 
aici o conotaţie malignă şi sinistră. 

171. Vezi n. 108. 

172. Artemis, zeiţa fecioară, hălăduia în mijlocul 
naturii sălbatice, ocrotind fiarele sau vânându-le. Ca şi 
fratele său Apollon, în timpul războiului a ţinut partea 
troienilor. 

173. Textual citadela, miezul înalt şi fortificat al unui 
oraş. Ca nume propriu era folosit de poeţi în legătură cu 
sau în loc de Troia. 

174. Pasaj controversat; am tradus urmând lămurirea 
lui Murray. După decapitarea troienilor la altarele 
domestice, unde se refugiaseră ca suplicanţi, femeile, care 
jeleau după soţi, au fost violate de greci în singurătatea 
iatacurilor, ca să le nască fii cuceritorilor. 

175. Neoptolemos, poreclit şi Pyrrhos (Roşcovanul), 
fiul lui Achilleus, s-a avântat în războiul troian abia după 
moartea părintelui său, dar niciun alt aheu nu l-a întrecut 
în vitejie; el a fost primul care a intrat în Calul de Lemn. La 
fel de necruţător ca tatăl său, l-a masacrat pe venerabilul 
Priamos, l-a zvârlit pe Astyanax de pe zidul cetăţii, a luat-o 
captivă pe Andromacha, soţia lui Hektor, făcându-şi-o 


concubină, a mânuit cuțitul la jertfirea Polyxenei şi s-a 
căsătorit, mai târziu, cu Hermione, fiica lui Menelaos. 

176. Dialogul liric care începe este compus din 
versuri frânte; în curgerea replicilor, fiecare personaj 
răspunde la spusele interlocutoarei sale şi totodată îşi 
urmăreşte firul propriilor gânduri. Astfel de dialoguri 
sincopate sunt caracteristice mai curând pentru ultimele 
drame ale lui Euripides. 

177. El a scăpat de la moarte când maică-sa, Hekabe, 
în pofida profeţiei că noul născut va provoca ruina Troiei, 
refuzând să fie ucis, l-a expus pe muntele Ida, unde a fost 
găsit şi crescut de păstori. 

178. E vorba de troienii răpuşi la picioarele statuii 
Athenei. 

179. Aluzie la helleni, care acum sunt puternici, dar 
care vor fi nimiciţi de zei, aşa cum au prorocit Poseidon şi 
Kasandra. 

180. Aias, fiul lui Oileus (vezi n. 109), a răpit-o mai 
devreme pe Kasandra de la altarul Athenei; acum 
ameninţarea îi vine din partea lui Agamemnon. 

181. Spălarea şi găteala cadavrului - sau barem 
învelirea lui, precum aicilaolaltă cu bocetul ritual făceau 
parte din îndatoririle femeilor casei faţă de răposat. În 
perioada arhaică, bocetul era zgomotos, însoţit de o 
gesticulaţie violentă: smulgerea sau tăierea părului, 
brăzdarea obrazului cu unghiile până la sânge, lovirea 
capului şi pieptului cu pumnii. 

182. În Hellada, cu deosebire la Atena, unei femei 
respectabile, paznica vetrei, nu i se cuvenea să-şi 
părăsească, decât excepţional, casă, şi atunci pentru 
ceremonii religioase, nuntă, înmormântare etc. în unele 
din dramele sale (Medeia, Herakles, Fenicienele), 
personajele lui Euripides protestează împotriva stării 
femeii, în contrast cu libertatea bărbatului. 


183. Andromacha se descrie pe sine drept soţie a lui 
Neoptolemos, deşi nu urma să fie decât concubina lui. 

184. În text, pentru noapte e folosit eufemismul 
«binevoitoarea» (euphrone). 

185. Prinţesa foloseşte un verb mai crud «merită să 
fie scuipată femeia etc.» 

186. Unii comentatori au socotit  cuvântarea 
Andromachii exerciţiu de retorică pe două teme disparate: 
corectitudinea comportamentului femeii şi  foloasele 
respective ale vieţii şi morții. Totuşi, în ultima parte, 
discursul devine patetic, atunci când eroina îşi exprimă 
fidelitatea faţă de Hektor. 

187. Deşi nu a plutit niciodată pe mare, Hekabe, ca şi 
în prologul dramei, este preocupată de corăbii şi de 
navigaţie (vezi n. 39). 

188. Îndemnul Hekabei purcede dintr-o viziune 
asupra vieţii mai pragmatică decât aceea a nurorii sale, 
faimoasă pentru comportamentul său demn şi reţinut. 

189. Pelops, eroul eponim al Peloponnesului, fiul lui 
Tantalos, la rândul lui fiul lui Zeus, a fost tatăl lui Atreus şi 
Thyestes, deci bunicul lui Agamemnon şi Menelaos - în 
numele cărora vorbeşte crainicul Talthybios. 

190. Descrierea inspirată a unor date fizice pentru a 
stârni emotia este tipică la Euripides şi se întâlneşte în mai 
multe piese. lată bunăoară un fragment din despărţirea de 
copii a Medeii: «Iubite mâini şi buze dragi, icoane vii cu 
chip ales, fiţi fericiţi, copiii mei... O, dulci îmbrăţişări, 
obraze moi, suflări suave de copii!» (Medeia, v. 1071 - 
1075) 

191. Poate este îndreptăţită părerea unora că aici ar 
fi exprimată o idee centrală a dramei, anume că grecii, 
presupuşi a fi civilizaţi, sunt în realitate barbari şi că 
adevărații  civilizaţi sunt de fapt barbarii. Aceasta 
reprezintă o contestare a unor valori cu care grecii se 


mândreau de multă vreme. 

192. Vărsarea de sânge sau neîmplinirea îndatoririlor 
sacre se credea că sunt urmate inexorabil de năpustirea 
unui duh răzbunător (alastor) asupra persoanei şi 
membrilor familiei celui ce păcătuise, pe care nu-i slăbeşte 
nici în Hades. 

193. Frumuseţea şi farmecul ochilor Hellenei erau 
legendare. 

194. Tema acestei ode este distrugerea Troiei de 
către helleni şi trădarea ei de către zei. Corul îşi 
reaminteşte întâia nimicire, mai veche, a cetăţii, când 
Herakles şi Telamon i-au năruit prin foc puternicele ziduri. 
Herakles o mântuise de ameninţarea unui monstru pe 
Hesione, fiica lui Laomedon, regele Troiei, şi, neprimind 
răsplata făgăduită, a pornit o expediţie de pedepsire 
împotriva troienilor. Pe de altă parte, cetatea, care 
odinioară fusese răsfăţată de divinitate prin strămutarea în 
rândurile nemuritorilor a doi din fiii lui Laomedon - 
Ganymedes şi Tithonos - acum este uitată atât de aceştia, 
cât şi de zei. Prima strofa şi antistrofa e închinată eroilor 
greci: Telamon, cu fermecătoare trimiteri la cetatea Atena, 
şi Herakles, zugrăvit cum debarcă la râul Simois în 
vederea războiului. Strofa şi antistrofa următoare evocă 
plastic câteva figuri din cercul olimpyenilor, nepăsătoare 
faţă de soarta Troiei: Ganymedes, paharnicul zeilor, în 
mijlocul cupelor de aur, Aurora cu aripi albe şi soţul ei, 
Tithonos într-o cvadrigă de aur. 

195. Athena a plantat întâiul măslin sacru pe 
Akropolis, spune mitul, când a concurat, laolaltă cu 
Poseidon, pentru alegerea unui patron al cetăţii. 

196. Răsplata promisă de Laomedon era o pereche de 
cai divini primiţi drept despăgubire de la Zeus, după ce 
acesta îi răpise fiul, pe Ganymedes. 

197. Zidurile Troiei au fost înălțate de Apollon şi 


Poseidon pentru regele Laomedon (vezi n. 28), care nu le-a 
recompensat efortul. Atunci Poseidon a trimis un monstru 
marin, să-i pustiască ţara, şi care ameninţa să-i devoreze 
fiica, pe Hesione. Herakles a eliberat-o, ucigând monstrul, 
dar a fost, la rândul său, înşelat de rege. 

198. Laomedon, fondatorul Troiei, a avut patru copii: 
Hesione, Priamos, Ganymedes şi Tithonos. Ultimii doi (vezi 
n. 194) au fost trecuţi printre zei: Ganymedes, iubit 
pătimaş de Zeus, a fost răpit de acesta şi făcut paharnic în 
Olympos, iar Tithonos şi-a depăşit condiţia de muritor în 
urma nunţii cu Eos, zeiţa zorilor de ziuă. 

199. Bros, fiul Aphroditei, daimonul gingaş şi 
totodată cumplit al dragostei, e făcut aici răspunzător de-a 
fi aprins pofta lui Zeus pentru Ganymedes şi a Aurorei 
pentru Tithonos. 

200. Strămoşul troienilor a construit la poalele 
muntelui Ida o cetate, Dardania, care a devenit parte a 
Troiei. 

201. Aşa era numită Helena de către duşmanii lui 
Menelaos, troienii. 

202. Această rugăciune către Zeus, tradiţională în 
formă, este nu mai puţin modernă prin cuprins, trimițând 
la unele doctrine filosofice din vremea lui Euripides. 
Divinitatea care susţine pământul, identificată aici cu 
Zeus, este Aither (Văzduhul), elementul primordial la 
Diogenes din Apollonia. «Nestrămutata lege a naturii» 
poate să fie o referire la cuvintele lui Herakleitos despre 
lupta şi echilibrul contrariilor în natură, iar «raţiunea 
muritorilor» o referire la Anaxagoras, după care Nous este 
principiul animator al universului. 

203. Un oracol prezisese că venirea lui Paris pe lume 
va fi năpastă pentru troieni, iar Hekabe visase că va da 
naştere unei torţe, care va incendia dintr-odată Europa şi 
Asia. De aceea Priamos a lepădat noul-născut spre pieire 


pe muntele Ida, de unde a fost salvat şi crescut de păstori. 

204. Vezi n. 71. Dacă Paris ar fi ales-o fie pe Athena, 
fie pe Hera, care i-au promis putere militară şi dominație 
politică, grecii ar fi fost acum covârşiţi de troieni. 

205. E vorba, evident, de Aphrodita. 

206. Argumentul că însuşi Zeus e robul Aphroditei se 
află şi la alţi autori greci. 

207. Paris a fost rănit mortal de una din săgețile 
otrăvite ale lui Philokletes. 

208. În Alexandros, Deiphobos, fratele lui Paris, a 
fost întrecut de acesta la jocuri; simțindu-se umilit că a fost 
învins de cel ce se dăduse drept sclav, a uneltit să-l ucidă. 
Căsătoria lui intempestivă cu Helena, după moartea lui 
Paris, poate a fost un mod de a se răzbuna pe rivalul său. 

209. Soţia lui Zeus era protectoarea cetăţii Argos 
(vezi n. 47). 

210. Cetate din Peloponnes, la sud de Sparta, loc 
faimos de venerare a Aphroditei. 

211. O idee apropiată conţine un fragment 
nelocalizat din opera lui Euripides: «Spiritul nostru este un 
zeu pe care îl purtăm fiecare în noi.» (Fr. 1007) 

212. Hekabe răstălmăceşte aici cuvintele Hellenei; 
aceasta afirmase că puterea care a subjugat-o a fost 
Aphrodita, nu Paris. 

213. Kastor şi Polydeukes, fraţii gemeni ai Hellenei, 
ar fi putut să-i vină în ajutor, deoarece nu fuseseră încă 
divinizaţi. 

214. Prosternarea (proskyttesis) în faţa suveranului 
sau a zeilor, obicei oriental, era o noutate pentru o femeie 
din Hellada. 

215. Textual: «fiinţă care merită să fie scuipată». 

216. O glumă proastă, cam nepotrivită fie şi pentru 
Menelaos; una din foarte rarele replici de comedie într-o 
tragedie attică. 


217. La Troia Zeus avea un templu pe muntele Ida 
(Iliada, VIII, 47 şi XIV, 352). 

218. E vorba de turte sacrificiale având forma de 
lună plină, numite chiar luni (selenai:). 

219. Puterea nimicitoare a focului este o imagine ce 
revine obsedant în piesă. 

220. Fiecare femeie din lor se adresează soţului său 
mort. În lumea eroilor homerici, dar fără îndoială şi mai 
târziu, domnea credinţa că omului, la moarte, îi zbura pe 
gură, odată cu ultima suflare, sau i se desprindea din 
rănile sângerânde, ca un abur, ceea ce elenii numeau ei 
dolon, adică imaginea, copia fără fiinţă materială, dar care 
păstra conturul răposatului. Acest dublu, de altă natură 
decât a cărnii destrămate, duh sau chip de umbră, se 
îndrepta spre lumea Nevăzutului (Hades). Dar dacă nu i se 
îndeplineau cuvenitele rânduieli funerare, sufletul rătăcea 
o vreme, fără să-şi găsească decât anevoie odihna. 

221. Impunătoarele ziduri de piatră de la Mykene, 
Tiryns şi Argos au fost clădite de Cyclopi, vestiți 
meşteşugari. 

222. Sau Salamina: mica insulă aridă din golful de la 
Eleusis, în apropierea Atenei, era faimoasă pe vremea 
războiului troian ca patrie a Marelui Aias, fiul lui Telamon. 

223. Se referă la Akrokorinthos, citadela oraşului 
aflat între golfurile Saronic şi Korinthic. Istmul Korinthului 
constituia intrarea în Peloponnes. 

224. Oglinzile, afară de faptul că dovedesc 
frivolitatea Hellenei, au, ca şi alte obiecte de aur în 
această piesă, o conotaţie sinistră (vezi n. 170). În drama 
Orestes se spune că Helena a adus de la Troia sclavi 
răspunzători de oglinzile şi de parfumurile sale. 

225. Unul din districtele din care era alcătuită 
Sparta. 

226. La Sparta exista un templu al Athenei acoperit 


cu plăci de bronz (Pausanias, III, 17.2). 

227. După această versiune, Akastos, fiul lui Pelias, 
rege în Iolkos, l-a gonit din cetate pe Peleus, bunicul lui 
Neoptolemos. 

228. Talthybios a împlinit îndatoriri ce reveneau, 
după datină, rudelor mortului. 

229. Toți editorii şi comentatorii atrag atenţia asupra 
obscurităţii ultimelor două versuri (1071 - 1072). 

230. Ceea ce promitea Astyanax era îndătinat şi de 
cuviinţă să împlinească un nepot iubitor la stingerea 
bunicii sale. 

231. Această personalizare a pavezei lui Hektor, ca şi 
cum ar fi încă un leş care ar trebui înmormântat, are un 
puternic efect dramatic. Odysseus este pe drept cuvânt 
menţionat aici ca unul care a susţinut şi pus la cale 
asasinarea lui Astyanax. 

232. Vezi n. 181. 

233. Faima postumă prin mijlocirea cântului şi 
poeziei a fost mereu o gingaşă consolare pentru vechii 
greci. 

234.  Martirizată de năpaste, rămasă fără nicio 
nădejde şi, mai grav, înşelată de zei, bătrâna regină vrea să 
se sinucidă, aruncându-se în rugul cetăţii. 

235. Din momentul acesta, până la sfârşitul dramei, 
se cântă un kommos, adică un dialog liric, între Hekabe şi 
lor. 

236. Îl invocă pe Zeus, părintele strămoşului 
troienilor, Dardanos. 

237. Priamos a fost ucis pe treptele unui altar (vezi n. 
97 şi n. 166). 

ANDROMACHA 

238. Vezi n. 29. 

239. E vorba de cetatea Theba Hypoplakia, De-sub- 
Plakos, un munte situat în Kilikia, al cărei rege era Eetion, 


tatăl Andromachăi. Se admite în general că Plakos şi 
Kilikia lui Eetion se aflau în Mysia, la sud de Troada. 

240. Informaţia referitoare la aruncarea lui Astyanax 
de pe zidul Troiei se află prima oară în Iliada (XXIV, 734), 
dar e dată numai ca prezicere, nu ca fapt împlinit. 
Euripides stăruie asupra tragicului asasinat al copilului în 
capodopera Troienele, în episodul secund şi în exodos. 

241. Neoptolemos (vezi n. 175) s-a născut şi a fost 
crescut în insula Skyros, una din Sporade, vecină cu 
Thessalia. Acolo, pentru a evita să participe la războiul 
Troiei, s-a ascuns Achilleus, deghizat în faţă, sub numele 
Pyrrha (Roşcovana), şi a împărtăşit timp de nouă ani viaţa 
copilelor regelui Lykomedes; pe una din ele, Deidameia, a 
sedus-o şi astfel a văzut lumina zilei Neoptolemos 
(Pyrrhos). 

242. Cetatea Pharsalos era aşezată pe un afluent al 
lui Enipeus, el însuşi afluent al lui Peneios, principalul râu 
din Thessalia. 

243. Peleus, fiul lui Aiakos, regele myrmidonilor din 
Thessalia, s-a căsătorit cu zeiţa Thetis, fiica lui Nereus; din 
această pereche ilustră s-a născut Achilleus. La nunta lor 
pe muntele Pelion, onorată de prezenţa tuturor zeilor, a 
aruncat Eris (Discordia, Zavistia) mărul cu inscripţia 
«Celei mai frumoase», care a dus la judecata lui Paris şi 
mai apoi la războiul troian (vezi n. 71). 

244. Acest fecior se numea Molossos, se afirmă în 
argumentul grec al piesei. După alte tradiţii, Andromacha 
ar fi avut mai mulţi copii. 

245. Fiica lui Menelaos şi a Hellenei fusese făgăduită 
de soţie lui Orestes; dar tatăl ei, ignorând făgăduiala, a 
dat-o lui Neoptolemos, pentru a răsplăti serviciile aduse de 
acesta în războiul Troiei. Adesea, în elină, adjectivele 
derivate din numele de locuri, cum aici «spartana», au 
conotaţii depreciative. 


246. Sterilitatea Hermionei este, după cât se pare, 
invenţia lui Euripides; alţi autori îi atribuie mai multe 
odrasle. 

247. A venit ca rugătoare (suplicantă), sperând să fie 
ocrotită de zeiţă. Templele, altarele şi alte locuri sacre 
erau respectate îndeobşte ca refugii intangibile. 

248. Andromacha consideră sminteală, nebunie, 
faptul că Neoptolemos l-a făcut odinioară răspunzător de 
moartea tatălui său pe Apollon, care în război s-a aflat făţiş 
şi activ de partea troienilor. Acum plecase în pelerinaj la 
Delphi să se împace cu zeul-profet. 

249. Nu e singurul loc în care poetul tragic vorbeşte 
despre iscusinţa femeilor de a ieşi din încurcături. 

250. Înălţarea de lamentaţii către cer este unul din 
locurile comune ale tragediei, parodiat adesea de 
comediografi. 

251. Vezi n. 167. 

252. Începe un moment când eroina cântă o monodie 
elegiacă, unică, în privinţa metrului, din tot teatrul grec. 
Elegia este caracterizată, schematic, prin alternanţa 
hexametrului epic (dactilic) cu un pentametru, care fac 
împreună un distih, o scurtă strofă. Distihul elegiac, 
favorabil comunicării  tristeţii, era folosit, cu 
acompaniament de flaut, pentru cântece funebre. Aici se 
desfăşoară un gingaş lamento, în care Andromacha nu se 
limitează să plângă pentru moartea lui Hektor, ci exprimă 
felurite aspecte ale propriei dureri. In traducerea acestui 
fragment (v. 103 - 116) nu am respectat schema metrică a 
originalului, dar l-am demarcat de versurile anterioare, 
vorbite, printr-o schimbare de ritm. 

253. Vezi n. 38. 

254. În Iliada, Achilleus, după ce l-a ucis pe Hektor, îi 
târăşte cadavrul, legat de carul său, spre lagărul navelor şi 
nu în jurul zidurilor. E drept că, la începutul luptei, Hektor, 


îngrozit de aspectul rivalului său, o ia la fugă şi cei doi 
războinici, alergând, dau de trei ori ocol cetăţii. De aici se 
trage, fără îndoială, confuzia care s-a perpetuat pe urmă. 
În schimb, efectul tragic al versiunii urmate de Euripides 
este mult mai puternic. 

255. În acest cânt inaugural (parodos), thessalienele 
din lor îşi exprimă compasiunea faţă de durerea femeii 
străine, asiatice, barbare, dar fără s-o apere deschis, ci 
îndemnând-o la moderație şi la teamă faţă de mânia 
Hermionei. 

256. Perifrază pentru Hermione, copila Hellenei, care 
era fiica lui Zeus şi a Ledei (vezi n. 157). 

257. Afirmația Hermionei din versul acesta pare fără 
noimă, deoarece Corul nu i-a grăit înainte niciun cuvânt; 
poate din antistrofa 2 lipsesc câteva versuri, în care se 
făcea aluzie la găteala tinerei regine. 

258. Traducerea moţ a moţ este: «să răspândeşti... 
apa lui (sau din) Acheloos». Acest râu trece prin ţinuturi 
îndepărtate de locul dramei. Dar poeţii greci şi latini 
folosesc uneori cuvântul Acheloos, în sens general, pentru 
orice apă curgătoare şi limpede. 

259. După Klotz, aici aurul semnifică luxul şi orgoliul 
asiatic. 

260. Printre perşi, dar mai cu seamă în Egipt, 
căsătoriile incestuoase nu erau neobişnuite, până în 
vremea romanilor. 

261. Expresie familiară, din limbajul comediei şi al 
prozei. 

262. Ca un şlep la remorca unei corăbii; încă o 
comparaţie din sfera navigaţiei. 

263. O acuză pe Hermione că, în relaţiile cu soţul, 
este încrezută şi dispreţuitoare. 

264. Thracia, regiune septentrională faţă de Hellada, 
este adesea caracterizată de antici drept «omătoasă» sau 


«cu iarnă grea» (vezi n. 33). 

265. Aluzie la poligamia «barbarilor». 

266. Euripides afirmă nu numai o dată că viaţa femeii 
este dominată de Bros, concepţie care, în această dramă, 
este ilustrată de caracterul Hermionei, de reacţiile şi 
schimbările sale neaşteptate în cursul acţiunii. Dragostea 
ca boală este o imagine ades întâlnită la tragediografi. 

267. Helena, după unele tradiţii, ar fi avut cel puţin 
cinci bărbaţi. 

268. În al doilea hemistih, Andromacha înţelege a 
spune că dragostea este ceva infam, când femeile sunt 
nestăpânite în comportamentul lor erotic, precum Helena 
şi Hermione. 

269. Replica este plină de ciudoasă ironic şi de ură. 

270. Ar dori ca Andromacha să iasă din «incinta 
sfântă», căci doar aşa îşi pierde inviolabilitatea de 
rugătoare. 

271. Era procedeul obişnuit de a scoate suplicantul 
dintr-un templu, fără a pângări cu sângele acestuia 
lăcaşul. 

272.  Scholiastul lămureşte că astfel se fixa în 
vechime statuia de piedestal. 

273. Aluzie, probabil, la Asklepios, fiul lui Apollon şi 
al lapithei Koronis, iscusit vindecător şi taumaturg, venerat 
ca zeu ocrotitor al medicilor şi al vracilor. 

274.  Săgeţile împotriva femeilor fac parte din 
convenţia retorică a dialogului la Euripides, de unde i s-au 
tras învinuirile de misoginism. 

275. În primul stasimon, alcătuit din două perechi de 
strofe, domină motivul Judecăţii lui Paris, acea obârşie a 
relelor, care a dus la nimicirea Troiei şi mai apoi la 
captivitatea Andromachăi (vezi n. 71). 

276. Hermes (vezi n. 24). 

277. Aici totul este cântat în sens figurat. Hermes nu 


a mânat vreun atelaj cu trei cai, ci el, zeul comunicaţiilor, a 
călăuzit până la sălaşul păstoresc al lui Paris, pentru 
concursul de frumuseţe, trei zeițe: Hera, Athena şi 
Aphrodita (vezi n. 71). 

278. Referire la ritualul de purificare care consta în 
debarasarea de obiectele mânjite, profanate, prin 
aruncarea lor peste cap. Hekabe trebuia să ţină seama de 
avertismentele prezicătorilor şi să arunce peste cap răul, 
adică să-l extermine pe Paris la naştere. În loc de asta, 
pruncul a fost expus pe Ida (vezi n. 177 şi 203). 

279. Dafinul profetic se afla în preajma templului lui 
Apollon (vezi n. 143). 

280. Euripides revine insistent asupra tinereţii 
Hermionei, care nu era decât o adolescentă, aflată la 
vârsta dintre copil şi efeb - spune scholiastul - dar prin 
asta nu mai puţin plină de răutate. 

281. Aceste versuri (330 - 332) sunt probabil 
interpolate şi, ca atare, unii editori moderni le suprimă. 
Încă din antichitate Stobaios le cita ca fiind de Menandros, 
dar nu este exclus ca autorul Anthologiei să se fi înşelat 
sau că atât Euripides, cât şi Menandros să fi avut în minte 
acelaşi proverb. 

282. Scholiastul interpretează aici textul pe şleau: 
«mai bine câteva concubine <rivale>» etc. 

283. Din ultima frază Menelaos trebuie să înţeleagă 
că ura fiicei sale nu-l îndreptăţeşte să se acordeze pe 
aceeaşi lungime de undă cu ea. 

284. Neoptolemos. 

285. Euripides îşi va fi adus iarăşi aminte de vreun 
proverb, în care cucerirea Troiei era folosită ca termen de 
comparaţie pentru o acţiune de mare însemnătate ce 
trebuia înfăptuită. 

286. Aşadar, inclusiv Andromachăi, subinţelege 
Atridul. 


287. De la înălţimea stâncii pe care se află palatul lui 
Priamos. 

288. În textele păstrate scrie, negru pe alb, «ucigaşul 
bărbatului meu», o enormă exagerare retorică: pe Hektor 
nu l-a ucis Neoptolemos, ci tatăl acestuia, Achilleus. 

289. În versurile lui Euripides se întâlnesc nu rar 
exemple de oxymoron, destule ca să-l incite pe 
Aristophanes să le parodieze, în Acharnienii, de pildă. 

290. În original este folosit, cu o nuanţă evidentă de 
dispreţ, verbul erpo, propriu pentru a indica mersul 
animalelor. 

291. Imagine scoasă din viaţa păsărilor, ca şi în 
Troienele (v. 751) şi în Heraklizii (v. 71 - 72) etc. 

292. Cu versul acesta începe o violentă invectivă 
antispartană, care i-a făcut pe unii comentatori să 
exagereze importanţa polemicii politice a dramei şi să 
considere Andromacha, în totalitate, un adevărat pamflet 
antilaconian. Fără îndoială, aici se pot face apropieri de 
unele evenimente din războiul peloponnesiac, consemnate 
în cărţile lui Thukydides, mai ales de masacrul hiloţilor, 
care se refugiaseră în templul lui Poseidon de la Tainaron 
şi pe care spartanii, cu promisiuni mincinoase, i-au 
înduplecat să-şi părăsească sacrul atât. 

293. Tema acestui stasinton este o meditaţie 
discursivă pe tema rivalităţilor generate de dualitate în 
familie şi în stat. 

294. Cu alte cuvinte, să crească laolaltă în familii 
fraţi vitregi. 

295. L. Meridier atrage atenţia într-o notă că 
problema concubinajului preocupa societatea ateniană din 
anii în care a fost creată şi reprezentată drama. 

296. În controversele timpului privitoare la dispersia 
sau la unicitatea puterii în stat, Euripides se declară făţiş 
pentru aceasta din urmă, dezamăgit de competiţia dintre 


facţiuni la Atena, mai ales după moartea lui Perikles. 

297. Comentatorii cred a desluşi aici o aluzie la 
Kleophon, pe care dramaturgul nu l-a admirat în chip 
deosebit, dar a cărui guvernare autoritară trebuie să i se fi 
părut preferabilă luptelor partizane. 

298. În clipa de restrişte în care se află, Andromacha 
îl invocă pe Hektor cel mort, soţul legiuit, nu pe 
Neoptolemos. 

299. Vezi n. 243. Răspunzând chemării nefericitei 
Andromacha, Peleus soseşte mânat de compasiune, dar 
mai ales de grija salvării lui Molossos, unicul descendent al 
Aiakizilor. 

300. O adiere de vânt aducător în port - metaforă 
pentru salvare. Aici eroina este asemănată cu o navă 
primejduită de furtună. 

301. Ritualul grecesc poruncea suplicanţilor să 
îmbrăţişeze genunchii şi să atingă mâna dreaptă şi bărbia 
omului de la care cerşeau ocrotire. Dar la «barbari», 
comentează scholiastul, era interzis robului să atingă 
bărbia stăpânului; pe de altă parte, Andromacha, având 
mâinile legate, oricum n-avea cum să facă gestul acesta. 

302. Versul conţine fie o aluzie la crimele din familia 
Pelopizilor (vezi n. 189), fie o figură retorică. 

303. Învinuirile răspicate de Peleus sunt în legătură, 
probabil, cu lipsa de prevedere a lui Menelaos, care a 
lăsat-o pe Helena singură cu Paris şi a plecat departe, în 
insula Creta, de dragul unei moşteniri; ori tocmai în lipsa 
lui, seducătorul i-a răpit nevasta. În 7roienele (v. 943 şi 
urm.) Helena îl mustră în chip asemănător pe Menelaos 
pentru a fi plecat în călătorie, părăsind-o în tovărăşia lui 
Paris. 

304. Euripides se referă, prin glasul lui Peleus, la 
legile spartane privind educaţia sportivă a femeilor, 
promulgate de Lykurgos. La Sparta, îmbrăcămintea fetelor 


consta din o tunică scurtă, neîncinsă şi despicată până 
deasupra genunchilor; de aceea tinerele spartane erau 
numite, nu fără ironie, phainomerides (cele ce-şi arată 
coapsele). Desigur, proiectarea unor realităţi din secolele 
istoriei în timpul mitic este un anacronism, cum se mai 
întâlnesc şi altele în opera tragicilor greci. 

305. În elină, miastor, având acelaşi înţeles cu 
alastor (vezi n. 192): spirit rău, geniu malefic sau pur şi 
simplu homicid. 

306. În Iliada (IV, v. 126 şi urm.) scrie că Menelaos a 
fost rănit cu o săgeată de Pandaros. Totuşi o scholie se 
referă la distincţia lui Aristarchos între ballo, a răni prin 
aruncare, şi titrosko, a răni cu arme tăioase (prin luptă 
corp la corp); iar în textul lui Euripides e folosit ultimul 
verb. Deci Menelaos ar fi fost rănit de la distanţă, fără să fi 
luptat. 

307. Peleus s-a împotrivit căsătoriei lui Neoptolemos 
cu Hermione, fiica unei femei cu faimă pătată, Helena. 

308.  Iphigeneia, copila lui Agamemnon şi a 
Klytaimnestrei, a fost sacrificată de tatăl ei la Aulis, pentru 
a îmblânzi divinităţile potrivnice şi a obţine vânt prielnic 
navigaţiei flotei elenilor spre Troia. 

309. Dezgolirea şi arătarea sânului de către femei 
căzute în restrişte erau menite să stârnească milă, iertare 
etc. Aici însă gestul are, fără îndoială, o finalitate ambiguă. 

310. Aiakos, ai cărui părinţi au fost Zeus şi Aigina 
(vezi n. 30). 

311. Prin fluviile Nil şi Phasis sunt indicate, la sud şi 
la nord, marginile cunoscute ale pământului. 

312. Menelaos exagerează retoric. De fapt, 
Andromacha nu a avut niciun amestec în uciderea lui 
Achilleus; o dovedesc următoarele două versuri, 655 - 56, 
după unii editori, interpolate. 

313. Încă o exagerare în discursul nu lipsit de 


sofisme al lui Menelaos: el nu era rudă de sânge cu Peleus, 
ci doar prin alianţă. 

314. Autorul relevă însemnătatea relațiilor 
interumane în educaţie. 

315. Phokos, frate (după unii vitreg) cu Peleus şi 
Telamon, a fost ucis în chip viclean de aceştia, drept 
răzbunare că i-a învins la un concurs atletic. Apoi tatăl lor, 
Aiakos, a pedepsit ucigaşii, exilându-i. 

316. Grecii, după victorie, ridicau pe câmpul de luptă 
trofee din armele capturate, pe care le atârnau de 
trunchiuri de lemn şi le consacrau lui Zeus. Altminteri, 
cuvântul trofeu, tropaion, se trage de la trope, acţiune (în 
cazul de faţă a duşmanului) de a se întoarce pentru a fugi. 

317. Unii au recunoscut în acest pasaj o critică la 
atribuirea de onoruri demagogului Kleophon, după victoria 
atenienilor asupra spartanilor pe insula Sphakteria. 

318. Apucarea insului de păr şi tragerea lui pe jos era 
un fel tipic de a pedepsi sclavii. 

319. S-a susţinut că-i vorba fie de Argos, fie de 
Mantinela, fie de altă cetate, în realitate Menelaos invocă 
un pretext spre a evita mânia lui Peleus. 

320. Aluzie la Andromacha şi la fiul ei, tocmai salvaţi 
de Peleus. 

321. Aluzie la Marele Achilleus, eroul între eroi. 

322. Această epodă este în întregime un elogiu liric 
al lui Peleus, cu trimiteri la trei faimoase evenimente 
mitice la care a luat parte acest erou: lupta lapithilor cu 
Centaurii, expediţia corăbiei Argo şi primul război 
împotriva Troiei. 

323. La nunta lui Pirithous cu Hippodameia, când 
Centaurii, beti, au vrut să le violeze gazdelor femeile, a 
izbucnit o violentă luptă între oameni şi monştri. La 
înfrângerea Centaurilor au contribuit, între alţii, Peleus şi 
mai ales eroul naţional al atenienilor, Theseus. 


324. Chemaţi de Iason, numeroşi eroi s-au îmbarcat 
pe nava Argo şi au călătorit până în Kolchida, în 
Transcaucazia, ca să cucerească faimoasa lină de aur, 
aflată în puterea lui Aietes, fiul Soarelui. După Diodoros 
din Sicilia, argonauţii erau în număr de cincizeci, cu toţii 
regi sau fii de regi, cei mai străluciți dintre ei numindu-se: 
Iason, Herakles, Kastor, Polydeukes, Telamon, Peleus, 
Orpheus etc. în drumul lor către nord, la intrarea în Marea 
Neagră (vezi n. 51) au trecut, cu ajutorul lui Poseidon, 
printre Symplegade, două stânci mişcătoare, ieşite din 
valuri, care, ciocnindu-se între ele, zdrobeau toate navele 
care cutezau să le depăşească. Symplegadele, situate una 
pe coasta asiatică şi alta pe coasta europeană, mai erau 
numite şi Stâncile Vinete. 

325. Despre campania lui Herakles împotriva lui 
Laomedon şi despre întâia distrugere a Troiei, vezi n. 194 
şi 198. 

326. Spânzurarea şi înjunghierea erau două moduri 
de sinucidere tipice ale personajelor din tragedia attică. 

327. Smulgerea părului şi laceraţia, rituale curente 
în perioada arhaică, au fost interzise la Atena de Solon, în 
jurul anului 600. 

328. Pe lângă cele pomenite anterior, Hermione 
enumeră în febra disperării şi alte moduri de sinucidere: 
precipitarea în flăcări sau în mare şi retragerea în pădure. 

329. Se întreabă dacă să se arunce ca suplicantă la 
genunchii rivalei Andromacha. 

330. Aluzie la Argo, întâia navă care a trecut printre 
Symplegade (vezi n. 324). 

331. Era ruşinos pentru o ateniană să stea de vorbă 
la poarta casei; în plus, ţinuta Hermionei trebuie să fi fost 
indecentă, cu straiele sfâşiate şi răvăşite. 

332. La Dodona, în Epir, se afla un străvechi sanctuar 
al lui Zeus. Acesta se adresa muritorilor prin foşnetele 


unor stejari sacri, interpretate de un colegiu de preoţi. 
După scholiast, Orestes, alungat din Argos după matricid, 
voia să afle de la oracol în care cetate urma să locuiască. 

333. Era văr primar cu Hermione. 

334. În Thessalia se află câmpia cea mai întinsă din 
Hellada. 

335. Îndeobşte rugătorii sau suplicanţii erau indivizi 
vinovaţi de omor sau de altă greşeală gravă, pe care 
familia şi cetatea îi respingea spre a abate mânia zeilor. 
Consideraţi dintr-odată făpturi contaminate, ei rătăceau 
ţinând în mână ramuri de măslin, de care atârnau fâşii de 
lână albă, cerşind mila semenilor. Uneori suplicanţii nu 
erau răufăcători, ci oameni năpăstuiţi sau alungaţi, cărora 
era cuvenit, în numele pietăţii, să li se asigure ajutorul 
(vezi n. 301). 

336. Cu alte cuvinte, femeia care nu are încă grija 
progeniturilor. 

337. Poetul se foloseşte metaforic de cuvintele pat, 
aşternut, pentru femeie. 

338. Hermione şi Orestes erau rude apropiate, iar 
Zeus le era strămoş (vezi n. 189). 

339. Hera, cea mai vârstnică din fiicele lui Kronos, 
sora şi soţia lui Zeus, era protectoarea căsniciilor, simbol 
al bucuriilor şi vicisitudinilor vieţii conjugale. 

340. Adică Andromacha putea să nască bastarzi. 

341. Într-adevăr, înainte de războiul Troiei, Hermione 
fusese promisă lui Orestes de către Menelaos, dar mai apoi 
o dădu de soţie lui Neoptolemos. 

342. Orestes, frate cu Iphigeneia şi Elektra, a fost 
crescut şi educat în Phokida de unchiul său Strophios. Fiul 
acestuia, Pylades, a devenit prietenul credincios al lui 
Orestes. Când au ajuns la vârsta bărbăţiei, cei doi veri şi 
prieteni s-au dus în Argos unde, cu ajutorul Elektrei, au 
ucis-o pe Klytaimnestra şi pe amantul ei, Aigisthos, 


răzbunând asasinarea lui Agamemnon. După matricid, 
Orestes a fost exilat din Argos şi, ca atare, până la 
achitarea lui la Atena de tribunalul de pe Dealul lui Ares, 
nu se putea căsători decât cel mult cu o rudă. 

343. Orestes a fost urmărit de cumplitele Erinyi, 
răzbunătoarele sângelui vărsat al mamei sale (vezi n. 164). 

344. Thessalienii erau pasionaţi crescători de cai şi 
au avut o faimoasă cavalerie. 

345. Recurgerea la limbajul vânătoresc - mai ales 
imaginea năvodului - se întâlneşte adesea la tragicii greci. 

346. Aluzie sinistră la uciderea lui Neoptolemos de 
către delphieni, stârniţi de Orestes şi cu complicitatea lui 
Apollon, despre care va fi vorba mai departe. 

347. Privitor la clădirea zidurilor Troiei de către 
Apollon şi Poseidon pentru Laomedon, tatăl lui Priamos, 
vezi n. 28. Ulterior, aceiaşi zei, neprimind răsplata 
cuvenită, au lăsat cetatea la cheremul lui Ares, numit aici 
prin epitetul său Enyalios; cuvântul se tălmăceşte 
«războinicul» şi derivă din Enyo, zeiţa sângeroasă şi 
violentă a activităţilor militare, care trecea drept doica, 
fiica, sau sora lui Ares. 

348. Curs de apă în Troada (vezi n. 67). 

349. Ilos a fost al patrulea rege legendar al Troiei, 
fiul lui Tros; din numele lor derivă cele două denumiri ale 
cetăţii, respectiv. În on sau Ilios, şi Troia. 

350. In această strofa sunt reamintite asasinarea lui 
Agamemnon la întoarcerea din războiul troian de către 
Klytaimnestra şi apoi a acesteia de către Orestes (vezi n. 
342); de asemenea este subliniat faptul - incredibil pentru 
lor - că Orestes a săvârşit matricidul cu învoirea, ba chiar 
la porunca lui Phoibos, exprimate printr-un oracol delphic. 

351. Vezi n. 89. 

352. Nume vechi pentru Delphi, unde se afla templul 
oracular panhellenic al lui Apollon, ridicat pe locul în care 


zeul a ucis balaurul Python. Unul din epitetele cele mai 
cunoscute ale lui Apollon, uneori substantivat, este 
Pythianul. 

353. Reşedinţa Atrizilor, situată în Peloponnes, a fost 
cel mai important oraş din aria Mediteranei în mileniul”. 
Acolo Heinrich Schliemann a scos la lumină superbele şi 
uimitoarele vestigii arheologice  atestând realitatea 
istorică, nu doar legendară, a lumii homerice. Adesea 
poeții greci folosesc cuvântul Argos pentru Mykene sau 
invers. _ 

354. Insoţitorii lui Neoptolemos au zăbovit la Delphi 
trei zile admirând frumuseţea templului şi a celorlalte 
monumente de artă din incinta sacră. 

355. Cu privire la locuitorii Phokidei, vezi n. 95. 

356. Sanctuarul de la Delphi, aşezat pe povârnişul 
muntelui Parnassos, era o bucată de teren (temenos) în 
formă de patrulater, mărginită de un zid (peribolos) în care 
se deschideau mai multe porţi. Câteva ziduri de susţinere 
au îngăduit alcătuirea unor terase legate între ele prin 
Calea Sacră. Acest drum în formă de V traversa incinta, 
pornind de la poarta de jos până la esplanada templului, 
printre monumente votive de tot felul: statui izolate sau 
grupate şi «tezaurele», mici capele ridicate de cetăţile 
greceşti, unde erau îngrămădite ex-vofo-uri publice şi 
particulare. In cele din urmă, străbătând lunga esplanadă, 
se ajungea la altarul cel mare şi la templul lui Phoibos, 
care domina povârnişul de pe înălţimea platformei sale. 

357. Mai exact spus, proxeni (proxetioi); aceştia erau 
străini într-o cetate şi însărcinaţi să reprezinte interesele 
lor naţionale, asemenea consulilor de astăzi. 

358. Unele lănci aveau legate la mijloc curele, 
ataşabile de braţul luptătorului, pentru a fi recuperate 
lesne după lansare. 

359. În textul elin apare numele unui faimos dans 


războinic, pyrriche. Imaginea nu e lipsită de ironie tragică. 

360. Se pare că exista la Troia un loc numit «saltul 
lui Achilleus», în amintirea saltului pe care eroul l-a făcut 
din corabie ca să coboare pe solul inamic. 

361. S-a auzit vocea misterioasă, supranaturală, a lui 
Phoibos. La fel, în Bakebhantele, v. 1078: «... şi-a răsunat 
un glas puternic prin văzduh, al lui Dionysos, desigur...» 

362. A pierit deodată cu mulţi duşmani, se înţelege, 
luptând eroic. 

363. Inţelesul ultimelor versuri este confuz. 

364. Începe o lamentaţie funebră (threnos) rituală, 
cântată de Peleus şi de lor. 

365. Peleus îşi strigă durerea cetăţii Phthia, rămasă 
fără rege, precum el însuşi a rămas fără urmaşi. 

366. Nunta lui Peleus a fost divină, deoarece mireasa 
lui era o zeiţă şi la ceremonie au luat parte zeii (vezi n. 
243). 

367. Zeița îşi divulgă identitatea, deoarece, sub 
masca tragică şi cum toate rolurile erau jucate numai de 
bărbaţi, nici sexul personajului nu putea să fie recunoscut. 

368. Palatul bătrânului Nereus se găsea în adâncul 
mării; acolo hălăduiau preafrumoasele sale fiice, aşezate 
pe tronuri de aur, torcând, ţesând şi cântând. 

369. Pausanias, în Descrierea Helladei, citat de L. 
Meridier, indică locul mormântului în apropierea templului 
lui Apollon. Aducerea eroului răpus întâi la Phthia şi apoi 
mutarea lui la Delphi este, după cât se pare, contribuţia 
imaginaţiei dramaturgului. 

370. Molossia era regiunea centrală a muntosului 
Epir (Epeiros), hărăzită să-i primească pe Andromacha şi 
pe fiul său, numit de autografi Molossos. 

371. Helenos era fiul lui Priamos şi al Hekabei, 
fratele geamăn al Kasandrei, înzestrat, ca şi sora lui, cu un 
mare dar profetic. El a prezis că Troia nu putea fi cucerită 


de greci decât cu trei condiții participarea lui 
Neoptolemos, fiul lui Achilleus, la lupte; folosirea săgeţilor 
lui Philoktetes; în sfârşit, deținerea statuii miraculoase a 
Pallas-Athenei, care căzuse din cer (Palladion). Helenos a 
fost singurul Priamid care a supravieţuit războiului Troiei. 

372. Vezi n. 30. 

373. Putinţa de a se mişca prin elementul lichid fără 
să se ude era o înzestrare a naturilor divine. 

374. E vorba în realitate de mica insulă din Marea 
Neagră, situată în dreptul gurilor Dunării, numită de grecii 
vechi Alba (Leuke), iar de cei moderni şi, împreună cu ei, 
de noi Insula Şerpilor (Phidonisi). În lumina unor tradiţii 
posthomerice, Thetis a ridicat trupul neînsufleţit al lui 
Achilleus de pe ţărmul troian şi l-a strămutat la Leuke, 
unde eroul a trăit mai departe o viaţă misterioasă. Acolo s- 
ar fi aflat un sanctuar, pe care îl îngrijeau stoluri de păsări 
marine, şi un teren pentru exerciţii atletice. Se spune că, 
trecând pe lângă insulă, mateloţii auzeau în timpul zilei 
zăngănit de arme, iar noaptea clinchete de cupe şi cântece 
neîntrerupte de ospăț. De altfel, printre grecii de pe 
malurile Mării Negre s-a răspândit un cult al lui Achilleus, 
dăinuitor până la sfârşitul antichităţii. 

375. Un promontoriu pe coasta Thessaliei, aproape 
de Iolkos, şi o peşteră omonimă, unde s-a ascuns zeiţa 
Thetis, metamorfozată în sepie, pentru a evita unirea cu 
Peleus, tânărul muritor căruia o hărăzise Zeus să-i fie 
nevastă. Totuşi eroul, sfătuit de centaurul Cheiron, a prins- 
o, Nereida a redevenit zeiţă-femeie şi astfel a avut loc 
faimoasa nuntă de pe muntele Pelion (vezi n. 243). 

376. Promontoriul Sepiei ţinea de masivul muntelui 
Pelion. 

377. Peleus mai  rosteşte câteva propoziţii 
sentenţioase privind căsătoria, temă de căpetenie în 
Andromacha. 


378. Aceste versuri ale Corului se întâlnesc, aproape 
aidoma, şi în finalul altor piese de Euripides: Alkestis, 
Medeia, Bakehantele, Helena. Ele au mai degrabă rolul 
unei formule tradiţionale de încheiere, adăugată, cred unii, 
de actori. 

HELENA 

379. Mărunta insulă Pharos este situată în faţa 
locului unde Alexandru cel Mare a întemeiat mai apoi, pe 
coasta Egiptului, cetatea care îi poartă şi astăzi numele. Se 
ştie că din numele acestei insule se trage cuvântul «far», 
deoarece acolo a fost construit în epoca elenistică un turn, 
în vârful căruia se aprindea noaptea un foc puternic pentru 
a-i călăuzi pe navigatori spre portul Alexandriei. 

380. Teza că revărsările Nilului se datorează topirii 
zăpezilor, presupuse, din zona izvoarelor sale, i se atribuie 
lui Anaxagoras şi a fost dragă marilor tragici greci. Iat-o 
enunțată încă o dată de Euripides, în Archelaos (fr. 230 
Năuck): «... Nilul, cel mai frumos fluviu din lume, se umflă 
adunând apele Ethiopiei, ţara cu oameni negri; la vremea 
topirii zăpezilor, când Soarele străbate în cvadriga lui 
pământul...» Cât priveşte «ploile lui Zeus», se ştie că 
acesta era socotit răspunzător de toate fenomenele 
meteorologice; între numeroasele lui epitete figurează 
Ombrios şi Hyetios, adică ploiosul, aducătorul ploii. 

381. Proteus era în Odysseia (IV) un zeu acvatic, 
Bătrânul Mării, păstorul turmelor de foci, înzestrat cu 
darurile profeţiei şi al preschimbării în felurite forme 
animale sau chiar în elemente (apă, foc). În Helena el este 
înfăţişat ca rege al insulei Pharos şi al întregului Egipt. De 
altfel, numele lui pare să fie transcrierea greacă a unuia 
din titlurile faraonului, Pruiti, adică «Sublima Poartă». 

382. Psamathe (de lapsamathos, nisip), fiica lui 
Nereus, a fost căsătorită mai întâi cu Aiakos (vezi n. 30), 
de la care a dobândit un fiu, Phokos. Din căsătoria ei cu 


Proteus, s-au născut două odrasle. Theoklymenos, în 
tălmăcire «cel-ce-ascultă-de-divinitate», şi Theonoe, adică 
«minte divină» sau «cea-inspirată-dedivinitate». 

383. Nume feminin calchiat după verbul ei de a 
vedea, a observa etc., desigur în legătură cu facultatea 
profetică a fecioarei. 

384. Privitor la modul în care se recomandau 
spectatorilor persoanele teatrului antic, vezi n. 367. In 
versiunea cea mai cunoscută a mitului, preafrumoasa 
Helena, fiica Ledei, a avut doi părinţi, unul uranian, Zeus, 
adevăratul ei zămislitor, şi altul terestru, Tyndareos, regele 
Spartei (vezi n. 157). Mai apoi, copilă fiind, a fost răpită 
pentru întâia dată de Theseus şi Pirithous, de la care au 
cucerit-o fraţii ei Dioskorii şi au adus-o acasă. Când a atins 
vârsta măritişului, din sumedenie de peţitori l-a ales pe 
Menelaos, cu care a avut o fiică, Hermione. Acesta e 
momentul răpirii Hellenei - pe atunci femeia cea mai 
frumoasă din lume - de către Paris, cu ajutorul Aphroditei 
(vezi n. 71). Prinţul asiatic vine în Sparta, este primit de 
Menelaos, dar, când Atridul e nevoit să plece într-o 
călătorie (vezi n. 303), îi răpeşte nevasta, nu fără 
consimţământul acesteia, şi o duce la Ilion. Ajungând soţia 
lui Paris, troienii refuză s-o cedeze ambasadorilor helleni, 
trimişi să reclame fugara, şi curând izbucneşte marea 
confruntare. Conform tradiţiei homerice, Helena a trăit 
într-adevăr la Troia un deceniu, cât a durat războiul, în 
pofida rezervei suspicioase a troienilor. Se spune că mai 
târziu, în noaptea fatală a căderii cetăţii, Menelaos s-a 
iscat în faţa ei cu sabia ridicată, gata s-o ucidă, dar a fost 
destul ca soţia vinovată să i se arate pe jumătate goală, ca 
soţului ultragiat să-i cadă arma din mână. Călătoria lor de 
întoarcere a fost lipsită de noroc, fiind nevoiţi să 
rătăcească opt ani în Mediterana Răsăriteană şi să întârzie 
în Egipt, unde au fost azvârliţi de un naufragiu. În cele din 


urmă, perechea regală îşi regăseşte patria şi se instalează 
pe tronuri la Sparta, unde Helena, la fel de frumoasă, 
devine o paradigmă de virtuţi domestice. 

385. Se ştie că Athena s-a născut, gata înarmată, din 
capul lui Zeus, după ce Hermes îi despicase acestuia 
fruntea cu o secure de bronz. 

386. Vezi n. 70 şi n. 71. 

387. Herodotos înregistrează în Istorii o tradiţie de la 
care a pornit Euripides când a făurit propria versiune a 
mitului. Conform acestei tradiţii, Helena nu a ajuns 
niciodată la Troia; o furtună a abătut navele lui Paris în 
Egipt, unde Proteus, regele ţării, i-a smuls-o răpitorului pe 
soţia lui Menelaos şi a păstrat-o neprihănită pentru acesta. 
Apoi, când grecii şi-au trimis la Ilion solii s-o ceară 
stăruitor pe Helena, troienii s-au jurat pe toţi zeii că 
femeia nu se află între zidurile lor: «Căci Priamos n-ar fi 
fost atât de smintit şi nici celelalte rubedenii din casa lui, 
încât să vrea să-şi primejduiască propria lor fiinţă, copiii 
lor, însăşi cetatea, numai pentru ca Alexandros să trăiască 
cu Helena.» (Istorii, II, 120, traducere de Felicia Vanţ- 
Ştef). Insă troienii nu au fost crezuţi şi astfel aheii s-au 
înverşunat vreme de zece ani să doboare o cetate 
nevinovată. În cele din urmă, după căderea Troiei, când 
Menelaos, navigând spre casă, a fost împins la rândul lui 
de o furtună în Egipt, nevasta i-a fost înapoiată. Dar 
marele poet liric Stesichoros din Himera, anterior lui 
Herodotos, susţine în Palinodia că Proteus a reţinut-o pe 
Helena în Ţara Nilului, iar lui Paris i-ar fi lăsat doar un fel 
de fantomă închipuind-o pe fiica Ledei. 

388. O afirmaţie aproape identică face Apollon în 
epilogul dramei Orestes (v. 1641 - 42). Cu toate că 
densitatea locuitorilor în Hellada nu era nici pe departe 
comparabilă cu cea de astăzi, grecii se temeau de gravele 
pericole ce le aduce suprapopularea, polyanthropia. 


389. Se spune că Zeus şi fratele său Poseidon au 
încercat amândoi s-o cucerească pe Thetis, până în ziua 
când un oracol a vestit că Nereida (vezi n. 243) va naşte un 
fiu mai puternic decât părintele său. Atunci marii zei, 
pentru a evita apariţia unui uzurpator, n-au mai stăruit şi s- 
au grăbit s-o mărite cu un muritor. Aşa s-a întâmplat că 
Thetis a făcut nuntă cu Peleus şi l-a născut pe Achilleus, 
eroul fără pereche. 

390. Teza că la Troia, în vremea războiului cu grecii, 
s-a aflat numai unei dolon (un chip, un dublu fantomatic, 
un simulacru) al Hellenei este enunțată sumar de 
Euripides şi în Elektra (v. 1280 - 83). 

391. Discursul eroinei din prolog, ca şi de altfel 
întreaga dramă, decurge întru reabilitarea Hellenei. 

392. Teukros, fiul lui Telamon şi al Hesionei, fratele 
Marelui Aias, a fost cel mai iscusit arcaş hellen la Troia. 
Tatăl său nu l-a iertat nicicând că a lăsat moartea lui Aias 
nerăzbunată. 

393. Fiul lui lasion şi al Demetrei, zeul averilor, al 
bogățiilor. 

394. Vezi n. 384. Dar, conform unor autografi, nu a 
fost doar unul din numeroşii peţitori ai Hellenei, ci chiar al 
patrulea soţ al acesteia, după Theseus, Menelaos şi Paris. 
Mai mult, într-o legendă mistică, Helena şi Achilleus, după 
dispariţia lor de pe pământ, sunt înfăţişaţi căsătoriţi şi 
ducând o viaţă eternă în Insula Şerpilor din Marea Neagră, 
interzisă muritorilor (vezi n. 374). Din unirea lor s-a născut 
un fiu înaripat, Euphorion, care se regăseşte ca personaj 
eteric în Faust de Goethe. 

395. Odysseus a fost cel care a câştigat armele şi 
armura eroului. Atunci, într-o izbucnire de nebunie, Aias 
masacrează o întreagă turmă de oi, crezând că sunt Atrizii, 
după care se sinucide. Acest episod este subiectul 
tragediei Aias de Sophokles. 


396. În această replică, H. Gregoire înţelege să 
recunoască influenţa lui Anaxagoras - în filosofia căruia 
nous, mintea, raţiunea, spiritul, este principiul celor ce 
sunt - sau a unui vers celebru de poetul comic sicilian 
Epicharmos: «Spiritul vede şi spiritul aude, <toate> 
celelalte sunt surde şi oarbe.» 

397. În loc de Sparta este numit râul din Peloponnes, 
pe malul căruia se află cetatea; vezi n. 121. 

398. Thestios şi Eurythemis au fost părinţii Ledei. 

399. Kastor şi Polydeukes, Dioskorii, adică fiii lui 
Zeus (vezi n. 157). 

400. Când au murit, Dioskorii au fost preschimbaţi de 
Zeus în aştri şi mutaţi în cer, alcătuind constelația 
Gemenii, unul din semnele zodiacului, în care soarele intră 
la 21 mai. 

401. În marea insulă Cipru (Kypros) era o cetate 
numită Salamina, al cărei fondator pare să fi fost Teukros. 

402. Sirenele cu cap de femeie şi trup de pasăre, 
invocate în tânguirea Hellenei, nu sunt acei monştri marini 
malefici din Odysseia (XII) care vrăjesc cu viersul lor 
navigatorii, ci întruchipări cu funcţii funerare. În lumina 
speculațiilor eshatologice posterioare epopeii, poporul le 
considera divinităţi ale lumii de dincolo, având misiunea de 
a întâmpina sufletele morţilor, de a mângâia cu muzica lor 
vieţuitorii sau de a intona cântece minunate pentru cei 
strămutați, după obştescul sfârşit, în Insulele Fericiţilor. 
Uneori  înseşi sufletele oamenilor  răposaţi erau 
reprezentate ca Sirene; de aceea pot fi văzute, şi azi, 
sculptate, pe sarcofage. 

403. În text cuvântul Jotos e folosit pentru fluier. 
Acesta era numele unui soi vegetal din Nordul Africii, 
căreia grecii îi spuneau Libya, cu lemn tare şi întunecat, 
din care se tăiau fluiere. Prin extinderea înţelesului, Jotos 
era denumit însuşi instrumentul muzical făurit din planta 


amintită. 

404. Trestie şi fluier ciobănesc meşteşugit din trestie, 
trişcă. 

405. Altă formă a numelui Persephonei, regina 
Infernului (vezi n. 85). 

406. Vezi n. 118. 

407. Nymphele, în epopeea homerică socotite a fi 
copilele lui Zeus, erau divinităţi de rang secund, care 
însufleţeau întreaga natură, sub înfăţişarea unor 
încântătoare, veşnic tinere, fete. Cuvântul elin nyntphe se 
tălmăceşte prin logodnică, mireasă, proaspăt căsătorită şi, 
în sens larg, prin fată sau femeie tânără. Naiadele erau 
nymphele elementului lichid, locuind în izvoare, pâraie, 
fântâni, lacuri etc. Şi asigurându-le perpetuitatea. 

408. Nymphele erau asociate cu Pan, zeul turmelor şi 
păstorilor, al pădurii şi al vieţii sălbatice, al fertilităţii - 
adevărată forţă cosmică (vezi n. 10). Şi unele, şi altul 
făceau parte din cortegiul lui Dionysos. 

409. În poemele homerice cuvântul înseamnă, 
simplu, zeu sau zeiţă. Mai târziu, după concepţia grecilor, 
datmon-ul se manifesta ca un soi de divinitate inferioară, 
un spirit ocrotind sau, dimpotrivă, asuprind persoane, 
familii, comunităţi, locuri etc. Unii filosofi susțineau că 
fiecare om are doi daimoni: unul bun şi unul rău. Aici 
termenul e folosit de lor cu înţelesul de geniu râu. 

410. Pallas-Athena avea la Sparta, între altele, 
epitetul Chalkioikos, în româneşte «ceea ce locuieşte în 
Casa de Bronz» (vezi n. 226). 

411. În Iliada (V, v. 59 şi urm.) constructorul navelor 
cu care Paris a călătorit până în Peloponnes a fost 
Phereklos «ale cărui mâini ştiau să meşterească lucruri 
minunate»; el era fiul lui Tekton (Dulgherul) şi nepotul lui 
Harmon  (Ajustorul,  Binagiul). După altă tradiţie, 
constructorul nu ar fi fost troian, ci grec. 


412. Exagerare poetică, desigur: Aphrodita nu l-a 
însoţit pe Paris în călătorie, doar i-a garantat ajungerea la 
Sparta şi cucerirea Hellenei. 

413. Exista o legendă mai veche spunând că Helena 
era fiica lui Zeus şi a Zeiţei Nemesis, întruchiparea 
răzbunării divine. Nemesis încercase să scape de 
insistenţele amoroase ale Părintelui Zeilor, luând înfăţişare 
de gâscă. Dar Zeus, preschimbat în lebădoi, a izbutit s-o 
cuprindă şi, drept urmare, zeiţa a făcut un ou, pe care l-a 
părăsit. Un păstor, găsindu-l, l-a dus Ledei şi aceasta l-a 
aşezat cu grijă într-un sipet. Apoi, când a ieşit din ou 
Helena, regina Spartei a declarat că preafrumoasa pruncă 
este a ei. Euripides este, pare-se, cel dintâi care afirmă că 
însăşi Leda, după unirea cu Zeus, a rodit un ou sau chiar 
două, de unde s-au ivit cele două faimoase perechi: Helena 
şi Kastor, Klytaimnestra şi Polydeukes (vezi n. 157). 

414. După ce deplânge moartea soţului său şi a 
mamei sale, se gândeşte, îngrijorată, la soarta Hermionei. 

415. Vezi n. 382. 

416. Soarele (Helios), fratele Aurorei (Eos) şi al Lunii 
(Selene), era închipuit ca un bărbat tânăr de o mare 
frumuseţe, cu frunte înconjurată de raze, care străbate 
cerul într-un car tras de patru cai nespus de iuți. 

417. Vezi n. 326 şi 328. 

418. Hera, Athena şi Aphrodita, care şi-au disputat 
titlul de «cea mai frumoasă». 

419. Nympha de pădure Kallisto, care se hotărâse să 
rămână fecioară - se povesteşte într-o legendă arkadiană - 
a fost iubită de Zeus. Drept pedeapsă, geloasa Hera a 
transformat-o în ursoaică, nu în leoaică. Până la urmă Zeus 
a mutat-o printre stele, metamorfozând-o în constelația 
Ursa Mare. 

420. Pe fiica Titanului Merops, neputând să-i sufere 
incomparabila frumuseţe, Artemis a preschimbat-o în 


cervidee şi a exclus-o din alaiul său. 

421. Deci Corul părăseşte orchestra, suie pe scenă şi 
intră în palatul regal. Această plecare temporară 
(metastasis), urmată mai apoi de reîntoarcere 
(epiparodos), se întâmplă cu totul excepţional în tragedia 
şi comedia eline. 

422. Pelops, fiul lui Tantalos, şi-a câştigat nevasta, pe 
Hippodameia, la o cursă de cvadrige, în care s-a înfruntat 
cu viitorul socru, regele Oinomaos. Cursa s-a desfăşurat la 
Pisa, în Elida, iar Pelops a biruit, sabotând cu ajutorul 
vizitiului Myrtilos carul rivalului, care nu a supravieţuit 
înfrângerii. Din căsătoria învingătorului cu Hippodameia s- 
a născut Atreus şi Thyestes (vezi n. 437). 

423. Regiunea sudică din Peloponnes, în care se află 
Sparta; alt nume alta 

424. Erebos, ce se tălmăceşte întunericul, bezna, era 
zona din lumea subpământeană pe care trebuiau s-o 
străbată sufletele ca să ajungă în Hades. 

425. Hekate (vezi n. 141), patroana vrăjitoriilor 
nocturne, pândea trecătorii la răspântiile drumurilor - 
latinii o numeau Trivia - frecventa cimitirele şi le trimitea 
muritorilor coşmaruri. De fapt, Hekate a fost o triplă 
divinitate, fiind identificată: ca zeiţă lunară cu Selene, ca 
zeiţă terestră cu Artemis, ca zeiţă subpământeană cu 
Persephone. 

426. Helena se gândeşte probabil la furtuna şi 
naufragiul care l-au aruncat pe Menelaos în Egipt. 

427. În tirada următoare, prin glasul Vestitorului, 
Euripides îşi exprimă, ca şi în alte locuri, rezervele faţă de 
profeţi şi artele divinatorii. Aici atacă în mod particular 
două forme de prezicere a viitorului. Ghicitul în flăcările 
jertfelor (empyromanteia) se practica arzând pe altar părţi 
ale victimei şi urmărind sfârâitul cărnii, flăcările, fumul 
etc.: o flacără suitoare şi statornică era o prevestire bună, 


una zdrenţuită şi tremurătoare, dimpotrivă; când vârful 
flăcării arăta spre dreapta, anunţa victorie, când spre 
stânga - dezastru. Ghicitul prin mijlocirea păsărilor 
(ornithomanteia) ţinea seama de locul în care se isca 
zburătoarea, de direcţia şi felul zborului (în linie dreaptă 
sau în zigzag, cu sau fără bătăi de aripi) şi de ţipete etc. 

428. Kalchas, fiul lui Thestor, este faimosul preot, 
ghicitor în semne şi prezicător care a însoţit armata 
elenilor în războiul troian. 

429. Vezi n. 371. 

430. Vezi n. 112. 

431. Promontoriul purtând numele marelui erou 
argian se afla undeva pe coasta egipteană. 

432. În Hellada, suplicanţii se refugiau la altarele 
templelor (vezi n. 335). 

433. Vezi n. 382. 

434. Vezi n. 395. 

435. Înțeleptul Nestor, fiul lui Neleus, cel care a 
vieţuit de-a lungul a trei generaţii şi a fost cel mai 
desăvârşit erou homeric, a luat parte, bătrân fiind, la 
războiul troian, unde i-a fost ucis feciorul, Antilochos. 

436. Exista obiceiul ca la sfârşitul ceremoniei funebre 
să se cheme de trei ori sufletul mortului, pe numele său, şi 
să i se ureze un «trai» fericit sub pământ. De fiecare dată 
se adăuga: «Să-ţi fie ţărâna uşoară!» 

437. Străbunul lui Menelaos. lată, schematizată, 
genealogia tragicei familii: Zeus (+ Okeanida Pluto) > 
Tantalos (+ Pleiada Dione)— Pelops (+ Hippodameia) - 
Atreus (+ Aerope) > Agamemnon şi Menelaos. De aceea 
sunt numiţi aceştia din urmă şi descendenţii lor uneori 
Tantalizi, alteori Pelopizi şi mai ales Atrizi. 

438. Theonoe şi însoţitoarele sale împlinesc un ritual 
de purificare a aerului prin focul şi fumul torţelor. 

439. Euripides, care adesea nu măguleşte divinităţile, 


aici le atribuie sentimente omeneşti, preaomeneşti, în buna 
tradiţie homerică. 

440. Helena se gândeşte fără îndoială la Proteus, pe 
care, deşi e mort, îl consideră paznicul şi ocrotitorul ei. 

441. Se pare că anticii au înţeles valoarea cathartică 
a plânsului, chiar şi pentru cei mai vajnici eroi. 

442. În tirada prorociţei egiptene Theonoe este 
formulată, cu câteva decenii înaintea lui Platon, doctrina 
nemuririi sufletului omenesc, care primeşte în «celălalt 
tărâm» răsplată sau pedeapsă, după cum i-a fost purtarea 
pe pământ. Este sigur că Euripides a avut ştiinţă, din 
Istoriile lui Herodotos şi nu numai, despre religia 
egiptenilor, dominată de dogma imortalităţii. Iat-o 
exprimată de dramaturg şi într-un fragment din Polyidos 
(fr. 639): «Cine mai ştie dacă viaţa noastră nu e moartea şi 
dacă a muri nu înseamnă a trăi în Hades?» 

443. Tăierea părului, straiele cernite şi laceraţiile 
erau semne exterioare ale doliului (vezi n. 327). 

444. După o tradiţie, părinţii Aphroditei au fost Zeus 
şi Dione. Aceasta era o zeiţă din prima generaţie divină, 
fiind socotită odraslă fie a Cerului, fie a Oceanului. Uneori 
însăşi Aphrodita e numită Dione. 

445. Vezi n. 68. 

446. Vezi n. 110 şi 112. 

447. Aşezare de pe coasta insulei Euboia. 

448. Poetul vrea să spună că divinitatea nu poate fi 
nici măcar aproximată în termenii logicii umane; ea se află 
dincolo de consecventa logică şi de comandamentele etice. 

449. În acest pasaj pacifist, Corul critică pulsiunile 
războinice ale atenienilor, făcând poate o aluzie la 
Alkibiades, care a obţinut să se voteze în 415 dezastruoasa 
expediţie în Sicilia. 

450. E folosit, în loc de «helleni», cuvântul care 
înseamnă «urmaşii lui Pelops» (vezi n. 437). 


451. Închinarea de libaţii (libationes), adică de 
prinoase lichide (lapte, miere, vin, apă, sânge) era un act 
sacrificial de căpetenie în antichitate. Ele se turnau pe 
altar, care simboliza masa zeilor, sau pe pământ, în cazul 
unui cult al divinităţilor infernale. 

451. Victima trebuia să fie un animal de rasă, 
viguros, fără hibe. 

453. Cântul următor, atât de frumos, al Corului, 
având o legătură vagă, totuşi subtilă, cu personajul 
Hellenei, este o improvizație pe tema patimilor Demetrei şi 
Persephonei. Imnul homeric către Demeter povesteşte atât 
mitul de căpetenie al marilor zeițe, cât şi întemeierea 
misteriilor eleusine. Persephone, fiica lui Zeus şi a 
Demetrei, a fost îndrăgită de Hades. Pe când Fata (Kore) 
culegea flori într-o pajişte, pământul s-a căscat şi a fost 
răpită de stăpânul Infernului. Vreme de nouă zile şi nouă 
nopţi a căutat-o zadarnic nefericita Mamă, purtând o făclie 
în fiecare mână, fără să se atingă de ambrozie, fără să se 
îmbăieze, nici să se gătească. Dar Soarele, atotvăzătorul, îi 
spune adevărul. Zdrobită de durere, Demeter nu se mai 
întoarce în Olympos, ci, luând înfăţişarea unei femei 
bătrâne, vine la Eleusis, unde intră ca doică în slujba 
regilor locului. Ulterior îşi divulgă, într-o lumină orbitoare, 
identitatea şi le cere gazdelor să-i ridice un templu, în care 
ea însăşi îi va învăţa pe oameni ritualurile sale. Odată 
construit sanctuarul, Zeița vegetației se retrage înăuntru, 
în timp ce întreg pământul este devastat de o secetă 
cumplită. Atunci intervine Zeus, îi cere fratelui său Hades 
s-o elibereze pe Kore şi se ajunge la cunoscuta înţelegere: 
fiica se va întoarce lângă mamă, dar va petrece în fiecare 
an patru luni de iarnă cu soţul său în Infern. Cele două 
zeițe se regăsesc, Demeter se întoarce între Olympieni şi, 
iată, pământul se acoperă din nou de vegetaţie. 

454. Aici Demeter este identificată de Euripides cu 


marea zeiţă phrygiană Kybele, numită adesea Muma Zeilor 
sau Marea Zeiţă Mumă. Din Munţii Asiei Mici - vecini cu 
Troia - cultul ei s-a răspândit în lumea greacă şi mai târziu 
în cea romană. Mitografii o consideră încarnarea soţiei lui 
Kronos, Rhea, născătoarea lui Zeus şi a altor zei puternici. 
Kybele, în jurul căreia s-a dezvoltat un important cult 
orgiastic, era înfăţişată în tovărăşia unor lei sau într-un car 
tras de aceste feline. 

455. Dionysos, zeul viței de vie, al vinului şi al 
delirului mistic, era asociat cultului Kybelei. După o 
tradiţie, aceasta l-a primit în munţii Phrygiei, l-a purificat 
şi l-a iniţiat în misteriile sale. Dar Dionysos era asociat de 
timpuriu şi cu Demeter, fiind amândoi divinităţi patetice: 
«căci, pentru oameni, doi sunt zeii cei mai mari: zeiţa 
Demetra sau Glia, sau cum vrei să-i zici, ea, care-i satură 
pe muritori cu roadele-i uscate; iar celălalt este Dionysos, 
fiul Semelei, ce-a scornit şi tras din struguri băutura 
umedă şi-a dat-o muritorilor să-i mântuie de chinuri». 
(Euripides, Bakehantele, v. 274 - 281.) 

456. Pentru Gorgone vezi n. 2 şi 661. Gorgopis, 
epitetul Pallas-Athenei, se traduce: <zeiţa> cu privire 
înspăimântătcare. Dar epitetul poate să fie în legătură cu 
egida, scutul Athenei, din piele de capră, pe care era 
figurat sau chiar fixat capul Gorgonei. Se ştie că egida, 
împreună cu lancea şi casca erau atributele de căpetenie 
ale zeiţei. 

457. În versiunea lui Euripides, divinitatea sincretică 
Demeter-Rhea-Kybele (vezi n. 454) nu s-a ascuns la Eleusis 
în Attika, ci s-a refugiat pe muntele Ida din Troada. 

458. Inițial duhuri ocrotitoare ale vegetației, 
Charitele (Graţiile) au devenit mai apoi prielnice muncilor 
spiritului şi împlinirilor artistice. 

459. Alt nume al Demetrei. 

460. Cu alte cuvinte: vocea chthoniană a 


instrumentelor de aramă. 

461. În ultima strofă a acestui stasimon se face 
legătura între excursul mitologic anterior şi drama 
propriu-zisă. Adresându-se Hellenei, Corul îi aminteşte că 
patima ce i-a indus-o lui Paris, de unde s-au tras atâtea 
năpaste, a fost drept pedeapsă pentru că nu a venerat-o cu 
smerenie pe Magna Mater şi mai ales că nu a luat parte la 
ritualurile mistice nocturne care i se ofereau Demetrei şi 
totodată lui Dionysos. Acesta din urmă este menţionat prin 
epitetul Bromios, adică răsunătorul, tunătorul, 
fremătătorul. În cadrul ritualurilor amintite, participanţii 
se comportau asemenea menadelor (vezi n. 123): purtau 
pe umăr nebrida (haină din piele de căprior), ţineau în 
mâini tulpini de narthex (o specie de trestie 
mediteraneană) încununate cu iederă - simboluri ale zeului 
- şi dansau, până la extaz, cu părul despletit, în răpăiala 
tamburinelor. In ultimele versuri, altminteri obscure, 
Helena e sfătuită să-şi lepede încrederea exclusivă în sine 
pentru o mai pioasă cinstire a divinității. 

462. La Tyr şi Sidon, principalele porturi feniciene, 
erau vestite şantiere navale. 

463. Galaneia este o divinitate acvatică personificând 
liniştea mării după furtună, iar Pontos este personificarea 
masculină a însăşi mării. 

464. Marele erou Perseus, fiul lui Zeus şi al argienei 
Danae, a fost rege în 

465. Leukippidele sau fetele lui Leukippos, pe nume 
Hilara şi Phoibe, deşi erau făgăduite unor veri, au fost 
răpite de fraţii gemeni ai Hellenei, Kastor şi Polydeukes, 
devenind nevestele acestora. Templul Athene! amintit aici, 
este cel numit «al zeiţei cu Casa-de-Bronz» (vezi n. 226 şi 
n. 410), unde Leukippidele erau preotese. Hyakinthos a 
fost un tânăr de o răpitoare frumuseţe, îndrăgit de Apollon, 
care l-a ucis din greşeală la o aruncare a discului şi din 


sângele căruia a făcut să răsară floarea cu acelaşi nume. 
Amintirea lui era cinstită primăvara la Sparta în zilele 
sărbătorilor numite Hyakinthia. 

466. În strofa aceasta, Euripides se foloseşte de 
motivul  cocorilor, exprimând sentimentul curgerii 
anotimpurilor, melancolia îndepărtării şi a exilului, motiv 
ce poate fi urmărit în poezia cultă, începând cu Iliada (III, 
3) până la Dante şi mai departe. 

467. Vezi n. 61. 

468. Vânător gigant şi trufaş, de care, se spune în 
Odysseia, s-a îndrăgostit Eos, zeiţa zorilor de ziuă. 
Mergând împreună în insula Delos, pe amantul vinovat de 
hybrts l-a ucis Artemis, din gelozie, cu săgețile sale, apoi l- 
a preschimbat în astru şi l-a rânduit în preajma Pleiadelor. 
Astăzi, în cataloagele astronomiei, Orion este o frumoasă 
constelație, foarte bogată în stele, din regiunea ecuatorială 
a cerului, vizibilă în părţile greceşti numai iarna. 

469. Fiii lui Tyndareos, Kastor şi Polydeukes (vezi n. 
120 şi n. 400), năvalnici călăreţi şi atleți, ajunşi nemuritori 
printre stele, au fost veneraţi ca ocrotitori ai navigatorilor 
şi ai călătorilor pe mare, până în antichitatea târzie. 

470. Vezi n. 28. 

471. Acesta era aşezat la pupă şi ritma mişcările 
vâslaşilor strigând onomatopee şi mânuind un baston, «ca 
un şef de orchestră», spune H. Gr-goire, iar oamenii le 
repetau în cor. 

472. Port în golful Argolidei; ieşirea la mare a cetăţii 
Argos. 

473. lată, aşadar, nu numai reabilitarea, ba chiar 
apoteoza fiicei lui Zeus. In Lakonia a existat un cult al 
Hellenei, confirmat şi de alţi autori, precum şi un cult al 
Gemenilor lui Zeus, adaugă Euripides. 

474. La extremitatea de sud a pământului attic, nu 
departe de Capul Sunion, se află o insulă minusculă, care 


se numea Helena. 

475. Insulă (e) fabuloasă (e), situată (e) într-un 
Extrem-Occident la fel de fabulos, unde sălăşluiau sufletele 
eroilor. 

476. Vezi n. 378. 

ORESTES 

477. Considerat cel mai vechi oraş din Hellada, clădit 
de Cyclopi (vezi n. 221), Argosul a avut parte de admiraţia 
perpetuă a grecilor, chiar în veacurile de scădere politică, 
economică şi intelectuală. Leagăn mai întâi al unei 
misterioase culturi, făurită de pelasgii autohtoni, odată cu 
invazia aheilor, primul talaz de triburi care vorbeau 
greceşte, Argolida, înrâurită de civilizaţia minoică, a 
cunoscut cea mai înaltă dezvoltare. Deşi ţinutul nu era 
prea întins, oraşele s-au îndesit (Argos, Mykene, Tiryns 
etc.), strălucind de forţă şi belşug. Dintre Argos şi Mykene, 
cetăţi adeseori confundate de tragicii greci (vezi n. 353), 
cea mai importantă a fost, în vremea aheilor, a doua. 
Oricum, în limba epocii prin «Argos» nu se înţelege numai 
Argolida din Peloponnes, ci de cele mai multe ori însăşi 
Hellada, patria tuturor aheilor care s-au unit împotriva 
Troiei. 

478. Piesele lui Euripides adesea încep cu un 
monolog introductiv, rostit fie de un zeu, care nu mai apare 
pe scenă, fie de unul din personaje. Aici Elektra îşi expune 
genealogia, reamintind câteva din nenorocirile casei 
Tantalizilor (vezi n. 437), al căror lanţ duce direct la 
matricidul lui Orestes şi astfel la schiţarea orizontului sub 
care se va petrece drama. 

479. Obârşia năpastelor lui Tantalos, fiul lui Zeus şi al 
Okeanidei Pluto, ca şi supliciul său, sunt înfăţişate în mai 
multe feluri. In general era acuzat de trufie: fiind poftit la 
un ospăț al zeilor, ar fi dezvăluit oamenilor secrete divine 
sau ar fi furat nectar şi ambrozie, ca să le dea muritorilor, 


sau, după Euripides, ar fi jignit zeii cu gură prea slobodă. 
Oricare i-a fost păcatul, a primit osândă memorabilă. Unii 
spuneau că a fost aşezat în Infern sau, după autorul 
Medeii, în aer, sub o stâncă gata să i se prăvale peste cap, 
dar care rămânea totuşi în echilibru. Alţii spuneau că 
osânda lui Tantalos a fost setea şi foamea eternă: 
scufundat în apă până la gât, nu izbutea să bea, căci 
undele se retrăgeau de câte ori încerca să-şi înmoaie 
buzele; la fel, ramuri încărcate cu fructe atârnau deasupra 
frunţii sale, dar când întindea mâna, ramurile se înălţau şi 
nu mai putea să ajungă la ele. 

480. Acesta este făcut vinovat în mituri de maledicţia 
care a însângerat, din generaţie în generaţie, casa regilor 
de Argos. Pelops l-a ucis, prăbuşindu-l în mare, pe fiul lui 
Hermes, Myrtilos, vizitiul lui Oinomaos, care, trădându-şi 
stăpânul, l-a ajutat pe Pelops să-şi câştige soţia la o sinistră 
cursă de care (vezi n. 422). În clipa morţii, Myrtilos a 
aruncat un blestem năprasnic asupra ucigaşului şi asupra 
spiţei lui. Într-adevăr, la un timp după aceea, prin lucrarea 
lui Pan, s-a născut în turmele lui Atreus, feciorul lui Pelops, 
un miel de aur, care avea harul să-i asigure proprietarului 
regalitatea Mykenei. Pan aduce animalul miraculos în 
cetate, stârnind lăcomia lui Thyestes, care, drept urmare, o 
seduce pe Aerope, nevasta fratelui său, dobândeşte prin ea 
mielul, îl prezintă poporului şi se proclamă rege. Atunci 
Zeus, mâniat de nelegiuirile lui Thyestes, îi trimite vorbă 
lui Atreus să-i smulgă fratelui hain făgăduinţa cât va 
înapoia tronul dacă într-o zi se va inversa sensul în care 
Soarele îşi face cursa pe firmament. Thyestes, necrezând 
cu putinţă să se tulbure rânduiala cosmică, făgăduieşte, 
dar Zeus, pentru a-l pedepsi schimbă drumul Soarelui, 
silindu-l să răsară în locul unde până atunci apunea. Atreus 
ajunge iarăşi rege, condamnă la moarte soţia adulteră şi îşi 
surghiuneşte fratele. Mai târziu, neîndestulat doar cu atâta 


răzbunare, îl recheamă, amăgindu-l că vrea să se împace. 
Când acesta se întoarce în patrie, îi înjunghie pe ascuns 
copiii, îi ciopârţeşte şi îi serveşte la ospăţul mincinos al 
împăcării. Tatăl, fără să bănuiască grozăvia, înfulecă din 
carnea fiilor, şi abia când este ghiftuit, Atreus îi arată 
căpăţânile victimelor şi îi dezvăluie felul ospăţului. Alungat 
din nou în surghiun, Thyestes, la îndemnul unui oracol, 
zămisleşte cu propria-i copilă un fecior, pe nume Aigisthos, 
amantul de mai târziu al Klytaimnestrei, asasinul şi 
uzurpatorul lui Agamemnon, omul exterminat, la rândul 
lui, de Orestes. 

481. Moira (Soarta, Ursita); ca nume comun, 
cuvântul înseamnă parte, de unde partea hărăzită fiecărei 
vieţi, durata vieţii, soarta. Această noţiune, la început 
impersonală, prinde chip ulterior, ajungând să fie o 
divinitate încarnând destinul. Fie că este unică, fie, ca la 
Hesiodos, treime, Moira sau Moirele împart muritorilor 
binele şi răul. Ele au aceleaşi rosturi cu Parcele latine, cu 
Nomele scandinave şi cu Ursitoarele din basmele 
româneşti. 

482. Cu privire la amănuntele cumplite din cronica 
familiei asupra cărora Elektra nu stăruie, din sfială, vezi n. 
480. 

483. Referire, acoperită, la incestul lui Thyestes cu 
propria-i fiică, din care s-a născut Aigisthos. 

484. Agamemnon a murit asasinat de soţie şi 
cadavrul mutilat i-a fost îngropat fără săvârşirea 
cuvenitelor rituri. Exista credinţa că mortul mutilat, lipsit 
pentru totdeauna de vlagă, nu va mai fi în stare să se 
răzbune pe ucigaş. 

485. Figura centrală a tragediei Cretanele de 
Euripides, din care s-au păstrat câteva fragmente. 

486. Klytaimnestra, precum se ştie, şi-a ucis cu spada 
bărbatul la întoarcerea de la Troia, în baie, după ce mai 


întâi, ca să-i paralizeze mişcările, a aruncat asupra-i un 
năvod. 

487. Elektra refuză să vorbească aici despre 
dragostea adulteră a Klytaimnestrei pentru Aigisthos, cât 
şi despre păcatele lui Agamemnon: sacrificarea fiicei sale 
Iphigeneia la Aulis şi aducerea în casă, de la Troia, a unei 
concubine, prinţesa Kasandra. 

488. Elektra e ispitită s-o facă, dar nu-i vine a crede 
că zeul poate să fie nedrept. Totuşi acesta îl îndemnase pe 
Orestes, printr-un oracol, să răzbune violent moartea 
părintelui său, legitimând într-un fel matricidul. In 
Oresteia, capodopera eschiliană, Phoibos e nu numai 
inspiratorul dublului o mor, ci şi avocatul ucigaşului în faţa 
tribunalului din Atena. 

489. Complicitatea Elektrei la uciderea lui Aigisthos 
şi a Klytaimnestrei a fost numai de ordin moral. 

490. Obârşia nebuniei lui Orestes e arătată a fi chiar 
în sângele vărsat al mamei, care cheamă răzbunarea 
Erinyilor (vezi n. 164). 

491. Nu le spune Erinyilor pe nume, ci, pentru a le 
domoli mânia, se foloseşte de eufemismul «Eumenidele», 
adică «Binevoitoarele». 

492. Nebunia lui Orestes este intermitentă, între 
accese putând să vorbească şi să acţioneze coerent. 

493. Adunarea democratică a decretat pentru copiii 
lui Agamemnon toate interdicțiile impuse exilaţilor. Prin 
acestea se obținea izolarea făptaşului şi totodată ferirea 
concetăţenilor de pângărire. În afara stărilor de război, 
orice crimă, fie şi involuntară, îl prefăcea pe ucigaş într-o 
fiinţă respingătoare şi primejdioasă pentru oricine s-ar fi 
apropiat de el, deoarece pângărirea (miasma) era 
molipsitoare. Criminalul era un soi de ciumat, care 
contaminează tot ce atinge, inclusiv obiectele. 

494. Execuţia colectivă prin lapidare era modul 


tradiţional de pedepsire a crimelor abominabile; astfel 
răspunderea morţii revenea tuturor şi nimănui. 

495. Vezi n. 472. 

496. Creşterea Hermionei de către Klytaimnestra se 
pare că este un amănunt inventat de Euripides pentru 
necesităţile acestei drame. 

497. Aigisthos i-a interzis să se mărite, ca nu cumva 
să nască vreun pretendent la tron. 

498. Prin urmare, consideră că Elektra nu este pătată 
de crimă şi nu are cum s-o contamineze. 

499. Aluzie la rolul Aphroditei în stârnirea pătimaşei 
dragoste reciproce dintre ea şi Paris (vezi n. 384). 

500. Helena s-a întors acasă nevătămată şi plină de 
bogății, iar Menelaos a fost până la urmă norocos în 
aventura lui troiană, în comparaţie cu majoritatea eroilor. 

501. Vezi n. 443. 

502. Argos e numele ţării, dar şi al cetăţii de scaun, 
distinctă de Mykene. Euripides confundă cele două oraşe 
şi, cu toate că dă drept loc al dramei Argosul, numeşte 
locuitorii când argei, când mykenieni (vezi n. 477). 

503. Libaţiile tradiţionale aduse morţilor (vezi n. 
451). 

504. Era răspândită credinţa că sufletele răposaţilor, 
mai ales ale celor care au fost în viaţă personalităţi 
puternice, sunt capabile să influenţeze în bine sau în rău 
destinele familiei şi uneori ale statului. 

505. Corifeul încearcă să pună surdină intrării 
Corului (parodos), care se petrecea totdeauna cu cântec şi 
dans. 

506. Altă traducere a versului, la fel de corectă: «ca 
un suflu de gingaş fluier» (vezi n. 404). 

507. Loxias e un nume al lui Apollon, din secolul al 
cincilea, folosit de obicei în legătură cu activităţile 
profetice (vezi n. 89). Themis era, după Hesiodos, fiica 


Cerului (Uranos) şi a Gliei (Gaia); personifica ideea de 
ordine, de lege. După o tradiţie urmată de poeţii tragici, 
Themis ar fi fost zeiţa oracolului de la Delphi înaintea lui 
Apollon, care a înlăturat-o violent, după ce în prealabil 
ucisese şarpele fabulos Python, paznicul sanctuarului. 
Versurile vor să spună că Loxias, când emite oracole, prin 
intermediul Pythiei, aşezată pe tripodul de aur, nu mai 
respectă dreptatea şi buna rânduială (themis). 

508. Noaptea (Nyx) a existat ca divinitate doar în 
miturile cosmogonice, nu în cult. Erebos, întunericul 
cosmic, este asociat uneori cu Hades (vezi n. 424). În 
Theogonia lui Hesiodos, părintele Nopţii şi al întunericului 
este Chaos, Vidul primordial, anterior creaţiei. 

509. Precum victimele însemnate pentru a fi aduse 
jertfa erau inexorabil junghiate, la fel Orestes şi Elektra nu 
mai aveau scăpare din clipa în care Phoibos i-a ales să 
verse sângele mamei lor, drept răzbunare că le-a ucis 
părintele. 

510. Ceea ce este drept într-o privinţă poate să fie 
rău într-alta. Pedepsirea  Klytaimnestrei, adulteră şi 
ucigaşă, este dreaptă, dar nu aşa cum a înţeles s-o facă 
Orestes care, omorând-o, s-a acoperit cu un păcat de 
moarte, matricidul. 

511. Somnul (Hypnos) şi Uitarea (Lethe) sunt 
divinităţi pe lista hesiodică, de care aici Euripides se 
foloseşte doar ca să formuleze reflecţii asupra puterilor 
unor noţiuni abstracte. 

512. Cu alte cuvinte, spune Orestes, în lipsa sănătăţii 
este preferabilă iluzia acesteia. 

513. După tradiţie, s-ar fi întors cu o singură navă, 
dar în manuscrisele medievale ale dramei e vorba totuşi de 
o flotă. 

514. Războiul troian a fost provocat şi purtat de 
dragul lui Menelaos, încât acesta are o mare datorie faţă 


de Agamemnon şi urmaşii săi. 

515. Atât Helena, cât şi Klytaimnestra şi-au trădat 
bărbaţii. 

516. Mişcarea rotatorie a ochilor este consemnată 
adesea ca un simptom de tulburare mintală. 

517. Orestes are halucinaţii vizuale tipice. I se pare 
că vede Erinyile, îndeplinitoarele răzbunării materne, pe 
care le asmute din spate Klytaimnestra. Privitor la aspectul 
acestora, vezi n. 164. 

518. Misiunea lor era să urmărească multă vreme, ca 
o haită de ogari, până la moarte, criminalii, mai ales pe cei 
vinovaţi de paricid. 

519. Infernul era tărâmul subteran al morţilor. Sub 
acesta se afla străfundul îngrozitor numit Tartaros, unde 
zeii superiori îşi aruncau duşmanii biruiţi - zei şi aceştia - 
pe profanatorii şi pe uzurpatorii rânduielilor divine. De 
acolo se năpusteau în lumea celor vii Erinyile. 

520. Orestes îi cere unui însoțitor imaginar darul lui 
Apollon, un arc cu bătaie lungă (vezi n. 9). 

521. Adică ar fi făcut unul din gesturile suplicaţiei 
(vezi n. 301). 

522. Asemenea sacrificatorului, care doboară victima 
înjunghiind-o la baza gâtului, acolo unde arterele jugulare 
pulsează aproape de suprafaţă. 

523. Ultimele două versuri trimit la faimoasa 
doctrină a lui Protagoras despre subiectivitatea adevărului 
şi pun în lumină totodată forţa autosugestiei. 

524. Ceata Eumenidelor este comparată cu un 
thiasos, cortegiu dionysiac (vezi n. 44), iureşul lor sinistru 
cu raznele menadelor (vezi n. 123). Dar câtă deosebire 
între obsesia pedepsirii a unora şi vesela exaltare divină 
(enthousiasmos) a celorlalte! Corul invocă Eumenidele, în 
pofida cumpliţeniei lor, şi le roagă să pună capăt nebuniei 
lui Orestes. 


525. Despre sanctuarul lui Apollon de pe coasta 
sudică a muntelui Parnasos se afirma că se află în mijlocul 
nu doar al Helladei, ci al întregului pământ. Când Zeus a 
lansat două acvile, una de la răsărit şi alta de la apus, ca 
să descopere centrul lumii, păsările s-au întâlnit la Delphi, 
deasupra buricului (omphalos) terestru, reprezentat de o 
piatră în formă de cupolă; aceasta se păstra în adyton-ul 
templului, locul în care intrarea profanilor era oprită. 
Concepţia locului ombilical pare să fie orientală, semitică. 

526. Cu privire la duhul răzbunător, vezi n. 192. 

527. Încă din epoca arhaică grecii considerau că 
bogăţia pe nedrept dobândită nu dăinuieşte. Dar ideea că 
îmbelşugarea, indiferent cum a fost dobândită, e 
spulberată până la urmă de zei s-a răspândit abia în 
secolul lui Euripides. Aceasta reprezintă o lărgire a 
conceptului de hybris (vezi n. 40). 

528. Tantalos, fiul lui Zeus, s-a însoţit cu Dione, fiica 
lui Atlas (vezi n. 437). 

529. Neţinând seama de salutul corifeului, Menelaos 
se adresează palatului regal din Argos, leagănul familiei, 
pe care îl revede după aproape două decenii. 

530. Cap la extremitatea de sud-est a Lakoniei. Cum 
Menelaos şi soţia lui veneau din Egipt (vezi drama 
Helena), Capul Malea este cel mai apropiat colţ al Greciei 
continentale unde puteau să debarce. 

531. Mai multe figuri mitologice au acest nume. Aici, 
pe Menelaos l-a întâmpinat o divinitate marină, înzestrată 
cu darul prorocirii nemincinoase, moştenit de la tatăl său 
Nereus. 

532. Adică i-a fost şi baia rituală cuvenită morţilor. 

533. De obicei suplicanţii, rugătorii, când solicitau 
protecţia oamenilor sau, la altare, a zeilor, ţineau în mână 
ramuri de măslin, de care atârnau fâşii de lână albă. 
Orestes, care nu era pregătit conform ritualului, înainte de 


orice lămuriri, se aruncă înaintea unchiului său, în 
atitudinea tipică (vezi n. 301 şi n. 335), implorându-l. 

534. Un vers celebru. Într-un moment de luciditate îşi 
dă seama că tulburările lui mintale îşi au în sine însuşi 
cauza - sunt endogene, ar spune astăzi psihiatrii. Mai 
mult, el identifică intelectul, conştiinţa, din care izvorăsc 
remuşcări chinuitoare, cu boala. Nu e de mirare că 
Menelaos găseşte obscur răspunsul nepotului său. 

535. În vremurile mai vechi, la cretanii minoici şi la 
grecii mykenieni, morţii se înhumau, celor de neam 
domnesc înălţându-li-se lăcaşuri funebre somptuoase în 
formă de stup. Poemele homerice cuprind numeroase 
amănunte asupra obiceiului acesta. Abia mai târziu a 
început să se practice incinerarea, în cursul raidurilor 
militare, când cei căzuţi nu puteau fi aşezaţi în mormintele 
familiei, şi mai ales ca urmare a invaziei dorienilor. Trupul 
mortului, după spălare rituală, ungere cu untdelemn şi 
îmbrăcare în straie albe, era ars pe rug, iar oasele şi 
cenuşa, adunate cu pioasă grijă într-o urnă, erau 
îngropate. Locul mormântului era însemnat printr-un 
tumulus sau printr-o piatră înaltă. Aşadar Orestes aştepta 
după apusul soarelui - noaptea la greci aparţinea zilei 
următoare - să se stingă de tot rugul şi să culeagă 
rămăşiţele Klytaimnestrei, pentru a le îngropa în dimineaţa 
ce sta să vină; atunci i-a izbucnit întâiul paroxism de delir 
halucinator. 

536. Menelaos a înţeles ce divinităţi alcătuiau 
terifianta treime, dar se fereşte să rostească numele 
Erinyilor, pentru a nu le trezi mânia. 

537. Atridul se înşală, crezând că Orestes vrea să 
scape de pedeapsă prin sinucidere, o modalitate de ieşire 
din criză la care se gândesc, în disperare, sau chiar o 
comit caracterele tragice. 

538. Versul exprimă ideea că relaţia dintre zei şi 


oameni e asemănătoare celei dintre stăpâni şi sclavi, 
precum şi ideea necunoaşterii de către muritori a esenței 
divinității. 

539. Era răspândită părerea că zeii sunt adesea 
zăbavnici, mai ales că întârzie să-i pedepsească pe marii 
păcătoşi. _ 

540. În contrast cu Apollon, care întârzie să-şi ajute 
protejatul, Erinyile s-au grăbit să purceadă a-l tortura 
pentru săvârşirea matricidului. 

541. Versul este controversat. Orestes înţelege să 
spună, pasămite, că n-a vrut să-şi trădeze tatăl şi să-l lase 
nerăzbunat. 

542. Un ucigaş, mai cu seamă un paricid, era 
necurat; orice atingere cu el, fie şi prin cuvânt sau privire, 
pângărea până acela nu îndeplinea ritualul purificării. 
Trebuia să se aşeze ca rugător la vatra altcuiva, să fie 
primit, şi gazda să jertfească un purcel de lapte, lăsând să 
curgă sângele animalului pe mâinile prihănite. 

543. Refuzul purificării de către cei din Argos îl silea 
pe Orestes să se exileze. 

544. Palamedes, fiul lui Nauplios, a fost ucis de ahei 
la Troia, în urma unei false acuzaţii de trădare, scornită de 
Odysseus, căreia Agamemnon nu i s-a opus (vezi n. 112). 
Oiax era fratele lui Palamedes. 

545. Aigisthos, fiul lui Thyestes, amantul 
Klytaimnestrei şi uzurpatorul lui Agamemnon, a fost ucis 
de Orestes. 

546. I-a purtat grijă părintească la fel ca propriilor fii, 
Kastor şi Polydeukes, care de fapt au fost zămisliţi de Zeus 
(vezi n. 157 şi 400). 

547. În perioada arhaică, inima (thymos) era 
considerată sediul principiului vieţii şi izvorul activităţii 
psihice; despre suflet (psyche) începe să se vorbească abia 
în secolul V. 


548. Faptul că Leda a fost iubită de Părintele Zeilor e 
socotit a fi un titlu de nobleţe pentru Tyndareos; de aceea 
Menelaos îl reaminteşte în scurtul salut. 

549. Versul conţine ecouri dirl filosofia contemporană 
poetului: importanţa convingerii, nu a constrângerii, în 
realizarea de sine a «omului înţelept». 

550. Tyndareos e de părere că fiica lui, 
Klytaimnestra, ar fi trebuit să fi fost judecată ca orice 
asasin şi pedepsită cu exilul, după legea comună. 

551. Bătrânul are opinie corectă: cazurile criminale 
trebuie să fie pedepsite de instanţe legale, nu prin 
vendetta, care generează un lanţ de crime şi noi vinovaţi. 

552. Vezi n. 542 şi 543. 

553. În clipa când Orestes ridică spada, gata să-şi 
lovească mama, Klytaimnestra cade în genunchi înaintea 
lui, îşi rupe straiul şi, dezvelindu-şi sânul, rosteşte: 
«Opreşte-ţi mâna, fiule, şi ruşinează-te, copilul meu, de 
sânul la care de atâtea ori ai adormit şi, suptă, hrana 
laptelui ţi s-a prelins pe buze.» (Aischylos, Choephorele, v. 
896 - 8.) 

554. Ideea că fătul creşte numai din sâmânţa tatălui 
este comună cu o teorie fiziologică a lui Anaxagoras. Dar 
Euripides a fost mai degrabă influenţat de Aischylos: «Nu 
mama naşte ceea ce se spune că ar fi copilul său, ea doar 
hrăneşte plodul semănat în ea. Cel care naşte e bărbatul, 
căci el o face să rodească; ea numai găzduieşte plodul, ca 
o străină pe-un străin, când nu îl vatămă cumva un zeu.»( 
FEumenidele, v. 658 şi urm.) 

555. Cuvântul «nuntă» e folosit aici metaforic, 
deoarece n-a avut loc nicio ceremonie, nici barem 
neoficială. 

556. Legislaţia ateniană îngăduia uciderea bărbatului 
care se făcea vinovat de adulter cu soţia, mama, sora, fiica 
sau concubina cuiva. Folosind verbul «a jertfi» când 


raportează suprimarea Klytaimnestrei, Orestes ar vrea să 
sugereze că aceasta a fost mai curând o datorie rituală. 

557. E vorba de un dans sălbatic şi sinistru cu banda 
groaznicelor zeițe. 

558. După reprobarea Klytaimnestrei, trece la 
reprobarea lui Tyndareos pentru vina de-a o fi zămislit. In 
oratoria antică, atacul făcea parte integrantă din apărare. 

559. Precum se ştie, în contrast cu Klytaimnestra, 
Penelope, model de virtute, a aşteptat credincioasă timp de 
două decenii, rezistând la stăruinţele numeroşilor peţitori, 
întoarcerea lui Odysseus, iar fiul lor Telemachos n-a avut, 
prin urmare, de răzbunat vreo fărădelege. 

560. Vezi n. 525. 

561. Ultimele versuri, continuând în termeni 
abstracţi cele spuse anterior despre opoziţia Penelope- 
Klytaimnestra, sunt un adaos neinspirat, probabil din altă 
piesă, care umbreşte finalul patetic al cuvântării lui 
Orestes. 

562. Comentariile amare la adresa femeilor nu 
lipsesc din opera lui Euripides, cu toate că multe dintre 
caracterele feminine ale dramelor sale sunt la fel de 
înzestrate precum cele masculine, ba uneori mai abitir. Pe 
de altă parte, niciun autor antic nu a pătruns cu mai multă 
fineţe psihologia şi psihopatologia feminină, în opere ca 
Medeia, Elekâra, Hekabe, Hippolytos etc. 

563. Participarea Elektrei la matricid a fost numai de 
ordin moral; ca atare, nu putea să fie sancționată cu 
pedeapsa capitală. Dar, pentru mai mult suspense, 
dramaturgul avea nevoie ca şi sora lui Orestes să fie 
primejduită; de aceea acumulează în discursul lui 
Tyndareos argumente care să facă eventual cu putință 
condamnarea ei la moarte. 

564. Agamemnon îi apăruse probabil în vis, stăruind 
să fie răzbunat. 


565. Cum perechea adulteră se află în Infern, 
Tyndareos le cere lui Hades şi  Persephonei s-o 
pedepsească, socotind că acolo au curs aceleaşi criterii de 
sancţionare ca pe pământ. 

566. Altminteri spus, nu un incendiu adevărat, din 
cele ce sunt de resortul zeului focului, ci incendiul care 
nimiceşte neamul Atrizilor. 

567. Bătrânul, care încă deţinea puterea suverană la 
Sparta, îl ameninţă pe ginerele său, rege en titre, să-i 
interzică revenirea în cetate. 

568. Orestes vrea să spună că Agamemnon, din 
solidaritate fraternă cu Menelaos, n-a pregetat să comită 
nedreptăţi, ca să-l ajute. Doar troienii nu-i greşiseră cu 
nimic lui Agamemnon şi nu erau vinovaţi nici de 
slăbiciunile Hellenei, nici de răpirea acesteia de către 
Paris. Deci Orestes poate să-i ceară lui Menelaos să-l 
salveze, chiar nesocotind dreptatea, în virtutea datoriilor 
contractate faţă de tatăl său. 

569. Nu este decât o digresiune retorică paralela 
dintre Iphigeneia, cea sacrificată de Agamemnon la Aulis, 
pentru ca flota aheilor să poată naviga până în Troada, şi 
Hermione care, în floarea tinereţii, şi-a regăsit părinţii 
nevătămaţi. 

570. Vezi n. 497. 

571. Încearcă să-l convingă cu un argument de 
natură emoţională. 

572. Umbrele din Hades (vezi n. 220) puteau să fie 
evocate uneori prin magie sau se înfiripau de la sine în 
visele oamenilor, înfricoşându-i sau/ şi pedepsindu-i, 
făcându-i să înţeleagă mai bine trecutul şi să prevadă 
viitorul. Această concepţie arhaică, nuanţată mai apoi de 
misterii, orfism şi filosofic, se regăseşte fragmentar la 
tragicii greci. Aici, în Orestes, sufletul lui Agamemnon nu 
se află de faţă, ci personajul titular îi cere lui Menelaos să 


răspundă suplicaţiei sale, ca şi cum i-ar fi adresată de 
însuşi Atridul defunct. 

573. Popor mitic din Thessalia şi Peloponnes, deseori 
menţionat în textele antice, cu Pelasgos erou eponim. Este 
greu de spus dacă pelasgilor le corespunde sau nu o 
realitate istorică. Încă din secolul IV, Ephoros considera că 
acest nume vag convenţional desemna străvechi populaţii 
prehellenice, asimilate sau izgonite de migrațiile grecilor. 
Pelasgos, fiul Gliei şi «întâiul om», a fost rege în Argos 
înaintea lui Danaos. În pasajul de faţă, epitetul «pelasgic» 
vrea să sublinieze strâvechimea cetăţii Atrizilor. 

574. În ultimele versuri Menelaos vorbeşte ca un om 
politic încercat, care cunoaşte resorturile emoţiei populare 
şi se pricepe să le folosească. 

575. Marii zeloşi se fac vinovaţi de hybris (vezi n. 40) 
şi divinitatea nu le încunună cu succese acţiunile. 

576. Vezi n. 316. 

577. Pylades era fiul lui Strophios, regele Phokidei 
(vezi n. 95) şi al unei surori a lui Agamemnon, Anaxibia. El 
a fost crescut şi educat împreună cu vărul său Orestes, de 
care l-a legat o prietenie devenită emblematică. 

578. Ca şi în alte momente de înalte emoţii ale 
dramelor lui Euripides, are loc o schimbare a ritmului din 
iambic în trohaic. Asemenea scene scrise în tetrametru 
trohaic, nu mai lungi de o sută de versuri, erau debitate în 
recitativ şi, se pare, cu acompaniament muzical. 

579. Formulare proverbială. 

580. Orestes afirmă că dintre ei doi nevasta este cea 
care conduce, că Menelaos n-are bărbătească 
independenţă, că este, cum se spune, sub papucul 
Hellenei. 

581. În general, bravura lui Menelaos este pusă la 
îndoială, dacă nu contestată, în tragedia greacă. 

582. Am tradus acest vers aşa cum l-a amendat M.L. 


West: doma (casă) în loc de soma (corp). 

583.  Strophios, căruia Orestes, copil, i-a fost 
încredinţat să-l ocrotească în Phokida la vremea uciderii 
lui Agamemnon. 

584. Scholiastul face supoziţia, neverificabilă, că 
versul conţine o referire la demagogul atenian Kleophon, 
care era ţinut răspunzător de respingerea unei propuneri 
spartane de pace cu câţiva ani înaintea reprezentării 
dramei şi care astfel a prelungit războiul peloponnesiac. 

585. Se pare că Orestes are în vedere atât propria-i 
teamă, cât şi faima ruşinoasă că ar fi fricos. 

586. Plânsul Elektrei, fiind de rău augur, nu ar 
impresiona favorabil adunarea. 

587. Asocierea cu o persoană care s-a acoperit de 
miasma, de prihănire în urma unei crime, este poluantă, 
dar aici se exprimă părerea că şi rătăcirea minţii pricinuită 
de vărsarea sângelui ar fi molipsitoare. 

588. Adică, fără să-i fie ruşine că ajută necondiţionat 
un ucigaş de mamă blestemat. 

589. Până la Troia, indicată aici prin unul din râurile 
locului (vezi n. 67). 

590. Vezi n. 480. În această strofa Euripides foloseşte 
cuvântul Atrizi cu sensul general de «urmaşi ai lui Atreus». 

591. Se repetă aici, în altă exprimare, paradoxul 
enunțat mai înainte (vezi n. 510). Sensul este: unii oameni 
socotesc răzbunarea lui Orestes bună, cuvenită, dar Corul 
are părerea contrară. 

592. În text există un oxymoron, care s-ar putea 
traduce aproximativ prin «o fărădelege onorabilă» sau «o 
crimă virtuoasă» etc. 

593. Vezi n. 309 şi 553. 

594. Regele Danaos, de baştină din Ţara Nilului, s-a 
expatriat laolaltă cu cele cincizeci de fiice ale sale, 
Danaidele, ca să scape de duşmănia celor cincizeci de fii ai 


fratelui său, Aigyptos, şi s-a stabilit în Argos. Dar nepoţii 
au venit după ei cu intenţii de împăcare şi au cerut în 
căsătorie pe verde lor. Danaos s-a învoit, dar în noaptea 
nunţii, sfătuite de acesta, toate miresele, afară de una, şi- 
au ucis mirii, în urma omorului în masă, Aigyptos l-a 
urmărit pe Danaos într-un proces, care s-a desfăşurat pe o 
colină din Argos, unde a fost convocată întâia dată 
adunarea cetăţenilor. 

595. 'Talthybios (vezi n. 131), omul de încredere şi 
heraldul lui Agamemnon, îl elogiază pe acesta, dar faţă de 
Orestes se dovedeşte a fi duplicitar şi cinic. Dimpotrivă, în 
Troienele, Euripides îi face un portret favorabil. Conform 
unei tradiţii de mai târziu, după uciderea lui Agamemnon, 
solul misiunilor dificile l-a ocrotit pe Orestes şi l-a ascuns, 
de teamă să nu-l suprime Aigisthos. 

596. Vezi n. 159. 

597. Diomedes, fiul lui Tydeus, viteazul, strălucitorul 
erou din liada, este rege al Argolidei. Euripides l-a adus în 
povestea lui Orestes ca figură  marginală, totuşi 
surprinzătoare. 

598. Alt oxymoron euripideic. Din nou scholiastul 
desluşeşte în portretul demagogului descris de Vestitor 
liniile atenianului Kleophon (vezi n. 584), atacat şi de 
Aristophanes în Broaştele. 

599. Ultimele versuri, interpolate, sunt un 
avertisment împotriva lui Kleophon sau împotriva oricăruia 
de teapa lui. 

600. Acest vorbitor, antiteza demagogului precedent, 
este un mic agricultor, un răzeş inteligent, incoruptibil şi 
cu bun simţ. 

601. Conferirea de către autorităţile politice a unei 
cununi, uneori de aur, era echivalentul antic al acordării 
acum a unei medalii pentru servicii extraordinare aduse 
statului. 


602. Cel mai mare curs de apă din Argolida. Ca 
figură mitică era fiul lui Okeanos şi întâiul rege al cetăţii 
Argos. Locuitorii acesteia se mândreau a fi şi se numeau 
adeseori «urmaşii lui Inachos». 

603. Inachos, Pelasgos şi Danaos au fost, în această 
ordine, suverani în Argos. Ca atare, locuitorii ţării sunt 
numiţi uneori Pelasgi, alteori Danaizi, adică descendenţi ai 
lui Danaos. Cu privire la regii menţionaţi, vezi mai sus 
notele 602, 573 şi 594. 

604. Lapidarea pe loc era pedeapsa cea mai 
umilitoare (vezi n. 494). Varianta sinuciderii până la 
sfârşitul zilei fi dă lui Orestes un răgaz, în care va putea să 
întreprindă o tentativă de salvare. 

605. Nume vechi pentru Delphi, sediul templului 
oracular al lui Apollon, ridicat pe locul unde zeul a ucis 
balaurul Python. In epoca istorică, nu Phoibos, ci 
preoteasa lui, Pythia, se aşeza în sanctuarul delphic pe un 
tripod (de aur), cădea în transă şi, inspirată de zeu, îşi 
bolborosea prezicerile, care apoi erau elaborate şi rânduite 
în versuri de slujitori sacerdotali specializaţi, aşa-numiţii 
profeţi. _ 

606. Incepe cu un kommos, cântec de doliu (vezi n. 
327), cu elemente rituale arhaice - zgârierea obrajilor şi 
izbirea capului şi pieptului - cum se întâlnesc şi în alte 
drame de Euripides, de pildă în Andromacha şi în 
Troienele din prezentul volum. Editorii sunt împărţiţi cu 
privire la acest lamento. Am urmat părerea susţinută 
temeinic de M.L. West, care distribuie primele două strofe 
Corului şi următoarele cinci Elektrei. 

607. Pelasgia pentru Argos (vezi n. 603). Corul 
cheamă întreaga ţară, glia ţării să ia parte la bocet şi să-şi 
reteze părul. 

608. Trebuie să se înţeleagă: copila Demetrei, Kore 
(vezi n. 453). 


609. Vezi n. 221. 

610. In legătură cu fericirea muritorilor excesivă ca 
hybris, care trezeşte invidia zeilor, phthonos, vezi n. 40. 

611. Ideea precarităţii speranţelor omeneşti faţă de 
atotputernicia Moirei este exprimată adesea de autorii 
greci. Vezi versurile Corului cu care se încheie dramele 
Andromacha şi Helena. 

612. In această monodie, sora lui Orestes continuă şi 
lărgeşte plângerea Corului, amintind în limba înaltă a 
poeziei dezastrele întregului neam al Pelopizilor. 

613. Elektra ar dori să-şi strige deznădejdea lui 
Tantalos, izvorul blestemului care i-a urmărit, din 
generaţie în generaţie, toată posteritatea (vezi n. 479). 
Privitor la mişcarea de rotaţie a stâncii lui Tantalos, încă 
din antichitate comentatorii au recunoscut influenţa lui 
Anaxagoras. După acesta, corpurile cereşti erau stânci 
uriaşe rupte din pământ, care se mențineau pe firmament 
graţie forţei centrifuge. 

614. După ce Pelops a cucerit-o pe Hippodameia, cu 
ajutorul lui Myrtilos (vezi n. 422 şi 480), acesta i s-ar fi 
îndrăgostit de nevastă. Prada geloziei, Pelops şi-a omorât 
prietenul, azvârlindu-l în Marea Egeană, pe când o 
traversau într-un atelaj cu cai aripaţi. Geraistos este un 
cap în partea de sus a insulei Euboia. 

615. Referitor la tragicele întâmplări deplânse în 
strofele 4 - 6, vezi în continuare n. 480. 

616. Zeița Eris (Gâlceava), care i-a învrăjbit pe fraţii 
gemeni Atreus şi Thyestes, e făcută răspunzătoare de toi 
ce-a urmat să se întâmple. In legătură cu schimbarea 
cursului Soarelui, Euripides afirmă aici şi în Elektra (v. 727 
- 742) o variantă a mitului conform căreia, cândva, la 
început, astrul zilei răsărea la apus şi apunea la răsărit. lar 
Zeus, ca să-l pedepsească pe sceleratul Thyestes, aşa cum 
am amintit (vezi n. 480), a inversat sensul mişcării - de la 


răsărit spre apus - Lăsându-l astfel pentru vecie. 

617. Este exprimată ideea că Eos (Aurora) era o zeiţă 
a răsăritului şi înainte ca soarele să se ivească dimineaţa la 
est. 

618. Cele şapte Pleiade (vezi n. 61) sunt citate aici 
pentru stele în general, ale căror mişcări au fost modificate 
odată cu a Soarelui. 

619. Nu poate fi trecută cu vederea schimbarea lui 
Orestes, dramatică, de după condamnarea lui la moarte în 
adunarea cetăţenilor. De unde înainte era un ins speriat, 
încolţit, chinuit de halucinaţii, cerşind mila şi ajutorul lui 
Menelaos, dintr-odată se comportă eroic. Până şi felul în 
care cuvintează este altul: demn, hotărât, uneori brusc, 
autoritar. 

620. Condamnarea lui Orestes a fost votată prin 
ridicarea mâinilor. 

621. La fel, Admetos îi spune soţiei muribunde: «Şi 
tuturor celor de-aici le cer să mă coboare în sicriu de 
cedru lângă tine, cu pieptul meu lipit de-al tău, să fim şi-n 
moarte pururea nedespărţiţi...» (Alkestis, v. 365 - 367). 

622. Autorii tragici indică uneori ficatul drept sediul 
vieţii, mai ales al vieţii emoţionale. 

623. În Iphigeneia în Taurida, Pylades apare ca soţ al 
Elektrei. 

624. Pylades se blestemă să nu-i primească, în 
momentul morţii, nici glia trupul, nici etherul sufletul, dacă 
şi-ar trăda prietenul. Ideea întoarcerii elementelor la 
obârşii este comună multor filosofi, între care Empedokles, 
Anaxagoras, Demokritos. Formulări asemănătoare se pot 
citi şi în alte locuri la Euripides: «<îngăduiţi acum ca glia să 
acopere cadavrele acestea, să se întoarcă fiecare element 
de unde-a fost să iasă la lumină: duhul în ether, în glie 
trupul, căci alcătuirea lui nu e de fapt a noastră, el nu este 
decât lăcaşul vieţii; la urmă trebuie să-l ia înapoi aceea 


care l-a hrănit.» (Rugătoarele, v. 531 - 536); «Ceea ce 
purcede din glie se întoarce în glie, ceea ce e zămislit de 
ether se întoarce din nou la cer. Din tot ce se naşte, nimic 
nu moare; fiecare element se desparte de cele care-i sunt 
străine şi se înfăţişează sub altă formă.» (Fr. 836, 
Chrysippos); «A înapoia pământului ceea ce este pământ. 
Viaţa e secerată ca spicele coapte; aceasta reprezintă o 
noimă nestrămutată.» (Fr. 757, Hypsipyle). 

625. Vezi n. 95. 

626. În antichitate stăpânii îşi aplicau peceţi pe uşile 
camerelor cu provizii, pe lăzi etc., în loc de încuietori. 

627. Când o femeie era pe cale să se mute în tărâmul 
morţilor, se spunea, metaforic vorbind, că va merge să se 
cunune cu Hades. 

628. În text apare cuvântul epistates, adică purtător 
de grijă, intendent de oglinzi şi parfumuri, cum se 
întâlneau prin haremurile asiatice. 

629. Este reprodusă ideea dispreţuitoare că, din fire, 
barbarii ar fi robi, câtă vreme elenii sunt liberi. In alte 
opere Euripides are păreri mult mai bune despre 

630. Este vorba de ololygmos, un țipăt ritual 
puternic, scos de femei în clipa junghierii victimei la 
sacrificii sau, în general, când o divinitate îşi vădeşte 
prezenţa, precum şi în unele prilejuri de explozie 
emoţională ca naşterea unui copil, câştigarea unei bătălii 
etc. 

631. Înţelesul ultimului vers este următorul: în caz că 
argeii, bucuroşi că au văzut-o ucisă pe Helena, vor anula 
condamnarea lui Orestes, atunci vor fi salvaţi câteşitrei 
prietenii; în caz contrar, vor muri eroic, după ce vor fi 
incendiat palatul, ca să nu încapă în puterea lui Menelaos. 

632. Suveranitatea lui Agamemnon se limita la 
regatul Argolidei. El a condus expediţia la Troia deoarece 
fratele său fusese umilit, iar ceilalţi capi ai grecilor l-au 


urmat deoarece, la peţitul Hellenei (vezi n. 384), se 
legaseră printr-un jurământ să pedepsească pe oricine ar fi 
cutezat s-o răpească. Versiunea că Agamemnon a ajuns 
generalisim prin alegere îi aparţine, se pare, lui Euripides. 

633. Orestes, mai puţin optimist decât Pylades, nu 
crede că îi va fi ridicată osânda, ci că ar trebui să afle un 
mijloc de a-i constrânge pe argei s-o facă. 

634. Hesiodos, în Theogonia, localizează casele 
Nopţii în vecinătatea caselor lui Hades. Aici dramaturgul a 
avut probabil în vedere doar întunericul morţii. 

635. Strophios, tatăl lui Pylades, era rudă cu 
Agamemnon prin căsătorie (vezi n. 577). 

636. Zeus era străbunul lui Orestes (vezi n. 437), dar 
şi al lui Pylades, nu numai prin maică-sa, sora lui 
Agamemnon, ci şi în linie masculină: Zeus > Aiakos > 
Phokos - Krisos - Strophios — Pylades. 

637. Dike, zeiţa dreptăţii, e asociată îndeaproape cu 
Zeus, mai ales în invocaţii. 

638. Dialogul următor este alcătuit din segmente 
lirice cântate, pe care le-am redat prin depanarea mai 
liberă a versurilor, predominând ritmul dactilic, şi din 
segmente rostite, pe care le-am redat strict în ritm iambic. 

639. Uneori, în limba tragediei, omorul este descris 
cu termeni din sfera sacrificiilor rituale. 

640. Elektra se întreabă dacă, fascinaţi de 
frumuseţea  Hellenei, cei doi tineri răzbunători n-au 
renunţat s-o ucidă, cum i s-a întâmplat lui Menelaos la 
Troia (vezi n. 384). 

641. În realitate doar vârfurile acestora erau de fier. 

642. Vezi n. 11 şi 203. 

643. Încălţăminte asiatică din piele de căprioară, un 
fel de mocasini. 

644. Triglifele (triglyphos, de trei ori cizelat, de la 
frets, trei, şi glypho, a sculpta, a cizela) erau ornamente 


ale templului doric, alcătuite din trei caneluri, reproduse la 
depărtări egale de-a lungul antablamentului. La edificiile 
primitive, de lemn, spaţiile dintre triglife erau goale, deci 
se putea intra sau ieşi pe acolo, escaladând zidul. Ulterior, 
la templele de piatră, aceste spaţii au fost astupate cu dale 
şlefuite sau sculptate, numite metope. Alternanţa de 
metope şi triglife constituie friza dorică. 

645. Marele fluviu care, în concepţia antică, 
înconjură pământul, numit mai târziu Marea Exterioară 
(Oceanul Atlantic). Taurul este imaginea simbolică a 
fluviilor, exprimând puterea lor fecundatoare. 

646. Era numele unei  emoţionante melodii 
tradiţionale compusă în modul phrygian şi în registru înalt, 
care se execută uneori cu acompaniament de fluier. 

647. În poemele epice ţara lui Dardanos, Troia, este 
numită eupolos, bogată în cai, şi troienii hippodamoi, 
domesticitori de cai. Privitor la Ganymedes, concubinul lui 
Zeus, vezi notele 194 şi 198. 

648. Ailinon este un țipăt plângător de origine 
probabil orientală. Unii îl pun în legătură cu Linos, un aed 
legendar, maestrul lui Orpheus. O plângere, un bocet 
funebru la moartea unui erou, având refrenul ailinon, se 
numea cântul lui Linos. Dar alteori acest țipăt urma unui 
imn triumfal în cinstea lui Apollon. 

649. Îndeobşte fiul lui Laertes nu este înfăţişat 
favorabil de Euripides. 

650. În Iliada răneşte mai mulţi luptători cu săgețile 
sale. 

651. Suveranii Egiptului, Asiriei şi Persiei în 
reprezentările figurative sunt însoţiţi adesea de sclavi care 
le fac vânt. Penele evantaielor luxoase din Orient erau de 
păun sau de struţ. 

652. Am amintit mai înainte disprețul elenilor faţă de 
phrygieni. Mulţi sclavi de-ai lor veneau din Phrygia. 


653. Puternica zeiţă a pământului, Kybele, Magna 
Mater (vezi n. 454) era venerată sub diferite nume prin 
munţii Anatoliei. 

654. Textul se referă probabil la o suliță ataşabilă de 
braţul aruncătorului (vezi n. 358). 

655. Sens obscur. Să fie confuzie cu coiful lui Hektor, 
despre care în Iliada (XI, 353) se spune că este făurit din 
trei straturi de material? 

656. Adică la porţile Troiei. 

657. Thyrsul era o bâtă lungă cu vârf de fier din 
recuzita bakehantelor (vezi n. 87 şi n. 123), o adevărată 
lance, înconjurată de iederă, foi de viţă şi panglici, slujind 
ca simbol al lui Dionysos, ca toiag al iniţiaţilor şi ca armă; 
iedera şi viţa de vie erau plante consacrate zeului. 

658. Schimbare de ritm; revine tetrametrul trohaic 
(vezi n. 578). 

659. Vezi n. 214. 

660. Pentru a putea fi ucisă de trei ori. 

661. Gorgona, la singular, se spune de obicei pentru 
Medusa, una din terifiantele iazme (vezi n. 2), ucisă de 
Perseus. 

662. Textul se referă mai degrabă la frica înnăscută a 
phrygianului, decât la faptul că ar fi eunuc, cum erau 
camerierii haremurilor din Orient. 

663. Această strofa răspunde celei de dinaintea 
intrării sclavului phrygian (v. 1353 - 1365). Regula este ca 
strofa să fie urmată imediat de antistrofa; aici, în mod 
excepţional, se află departe una de alta. Unii editori 
distribuie versurile acestor două cântece între mai multe 
voci din lor. 

664. Vezi n. 480. 

665. În secvenţa următoare rolurile Hermionei şi al 
lui Pylades erau interpretate de figuranţi. 

666. Versul trebuie înţeles precum urmează: «Vei 


cuteza să foloseşti vasele lustrale înainte de a aduce jertfe, 
ca rege şi preot, spre folosul cetăţii?» Aceste vase, care 
slujeau la spălarea pe mâini la începutul ceremoniei, ar fi 
fost spurcate de un om pătat cu sângele altor crime. 

667. Sunt fericiţi că au mame vrednice de respect. 

668. «Acum se înfăţişează <spectatorului> un tablou 
cu patru nivele, unic în drama antică: Corul în orchestra; 
Menelaos şi oamenii lui, în ordine de bătaie, <pe scenă> în 
faţa clădirii; conspiratorii cu spade şi torţe pe acoperiş de- 
o parte şi de alta a Hermionei; şi cele două zeități superbe 
deasupra tuturor. Probabil aproximativ patruzeci de 
persoane cu totul» (M. L. West). 

669. Joc de cuvinte intraductibil. Forma Zen, care 
desemnează aici pe Zeus, este aproape identică cu 
infinitivul zen, a trăi (H. Weil). 

670. Vezi n. 469. 

671. Vezi n. 388. Cât priveşte îndemnul făcut lui 
Menelaos de a-şi lua altă nevastă, se pare că acesta nu l-a 
urmat vreodată. După majoritatea tradiţiilor, Helena a trăit 
încă mult şi bine pe pământ alături de fiul lui Atreus. 

672. Zeul îi porunceşte lui Orestes să petreacă exilat 
vreme de un an în sudul Arkadiei, pe solul Parrhasiei, din 
inima Peloponnesului, unde se afla în perioada istorică un 
oraş Orestheion sau Oresthasion; asemănarea numelui 
acestuia cu al lui Orestes a dat naştere legendei că fiul lui 
Agamemnon a trăit acolo. Euripides o aminteşte şi în 
epilogul tragediei Elektra (v. 1273 - 1275). Azanii 
aparţineau unui neam arkadian. 

673. Judecarea lui Orestes pentru matricid la Atena, 
pe Colina lui Ares (Areios pagos) este cunoscută din 
Fumenidele, acolo instanţa nu e alcătuită din zei, cum 
sugerează Euripides, ci din fruntaşi atenieni - areopagiţii - 
abilitaţi să decidă prin vot în cazurile de omor. 

674. Neoptolemos, fiul lui Achilleus, îl acuza pe 


Apollon că l-a ajutat pe Paris să-i ucidă tatăl. Mergând la 
Delphi să-i ceară zeului compensare pentru pierderea 
suferită, cu alte cuvinte, făcându-se vinovat de hybris, el a 
fost ucis de delphieni (vezi tragedia Andromacha). 

675. Sparta este considerată a fi zestrea Hellenei, al 
cărei tată, Tyndareos, domnea încă acolo. 

676. Unii au desluşit aici o aluzie pacifistă, într-un 
moment când la Atena erau înregistrate dureros 
calamităţile războiului peloponnesiac, care dura de peste 
douăzeci de ani. 

677. Hebe, personificarea tinereţii, fiica lui Zeus şi a 
Herei, îndeplineşte în augusta familie divină rolul de fată 
în casă. După apoteoza lui Herakles, zeii l-au căsătorit cu 
Hebe, aceasta simbolizând dobândirea de către erou a 
tinereţii veşnice, în universul nemuritorilor. 

678. Invocarea zeiţei victoriei cu aripi rapide (Nike) 
se mai găseşte, identică, în finalul dramelor Jphigeneia în 
Taurida şi Fenicienele. Ea reprezintă un adaos al actorilor 
sau al scribilor şi conţine o aluzie străvezie: se ştie că 
poetul victorios la concursurile tragice era încoronat cu 
frunze de iederă în teatru. 

HERAKLIZII 

679. Micul oraş din Attika, aflat cam la 30 km. de 
Atena, şi demos-ul (cantonul) omonim erau faimoase în 
antichitate doar pentru două evenimente, unul mitic şi 
altul istoric. În câmpia Marathonului a capturat Theseus, 
eroul rege al Atenei, un taur pustiitor, care sufla foc pe 
nări, şi tot acolo au câştigat atenienii, conduşi de 
Miltiades, în anul 490, memorabila victorie împotriva 
perşilor. 

680. Piaţa publică (agora), în care se întrunea 
adunarea poporului (ekklesia) şi, totodată, se ţinea târgul 
cetăţii, era considerată sacră de greci şi, ca atare, avea 
nevoie de protecţia divinității. Lui Zeus Agoraios, adică 


ocrotitorul adunării populare, i se închinau temple şi altare 
tocmai în piaţă. 

681. Vezi n. 335. 

682. Amphitryon, fiul lui Alkaios Perseidul, a fost 
soţul Alkmenei, fiica lui Elektryon. De aceasta s-a 
îndrăgostit Zeus, dar femeia s-a dovedit a fi atât de fidelă 
căsniciei, încât mai-marele Olympului a fost nevoit să 
îmbrace înfăţişarea soţului legitim pentru a se uni cu ea. 
Din apropierea lor s-a născut semizeul Herakles; 
concomitent, Alkmene i-a dăruit şi adevăratului soţ un fiu, 
Iphikles. Pe jumătate-fraţii au crescut şi s-au desăvârşit 
împreună prin grija exemplară a lui Amphitryon. Mai 
târziu, din Iphikles şi Automedusa, a văzut lumina zilei 
Iolaos. Aşadar, acesta din urma era pentru Herakles nepot 
de frate vitreg. 

683. Monologul introductiv al lui Iolaos începe 
sentenţios şi moralizator. 

684. Vezi n. 477 şi 502. 

685. lolaos a fost tovarăşul de arme credincios al 
unchiului său, dar l-a ajutat mai ales în două din «muncile» 
sale: în lupta împotriva hydrei din Lerna (dând foc pădurii 
din jurul locului  încleştării şi furnizându-i eroului 
trunchiuri de copaci, transformați în tăciuni, cu care să 
ardă capetele  renăscătoare ale  balaurului) şi în 
confruntarea cu gigantul Kyknos, fiul lui Ares. În legătură 
cu apoteoza lui Herakles, după versiunea cea mai 
cunoscută, acesta, căznit de tunica impregnată cu sângele 
coroziv al lui Nessos, s-a urcat în vârful muntelui 
thessalian Oiţa, unde a clădit un rug grandios, pe care s-a 
instalat. În vreme ce, aprins la porunca lui, rugul se 
învilvorase, un tunet bubui năprasnic şi fiul Alkmenei fu 
ridicat într-un nor la cer. Acolo făcu pace cu Hera, până 
atunci duşmana lui neiertătoare, şi primi de soţie pe Hebe, 
veşnica Tinerețe (vezi n. 677). În multe culturi tradiţionale, 


moartea prin combustie sau prin fulgerare păstrează sau 
barem simbolizează nemurirea. 

686. Eurystheus, rege în Mykene sau/ şi în Tiryns, 
fiul lui Sthenelos, era văr primar cu Amphitryon şi cu 
Alkmene. Herakles s-a aflat multă vreme în slujba 
fiorosului rege şi a fost nevoit să împlinească pentru el 
cele douăsprezece faimoase «munci». Pricina acestei 
aserviri a fost un şiretlic al Herei. In preajma naşterii lui 
Herakles, Zeus proclamase că primul urmaş al lui Perseus 
care va vedea lumina zilei era destinat să fie suveranul 
Mykenei. Dar Hera, fierbând de gelozie, i-a oprit Alkmenei 
durerile facerii şi a grăbit-o să nască mai întâi, cu toate că 
prematur, pe Nikippe, nevasta lui Sthenelos. Aşa a ajuns 
becisnicul, neîmplinitul Eurystheus să-l ţină în robie pe 
marele erou şi să-i asuprească, după dispariţia lui de pe 
pământ, copiii. 

687. Pământul limitrof la care face aluzie textul era 
Tetrapolis, o confederație de patru cetăţi, aflată sub 
jurisdicţia Atenei:  Oinoe, Marathon, Probalinthos şi 
Trikorythos. 

688. Regii Akamas şi Demophon, fiii lui Theseus, au 
obţinut suveranitatea prin tragere la sorţi, deoarece, 
conform tradiţiei, urmată de Euripides şi în Rugătoarele, 
Atena era în vechime o monarhie constituţională, oarecum 
democratică. 

689. Basileul Atenei, Pandion, a fost părintele lui 
Aigeus, al cărui fiu a fost Theseus. Aici este doar 
menţionată înrudirea dintre Theseizi şi Heraklizi; aceasta 
va fi lămurită ceva mai departe, la v. 208 şi urm. 

690. Vezi n. 182. 

691. Fiul lui Herakles cu Deianeira, căruia 
dramaturgul îi atribuie o poziţie proeminentă în salvarea 
familiei. Conform legendei, Hyllos se va afla mai târziu în 
fruntea expediției militare, cunoscută ca «întoarcerea 


Heraklizilor» în Peloponnesos, corespunzătoare în plan 
istoric invaziei triburilor doriene. 

692. Heraldul se numeşte Kopreus în Iliada (XV, 639) 
şi are misiunea să-i comunice lui Herakles poruncile 
stăpânului său, Eurystheus. 

693. Despre lapidare, ca pedeapsă umilitoare, vezi n. 
494. 

694. Vechii locuitori ai Atenei credeau că sunt 
autohtoni, adică răsăriţi din însuşi pământul attic, 
neamestecaţi prin imigrări sau invazii. Conform tradiţiei 
mitice,  străbunii fondatori ai cetății, Kekrops şi 
Erichthonios, de pildă, au fost născuți de Glie. 

695. Parastatai erau doi membri ai corului, ajutoarele 
corifeului, care stăteau alături de acesta, de obicei la 
dreapta şi la stânga lui. 

696. Tetrapolis; vezi n. 687. 

697. Vezi n. 110. 

698. Exista la greci oarecare desconsiderare, însoțită 
de neîncredere, care mai stăruie şi azi, a celor de pe 
continent şi din marile oraşe faţă de insulari. 

699. Din nou este confundată Mykene cu Argos (vezi 
n. 477), aceste cetăţi fiind geografic foarte apropiate. 

700. Demophon şi Akamas, fiii lui Theseus şi ai 
cretanei Phaidra, au luat parte la războiul troian, în 
fruntea contingentului attic, iar după moartea tatălui lor şi- 
au împărţit regalitatea în Atena. 

701. Akamas este un personaj nevorbitor în 
Heraklizii. 

702. Este vorba de vatra sacrificială (eschara), pe 
care erau arse bucăţile din carnea victimei rezervate 
divinității; nu trebuie confundată cu altarul propriu-zis, de 
piatră. 

703. Condamnarea (sau achitarea) prin votare se 
făcea depunându-se câte o pietricea cubică într-o urnă. 


704. Textual: fără să fi recurs la <fierul> chalybdian. 
Chalyb (d) îi erau un neam de sciți din Armenia, 
neîntrecuţi în prelucrarea fierului şi faimoşi ca inventatori 
ai oţelului. 

705. Menţionarea obiceiului atenienilor de a-i apăra 
pe asupriţi era un topos la tragicii elini. 

706. Formulă de trecere de la un discurs la cel opus, 
în care Corifeul se întemeiază pe zisegoria, libertatea 
cuvântului pentru fiecare, despre care Demosthenes 
spunea că ar fi fost introdusă în Atena de însuşi Theseus. 

707. În cuvântarea de răspuns Iolaos răstoarnă, unul 
după altul, argumentele Crainicului, în buna tradiţie 
retorică a veacului V. 

708. Legenda spune că Heraklizii, după moartea 
părintelui lor, s-au refugiat mai întâi la regele Keyx din 
Thrachis, în Thessalia, de unde au fost siliţi să plece, în 
urma cererii de extrădare a lui Eurystheus. Prin cuvântul 
Achaia, în vremea eroilor, erau numite regiunile locuite de 
Ahei. Aici Euripides se gândeşte, după cât se pare, la 
Achaia thessaliană. 

709. Această fiică a lui Pelops, mama Alkmenei, se 
numea Lysidike. 

710. lată schema genealogică a celor două familii: 


Pitheus > Aithra > Theseus > Thescizi 
Pelops < 
Lysidike > Alkmene > Herakles > Heraklizi 


Aşadar Theseizii (Demophon şi Akamas) erau, cum s- 
ar spune, veri de-al treilea cu Heraklizii. 

711. Herakles, în fruntea unei cete de eroi, între care 
şi Theseus, a fost trimis de Eurystheus pe malurile râului 
Thermodon să cucerească brâul Hippolytei - regina 
Amazoanelor - care asigura victoria celui care îl purta. Lui 
Herakles i-a izbutit expediţia, dar ulterior a fost nevoit s-o 
ucidă pe regină şi să se retragă luptându-se cu femeile 
războinice. Cingătoarea fatală a închinat-o în templul 
Herei din Mykene, iar lui Theseus, drept răsplată pentru 


ajutor, i-a dăruit-o pe Antiope, fiica Hippolytei. 

712. Ultimul episod din isprăvile lui Theseus, 
întâmplat la vârsta maturității, a fost coborârea în Infern, 
împreună cu nedespărţitul lui ortac thessalian Pirithous, 
care voia s-o răpească pe însăşi Persephone. Soţul acesteia 
s-a prefăcut că-i primeşte cu generozitate pe străini, i-a 
poftit la un ospăț, dar cei doi au rămas lipiţi de scaunele 
lor, prizonieri ai lui Hades. Atunci a intrat în scenă 
Herakles, care a coborât şi el în tărâmul morţilor, ca să-i 
elibereze, dar numai Theseus a avut de la zei îngăduinţa să 
revină pe pământ. Pirithous a rămas de-a pururi țintuit pe 
scaunul infernal. 

713. Gesturile suplicaţiei. 

714. Formulările populare nu sunt chiar atât de rare 
la poeţii tragici. 

715. Inviolabilitatea solilor era respectată îndeobşte 
şi în antichitate. 

716. Cu alte cuvinte, batalioanele argeilor (vezi n. 
38). 

717. Alkatos, fiul lui Pelops, a fost rege al Megarei, 
cetate situată între Atena şi Korinthos. De-acolo îşi 
trimisese Eurystheus crainicul şi acolo aştepta cu armata, 
gata de invazie. 

718. Dup. acum se confirmă încă o dată, Euripides nu 
îndrăgea crainicii. 

719. Străvechii pelasgi sunt identificaţi aici cu argeii 
(vezi n. 573). 

720. Îi va lăuda feciorul, când îl va întâlni pe Theseus 
în tărâmul morţilor, se înţelege. 

721. Afirmația nu are valoare doar retorică, pentru a 
evidenția, prin contrast, calităţile lui Demophon, ci ţine 
mai curând de pesimismul dramaturgului. 

722. Urmează să se înfrunte, pe lângă oameni, şi 
două divinităţi protectoare: una este Hera, care îşi avea cel 


mai important centru de cult la Argos (vezi n. 47), şi 
cealaltă este zeiţa Pallas, susţinătoarea nedezminţită a 
Atenei. 

723. Cuvântul tyrannos, de obârşie nehellenică, arăta 
la început o persoană investită cu puterea supremă, fiind 
folosit - mai ales în dramaturgia attică - în loc de «rege» 
(basileus). Ulterior, denumirea a fost dată doar celor care 
au acaparat puterea prin lovitură de stat şi au păstrat-o 
prin forţă, fără temei legal sau/şi religios. În tragedie, 
termenul are adesea conotaţie peiorativă, precum aici, în 
legătură cu  nemernicul Eurystheus. Dar fenomenul 
tyraniei la greci, răspândit între secolele VI ŞI V, a fost 
ceva mai complex, condiţionat de orientarea politică a 
uzurpatorilor. Uneori aceştia au fost personalităţi de 
excepţie, care au garantat propăşirea cetăților, punându-se 
în fruntea defavorizaţilor, au încurajat construcţiile, artele 
plastice, muzica şi literatura. 

724. Vezi n. 458. 

725. Cu privire la hybris, vezi n. 40 şi 527. 

726. Câmpia de la Marathon este un loc ideal pentru 
desfăşurarea marilor bătălii, după normele ştiinţei militare 
antice (vezi n. 679). 

727. Cetatea, nenumită aici, este desigur Atena, nu 
Marathon. 

728. Demeter şi fiica ei, Persephone, aveau parte de 
o venerație deosebită în Attika, pe pământul căreia se afla 
centrul misteriilor şi cultului marilor zeițe, în sanctuarul 
de la Eleusis (vezi n. 453). 

729. Monarhia lui Demophon, ca şi a lui Theseus, 
avea, conform tradiției ateniene, unele caractere 
democratice. 

730. Divinitatea subinţeleasă trebuie să fie Hera, 
patroana  Argosului, promotoarea lui Eurystheus şi 
vrăjmaşa lui Herakles. 


731. În legătură cu frecvenţa metaforelor marine la 
Euripides, vezi n. 39. 

732. Altminteri spus, au invocat ca rugători toţi zeii - 
fără îndoială o exagerare retorică. 

733. Poetul face tăios opoziţia între conceptul de om 
necioplit şi acela de om bine crescut. Bădărănia lui 
Eurystheus va fi să se vădească mai ales prin aruncarea cu 
noroi în adversarul său, Iolaos, după ce-l va fi luat 
prizonier. 

734. Se pune întrebarea de ce lipseşte în textul 
euripideic numele fecioarei şi dacă participarea ei la 
acţiune este o contribuţie a dramaturgului. Numai 
Pausanias (I, 32, 6), citat de G. Duclos, dă numele eroinei. 

735. Makaria începe prin a lămuri de ce a ieşit din 
rezerva de cuviinţă pentru o fecioară (vezi n. 182). 

736. O fată surghiunită, părăsită şi acoperită de 
ruşine, nu ar mai izbuti să se mărite, un destin echivalent, 
în mentalitatea feminină a vremii, cu dezastrul. 

737. Fiica lui Herakles cere să fie dusă la locul 
jertfirii, folosind cuvinte care aparţin tehnicii sacrificiale. 
Întâi victima era împodobită cu panglici, apoi urma 
«preludiul de jertfire», ritualurile preliminare: fie se tăiau 
smocuri de păr de pe creştetul animalului şi se aruncau în 
foc, fie se răspândeau peste el grăunţe de orz sau apă 
lustrală. 

738. Cuvântarea Makariei este asemănătoare cu cele 
rostite de alte fecioare martire din dramele lui Euripides: 
Iphigeneia în Iphigeneia la Aulis (v. 1368 şi urm.) sau 
Polyxene în Hekabe (v. 342 şi urm.). 

739. Propoziția lui Iolaos este contradictorie: întâi 
pare că se păstrează neutru, respectându-i Makariei 
liberul arbitru, dar pe urmă îi aduce aminte că prin 
acceptarea jertfei îşi salvează fraţii, deci indirect o 
îndeamnă să se jertfească. 


740. Cu alte cuvinte: Iolaos, nefiind răspunzător de 
moartea fetei, nu se va pângări. 

741. Makaria nu se teme, pare-se, de moarte, ci de 
singurătatea din ultimele clipe de viaţă. 

742. Aceeaşi idee o formulează Euripides în 
Meleagros (fragment 536): «Odată mort, tot omul e 
pământ şi umbră; nimicul se întoarce la nimic». Aici 
negarea supraviețuirii sufletului după moarte este 
radicală: se are în vedere o teorie a neantului, a vidului 
total, amintind parcă Shunyata budistă. În Heraklizii, 
formularea este mai nuanţată. În alte drame şi fragmente 
ale tragediografului, dimpotrivă, unele «măşti» afirmă 
deschis nemurirea sufletului (vezi n. 442). 

743. În antichitate, oamenii copleşiţi de durere îşi 
acopereau capul cu straiul, din pudoare. Peplosul era un 
veşmânt, mai ales femeiesc, a cărui parte superioară 
trecea oblic peste piept, fiind prinsă cu paftale. Bărbaţii îl 
purtau îndeosebi ca îmbrăcăminte rituală şi la unele 
prilejuri solemne. 

744. Vezi n. 481. 

745. Personificarea legii, a bunei rânduieli, care 
guvernează totul (vezi n. 507). 

746. Acest vers ar putea să fie motto-ul dramei. 

747. Numeroşi comentatori sunt de părere că aici 
lipseşte un episod în care se relata sacrificiul Makariei. 

748. Vezi n. 54. 

749. E vorba de sacrificiile obişnuite de dinaintea 
bătăliilor, nu despre cel al Makariei. 

750. După aceste versuri, urmează un schimb de 
replici între Iolaos şi Servitor, din care nu lipsesc 
trăsăturile de umor, pe alocuri grosolan, ca într-o co 

751. În Andromacbha s-a putut citi despre obiceiul de 
a spânzura în temple, ca prinos adus zeilor, armele 
ofensive şi armurile duşmanilor, capturate. 


752. Poticnirea sau căderea la început de drum erau 
socotite semne rău-prevestitoare, pe care şubredul bătrân 
caută să le evite. 

753. Este pomenită expediţia lui Herakles împotriva 
Spartei, unde Hippokoon îl alungase de pe tron pe fratele 
său vitreg, Tyndareos. Fiul Alkmenei a ucis uzurpatorul şi 
l-a repus în drepturi pe Tyndareos. 

754. Omul cu soartă favorabilă, pe nedrept socotit 
excelent în toate cele, este Eurystheus. 

755. Glia, luna şi soarele sunt forţe cosmice invocate 
aici întrucât au cunoştinţă de tot ce se petrece în univers. 

756. Versurile strofei conţin aluzii la cultul Athenei. 
«Ultima zi a lunii» se referă la o anumită dată, 28 a lunii 
Hekatombaion (iunie-iulie), ziua de naştere a Athenei 
Polias, Ocrotitoarea-cetăţii, când se celebrau Panatheneele 
anuale. Dar din patru în patru ani, această sărbătoare se 
celebra cu mare fast, numindu-se Marile Panathenee. Cu 
acest prilej aveau loc hecatombe, precedate de o veghe 
nocturnă, în care cetele de tineri cântau, iar fecioarele 
înălţau invocaţii rituale (vezi n. 630) şi dansau pe «colina 
bătută de vânturi», Akropolis. 

757. Vezi n. 316. 

758. Mai precis, îl va elibera din sclavie drept 
răsplată pentru vestea bună. 

759. Sacrificiul uman consumat fusese al Makariei. 

760. Vezi n. 90. 

761. Pallene era un demos (canton, district) attic, la 
12 km est de Atena. 

762. Despre zeiţa tinereţii şi nunta ei în cer cu 
Herakles, vezi n. 677. 

763. Un şir de stânci formând o faleză abruptă de-a 
lungul drumului spre Korinthos, de pe care un răufăcător, 
Skeiron, arunca în mare călătorii. Tânărul Theseus l-a ucis 
şi oasele brigandului s-au preschimbat în roci marine, 


Stâncile Skeironiene. Acolo, spune o variantă a mitului, 
Iolaos nu doar l-a capturat pe Eurystheus, ci l-a şi 
decapitat. Iar Apollodoros din Atena adaugă că Hyllos a 
dăruit capul retezat Alkmenei, care i-a scos ochii cu o 
suveică. 

764. În text: akrothinion, prima ofrandă, mai ales din 
roadele câmpului, adusă unui zeu. 

765. Aici, în greceşte, numele suveranului zeilor este 
însoţit de epitetul tropaios, însemnând: cel care pune pe 
fugă în dezordine, cel care întoarce relele dinspre cineva 
(vezi n. 316). 

766. Încă o mostră de personificare a unor noţiuni 
abstracte: chronos, timpul, şi aioti (în latină aevum), 
durata. Cu privire la Moira, vezi n. 481. 

767. Trimiteri la apoteoza lui Herakles şi la căsătoria 
lui cu Hebe, paharnica zeilor (vezi n. 685 şi 677). 

768. Privitor la zeul nunţii, vezi n. 140. 

769. Athena l-a ocrotit şi asistat pe Herakles în unele 
din «muncile» sale, precum şi în cumplita lui criză 
demenţială (vezi tragedia Herakles de Euripides, v. 1005). 
Adeseori în arta antică, zeiţa este figurată în preajma 
eroului. 

770. Drept mulţumire pentru victorie, au ridicat pe 
locul bătăliei un idol de lemn, grosolan, reprezentându-l pe 
Zeus Tropaios (vezi n. 765). 

771. Alkmene pomeneşte câteva din «< muncile» 
impuse lui Herakles de către Eurystheus: coborârea în 
Hades ca să prindă şi să aducă pe pământ câinele 
Kerberos - paznicul cu trei capete al imperiului morţii; 
lupta şi uciderea prin gâtuire a leului din pădurea de 
chiparoşi de la Nemea - dihania cu piele invulnerabilă; 
stârpirea hydrei - balaurul de apă din lacul terna. 

772. Obiceiul  atenienilor de a cruța viaţa 
prizonierilor este atestat de Thukidides (III, 58, 2). 


773. Cu alte cuvinte, necăzind pe câmpul de onoare, 
a fost umilit o dată; cu atât mai nelegiuită ar fi uciderea lui 
ca prizonier. 

774. Vezi genealogia de la n. 682. 

775. Ura necruțătoare a Herei, generată la început 
de gelozie, încă înainte de naşterea lui Herakles (vezi n. 
686), ulterior s-a autoîntreţinut, dacă se poate spune, fiind 
cauza persecutării semizeului şi a favorizării muritorului 
mediocru care era Eurystheus. Hera nu a făcut pace cu 
bastardul lui Zeus decât după sfârşitul lui pământesc, după 
apoteoza şi acceptarea lui printre Olympieni (vezi n. 685). 

776. Înmormântarea lui Eurystheus lângă templul 
Athenei din Pallene este, posibil, invenţia dramaturgului. 
Oricum, nu a existat un cult al tyranului argeu în Attika. 
Strabon (VIII, 6, 19), citat de G. Duclos, afirmă că trupul 
lui Eurystheus a fost înhumat la Gargettos, lângă Atena, 
iar capul, pe care-l tăiase Iolaos, în altă parte, la 
Trikorythos. 

777. Domnea credinţa că rămăşiţele pământeşti ale 
eroilor pot să influenţeze în bine destinul ținutului în care 
zac. Eurystheus făgăduieşte, prezumţios, că după moarte 
va fi prietenul atenienilor şi salvatorul cetăţii, în sensul că 
o va feri de invazia spartanilor, care erau consideraţi, se 
ştie, descendenţi ai fiilor lui Herakles. Evident, accentul 
antilakonian din replica lui Eurystheus trebuie privit în 
contextul epocii dramaturgului, când vechea rivalitate 
dintre Atena şi Sparta se transformase în război făţiş. 
Adaug că noţiunea de metec (metoikos), care înseamnă 
persoană stabilită în altă parte decât locul de baştină, este 
folosită aici metaforic de către fiul lui Sthenelos referitor 
la propriile sale moaşte. 

778. Fusese prevenit printr-un oracol că aventura lui 
în Attika se va sfârşi prost, dar n-a ţinut seama de 
avertisment, bizuindu-se pe ajutorul necondiţionat al 


Herei, care, iată, l-a trădat. 

779. Eurystheus nu doreşte ca fiii lui Herakles, aflând 
de profeţiile sale, să încerce să-i îmblânzească «duhul» 
prin libaţii şi prin sacrificii şi să-i anihileze setea de 
răzbunare. 

780. L.. Meridier consideră că aici textul, aşa cum se 
prezintă în manuscrise, nu este acceptabil şi menţionează 
argumentele în sprijinul acestei teze. Drept urmare, în loc 
de «zvârliţi <cadavrul> câinilor», traduce: «încredinţaţi-l 
rugului». Într-adevăr, Alkmene se contrazice: adineauri a 
spus că acceptă să cedeze cadavrul lui Eurystheus 
prietenilor lui, ca ei să-i împlinească cele ale mortului, iar 
acum porunceşte răspicat să fie dat la câini. Dar ţine de 
însuşi caracterul Alkmenei, fragilizat de atâtea tribulaţii, 
să treacă de la oarecare îngăduinţă la ferocitate şi să-şi 
schimbe părerile pe măsura stărilor emoţionale. Astfel 
apare firesc ca pulsiunile vindicative să-i fie mai puternice 
decât toleranța. 

781. În scurtul tint episodic final, Corul încearcă să 
absolve de orice vină regii Atenei, cu toate că ei, cetăţeni 
ai Atenei fiind, nu s-au opus categoric uciderii împotriva 
legii a unui prizonier de război, chiar dacă acesta era 
Eurystheus. 

TABEL ONOMASTIC 

Indicând accentuarea unor nume proprii greceşti 

Achaids 

Acheldos 

Acheron 

Achilleus 


54 Am înscris aici doar o parte din numele care apar în acest volum, 
doar 

nume mai rar întîlnite, precum şi unele larg cunoscute, dar îndeobşte 
accentuate 

altfel decît în greacă 


Admetos 
Adrâsteia 
Adrastos 
Agenor 
Aiakos 
Aigialeus 
Aigikoreus 
Âigina 
Aigisthos 
Aigyptos 
Aineias 
Aiolos 
Alexandros 
Alkâios 
Alkestis 
Alkmene (a) 
Alpheios 
Amphitryon 
Amymone 
Ánauros 
Apidanós 
Aréthusa 
Argó 
Arkadía 
Ártemis 
Asklepiós 
Asopós 
Astyánax 
Átlas 

Aulís 
Autonóe 
Bákehios 
Bákehos 
Bósporos 


Brauron 
Br6mios 
Chalkis 
Chalk6don 
Chersnesos 
Chr6nos 
Chrys6themis 
Dăidalos 
Dana6s 
Dărdanos 
Deiphobos 
Demeter 
Demophân 
Diktynna 
Di6ne 
Di6nysos 
Di6skorii 
Dithyrambos 
Echidna 
Echion 
Ech6 

Eid6 
Elektryon 
Elethyia 
Eleusis 
Eleutherăi 
Elis (Elida) 
Enodia 
Enyâlios 
Eós 
Épaphos 
Epeiós 
Epídauros 
Érebos 


Erechtheus 
Erichthânios 
Erinys/e 
Eris 
Erytheia 
Eteokles 
Eteoklos 
Etolia 
Euâdne 
Euboia 
Euhios 
Eumelos 
Eumólpos 
Éuripos 
Eurótas 
Eurysthéus 
Éurytos 
Galáneia 
Ganymédes 
Geléon 
Geraistós 
Gláukos 
Gorgópís 
Háimon 
Hálái 
Halirrhótios, Hekábe 
Hekáte 
Hélenos 
Helikon 
Héphaistos 
Heraklés 
Hermés 
Hésperos 
Hippodámeia 


Hippolyte (a) 
Hipp6lytos 
Hippomedon 
Homble 
Homolois 
H6ples 
Hyâkinthos 
Hymen (Himenaios) 
lâkehos înachos 
In6 ló 

Iólaos 

Iolkós 
Iphigéneia 
Íphís 
Ismenós 
Isthmós 
Ithaka 
Kálchas 
Kalypsó 
Kallistó 
Kapanéus 
Kárystos 
Kastalía 
Kekropía 
Kékrops 
Képhisos 
Kilikía 
Kithairón 
Kórinthos 
Korybanţi 
Kreon 
Kreusa 
Kronion 
Kybele 


Lâbdakos 
Lakedâimon 
Lemnos 
Letó 
Léukippos 
Leukothéa 
Lokrís (Lokrída) 
Loxías 
Lykáion 
Lykía 
Máinalos 
Makaría 
Maléa 
Máron 
Médeia 
Mekistéus 
Meléagros 
Menélaos 
Menoikéus 
Mérops 
Mnemosyne 
Molossía 
Molossós 
Munychía 
Mygdon 
Mykonos 
Myrtilis 
Mysia 
Nauplia 
Nemesis 
Neoptólemos 
Ogygos óiax 
Oichalía 
Oidípus 


Oinomaos 
Okeands 6lympos 
Paionia 
Palâimon 
Paliás 
Pandion 
Pángaion 
Pánthoos 
Páris 
Parrhasía 
Parthenopáios 
Pátroklos 
Pelasgía 
Pelías 

Pálion 
Peneiós 
Pérgamon 
Periklymenos 
Perséphassa 
Phaéton 
Phásis 
Philéus 
Phokís (Pholdda) 
Phókos 
Pholóe 
Phrygia 
Plútón 
Pólybos 
Polydéukes 
Polydoros 
Polyméstor 
Polynéikes 
Polyphemos 
Poseidón 


Priamos 
Protesilaos 
Psamâthe 
Pythia 
Pyth6 
Radâmantys 
Rhesos 
Rhion 
Salamis 
Şarpedân 
Sâtyr (i) 
Semele 
Silen6s 
Simoeis 
Sisyphos 
Skâmandros 
Skeiron 
Skyros 
Sthenelos 
Strâphios 
Strymón 
Súnion 
Táinaron 
Talaós 
Talthybios 
Tánaos 
Tántalos 
Tártaros 
Taurópolos 
Teiresias 
Telamân 
Telemachos 
Teukros 
Teumes6s 


Thânatos 

Themis 

Theoklymenos 

Theonde 

Thessalia 

Thestios 

Thoâs 

Thyestes 

Troizen 

TrOnion 

Trophânios 

Tyndăreios 

Typhón 

Uranós 

AGENORIZI (descendenţii lui Agenor), III, 676, 678 

AGLAURIDE (fiicele Aglaurosei), III, 781, 799 

AGYLAIOS (epitet al lui Apollo), III, 668, 780, 786 

Ahei (popor), II, 322, 348, 460, IV, 920. 

962, 977, 983, 988.998, 1115 

AIAKID (descendent al lui Aeacus), 11, 310; IV, 926 

AIAKOS (AEACUS), II, 304; IV, 1048, 1053 

AIAS (AIAX), II, 287, 288, 289; IV, 923, 933, 935, 939, 
959, 980, 1056, 1087, 1179 

Aigai (oraş), IV, 1096 

AIGEUS (EGEU), I, 113, 114, 115, 116, 117, 135; II, 
543, 549, 735, 747, 756 


AIGIALEUS (EGIALEU), III, 776 

AIGIKOREUS (EGICOREU), III, 842 

AIGINA (EGINA), II, 304 

AIGISTHOS (EGIST), II, 389, 390, 391, 392, 393, 


398, 407, 412, 413, 414, 416, 419, 420, 421, 422, 423, 424, 
425, 426, 429, 433, 437; IV, 1138, 1142, 1144, 1156, 1166 


AIGYPTOS (EGIPTOS), II, 370; IV, 1156 
AINEIAS (ENEA), IV, 920, 922, 938 
Ainiani (neam din Tesalia), II, 289, AIOLOS (EOL), III, 


782, 791, 814, 631 


AITHRA (ETRA), III, 734, 735, 747; 

IV, 1199 

Altolia (Etolia, regiune în Grecia), III, 704, 776 
AKASTOS (ACAST), I, 76; IV, 997 

Akropolis (Acropole), II, 499 

AKTAION (ACTEON), I, 148, 151, 184, 187 
ALEXANDROS (ALEXANDRU = 

PARIS), II, 325; IV, 940, 990, 991, 993.1053, 1068 
ALKAIOS (ALCEU), III, 617 

ALKESTIS (ALCESTA), I, 50, 51, 52, 58, 61, 68, 77, 


79, 80, 86, 89, 91 


ALKMENE (ALCMENA), I, 70, 79, 85; II, 519; III, 


624, 638, 643, 647, 660; IV, 986, 1194, 1200, 1207, 1211, 
1213, 1218, 1219, 1221, 1222, 1226 


785 


ALKYONE (ALCIONE), II, 481 
ALPHEIOS (ALFEU), II, 289, 419, 422, 437, 518; III, 


ALTHAIA (ALTHAEA), I, 196 
AMAZOANĂ. II, 499, 510, 512, 520 
AMAZOANE, II, 498, 499, 512, 520; 
III, 628, 826 

AMMON (ZEUS), I, 53; II, 417 
Amphanaia (Amfanaia, localitate în 
Dorida), III, 628 


AMPHIARAOS (AMFIARAOS), III, 674, 709, 751, 765 
AMPHION (AMFION), III, 617, 672, 699, 756 
AMPHITRITA (AMFITRITE), II, 455 

AMPHITRYON (AMFITRION), III, 616, 617, 620, 621, 
624, 625, 627, 629, 630, 636, 638, 650, 655, 660, 662, 664, 
665 

Amyklai (Amiclees, cetate în Laconia), IV, 992 

Amymone (Amimone, izvor), III, 675 

ANANKE (Necesitatea), I, 84; II, 295, 349, 385 

Anauros (râu), III, 628 

ANDROMACHA (ANDROMACA), 967, 977, 985, 997, 
1006, 1007, 1012, 1014, 1017, 1019, 1020, 1022, 1023, 
1025, 1026, 1028, 1030, 1031, 1033, 1039, 1041, 1042, 
1048 

ANTIGONA (fiica lui Edip), III, 668, 670, 671, 696, 
713, 714, 715, 719, 720, 723, 725, 729, 731 

Aoni (populaţie legendară), III, 692 

APHRODITA (AFRODITA), I, 148, 153, 155, 197; II, 
283, 286, 298, 321, 498, 500, 502, 503, 513, 515, 517, 518, 
527, 543, 548; III 669; 

IV 940, 990, 991, 992, 1066, 1088, 1089, 1096, 1222 

APOLLON (APOLLO), I, 48, 49, 52, 65, 70, 113; II, 
368, 396, 425, 436, 438, 476, 477, 485, 490; III 632, 668, 
669, 670, 683, 724, 740, 767, 780, 781, 782, 783, 787, 788, 
791, 792, 795, 796, 797, 798, 799, 800, 801, 802, 804, 817, 
827, 830, 832, 833, 834, 835, 841, 842, 843, 844; 

IV, 919, 926, 951, 957, 966, 968, 972, 973, 1008, 
1036, 1040, 1041, 1043, 1044, 1045, 1059, 1099, 1111, 
1131, 1143, 1158, 1176, 1188 

Arabia (ţara), I, 141 

ARES, I, 67, 150, 189, 190; ÎI 287, 307, 314, 378, 
424, 436, 476, 477, 496; 

III, 617, 624, 628, 673, 677, 692, 697, 699, 703, 706, 
708, 709, 723, 755, 756; IV, 929, 931, 971, 1010, 1188, 


1202, 1217 

Arethusa (Aretuza, izvor), II, 286 

ARCADES, III, 842 

Argo (navă), I, 95, 108, 133, 135 

Argolida, II, 388; IV, 1148 

ARGONAUŢI, IV, 1032 

Argos (cetate în Peloponez), I, 70; II, 280, 284, 288, 
291, 297, 298, 299, 300, 306, 311, 322, 324, 328, 332, 384, 
388, 389, 390, 391, 392, 394, 399, 404, 411, 413, 416, 424, 
425, 426, 436, 437, 438, 444, 445, 447, 449, 450, 454, 458, 
459, 462, 463, 464, 466, 467, 469, 470, 472, 473, 475, 477, 
479, 483, 485, 495, 541; 

III, 617, 630, 649, 660, 663, 671, 677, 682, 684, 687, 
688, 690, 694, 703, 709, 712, 717, 734, 735, 739, 740, 747, 
750, 752, 755, 758, 761, 764, 765, 767, 769, 771, 775, 776; 

931, 933, 934, 963, 968, 973, 991, 995, 1041, 1058, 
1120, 1122, 1124, 1139, 1146, 1147, 1150, 1155, 1156, 
1161, 1170, 1172, 1179, 1181, 1186, 1188, 1189, 1192, 
1193, 1194, 1196, 1198, 1199, 1201, 1202, 1204, 1205, 
1211, 1213, 1219, 1220, 1221, 1226 

ARISTAIOS (ARISTEU), I, 184 

Arkadia (Arcadia), ÎI 437, IV 957, 1067 

ARTEMIS, I, 151, ÎI 283, 287, 292, 295, 298, 306, 
312, 319, 325, 330, 331, 332, 333, 334, 335, 336, 356, 372, 
442, 443, 444, 445, 450, 451, 452, 454, 457, 460, 463, 464, 
468, 470, 477, 478, 481, 482, 484, 486, 489, 492, 494, 495, 
496, 498, 499, 500, 501, 504, 507, 525, 538, 539, 543, 544, 
547, 549, III 627, 673, 675, 698, 767, 976, 1067, 1105 

Asia, I 141, 142, 178, 181, ÎI 356, 401; 

III, 636, 455, 834, 842, IV 974, 984, 990, 996, 999, 
1001, 1007, 1079, 1134, 1175, 1178 

ASKLEPIAZI (descendenţii lui Esculap), I, 84 

ASKLEPIOS (ESCULAP), I, 49, 54; 

II, 541 


Asopos (râu), I, 166, 178; III, 655, 748, 774 

ASOPOS (zeu-râu), I 304; III, 641 

ASTYANAX (ĂŞTIANAX), IV, 956, 977, 985, 996, 997, 
999, 1.000, 1007 

ATALANTA, III, 673, 708, 710, 764 

Atena (cetate), I, 65, 94, 113, 117; II, 344, 436, 439, 
476, 478, 481, 483, 495, 496, 498, 499, 512, 515, 526, 534, 
538, 539, 540, 550; III, 616, 630, 636, 655, 665, 728, 734, 
735, 738, 739, 742, 747, 749, 752, 757, 776, 780, 781, 782, 
786, 789, 790, 791, 797, 805, 807, 814, 822, 832, 833, 842, 
986VIV, 991, 1188, 1192, 1195, 1198, 1199, 1203, 1204, 
1205, 1206, 1208, 1209, 1212, 1218, 1220, 1223, 1224, 
1227 

ATHENA (ATENA, zeiță), I, 118, 206; II, 287, 325, 
438, 450, 374, 477, 495, 496, 499; III, 646, 649, 661, 717, 
735, 742, 748, 758, 770, 775, 776, 789, 798, 799, 820, 822, 
837, 841, 842, 843, 844; IV, 928, 935, 938, 939, 941, 951, 
952, 957, 958, 960, 976, 986, 992, 996, 1048, 1053, 1062, 
1105, 1204, 1218, 1219, 1221, 1223 

II, Atenieni (popor), II, 477; II, 661, 744, 782; IV, 
957, 1203, 1214, 1221 

ATLAS, I, 526; III, 628, 781 

ATREUS (ATREU), II, 282, 291, 296, 323, 332, 357, 
417, 443, 461, 471, 475; IV, 970, 972, 1067, 1094, 1113, 
1114, 1121, 1160, ATRID (Agamemnon, fiul lui Atreu), 289; 
IV, 973 

ATRIZI (descendenții lui Atreu), II, 309, 310, 314, 
336, 378, 405, 417, 447 

448, 474; IV, 930, 943, 1154, 1183 

Attika (Atica), II, 495; III, 734, 756, 781 

Aulis (Aulida), II, 280, 281, 283, 284, 286, 292, 295, 
296, 302, 324, 325, 334, 337, 427, 443, 449, 453, 454, 460, 
469, 470, 471, 481, 494; IV, 1145 

AURORA, II, 391, 417; IV, 987 


AUTONOE, 1, 148, 165, 180, 184 
Axios (râu), I, 160 
B 


BAKCHANT (BACCHANT), I, 140, 146, 157, 173 

BAKCHANTĂ (BACCHANTĂ), I, 146, 173, 174; II, 
344, 362, 518; 

720, 768; IV, 962, 1073 

BAKCHANTE (BACCHANTE), I, 140, 141, 142, 143, 
144, 145, 146, 149, 151, 153, 154, 157, 160, 162, 164, 166, 
167, 168, 170, 173, 174, 176, 177, 179, 180, 181, 182, 192, 
197; II, 377; III, 809; IV, 1180 

BAKCHEUS (BACCHEUS = Dionysos), III, 787 

BAKCHIOS (BACCHIOS = Dionysos), I, 143, 213 

BAKCHOS (BACCHOS = Dionysos), I, 142, 143, 147, 
148, 150, 151, 158, 162, 163, 168, 171, 177, 178, 179, 180, 
183, 184, 187, 195, 197, 200, 201, 210, 211, 218, 223; II, 
318, 406, 448, 489, 519; III, 692, 697, 803, 809; IV, 930, 
952, 1132 

Baktriana (regiune în Asia), I, 141 

Boibe (râu), I, 71 

BOREAS (BOREU), I, 207 

Bosporos (Bosfor, strâmtoare în Tracia), IV, 933 

Brauron (cetate în Atica), II, 495 

BROMIOS (= Dionysos), I, 142, 143, 144, 145, 150, 
152, 153, 154, 159, 161, 166, 167, 175, 177, 185, 195; 

III, 637, 645, 692, 697, 730, 731, 787; IV, 1107 

Byblos (Biblos, cetate în Fenicia), II, 827 

C 

CENTAURI, II, 304, 317, 318; III, 622, 627, 660; IV, 
1032 

Chalkis (Chalcis, cetate în Eubeea), II, 280, 286, 300, 
334 

CHALKODON (CHALCODON), III, 782 

CHARIBDIS (CHARIBDA), IV, 972 


CHARITE, 1, 153, 217; II, 540; III, 637, 697; IV, 1106, 
1205 

CHARON, I, 58, 61, 64; III, 629 

CHEIRON (CHIRON, centaur), Il, 287, 304, 314, 318 

Chersonesos (Chersones, peninsulă în 

Tracia), II, 340, 341, 342 

CHRYSOTHEMIS, IV, 1121 

CHTONIANA (HITONIANA, epitet al 

Persefonei - zeiţa telurică), III, 635 

Ciclade (arhipelag), III, 842 

Cipru (insulă), IV, 1059 

Creta (insulă), II, 504, 513, 525, 526; 

IV, 990, 1083, 1160 

CYCLOP (CICLOP), I, 194, 195, 196, 197, 198, 199, 
202, 205, 206, 207, 208, 209, 210, 211, 212, 213, 215, 216, 
217, 218, 219, 220, 221 

CYCLOPI (CICLOPI), I, 49, 195, 199, 202, 210, 211, 
213; II, 286, 289, 298, 334, 432, 472; III, 617, 647, 649; IV, 
972, 995, 1158 

D 

DAIDALOS (DEDAL), II, 368; III, 630 

DAIMON (DEMON), Il, 449 

DANAIDĂ (una din fiicele lui Danaos), III, 727 

DANAIZI (danai, poporul lui Danaos), III, 685, 774, 
776; IV, 1157 

DANAOS, II, 306, 345, 357; III, 649, 700, 709, 712, 
718; IV, 1062, 1080, 1097, 1156, 1170, 1188 

DARDANOS, I, 217; Il, 317, 389; IV, 926, 987, 1002, 
1176 

DEIPHOBOS (DEIFOB, fiul lui Priam), IV, 991 

Delos (insulă în Ciclade), II, 355, 489; 

III, 638, 785, 816; IV, 926, 960 

Delphi (Delfi, cetate, oracol şi sanctuar), II, 150, 477; 
III, 669, 704, 776, 780, 783, 792, 803, 807; IV, 1008, 1009, 


1040, 1041, 1042, 1043, 1048 

Delphieni (locuitori ai cetăţii Delfi; slujitori ai 
sanctuarului delfic), III, 782, 783, 797, 782, 826, 827, 832; 

IV, 1042, 1043, 1044, 1048, 1189 

DEMETER (DEMETRA), I, 149, 199; 

II, 503; III, 693, 734, 735, 736, 742, 744, 745, 952, 
823; IV, 1105 

DEMOPHON (DEMOFON, fiul lui 

Tezeu), II, 288; IV, 1197, 1199, 1200, 1202, 1203, 
1204, 1205, 1207, 1208, 1210, 1211 

DE-O (= DEMETRA), IV, 1106 

DIKTYNNA (DICTINNA, epitet al nimfei Britomartis), 
II, 446, 504, 539 

DIOMEDES (DIOMED), I, 66, 67; II, 287; III, 627, 
776; IV, 937, 939, 940, 941, 942, 950, 1157 

DIONE (mama Afroditei), IV, 1095 

DIONYSOS, 1, 140, 141, 142, 143, 144, 145, 146, 
147, 148, 149, 150, 151, 154, 155, 157, 158, 159, 160, 161, 
162, 163, 164, 167, 168, 169, 170, 172, 173, 175, 177, 178, 
179, 187, 189, 190, 191, 196, 198, 199, 200, 202, 203, 210, 
217; II, 383, 512; III, 645, 676, 823, 825, 828; IV, 1105 

DIOSKORI (DIOSCURI), II, 307, 355, 436, 440, 451; 
IV, 1064, 1082, 1117 

DIRKE (DIRCE, nimfă), I, 141, 158; 

III, 617 

Dirke (Dirce, izvor în Teba), II, 455, 519, III, 634, 
641, 671, 673, 676, 681, 692, 695, 699, 703, 706, 756 

Dodona (cetate în Epir), III, 705; IV, 1036 

DOLON, IV, 922, 923, 925, 926, 936, 937, 938, 948 

DOROS (eponim al dorienilor), III, 843 

E 


ECHIDNA, III, 706 
Echinade (insule), II, 289 
ECHION, I, 148, 149, 158, 159, 176, 177, 180, 186 


ECHO, III, 378 

Egeană (Marea - = Marea Egee), I, 71; 

IV, 957, 960, 1058, 1083 

Egipt (ţară), II, 437; IV, 961, 1052, 1053, 1054, 1070, 


1071, 1080, 1084, 1085, 1089, 1109, 1112, 1114, 1117 


EIDO, IV, 1053 
EILETHYIA (ILIŢIA, geniu), III, 798 
ELEKTRA, II, 388, 389, 390, 391, 392, 393, 394, 395, 


401, 403, 404, 406. 


409, 415, 416, 418, 423, 430, 431, 433, 435, 436, 


439, 462, 471.474; 


IV, 1121, 1123, 1128, 1131, 1144, 1145, 1148, 1152, 


1155, 1162, 1169, 1170, 1174, 1168, 1189 


786 


781 


Elektra (Poarta), 1, 167; III, 709, 723, 756 
ELEKIRYON (ELECTRION), I, 79; 

111, 617 

EJeusis (cetate în Atica), III, 734 

Elis (cetate în Elida), II, 289 

ENKELADOS (ENCELAD, gigant), I, 195; III, 646, 


ENODIA, III, 823 

ENYALIOS (ENIALIOS), IV, 1040 

EOS, II, 515; III, 826; IV, 1160 

EPAPHOS (EPAFOS), III, 693 

EPEIOS, IV, 957 

Epeiros (Epir, regiune din Grecia), III, 705 

I, EPIDAUROS, II, 541; III, 758 

EPIGONII, III, 776, EREBOS (EREB), IV, 1072, 1127 
ERECHTHEIZI (EREHTIZI, familie), 119; III, 757, 


ERECHTHEUS (EREHTEU), I, 135; 
II, 504, 538, III, 655, 700, 748, 781, 789, 790, 798, 


805, 809, 813, 823, 824, 827, 829, 830, 838, 842 


ERICHTHONIOS (ERIHTONIOS, fiul Gliei), III, 781, 


789, 820, 837 

Eridanos (Eridan, râu), II, 526 

ERINYI (ERINII), II, 452, 476, 477, 495; III, 652, 677, 
691, 715; IV, 1129, 1131, 1143, 1152 

ERINYS (ERINIE), I, 130, 135; II, 477; 

III, 706, 720, 763; IV, 973, 1176 

ERIS, IV, 1160 

EROS, I, 109; II, 298, 518, 543; IV, 987 

EROŞI, I, 119 

Erytheia (insulă), III, 629 

Erythrai (Eritre, cetate în Beoţia), I, 166 

ETEOKLES (ETEOCLES), III, 670, 671, 684, 685, 
686, 687, 690, 693, 700, 701, 707, 708, 712, 717, 718, 719, 
723, 725, 728, 749, 758 

Etna (munte şi vulcan), I, 194, 195, 197, 198, 199, 
200, 202, 206, 208, 209, 218, 220; III, 636; IV, 965 

EUADNE, III, 734, 768, 769 

Euboia (Eubea, insulă), II, 280, 284, 286, 405; III, 
617, 791, 960; IV, 1083, 1096, 1195 

EUHIOS (= DIONISOS), I, 146, 153, 160, 181 

II, EUMELOS (fiul lui Admet), I, 48, 58, 287 

EUMENIDE (= ERINII), IV, 1122, 1132, 1155, 1188 

EUMOLPOS (fiul lui Poseidon), III, 700 

Euripos (strâmtoare), Il, 281, 286, 308, 309, 325, 443 

Europa (continentul), Il, 356, 447, 455; 

834, 842; IV, 990, 1033 

EUROPA (fiica lui AGENOR), IV, 918 

Eurotas (râu), II, 286, 361, 455; II, 964, 1058, 1061, 
1066, 1071, 1110, 1111 

EURYSTHEUS (EURISTEU), 1, 51, 66; 

III, 617, 630, 633, 634, 635, 643, 647, 648, 652, 660; 
IV, 1192, 1193, 1194, 1195, 1196, 1198, 1201, 1202, 1205, 
1207, 1218, 1220, 1221, 1222, 1224, 1225, 1227 

EURYTOS (regele cetăţii Oehalia), II, 289 


F 
Fenicia (ţinut), III, 669, 677, 678; IV, 965, 1110 
G 


GAIA, II, 288, 490, 535, 543; III, 622 

GALANEIA, IV, 1110 

GANYMEDES (GANIMEDE,), I, 217; 

11, 317; IV, 987, 1176 

GELEON, III, 842 

GEMENII (= Dioscurii), II, 436; IV, 1077 

Geraistos (cap sudic al insulei Eubea), I, 206; IV, 
1159 

GERENLANUL (= Nestor, crescut în cetatea 
Gerenia), II, 289 

GIGANT, III, 672, 709, 780 

GIGANTI, III, 622, 657, 660, 786, 820, 841 

GLAURKOS, IV, 1134 

GLIA, I, 58, 99, 117, 130, 149, 159, 176, 177, 195, 
219; II, 343, 415, 422, 433, 489, 523; III, 624, 672, 693, 
699, 706, 709, 714, 744, 781, 787, 789, 810, 820, 823, 827, 
838; 

IV, 1060, 1158, 1180, 1218 

GORGO (= GORGONA), III, 820 

GORGONA, 1, 89, 176; II, 405, 421, 436; 

III, 645, 648, 684, 787, 820, 821, 823, 829, 836, 839; 
IV, 917, 1181 

IV, GORGOPIS (epitet al zeiţei Atena), 1105 

H 

HADES, I, 49, 52, 54, 55, 57, 59, 61, 64, 65, 72, 76, 
79, 80, 82, 83, 123, 126, 127, 130, 170, 180; II, 295, 298, 
323, 324, 341, 347, 352, 354, 356, 376, 377, 378, 392, 393, 
414, 431, 434, 448, 454, 457, 500, 518, 529, 532, 546, 547, 
549; III, 617, 620, 621, 625, 629, 630, 631, 634, 635, 636, 
640, 649, 652, 653, 660, 661, 664, 698, 722, 723, 737, 760, 
761, 765, 768, 773, 818, 829, 840; 


IV, 950, 952, 973, 978, 1010, 1020, 1025, 1041, 1046, 
1091, 1096, 1098, 1103, 1132, 1164, 1177, 1182, 1184, 
1200, 1223, 1224 

HAIMON (HAEMON, fiul lui Creon), III, 696, 703, 
723, 725 

HARMONIA, I, 119, 189, 190; III, 669, 699 

Hebe, IV, 1190, 1221, 1223 

Hebros (fluviu în Tracia), III, 628 

HEKABE (HECUBA), 11, 340, 341, 342, 344, 346, 
348, 350, 355, 356, 357, 361, 364, 369, 370, 372, 373, 375, 
376, 379, 380, 384; IV, 956, 958, 960, 961, 962, 965, 972, 
973, 977, 986, 988, 990, 994, 956, 997, 1.000, 1001, 1002, 
1004 

HEKATE (HECATE), I, 106; II, 503; 

672; IV, 969, 1074, HEKTOR (HECTOR), II, 341, 352, 
354, 381, 406; IV, 916, 917, 918, 919, 920, 921, 926, 931, 
932, 934, 937, 938, 939, 940, 941, 944, 945, 946, 947, 951, 
952, 967, 971, 974, 977, 978, 979, 981, 982, 983, 984, 997, 
998, 999, 1.000, 1007, 1008, 1010, 1012, 1013, 1014, 
1020, 1022, 1028, 1037, 1179 

HELENA (ELENA), I, 202, 206, II, 283, 286, 296, 
299, 303, 307, 308, 312, 321, 322, 323, 325, 326, 329, 348, 
349, 355, 360, 372, 395, 406, 428, 429, 437, 443, 454, 456, 
459; 

927, 950, 958, 961, 964, 970, 971, 985, 989, 991, 
994, 996, 999, 1010, 1015, 1027, 1029, 1036, 1052, 1053, 
1054, 1055, 1056, 1057, 1058, 1059, 1061, 1064, 1067, 
1068, 1070, 1072, 1073, 1074, 1076, 1077, 1083, 1088, 
1089, 1090, 1091, 1092, 1095, 1096, 1097, 1098, 1099, 
1104 1105, 1107, 1108, 1109, 1110, 1111, 1112, 1113, 
1114 1115, 1116, 1117, 1118, 1120, 1121, 1122, 1123, 
1125, 1130, 1141, 1164 1165, 1166, 1167, 1168, 1172, 
1174, 1175, 1176, 1177, 1178, 1179, 1180, 1182, 1184, 
1187, 1188, 1189, 1190 


HELENOS (fiul lui Priam), II, 343; IV, 1048, 1082 

Helikon (munte în Beoţia), III, 623, 642 

HELIOS, I, 122, III, 768, 826; IV, 1066, 1160 

Hellada (Elada), I, 74, 79, 101, 107, 109, 141, 143, 
149, 150, 155, 177, 190, 206; II, 283, 292, 293, 294, 297, 
299, 305, 307, 308, 324, 329, 330, 331, 332, 334, 335, 336, 
337, 345, 350, 351, 368, 371, 383, 389, 395, 405, 429, 443, 
445, 446, 447, 453, 456, 458, 460, 465, 466, 467, 481, 483, 
485, 493, 494, 495, 496, 518, 539; III, 621, 623, 628, 629, 
644, 649, 659, 661, 663, 685, 739, 745, 746, 751, 752, 776, 
781, 782, 813, 842; IV, 934, 952, 961, 970, 974, 976, 982, 
986, 988, 990, 993, 996, 998, 1007, 1012, 1017, 1019, 
1021, 1029, 1041, 1046, 1054, 1055, 1058, 1060, 1062, 
1063, 1068, 1074, 1076, 1087, 1090, 1094, 1097, 1104, 
1114, 1115, 1121, 1125, 1158, 1130, 1154, 1165, 1175, 
1180, 1184, 1193, 1198, 1199, 1200, 1203, 1224, 1226 

Eleni (Eleni, popor în Elida), I, 108, 109, 141, 156, 
167, 197, 204, 206, 210; II, 283, 285, 290, 294, 298, 306, 
307, 317, 324, 325, 327, 330, 333, 344, 349, 371, 375, 378, 
381, 382, 401, 423, 429, 444, 445, 450, 451, 453, 460, 487, 
493, 494, 495, 535; III, 621, 661, 669, 687, 694, 700, 712, 
747, 752, 753, 757, 776, 783, 826; IV, 916, 918, 926, 928, 
932, 933, 934, 947, 956, 957, 962, 964, 967, 971, 972, 974, 
975, 979, 981, 982, 983, 984, 985, 986, 987, 989, 992, 993, 
998, 1007, 1010, 1013, 1018, 1027, 1028, 1029, 1063, 
1069, 1070, 1071, 1088, 1090, 1102, 1104, 1113, 1114, 
1141, 1143, 1146, 1166, 1167, 1173, 1175 

HEPHAISTOS (HEFAISTOS), I, 218, 318, 337, 405; 
IV, 965, 970, 1144 

HERA, I, 66, 67, 68, 69, 70, 76, 77, 85, 86, 89, 131, 
135, 141, 144, 149, 150, 195; II, 287, 306, 325, 394, 394, 
415, 450; III, 616, 617, 618, 621, 622, 623, 624, 626, 628, 
629, 630, 631, 634, 636, 637, 638, 642, 643, 644, 647, 648, 
649, 650, 654, 655, 656, 659, 660, 661, 663, 664, 665, 669, 


717, 776, 786, 826; 

IV, 931, 957, 986, 990, 991, 1032, 1038, 1053, 1054, 
1062, 1063, 1075, 1076, 1078, 1079, 1081, 1088, 1089, 
1092, 1095, 1097, 1190, 1191, 1192, 1193, 1194, 1196, 
1197, 1199, 1200, 1201, 1202, 1203, 1204, 1207, 1208, 
1209, 1212, 1213, 1214, 1218, 1220, 1223, 1224, 1226, 
1227 

HERAKLES (HERACLES), I, 66, 67, 68, 69, 70, 76, 
77, 85, 86, 89; III, 616, 617, 618, 621 622, 623, 624, 626, 
628, 629, 630, 631, 634, 636, 637, 638, 642, 643, 644, 647, 
648, 649, 650, 655, 659, 664, 665, 776, 786, 826; IV, 986, 
1032, 1190, 1192, 1193, 1194, 1196, 1197, 1199, 1200, 
1201, 1207, 1208, 1209, 1212, 1213, 1214, 1218, 1220, 
1223, 1226 

HERAKLIZI (HERACLIZI), IV, 1192 

HERMES, I, 76, 117; II, 325, 405, 739, 780, 781, 783, 
843; IV, 925, 1054, 1062, 1079, 1089, 1160 

Hermione (cetate în Argolida), I, 322; III, 635; IV, 
1006, 1007, 1008, 1009, 1010, 1011, 1012, 1013, 1022, 
1023, 1024, 1029, 1030, 1033, 1036, 1040, 1046, 1080, 
1111, 1122, 1124, 1125, 1145, 1167, 1168, 1169, 1172, 
1173, 1174, 1180, 1183, 1184, 1185, 1186, 1188, 1189 

HESPERIDE, II, 526 

HESPEROS, III, 826 

HESTIA, I, 55 

HIPPODAMEIA (HIPPODAMIA, fiica lui Oenamaos), I, 
472 

HIPPOLYTOS (HIPPOLIT, fiul lui Tezeu), II, 498, 499, 
500, 510, 512, 517, 520, 521, 523, 524, 532, 539, 540, 541, 
542, 543, 544, 545, 548, 549 

HIPPOMEDON, III, 672, 709, 764 

Homole (piscul muntelui Ossa), III, 627 

HOMOLOIS, III, 709 

HOPLES (HOPLEU), III, 842 


HYADE (HIADE), II, 406, 826; III, 826 

HYAKINTHOS (HIACINTOS), IV, 1111 

HYDRA (HIDRA), III, 660, 709, 786 

HYMEN (= HYMENAIOS), IV, 969 

HYMENAIOS (HIMENEOS), IV, 969, 1223 

Hysiai (Hisia, cetate), I, 166 

I 

IAKCHOS (IACCHOS = DIONY-SOS), I, 166, 197 

IASON, I, 94, 95, 96, 97, 98, 99, 103, 105, 106, 107, 
108, 110, 112, 115, 116, 118, 119, 120, 123, 127, 128, 130, 
132, 133, 136 

Ida (munte în Troada), II, 283, 299, 324, 351, 360, 
361, 372; IV, 927, 928, 937, 991, 994, 1016, 1017, 1030, 
1053, 1105, 1112, 1175, 1176, 1178 

Ilion (= Troia), I, 198, 205, 206, 207, 222; II, 307, 
309, 315, 324, 325, 335, 337, 341, 344, 348, 356, 358, 370, 
371, 374, 379, 380, 389, 401, 404, 405, 422, 437; IV, 921, 
926, 930, 931, 932, 933, 934, 935, 950, 951, 956, 957, 959, 
961, 964, 966, 972, 974, 975, 982, 988, 992, 993, 994, 996, 
1001, 1002, 1010, 1011, 1022, 1027, 1033, 1039, 1045, 
1048, 1054, 1056, 1061, 1062, 1071, 1074, 1075, 1077, 
1081, 1085, 1114, 1122, 1123, 1124, 1175, 1176 

ILOS (fiul lui Tros), IV, 1040 

INACHOS, II, 318, 389; III, 687, 748, 755, 756, 764, 
1157 

Infernul, III, 626, 635, 652, 663; IV, 1092 

INO, I, 131, 148, 165, 173, 180, 184 

IO, II, 455; III, 677, 693, 699 

IOKASTA (IOCASTE), III, 668, 669, 671, 678, 684, 
691, 693, 698, 699, 705, 707, 712, 713, 714, 715, 716, 717, 
719, 720, 724, 726 

IOLAOS, III, 786; IV, 1192, 1193, 1194, 1195, 1196, 
1197, 1200, 1204, 1208, 1210, 1211, 1212, 1213, 1215, 
1217, 1218, 1220, 1221, 1222, 1224 


IDLE, II, 518 

Iolkos (Iolcos, cetate în Tesalia), I, 58, 95, 108, 110 

ION, III, 676, 782, 783, 800, 807, 808, 813, 814, 824, 
826, 827, 829, 842, 843, 844, IV, 965 

IPHIGENEIA (IFIGENIA, fiica lui 

Agamemnon), II, 283, 286, 294, 299, 300, 303, 318, 
319, 322, 324, 325, 326, 329, 330, 334, 335, 429, 442, 443, 
444, 446, 447, 457, 464, 467, 469, 481, 484, 489, 491, 492, 
493, 494, 495; IV, 1121 

IPHIS (IFIS, tatăl lui Afector şi al 

Evadnei), III, 768, 769 

IRIS, III, 642, 643, 644 

ISMENA (fiica lui Edip), III, 670 

Ismenion (colină), III, 756 

Ismenos (râu în Beoţia), I, 141; II, 388, III, 634, 671, 
680, 698, 699, 748 

ISMENOS (zeu-râu), III, 641 

Ithaka (Itaca, insulă), I, 198, 205, IV, 967 

IXION, III, 660, 710 

K 

KADMOS (CADMOS), I, 140, 141, 142, 146, 148, 149, 
150, 151, 152, 173, 175, 176, 177, 179, 181, 182. 

183, 184, 188.189, 190, 192; II, 288; III, 623, 632, 
640, 652, 663, 669, 692, 698, 703, 707, 719, 735, 738, 745, 
746, 754; IV, 965 

KALCHAS (CALCHAS), II, 283, 284, 292, 297, 298, 
306, 312, 314, 324, 336, 337, 443.460, 465; IV, 1082 

Kallichoron (Callicoron, fântână), III, 748, 755, 824 

KALLISTO (CALLISTO, mama lui 

Areas), IV, 1067 

KALYPSO (CALIPSO, oceanidă), I, 205 

675, KAPANEUS (CAPANEU), II, 288; III, 709, 710, 
751, 756, 764, 765, 767, 768, 769, 770, 771, 772 

Kaphareus (Cafareu, cap), IV, 960, 1096 


KARNEIOS (CARNEIOS, epitet al lui 
Appolo), 1, 65 
676, KARYSTOS (CARISTOS), II, 495 
KASANDRA (CASANDRA, fiica lui 
Priam), Il, 307, 343, 345, 354, 362, 368, 369, 384; IV, 
958, 959, 962, 966, 968, 973, 974, 980, 1017 
Kastalia (Castalia, izvor), Il, 490; III, 783, 784 
KASTOR (CASTOR), II, 401, 429, 436; IV, 961, 992, 
1061, 1188 
Kekropia (Cecropeia, nume al Aticii), II, 437; III, 842 
KEKROPIZI  (CECROPIZI, descendenți ai lui 
Cecrops), III, 700, 791 
KEKROPS (CECROPS), III, 756, 789, 817, 826, 835 
KEPHALOS (CEFAL), II, 515 
KEPHISOS (CEFISOS), I, 119; III, 829 
KERB, II, 436, 437; III, 630, 644 
Kilikieni (Cilicieni), IV, 936 
KIRKE, (CIRCE), IV, 972 
KISSEUS (CISEU, tege în Tracia), II, 341 
Kithairon (Citeron, munte în Beoţia), I, 142, 164, 166, 
167, 174, 178, 180, 181, 184, 187, 191; III, 669, 698, 724 
KLYTAIMNESTRA (CLITEMNE-STRA), Il, 280, 283, 
294, 298, 299, 300, 301, 306, 309, 311, 315, 317, 318, 319, 
334, 335, 338, 388, 392, 414, 418, 425, 426, 431, 433, 437, 
443; 450, IV, 1036, 1044, 1120, 1121, 1123, 1125, 1134, 
1137, 1140, 1141, 1167, 1173, 1178, 1185 
Knosos (Cnossos, cetate în Creta), III, 661 
Kokytos (Cocit, râu în Infern), 1, 65 
Kolonos (Colona, cetate în Atica), III, 729 
KORE (CORA), L, 79; III, 635, 736 
Korinthos (Corint, cetate în Grecia), I, 94, 95, 97, 
108, 121 
KOROIBOS (COROEBOS, fiul lui 
Migdon), IV, 936 


KORYBANŢI (CORIBANŢI), I, 144; 

11, 504, KRANAIZI (CRANAIZI, atenieni, supușii lui 
Cranaos), III, 758 

Krathis (Gratis, râu), IV, 965 

KREON (CREON), I, 94, 95, 96, 102, 103, 105, 115, 
116, 122, 127, 130, 134; III, 617, 618, 622, 623, 632, 633, 
668, 669, 670, 693, 694, 697, 699, 700, 701, 704, 705, 707, 
708, 711, 715, 716, 724, 726, 727, 747, 749, 750, 752, 757 

Kreta (Creta, insula), I, 144 

KREUSA (CREUSE), 111, 780, 781, 782, 786, 788, 
789, 797, 807, 809, 810, 812, 823, 824, 825, 827, 828, 829, 
830, 832, 841, 842, 843, 844 

KRONIDUL (Zeus, fiul lui Cronos), I, 150, 189; 11, 
356 

KRONION (Zeus, fiul lui Cronos), II, 500 

KRONOS (CRONOS), I, 143; IV, 918, 1002 

KYBELE (CIBELE), I, 143; II, 504 

KYKNOS (CICNOS, fiul lui Ares), I, 67; III, 628 

Kynthos (Cintos, munte), II, 482 

KYPRIS (CIPRIS, supranume al Afroditei), I, 77, 109, 
112, 119, 150, 165; II, 287, 298, 325, 368, 390, 499, 502, 
513, 514, 515, 519, 522, 525, 534, 543, 545, 547, 548, 550; 

III, 815, 824; IV, 940, 990, 992, 993, 1014, 1016, 
1028, 1053, 1062, 1080, 1092, 1095, 1106 

Kypros (Cipru, insula), I, 153 

L 


LABDAKIZI (LABDACIZI, descendenții lui Labdacos), 
III, 698 

LABDAKOS (LABDACOS), III, 669 

LAERTES (LAERTE), II, 353, 460; IV, 941, 972 

LAIOS (LAIOS), III, 669, 670, 676, 678, 680, 700, 724 

Lakedaimon (Lacedemona, cetate în 

Peloponez), IV, 1071, 1096, 1111, 1117 

LAOMEDON, IV, 986, 987 


LAPITHAE (LAPIŢI), IV, 1032 

Larisa (Larissa, cetate în Tesalia), I, 79 

LATONA (= Leto), 784, 786, 798, 844 

LEDA, II, 283, 284, 303, 308; 309, 310, 319, 326, 


449, 456; IV, 1052, 1053, 1055, 1058, 1061, 1063, 1097, 
1166, 1077, 1117, 1118, 1139, 1176 


LEITOS (fiul lui Afectrion), II, 288 
Lemnos (insulă în Grecia), II, 370, 960 
IV, Lerna (târg în Argolida), III, 629, 672, 675, 690, 


786, LETO, II, 355, 446, 454, 482, 489, 500, 538, 540, 544; 
III, 638, 672, 674, 808, 815, 816; IV, 1188 


LEUKOTHEA (LEUCOTEEA), II, 451 

Libya (Libia, ţară în Africa de Sud), 1111 

Liguria (ţinut în Galia), IV, 972 

Limne (localitate), II, 539 

Lokrida (Locrida, regiune în Grecia), II, 288, 943 
LOXIAS (epitet al lui Appolo), I, 189; 

II, 403, 436, 476, 477, 478, 481, 491; III, 676, 678, 


728.735.782, 786, 792, 796, 797, 801, 802, 807, 809, 812, 
813, 819, 825, 827, 830, 633, 841, 843; IV, 952, 970, 996, 
1008, 1042, 1126, 1131, 1137, 1189, 1227 


Lydia (Lidia, ţară în Asia), I, 142, 155, 160 

Lydias (Lidias, fluviu în Macedonia), I, 160 

Lykaion (Licaion, munte), II, 437 

LYKAON (LICAON, fiul lui Ares), I, 67 

Lykia (Licia, ţinut în Asia), I, 53; IV, 926 

Lykieni (Licieni, popor), IV, 936, 937 

LYKOS (unchiul Antiopei), III, 616, 617, 618, 621, 


625, 632, 635, 638, 655 


LYSSA (LISSA), III, 642, 643, 644, 645 
M 
MAIA (pleiadă), I, 117, II, 405; III, 781; IV, 925, 1016, 


1062, 1079, 1117, 1160 


MAINALOS, III, 710 


Maiotida (ţinut), III, 628 

MAKARIA (fiica lui Heracles), IV, (personaj în 
Heraklizii) 1208, 1211 

Malea (Maiou, cap în Laconia), I, 195, 206; IV, 1134 

MANTO (fiica lui Tiresias), III, 668, 699, 704 

Marathon (târg în Atica), IV, 1192, 1193, 1195 

MARON (fiul lui Silen), I, 200, 210, 218 

MEDELA (MEDEEA), I, 94, 95, 96, 101, 102, 103, 
105, 106, 110, 113, 114, 121, 122, 125, 126, 127, 129, 130, 
132, 133, 136, MEGARA (fiica lui Creon, personaj în 

Herakles), III, 616, 617, 618, 621. 

622.626, 629.631.636, 638, 647, 648, 649 

MEGES (fiul lui Fileu), II, 289 

MERKISTEUS (MECISTEU, fiul lui Talaos), II, 288 

MELEAGROS, III, 764 

MENADE, III, 731 

MENELAOS, I, 202; II, 283, 284, 286, 290, 291, 295, 
297, 298, 302, 312, 313, 314, 321, 322, 324, 428, 437, 443, 
454, 459, 475; IV, 923, 927, 956, 961, 964, 971, 988, 989, 
991, 992, 993, 994, 996, 1006, 1008, 1009, 1012, 1013, 
1017, 1018, 1020, 1022, 1023, 1024, 1025, 1026, 1030, 
1031, 1036, 1039, 1041, 1052, 1054, 1057, 1058, 1062, 
1063, 1064, 1067, 1072, 1073, 1074, 1076, 1077, 1078, 
1081, 1082, 1088, 1089, 1090, 1092, 1093, 1095, 1098, 
1099, 1100, 1104, 1105, 1107, 1109, 1110, 1111, 1112, 
1113, 1114, 1115, 1118, 1120, 1121, 1122, 1130, 1133, 
1134, 1139, 1140, 1141, 1142, 1144, 1145, 1146, 1147, 
1148, 1149, 1150, 1162, 1164, 1166, 1167, 1168, 1169, 
1173, 1174, 1175, 1180, 1181, 1182, 1183, 1184, 1188, 
1189 

MENOIKEUS (MENOECEU, fiul lui 

Creon), III, 617, 669, 678, 693, 697, 699, 702, 703, 
705, 707 

MERIONES (MERION, fiul lui Molos), II, 287 


MEROPS, IV, 1067 

MIMAS (gigant), III, 787 

Mysieni (Misieni, popor), IV, 936 

MNEMOSYNE (MNEMOSINE), III, 637 

MOARTEA (= TANATOS), IV, 985 

MOIRĂ, II, 437 

MOIRE, I, 49, 144; II, 437, 449 

Molossia (Molosia, regiune în Epir), IV, 1048 

MOLOSSOS, IV, 1017, 1022, 1023, 1030.1031 

Munychia (Mounihia, port), II, 526 

MUSAIOS, IV, 951 

MUZĂ, 1, 107, 126; II, 539; III, 624; IV, 931, 940, 
949, 952, 975, MUZE, I, 65, 76, 83, 119, 126, 153; II, 308, 
317, 417, 422, 447, 482, 515; 

III, 637, 638, 642, 649, 698, 751, 764, 815; IV, 930, 
931, 940, 951, 1.000, 1022, 1096, 1106 

MYGDON (rege în Frigia), IV, 936 

Mykene (cetate în Argolida), II, 289, 334, 394, 397, 
415, 419, 425, 459, 460, 463, 472, 477; III, 628, 629, 647, 
648, 649, 675, 684, 689, 773; 

IV, 1042, 1170, 1195, 1196, 1198, 1199, 1204, 1218, 
1220, 1221, 1224 

Mykonos (insulă în Ciclade), IV, 960 

MYRTILOS (MIRITILOS, vizitiul lui 

Oenomaos), IV, 1159, 1163 

N 

NAIADĂ, IV, 1060 

NAIADE, 1, 210 

Nauplia (cetate în Argolida), II, 405, 437, 470; IV, 
1114, 1122, 1130, 1134, 1140 

NAUPLIOS (fiul lui Poseidon), IV, 1083, 1096 

Nemea (cetate în Argolida), III, 621 

NEMESIS (Răzbunarea Divină), III, 675 

NEOPTOLEMOS (NEOPTOLEM), IV, 967, 977, 997, 


1006, 1007, 1016, 1018, 1019, 1025, 1039, 1040, 1042, 
1043, 1045, 1046, 1189 

NEREIDĂ, II, 309, 352, 449, 460, 1008, 1011, 1015, 
1017, 1019, 1065, 1117 

NEREIDE, 1, 205; II, 288, 309, 318, 352, 404, 405, 
449, 451, 460; III, 824; IV, 957, 1008, 1011, 1015, 1017, 
1019, 1047, 1048, 1065, 1117 

NEREUS (NEREU), I, 205; III, 300, 304, 314, 317, 
318, 451, 456; IV, 1012, 1048, 1049, 1053, 1092, 1110, 
1114, 1134 

NESTOR (fiul lui Neleu), II, 289; IV, 1087 

NIKE (= VICTORIA), III, 798, 841 

Nil (fluviu), IV, 1028, 1052, 1055, 1070, 1071, 1079, 
NIL (zeu), IV, 1053 

NIOBE (fiica lui Tantal), III, 674 

NIREUS (NIREU, fiul lui Charopos), Il, 287 

NISOS, III, 647 

NOTOS, II, 456 

NYMPHĂ (NIMFĂ), IV, 1060 

NYMPHE (NIMFE), I, 174, 195, 197; 

II, 325, 405, 412, 419, 420, 431, 641; IV, 925, 1105 

Nysa (Nisa, munte şi ţinut)), I, 160, 197 

NYX (NIX), III, 643 

O 

ODYSSEUS (ODISEU), I, 194, 198, 200, 202, 203, 
204, 207, 209, 212, 216, 217, 218, 221, 222, 223; II, 284, 
287, 298, 328, 329, 340, 345, 348, 350, 351, 352, 354, 355, 
443, 460; IV, 925, 935, 937, 938, 940, 941, 942, 943, 944, 
948, 950, 951, 967, 972, 973, 983, 999, 1001, 1002, 1143, 
1177 

OGYGOS (erou beoţian), III, 709 

OIAX (OEAX), IV, 1138 

Oichalia (cetate în Eubea), II, 518; III, 630 

OIDIPUS (OEDIP), III, 668, 669, 670, 671, 677, 678, 


688, 691, 698, 700, 707, 711, 716, 718, 720, 721, 723, 727, 
731, 735, 741, 765, 771 

OILEUS (OILEU), IV, 923 

OILID (Aiax, fiul lui Oileu), II, 287, 288 

OINEUS (OENEU, rege în Calidon), 111, 673, 683 

Oinoe (Oenoe, mică cetate în Atica), III, 627 

OINOMAOS (OENOMAOCOS, rege în 

Pisa), 11, 443, 472; IV, 1067 

Oinone (insulă), II, 304 

OKEANOS (OCEANOS, zeu), IV, 1176 

OLYMPIANUL (supranume al lui 

Zeus), II, 419 

159, Olympos (Olimp, munte), I, 149, 153, 160, 299, 
490, 500, III, 661, 644, 710, 798; IV, 960, 964, 1159 

Oresteion (oraş în Peloponez), IV, 1188 

ORESTES (ORESTE), II, 280, 295, 296, 299, 300, 
319, 321, 323, 332, 388, 389, 390, 391, 392, 395, 396, 397, 
398, 399, 400, 401, 402, 403, 404, 407, 408, 409, 410, 415, 
416, 419, 420, 421, 422, 426, 428, 429, 433, 434, 436, 439, 
442, 444, 445, 450, 453, 454, 457, 463, 465, 469, 470, 472, 
474, 481, 485, 488, 492, 493, 494, 495, 496; IV, 1035, 
1036, 1041, 1042, 1043, 1048, 1120, 1121, 1122, 1123, 
1125, 1126, 1127, 1128, 1132, 1133, 1134, 1139, 1140, 
1141, 1146, 1152, 1154, 1155, 1156, 1157, 1158, 1160, 
1161, 1162, 1169, 1170, 1174, 1178, 1179, 1180, 1182, 
1183, 1188, 1189 

ORION, II, 378; III, 826; IV, 1111 

160, ORPHEUS (ORFEU), I, 61, 84, 109, 219; II, 322, 
533; IV, 951, 952 

Ossa (munte în Tesalia), II, 405 

Othrys (Otris, munte în Tesalia), I, 71 

P 

PAIAN (PEAN = Vindecătorul, epitet al lui Apollo), 
III, 643, 784 


Paioni (popor), IV, 936 

Paionia (Peonia, regiune în Macedonia), IV, 932, 933 

PALAIMON (PALEMON, fiul lui 

Ino), Il, 451 

PALAMEDES (PALAMED), II, 287; 

IV, 1138 

PALLADA (= PALLAS), III, 781 

PALLANTIZI (fiii regelui Pallas), II, 499 

PALLAS (epitet ritual al zeiței Atena), I, 207; II, 287, 
288, 325, 356, 436, 438, 496, 499; III, 649, 692, 707, 748, 
754, 758, 781, 787, 788, 789, 799, 820, 842, 843; IV, 952, 
957, 958, 975, 976, 979, 990, 991, 992, 1048, 1110, 1204, 
1221, 1223 

PAN, I, 128, 174; II, 416, 483, 503; III, 799, 817, 833, 
835; IV, 918, 932, 951, 952, 1060 

PANDION (fiul lui Cecrops), I, 113, 135, 499; III, 735, 
753; IV, 1194 

Pangaion (munte), IV, 932, 951, 952 

PANTHOOS (PANTOOS, bătrân troian), IV, 918 

PARIS, II, 283, 286, 296, 299, 302, 323, 324, 329, 
352, 360, 361, 372, 429; 

IV, 938, 939, 940, 941, 948, 971, 979, 990, 991, 992, 
1010, 1016, 1017, 1028, 1030, 1053, 1054, 1066, 1075, 
1076, 1079, 1080, 1096, 1118, 1175, 1177 

Parnasos (munte în Focida), II, 489; 

III, 623, 676, 783, 785, 809, 829; 

IV, 957; IV 1043 

Parrhasia (cetate în Arcadia), IV, 1188 

PARTHENOPAIOS (PARTENO-PEOS), III, 673, 708, 
764 

PEIRENE (= PIRENE), I, 96; II, 406; 

IV, 964 

Pelasgia (= Argos), IV, 1158 

PELEIDUL (Agamemnon, fiul lui Peleu), II, 288 


PELEUS (PELEU), II, 304, 308, 309, 313, 314, 315, 
317, 318, 336, 342, 352, 358, 454; IV, 921, 924, 926, 928, 
997, 1006, 1007, 1008, 1009, 1012, 1018, 1025, 1026, 
1028, 1030, 1032, 1037, 1039, 1041, 1042, 1048, 1056 

PELIAS, I, 52, 64, 95, 108, 109, 116; 

IV, 997 

Pelion (munte în Tesalia), I, 71, 82, 95, 108; II, 304, 
317, 405; III, 627, 628; IV, 1049 

PELOPID (descendent al lui Pelops), II, 471 

PELOPIZI (descendenţi ai lui Pelops), II, 477; IV, 
1102, 1103, 1109 

Peloponnes (Peloponez, peninsulă), II, 513; III, 744 

PELOPS, I, 114; II, 296, 323, 443, 472, 494; III, 742, 
744, 843, 983; IV, 996, 1067, 1121, 1159, 1178, 1163, 
1199, 1200 

Peneios (râu în Tesalia), III, 627; IV, 964 

PENELOPE (PENELOPA), IV, 972, 1143 

PENTHEUS (PENTRU), I, 140, 142, 148, 150, 151, 
152, 154, 158, 159, 161, 162, 163, 164, 165, 167, 170, 172, 
175, 177, 178, 179, 180, 181, 183, 184, 186, 187, 188, 189 

Pergamon (citadelă, termen folosit pentru Troia), II, 
307; IV, 976, 988, 994, 1002, 1004, 1017, 1176 

PERIKLYMENOS (PERICLIMENOS, fiul lui Neleu), 
III, 710 

PERSEPHASSA (PERSEFASA =  Persephona), III, 
693; IV, 1060 

PERSEPHONE (PERSEPHONA), I, 61; II, 345; III, 
635, 652, 744, 769, 837; IV, 1158, 1206, 1208, 1211 

PERSEUS (PERSEU), I, 67; II, 334, 405; III, 617, 642; 
IV, 1083, 1110 

Persia, I, 141 

PHAETON (FAETON), II, 526 

PHAIDRA (FEDRA), II, 498, 499, 500, 505, 506, 509, 
511, 513, 516, 517, 518, 519, 520, 527, 528, 529, 530, 531, 


535, 544, 548, 549 

Pharos (insulă), I, 153; IV, 1052, 1053 

Pharsalia (Farsalia, împrejurimile cetăţii Farsalos), II, 
308 

Pharsalos (Farsalos, cetate în Tesalia), IV, 1007 

Phasis (Fasis, fluviu), IV, 1028 

Pherai (Feres, cetate în Tesalia), I, 48, 52, 66 

PHERES (FERES), 1, 48, 49, 51, 57, 66, 72; II, 287 

PHILAMMON (Filammon), IV, 950 

II, PHINEUS (FINEU, rege în Tracia), 455 

III, Phlegra (Flegre = Câmpiile Flegreene), 657, 820 

PHOIBE (PHEOBE, fiica Ledei), II, 283. 

PHOIBOS (FOBOS), I, 51, 54, 57, 71, 84, 107, 114, 
150; II, 307, 318, 396, 425, 434, 437, 438, 445, 467, 477, 
483, 490, 495, 518; III, 626, 669, 675, 676, 677, 678, 691, 
704, 740, 743, 763, 781, 782, 783, 784, 785, 787, 788, 790, 
791, 793, 795, 796, 797, 798, 801, 808, 815, 816, 817, 824, 
828, 830, 834, 838, 839, 841, 842, 843; IV, 935, 938, 942, 
958, 966, 969, 973, 987, 1038, 1040, 1041, 1043, 1046, 
1047, 1112, 1121, 1123, 1128, 1130, 1133, 1137, 1188, 
1189 

Phokida (Focida, ţinut), II, 288, 389, 437, 466, 475; 
IV, 1147, 1150, 1163, 1168, 1178 

Pholoe (Foloe, munte în Elida), III, 622 

PHORBAS (FORBAS, maestrul lui Tezeu), III, 757 

Phrygia (Frigia, ţară în Asia Mică), I, 142 143; III, 
317, 333, 334, 338, 377, 427, IV, 930, 944, 1002, 1182 

Phthia (Ftia, cetate în Tesalia), 1, 49; II, 284, 288, 
305, 314, 421; IV, 926, 963, 965, 1006, 1007, 1010, 1011, 
1013, 1020, 1023, 1025, 1029, 1030, 1031, 1035, 1036, 
1038, 1039, 1041, 1042, 1048 

Phthiotida (Ftiotida, ţinutul din jurul cetăţii Ftia), II, 
355 

PHYLEUS (FILEU), II, 289 


Pieria (Pierie, regiune în Tracia), I, 153, 160, 


PIERIDE (epitet aplicat Muzelor), I, 119; IV, 930 


Pisa (cetate în Elida), II, 443, 472; IV, 1067 
Pitana (district), IV, 996 
PITTHEUS (PITEU), I, 114, 499, 524, 528; III, 735; 


IV, 1199 


381 


372, 


674, 
717, 


765 


206, 


357, 


982 


545, 


PLEIADĂ, III, 826 

PLEIADE, II, 281, 406; IV, 936, 1111, 1160 

PLUTON, I, 61; III, 642, 652 

PLUTOS (PLOUTOS), IV, 1055 

POLYBOS (POLIBOS), III, 669, 670, 724 
POLYDEUKES (POLLUX), II, 436, 1168 

POLYDOROS (POLIDOROS, fiul lui 

Priam), Il, 340, 341, 342, 354, 362, 370, 373, 379, 


POLYDOROS (POLIDOROS, fiul lui 

Cadmos), III, 669 

POLYMESTOR (POLIMESTOR), II, 340, 341, 366, 
373, 375, 376, 379, 382 

POLYNEIKES (POLINICE), III, 670, 671, 672, 673, 
677, 678, 684, 685, 687, 691, 694, 697, 701, 709, 712, 
718, 719, 720, 724, 726, 728, 730, 735, 740, 741, 749, 


POLYPHEMOS (POLIFEM), I, 194, 195, 197, 205, 
210, 213 

POLYXENE (POLIXENE), II, 342, 343, 347, 348, 355, 
358, 359, 362, 367, 370; IV, 958, 967, 974, 980, 981, 


PONTOS (PONTOS), IV, 1110 

POSEIDON, I, 205; II, 287, 494, 495, 500, 532, 541, 
548; III, 675, 798; 

IV, 924, 956, 957, 960, 1040, 1114 

POTHOS (POTOS = Dorinţa), I, 153 

PRIAMID (descendent al lui Priam), II, 366, 379; IV, 


1016, 1066 

PRIAMIZI (descendenţi ai lui Priam), 341, 374, 380, 
928, 1062, 1063, 1096, 1100, PRIAMOS (PRIAM), I, 202, 
206; II, 296, 302, 307, 308, 318, 324, 341, 357, 359, 360, 
372, 373, 381, 389; 

IV, 923, 929, 949, 956, 957, 958, 961, 962, 969, 973, 
974, 978, 987, 1001, 1003, 1007, 1012, 1017, 1018, 1024, 
1054, 1062, 1098, 1100, 1179 

PROITOS (PROSTOS), III, 709 

PROKNE (PROCNE), III, 649 

PROMETHEUS (PROMETEU), III, 709, 798 

PROTESILAOS (PROTESTLAS), II, 287 

PROTEUS (PROTEU, rege în Egipt), II, 437; IV, 1052, 
1053, 1054, 1059, 1070, 1072, 1084, 1089, 1090, 1091, 
1092, 1098, 1107 

PSAMATHE (PSAMATE), IV, 1053 

PYLADES (PILADE), II, 388, 391, 392, 395, 402, 403, 
408, 416, 420, 421, 422, 426, 433, 436, 437, 439, 444, 445, 
451, 452, 453, 457, 458, 465, 468, 469, 470, 475, 480, 481, 
488; IV, 1122, 1136, 1147, 1154, 1155, 1156, 1158, 1160, 
1162, 1167, 1168, 1169, 1170, 1179, 1182, 1163, 1185, 
1188, 1189 

Pylos (Pilos, cetate în Mesenia), II, 289 

PYTHLA (PITIA), III, 780, 782, 783, 632, 838, 840 

PYTHIANUL (supranume al lui Apollo), III, 798 

PYTHO (PITO), 1, 70; II, 490, 518; HI, 642, 785, 613, 
834; IV, 1042, 1043, 1158 

R 

RHADAMANTHYS (RADAMANTE,), I, 205 

RHEA, I, 142, 145 

RHESOS (RESOS), IV, 916, 927, 928, 929, 930, 931, 
936, 939, 940, 942, 944, 945, 946, 948, 949, 951, 952 

Rhion (Rion, promontoriu în Ahaia), IHI, 843 

S 


Salamina (insulă), II, 287, 289; IV, 1055, 1059 

SALAMIS (SALAMIS), IV, 986, 995 

Sardes (cetate în Asia Mică), I, 155 

SATYRI (SATIRI), 1, 145, 194, 196, 197, 198, 203, 
217, 218, 219, 220,223 

SEIROS (SIRIUS), II, 378 

SELENE, III, 675, 768, 824, 826 

SEMELE, I, 140, 141, 142, 144, 149, 151, 152, 155, 
160, 161; II, 515, 519; 111, 692, 731 

Sepia (promontoriu), IV, 1048 

Sicilia (insulă), I, 194, 198 223; II, 439; 

III, 676; IV, 965 

Sidon (cetate în Fenicia), I, 146, 177; 

IV, 1110 

SILENOS (SILEN), I, 194, 197, 201, 202, 212, 214, 
215, 216, 217,223 

Simois (râu în Troada), II, 307, 405; IV, 936, 947, 
986, 1040, 1045, 1063, 1154 

SINIS (tâlhar), II, 534 

Sipylos (cetate şi munte în Lidia), II, 314 

SIRENE, IV, 1038, 1060 

SISYPHOS (SISIE), I, 106, 135, 297, 328; IV, 652 

Skamandros (Scamandru, râu), I, 206; 

IV, 957, 971, 997, 1054, 1067, 1076, 1173, SKEIRON 
(SCIRON, tâlhar), II, 534 

SKYLLA (SCYLLA, monstru marin), |, 133, 134 

Skyros (Sciros, insulă), IV, 960, 1013 

Sparta (cetate în Laconia), 1, 65; II, 280, 283, 322, 
355, 404, 459, 471; III, 630, 742; IV, 930, 956, 958, 961, 
966, 990, 992, 994, 996, 1006, 1008. 

1011, 1012, 1013, 1021, 1022, 1026, 1027, 1028, 
1031, 1036, 1037, 1052, 1053, 1054, 1057, 1071, 1090, 
1110, 1118, 1120, 1122, 1139, 1142, 1144, 1189, 1218 

SPHINX (SFINX), II, 406; III, 670, 698, 706, 707, 


717,721, 730, 731 

STHENELOS (STENELOS, fiul lui 

Perseu), I, 9; IV, 1204 

STHENELOS (STENELOS, fiul lui 

Capaneu), II, 288 

Skeironiene (Scironiene, Stâncile), II, 54; IV, 1221 

STROPHIOS (STROFIOS, tatăl lui Pilade), II, 389, 
444, 475; IV, 1177 

STRYMON (STRIMON, zeu-râu în 

Macedonia), IV, 927, 930, 931, 940, 951 

Sunion (cap în Atica), I, 206 

Symplegade (Simplegade, stânci), I, 95, 130; II, 450, 
451, 454, 468, 494 

Syria (Siria, insulă), I, 145 

T 

Tainaron (Tenare, cap în Laconia), I, 206; III, 617 

TALAOS, II, 288; III, 683 

TALTHYBIOS (TALTIBIOS), II, 284, 336, 356, 357, 
359, 364; IV, 965, 967, 973, 980, 982, 985, 997, 1.000, 
1001, 1004, 1156 

Tanaos (râu), II, 404 

TANTALIDUL (Pelops, fiul lui Tantal), II, 443 

TANTALOS (TANTAL), II, 297, 321, 389, 433, 449, 
454, 477; IV, 1088, 1121, 1133, 1134, 1154, 1159, 1183 

Taphos (Tafos, insulă în Grecia), II, 289; III, 652 

TARTAROS (TARTAR), III, 544; III, 644, 646, 724; IV, 
1131 

Taurida (ținut), II, 445, 467 

TAUROPOLOS (supranume al zeiței 

Artemis), II, 495 

TEIRESIAS (TIRESIAS), I, 146, 147, 148, 149, 151, 
152, 184, III, 668, 697, 699, 700, 704, 723 

TELAMON, II, 287; IV, 986, 1055, 1056, 1087 

TELEMACHOS (TELEMAH), IV, 1143 


TERPSICHORA (TERPSIHORE, muză), IV, 949 

TEUKROS (TEUCROS), IV, 1054, 1055, 1058, 1059 

Teumesos (Teumesse, cetate în Beoţia), III, 708 

THAMYRIS (TAMIRIS, fiul lui Filammon), IV, 951 

THANATOS (TANATOS = Moartea), I, 49, 79, 80, 90, 
127; Il, 546; III, 736 

Theba (cetate în Beoţia), I, 140, 141, 142, 144, 146, 
148, 151, 154, 155, 157, 164, 173, 174, 178, 180, 183, 184, 
185, 191; III, 616, 617, 623, 624, 630, 634, 641, 642, 655, 
660, 661, 662, 665, 668, 669, 670, 672, 677, 678, 685, 686, 
687, 688, 689, 690, 691, 692, 693, 694, 696, 697, 699, 700, 
701, 702, 703, 704, 705, 707, 708, 709, 710, 711, 712, 715, 
720, 723, 725, 726, 729, 731, 734, 737, 739, 740, 741, 749, 
750, 752, 753, 754, 756, 758, 762, 763, 765, 776; IV, 1007 

THEMIS, I, 99, 100, 101, 126, 490; IV, 1126, 1212 

THEOKLYMENOS (TEOCLIME-NOS, fiul lui Proteu), 
IV, 1052, 1053, 1059, 1064, 1073, 1091, 1092, 1098, 1105, 
1108, 1109, 1112, 1115, 1117 

THEONOE (TEONOE, fiica lui Proteu), IV, 1053, 
1059, 1065, 1072, 1086, 1088, 1091, 1092, 1099, 1101, 
1115, 1117 

THESEIZI (descendenţi ai lui Tezeu), II, 344 

I, THESEUS (TEZEU), Il, 498, 499, 500, 504, 510, 
520, 523, 525, 527. 

528, 530, 531, 532, 538, 540, 543, 544, 549, 550; III, 
616, 636, 655, 658, 663, 664, 665, 734, 735, 736, 738, 739, 
742, 744, 747, 748, 754, 756, 757, 758, 761, 765, 766, 768, 
772, 775; IN, 957, 964, 1194, 1197, 1199, 1200, 1203, 
Thessalia (Tesalia, regiune în Grecia), 61, 66, 79, 108; II, 
318, 419, 627; 

IV, 957, 965, 977, 997, 1006, 1007, 1045 

THESTIOS (TESTIOS), I, 283; IV, 1058 

THETIDA (= THETIS), II, 313; IV, 1007, 1008 

Thetideion (ţinut fabulos), IV, 1007 


THETIS, I, II, 285, 287, 304, 310, 314, 317, 318, 330, 
404, 405, 449, 460; 

IV, 952, 1006, 1007, 1010, 1021, 1026, 1048, 1049, 
1087 

THOAS (TOAS, rege al Tauridei), II, 442, 444, 483, 
489, 491, 492, 495, 496 

Thracia (Tracia, ţinut)), 1, 66, 207, 340, 341, 342, 
343, 354, 372, 379; IV, 927, 931, 933, 951, 1013 

Thronion (Tronion, capitala Locridei), Il, 289 

II, THYESTES (TIEST, fratele lui Atreu), 389, 411, 
417, 419, 471; IV, 1121, 1160 

Thymbra (Timbra, cetate în Troada), IV, 926, 935 

Tiryns (Tirint, cetate în Argolida), I, 66, 67, 79 

TITAN, III, 709, 798, TITANI, II, 356, 450, 815 

TITANICĂ, IV, 1067 

TITHONOS (TITONOS), IV, 988 

Tmolos (munte în Asia Mică), I, 142, 146, 155 

TRITON, I, 205 

Tritonis (lac din Cerenaica), III, 815 

Troada (ţinut în Frigia), II, 371; IV, 1097, Troia 
(cetate în Frigia), II, 202, 203, 206, 207, 218, 222, 292; II, 
284, 286, 292, 299, 307, 312, 314, 324, 325, 329, 330, 333, 
334, 335, 336, 338, 340, 341, 342, 343, 346, 349, 350, 355, 
356, 361, 364, 366, 371, 372, 375, 379, 381, 389, 393.394, 
404, 415, 426, 427, 429, 437, 443, 447, 456, 459, 460, 465, 
494; III, 776; IV, 919, 921, 922, 923, 924, 927, 928, 929, 
932, 933, 935, 939, 940, 944, 945, 949, 950, 952, 956, 958, 
959, 960, 961, 962, 963, 964, 965, 968, 971, 974, 975, 977, 
979, 982, 983, 984, 985, 986, 987, 988, 989, 990, 992, 995, 
996, 997, 998, 1001, 1002, 1004, 1007, 1008, 1010, 1011, 
1013, 1017, 1018, 1019, 1020, 1023, 1025, 1026, 1027, 
1028, 1030, 1035, 1039, 1040, 1041, 1048, 1054, 1056, 
1057, 1064, 1066, 1067, 1068, 1071, 1072, 1075, 1076, 
10786, 1082, 1083, 1085, 1087, 1088, 1090, 1096, 1100, 


1112, 1115, 1117, 1122, 1134, 1130, 1138, 1141, 1145, 
1156, 1164, 1169, 1178, 1180, 1181, 1187 

957, Troiene (femei), II, 346, 361, 427; IV, 968, 996 

Troieni (popor), II, 379, 405, 429; IV, 916, 922, 938, 
941, 948, 949, 953, 957, 959, 961, 971, 976, 991, 999, 
1017, 1021, 1054, 1057, 1076, 1098, 1100, 1111, 1181, 
1188 

Troizen (Trezen, cetate în Argolida), I, 114; II, 498, 
499, 503, 509, 513, 525, 538, 540, 541, 548 

TROPHONIOS (TROFONIOS), III, 791, 796 

TYDEUS (TIDEU), III, 673, 683, 684, 709, 710, 740, 
741, 764, 776, 925, 935, 951 

TYNDAREOS (TINDAR), II, 282, 283, 293, 300, 317, 
321, 331, 335, 349, 384, 389, 390, 392, 420, 426, 427, 443, 
471, 492; IV, 958, 985, 1036, 1053, 1058, 1071, 1074. 

1077, 1098, 1113, 1120, 1130, 1134, 1139, 1144, 
1147, 1149, 1154, 1157, 1166, 1181 

TYNDARIDA (TINDARIDA = Elena, fiica lui Tindar), 
IV, 1177 

TYNDARIZI (descendenţii lui Tindar), 11, 437, 1111, 
1190 

TYPHONI (fiinţe monstruoase), III, 660 

Tyr (Tir, cetate în Fenicia), III, 676, 692, IV, 1086 

U 


URANOS, III, 643, 699, 826 

URSA (constelație), II, 417; III, 826 

URSITA (MOIRA), 1, 152; II, 311, 433, 457, 464, 542; 
III, 630, 677, 841; 

IV, 1076, 1116, 1159 

V 

VICTORIA (= NIKE), II, 496; III, 731; 

IV, 1190 

VRAJBA (= ERIS), III, 698 

XUTHOS (XSOUTOS), III, 782, 791, 796, 800, 808, 


810, 813, 815, 816, 824, 625, 830, 841, 842, 843 

Z 

ZEI, I, 133, 145, 214; II, 291, 305, 313, 342, 444, 
456, 476, 504, 544; III, 641, 654, 659, 674, 689, 829; IV, 
979, 991, 1015, 1047, 1048, 1049, 1075, 1105, 1107, 1135 

ZEU, I, 49, 53, 60, 64, 70, 89, 91, 105, 123, 128, 129, 
135, 137, 142, 143, 144, 146, 147, 148, 149, 150, 151, 152, 
153, 154, 156, 157, 159, 163, 164, 165, 166, 167, 168, 170, 
173, 177, 178, 179, 180, 185, 187, 190, 192, 195, 200, 204, 
206, 207, 208, 210, 211, 213; II, 286, 293, 294, 296, 307, 
315, 330, 337, 343, 346, 347, 364, 368, 405, 411, 413, 416, 
418, 426, 433, 454, 456, 467, 468, 474, 477, 483, 489, 490, 
507, 518, 523, 525; III, 623, 626, 639, 645, 659, 654, 661, 
662, 681, 683, 685, 692, 705, 706, 710, 711, 715, 718, 723, 
724, 729, 739, 740, 743, 746, 751, 755, 768, 774, 774, 781, 
782, 783, 784, 788, 789, 790, 792, 793, 794, 795, 796, 797, 
800, 801, 803, 805, 809, 812, 813, 814, 815, 817, 818, 819, 
823, 825, 826, 827, 828, 829, 830, 831, 834, 835, 837, 838, 
841, 842; IV, 921, 924, 926, 928, 930, 931, 935, 938, 943, 
948, 949, 951, 952, 953, 956, 958, 966, 970, 973, 1008, 
1012, 1016, 1027, 1035, 1040, 1041, 1043, 1044, 1045, 
1046, 1048, 1049, 1060, 1073, 1075, 1079, 1080, 1082, 
1111, 1118, 1122, 1125, 1126, 1133, 1134, 1143, 1176, 
1180, 1188, 1189, 1194, 1197, 1201, 1204, 1206, 1207, 
1216, 1219, 1223, 1227 

ZEIȚĂ, I, 84, 85, 99, 101, 112, 135, 145, 149, 154, 
207; II, 283, 285, 287, 288, 292, 293, 298, 305, 306, 310, 
313, 315, 319, 319, 324, 326, 330, 333, 334, 336, 337, 356, 
394, 404, 442, 443, 444, 445, 450, 451, 452, 453, 454, 456, 
457, 463, 477, 479, 482, 484, 485, 486, 488, 492, 493, 495, 
496, 502, 513, 515, 538, 539, 544, 546; III, 616, 627, 633, 
635, 638, 645, 654, 661, 672, 673, 674, 677, 686, 692, 693, 
735, 744, 748, 754, 781, 786, 787, 789, 815, 816, 821, 823, 
839, 842; IV, 935, 949, 952, 956, 957, 975, 979, 991, 992, 


996, 1006, 1007, 1010, 1011, 1015, 1021, 1026, 1028, 
1048, 1049, 1062, 1074, 1075, 1087, 1095, 1106, 1107, 
1110, 1117, 1128, 1135, 1178, 1190, 1211, 1223, 1226 

ZEIȚE, 1, 49; II, 283, 299, 325, 335, 361, 436, 449, 
476, 498, 502; III, 693, 697, 734, 736; IV, 990, 991, 992, 
1016, 1039, 1053, 1066, 1079, 1081, 1105, 1130, 1131, 
1137, 1143 

ZEPHIROS (ZEFIR), II, 456 

ZETHOS (ZETOS), III, 617, 673 

ZEUS, I, 49, 54, 56, 67, 75, 79, 84, 88, 90, 99, 100, 
101, 104, 109, 117, 130, 134, 136, 141, 142, 143, 144, 148, 
149, 151, 153, 155, 158, 159, 160, 162, 166, 170, 189, 190, 
195, 201, 203, 207, 208, 209, 215, 216, 217; 

II, 297, 304, 308, 317, 321, 325, 335, 336, 343, 348, 
351, 356, 392, 405, 415, 417, 418, 419, 426, 433, 436, 437, 
453, 454, 468, 476, 481, 489, 490, 499, 500, 515, 518, 519, 
522, 524, 525, 526, 532, 535, 541, 545, 546; III, 616, 617, 
618, 621, 622, 623, 626, 627, 631, 638, 642, 643, 644, 645, 
646, 647, 652, 654, 660, 661, 671, 675, 687, 692, 693, 706, 
710, 712, 714, 717, 719, 751, 755, 756, 758, 763, 765, 768, 
775, 781, 782, 785, 786, 787, 791, 798, 804, 815, 816, 820, 
824, 826, 827, 836, 841, 843, 844; IV, 929, 930, 933, 947, 
956, 957, 958, 959, 971, 975, 976, 977, 985, 987, 989, 991, 
994, 996, 1008, 1011, 1016, 1032, 1036, 1038, 1049, 1052, 
1053, 1054, 1061, 1062, 1063, 1064, 1067, 1070, 1071, 
1077, 1079, 1088, 1091, 1095, 1097, 1098, 1105, 1106, 
1110, 1111, 1112, 1117, 1118, 1121, 1133, 1139, 1140, 
1170, 1172, 1176, 1178, 1180, 1188, 1189, 1190, 1192, 
1195, 1197, 1200, 1204, 1205, 1208, 1216, 1217, 1218, 
1221, 1222, 1223, 1224 

CUPRINS 

Prefaţă 5 

Tabel cronologic 19 

Lămuriri despre ediţie şi traducere 27 


CARTEA l-a 
Comentarii 35 
ALKESTIS 47 
MEDEIA 93 

BAKCH ANTELE 139 
CYCLOPUL 193 

Note 225 

CARTEA A Il-a 
Comentarii. * 253 
IPHIGENEIA LA AULIS 279 
HEKABE 339 
ELECTRA 387 
IPHIGENEIA ÎN TAURIDA 441 
HIPPOLYTOS 497 
Note 551 

CARTEA A III-a 
Comentarii 589 
HERAKLES 615 
FENICIENELE 667 
RUGĂTOARELE 733 
ION 779 

Note 845 

CARTEA A IV-a 
Comentarii 889 
RHESOS 915 
TROIENELE 955 
ANDROMACHA 1005 
HELENA 1051 
ORESTES 1119 
HERAKLIZII 1191 
Note 1229 

Tabel onomastic 1285 
Index 1287 


Euripide (Euripides) 
(Salamina, 480 - Macedonia, 406 î.H.) 


Poet tragic grec. A compus 92 de piese, dar nu a fost premiat 
decit de cinci ori; gloria sa a fost mai ales postumă. 
S-au păstrat de la Euripide optsprezece piese 
și o dramă satirică. 

